
»Zaista, zaista vam kažem: ako zrno pšenično pad- 
nuvši na zemlju ne umre, onda samo ostane; ako li 
umre, imnogo roda rodi.« 

(EVANĐELJE PO IVANU, GI. XII, 24.) 


PREDGOVOR 


Započinjući pisati životopis svog junaka, Alekseja Fjodoro- 
viča Karamazova, u nekoj sam dvoumici. A evo zašto: iako 
sam nazvao Alekseja Fjodoroviča svojim junakom, ipak i sam 
znam da nije nikako velik čovjek, te zato i predviđam da će 
me otprilike neminovno pitati ovako: po čemu je znamenit 
vaš Aleksej Fjodorovič te njega izabraste za svog junaka? Što 
je on to uradio? Tko ga zna i po čemu? 1 zašto ja, čitalac, 
moram tratiti vrijeme proučavanjem činjenica iz njegova ži- 
vota? 

Posljednje je pitanje najodsudnije, jer mogu na nj jedino 
ovo da odgovorim: »Možda ćete sami razabrati iz romana«. 
Ali, ako pročitaju roman i ne razaberu, pa se ne slože s tim 
da je znamenit moj Aleksej Fjodorovič? Ovo rekoh jer, na 
žalost, to predviđam. Za mene je znamenit, ali potpuno 
sumnjam hoću li moći to i čitaocu dokazati. Posrijedi je to 
što je on, recimo, poslenik, ali poslenik neodređena poziva, još 
neobjašnjen. Uostalom, čudnovato bi bilo u ovo vrijeme, kao 
što je naše, zahtijevati da poziv bude jasno određen. Jedno je, 
doduše, prilično nesumnjivo: to je čovjek neobičan, Štaviše, 
osobenjak. Ali neobičnost i osobenjaštvo prije škode nego 
što daju pravo na pažnju, poglavito kad svi teže za tim da 
sjedine ono što je posebno i nađu bilo kakav opći smisao u 
sveopćoj besmislici. A osobenjak je u najviše slučajeva nešto 
posebno i izdvojeno. Nije li tako? 

Ali, ako se i ne složite s ovom posljednjom tezom, te od- 
govorite: »Nije tako« ili »nije uvijek tako«, ipak ću se, vje- 
rojatno, duhovno ohrabriti što se tiče važnosti junaka Alek- 
seja Fjodoroviča. Ne samo, naime, da osobenjak »nije uvijek« 
nešto posebno i izdvojeno, nego se, naprotiv, dešava da on, 
uostalom, i nosi kadšto u sebi jezgru cjeline, dok su ostali 

ljudi njegove epohe — svi, na neko vrijeme, bog bi znao zašto, 
otrgnuti od njega nekakvim burnim vjetrom... 

Ne bih se, uostalom, upuštao u ova vrlo suhoparna i 
zbrkana tumačenja, već bih otpočeo sasvim jednostavno, bez 
predgovora: svidi li se, ionako će pročitati; ali nevolja je u 
tome što imam jedan životopis, a dva romana, Glavni je 
roman drugi — to je djelatnost mog junaka već u naše doba, 
baš danas. A prvi se roman desio još prije trinaest godina, i 
gotovo i nije roman, već tek jedan moment iz rane mladosti 
moga junaka. Nikako ne mogu mimoići taj prvi roman, 
jer bi u drugom romanu bilo štošta nerazumljivo. Ali na taj 
se način još jače zapleće moja prvotna nezgoda. Kad već ja, 
to jest životopisac, držim da je možda i jedan roman suvišan 
o tako skromnom i neodređenom junaku, kako onda da obja- 
vim dva romana, i čime da objasnim tu svoju oholost? 

Gubeći se u rješavanju ovih pitanja, odlučio sam da ih na- 
pustim bez svakog rješenja. Naravno, oštrouman čitalac davno 
je već spazio kako od samog početka na to smjeram, te 
se samo ljutio na mene što uzalud rasipam prazne riječi i 
skupocjeno vrijeme. Na ovo mogu već točno odgovoriti: rasi- 
pao sam prazne riječi i dragocjeno vrijeme prvo i prvo zbog 
učtivosti, drugo iz lukavstva: »Ipak je, tobože, unaprijed 
upozorio.« Uostalom, čak i volim što se moj roman »pored 
stvarnog jedinstva cjeline« sam od sebe razbio u dvije pripo- 
vijetke; upoznavši se s prvom, čitalac će moći već i sam pro- 
suditi: je li vrijedno da se laća druge? Dakako, nikoga ništa 
ne veže, može odbaciti knjigu odmah nakon druge strane prve 
pripovijesti, pa je i ne otvoriti više. E, ali ima, eto, 1 takvih 
delikatnih čitalaca koji će svakako htjeti da pročitaju do kraja 
kako se ne bi prevarili u nepristranom sudu, a takvi su, na 
Primjer, svi ruski kritičari. Pred takvima je ipak srcu lakše: 
ali i pored sve njihove točnosti i savjesnosti, dajem ipak 
sasvim umjestan prijedlog da ostave pripovijetku kod prve 
epizode. Pa, ovo je eto cijeli predgovor. Potpuno se slažem 
s tim da je suvišan, ali kad je već napisan, neka i ostane. 

A sad evo romana. 

PRVI DIO 


PRVA KNJIGA 


ŽIVOTOPIS JEDNE OBITELJI 


FJODOR PAVLOVIČ KARAMAZOV 


Aleksej Fjodorovič Karamazov bio je treći sin Fjodora 
Pavloviča Karamazova, vlastelina u našem kotaru, toliko ču- 
vena u svoje vrijeme (a i danas ga još kod nas spominju) zbog 
svoje tragične i zagonetne smrti, od koje je proteklo punih tri- 
naest godina 1 o kojoj ću pričati na svome mjestu. A sad ću 
reći o tom »vlastelinu«, kako su ga kod nas zvali (iako nije 
gotovo nikad cijelog života živio na svom dobru), tek toliko 
da je to bio neobičan tip, s kakvim se ipak dosta često susre- 
ćemo, to jest tip čovjeka ne samo prljava i razvratna nego uje- 
dno i smušena — ali ipak od onih smušenjaka koji umiju izvr- 
sno da vode svoje imovinske sitne poslove i, čini se, ništa dru- 
g0. Fjodor Pavlovič, na primjer, otpočeo je gotovo bez ičega, 
bio je jedan od najsitnijih vlastelina, oblizivao se oko tuđih 
stolova, gledao je da živi na tuđi račun, a međutim, u času 
njegove smrti našlo se u njega do stotinu tisuća rubalja gotova 
novca. <I istovremeno bio ipak cijeloga svog Života jedna od 
najsmušenijih budala u našem kotaru. I opet velim: to nije 
bila glupost; većina je tih budala prilično umna i lukava — 
ali je tu riječ baš o smušenosti, i to o nekoj osobitoj, nacional- 
noj. 

Ženio se dvaput i imao tri sina — najstarijega, Dmitrija 
Fjodoroviča, od prve žene, a ostalu dvojicu, Ivana 1 Alekseja, 
od druge. Prva žena Fjodora Pavloviča bila je iz prilično 
imućne i čuvene plemićke porodice Miusovih, također vlaste- 
lina u našem kotaru, Zašto se baš ta djevojka s mirazom, pa 
još lijepa, a uz to i okretna mudrica kakvih ima dosta u sa- 
dašnjem našem pokoljenju, a bilo ih je već i u prošlom, udala 
za takvu jadnu »ništariju«, kako su ga onda svi zvali, neću 
naširoko da pričam. Ta poznavao sam jednu djevojku, 
još u pretprošlom »romantičkom« pokoljenju, koja je poslije 
nekoliko godina potajne ljubavi prema jednom gospodinu, za 
koga se, uostalom, mogla uvijek lako udati, svršila ipak tako 
da je sama izmišljala nesavladive zapreke, te se za burne noći 
sunovraiila, s visoke obale, slične litici, u duboku i brzu rijeku 
i utopila se u njoj samo zbog vlastitih kaprica, jedino radi 
toga da bude slična Shakespeareovoj Ofeliji, a da ta litica, 
koju je već poodavna zapazila i zavoljela nije bila toliko sliko- 
vita, već da je na njenu mjestu bila tek prozaična ravna obala, 
do tog samoubojstva ne bi možda nikako ni došlo. Ovo je isti- 
nit događaj, i moramo znati da se u našem ruskom životu za 
vrijeme dva ili tri posljednja pokoljenja desilo prilično takvih 
ili vrlo sličnih događaja. Isto je tako bio i postupak Adelaide 
Ivanovne Miusove bez sumnje odjek tuđih utjecaja, a također i 
misli, sputanih bijesom. Prohtjelo joj se možda da pokaže 
žensku samostalnost, da pođe protiv društvenih uvjeta, protiv 
despotizma svog plemena i porodice, a uslužna uobrazilja uvje- 
rila je, recimo, tek za jedan trenutak da je Fjodor Pavlovič, 
uza sve to što je tavoliz, ipak jedan od najsmionijih i naj- 
šaljivijih ljudi ove epohe, koja je prijelaz u sve ono najbolje, 
dok je on, međutim, bio tek pokvareni lakrdijaš, i ništa drugo. 
Čar je bila još i u tome što se sve to svršilo otmicom, a to je 
neobično laskalo Adelaidi Ivanovnoj. A Fjodor Pavlovič bio 
je onda čak i zbog svoga socijalnog položaja spreman na takve 
vratolomije, jer je silno želio da bilo kako dođe do karijere; 
prikrpiti se odličnoj porodici i dobiti miraz bješe vrlo pri- 
mamljivo. Što se tiče uzajamne ljubavi, nje, čini se, nije bilo 
-— ni u nevjeste, ni u njega, uza svu ljepotu Adelaide Ivanovne. 
I taj je slučaj bio možda jedinstven te vrsti u životu Fjodora 
Pavloviča, koji je bio vrlo razvratan čovjek cijeloga svog 


t Riječi su iz Ljermontovljeve pjesme »Ne vjeruj, ne vjeruj, sanjaru 
mladi... .« (1839). 

Života, spreman da se u trenutku prilijepi uz svaku suknju čim 
bi ga samo zovnula. Međutim, jedino ta žena nije izazvala 
u njemu, što se strasti tiče, nikakav osobit dojam. 

Adelaida Ivanovna uvidjela je odmah nakon otmice da 
svog muža prezire, i ništa drugo. I tako se pokazaše posljedice 
braka neobično brzo. I pored toga što se porodica prilično brzo 
izmirila s događajem i uskočenici dala miraz, otpočeo je među 
supruzima najneuredniji život i vječna svađa. Pričalo se da je 
mlada žena pokazivala pri tom kudikamo više plemenitosti i 
uzvišenosti od Fjodora Pavloviča koji je, kako se sad zna, 
zdipio od nje još onda odjednom sav njen novac, oko dvade- 
set i pet tisuća, tek što ga bijaše primila, i te tisuće kao da za 
nju propadoše od tog vremena u vodu. Seoce i prilično lijepu 
kuću u gradu, što je također dobila kao miraz, nastojao je 
dugo vremena i svom silom prenijeti na svoje ime s pomoću 
nekakva krivotvorena spisa, i sigurno bi to i dobio i postigao, 
tako reći, jedino zbog prezira i odvratnosti koju pobuđivaše u 
svoje žene neprestanim svojim bestidnim iznuđivanjem i vara- 
njem, jedino zbog njene duševne klonulosti, jer je u tom stanju 
pristajala na sve samo da ga se otrese. Na sreću, umiješala se 
porodica Adelaide Ivanovne i spriječila otimačinu. Sasvim je 
sigurno da je među supruzima dolazilo često do tuče, ali, po 
pričanju, nije tukao Fjodor Pavlovič ženu, nego je njega deve- 
tala Adelaida Ivanovna, žena vatrena, smiona, crnomanjasta, 
plahovita i tjelesno vrlo snažna. Napokon ostavi ona kuću i 
pobježe s nekim pukim sirotanom, seminaristom-učiteljem, 
ostavivši Fjodoru Pavloviču u naručju trogodišnjeg Mitju. 
Fjodor Pavlovič u tren oka okupi u kući čitav harem i otpoče 
najraskalašeniju terevenku, a u međučinovima putovaše gotovo 
po cijeloj guberniji, te se plačući jadaše svima i svakome na 
Adelaidu Ivanovnu što ga je ostavila, pričajući pri tom i takve 
potankosti o svom bračnom životu koje ne bi smio muž već od 
stida da priča. Ali, što je glavno, njemu kao da je bilo gotovo 
milo, i čak mu laskalo, da pred svima glumi svoju smiješnu 
ulogu uvrijeđena muža, te da čak, pretjerujući pri tome, priča 
potanko o uvredi koja mu je nanesena. »Čovjek bi pomislio 
kao da ste vi, Fjodore Pavloviču, unaprijeđeni, jer ste toliko 
zadovoljni uza svu vašu tugu«, govorahu mu podrugljivci. 
Mnogi su čak pridometali kako on želi da se pokaže u obnov- 
ljenom obliku lakrdijaša, i da se baš hotimice, samo da izazove 
što veći smijeh, drži tako kao da ne primjećuje svoj smiješan 
položaj. Tko zna, uostalom, možda se i tako držao što je bio 

bezazlen. Najzad mu pođe za rukom da nađe tragove svoje 
uskočenice. Jadnica se nalazila u Detrogradu, kamo se preselila 
sa svojim seminaristom i ondje otvoreno prepustila potpunoj 
emancipaciji. Fjodor Pavlovič se odmah užurbao i stao spre- 
mati u Petrograd —- zašto — ni on, dakako, nije ni sam znao, 
On bi, možda, onda zaista bio i otputovao, ali, odlučivši se na 
to, držaše u isti mah da ima potpuno pravo ako se, kako bi se 
ohrabrio, prije nego što krene na put ponovo upusti u bez- 
graničnu terevenku. I, eto, baš u to vrijeme dobi porodica nje- 
gove žene vijest da je ona umrla u Petrogradu. Umrla je 
nekako iznenada, na nekakvu tavanu, po pričanju jednih — od 
tifusa, a po kazivanju drugih, tobože, od gladi. Fjodor Pavlo- 
vič je saznao za ženinu smrt pijan, i vele da je trčao ulicom i 
vikao, uzdignuvši veselo ruke prema nebu: »sad otpusti«, a 
po drugima — da je plakao jecajući kao malo dijete, i to tako 
da ga je čak žalost bila i pogledati, uza sve gnušanje što ga iza- 
zivaše. Vrlo je vjerojatno da je bilo i jednog i drugog, to jest: 
da se i radovao svome oslobođenju i plakao za svojom oslobo- 
diteljicom — sve skupa. Većinom su ljudi, čak i zlikovci, 
mnogo bezazleniji i prostodušniji nego što se uopće o njima 
misli. Pa i mi također. 


lI 
PRVOG SE SINA OSLOBODIO 


Dakako, lako je predočiti sebi kakav je odgojitelj i otac 
mogao biti ovakav čovjek. S njim, kao s ocem, naime, desilo 
se što se moralo desiti, to jest, da je sasvim i potpuno napustio 
svoje dijete što ga je imao s Adelaidom Ivanovnom, ali ne 
zato što ga je mrzio ili zbog nekih povrijeđenih supruških osje- 
ćaja, već naprosto zato što je posve zaboravio na nj. Dok je 
on svima dosađivao svojim suzama i jadikovkama, a kuću svo- 
ju prometnuo u razvratnu spilju, uze trogodišnjeg Mitju na 
svoju brigu vjerni sluga te kuće Grigorije. I da se on onda nije 
brinuo za nj, možda ne bi bilo nikoga tko bi promijenio 
djetetu košuljicu. Uz to se još desilo i to da je svojta djetinja 
po materi s početka također nekako kao bila zaboravila na 

njega. Djed njegov, to jest gospodin Miusov, nije onda bio više 
među živima; obudovjela njegova žena, Mirjina baka, preselila 
se u Moskvu i teško razboljela, a sestre poudavale, tako da je 
Mitja morao gotovo cijelu godinu da provede kod sluge Grigo- 
rija i da živi kod njega u družinskoj kućici. Uostalom, ako ga 
se tatica ponekad i sjetio (ta nije, zaista, mogao ne znati da 
Živi), poslao bi ga sam ponovo u družinsku kuću, jer mu je 
dijete ipak smetalo u njegovu raskalašenu životu. Desilo se, 
međutim, da se iz Pariza vratio sestrić. pokojne Adelaide 
Ivanovne, Petar Aleksandrovič Miusov, koji je poslije pro- 
živio bez prekida mnogo godina u tuđini; tada još mladić, 
ali čovjek osobit među Miusovima, prosvijećen, iz prijestolnice, 
inostranac, i uza sve to cio život Evropejac, a potkraj života 
liberalac četrdesetih godina. On je za sve vrijeme svoje kari- 
jere stajao u vezi s mnogim najliberalnijim ljudima svoje epohe, 
i u Rusiji, i u inozemstvu, osobno je poznavao Proudhona! i 
Bakunjinaž, osobito je volio da se sjeća priča, već potkraj 
svojih putovanja, o trima danima februarske pariške revolucije 
iz četrdesetosme godine, te kako i on sam malo te nije u toj 
revoluciji sudjelovao na barikadama. To bješe jedna od naj- 
radosnijih njegovih mladićkih uspomena. Imao je vlastito 
imanje, po nekadašnjoj proporciji oko tisuću duša. Prekrasno 
njegovo dobro nalazilo se odmah na izlazu iz našega grada 
te je graničilo sa zemljištem našega čuvenog manastira, s kojim 
je Petar Aleksandrovič odmah, još u mladim svojim godinama, 
tek što je dobio nasljedstvo, otpočeo beskonačnu parnicu zbog 
prava nekakva ribolova u rijeci ili zbog sječe u šumi, ne. znam 
pravo, ali otpočeti parnicu s »klerikalcima« držaše čak za 
svoju građansku i prosvjetiteljsku dužnost. Čuvši sve o Adelaidi 
Ivanovnoj, koje se naravno, sjećao i koja mu bijaše nekad i za 
oko zapela, te saznavši da je iza nje ostao Mitja, on se umiješa 
u to uza sve svoje mladićko negodovanje i prezir prema Fjo- 
doru Pavloviču, Tom se prilikom i prvi put upoznao s Fjo- 
dorom Pavlovičem. On mu je otvoreno rekao da želi na sebe 
preuzeti brigu oko djetinjeg odgoja. Poslije toga je dugo pričao, 
kao karakternu crtu, kako se Fjodor Pavlovič, kad je poveo 
s njim riječ o Mitji, neko vrijeme držao kao da nikako ne 


! Proudhon, Piere Joseph (1809—1865), jedan od osnivača anarhizma; 
premda je bio protiv vlasništva, napadao je komunizam. 


# Bakunjin, Mihail Aleksandrovič (1814—1876), ruski anarhist, prijatelj 
Bjelinskoga, Hercena, Turgenjeva. 

razumije o kakvu je to djetetu govor, i čak se začudio da 
ima negdje u kući malog sina. Iako je Petar Aleksandrovič 
mogao da i pretjeruje u svom pričanju, ipak se ono moralo 
donekle podudarati s istinom. Ali je Fjodor Pavlovič volio 
zaista da se prenemaže cijeloga svog života, da iznenada odigra 
pred vama neku neočekivanu ulogu i, što je glavno, ponekad 
bez svake potrebe i, štaviše, na očitu štetu, kao, na primjer, 
u ovom slučaju. Crta je ta, uostalom, svojstvena mnogim lju- 
dima, i čak vrlo umnim, a što ne bi bila svojstvena Fjodoru 
Pavloviču. Petar Aleksandrovič prihvati se doista te brige, i 
čak bi imenovan (uz Fjodora Pavloviča) za djetinjeg skrbnika, 
jer je ipak iza majke ostao imutak, kuća i vlastelinstvo. Mitja 
se zaista preselio svom ujaku, ali ujak nije imao svoje porodice, 
i kako se i sam, čim je uredio i osigurao novčani dohodak sa 
svojih dobara, bez oklijevanja požurio opet na dulje vrijeme u 
Pariz, to je dijete povjerio jednoj svojoj tetki, moskovskoj go- 
spođi. Dogodilo se da je i on, obikavši se u Parizu, zaboravio 
dijete, očito kad je izbila ona revolucija što toliko potrese 
njegovu maštu i koju nije mogao da zaboravi cijelog svog 
vijeka. A moskovska je gospođa umrla, i Mitja se preselio 
jednoj njenoj kćeri. Čini mi se da je poslije toga još četiri 
puta mijenjao gnijezdo. Ali neću sad o tome duljiti, to više 
što ću još mnogo da pričam o tom prvencu Fjodora Pavloviča, 
nego ću se sad ograničiti tek na najnužnije podatke o njemu, 
bez kojih ne bih mogao ni otpočeti roman. 

Ponajprije, taj je Dmitrij Fjodorovič bio jedini od trojice 
sinova Fjodora Pavloviča koji je rastao u uvjerenju da ipak 
ima nekakav imutak i da će, kad doraste do punoljetnosti, 
biti nezavisan. Djetinjstvo i mladićko doba proteče mu neu- 
redno: gimnaziju nije svršio, zatim je dospio u nekakvu voj- 
ničku školu, onda se našao na Kavkazu, odslužio kao redov, 
tukao se u dvoboju, bio degradiran, opet služio kao redov, 
mnogo bančio i potratio prilično novaca. Od Fjodora Pavlo- 
viča počeo je dobivati novac tek kad je postao punoljetan, a 
dotle je pravio dugove. Fjodora Pavloviča, svog oca, upoznao 
je i prvi put vidio tek poslije svoje punoljetnosti kad je došao u 
naše krajeve namjerno zato da se s njim razračuna o svom 
imutku. Čini se kao da mu se otac nije onda svidio; proveo je 
kod njega kratko vrijeme i brže otputovao, uspjevši da dobije 
od njega tek nešto novaca i nagodivši se s njim o daljnjem 
primanju dohodaka sa svog dobra, o dohocima kojeg, kao i 
O vrijednosti, nije ovaj put mogao ništa da sazna od Fjodora 

Pavloviča (činjenica vrijedna da se zapamti). Fjodor Pavlovič 
je onda, na prvi pogled, opazio (i ovo treba da se zapamti) 
da Mitja ima o svom imutku pretjeran i netočan pojam. Fjodor 
Pavlovič je bio time vrlo zadovoljan, imajući na umu svoje po- 
sebne račune. On se uvjerio da je mladić lakouman, nagao, 
odan strastima, plahovit, bekrija, koji se, čim se makar čega 
privremeno dočepa, odmah stiša, iako, dakako, za kratko vri- 
jeme. I to je, eto, počeo Fjodor Pavlovič iskorišćavati, to jest 
oslobađati ga se malim darovima, povremenim pošiljkama, 
tako da se na kraju krajeva ispostavilo da Mitja, kad je već 
poslije četiri godine izgubio strpljenje i po drugi put došao 
u naš grad radi konačnog obračuna s ocem, na najveće čudo, 
nema više ništa, i da je čak obračun teško sastaviti, a da je 
novac što ga je primao od Fjodora Pavloviča već premašio 
vrijednost njegova imutka, te možda još i sam njemu duguje; 
da prema tim i tim pogodbama, koje je taj i taj sam želio 
sklopiti, i nema prava da išta više traži. Mladić bješe prene- 
ražen, posumnjao je nije li to laž, prijevara, bio je izbezumljen 
i gotovo pomjerio umom. I, eto, taj slučaj i dovede do kata- 
strofe što ću je opisati i koja će biti predmet moga prvog 
uvodnog romana ili, bolje rečeno, njegova vanjska strana. 
Ali, prije nego što prijeđem na taj roman moram još da ispri- 
čam i o ostalim dvama sinovima Fjodora Pavloviča, Mitjinoj 
braći, te da objasnim otkud oni potekoše. 


III 
DRUGI BRAK I DRUGA DJECA 


Oslobodivši se četvorogodišnjeg Mitje, Fjodor Pavlovič se 
vrlo brzo poslije toga po drugi put oženio. Taj drugi brak 
trajao je osam godina. Tu drugu svoju ženu, koja je također 
bila vrlo mlada, Sofiju Ivanovnu, uzeo je iz druge gubernije 
kamo je bio svrnuo radi nekog manjeg pothvata, u društvu s 
nekakvim Židovom. Fjodor Pavlovič, premda je bančio, pio i 
provodio raskalašen Život, nije nikad prestajao da se brine 
kako će uložiti svoj kapital, te je vodio svoje poslove uvijek 

uspješno, iako, dakako, gotovo uvijek nepošteno. Sofija Iva- 
novna bila je »siroče«, izmalena bez svojte, kći nekakva sum- 
njiva đakona, odrasla u bogatoj kući svoje dobrotvorke, odgo- 
jiteljice i mučiteljice, ugledne starice generalice, udovice gene- 
rala Vohorova. Ne znam točno, ali sam čuo tek toliko da su 
usvojenicu, skromnu, blagu i poniznu, skinuli jednom prilikom 
s konopca o koji se bila objesila na čavao u mlječaru — toliko 
joj je teško bilo da trpi ćudljivost i neprestane prijekore te 
očito ne zle starice, koja bijaše tek neobično ograničena zbog 
besposličarenje. Fjodor Pavlovič joj je ponudio ruku, raspi- 
taše se o njemu i pokazaše mu vrata, a on je, i sad opet kao i 
kada se ono prvi put ženio, predložio siročetu da pobjegne. 
Vrlo, vrlo je vjerojatno da ne bi čak ni ona nipošto bila 
pošla za njega da je na vrijeme o njemu što potanje saznala. 
Ali to se zbivalo u drugoj guberniji; a i što je djevojčica od 
šesnaest godina mogla znati, već jedino to da joj je bolje i u 
vodu nego ostati kod dobrotvorke. I tako je jadnica promije- 
nila dobrotvorku za dobrotvora. Fjodor Pavlovič nije dobio 
ovaj put ni groša, jer se generalica rasrdila i ne samo što ne 
dade ništa nego ih je još oboje 1 proklela; ali on tada i nije 
računao na to da štogod dobije, zatravila ga jedino izvan- 
redna ljepota nevine djevojčice, i što je glavno, njen nevin lik 
koji je porazio i njega bludnika i dotada poročnog ljubitelja 
tek grube ženske ljepote. »Mene su tad te nevine očice kao 
britvom po duši ošinule«, kazivaše on poslije toga, cerekajući 
se odvratno po svom običaju. Uostalom, kod razvratna čovjeka 
i to je mogla biti tek bludna pohota. Ne dobivši nikakva mi- 
raza, Fjodor Pavlovič nije bio previše učtiv prema ženi, pa 
je, iskorišćujući to što mu je ona, takoreći, nanijela »krivicu« 
i što ju je gotovo »s omče skinuo«, iskorišćujući osim toga 
njenu izuzetnu smjernost i poniznost, čak nogama gazio i 
najobičniju bračnu pristojnost. U kuću su dolazile, i pored nje, 
raskalašene žene, te se vodile orgije. Spomenut ću kao zna- 
čajnu crtu da je sluga Grigorij, smrknuto, glupo i tvrdoglavo 
cerekalo, koji je mrzio prvu gospođu, Adelaidu Ivanovnu, sad 
bio na strani nove gospođe, branio je i prepirao se zbog nje s 
Fjodorom Pavlovičem na način nepriličan za sluge, a jedanput 
je čak silom razjurio orgiju i sve skupljene gadure... Najzad 
zadobi jadna mlada žena, koja je bila od rana djetinjstva 
zastrašena, nekakvu živčanu bolest koja se ponajviše pojav- 
ljuje kod prosta svijeta, kod seljačkih žena, koje se zbog te 

bolesti nazivaju klikuše.! Od te bolesti, s užasnim histeričnim 
napadima, bolesnica je čak ponekad gubila pamet. Ali je ipak 
rodila Fjodoru Pavloviču dva sina, Ivana 1 Alekseja, prvoga 
u prvoj bračnoj godini, a drugoga poslije tri godine. Kad je 
umrla, bile su malom Alekseju nešto preko četiri godine, i 
premda je čudnovato, ipak znam da se on matere sjećao cijelog 
vijeka, istina, kao kroz san. Poslije njene smrti dogodilo se s 
oba dječaćića gotovo na dlaku isto što 1 s prvim, Mitjom: i njih 
je sasvim zaboravio i odnemario otac, te i oni dospješe istom 
Grigoriju i u istu družinsku kuću. U družinskoj kući nađe 
ih stara šašava generalica, dobrotvorka i odgojiteljica njihove 
matere. Još je živjela, i za sve vrijeme, za svih osam godina, 
nije mogla da zaboravi nanesenu joj uvredu. O tome kako živi 
njena »Sofi« dobivala je krišom svih osam godina najtočnije 
vijesti, pa je, čuvši da je bolesna i kakva je gadost okružuje, 
rekla dva ili tri puta glasno svojim gotovanima: »Tako joj i 
treba, to ju je bog pokarao zbog njene nezahvalnosti.« 

Točno tri mjeseca poslije smrti Sofije Ivanovne iskrsnu ge- 
neralica iznenada u našem gradu, uputi se pravo u kuću 
Fjodora Pavloviča i provede u gradu svega pola sata, ali 
učini mnogo. Bilo je baš predvečer, Fjodor Pavlovič, koga nije 
punih osam godina vidjela, izašao je pred nju trešten pijan. 
Pričaju da ga je ona odmah bez ikakva objašnjenja, tek što 
ga je ugledala, dvaput pošteno ćušnula da je sve zvonilo, i tri- 
put ga povukla za čupu odozgo prema dolje, zatim je, ne re- 
kavši ni riječi, pošla ravno djeci u družinsku kuću, Ona je na 
prvi pogled opazila da su djeca neumivena i u prljavu 
rublju, te je odmah ošamarila i Grigorija, kazavši mu da će 
djecu povesti sa sobom, a onda ih izvela onakve kakvi su bili, 
zamotala u veliki rubac, posadila u kočiju i odvezla sebi u 
grad. Grigorije je podnio ćušku i, kao vjeran sluga, nije se ni 
obrecnuo, a kad je ispratio staru gospođu do kočije, poklonio 
joj se duboko te kazao uvjerljivo da će je »Bog nagraditi zbog 
sirota«. — »A ti si ipak klipan!« — dobacila mu je generalica 
odlazeći. Fjodor Pavlovič, razmislivši o svemu, uvjerio se da 
je ovo dobro i pristao zatim na sve uvjete što se tiče odgoja 
svoje djece kod generalice. O ćuškama što ih je dobio, rastru- 
bio je sam po gradu. 

Ali se desi te i generalica umre odmah iza toga, ostavivši 
ipak u oporuci svakom dječačiću po tisuću rubalja »za njihovo 


1 Žena koja pati od histerije (za nju govore da je kao opsjednuta), 

obrazovanje i da se sav novac svakako mora potrošiti na njih, 
i to tako da dotekne do njihove punoljetnosti, jer je i suviše 
dovoljan toliki dar za takvu djecu, a ako tko želi, neka raz- 
veže svoju kesu, itd., itd.« Nisam sam čitao oporuke, ali sam 
čuo da je zaista bilo u njoj nešto na svoj način čudnovato i 
suviše originalno. Glavni staričin nasljednik bio je ipak čestit 
čovjek, gubernijski predstavnik plemstva iz te gubernije, Jefim 
Petrovič Polenov. On se počeo dopisivati s Fjodorom Pavlovi- 
čem i odmah dokučio da od njega neće izmamiti novaca za 
odgoj njegove djece (iako se ovaj nije nikad izričito odricao 
nego je uvijek u takvim prilikama tek zatezao, a kadšto se 
čak rastapao od nježnih osjećaja), te je sam preuzeo brigu za 
siročad i osobito zavolio mlađeg dječačića Alekseja, koji je po- 
tom duže vrijem: proživio u njegovoj obitelji. Molim čitaoce 
da ovo zapamte već na početku, I ako su ikome morali ti 
mladići da budu cijelog Života zahvalni za odgoj i obrazo- 
vanje, to su imali biti zahvalni baš tom Jefimu Petroviču, 
najplemenitijem i najhumanijem čovjeku, kakav se malokad 
nalazi. On je djeci sačuvao i nedirnute njihove tisuće što im 
je ostavila generalica, a s kamatima narastoše do njihove 
punoljetnosti svaka na dvije tisuće, dok je na njihov odgoj 
trošio svoj novac i na svakog, dakako, potrošio kudikamo više 
od tisuće. Neću se upuštati u potanko opisivanje njihova dje- 
tinjstva 1 mladićkog doba, nego ću spomenuti tek najglavnije 
okolnosti. Uostalom, o starijem, o Ivanu, spominjem samo to 
da je kao dijete bio nekako mrk i nepovjerljiv, ali ne plašljiv, 
koji je nekako, još kao dijete od deset godina dokučio da oni 
žive u tuđoj kući i od tuđe milosti, te da im je otac takav 
čovjek o kome je sramota i govoriti, itd, jtd. Taj je mladić 
vrlo rano, gotovo još kao dijete (kako su bar govorili) pokazao 
neki neobičan i sjajan dar za učenje. Pravo ne znam kako je 
došlo do toga, ali se nekako desilo da je ostavio porodicu 
Jefima Petroviča, ne navršivši još ni punu trinaestu godinu, te 
prešao u jednu moskovsku gimnaziju i u internat nekom vješ- 
tom i u ono doba čuvenom pedagogu, koji je još iz djetinjstva 
bio prijatelj Jefima Petroviča. Sam Ivan pričao je kasnije da 
je Jefim Petrovič sve to učinio, tako reći, iz »žarka oduševlje- 
nja« prema dobrim djelima, zanoseći se idejom da se dječak 
genijalnih sposobnosti mora odgajati kod genijalna odgojitelja. 
Uostalom, ni Jefim Petrovič, ni genijalni odgojitelj nisu više 
živjeli kad je mladić, svršivši gimnaziju, prešao na sveučilište. 
Ali kako Jefim Petrovič nije za Života uredio sve kako treba, 

to se i dječji novac, što im ga je ostavila šašava generalica i 
koji je s kamatima već bio narastao na dvije tisuće, nije mogao 
odmah dobiti zbog različitih, kod nas potpuno neizbježivih 
formalnosti i zatezanja, to je i mladić neobično kuburio prve 
dvije godine na sveučilištu, jer se morao pored učenja sam hra- 
niti i izdržavati. Moramo istaći da onda nije ni pokušao da se 
počne dopisivati s ocem — možda zato što je bio ponosan te 
prezirao oca, a možda i zato što mu je njegov hladan i zdrav 
razum unaprijed kazivao da od oca neće dobiti nikakve iole 
izdašnije pripomoći. Ali, bilo kako bilo, mladić se nije nimalo 
zbunio nego je našao posla, spočetka učeći druge za dva griv- 
enika, a zatim u novinama, pišući kratke vijesti o uličnim do- 
gađajima s potpisom »Očevidac«. Kažu da su te vijesti bile uvi- 
jek tako zanimljive i dopadljivo napisane da su ubrzo bile tra- 
Žene, i već samim tim mladić je pokazao svoju posve praktičnu 
i umnu premoć nad onom našom mnogobrojnom vječno oskud- 
nom i nesretnom đačkom omladinom obaju spolova, koja po 
prijestolnicama obično od jutra do mraka obija pragove raznih 
novina i žurnala i, ne umijući da smisli ništa bolje, vječno mo- 
ljaka jedno te isto, da, naime, dobije štogod za prevođenje s 
francuskog ili štogod za prepisivanje. Upoznavši se s uredni- 
štvima, Ivan Fjodorovič nije poslije nikako ni prekidao veza s 
njima, i posljednjih godina đakovanja štampao je vrlo darovite 
prikaze o knjigama raznih struka te je, štaviše, postao poznat 
1 u književnim krugovima. Uostalom, tek u posljednje vri- 
jeme pošlo mu je za rukom da slučajno svrati na se osobitu 
pažnju mnogo šireg kruga čitalaca, tako da su ga onda mnogi 
odjednom zamijetili i zapamnili. Bio je to dosta zanimljiv 
slučaj. Svršivši tek sveučilište, i spremajući se da sa svoje dvije 
tisuće otputuje u inozemstvo, objavio je Ivan Fjodorovič ne- 
nadano u jednim velikim novinama vrlo neobičan članak koji 
je obratio na se pažnju i nestručnjaka, a što je glavno, o pre- 
dmetu koji mu je bio, čini se, sasvim nepoznat, jer je svršio pri- 
rodne nauke. U članku se raspredalo o crkvenom sudu, o ko- 
jem se pitanju onda svuda raspravljalo.! Pretresajući neka već 
poznata mišljenja o tom pitanju, iznio je cn svoje osobne na- 
zore. Glavnu je pažnju izazvao ton kojim je članak napisan, i 
zaključak kome se malo tko nadao. Međutim, mnogi crkveni 


1 Godine 1564. započelo je u Rusiji provođenje reforme crkvenih su- 
dova, što je izazvalo burne reakcije u štampi, usmjerene uglavnom protiv 
upletanja države u crkvene poslove. 

ljudi bili su tvrdo uvjereni da je pisac njihov čovjek. I odjed- 
nom istovremeno, počeše mu pljeskati ne samo svjetovnjaci 
nego čak i ateisti. Napokon neki promućurniji ljudi dođoše do 
uvjerenja da je cio članak drska lakrdija i podsmjehivanje. 
Ovaj slučaj napominjem osobito zbog toga što je taj članak 
dospio pravodobno i u naš čuveni manastir, koji se nalazi od- 
mah tik do našeg grada, gdje su se za to novo pitanje o 
crkvenom sudu uopće zanimali, i ondje izazvalo neobičnu za- 
bunu. Kad se saznalo tko je pisac članka, izazvalo je zanimanje 
već i to što se on rodio u našem gradu i što je sin »eto tog 
istog Fjodora Pavloviča«. I baš u to vrijeme iskrsnuo je izne- 
nada kod nas i sam pisac. 

Zašto se onda pojavio Ivan Fjodorovič — sjećam se da sam 
se to i onda pitao gotovo nekako uplašen. Taj toliko sudbo- 
nosni dolazak koji je bio uzrokom tolikih posljedica, bio mi je 
i poslije, i gotovo uvijek, nejasan. Uopće uzevši, bilo je čudno- 
vato da mlad čovjek, toliko učen, ponosan i naoko oprezan, 
iznenada dolazi u takvu raspuštenu kuću, takvu ocu koji ga je 
cijelog vijeka ignorirao, koji nije htio ni da zna za njega, niti 
ga se sjećao, i koji mu, razumije se, ne samo ne bi dao novaca 
nizašto i ni u kom slučaju, sve kad bi sin zaiskao, nego se cio 
život bojao da će i sinovi, Ivan i Aleksej, također ma kad 
doći i zatražiti novaca. I eto, mladić se nastanjuje u kući takva 
oca, živi s njim mjesec-dva dana, i obojica se slažu da ne može 
bolje. Ovo posljednje osobito je začudilo ne samo mene nego 
i mnoge druge. Petar Aleksandrovič Miusov, o kome sam već 
naprijed govorio, daljnji rođak Fjodora Pavloviča po prvoj 
ženi, našao se onda opet ovdje, na svom dobru u blizini grada, 
došavši iz Pariza gdje se već bio stalno nastanio. Sjećam se da 
se upravo on najviše tome čudio kad se upoznao s mladićem, 
koji je probudio u njemu neobično zanimanje i s kojim se po- 
nekad, ne bez unutrašnje boli, nadmetao u učenosti. »Ponosan 
je«, kazivaše nam onda o njemu, »uvijek će steći para, a i 
sad ima novaca da otputuje u inozemstvo — pa što će onda 
ovdje?« Svima je bilo jasno da nije došao ocu radi novaca, jer 
mu ih otac ne bi nikako ni dao. Piti i provoditi raskalašen 
Život nije volio, a starac, međutim, nije mogao da bude bez 
njega, jer se toliko bio navikao na nj. To je bila istina; mladić 
je osjetno utjecao na starca; ovaj je katkad počinjao nekako da 
ga sluša i da se ponekad pristojno vlada, mada je bio koji put 
na trenutak neobično i čak pakosno tvrdoglav. 


Tek kasnije se doznalo da je Ivan Fjodorovič došao donekle 
na molbu i radi poslova svog starijeg brata Dmitrija Fjodoro- 
viča, koga je prvi put u životu upoznao i gotovo prvi put 
vidio istom kad je i sam došao u naš grad, ali s kojim se ipak 
zbog nekog važnog slučaja, koji se više ticao Dmitrija Fjodo- 
roviča, počeo dopisivati još prije odlaska iz Moskve. Što je to 
bilo, saznat će čitalac u svoje vrijeme potanko. I pored svega 
toga, čak i onda kad sam već saznao za tu osobitu okolnost, 
činio mi se Ivan Fjodorovič svejedno zagonetan, a njegov do- 
lazak neshvatljiv. 

Napomenut ću još da je Ivan Fjodorovič bio onda neki 
posrednik i pomiritelj između oca 1 starijeg brata Dmitrija 
Fjodoroviča, koji je u to vrijeme zametnuo s ocem veliku sva- 
đu pa čak i formalnu parnicu. 

Obitelj se, ponavljam, našla onda prvi put u životu sva 
na okupu, i neki su se njeni članovi tada prvi put u životu 
vidjeli. Jedino je najmlađi sin, Aleksej Fjodorovič, već godinu 
dana prije toga živio ovdje, i tako se našao tu prije svoje 
braće. I, eto, baš mi je ponajteže da govorim o tom Alekseju 
Fjodoroviču u ovoj svojoj uvodnoj pripovijetki, prije nego 
ga izvedem na scenu romana. Morat ću i o njemu napisati 
predgovor da bar u neku ruku unaprijed objasnim jednu vrlo 
čudnovatu točku, naime: moram budućeg junaka svog romana 
predstaviti čitaocima u prvom prizoru njegova romana u 
iskušeničkoj mantiji. Jest, već više od godinu dana živio je on 
onda u našem manastiru i, činilo se, da se sprema da 
cijeli Život provede u manastiru. 


IV 


TREĆI SIN ALJOŠA 


Imao je svega dvadeset godina (brat mu je Ivan ušao 
tada u dvadeset i četvrtu godinu, a najstariji brat, Dmitrij, u 
dvadeset i osmu). Najprije moram reći da ovaj mladić, Aljoša 
nije bio nikakav fanatik i, bar po mome mišljenju, nije bio 
čak ni mistik. Unaprijed ću reći otvoreno svoje mišljenje: bio je 
jednostavno mlad čovjekoljubac, i ako je pošao stazom koja 

vođi u manastir, učinio je to jedino stoga što je jedino ona u 
to vrijeme učinila na njega dubok dojam i predstavila mu, 
tako da kažem, ideal, izlaz za njegovu dušu koja se otimala iz 
tame svjetske mržnje prema vidjelu ljubavi. A na nj je ta staza 
učinila jedino zato dojam što se na njoj sreo s neobičnim, po 
njegovu mišljenju, bićem — našim čuvenim manastirskim 
starcem Zosimom, uz koga je pristao svom prvom žarkom lju- 
bavi svoga neutoljiva srca. Uostalom, ne poričem da je već 
i onda bio vrlo čudnovat, čak od same kolijevke. Na svome 
mjestu sam već spomenuo da je on, ostavši poslije matere tek u 
četvrtoj godini, zapamtio svoju mater za cio život, njeno lice, 
njeno milovanje, »baš kao da stoji živa pred njim«. Takve se 
uspomene mogu pamtiti (što je svima poznato) i iz najranijeg 
djetinjstva, čak i s dvije godine, ali one iskrsavaju za čitava 
Života tek kao svijetle točke iz mraka, kao iskinut krajičak iz 
ogromne slike koja se posve izgubila i nestala, osim jedino tog 
krajička. To je upravo on i doživio. Zapamtio je jednu večer, 
ljetnu, tihu, otvoren prozor, kose zrake sunca na zalasku (te 
kose zrake zapamtio je ponajbolje), u sobi, u kutu ikona, pred 
njom užeženo kandilo, a pred kandilom kleči i plače i kao u 
histeriji vrišti i pišti njegova mati koja ga je obuhvatila obje- 
ma rukama, te ga grli čvrsto, do bola i moli se za nj Bogorodici 
otkidajući ga iz zagrljaja i pružajući ga objema rukama prema 
ikoni, kao da ga želi staviti pod okrilje Bogorodičino — ali 
iznenada utrčala dadilja i sva prestravljena stala ga otimati 
iz njenih ruku. Eto te slike! Aljoša je zapamtio u tom tre- 
nutku i lice svoje matere: kazivaše da je bilo izbezumljeno, ali 
prekrasno, sudeći po tome koliko je mogao da zapamti. Ali 
je on malokad volio da komu povjeri tu uspomenu. Kao dijete 
i kao dječak nije bio prodoran, ni razgovorljiv, ali ne iz sum- 
njičavosti, ne iz plašljivosti ili sumorna osobenjaštva nego, 
baš naprotiv, zbog nečega drugog, zbog neke gotovo unutia- 
šnje, samo njegove, osobne brige koja se drugih ne tiče, ali 
za njega toliko važne da je zbog nje, jedine, gotovo zaborav- 
ljao druge. Ali je volio ljude: on je, činilo se, cio svoj život 
proživio vjerujući u ljude, međutim, nije ga nitko i nikad 
držao ni prostakom, ni bezazlenim čovjekom. U njemu je bilo 
nešto šta ie govorilo i ulijevalo povjerenje (pa i za cijela 
njegova potonjeg života) da on ne želi da bude sudac drugim 
ljudima, da ne želi nikako da sebi prisvaja pravo osuđivanja, 
te da ne bi nipošto ni osudio. Čak se činilo kao da on sve 
dopušta bez svakog osuđivanja, iako često u velikoj tuzi, 

U tom pogledu čak bijaše došao dotle da ga nitko nije mogao 
ni začudiui, ni zaplašiti, i to već u najranijoj mladosti. Kad je 
poslije navršene dvadesete godine došao ocu, u pravi brlog pr- 
ljava razvrata, on bi se, nevin i čist, tek udaljio bez ijedne ri- 
ječi kad više ne bi mogao da gleda sramotu, ne pokazujući 
ničim da ma koga prezire ili osuđuje. Njegov otac, koji je 
nekad bio čankoliz i zbog toga osjetljiv, i vrlo uvredljiv, su- 
sretao ga je isprva nepovjerljivo i namrgođeno (»mnogo, kaže, 
Šuti i razmišlja«), ali se ipak naskoro promijenio i već ga po- 
slije otprilike dvije sedmice počeo neprestano grliti i ljubiti, is- 
tina, roneći pijaničke suze u mamurnoj srdačnosti, ali se vid- 
jelo da ga je zavolio iskreno i duboko kako nije, dakako, ni- 
kad nikoga ljubio takav čovjek kakav bijaše on... 

A i svi ostali su voljeli tog mladića gdje bi se god pojavio, 
i to još od najranijeg njegova djetinjstva. U kući svog dobro- 
tvora i odgojitelja Jefima Petroviča Polenova toliko su ga za- 
voljeli svi u porodici da su ga ondje svi smatrali kao svoje 
rođeno dijete. Međutim je on u tu kuću dospio u onim dje- 
tinjskim godinama kad se od djeteta ne može nikako očeki- 
vati neko proračunano lukavstvo i pretvaranje ili umijeće da 
se ulaguje 2 sviđa, vještina da izazove ljubav prema sebi. On 
je tu sposobnost da ga drugi zavole osobitom ljubavlju nosio u 
sebi, tako reći u samoj prirodi, neizvještačeno i neposredno. 
To mu se isto događalo i u školi, pa ipak se činilo kao da je 
bio od one djece koja u svojih drugova pobuđuju nepovjere- 
nje, često ismijavanje, pa čak i mržnju. On je volio, još od 
djetinjstva, da se zavuče u kut i da čita knjižice, pa ipak su 
ga njegovi drugovi toliko zavoljeli da se za školovanja mogao 
bez svake sumnje nazvati sveopćim ljubimcem. Malokad je 
bio nestašan, Štaviše, malokad je bio veseo, ali svi koji bi 
pogledali u nj, odmah bi opazili da u njemu nema uopće 
nikakve zlovolje, već da je, naprotiv, otvoren i vedar. Nikad 
nije htio da se ističe među svojim vršnjacima. Možda se zbog 
toga nije nikad nikoga ni bojao, a međutim su dječaci odmah 
shvatili da se on ni najmanje ne ponosi svojom neustrašivošću, 
nego se drži kao da i ne zna da je srčan i neustrašiv. Uvrede 
nije nikad pamtio. Dešavalo se da je poslije jednog sata, nakon 
nanesene mu uvrede, odgovarao onome koji ga je uvrijedio, 
ili je pak sam otpočinjao s njim razgovor, držeći se tako 
povjerljivo i vedro kao da nije ništa bilo među njima. A nije 
se pri tom gradio kao da je slučajno zaboravio ili namjerno 
oprostio uvredu, ne, nego je naprosto nije ni držao za uvredu, 

i to je sasvim osvajalo i pokoravalo djecu. Imao je samo 
jednu osobinu koja je u svim razredima u gimnaziji, počevši 
od najnižih pa sve do najviših, izazivala kod njegovih dru- 
gova neprestanu želju da ga zadirkuju, ali ne da mu se zlobno 
narugaju, već naprosto zato što ih je to veselilo. Ta njegova 
osobina bijaše divlja i luda stidljivost i nevinost. On nije 
mogao da sluša riječi i neke razgovore o ženama. Te »neke« 
riječi i razgovori ne mogu se, na nesreću, iskorijeniti u školama. 
Dječaci, čisti u duši i u srcu, gotovo još djeca, vrlo često vole 
da se u razredima razgovaraju među sobom, čak i glasno, o 
takvim stvarima, slikama i prilikama, o kojima neće uvijek da 
povedu razgovor čak ni vojnici, jer ni oni ne znaju i ne shva- 
ćaju štošta, što o tom već odavno znaju još tako mlada djeca 
našega intelektualnog i višeg društva. Tu, doduše, nema još 
moralnog razvrata, nema također ni pravog cinizma, razvra- 
tnog, unutrašnjeg, ali ima izvanjskog, i oni ga često drže 
čak za nešto uglađeno, lijepo, junačko 1 dostojno oponašanja. 
Videći da »Aljoška Karamazov« uvijek kad oni počnu govoriti 
»o onome« brzo začepi uši, oni bi se kadšto namjerno skupljali 
oko njega u skupinu i, uklanjajući mu silom ruke s ušiju, vikali 
mu u oba uha bezobrazluke, a on bi se otimao, spuštao na pod, 
lijegao, pokrivao kaputom, a sve je to činio bez ijedne riječi, 
ne grdeći ih, nego šutke podnosio vrijeđanje. Napokon ga 
ostaviše ipak na miru, nisu ga više dražili da je »curica«, 
nego su ga zbog toga, štaviše, sažaljevajući promatrali. U školi 
je, da spomenem, bio uvijek među najboljim đacima, ali prvi 
nije nikad bio. 

Poslije smrti Jefima Petroviča, Aljoša je proveo još dvije 
godine u gubernijskoj gimnaziji. Neutješna supruga Jefima Pe- 
troviča otputovala je skoro odmah nakon njegove smrti na 
duže vrijeme u Italiju sa svojom porodicom, sve samim ženama, 
a Aljoša je dopao u kuću nekakvim dvjema damama koje nije 
prije toga nikad ni vidio, nekakvim dalekim rođakinjama Je- 
fima Petroviča, ali pod kojim uvjetima, to nije ni sam znao. 
Karakteristična je bila u njega, čak vrlo karakteristična i ta 
osobina što se nije nikad brinuo na čiji trošak živi. U tom 
pogledu bio je savršena protivnost svom starijem bratu Ivanu 
Fjodoroviču, koji je prokuburio prve dvije godine na sveuči- 
lištu hraneći se svojom mukom, i koji je još u djetinjstvu gor- 
ko osjetio da živi o tuđem kruhu kod dobrotvora. Ali tu čud- 
novatu osobinu u karakteru Aleksejevu, čini se, nije trebalo 
neobično strogo osuđivati, jer je svatko, tek što bi ga upoznao, 

odmah čim bi se pojavilo to pitanje, bio uvjeren da je Aleksej 
sigurno jedan od onih mladića koji su u neku ruku šašavi i koji 
bi, da mu nenadano dopadne šaka i cijeli kapital, bez svakog 
oklijevanja dao novac na prvo traženje ili za neko dobro djelo, 
ili, možda jednostavno prvom prepredenom skitnici, ako ga 
ovaj zamoli. I, uopće govoreći, on kao da nije nimalo pozna- 
vao vrijednost novca, dakako, ne u doslovnom smislu. Kad bi 
mu dali nešto malo novaca, mada on sam nije nikad iskao, on 
nije po cijele sedmice znao što bi s njima, ili ih je nemilice ra- 
sipao, te su nestajali dok bi okom trenuo. Petar Aleksandrovič 
Miusov, čovjek vrlo osjetljiv što se tiče novca i građanske česti- 
tosti, izrekao je jedanput o njemu, kasnije, kad je upoznao Alek- 
seja, ovo mišljenje: »Ovo je, možda, jedini čovjek na svijetu koji, 
neće, makar ga iznenada ostavili sama i bez novaca na trgu 
nepoznata milijunskoga grada, nikako propasti ni skapavati od 
gladi i studeni, jer će ga u tren oka nahraniti, u tren oka udo- 
miti, a ako ga oni ne udome, on će se i sam u tren oka udomiti, 
i to ga neće stajati nikakve muke i nikakva poniženja, a onoga 
koji ga je udomio nikakve muke, nego će to, naprotiv, smatrati 
još i kao zadovoljstvo.« 

Gimnaziju nije svršio; bijaše mu ostala još cijela godina, kad 
iznenada reče svojim damama da odlazi ocu zbog nekog posla 
koji mu je pao na pamet. One su ga neobično žalile i gotovo 
ga ne htjedoše pustiti. Put je stajao vrlo malo, i one ne dopus- 
tiše da založi svoj sat — dar dobrotvorne porodice pred od- 
lazak u inozemstvo, već su ga obilno opskrbile novcem, pa čak 
i novim odijelom i rubljem. Ali im on vrati polovicu novaca, 
rekavši da će svakako putovati trećim razredom. Došavši u 
naš grad, na prvo očevo pitanje: »Zašto je, naime, došao ne 
svršivši škole?ž« — nije ništa odgovorio, nego je bio, kako kažu, 
neobično zamišljen. Kasnije se saznalo da traži grob svoje 
matere. Onda je čak i sam priznao da je jedino zbog toga i 
došao. Ali teško da je to bio jedini uzrok njegova dolaska, Bit 
će vjerojatnije da nije onda ni sam znao, niti je ikako umio 
da objasni: šta je to upravo tako iznenada kao buknulo iz 
njegove duše i neodoljivo ga povuklo na neki nov, nepoznat, 
ali neizbježiv put. Fjodor Pavlovič nije mogao da mu pokaže 
gdje je sahranio svoju drugu ženu, jer nije nikad ni bio na 
njenu grobu otkako ga zasuše, a kako je to davno bilo, sasvim 
je zaboravio gdje su je onda zakopali. 

A sad da reknemo nešto o Fjodoru Pavloviču. Prije toga 
nije poduže živio u našem gradu. Tri-četiri godine poslije 

smrti svoje druge žene krenuo je na jug Rusije i na kraju se 
našao u Odcsi, gdje je proživio nekoliko godina zaredom. Od- 
mah u početku upoznao se, prema njegovim vlastitim riječima, 
»s mnogim čifutima, čifuticama, čifutićima i čifučadi«, a 
svršio je time da su ga na kraju ne samo »Čifuti« nego šta- 
više »i Židovi primili«, Vjerojatno se u tom razdoblju njegova 
Života i razvijala u njemu osobita vještina da zarađuje i zgrće 
novac. Napokon se vratio opet u naš grad prije Aljošina do- 
laska. Prijašnji su njegovi znanci tvrdili da se vrlo postarao, 
iako još nije bio pravi starac. Nije se vladao nimalo čestitije, 
nego još nekako 1 bezobraznije. Pojavila, se, na primjer, u 
nekadašnjeg lakrdijaša bezobrazna potreba — da od drugih 
pravi budale. Nije samo volio da orgija sa ženama onako kao 
nekad već je radio još nekako odvratnije. Uskoro je u kotaru 
otvorio nekoliko novih krčmi. Bilo je jasno da ima možda i 
stotinu tisuća ili tek nešto malo manje. Mnogi su se građani 
i stanovnici iz kotara odmah kod njega zadužili, dakako uz 
najsigurnije jamstvo. U ovo posljednje vrijeme nekako je bio 
podbuo, počeo gubiti ravnotežu, račun o samom sebi, pao je, 
štaviše, u nekakvu lakoumnost, započinjao je jedno a svršavao 
drugo, nekako se razmetao i sve češće i češće opijao namrtvo, i 
da nije bilo onoga istog lakaja Grigorija, koji je također u to 
doba bio prilično ostario i pazio na njega kadšto kao kakav 
odgojitelj, možda Fjodor Pavlovič ne bi prošao bez nekih ne- 
prilika. Aljošin dolazak nekako je utjecao na njega i u moral- 
nom pogledu, kao da se probudilo u tom prije vremena ostar- 
jelu starcu nešto od onog što je već davno bilo zamrlo u nje- 
govoj duši. »Znaš li«, govorio je često Aljoši motreći ga, »da 
si nalik na nju, na klikušu?« Tako je on nazivao svoju pokojnu 
ženu, mater Aljošinu. Grob »klikušin« pokazao je napokon 
Aljoši sluga Grigorij. On ga je odveo na naše gradsko groblje 
i ondje mu pokazao u najdaljem kutu željeznu, jeftinu, ali 
urednu ploču, na kojoj je bio čak i natpis s imenom, zanima- 
njem, godinama starosti pokojnice, a dolje su se nalazila čak ; 
neka četiri stiha starinske, grobljanske pjesme, koja se obično 
stavlja na grobove ljudi srednjeg staleža. Začudo, doznalo 
se da je to bilo djelo Grigorijevo. On je sam podigao ploču 
nad grobom bijedne »klikuše« i na svoj trošak, pošto je Fjodor 
Pavlovič, kome je on mnogo puta dosađivao spominjući mu taj 
grob, otputovao najzad u Odesu te ga više nisu zanimali ne 
samo grobovi nego ni uspomene. Aljoša nije na materinu 
grobu pokazao nikakve osobite osjećajnosti: on je tek saslušao 

važno i temeljito pričanje Grigorijevo kako je ploča podignuta, 
stajao časak oborene glave i otišao ne progovorivši ni riječi, 
Od toga doba, nije možda cijelu godinu odlazio na groblje. 
Ali na Fjodora Pavloviča utjecao je također taj mali događaj, 
i to vrlo originalno. On je nenadano uzeo tisuću rubalja i od- 
nio ih u naš manastir za spomen duše svoje žene, ali ne druge, 
ne matere Aljošine, ne »klikuše«, nego prve svoje žene, Ade- 
laide Ivanovne, koja ga je devetala. Tog dana uvečer on se 
užasno opio i grdio pred Aljušom kaluđere. On nije bio nimalo 
pobožan čovjek; čovjek koji nije možda nikad pripalio pred 
ikonom voštanicu od pet kopjejaka. Čudnovati izljevi nena- 
danih osjećaja i nenadanih misli izbijaju iz takvih bića. 

Kazao sam već da je bio vrlo podbuo. Lice njegovo odavaše 
u to vrijeme nešto što je jasno svjedočilo o prirodi i suštini 
cijele njegove prošlosti. Osim dugačkih i mesnatih kesica ispod 
sićušnih očiju, vječno bezobraznih, nepovjerljivih i podruglji- 
vih, osim mnoštva dubokih bora na njegovu malenu ali gojaznu 
lišcu, visio je ispod oštre brade još veći podvoljak, mesnat i 
dugačak kao torbica, što mu davaše nekakav odvratno pohot- 
ljiv lik. Pridodajte tome proždrljiva, široka usta debelih usana, 
iza kojih su se vidjele sitne krnje crnih, gotovo trulih zuba, 
Svaki put, kad je počeo da govori, prskao je pljuvačku. Uos- 
talom, i on je sam volio da se šali na račun svoga lica, mada 
je, kako se činilo, bio njime zadovoljan. Osobito je isticao svoj 
nos, ne osobito velik, ali vrlo tanak, s vrlo primjetnom grbi- 
nom: »Pravi rimski«, govoraše on, »skupa s podvoljkom prava 
fizionimija rimskog patricija za doba propadanja«. Time se, 
čini se, ponosio. 

I nekako odmah pošto je pronašao materin grob, Aljoša reče 
iznenada ocu da želi poći u manastir, te da su kaluđeri voljni 
da ga prime za iskušenika. Uz to mu još reče da je to njegova 
osobita želja i da moli njega, kao oca, svečano dopuštenje. 
Starac je već znao da je starac Zosima, koji je isposnički živio 
u skitu!, učinio osobit dojam na »tihog dječaka«. 

— Taj je starac svakako među njima najčasniji kaluđer — 
progovori on saslušavši šutke i zamišljeno Aljošu, ne začudivši 
se ipak gotovo nimalo njegovoj molbi. — Hm... onamo, 
dakle, hoćeš, moj tihi dječače! — Bio je pripit i odjedanput se 
osmjehnu svojim širokim, pripitim osmijehom, u kome je bilo 
prepređenosti i pijaničkog lukavstva: — Hm... a ja sam pre- 


1 Koliba u kojoj žive isposnici ili pustinjaci. 

dosjećao da ćeš ti nekako tako i svršiti, možeš li sebi to 
predstaviti? Onamo si baš ciljao. Pa šta, izvoli, ti imadeš svoje 
dvije tisuće, eto ti miraz, a ja te, anđelu moj, neću nikad 
napustiti, a 1 sada ću platiti ondje za tebe što treba ako zaištu. 
Ali ako ne zaištu, što da im se namećemo, nije li tako? Ta ti 
trošiš novac kao kanarinac, na sedmicu dana po dva zrnca... 
Hm... Znaš, jedan manastir ima u blizini grada svoj 
prnjavor!, i svi već ondje znaju da u njemu tek jedino 
»manastirske žene žive«, tako ih onamo zovu, a ima ih, mislim, 
tridesetak komada. Ja sam bio ondje i, znaš, zanimljivo je na 
svoj način, razumije se, dakako zbog raznolikosti. Ružno je 
jedino to što ondje vlada užasan rusizam, Francuskinja nema 
još nikako, a moglo bi ih biti, bogati su. Kad čuju — doći će. 
Dakle, a ovdje ništa, ovdje nema manastirskih žena, a kalu- 
dera dvjesta komada. Pošteno. Isposnici. Priznajem... Hm. Ti 
ćeš dakle u kaluđere? A ja te žalim, Aljoša, zaista, vjeruješ li, 
zavolio sam te. Uostalom, eto zgodne prilike: pomolit ćeš se 
za nas grešnike, već smo i suviše zgriješili živeći ovdje. Jed- 
nako sam pomišljao na to: tko će se jednom za mene pomoliti 
Bogu? Postoji li na svijetu takav čovjek? Mili moj dječače, 
ja sam, što se toga tiče, nekako užasno glup, ti to možda ne 
vjeruješ? Užasno. Vidiš, iako sam tako glup, ipak o tome jed- 
nako mislim, i to ponekad, dakako, ali ipak mislim. Ta nije 
moguće, mislim, da će đavoli zaboraviti da me odvuku kukama 
kad umrem. A onda, vidiš, mislim, kuke? A otkuda im kuke? 
Imaju l: ondje nekakvu tvornicu, što li? Doduše, ondje u 
manastiru kaluđeri zaista drže da u paklu ima, na primjer, 
tavan. A ja sam gotov da vjerujem u pakao, ali samo bez 
tavana: čini se nekako zgodniji, prosvjećeniji, to jest, nekako 
luteranski. A zar nije u suštini svejedno: postoji li tavan ili ne 
postoji? Eto u čemu je to prokleto pitanje! Dakle, a ako nema 
tavana, nema dakle ni kuka. Ako nema kuka, onda je sve 
naopako, dakle opet nevjerojatno: tko će me onda potegnuti 
kukama jer, ako me već ne potegnu, što će onda biti, i gdje je 
istina na svijetu? // faudrait les inventer?, te kuke, osobito za 
mene, za mene lično, jer kad bi znao, Aljoša, kakav sam ja 
bestidnik! 

— Jest, ondje ima kuka — tiho i ozbiljno progovori Aljoša 
motreći oca, 


1 Manastirsko selo. |. 
# Valjalo bi ih izmisliti! 

— Tako, tako, tek jedino sjene od kuka. Znam, znam. To 
je, kako je neki Francuz opisao pakao: Pai vu Pombre dun 
cocber, qui avec Pombre d'une brosse frottait Pombre d'une 
carosse!. A otkuda ti, golube, znaš da nema kuka? Kad 
proživiš kod kaluđera, drugačije ćeš gukati. Uostalom, idi i 
saznaj ondje istinu pa dođi da mi kažeš: ipak je lakše poći 
na onaj svijet kad sigurno znaš kako je ondje. A bit će ti i 
priličnije kod kaluđera nego kod mene, s pijanim starčićem i 
s curetinama... mada se tebe, kao ni anđela, ništa ne prima, 
ili se možda tebe neće ni ondje ništa primiti, eto zašto ti do- 
puštam, jer se uzdam u to. Nije ti đavo izjeo pamet. Malo ćeš 
buktjeti 1 ugasiti se, izliječit ćeš se i doći natrag. A ja ću te če- 
kati: ta osjećam da si ti jedini čovjek na svijetu koji me nije 
osudio, dječače moj mili, ja to osjećam, ne mogu da ne 
osjetim... 

I onda se čak rasplaka. Bio je sentimentalan. Bio je zao i 
sentimentalan. 


V 
STARCI 


Možda će netko od čitalaca pomisliti da je moj mladić bio 
bojažljiva, zanesenjačka, slabo razvijena priroda, bijedno sa- 
njalo, sušičav, ispijen čovjek. Baš obrnuto, Aljoša je bio tada 
naočit devetnaestogodišnji momčić, rumenih obraza, vedra po- 
gleda i zdrav kao drijen. U to je doba bio, štaviše, vrlo lijep, 
stasit, srednje visine, zagasitoruse kose, pravilna, iako donekle 
dugoljasta ovalna lica, sjajnih tamnosivih, široko razrogačenih 
očiju, vrlo zamišljen i naoko vrlo miran. Možda će netko reći 
da rumeni obrazi ne smetaju ni fanatizmu ni misticizmu; a 
meni se čini da je Aljoša bio realist više nego itko drugi. O, 
dakako, on je u manastiru potpuno vjerovao u čuda, ali, po 
mome mišljenju, čuda neće nikad zbuniti realista. Ne dovode 


1 »Vidio sam sjenu kočijaša koji je sjenom četke čistio sjenu kočije«. 
(Slobodna interpretacija četverostiha iz parodije Charlesa Perraulta 
(1628—1703) i njegove braće Nicolasa i Claudea — »Izopćena Eneida«.) 

čuda realista do vjere, Istinski realist, ako ne vjeruje, uvijek će 
u sebi naći i snagu i sposobnost da ne povjeruje u čudo, a 
pojavi li se čudo pred njim kao neoboriva činjenica, prije će 
posumnjati u svoje osjećaje nego priznati činjenicu. A ako je i 
prizna, priznat će je kao prirodnu činjenicu, ali koja mu je 
do sada bila nepoznata. U realiste ne rađa čudo vjeru, nego 
vjera čudo. Ako realist jednom uzvjeruje, mora baš zbog svog 
realizma neminovno da prizna i čudo. Apostol 'Toma! kazao 
je da ne vjeruje dok ne vidi, a kad je vidio, reče: »Gospod 
moj i Bog moj!« Je li ga čudo nagnalo da vjeruje? Bit će naj- 
vjerojatnije da nije, nego je uzvjerovao jedino tek zato što je 
želio da vjeruje, i možda je već potpuno vjerovao u dubini 
o duše još onda dok je govorio: »Ne vjerujem dok ne vi- 
im.« 


Možda će netko reći da je Aljoša bio tup, nerazvijen, da 
nije svršio gimnazije, itd. Da nije svršio gimnazije, to je 
istina, ali reći da je bio tup ili glup, bila bi velika nepravda. 
Jednostavno ponavljam što sam prije kazao: on je pošao tim 
putem jedino zato što ga je u to doba osvojio taj put i pred- 
stavljao ujedno sav ideal, izlaz za dušu njegovu, koja se oti- 
mala iz mraka za vidjelom. Dodajte da je to bio mladić koji je 
već donekle pripadao našem vremenu, to jest, pošten po svojoj 
prirodi, koji je težio za istinom, tražio je 1 vjerovao u nju, 
a kad je povjerovao, onda je težio da bez oklijevanja sudjeluje 
u njoj svom svojom dušom, težio za bilo kakvim djelom, s 
čvrstom željom da za to djelo žrtvuje sve, pa i sam život. 
Mada ti mladići, na žalost, ne shvaćaju da je žrtvovanje života 
možda najlakša od svih žrtava, u većini slučajeva, i da žrtvo- 
vati, na primjer, od svog bujnog mladićkog života pet-šest 
godina na mučno, teško učenje, na nauku, ma i jedino zato da 
u sebi udesetorostruče snagu za služenje toj istoj istini i tom 
istom djelu, koje zavolješe i koje poduzeše da izvrše — da 
takva žrtva u cjelini i pojedinačno kod mnogih gotovo sasvim 
prelazi njihovu snagu, Aljoša je izabrao upravo suprotan put, 
ali s istom žudnjom za bilo kakvim djelom. Tek što ga je, na- 
kon ozbiljna razmišljanja, osvojilo uvjerenje da besmrtnost i 
Bog postoje, on je odmah prirodno rekao sebi: »Hoću da živim 
za besmrtnost, a polovičnog kompromisa ne primam.« Isto bi 
tako, da je zaključio da nema ni besmrtnosti ni Boga, odmah 


..* Biblijski apostol Toma nije vjerovao u Kristovo uskrsnuće dok ga 
nije ponovo vidio živa. 

otišao među ateiste i socijaliste (jer socijalizam nije samo rad- 
ničko pitanje ili pitanje takozvanog četvrtog staleža nego je 
pretežno ateističko pitanje, pitanje suvremenog oživotvorenja 
ateizma, pitanje babilonske kule koja se zida upravo bez Boga, 
ne da se dokuči nebo sa zemlje, već da se nebo svede na 
zemlju). Aljoši se, štaviše, činilo strašno i nemoguće da živi kao 
i dosele. Rečeno je: »Podijeli sve i hodi za mnom ako hoćeš 
da budeš savršen.« Aljoša je i rekao sebi: »Ne mogu mjesto 
'svega* dati dva rublja, a mjesto hodi za mnom', ići jedino 
na službu božju.« Od njegovih uspomena iz djetinjstva možda 
se sačuvalo nešto o našem susjednom manastiru, kamo ga je 
mati možda odnosila na službu, Možda su djelovale i kose 
zrake sunca na zalasku pred ikonom, kojoj ga je prinosila mati 
— klikuša. Zamišljen, došao je onda među nas jedino zato da 
vidi je li ovdje sve ili su tu tek dva rublja — i u manastiru 
se namjerio na toga starca. 


Taj starac, kako sam već naprijed spomenuo, bio je starac 
Zosima; ali bi trebalo ovdje da kažem nekoliko riječi i o tom 
šta su uopće »starci« u našim manastirima, i žalim Što se ne 
osjećam u tom dosta mjerodavan i jak, Pokušat ću ipak da to 
razložim u malo riječi 1 površno. Prije svega, ljudi specijalisti 
i mjerodavni tvrde da se starci i staraštvo pojaviše kod nas, 
u našim ruskim manastirima, tek nedavno, nema tome ni sto- 
tinu godina, dok po cijelom pravoslavnom istoku, osobito na 
Sinaju i na Atosu!, postoje već više od tisuću godina. Tvrde 
dalje da je staraštvo postojalo i u nas u Rusiji u najstarija 
vremena, ili je neminovno moralo postojati, ali zbog nevolja 
koje su stizale Rusiju, tatarskog ropstva, buna, prekida pre- 
dašnjih veza s Istokom poslije pada Carigrada?, ta se ustanova 
kod nas zaboravila, i staraca je nestalo. Obnoviše je pak kod 
nas potkraj prošlog vijeka veliki isposnik (kako ga nazivaju) 
Pajsije Veličkovski* i njegovi učenici, ali sad, čak gotovo po- 
slije stotinu godina, postoji staraštvo tek još u vrlo malo mana- 
stira, te su ga ponekad gotovo progonili kao nečuvenu novinu 
u Rusiji. Osobito je procvalo kod nas u Rusiji u čuvenom 


1 Sveta Gora na poluotoku Halkidici u Grčkoj. 

2 Turski sultan Mehmed zauzeo je 29. svibnja 1453. Carigrad i ušao 
u crkvu svete Sofije. Po mišljenju Dostojevskoga, Carigrad je bio sveti 
grad za sve Ruse, jer su iz njega Rusi u X stoljeću primili kršćanstvo. 


3 Pajsije Veličkovski (1722—1794) bio je jedan od istaknutih ruskih 
»staraca« koji je živio kao kaluđer na Atosu, u Moldaviji i Vlaškoj. 

manastiru Kozeljskoj Optini!. Kad je uvedeno i tko je uveo 
staraštvo u naš manastir — ne mogu da kažem, ali u njemu su 
se već odmijenila tri starca, i starac Zosima bio je posljednji, 
ali i on je već gotovo umirao od starosti i bolesti, a tko će 
njega odmijeniti, ni sami nisu znali. Ovo je bilo važno pitanje 
za naš manastir, jer naš manastir nije bio dotle ni po čemu gla- 
sovit: u njemu nije bilo ni moći svetih ugodnika, niti su se u 
njemu pojavljivale čudnovate ikone, čak nije bilo ni slavnih 
predanja vezanih s našom poviješću, niti su mu se pripisivala 
povijesna djela i zasluge za domovinu. Procvao je i proslavio 
se po svoj Rusiji baš zbog staraca, te su se iz cijele Rusije, 
iz daljine od preko tisuću vrsta, stjecali u naš grad u gomi- 
lama bogomoljci da ih vide i da ih čuju. Šta je dakle starac? 
Starac — to je onaj koji uzima vašu dušu, vašu volju u svoju 
dušu i u svoju volju. Kad izaberete starca, vi se odričete svoje 
volje i predajete svoju volju u potpunu poslušnost, s potpunim 
samoodricanjem. To iskušenje, tu strašnu školu života prima 
onaj, koji se zavjetovao dobrovoljno i koji se nada da će po- 
slije dugog iskušenja pobijediti sama sebe, ovladati sobom u 
tolikoj mjeri da će, najzad moći dostići, poslušnošću za čitava 
Života, potpunu slobodu, to jest slobodu od sama sebe, i iz- 
bjeći sudbinu onih koji su proživjeli sav život a da sebe u sebi 
nisu našli. Pronalazak taj, to jest staraštvo — nije teoretske 
prirode, nego je na Istoku nastalo iz prakse, sada već tisuću- 
godišnje. Dužnost prema starcu nije isto što i obična »poslu- 
Šnost«, koja je oduvijek postojala i u našim manastirima. Pod 
tim se razumijeva vječno ispovijedanje starcu svih onih koji 
ispaštaju, i nerazrušiva veza onih koji su svezani s onim koji 
ih je svezao. Priča se da je jednom, u drevno kršćansko doba, 
jedan takav poslušnik, ne izvršivši neku pokoru koju mu je 
naložio njegov starac, otišao od njega iz manastira 1 došao u 
drugu zemlju, iz Sirije u Misir. Ondje se, napokon, poslije 
dugih i velikih pobožnih djela udostojio da pretrpi mučenja i 
mučeničku smrt za vjeru. Kad je crkva sahranjivala njegovo 
tijelo, puštajući ga već kao sveca, iznenada se na uzvik đa- 
konov: »Oglašeni, izađite«* — digne s mjesta lijes s tijelom 
mučenikovim, koje je u njemu ležalo, i bi izbačen iz crkve, i 
tako do tri puta. Kasnije se tek saznalo da je taj sveti mučenik 

1 Poznati manastir u Kaluškoj guberniji gdje su »starci« odgajali i po- 
učavali mlade kaluđere. 


2 Crkvenoslov: neka se oglašeni spremi kako bi mogao primiti kr- 
šćanstvo. 

narušio poslušnost i napustio svog starca, te da mu zato bez 
starčeva odrješenja ne može biti oprošteno, uza sva njegova ve- 
lika i sveta djela. A Kad ga je starac, koga su dozvali, razri- 
ješio poslušnosti, onda su ga tek mogli sahraniti. Dakako, sve 
je ovo tek stara legenda, ali, evo što se nedavno desilo: jedan 
naš suvremeni kaluđer bio je poslušnik na Atosu!, i iznenada 
mu zapovjedi njegov starac da napusti Atos, koji je on zavolio 
svom dušom kao svetinju i tiho pristanište, te da ode najprije 
u Jeruzalem da se pokloni svetim mjestima, a onda natrag u 
Rusiju, na sjever, u Sibiriju: »Ondje je tvoje mjesto, a ne 
ovdje«. Kaluđer, sav potresen i satrven žalošću, dođe u Cari- 
grad vaseljenskom patrijarhu i zamoli ga neka ga odriješi po- 
slušnosti, a vaseljenski mu patrijarh odgovori da ga ne samo 
on, vaseljenski patrijarh ne može odriješiti, već da ni na.cijeloj 
zemlji nema, niti može biti takve vlasti koja bi ga mogla 
odriješiti poslušnosti koju mu je jednom naložio starac, osim 
jedino vlasti samoga onog starca koji mu je naložio tu posluš- 
nost. Na taj način staraštvo ima u izvjesnim slučajevima vlast 
bezgraničnu i nedostižnu. Eto, zašto su u početku u mnogim 
našim manastirima staraštvo gotovo progonili. Međutim, narod 
je odmah počeo starce neobično poštovati. Starcima našeg ma- 
nastira dolazili su, na primjer, i prost svijet i najugledniji ljudi 
da ničice padnu pred njima, da im ispovjede svoje sumnje, 
svoje grijehe, svoje patnje i da izmole od njih savjeta i pouka. 
Protivnici staraca videći to, stadoše uz ostale kletve vikati da 
se tu samovlasno i lakoumno ponizuje tajna ispovijedi, iako se 
to što iskušenik ili svjetovnjak neprekidno ispovijeda svoju 
dušu starcu nikako ne obavlja kao tajna. Svršilo se ipak time 
da se staraštvo održalo, te da se malo-pomalo uvodi u ruske 
manastire. Istina je, doduše, i to da se to prokušano i tisućugo- 
dišnje sredstvo za moralni preporod čovječji iz ropstva u slo- 
bodu i za njegovo moralno usavršavanje može prometnuti u 
dvosjekli mač, te ponekog dovesti ne do smjernosti i konačnog 
vladanja samim sobom, nego, naprotiv, do same sotonske oho- 
losti, to jest do okova, a ne do slobode. 

Starcu Zosimi bilo je šezdeset i pet godina, porijeklom je 
bio vlastelin, nekad, u najranijoj mladosti bio je vojnik i služio 
na Kavkazu kao viši časnik. Bez sumnje, on je zadivio Aljo- 


1 To je bio Parfenije, autor knjige o putovanjima po Moldaviji, Tur- 
skoj i Palestini. Njegovu je knjigu posjedovao Dostojevski te ju je, po 
riječima njegove žene, često 1 Čitao. 

šu nekom neobičnom osobinom svoje duše. Aljoša je stanovao u 
samoj ćeliji starca, koji ga je neobično zavolio i prigrlio. 
Mora se spomenuti da Aljoša, živeći onda u manastiru, nije bio 
još ničim vezan, mogao je odlaziti kamo je htio i na cijeli dan, 
a ako je nosio mantiju, nosio ju je svojevoljno da se od drugih 
u manastiru ne razlikuje. Ali, dakako, to se i njemu samome 
sviđalo. Možda je na Aljošinu mladićku maštu silno utjecala 
ona moć i slava što je neprekidno okruživala njegova starca. 
O starcu Zosimi pričahu mnogi da je, primajući tolike godine 
sve one koji su mu dolazili da mu ispovijede svoje srce i želje, 
tražili od njega savjeta i ljekovite riječi — u tolikoj mjeri 
primio u dušu otkrivanja, skrušenosti, priznanja, te je, na kraju, 
stekao takvu oštru pronicavost da je odmah, čim je pogledao 
u lice nepoznatoga koji bi mu došao, mogao pogoditi zbog 
čega je došao, šta mu treba i kakve muke uznemiruju njegovu 
savjest, te je iznenađivao, zbunjivao i ponekad nagonio u strah 
djekaka takvim poznavanjem njegove tajne, prije nego što je 
ovaj i jednu riječ progovorio. Ali pri tom bi Aljoša gotovo 
uvijek zamijetio da su mnogi, skoro svi koji su dolazili prvi 
put starcu da se s njime nasamo porazgovore, ulazili u nje- 
govu sobu uvijek sa strahom i uznemirenošću, a odlazili od 
njega gotovo uvijek vedri i radosni, te da se i najmračnije lice 
pretvaralo u sretno. Aljošu je iznenađivalo i to što starac nije 
bio ni najmanje strog, naprotiv, bio je uvijek gotovo veseo u 
ophođenju. Kaluđeri su govorili da on dušom prianja baš za 
onog tko je grešniji, i tko je najgrešniji, onoga da najviše i za- 
voli. Među kaluđerima bilo je takvih, čak i pod sam kraj star- 
čeva života, koji su ga mrzili i zavidjeli mu, ali ih je bilo sve 
manje i oni su šutjeli, mada je među njima bilo nekoliko 
uglednih i uvaženih manastirskih ličnosti, kao, na primjer, 
jedan od najstarijih kaluđera, velik šutljivac i neobičan ispos- 
nik. Ali ipak je golema većina nesumnjivo već pristajala uz 
starca Zosimu, a mnogi od njih voljeli su ga čak od sveg srca, 
toplo i iskreno; neki su mu bili odani gotovo fanatički. Takvi 
su otvoreno govorili, uostalom ne baš sasvim glasno, da je on 
svet, da o tome nema više sumnje i, predviđajući blisku smrt 
njegovu, očekivali da će se odmah pojaviti čak i čuda, te da 
će pokojnik u najbližoj budućnosti neobično proslaviti mana- 
stir. U čudotvornu starčevu moć vjerovao je tvrdo i Aljoša, 
kao što je tvrdo vjerovao i u priču o lijesu što je izletio iz 
crkve. On je vidio kako su se mnogi, koji su dolazili s bo- 
lesnom djecom ili odraslom rodbinom i molili da starac po- 

loži na njih ruke i očita nad njima molitvu, vraćali brzo, a 
neki već odmah sutradan, te suznih očiju padali ničice pred 
starcem zahvaljujući mu što je izliječio njihove bolesnike. Je- 
su li oni doista ozdravili ili je njihova bolest krenula prirod- 
nim putem nabolje — to pitanje nije postojalo za Aljošu, jer 
on je već potpuno vjerovao u duhovnu moć svog učitelja, i nje- 
gova slava kao da je bila i njegova. Osobito je drhtalo nje- 
govo srce i on bi se sav nekako kao sjao, kad je starac izlazio 
pred gomilu bogomoljaca prostoga puka koji se sjatio iz svih 
krajeva Rusije da vidi starca i primi njegov blagoslov, te iš- 
čekivao njegov izlazak pred vratima skita. Narod je padao 
pred njim ničice, plakao, ljubio mu noge, ljubio zemlju na 
kojoj stoji, vapio, žene su dizale prema njemu svoju djecu, 
privodile bolesne klikuše. Starac je razgovarao s ljudima, 
očitao nad njima kratku molitvu, blagoslivljao ih i otpuštao. U 
posljednje vrijeme bio je od bolesti toliko onemoćao da je 
mogao jedva izaći iz ćelije; i bogomoljci su ponekad čekali u 
manastiru po nekoliko dana samo da se pojavi. Za Aljošu nije 
postojalo pitanje zašto ga ljube, zašto padaju pred njim ničice 
1 plaču od radosti čim ugledaju njegovo lice. O, on je jasno 
shvaćao da smjerna duša ruskog seljaka, ispaćena teškim pos- 
lom i bijedom, a osobito svakidašnjom nepravdom i 1 svakidaš- 
njim grijehom, kako svojim tako i tuđim, nema veće potrebe i 
utjehe nego pronaći svetinju ili sveca, pasti pred njega i poklo- 
niti mu se: »Ako je u nas grijeh, laž i napast, ipak postoji 
ondje, negdje na zemlji netko svet i uzvišeniji od nas; u njemu 
je zato istina, on zato pozna istinu, dakle, ne umire ona zemlji, 
nego će možda jednom i nama doći i zavladati na cijeloj 
zemlji, kako je obećano.« Aljoša je znao da narod baš tako 
osjeća i čak sudi, on je shvaćao to, ali da je starac taj svetac, 
taj čuvar božje pravde u očima naroda — o tome on nije ni- 
kako sumnjao, zajedno s tim uplakanim seljacima i njihovim 
bolesnim ženama koje su starcu pružale svoju djecu. Uvjere- 
nje da će starac, kad umre, donijeti manas stiru neobičnu slavu, 
vladalo je u duši Aljošinoj možda još snažnije nego u bilo 
koga drugog u manastiru. I uopće, u posljednje vrijeme ne- 
kakav dubok, plameni unutrašnji zanos sve se jače i jače raz- 
buktavao u njegovu srcu. Nimalo ga nije bunilo to što taj 
starac stoji pred njim kao samac: »Svejedno je on svet, u 
njegovu je srcu tajna preporoda za sve, ona moć koja će, na- 
pokon, uvesti istinu na zemlji, i bit će svi sveti, i ljubit će 
jedan drugoga i neće biti bogatih, ni siromašnih, ni uznositih, 

ni poniženih, nego će svi biti kao djeca božja, i nastat će 
pravo carstvo Kristovo.« Eto o čemu je maštalo srce Aljošino. 

Čini se da je na Aljošu snažno utjecao dolazak dvojice nje- 
gove braće s kojima se dotad nije nikako ni poznavao. S bra- 
tom Dmitrijem Fjodorovičem zbližio se brže 1 tjesnije, iako je 
ovaj stigao kasnije, nego s drugim svojim bratom (i od jedne 
matere) Ivanom Fjodorovičem. On je neobično želio da upozna 
brata Ivana, ali, iako je ovaj bio ovdje već dva mjeseca i mada 
su se dosta često sastajali, ipak se još nikako ne zbližiše: Aljoša 
je bio i sam šueljiv, i kao da je iščekivao nešto, kao da se 
stidio nečeg, a brat Ivan, iako je Aljoša i osjećao u početku 
njegove duge i radoznale poglede na sebi, čini se, kao da je 
uskoro čak i prestao misliti na njega. Aljoša je to primijetio i 
ponešto se zbunio. On je pripisivao tu bratovu ravnodušnost 
razlici u godinama i raznolikosti u obrazovanju. Ali je Aljoša 
mislio i drugo: možda je tako mlaka Ivanova radoznalost i 
naklonost prema njemu imala i neki drugi uzrok, Aljoši posve 
nepoznat. Sve mu se nekako činilo da je Ivan nečim zabavljen, 
nečim unutrašnjim i važnim, da teži za nekakvim ciljem, mo- 
žda vrlo teškim, te da mu nije do njega ni stalo, i da je to 
jedini uzrok što Aljošu gleda rastreseno. Aljoša je razmišljao 
1 o tome: da možda taj učeni ateist prezire njega, glupog isku- 
šenika. On je vrlo dobro znao da je njegov brat ateist. Taj 
prezir, ako ga je i bilo, nije ga mogao uvrijediti, ali je ipak 
u nekoj nerazumljivoj i nemirnoj zbunjenosti iščekivao kada 
će se bratu prohtjeti da mu se približi. Brat Dmitrij Fjodorovič 
izražavao se o bratu Ivanu s najdubljim poštovanjem, govorio 
je o njemu s nekom osobitom pronicavošću. Aljoša je od njega 
saznao sve potankosti o onom važnom poslu koji je u posljed- 
nje vrijeme vezivao oba starija brata neobičnom i tijesnom ve- 
zom. Oduševljeno pričanje Dmitrijevo o bratu Ivanu bilo je 
to karakterističnije u očima Aljošinim što je brat Dmitrije 
bio prema bratu Ivanu čovjek gotovo posve neobrazovan, te 
su obojica, onako jedan uz drugog, predstavljala, činilo se, 
takvu oštru protivnost i kao ličnost i kao karakter, da se 
možda nisu mogla ni zamisliti dva oprečnija čovjeka. 

I, eto, u to vrijeme imali su da se vide ili, bolje rečeno, 
da se sastanu svi članovi te neskladne obitelji u starčevoj 
ćeliji, što je neobično utjecalo na Aljošu. Povod tom sastanku 
bio je zapravo lažan. Tada su baš nesuglasice zbog nasljed- 
stva i imovinskih računa između Dmitrija Fjodoroviča i nje- 
gova oca Fjodora Pavloviča dostigle, čini se, vrhunac, Odnosi 

su se zaoštrili i postali nepodnošljivi. Čini se da je Fjodor 
Pavlovič prvi i kao u šali došao na misao da se svi sastanu u 
ćeliji starca Zosime, te iako se ne bi utjecali njegovu neposrednu 
posredovanju, ipak bi se mogli nekako priličnije nagoditi, jer 
bi već i samo dostojanstvo 1 sama starčeva ličnost mogli kod 
toga djelovati pomirljivo i ozbiljno. Dmitrij Fjodorovič, koji 
nije nikad bio kod starca i koji ga čak nije nikad ni vidio, 
dakako da je pomislio da ga žele starcem uplašiti, ali kako je 
sam sebe potajno prekoravao zbog mnogih, osobito oštrih ispa- 
da u sporu s ocem u posljednje vrijeme, prihvatio je poziv. 
Ovom prilikom napominjem da. on nije živio u očevoj kući, 
kao Ivan Fjodorovič, već za sebe na drugom kraju grada. Me- 
đutim, desilo se da se Petar Aleksandrovič Miusov, koji je 
u to vrijeme živio kod nas, čvrsto uhvatio za tu ideju Fjodora 
Pavloviča. Liberal četrdesetih i pedesetih godina, slobodoum- 
njak i ateist, on se možda od dosade, a možda i zbog lako- 
umne razonode, neobično umiješao u to. Prohtjelo mu se od- 
jedanput da vidi manastir i »sveca«. Kako je još jednako 
trajao njegov stari spor s manastirom i još se jednako vukla 
parnica zbog međa njegovih dobara, zbog nekakva prava 
sječe u šumi 1 ribolova u rijeci, itd, on se požurio da iskoristi 
ovaj slučaj pod izlikom kako i sam želi da se porazgovori s 
ocem igumanom, ne bi li se ikako mogao okončati njihov spor. 
Posjetioca tako lijepih namjera mogli su, dakako, dočekati u 
manastiru pažljivije i susretljivije nego kad bi dolazio iz puke 
radoznalosti. Nakon svih onih mišljenja moglo se nekako iz- 
nutra djelovati u manastiru na bolesna starca koji u posljed- 
nje vrijeme nije gotovo nikako ni izlazio iz ćelije, 1 koji zbog 
bolesti odbijaše i obične posjetioce. Svršilo se time da je starac 
pristao, i dan sastanka bi određen. »Tko me je postavio da ih 
dijelim?« reče on jedino Aljoši osmjehujući se. 

Aljoša se jako zbunio kad je saznao za taj sastanak. Ako je 
itko od tih parničara i pravdaša mogao ozbiljno da shvati taj 
sastanak, bio je to bez sumnje samo brat Dmitrije; svi ostali 
pak doći će zbog ciljeva lakoumnih i za starca možda uvred- 
ljivih — to je eto mislio Aljoša. Brat Ivan i Miusov doći će 
iz radoznalosti, možda i najgrublje, a njegov otac možda zbog 
kakve lakrdijaške i glumačke scene. O, iako je Aljoša šutio, 
ipak je već dosta i dobro poznavao svog oca. Ponavljam. 
ovaj dječak nije nikako bio toliko prostodušan kakvim su ga 
svi držali. On je s mučnim osjećanjem očekivao urečeni dan. 
Doista se neobično brinuo u sebi, i u svom srcu o tom, da se 

već jedanput na bilo koji način svrše sve te porodične ne- 
suglasice. Ali se ipak najviše zabrinuo za starca: drhtao je 
zbog njega, zbog slave njegove, bojao se uvreda, osobito finog 
i učtivog podsmjehivanja Miusovljeva i nabacivanja s visoka 
učenog Ivana; tako je on sve to zamišljao. Štaviše, htio je 
da riskira i upozori starca, da mu nešto kaže o tim osobama 
koje namjeravaju doći, ali je promislio i prešutio. Poručio je, 
teh. uoči urečenoga dana, po jednom poznaniku bratu Dmitri- 
ju da ga veoma voli i očekuje da će održati riječ. Dmitrij se 
zamislio jer se nikako nije mogao sjetiti šta je obećao, te mu je 
odgovorio tek pismom kako će se iz sve snage čuvati »od 
prostote«, i mada visoko poštuje starca i brata Ivana, ipak je 
uvjeren da se tu sprema ili nekakva stupica njemu ili pak 
nekakva nedostojna komedija. »Ali zato bih ipak prije pro- 
gutao jezik nego što bih uskratio poštovanje svetom mužu 
koga ti toliko štuješ«, završio je Dmitrij svoje pisamce. Ono 
nije baš osobito ohrabrilo Aljošu. 

DRUGA KNJIGA 


NEPRILIČAN SASTANAK 


STIGOŠE U MANASTIR 


Csvanuo je prekrasan, topao 1 vedar dan. Bio je kraj 
kolovoza. Sastanak sa starcem ugovoren je odmah poslije kasne 
liturgije, po prilici oko jedanaest i po. Naši manastirski po- 
sjetioci ne dođoše međutim na službu, nego stigoše upravo 
onda kad se svijet u crkvi mašao za klupe. Dovezli su se u 
dvije kočije; u prvoj, raskošnoj kočiji, u koju je bio zapregnut 
par skupih konja, dovezao se Petar Aleksandrovič Miusov sa 
svojim dalekim rođakom, vrlo mladim čovjekom, dvadeseto- 
godišnjim Petrom Fomičem Kalganovom. "Taj se mladić spre- 
mao da stupi na sveučilište; Miusov pak, kod koga je on zasad 
zbog nečeg boravio, mamio ga je da pođe s njim u inozemstvo, 
u Ziirich ili u Jenu, pa da ondje polazi sveučilište i svrši nauke. 
Mladić se još nije bio odlučio. Bio je zamišljen i nekako kao 
rastresen. Lice je imao ugodno, tjelesni sastav čvrst, stas dosta 
visok. Pogled mu je bio ponekad neobično ukočen: kao svi jako 
rastreseni ljudi, gledao bi u vas katkad netremice i podugo, a 
da vas, međutim, uopće nije ni vidio. Bio je šutljiv i nekako 
nespretan, ali se dešavalo —- uostalom, samo onda kad je bio 
s kime nasamo — da je iznenada postao vrlo razgovorljiv, 
Žustar, vedar, smijući se ponekad bilo čemu. Ali se odušev- 
ljenje njegovo isto tako brzo i iznenada gasilo kao što se brzo 
i iznenada rađalo. Uvijek se lijepo nosio i, štaviše, otmjeno; 
imao je već nešto svog vlastitog imutka, a nadao se još mnogo 
većem. S Aljošom je prijateljevao. 

U vrlo staroj, drndavoj, ali prostranoj najamnoj kočiji, sa 
dva stara zelenka koji su jako zaostali iza Miusovljeve ko- 

čije, dovezao se Fjodor Pavlovič sa svojim sinom Ivanom Fjo- 
dorovičem. Dmitriju Fjodoroviču najaviše još jučer dan i sat 
sastanka, ali on zakasni. Posjetnici ostaviše svoje kočije u ogra- 
di, u gostionici, i prođoše pješke kroz manastirska vrata. Osim 
Fjodora Pavloviča, ostala trojica kao da nisu nikad vidjeli ni- 
kakva manastira, a Miusov možda nije bio već oko trideset 
godina u crkvi. On se obazirao s nekom radoznalošću koja nije 
bila bez svake namještene neusiljenosti. Ali njegov promatra- 
čki um nije ništa nalazio u unutrašnjosti manastira, osim crkve- 
nih i gospodarskih zgrada, uostalom, vrlo običnih. Prolazili su 
posljednji posjetioci iz crkve, skidajući kape i križajući se. 
Među prostim svijetom nalazilo se i crkvara i ljudi iz višeg 
društva, dvije-tri gospođe, jedan stari general; svi su oni 
odsjeli u gostionici. Prosjaci odmah opkoliše naše došljake, ali 
im nitko ništa ne udijeli. Tek je Petruška Kalganov izvadio iz 
novčanika grivenik! i, užurbavši se i zbunivši, turnuo ga brže- 
bolje jednoj ženi, te rekao naglo: »Razdijeli podjednako«, Nitko 
od njegovih suputnika nije mu na to ništa rekao, tako da nije 
ra zbog čega da se zbuni, ali uočivši to, on se još više 
zbuni. 


Bilo je ipak čudnovato; njih su zapravo morali dočekati, i 
to možda đak s nekim poštovanjem: jedan je još nedavno pri- 
ložio tisuću rubalja, a drugi je bio najbogatiji vlastelin i, tako 
reći, najobrazovaniji čovjek o kome su svi oni ovdje donekle 
zavisili zbog ribolova u rijeci, s obzirom na obrat koji je 
mogao nastati u parnici. Miusov je rastreseno motrio nadgrob- 
no kamenje oko crkve i već htio da napomene da su sigurno za 
te grobove skupo platili oni koji htjedoše da budu sahranjeni 
na tako »svetom« mjestu, ali je prešutio: obična slobodo- 
umna ironija pretvarala se u njemu već gotovo u srdžbu. 


— Do đavola, kod koga da se ipak raspitamo ovdje, u ovoj 
zbrci... To bi trebalo odlučiti, jer vrijeme odmiče — pro- 
govori on odjedanput kao da govori sam sebi. 

Iznenada im priđe postariji ćelavi gospodin u široku ljet- 
nom ogrtaču i slatkih očica. Podigavši šešir, poskakujući vrc- 
kavo, predstavi se svima kao rulski vlastelin Maksimov. On je 
odmah dokučio nepriliku naših putnika. 

— Starac Zosima živi u skitu, u skitu sam za sebe, četiri 
stotine koračaja od manastira, kroz šumicu, kroz šumicu... 


1 Srebren novac od 10 kopjejki. 


— To i ja znam, gospodine, da se ide kroz šumicu — od- 
govori mu Fjodor Pavlovič — ali se puta nikako ne sjećam, 
jer već davno nismo ovdje bili. 

— A evo na ova vrata, i ravno šumicom... šumicom... 
Hajdemo. Ako je po volji... ja ću sam... ja sam... Evo 
ovud, ovud... 

Izađoše na vrata i uputiše se šumom. Vlastelin Maksimov, 
čovjek od svojih šezdeset godina, nije išao nego je, bolje re- 
čeno, gotovo trčao pored njih i motrio ih sve grozničavom, 
gotovo mahnitom radoznalošću. Oči su mu bile gotovo iz- 
buljene. 

— Vidite li, mi idemo tome starcu po svome poslu — na- 
pomenu Miusov strogo — mi smo, tako da kažem, dobili 
audijenciju »kod te osobe« i zato, iako smo vam zahvalni što 
nam pokazaste put, ipak vas nećemo zamoliti da s nama uđete. 

— Ja sam bio, ja sam bio, ja sam već bio. ,, Un chevalier 
parfait!! — i vlastelin pucnu prstima po zraku, 

— Tko je chevalier? — zapita Miusov. 

— Starac, divan starac, starac... Čast i slava manastira. 
Zosima. To je takav starac... 

Ali je njegov smeten govor prekinuo kaluđerčić što pristiže 
putnike, u kamilavci, oniska stasa, vrlo blijed i ispijen. Fjodor 
Pavlovič i Miusov stadoše. Kaluđer se neobično učtivo, gotovo 
do pojasa pokloni i reče: 

— Otac iguman moli, gospodo, sve vas najpokornije da 
poslije vašeg posjeta skitu kod njega ručate. Kod njega se 
ruča u jedan sat, ne kasnije. I vas također — okrenu se on 
Maksimovu. 

— To ću svakako učiniti — kliknu Fjodor Pavlovič, obra- 
dovavši se neobično pozivu — svakako. I znate, mi smo se 
svi zarekli da ćemo se ovdje pristojno ponašati... Hoćete li i 
vi, Petre Aleksandroviču? 

— A zašto da ne idem? I zašto sam ovamo i došao nego da 
vidim sve njihove običaje. Jedino mi je nezgodno što sam sad 
s vama, Fjodore Pavloviču... 

— A Dmitrija Fjodoroviča još nema. 

— A bilo bi krasno da prevari, jer valjda mislite da je 
meni ugodno, što li, sve to vaše natezanje, a povrh svega još 
i vi? Dakle, na ručak ćemo doći, zahvalite u naše ime ocu 
igumanu — obrati se on kaluđerčiću. 


1 Savršen kavalir. 


43 


— Ne, ja vas moram odvesti starcu — odgovori kaluđer. 

— A ja, kad je tako, odoh ocu igumanu, ja ću, međutim, 
ravno ocu igumanu — zacvrkuta vlastelin Maksimov. 

— Otac iguman ima sada posla, ali kako želite — neo- 
dlučno reče kaluđer. 

— Neobično dosadan starčić — napomenu Miusov glasno 
kad je vlastelin Maksimov otrčao natrag u manastir. 

— Sličan je fon Zonu! — progovori odjedanput Fjodor 
Pavlovič. 

— To samo vi znate... Otkud je nalik na fon Zona? Jeste 
li vi vidjeli fon Zona? 

— Vidio sam njegovu fotografiju. Ako nije licem, a ono je 
po nečem što se ne da objasniti. Najčistiji duplikat fon Zona. 
Ja to uvijek po samom licu poznam. 

— Ono, doduše, vi ste u tome vještak. Tek, znate što, Fjo- 
dore Pavloviču, ovaj čas spomenuste sami kako smo se zarekli 
da ćemo se pristojno ponašati, ne zaboravite to. Velim vam, 
suspregnite se. Jer, stanete li od sebe budalu praviti, ja ne 
želim da me ovdje trpaju u istu vreću s vama. Vidite kakav je 
ovo čovjek — obrati se on kaluđeru — bojim se s njime ići 
među čestite ljude. 

Na blijedim, beskrvnim kaluđerovim usnama pokaza se 
fini, lagan smiješak, koji nije bio bez svoje vrste lukavstva, 
ali on ne odgovori ništa, te je bilo i suviše jasno da je šutio 
zbog osjećanja svoga vlastitog dostojanstva, Miusov se još jače 
smrče. 

»O, neka ih sve đavo odere, tek vječna izvještačena spo- 
ljašnost, a u biti šarlatanstvo i glupost!« promače u njegovoj 
glavi. 

— Evo i skita, stigosmo! — viknu Fjodor Pavlovič. — Za- 
tvorena su vrata i ograda. 

I on se stade naširoko krstiti pred svetiteljima, naslikanim 
poviše vrata i uz vrata, 

— U tuđi manastir ne ulazi se sa svojim ustavom — na- 
pomenu on. — Ovdje u skitu ispašta svega njih dvadeset 1 
pet svetitelja, gledaju jedan drugoga i jedu kupus. I ni jedna 
žena ne ulazi na ova vrata, eto, što je osobito značajno. I to 
je zbilja tako. Samo kako sam ja čuo, starac prima i dame? — 
zapita on iznenada kaluđera, 


i Fon Zon, stari razvratnik, ubijen sedamdesetih godina prošlog sto- 
ljeća u nekoj jazbini, isječen na komađe i poslan u paketu u Moskvu. 

— Od puka ženski je spol i sada tu, eno ondje, leže u 
trijemu i čekaju. A za dame iz višeg kruga prigrađene su ovdje 
uz trijem ali izvan ograde; dvije sobice, evo baš ovi prozori, i 
starac, kad je zdrav, ide do njih unutrašnjim hodnikom, to jest, 
ipak za ogradu. Eto i sad baš čeka jedna gospođa, vlastelinka 
iz Harkova, gospođa Hohlakova, sa svojom uzetom kćerkom. 
Vjerojatno je obećao da će ih pohoditi, iako je u posljednje 
vrijeme toliko oronuo da se i puku jedva pokazuje. 

— Dakle je, ipak, do gospođa načinjen prolaz iz skita, 
Ne mislite, oče sveti, da ja što loše mislim, tek tako kažem. 
Znate, na Atosu, to ste valjda čuli, nije samo ženama zabra- 
njen dolazak nego su čak sasvim zabranjene žene, i ondje, 
Štaviše, nema nikakvih stvorenja ženskog roda, kokoši, purica, 
junica. 

— Fjodore Pavloviču, ja ću se vratiti i ostaviti vas ovdje 
sama, a bez mene će vas izvesti odovud za ruke, to vam 
proričem. 

— A što vam ja smetam, Petre Aleksandroviču. Gledajte 
— viknu on iznenada, zakoračivši u ogradu skita — gledajte 
u kakvoj oni dolini ruža žive! 

I zaista, iako sad nije bilo ruža, ali bijaše mnoštvo lijepog 
i divnog jesenskog cvijeća svuda gdje se samo moglo posaditi. 
Očito je da ga je njegovala vješta ruka. Gredice sa cvijećem 
bile su načinjene po crkvenoj porti i između grobova. Kućica 
u kojoj se nalazila starčeva ćelija, drvena, prizemna s trijemom 
pred ulazom, bila je također okružena cvijećem. 

— A je li tako bilo i za prijašnjeg starca Varsonofija? Taj, 
kažu, nije volio ljepote, poskakivao je i tukao štapom čak i 
damski spol — napomenu Fjodor Pavlovič uzlazeći uz ulazne 
stepenice. 

— Starac Varsonofije činjaše se zaista kadšto kao mahnit, 
ali pričaju i mnogo gluposti, Štapom nije nikad nikoga tukao 
— odgovori kaluđerčić. — Sad, gospodo, pričekajte časak, 
idem da vas najavim. 

— Fjodore Pavloviču, i posljednji put vam postavljam 
uvjet, čujete li? Ponašajte se pošteno, jer ću vam vratiti milo 
za drago — dospio je još. jedanput da promrmlja Miusov, 

— Nikako ne mogu pojmiti što se toliko uzrujavate — 
podrugljivo napomenu Fjodor Pavlovič. — Zar se svojih 
grijeha bojite! Kažu da on na očima pozna tko s čime dolazi. 
I kako da vi, takav Parižlija i napredan gospodin, toliko 
visoko cijenite njihovo mišljenje, zbilja, upravo me iznenadiste. 

Ali Miusov nije dospio da odgovori na taj sarkazam, jer 
ih pozvaše da uđu. Ušao je donekle razdražen. 
š sA v , one v y 
»Sad već unaprijed znam šta će biti, ovako razdražen počet 
j ; : : a 
ću da se prepirem... počet ću da se žestim — i ponizit ću 
i sebe i ideju« — sunu mu kroz glavu. 


II 
STARI LAKRDIJAŠ 


Udoše u sobu gotovo istodobno kad i starac koji se, čim su 
oni ušli, odmah pojavio iz svoje spavaće sobe. U ćeliji su iš- 
čekivala, još prije njihova ulaska, starčev izlazak dva pusti- 
njaka jeromonaha, jedan je bio otac bibliotekar, a drugi 
— otac Pajsij, čovjek bolestan, iako ne bijaše star, bio je vrlo 
učen, kako su govorili. Osim toga čekao je, stojeći u kutu 
(gdje je i poslije cijelo vrijeme prostajao) — mlad momak 
kome su bile otprilike dvadeset i dvije godine, u civilnom odi- 
jelu, seminarist i budući bogoslov, za koga se zbog nečeg sta- 
rahu manastir i braća. Bio je dosta visoka rasta, svježa lica, 
širokih jagodica, umnih i pažljivih uzanih smeđih očiju. Lice 
mu je izražavalo potpuno poniznost, ali pristojnu, bez vidljiva 
ulagivanja. Novopridošle goste nije čak ni poklonom pozdra- 
vio, kao osoba koja im nije ravna, već naprotiv, potčinjena i 
zavisna. 

Starac Zosima izađe u pratnji iskušenika 1 Aljoše. Jeromo- 
nasi ustadoše i pozdraviše ga najdubljim poklonom, dotičući 
se prstima zemlje, a zatim, dobivši od njega blagoslov, polju- 
biše ga u ruku. Kad ih je blagoslovio, uzvratio je starac sva- 
kome isto takvim dubokim poklonom, dotičući se prstima ze- 
mlje i svakoga od njih zamolio da ga blagoslovi. Cijela se 
ceremonija obavljala vrlo ozbiljno, ni nalik na neki svakidaš- 
nji obred, već gotovo nekako osjećajno. Miusovu se ipak činilo 
da oni sve to namjerno čine da ih opomenu na njihovu duž- 
nost. On je stajao ispred svih svojih drugova koji bijahu s 
njime ušli. Valjalo bi — on je čak još sinoć o tome razmišljao 
-— ne obazirući se ni na kakve ideje, već jedino iz proste 
učtivosti (kad su već ovdje takvi običaji) prići i primiti blago- 

slov od starca, makar ga i ne poljubio u ruku. Ali, videći sađ 
sve to klanjanje i ljubljenje jeromonaha, on se odjednom pre- 
domisli; pokloni se važnoj ozbiljno i dosta duboko, na svje- 
tovni način; te priđe stolcu. Isto je tako učinio i Fjodor Pav- 
lovič koji je ovaj put potpuno kao majmun oponašao Miu- 
sova. Ivan Fjodorovič pokloni se vrlo dostojanstveno i učtivo, 
ali je također držao ruke na šavovima hlača, a Kalganov se 
toliko zbuni da je sasvim zaboravio da se pokloni. Starac 
spusti ruku, koja kao da se već i podigla da ih blagoslovi, i 
poklonivši im se dvaput, zamoli ih da sjednu. Krv udari u 
Aljošine obraze; on se stidio. Ispunjala su se njegova ružna 
predosjećanja. 

Starac sjede na kožnati divančić od mahagonija vrlo sta- 
rinskog oblika, a goste, osim dvojice jeromonaha, posadi 
prijeko uza zid, svu četvoricu jednog do drugog, na četiri 
stolca od mahagonija, presvučena crnom vrlo izhizanom ko- 
žom. Jeromonasi posjedaše postrance, jedan do vrata, drugi 
do prozora. Bogoslov, Aljoša i iskušenik ostadoše stojeći. Če- 
lija je bila dosta malena i nekako naoko loša. Namještaj i 
stvari bile su proste, sirotinjske i samo one najpotrebnije. Na 
prozoru dva lonca s cvijećem, a u kutu mnogo ikona — jedna 
od njih bila je ikona Bogorodičina, ogromne veličine i slikana 
vjerojatno još mnogo prije raskola. Pred njom je gorjelo kan- 
dilo. Kraj nje bile su još dvije druge ikone u sjajnim rizama, 
a oko njih načinjeni kerubinčići, porculanska sjaja, katolički 
križ od slonove kosti koji grli Mater dolorosa! i nekoliko ino- 
zemnih bakroreza. Pored tih davnih i skupocjenih bakroreza 
šarenilo se nekoliko listića najprostijih pučkih ruskih litogra- 
fija svetitelja mučenika, božjih ugodnika itd, što se prodaju 
za kopjejku po svim sajmovima, Bilo je 1 nekoliko litograf- 
skih portreta ruskih suvremenih i davnašnjih episkopa, ali po 
drugim zidovima. Miusov prijeđe brzo očima svu tu »for- 
malistiku« i oštro se zagleda u starca. On je cijenio svoje 
gledište, imao je, naime, tu slabost, koja mu se zaista može 
oprostiti kad se uzme u obzir da je imao već pedeset godina 
— nalazio se, dakle, u dobi u kojoj uman, svjetski i materi- 
jalno osiguran čovjek počinje sebe uvijek više štovati, pone- 
kad čak i nehotice. 

Već na prvi pogled starac mu se nije svidio. I zaista je bilo 
u starčevu licu nešto što se ne bi svidjelo mnogima, a ne samo 


1 Žalosna Majka Božja. 

Miusovu. Bio je onizak pogrbljen čovjek, vrlo slab na nogama, 
svega tek šezdeset i pet godina, ali koji se je zbog bolesti činio 
kudikamo starijim, u najmanju ruku bar deset godina. Cijelo 
njegovo lice, uostalom vrlo mršavo, bilo je prepuno sitnih 
borica, a osobito ih je bilo mnogo oko očiju. Oči je imao sitne, 
svijetle boje, brze i sjajne kao dvije sjajne točke. Sijede ko- 
sice imao je još jedino na sljepoočicama, bradica mu je bila si- 
ćušna, rijetka i u obliku klina, a usne, koje su se često smiješile 
— tanke, kao dvije uzice. Nos ne bijaše dugačak, ali zato 
oštar kao u ptičice. 

»Po svim znacima pakosna i plitka, naduvena dušica«, 
sinu u Miusovljevoj glavi. On je bio uopće vrlo nezadovoljan. 

Sau, koji su izbijali, pomogoše da otpočne razgovor. Izbilo 
je brzo na jeftinom zidnom satu s utezima točno dvanaest. 

— Upravo određeni sat — povika Fjodor Pavlovič — a 
mog sina, Dmitrija Fjodoroviča, još nikako nema. Ispričavam 
se mjesto njega, sveti starče! (Aljoša se sav stresao kod riječi 
»sveti starac«). Ja sam uvijek točan, na minutu, imajući na 
umu da je točnost uljudnost kraljeva .. .! 

— All vi bar niste kralj — promrmlja Miusov koji nije 
mogao da se svlada. 

— Jest, tako je, nisam kralj. I zamislite, Petre Aleksandro- 
viču, 1 sam sam to znao, bogami. I eto uvijek nešto takvo 
neumjesno kažem! Vaša svetosti! — uzvikne on u nekakvu tre- 
nutnom patosu. — Vi zapravo vidite pred sobom lakrdijaša. 
Tako se 1 predstavljam. Stara navika, na nesreću. A što kad- 
što neumjesno lažem, to činim čak s namjerom, s namjerom da 
druge nasmijem i da im ugodim. Ugoditi treba, nije li tako? 
Dođem prije osam godina u jedan gradić, imao sam ondje 
sitnijih poslova, bio sam stupio s nekakvim trgovčićima u 
kompanijicu. Idemo ispravniku?, jer i njega je trebalo koješta 
zamoliti i pozvati na ručak. Izlazi ispravnik, visok, debeo, 
plav, namrgođen čovjek — to su najopasniji subjekti: boluju 
na jetrima. A ja njemu otvoreno i, znadete, neusiljeno kao 
svjetski čovjek: »Gospodin ispravnik, budite, rekoh, tako da 
kažem, naš Napravnik3«, — »Kakav to, veli, Napravnik?« 
Vidim već od prve pola sekunde da mi nije upalilo, stoji oz- 


1 Geslo Louisa XVIII, francuskog kralja (od 1814. do 1824.) 

? Upravitelj kotarske policije. (Ovdje je ostavljeno »ispravnik« zbog 
igre riječi; dalje je uvijek upravitelj kotarske policije.) 

2 E, F. Napravnik (1836—1916), podrijetlom Čeh, bio je nekoliko 
godina dirigent carske ruske opere, 


48 


biljan, gleda me oštro: »Htio sam«, velim, »da se našalim radi 
općeg veselja, jer je gospodin Napravnik poznati naš ruski 
kapelnik, a nama baš treba, radi harmonije našeg poduzeća, 
također nešto nalik na kapelnika«. I razložno sam mu 
objasnio i isporedio, nije li tako? »Oprostite«, kaže on, »ja 
sam ispravnik i ne dopuštam da netko pravi šale na račun 
moga zvanja«. Okrenuo se i pošao. A ja vičem za njim: »Jest, 
jest, vi ste ispravnik, a ne Napravnik!« — »Ne«, veli, »kad 
je već rečeno, onda sam dakle Napravnik«. I pomislite, naš 
posao propao. I ja sve tako, uvijek tako. I samo škodim 
sebi tom svojom ljubaznošću. Jedanput, ima tome mnogo go- 
dina, kažem jednoj, čak utjecajnoj osobi; » Vaša je žena škak- 
ljiva Žena, gospodine« — u smislu, to jest, časti, tako da ka- 
žem, moralnih svojstava, a on će meni na to iznenada: »A vi 
ste je škakljali?« Nisam mogao da se svladam, odmah pomislih, 
ded da se pokažem ljubaznim: »Jest«, kažem, »poškakljao 
sam je gospodine«, e, ali sad je i on mene poškakljao... Tek, 
davno je to bilo da me nije više ni stid pričati o tome; vječno 
tako sebi škodim. 

— To vi i sad činite — gnušajući se promrmlja Miusov. 
Srarac je šuteći motrio 1 jednog i drugog, 

— Zbilja! I zamislite, ja sam to znao, Petre Aleksandro- 
viču, i, Štaviše, znajte: predosjećao sam da tako činim, tek 
što sam počeo govoriti i, dapače, znajte: predosjećao sam da 
ćete vi prvi to primijetiti. U istom trenutku čim vidim, vaša 
svetosti, da mi šala ne polazi za rukom oba mi se obraza 
stanu lijepiti za donje desni i osjećam gotovo kao neki grč; 
to mi je ostalo još od mladosti kad sam bio kod vlastele čan- 
koliz i kao čankoliz zarađivao kruh. Ja sam pravi lakrdijaš, 
od rođenja, isto, vaša svetosti, što i budala; ne poričem da je 
možda u meni nečisti duh, ali uostalom, malog kalibra, jer bi 
onaj krupniji drugi stan izabrao, ali ne bi ni vaš, Petre 
Aleksandroviču, jer ni vi niste nikakav važan stan. Ali zato 
vjerujem, u Boga vjerujem. Samo sam u posljednje vrijeme 
posumnjao, ali zato sad sjedim i očekujem velike riječi. Ja sam, 
vaša svetosti, kao filozof Diderot!. Je li vam poznato, naj- 
svetiji oče, kako je Diderot došao metropolitu Platonu za 
vlade imperatorice Katerine? Došao, pa odmah otvoreno: 
»Nema Boga«. Našto veliki vladika podiže prst i reče: »Reče 


. | Denis Diderot (1713—1784), francuski filozof i književnik, posjetio 
je Rusiju godine 1773. i nagovarao Karerinu II da provede neke reforme. 

bezumnik u srcu svome da nema Bogal« A ovaj pade ničice 
koliko je dug: »Vjerujem«, viče, »i primam krštenje!« I tako su 
ga odmah tu i krstili. Kneginja Daškova! bila mu je kuma, 
a Potemkin kum... 


— Fjodore Pavloviču, to je nesnosno! Ta vi sami znate da 
lažete 1 da ta glupa anegdota nije istinita, pa što se onda 
prenemažete? — progovori Miusov uzdrhtalim glasom, ne 
mogavši se nikako svladati. 

— Cijelog sam života svoga predosjećao da to nije istina! 
— u zanosu usklikne Fjodor Pavlovič. — Zato ću vam, go- 
spodo, reći evo istinu. Veliki starče! Oprostite mi, ja sam ovo 
posljednje, naime o krštenju Diderotovu ovaj čas izmislio, eto 
tek ovog časka sam pričao, a prije mi nije nikad ni palo na 
pamet, Izmislio sam radi sablažljivosti. Zbog toga da se pre- 
nemažem, Petre Aleksandroviču, da se umilim. A, uostalom, 
kadšto ni sam ne znam zašto to činim. Što se pak Diderota tiče, 
ja sam ono »reče bezumnik«, bar dvadeset puta čuo u svojim 
mladim godinama od ovdašnjih vlastelina kad sam kod njih 
tavorio; a čuo sam, uostalom, također i od vaše tetice, Petre 
Aleksandroviču, od Mavre Fominišne. Svi oni još i sada vje- 
ruju da je bezbožnik dolazio metropolitu Platonu da se prepire 
s njim o Bogu. 

Miusov se diže, jer ne samo da je bio izgubio strpljenje nego 
se, štaviše, gotovo kao zaboravio. Bio je bijesan i uviđao da je 
zbog toga smiješan. I zaista, u ćeliji se događalo nešto savim 
neobično. U toj su se ćeliji sakupljali posjetioci možda već 
četrdeset ili pedeset godina, j još za prijašnjih staraca, ali uvijek 
s najdubljom pobožnošću, ne drugačije. Gotovo svi koji su bili 
primljeni shvaćali su, ulazeći u ćeliju da im je time učinjena 
velika milost. Mnogi su padali na koljena i klečali za cijelo 
vrijeme posjeta. Mnoge »više« osobe, čak i učenije, pa i neke 
slobodoumnije što dolažahu ili iz radoznalosti ili zbog kakva 
drugog razloga, smatrali su svi do jednog za svoju dužnost da 
iskazuju najdublje poštovanje i osobitu pažnju za sve vrijeme 
sastanka, to više što se ovdje nisu tražili novci nego je po- 
stojala, s jedne strane jedino ljubav i milost, a s druge strane 
— Polana ni i neodoljiva želja da se riješi neko teško duševno 
pitanje ili težak trenutak u životu vlastita srca. Takvo nena- 


1 Kneginja Daškova (1743—1810) bila je sljedbenica Katerine 1I i pred- 
stojnica Ruske akademije. U inozemstvu se sastajala s Diderotom i 
Voltaireom. 

dano lakrdijanje što ga je izveo Fjodor Pavlovič, nedostojno 
mjesta gdje se nalazi, izazvalo je kod učesnika, bar kod nekih, 
dvoumicu 1 čuđenje. Jeromonasi su, ne izmijenivši, uostalom, 
nimalo izraza na licu, ozbiljno i pažljivo pratili što će reći 
starac, ali su se, čini se, i oni spremali da ustanu kao i Miu- 
sov. Aljoša je bio gotov da brizne u plač te stajaše oborene 
glave. Najčudnovatije mu se činilo što je njegov brat, Ivan 
Fjodorovič, jedini u koga se uzdao i koji je jedini imao toliki 
utjecaj na oca da ga je mogao obuzdati, sjedio sad nepomično 
i oborenih očiju na svom stocu, te, kako se činilo, čekao čak ne- 
kako radoznalo kako će se sve ovo svršiti, kao da je on sam 
bio ovdje posve nuzgredan čovjek. U Rakitina (bogoslova), s 
kojim se Aljoša također znao i bio mu gotovo prijatelj, Aljoša 
nije mogao ni da pogleda: on je znao njegove misli (iako ih je 
znao jedino Aljoša u cijelom manastiru). 

— Oprostite mi... — otpoče Miusov, obrativši se starcu 
— što vam se možda čini kao da sam i ja sudionik u ovoj 
nedostojnoj lakrdiji. Pogreška je moja u tome što sam povjero- 
vao da će čak i takav čovjek, kakav je Fjodor Pavlovič, prili- 
kom posjeta ovako poštovanoj osobi biti voljan da razumije 
svoju dužnost. Nisam mislio da ću se morati ispričavati baš 
zbog toga što sam s njim došao. 

Petar Aleksandrovič ne dovrši i, zbunivši se sasvim, kao da 
će sad na izaći iz sobe. 

— Ne uznemirujte se, molim vas — ustade iznenada starac 
sa svoga mjesta na svoje nemoćne noge, uhvati Petra Alek- 
sandroviča za obje ruke i posadi ga opet na stolac. — Budite 
mirni, molim vas. Osobito vas molim da budete mojim gostom 
— reče on i, poklonivši mu se, sjede opet na svoj divančić. 

— Veliki starče, recite, vrijeđam li ja vas svojom živah- 
nošću ili ne vrijeđam? — uzvikne odjedanput Fjodor Pav- 
lovič, uhvativši se s obadvije ruke za ručke naslonjača i spre- 
majući se da skoči iz njega, već prema tome kakav će odgovor 
dobiti. 

— I vas molim najljepše da se ne uznemirujete i ne ustru- 
čavate — uzvrati mu starac savjetujući. — Ne ustručavajte se 
i budite kao kod kuće. A što je glavno, ne stidite se toliko 
sama sebe, jer jedino od toga sve i dolazi. 

— Sasvim kao kod kuće? To jest, kakav sam dakle od pri- 
rode? O, to je mnogo, suviše mnogo, ali — primam radosno! 
Znate, blagoslovljeni oče, ne izazivajte me da vam pokažem 
kakav sam od prirode, nemojte riskirati... dotle, kakav sam 

od prirode, ni sam neću dotjerati, To vam unaprijed rekoh da 
vas očuvam. E, a ostalo sve je još pokriveno mrakom neizvjes- 
nosti, iako bi neki željeli da kojekako prikažu. To govorim na 
vašu adresu, Petre Aleksandroviču, a vama, najsvetije stvore- 
nje, eto što vam velim: divim vam se! — Pridiže se i, podig- 
nuvši ruke uvis, reče: — »Blažena utroba koja te je nosila i 
sise koje si sisao, osobito sise!« Vi ste maloprije svojom napo- 
menom: »Ne stidite se toliko sama sebe, jer jedino od toga 
sve dolazi« — vi ste me tom svojom napomenom posve 
skroz-naskroz progledali i pročitali moju nutrinu. Meni se baš 
sve tako i čini da sam, kad dolazim među ljude, podliji od 
svih, i da me svi drže za budalu, e, pa: »Ded da zbilja 
odigram budalu, ne bojim se vašeg mišljenja, jer ste svi do 
jednoga podliji od mene!« Eto, zato sam i lakrdijaš, od stida 
sam lakrdijaš, starče veliki, od stida. Zbog sumnjičavosti jedino 
i galamim. Ta kad bih ja, kad ulazim, bio uvjeren da će me svi 
odmah držati za najdražeg i najpametnijeg čovjeka — Go- 
spode, kako bih ja onda bio dobar čovjek! Učitelju! — i on 
pade iznenada na koljena — šta da činim pa da stečem život 
vječni? 

I sada je bilo teško zaključiti: ili se šali ili je zaista toliko 
tronut. 

Starac podigne oči prema njemu i smiješeći se reče: 

— Sami odavno znate šta treba da činite, dosta. ste pa- 
metni: ne odajite se piću i neobuzdanosti u riječima, ne oda- 
jite se razvratu, a osobito obožavanju novca, zatvorite svoje 
krčme, ako ne možete sve, ono bar dvije-tri. A što je glavno, 
najglavnije — ne lažite. 

— To jest, ono o Diderotu je li? 

— Ne, ne ono o Diderotu. Glavno je, ne lažite sami sebi. 
Onaj koji sam sebi laže i sluša svoju laž dotjerat će dotle da 
neće više poznati istine ni u sebi ni oko sebe, nego će dosljedno 
prestati poštovati i sebe i druge. A ne štujući nikoga, prestaje 
voljeti, a da bi se bez ljubavi zabavio i razonodio, odaje se 
strastima i grubim slastima, te postaje prava životinja u svojim 
porocima, a sve zato jer neprestano laže i drugima i samom 
sebi. Onaj tko sam sebi laže najlakše se vrijeđa. Jer osjećati 
se uvrijeđenim, ponekad je vrlo ugodno, nije li tako? I zbilja, 
zna da ga čovjek nije uvrijedio, nego da je sam uvredu iz- 
mislio 1 sebi lagao, i da ljepše bude, sam je sebe preuveličao 
kako bi stvorio sliku, uhvatio se za riječ i od humčića načinio 
planinu — on sve to sam zna pa ipak se osjeća prvi uvrijeđe- 

nim, uvrijeđenim čak toliko da mu je ugodno i da osjeća veliko 
zadovoljstvo, a tim samim dolazi do prave omraze. Ta osta- 
nite, sjedite, molim vas lijepo jer ovo su sve sami lažni po- 
kreti. 

— Blaženi čovječe! Dete da vas poljubim u ruku — pri- 
skoči Fjodor Pavlovič i brzo cmoknu starčevu mršavu ruku. 
— Zaista, zaista je ugodno osjećati se uvrijeđenim. To rekoste 
tako dobro, kako nisam još čuo. Osobito, osobito sam se ja 
osjećao uvrijeđenim cijeloga svog života, osjećao uvrijeđenim 
radi estetike, jer ponekad nije samo ugodno nego i lijepo kad 
se čovjek osjeti uvrijeđenim; — eto što zaboraviste, veliki 
starče: lijepo! To ću zapisati u svoju bilježnicu. A lagao sam, 
nesumnjivo lagao cijeloga svog Života, svakog dana i sata. 
Zaista sam laž i otac laži! Uostalom, možda i nisam otac laži, 
sve se bunim u tekstovima, ali, pa makar sin laži, i to je dosta. 
Tek... anđele moj... o Diderotu ponekad smijem? Diderot 
neće škoditi, nego će druga riječca škoditi. Da, zbilja, starče 
veliki, gotovo sam i zaboravio, a već je eto treća godina kako 
se nakanjujem da se ovdje raspitam, da baš ovamo dođem, za- 
pitam i pouzdano saznam: samo recite Petru Aleksandroviču 
da me ne prekida. Evo što ću vas pitati: je li istina, oče ve- 
liki, što se negdje u Četji-Minejama! priča — o nekakvu sve- 
tom čudotvorcu koga su mučili zbog vjere i kad su mu najzad 
odrubili glavu, a on se digao, podigao glavu i »ljubazno je 
cjelivaše«. Je li to istina, oče časni, ili nije? 

— Nije, nije istina — reče starac. 

— Nišra se slično ne nalazi u svima Četji-Minejama. O 
kome to svecu, rekoste, da tako piše? — zapita jeromonah, 
otac bibliotekar. 

— Ne znam ni sam o kome. Ne znam i ne poznam ga. 
Prevariše me, tako su mi pričali. Čuo sam i znate li tko mi 
je pripovijedao? A eto Petar Aleksandrovič Miusov, eto taj 
što se rasrdio zbog Diderota, on mi je to baš i pričao. 

— Nikada vam nisam to pričao, ja s vama nikad i ne raz- 
govaram. 

— Istina, meni niste pričali, ali ste pripovijedali u društvu 
u kome sam i ja bio, a bilo je to prije četiri godine. Zato sam 
to i spomenuo, jer ste tim smiješnim pričanjem, Petre Alek- 
sandroviču, uzdrmali vjeru u meni. Vi to niste znali, niti ste 


1 Knjiga životopisa svetaca koji su raspoređeni po danima njihova 
svetkovanja. 

opazili, a ja se vratio kući uzdrmane vjere, i od tog vremena 
sve više i više gubim vjeru. Jest, Petre Aleksandroviču, vi ste 
bili uzrok mome velikom padu. To već nije Diderot, gospo- 
dine! 

Fjodor Pavlovič se patetički razljutio, iako je svima bilo 
potpuno jasno da se opet pretvara. Ali Miusova je to ipak 
bolno pecnulo. 

— Kakva glupost, i sve je to glupost — mrmljaše on. — 
Ja sam, možda, to zaista nekad pričao... ali ne vama. I meni 
su to pripovijedali. Čuo sam u Parizu od jednog Francuza, 
kao da se to kod nas čita u Četji-Minejama pod liturgijom, .. 
To je vrlo učen čovjek, koji je specijalno proučavao statistiku 
Rusije... dugo je živio u Rusiji... Ja sam nisam čitao 
Četji-Mineje... a i neću čitati. Zar se malo šta naklapa za 
ručkom? Mi smo onda ručali... 

— Jest, vi ste onda ručali, a ja sam eto izgubio vjeru — 
zadirkivaše ga Fjodor Pavlovič. 

— Šta se mene tiče vaša vjera! — gotovo viknu Miusov, 
ali se odjedanput svlada te reče prezirno. — Vi doslovno ka- 
ljate sve čega se god dotaknete, 

Starac se iznenada diže, 


— Oprostite, gospodo, što vas sad ostavljam na nekoliko 
minuta — progovori on obraćajući se svima posjetiocima — 
ali mene čekaju oni koji dođoše prije vas. A vi ipak ne lažite 
— nadoveza on, okrenuvši se vesela lica Fjodoru Pavloviču. 


Starac pođe iz ćelije, a Aljoša i iskušenik potrčaše za njim 
da ga svedu niz stepenice. Aljoša se gušio, on se radovao i 
tome što se starac nije uvrijedio i što je veseo. Starac pođe 
prema trijemu da blagoslovi one što su ga ondje čekali, Ali ga 
Fjodor Pavlovič ipak zaustavi na vratima ćelije: 


— Najblaženiji čovječe! — viknu on osjećajno — dopustite 
da još jedanput poljubim vašu ruku! Ipak, s vama se još dade 
govoriti, dade živjeti! Mislite li da sam ja uvijek tako glup 
i da pravim od sebe budalu? Dakle, znajte, ja sam se cijelo 
vrijeme namjerno tako držao da vas iskušam. Ja sam vas 
cijelo vrijeme pipkao da vidim može li se s vama Živjeti? Ima 
li mjesta mojoj smjernosti uz vašu oholost? Izdat ć ću vam Pis- 
menu pohvalu: s vama se može živjeti! A sad šutim i zašutjet 
ću za sve vrijeme. Sjest ću na stolac i zašutjeti. Sad j je, Petre 
Aleksandroviču, na vama red da govorite, sad ste vi ostali 
kao najvažnija osoba , .. za deset minuta, 

JI 
ŽENE KOJE VJERUJU 


Dolje u drvenom trijemu, prigrađenom uz vanjski zid 
ograde, skupila se ovaj put sama ženskadija, neko dvadesetak 
Žena, Rekoše im da će starac naposljetku ipak izaći, i one se 
skupile i čekale. Izađoše u trijem i vlastelinke Hohlakove koje 
su čekale starca, ali u prostoru odijeljenu za plemenitaške 
posjetioce. Bile su dvije: mati i kći. Gospođa Hohlakova — 
mati, bogata dama i uvijek ukusno odjevena, vrlo živih 1 go- 
tovo sasvim crnih očiju. Nije imala više od trideset i pet go- 
dina i već je pet godina udovala. Četrnaestogodišnjoj njenoj 
kćerki bijaše oduzeta noga. Jadno djevojče nije moglo ho- 
dati već pola godine, pa su je vozili u dugačkom naslonjaču 
na točkovima. To je bilo divno lišce, donekle ispijeno bolešću, 
ali vedro. Nešto nestašno sjalo se u njenim tamnim krupnim 
očima s dugačkim trepavicama. Mati se još od jesenas spre- 
mala da ode s njom u inozemstvo, ali su ljetos zakasnile zbog 
uređivanja svoga dobra, Već je sedmica dana otkako su stigle 
u naš grad, više po poslu nego zbog molitve, i već su jedanput, 
prije tri dana, posjetile starca. Sad su opet iznenada došle iako 
su znale da starac već gotovo ne može nikako primati, te su 
neprestano molile, preklinjale da im se još jedanput udijeli 
ta »sreća da vide velikog iscjelitelja«. Čekajući da starac izađe, 
mati je sjedila na stolcu uz kćerin naslonjač, a dva koraka od 
nje stajao je stari kaluđer koji nije bio iz ovog, nego je došao 
iz jednog udaljenog sjevernog i malo poznatog manastira. On 
je također želio da ga starac blagoslovi. Ali starac, izišavši u 
trijem, pođe najprije ravno prema puku. Skupina se stisla 
oko shodića sa tri stepenice što spajaše niski trijem s poljem. 
Starac je stao na najvišu stepenicu, metnuo na sebe epitrahij! 
i počeo blagosljivljati Žene koje su se gurale prema njemu. 
Dovukle su se do njega, vukući za obje ruke jednu klikušu. 
Ova je, tek što je spazila starca, počela odjedanput jecati, vri- 
šteći nekako ružno, i sva se zatresla kao da je u groznici. Sta- 
rac, metnuvši na njenu glavu epitrahij, očita nad njom kratku 


1 Dio misnog odijela pravoslavnih svećenika; nosi se oko vrata i pada 
do pojasa. 

molitvu, i ona odmah zašutje 1 smiri se. Ne znam kako je sad, 
ali u svom djetinjstvu često sam viđao i slušao te klikuše po 
selima i manastirima. Dovodili su ih na službu, one su cičale 
i lajale kao psi da se sva crkva orila, ali kad su se izncsili 
sakramenti i njih privodili sakramentima, odmah je »mahni- 
tanje« prestajalo, i bolesnice bi se uvijek. za neko vrijeme pri- 
mirile. Mene je to, dok sam bio dijete, vrlo potresalo i čudilo. 
Ali sam onda čuo od nekih vlastelina, a osobito od mojih 
gradskih učitelja da je sve to pretvaranje samo da ne rade i 
da se to može uvijek iskorijeniti pravom strogošću, te su to 
dokazivali iznošenjem različitih slučajeva. Ali sam poslije, na 
veliko svoje čudo, saznao od jednog liječnika, specijaliste, 
da tu nema nikakva pretvaranja, nego da je to užasna ženska 
bolest, i, čini se, najraširenija kod nas u Rusiji, koja svjedoči 
o teškoj sudbini naše seljanke, bolest koja dolazi od suviše 
teretnih poslova odmah poslije teških, nepravilnih porođaja 
bez svake liječničke pomoći; osim toga, od bijede iz koje 
nema izlaza, te od zlostavljanja, itd., što neke ženske prirode 
ne mogu, kao druge, da podnesu. A neobično i trenutno iscje- 
ljenje Žene koja je bjesnjela i otimala se čim bi je samo priveli 
sakramentima, što su mi objašnjavali pretvaranjem i opsjenom 
koju kao da udešavaju sami »klerikalci«, zbivalo se vjerojatno 
također najprirodnijim putem, i žene koje su je privodile sa- 
kramentima, a što je glavno, i sama bolesnica, vjerovahu pot- 
puno, kao u nepobitnu istinu, da nečisti duh koji je ovladao 
bolesnicom ne može nikad izdržati kad bolesnicu dovedu i 
saginju pred sakramentima. I zato bi se uvijek neminovno desio 
(i morao se desiti) u nervoznoj i, dakako, također psihički 
bolesnoj ženi kao neki potres čitavog organizma u onom tre- 
nutku kad se ona poklonila pred sakramentima, potres izaz- 
van iščekivanjem neminovnog čuda iscjeljenja i najtvrđom 
vjerom da će se to čudo zaista dogoditi. I čudo se zbivalo, iako 
tek na jedan trenutak. Ono se isto tako i sada zbilo, čim je 
starac pokrio bolesnicu epitrahijem. 

Mnoge žene, što su se tiskale oko njega, proliše suze od ga- 
nuća i zanosa koje izazva djelotvornost trenutka; druge su se 
gurale da poljube makar krajičak njegove odjeće, a neke su 
nešto naricale. On ih sve blagoslovi, a s nekima se i razgova- 
raše. Klikušu je već poznavao, i prije su mu je dovodili, jer je 
bila iz blizine, iz sela tek šest vrsta udaljena od manastira. 

— A eno jedne iz daleka! — pokaza on na neku još dosta 
mladu ženu, ali vrlo mršavu i ispijenu, koja nije bila pre- 

planuta u licu već nekako sva crna. Ona je klečala i ukočena 
pogleda gledala u starca. U njenu pogledu bilo je nešto lu- 
dačko. ' 

— Iz daleka, oče, iz daleka, trista vrsta odavde. Iz daleka, 
oče, iz daleka — progovori žena zapijevajući, nekako odmje- 
reno ljuljajući glavom sad ovamo, sad onamo, i podupirući 
obraze dlanovima, 

Govorila je kao da nariče, U narodu postoji žalost nijema i 
patnička; ona se povlači u sebe i šuti. Ali postoji i tuga pre- 
pukla: odjedanput izbije sa suzama i od tog trenutka prelazi 
u naricanje. To biva osobito kod žena. All takva tuga nije 
lakša od nijeme. Ovdje naricanje umiruje tek time što još jače 
ranjava i kida srce. Takva tuga ne želi ni utjehe, hrani se 
svojom neutaživošću. Naricanje je tek potreba da se nepre- 
kidno pozljeđuje rana. 

— Sigurno si građanka? — ispitivaše je starac dalje, gle- 
dajući je radoznalo. 

— Građani smo, oče, građani, porijeklom smo seljaci, ali 
smo građani, živimo u gradu. Došla sam, oče, da tebe vidim, 
Čuli smo za tebe, oče, čuli. Sinčića sam, djetešce, sahranila, 
pa mi rekoše: »Otiđi, Nastasjuška, i onamo«, to jest vama, 
dragi, vama. I došla sam, sinoć sam bila na bdjenju, a danas 
rne evo i do vas, 

— Što naričeš? 

— Sinčića mi je žao, oče, bio je u trećoj godini, tri mu je 
mjeseca falilo do tri godine. Zbog sinčića patim, oče, zbog 
sinčića. Ostao nam posljednji sinčić, bilo ih je četvoro u mene 
i Nikituške, ali u nas se ne drže dječica, ne drže, željeni, ne 
drže. Tri sam sahranila i nisam mnogo žalila ža njima, a ovoga 
sam posljednjeg sahranila i ne mogu da ga zaboravim. Baš 
kao da stoji preda mnom, ne odlazi. Dušu mi je ispio. Pogle- 
dam njegovo rublje, košuljicu ili cipelice, pa počnem jaukati, 
Razložim što je iza njega ostalo, svaku stvarčicu njegovu, po- 
gledam u njih i zajaučem. Kažem Nikituški, mužu naime 
svome: »Puštaj me, gazda, da idem na hodočašće«, On je ki- 
rijaš, nismo siromašni, oče, nismo siromašni, sami kirijašimo, 
imamo i svoje konje i kočijaše. I našto nam sad dobro? Opijati 
se počeo otkako mene nema. Nikituška, naime, moj, iako je, 
istina, i prije to činio; jer tek što se maknem, on već podliježe. 
Sad se i ne brinem za nj. Već je evo treći mjesec kako sam 
otišla od kuće. Zaboravila sam, zaboravila sve i ni o čemu 
neću da mislim: jer što će mi on sad? Prekinula sam s njim, 

prekinula, sa svima prekinula. I bar da sad ne vidim svoje 
kuće i sve svoje dobro, te da ne vidim uopće ništa, 

— Čuj, majko — progovori starac — jednom je u davnoj 
starini neki veliki svetitelj spazio u crkvi isto takvu tužnu 
majku koja je također plakala za svojim sinom, za jedincem, 
koga je također prizvao Gospod. »Zar ne znaš«, reče joj 
svetitelj, »koliko su ta djeca slobodna pred prijestoljem bož- 
Jim? I čak nitko nije slobodniji od njih u carstvu nebeskom. Ti 
si nam, Gospode, darovao život, govore oni Bogu, i jedva što 
smo ga ugledali, a ti nam ga opet uze. I tako slobodno mole 
i prose da im Gospod odmah daje anđeoski čin. I zato se i ti, 
ženo«, reče svetitelj, »raduj, a ne plači, jer se i tvoj sin nalazi 
sada kod Gospoda u zboru njegovih anđela.« Eto šta reče u 
prastara vremena veliki svetitelj Ženi koja je plakala. Zato 
znaj i ti, majko, da i tvoj sin sigurno stoji sad pred prijesto- 
ljem Gospodnjim i raduje se i veseli se i moli se za te Bogu. 
Ne plači zato ni ti, već se raduj. 

Žena ga slušaše oborene glave, podupirući rukom obraz. 
Zatim duboko uzdahnu. 

— Isto me je tako tješio i Nikituška, govoreći mi od riječi 
do riječi kao 1 ti: »Luda li si«, kaže, »što plačeš, sad sinčić 
naš sigurno pjeva kod Gospoda Boga s anđelima.« Tako mi 
govori, a i sam plače, vidim, plače kao i ja. Znam, velim, Ni- 
kituška, a gdje bi i bio ako ne kod Gospoda Boga, ali tek nije 
sad ovdje s nama, Nikituška, nema ga, uz mene, naime, kao 
što je prije bio. Samo da mi je da pogledam njega jedan jedini 
put, tek jedan jedini put da mi je pogledati njega, 1 ne bih mu 
prilazila, ni riječi ne bih progovorila, utajila bih se u kutu, 
samo da mi ga je vidjeti jedan trenutak, da ga čujem kako se 
igra u dvorištu, te da dođe kao nekad i vikne svojim glasićem: 
»Majo, gdje si?« Tek da mi je čuti jedan jedini put kako trči 
sobom svojim nožicama, svega jedan jedini put, svojim noži- 
cama tup-tup, i tako brzo, brzo, kako je, sjećam se, nekad 
trčao put mene, vikao i smijao se, tek jedan jedini put da mi 
je njegove nožice čuti, čuti i poznati. Ali njega nema, oče, ne- 
ma i nikad ga neću čuti. Evo njegova pojasića, a njega nema, 
i nikad ga više neću vidjeti, neću čuti! 

Ona izvadi ispod pazuha maleni gajtanski pojasić svog 
sina i, tek što ga je ugledala, odmah se zatrese od plača, po- 
kri oči prstima kroz koje odjedanput potekoše suze potokom. 

— A to — progovori starac — to starodrevna »Rahela 
plače za djecom svojom i neće se utješiti jer ih nema«, i takva 

je vama majkama na zemlji sudbina dosuđena. I nemojte se 
tješiti, i ne treba da se tješiš, ne tješi se, plači, samo se svaki 
put kad zaplačeš sjeti da je sinčić tvoj — jedan od anđela 
božjih, te da odande gleda tebe, i vidi tebe i veseli se tvojim 
suzama, pokazujući Gospodu Bogu tvoje suze. I još ćeš dugo 
plakati tim velikim majčinskim plačem, ali će se on napokon 
pretvoriti u tihu radost, i gorke suze bit će tek suze tihog ve- 
selja i čišćenje srca, što spasava od grijeha. A sinčića tvoga 
pomenut ću za pokoj duše, kako se zvaše? 

— Aleksej, oče. 

— Milo ime. Imenjak Alekseja, čovjeka božjeg? 

— Božjeg, oče, božjeg, Alekseja, čovjeka božjeg! 

— Kakav svetitelj! Pomenut ću, majko, pomenuti i tugu ću 
tvoju pomenuti u molitvi, i muža ću tvoga za zdravlje nje- 
govo pomenuti. Samo je grehota što ga ostavljaš. Odlazi 
mužu 1 čuvaj ga. Odonud će vidjeti tvoj sinčić da si ostavila 
oca njegova i zaplakat će zaradi vas: i zašto dakle da mutiš 
njegovo blaženstvo? Ta on je živ, živ, jer duša živi dovijeka, 
i premda nije u kući, on boravi nevidljiv uz vas. Kako će doći 
kad vas, oca i mater, neće naći zajedno? Ti sad o njemu 
sanjaš i mučiš se, a onda će on poslati tebi blage sne. Idi 
mužu, majko, još danas idi. 

— Idem, rođeni, na tvoju riječ idem. Srce si mi razumio. 
Nikituška moj, Nikituška, čekaš me, dragi, čekaš — otpoče 
žena naricati, ali se starac već bio obratio jednoj vrlo oronuloj 
starici, koja je bila odjevena kao građanka, a ne kao poklonica. 
Po njenim očima vidjelo se da ima nekakva posla, te da je 
došla da saopći. Reče da je podoficirska udovica iz blizine, 
upravo iz našega grada. Sinčić njen, Vasenjka, služio je negdje 
kod komesarijata te je otišao u Sibir, u Irkutsk. Dvaput je 
odonud pisao, a sad je već godina dana kako ne piše. Ona se 
raspitivala za nj, ali zapravo i ne zna gdje da se raspita. 

— Onomad mi neprestano. govorila Stepanida Iljinična 
Bedrjagina, bogata trgovkinja: uzmi, kaže, Prohorovna, i za- 
piši, kaže, sinka svoga u čitulju, odnesi u crkvu i pomeni za 
pokoj duše. Duša će njegova, kaže, zajadikovati, 1 on će ti 
napisati pismo. I to je, kaže Stepanida Iljinična, kao sigurno, 
mnogoput ispitano. Ati ja ipak sumnjam. Svjetlosti ti naša, je 
li to istina, i hoće li tako biti dobro? 

— Ine misli na to. Sramota je i pitati. A kako je i moguće 
da živu dušu pominje, pa još rođena mati, kao mrtvu! 'To je 
veliki srijeh, sličan vračanju, i samo ti se zbog neznanja 

tvoga oprašta. Bit će bolje, pomoli se Carici Nebeskoj, brzoj 
zaštitnici i pomoćnici, za njegovo zdravlje, a tebi da oprosti 
zbog tvoga pogrešna mišljenja. I, evo što ću ti još reći, 
Prohorovna: ili će ti se naskoro sin tvoj vratiti ili će ti sigurno 
poslati pismo. To treba da znaš. Odlazi, i odsada budi mirna. 
Živ je tvoj sin, kažem ti! 

— Dragi naš, nagradio te Bog, dobrotvoru naš, molitelju 
za sve nas 1 za grijehe naše. 

A starac je već spazio u gomili dva žarka pogleda što gle- 
dahu prema njemu, iznurene, naoko sušičave, iako još mlade 
seljanke. Ona je gledala šutke, oči njene kao da su nešto molile, 
ali ona kao da se bojala da pristupi. 

— Šta tebe donese, rođena? 

— Oslobodi dušu moju, rođeni — izusti ona tiho i polagano, 
te padne na koljena i pokloni mu se do nogu. — Zgriješila sam, 
oče rođeni, bojim se svoga grijeha. 

Starac sjede na najnižu stepenicu, žena mu se primače, 0s- 
tajući i dalje na koljenima. 

— Udovica sam već treću godinu — otpoče ona polušaptom 
i gotovo dršćući. — Teško mi je bilo s mužem, bio je star i 
strašno me izbio. On se razbolio i leži; mislim, gledam ga: a 
ako ozdravi, opet se digne, šta onda? I tada mi pada na pa- 
met baš ta misao! 

-— Stani — reče starac i primače svoje uho tik do njenih 
usana. Žena produži tihim šaptom tako da se nije moglo go- 
tovo ništa razabrati. Svršila je brzo. 

— Treća godina? — zapita starac. 

— Treća. Isprva nisam na to mislila, a sad sam počela po- 
bolijevati, tuga me pritisla. 

— Jesi li iz daleka? 

— Preko pet stotina vrsta odovud. 

— Jesi li kazala na ispovijedi? 

— Kazala sam, dvaput sam kazala. 

— Pripustiše li te pričesti? 

— Pripustiše. Bojim se; bojim se smrti! 

— Ničega se ne boj, i nikada se ne boj, i ne tuguj. Samo 
neka pokajanje ne presuši u tebi — i sve će Bog oprostiti. 
Nema toga grijeha, niti ga ima na cijeloj zemlji, koji ne bi Bog 
oprostio iskrenu pokajniku. Pa čovjek ne može nikako ni 
učiniti tako velik grijeh koji bi iscrpio bezgraničnu ljubav 
božju. Zar može postojati takav grijeh koji bi premašio božju 
ljubav? Vodi samo brigu o kajanju, neprekidno, a strah odag- 

naj sasvim. Vjeruj da te Bog voli toliko koliko i ne misliš, ma- 
kar da si i grešna, voli te on i u tvome grijehu. Davno je 
rečeno, jednom pokajniku više se raduju na nebesima nego 
desetorici pravednika. Idi i ne boj se. Na ljude se ne srdi, a 
zbog uvreda se ne ljuti. Pokojniku oprosti u srcu sve ono čime 
te je uvrijedio, i pomiri se s njim istinski, Ako se kaješ, onda 
i voliš. A ako budeš voljela, onda si već božja... Ljubavlju se 
sve kupuje, sve spasava. Ta kad sam ti se već ja, čovjek isto 
tako grešan kao i ti, smilovao i požalio te, kako ne bi Bog. 
Ljubav je tako neprocijenjeno blago da možeš za nju sav svijet 
kupiti, 1 ne samo svoje nego još i sve tuđe grijehe iskupnti. 
Odlazi i ne boj se. 

On je još triput prekrsti, skinu s vrata ikonicu i objesi o 
njezin. Ona mu se šutke pokloni do zemlje. On se podiže i 
vedro pogleda u jednu zdravu ženu s dojenčetom u naručaju. 

— Iz Višegorja, dragi. 

— I šest si vrsta dovde s djetetom preprtila. Što želiš? 

— Dođoh da te vidim. Ja sam već dolazila tebi, zar si 
zaboravio? Nije u tebe baš veliko pamćenje kad si me već 
zaboravio. Rekoše kod nas da si bolestan, mislim, pa šta, idem 
samo da ga vidim: i sad te vidim, pa kakav si mi ti bolesnik? 
Još ćeš dvadeset godina proživjeti, zbilja, neka je Bog s 
tobom! Zar ih je malo koji se za te mole, pa da boluješ? 

— Hvala ti za sve, draga. 

— Ovom zgodom zamolit ću te za jednu sitnicu: evo ti 
Šezdeset kopjejaka, podaj ih, dragi, onoj koja je siromašnija 
od mene. Pođoh ovamo i mislim: najbolje je neka on dade, 
on znade kojoj će dati. 

— Hvala, mila, draga, dobra. Volim te. Zajsta ću učiniti. Je 
li ti to djevojčica u naručaju? 

— Djevojčica, srce moje, Lizaveta. 

— Blagoslovio vas Bog obje, i tebe i dijete Lizavetu. Raz- 
veselila si, majko, srce moje. Zbogom, mile, zbogom, drage, 
ljubzzne. 

1 on sve blagoslovi i svima se duboko pokloni. 

IV 


SUMNJIČAVA DAMA 


Dama, vlastelinka, koja bijaše doputovala, promatrajući 
kako se on razgovara s prostim pukom i kako ga blagoslivlja, 
lila je tihe suze i utirala ih rupčićem. Bila je to osjetljiva, 
otmjena dama, puna osjećaja i sklonosti koje su u mnogočemu 
bile istinski dobre. Kad joj je starac najzad prišao, dočeka ga 
zanosno: 

— Toliko sam, toliko podnijela gledajući svu tu dirljivu 
scenu... — i ona ne dovrši od uzbuđenja. — O, ja razumijem 
da vas narod voli, ja osobno volim narod, želim da ga volim, 
i kako da ne volim naroda, našeg divnog, u svojoj veličini 
prostodušnog ruskog naroda! 

— Kako zdravlje vaše kćeri? Vi opet zaželjeste da sa mnom 
razgovarate? 

— O, ja sam uporno molila, preklinjala, spremna sam bila 
da kleknem i i klečim čak tri dana pred vašim prozorima dok 
me ne pustite unutra. Dođosmo do vas, veliki iscjelitelju, da 
vam iskažemo svu našu srdačnu zahvalnost. Ta vi ste moju 
Lisu izliječili, posve izliječili — a čime — time što ste se u 
četvrtak pomolili nad njom, položili na nju ruke. Mi smo se 
požurile da izljubimo te ruke, da izlijemo naše osjećaje i našu 
pobožnost. 

— Kako izliječio? Ta ona još i sada leži u naslonjaču? 

— Ali su noćne groznice sasvim nestale, evo već dva dana, 
od četvrtka — požuri dama strastveno. — I još više: noge su 
joj ojačale. Jutros se digla zdrava, svu je noć spavala, pogle- 
dajte njeno rumenilo, njene sjajne očice. Dosad je neprestano 
plakala a sad se smije, vesela je, radosna. Danas je odlučno 
zahtijevala da je postavimo na noge i prostajala je cijelu mi- 
nutu sama, bez ičije pomoći. Ona se sa mnom kladi da će 
poslije dvije sedmice igrati četvorku. Zvala sam ovdašnjeg li- 
ječnika Gercenštubea; on je slegao ramenima i rekao: divim 
se, ne mogu da shvatim. I vi želite da vas ne uznemirujemo, 
da ne letimo ovamo i da vam se ne zahvaljujemo? Lise, zahvali 
se, zahvali! 

Milo, nasmijano lišce Lise odjedanput se uozbilji, ona se po- 
diže u naslonjaču koliko je mogla i, gledajući starca, sklopi 
pred njim ruke, ali ne izdrža, već se odjednom nasmija... 

— To se ja njemu smijem, njemu! — pokaza ona Aljošu, 
ljuteći se djetinjasto na se što nije izdržala nego se nasmijala. 
Tko bi pogledao u Aljošu, koji je stajao jedan korak iza 
starca, primijetio bi kako mu je odjednom crvenilo oblilo 
obraze. Oči njegove zasjaše i ugasiše se. 

— Alekseju Fjodoroviču, ona ima poruku za vas. Kako 
vaše zdravlje — produži mamica, okrenuvši se iznenada Aljoši 
i pružajući mu svoju prekrasnu ruku u rukavici. Starac se 
osvrnu i odjedanput pažljivo pogleda Aljošu. Ovaj se primače 
Lisi i, smješkajući se nekako čudno i nevješto, pruži joj ruku. 
Lise se uozbilji. 

— Katerina Ivanovna šalje vam po meni evo ovo — i 
preda mu malo pisamce. — Ona vas usrdno moli da joj do- 
đete, ali što prije, što prije, i da je ne varate, nego da svakako 
dođete. 

— Ona me moli da dođem? Njoj, ja... A zašto? — pro- 
mrmlja Aljoša neobično začuđen. Lice njegovo dobi odjedanput 
posve zabrinut izraz. 

— O, sve zbog Dmitrija Fjodoroviča 1... svih tih posljed- 
njih događaja — razjasni mamica brzo. — Katerina Ivanovna 
se sad ustavila na jednoj odluci... i zato se mora svakako s 
vama vidjeti... zašto? Dakako da ne znam, ali je ona molila 
što je moguće prije. I vi ćete to učiniti, sigurno ćete učiniti, 
jer to vam čak kršćanski osjećaj nalaže. 

— Vidio sam je svega tek jedanput — produži Aljoša u istoj 
nedoumici, 

— O, to je takvo uzvišeno, takvo nedostiživo stvorenje! I 
već samo zbog svojih patnja... Zamislite šta je podnijela, šta 
sad podnosi, zamislite šta je čeka... sve je to strašno, strašno! 

— Dobro, doći ću — odluči Aljoša, pročitavši brzo kratko 
i zagonetno pisamce u kome osim usrdne molbe da dođe nije 
bilo nikakva objašnjenja. 

— Ah, kako će to od vas biti ljubazno i divno — odjedan- 
put poviče Lise oduševljeno. — A ja kažem mami: ni za živu 
glavu neće poći, on ispašta. Kako ste, kako ste prekrasni! Ta 
uvijek sam mislila da ste prekrasni, i drago mi je što vam 
mogu to sada reći! 

— Lise! — reče mamica poučno, ali i osmjehnuvši se isto- 
dobno. 

— Vi ste i nas zaboravili. Alekseju Fjodoroviču, baš nikako 
nećete nama; a, međutim, Lise mi je već dvaput rekla da joj je 
samo uz vas lijepo. — Aljoša podigne oborene oči, opet 
iznenada pocrvenje i opet se odjedanput osmjehnu ni sam ne 
znajući zašto. Uostalom, starac ga nije više motrio. On se 
upustio u razgovor s pridošlim kaluđerom koji je, kako već 
spomenusmo, pored Lisina naslonjača očekivao da se starac 
pojavi. Bio je to, očito, jedan od najprostijih kaluđera, to jest 
prosta zvanja, uska, kruta pogleda na svijet, ali pravi vjernik 
i na svoj način tvrdoglav. Reče da je odnekud s daleka sje- 
vera, iz Obdorska, od svetog Silvestra, iz jednog siromašnog 
manastira u kome ima svega devet kaluđera. Starac ga blago- 
slovi i pozva neka mu dođe u ćeliju kad god zaželi. 


— Kako se usuđujete činiti ovakva djela? — zapita izne- 
nada kaluđer, pokazivajući važno i dostojanstveno na Lisu, On 
je ciljao na njeno »iscjeljenje«. 

— O tome je, dakako, još rano govoriti. Olakšanje nije još 
potpuno iscjeljenje, i ono je moglo nastati i iz drugih uzroka. 
Ali, ako je šta i bilo, nije se zbilo bilo čijom moći osim jedino 
božjom voljom. Sve je od Boga. Posjetite me, oče — nadoveza 
on kaluđeru — jer ne mogu u svako doba; bolestan sam i 
znam da su moji dani odbrojeni, 

— O, ne, ne, neće nam vas Bog oduzeti, vi ćete poživjeti 
još dugo, dugo — uskliknu mamica. — Pa i od čega bolujete? 
Vi ste naoko tako zdravi, veseli, sretni. 

— Meni je danas mnogo lakše, ali uneprijed znam da će to 
tek minutu potrajati. Ja svoju bolest sad točno znam. Ako 
vam se činim tako veseo, niste me mogli nikad i ničim toliko 
obradovati koliko tom pripomenom. Jer ljudi su stvoreni za 
sreću, i tko je potpuno sretan, taj može sebi otvoreno reći: »Ja 
sam ispunio zavjet božji na ovoj zemlji«. Svi pravednici, svi 
sveti, svi sveti mučenici, svi su bili sretni. 

— O, kako govorite, kakve smione i uzvišene riječi — 
poviče mamica. — Rečete, i kao da probodete. A sreća, me- 
đutim, sreća — gdje je ona? Tko može za se reći da je sretan? 
O, kad ste već bili toliko dobri te dopustili da vas danas jdš 
jedanput vidimo, saslušajte onda sve ono što vam prošli put 
nisam kazala, što nisam smjela da vam kažem, sve od čega 
patim, i to odavno, odavno! Ja patim, oprostite mi, ja pa- 
tim... — I ona, obuzeta nekim vrelim i bujnim osjećajem, 
sklopi pred njim ruke. 

— Zbog čega zapravo? 

— Japatim...jerne vjerujem... 

— U Boga ne vjerujete? 

— O, ne, ne, to ne smijem ni pomisliti: ali budući život — 
to je takva zagonetka! I nitko, baš nitko na nju ne odgovara! 
Slušajte, vi ste iscjelitelj, vi ste poznavalac čovječje duše; ja, 
dakako, ne smijem računati na to da mi potpuno vjerujete, 
ali vas uvjeravam najsvečanije da sad ne govorim iz lakoum- 
nosti i da me ta misao o budućem, zagrobnom životu uzbu- 
duje i dovodi do patnje, do užasa i straha... I ne znam 
kome da se obratim, a niti sam se usudila cijelog života... 
I eto, sad sam se osmjelila i obraćam se vama. O, Bože, za 
kakvu ćete me sad držati! — I ona pljesnu rukama. 

— Neka vas ne uznemiruje moje mišljenje — odgovori 
starac. — Potpuno vjerujem u iskrenost vaše tuge. 

— O, koliko sam vam zahvalna! Vidite, ja zažmirim i 
mislim: ako svi vjeruju, otkuda onda to? A ovdje uvjeravaju 
da sve to dolazi najprije od straha pred strašnim pojavama 
prirode i da svega toga nema. Pa šta, mislim, cijeli sam život 
vjerovala — umrijet ću, i odjedanput nema ničega, i jedino će 
»izrasti čičak na grobu«, kako sam čitala u jednog pisca. To 
je strašno! Kako ću, kako ću povratiti vjeru? Uostalom, ja sam 
vjerovala jedino kad sam bila malo dijete, mehanički, ne mi- 
sleći ni o čemu. Kako će se, čime to dokazati, i ja sam došla 
sad da se ničice bacim pred vas i da vas zamolim za to. Pa 
ako propustim ovaj slučaj — neće mi više nitko cijeloga života 
odgovoriti. Kako dokazati, čime uvjeriti? O, moje nesreće! 
Stojim i svud vidim da je svima svejedno, gotovo svima, nitko 
se o tome sad ne brine, a ja jedina ne mogu izdržati! To je 
ubijanje, ubijanje! 

— Naravno da je ubijanje! Ali se tu ne da ništa dokazati, 
može se jedino uvjeriti. 

— Kako? Čime? 

— Iskustvom djelotvorne ljubavi. Postarajte se da volite 
svoje bližnje djelotvorno i neprekidno. Prema tome, ako bu- 
dete uspijevali u ljubavi, uvjeravat ćete se o postojanju Boga 
i o besmrtnosti svoje duše. Ako stignete do potpuna samo- 
odricanja u ljubavi .prema bližnjemu, onda ćete već nesumnjivo 
uzvjerovati i, štaviše, nikakva sumnja neće moći ući u vašu 
dušu, To je prokušano, to je točno. 

— Djelotvorne ljubavi? Eto i opet Pitanja, i to takva pi- 
tanja, takva pitanja! Vidite: ja toliko volim čovječanstvo da, 

vjerujete li mi, kadšto sanjam da ostavljam sve, sve što imam, 
da ostavljam Lisu i odlazim u milosrdne sestre. Zažmirim, 
mislim i sanjam, i u tim trenucima osjećam u sebi nesavladivu 
snagu. Nikakve rane, nikakve gnojne ozljede ne bi me mogle 
uplašiti. Ja bih zamatala i ispirala svojim rukama, bila bih 
dvorilja tih patnika i spremna da ljubim te rane. 

— Paito je već mnogo i dobro što vaš razum sanja o 
tome, a ne o nečem drugom. Malo-pomalo, i nehotice ćete 
zbilja učiniti kakvo dobro djelo. 

— Jest, a da li bih mogla dugo živjeti takvim Životom? — 
vatreno i gotovo izbezumljeno produži dama. — 'To je naj- 
važnije pitanje. "To je najteže moje pitanje. Ja zažmirim i pi- 
tam sama sebe: hoću li dugo izdržati na tom putu? Ako bo- 
lesnik čije rane ispireš ne zahvali odmah, nego te, naprotiv, 
stane mučiti svojim kapricima ne cijeneći i ne opažajući tvoje 
čovjekoljubive službe, počne se izdirati na tebe, grubo za- 
htijevati i čak se tužiti bilo kakvoj vlasti (što često čine oni 
koji mnogo pate) — šta onda? Hoćeš li i dalje voljeti ili nećeš? 
I eto, zamislite, ja sam to već s jezom odlučila: ako ima što- 
god što bi moglo odmah ohladiti moju »djelotvornu« ljubav 
prema čovječanstvu, onda je to jedino ta nezahvalnost, Jed- 
nom riječi, ja sam radnik za plaću, smjesta zahtijevam plaću, 
to jest, pohvalu i plaću, ljubav za ljubav. Inače ne mogu ni- 
koga voljeti! 

Bio ju je obuzeo napad najiskrenijeg samobičevanja i, svr- 
šivši, pogleda izazivački odlučno starca. 

— To je na dlaku tako kako mi pričaše, uostalom, vrlo 
davno, jedan liječnik — kaza starac. — On je bio već po- 
stariji čovjek i nesumnjivo mudar. Govorio je isto tako iskreno 
kao 1 vi, iako šaleći se, ali šaleći se tužno; ja, reče on, volim 
čovječanstvo, ali se divim sam sebi: što više volim čovječan- 
stvo uopće, to manje volim ljude — pojedince, to jest, svakog 
za se, kao odijeljenu ličnost. U mašti sam dolazio, kaže, često 
do neobičnih misli o službi čovječanstvu i možda bih zaista po- 
šao bio na križ za ljude kad bi se to iznenada zatražilo, a 
međutim, nisam mogao proboraviti ni dva dana s nekim u 
sobi, što znam iz iskustva. Jedva što je blizu mene, njegova 
osoba već guši moje samoljublje i sužava moju slobodu. Za dan 
i noć mogao sam, štaviše, najboljeg čovjeka zamrziti jednog 
zato što dugo jede za ručkom, drugog zato što ima kihavicu pa 
se neprestano useknuje. Postajao sam, veli, neprijatelj ljudima 
čim bi me se dotakli. Zato se uvijek dešavalo ovo: što sam 

više mrzio ljude — pojedince, to sam vatrenije ljubio čovje- 
čanstvo uopće. 

— Ali što da se radi? Što da se radi u tom slučaju? Tu 
čovjek mora očajavati. 

— Ne, već je i to dovoljno što se zbog toga lomite. Učinite 
što možete, pa će vam se upisati u dobro. Vi ste već mnogo 
učinili, jer ste mogli sami sebe spoznati tako duboko i iskreno, 
Ako ste i sad sa mnom govorili tako iskreno zbog toga da bi, 
kao sad od mene, dobili za vašu iskrenost jedino pohvalu, onda 
dakako nećete ni do čega dotjerati u djelima djelotvorne lju- 
bavi, jer će sve ostati tek u vašim snovima, 1 vaš će život proći 
kao priviđenje. Onda ćete, razumije se, zaboraviti i budući 
Život, te ćete se, na kraju, sami sobom nekako utješiti. 

— Vi ste me smoždili! Tek sad sam, eto, u ovom trenutku, 
dok ste govorili, shvatila da sam zaista iščekivala samo da 
pohvalite moju iskrenost, kad sam vam pričala o tome kako 
neću moći podnijeti nezahvalnost. Vi ste meni prikazali mene, 
vi ste me uhvatili i meni objasnili mene! 

— Govorite li istinu? I, sad, poslije toga vašeg priznanja, 
vjerujem da ste iskreni i dobra srca. Ako ne postignete 
sreću, uvijek sc sjećajte da ste na dobrom putu i potrudite se 
da s njega ne skrenete. Glavno je, klonite se laži, svake laži, a 
osobito ne lažite sebi samoj. Motrite svoju laž i promatrajte se 
u njoj svaki sat, svaku minutu. Klonite se također gađenja, 
kako prema drugima tako i prema sebi: ono što vam se u 
nutrini vašoj čini ružno, čisti se već samim tim što ste to u 
sebi spoznali. Straha se također klonite, iako je strah tek 
posljedica kojekakvih laži. Ne strašite se nikad svoje vlastite 
malodušnosti pri traženju ljubavi, štaviše, ne bojte se čak ni 
ružnih vaših postupaka pri tom. Žalim što vam ne mogu 
reći ništa utješljivije, jer je ljubav djelotvorna, u uspoređenju 
s ljubavlju uobraženom, nešto surovo i strašno. Ljubav uobra- 
žena žudi za brzim djelom koje odmah zadovoljava i u koje 
svi treba da gledaju. To zaista dovodi dotle da čak i život 
daju, samo da ne traje dugo, da se što prije svrši, kao na 
pozornici, te da svi gledaju i hvale. A djelotvorna ljubav — 
to je rad i izdržljivost, a za neke gotovo cijela nauka. Ali 
vam proričem da ćete u onom istom trenutku kad budete s 
užasom gledali kako, uza sve vaše naprezanje, ne samo da 
se niste približili cilju nego se čak od njega udaljujete — vi 
ćete u onom istom trenutku, to vam proričem, iznenada do- 
stići i ugledati nad sobom čudotvornu moć Gospoda, koji vas 

je cijelo vrijeme volio i cijelo vrijeme na tajanstven način 
vodio. Oprostite mi što ne mogu duže ostati s vama, čekaju 
me. Do viđenja! 

Dama je plakala. 

— Lise, Lise, ta blagoslovite je, blagoslovite! — usplahiri se 
ona odjedanput. 

— A ona ne zaslužuje da je volite. Vidio sam kako se 
neprestano šalila — reče starac šaljivo. — A zašto ste nepre- 
stano ismijavali Alekseja? 

A Lise se doista neprestano nestašno šalila. Ona je već 
odavna, još prošli put primijetila da se Aljoša pred njom zbu- 
njuje i nastoji da ne gleda u nju, i to ju je počelo neobično 
zabavljati. Ona je neprekidno čekala i hvatala njegov pogled: 
ne mogavši izdržati njena pogleda, koji je bio oštro uprt u 
nj, Aljoša je malo-pomalo, i nehotice vučen neodoljivom silom 
sam pogledao u nju, a ona mu se odmah nasmiješila pobjed- 
ničkim osmijehom pravo u oči. Aljoša se zbunio i naljutio još 
jače. Napokon se posve okrenuo i sakrio za starčeva leđa. 
Poslije nekoliko minuta on se ponovno, vučen istom onom ne- 
odoljivom silom, okrenuo da vidi gleda li u njega ili ne gleda, 
i spazio da Lise, koja se bila gotovo sasvim nagnula iz naslo- 
njača, gleda u nj sa strane i napeto čeka kad će opet pogledati 
u nju; a kad je uhvatila njegov pogled, prsnula je u takav 
smijeh da ni starac nije mogao više izdržati: 

— A zašto ga, vragolanko, nagonite da se stidi? 


Lise naglo i sasvim neočekivano pocrvenje, sijevnu očima, 
lice joj se strašno uozbilji, i ona, žaleći vatreno i negodujući, 
progovori iznenada brzo, nervozno: 

— A zašto je on sve zaboravio? On je mene malenu na 
rukama nosio i s nama se igrao. Dolazio je da me uči čitati, 
znate li to? Prije dvije godine, na polasku, govorio je da neće 
nikad zaboraviti, da smo vječni prijatelji, vječni, vječni! I on 
se sad odjedanput boji mene, neću ga valjda pojesti, pa? 
Zašto neće da priđe, zašto neće da razgovara? Zašto nam ne 
dolazi? Zar ga vi ne puštate: ta mi znamo da svuda ide. Meni 
se ne pristoji da ga zovem, on bi se prvi morao sjetiti, ako 
nije zaboravio. Da, on sad ispašta! A što navukoste na njega 
tu dugačku mantiju... Ako potrči, past će... 

I odjedanput, ne mogavši da se savlada, prekri lice rukom i 
nasmija se strašno, nezadrživo, svojim dugotrajnim, nervoznim, 
drhtavim i nečujnim smijehom. Starac je sasluša smiješeći se 

i nježno blagoslovi; a kad ona poče da mu ljubi ruku, pritisnu 
je iznenada na svoje oči i zaplaka; 

— Ne srdite se na me, ja sam luda, ništa ne vrijedim...i 
Aljoša ima možda pravo, posve pravo što neće da pohađa 
ovako smiješno dijete. 

— Svakako ću ga poslati — odluči starac. 


V 
NEKA BUDE, NEKA BUDE 


Starac je izbivao iz ćelije svega oko dvadeset i pet minuta, 
Prošlo je već dvanaest i po, a Dmitrija Fjodoroviča, radi koga 
se svi skupiše, još nema. Ali njega gotovo kao da i zaboraviše, 
pa kad je starac ponovo ušao u ćeliju, zatekao je svoje goste u 
najživljem razgovoru, U razgovoru su sudjelovali najviše Ivan 
Fjodorovič i oba jeromonaha, U razgovor se upletao i, kako se 
činilo, neobično vatreno i Miusov, ali opet je bio loše sreće: 
on je očito bio u pozadini i njemu su čak malo odgovarali, te 
je ta nova okolnost sama još više pojačala njegovu razdraž- 
ljivost koja je neprestano rasla. Posrijedi je bilo to što se on 
i prije donekle nadmetao s Ivanom Fjodorovičem u znanju, te 
nije mogao hladnokrvno da podnosi njegovo potcjenjivanje: 
»Do sada sam bar stajao na čelu svega onoga što je napredno 
u Evropi, a ovo nas novo pokoljenje posve ignorira«, mi- 
šljaše on. Fjodor Pavlovič, koji je sam zadao riječ da će sjesti 
na stolac i zašutjeti, zaista je neko vrijeme šutio, ali je, pod- 
rugljivo se osmjehujući, pratio svog susjeda Petra Aleksandro- 
viča, te se očito veselio njegovoj razdražljivosti. On se već 
odavno spremao da mu se oduži za štošta, i sad ne htjede 
propustiti prilike. Najzad nije mogao da izdrži nego se nag- 
nuo susjedovu ramenu te ga poluglasno još jedanput pecnuo: 

— A zašto odmah ne odoste poslije »ljubazno cjelivaše«, 
nego pristadoste da ostanete u ovakvu nepristojnom društvu? 
Sigurno zato što ste se osjećali poniženim i uvrijeđenim, te 
ostadoste kako bi za revanš pokazali svoju pamet. Sad više 
nećete otići dok im ne pokažete svoju pamet. 

— Vi opet? Baš naprotiv, odmah ću otići. 

— Posljednji, posljednji ćete krenuti! — bocnu ga još jed- 
nom Fjodor Pavlovič. To se desilo upravo u onom trenutku 
kad se vratio starac. 

Prepirka je za jednu minutu prestala, ali starac, sjednuvši na 
prijašnje mjesto, pogleda sve kao da ih učtivo poziva neka 
produže. Aljoša, koji je proučio gotovo svaki izraz njegova 
lica, vidio je jasno da je strašno umoran te da se svladava. U 
posljednje vrijeme hvatala ga je nesvijest od iznemoglosti. Go- 
tovo isto takvo bljedilo, kao pred nesvijest, raširilo se i sad po 
njegovu licu, a usne mu bile problijedjele. Ali on očito nije htio 
raspustiti sastanak; činilo se da ima neki svoj cilj — 
ali kakav? Aljoša ga je pažljivo motrio. 

— Raspravljamo o njihovu najzanimljivijem članku — 
izusti jeromonah Josif, bibliotekar, okrenuvši se starcu i 
pokazujući Ivana Fjodoroviča. — Iznose mnogo novog, ali 
mi se čini da ideja ima dva kraja, U povodu pitanja o crkveno- 
javnom sudu i opsegu njegova prava odgovorili su u novin- 
skom članku jednoj duhovnoj ličnosti koja je o tom pitanju 
napisala cijelu knjigu... 

— Na žalost, nisam čitao vašeg članka, ali sam čuo o 
njemu — odgovori starac, gledajući pažljivo i oštro Ivana Fjo- 
doroviča. 

— Oni stoje na zanimljivu stanovištu — produži otac bi- 
bliotekar — i, kako se čini, u pitanju o crkvenom sudu pot- 
puno odbacuju odvajanje crkve od države. 

— To je zanimljivo, ali u kome smislu? — zapita starac 
Ivana Fjodoroviča. 

Ovaj mu napokon odgovori, ali ne nadmeno učtivo, kako se 
još maloprije bojao Aljoša, već skromno i umjereno, upadljivo 
obzirno i, kako se činilo, bez ikakve prikrivene misli, 

— Ja polazim sa stanovišta da će to miješanje elemenata, to 
jest suština crkve i države, uzetih zasebno, biti, dakako, vje- 
čno, uza sve to što je nemoguće i što se neće nikad moći do- 
vesti ne samo u normalnu nego ni u koliku-toliku suglasnost, 
jer je upravo temelj lažan. Kompromis između države i crkve 
u takvim pitanjima kao što je, na primjer, sud, po mom je 
mišljenju nemoguć u svojoj potpunoj i pravnoj suštini. Du- 
hovno lice, kome sam odgovarao, tvrdi da crkva zauzima 
točno i odredeno mjesto u državi. Ja sam mu, naprotiv, odgo- 
vorio da crkva mora sama u sebi sadržavati cijelu državu, a 
ne zauzimati u njoj tek jedan kut i ako je sad zbog nečeg to 
nemoguće, onda ipak mora to, u suštini, biti nesumnjivo is- 

taknuto kao neposredan i najglavniji cilj cijelog razvitka kr- 
šćanskog društva. 

— Sasvim umjesno — čvrsto i nervozno progovori otac 
Pajsij, šutljivi i učeni jeromonah. 

— Najčistije ultramontanstvo!! —,povika Miusov, prebaciv- 
ši nestrpljivo nogu preko noge. 

— Eh, pa kod nas i nema gora! — uskliknu otac Josif i, 
obraćajući se starcu, nastavi: — Oni odgovaraju, između 0s- 
talog, na ova »temeljna i bitna« stanovišta svoga protivnika, 
duhovne osobe, zapamtite to: prvo, da »nijedna društvena 
zajednica ne može 1 ne treba da prisvaja sebi vlast — uprav- 
ljanja građanskim i političkim pravima svojim članova«; 
drugo, da »kaznena i sudskograđanska vlast ne mora pripadati 
crkvi i da se ne slaže s njenom prirodom, i kao božanske usta- 
nove, i kao ljudske zajednice religioznih ciljeva«, i, najzad, 
treće, da je »crkva carstvo koje nije od ovoga svijeta«... 

— Najnedostojnija igra riječi za duhovnu osobu! — prekide 
ga opet otac Pajsij, ne mogavši da se savlada. — Ja sam čitao 
tu knjigu na koju ste vi odgovorili — obrati se on Ivanu 
Fjodoroviču — i čudio se riječima duhovne osobe da je »crkva 
carstvo koje nije od ovoga svijeta«. Ako nije od ovoga svijeta, 
onda, dakle, ne može nikako ni biti na zemlji. U svetom 
evanđelju nisu riječi »koje nije od ovoga svijeta« upotrebljene 
u tom smislu. Nezgodno je igrati se takvim riječima. Gospod 
naš Isus Krist baš je i došao da osnuje crkvu na zemlji. Car- 
stvo nebesko nije, razumije se, od ovoga svijeta, nego je na 
nebu, ali u njega se ne ulazi drugačije nego kroz crkvu koja je 
osnovana i ustanovljena na zemlji. I po tome su svjetske igre 
riječima u tom smislu nezgodne i nedostojne. Crkva je zaista 
carstvo, 1 ono je određeno da vlada i da se mora, kad mu dođe 
kraj, nesumnjivo javiti kao carstvo na svoj zemlji — što nam 
je obećano... 

On odjedanput zašutje kao da se suzdržava. Ivan Fjodo- 
rovič ga je slušao s poštovanjem i pažljivo, a zatim, obraćajući 
se starcu, produži neobično mirno, ali spremno i dobrodušno, 
kao 1 maloprije. 

— Sva je misao moga članka u tome da se u stara vre- 
mena, za prva tri vijeka kršćanstva, javljalo kršćanstvo na 


1 Ultramontanizam je politički pravac koji zastupa interese papinstva 
i crkve a bori se protiv državnih i narodnih interesa. 

zemlji jedino kao crkva, i da je bilo jedino crkva. Kad je 
rimska poganska država poželjela postati kršćanskom, desilo 
se nesumnjivo tako da je ona, postavši kršćanskom, uključila 
u sebe jedino crkvu, ali je sama ostala i nadalje kao i dosele 
poganskom državom u vrlo mnogim funkcijama. U suštini mo- 
ralo se nesumnjivo tako i dogoditi. Ali u Rimu, kao u državi, 
ostalo je i suviše mnogo civilizacije i mudrosti poganske kao 
što su, primjerice, čak 1 sami ciljevi i temelji države. Kristova 
pak crkva, ušavši u državu, bez sumnje nije mogla ustupiti 
ništa od svojih temelja, onoga kamena na kome je stajala, i 
nije mogla da ide ni za čim drugim osim za svojim ciljevima 
koje joj je, jedanput zauvijek, čvrsto postavio i pokazao sam 
Gospod, a među ostalim, pretvoriti cijeli svijet, dakle, i cijelu 
staru pogansku državu u crkvu. Na taj način (to jest s obzi- 
rom na ciljeve budućnosti) ne mora crkva da traži sebi 
određeno mjesto u državi, kao »svaka društvena zajednica« ili 
kao »ljudska zajednica religioznih ciljeva« (kako se izražava o 
crkvi pisac kome odgovaram), već, naprotiv, morala bi se 
država na zemlji najzad potpuno pretvoriti u crkvu i ne biri 
ništa drugo nego crkva i ukloniti sve svoje ciljeve koji se ne 
podudaraju s crkvenim. Sve to neće nju ni najmanje poniziti, 
neće joj oduzeti ni časti, ni slave velike države, ni slave nje- 
nih gospodara, nego će je jedino svesti s lažna, još poganskog 
i pogrešnog puta na pravilan i istinit put koji jedini vodi 
njenim ciljevima. Eto zašto bi pisac knjige »O osnovama cr- 
kveno-svjetovnog suda« sudio pravilno kad bi, zahtijevajući i 
predlažući te osnove, gledao pravilno na njih kao na vremeniti, 
još .neophodni kompromis u naše grešno i nesređeno vrijeme, 
1 ništa više. Ali čim se pisac tih osnova usuđuje izjaviti da 
su osnove, što ih predlaže i od kojih je neke maloprije nabrojio 
otac Josif, da su te osnove neoborive, stihijske i i vječne, onda 
već ide ravno protiv crkve i svetog, vječnog i nepokoleblji- 
vog njenog predodređenja. To je, eto, cijeli moj članak, pot- 
pun njegov konspekt. 

—.To jest, u dvije riječi — progovori otac Pajsij, nagla- 
šujući svaku riječ — po drugim teorijama koje su i suviše 
objašnjene u našem devetnaestom vijeku, morala bi se crkva 
preporoditi u državi, iz nižeg u viši oblik, pa da zatim u 
njoj iščezne, ustupajući mjesto nauci, duhu vremena i civiliza- 
ciji. A ako neće to, nego se protivi, onda joj se daje u državi 
za to tek neki kutić, a i taj pod nadzorom — i to posvuda u 
naše vrijeme, u svim suvremenim evropskim državama. Po 

ruskom shvaćanju i uzdanju ne treba da se crkva preporodi u 
državu, kao iz nižeg u viši tip, već naprotiv, mora država 
svršiti time da se udostoji i postane jedino crkvom, i ničim 
drugim. Tako neka bude, neka bude! 

— Pa, priznajem, vi ste me sad donekle ohrabrili — osmje- 
hnu se Miusov, prebacivši opet nogu preko noge. — Koliko ra- 
zumijem, to je dakle oživotvorenje nekakva ideala, besko- 
načno dalekog, o drugom Kristovu dolasku. Kako želite. Pre- 
krasna utopijska maštarija o nestanku ratova, diplomata, ba- 
naka, itd, Nešto čak nalik na socijalizam. A ja sam mislio 
da je sve to ozbiljno i da će crkva sada suditi, na primjer, u 
kaznenim poslovima, osuđivati na šibe i tamnicu, a možda i na 
smrt. 

— Kad bi i sad postojao jedino crkveno-svjetovni sud, 
crkva ne bi ni sad slala na robiju ili na stratište. Zločin i 
gledanje na njega morali bi se tada nesumnjivo promijeniti, da- 
kako, malo-pomalo, ne odjedanput i ne odmah, ali ipak dosta, 
brzo... — izusti Ivan Fjodorovič mirno i ne trenuvši 
očima... 

— Govorite li ozbiljno? — zapita Miusov pogledavši ga 
oštro. 

— Kad bi sve postalo crkvom, crkva bi izopćila iz svoje 
sredine zločinca i neposlušnika, a ne bi odsijecala glave — 
produži Ivan Fjodorovič. — Pitam vas, kamo bi pošao izop- 
ćeni? Ta onda bi morao otići ne samo od ljudi, kao sada, nego 
i od Krista, jer on bi svojim zločinom ustao ne samo protiv 
ljudi već i protiv crkve Kristove. To je i sad tako, dakako, u 
strogom smislu, ali nije proklamirano, i savjest se današnjeg 
zločinca vrlo i vrlo često sa sobom pogađa: »Ukrao sam kaže, 
ali ne ustajem protiv crkve, nisam Kristov neprijatelj«, eto 
što sebi govore današnji zločinci odreda; ali, onda, kad crkva 
zauzme mjesto države, onda bi mu bilo teško reći, osim ako 
bi poricao crkvu kao takvu na cijeloj zemlji: »Svi se, kaže, 
varaju, svi se udaljiše, svi su lažna crkva, jedino sam ja, 
ubojica i lopov — istinska kršćanska crkva.« Ovo je vrlo 
teško reći sebi, zato su potrebni golemi uvjeti, prilike koje se 
često ne dešavaju. Sad uzmite, s druge strane, gledanje same 
crkve na zločin: zar se ne mora ono promijeniti nasuprot sa- 
dašnjem, gotovo poganskom i mehaničkom odsijecanju zara- 
ženog člana, kako se danas čini radi zaštite društva, i pre- 
obraziti, ali potpuno a ne lažno, u ideju o ponovnom čovje- 
kovu preporodu, o uskrsnuću i o spasenju njegovu... 

— Šta je to, šta to znači? Opet prestajem shvaćati -— pre- 
kide ga Miusov — opet nekakvi snovi. Nešto bez oblika što 
se ne može ni shvatiti. Kako da se izopći i kakvo izopćenje? 
Meni se sve čini da se vi naprosto šalite, Ivane Fjodoroviču. 

— Pa, tako je zapravo 1 danas — progovori iznenada sta- 
rac i svi se u jedan mah okrenuše prema njemu — jer kad 
danas ne bi bilo Kristove crkve, ne bi bilo nikog tko bi pri- 
ječio zločinca u njegovu zločinu, i i po tome ne bi bilo čak ni 
kazne za zločin, to jest prave kazne, ne mehaničke, kako 
rekoste maloprije, i i koja u većini slučajeva jedino razdražuje 
srce, već prave kazne, jedino istinite, koja jedino zastrašuje i 
obuzdava i koja se nalazi u svijesti ljudske savjesti. 

— A kako to, htio bih da čujem? — zapita Miusov živo i 
radoznalo. 

— Evo tako — otpoče starac, — Sva ta progonstva na 
robijaški rad, a nekada i uz batinanje, nikoga ne popravljaju 
i, što je glavno, nikakva zločinca i ne zastrašuju, i broj zločina 
ne samo da ne opada nego što dalje, to više raste. S ovim se 
morate suglasiti. Izlazi, dakle, da društvo nije na taj način 
nikako zaštićeno, jer iako se odsijeca štetan član mehanički i 
progoni daleko od očiju, na njegovo se mjesto javlja odmah 
drugi zločinac, a možda i i dva druga. I ako što 1 čuva društvo, 
a u naše doba čak i popravlja, i samog zločinca preporađa u 
drugog čovjeka, to je opet jedino Kristov zakon koji se otkriva 
u spoznaji vlastite svijesti. Tek kad vidi svoju krivnju kao sin 
Kristove zajednice, to jest crkve, on će uvidjeti i krivnju svoju 
pred društvom, to jest pred crkvom. I tako suvremeni zločinac 
može uvidjeti svoju krivnju jedino tek pred crkvom, .a ne 
pred državom. A kad hi sud pripadao društvu, kao crkvi, 
tada bi ono znalo koga će vratiti od izopćenih i ponovno pri- 
miti. A sad se crkva, jer nema nikakva aktivnog suda, nego 
jedino mogućnost moralne osude, i sama uklanja od aktivnog 
kažnjavanja zločinca. Ona ga ne ba iz svoje sredine i 
jedva ako ga ostavlja bez očinske utjehe, I još više, ona još na- 
stoji da zadrži sa zločincem sve kršćansko-crkvene odnose: 
pripušta ga crkvenim bogosluženjima, pričesti, daje mu milos- 
tinju i postupa s njime više kao sa zatočenikom nego s kriv- 
cem. <I šta bi bilo od zločinca, o Gospode, kad bi ga kršćan- 
stvo, to jest crkva, odbacilo, kao što ga odbacuje i isključuje 
građanski zakon? Šta bi bilo kad bi ga crkva kaznila svojim 
izopćenjem odmah i svaki put poslije kazne državnog zakona? 
"Ta većeg očajanja ne bi moglo biti, bar za ruskog zločinca, jer 


74 


ruski zločinci još vjeruju. A, uostalom, tko zna, možda bi se 
onda desilo nešto strašno — možda bi nestalo i vjere u zlo- 
činčevu očajničkom srcu, a šta onda? Ali crkva, kao nježna 
i zaljubljena mati, sama izbjegava djelotvornu kaznu, jer je i 
bez njene kazne krivac i suviše bolno kažnjen državnim su- 
dom, te mora postojati netko tko će ga požaliti. Ali ga po- 
glavito izbjegava zato jer je sud crkveni jedini sud koji nosi 
u sebi istinu, i zbog toga se ne može ni s kakvim sudom u 
biti i moralno sjediniti, čak ni privremeno sporazumjeti. Tu 
nema nikakve pogodbe. Inozemni zločinac, kažu, malokad se 
kaje, jer ga samo suvremeno učenje utvrđuje u misli da njegov 
zločin nije zločin nego jedino pobuna protiv sile koja ga 
neopravdano ugnjetava. Društvo ga izopćuje iz svoje sredine 
sasvim mehanički, silom koja vlada nad njim i prati to izop- 
ćenje mržnjom (tako bar oni sami o sebi pričaju) — mržnjom 
i potpunom ravnodušnošću i omalovažavanjem njegove sud- 
bine, sudbine svoga brata. Pa tako se sve dešava bez i najma- 
njeg crkvenog sažaljenja, jer u mnogim slučajevima ondje već 
i nema crkve, nego ostadoše jedino crkvenjaci i veličanstvene 
crkvene zgrade, a same crkve već odavno teže ondje da prijeđu 
iz nižeg oblika, kao što je crkva, u viši, kao što je država, 
pa da u njoj sasvim nestanu. Tako je, čini se, bar u protestant- 
skim zemljama. A u Rimu je, pak, proglašena već tisuću go- 
dina država mjesto crkve. I zato se ondje sam zločinac ne pri- 
znaje više članom crkve i, izopćen, očajava. Ako se vrati u 
društvo, vraća se često obuzet takvom mržnjom da ga već 
društvo samo odbacuje od sebe. Kako će se to svršiti, možete 
se sami domisliti. Čini se kao da je u “mnogim slučajevima i 
kod nas isto tako: ali u tome i jest ono što kod nas, osim 
ustanovljenih sudova, postoji povrh toga još i crkva koja 
nikada ne prekida sa zločincem kao s milim i još dragim 
svojim sinom, a uz to postoji i čuva se, iako tek u mislima, 
i crkveni sud koji, iako nije sad aktivan, ipak još jednako živi 
za budućnost, ma i u maštariji, te ga nesumnjivo i sam zloči- 
nac priznaje nagonski u svojoj duši. Opravdano je i to, što je 
ovdje maloprije rečeno, da bi onda, kad bi zaista postojao 
crkveni sud, i to u svoj svojoj moći, to jest kad bi se cijelo 
društvo pretvorilo samo u crkvu, crkveni sud ne samo 
utjecao na popravak zločinca tako kako sad nikad ne utječe, 
nego bi se možda i broj zločinaca zbilja smanjio do nevjero- 
jatnosti. A crkva bi, nema sumnje, shvatila budućeg zločinca 
i budući zločin u mnogim slučajevima sasvim drugačije nego 

sada, te bi i mogla primiti izopćenog, spriječiti onog koji snuje 
zločin, i preporoditi paloga. Istina — osmjehnu se starac — 
zasad nije još ni samo kršćansko društvo savršeno i stoji tek na 
sedmorici pravednika; ali kako njih još ima, ono ostaje nepo- 
kolebljivo, očekujući svoj potpuni preobražaj iz društva, kao 
zajednice, još gotovo poganske, u jedinstvenu, svjetsku i vla- 
dajuću crkvu. Tako neka bude, neka bude, makar i u vječ- 
nosti, jer je ipak jedino tomu suđeno da se zbude! I ništa neka 
nas ne bune vremena i rokovi, jer je tajna vremena 1 rokova 
u mudrosti božjoj, u predviđanju njegovu i u ljubavi njegovoj. 
I što se po ljudskom računu može da čini još vrlo daleko, to 
po predodređenju božjem možda već treba da se pojavi, da je 
već pred vratima. Ovo posljednje neka bude, neka bude! 

— Neka bude! Neka bude! — pobožno i surovo ponovi 
otac Pajsij. 

— Čudno, neobično čudno! — izusti Miusov, ne toliko 
ljutito, koliko nekako pritajeno negodujući. 

— A šta vam se čini tako čudno? — upita otac Josif 
oprezno. 

— Išta to zapravo treba da znači? — usklikne Miusov, kao 
da je odjedanput iz njega provalilo. — Uklanja se na zemlji 
država, a crkva podiže na stupanj države! 'To nije ultramon- 
tanstvo, to je arciultramontanstvo! O tome nije sanjao ni papa 


Grgur Sedmi!'. 
— Sasvim obratno izvoljevajte shvatiti! — progovori otac 
Pajsij strogo. — Ne preobraća se crkva u državu, shvatite to. 


To je Rim i njegova sanjarija. To je treća đavolova napast. 
Već se, naprotiv, država pretvara u crkvu, uzdiže se do crkve 
i postaje crkvom na cijeloj zemlji — Što je sasvim oprečno i 
ultramontanstvu i Rimu i vašem tumačenju, a to je veliko 
predodređenje pravoslavlja na zemlji. Od Istoka će ova zvi- 
jezda zasjati. 

Miusov zašutje važno. Cijela njegova pojava izražavaše 
neobično dostojanstvo. Nadmeno uslužan osmijeh pokaza se na 
njegovim usnama. Aljoša je pratio sve neobično uzdrhtala 
srca. Sav taj razgovor uzrujavao ga je do dna duše. Slučajno je 
pogledao Rakitina; ovaj je nepomično stajao na svom pri- 
jašnjem mjestu do vrata, pažljivo osluškujući i motreći, iako 
oborenih očiju. Ali po jakom rumenilu na njegovim obrazima 


1 Grgur VII, papa od 1073. do 1085, branio je ideal teokracije prema 
kojemu papi pripada i svjetovna vlast. 

dosjetio se da je i Rakitin uzrujan i, čini se, ništa manje od 
njega; Aljoša je znao šta je njega uzrujalo. 

— Dopustite mi, gospodo, da vam ispričam jedan mali 
događaj — progovori odjedanput Miusov uvjerljivo i nekako 
osobito dostojanstveno. — Jedanput u Parizu, prije nekoliko 
godina, a odmah nekako poslije prosinačkog prevrata! kad 
sam bio kod jednog svog poznanika, tada vrlo važne i moćne 
osobe, susretoh se kod njega s jednim prezanimljivim gospodi- 
nom. Taj individuum nije bio, da kažem, špijun, nego nešto 
kao upravitelj čitave komande političkih špijuna — svoje vrste 
prilično utjecajna služba. Ugrabivši priliku, ja sam se, iz 
neobične radoznalosti, razgovarao s njim; a kako nije bio 
primljen kao poznanik, već kao potčinjeni činovnik koji je 
podnosio neke vrste izvještaja, te me je, videći kako me je 
primio njegov starješina, udostojio svojom iskrenošću — ali, 
razumije se, u izvjesnoj mjeri, to jest bio je više uljudan nego 
iskren, kako to Francuzi umiju biti, to više što je vidio da sam 
stranac. Ali sam ga dobro shvatio. 'Tema se ticala socijalista- 
revolucionara koje su onda, uostalom, progonili. Izostavljajući 
glavni sadržaj razgovora, navest ću tek jednu jako zanim- 
ljivu napomenu koja se tom gospodinu slučajno omakla: »Mi 
se«, reče on, »uglavnom, svih tih socijalista-anarhista, bez- 
božnika i revolucionara ne bojimo baš osobito; mi ih pratimo 
i nama su poznate njihove staze. Ali ima među njima, iako 
ne mnogo, nekoliko osobitih ljudi: to su oni koji u Boga vje- 
ruju i kršćani, ali i socijalisti. Eto, tih se najviše bojimo, to su 
strašni ljudi! Socijalist kršćanin strašniji je od socijalista bez- 
božnika.« Te su me riječi onda iznenadile, ali sad sam ih se, 
gospodo, ovdje među vama nekako odjednom sjetio... 

— 'To jest, vi ih primjenjujete na nas, i u nama vidite so- 
Cijaliste? — otvoreno i bez okolišanja zapita otac Pajsij. 

Ali prije nego što se Petar Aleksandrovič i domislio da 
odgovori, otvoriše se vrata, i uđe Dmitrij Fjodorovič koji je 
bio toliko zakasnio. Zapravo ga već nisu ni očekivali, i njegova 
iznenadna pojava izazva u prvi trenutak čak neko čuđenje. 


* Prevrat koji je 2. prosinca 1851. izvršio Louis Napoleon Bonaparte. 

VI 
ZAŠTO ŽIVI TAKAV ČOVJEK 


Dmitrij Fjodorovič, momak od dvadeset i osam godina, 
bijaše srednje visine i prijatna lica, iako naoko mnogo stariji. 
Bio je žilav i u njemu se mogla naslućivati velika tjelesna 
snaga, pa ipak izraz njegova lica bijaše nekako bolešljiv. 
Lice mu je bilo mršavo, obrazi upali, njihova boja prelijevala 
se nekakvom nezdravom Žutinom. Pokrupne ispupčene crne 
oči gledale su, iako uporno tvrdoglavo, ipak nekako neo- 
dređeno. Čak i onda kad je bio uzrujan i govorio razdraženo, 
pogled njegov kao da se nije pokoravao njegovu unutrašnjem 
raspoloženju i izražavaše nešto drugo, što ponekad nikako ne 
odgovaraše sadašnjem trenutku. »Teško je znati što misli«, 
govorili su ponekad oni koji su s njim razgovarali. Druge 
je, opet, koji su vidjeli u njegovim očima nešto zamišljeno i 
mrgodno, odjedanput iznenađivao nenadanim svojim smije- 
hom, koji je svjedočio o veselim i nestašnim mislima koje su 
ga obuzimale baš u ono vrijeme dok je gledao tako namrgo- 
đeno. Uostalom, ova bolešljivost njegova lica bila je u ovom 
trenutku donekle shvatljiva; svi su znali ili slušali za neobično 
nemiran »bekrijaški« život koji je u posljednje vrijeme baš 
kod nas provodio, kao što je svima bila poznata i ona neo- 
bična razdražljivost do koje je dotjerao inateći se s ocem 
zbog prijepornih novaca. Po gradu je kolalo o tome nekoliko 
anegdota, Istina, on je već bio i od prirode razdražljiv, »pro- 
mjenljive i nepravilne pameti«, kako se karakteristično izra- 
zio o njemu u jednom društvu naš mirovni sudac Semjon 
Ivanovič Kačaljnikov. Ušao je besprijekorno i kicoški odje- 
ven, u zakopčanu kaputu, s crnim rukavicama i cilindrom u 
rukama. Kao vojnik odnedavna u ostavci, nosio je brkove 
i sada brijao bradu. Tamnoplava njegova kosa bila je kratko 
ošišana i na sljepoočicama začešljana nekako naprijed, Ko- 
racao je odlučno, široko, kao vojnik. Na pragu zastade na 
trenutak, premjeri sve pogledom, uputi se pravo starcu, pre- 
poznavši u njemu domaćina. On mu se duboko pokloni i za- 
moli ga za blagoslov. Starac se diže i blagoslovi ga. Dmitrij 
Fjodorovič ga s poštovanjem poljubi u ruku, te izusti neobično 
uzbuđeno, gotovo razdraženo: 

— Oprostite mi velikodušno što ste me morali toliko če- 
kati. Sluga Smerdjakov, koga mi je poslao otac, odgovorio je 
na moje jasno pitanje o vremenu sastanka, dvaput najodluč- 
nije; da je urečen u jedan sat. A sad sam odjedanput saznao... 

— Ne uznemirujte se — prekinu ga starac. — Ništa za to, 
malo ste zakasnili, nikakva nesreća... 


— Neobično sam vam zahvalan, i manje nisam ni mogao 
očekivati od vaše dobrote. 


Dmitrij Fjodorovič rekao je to kao odrezano, još se jedan- 
put poklonio, a zatim se okrenuo prema svome »tatici« te se 
i njemu isto tako učtivo i duboko poklonio. Bilo je očito 
da je već unaprijed razmislio o tom poklonu i smislio ga is- 
kreno, držeći za svoju dužnost da na taj način izrazi svoje 
poštovanje i dobre namjere. Fjodor Pavlovič, iako se neoče- 
kivano smeo, ipak se odmah na svoj način snašao: kao u 
odgovor na poklon Dmitrija Fjodoroviča, skoči i on sa stolice 
i pokloni se sinu isto tako dubokim poklonom. Lice mu po- 
stade odjedanput važno i ozbiljno, što mu, međutim, davaše 
potpuno pakostan izraz. Zatim se Dmitrij Fjodorovič pokloni 
šutke jednim općim poklonom svima koji su bili u sobi, priđe 
svojim dugim i odlučnim koracima prozoru, sjede nedaleko 
od oca Pajsija na stolac koji je još jedini bio prazan i, nag- 
nuvši se naprijed na stolcu, spremi se odmah da sluša nastavak 
razgovora što ga bijaše prekinuo. 

Ulazak Dmitrija Fjodoroviča nije potrajao više od svoje 
dvije minute, i razgovor nije mogao a da se ne obnovi. Ali 
ovaj put, na odlučno i gotovo razdražljivo pitanje oca Pajsija, 
Petar Aleksandrovič nije držac da treba odgovoriti, 

— Dopustite mi da tu temu otklonim — izusti on nekom 
otmjenom nemarnošću. — Uz to je ta tema teška. Eto, Ivan 
Fjodorovič nam se smiješi: sigurno on zna što zanimljivo i o 
ovom slučaju. Pitajte ga! 

— Ništa osobito, osim male napomene — odmah odgovori 
Ivan Fjodorovič — da evropski liberalizam, uopće, pa i naš 
ruski liberalni diletantizam, često i već odavno miješa kraj- 
nje rezultate socijalizma s kršćanstvom. Takav je neobičan 
zaključak, dakako, karakteristična crta. Uostalom, socijalizam 
miješaju s kršćanstvom, kako se vidi, ne samo liberali i dile- 
tanti već, zajedno s njima, često i žandari, to jest inozemni, 
razumije se. Vaša je pariška priča, Petre Aleksandroviču, 
dosta karakteristična. 

— Ponovo molim da se ta tema uopće napusti — ponovi 
Petar Aleksandrovič — a mjesto toga ispričat ću vam, go- 
spodo, drugu anegdotu o samom Ivanu Fjodoroviču, najzanim- 
ljiviju i najkarakterističniju. Nema više nego oko pet dana 
kako je on u jednom ovdašnjem društvu, većinom gospođa, u 
prepirci svečano rekao da na cijeloj zemlji ne postoji upravo 
ništa što bi moglo nagnati ljude da vole sebi slične, da takav 
zakon prirode: da čovjek voli čovječanstvo — nikako ne 
postoji, te ako je i bilo dosad na zemlji ljubavi, da je nije 
bilo zbog prirodnog zakona, već jedino zato što su vjerovali u 
svoju besmrtnost. Ivan Fjodorovič je pri tom dodao, u za- 
gradi, da u tome i jest cijeli prirodni zakon, pa ako uništite u 
čovječanstvu vjeru u njegovu besmrtnost, da će u njemu od- 
mah usahnuti ne samo ljubav nego i svaka živa snaga da i 
dalje Živi na ovom svijetu. I još više: onda neće više biti ništa 
nemoralno, sve će biti dopušteno, čak i antropofagija. Ali 1 
to je malo; on je završio tvrdnjom da se za svaku pojedinu 
osobu, na primjer, kao što smo mi sad, koja ne vjeruje ni u 
Boga, ni u svoju besmrtnost, mora moralni prirodni zakon 
smjesta promijeniti u posvemašnju protivnost pređašnjem, 
religioznom zakonu, i da egoizam koji dovodi čak do zločina, 
ne samo da mora biti dopušten čovjeku nego čak i priznat 
kao neophodan, najrazumniji i gotovo najplemenitiji izlaz iz 
njegova položaja. Po ovakvu paradoksu, gospodo, možete za- 
ključiti i o svemu ostalom što je izvolio reći i što još možda 
namjerava da rekne naš dragi ekscentričar i paradoksalni Ivan 


Fjodorovič. 
— Dopustite — neočekivano uzviknu odjednom Dmitrij 
Fjodorovič — ne smijemo prečuti: »Ne samo da mora zlo- 


čin biti dopušten nego čak i priznat kao neophodan i naj- 
razumniji izlaz iz položaja u kome se nalazi svaki bezbožnik!« 
Je li tako ili nije? 

— Sasvim tako — reče otac Pajsij. 

— Zapamtit ću. 

Rekavši to, Dmitrij Fjodorovič je tako isto nenadano za- 
šutio kao što je nenadano upao u razgovor. Svi ga promatrahu 
radoznalo. 

— Zar vi zaista vjerujete da bi nastale takve posljedice kad 
bi u ljudima usahla vjera u besmrtnost njihove duše? — zapita 
odjednom starac Ivana Fjodoroviča. 

— Jest, ja sam to tvrdio. Nema vrline ako nema besmrt- 
nosti. 

— Blago vama ako tako vjerujete, ili ste već neobično 
nesretni! 


— Zašto nesretan? — osmjehnu se Ivan Fjodorovič. 


— Zato što, po svoj prilici, ni sami ne vjerujete u besmrt- 
most svoje duše, čak ni u ono što ste napisali o crkvi i o 
crkvenom pitanju. 

— Možda imate pravo!... Ali se zaista ipak nisam šalio 
— začudo prizna iznenada Ivan Fjodorovič te naglo pocrvenje. 

— Niste se zaista šalili, i to je istina. Ta ideja još nije 
sazrela u vašem srcu i muči ga. Ali i mučenik se voli ponekad 
zabavljati svojim očajem, također iz očaja. Zasad se i vi 
zabavljate očajem i novinarskim člancima 1 svjetskim raspra- 
vama, ali ni sami ne vjerujete svojoj dijalektici i bolna se 
srca smješkate u sebi. U vama nije to pitanje riješeno, i u tome 
je vaša nesreća, jer upravo zahtijeva rješenje... 

— A možda je u meni riješeno? Pozitivno riješeno? — pro- 
duži da pita Ivan Fjodorovič, gledajući u starca jednako se 
nekako zagonetno osmjehujući. 

— Ako se ne može riješiti pozitivno, onda se neće nikad 
riješiti ni negativno, ta vi sami poznajete tu osobinu svog 
srca; i u tome je sva vaša patnja. Ali zahvaljujte tvorcu 
što vam je dao uzvišenije srce, sposobno da se muči takvom 
mukom, kako bi moglo »mudrovati o onom što je gore, i tra- 
Žiti ono što je gore, jer naše je obitavalište na nebesima«. Dao 
Bog da vas odluka vašeg srca zateče još na zemlji, i neka Bog 
blagoslovi vaše putove. 

Starac podiže ruku i htjede sa svog mjesta da prekriži Ivana 
Fjodoroviča, ali se on iznenada diže sa stolice, priđe mu, 
primi od njega blagoslov, poljubi ga u ruku, te se šutke vrati 
na svoje mjesto. Obličje mu je bilo odlučno i ozbiljno. Ovaj je 
postupak, kao i onaj prethodni, kojemu se ne bi nitko nadao od 
Ivana Fjodoroviča, i njegov razgovor sa starcem, sve nekako 
iznenadio svojom zagonetnošću i čak nekom svečanošću, tako 
da su svi za trenutak zašutjeli, a na licu se Aljošinu pokaza 
gotovo strah. Ali Miusov odjedanput slegne ramenima, a tog 
istog trena skoči Fjodor Pavlovič sa stolice. 

— Božanstveni i najsvetiji starče! — poviče on pokazujući 
na Ivana Fjodoroviča. — Ovo je moj sin, tijelo od mojega 
tijela, najmilije moje tijelo! Ovo je moj najsmjerniji, tako da 
kažem, Karlo Moor, a evo ovaj sin, što je malo prije ušao, 
Dmitrij Fjodorovič, kome želim da sudite — to je najnepo- 

korniji Franz Moor — oba iz Schillerovih Razbojnika! a ja, 
ja sam u takvu slučaju Regierender* Graf von Moor! Razmislite 
1 spašavajte. Nama nisu potrebne samo molitve nego i vaša 


proroštva. 
— Govorite bez ludovanja i ne počinjite vrijeđanjem svoga 
roda — odgovori starac slabim, iznemoglim glasom. On se 


očito umarao, što dalje to više, i primjetno malaksao. 

— Nedostojna komedija koju sam naslućivao još dok sam 
ovamo išao! — uskliknu Dmitrij Fjodorovič negodujući i ta- 
kođer skoči sa stolice. — Oprostite, predobri oče — obrati 
se on starcu — ja sam čovjek neobrazovan i ne znam čak ni 
kako da vas nazovem, ali oni su vas obmanuli, i vi ste bili i 
suviše dobri kad nam dopustiste da se sastanemo kod vas. Ocu 
je potreban jedino skandal, a zašto — to je njegov račun, On 
ima uvijek neki svoj račun. Ali mi se čini da ga sad znam... 

— Optužuju me svi, svi oni — zaviče opet Fjodor Pavlo- 
vič — eto i Petar Aleksandrovič, i on me optužuje. Optu- 
ve . .v ve S 
Živali ste me, Petre Aleksandroviču, optuživali! — okrenu se 
on iznenada Miusovu, mada ovaj i ne pomišljaše da ga pre- 
kida. — Optužuju me da sam dječje novce sakrio u sare i uzeo 
baš na baš, ali dopustite, zar ne postoje sudovi? Ondje će vam 
izračunati, Dmitrije Fjodoroviču, po vašim potvrdama, pis- 
mima i ugovorima, koliko ste imali, koliko ste spiskali i koliko 
vam ostaje. Zašto Petar Aleksandrovič bježi od suda? Dmitrij 
Fjodorovič nije ondje stranac, Zato što svi na me nasrću, a 
Dmitrij Fjodorovič je još, na kraju krajeva, meni dužan, ali 
ne nešto malo, već nekoliko tisuća, što imam napismeno! Ta 
cijeli grad prašti i grmi od njegova bančenja! A ondje, gdje je 
prije služio, ondje je po tisuću 1 dvije plaćao da zavede pošte- 
ne djevojke; to je nama, Dmitrije Fjodoroviču, poznato do naj- 
skrovitijih potankosti, što ću i dokazati. Najsvetiji oče, vje- 
rujete li: u njega se zaljubila najplemenitija djevojka iz dobre 
kuće, imućna, kći njegova prijašnjeg starješine, hrabrog pukov- 
nika, zaslužnog, kome je visjela o vratu Ana s mačevima, 
kompromitirao je djevojku ponudivši joj ruku; sad je ona 
ovdje, sad je ona sirota, njegova zaručnica, a on, njoj na oči, 


1 Schillerove »Razbojnike« preveo je na ruski brat Dostojevskoga 
Mihail. 

2 Vladajući. 

S Sam Dostojevski to u svojim bilješkama prevodi sa »sto posto« 
(od turskog ili tatarskog baš — glava; glava za glavu, jedno za drugo, 
dakle, izravnanje, sve.) 

odlazi jednoj ovdašnjoj zavodnici. I premda je ta zavodnica 
živjela, tako da kažem, u građanskom braku s jednim pošto- 
vanim čovjekom, ali je karaktera samostalna, tvrđava nepri- 
stupačna za sve, baš kao da je zakonita žena, jer je čestita — 
jest, oci sveti, ona je čestita! A Dmitrij Fjodorovič hoće da 
otvori tu tvrđavu zlatnim ključem, zato se sada nada mnom 
istresa, hoće da se domogne mog novca, dosad je već tisuće 
protratio na tu zavodnicu; zato i uzajmljuje neprestano novac 
1, uostalom, šta mislite od koga? Mitja, da reknem ili ne 
reknem? 

— Šutite! — poviče Dmitrij Fjodorovič. — Pričekajte dok 
izađem, a preda mnom ne smijete kaljati plemenitu dje- 
vojku... Već samo to što ste se usudili pisnuti o njoj, sramota 
jezanju... Ne dopuštam. 

On se gušio. 

— Mitja! Mitja! — umorno i suzdržavajući silom suze po- 
vika Fjodor Pavlovič. — A kamo roditeljski blagoslov? Ako 
te prokunem, šta će onda biti? 


— Besramnik i licemjer! — bijesno dreknu Dmitrij Fjodo- 
rovič. 

— 'To on ocu, ocu! A što će drugima? Gospodo, zamislite: 
ima ovdje siromašan ali častan čovjek, kapetan u ostavci, pao 
je u nevolju i maknut iz službe, ali ne javno, ne sudski, sa- 
čuvavši čast, opterećen mnogobrojnom obitelji. Pred tri sed- 
mice ščepao ga je naš Dmitrij Fjodorovič u krčmi za bradu, 
izvukao za tu istu bradu na ulicu i na ulici javno izbio, a sve 
zato što je on potajni moj pouzdanik u jednom mome posliću. 


— 'To je sve laž! Izvana istina, iznutra laž! — drhtaše 
Dmitrij Fjodorovič od gnjeva. — Oče! Svoje postupke ne- 
ću opravdavati: jest, javno, pred svima, postupao sam kao 
zvijer s tim kapetanom, i sad žalim i gnušam se sam pred 
sobom zbog toga zvjerskog gnjeva, ali je taj vaš kapetan, 
pouzdanik vaš, pošao sam toj gospođi, za koju velite da je 
zavodnica, i nudio joj da u vaše ime preuzme moje mje- 
nice koje se u vas nalaze, i da me tuži, te da me s pomoću 
tih mjenica strpa u zatvor, ako vam budem suviše dosađivao 
zbog obračuna o imutku. A sad me korite zbog slabosti pre- 
ma toj gospođi, dok ste je, međutim, sami učili da me na- 
mami! 'Ta ona to javno u oči govori; i meni je sama pri- 
čala, ismijavajući vas. A hoćete da me bacite u zatvor je- 
dino zato što ste zbog nje na mene ljubomorni, što ste sami 

počeli progoniti tu Ženu svojom ljubavi, i meni je sve to 
poznato, i ona mi je to sama pričala smijući se — čujete li 
— sama mi je pričala i vas ismijavala, Eto takav vam je 
sveti ljudi, taj čovjek, taj otac što kori bludnog sina! Go- 
spodo svjedoci, oprostite mi što sam se rasrdio, ali ja sam 
slutio da vas je ovaj podmukli starac pozvao ovamo na 
skandal. Ja sam pošao ovamo sa namjerom da oprostim, ako 
i on pruži ruku, da oprostim i zamolim oproštenje! Ali kako 
je on uvrijedio ovaj čas ne samo mene nego i najplemenitiju 
djevojku, koje čak ni ime ne smijem uzalud izustiti iz straho- 
poštovanja prema njoj, to sam odlučio javno otkriti svu nje- 
govu igru, iako mi jeotac... 

On ne mogaše dalje. Oči mu sijevahu, disaše teško. Svi, 
osim starca, uznemireni poustajaše sa svojih mjesta. Oci je- 
romonasi gledahu mrko, ali ipak čekahu starčevu odluku. 
A on sjeđaše već posve blijed, ali ne od uzbuđenja već 
onemoćao od bolesti. Osmijeh, pun molbe, sjaše na njegovim 
usnama; on ovda-onda podiže ruku, kao da želi zaustaviti 
pobješnjele, i dakako, već bi jedan pokret njegov bio do- 
voljan pa da se taj prizor skrati; ali i on sam kao da još 
nešto očekivaše i pomno promatraše, kao da želi još Nato 
shvatiti, kao da mu još nije sve jasno. Napokon Petar 
Aleksandrovič shvati da je najzad ponižen i osramoćen. 

— Mi smo svi krivi za ovaj skandal! — progovori on 
razjaren. — Ali ipak nisam to predviđao polazeći ovamo 
premda sam znao s kim imam posla... Ovo se mora odmah 
svršiti! Vaša svetosti, vjerujte mi da nisam točno znao sve po- 
tankosti što izbiše ovdje na javu, da im nisam htio vjerovati, i 
tek sad prvi put saznadoh za njih... Otac je ljubomoran na 
sina zbog sramotna vladanja Žene, a sam se dogovara s tim 
stvorom da strpa sina u tamnicu. I eto u kakvu me društvu 
prisiliše da dođem ovamo. Ja sam prevaren, izjavljujem pred 
svima da sam prevaren, ništa manje od drugih... 

— Dmitrije Fjodoroviču! — riknu iznenada Fjodor Pav- 
lovič nekakvim tuđim glasom. — Kad ne biste bili moj sin, 
odmah bih vas ovog trenutka izazvao na dvoboj... na pi- 
štolje, na udaljenosti od tri koraka... kroz rubac, kroz ru- 
bac! — završi on udarajući objema nogama. 

Ima u starih lažaca, koji su cio svoj život proglumili, tre- 
nutaka kada se oni toliko zanesu da zaista dršću i plaču od 
uzbuđenja, uza sve to što bi čak u tom istom trenutku (ili 
tek sekundu poslije toga) mogli sami sebi prišapnuti: »Ta ti 

lažeš, stari bestidniče, ta ti si glumac i sada, i uza sav tvoj 
*sveti' gnjev i *sveti trenutak gnjeva?.« 

Dmitrij Fjodorovič strašno se namrgodi i neizrecivo pre- 
zirno pogleda oca. 

— Mislio sam... Mislio sam — progovori on nekako ti- 
ho 1 suzdržljivo — da ću doći u zavičaj s anđelom moje 
duše, sa svojom zaručnicom, da ga njegujem u starosti, a vi- 
dim tek razvratnog bludnika i najpodlijeg komedijaša! 

— Na dvoboj! — riknu opet starčić, gušeći se i prskajući 
slinu pri svakoj riječi. — A vi, Petre Aleksandroviču Miuso- 
ve, znajte gospodine, da nije bilo možda u cijelom vašem rodu 
uzvišenije i poštenije — čujete li, poštenije — žene od tog, po 
vašem mišljenju, stvorenja, kako se maloprije usudiste da je 
nazovete. A vi ste, Dimitrije Fjodoroviču, za to »stvorenje« 
promijenili svoju zaručnicu, što znači da ste sami presudili 
da vaša zaručnica ne vrijedi ni njena đona, eto kakvo je to 
stvorenje! 

— Sramota! — ote se odjedanput ccu Josifu. 

— Sramota i bestidnost! — ciknu Kalganov, koji je ne- 
prestano šutio, svojim djetinjskim glasom, uzdrhtalim od 
uzbuđenja, i sav pocrvenje. 

— Zašto živi takav čovjek! — potmulo riknu Dmitrij 
Fjodorovič, gotovo već bijesan od srdžbe, nekako neobično 
podigavši ramena, zbog čega se bio gotovo pogrbio. — Jest, 
recite mi, može li se njemu još dopustiti da sobom sramoti 
zemlju — i on pogleda sve, pokazujući rukom na starca. On 
je govorio polako i odmjereno. 


— Čujete li, čujete li, kaluđeri, ocoubojicu — nasrnu Fjo- 
dor Pavlovič na oca Josifa. — Eto vam odgovora na vaše 
»sramota«! Što je sramota? Možda je to »stvorenje«, ta »žena 
ružna vladanja« svetija od vas, gospodo isposnici-jeromonasi. 
Možda je ona u mladosti pala, nagrižena sredinom, ali je ona 
»ljubila_ mnogo«, a onoj koja je mnogo ljubila i Krist je 
oprostio... 

— Krist nije oprostio zbog takve ljubavi... — ote se, ne 
mogavši dulje trpjeti, krotkom ocu Josifu. 


— Jest, zbog takve, zbog te iste, kaluđeri, zbog te! Vi se 
ovdje kupusom trapite i mislite da ste pravednici! Krkuše 
jedete, na dan po krkušu, i mislite da ćete krkušama Boga 
kupiti! 

— Nečuveno, nečuveno! — začu se u ćeliji sa svih strana. 

Ali cijeli taj prizor, koji je već postao neugodan, završi se 
najneočekivanije. Starac se iznenada podiže sa svog mjesta, 
Aljoša, koji se bio već gotovo sasvim zbunio od straha zbog 
njega i zbog svih ostalih, dospije ipak da ga prihvati za ruku. 
Starac koraknu prema Dmitriju Fjodoroviču i, došavši sasvim 
do njega, pade pred njim na koljena. Aljoša pomisli da je pao 
od nemoći, ali nije bilo tako. Kleknuvši, starac se pokloni 
Dmitriju Fjodoroviču do nogu punim, istinskim, svjesnim po- 
klonom, i čak se svojim čelom dotače zemlje. Aljoša se to- 
liko začudi da ne dospije ni da ga prihvati kad se on dizaše. 
Slabašan osmijeh jedva zatrepta na njegovim usnama. 

— Oprostite, oprostite svi! — progovori on klanjajući se 
na sve strane svojim gostima. 

Dmitrij Fjodorovič stajaše nekoliko trenutaka kao pora- 
žen: njemu se poklonio do nogu — šta to znači? Najzad odje- 
danput kriknu: »O Bože!« i, prekrivši lice rukama, pojuri iz 
sobe. Za njim se natisnuše u skupini svi gosti toliko zbunjeni 
da se čak ne pokloniše i ne oprostiše od domaćina, Tek mu je- 
romonasi pristupiše ponovno da ih blagoslovi. 

— Zašto mu se poklonio do nogu, je li to kakav znak? — 
pokuša da otpočne razgovor Fjodor Pavlovič, koji se odjednom 
tko zna zašto primirio, ne usuđujući se, uostalom, da se bilo 
kome obrati. Svi su upravo izlazili iz skitske ograde. 


— Ne odgovaram za ludnicu i za lude — odmah mu za- 
jedljivo odgovori Miusov — ali vas zato ostavljam, Fjodore 
a i, vjerujte, zauvijek. Gdje je taj jutrošnji kalu- 

er? 

Ali »taj kaluđer«, to jest onaj što ih je maloprije pozvao 
igumanu na ručak, nije dopustio da ga čekaju. On priđe go- 
stima čim siđoše niz ulazne stepenice starčeve ćelije, baš kao 
da je cijelo vrijeme na njih čekao. 


— Izvolite, časni oče, izraziti sve moje duboko poštovanje 
i ispričati mene osobno, Miusova, njegovoj visokopresvetosti, 
što zbog nepredviđenih okolnosti koje su nenadano nastale ne 
mogu nizašto imati čast i sjesti za njegov stol, uza svu svoju 
iskrenu želju — reče ljutito Petar Aleksandrovič kaluđeru, 

— A ta nepredviđena okolnost, to sam ja! — odmah pri- 
hvati Fjodor Pavlovič. — Čujte, oče, Petar Aleksandrovič neće 
sa mnom da ostane, inače bi odmah pošao. I idite, Petre 
Aleksandroviču, izvolite poći ocu igumanu, i — želim vam 
dobar tek! Znajte, ja se uklanjam, a ne vi. Kući, kući, kod kuće 

ćemo jesti, jer slutim da ovdje ne bih mogao, Petre Aleksan- 
droviču, moj najljubezniji rođače. ' 

— Nisam ja vaš rođak, a nisam nikad ni bio, podli čovječe! 

— To sam namjerno rekao da vas naljutim zato što se 
odričete srodstva, premda ste mi ipak rođak, izbjegavali vi 
to ne znam kako, što vam mogu crkvenim maticama dokazati; 
a po tebe ću, Ivane Fjodoroviču, kad zatreba poslati kola, 
ostani, ako hoćeš i ti. A vama, Petre Aleksandroviču, čak 
pristojnost nalaže da se javite ocu igumanu, jer treba da se 
ispričamo zbog onog što smo zajedno ondje nadrobili... 

— A vi uistinu odlazite? Ne lažete li? 

— Petre Aleksandroviču, kako bih se usudio poslije onog 
što se dogodilo? Zanio sam se, oprostite, gospodo, zanio! A 
osim toga, ja sam i potresen! A 1 sramota me je. Gospodo, u 
nekog je srce kao u Aleksandra Makedonskog, a u drugog — 
kao u kujice Fidelke. U mene je kao u kujice Fidelke. Pre- 
pao sam se! A kako bih poslije takve eskapade još i na ručak 
išao i manastirske sosove motao? Sramota je, ne mogu, opro- 
stite! 

»DĐavo ga znao, a ako prevari!« zaista Miusov razmišljajući 
i prateći sumnjivim pogledom lakrdijaša koji je odlazio. Ovaj 
se osvrnu i, opazivši da ga onaj pogledom prati, posla mu 
rukom poljubac. 

— A vi ćete poći igumanu? — zapita Miusov Ivana Fjo- 
doroviča žurno. 

— A zašto ne bih pošao? Osim toga, mene je iguman još 
jučer izričito pozvao. 

— Na nesreću, zaista osjećam da je gotovo prijeko potreb- 
no otići na taj prokleti ručak — produži Miusov istom onom 
gorkom razdražljivošću, čak i ne obraćajući pažnje sluša li 
ga kaluđerčić. — I da se bar ondje ispričamo zbog onoga što 
smo ovdje počinili, 1 razjasnimo da smo mi... Sta mislite? 

— Jest, treba objasniti da nismo mi. A, osim toga, neće 
biti oca — napomenu Ivan Fjodorovič, 

— Još da idem s vašim ocem! Taj prokleti ručak! 

Ali ipak pođoše svi. Kaluđerčić je šutio i slušao. Putem 
kroz šumu on je tek jedanput napomenuo da otac iguman 
već odavno čeka i da su: više od pola sata zakasnili. Nisu 
mu odgovorili. Miusov je mrsko pogledao Ivana Fjodoro- 
viča. 

»Ide, eto, na ručak kao da nije ništa ni bilo!« pomisli on. 
»Tvrda glava i karamazovska savjest.« 

VII 
SEMINARIST-KARIJERIST 


Aljoša dovede svoga starca u spavaću sobu i posadi ga 
na krevet. To je bila vrlo mala sobica s najpotrebnijim na- 
mještajem: uzana željezna postelja, a na njoj mjesto dušeka 
tek vuneni pokrivač. U kutu, kraj ikona, stajala je nalonja!, 
i na njoj križ i evanđelje. Starac se spusti na krevez posve 
iznemogao; oči su mu se sjale, i on je teško disao. Kad je sjeo, 
pogleda pažljivo Aljošu, kao da nešto razmišlja. 

— Odlazi, dragi, odlazi, meni je Porfirij dovoljan, a ti se 
požuri. Ondje si potreban, idi ocu igumanu i posluži kod 
ručka. 

— Dopustite mi da ovdje ostanem — izusti Aljoša moleći. 

— Ondje si potrebniji. Ondje nema mira. Poslužit ćeš i biti 
od potrebe. Ako se podignu bijesovi, čitaj molitvu. I znaj, 
sinko (starac je volio da ga tako naziva), odsad nije tvoje 
mjesto ovdje. Zapamti to, mladiću. Čim me Bog udostoji da 
se preselim u vječnost — otiđi iz manastira. Zauvijek otiđi. 

Aljoša zadrhta. 

— Što dršćeš? Zasad ti nije ovdje mjesto. Blagoslivijam 
tvoj veliki zadatak u svijetu. Mnogo ćeš još putovati. I ože- 
nit ćeš se morati, svakako ćeš morati. Sve ćeš morati pod- 
nijeti, dok se opet ne vratiš. A posla će biti mnogo. Ali ja 
ne sumnjam u tebe, zato te šaljem. S tobom je Krist. Sačuvaj 
ga, 1 on će tebe sačuvati. Bijedu ćeš vidjeti veliku, i u toj 
bijedi bit ćeš sretan. Evo ti savjeta: u bijedi traži sreću. Radi, 
neumorno radi. Moje sadašnje riječi zapamti, jer, iako ću još 
govoriti s tobom, ali su mi ne samo dani već i sati odbrojeni. 

Aljošino se lice poče opet snažno trzati. Krajevi njego- 
vih usnica zadrhtaše. 

— Što opet dršćeš? — tiho se osmjehnu starac. — Neka 
svjetovni ljudi suzama ispraćuju svoje pokojnike, a mi se 
ovdje radujemo ocu koji odlazi. Radujemo se i molimo za 
njega. “Ostavi me. Moram se moliti. Odlazi i požuri. Budi 
uz braću. Ali ne samo uz jednog, nego uz obojicu. 


1 Stalak (pult) na kome stoji evanđelje. 

Starac podiže ruku da ga blagoslovi. Nije smio protuslo- 
viti, premda je Aljoša silno želio da ostane. Htio je da ga 
pita 1 već mu se čak s jezika otkidalo pitanje što nagovješ- 
ćuje onaj poklon do zemlje bratu Dmitriju, ali se nije usudio 
da zapita. Znao je da bi mu starac 1 bez pitanja objasnio kad 
bi to mogao. Očito je bilo da to nije htio sada da učini. 
Ali je taj poklon strašno potresao Aljošu; on je slijepo vje- 
rovao da je u njemu neki tajanstveni smisao. Tajanstven, a 
možda i užasan. Kad je napustio ogradu skita, kako bi sti- 
ga0 u manastir prije nego što počne ručak kod igumana 
(dakako, samo da poslužuje za stolom), njegovo se srce iz- 
nenada stislo od bola i on se zaustavi: pred njim kao da po- 
novno zazvučaše starčeve riječi, koji proricaše svoju blisku 
smrt. Šta je starac prorekao, i još tako određeno, to se ne- 
sumnjivo moralo i desiti. Aljoša je u to sveto vjerovao. Ali 
kako će ostati bez njega, kako će živjeti a da ga ne vidi, 
da ga ne čuje? I kamo će poći? Kažu mu da ne plače i da ode 
iz manastira. Gospode! Odavno već nije Aljoša osjećao takvu 
tugu. Pođe brže kroz šumu koje je dijelila skit od mana- 
stira, i kako nije gotovo mogao da se otrese misli, koje 
su ga toliko mučile, stade razgledati stoljetne borove koji 
su se uzdizali s obje strane šumske staze. Udaljenost nije bila 
velika, pet stotina koračaja, ne više; u ovo doba teško da bi 
mogao ikoga sresti, ali odjednom spazi Rakitina na prvom 
zavoju staze. On je nekog iščekivao. 

— Da ne čekaš mene? — zapita ga Aljoša kad stiže do 
njega. 

— Baš tebe — osmjehnu se Rakitin. — Žuriš se ocu igu- 
manu. Znam; u njega je gozba. Takve gozbe nije bilo još 
odonda Kad je dočekivao vladiku i generala Pahatova. Ja 
neću onamo, a ti idi i raznosi sosove. Reci mi, Alekseju, jed- 
no: šta taj san znači? To sam te eto htio pitati. 

— Kakav san? 

— A taj poklon do zemlje tvome bratu Dmitriju Fjodo- 
roviču. Pa još kako je čelom lupio! 

— Piraš za oca Zosimu? 

— Da, za oca Zosimu. 

— Čelom? 


— Ah, nedostojno sam se izrazio! Pa, neka bude nedo- 
stojno. Dakle, šta znači onaj san? 


— Ne znam, Miša, šta znači. 

— Znao sam da ti neće razjasniti. Pametno, naravno, ne- 
ma u tome ništa, nego, čini se, tek obična glupost. Ali je 
opsjena izvedena namjerno. A sada će svi nazovisvetitelji 
u gradu početi govoriti i raznijeti po cijeloj guberniji: »Što 
ipak ovaj san znači?« Po mome mišljenju, starac je zbilja 
pronicav: nanjušio je zločin. Kod vas smrdi. 

— Kakav zločin? 

Rakitin je očito htio nešto kazati. 

— U vašoj će se obitelji zbiti taj zločin. Krv će pasti iz- 
među tvoje braće i tvog bogatog oca. I, eto, otac je Zosima 
i lupio čelom za svaki slučaj. A poslije, kad se dogodi: »Ah, 
ta to je sveti starac zaista prorekao«, premda, kakvo je 
u tom proročanstvo što je on lupio čelom? Ne, to je ipak bio 
znak, alegorija, i đavo bi ga znao šta! Proslavit će ga, za- 
pamti: zločin je, govorit će, naslutio, zločinca obilježio. Kod lu- 
dih je sve tako: pred krčmom se krste, a na crkve se naba- 
cuju kamenjem. Tako i tvoj starac: pravednika batinom 
izgoni, a ubojici se klanja do nogu. 

— Kakav zločin? Kakvom ubojici? Šta govoriš? — Aljoša 
stade kao ukopan. Zastade i Rakitin. 

— Kakvom? Kao da ne znaš? Kladit ću se da si već i sam 
o tom razmišljao. Zbilja, to je zanimljivo; čuj, Aljoša, ti 
uvijek. istinu govoriš, iako uvijek između dva stolca sjediš: 
jesi li o tome razmišljao ili nisi, odgovaraj? 

— Razmišljao sam — odgovori Aljoša tiho. Čak se i 
Rakitin zbuni. 

— Što si rekao? Je li moguće da si ti o tome već mislio? — 
povika on. 

— Ja...ja... ne da sam mislio — promrmlja Aljoša — 
ali, eto, kad si baš počeo o tome tako neobično govoriti, pri- 
činilo se i meni da sam i ja o tome mislio. 

— Vidiš li (i kako si ti to jasno rekao), vidiš li? Kad 
si danas gledao u oca i bracu Mitenjku, pomislio si na zločin? 
Dakle, ne varam se, je li? 

— Ta počekaj, počekaj — prekinu ga Aljoša uznemireno. 
— Po čemu ti to vidiš?... Zašto to tebe toliko zanima, to je 
prvo pitanje. 

— Dva pitanja su različita, ali prirodna. Odgovorit ću na 
svako zasebno. Po čemu vidim? Ne bih ja tu ništa vidio 
da nisam danas Dmitrija Fjodoroviča, tvog brata, odjedanput 
skroz-naskroz upoznao onakva kakav jest, odjedanput i u 
jednom trenutku, skroz-naskroz, potpuno. Po jednoj jedincatoj 

crti obuhvatio sam ga cijelog odjedanput. U tih prepoštenih, 
ali bludnih ljudi, ima crta preko kojih ne smiješ prijeći. Jer 
inače — inače će i ćaću nožem parnuti. A ćaća, pijani i ne- 
obuzdani razvratnik koji nije nikad ni u čemu znao mjere — 
neće se suzdržati, i oba će bućnuti u jarak. 

— Ne, Miša, ne, ako je samo to, onda si me ohrabrio. Do 
toga neće doći. 

— A što se sav treseš? Da nisi shvatio što je posrijedi? 
Neka je on i pošten čovjek, naime Mitenjka (glup je, ali po- 
šten), ali je on — bludnik. To je njegov opis i njegova suština, 
Otac mu je predao svoju podlu bludnost? Samo se tebi, 
Aljoša, čudim: kako da si ti tako nevin? Pa i ti si Karamazov! 
U vašoj je porodici bludnost došla do vrhunca. Ali ona tri 
bludnika prate sad jedan drugoga — s noževima u sarama. 
Sudarila se trojica čelima, a ti si, možda, četvrti. 

— Varaš se što se tiče one žene, Dmitrij... prezire nju — 
progovori Aljoša gotovo dršćući, 

— Grušenjku? Ne, brate, ne prezire. Kad je već svoju 
zaručnicu javno promijenio za nju, onda je ne prezire. Tu... 
tu je, brate, nešto što ti sad ne shvaćaš. Tada se čovjek zalju- 
bljuje u bilo kakvu ljepotu, u žensko tijelo ;li čak u jedan 
dio ženskog tijela (to bludnik može razumjeti) i daje za 
nju vlastitu djecu, prodaje oca i mater, Rusiju i domovinu; 
inače pošten — otići će i ukrasti, inače krotak — zaklat će, 
inače vjeran — iznevjerit će. Pjesnik ženskih nogu, Puškin, 
u stihovima je opjevao nožice; drugi ih ne opjevavaju, ali ne 
mogu da gledaju u njih bez drhtavice. Ali nisu same 
nožice... Ovdje, brate, ne pomaže preziranje, sve kad bi i 
prezirao Grušenjku. I prezire je, ali se ne može otrgnuti od nje. 

— 'To shvaćam — odjedanput lupi Aljoša. 

— Zbilja? I, zapravo, ti to, čini se, shvaćaš kad si otprve 
bubnuo da shvaćaš — progovori Rakitin zlurado. — Ti si to 
nehotice lupio, omaklo ti se. To dragocjenije priznanje: tebi je, 
dakle, već poznata tema, o tome si već razmišljao, o bludnosti 
naime! Ah, ti čedni čovječe! Ti si, Aljoša, krotak, ti si svet, 
priznajem, ali si ti krotak, i đavo neka zna o čemu već nisi 
mislio, đavo neka zna šta ti nije već poznato! Čedan si čo- 
vjek, a već si toliku dubinu prošao — ja te odavno proma- 
tram, ti si i sam Karamazov, pravi Karamazov — dakle, 
onda znači nešto podrijetlo i odabiranje. Po ocu si bludnik, 
po materi lud. Što dršćeš? Zar istinu govorim? Znaš li da me 
je Grušenjka molila: »Dovedi ga (to jest tebe), ja ću s njega 

mantiju skinuti.« I kako je molila: dovedi i dovedi! Morao sam 
pomisliti: zbog čega se ona toliko zanima za te? A znaš, i ona 
je također neobična Žena! 

— Pozdravi je i reci da neću doći — osmjehnu se Aljoša 
kiselo. — Dovrši, Mihajlo, šta si otpočeo, a zatim ću ja tebi 
reći šta ja mislim. 

— Šta da dovršim, sve je jasno. Sve je to, brate, stara 
pjesma. Ako se već i u tebi nalazi bludnik, a šta je onda tvoj 
jednoutrobni brat Ivan? Ta i on je Karamazov. Cijelo je 
vaše karamazovsko pitanje sadržano u ove tri riječi: blud- 
nici, sebičnjaci i lude. Tvoj brat Ivan štampa bogoslovne 
člančiće — zasada iz šale — iz nekog glupog, nepoznatog raz- 
loga, mada je sam ateist, i sam priznaje tu podlost — taj 
tvoj brat, Tvan. Osim toga, preotima od svog brace Mitje za- 
ručnicu i taj će cilj vjerojatno i postići. I to kako: po pri- 
stanku samog Mitenjke, jer mu sam Mitenjka ustupa svoju 
zaručnicu samo da se nje oslobodi i da što prije ode Gru- 
šenjki. I sve to uza svu plemenitost i nesebičnost, zapamti to. 
I, eto, ti su ljudi najkobniji! Đavo neka vas shvati poslije 
toga: sam priznaje svoju podlost i sam u podlost srlja! Slu- 
šaj dalje. Mitenjki se sad na putu ispriječuje starčić — otac, 
On je odjedanput poludio za Grušenjkom, slina mu curi kad 
je samo pogleda. On je jedino zbog nje maloprije izazvao 
u ćeliji takav skandal, i to samo zato što se Miusov usudio da 
je nazove nevaljalim stvorenjem. Zaljubio se gore nego mačak. 
Prije mu je ona služila samo za novac u nekakvim njegovim 
mračnim 1 krčmarskim poslićima, a sad se odjedanput dosjetio 
i primijetio je, podivljao, te joj se nameće ponudama, dakako, 
ne poštenim. Ali će se sudariti oni, tatica 1 sinčić, na toj sta- 
zici. A Grušenjka se ne priklanja ni ovome, ni onome, zasada 
još vrda i obojicu podjaruje, motri koji je korisniji, jer iako 
može od tatice mnogo novaca izvući, ipak je zato neće on 
uzeti za ženu, a možda će na kraju početi škrtariti i stegnuti 
kesu. U tom slučaju ima Mitenjka svoju cijenu; novaca nema, 
ali se zato može oženiti. Da, može se oženiti! Može napustiti 
zaručnicu, neusporedivu ljepoticu, Katerinu Ivanovnu, bogatu, 
plemkinju i pukovničku kćer, i uzeti Grušenjku, bivšu milos- 
nicu starog trgovca, razvratnog seljaka i gradskog načelnika 
Samsonova. Iz svega toga može se zaista izleći kriminalni 
sukob. A to i čeka tvoj brar Ivan, jer će onda njemu upaliti: 
steći će i Katerinu Ivanovnu, za kojom vene, i dočepati se šez- 
deset tisuća njena miraza. Za malog čovjeka i golju, kakav je 

on, i to je za početak primamljivo. I zapamti: ne samo da 
neće Mitju uvrijediti nego će ga do groba zadužiti. Jer ja znam 
pouzdano da je Mitja još prošle nedjelje vikao glasno u krč- 
mi, pijan, sa Cigankom, kako je nedostojan zaručnice svoje 
Katenjke, a brat Ivan da je dostojan. A i Katerina Ivanovna 
neće, na kraju krajeva, odbaciti takva opčinitelja kakav je 
Ivan Fjodorovič; ta ona se već i sada koleba između njih 
dvojice. I čime je samo sve vas zanio taj Ivan, te se svi 
pred njim klanjate? A on vam se svima smije: upalilo mi je, 
kaže, i na vaš račun uživam. 

— Otkud ti sve to znaš? I kako možeš tako pouzdano go- 
voriti? — zapita odjedanput Aljoša oštro i namrgodivši se. 

— A zašto ti sad pitaš kad se unaprijed bojiš moga od- 
govora? Dakle, sam priznaješ da sam istinu govorio. 

— Ti ne voliš Ivana, Ivan se neće polakomiti za novcem. 

— Zaista? A ljepota Katerine Ivanovne? Nisu tu posrijedi 
samo novci, mada je i šezdeset tisuća primamljiva svota. 


— Ivan na više gleda. Ivan se ni na tisuće neće polako- 
miti. Ivan ne traži novaca, niti traži mir. On, možda, traži 
patnju. 

— A kakav je to opet san? Ah, vi ... plemići! 

— Eh, Miša, njegova je duša nemirna. Njegov je um za- 
robljen. U njemu se nalazi velika i neshvaćena misao. On je 
od onih kojima nisu potrebni milijuni, nego od onih koji traže 
da shvate misao. 

— Književna krađa, Aljoša. Nadmašio si svog starca u 
fraziranju. Eh, što vam je Ivan zadao zagonetku! — uzviknu 
Rakitin nekako upadljivo pakosno. On se čak u licu promije- 
nio, i usne mu se iskriviše. — A i zagonetka je glupa, nema 
se šta odgonetnuti. Mućni mozgom — pa ćeš razumjeti. Članak 
je njegov smiješan i besmislen. Upravo sam slušao njegovu 
glupu teoriju: »Ako nema besmrtnosti duše, onda nema ni vrli- 
ne, dakle, sve je dopušteno.« (A bratac je Mitenjka, sjećaš se, 
u dobri čas viknuo: »Zapamtit ću!«) Zavodljiva teorija za 
podlaca... Ja gradim, to je glupo... ne za podlace već školo- 
vane fanfarone s »nedokučivom dubinom misli«. Hvalisavac, a 
evo u čemu je sva bit: »s jedne strane nije moguće ne pri- 
znati, s druge — nije moguće ne uviđati! Cijela je njegova 
teorija — podlost! Čovječanstvo će samo naći u sebi snagu da 
Živi za vrlinu, pa čak i ne vjerujući u besmrtnost duše! U 
ljubavi prema slobodi, jednakosti, bratstvu, naći će... 

Rakitin se raspali te se gotovo nije mogao suzdržati. Ali 
odjedanput kao da se nečeg sjeti pa ništa ne kaza. 

— Pa, dosta je — i on se osmjehnu još kiselije nego prije. — 
Što se smiješ? Držiš da sam plitak? 

— Ne, nisam namjeravao ni pomisliti da si plitak. 'Ti si 
mudar, ali... ostavi, ja sam se u ludosti osmjehnuo. Shvat- 
ljivo mi je, Miša, zašto se raspaljuješ. Po tvome zanosu dosjetio 
sam se da ni ti nisi ravnodušan prema Katerini Ivanovnoj, ja 
sam, brate, to već odavno vidio, i zato ti ne voliš brata Ivana. 
Ljubomoran si na njega, je li? 

— Ina njen sam novac također ljubomoran? I to ćeš do- 
dati, je li? 

— Ne, o novcu neću ništa dodati, neću da te vrijeđam. 

— Vjerujem kad kažeš, ali ipak neka đavo nosi i tebe 
i tvog brata Ivana! Nitko od vas neće da shvati da se njega ne 
mora voljeti i bez obzira na Katerinu Ivanovnu. I zašto da ga 
volim, do đavola! Valjda zato što se udostojio da me grdi? A 
zašto ne bih imao prava grditi ga? 

— Nikad nisam čuo da je on ma šta rekao o tebi, ni dobro, 
ni ružno; on o tebi i ne govori. 

— A ja sam opet čuo da me je prije tri dana kod Kate- 
rine Ivanovne izgrdio na pasja kola — eto, koliko ga je 
zanimao vaš pokorni sluga. I tko je, brate, onda na koga 
ljubomoran — ne znam. Izvolio je iznijeti misao da ću ja, ako 
ne pristanem na karijeru arhimandrita u vrlo bliskoj buduć- 
nosti i ne odlučim da se postrižem, svakako otići u Petrograd 
i ući u kakve krupne novine, i to svakako u odio za kritiku, 
pa ću piskarati desetak godina, a napokon ću preuzeti novine 
kao vlasnik. Onda ću ih svakako izdavati u liberalnom i ate- 
ističkom duhu, sa socijalističkim natruhom, čak i s tankom 
socijalističkom politurom, ali ću napeti uho, to jest, bit ću 
i vaš i naš i zamazivat ću oči budalama. Kraj moje karijere 
bit će, po tumačenju tvoga brata, da mi natruha socijalizma 
neće smetati da novac od pretplate ulažem na tekući račun 
i puštam u pogodnim slučajevima u promet, pod upravom 
kakva Čifutina, sve dotle dok ne sagradim veliku kuću u 
Petrogradu, s namjerom da preselim u nju uredništvo, a ostale 
katove da iznajmim. Čak je označio i mjesto gdje će biti kuća: 
na Nevi, kod Novog kamenog mosta što se projektira, kažu, 
u Petrogradu, s Litejne na Viborsku. 

— Ah, Miša, pa to će se gotovo sve tako i zbiti, upravo 
do posljednje riječce! — viknu odjedanput Aljoša, ne mogavši 
se savladati i smijući se veselo, 

— I vi se upuštate u sarkazme, Alekseju Fjodoroviču? 

— Ne, ne, ja se šalim, oprosti. Ja imam nešto sasvim 
drugo na umu. Dopusti, međutim, tko bi ti mogao takve po- 
tankosti priopćiti i od koga si ih mogao čuti? Ti nisi mogao 
biti kod Katerine Ivanovne osobno kad je on o tebi govorio? 

— Nisam bio, ali je zato bio Dmitrij Fjodorovič, i ja sam 
to čuo na svoje uši od Dmitrija Fjodoroviča, to jest, ako hoćeš, 
on nije meni kazivao nego sam prisluškivao, razumije se, ne- 
hotice, jer sam sjedio kod Grušenjke u spavaćoj sobi iz koje 
nisam mogao izaći sve dotle dok se Dmitrij Fjodorovič nala- 
zio u susjednoj sobi, 

— Ah, da, zaboravio sam da je ona tvoja rođakinja... 

— Rođakinja? Grušenjka moja rođakinja? — povika 
odjedanput Rakitin i sav pocrvenje. — Jesi li sišao s uma, 
šta li? Nije ti sve u glavi u redu. 

— A šta? Zar ti nije rođakinja? Ja sam to čuo. 

— Gdje si to mogao čuti? A, vi, gospoda Karamazovi, pra- 
vite od sebe neke velike i starinske plemiće, dok je, međutim, 
tvoj otac trčkarao kao lakrdijaš oko tuđih stolova i iz milosti 
bio dodijeljen u kuhinju. Recimo, ja sam samo popovski sin i 
prah pred vama, plemićima, ali ne vrijeđajte me tako s uži- 
vanjem i razuzdanošću. I ja imam svoju čast, Alekseju Fjo- 
doroviču. Ne mogu biti u rodu s Grušenjkom, prostitutkom, 
molim da to shvatite. 

Rakitin je bio strašno razdražen. 

— Oprosti mi, boga radi, to nisam mogao nikako ni za- 
misliti, a najposlije kakva je ona prostitutka? Zar je ona... 
takva? — pocrvenje odjedanput Aljoša. -— Ponavljam ti da 
sam čuo da ti je ona rođakinja. Ti je često pohađaš, i sam 
si mi govorio da nemaš ljubavnih veza... Eto, nikad nisam 
mislio da je toliko prezireš! Zar ona to zbilja zaslužuje? 

— Ako je pohađam, mogu imati svoje razloge, eto, a sad 
dosta o tome. A što se srodstva tiče, to će je prije tvoj bratac 
ili možda ćaća uvesti u tvoj rod, a ne u moj. Ali, eto nas, 
stigosmo. Bit će bolje da ideš u kuhinju. Oh, šta se ovdje de- 
silo, šta je ovo? Zar su zakasnil:i? Ta nisu valjda mogli tako 
brzo ručati? Ili su i ovdje Karamazovi kakav rusvaj načinili? 
Sigurno je tako! Eto i tvog oca i Ivana Fjodoroviča za njim. 
To oni od igumana bježe. Eno i otac Izidor viče nešto za njima 

s ulaznih stepenica. Pa i tvoj otac viče i rukama maše, sigurno 
grdi. Gle, i Miusov je u kočiji otišao, vidiš, odveze se. Eto, 
i vlastelin Maksimov bježi — pa ovdje je izbio skandal: da- 
kle nije bilo ručka! Da nisu istukli igumana? Ili su možda 
njih istukli? To bi valjalo! ... 

Rakitin nije bez razloga vikao. Zaista se dogodio skandal, 
nečuven i neočekivan, Sve se zbilo »u nadahnuću«. 


VIII 
SKANDAL 


Kad su Miusov i Ivan Fjodorovič već ulazili u igumanovu 
sobu, u Petru se Aleksandroviču, kao u doista čestitom i istan- 
čanom čovjeku, zbi brzo jedan svoje vrste istančan proces — 
bi ga stid što se ljuti. On je osjetio da se na prljavštinu Fjodora 
Pavloviča nije smio toliko obazirati, da nije smio gubiti 
hladnokrvnost u starčevoj ćeliji i toliko se zbuniti kao što 
se desilo. »Najzad, kaluđeri nisu tu ništa krivi« — zaključi 
od odjedanput na igumanovim ulaznim stepenicama — »a ako 
je i ovdje valjan svijet (i iguman, otac Nikolaj je, čini se, 
također plemić), zašto da ne budem prema njima prijazan 
i uljudan?... Neću se prepirati, štaviše, odobravat ću, osvojit 
ću ih ljubaznošću i... i... napokon, dokazati im da ja ne 
spadam u društvo ovog Ezopa, ovog lakrdijaša, ovog pjerota, 
te da sam zapao u tjesnac kao i svi oni.« 

Prijepornu sječu u šumi i taj ribolov (jer gdje je sve to - to 
nije ni on sam znao) odlučio je da im napokon ustupi, jedan- 
put zauvijek, to više što je malo vrijedilo, te da odustane od 
svih svojih tražbina prema manastiru. 

Sve se te dobre namjere još većma učvrstiše kad uđoše 
u blagovaonicu oca igumana. On blagovaonice, uostalom, nije 
ni imao, jer se njegov stan zapravo sastojao samo od dvije 
sobe, istina, kudikamo prostornije i udobnije nego što bijahu 
starčeve. A ni sobni se namještaj nije odlikovao osobitom udo- 
bnošću: pokućstvo je bilo kožnato, mahagonijsko, po staroj 
modi dvadesetih godina, čak ni podovi nisu bili obojeni; ali 
zato se sve sjalo od čistoće, na prozorima je bilo mnogo pro- 

brana cvijeća; ali glavnu raskoš predstavljaše, dakako, u tom 
trenutku raskošno postavljen stol, iako i to tek relativno: čist 
stolnjak, sjajno posuđe, tri vrste izvrsno pečena kruha, dvije 
boce vina, dvije boce divne manastirske medovine i velik stak- 
leni vrč manastirskog kvasa, koji je bio čuven u cijeloj okolini. 
Rakije uopće nije bilo, Rakitin je poslije pričao da se ovaj put 
ručak sastojao od pet jela: juha od jesetre s pirozima i ribom; 
zatim kuhana riba, priređena izvrsno i na osobit način; onda 
kotleti od ribe bez kostiju, sladoled i ukuhano voće i, kao 
posljednje, kiselj nalik na blanc-manger.! Sve je to pronju- 
škao Rakitin, koji nije mogao da se suzdrži a da namjerno ne 
zaviri u igumanovu kuhinju s kojom je također imao veze. On 
je svuda imao veza i brbljavih jezika na raspolaganju. Srca je 
bio veoma nemirna i zavidna. On je bio potpuno svjestan svo- 
jih velikih sposobnosti, ali ih je strastveno preuveličavao u 
svome samoljublju. Znao je peuzdano da će biti poslenik svo- 
je vrste, ali je Aljošu, koji mu je bio vrlo sklon, mučilo to što 
je njegov prijatelj Rakitin nepošten i što to nikako neće da 
shvati nego je, baš naprotiv, jer je znao da neće ukrasti novac 
sa stola, smatrao sebe za najpoštenijeg čovjeka. Tu nije mogao 
ništa učiniti ne samo Aljoša, nego ni bilo tko drugi. 

Rakitin, kao beznačajna osoba, nije mogao biti pozvan 
na ručak, ali zato su bili pozvani otac Josif 1 otac Pajsij i još 
jedan jeromonah. Oni su već čekali u blagovaonici na igu- 
mana kad uđoše Petar Aleksandrovič, Kalganov i Ivan Fjo- 
dorovič. Nešto postrance čekao je vlastelin Maksimov. Otac 
iguman zakorači naprijed, na sredinu sobe, da dočeka goste. 
Bio je to visok, mršav, ali još krepak starac, crne, jako pro- 
sijede kose, i dugačka isposnička i važna lica. On se pokloni 
gostima šutke, i ovi sad priđoše da ih blagoslovi. Miusov čak 
htjede da ga poljubi u ruku, ali je iguman nekako za vremena 
trže, i on je ne poljubi. Ali zato ovaj put primiše blagoslov 
Ivan Fjodorovič i Kalganov u potpunom smislu — oni su, 
naime, na najprostodušniji i najnarodskiji način cmoknuli 
igumana u ruku. 

— Mi se moramo valjano ispričati, vaša svetosti — otpoče 
Petar Aleksandrovič, smješkajući se ljubazno, ali ipak dosto- 
janstveno i tonom punim poštovanja — ispričati se što do- 
lazimo sami, bez našeg suputnika Fjodora Pavloviča, koga. 
također pozvaste; on nije smio doći za vaš sto, i to ne bez 


1 Hladetina od voća i krumpirova brašna. 

razloga. U ćeliji presvetog oca Zosime zanijela ga njegova ne- 
sretna parba sa sinom te rekao nekoliko sasvim nezgodnih ri- 
ječi... jednom riječi, sasvim nepristojno... što je, kako mi 
se čini (on pogleda u jeromonaha), vašoj svetosti već poznato. 
I zato je, uviđajući sam da je kriv i kajući se iskreno, osjetio 
stid i, ne mogavši da ga savlada, zamolio nas, mene i svog sina 
Ivana Fjodoroviča, da iskažemo pred vama potpuno njegovo 
žaljenje, skrušenost i kajanje. Jednom riječi, on se nada i želi 
kasnije sve popraviti, a sad, moleći vaš blagoslov, moli da 
mu oprostite i zaboravite sve što se dogodilo... 

Miusov zašutje. Izgovorivši posljednje riječi svoje tirade, 
bio je posve zadovoljan sobom, i to u tolikoj mjeri da mu 
u duši nije preostalo ni traga od njegove maloprijašnje raz- 
draženosti. On je opet potpuno i iskreno volio čovječanstvo. 
Iguman, saslušavši ga dostojanstveno, naže malo glavu i pro- 
gvori: 

— Od srca žalim što je otišao. Možda bi nas za našim sto- 
lom zavolio, isto kao i mi njega. Izvolite, gospodo, za sto. 

On stade pred ikonu i poče se naglas moliti. Svi su s pošto- 
vanjem priklonili glave, a vlastelin Maksimov istupio je čak 
pred ostale i sklopio dlanove od velike pobožnosti. 

I, eto, baš u tom trenutku izbacio je Fjodor Pavlovič svoj 
posljednji adut, Moramo napomenuti da je on zbilja htio otići 
1 zaista shvatio da, poslije svoga sramnog vladanja kod starca 
u ćeliji, ne može igumanu na ručak kao da nije ništa ni bilo. 
Ali ne zato što bi se on toliko stidio i sebe okrivljivao; možda 
baš obratno; ali je ipak osjećao da ne bi bilo pristojno da dođe 
na ručak. Ali tek što pritjeraše gostioničkim ulaznim stepeni- 
cama njegovu drndavu kočiju, kad on, penjući se već u nju, 
iznenada stade. On se sjeti vlastitih riječi izrečenih kud starca. 
»Meni se sve čini da sam ja, kad ulazim bilo kamo, podliji 
od svih i da me svi drže za lakrdijaša — pa, deder, da zaista 
odigram lakrdijaša, jer ste svi do jednoga gluplji i podliji od 
mene.« Hrjede da se svima osveti zbog svoje prljavštine. I on 
se odjedanput sjeti, baš u zgodan čas, kako su ga nekad, dav- 
no, zapitali jednom: »Zašto vi toga i toga toliko mrzite?« 
A on je odgovorio onda u nastupu svoje lakrdijaške bezo- 
braštine: »Evo zašto: on mi, istina, niie ništa učinio, ali zaro 
sam ja njemu učinio jednu strašnu podlu pakost, i odmah, čim 
sam je učinio, odmah sam ga zbog toga i zamrzio.« Sjetivši se 
sada toga, on se tiho i zlobno nasmiješi i na trenutak zamisli. 
Oči mu sijevnuše, a usne čak zadrhtaše. »A kad sam započeo, 

onda ću i svršiti«, odluči on ujedanput. Najskrovitije njegovo 
osjećanje u ovom trenutku moglo bi se izraziti ovim riječima: 
»Sad već nećeš sebe rehabilitirati, pa de da im još napljujem 
štošta besramno: ta ne stidim vas se, i to je sve!" Kočijašu za- 
povjedi neka ga pričeka, a sam se brzim koracima vrati u ma- 
nastir i krene pravo igumanu. Još nije znao šta će uraditi, 
ali je znao da već ne vlada sobom i da će — neka ga samo 
dirnu — u tren oka dotjerati do krajnjih granica nekakve 
gadarije — uostalom, samo gadarije, a nikako do kakva zlo- 
čina ili ispada za koji bi ga mogao sud kazniti. Što se toga 
tiče umio se uvijek suzdržati i čak se sam divio toj svojoj 
sposobnosti u nekim slučajevima. On se pojavio u igumano- 
voj blagovaonici upravo onog trenutka kad se svršila molitva 
i kad svi pođoše prema stolu. Zastavši na pragu, premjeri 
očima društvo i nasmija se otegnutim, drskim, pakosnim smi- 
jehom, gledajući svima odvažno u oči. 

— Oni su mislili da sam otišao, a njega evo! — povika on 
da se sve orilo u sobi. 

Jedan trenutak svi su gledali u njega netremice i šutjeli, i 
odmah osjetiše da će se sad odmah desiti nešto odvratno, ružno, 
što će nesumnjivo biti popraćeno skandalom. Petar Aleksan- 
drovič prijeđe naglo iz najdobroćudnijeg raspoloženja u naj- 
bješnje. Sve što se bilo ugasilo i stišalo u njegovu srcu odjedan- 
put uskrsnu i podiže se: 

— Ne, ovo ne mogu podnijeti! — povika on. — Nipošto 
nemogui... nikako ne mogu! 

Krv mu pojuri u glavu, On se čak«i zbuni, ali mu više 
ne bijaše stalo do stila, te zgrabi svoj šešir. 

— Šta on to ne može — viknu Fjodor Pavlovič — »ni- 
pošto ne može i nikako ne može?« Vaša svetosti, mogu li ući 
ili ne mogu? Primate li me kao gosta? 

— Izvolite, od sveg srca — odgovori iguman. — Gospodo! 
Uzimam sebi slobodu — nadoveže odjedanput — da vas iz 
sve duše zamolim da se okanite vaših slučajnih razmirica i oku- 
pite u ljubavi i rodbinskoj slozi, u molitvu Gospodu, oko moga 
smjernog stola... 

— Ne, ne to je nemoguće — viknu kao bjesomučan Petar 
Aleksandrovič. 

— A ako ne može Petar Aleksandrovič, onda ne mogu ni 
ja, ni ja ne ostajem. U toj sam namjeri i došao. Odsada ću 
svuda biti uz Petra Aleksandroviča: odete li, Petre Aleksan- 
droviču, i ja idem, ostanete li — i ja ostajem. S rodbinskom 

ste ga slogom najvećma bocnuli, oče igumane: on me ne pri- 
znaje rođakom! Je li tako, fon Zone? Eto, i fon Zon stoji. 
Zdravo, fon Zone. 

— Vi... to meni velite? — promrmlja začuđeni vlastelin 
Maksimov. 

— Dakako, tebi — izdere se Fjodor Pavlovič. — A da 
kome? Nije valjda otac iguman fon Zon. 

— Pani ja nisam fon Zon, već Maksimov. 

— Jest, ti si fon Zon. Vaša svetosti, znadete li tko je to 
fon Zon? Bijaše to kriminalni proces: njega su ubili u bludili- 
štu — tako se, čini mi se, nazivaju kod vas takva mjesta — 
ubili i orobili i, bez obzira na njegove godine dostojne pošto- 
vanja, strpali u sanduk, zakovali i iz Petrograda poslali u 
Moskvu u vagonu za prtljagu, pod brojem. I dok su ga zaki- 
vali, bludnice plesačice pjevale su pjesme i svirale na violini, 
odnosno na glasoviru. I eto to vam je taj fon Zon. Uskrsnuo je 
od mrtvih, je li, fon Zone? 

— A što je ovo? Što ovo treba da znači? — začuše se gla- 
sovi u skupini jeromonaha. 

— Hajdemo! — viknu Petar Aleksandrovič okrenuvši se 
Kalganovu. 

— Nipošto, dopustite! — prekinu ga pišteći Fjodor Pavlo- 
vič i zakorači još jedan korak u sobu — dopustite i meni da 
dovršim. Ondje su me u ćeliji obijedili, kao da sam se nepri- 
stojno vladao, a posebno zato što sam viknuo ono o krkušama. 
Petar Aleksandrovič, moj rođak, voli da u govoru ima plus 
de noblesse que de sincerite!, a ja, naprotiv, volim da je u 
mome govoru plus de sinceritć que de noblesse? i — pljujem 
na noblesse! Je li tako, fon Zone? Dopustite, oče igumane, 
premda sam lakrdijaš, i premda se predstavljam kao lakrdijaš, 
ipak sam vitez časti i hoću da sve kažem. Jest, ja sam vitez 
časti, a u Petra Aleksandroviča je povrijeđeno samoljublje, i 
ništa više. Ja sam i došao, možda, ovamo da sve vidim 1 da 
sve kažem. Moj sin Aljoša ovdje ispašta; ja sam otac, ja se 
brinem o njegovoj sudbini i dužan sam da se brinem. Sve 
sam slušao i pretvarao se, a i krišom motrio, i sad želim da 
vam i posljednji čin predstave odigram. Kako je kod nas? Kod 
nas, što padne, to i leži. Kako bi i bilo drugačije! Želim da 
ustanem. Sveti oci, vi ste me uzbudili. Ispovijed je velika 


1 Više plemenitosti nego iskrenosti. 
2 Više iskrenosti nego plemenitosti, 

tajna koju duboko poštujem 1 pred kojom sam spreman da 
padnem ničice, a kad tamo, u ćeliji svi kleče i ispovijedaju se 
naglas. Zar je dopušteno ispovijedanje naglas? Sveti oci su 
odredili da se ispovijeda u uho, samo onda će ispovijed vaša 
biti tajna, i tako je od starine. Kako ću, naime, objasniti pred 
svima da sam, na primjer, ovo i ovo... ali, to jest, vi već 
razumijete? Katkad je 1 reći nepristojno. Ta to je skandal! 
Ne, oci, s vama bih ovdje možda i u hlistovštinu! upao. 
Prvom ću prilikom pisati sinodu, a svoga sina Alekseja vodim 
kući. 

Ovdje jedna napomena: Fjodor Pavlovič je nešto naučio. 
Bilo je nekad zlobnih spletaka koje dopriješe čak do vladike 
(ne samo o našem nego i o drugim manastirima u kojima je 
bilo uvedeno staraštvo), kao da se i suviše poštuju starci, čak 
na štetu igumanova dostojanstva, i kao da, između ostalog, 
starci zlorabe tajnu ispovijedi, itd. Optužbe glupe, koje u svoje 
vrijeme padoše same od sebe i kod nas, i posvuda. Ali glupi 
davo koji je ščepao i nosio Fjodora Pavloviča na vlastitim 
njegovim nervima nekamo sve dalje i dalje u sramotnu du- 
binu, prišapnuo mu je nekadašnju optužbu, od koje sam Fjodor 
Pavlovič nije razumio ni riječi. A nije se umio ni pravilno iz- 
raziti, to manje što ovaj put nije nitko u starčevoj ćeliji kle- 
čao, niti se glasno ispovijedao, tako da Fjodor Pavlovič nije 
mogao ništa slično vidjeti, nego je govorio tek po starim pri- 
čanjima i spletkama koje je kojekako popamtio. Ali, ispri- 
čavši tu glupost, on osjeti da je slagao ružnu besmislicu, i od- 
jedanput mu se prohtje da odmah dokaže slušaocima, a ponaj- 
više samom sebi, da nipošto nije rekao glupost. I premda je 
vrlo dobro znao da će sve više i sve gluplje dodavati svakoj 
izvaljenoj besmislici još po jednu isto takvu besmislicu — 
ipak se više nije mogao suspreći te je poletio kao da se strmo- 


glavljuje. 
— Kakva podlost! — uzviknu Petar Aleksandrovič. 
— Oprostite — reče odjedanput iguman. — Rečeno je u 


staro doba: »I počeše govoriti koješta o meni, čak i neke ne- 
pristojnosti. A ja, kad sam čuo sve to, rekoh sebi: to je lijek 
Isusov koji mi je on poslao da izliječi moju taštu dušu«. I zato 
vam se zahvaljujemo najpokornije, dragi goste. 


1 Hlistovština, ruska vjerska sekta (od riječi hlist: prut, bič), Stara 
sekta koja samo prividno priznaje obrede pravoslavne crkve; pristalice te 
sekte drže da svatko može postati Krist. Njihovi obredi su nalik na der- 
viške. Nastala je u XVII stoljeću. 

I on se pokloni Fjodoru Pavloviču do pasa. 

—- 'Te-te-te! Licemjerstvo 1 stare fraze! Stare fraze i stare 
geste! Stara laž i službeni poklon do zemlje! Poznajemo mi 
te poklone! »Poljubac u usta i bodež u srce«, kao u Schillero- 
vim Razbojnicima. Ne volim, oci, opsjene, već tražim istinu. 
Ali nije istina u krkušama, i to sam već rekao. Oci kaluđeri, 
zašto postite? Zašto očekujete zbog toga nagradu na nebesima? 
Ta za takvu nagradu ću i ja postiti! Ne, sveti kaluđeri, budi 
ti pun vrline u životu, donesi korist društvu, ne zatvaraj se u 
manastir gdje jedeš gotov kruh, i ne očekuj nagrade ondje 
gore — to će biti malo poteže. Šta li je tu kod njih svega 
priređeno? — I on priđe stolu. — Staro porto-vino “Faktori", 
medovina braće Jelisejevih, uh, oci! To ne nalikuje na krkuše. 
I koliko su bočica oci poredali, he, he, he! A tko je sve to 
donosio ovamo? Ruski seljak, radnik, donosi ovamo svoj 
groš zarađen žuljevitim rukama, otkidajući ga od porodice 1 
od države! Ta vi, sveti oci, isisavate narod! 

— To je već posve nedostojno od vas — progovori otac 
Josif. Otac Pajsij je tvrdokorno šutio. Miusov pouči iz 
sobe, a za njim Kalganov. 

— Pa, oci, i ja odoh za Petrom Aleksandrovičem! Više vam 
neću doći, molit ćete me klečeći, ali neću doći. Poslao sam 
vam tisuću rubljića, pa i opet naoštriste oči, he, he, he! Ne, 
više neću dodati. Svetim se za svoju proteklu mladost, za sve 
moje poniženje! — i on lupi šakom po stolu u nastupu iz- 
vještačena osjećanja. — Mnogo je značio ovaj manastirčić u 
mome životu! Mnogo sam suza prolio zbog njega! Vi ste moju 
ženu, klikušu, nahuškali protiv mene. Vi ste me na sedam 
sabora proklinjali i razglasili po cijelom kraju! Dosta, oci, ovo 
je vijek liberalizma, vijek parobroda i željeznica. Ni tisuću, 
ni stotinu rubalja, ni stotinu kopjejaka, ništa nećete dobiti od 
mene! 

Opet jedna napomena. Naš manastir nije nikad i ništa zna- 
čio u njegovu životu, niti je on zbog njega prolio ijednu 
gorku suzu. On se toliko podao svojim izvještačenim suzama 
da je za trenutak gotovo sam sebi povjerovao; čak je zaplakao 
od ganuća, ali je istog trena osjetio da treba rukunice 
okrenuti natrag. Iguman, na zlobnu njegovu laž, saže glavu i 
opet ozbiljno reče: 

— Dalje je rečeno: »Pažljivo i radosno pretrpi sramotu 
koja te bez krivice tvoje stigne, i ne zbuni se i ne zamrzi onoga 
koji te sramoti.« Tako ćemo i mi uraditi. 

— 'Te-te-te, mudrolije i ostali galimatijas! Mudrujte, oci, 
a ja odoh. A sina Alekseja vodim svojom roditeljskom vla- 
šću odavde zauvijek. Ivane Fjodoroviču, najponizniji sine moj, 
dopustite da vam zapovjedim da me slijedite! Fon Zone, 
zašto da ostaneš ovdje! Dođi odmah meni u grad. Kod mene 
je veselo. Svega jedna vrstica, mjesto posnoga ulja dat ću ti 
prase s kašom; naručat ćemo se, iznijet ću konjačića, poslije 
likerčića; imam i slatke rakije... Ej, fon Zone, ne propuštaj 
svoje sreće! 

On izađe vičući i gestikulirajući. I, eto, baš ga u tom tre- 
nutku ugleda Rakitin kako izlazi i pokaza Aljoši. 

— Alekseju! — doviknu otac sinu izdaleka kad ga opazi. 
— Još danas seli meni zauvijek, i jastuk i dušek ponesi da ne 
ostane ovdje od tebe ni traga. 


Aljoša zastade kao okamenjen i šutke i pažljivo promatraše 
prizor. Međutim se Fjodor Pavlovič bio popeo u kočiju, a za 
njim se stao šutke i namrgođeno uspinjati Ivan Fjodorovič, 
čak i ne okrenuvši se Aljoši da se s njim oprosti. Ali sad se do- 
godi još jedna komedijaška i gotovo nevjerojatna scena koja 
nadopuni epizodu. Odjedanput pokraj papuče na kočiji 
iskrsnu vlastelin Maksimov. On je dotrčao sav zadihan, 
samo da ne zakasni. Rakitin i Aljoša su ga vidjeli kako trči, 
On se toliko žurio da je u svojoj nestrpljivosti već bio podigao 
nogu na stepenicu, na kojoj je još bila lijeva noga Ivana 
Fjodoroviča, i, uhvativši se za koš kočije, već počeo uskakivati 
u kočiju. 

— Ija, ija ću s vama! — uzvikivaše on poskakujući i smi- 
jući se sitnim veselim smijehom, blažena lica i na sve spreman. 
— Povezite i mene. 

— Pa, nisam li kazao — oduševljeno uzviknu Fjodor Pav- 
lovič — da je ovo fon Zon? Da je ovo pravi, od mrtvih us- 
krsnuli fon Zon? A kako si se oteo odonud? Šra si ondje toliko 
nafonzonio i kako si mogao ostaviti ručak? Ta za to treba 
imati tvrdu tikvu. I ja imam tikvu, ali, brate, divim se 
tvojoj! Uskači, uskoči brže! Neka ga, Vanja, bit će veselo. Leći 
će nekako ovdje do nogu. Hoćeš li leći, fon Zone? Ili da ga 
stisnemo na sjedište s kočijašem? Skoči na sjedište fon Zone. 

Ali Ivan Fjodorovič, koji je već bio sjeo na svoje mjesto, 
odjedanput šutke i iz sve snage gurnu u prsa Maksimova, i 
ovaj odleti cio hvat daleko. Što nije pao, bijaše tek puki slučaj. 

— Goni! — ljutito viknu Ivan Fjodorovič kočijašu. 

— Ali, šta ti radiš? Šta? Zašto si ga onako? —- planu 
Fjodor Pavlovič, ali kočija pođe. Ivan Fjodorovič ne odgo- 
vori. 

— Gle ti njega! — progovori opet Fjodor Pavlovič, po- 
šutjevši dvije minute i gledajući poprijeko sina. — Ta ti si sam 
smislio cio taj polazak u manastir, sam si poticao, sam odo- 
bravao, pa što se sada srdiš? 

— Dosta ste napričali gluposti, odmorite se bar malo — 
odbrusi Ivan Fjodorovič surovo. 

Fjodor Pavlovič opet pošutje dvije minute. 

— Sad bi valjao konjak — napomene on poučno, Ali Ivan 
Fjodorovič ne odgovori. 

— Kad stignemo, i ti ćeš gucnuti. 

Ivan Fjodorovič neprestano šućaše. 

— A Aljošu ću ipak izvaditi iz manastira, bez obzira 
na to što će vam to biti vrlo neprijatno, najponizniji Karl 
von Moor. 

Ivan Fjodorovič slegne prezirno ramenima i, okrenuvši se, 
poče gledati na put. I sve do kuće nisu ni riječi progovorili. 

TREĆA KNJIGA 


BLUDNICI 


U SLUŽINSKOJ SOBI 


Kuća Fjodora Pavloviča Karamazova nije nikako bila u 
samom središtu grada, ali ne ni sasvim na kraju. Bila je to 
dosta stara kuća, ali ugodne vanjštine: prizemna, s meza- 
ninom, obojena sivom bojom, crvena limena krova. Uostalom, 
mogla se održati još vrlo dugo; bila je prostrana i udobna. U 
njoj je bilo mnogo različitih sobica, skrivenih pregradica i ko- 
jekakvih stepenica, A bilo je i štakora, ali se Fjodor Pavlovič 
nije baš osobito na njih srdio: »Ipak nije tako dosadno navečer 
kad ostaneš sam.« On je zaista imao običaj da preko noći 
pošalje sluge u pobočnu zgradu, i u kući se zaključavao i sam 
provodio cijele noći. 'Ta pobočna zgrada stajala je u dvorištu 
1 bila je prostrana i temeljita; Fjodor Pavlovič je odredio da 
ondje bude kuhinja, iako se kuhinja nalazila i u kući; on nije 
volio kuhinjskog mirisa, te se jelo donosilo preko dvorišta, i 
zimi i ljeti. Uopće je kuća bila zidana za veliku porodicu, pa 
je u njoj moglo živjeti pet puta više i slugu i gospodara. Ali 
u vrijeme naše pripovijetke živjeli su u kući jedino Fjodor 
Pavlovič i Ivan Fjodorovič, a u služinskom krilu svega troje 
slugu: starac Grigorij, starica Marfa, njegova žena, i sluga 
Smerdjakov, još mlad čovjek. Treba progovoriti malo potanje 
o to troje služinčadi. O starcu Grigoriju Vasiljeviču Kutuzovu 
već smo, uostalom, dovoljno govorili. To je bio čovjek tvrd 
i ustrajan, koji je tvrdoglavo 1 ravno išao svom cilju, ako je 
samo taj cilj zbog bilo kakvih uzroka (često neobično nelo- 
gičnih) stajao pred njim kao nepobitna istina. Uopće govoreći, 
bio je pošten i nepodmitljiv. Žena njegova, Marfa Ignatjevna, 

unatoč tome što se cijelog vijeka posve pokoravala muževoj 
volji, ipak je bila navalila, na primjer, odmah poslije oslobo- 
đenja seljaka da odu od Fjodora Pavloviča u Moskvu i da 
ondje otvore bilo kakvu trgovinu (imali su nešto novaca); ali 
je Grigorij onda, i jedanput zauvijek, odlučno rekao da žena 
bulazni, »jer je svaka žena nečasna«, a nije u redu da prijaš- 
njeg gospodara napuste, pa ma kakav bio, »jer je to sada nji- 
hova dužnost«. ' 

— A razumiješ li ti šta je to dužnost? — obrati se on Marfi 
Ignatjevnoj. 

— Šta je dužnost, razumijem, Grigorije Vasiljeviču, ali 
kakva je to dužnost da ovdje ostanemo, to ne mogu pojmiti 
— odgovori Marfa Ignatjevna odlučno. 

— I ne treba da razumiješ, ali će ipak tako biti. A ubu- 
duće Šuti. 

I tako je bilo: oni ne odoše, a Fjodor Pavlovič im odredi 
malu plaću koju je i plaćao. Uz to je Grigorij znao da ima 
nesumnjiv utjecaj na gospodara. On je to osjećao, i to je 
bilo točno: lukavi i tvrdoglavi lakrdijaš Fjodor Pavlovič, vrlo 
tvrd »u nekim prilikama u životu«, kako se sam izražavao, 
bivao je, čudeći se tome i sam, čak slab u nekim drugim 
»prilikama u Životu«. I on je sam znao u kakvim, znao i 
bojao se mnogočega. U nekim prilikama u životu mora se 
biti na oprezu, i to je teško bez vjerna čovjeka, a Grigorij je 
bio neobično vjeran čovjek. Štaviše, dešavalo se da su Fjodora 
Pavloviča htjeli često u toku njegove karijere tući, i uvijek 
ga je spasavao Grigorij, iako mu je svaki put poslije toga 
očitao bukvicu. Ali ni batine ne bi prepale Fjodora Pavlo- 
viča; međutim, bilo je i ozbiljnih slučajeva i, čak vrlo tana- 
nih i zamršenih u kojima možda ni sam Fjodor Pavlovič ne 
bi bio kadar da shvati tu neobičnu potrebu za vjernim i blis- 
kim čovjekom, koju bi pokadšto, iznenadno i neobjašnjivo, 
počeo osjećati u sebi. To su bili gotovo bolni slučajevi: Fjodora 
Pavloviča, koji je bio užasno razvratan i u svojoj bludnosti 
okrutan kao opasan kukac, obuzimao bi katkad i odjedanput, 
u časovima pijanstva, duhovni strah i moralni potres koji je, 
da tako kažem, gotovo fizički odjekivao u njegovoj duši. 
»U toj prilici kao da mi duša dršće u grlu«, kazivaše on gdje- 
kad. I, eto, u tim trenucima volio je da je uza nj, makar u 
blizini, iako možda i ne u istoj sobi, ali bar u pobočnoj zgradi, 
takav čovjek, odan, nepokolebiv, koji nije takav kakav je on, 
nikakav razvratnik, ali koji bi ipak, sye kad bi i vidio svu 

raspuštenost i sve što se zbiva te znao sve tajne, iz odanosti 
sve to dopuštao i ne bi se protivio tome, a što je glavno — 
koji ga ne bi prekoravao, niti se bilo čime prijetio, kako u 
ovom tako i budućem Životu; i koji bi ga u slučaju nužde i 
branio, ali od koga? Od nekog nepoznatog, ali strašnog i 
opasnog. I on je doista osjećao potrebu da to bude svakako 
drugi čovjek, stari znanac i prijatelj, koga bi mogao pozvati u 
teškom trenutku jedino zato da zaviri u njegovo lice i možda 
progovori s njim koju riječcu ma o čemu, 1 ako on ništa ne 
rekne, i ako se ne bude srdio, bit će mu nekako lakše pri 
srcu, a ako se bude ljutio, onda će mu biti još teže. Dešavalo 
se (ali, uostalom, samo ponekad) da je Fjodor Pavlovič odlazio 
čak noću u pobočnu zgradu i budio Grigorija da mu samo na 
časak dođe. Ovaj bi došao, i Fjodor Pavlovič bi počeo govoriti 
o samim tričarijama i naskoro ga otpuštao, gdjekad s podsmi- 
jehom i šalom, a onda bi pljunuo, legao u krevet i spavao 
snom pravednika. Nešto slična je snašlo Fjodora Pavloviča i 
nakon Aljošina dolaska. Aljoša je »probo njegovo srce«, jer 
je on kod njega »stanovao, sve vidio, a ništa nije osudio«. 
I još više, on je donio sa sobom nešto još neviđeno: on nije 
pokazivao ni najmanje prezira prema njemu, starcu, već je, 
naprotiv, bio prema njemu uvijek prijazan i pokazivao sasvim 
prirodnu iskrenu privrženost, iako je on nije nimalo za- 
vrijedio. Sve je to bilo za njega, starog razvratnika i samca, 
pravo iznenađenje, i za njega koji je dosele volio jedino »pr- 
ljavštinu«, posve neočekivano. Poslije Aljošina odlaska priznao 
je sam sebi da je razumio štošta što dotle nije htio da razu 
mije. 

Već sam spomenuo, na početku pripovijetke, kako je Gri- 
gorij mrzio Adelaidu Ivanovnu, prvu suprugu Fjodora Pav- 
loviča i majku prvog sina Dmitrija Fjodoroviča, i kako je, 
naprotiv, branio drugu njegovu suprugu, klikušu, Sofiju Iva- 
novnu, i od samoga svog gospodara i od.svakog kome bi palo 
na pamet da izusti o njoj ružnu ili lakoumnu riječ. U njemu se 
simpatija prema toj nesretnici pretvorila u nešto sveto, tako 
da ni poslije dvadeset godina ne bi mogao otrpjeti čak ni ružno 
natucanje o njoj, nego bi odmah uzvratio napadaču. Naoko je 
Grigorij bio čovjek hladan 1 ozbiljan, šutljiv, koji je upotre- 
bljavao riječi važne, nimalo lakoumne. Isto je tako bilo ne- 
moguće na prvi pogled reći: voli li on svoju šutljivu, pokornu 
ženu ili ne voli, iako ju je zaista volio, i ona je to naravno i 
znala. Marfa Ignatjevna ne samo da nije bila žena glupa, 

nego je, možda, bila pametnija od svog muža, ili bar donekle 
razboritija od njega u svakidašnjim poslovima, pa ipak mu se 
pokoravala bez mrmljanja i šutke od prvog dana njihova braka 
i nesumnjivo ga poštovala zbog njegove duhovne premoći. Vri- 
jedno je spomenuti da su oboje cijeloga svog života neobično 
malo govorili jedno s drugim, osim o najobičnijim i tekućim 
poslovima. Ozbiljni i dostojanstveni Grigorij razmišljao je o 
svojim poslovima i brigama uvijek sam, tako da je Marfa 
Ignatjevna već odavno i jedanput zauvijek bila načistu da 
njen muž cijeni njenu šutnju i da je zbog toga drži pametnom. 
Tukao je nije, osim tek jedanput, i to samo malo. Prve go- 
dine braka Adelaide Ivanovne s Fjodorom Pavlovičem sakupile 
se jednom prilikom u selu seoske djevojke i žene, onda još 
kmetice, da u vlasteoskom dvorištu pjevaju i plešu. Otpočeli 
su »Na livadi«, i odjednom Marfa Ignatjevna, onda još 
mlada žena, istrčala naprijed pred kor i otplesala »rusku« na 
osobit način, ne po seljački, kako žene plešu nego kako je 
plesala dok je još bila djevojka na dvoru bogatih Miusovih, 
na domaćoj vlasteoskoj pozornici, gdje je glumce obučavao u 
plesanju učitelj plesa koji bijaše pozvan iz Moskve. Grigorij je 
vidio kako je otplesala njegova žena, te ju je poslije jednog 
sata, kod kuće u sobi, poučio pameti povukavši je malo za 
kose. I time je bio jedanput zauvijek kraj batinama, te se ne 
ponoviše više nijedanput za cijela života, a i Marfa. Ignat- 
jevna zarekla se da neće više plesati. 

Djece im nije dao Bog, imali su jedno djetence, ali je i 
ono umrlo. Grigorij je očito volio djecu, što čak nije ni krio, 
to jest, nije se stidio da to pokaže. On se sam prihvatio Dmit- 
rija Fjodoroviča, trogodišnjeg mališana, kada je pobjegla 
Adelaida Ivanovna, i mučio se s njime gotovo godinu dana, 
sam ga je češljao i čak sam kupao u koritu. Zatim se brinuo 
za Ivana Fjodoroviča i Aljošu, i za to dobio ćušku; ali o 
svemu tomu sam već pričao. Vlastito ga je dijete ispunjalo 
jedino nadom dok je Marfa Ignatjevna bila još trudna. A 
kad se rodilo, onda je satrlo njegovo srce tugom i užasom. I 
to zbog toga što se mališan rodio sa šest prstiju. Kad je to 
Grigorij vidio, bio je toliko satrven da je šutio ne samo do 
krštenja, nego je namjerno odlazio u vrt da ondje šuti. Bilo 
je proljeće, te je sva tri dana kopao gredice u povrtnjaku, u 
bašći. Treći dan imalo se krstiti dijete; Grigorij je dotle već 
nešto smislio. Kad je ušao u sobu gdje su se bili sakupili sve- 
ćenici, došli gosti i najzad i Fjodor Pavlovič, koji je došao 

osobno kao kum, izjavi on odjedanput da dijete »ne treba 
uopće krstiti« — ali to nije rekao glasno, niti je govorio 
mnogo, nego jedva procijedio riječ po riječ, gledajući pri tom 
tupo 1 oštro u svećenika. 

— A zašto? — čudeći se nekako veselo, zapita svećenik, 

— Zato, jerjeto... zmaj... — promrmlja Grigorij. 

— Kakav zmaj, kakav zmaj? 

Grigorij pošutje neko vrijeme. 

— Dogodila se zbrka u prirodi... — promrmlja on, iako 
dosta nejasno, ali vrlo odlučno i očito ne želeći da o tome 
dalje govori, 

Svi su se smijali i, dakako, krstili jadno dijete. Grigorij se 
molio kod krstionice od srca, ali ipak nije promijenio svoje 
mišljenje o novorođenčetu, Uostalom, nije mu bilo na smetnji, 
samo što ga nije cijele dvije sedmice, koliko je živjelo dijete, 
gotovo ni pogledao, čak nije htio ni da ga vidi, nego je naj- 
češće izbivao iz sobe. Ali kad je mališan poslije dvije sedmice 
umro od mliječne groznice, metnu ga sam u sandučić i i gledaše 
ga veoma rastužen, a kad zasuše plitku malu račicu, kleče i do 
zemlje se pokloni pred grobom. Mnogo godina nije nijedanput 
spomenuo svoje dijete, a nije ga nikad pred njim spominjala 
ni Marfa Ignatjevna, pa kad bi se desilo da povede s kime 
razgovor o svom »djetencetu«, šaptala je makar tu i ne bilo 
Grigorija Vasiljeviča. Po kazivanju Marfe Ignatjevne, stao se 
on od te sahrane baviti poglavito »bogougodnim«, čitao je 
Četji-Mineje, većinom šuteći i sam, i svakiput naticao svoje 
velike srebrne, okrugle naočare, Malokad je čitao naglas, osim 
uz časni post. Volio je knjigu o Jobu, dobio je odnekud prije- 
pis besjeda i propovijedi »bogonosnog oca našeg Isaka Sirina«!, 
i čitao ga bez prestanka i mnogo godina, ne razumijevajući 
gotovo ništa, ali zato je možda najviše i cijenio i volio tu 
knjigu. U posljednje vrijeme upoznao se s hlistovštinom i mno- 
go razmišljao o njoj, za što mu se u susjedstvu ukazala zgoda, 
1 bijaše očito potresen, ali nije smatrao za potrebno da prijeđe 
na novu vjeru. Načitanost u »bogougodnom« davaše, razumije 
se, njegovu licu još veću važnost. 

Možda je bio sklon misticizmu. I sad, kao namjerno, ro- 
đenje njegova šestoprstog djeteta i njegova smrt zbiše se za- 
jedno s drugim vrlo čudnovatim, neočekivanim i vrlo original- 


1 Isak Sirin, pustinjak iz VI stoljeća, koji je napisao nekoliko knjiga 
moralnih pouka. 

nim slučajem koji je ostavio u njegovoj duši, kako je jedanput 
poslije toga sam rekao, »pečat«. Dogodilo se da je, baš onog 
dana kad sahraniše Ššestoprstu mrvicu, Marfa Ignatjevna, 
koja se bila probudila noću, začula nešto kao plač novorođen- 
četa. Ona se prepala i probudila muža. On stao osluškivati 
i napomenuo da će prije biti da to netko stenje, baš »kao da 
je žena«. On se digao 1 obukao; bila je prilično topla majska 
noć. Kad je izašao na ulazne stepenice, jasno je čuo da ste- 
njanje dopire iz vrta. Ali se vrt preko noći zatvarao iz dvo- 
rišta ključem, i u nj se nije moglo nikako drukčije ući osim na 
vrata, jer je cijeli vrt opasavao jak i visok plot. Grigorij se 
vratio u kući i zapalio fenjer, uzeo ključ od vrta i pošao u 
vrt šuteći, ne obraćajući pažnje na histeričan strah svoje 
žene, koja ga je neprestano uvjeravala da čuje djetinji plač i 
da to sigurno plače njen sinčić i da je zove. Ondje je jasno 
razabrao da stenjanje dolazi iz njihove kupaonice koja se nala- 
zila u vrtu nedaleko od vratnica, i da zaista stenje neka žena. 
Kad je otvorio kupaonicu, opazio je prizor koji ga je zapre- 
pastio. Gradska luda, koja se skitala ulicama i bila poznata u 
cijelom gradu pod nadimkom Lizaveta Smerdjašča, uvukla se 
u kupaonicu i odmah rodila dijete. Dijete je ležalo pored nje, 
a ona je umirala uza nj. Govorila nije ništa već zato što nije 
umjela govoriti. Ali bi sve ovo valjalo objasniti zasebno. 


II 
LIZAVETA SMERDJAŠČA 


Ovdje se zbio jedan osobiti slučaj koji je duboko potresao 
Grigorija i jednom zauvijek učvrstio u njemu neprijatnu i od- 
vratnu dotadanju sumnju. Ta Lizaveta Smerdjašča bila je dje- 
vojka vrlo malena, visoka »dva aršina i nešto više«, kako su 
je se ganutljivo sjećale poslije njene smrti mnoge naše gradske 
starice bogomoljke. Njeno dvadeset petogodišnje lice, zdravo, 
široko i rumeno, bilo je potpuno idiotsko, a pogled njenih 
očiju, ukočen i neugodan, iako blag. Išla je cijelog vijeka, ljeri 
i zimi, bosa i u samoj košulji od kudelje. Gotovo crna kosa, 
neobično gusta, kovrčava kao u ovce, stajala je na njenoj 

glavi kao kakva velika kapa. Osim toga, uvijek bijaše uka- 
ljana zemljom, blatom i puna lišća, olupina, strugotina, što je 
za nju prianjalo, jer je uvijek spavala na zemlji i u blatu. 
Otac joj bijaše beskućnik, propali i bolesni mještanin Ilja, 
strašna pijanica, koji je živio već nekoliko godina kao radnik 
kod nekih bogatih gazda, također naših mještana. Mati pak 
Lizavetina bijaše već odavno umrla. Vječno bolesni i opaki 
Ilja tukao je nemilosrdno Lizavetu kad bi došla kući. Ali je 
ona malo kad dolazila jer je živjela od milostinje, lutajući po 
cijelom gradu, kao sumanuto božje stvorenje. I gazde Iljine, 
i sam Ilja, pa čak i mnogi milosrdni ljudi u gradu, poglavito 
trgovci i trgovkinje, često su pokušavali da odjenu Lizavetu 
pristojnije da ne hoda u samoj košulji, a svake zime navlačili 
su na nju kožuh i obuvali joj čizme na noge; ali je ona uvijek, 
dopuštajući bez ijedne riječi da joj sve navuku, odlazila bilo 
kamo, a osobito u portu saborne crkve, svukla sa sebe sve što 
su joj poklonili — bio to rubac, bila to suknja, kožuh ili čizme 
— i sve ostavljala ondje i odlazila bosa i u samoj košulji kao 
i prije. Jedanput se tako desilo da je novi gubernator naše 
gubernije uzgred svrnuo da vidi naš grad i kad je opazio 
Lizavetu, bijaše neobično povrijeđen u svojim najplemenitijim 
osjećanjima, i, mada je shvatio da je »luda« kako su mu rekli, 
ipak je upozorio kako mlada djevojka koja se skita u samoj 
košulji narušava pristojnost te da to ubuduće ne smije biti. 
Ali gubernator otputova, a Lizavetu ostaviše kako je i bila. 
Napokon joj otac umre, i nju, upravo zbog toga što je ostala 
siroče, još više zavolješe svi bogomoljci u našem gradu. I 
zaista, kao da su je svi čak voljeli, štaviše, ni derani je nisu 
dražili ni vrijeđali, a naši su derani, a osobito oni koji idu u 
školu vrlo nasrtljivi. Ona je ulazila u nepoznate kuće i nitko 
je nije goniu već, naprotiv, svatko ju je ljubazno sačekivao i 
grošić joj poklanjao. Ako joj dadu grošić, ona ga primi i od- 
mah odnose i spusti u crkvenu ili kaznioničku škrabicu. Dadu 
li joj na trgu perec ili kolačić, sigurno će poći i prvom djetetu 
dati kolačić ili perec, ili će zaustaviti bilo koju imućniju gos- 
pođu i njoj dati; i gospođe su primale čak radosno. Sama se 
pak nije ničim drugim hranila osim crnim kruhom i vodom. 
Uđe ona, katkad, u bogat dućan i sjedne. Tu leži skupocjena 
toba, tu je i novac, a gazde nikad ne paze na nju, jer znaju da 
neće, makar pred nju metnuo tisuće i zaboravio na njih, nikad 
ni jedne kopjejke uzeti. U crkvu je malokad svraćala; spavala 
je ili u crkvenim vežama ili bi prešla preko bilo čijeg plora 

(kod nas ima još i danas mnogo plotova mjesto taraba) u bilo 
čiji vrt. Kući, to jest u kuću onih gazda kod kojih je služio 
njen pokojni otac, dolazila je otprilike jedanput sedmično, a 
zimi svaki dan, ali samo obnoć, te je noćivala ili u hodniku ili 
u staji. Čudili su se kako može podnositi takav život, ali ona 
se već bila na to navikla; mada malena rasta, ipak je bila 
neobično čvrsta tjelesnog sastava. Kod nas su tvrdili, čak i 
neka gospoda, da ona sve to čini iz oholosti, ali to bijaše 
glupo: ta ona nije umjela ni riječi reći, i tek je kadšto micala 
jezikom i mucala, pa gdje tu može biti govora o oholosti. Ali 
se eto desilo jedanput (bilo je to vrlo davno), jedne rujanske 
jasne i tople noći, za puna mjeseca, što je kod nas već vrlo 
kasno, da se pijana rulja raskalašene gospode, pet ili šest mo- 
maka, vraćala iz kluba svojim domovima »iza kuća«. S obje 
strane uličice bio je plot, a iza njega se pružahu vrtovi okolnih 
kuća; uličica je izlazila na mostić što vodi preko naše smrdljive 
i dugačke bare koju kod nas gdjekad nazivaju rijekom. Kraj 
plota, u koprivi i repuhu, spazilo naše društvo Lizavetu gdje 
spava. Nakresana gospoda zastala nad njom kikoćući, te 
stadoše zbijati šale bez svake cenzure. Jednom gospodičiću 
pade odjedanput na pamet sasvim ekscentrično pitanje o jed- 
noj nemogućoj temi: »Bi li ipak netko mogao smatrati ovakvu 
Životinju za ženu, recimo sad, itd.« Svi zaključiše uznositom 
odvratnošću da ne bi. U toj skupini našao se Fjodor Pavlovič, 
i on u tren oka pritrča i reče da se ona može smatrati za 
ženu, i to još kako, i da je to čak u neku ruku pikantno, itd, 
itd. Istina, on se u to doba kod nas već isuviše izvještačeno 
nametao za lakrdijaša, volio je da se ističe i uveseljava gospodu 
kao da im je ravan, a zapravo kao njihov sluga. To bijaše 
baš u ono isto vrijeme kad je dobio iz Petrograda vijest o 
smrti svoje prve žene Adelaide Ivanovne, i kad je s krepom 
oko šešira pio i tako razvratno živio da su se neki u gradu, 
pa čak i najraskalašeniji, gadili kad bi ga vidjeli. Rulja se 
dakako smijala tom njegovu neobičnom mišljenju; netko iz 
rulje stade čak i podbadati Fjodora Pavloviča, ali ostali, uza 
svu raskalašenost, osjetiše još jaču odvratnost i, najzad, odoše 
svaki svojim putem. Poslije se Fjodor Pavlovič kleo i uvjera- 
vao da je onda i on s ostalima otišao; možda je tako 1 bilo, 
nitko to ne zna pouzdano, niti je ikada saznao, ali poslije pet 
ili šest mjeseci stadoše u gradu govoriti, otvoreno i neobično 
negodujući da je Lizaveta trudna, te su ispitivali i istraživali: 
čiji je to grijeh, tko je njen zavodnik? I tada se odjedanput 

raznio po cijelom gradu strašan glas da ju je osramotio Fjodor 
Pavlovič. Odakle je potekao taj glas? Od one rulje pijanc 
gospode ostao je u gradu samo jedan sudionik, a to bijaše sta- 
riji i častan državni savjetnik koji je bio oženjen i imao odrasle 
kćeri i koji ne bi ništa pričao sve da je nešto i bilo; drugi 
sudionici, njih petorica, bili su se razišli. Ali je javno mišljenje 
otvoreno upozoravalo i sve dalje upozoravalo na Fjodora 
Pavloviča. On se, dakako, nije baš mnogo obazirao na to: 
kojekakvim trgovčićima ili građanima ne bi ni odgovarao. 
Onda je bio ponosan i razgovaraše samo u svom društvu 
činovnika i plemića koje je toliko zabavljao. I eto, u to se 
doba Grigorij odlučno i zdušno zauze za svoga gospodara, i ne 
samo da ga je branio od svih tih kleveta nego se zbog njega 
prepirao 1 svađao, te je mnoge razuvjerio. »Sama je ona, 
gadura, kriva«, a zavodnik nije bio nitko drugi nego »Karp 
Zavrtanj« (tako se zvao jedan strašan kažnjenik, poznat svoje- 
vremeno cijelom gradu, koji je baš u to vrijeme umakao iz 
gubernijske tamnice i potajno živio u našem gradu). To se mi- 
šljenje činilo vjerojatnim, 1 svi se sjetili Karpa: sjetili su ga se 
zato što se on upravo onih noći, pod jesen, vucarao po gradu 
i trojicu orobio. Ali cijeli taj slučaj, ni svi ti glasovi, nisu 
odvratili opće sućuti od te bijedne lude, nego su je svi još 
više pazili i čuvali. Trgovkinja Kondratjevna, postarija udo- 
vica, čak je i to učinila da je još potkraj travnja uzela u 
kuću Lizavetu, u namjeri da je ne pušta nikamo do porođaja. 
Čuvali su je budno, ali se ipak nekako desilo da je Lizaveta, 
uza sve budno čuvanje, upravo posljednjeg dana, uvečer, od- 
jedanput krišom umakla od Kondratjevne i našla se u vrtu 
Fjodora Pavloviča. Kako je ona u tom stanju prešla preko 
visokog 1 jakog vrtnog plota, ostalo je donekle zagonetno, 
Jedni su uvjeravali da su je »prenijeli«, a drugi da ju je »pre- 
nijelo«. Ipak je najvjerojatnije da se sve dogodilo na zamršen 
ali prirodan način, i da se Lizaveta, koja se umjela 
penjati preko plotova u tuđe vrtove da ondje noćiva, popela 
nekako 1 na plot Fjodora Pavloviča, a s njega je, ma se i po- 
vrijedila, skočila u vrt ne obazirući se na svoje stanje. Grigorij 
potrčao Marfi Ignatjevnoj i poslao je da pomogne Lizaveti, 
a sam je otrčao po staru babicu, mještanku, koja je na sreću 
u blizini stanovala. Dijete su spasili, a Lizaveta je u zoru 
umrla. Grigorij uzeo dijete, unio ga u kuću, posadio ženu i 
položio ga na njena koljena, uz njezine grudi: »Božje dijete 
- siroče je svima rod, a nama čvoma osobito. Njega je poslao 

naš mali pokojnik, a potekao je od vražjeg sina i pravednice. 
Hrani ga i ne plači više.« I tako je Marfa Ignatjevna uzgajala 
dijete. Krstili ga i nazvali Pavlom, a po ocu, nazivali su ga 
svi, i to sami, bez ičijeg nagovora, Fjodorovičem. Fjodor Pav- 
lovič nije protuslovio ničemu, i čak je mislio da je sve to za- 
nimljivo, ali se i dalje odricao. U gradu se svima dopalo što 
je uzeo kopile. Kasnije je Fjodor Pavlovič skovao kopiletu i 
prezime: prozvao ga Smerdjakovom, po nadimku njegove ma- 
tere, Lizavete Smerdjašče. Eto, tako je taj Smerdjakov postao 
drugim slugom Fjodora Pavloviča a na početku naše pripo- 
vijetke stanovao u pobočnoj zgradi zajedno sa starcem Gri- 
gorijem i staricom Marfom. Služio je kao kuhar. Bilo bi vrlo 
potrebno i o njemu štošta reći, ali se stidim da tako dugo 
skrećem pažnju svojih čitalaca na tako obične lakeje, i zato 
prelazim na svoju pripovijetku, nadajući se da će ionako o 
Smerdjakovu biti govora u daljem toku pripovijesti. 


NI 


ISPOVIJED VATRENA SRCA. U STIHOVIMA 


Kad je Aljoša čuo očev nalog što mu ga je doviknuo iz 
kočije odlazeći iz manastira, zastao je neko vrijeme na mjestu 
u velikoj dvoumici. Ne može se reći da se upanjio, jer mu se 
to malokad dešavalo. Naprotiv, on je, unatoč tome što je bio 
uznemiren, odmah uspio da siđe u igumanovu kuhinju i sazna 
što je gore počinio njegov tatica. Zatim je ipak krenuo na 
put, nadajući se da će purem do grada uspjeti da nekako od- 
gonetne zagonetku koja ga je mučila. Unaprijed će reći: vike 
očeve i naloga da se seli kući »s jastukom 1 dušekom« nije 
se nimalo bojao. On je suviše dobro shvatio da je nalog neka se 
seli kući, tako glasno i tako neprirodnom vikom izrečen, iz- 
dan »u zanosu«, tako da kažem, radi ljepote — baš kao ono 
kad se nedavno u njihovu gradu opio jedan građanin na svoj 
imendan, te odjedanput pred gostima, ljut što mu ne daju 
više rakije, stao razbijati vlastito posuđe, derati ženinu ha- 
ljinu, lomiti svoj namještaj i najzad prozore po kući, a sve 
opet jedino radi ljepote; i sve se to na isti način, dakako, 

desilo sad i tatici. Sutradan je, razumije se, pijani gra- 
đanin, kad se istrijeznio, požalio za razbijenim šalicama + 
tanjurima, Aljoša je znao da će ga starac sutradan sigurno 
Opet pustiti u manastir, a možda će ga pustiti još i danas. A 
bio je i potpuno uvjeren da nitko i nikad na cijelom svijetu 
neće poželjeti da ga uvrijedi, i ne samo da neće zaželjeti, već 
to ni ne može. To je bio za njega aksiom, utvrđen jednom 
zauvijek, bez razmišljanja, i on je s tom mišlju išao naprijed 
bez ikakva kolebanja. 

Ali u tom trenu poče u njemu kopkati jedan drugi strah, 
sasvim druge vrste, i to mučniji, što ga ni sam nije mogao 
odrediti, naime, strah od žene, i to upravo od Katerine Iva- 
novne koja ga je toliko uporno molila u pismu, što mu ga 
je danas predala gospođa Hohlakova, da joj zbog nečega dođe. 
Taj zahtjev i ta prijeka potreba da joj svakako ode uniješe 
iznenada u njegovo srce nekakav mučan osjećaj, i cijelo jutro, 
što dalje, to jače i sve bolnije, širio se u njemu taj osjećaj, 
unatoč svim prizorima i događajima što su se zbili u manastiru 
i maloprije kod igumana, itd, itd. On se nije bojao toga što 
nije znao o čemu će ona početi s njim govoriti i što će 
joj on odgovoriti. Ni žene se u njoj uopće nije bojao: žene je, 
dakako, poznavao malo, iako je cijeli život, od najranijeg 
djetinjstva i do dolaska u manastir, samo s njima i živio. On 
se bojao baš te žene, naime Katerine Ivanovne. A bojao se je 
upravo od onog vremena kad ju je prvi put ugledao. A vidio 
se s njom svega tek jedanput ili dvaput, a možda i triput, te 
jedanput čak progovorio s njom slučajno nekoliko riječi. On je 
se sjećao kao lijepe, ponosne i odlučne djevojke. Ali ga nije 
mučila njena ljepota, već nešto drugo. Eto, baš ta zegonetnost 
njegova straha jačala je sada u njemu taj strah. Namjere te 
djevojke bile su najplemenitije, on je to znao; ona je nastojala 
spasiti njegova brata Dmitrija, koji joj je skrivio, i to jedino 
iz velikodušnosti. I, eto, uza sve to visoko mišljenje i priznanje 
koje je morao da oda svim tim divnim i velikodušnim osje- 
ćajima, niz leđa su mu srsi prolazili što se više primicao njenoj 
kući. 

Mislio je da svog brata Ivana Fjodoroviča, koji joj je bio 
toliko blizak, neće kod nje zateći: brat Ivan je sad zacijelo uz 
oca. Dmitrija također neće zateći, i on je slutio zašto. Dakle, 
oni će nasamo razgovarati. On zaželi da se prije toga 
sudbonosnog razgovora sastane s bratom Dmitrijem, da otrči 
njemu. Mogao bi se s njim o koječemu porazgovoriti a da mu 

i ne pokaže pismo. Ali je brat Dmitrij stanovao daleko, i si- 
gurno nije također sada kod kuće. Postajavši trenutak na 
mjestu, on se napokon odluči. Prekriživši se naviklim i brzim 
znakom križa, osmjehnu se tko zna zašto i uputi odlučno svo- 
joj strašnoj dami. 

Kuću je njenu znao. Ali kad bi pošao Velikom ulicom, onda 
preko trga, itd, ne bi stigao tako brzo. Naš je gradić! neo- 
bično razbacan, i u njemu su udaljenosti prilično velike. Osim 
toga ga je čekao otac koji nije, možda, još zaboravio svoga 
naloga, te bi se mogao uzjoguniti, i zato se morao žuriti da 
dospije i ovamo i onamo. Kad je o svemu tome promislio, od- 
luči da ide iza kuća i skrati put, a on je poznavao sve te staze 
po gradu kao svojih pet prsta na ruci. Ići iza kuća značilo je 
ići gotovo stranputicom uz puste ograde, prelazeći često 
preko tuđih plotova, prolazeći kroz tuđa dvorišta, gdje ga je, 
uostalom, svatko poznavao i s njim se pozdravljao. Tako je 
mogao izbiti na Veliku ulicu putem upola kraćim. Na 
jednom mjestu morao je čak proći tik kraj očinske kuće, naime 
kraj vrta što graniči s očevim vrtom, koji je pripadao jednoj 
staroj maloj, naherenoj kućici sa četiri prozora. Gospodarica 
re kuće bila je, kako je Aljoši bilo poznato, nekakva građanka, 
starica bez nogu, koja je živjela sa svojom kćerkom, nekadaš- 
njom civiliziranom sobaricom u prijestolnici, što je donedavno 
služila sve samo po generalskim kućama, a sada se, ima tome 
već godinu dana, vratila kući zbog staričine bolesti i tu se 
kočoperila u gizdavim haljinama. Ta starica i njena kći 
padoše, međutim, u potpunu bijedu te su, kao susjede, čak do- 
lazile svaki dan u kuhinju Fjodora Pavloviča po juhu i kruh. 
Marfa Ignatjevna davala im je drage volje. Ali kćerka, iako 
je dolazila po juhu, ipak nije prodala ni jedne svoje haljine, a 
jednu je imala čak s vrlo dugačkim repom. Za ovo posljednje 
saznao je Aljoša, dakako, sasvim slučajno, od svoga druga 
Rakitina, kome je bilo savršeno sve poznato u našem gradu, 
i kad je saznao, odmah je, razumije se, i zaboravio. Ali kad je 
sad stigao do susjedina vrta, on se iznenada sjeti baš onog 
repa te naglo podiže svoju oborenu i zamišljenu glavu 1... 
natrapa iznenada na nekoga kome se najmanje nadao. 

Iza plota susjednog vrta uspeo se na nešto i stajao, izvivši 
se do prsiju, njegov brat Dmitrij Fjodorovič i, dajući mu 


1 Pisac je u ovom romanu prikazao gradić Staru Rusu, u kojemu je 
često provodio ljeto. 

rukama znakove, zvao ga 1 vabio, bojeći se, očito, ne samo da 
ga zovne, nego čak da mu i koju riječ kaže glasno da ga ne 
bi čuli. Aljoša odmah dotrči do plota. 

— Dobro je što si se sam osvrnuo, inače sam te već gotovo 
htio zovnuti — radosno i brzo prošapra Dmitrij Fjodorovič. 
— Penji se ovamo! Brzo! Ah, lijepo što si došao! Baš sam na 
te mislio... 

Aljoša se i sam radovao, samo što nije znao kako će prijeći 
preko plota. Ali ga »Mitja« ščepa svojom snažnom rukom za 
lakat i pomogne mu da preskoči. Aljoša zadigne donju mantiju 
i preskoči vješto kao kakav bosi gradski derančić. 

— Veselo, idemo! — ote se Dmitriju u oduševljenu šaptu. 


—- Kamo? — prošapta i Aljoša, osvrnuvši se na sve strane 
i primijetivši da se nalazi u posve pustu vrtu, u kome nije 
bilo nikog osim njih dvojice. Vrt je bio malen, ali gospodari- 
čina kućica bila je udaljena najmanje svojih pedeset koračaja. 
— Pa ovdje nema nikoga, zašto onda šapćeš? 

— Zašto šapćem? Ah, đavo ga odnio — viknu odjedan- 
put Dmitrij Fjodorovič iz svega glasa. — Jest, zašto šapćem? 
Ali, eto, i sam vidiš kakva može odjedanput da nastane zbrka 
u prirodi. Ja sam ovdje potajno i pazim na tajnu. Objašnjenje 
će doći kasnije, a jer znam da je tajna, i ja sam odjedanput 
počeo govoriti tajom, i šapćem kao budala, iako nije potrebno. 
Hajdemo. Eno onamo! Dotle, šuti. Poljubio bih te! 


Slava Višnjemu na svijetu, 
Slava Višnjemu u meni... 


— Ja sam maloprije, upravo pred tvoj dolazak, ovdje sjedio 
i to ponavljao. 

Vrt je imao oko jedne desetine ili nešto više, ali je drveće 
bilo zasađeno tek unaokolo, duž sva četiri plota: jabuke, kle- 
novi, lipe i breze. Sredina vrta bila je pusta, zalivađena, i na 
njoj se moglo u ljeto nakositi nekoliko pudova sijena. Gaz- 
darica ga je izdavala u proljeće u najam za nekoliko rubalja. 
Bilo je u njemu i gredica s malinama, ogrozdima i ribizlima, 
također uz plot; gredice s povrćem, tik uz kuću, bile su ure- 
đene, međutim, tek nedavno. Dmitrij Fjodorovič vodio je gosta 
u jedan kur vrta, najudaljeniji od kuće. Ondje je odjedanput 
posred gustih lipa i starih grmova ribizla i bazge, kaline i jor+ 
govana, iskrslo nešto nalik na razvaline starodrevnog zelenog 

hladnjaka, pocrnjelog i naherenog, orešetkanih strana, ali s 
krovom pod koji se još moglo skloniti od kiše. Hladnjak je 
bio sagrađen sam bog zna kada, a, po predaji, sagradio ga je 
prije pedeset godina tadašnji kućegazda, Aleksandar Karlovič 
fon Šmit, potpukovnik u ostavci, Ali je već sve bilo trulo, 
pod sagnjio, sve se daske uvijale, a drvo zaudaralo vlagom. 
U hladnjaku se nalazio drven, zeleno obojeni stol, ukopan 
u zemlju, a oko njega su bile klupe, također zelene, na kojima 
se još moglo sjediti. Aljoša je odmah zamijetio bratovljevo 
oduševljenje, ali, ušavši u hladnjak, spazi na stoliću bočicu 
konjaka i čašicu. 

— Ovo je konjak! — nasmija se Mitja. — A ti već misliš 
»zar opet pijančuje?« Ne vjeruj priviđenju. 


Ne vjeruj gomili pustoj i lažljivoj, 
Zaboravi na sumnje svoje... 


Ne pijančujem ja, nego se »sladim«, kako kaže tvoja 
svinja Rakitin koji će postati i državni savjetnik a još će jed- 
nako govoriti »sladim se«. Sjedaj! Ja bih te, Aljoša, zgrabio 1 
privio na grudi, ali tako da te zdrobim, jer na cijelom svi- 
jetu... zapravo... zapravo.... (razumij! razumij!) volim 
tek tebe jedinog! 

On je izgovorio posljednje riječi gotovo kao u nekom ludilu. 

— Jedino tebe i još i jednu »podlu«, u koju sam se za- 
ljubio, i zbog toga i propao. Ali zaljubiti se ne znači voljeti. 
Zaljubiti se može svaki čovjek i kad mrzi. Zapamti! Ja sada 
još veselo govorim! Sjedaj, evo, ovdje za sto, a ja ću do tebe, 
i gledat ću u tebe i neprestano govoriti, jer je kucnuo čas. 
A, uostalom, ja sam se uvjerio da ovdje treba zaista tiho 
govoriti, jer se ovdje... ovdje... mogu otkriti najneočeki- 
vanije uši. Sve ću ti objasniti, rekoh: nastavak slijedi. Šta me 
je vuklo tebi, zašto sam žudio za tobom sve ove dane, a i sada? 
(Već je pet dana kako sam ovdje bacio sidro.) Sve ove dane? 
Zato što ću tebi jedinome sve kazati, zato što ću sutra polet- 
jeti s oblaka, zato što će se sutra život svršiti i započeti. Jesi 
li iskusio, jesi li sanjao u snu o tome kako padaš s gore u bez- 
dan? Pa, tako ja sad i budan letim. I ne bojim se, ne boj se ni 


! Stihovi iz Njekrasovljeve pjesme »Kad iz mraka zabluda«, koja je 
u pedesetim godinama prošlog stoljeća bila veoma popularna među rus- 
kom mladeži zbog svoje humanističke ideje. 

ti. To jest, bojim se, ali mi je slatko. To jest, nije mi slatko, 
nego sam ushićen. Ali do đavola, svejedno, kako bilo da bilo. 
Snažan duh, slab duh, ženski duh — kako bilo da bilo! Sla- 
vimo prirodu: vidiš, koliko je sunce, kako je nebo čisto, lišće 
je sve zeleno, još je pravo ljeto, četvrti sat poslije podne, ti- 
šina! Kamo si pošao? 

— Pošao sam ocu, ali sam htio da svrnem Katerini Iva- 
novnoj. 

— Njoj i ocu! Uh! Kakav stjecaj! A zašto sam te zvao, 
zašto želio, zašto sam za tobom gladovao i za tobom žudio 
svima djelićima duše, pa čak i rebrima? Da te, naime, poša- 
ljem u svoje ime ocu, a onda i njoj, Katerini Ivanovnoj, pa da 
svršim i s njom i s ocem. Da pošaljem anđela. Mogao bih 
poslati bilo koga, ali ja moram poslati anđela. I, eto, ti sam 
ideš i njoj i ocu. 

— Zar si me doista htio poslati? — ote se Aljoši, i lice mu 
poprimi bolan izraz. 

— Stoj, ti si to znao. I vidim da si sve odjedanput shvatio. 
Ali šuti, zasad šuti. Ne žali i ne plači! 

Dmitrij Fjodorovič ustade, zamisli se i metne prst na čelo. 

— Ona je tebe sama pozvala, ona ti je pismo pisala, ili 
šta drugo, zato si joj i pošao, ta zar bi ti inače pošao? 

— Evo pisma — izvadi ga Aljoša iz džepa. Mitja ga brzo 
pročita. 

—Iti si tako pošao »iza kuća«. O bogovi! Hvala vam 
Što ga uputiste »iza kuća«, i on dopade meni, kao zlatna ribica 
starome budali ribaru u priči. Čuj, Aljoša, čuj, brate! Sad 
namjeravam sve kazati. Anđelu na nebu već sam rekao, ali 
moram reći i anđelu na zemlji. Ti si anđeo na zemlji. Ti ćeš 
saslušati, ti ćeš shvatiti, i ti ćeš oprostiti... A meni je potrebno 
da mi netko viši oprosti. Čuj: ako se dva bića odjedanput ot- 
kinu od svega zemaljskog i polete u neobično, ili bar jedno, 
te dode, prije nego što će poletjeti ili poginuti, drugome i 
kaže: učini mi ovo i ovo, nešto takvo što nikad i ni od koga 
ne mole i što se može zamoliti jedino na samrtnom času — 
zar — on to neće ispuniti... ako mu je prijatelj, ako mu je 
brat? 

— Ja ću ispuniti, samo kaži šta, i reci brže — reče Aljoša. 

= Brže... Hm. Ne žuri se, Aljoša; ti se Žuriš i uznemi- 
ruješ. Sada se ne mora žuriti. Sad se svijet preokrenuo. Šteta 


119 


što se nisi u mislima uznio do ushićenja! A, uostalom, što ja 
njemu govorim? Ti nisi u svojim mislima dotle došao! Šta ja, 
luđak, govorim: 


Budi čovjek plemeniti!! 


Čiji je ovo stih? 

Aljoša odluči da čeka. On je shvatio da ga možda ovdje 
čeka glavni posao. Mitja se malo zamisli, podupre se rukom o 
sto i obori glavu na dlan. Obojica su časak šutjeli. 

— Aljoša — reče Mitja — ti se jedini nećeš smijati. Htio 
sam da otpočnem... svoju ispovijed... Schillerovom him- 
nom radosti An die Freude? Ali ja ne znam njemački, znam 
samo toliko da je An die Freude. Ali ne misli također da 
blebećem što sam pijan. Ne govorim u pijanstvu. Konjak je 
konjak, ali su meni potrebne dvije boce da se opijem — 


I Silen rumen u licu, 
Na magarcu slabih nogu, 


a ja nisam ni četvrtinu boce ispio, i nisam Silen. Nisam Silen, 
već silan, jer sam se jednom zauvijek odlučio. Oprosti mi igru 
riječi, danas mi moraš štošta oprostiti, a ne samo igru riječi. 
Ne uznemiruj se, ja ne razvlačim, ja govorim o onom 
glavnom i za trenutak ću do onoga glavnog doći. Neću Židova 
iz duše izvlačiti. Stoj, kako ono... 

On podigne glavu, zamisli se, i odjedanput otpoče u za- 
nosu: 


Skrivao se plab, nag i divlji 
Troglodit u pećinama, 

Skitao se nomadskijem poljima 

I pustošio njive... 

Strašan lovac s kopljem i strijelama 
Trčao je po šumama... 

Jao onom koga bace vali 

K neugodnim obalama! 


1 Stih iz Goetheove pjesme »Božansko«. 
2 Poznata Schillerova pjesma »Radosti« u kojoj pjesnik poziva sve 
ljude da se bratski sjedine u životnoj radosti. 

S olimpijskog vrhunca 

Siđe majka — Cerera 

Iza ugrabljene Prozerpine: 
Divlji pred njom leži svijet. 
Ni kutka, ni gostoprimstva 
Za boginju nigdje nema; 

I nikakav hram ne svjedoči 
O poštivanju bogova, 


Poljski plod i slatki grozdovi 
Ne blistaju na gozbama; 
Tekay se ostaci tjelesa 

Puše na krvavim oltarima. 

I kud god Cerera 

Svrne bolnim pogledom — 
Svagdje ugleda čovjeka 

U dubokom poniženju!! 


I odjedanput se ote iz Mitjinih grudi jauk. On ščepa Aljošu 
za ruku. 

— Prijatelju, prijatelju, u poniženju, u poniženju i sada. 
Strašno mnogo mora čovjek trpjeti na zemlji, strašno mnogo 
nesreća ga prati! Ne misli da sam samo ja pokvarenjak u činu 
oficira koji loče konjak i živi razbludno. Ja, brate, gotovo 
samo o tome i razmišljam, o tom poniženom čovjeku, samo 
ako ne buncam. Dao bog da sada ne buncam i sebe ne hvalim. 
Zato i mislim o tom čovjeku, jer sam i sam takav. čovjek. 


Da bi se čovjek iz niskosti 
Digao dušom, 

S drevnom je majkom zemljom 
Sklopio savez zauvijek. 


Ali, eto šta je posrijedi: kako ću stupiti u vječni savez 
sa zemljom? Ja ne volim zemlje, ne param njenih grudi; onda 
moram li postati seljakom ili pastirom? Lutam i ne znam: 
jesam li ponovo pao u sramotu ili u svjetlost i radost? Eto u 
čemu je nevolja, jer sve je na svijetu zagonetka! I kad bi se 
dogodilo da se cdam najsramotnijem razvratu (a to mi se 


" Dmicrij Karamazov ne počinje svoju ispovijed pjesmom »Radosti« 
nego drugom Schillerovom pjesmom — »Eleuzijama«. 

jedino i dešavalo), tada bih uvijek čitao tu pjesmu o Cereri i 
o čovjeku. Bi li me to popravilo? Nikad! Zato jer sam Kara- 
mazov. I zato, ako već poletim u propast, poletjet ću ravno, 
naglavce i s petama okrenutim uvis, i bit ću čak zadovoljan 
što padam baš u takvu sramotnom položaju i što to smatram 
za ljepotu. I gle, upravo u toj sramoti otpočinjem odjedanput 
himnu. Neka sam proklet, neka sam nizak i podao, ali neka i 
ja ljubim kraj one odjeće u koju se oblači moj bog; neka idem 
u isto vrijeme za samim đavolom, ali ja sam ipak sin tvoj, 
Gospode, i volim tebe i osjećam radost bez koje ne može svijet 
ni stojati ni postojati. 


Dušu božjega stvorenja 

Opaja vječna radost, 

Tajnom silom vrenja 

Gori čaša života; 

Travku je izmamila na svjetlo, 
U suncu razvila kaos 

I razlila ga prostorima 
Nedoglednima zvjezdaru. 


Na grudima prirode 

Pije radost sve Što diše; 

Sva stvorenja, sve narode 

Vuče ona za sobom; 

Nama je dala drugove u nesreći, 
Grozdov sok, vijence Harita, 
Kukcima — nasladu... 

Anđeo — stoji pred bogom. 


Ali, dosta je stihova. Ja sam prolio suze, i ti mi dopusti da se 
isplačem. Neka je to glupost, kojoj će se svi smijati, ali ti ne- 
ćeš. Gle, tvoje očice plamte. Dosta je stihova. A sad hoću da 
kažem nešto o kukcima, eto o onima koje je Bog obdario raz- 
vratom. 

Kukcima — nasladu! 


Ja sam ti, brate, sam taj kukac, i to je o meni izričito rečeno. 
I mi smo svi Karamazovi takvi, i u tebi, anđele, taj kukac 


! Dmitrij navodi dvije kitice iz Schillerove pjesme »Radosti«. 

Živi i u tvojoj krvi buru rađa. To su — bure, jer razvrat su 
— bure, goleme bure! Ljepota — to je nešto strašno i užasno! 
Strašna zato jer je Bog zadao same zagonetke. 'Tu se bregovi 
sastaju, tu sva protuslovlja zajedno žive. Ja sam, brate, vrlo 
neobrazovan, ali sam mnogo o tome razmišljao. Užasno 
mnogo tajni! I suviše mnogo zagonetaka tišti čovjeka na zem- 
lji! Odgonetaj kako znaš, 1 izađi suh iz vode. Divota! A uz 
to ne mogu podnijeti što mnogi ljudi, čak uzvišena srca i vi- 
soka uma, počinju s idealom Madoninim, a svršavaju s idealom 
sodomskim. A još je strašnije što se netko, tko već ima ideal 
sodomski u duši, ne odriče ideala Madonina, te mu od njega 
bukti sve srce, i zaista, zaista bukti, kao u mlade nevine go- 
dine. Da, širok je čovjek, čak odviše širok, ja bih ga suzio. I, 
đavo ga znao kako to zbilja biva! Što se umu čini da je sra- 
mota, to je za srce sama ljepota. Zar je u Sodomi ljepota? 
Vjeruj da se ona u Sodomi i nalazi za golemu većinu ljudi — 
jesi li znao za tu tajnu ili nisi? Užasno je to što je ljepota ne 
samo strašna nego i tajanstvena, Tu se đavo s Bogom bije, a 
bojno je polje — srce ljudsko. A, uostalom, šta koga boli, o 
onom i govori. A sad slušaj! 


IV 
ISPOVIJED VATRENA SRCA. U PRIČAMA 


— Ondje sam orgijao. Otac je jutros govorio da sam plaćao 
po nekoliko tisuća da zavedem djevojke. To je svinjsko privi- 
đenje, i to se nije nikad dešavalo, a ako i jest, za »to« si- 
gurno nije trebalo novaca. Za mene je novac — accessoir,! 
žar duše, pokućstvo. Danas je eno ona moja dama, a sutra je 
na njenu mjestu prostitutka. I ovu i onu veselim, razbacujem 
noyac pregrštima, svirka, galama, Ciganke. Ako treba, i njima 
dajem, jer uzimaju, uzimaju naslijepo, ali se mora priznati da 
su zadovoljne i zahvalne. Mlade su me gospođe voljele, ne sve, 
ali se ipak dešavalo, dešavalo; ali sam uvijek volio sporedne 
ulice, gluhe i mračne kutove, podalje od trga — ondje su 


1 Dodatak. 

zgode, ondje iznenađenja, ondje je čisto zlato u kalu. Ja, 
brate, govorim alegorički. Kod nas u gradu nije bilo takvih 
materijalnih tjesnaca, ali je bilo moralnih. Ali kad bi ti bio 
ono što sam ja, onda bi znao šta oni znače. Volio sam razvrat, 
volio sam i sramotu razvrata. Volio sam surovost: zar ja nisam 
stjenica, zar nisam kao kukac? Kratko rečeno — Karamazov! 
Jedanput bijaše priređen piknik za cijeli grad, sanjkali smo se 
na sedam trojki; stao sam u mraku, zimi, u saonicama stis- 
kati jednu susjednu djevojačku ruku i prinudio tu djevojčicu 
da se sa mnom ljubi, kćerku činovnika, siromašnu, milu, 
krotku, bezazlenu. Dopustila je, dopustila štošta u mraku. Mi- 
slila je, jadnica, da ću joj sutra doći i zaprositi je (jer mene 
su, uglavnom, za mladoženju držali), a ja poslije s njom ni 
riječi, pet mjeseci ni riječce ne prozborih. Vidio sam kako su 
me pratile njene očice iz kuta dvorane kad se plesalo (a kod 
nas neprestano plešu), vidio sam kako su sijevale plamenom 
— plamenom blagog negodovanja. Ali ta je igra zabavljala 
jedino razbludnog moga kukca koga sam u sebi gajio. Poslije 
pet mjeseci ona se udala za činovnika i otišla... srdeći sei, 
vjerojatno, još jednako zaljubljena u mene. Sad oni sretno 
žive. Ali moraš znati da nisam nikom kazivao, da je nisam 
iznio na loš glas; iako su moje želje niske i volim podlost, 
nepošten ipak nisam. Ti crveniš, tvoje su oči sijevnule. Dosta 
je ove prljavštine. I sve ovo nije još ništa, samo poldekokov- 
ski! cvjetići, mada je surov kukac već rastao, već se razrastao 
u mojoj duši. Tu ti je, brate, čitav album uspomena. Neka im 
dragi bog dade zdravlje. Nisam volio da se svađam kad sam 
prekidao. I nikad nisam odavao, nikad ni jednu iznio na loš 
glas... Ali dosta. Zar si mislio da sam te jedino zbog ovih 
besmislica pozvao ovamo? Nisam, ja ću ti ispričati nešto zani- 
mljivo; ali se ne čudi što se tebe stidim, nego se čak raduj. 

— Ti to veliš zato što sam pocrvenio — iznenada na- 
pomenu Aljoša. — Nisam ja zbog tvojih riječi pocrvenio, 
ni zbog tvojih postupaka, već zato što sam isto što i ti. 

— Zar u? Ali si malko pretjerao. 

— Ne, nisam pretjerao — vatreno progovori Aljoša. (Očito 
da se on tom mišlju odavno bavio.) — Sve su to jedne te 
iste stepenice. Ja sam na najnižoj, a ti gore, negdje na tride- 
setoj. Ja o tome tako mislim, ali to je sve jedno te isto, sasvim 


1 Paul de Kock, francuski pisac (1794—1871); napisao je oko pedeset 
romana iz pariškog života. 

identično. Tko je stao na najnižu stepenicu, taj će se ionako 
svakako uspeti i na najvišu. 

— Dakle, najbolje bi bilo i ne stajati na nju? 

— Tko može — neka nikako i ne staje. 

— A možeš li ti? 

— Čini se da ne mogu. 

— Šuti, Aljoša, šuti, dragi, želim da poljubim tvoju ručicu, 
tako, od dragosti. Ona obješenjakinja Grušenjka poznaje 
ljuđe, jedanput mi je rekla da će tebe jednom pojesti! Šutjet 
ću, šutjer ću! S gadaluka, s polja zagađena muhama prijeći 
ćemo na moju tragediju, također na polje zagađeno muhama, 
to jest svakom podlošću. Posrijedi je ovo: ako je, naime, 
starčić i slagao da sam zavodio nevine djevojke, ali je, doista, 
i toga bilo u mojoj tragediji, bilo je tek samo jedanput, iako 
nije bilo do kraja izvedeno. Starac koji me kori zbog onoga 
što nije bilo to i ne zna, jer nisam nikad nikom pričao, tebi 
ću sad prvom ispričati, dakako, ne računajući Ivana. Ivan sve 
zna. Odavno prije tebe zna. Ali je Ivan grob. 

— Ivan je grob? 

— Jest. 

Aljoša slušaše pozorno. 

— lako sam bio zastavnik, ipak sam se nalazio u onom 
bataljonu, u linijskom!, kao pod nekim nadzorom, kao kakav 
izagnanik. A u gradu su me primali vrlo lijepo. Novac sam 
nemilice razbacivao, svi su vjerovali da sam bogar, a i ja sam 
u to vjerovao. A, uostalom, možda sam ih i čim drugim osvo- 
jio. Jer, iako su mahali glavama, ipak su me zbilja voljeli. Moj 
potpukovnik, već starac, odjedanput me omrznu. Stao je za- 
dirati u mene; ali sam ja imao šake, a uz to je cijeli grad bio 
uza me, pa me nije smio mnogo dirati. Bio sam i sam kriv, 
namjerno mu nisam odavao ono poštovanje koje mu pripada. 
Uznosio sam se. Taj stari tvrdoglavac, vrlo dobar čovjek i 
najdobroćudniji gostoprimac, imao je nekad dvije žene, ali mu 
obje umriješe. Jedna, prva, bila je prosta roda te mu ostavila 
kćer, također prostu. Za moje vrijeme bila je to već djevojka 
od dvadeset i četiri godine i živjela zajedno s ocem i tetkom, 
sestrom pokojne matere. Tetka je bila — nijema prostota, a ne- 
ćakinja, najstarija kći potpukovnika — živa prostota. Kad se 
je sjetim, volim da kažem o njoj dobru riječ: nikad nisam, 


' »Linijskim« su se nazivale graničarske jedinice u kojima je služio i 
mladi Dostojevski 1854, u Semipalatinsku, nedaleko od kineske granice. 

dragi, poznavao dražesnijeg ženskog karaktera od te djevojke, 
a zvali su je Agafjom, zamisli Agafjom Ivanovnom. A nije 
bila ni ružna, po ruskom ukusu: visoka, krupna, gojazna, 
prekrasnih očica, lica, recimo, ogruba. Nije se udala, mada 
su je dvojica prosila, odbila je, a vedrine nije izgubila. Zbli- 
žili smo se — ali ne onako, ne, tu je bilo sve čisto, već onako, 
prijateljski. Ja sam često prijateljevao sa ženama sasvim bez- 
grešno, drugarski. Čavrljao s njom najiskrenije, a ona se samo 
smije. Mnoge žene vole iskrenost, a ona je bila djevojka, što 
me je jako veselilo. I, evo, još nešto: nikako je ne bih mogao 
nazvati gospođicom, Živjela je kod oca s tetkom ponizujući 
sebe nekako dobrovoljno, ne izjednačujući se s ostalim dru- 
štvom. Svi su je voljeli, i svima je bila potrebna jer je bila 
valjana krojačica: imala je dara, novac za usluge nije tražila, 
radila je sve za ljubav, ali kada bi je darivali, nije odbijala 
da primi. A potpukovnik — ni da bi riječi! Potpukovnik je bio 
jedna od prvih ličnosti u našem mjestu, Živio je rastrošno, pri- 
mao cijeli grad, priređivao večere, zabave. Kad sam došao i 
stupio u bataljon, počeše govoriti po cijelom gradu da će na- 
skoro doći iz prijestolnice druga potpukovnikova kći, ljepotica 
nad ljepoticama, koja je upravo sad izašla iz jednog prijestol- 
ničkog aristokratskog instituta. Ta druga kći — to je, eto, ta 
ista Katerina Ivanovna, kći druge potpukovnikove žene. A 
druga žena, sad već pokojnica, bila je iz nekakve čuvene i 
velike generalske kuće, mada nije, uostalom, ni ona, pouzdano 
znam, donijela potpukovniku nikakvih novaca. Dakle, bila je 
visoka roda, i ništa više; tek ako se moglo nečemu nadati, ali 
gotovine nije bilo. A, ipak, kada je stigla iz instituta (ali samo 
u goste, a ne zauvijek), naš se grad čisto preporodio, najviđe- 
nije naše dame — dvije odličnice, jedna pukovnica, a i sve os- 
tale, povodeći se za njima, dadoše se odmah na posao, otimale 
su se o nju, zabavljale je, bila je carica balova i piknika, 
priređivali su žive slike u korist nekakvih guvernanti. Ja 
šutim, bekrijam, i baš sam onda načinio jedan takav ispad 
da je cijeli grad zabrujao. Bilo je to kod komandanta baterije, 
a ona me, vidim, mjeri pogledom, ali joj nisam onda prišao: 
neću, rekoh, da se upoznajem. Pristupio sam joj tek nešto kas- 
nije, također na večeri, i počeo s njom govoriti, ali me ona 
jedva pogledala, stisla usne prezirno, a ja pomislio, čekaj, 
osvetit ću ti se! Tada sam bio strašan grubijan, što sam i sam 
osjećao. Glavno je bilo, to sam osjećao, da »Katenjka« nije 
neka nevina institutkinja već karakterna osoba, ponosna i 

zaista puna vrlina, a povrh toga pametna i obrazovana, dok 
ja nisam bio ni jedno ni drugo. Ti sigurno misliš da sam je 
htio zaprositi? Nipošto, naprosto sam joj se htio osvetiti što 
sam takav delija, a ona to ne priznaje. A u međuvremenu 
pijanke i pustošenja. Naposljetku me potpukovnik strpa tri 
dana u zatvor. I, eto, baš nekako u to vrijeme posla mi otac 
šest tisuća, i to pošto sam mu poslao propisno očitovanje da 
se odričem svega i svačega, to jest, da smo, tobože »obraču- 
nali«, i da ja neću ništa više od njega tražiti. Onda nisam 
ništa znao; a, brate, i sve do mog dolaska ovamo, i čak do 
ovih posljednjih dana, a možda čak ni do danas ne znam ništa 
o svim tim našim novčanim odnosima s ocem. Ali neka to đavo 
nosi, poslije ćemo o tome. I tada, kad sam dobio tih šest tisuća, 
saznadoh odjednom pouzdano iz pisma jednoga svog prijatelja 
nešto vrlo zanimljivo po mene, naime, da s našim potpukovni- 
kom nisu zadovoljni, da sumnjaju da kod njega nije sve u 
redu, jednom riječi da mu njegovi neprijatelji spremaju po- 
paru. I zaista dođe zapovjednik divizije i pošteno mu natrlja 
nos. Ubrzo mu bi naređeno da zatraži mirovinu. Neću ti 
potanko pričati kako se to dogodilo, on je doista imao nepri- 
jatelja, a u gradu ohladnješe odjedanput strašno i prema njemu 
i prema cijeloj njegovoj porodici, svi se odjedanput povukoše. 
I onda sam izveo svoj prvi napad: sretoh Agafju Ivanovnu, s 
kojom sam uvijek održavao prijateljske odnose, i rekoh joj: 
»A u tatice uzmanjkale četiri tisuće pet stotina rubalja držav- 
nog novca.« »Što vi to govorite, i zašto? Nedavno je bio 
general, i sav je bio na broju...« »Onda je bio, a sad nije.« 
Ona se strašno prepade: »Ne plašite me, molim vas, od koga 
ste čuli?« »Ne uznemirujte se, rekoh, nikome neću reći, jer vi 
znate da sam ja što se toga tiče grob, nego, vidite, htio bih na 
račun toga da, tako da kažem, "za svaki slučaj nešto nado- 
vežem: kada zatraže od vašeg tatice četiri tisuće i pet stotina, 
a u njega se ne nađu, bit će bolje da mi prije nego što dođe 
pod sud, a poslije, pod starost, dospije u vojnike, pošaljete 
krišom tu vašu institutkinju, jer su mi baš sad stigli novci, i ja 
ću joj možda odbrojiti četiri tisuće i tajnu časno sačuvati.« 
»Ah, kakav ste vi«, reče »nitkov« (tako je baš rekla) »kakav 
ste vi, kaže, pakostan nitkov! I kako se samo usuđujete!« Ona 
je otišla strašno ozlojeđena, a ja sam još jedanput za njom 
viknuo da ću tajnu sačuvati kao svetinju 1 nedirnutu. Una- 
prijed moram reći da su se obje žene, Agafia i njena terka, 
pokazale u cijeloj ovoj zgodi kao čisti anđeli, a tu su sestru 

oholicu, Katju, zaista obožavale, ponizivale se pred njom, bile 
joj sobarice... Ali joj je Agafja ipak onu podvalu, to jest, 
onaj naš razgovor ispričala. To sam poslije pouzdano saznao, 
kao što je Bog na nebu. Nije joj ništa zatajila, a meni je baš 
to i bilo potrebno. 

Ali iznenada stiže novi major da preuzme bataljon. I pre- 
uze ga. Stari se potpukovnik odmah razbolje, ne može da se 
makne, dva je dana prosjedio kod kuće, državne blagajne nije 
predavao. Naš liječnik Kravčenko je uvjeravao da je bio 
zaista bolestan. Ali, eto, ja sam pouzdano krišom saznao, i to 
još prije: da je novac svaki put poslije pregleda više vlasti, i 
to već četiri godine uzastopce, nestajao na neko vrijeme. Pot- 
pukovnik ga je posudivao jednom svom pouzdanom čovjeku, 
našem trgovcu, starom udovcu Trifonovu, bradonji sa zlatnim 
naočarima. Ovaj bi odlazio na sajam, premetnuo novac kako 
je najbolje znao, i odmah vraćao potpukovniku cijelu svotu, 
pa mu zato donosio sa sajma darove, a uz darove i kamate. 
Tek ovaj put (ja sam sve ovo saznao još onda i to sasvim 
slučajno od jednog dječaka, balavog sinčića Trifonova, nje- 
gova sina i nasljednika, najraskalašenijeg derana kakva svijet 
nije vidio), ovaj put, kažem, Trifonov se vratio sa sajma i nije 
ništa vratio. Potpukovnik otrča do njega: »Od vas nikad 
nisam ništa dobio, a nisam ni mogao dobiti« — eto što mu je 
odgovorio. Naš potpukovnik sjedi kod kuće, povezao glavu 
ručnikom, one mu tri meću led na tjeme; kad, eto ordonansa 
s knjigom i nalogom: »Da preda državni novac odmah, bez 
odlaganja, za dva sata.« On se potpisa, ja sam taj potpis 
u knjizi vidio — ustade, reče da ide da obuče uniformu, otrči 
u svoju spavaću sobu, uze lovačku dvocjevku, nabi, utjera 
vojničko tane, svuče s desne noge čizmu, pušku upre u prsa, 
a nogom stade tražiti otponac. A Agafja je već sumnjala, za- 
pamtila moje ondašnje riječi, prikrala se i na vrijeme opazila: 
prodrla u sobu, bacila se na njega s leđa, obuhvatila ga, puš- 
ka je okinula gore u tavanicu; nikoga nije ranila, dotrčali 
ostali. Sve sam ovo poslije do u sitnice saznao. Tada sam bio 
kod kuće, bijaše sumrak, i tek što sam htio izaći, obukao se, 
počešljao, namirisao rubac, uzeo kapu, kad se odjednom otvo- 
riše vrata i — preda mnom stoji, u mome stanu, Katerina Iva- 
novna. 

Zbiva se štošta neobično: nitko na ulici nije onda primijetio 
da je ušla u moj stan, niti je itko išta u gradu saznao, kao da 
je u more kanula. Stanovao sam kod dvije činovničke žene, 

dvije prestarjele starice, one su me i posluživale, a bile su 
žene ponizne, slušale me u svemu, i na moju zapovijed šućahu 
poslije kao željezni kipovi. Meni je bilo, dakako, odmah sve 
jasno. Ona je ušla i pravo gledala u mene, njene crne oči 
gledale su odlučno, čak drsko, ali na usnama i oko usana vidio 
sam joi neodlučnost. 

— Sestra mi je rekla da ćete dati četiri tisuće i pet stotina 
rubalja ako dođem po njih... osobno. Došla sam... dajte 
novac!... — ali nije mogla da izdrži nego se stala gušiti, 
prepala se, glas joj zamro, a krajevi usnica i crte oko usnica 
zadrhtaše, — Aljoša, slušaš li ili spavaš? 

— Mitja, znam da ćeš reći čistu istinu — izusti Aljoša uz- 
buđeno. 

— Pravu pravcatu istinu! Ako svu istinu kažem, sve kako 
je bilo, neću sebe štedjeti. Prva moja misao bila je — kara- 
mazovska. Jedanput me, brate, ujela falanga, i ja sam od toga 
dvije sedmice odležao u groznici; pa tako sam eto i sad odje- 
danput osjetio da me je za srce ujela falanga, opasan kukac, 
razumiješ li? Ja sam je promjerio okom. Jesi li je ti vidio? 
Ta ljepotica je! Ali onda nije bila lijepa zbog svoje ljepote, 
već je bila u tom trenu lijepa zato što je bila plemenita, a ja 
nitkov, što je bila veličanstvena zbog svoje velikodušnosti i 
Žrtve za oca, a ja bio stjenica. I, eto, o meni, stjenici i nitkovu, 
ona sva zavisi, sva posvema, i dušom i tijelom. Žigosana. 
Otvoreno ću ti reći: ta misao, misao o falangi tako me šče- 
pala za srce da je ono gotovo prepuklo od same muke. Činilo 
mi se da je tu svaka dalja borba nemoguća: morao sam upravo 
postupati kao stjenica, kao opaka tarantela, bez svakog sa- 
žaljenja. Čak mi je zastao dah. Slušaj, mogao sam, dakako, 
doći sutra i zaprositi njenu ruku, sve bi se, da tako kažem, 
svršilo na najplemenitiji način, i za to ne bi nitko znao, niti bi 
mogao znati. Jer, iako sam čovjek podlih želja, ipak sam 
pošten. I, eto, u toj sekundi prišapnu mi odjedanput netko u 
uho: »A sutra, kad dođeš da je zaprosiš, ne bi ona, ovakva 
kakva je, ni izašla pred tebe, nego bi zapovjedila sluzi da te 
izbaci iz dvorišta. Ocrni me, ako hoćeš, po cijelom gradu, ja 
se tebe ne bojim.« Pogledao sam djevojku, nije me varao moj 
glas: tako će, dakako, i biti. Mene će izbaciti naglavce, to se 
vidi već sad po njenu licu. U meni uzavrela pakost, prohtjelo 
mi se da počinim najpodliju, svinjsku, trgovačku pedeila: da 
je pogledam posprdno i da je ovdje, dok stoji preda mnom, 
prenerazim tonom kakvim umije jedino trgovac da govori. 

»Četiri tisuće! Ta ja sam se samo našalio, što vi to govo- 
rite? Suviše ste lakovjerno, gospođice, računali. Jedno dvije 
stotine, možda, dao bih vrlo rado, i čak sa zadovoljstvom, ali 
četiri tisuće, gospođice, nisu takvi novci da ih mogu tako la- 
koumno razbacivati. Uzalud ste se izvoljeli uznemiriti.« 

— Vidiš, ja bih, razumije se, sve izgubio: ona bi pobjegla, 
ali bi zato ispalo infernalno, osvetnički, što bi vrijedilo za sve 
ostalo. Makar poslije cijelog života pokajnički urlao, samo da 
mi je sada izvesti tu podvalu! Vjeruješ li mi, nikada do onda 
nisam ni jednu ženu u ovakvu trenutku gledao s tolikom mrž- 
njom — 1, eto, kunem se: ja sam onu gledao onda tri ili pet 
sekundi obuzet strašnom mržnjom -> obuzet takvom mržnjom 
od koje je do ljubavi, najbezumnije ljubavi — jedna dlačica! 
Prišao sam prozoru, pritisnuo čelo na studeno staklo, i sjećam 
se da mi je studen ožegla čelo kao vatra. Ne boj se, nisam 
dugo oklijevao, nego sam se okrenuo, prišao stolu, otvorio 
ladicu 1 izvadio petpostotnu založenicu na pet tisuća, nepro- 
viđenu imenom (nalazila se u mome francuskom leksikonu). 
Zatim sam joj šutke pokazao, savio, predao — i sam joj otvo- 
rio vrata od hodnika, te, ustuknuvši jedan korak, poklonio joj 
se do pasa najponiznije, pun strahopoštovanja, vjeruj mi! Ona 
je sva zadrhrala i gledala u me jednu sekundu oštro, strašno 
poblijedjela, kao krpa, te se odjednom, također bez riječi ali 
ne plašljivo, već nekako blago, duboko, tiho sagnula cijela i 
ravno meni pred noge — čelom do zemlje, ali ne institutski 
nego upravo ruski! Zatim je skočila i pobjegla. Kad je istrčala, 
našao sam se kraj sablje, isukah je i htjedoh se zaklati, zašto 
— ne znam, jer bi to bila, razumije se, strašna glupost, ali 
vjerojatno u ekstazi? Vjeruješ li ti da bi se čovjek mogao 
zaklati u ekstazi? Ali ja se nisam zaklao, već sam jedino po- 
ljubio sablju i turio je opet u korice — što sam, uostalom, 
mogao da ti i ne spomenem. A, možda, čini mi se, da sam ja 
sad, pričajući o svim ovim borbama, malo rastegao da sebe 
pohvalim. Ali neka, neka je tako, i đavo neka nosi sve špijune 
srca čovječjeg! Eto, to je cijeli moj davnašnji »slučaj« između 
mene i Katerine Ivanovne. Sad, dakle, zna za njega brat 
Ivaniti —i nitko više. 

Dmitrij Fjodorovič ustade, zakorači dvaput uzbuđeno, iz- 
vadi rubac, obrisa s čela znoj, zatim opet sjedne, ali ne na ono 
mjesto na kome je prije sjedio, već na drugo, na suprotnu 
klupčicu, uz dugi zid, tako da mu se Aljoša morao posve 
okrenuti. 

V 


ISPOVIJED VATRENA SRCA. »GLAVA DOLJE, 
PETE GORE« 


— Sada — reče Aljoša — znam prvu polovicu. 


— Prvu polovicu shvaćaš: to je drama, i ona se odigrala 
ondje. A druga je polovica tragedija, i ona će se odigrati ovdje. 
— Od druge polovice ne shvaćam dosad ništa — reče Aljoša. 

— A ja? Zar ja shvaćam? 

— Stani, Dmitriju, ima tu još nešto važnije. Reci mi: jesi 
li ti zaručnik, još i sad zaručnik? 

— Zaručnikom nisam postao odmah, nego tek tri mjeseca 
nakon onog slučaja. Već sutradan, poslije onoga što se zbilo, 
rekao sam sebi da je slučaj iscrpen i svršen, te da neće biti 
produženja. Doći i zaprositi njenu ruku činjaše mi se podlo. 
A ni ona nije poslala ni slovca za punih šest sedmica, koliko 
je još poslije toga provela kod nas u gradu. Osim, ipak, u 
jednoj prilici: sutradan poslije njena posjeta došla mi je njena 
sobarica i, ne rekavši ni riječi, predala mi zamotak. Na za- 
motku bila je adresa: tome i tome. Ja ga otvorih — u njemu 
ostatak zadužnice od pet tisuća. Trebalo joj je svega četiri 
tisuće i pet stotina, a i gubitak na tečaju iznosio je nešto preko 
dvjesta rubalja. Poslala mi je, čini mi se, svega dvjesta šezdeset 
rubalja, ne sjećam se dobro, i to samo novac — ni pisma, ni 
jedne riječce, ni objašnjenja. Tražio sam nema li na zamotku 
kakav znak olovkom — ništa! I ja stadoh bančiti s novcem 
što mi je preostao, tako da je najzad i novi major bio prisi- 
ljen da me osudi. Međutim je pukovnik vratio državni novac 
— sretno i na opće čuđenje, jer nitko više nije pomišljao da u 
njega ima gotovine. Vratio je i razbolio se, legao, ležao tri sed- 
mice, a onda odjedanput dobio smekšanje mozga i za pet 
dana umro. Sahranili su ga uz vojničke počasti, jer još nije bio 
umirovljen. Katerina Ivanovna, sestra 1 tetka, tek što su sa- 
hranile oca, krenule su poslije deset dana u Moskvu. I tek 
pred njihov odlazak, onog istog dana kad su otputovale (ja 
ih nisam vidio, niti se s njima oprostio), dobio sam sićušan 
kuvertić, modar, papir čipkast, a na njemu tek jedan redak 
olovkom: »Pisat ću vam, čekajte. K.« I ništa više. 

Sada ću ti razjasniti u dvije riječi. Kod njih se sve obrnulo 
u Moskvi brzinom groma i neočekivano, kao u arapskim 
bajkama. Ona generalica, njena najbliža rođakinja, izgubila 
je nenadano obje svoje nasljednice, svoje dvije najbliže neća- 
kinje — obje su umrle iste sedmice od kozica. Potresena sta- 
rica obradovala se Katji kao rođenoj kćeri, kao zvijezdi spa- 
senja, te ju je prihvatila objeručke i odmah izmijenila oporuku 
u njenu korist, ali za budućnost, a zasada joj dala u ruke — 
osamdeset tisuća: evo ti, reče, miraz, radi s njim šta hoćeš. 
Histerična žena, ja sam je poslije u Moskvi promatrao. Ali, 
eto, dobio sam onda iznenada poštom četiri tisuće i pet stotina 
rubalja; razumije se, zbunio sam se i čudio kao lud. Poslije 
tri dana stiže i obećano pismo. Ono je i sada u mene, uvijek 
ga nosim uza se, i umrijet ću s njim: hoćeš li da ti ga pokažem? 
Svakako ga pročitaj: nudi se sama za zaručnicu, sama se nudi; 
»Volim vas«, kaže, »do ludila, makar vi mene i ne volite — 
svejedno, budite samo moj muž. Ne bojte se, ni u čemu vas 
neću ograničavati, bit ću vaše pokućstvo, bit ću onaj sag po 
kojem hodate. Želim da vas volim vječno, želim da vas spasim 
od sama sebe... .« Aljoša, ja sam čak nedostojan da prepričam 
te retke podlim tonom koga se ne mogu nikako odučiti. Pro- 
bolo me je to pismo zauvijek, i zar mi je sad lako, zar mi je 
danas lako? Onda sam joj odmah napisao odgovor (nikako 
nisam mogao sam otići u Moskvu). Suzama sam ga pisao, ne- 
čega ću se stidjeti vječno: spomenuo sam da je ona sada bo- 
gata udavača, a ja ubogi grubijan — novac sam spomenuo! 
Morao sam to otrpjeti, ali mi se omaklo s pera. Onda sam 
odmah pisao u Moskvu Ivanu, i u pismu mu objasnio sve što 
sam mogao, šest je araka imalo pismo, i Ivana sam joj poslao. 
Što me motriš, što gledaš u mene? Pa da, Ivan se zaljubio u 
nju i zaljubljen je i sada, ja to znam. Glupost sam učinio, po 
vašem mišljenju, svjetovnom, ali će možda jedino ta glupost 
sada spasiti sve nas! Uh! Zar ti ne vidiš kako ona njega po- 
štuje, kako ga cijeni? Zar ona može, kad usporedi nas dvojicu, 
voljeti ovakva kao što sam ja, i to poslije svega onog što se 
ovdje desilo? 

— A uvjeren sam da ona voli takva kao što si ti, a ne 
onakva kao što je on. 

— Ona voli svoju vrlinu, a ne mene — nehotice, ali gotovo 
ljutito, ote se iznenada Dmitriju Fjodoroviču. On se nasmija, 
ali poslije jedne sekunde sjevnuše mu oči, on sav pocrvenje i 
lupi šakom snažno po stolu. 

— Kunem ti se, Aljoša — uskliknu on, srdeći se strašno i 
iskreno na sebe — vjerovao ili ne vjerovao, ali, kao što je 
Bog sveti i kao što je Krist Gospod, kunem ti se da znam, 
iako sam se maloprije narugao uzvišenim osjećajima, da sam ja 
milijun puta ništaviji dušom od nje i da su ti njeni najljepši 
osjećaji iskreni kao u nebeskog anđela! U tome i jest trage- 
dija što ja to pouzdano znam. Šta smeta ako čovjek malo 
deklamira? Zar ja ne deklamiram? A ipak sam iskren. Što se 
Ivana tiče, meni je razumljivo s kakvim prokletstvom mora 
on sad da promatra prirodu, pogotovo kraj svoje pameti! Jer, 
komu i čemu je dala prednost? Odrod koji i ovdje, već kao 
zaručnik, gdje ga svi motre, ne može da savlada svoju raska- 
lašenost — 1 to još pred zaručnicom. I, eto, onakav kao što 
sam ja uživa prednost, a njega se odriče. A zašto? Zato što dje- 
vojka hoće da iz zahvalnosti učini nasilje nad svojim životom 
i nad svojom sudbinom! Glupost! Ja nisam Ivanu u tom smi- 
slu nikad ništa govorio; Ivan, dakako, nije, također, o tom 
nikad ni riječce spominjao, niti je ikad nagovijestio; ali sud- 
bina će se ispuniti, i dostojni stat će na svoje mjesto, a nedo- 
stojni će se sakriti zauvijek u zakutak — u prljavi zakutak, 
u svoj dragi i svoj pristali zakutak, gdje će dobrovoljno i sa 
nasladom propasti u kalu i smradu. Nešto sam se uzblebetao, 
riječi su mi se sve otrcale, kao da ludo govorim, ali, kako sam 
odredio, onako će biti. Zato ću u zakutak, a ona će se udati za 
Ivana. 

— Brate, stani — ponovo ga prekinu Aljoša, strašno uzne- 
miren. — Ipak mi nisi sve dosad razjasnio jedno: ti si zaručnik, 
još i sad zaručnik? Kako ćeš onda raskinuti, ako ona, zaruč- 
nica, neće? 

— Ja sam formalan i blagoslovljen zaručnik, sve se svršilo 
u Moskvi, poslije mog dolaska, s paradom, s ikonama i kako 
samo može biti. Generalica nas blagoslovila i — vjeruješ li, čak 
je čestitala Katji: ti si, kaže, dobro izabrala, vidim ga skroz. 
I vjeruješ li, Ivana nije zavoljela i nije mu čestitala. U Moskvi 
sam se mnogo s Katjom narazgovarao, potpuno sam opisao 
sebe, istinito, u tančine, iskreno. Sve je saslušala: 


Bilo je drage zabune, 
bilo je nježnih riječi.... 


Ali bilo je i riječi oholih. Ona je iznudila tada od mene veliko 
obećanje da ću se popraviti. Obećah. I gle... 

— Šta? 

— I gle, ja sam tebe zovnuo i privukao ovamo danas, na 
današnji datum — zapamti! — zato da te baš danas pošaljem 
Katerini Ivanovnoji... 

— Šta? 

— Da joj kažeš da joj više nikad neću doći i da je, reci, 
pozdravljam. 

— A zar je to moguće? 

— Zato 1 šaljem tebe mjesto sebe, jer je to nemoguće, ta 
kako bih joj sam to rekao? 

— A kamo ti ideš? 

— U zakutak. 

— Dakle Grušenjki? — tužno uskliknu Aljoša pljesnuvši 
rukama. — Zar je Rakitin zaista istinu kazao? A ja sam mislio 
da si joj ti samo onako išao, i prekinuo. 

— Ta zaručnik da je išao? Ma zar je to moguće, pa još 
pored takve zaručnice i pred ljudima? Ta u mene je, čini mi se, 
još časti. Čim sam počeo pohađati Grušenjku, odmah sam i 
prestao biti zaručnikom i časnim čovjekom, ja to dobro shva- 
ćam. Što me gledaš? Vidiš li, isprva sam htio da je tučem. 
Saznao sam, i sada znam točno da je onaj štapskapetan, očev 
povjerenik, predao Grušenjki moju mjenicu da zatraži naplatu, 
ne bih li se primirio i prekinuo. Htjeli su me zaplašiti. I ja sam 
pošao tući Grušenjku. Vidio sam je prije toga uzgred. 
Nije me presenetila. Znao sam starog tvrdoglavca koji je sad 
još i bolestan, te leži uzet, ali će joj ipak ostaviti dobar zalo- 
gaj. Znao sam također da voli stjecati novac, a kad steče, 
onda ga daje uz masne kamate, i ta je bitanga, hulja, nemilo- 
srdna. Pošao sam do nje da je bijem pa kod nje i ostao. Za- 
tutnjila bura, udarila kuga, zarazio sam se i sad sam zara- 
žen, i znam da je već svemu kraj, da ničeg drugog nikad neće 
biti. Krug vremena je zatvoren. Tako je to. I tada se u mene 
prosjaka nenadano, kao navlaš, našle u džepu tri tisuće, Odav- 
de sam otišao s njom u Mokro, dvadeset i pet vrsta odovud, 
nabavio sam ondje Cigane, Ciganke, šampanjac, sve sam seljake 
onda izopijao šampanjcem, sve žene i djevojke zbunio hilja- 
darkama. Poslije tri dana bio sam g, ali soko. Ti misliš da je 
soko što postigao? Ni izdaleka mi nije pokazala! Kažem ti: 
konturu. Grušenjka, huljica, ima takvu konturu u tijelu koja se 
i na njenoj nožici odrazuje, i čak na malom prstu lijeve noge 
opaža. Vidio sam je i poljubio, ali i ništa više — kunem ti se! 
»Ako hoćeš, udat ću se za te jer si prosjak. Reci da me nećeš 

tući i da ćeš mi dopustiti da radim sve što hoću, onda ću mo- 
žda poći za te« — i ona se smijala. I sada se smije. 

Dmitrij Fjodorovič se podiže gotovo nekako bijesno sa svo- 
ga mjesta, kao da se odjedanput opio. Oči mu se odjedanput 
podliše krvlju. 

— Iti hoćeš zaista da je uzmeš? 

— Ako htjedne, odmah, ako ne htjedne, ostat će ovako; bit 
ću sluga u njenu dvorištu. Ti... ti, Aljoša... — stane odjedan- 
put preda nj, ščepa ga za rame 1 stade snažno drmati — a znaš 
li ti, nevini derane, da je sve ovo trabunjanje, nevjerojatno 
trabunjanje, jer tu je tragedija! Znaj, Aljoša, da ja mogu biti 
propao čovjek, podlih strasti i propalica, ali lopov, džepar, mali 
kradljivac što krade po predsobljima, to Dmitrij Karamazov 
ne može nikad biti. Ali, onda znaj sada, da sam ja lopovčić, 
džepar i lopov koji krade po predsobljima! Baš prije nego što 
ću poći tući Grušenjku, zovnula me to isto jutro Katerina 
Ivanovna sasvim potajno, da ne bi zasad nitko doznao (zašto, 
ne znam, ali sigurno joj je tako trebalo), te me zamolila da 
odem u gubernijski grad i odonud pošaljem poštom u Moskvu 
Agafji Ivanovnoj tri tisuće, a poslala me zato u grad da ne 
bi ovdje znali. I, eto, upravo sam se sa te tri tisuće u džepu 
našao onda kod Grušenjke i na račun njih odvezao u Mokro. 
Poslije sam udesio kao da sam trknuo u grad, ali joj nisam 
pokazao poštanske potvrde, nego sam joj samo kazao da 
sam novac poslao i da ću joj potvrdu donijeti, ali je nisam sve 
dosad odnio, uvijek, tobože, zaboravim. Pa, šta misliš, da joj 
danas odeš i rečeš: »Naložio mi je da vam izručim pozdrav«, 
a ona će tebi: »A novci?« Ti bi joj još mogao kazati: »To je 
podlac, razvratnik i ništarija neukrotivih strasti. On nije onda 
odaslao vaš novac, već ga je profućkao, jer se nije mogao 
obuzdati, kao podla životinja«. Ali bi ipak mogao nadodati: 
»Ali zato nije lopov, evo vam vraća tri tisuće, pošaljite ih 
sami Agafji Ivanovnoj, a mene je poslao da vam isporučim 
njegov pozdrav«, A ona će odjedanput: »A gdje su novci?« 

— Jest, Mitja, ti si nesretan! Ali još nisi toliko koliko misliš 
— ne ubijaj sebe očajanjem, ne ubijaj! 

— A šta misliš da ću se ustrijeliti ako ne mognem vratiti 
te tri tisuće? U tom grmu i leži zec što se neću ustrijeliti, sad 
nemam snage, poslije, možda, a sad idem Grušenjki... Orpje- 
vao sam svoje. 


— A šta ćeš kod nje? 

— Postat ću njen muž, udostojit ću se da postanem njen 
._1 b4 e... i . . 
suprug, a ako dođe ljubavnik, otići ću u drugu sobu. Njenim 
ću prijateljima čistiti prljave kaljače, raspirivati samovar, 
trčkat ću po što bude trebalo... 

— Katerini Ivanovnoj bit će sve jasno — progovori odje- 
danput Aljoša svečano — ona će shvatiti svu dubinu tvog 
jada i primirit će se. U nje je uzvišeni um jer nema nikog ne- 
sretnijeg od tebe, ona će to shvatiti. 

— Neće se ni najmanje primiriti — osmjehnu se Mitja. — 
Tu ti je, brate, nešto s čime se ne može pomiriti ni jedna 
žena. A znaš li šta bi bilo najbolje uraditi? 

— Šta? 

— Vratiti joj tri tisuće. 

— A gdje ćeš ih naći? Slušaj, ja imam dvije tisuće, Ivan 
će također dati tisuću, eto tri, uzmi ih i vrati. 

— A kada će stići te tvoje tri tisuće? Ti si još i malodoban, 
a svakako je potrebno, svakako, da joj se još danas javiš, bilo 
s novcima ili bez novaca, ja ne mogu dalje da odugovlačim jer 
je već prevršilo svaku mjeru. Sutra je već kasno. Poslat ću te 
ocu. 

— Ocu? 

— Jest, najprije ocu, onda njoj. Zamoli od njega tri tisuće. 

— Ali, Mitja, otac neće dati. 

— Ta kako bi dao, znam da neće dati. Znaš li ti, Aljoša, 
šta je to očajanje? 

— Znam. 

— Slušaj: s pravnog gledišta nije mi ništa dužan. Sve sam 
od njega izvukao, sve, ja to znam. Ali s moralnog gledišta mi 
je dužan, je li tako ili nije? On je, naime, otpočeo s materinih 
dvadeset 1 osam tisuća i stekao stotinu tisuća. Neka mi dade 
samo tri tisuće od onih dvadeset osam, samo tri, i dušu će 
moju iz pakla izbaviti, i to će mu se uračunati za mnoge 
grijehe! A ja ću sa te tri tisuće, zadajem ti časnu riječ — svr- 
šiti, i on neće nikad 1 ništa više o meni čuti. Posljednji mu put 
dajem priliku da bude otac. Reci mu da sam Bog šalje ovu 
priliku. 

— Mitja, on neće nipošto dati. 

— Znam da neće dati, sigurno znam. A osobito sada. I još 
više, jer evo što ja još znam: on je sad, tek ovih dana, a 
možda tek jučer, prvi put ozbiljno saznao (naglasi ozbiljno) 
da se Grušenjka možda zbilja ne šali, već da hoće da pođe 
za me. Poznaje on taj značaj, poznaje on tu mačku. I zar da 

mi on još uz to dade novaca da takvu priliku potpomogne, dok 
ovamo sam za njom luduje? Ali je i to još malo, jer ti mogu 
još više kazati: ja znam da je on već prije pet dana izvadio tri 
tisuće, razmijenio ih u stotinjarke, strpao ih u veliku kuvertu, 
zapečatio sa pet pečata i crvenom vrpcom unakrst privezao. 
Vidiš kako točno znam! Na kuverti stoji naškrabano: »Anđelu 
mome, Grušenjki, ako ushtije doći«, sam je to naškrabao, u 
tišini 1 potajno, i nitko ne zna da se novac nalazi u njega, 
osim sluge Smerdjakova, u čije on poštenje vjeruje kao u 
sama sebe. I on već treći ili četvrti dan čeka Grušenjku, nada 
se da će doći po kuvertu, poručio joj je, a ona mu je odgovo- 
rila da će »možda doći«. Dakle, ako ona dođe starcu, zar je 
onda mogu uzeti za ženu? Razumiješ li sada zašto ja onda 
ovdje krišom sjedim i šta zapravo vrebam. 

— Nju? 

— Nju! Kod ovih lopuža, ovdašnjih gazdarica, stanuje 
Foma. Foma je iz naših krajeva, naš bivši vojnik. On kod 
njih poslužuje, noću stražari, a danju ide i lovi tetrijebe, i od 
toga živi. Ja sam se ovdje kod njega i sklonio; ni njemu, ni 
gazdaricama nije poznata tajna, to jest, na što ja ovdje pazim. 

— Samo Smerdjakov zna? 

— Samo on. On će mi poručiti ako ona dođe starcu. 

— 'To je on tebi o kuverti i pričao? 

— On. Najveća tajna. Čak ni Ivan ne zna ni o novcu, ni 
o čemu. A starac šalje Ivana u Čermašnju na dva, na tri dana 
da se provoza: javio se kupac za šumu, nudi za sječu osam ti- 
suća, 1 sad starac moli Ivana: »Pomozi«, kaže, »pa otiđi sam 
na dva-tri dana.« On hoće, naime, da Grušenjka dođe kad nije 
Ivan kod kuće. 

— Dakle on i danas čeka Grušenjku? 

— Ne, danas neće doći po svemu sudeći. Sigurno neće doći! 


— dreknu odjedanput Mitja. — Tako i Smerdjakov misli. Sada 
otac pijančuje, sjedi za stolom s bratom Ivanom. Otiđi Aljoša, 
i zamoli od njega te tri tisuće, 

— Mitja, dragi, šta ti je! — uskliknu Aljoša skočivši s 
mjesta i motreći mahnitog Dmitrija Fjodoroviča. Jedan trenu- 
tak pomisli da je poludio. 

— Šta me gledaš? Ja nisam poludio — izusti Dmitrij Fjo- 
dorovič, gledajući oštro i nekako svečano. — Ne boj se, ja 
te šaljem ocu i znam šta govorim: vjerujem u čudo! 


— U čudo? 

— U čudo božje providnosti. Bog poznaje moje srce. On 
vidi koliko očajavam. On vidi cijelu tu sliku. I zar će on do- 
pustiti da se dogodi užas? Aljoša, ja vjerujem u čudo, idi! 

— Idem. Reci, hoćeš li me ovdje čekati? 

— Hoću, znam da nećeš doći brzo, jer ne možeš samo doći 
1, ravno, s neba pa u rebra! On je sada pijan. Čekat ću i tri 
sata, i četiri, i pet, i šest, i sedam, ali znaj da se moraš 
danas, makar o ponoći, javiti Katerini Ivanovnoj, s novcima 
ili bez novaca, i reći joj: »Šalje vam pozdrav...« Baš hoću 
da ovaj stih kažeš: »Šalje vam, kaže, pozdrav«. 

— Mitja! A ako Grušenjka iznenada dođe danas... ako 
ne danas, a ono sutra ili prekosutra? 

. — Grušenjka? Vidjet ću, provalit ću u kuću i spriječiti 
jeka 

— Aako... 

— A ako, onda ću ubiti, Ovako neću moći živjeti. 

— Koga ćeš ubiti? 

— Starca. Nju neću ubiti. 

— Brate, šta ti govoriš? 

— Ta ne znam, ne znam... Možda neću ubiti, a možda ću 
ubiti. Bojim se da će mi upravo u tom trenutku njegovo lice 
postati mrsko. Mrzim njegov podvoljak, njegov nos, njegove 
oči, njegov besraman podsmijeh. Osjećam osobno gađenje. Eto, 
toga se bojim. I neću se moći svladati. 

— Ja odoh, Mitja. Vjerujem da će Bog udesiti kako naj- 
bolje zna da ne dođe do strahote. 

— A ja ću sjediti 1 čekati čudo. Ali ako se ne dogodi, 
onda... 

Aljoša se zamišljeno zaputi ocu, 


VI 
SMERDJAKOV 


On zbilja zateče oca još za stolom. Stol je bio, po svaki- 
dašnjem običaju, prostrt u dvorani, mada se u kući nalazila i 
prava blagovaonica. Ta je dvorana bila najveća soba u kući, 
namještena tako da djeluje starinski. Pokućstvo je bilo vrlo 

staro, s crvenom, starom, polusvilenom navlakom. Između pro- 
zora stajala su ogledala u šarenim okvirima starinske rezbarije, 
obojene bijelo i sa zlatnim šarama. Na zidovima, obloženim 
bijelim papirnatim tapetama koje su na mnogim mjestima već 
bile poderane, kočila su se dva velika portreta — nekakva 
kneza, koji je prije trideset godina bio general-gubernator u 
našem kraju, i nekakva vladike, koji je također već odavno 
umro. U prednjem kutu bilo je smješteno nekoliko ikona, pred 
kojima se preko noći palilo kandilo, ne toliko iz pobožnosti 
koliko zbog toga da bude soba preko noći osvijetljena. 

Fjodor Pavlovič lijegao je noću vrlo kasno, u tri, četiri sata 
ujutro, a dotle je neprestano hodao po sobi ili sjedio u naslo- 
njaču i razmišljao. Tako se navikao. Često je noćivao sam 
samcat u kući, šaljući sluge u pobočnu zgradu, ali je većinom 
ostajao s njim sluga Smerdjakov, koji je spavao u predsoblju 
na velikoj klupi. Kad je ušao Aljoša, ručak je već bio dovr- 
Šen te je bilo izneseno slatko i kava. Fjodor Pavlovič je volio 
poslije ručka slatko s konjakom. Ivan Fjodorovič bio je tako- 
đer za stolom i pio kavu. Sluge Grigorij i Smerdjakov stajali 
su kraj stola. I gospodari i sluge bili su upadljivo i neobično 
veselo raspoloženi. Fjodor Pavlovič se glasno kikotao i smijao; 
Aljoša je već iz hodnika čuo njegov pištav, nekad toliko po- 
znati smijeh, i odmah je zaključio po boji smijeha da otac još 
nije nimalo pijan, nego tek malo razdragan. 

— Eto i njega, eto i njega — poviče Fjodor Pavlovič, ne- 
obično se obradovavši odjedanput Aljoši. — Sjedaj do nas, 
sjedaj, kavice — posna je, zbilja, posna, i vrela, i odlična! A 
konjaka ne nudim, ti si isposnik, a hoćeš li, hoćeš? Ne, bolje 
je da ti dam likera, divan je! Smerdjakove, skokni do ormara, 
na drugoj polici desno, evo ključeva, brže! 

Aljoša poče odbijati liker. 

— Svejedno će donijeti, ako ne za tebe a ono za nas — 
sjao se Fjodor Pavlovič. — Ali, čekder, jesi li ti ručao ili 
nisi? 

— Ručao sam — reče Aljoša koji je zapravo pojeo samo 
komad kruha i ispio čašu kvasa u igumanovoj kuhinji. — 
Popit ću vrlo rado toplu kavu. 

— Dragi! Momče! On će kavice piti. Da podgrijemo? Ali 
ne treba, 1 sad vri. Kava je valjana, smerdjakovska. Smerdja- 
kov je majstor što se tiče kave 1 pite od kupusa i, istina, još i 
čorbe od ribe. Dodi jedanput na riblju čorbu, ali javi unapri- 
jed... Ali, stani, zar ti nisam maloprije zapovjedio da se 

još danas preseliš s dušekom i jastucima? Jesi li dovukao 
dušek, he-he-he? 

— Ne, nisam donio — osmjehnu se i Aljoša. 

— A, prepao si se, prepao ipak, prepao? Ah ti, dragi moj, 
zar ja tebe mogu uvrijediti? Čuj, Ivane, ne mogu izdržati kad 
mi tako gleda u oči i smije se, ne mogu. Cijela mi se utroba 
počne na njega osmjehivati, volim ga! Aljoša, deder da ti 
dadem roditeljski blagoslov. 

Aljoša se diže, ali se Fjodor Pavlovič već bio predomislio. 

— Neću, neću, sada ću te samo prekrižiti, evo ovako, sjedi. 
De, a sada ćeš uživati, i to u svcjoj temi. Nasmijat ćeš se. 
Kod nas je Balaamova magarica! progovorila, i kako govori, 
kako govori! 

Balaamova magarica bio je sluga Smerdjakov. Iako je to 
bio čovjek još mlad, svega dvadeset i četiri godine, ipak 
je bio strašno nedruštven i šutljiv. Nije bio baš divlji ni osobito 
stidljiv, ne, jer je, baš naprotiv, bio naduven, i nekako kao 
da sve preziraše. Ali sad ne mogu propustiti a da ne rečem o 
njemu bar dvije riječi, i to baš sada. Uzgojili su ga Marfa 
Ignatjevna i Grigorij Vasiljevič, ali je dječak rastao »bez svake 
zahvalnosti«, kako je o njemu govorio Grigorij Vasiljevič, 
postajao nekako divlji, i gledao na svijet kao iz zapećka. Od 
djetinjstva je volio vješati mačke i poslije ih zakapati uz 
ceremonije. Tom bi se prilikom zaogrnuo plahtom, kao nekom 
rizom, te pjevao i bilo čime mahao iznad mrtve mačke kao da 
kadi. I sve je to činio krišom i u najvećoj tajnosti. Grigorij 
ga je uhvatio jedanput u tom poslu i valjano ga išibao. On 
se zavukao u zapećak i otuda gledao poprijeko cijelu sedmicu. 
»Ne voli taj odrod ni mene, ni tebe« govorio je Grigorij Marfi 
Ignatjevnoj, »a ni ikog drugog. Jesi li ti čeljade«, obratio se 
odjedanput ravno Smerdjakovu, »Ti nisi čeljade, ti si po- 
tekao iz kupališne vlage, eto, tko si ti...« Smerdjakov, kako 
se poslije pokazalo, nije mu nikad mogao oprostiti tih riječi, 
Grigorij ga je naučio čitati i pisati, a kad je navršio dvanaest 
godina, počeo mu tumačiti biblijsku povjesnicu. Ali i to je na- 
skoro prestalo. Jedanput, tek kod druge ili treće vježbe, dječak 
se odjednom osmjehnuo. 

— Šta ti je? — zapita Grigorij, pogledajući mračno u njega 
ispod naočara. 


1 Prema biblijskoj legendi Balaamova mazarica je progovorila ljudskim 
glasom kad su je tukli. 

— Ništa. Svjetlost je stvorio Bog prvi dan, a sunce, mjesec 
i zvijezde četvrti dan. Otkuda je onda svjetlost sjala prvog 

ana? 

Grigorij se ukočio. Deran je podrugljivo gledao u učitelja. 
Čak je i u njegovu pogledu bilo nečeg oholog. Grigorij nije 
mogao izdržati. »A evo otkud!« ciknuo je on i bijesno lupio 
đaka po obrazu. Dječak otrpio šamar, nije uzvratio ni riječi, ali 
se opet povukao u kut na nekoliko dana. Tada se baš nekako 
desilo da je poslije sedmice dana dobio padavicu, prvi put u 
životu, od koje je poslije trpio cijelog života. Kad je to saznao 
Fjodor Pavlovič, on je nekako ravnodušno gledao u nj, iako ga 
nije nikad grdio, nego mu je uvijek, kada bi ga sreo, davao 
kopjejku; kad je bio dobro raspoložen, slao je ponekad ma- 
lome sa stola kakav slatkiš, ali sad, kad je saznao za bolest, 
stao se brižno za njega starati, dozvao je liječnika, počeo ga 
liječiti, ali ga nisu mogli nikako izliječiti. Napadi su nailazili 
prosječno jedanput mjesečno, i u različito doba, a bijahu ta- 
kođer različite jačine — nekad laki, nekad vrlo žestoki, Fjodor 
Pavlovič je najstrože zabranio Grigoriju da dječaka tjelesno 
kažnjava, a dječaku dopuštao da sam dolazi, Isto je tako za- 
branio da ga, zasada, bilo čemu uči. Ali jedanput, kada je 
dječaku bilo već petnaest godina, spazio je Fjodor Pavlovič 
kako on švrlja oko ormara s knjigama i kroz staklo čita 
naslove. Fjodor Pavlovič je imao dosta knjiga, nešto preko sto- 
tinu svezaka, ali ga nitko nije nikad vidio s knjigom. Odmah 
je predao ključ od ormara Smerdjakovu. »Pa čitaj, bir ćeš 
bibliotekar, bolje je da sjediš i čitaš nego da cunjaš po dvorištu. 
Evo, pročitaj« — i Fjodor Pavlovič mu izvadi »Večeri u za- 
selku kraj Dikanjke«. 

Mali je pročitao, ali je bio i dalje nezadovoljan, ni jedan- 
pit se nije nasmješio nego se, naprotiv, kad je svršio, namrgo- 

io. 

— Šta? Nije smiješno? — zapitao ga je Fjodor Pavlovič. 

Smerdjakov je šutio. 

— Odgovaraj, budalo! 

— Što god piše, sve je sama laž — prošapta Smerdjakov 
osmjehujući se. 

— Pa, odlazi do đavola, ti lakajska dušo. Čekaj, evo ti 
Opće povijesti, od Smaragdova!, u njoj je sama istina, čitaj. 


1 Udžbenik profesora »Aleksandrova liceja« S. N. Smaragdova »Kratki 
pregled opće povijesti za niže škole«. 

Ali Smerdjakov nije pročitao ni deset strana Smaragdova; 
učinilo mu se dosadno. I tako se ponovno zatvorio ormar s 
knjigama. Naskoro najaviše Marfa 1 Grigorije Fjodoru Pavlo- 
viču da se kod Smerdjakova, sve malo-pomalo, pojavila ne- 
kakva strašna gadljivost: sjedi za juhom uzme žlicu i traži 
— traži po juhi, nagne se nada nju, zaviruje u nju, zagrabi 
žlicom i podigne prema svjetlu. 

— Jeli žohar, šta li — zapitao bi Grigorij. 

— Možda muha — napomenula bi Marfa. 

Mladi čistunac nije nikad odgovarao, ali je isto radio i s 
kruhom i s mesom i sa svima jelima: podigne komadić na vi- 
ljušći prema svjetlu, razgledava ga kao pod mikroskopom, 
dugo se skanjuje i najzad se odluči te turi u usta. »Gle, kakav 
je gospodičić postao«, mrmljaše Grigorij gledajući u njega. 
Kad je Fjodor Pavlovič saznao za novu Smerdjakovljevu oso- 
binu, smjesta je odlučio da će biti kuhar, i dao ga na nauk u 
Moskvu. Na nauku je proveo nekoliko godina i vratio se neo- 
bično promijenjena lica. Odjedanput se nekako neobično po- 
starao, čak posve nerazmjerno prema svojoj dobi, zbaburao se, 
požutio, sve više nalikovao na škopca. U moralnom pogledu 
vratio se gotovo onakav isti kakav je bio do odlaska u Mos- 
kvu: i dalje je bio nedruštven i nije nimalo osjećao potrebe da 
se bilo s kim druži. I u Moskvi je, kako se kasnije pričalo, ne- 
prestano šutio: sama ga je Moskva nekako neobično malo za- 
nimala tako da je poznavao u njoj tek ponešto, a na sve ostalo 
nije obraćao pažnje. Čak je bio jedanput i u kazalištu, ali se 
vratio šutljiv i nezadovoljan. Ali se zato vratio iz Moskve u 
lijepu odijelu, čistu kaputu na struk i u rublju, i sam je vrlo 
pomno čistio četkom svoje odijelo uvijek dvaput dnevno, a 
svoje kicoške cipele od teleće kože vrlo je volio čistiti poseb- 
nom engleskom mašću da su se sjale kao ogledalo. Bio je 
izvrstan kuhar, Fjodor Pavlovič mu je odredio plaću, i Smer- 
djakov je svoju plaću maltene cijelu trošio na odijelo, pomadu 
na mirise, itd. Ali ženski rod, čini mi se, da je isto tako 
prezirao kao i muški, i držao se prema njemu ozbiljno, gotovo 
odbojno. Fjodor Pavlovič ga je počeo promatrati i s jednog i 
drugog gledišta. Posrijedi je, naime, bilo da su napadi pada- 
vice učestali, i u te je dane spremala jelo Marfa Ignatjevna, 
žro Fjodoru Pavloviču nije bilo po volji. 

— Kako to da su u tebe napadi učestali? — bečio se on 
kadšto na novog kuhara, zagledajući mu se u lice. — Trebalo 
bi da se oženiš, hoćeš li da te oženim? 

Smerdjakov bi na te riječi problijedio od bijesa, ali nije 
ništa odgovarao, a Fjodor Pavlovič odmahnuo rukom i oti- 
šao. A što je najvažnije, on se uvjerio da je pošten, i to jedan- 
iput zauvijek, te da neće ništa uzeti ni ukrasti. Jedanput se 
desilo da je Fjodor Pavlovič, pijan, izgubio u svom dvorištu, 
u blatu, tri stotinjarke, koje je upravo bio dobio, i to opazio 
tek sutradan; ali tek što je počeo da pretražuje džepove, a sve 
tri stotinjarke su već ležale na njegovu stolu. Otkud? Smer- 
djakov ih je digao 1 još jučer donio. »Ali, brate, ja takvih kao 
što si ti nisam vidio«, odsiječe onda Fjodor Pavlovič i pokloni 
mu deset rubalja. Mora se dodati da nije bio uvjeren samo u 
njegovo poštenje, nego da ga je, čak, tko zna zašto, i volio, 
mada ga je ovaj gledao isto tako poprijeko kao i druge i nepre- 
stano šutio. Malokad bi i progovorio. Kad bi u tom času palo 
kome na pamet da zapita, gledajući ga: čime se to momče bavi 
i šta mu je najviše na pameti, bilo bi zaista nemoguće odgovoriti 
na to pitanje gledajući u nj. Dešavalo se, međutim, da bi kat- 
kad zastao u kući ili dvorištu, ili na ulici, te se dao u misli i 
stajao čak po deset minuta. Kad bi se zagledao u njega fizio- 
nomik, rekao bi da tu nema ni razmišljanja, ni misli, već da 
je to nekako razmatranje. Slikar Kramski! ima jednu čuvenu 
sliku pod imenom »Razmatrač«: naslikana je šuma u zimi, i u 
šumi, na putu, stoji u poderanu kaputiću i likovim opan- 
cima zabludio seljačić, sam samcat, u gluhoj samoći, stoji i 
kao da se zamislio, ali on ne razmišlja već nešto razmatra. Kad 
bi ga gurnuli, on bi zadrhtao i pogledao u vas bez ikakva 
razumijevanja, baš kao da se probudio. Istina, on bi se od- 
mah razabrao, i kad bi ga zapitali zašto je stajao i o čemu je 
razmišljao, sigurno se ne bi ničega sjetio, ali bi zato sigurno 
zatajio u sebi onaj dojam koji ga je zaokupljao za vrijeme 
razmatranja. Ti su dojmovi za nj dragocjeni, i on ih sigurno 
sakuplja, neprimjetno i čak nesvjesno — zbog čega i zašto, 
naravno, ni sam ne zna: možda će odjedanpur, kada skupi doj- 
move za više godina, ostaviti sve i otići u Jeruzalem da se 
skita i ispašta, a možda će odjedanput i svoje rođeno selo 
zapaliti, a možda će se dogoditi i jedno i drugo. Razmatrača 
ima u narodu mnogo. 1 eto, jedan od takvih razmatrača bio 
je sigurno i Smerdjakov, i on je sigurno isto tako požudno 
kupio dojmove, gotovo još ni sam ne znajući zašto. 


11. N. Kramski (1837—1887) bio je na čelu pokreta mladih slikara 
realista na početku šezdesetih godina, 

VII 
PREPIRKA 


A Balaamova je magarica iznenada progovorila. Povod je 
bila jedna neobična tema: Grigorij je, kupujući izjutra robu 
u dućanu trgovca Lukajnova, čuo od njega kako je jedan 
ruski vojnik dopao negdje daleko na granici Azijatima rop- 
stva i kako su ga oni nagonili, pod prijetnjom strašne i ne- 
posredne smrti, neka se odreče kršćanstva i prijeđe na islam, 
ali on nije pristao da se iznevjeri svojoj vjeri, te je pretrpio 
muke, dopustivši da mu oderu kožu, i umro slaveći i hvaleći 
Krista — i da o tom velikom junaštvu pišu novine, što ih je 
baš taj dan dobio. O tome je, eto, poveo Grigorij riječ za 
stolom. Fjodor Pavlovič je volio i prije da se svaki put 
poslije jela, za desertom, nasmije i razgovori, pa makar i s 
Grigorijem. Ovaj put je bio u veselom i ugodnom, dokonom 
raspoloženju. Pijuckajući konjak i saslušavši priopćenu vijest, 
napomenuo je da bi takva vojnika trebalo odmah proglasiti 
svecem, a njegovu oderanu kožu poslati u kakav manastir: 
»To će privući naroda i novaca«. Grigorij se smrknuo kad je 
vidio da Fjodor Pavlovič nije ni malo ganut već da, kao i 
obično, počinje bogohuliti. Ali se tada Smerdjakov, koji je 
stajao kraj vrata, iznenada nasmije. Smerdjakovu su i prije 
vrlo često dopuštali da stoji kod stola, to jest, potkraj ručka. 
Ali, otkako je došao u naš grad Ivan Fjodorovič, počeo je do- 
laziti na ručak gotovo uvijek. 

— Šta ti to? — zapita ga Fjodor Pavlovič koji je odmah 
zamijetio podsmijeh i razumio da se svakako tiče Grigorija. 

— Riječ je o tome— progovori odjedanput Smerdjakov gla- 
sno i neočekivano — ako je junaštvo toga hvalevrijednog voj- 
nika i bilo vrlo veliko, ipak ne bi, po mome mišljenju, bio 
nikakav grijeh u tome da se u tom slučaju odrekao Kristova, 
na primjer, imena i vlastitog krštenja, pa da tako spasi život 
za dobra djela kojima bi u toku godine iskupio svoju malo- 
dušnost. 

— Kako da nije grijeh? Lažeš, zato ćeš ti pravo u pakao, i 
ondje će te peći kao ovnovinu — dočeka Fjodor Pavlovič. 

I baš u tom trenutku uđe Aljoša. Fjodor Pavlovič se, kako 
smo vidjeli, strašno obradovao Aljoši. 

— Zasijeca u tvoju struku, u tvoju struku! — radosno je 
kikotao, posađujući Aljošu da sluša. 

— Što se tiče ovnovine, ni to nije tako, a ništa neće ondje 
zbog toga ni biti, a ni ne može takvo što biti, ako samo bude 
po pravdi — ozbiljno pripomenu Smerdjakov. 

— Kako to po pravdi? — viknu još veselije Fjodor Pavlovič 
gurkajući koljenom Aljošu. 

-— On je nitkov, eto šta je — ote se odjedanput Grigoriju. 
I on pogleda ljutito pravo u oči Smerdjakovu. 

— Što se tiče nitkova, strpite se, Grigorije Vasiljeviču — 
mirno i suzdržljivo odbi Smerdjakov — nego razmislite sami: 
ako sam već dopao u ropstvo mučiteljima kršćanskoga roda, 
i oni traže od mene da prokunem ime božje i da se odrečem 
svetog krštenja, onda sam na to potpuno opunomoćen mojim 
razumom, i tu nema nikakva grijeha. 

— 'Ta već si to kazao i ne drobi uvijek jedno, već dokaži! 
— vikaše Fjodor Pavlovič. 

— Čorbar! — prošapta Grigorij prezirno. 

— Što se tiče čorbara, također se strpite i razmislite sami, 
Grigorije Vasiljeviču, i ne grdite. Jer, čim kažem mučiteljima: 
»Ne, ja nisam kršćanin i pravoga svoga Boga preklinjem«, po- 
stajem odmah od najvišeg suda božjeg smjesta i specijalno 
anatemom istjeran i iz svete crkve, baš kao kakav inovjerac i, 
štaviše, već u onom trenutku kad sam to pomislio, a ne istom 
onda kad sam to već i rekao, tako da čak ni jedna četvrtina 
sekunde neće proći, a ja sam već izopćen — je li tako ili nije 
tako, Grigorije Vasiljeviču? 

On se očiro zadovoljan obraćao Grigoriju, iako je zbilja 
odgovarao jedino na pitanja Fjodora Pavloviča, i to vrlo 
dobro znao, ali se navlaš držao kao da mu ta pitanja zadaje 
Grigorij. 

— Ivane! — viknu iznenada Fjodor Pavlovič. — Nagni 
meni svoje uho. On je sve ovo zbog tebe udesio, hoće da ga ti 
pohvališ. Pohvali ga. 

, Ivan Fjodorovič sasluša sasvim ozbiljno što mu je otac ushi- 
ćeno govorio. 

— Stoj, Smerdjakove, zašuti načasak — viknu opet Fjodor 
Pavlovič. — Ivane, nagni se opet meni. 


Ivan se Fjodorovič ponovo najozbiljnije nagnu. 


. — Volim te isto tako kao i Aljošu. Ne misli da te ne vo- 
lim, Malo konjaka? 

— Dajre! Međutim, i ti si prilično potegao — oštro pogleda 
Ivan Fjodorovič oca. A Smerdjakova je motrio neobično ra- 
doznalo. 

— 'Ti si anatemnjak, ti si proklet već sada — zagrmi odje- 
danput Grigorij. — I kako se ti, nitkove, usuđuješ poslije svega 
ovoga da misliš, ako... 

— Ne grdi, Grigorije, ne grdi! — prekide ga Fjodor Pav- 
lovič. 

— Strpite se, Grigorije Vasiljeviču, makar samo malo, i slu- 
Šajte dalje, jer ja nisam sve svršio. Upravo u ono vrijeme, 
naime, kada me Bog bez oklijevanja prokune, upravo u onom 
najvišem momentu postajem isto što i inovjernik, i krštenje 
moje skida se s mene i ni u šta se više ne računa — zar možda 
nije tako? 

— Svrši, brate, brže svrši — požuri ga Fjodor Pavlovič, 
gucnuvši s užitkom iz čašice. 

— A ako ja više nisam kršćanin, onda dakle nisam ni slagao 
mučiteljima kada su me pitali: »Jesam li kršćanin ili nisam«, 
jer je već sam Bog svukao s mene moje kršćanstvo, već zbog 
jedine pomisli i prije nego što sam mogao pisnuti i jednu 
riječ mučiteljima. A ako sam već degradiran, na koji onda 
način i na temelju kakva prava mogu da me na ovom svijetu 
povuku na odgovornost, kao kršćanina, zato što sam se odre- 
kao Krista, dok je, međutim, već zbog jedne pomisli, i još 
prije odricanja, s mene već skinuto bilo moje krštenje? Kad 
više nisam kršćanin, ne mogu se dakle odreći Krista, jer se 
nemam čega odricati. Tko će pozivati, Grigorije Vasiljeviču, 
na odgovornost pogana Tatarina, pa makar i na nebesima, 
zato što se nije kao kršćanin rodio, i tko će ga zato kazniti, 
imajući na umu da se s jednog vola ne deru dvije kože. Pa 
ako i sam Bog svemoćni pozove na odgovornost Tatarina, dr- 
žim da će ga kazniti nekom najblažom kaznom (jer je nemo- 
guće da ga nikako ne kazni), rasudivši da on ne može biti 
zato kriv što je od poganih roditelja pogan na svijet došao. 
Ta ne može Gospod Bog silom uzeti 'Tatarina i za njega reći 
da je i on bio kršćanin? To bi onda značilo da je Gospod sve- 
moćni rekao puku neistinu. A zar može Gospod, svemoćni 
vladar neba i zemlje, izustiti bilo kakvu laž samo u jednoj 
riječi? 

Grigorije se zaprepasti i gledaše u govornika izbuljenih oči- 
ju. lako nije dobro shvaćao Šta se govori, ipak je od sveg lu- 
petanja odjedanput toliko razumio da je zastao kao čovjek 


146 


koji je iznenada grunuo čelom o zid. Fjodor Pavlovič ispi 
čašicu i nasmije se pištavim smijehom. 

— Aljoša, Aljoša, veličanstveno! Ah, ti, kazuiste! On je, 
Ivane, sigurno bio negdje kod jezuita. Ah ti, smrdljivi jezuite, a 
tko te je to naučio? Ali ti samo lažeš, kazuiste, lažeš, lažeš. 
Ne plači, Grigorije, sad ćemo ga ovog trena razbiti u dim 1 
prašinu. Reci mi, znaš šta, magarice: neka si mučiteljima prav, 
ipak si se sam u sebi odrekao svoje vjere, i sam kažeš da si 
u tom času bio udaren anatemom, a kad je već anatema, onda 
te neće zbog te anateme pogladiti u paklu po glavi. Šta misliš 
o tome, prekrasni moj jezuite? 

— Nema sumnje da sam se sam u sebi odrekao, pa ipak 
nema u tome nikakva osobita grijeha, a ako je bio greščić, bio 
je tek najobičniji. 

— Kako to, tek najobičniji? 

— Lažeš, pr-r-rokleti — propišta Grigorij. 

— Razmislite sami, Grigorije Vasiljeviču — produži Smer- 
djakov odmjereno i ozbiljno, svjestan pobjede i pokazujući 
se nekako velikodušan prema pobijeđenom neprijatelju — 
razmislite sami, Grigorije Vasiljeviču, jer je rečeno u Svetom 
pismu: ako je u vas vjera makar kao i gorušičino zrno, i rečete 
ovoj gori da siđe u more, ona će sići bez svakog oklijevanja, 
na prvu vašu zapovijed. Pa šta, Grigorije Vasiljeviču, ako sam 
ja nevjernik, a vi toliki vjernik da me čak neprestano grdite, 
pokušajte sami reći ovoj gori, ne da siđe u more (jer do 
mora je odavde vrlo daleko), a ono bar u našu smrdljivu 
rječicu što teče iza našeg vrta: uvidjet ćete odmah sami da 
nećete ništa učiniti, nego da će sve ostati u prijašnjem redu, 
i cjelini, derali se vi ne znam koliko. A to znači, Grigorije 
Vasiljeviču, da ni vi ne vjerujete kako treba i samo druge zbog 
toga ljudski grdite. Ali kad je tako, i kad se još uzme u 
obzir da nitko u naše vrijeme, ne samo vi, baš nitko, počevši 
čak od najviših ličnosti pa sve do seljaka, ne može otpiriti 
goru u more, osim samo jednog čovjeka na cijeloj zemlji, ili, 
možda, njih dvojice koji, možda, negdje tamo u pustinji egi- 
patskoj potajno provode pustinjački život, te nitko i ne zna 
gdje su — kad je dakle tako, i kad su svi ostali nevjernici, 
zar će onda Gospod prokleti sve te ostale, to jest svekoliko 
pučanstvo cijele zemlje, osim nekakve dvojice pustinjaka, i 
nikome od njih neće oprostiti i uza sve svoje toliko čuveno 
milosrđe? I zato se nadam da će mi biti oprošteno što sam 
jedanput posumnjao kad prolijem suze kajanja. 

— Stoj! — zakriješti Fjodor Pavlovič neobično zanesen i 
ushićen. — Dakle ti misliš da ipak postoje dvojica koji mogu 
brda pomicati? Ivane, zareži u raboš, zapiši: ovdje se javio 
pravi Rus! 

— Sasvim ste točno pripomenuli da je ovo crta narodnog 
vjerovanja — potvrdi Ivan Fjodorovič odobravajući smiješ- 
kom. 

— Slažeš se! Onda je, dakle, tako kad se već i ti slažeš! 
Je li to istina Aljoša? Zar nije ruska vjera baš takva? 

— Nije, u Smerdjakova nema ni trunke ruske vjere — 
ozbiljno 1 odlučno reče Aljoša. 

— Ja ne govorim o njegovoj vjeri, već o toj crti, o ona dva 
pustinjaka, tek jedino o toj crtici: ta to je ruski, ruski. 

— Jest, ta je crta sasvim ruska — osmjehnu se Aljoša. 

— Riječ ti vrijedi dukata, magarice, i poslat ću ti ga danas, 
ali, uostalom, ti ipak lažeš, lažeš, lažeš, treba da znaš, budalo, 
da mi svi ovdje jedino iz lakoumnosti ne vjerujemo zato što 
nemamo kad: prvo, poslovi nas savladali, a drugo, i Bog je 
dao malo vremena, odmjerio je za jedan dan svega dvadeset 
i četiri sata, tako da nemaš kad ni da se ispavaš, a kamoli da 
se pokaješ. A ti si se ondje pred mučitcljima odrekao kad već 
nisi imao ni o čemu drugome misliti nego o vjeri, i kad je 
trebalo tvoju vjeru pokazati. To je ipak, brate, razlika, mislim? 

— Razlika je, razlika, ali razmislite, Grigorije Vasiljeviču, 
da baš u tome leži olakotna okolnost što je razlika. Jer kad 
bih ja onda vjerovao u istinu kako treba vjerovati, onda bi 
zaista bilo grešno kad ne bih podnio muke za svoju vjeru i 
prešao na poganu vjeru Muhamedovu. Ali do muka ne bi ni 
onda došlo, jer bih ja lako mogao u onom trenutku samo reći 
ovoj gori: kreni se i prignječi mučitelja, i ona bi se krenula i u 
istom ga trenu prignječila kao žohara, a ja bih otišao dalje 
kao da nije ništa bilo, pjevajući i slaveći Boga. A ako sam 
baš u onom trenutku sve to i pokušao i izričito vikao gori da 
prignječi ove mučitelje, a ona ih nije pognječila, kako ne bih, 
recite, u tom času posumnjao, pa još u tom strašnom času veli- 
kog smrtnog straha? Pa i bez toga znam da carstvo božje neću 
potpuno postići (jer se nije na moju riječ krenula gora, dakle, 
ne vjeruju ondje baš mojoj vjeri, 1 ne čeka me baš velika na- 
grada na onom svijetu), pa zašto da dadem sebi još povrh 
toga, a bez svake vlastite koristi, i kože oderati? Da su mi, 
naime, kožu već do polovice oderali s leđa, to se ni onda na 
moju riječ ili vapaj ne bi gora pokrenula. A u takvu trenu 

ne samo da može naići sumnja, nego čovjek može od straha 
čak i pamet izgubiti, pa ne može nikako razmišljati. 1 kako 
ću, dakle, biti osobito kriv što sam, jer nisam vidio ni ondje, ni 
ovdje koristi, ni nagrade, sačuvao bar svoju kožu? I zato, uz- 
dajući se mnogo u milost Gospodnju, hranim se nadom da će 
mi zauvijek biti oprošteno... 


VIII 
UZ KONJAK 


Prepirka se svršila, ali, začudo, Fjodor, koji se bio toliko 
razveselio, potkraj se naglo namrgodi. Namrgodi se i sasu u 
sebe konjak, ali to već bijaše jedna čašica odviše. 

— Nosite se napolje, vi jezuite — viknu on na sluge. — 
'Tornjaj se, Smerdjakove. Dukat što sam ti danas obećao, po- 
slat ću ti, a ti se tornjaj. Ne plači, Grigorije, odlazi Marfi, ona 
će te utješiti, spremiti da spavaš. Ne dadu nitkovi da poslije 
ručka u miru posjediš — odsiječe on odjedanput ljutito pošto 
su se odmah, na njegovu zapovijed, udaljile sluge. — Sad se 
Smerdjakov uvijek poslije ručka ovamo ušulja, jer ga ti 
sigurno zanimaš. Čime si ga samo tako pridobio? — doda on 
Ivanu Fjodoroviču. 

— Baš ničim — odgovori ovaj. — Uvrtio je sebi u glavu da 
me poštuje; to je sluga i odrod. Uostalom, prvo meso za 
klaonicu kada nastupi vrijeme. 

— Prvo? 

— Bit će drugih i boljih, ali bit će i takvih. Isprva će biti 
ovakvi, a iza njih bolji. 

— A kada će nastati vrijeme? 

— Planut će raketa, ali neće, možda, dokraja izgorjeti. 
Zasad narod ne voli, niti sluša te čorbare. 

— Tako ti je to, brate, takva eto Balaamova magarica 
misli i misli, i đavo bi ga znao šta sve ne smisli. 

— Zgrće misli — osmjehnu se Ivan. 

— Vidiš, ja znam da on ni mene ne trpi, ali ni sve ostale, 
a ni tebe isto tako, mada se tebi čini da je sebi »uvrtio u glavu 
da te poštuje«. I Aljošku prezire, i to već poodavno. Ali neće, 

eto, ukrasti, nije spletkar, Šuti, iz kuće ne iznosi đubre, pite 
peče izvrsno, i uza sve to, neka ga đavo nosi: a je li zaista vri- 
jedno da se o njemu govori? 

— Dakako da nije vrijedno. 

— Zbog toga što on ondje koješta izmišlja, treba ruskog 
seljaka doista batinati. Ja sam to uvijek tvrdio. Seljak je 
naš lupež, njega ne vrijedi žaliti, i još je dobro što ga još i 
sada katkad batinaju. Ruska je zemlja bogata brezom. Ako se 
posijeku šume, propast će Rusija. Ja držim uz pametne ljude. 
Iz velikodušnosti smo prestali tući seljake, a oni sami sebe 
dalje mlate. I dobro rade. Kojom mjerom mjeriš, onom će ti 
se 1 odmjeriti, ili kako se to kaže... Jednom riječi, odmjerit 
će se. A Rusija je svinjarija. Druže moj, kad bi ti znao koliko 
ja mrzim Rusiju... to jest, ne Rusiju, već sve poroke... a 
možda i Rusiju. Tout cest de la cocbonnerie!. Znadeš li šta 
ja volim? Volim oštroumlje. 

— Opet ste istresli čašicu. Bit će vam dosta. 

— Čekajder, još ću jednu, i još jednu, a onda je kraj. Pazi, 
stani, prekinuo si me, Putujući kroz Mokro, razgovarao sam 
s jednim starcem, a on mi reče: »Mi volimo«, kaže »veoma i 
iznad svega da osuđujemo cure na batine i dajemo da ih momci 
biju. A poslije, možda već sutradan, uzima momak onu dje- 
vojku koju je šibao za zaručnicu, tako da su se, kažu, | dje- 
vojke kod nas na to navikle.« Kakvi markizi de Sade, je li? 
Neka kaže tko šta hoće, to je oštroumno. Ne bismo li otišli 
onamo da vidimo, a? Aljoša, ti si pocrvenio? Ne stidi se, 
dijete. Žao mi je što nisam danas kod igumana ručao, i kalu- 
đerima bih o curama iz Mokroga pričao. Aljoša, ne ljuti se 
što sam maloprije uvrijedio tvog igumana. Zloba me, brate 
obuzme. Ali ako postoji Bog, ako postoji — e, onda sam kri- 
vac i odgovarat ću, a ako njega uopće nema, što će onda još 
oni, ti tvoji oci? Onda bi bilo malo da im glave poodsijecamo, 
jer oni razvitak priječe. Vjeruješ li, Ivane, da me ta misao u 
duši grize? Ne, ti ne vjeruješ, ja to vidim u tvojim očima. 
Ti vjeruješ ljudima da sam ja samo lakrdijaš. Aljoša, vjeruješ 
li ri da ja nisam samo lakrdijaš? 

— Vjerujem da niste samo lakrdijaš. 

— 1 vjerujem da vjeruješ i da iskreno govoriš. Iskreno gle- 
daš i iskreno govoriš. A Ivan nije takav. Ivan je ohol... A 
: ok : dd M ajaoi, : : 
ipak bih ja tvoj manastirčić dokrajčio. Ščepao bih odjedanput 


1 Sve je to svinjarija. 

svu tu mistiku po cijeloj ruskoj zemlji i maknuo je da jednom 
zauvijek sve budale dozovem pameti. A koliko bi srebra, ko- 
liko zlata dospjelo u kovnicu novca? 

— A zašto biste je maknuli? — reče Ivan. 

— Da istina brže zasja, eto zašto. 

— Ali ako ta istina zasja, onda će najprije vas prvoga oro- 
biti,aonda...maknuti. 

— Gle! A ti imaš možda pravo. Ah, mene magareta — 
prasnu odjedanput Fjodor Pavlovič i lupi se lagano po čelu. 
— Pa, onda neka ostane tvoj manastirčić, Aljoša, kad je tako. 
A mi ćemo, mudri ljudi, u toplom sjediti 1 ispijati konjak. 
Znadeš li, Ivane, da je svakako sam Bog morao tako namjerno 
udesiti? Ivane, kazuj: postoji li Bog ili ne postoji? Čekaj: go- 
vori iskreno, govori! Što se opet smješkaš? 

— Smijem se onome što ste maloprije onako oštroumno na- 
pomenuli o vjeri Smerdjakovljevoj da postoje dva starca koji 
pokreću gore, 

— Zar je moje pitanje nalik na ono? 

— Vrlo. 

— Pa, onda sam dakle i ja Rus, i u mene je ruska crta, ali 
i tebe se, filozofa, također može na isti način uhvatiti u tvojoj 
crti. Hoćeš da te uhvatim? Da se kladimo da ću te sutra 
uhvatiti. Ali ipak reci postoji li Bog ili ne postoji? Ali oz- 
biljno. Meni je sada potreban ozbiljan odgovor, 

— Ne, Bog ne postoji. 

— Aljoša, postoji li Bog? 

— Postoji Bog. 

— Pa, Ivane, postoji li besmrtnost, pa makar kakva, makar 
mala, maljucna? 

— Ne postoji ni besmrtnost. 

— Nikakva? 

— Nikakva. 

— 'To jest, potpuna ništica ili bar nešto. Možda ipak ima 
makar nešto? Ne može biti da ničega nema! 

— Potpuna ništica 

— Aljoška, postoji li besmrtnost? 

— Postoji. 

— A Bog i besmrtnost? 

— I Bog i besmrtnost. U Bogu i jest besmrtnost. 

— Hm! Vjerojatnije je da Ivan ima pravo. Gospode, kad 
čovjek samo pomisli koliko je čovjek dao vjeri, koliko je 
uzalud utrošio kojekakve snage na tu maštu, i ro već tisuće go- 

dina! Tko se to tako ruga čovjeku, Ivane? Pitam te posljednji 
put i odlučno: postoji li Bog ili ne postoji? Posljednji put pitam! 

— I po posljednji put, ne postoji. 

— Tko se ruga ljudima, Ivane? 

— Sigurno đavo — osmjehnu se Ivan Fjodorovič. 

— A postoji li davo? 

— Ne, ni đavo ne postoji. 

— Šteta. Đavo neka zna što bih ja poslije svega ovog 
uradio s onim koji je prvi izmislio Boga. Objesio bih ga malo 
o gorku jasiku. 

— Da nisu izmislili Boga, ne bi bilo civilizacije. 

— Nebi bilo civilizacije? Zar bez Boga? 

— Jest. Ni konjaka ne bi bilo. A konjak ću ipak morati 
ispred vas uzeti. 

— Čekaj, čekaj, čekaj, dragi, još jednu čašicu. Ja sam Aljošu 
rastužio. Ti se ne srdiš, Alekseju? Mili Aleksejčiću moj, Alek- 
sejčiću! 

— Ne, ne ljutim se. Ja znam vaše misli. Vaše je srce bolje 
od vaše glave. 

— Moje je srce bolje od moje glave, Gospode, i tko to još 
kaže? Ivane, voliš li ti Aljošku? 

— Volim. 

— Voli ga (Fjodoru Pavloviču je piće počelo dobrano 
udarati u glavu). — Čuj, Aljoša, ja sam prema tvome starcu 
bio danas surov. Ali sam bio uzrujan. Ipak je taj starac oštro- 
uman, šta misliš Ivane? 

— Možda | jest. 

— Jest, jest, i/ y a du Piron! la-dedans?. To je jezuita, to 
jest ruski. U njemu, kao u plemenitu biću, vri pritajeno nego- 
dovanje što mora da se pretvara... Što mora na sve navlačiti 
svetost. 

— Ali on vjeruje u Boga. 

— Ni za groš. Zar ti nisi to znao? Ta on to svakome sam 
govori, to jest, ne svakome, nego svima pametnim ljudima 
koji mu dolaze. Gubernatoru Šuljcu je otvoreno rekao: »Credos, 
ali ne znam u što.« 

— Zaista? 

— Baš tako. Ali ga ja poštujem. Ima u njemu nešto 
mefistofelsko ili bolje rečeno nešto iz »Junaka našeg doba«... 


Francuski pjesnik i satirik (1689—1775). 
Ima u tome Pirona. 
Vjerujem. 

Arbenin, ili kako se on... to jest, vidiš, on je razvratnik: on 
je toliki razvratnik da bih se ja i sad pobojao za svoju kćer ili 
za svoju ženu kad bi pošle njemu na ispovijed. Znaš, kad počne 
da priča... Pred tri godine zvao nas je sebi na čajčić s liker- 
čićem (gospođe mu šalju liker), i kad je stao pričati o starini, 
upravo su nam trbusi popucali ... Osobito, kako je jednu uzetu 
izliječio. »Da me noge ne bole, ja bih vam« kaže, »odigrao 
jedan ples.« A kakav? »Nisam ja«, kaže, »u svome vijeku jedan 
odigrao.« Od trgovca Demidova digao je šezdeset tisuća. 

— Kako, ukrao? 

— On mu je kao dobrom čovjeku donio: »Pričuvaj, brate, 
kod mene je sutra premetačina.« A on je i sačuvao. »Pa ti si«, 
kaže on, »za crkvu poklonio.« Ja mu rekoh: ti si, kažem, nit- 
kov. Ne, kaže, nisam ja nitkov, samo sam poširoke duše... 
A, uostalom, to nije bio on... To je bio drugi... Zamijenio 
sam ga s drugim... a nisam primijetio. Onda, još čašicu i 
dosta, nosi bočicu, Ivane. Ja sam buncao, i zašto me nisi 
zaustavio, Ivane...i rekao mi da buncam? 

— Znao sam da ćete se sami zaustaviti. 

— Lažeš, to si ti učinio jedino iz pakosti prema meni, je- 
dino iz pakosti. Ti me prezireš. Došao si meni i prezireš me 
u mojoj kući. 

— Ja ću otići; konjak vas upropašćuje. 

— Molio sam te u ime Krista-Boga da odeš u Čermašnju... 
na dan-dva, a ti ne odlaziš. 

— Sutra ću otići kad toliko navaljujete. 

— Nećeš otići. Ti hoćeš ovdje da me nadzireš, eto šta hoćeš, 
zlobna dušo, zato i ne odlaziš. 

Starac se nije mogao primiriti. On je u piću došao do one 
točke kad se nekim pijancima, dotle mirnim, svakako odjedan- 
Put prohtije da se razljute i da pokažu tko su, 

— Što me gledaš? Kakve su ti oči? Tvoje oči bulje u mene 
i kazuju mi: »Ti pijana nakazo.« Sumnjičave su tvoje oči, 
prezrive su tvoje oči... Ti si dojahao na svome razumu. Gle, 
kako Aljoša gleda 1 kako se sjaju njegove oči. Mene Aljoša ne 
prezire. Alekseju, ne voli Ivana... 

— Ne ljutite se na brata! Prestanite ga vrijeđati — odje- 
danput izusti Aljoša odlučno. 

— Šta? Pa dobro, slažem se. Uh, glava me boli. Nosi ko- 
njak, Ivane, po treći put ti velim. — On se zamisli i odje- 
danput se nasmiješi široko i lukavo. — Ne srdi se, Ivane, na 
starog nitkova. Znam da me ne voliš, ali se ipak ne srdi. 

Nemaš me zašto voljeti. U Čermašnju ćeš otići, ja ću ti doći 
i donijeti dar. Ondje ću ti pokazati jednu djevojčicu, odavno 
sam je ondje zapazio. Zasad je još bosa. Ne plaši se bosih, ne 
preziri — biser! 

I on cmoknu sebe u ruku. 

— Za mene — živnu on odjedanput, kao da se u tren oka 
otrijeznio čim je natrapao na svoju omiljenu temu — za 
mene... Eh, vi, djeco! Dječice, praščići vi mali, za mene... 
u cijelom mom životu nije postojala ružna žena, vidite, to je 
moje pravilo! Možete li to pojmiti? Gdje biste vi to pojmili: 
u vama teče još uvijek mjesto krvi mlijeko, niste se još pro- 
kljuvali! Po mome pravilu može se u svake žene naći nešto 
neobično, neka me đavo nosi, nešto zanimljivo što se ne može 
ni u jedne druge žene naći, samo treba umjeti naći, a to je 
vještina! Za to treba dara! Luđakinja, tako što nije za mene 
postojalo: već samo to što je ona žena, već je samo to polovina 
svega... ali gdje biste vi to razumjeli! Čak i vieilles filles!, 
i kod njih nađeš ponekad nešto takvo da se moraš čuditi 
drugim budalama kako su joj dali da ostari i kako je dosele 
nisu primijetili! Bosu i šiparicu treba ponajprije zapanjiti — 
tako se mora s njima početi. A ti to nisi znao? Moraš je zapa« 
njiti do ushita, do zanosa, do stida, što se u takvu musavku, 
kao što je ona, zaljubio takav gospodin. Zaista, ipak je divno 
da na svijetu ima uvijek i da će uvijek biti slugu i gospode, 
jer onda će se uvijek naći kakva sudoperka i uvijek njen go- 
spodin, a to je jedino i potrebno za sreću u životu! Čekaj... 
čuj, Aljoša, ja sam tvoju pokojnu mater uvijek zapanjivao, 
samo što se sasvim drukčije svršavalo. Ja je, tako, neko vrije- 
me nikako i ne pomilujem, a odjedanput, kada kucne čas — 
odjedanput sav se pred njom protresem, puzim na koljenima, 
ljubim joj nožice i natjeram je uvijek, uvijek — sjećam se 
eto kao sada — u tako sitan smijeh, sipak, zvonak, ali ne 
glasan, nego nervozan, osobit. Taj smijeh je ona jedino i 
imala. Znao sam, dakako, da njezina bolest uvijek ovako po- 
činje, da će sutra početi da viče kao klikuša, i da smijeh taj 
sadašnji, sitan, ne izražava nikakav zanos — ali, ako je i bila 
obmana, bio je i ushit. Eto šta znači umjeti u svemu naći svoju 
crticu! Jedanput me je Beljavski — ljepuškast i bogat čovjek 
koji joj je udvarao i navikao da nam dolazi — ošamario u mo- 
joj kući, i to pred njom. A ona, takva ovčica — mislio sam da 

će me izbiti zbog te ćuške koliko me je bila napala: »Tebe«, 
kaže, »sada on tuče, od njega si dobio šamar! Ti si mene«, kaže, 
»njemu prodavao. .. I kako se usudio da te udari preda mnom! 
I ne prilazi mi više nikad, nikad! Odmah otrči i izazovi ga 
na dvoboj.« Onda sam je odvezao u manastir da se stiša, i oci 
su je sveti molitvama izliječili. Ali, tako mi boga, Aljoša, ni- 
kad nisam vrijeđao svoju klikušu! Osim jednom, i to još prve 
godine. Onda se već ona mnogo molila i osobito je bogorodi- 
čine praznike držala i mene tada u kabinet odgonila. Pomis- 
lio sam, deder da joj izbijem iz glave tu mistiku! » Vidiš« rekoh, 
»vidiš ove tvoje ikone, evo je, evo ću je skinuti: pazi, ti je 
držiš čudotvornom, a ja ću na nju sad odmah i pred tobom 
pljunuti i meni za to neće ništa biti.« I kad je ona to vidjela, 
pomislio sam: ubit će me sad, ali je ona tek poskočila, pljes- 
nula rukama i onda odjedanput prekrila lice rukama, sva se 
stresla i pala na pod... i tako se spustila... Aljoša, Aljoša! 
Šta ti je, šta ti je? 

Starac skoči prestravljen. Aljoša se još od onog časa kada 
je on počeo da govori o njegovoj materi, počeo malo-pomalo 
mijenjati u licu. Pocrvenio je, oči mu se zažarile, a usne 
zadrhtale... Pijani starčić je prskao slinu te nije ništa primi- 
jetio sve do onog trenutka kad se Aljoša iznenada počeo vla- 
dati vrlo neobično, naime, kod njega se odjedanput ponovilo 
na dlaku ono isto što je on maloprije pričao o »klikuši«. 
Aljoša je odjedanput skočio od stola, isto kao što je — po 
pričanju — skočila i njegova mati, pljesnuo rukama, zatim 
prekrio lice rukama, pao kao pokošen na stolicu i iznenada 
se stao sav tresti od histeričnog naviranja nenadanih, potresnih 
i nečujnih suza. Neobično nalikovanje na mater osobito po- 
trese starca. 

— Ivane, Ivane! Brže vode. To je kao kod nje, isto kao kod 
nje, kao onda kod njegove matere! Poprskaj ga vodom iz usta, 
ja sam tako prskao 1 nju. Ražalostio se zbog svoje matere, 
zbog svoje matere... — mrmljaše on Ivanu. 

— Mislim da je njegova mati bila i moja mati, šta mislite? 
— izdere se iznenada Ivan, ne mogavši suzdržati srdita prezira. 

Starac zadrhta od njegova pogleda koji sijevaše. Ali sada se 
desi nešto vrlo neobično, istina, samo na trenutak: u starcu 
je, činilo se, zaista nestala u sjećanju predodžba da je mati 
Aljošina bila i mati Ivanova... 

— Kako to, i tvoja mati? — mrmljaše on ne shvaćajući, 
— Zašto ti to kažeš? O kojoj materi govoriš?... Zar je 

ona... Ah, do đavola! Ta ona je i tvoja! Ah, do đavola! Pa, 
to je, brate, bilo pomračenje kao nikada, oprosti, a ja sam 
mislio, Ivane... Hi-hi-hi! — Dug, pijan, naglup osmijeh 
razlije mu se licem. I, eto, baš u tom istom trenutku razlegla 
se u predsoblju strašna vika i lupa, začuše se bijesni uzvici, 
vrata se širom otvoriše i u dvoranu utrča Dmitrij Fjodorovič. 
Prestrašeni starac pojuri prema Ivanu: 

— Ubit će me, ubit će me! Ne daj me, ne daj me! — vi- 
kaše on, zgrabivši polu kaputa Ivana Fjodoroviča. 


IX 
BLUDNICI 


Odmah za Dmitrijem Fjodorovičem utrča u dvoranu i Gri- 
gorij sa Smerdjakovom. Oni su se u predsoblju rvali s njim, ne 
puštajući ga unutra (na nalog Fjodora Pavloviča, izdan već 
prije nekoliko dana). Iskorisuvši priliku kad je Dmitrij Fjo- 
dorovič, nakon provale u dvoranu, zastao za trenutak da se 
snađe, Grigorij optrča oko stola, zalupi oba krila na suprotnim 
vratima što vode u unutrašnje sobe, raširivši obje ruke u ob- 
liku križa, te stade pred zatvorena vrata, spreman da brani 
ulazak, tako reći, do posljednje kapi krvi. Spazivši to, Dmi- 
trij ne uzviknu nego gotovo vrisnu i pojuri na Grigorija. 

— Znači, ondje je. Ondje su je sakrili! Tornjaj se, nitkove! 

On htjede da odvuče Grigorija, ali ga ovaj odgurnu. Gotovo 
izbezumljen od bijesa Dmitrij zamahne i iz sve snage udari 
Grigorija. Starac se svali kao posječen, a Dmitrij preskoči pre- 
ko njega i zaleti se prema vratima. Smerdjakov je ostao na 
drugom kraju dvorane, blijed i uzdrhtao, stišćući se tijesno do 
Fjodora Pavloviča. 

— Ona je ovdje! — vikaše Dmitrij Fjodorovič. — Ovaj 
čas sam sam vidio kako je skrenula prema kući, samo što je 
nisam mogao stići. Gdje je ona? Gdje je ona? 

Njegov uzvik: »Ona je ovdje!« nevjerojatno se dojmi Fjo- 
dora Pavloviča. Ali se više nije nimalo bojao. 

— Drži ga, drži ga! — zaurla on i jurnu za Dmirrijem 
Fjodorovičem. Grigorij se, međutim, diže s poda, ali je još bio 

kao omamljen. Ivan Fjodorovič i Aljoša potrčaše da stignu 
oca. U trećoj sobi začu se kako odjedanput nešto pade na pod, 
razbi se i zazveča: to je bila velika staklena vaza (ne skupo- 
cjena), što je stajala na mramornom stalku i za koju je bio 
zapeo Dmitrij Fjodorovič kada je trčao pored nje. 

— Drži ga! — urlaše starac. — U pomoć! 

lvan Fjodorovič i Aljoša ipak stigoše starca i vratiše u dvo- 
ranu. 

— Šta trčite za njim! On će vas zbilja ondje ubiti! — ljutito 
viknu na oca Ivan Fjodorovič. 

— Vanečka, Ljošečka, ona je dakle ovdje. Grušenjka je 
ovdje, sam ju je, kaže, vidio kad je protrčala. 

I on stade grcati. Nije se nadao da će Grušenjka sada doći, 
i nenadana vijest da je ovdje izbezumila ga je u tren oka. 
Sav je drhtao, bio je kao izbezumljen. 

— Ta vidjeli ste sami da nije ušla! — vikaše Ivan. 

— A možda na onaj ulaz? 

— Ona su vrata zaključana, a ključ jeu vas... 

Dmitrij se, međutim, opet vrati u dvoranu, On je, razumije 
se, našao druga vrata zaključana, i ključ od zaključanih vrata 
zaista se nalazio u džepu Fjodora Pavloviča. Svi prozori na 
svim sobama bili su također zatvoreni: Grušenjka dakle nije 
mogla nikako ući, a nije mogla ni odjuriti. 

— Drži ga! — zaciča Fjodor Pavlovič, čim opet ugleda 
Dmitrija. — On je u spavaćoj sobi pokrao moj novac. 

I, otevši se Ivanu, opet nasrnu na Dmitrija. Ali ovaj podiže 
obje ruke, ščepa ga odjedanput za oba posljednja čuperka 
kose što ih je još imao na sljepoočicama, zamahnu njim i s 
tutnjem lupi o pod. Još je dospio da oborenog oca udari dva-tri 
pura petom po licu. Ovaj strašno jeknu. Ivan Fjodorovič, iako 
nije bio toliko jak kao brat Dmitrij, obuhvati ga rukama i 
svom snagom otkinu od oca. Aljoša mu je također pomogao 
svom svojom skromnom snagom, hvatajući brata sprijeda. 


— Luđače, ta ti si ga ubio! — viknu Ivan. 

— Tako mu i treba! — gušeći se uzviknu Dmitrij. — A 
ako ga nisam ubio, doći ću opet da ga ubijem. Nećete ga obra- 
niti. 

— Dmitriju! Odmah odlazi odavle! — zapovjednički viknu 
Aljoša. 

— Alekseju! Reci mi ti, tebi jedino vjerujem, da li je ona 
sad ovdje bila ili nije? Vidio sam je sam kako je maloprije 

izišla iz uličice i promakla uz plot na ovu stranu. Ja sam 
viknuo za njom, a ona je pobjegla... 

— Kunem ti se da nije ovdje bila i da je nije ovdje nitko 
uopće čekao! 

— Ali ja sam je vidio... Dakle ona... Odmah ću saznati 
gdje je... Zbogom, Alekseju! Ezopu ne spominji sada o 
novcu ni riječi, ali Katerini Ivanovnoj otiđi svakako sad 
odmah i reci: »Zapovjedio mi je neka vam kažem da vas 
pozdravlja, da vas pozdravlja, pozdravlja! Zaista vas pozdrav- 
lja i oprašta se s vama!« Opiši joj prizor. 

Međutim su Ivan i Grigorij digli starca i posadili ga u na- 
slonjač. Lice mu je bilo okrvavljeno, ali je bio pri svijesti i 
požudno prisluškivao šta Dmitrij viče. Još mu se jednako 
činilo da je Grušenjka zbilja negdje u kući. Dmitrij Fjodorovič 
ga pogleda na odlasku pogledom punim mržnje. 

— Ne kajem se zbog tvoje krvi! — viknu on. — Čuvaj se, 
starče, čuvaj svoju ideju, jer i ja imam svoju ideju! Ja te 
proklinjem i odričem te se posve. 

I on istrča iz sobe. 

— Ona je ovdje, ona je sigurno ovdje! Smerdjakove, Smer- 
djakove — jedva čujno zahripa starac dozivajući prstom 
Smerdjakova. 

— Nema je ovdje, nema, vi ste lud starac — povika na nj 
Ivan ljutito. — Eto, onesvijestio se! Vode, ručnik. Trči, Smer- 
djakove! 

Smerdjakov otrča po vodu. Starca napokon svukli, odnijeli 
u spavaću sobu i položili u postelju. Glavu su mu povezali 
mokrim ručnikom. Iznemogao od konjaka, od snažnih uzbu- 
đenja i batina, on je odmah, čim se dotakao jastuka, sveo 
oči i zanio se. Ivan Fjodorovič i Aljoša vratiše se u dvoranu. 
Smerdjakov je iznosio krhotine razbijene vaze, a Grigorij 
stajaše kraj stola namrgođen i oborene glave. 

— Nebi li i ti metnuo na glavu hladan oblog i također 
legao u postelju — obratio se Aljoša Grigoriju. — Mi ćemo 
ovdje pripaziti na nj; brat te je užasno lupio... po glavi. 

— On se usudio mene udariti! — smrknuto i isprekidano 
reče Grigorij. 

— »Usudio se« i oca, a ne bi tebe! — napomenu Ivan 
Fjodorovič, nakrivivši usta. 

— Ja sam ga u koritu kupao.,. a on se usudio mene! — 
ponavljaše Grigorij. 

— Đavo ga odnio, da ga nisam otrgnuo, bio bi ga možda i 
ubio. Zar mnogo treba Ezopu? — prišapnu Ivan Fjodorovič 
Aljoši. 

— Bože sačuvaj! — uzviknu Aljoša, 

— A zašto sačuvaj? — produži Ivan isto tako šapćući, i 
zlobno razvuče lice. — Jedan će gad pojesti drugoga gada, 
obojica će tim putem. 

Aljoša zadrhta. 

-— Ja neću, razumije se, dopustiti da dođe do ubojstva, kao 
što nisam ni sada dopustio. Ostani ovdje, Aljoša, a ja idem u 
dvorište da se prošetam, počela me glava boljeti. 

Aljoša otiđe u očevu spavaonicu i prosjedi kraj njegova 
uzglavlja iza zaslona oko jedan sat. Starac odjedanput otvori 
oči i dugo gledaše šutke Aljošu, očito prisjećajući se onoga što 
se zbilo i razmišljajući o tome. Odjedanput se pokaza na nje- 
govu licu neobično uzbuđenje. 

— Aljoša — šaptaše on oprezno — gdje je Ivan? 

— Na dvorištu, boli ga glava. On nas čuva. 

— Deder mi ogledalce, eno, ondje stoji. 

Aljoša mu pruži malo okruglo ogledalce za sklapanje što je 
stajalo na ormaru. Starac se ogleda u njemu: poprilično mu 
bijaše nabrekao nos, a na čelu iznad lijeve obrve imao je 
poveću crvenu oteklinu. 

— Šta kaže Ivan? Aljoša, dragi, moj jedini sine, ja se bojim 
Ivana, Ivana se bojim više nego onog. Jedino se tebe ne 
bojim .,. 

— Ni Ivana se ne bojte, Ivan je ljut, ali on će vas zaštititi. 

— Aljoša, a on? Otrčao je Grušenjki, je li? Mili anđele, reci 
istinu: je li Grušenjka bila ovdje ili nije? 

— Nitko je nije vidio. To je obmana, nije bila! 

— Ali Mitja hoće da se oženi njome, da se oženi. 

— Ona neće poći za nj. 

— Neće poći, neće poći, neće poći, neće poći, nizašto 
neće poći... — starac se radovaše i sav drhtaše, kao da mu 
nisu mogli ništa utješljivije reći u ovom trenutku. U zanosu 
ščepa Aljošinu ruku i čvrsto je pritisnu na svoje srce. Čak i 
suze zasjaše u njegovim očima. — Ikonicu onu, Matere božje, o 
kojoj sam maloprije pričao, uzmi i ponesi sa sobom. A dopuš- 
tam ti da se i u manastir vratiš — ono sam se maloprije na- 
šalio, ne srdi se. Glava me boli, Aljoša... Aljoša, umiri srce 
moje, budi moj anđeo, reci istinu! 

— Ivi još jednako o tome da li je ona bila ovdje ili nije? 
— zapita Aljoša tužno. 

— Ne, ne, ne, ja tebi vjerujem, nego, znaš šta: otiđi sam 
Grušenjki ili se sastani kako s njom, upitaj je što brže, što je 
moguće brže, utvrdi sam svojim okom: kome će, meni ili 
njemu? Kako? Možeš li ili ne možeš? 

— Ako je vidim; zapitat ću je — promrmlja Aljoša zbu- 
njeno. 

— Ne, ona neće tebi reći — upade mu starac u riječ — ona 
je vrtirep. Počet će te ljubiti i reći da će za te poći. Ona je va- 
ralica, ona je bestidnica, ne, ti joj ne smiješ ići, ne smiješ. 

— Anebini bilo dobro, oče, nikako ne bi bilo dobro. 

— Kamo te je ono maloprije slao kada ti je u trku dovi- 
knuo »odlazi«. 

— Slao me je Katerini Ivanovnoj. 

— Po novce? Novaca ište? 

— Ne, ne po novce. 

— Ona nema novaca, nema ni prebijene pare. Čuj, Aljoša, 
preležat ću ovu noć i o svemu razmisliti, a ti, međutim, idi. 
Možda ćeš se i s njom sresti... Ali sutra mi ujutro dođi sva- 
kako. Sutra ću ti reći takvu jednu riječcu; hoćeš li doći? 

— Doći ću. 

— Kada dođeš, gradi se kao da si došao da me obiđeš. Ni- 
kome ne govori da sam te ja zvao. Ivanu ne spominji ni riječi, 

— Dobro. 

— Zbogom, anđele, maloprije si se za me zauzeo, nikada 
ti to neću zaboraviti. Sutra ću ti reći jednu riječcu... tek 
moram još razmisliti. 

— A kako se sada osjećate? 

— Sutra ću, sutra ću se dići i izaći posve zdrav, posve 
zdrav, posve zdrav! 

Kad je Aljoša prolazio kroz dvorište, našao je brata Ivana 
na klupi pokraj ulaza: sjedio je i bilježio nešto olovkom u 
svoju bilježnicu. Aljoša kaza Ivanu da se starac prenuo i da 
je pri svijesti, a njega da je pustio na noćenje u manastir. 

— Aljoša, bilo bi mi vrlo drago ako bi se mogao naći s 
tobom sutra ujutro — pridiže se Ivan i reče prijazno, tako 
prijazno da se Aljoša čak iznenadio. 

— Sutra ću biti kod Hohlakovih — odgovori Aljoša. — 
A možda ću sutra otići i Katerini Ivanovnoj, ako je danas ne 
zateknem ... 

— A sad ideš sigurno Katerini Ivanovnoj? Da se »oprostiš, 
oprostiš?« — osmjehnu se Ivan odjedanput. Aljoša se zbuni. 

— Ja sam, čini se, sve razumio iz današnjih razgovora, a 1 
iz koječega prijašnjeg. Dmitrij te je sigurno molio da odeš 
do nje i da joj saopćiš, da se... pa, jednom riječi, »oprašta«? 

— Brate! Kako će se svršiti taj užasan odnos koji vlada 
između oca i Dmitrija? — uskliknu Aljoša. 

— Ne mogu točno predvidjeti. Možda ne bude ništa: ras- 
plinut će se sve. "Ta je žena — zvijer. Svakako treba starca 
kod kuće držati, a Dmitrija ne puštati u kuću. 

— Brate, dopusti da te još nešto upitam: zar zbilja ima 
svaki čovjek pravo da, motreći ostale ljude, presuđuje tko je 
od njih dostojan da živi, a tko nije više dostojan? 

— Našto tu miješati sud o tome tko je dostojan, a tko 
nije? 'To se pitanje najviše rješava u ljudskim srcima, ali ni- 
kako na osnovi toga tko je dostojan, a tko nije, nego na 
osnovi drugih uzroka, kudikamo prirodnijih. A što se prava 
tiče, tko nema pravo da to želi? 

— Ne valjda smrt drugoga? 

— A zašto ne čak i smrt? Našto da lažem sam sebi kad svi 
ljudi tako žive, a možda i ne mogu drukčije živjeti. Ti to 
sigurno pitaš zbog mojih današnjih riječi »da će dva gada 
pojesti jedan drugoga?« Dopusti da i ja tebe u tom slučaju za- 
pitam: držiš li ti 1 mene, kao i Dmitrija, sposobnim da prolijem 
Ezopovu krv, recimo, da ga ubijem, je li? 

— Šta ti govoriš, Ivane? Nikada to nisam ni pomislio! Pa 
ni Dmitrija ne smatram... 

— Hvala, makar i za to — osmjehnu se Ivan. — A ti 
treba da znaš da ću ja njega uvijek zaštićivati. Ali svojim 
željama ostavljam u danom slučaju potpunu slobodu. Do vi- 
đenja sutra. Ne osuđuj i ne gledaj na mene kao na zločinca — 
nadoveza on i osmjehnu se. 

I oni stisnuše jedan drugome tako čvrsto ruke, kao nikada 
dosad. Aljoša je osjetio da je brat prvi učinio korak prema 
njemu i da je to učinio zbog nečeg, svakako u nekoj namjeri, 

X 
OBJE ZAJEDNO 


Aljoša je izišao iz očinske kuće duševno slomljeniji i potiš- 
teniji nego što je bio maloprije kad je dolazio ocu. Njegov um 
bio je također kao smrvljen i razbijen, a podjednako je osje- 
ćao da se boji spojiti razbijeno i izvući opći smisao iz svih 
tih strašnih protuslovlja što ih je doživio tog dana. Graničilo 
je gotovo s očajanjem, koje nije nikad obuzimalo Aljošino 
srce. Iznad svega uzdizalo se kao gora, glavno, sudbonosno i 
nerješivo pitanje: kako će se sve to svršiti između oca i brata 
Dmitrija zbog ove strašne žene? Sad je on već i sam bio svje- 
dok. On je sam tu bio nazočan i vidio jednoga prema drugom. 
Uostalom, potpuno nesretan i strašno nesretan mogao je, po 
njegovu mišljenju, biti jedino brat Dmitrij: njega je nesumnjivo 
vrebala nesreća. Našlo se također i drugih ljudi kojih se sve 
to ticalo, i to, možda, kudikamo više nego što se to Aljoši 
i prije činilo. Sve mu je čak zagonetno. Eto, brat mu se Ivan 
približio, što je on tako odavno želio, i sada je osjetio kako se 
zbog nečeg prepao toga zbliženja. A te žene? Čudnovato: čas 
prije uputio se Katerini Ivanovnoj neobično zbunjen, a sada 
ne osjećaše nikakve zbunjenosti; baš naprotiv, sad joj se i sam 
žurio, kao da se nadao da će kod nje naći razjašnjenje. Pa 
ipak mu je bilo sada mnogo teže da joj isporuči poruku nego 
prije: pitanje onih triju tisuća bilo je konačno riješeno, i brat 
Dmitrij, koji se osjećao sada nepoštenim i lišenim svake nade, 
dakako da se neće više zaustaviti ni pred kakvim padom. 
Osim toga, zapovijedio mu je da opriča Katerini Ivanovnoj i 
prizor koji se maloprije odigrao. 

Bilo je već osam sati, i već se smrkavalo, kad je Aljoša do- 
šao Katerini Ivanovnoj koja je stanovala u jednoj vrlo pro- 
stranoj i udobnoj kući u Velikoj ulici. 

Aljoša je znao da ona živi sa dvije svoje tetke. Jedna je 
bila, uostalom, tek tetka njene sestre Agafje Ivanovne; to je 
bila ona nijema osoba u kući njena oca, koja se ondje starala 
za nju i sestru kad je došla iz instituta. A druga terka bila je 
gojazna i dostojanstvena moskovska gospođa, vrlo siromašna. 
Govorilo se da se one u svemu pokoravaju Katerini Ivanovnoj 
i da ih je ona držala kod sebe jedino reda radi. Katerina 

Ivanovna se, međutim, pokoravala jedino svojoj dobrotvorki, 
generalici, koja je ostala u Moskvi zbog bolesti, i kojoj je svake 
sedmice morala slati dva pisma s iscrpnim podacima o sebi. 

Kad je Aljoša ušao u predsoblje i zamolio sobaricu, koja 
mu je otvorila, da ga najavi, bilo je očito da su u dvorani 
već znali za njegov dolazak (možda su ga opazili kroz pro- 
zor), jer je Aljoša iznenada začuo nekakav Šum, začuše se 
nekakvi ženski koraci, šuštanje haljina kao da su istrčale dvije 
ili tri Žene. Aljoši se učini čudnovato da je mogao svojim 
dolaskom izazvati toliki nemir. Ali su ga odmah uveli u 
dvoranu. Bila je to velika soba, u kojoj je bilo elegantno i 
brojno pokućstvo, nimalo provincijsko. Bilo je tu mnogo ka- 
napea i stolica za ležanje, divančića, velikih i manjih stolova; 
po zidovima su visile slike; vaze i svjetiljke stajale su po 
stolovima; bilo je mnogo cvijeća, do prozora se čak nalazio i 
akvarij. Kako je bio sumrak, bilo je u sobi donekle mračno. 
Aljoša je opazio na divanu, na kome su očito maloprije 
sjedili, odbačen svilen ogrtač, a na stolu ispred divana dvije 
neispijene čaše čokolade, biskvit, kristalni tanjur s modrim 
grožđicama i drugim slatkišima. Nekoga su sigurno Častili. 
Aljoša se sjetio da je nabasao na goste, pa se namrgodio. Ali 
se u tom trenu podigne zastor na vratima i — naglim, žurnim 
koracima uđe Katerina Ivanovna i pruži Aljoši ruke, radosna, 
ushićena osmijeha. Istodobno uđe djevojka, unese i metnu na 
stol dvije upaljene svijeće. 

— Bogu hvala, napokon i vi dođoste! Radi vas jedinog 
molila sam Boga cijeli dan! Sjednite! 

Ljepota Katerine Ivanovne zadivila je Aljošu još i prije, 
kad ga je, pred tri sedmice, prvi put doveo brat Dmitrij da ga 
predstavi i upozna s njom, na osobnu i izričitu želju Katerine, 
Ivanovne. Uostalom, tom se prilikom nije mogao da razveže 
razgovor između njih Katerina je Ivanovna mislila da se 
Aljoša vrlo zbunio, pa ga je štedjela i tada je cijelo vrijeme 
razgovarala s Dmitrijem Fjodorovičem. Aljoša je šutio, ali je 
štošta dobro uočio. Iznenadila ga je nadmoćnost, ponosna ne- 
usiljenost i samopouzdanje ponosne djevojke. Sve je to bilo 
očito, i Aljoša je osjećao da ne pretjeruje. Njemu se činilo da 
su njezine krupne, crne, vatrene oči divne i da osobito pristaju 
uz njeno bljedilo, čak ponešto blijedožuto odugačko lice. Ali u 
tim očima, kao i u crtama prekrasnih usta, bilo je nešto takvo 
u što se, dakako, mogao zaljubiti njegov brat, ali što se, možda, 
ne može dugo voljeti. On je gotovo otvoreno iznio Dmitriju 

svoje mišljenje, kad ga je ovaj poslije posjeta zaokupio i molio 
neka ne taji kakav je dojam učinila na nj njegova zaručnica. 

— Ti ćeš biti s njom sretan, ali će to možda biti sreća puna 
nemira. 

— Odista, brate, ovakve ostaju uvijek iste, one se ne savi- 
jaju pred sudbinom. Dakle, ti misliš da je neću vječno voljeti? 

— Ne znam, možda ćeš je vječno voljeti, ali možda nećeš 
biti s njom uvijek stretan... 

Aljoša je pocrvenio kad je onda iznio svoje mišljenje i lju- 
tio se na sebe što je popustio bratovim molbama i izrekao 
takve »glupe« misli, jer se i njemu učinilo užasno glupo to 
njegovo mišljenje odmah čim ga je bio iznio. A 1 stid ga je bilo 
što je izrekao tako određeno mišljenje o ženi. I zato sada, čim 
je pogledao Katerinu Ivanovnu koja je istrčala preda nj, osjeti, 
još začuđeniji, da se onda možda i te kako prevario. Ovaj put 
je njeno lice sjalo nelicemjernom prostodušnom dobrotom, 
otvorenom i toplom iskrenošću. Od sve prijašnje »oholosti i 
naduvenosti«, koja je onda toliko iznenadila Aljošu, opažala se 
sada tek jedino smiona, plemenita snaga i nekakva jasna, 
snažna vjera u sebe. Aljoša je razumio na prvi pogled, od 
prve riječi, da sva tragičnost njena položaja prema čovjeku 
koga toliko ljubi nije za nju nikakva tajna, i da ona možda 
znade već sve, baš sve. Pa ipak se uza sve to zrcalila na njenu 
licu tolika svjetlost, tolika vjera u budućnost. I Aljoša od- 
jedanput osjeti da joj je ozbiljno i svjesno nanio krivicu. Bio 
je pobijeđen i zanesen u isti mah. Osim toga primijeti, čim je 
progovorila, da je u nekakvu snažnom uzbuđenju, za nju, mož- 
da, vrlo neobičnom uzbuđenju, koje je više nalikovalo na neki 
zanos. 

— Ja sam vas zato toliko željno čekala, jer sada mogu sa- 
znati svu istinu jedino od vas, i ni od koga više! 

— Jasam došao... — promrmlja Aljoša zbunjeno — ja... 
on me je poslao... 

— Ah, on vas je poslao, pa to sam i predosjećala. Sada 
znam sve, sve! — uzviknu Katerina Ivanovna 1 oči joj izne- 
nada usplamtješe. — Stanite, Alekseju Fjodoroviču, najprije 
ću vam reći zbog čega sam vas toliko željno očekivala. Vidite, 
možda ja znam kudikamo više nego čak i vi sami, te da mi 
vaše obavijesti nisu ni potrebne. Ali evo šta želim od vas: 
meni je potrebno da saznam vaš osobni, posljednji dojam, 
što ga je učinio na vas, meni je potrebno da mi iznesete i 
najotvorenije, neprikriveno, čak grubo (0, koliko hoćete 

grubo) svoje mišljenje o njemu i njegovu položaju poslije 
današnjeg susreta s njim? To će biti možda bolje nego da se 
ja, kojoj on neće više da dolazi, sama s njim osobno objaš- 
njavam. Razumijete li šta želim od vas? Zašto vas je sađ 
poslao meni (ja sam znala da će vas poslati!) — govorite 
otvoreno, ne prešućujte ni riječi! 

— On mi je naložio da vas... pozdravim, i da neće više 
nikad doći... da vas pozdravim... 

— Da pozdravite? Tako je rekao, i tako se izrazio? 

— Jest. 

— Da nije to rekao možda uzgred, slučajno? Ili da se nije 
prevario u riječi i upotrijebio koju drugu riječ? 

— Nije, on mi je izričito naložio da vam isporučim riječ 
»pozdraviti«, Triput me je molio da vam to ne zaboravim 
isporučiti. 

Katerina Ivanovna planu. 

— Pomozite mi sada, Alekseju Fjodoroviču, sada mi je po- 
trebna vaša pomoć; ja ću vam reći šta mislim, a vi mi samo 
odgovorite da li mislim pravo ili ne mislim? Čujte, da je 
uzgred rekao da pozdravlja, da nije zahtijevao da mi se 
priopći ta riječ 1 da nije naročito naglasio tu riječ, onda bir 
to značilo sve... onda bi bio svemu kraj! Ali ako je naro- 
čito polagao na tu riječ, ako je izričito naložio da mi ne 
zaboravite isporučiti taj pozdrav, onda je, dakle, bio uzrujan 
i možda nije bio priseban? Odlučio, i odluke se svoje prepao! 
Nije me napustio odlučna koraka, nego se sunovratio! Nagla- 
šavanje te riječi možda znači samo prkos... 

— Tako je, tako je! — vatreno potvrdi Aljoša. — I meni 
se sada čini da je tako. 

— A ako je tako, onda još nije propao! On samo očajava, 
i ja ga mogu još spasiti. Čekajte: nije li vam kazivao štogod 
o novcu, o neke tri tisuće? 

— Ne samo da mi je kazivao nego ga to, možda, najjače 
i ubija. Govorio mi je da je sada izgubio čast i da mu je sad 
već svejedno — odgovori Aljoša vatreno, osjećajući cijelim 
svojim srcem kako se nada ulijeva u njegovo srce 1 da možda 
još zaista postoji izlaz i spas za njegova brata. — Ali zar 
Vi... za taj novac znadete? — nadoveza on i naglo ušutje. 

— Znam odavno i znam točno. Ja sam se u Moskvi brzo- 
javno raspitala i znam odavno da novac nije onamo stigao. On 
nije novac ni poslao, a ja sam Šurjela. Posljednje sam sedmice 
saznala koliko mu je novac bio potreban i koliko mu je još 

potreban... Išla sam samo za jednim ciljem: da uvidi kome 
da se vrati i tko mu je najvjerniji prijatelj. Ne, on neće da 
vjeruje da sam ja njegov najvjerniji prijatelj, neće da me po- 
zna, on vidi u meni jedino ženu. Cijelu me je sedmicu mučila 
briga: što da učinim pa da se preda mnom ne stidi što je 
potrošio te tri tisuće? To jest, neka se stidi drugih i sebe 
sama, ali samo neka se mene ne stidi. Ta Bogu on govori sve 
bez stida. Zašto on još jednako neće da shvati koliko ja mogu 
da podnesem zbog njega? Zašto, zašto me ne poznaje, i kako 
smije da me ne poznaje poslije svega što je bilo? Ja hoću da 
ga spasim zauvijek. Neka me zaboravi kao svoju zaručnicu! 
A, gle, on se preda mnom boji za svoju čast! A nije se bojao, 
Alekseju Fjodoroviču, da se vama povjeri? A zašto ja još 
jednako ne zaslužujem to isto? 

Posljednje riječi izusti plačući. Suze joj briznuše iz očiju. 

— Moram vam reći — reče Aljoša također uzdrhtala glasa 
— što se maloprije dogodilo između njega i oca. — Ion joj 
opisa cio prizor, ispriča da je bio poslan po novac, da je 
onaj silom ušao, izbio oca i poslije toga još jedanput izričito 
i odlučno ponovio Aljoši neka ide da se »oprosti«, — A on je 
otišao onoj ženi — tiho nadoveza Aljoša. 

— A vi mislite da ja neću moći podnijeti tu ženu? On 
misli da je ja neću podnijeti? Ali je on neće uzeti — nasmija se 
ona odjedanput nervozno — zar Karamazov može vječno 
buktjeti takvom strašću? To je strast, a ne ljubav. On je neće 
uzeti, jer ona neće ni poći za njega... — i Katerina se Iva- 
novna ponovo čudno nasmija. 

— On će je, možda, uzeti — progovori Aljoša tužno i obori 
OČI. 

— Neće je uzeti, kažem vam! Ta je djevojka — anđeo, 
znate li vi to? Znate li to? — uskliknu odjedanput Katerina 
Ivanovna neobično vatreno. — 'To je najfantastičnije među 
fantastičnim stvorenjima! Ja znam koliko je ona zamamna, ali 
znam koliko je dobra i odlučna i plemenita. Što gledate tako 
u mene, Alekseju Fjodoroviču? Možda se čudite mojim rije- 
čima? Možda mi ne vjerujete? Agrafena Aleksandrovna, andele 
moj — viknu ona odjedanput, gledajući u drugu sobu — uđite, 
ovo je drag čovjek, ovo je Aljoša, on zna sve naše poslove, 
pokažite mu se. 

— A ja sam i čekala za zavjesom da me pozovete — pro- 
govori nježan, čak ponešto sladak ženski glas. 

Podiže se zavjesa i stolu priđe... Grušenjka, nasmijana i 
radosna. U Aljoši kao da se nešto prevrnu. On se upi u nju 
pogledom i nije mogao da odvoji očiju. 'To je, dakle, ona, ta 
užasna žena — »zvijer«, kako ju je prije pola sata nehotice 
nazvao brat Ivan. Ali je, međutim, pred njim stajalo, kako se 
bar činilo, najobičnije i najjednostavnije stvorenje — dobra, 
mila žena, recimo lijepa, ali toliko nalik na sve druge lijepe, 
ali »obične« žene. Istina, biia je lijepa, vrlo lijepa — prava 
ruska ljepota, koju mnogi strastveno vole. Bila je to žena 
dosta visoka stasa, ali ipak niža od Katerine Ivanovne (jer 
ona bijaše veoma visoka) — punašna, mekih, čisto nečujnih 
tjelesnih kretnja, također nekako nježnih i osobito sladunjavih 
kao i njen glas. Ona nije prišla kao Katerina Ivanovna — 
snažnim, bedrim koracima, već naprotiv, nečujno. Nikako se 
nije čulo da se njene noge dotiču poda. Ona se meko spusti u 
naslonjač, meko zašušti svojom gizdavom crnom svilenom 
haljinom i mazno umota skupocjenim, crnim šalom svoj, kao 
pjena bijel, punački vrat i široka ramena. Bilo joj je dvadeset i 
dvije godine, i njeno je lice na dlaku odgovaralo toj dobi. Lice 
joj je bilo vrlo bijelo, i na njemu se isticalo blijedoružičasto 
rumenilo. Oval njena lica bio je odviše širok, a donja čeljuse 
isturena čak nešto naprijed. Gornja usna bila joj je uzana, a 
donja, donekle istaknuta, dvostruko deblja i kao natečena. Ali 
njene divne, bujne, ugasito plave kose i kao samur crvene 
obrve — nagnale bi bezuvjetno najravnodušnijeg i najrastrese- 
nijeg čovjeka, čak negdje u gomili, na šetnji ili u vrevi, da se 
odjedanput zaustavi pred tim licem i da ga zapamti zadugo. 
Aljošu je najviše začudio neki djetinjski 1 prostodušan izraz 
na tom licu. Ona je gledala kao dijete, veselila se nečemu kao 
dijete, a i stolu je prišla »radujući se« i kao da ovaj čas 
očekuje nešto pravom djetinjskom nestrpljivošću i povjerljivom 
radoznalošću. Njen pogled je veselio dušu — Aljoša to osjeti. 
Još je nešto bilo u nje, što nije mogao ili nije znao da objasni i 
što se možda i njemu nametnulo nesvjesno, naime, ona mekoća, 
nježnost tjelesnih pokreta i ona mačja nečujnost tih pokreta. A, 
međutim, bijaše to snažno, puno tijelo. Ispod šala vidjela su se 
široka, puna ramena, visoka, još sasvim djevojačka prsa. To je 
tijelo — to se moglo naslućivati — obećavalo možda oblike Ve- 
nere Milonske, iako već sad u ponešto prejakoj proporciji. Po- 
znavaoci ruske ljepote, gledajući Grušenjku, mogli bi, a da se 
ne prevare, proreći da će ta svježa, sad još djevojačka ljepota, 
izgubiti skladnost, da će se rasplinuti, lice će se naduti, oko oči- 

ju i na čelu pojavit će se neobično brzo borice, boja lica će 
ogrubjeti, možda pocrvenjeti — jednom riječi da je to ljepota 
kratkotrajna, ljepota prolazna, koja se toliko često nalazi baš 
u ruskih žena. Aljoša, razumije se, nije mislio o tome, pa, iako 
je bio očaran, ipak je, nekako se neprijatno osjećajući, pitao 
sebe, kao da žali: zašto ona tako razvlači riječi 1 zašto ne 
može govoriti prirodno? Ona je to činila jer je očito nala- 
zila nešto vrlo lijepo u tom razvlačenju i u usiljenoj slatkoći 
slogova i zvukova. To je, dakako, bila samo ružna navika 
lošeg tona, koja je svjedočila o njenom niskom obrazovanju i 
o vulgarnom, još u djetinjstvu poprimljenom shvaćanju pristoj- 
nosti. I Aljoši se zaista činjaše to izgovaranje i intonacija riječi 
kao nekakva gotovo nemoguća suprotnost onom djetinjski pro- 
stodušnom i radosnom izrazu lica i onom tihom, radosnom 
sjaju očiju kao u djeteta! Katerina Ivanovna posadi je u tren 
oka u naslonjač nasuprot Aljoše i nekako ushićeno poljubi 
nekoliko puta njene nasmijane usne. Ona baš kao da je bila 
zaljubljena u nju. 

— Nas se dvije prvi put vidimo, Alekseju Fjodoroviču — 
progovori ona u zanosu. — Htjela sam je upoznati, vidjeti, 
htjela sam je pohoditi, ali ona je na prvu moju želju došla 
sama. Ja sam znala da ćemo nas dvije sve udesiti! Tako je 
predosjećalo moje srce... Molili su me da se okanim toga 
koraka, ali ja sam predosjećala svršetak, i nisam se prevarila. 
Grušenjka mi je sve razjasnila, sve svoje namjere; ona je slet- 
jela ovamo kao dobar anđeo, i donijela mir i radost. 

— Nisam li vam se gadila, dobra, vrijedna gospođice — 
zapijevajući razvuče Grušenjka, smijući se neprestano ljupko 
i veselo. 

— Da mi niste više govorili takve riječi, vi, dražesna 
čarobnice! Vi da mi se gadite! Eto, još ću jedanput poljubiti 
vašu donju usnu. Ona kao da je otečena, neka, eto, još jače 
oteče, još, još... Gledajte kako se smije, Alekseju Fjodoroviču, 
srce ti se veseli kad gledaš tog anđela... — Aljoša pocrvenje i 
zadrhta malo, neprimjetno. 

— Vi me mazite, draga gospođice, a ja, možda, nikako ne 
zaslužujem vaše nježnosti. 

— Ne zaslužujete! Ona to ne zaslužuje! — uzviknu Kate- 
rina Ivanovna opet onako vatreno. — Znajte, Alekseju Fjodo- 
roviču, da je u nas fantastična glavica i da imamo svojevoljno, 
ali 1 oholo, preoholo srdašce! Mi smo plemeniti, Alekseju Fjo- 
doroviču, mi smo velikodušni, znate li vi to? Samo smo bili 

nesretni. Mi smo bili isuviše spremni da prinesemo svaku žrtvu 
možda nedostojnu ili lakoumnu čovjeku. Bio jedan, također 
oficir, mi smo ga voljeli, sve smo mu žrtvovali. Davno je to 
bilo, prije pet godina, a on nas je zaboravio, on se oženio. Sada 
je obudovio, pisao je, dolazio ovamo — i znajte da mi samo 
njega, tek samo njega volimo sve dosad i da smo ga voljeli 
cijeloga života! On će doći, i Grušenjka će biti opet sretna, a 
posljednjih pet godina bila je nesretna. A tko je može preko- 
riti, tko se može pohvaliti njenom naklonošću! Jedino onaj 
starac uzetih nogu, trgovac — ali on nam je bio prije otac, naš 
prijatelj, čuvar, On nas je zatekao tada u očajanju, u pat- 
njama, ostavljenu od onog koga smo toliko voljeli... ta ona se 
htjela onda utopiti, i taj ju je starac spasio, spasio! 

— Isuviše me branite, mila gospođice, isuviše ste u svemu 
revni — otegla opet Grušenjka, 

— Branim? Zar da mi branimo i smijemo li ovdje da bra- 
nimo Grušenjka, anđele, dajte mi svoju ručicu; gledajte 
Alekseju Fjodoroviču, tu junačku, majušnu, divnu ručicu, vi- 
dite li, ona mi je sreću donijela i uskrsla me, i ja ću je eto, 
odmah, poljubiti i ozgo, i u dlan ovako i ovako i ovako! 
— I ona triput, kao u zanosu, poljubi zaista divnu, ali možda 
i suviše punačku Grusenjkinu ručicu. A ona je pružala tu 
ručicu i, uz nervozan, zvučan ljubak osmijeh, motrila tu »milu 
gospođicu«, jer joj je očito bilo milo što joj tako ljube ruke. 
»Ovo je možda već i suviše mnogo ushita«, iskrsnu u Aljoši- 
noj glavi. On pocrvenje, Srce mu sve to vrijeme kucalo nekako 
nemirno. 

— Nećete me postidjeti, mila gospođice, što ste poljubili 
moju ruku pred Aleksejem Fjodorovičem. 

— A zar sam vas htjela time postidjeti? — progovori Ka- 
terina Ivanovna donekle začuđeno. — Ah, draga, kako me 
loše shvaćate! 


— A možda ni vi mene sasvim ne razumijete, mila gospo- 
dice, ja sam možda gora nego što vam se čini. Ja sam u srcu 
loša, ja sam svojeglava. Ja sam onda jadnog Dmitrija Fjo- 

ka Za JEdIe 
doroviča osvojila jedino zato da mu se narugam. 

— Gle, a sada ga spasavate... Dali ste riječ. Vi ćete ga 
urazumiti, i vi ćete mu otkriti kako volite drugog već odavno 
i da vam taj sada nudi svoju ruku... 

— Ah, ne, ja vam nisam zadala takvu riječ. Vi ste mi sami 
to govorili, a ja nisam ništa obećavala. 

— Onda vas dakle nisam razumjela — progovori Katerina 
Ivanovna tiho i kao da je malo poblijedila. — Ali vi ste ipak 
obećali... 

— Ah, nisam, anđele-gospođice, ja vam nisam ništa obećala 
— prekinu je Grušenjka tiho i odmjereno, isto onako vesela 
izraza. — Eto, sad vidite, cijenjena gospođice, kako sam ja zla 
prema vama 1 samovoljna. Što mi se prohtije, to i uradim. 
Maloprije sam možda obećala nešto, a sad opet mislim: ako mi 
se Mitja opet dopadne — jer jedanput mi se već dopao, do- 
padao mi se čak gotovo cijeli sat. Možda ću i otići i reći mu 
da danas ostane kod mene... Eto, tako sam ja kolebljiva... 

— A maloprije ste govorili... sasvim drugo... — jedva 
prošapta Katerina Ivanovna. 

— Ah, maloprije! Moje nježno i glupo srce. Kad samo po- 
mislim što je on zbog mene pretrpio! A kad se vratim kući i 
požalim ga, šta onda? 

— Nisam se nadala... 

— Ah, gospođice, kako ste vi prema meni dobri, plemeniti. 
Vi ćete, možda sada prestati da volite mene, ovakvu ludu, zbog 
moga karaktera. Dederte mi vašu dragu ručicu, anđele-gospo- 
dice — zamoli ona nježno i nekako pobožno uze ruku Kate- 
rine Ivanovne. — Eto, mila gospođice, uzet ću vašu ručicu i 
poljubiti je kao i vi moju. Vi ste moju poljubili triput, a ja bih 
morala vašu poljubiti trista puta, pa da budemo namireni. 
Tako će i biti, a poslije, kako Bog naredi; možda ću biti prava 
vaša robinja i poželjeti da vam ropski služim. Kako Bog na- 
redi, onako neka bude bez ikakvih međusobnih dogovora i 
obećanja. Ta ručica, vaša ručica, kako je mila ta ručica. Go- 
spođice mila, ljepotice moja neviđena! 

Ona lagano prinese tu ručicu usnama, istina, u neobičnoj 
namjeri da »namiri« poljupce. Katerina Ivanovna nije otimala 
ruke; ona je, bojažljivo se nadajući saslušala posljednje, iako 
vrlo čudno izraženo obećanje Grušenjkino da će joj »ropski« 
služiti, te joj je napregnuto gledala u oči: u tim je očima vid- 
jela isti onaj prostodušni, povjerljivi izraz, istu onu vedru 
radost... »Ona je možda suviše naivna!« — sinu tračak 
nade u srcu Katerine Ivanovne. Grušenjka, međutim, kao da 
bijaše ushićena »milom ručicom«, polagano podiže ruku prema 
svojim usnama. Ali tik pred usnama zaustavi je iznenada na 
dva, na tri trenutka, kao da razmišlja o nečem. 

— A sad slušajte, anđele-gospođice — oregnu ona odjeđan- 
put najnježnijim i najslađim glasićem — sad slušajte: možda 

ja vašu ruku i neću poljubiti. — I ona se nasmija sitnim, ve- 
selim smijehom. 

— Kako hoćete... Šta vam je? — zadrhta odjedanput 
Katerina Ivanovna. 

— Neka vam ostane u sjećanju da ste vi poljubili moju 
ruku, a ja vašu nisam. — I nešto odjedanput zasja u njenim 
očima. Ona gledaše užasno strogo Katerinu Ivanovnu. 

— Bezobraznice! — progovori odjedanput Katerina Iva- 
novna, kao da je iznenada nešto shvatila, te sva planu i skoči 
na noge. Grušenjka se diže polagano. 

— IMitji ću odmah ispričati kako ste poljubili moju ruku, 
a ja vašu nisam. Kako će se on smijati! 

— Gaduro, napolje! 

— Ah, sramite se, gospođice, sramite se, takve vam riječi 
nikako ne pristaju, draga gospođice. 

— Napolje, stvore koji se prodaješ! — zajauka Katerina 
Ivanovna. Svaka crta drhtaše na njenu unakaženu licu. 

— Pa neka se i prodajem. I vi ste kao djevojka odlazili u 
sumrak kavalirima po novac, donosili ste svoju ljepotu na pro- 
daju, tajatoznam... 

Katerina Ivanovna ciknu i pojuri prema njoj, ali je Aljoša 
jedva zaustavi: 

— Ni koraka, ni riječi! Ne govorite, ne odgovarajte ništa, 
ona će orići, odmah će otići. 

U taj mah na njenu ciku utrčaše u sobu obje rođakinje Ka- 
terine Ivanovne. Utrča i sobarica. Sve poletješe prema njoj. 

— Otići ću — progovori Grušenjka, dohvativši s divana 
ogrtač. — Aljoša, dragi, otpratite me! 

— Odlazite, odlazite što brže! — moleći sklopi Aljoša ruke 
pred njom. 

— Dragi Aljoša, otprati me! — Ja ću ti putem reći lijepu 
— prelijepu riječću! Ja sam zarad tebe, Aljošenjka, i izazvala 
ovaj prizor. Isprati me, dragi, kasnije će ti se svidjeti. 

Aljoša se okrenu lomeći ruke. Grušenjka istrča iz kuće 
zvonko se smijući. 

Katerina Ivanovna dobi živčani slom. Ona je jecala, spo- 
padoše je i grčevi. Svi se oko nje užurbaše, 

— Ja sam vas unaprijed opomenula — govoraše joj starija 
tetka — ja sam vas odvraćala od tog koraka... vi ste suviše 
nagli... kako ste se mogli odlučiti na takav korak! Vi ne 
poznajete tih stvorova, a za ovu vele da je gora od svih... 
Jest, vi ste odviše svojeglavi! Ž 

— To je tigrica! — vikaše Katerina Ivanovna. — Zašto 
ste me zadržali, Alekseju Fjodoroviču, bila bih je izbila, iz- 
bila. 

Ona se više nije mogla svladati pred Aljošom, a možda i 
nije htjela da se svladava. 

— Nju treba ukrotiti krvnik bičem, na stratištu, pred svi- 
jetom!... 

Aljoša ustuknu prema vratima. 

— Ah, bože! — uzviknu odjedanput Katerina Ivanovna i 
pljesnu rukama. — On! Kako je mogao biti toliko nepošten, to- 
liko nečovječan! 'To je on ispričao ovom stvoru šta se dogodilo 
ondje onog sudbonosnog, vječno prokletog, prokletog dana. 
»Odlazili ste ljepotu prodavati, mila gospođice!« Ona znade! 
Vaš brat je nitkov, Alekseju Fjodoroviču! 

Aljoša htjede nešto reći, ali nije mogao da smogne ni jedne 
riječi. Srce mu se bolno stezaše. 

— Odlazite, Alekseju Fjodoroviču! Mene je stid, meni je 
užasno! Sutra... na koljenima vas molim, dođite sutra. Ne 
osudite, oprostite, ja ne znam šta ću još od sebe učiniti! 

Aljoša izađe na ulicu nekako posrćući. I njemu dođe da 
zaplače kao i njoj. Iznenada ga stiže sluškinja. 

— Gospođica je zaboravila da vam preda ovo pismo od 
gospođe Hohlakove, još od ručka leži kod nje. 

Aljoša primi ništa ne misleći malu ružičastu kuvertu i turi 
je gotovo nesvjesno u džep. 


XI 
JOŠ JEDAN PROPALI UGLED 


Od grada do manastira bilo je nešto više od jedne vrste, 
Aljoša se Žurio cestom koja je bila u to doba sasvim pusta... 
Već se bilo smrklo, i teško su se raspoznavali predmeti na 
trideset koračaja. Na raskrsnici, pod usamljenom rakitom, po- 
javi se nečija prilika. Tek što Aljoša iziđe na raskrsnicu, pri- 
lika se pomače s mjesta, pojuri prema njemu i viknu bijesnim 
glasom: 

— Kesuili život! 

— Ta to si ti, Mitja! — začudi se Aljoša, stresavši se ipak 
dobrano. 

— Ha-ha-ha! Nisi se nadao? Mislim: gdje da ga pričekam? 
Kod njene kuće? Odonud vode tri puta, i mogao si mi lako 
umaći. Smislio sam najzad da te ovdje sačekam, jer ovuda 
ćeš sigurno proći, drugog puta nema u manastir, Ali, kazuj is- 
tinu, prignječi me kao žohara, Ali, šta ti je? 

— Ništa, brate... samo sam se prepao. Ah, Dmitriju! 
Maloprije očeva krv — Aljoša zaplaka, on je već davno htio 
da zaplače, a sada kao da je odjedanput nešto prepuklo u nje- 
govoj duši. — Gotovo si ga ubio... prokleo si ga... a sada 
ovdje...ovaj čas... zbijaš šalu... kesu ili život! 

— Ah, pa onda! Nije valjda neprilično? Ne odgovara polo- 
Žaju? 

— Ah,ne...jasamotako... 

— Stani! Pogledaj noć; vidiš kakva je mračna noć, oblaci, 
kakav se vjetar nadigao? Ja se sakrio ovdje pod rakitom, tebe 
čekam, i odjedanput sam pomislio (tako mi Boga), što da dalje 
patim, šta čekam? Evo rakite, imam rubac, imam košulju, 
mogu odmah usukati uže, imam osim toga i naramenice i — 
ne teretiti više zemlju, ne sramotiti je gadnom svojom nazoč- 
nošću! I tad sam začuo kako ti dolaziš — Gospode, baš kao 
da je odjedanput nešto na mene sletjelo: još je jedan čovjek 
koga i ja volim, evo ga, evo tog čovjeka, brace moga, koga 
najviše na svijetu volim, i koga jedino volim! I tako sam te 
zavolio, tako te ovog časa volim da sam pomislio: bacit ću mu 
se oko vrata! Ali mi naiđe glupa misao: »Razvedrit ću ga, 
preplašiti«. I ja dreknuo kao luđak: »Kesu!« Oprosti mi bu- 
dalaštinu — bila je samo glupost, ali je u mojoj duši... dosta 
pristojno ... Ali, do đavola, govori kako je ondje? Šta je ona 
rekla? Smrvi me, udari me, ne štedi! Bila je izbezumljena? 

— Ne, nije to... Ondje je bilo nešto sasvim drugo, Mitja. 
Ondje... Ondje sam ih maloprije obje zajedno zatekao. 

— Koje obje? 

— Grušenjku kod Katerine Ivanovne. 

Dmitrij Fjodorovič se ukipi. 

— Nije moguće! — uzviknu on. — Ti buncaš! Grušenjka 
kod nje? 

Aljoša ispriča što mu se desilo od onog trenutka kada je 
došao Katerini Ivanovnoj. Pričao je oko deset minuta, ne 
može se reći da je pričao točno i skladno, ali je, čini se, iznio 
sve tečno, istakao najglavnije riječi, najglavnije zgode, te osvi- 

jetlio jasno, često jednim potezom, svoje osjećaje. Brat Dmit- 
rij slušaše šutke, gledaše ukočeno i netremice, ali Aljoši bijaše 
jasno da je on već sve shvatio, shvatio cijeli slučaj. Ali nje- 
govo lice, što se dalje produžavaše pričanje, ne da se smrka- 
valo, nego je postajalo grozno. On stušti obrve, stisnu zube, a 
nepomičan njegov pogled posta nekako još nepomičnijim, uko- 
čenijim, užasnijim ... Stoga bijaše još neobičnije kad se izne- 
nada, nepojmljivom brzinom, promijenilo cijelo njegovo lice, 
dosele srdito i okrutno, a stisnute usne razmakle, te Dmitrij 
Fjodorovič prasnuo u nezadrživ, najiskreniji smijeh. On se 
doslovno gušio od smijeha i dugo nije čak mogao ni govoriti 
od smijeha. 

— Dakle, nije joj poljubila ruke! Nije poljubila, nego je 
utekla! — uzviknu on u nekom bolesnom ushitu, moglo bi se 
reći drskom ushitu, da taj ushit nije bio toliko prirodan. — 
Dakle, ona je vikala da je ova tigrica! I jest tigrica! Treba je, 
dakle, na stratište? Da, da, trebalo je, trebalo, ja sam sam 
toga mišljenja da je trebalo, odavno trebalo! Vidiš li, brate, 
makar i na stratište, ali najprije treba ozdraviti. Razumijem 
caricu drskosti, ona se ovdje sva, sva u onoj ručici pokazala, 
infernalnica! To je carica svih infernalnica kakve čovjek može 
samo zamisliti na svijetu! Ovo je, na svoj način, prekrasno! 
Dakle, kući je utekla? Ja ću odmah... ah... Otrčat ću joj! 
Aljoša, ne osuđuj me, ja se slažem da ju je trebalo malo 
prigušiti... 

— Katerina Ivanovna! — uskliknu Aljoša tužno. 

— Inju vidim, svu je skroz vidim, vidim je kao nikad! To 
je čitavo otkriće, sva četiri dijela svijeta, to jest, pet dijelova! 
Takav korak! To je ona ista Katenjka, institutkinjica, koja se 
nije bojala da u velikodušnoj namjeri, kako bi spasila oca, 
dotrči gadnom, grubom oficiru, riskirajući da bude užasno 
povrijeđena! Ali ponos naš, ali potreba rizika, ali izazov sud- 
bine, izazov u beskonačnost? Ti veliš da ju je ona tetka od- 
govarala? Ta je tetka, znaš, i sama samovoljna, to je rođena 
sestra one generalice iz Moskve, ona joj je više podizala nos, 
a njena su muža uhvatili u krađi državnih novaca te je izgu- 
bio sve, svoj imutak i sve, i ohola je supruga odjedanput sni- 
zila ton i od toga doba nije ga više ni podizala. Dakle, ona 
je odgovarala Katju, a ova je nije poslušala. »Sve mogu«, za- 
cijelo je rekla, »pobijediti, sve mi je pokorno; ako mi se pro- 
htije, i Grušenjku ću očarati« -—— i sama je sebi vjerovala, sama 
je sebe prisiljavala, tko je onda kriv? Ti misliš da je ona u 

lukavoj namjeri prva i navlaš poljubila Grušenjkinu ruku? 
Ne, ona se zbilja, ona se uistinu zaljubila u Grušenjku, to jest, 
ne u Grušenjku, nego u svoju maštu, u svoje bunilo — jer to je 
moja mašta, moje bunilo! Dragoviću moj, Aljoša, kako si ih se, 
njih, oslobodio? Podigao si mantiju i pobjegao, je li? Ha-ha-ha! 

— Brate, a ti, čini se, i ne shvaćaš da si uvrijedio Katerinu 
Ivanovnu kad si pričao Grušenjki o onom danu, i ona joj je 
odmah dobacila u oči: »I vi ste dolazili da potajno prodajete 
kavalirima ljepotu!« Brate, ima li veće uvrede od te? — 
Aljošu je najviše mučila misao da se brat gotovo veseli poni- 
ženju Katerine Ivanovne, mada o tome, razumije se, nije 
moglo biti ni govora. 

— Ah! — uzviknu Dmitrij Fjodorovič i strašno se odjedan- 
put namrgodi, te se udari dlanom po čelu. On je tek sada 
obratio na to pažnju, mada je Aljoša već jedanput sve ispri- 
čao, i o uvredi, i o uzviku Katerine Ivanovne: »Vaš je brat 
nitkov!« — Jest, možda sam zaista ispričao Gruženiki o tori 
»sudbonosnom danu«, kako reče Katja. Jest, tako je, ja sam 
joj ispričao, sjećam se! Bilo je to onda u Mokrom, ja sam bio 
pijan, Ciganke su pjevale... A ja sam plakao, ja sam sam 
onda jaukao, klečao i molio se pred slikom Katjinom, i Gru- 
šenjka je to razumjela. Ona je onda sve razumjela i, sjećam 
se, da je i sama plakala. Do đavola! Zar je danas moglo biti 
drukčije? Onda je plakala, a danas? Danas »nož u srce«! 
Takve su žene. 

On obori oči i zamisli se, 

— Jest, ja sam nitkov! Pravi nitkov — izusti on odjedan- 
put muklim glasom. — Svejedno, plakao ili ne plakao, ipak 
sam nitkov! Reci ondje da pristajem da me tako naziva, ako 
je to može utješiti. Ali, sada je dosta, zbogom, našto još br- 
bljati! Nema ništa veselo. Ti idi svojim putem, a ja ću svojim. 
A ine želim da se više sastanemo sve tamo negdje do posljed- 
njeg trenutka. Zbogom, Alekseju! — On čvrsto stisnu Aljoši 
ruku i, još jednako potuljena pogleda i oborene glave, pođe 
Žurno, kao da se otkinuo, prema gradu. Aljoša gledaše za njim, 
ne vjerujući da je ovako zauvijek otišao. 

— Čekaj, Alekseju, još ću ti nešto priznati, jedino tebi — 
vrati se iznenada Dmitrij Fjodorovič. — Gledaj me, pozorno 
gledaj: vidiš, evo ovdje, evo ovdje — sprema se užasna pod- 
lost. (Kad reče »evo ovdje«, Dmitrij Fjodorovič se udari šakom 
po grudima, i to tako neobično kao da se podlost nalazila 1 
krila baš ovdje u njegovim prsima, na nekom mjestu, u džepu, 

i zašivena visi o vratu.) Ti me poznaješ: ja sam hulja, prava 
hulja! Ali, znaj, ma šta da sam učinio prije, ili ću učiniti sada, 
ili kasnije — da se ništa, ništa ne može usporediti po nitkov- 
luku s ovom podlošću koju baš sada, baš u ovom trenutku no- 
sim evo ovdje na svojim prsima, evo ovdje, ovdje, koja djeluje 
i živi, ali kojoj sam ja potpuni gospodar te mogu da je 
zaustavim ili dopustim da se izvrši, to treba da znaš! Ali, 
dakle, znaj da ću je izvršiti, a ne zaustaviti. Maloprije sam 
ti sve ispričao, ali ovo ti nisam rekao, jer je čak i meni za to 
nedostajalo odlučnosti. Mogu se još zaustaviti; ako se zausta- 
vim, mogu još sutra vratiti polovicu izgubljene časti, ali se 
neću zaustaviti, izvršit ću podlu zamisao, a ti budi unaprijed 
svjedokom da ja ovo pravodobno 1 svjesno govorim! Propast 
i mrak! Nemam ti šta objašnjavati, u svoje ćeš vrijeme sve 
saznati. Smrdljivi tjesnac 1 infernalnica!! Zbogom. Ne moli 
za mene, ne zaslužujem, a i ne treba, nikako ne treba... 
nikako mi ne treba! Odoh! 

I on se odjedanput udalji, i to sada zbilja. Aljoša pođe 
prema manastiru: »Pa kako, kako da ga neću nikad vidjeti, 
što on to govori?« — to mu se činilo čudnovato. — »Ta 
sutra ću ga svakako vidjeti, potražit ću ga, namjerno potražiti, 
šta on to govori?« 


On je obišao manastir i uputio se kroz borovu šumu ravno 
u skit. Ondje su mu otvorili, iako nisu u to doba više nikog 
puštali unutra. Srce mu je drhtalo kada je ušao u starčevu 
ćeliju: »Zašto je, zašto izlazio, i zašto ga je ovaj slao u svijet? 
Ovdje je tišina, ovdje je svetinja, a ondje — zbrka, ondje je 
mrak, u kome se odmah izgubiš i zabludiš. . .« 

U ćeliji se nalazio iskušenik Porfirij i jeromonah otac Pajsij 
koji je cijeli dan, svakog sata, dolazio da se raspita za zdravlje 
oca Zosime, kome je, kako je u strahu saznao Aljoša, bivalo 
sve gore i gore. Ovaj se put čak nisu mogli održati ni uobiča- 
jeni večernji razgovori s braćom. Obično bi se uvečer, poslije 
bogosluženja, a prije počinka, skupljala sva manastirska braća 
u starčevoj ćeliji, i svaki mu je naglas ispovijedao svoje da- 
našnje grijehe, grešne snove, misli, sablazni, pa čak i međusobne 
svađe, ako ih je bilo. Neki su se klečeći ispovijedali. Starac je 
odrješivao, pomirivao, poučavao, nalagao pokajanja, blagosliv- 
ljao i otpuštao. I, eto, protiv tih bratskih »ispovijedi« ustajali 


1 Strastvena, demonska žena, 

su protivnici staraštva i govorili da je to profanacija ispovijedi 
kao svetog otajstva, gotovo bogohulstvo, mada je to bilo 
nešto sasvim drugo. Izlagali su čak eparhijskoj vlasti da se 
takvim ispovijedima ne postižu pravi ciljevi, nego da se i 
namjerno navodi na grijeh i sablazan. Mnoga braća nerado su 
išla starcu, tek su dolazila htjeli-ne htjeli, jer svi idu, pa da ih 
ne drže za ohole i buntovne mislioce. Pričalo se da bi se 
neka braća, polazeći na večernju ispovijed, unaprijed među- 
sobno dogovorila:« Ja ću reći da sam se jutros na tebe raz- 
ljutio, a ti ćeš potvrditi« — samo da nešto kažu i da se is- 
taknu. Aljoša je znao da se to ponekad zbilja događalo. On 
je znao također da su neka braća i zbog toga vrlo negodovala 
što su se, po običaju, čak i pisma, koja su dobivali skitnici od 
svojte, donosila najprije starcu da ih on raspečati i pročita 
prije naslovnika. Držalo se, dakako, da se to mora činiti slo- 
bodno i iskreno, od sveg srca, u ime dobrovoljne smjernosti i 
spasonosne nauke, ali se zapravo činilo, kako se naprotiv po- 
kazalo, kadšto sasvim neiskreno, prijetvorno i lažno. Ali su 
se starija i iskusnija braća držala mišljenja da će za one, »koji 
su iskreno ušli među zidove da se spase, da će za njih sve 
te poslušnosti i pothvati biti nesumnjivo spasonosni i donijeti 
im veliku korist; a kojima je, naprotiv, teško i koji mrmljaju, 
ti svejedno kao da i nisu kaluđeri, te su samo uzalud došli u 
manastir, jer je njihovo mjesto u svijetu. Od grijeha i od 
đavola nećeš se, ne samo u svijetu nego ni u crkvi obraniti, pa 
ne treba, dakle, onda grijehu gledati kroz prste.« 

— Oslabio je, drijem ga spopao — saopći šapćući otac 
Pajsij Aljoši kad ga je blagoslovio. — Čak sam ga teško pro- 
budio. Ali ga i ne treba buditi. Bio je budan nekih pet minuta 
i zamolio da odnesem braći njegov blagoslov, a ja sam opet 
braću zamolio neka se za njega noću mole. Sutra namjerava 
da se još jedanput pričesti; Tebe se sjetio, Alekseju, pitao je da 
li si otišao, i odgovoriše mu da si u gradu. »Zato sam ga i 
blagoslovio: ondje je njegovo mjesto, a ne ovdje« — eto šta 
je rekao za te. Sjećao te se s ljubavlju i brinuo se za te, možeš 
li pojmiti čega se udostojao? Samo, zašto je odredio da budeš 
neko vrijeme u svijetu? Vjerojatno predviđa nešto o tvojoj 
sudbini! Upamti, Alekseju, ako se i vratiš u svijet, ti odlaziš 
onamo da vršiš poslušnost koju ti je odredio tvoj starac, a ne 
zbog tašte lakoumnosti 1 zemaljske radosti. 

Orac Pajsij izađe. Da se starcu bližio kraj, u to Aljoša ne 
sumnjaše, mada je mogao proživjeti još dan-dva. Aljoša je 

odlučio čvrsto i žarko da neće sutra nikako odlaziti iz mana- 
stira, već da će ostati uz starca do njegove smrti, iako je 
obećao da će se sastati s ocem, s Hohlakovima, s bratom I s 
Katerinom Ivanovnom. Srce se njegovo razbuktalo od ljubavi, 
i on je gorko prekorio sebe kako je mogao ondje u 
gradu makar na trenutak zaboraviti onoga koga je ostavio u 
manastiru na samrtničkoj postelji i koga je poštovao više od 
bilo koga. Ušao je u starčevu spavaću sobu, pao na koljena 
i poklonio se do zemlje starcu koji je spavao. Ovaj je spavao 
mirno, ne mičući se, 1 disao lagano, jednolično i gotovo ne- 
čujno. Lice mu bijaše mirno. 

Kad se vratio u drugu sobu — u onu u kojoj je starac 
izjutra primao goste, Aljoša je, onako odjeven i izuvši samo 
čizme, legao na kožnat, tvrd i uzan divančić na kome je 
oduvijek spavao, već odavno, svaku noć, donoseći jedino ja- 
stuk. Svoj dušek, o kojemu je njegov otac jutros galamio, već 
je davno zaboravio da prostire poda se. On je svlačio samo 
mantiju i pokrivao se njome mjesto pokrivačem. Ali prije nego 
što je zaspao, padao je na koljena i dugo se molio. U toploj 
molitvi nije molio Boga da mu objasni njegovu smetenost, nego 
je žudio jedino za radosnom skrušenošću, nekadašnjom skruše- 
nošću koja mu je uvijek obuzimala dušu poslije hvale i slave 
Bogu, u čemu se obično i sastojala sva njegova molitva prije 
spavanja. Ta radost što ga je obuzimala donosila je sa sobom 
lak i miran san. Moleći se i sad, on je odjedanput slučajno na- 
pipao u džepu onu ružičastu malu kuverticu koju mu je predala 
služavka Katerine Ivanovne, stigavši ga na putu. On se smeo, 
ne dovršivši molitve. Zatim je, poslije kratka kolebanja, otvo- 
rio kuvertu. U njoj se nalazilo pisamce s potpisom Lise — one 
iste mlađane kćeri gospođe Hohlakove, koja mu se jutros ono- 
liko rugala pred starcem. 

»Alekseju Fjodoroviču«, pisaše ona, »pišem vam krijući pred 
svima, i pred mamicom, i znam da to nije lijepo. Ali ja ne 
mogu više živjeti ako vam ne kažem ono što se rodilo u mome 
srcu, a to ne smije zasad znati nitko osim nas dvoje. Ali kako 
ću vam reći ono što vam toliko želim reći? Papir, kažu, ne 
crveni, ali vas uvjeravam da to nije istina i da je on pocrvenio 
sad isto tako kao i ja. Dragi Aljoša, ja vas volim, volim još iz 
djetinjstva, iz Moskve, kada ste bili sasvim drugačiji a ne 
kakav ste sada, i volit ću vas cijeloga života, ja sam vas iza- 
brala po svom srcu da se s vama svežem, a u starosti da za- 
jednički završimo svoj život. Dakako, pod tim uvjetom da 

napustite manastir. Što se godina naših tiče, pričekat ćemo 
koliko zakon propisuje. Do tog ću vremena sigurno ozdraviti, 
hodat ću i plesati. O tome ne može biti sumnje. 

» Vidite kako sam o svemu razmislila, tek jedno ne mogu 
zamisliti, šta ćete vi pomisliti o meni kad ovo pročitate? Ja 
se neprestano smijem i šalim, maloprije sam vas razljutila, ali 
vas uvjeravam da sam se sad, čim sam se latila pera, pomolila 
pred begorodičinom ikonom, a i sada se molim, i samo što ne 
plačem. 

»Moja je tajna u vašim rukama, sutra, kad dođete, ne znam 
kako ću vas pogledati. Ah, Alekseju Fjodoroviču, šta onda ako 
se opet ne svladam kad vas pogledam, nego opet prsnem u 
smijeh kao ono prije? Ta vi ćete me držati za ružnu podsmje- 
vačicu i nećete povjerovati mome pismu. I zato vas molim, 
dragi, ako imate milosrđa prema meni, onda sutra, kad uđete, 
ne gledajte mi suviše pravo u oči, jer ću se, možda, ako se 
sretnem s vašim očima, sigurno i odjedanput zasmijati, a vi 
ćete sigurno biti u toj svojoj dugoj mantiji... Čak mi je i 
sada studeno kada na to pomislim, i zato, kada uđete, ne 
gledajte nipošto u mene, bar neko vrijeme, nego gledajte u 
inamicu ili kroz prozor... 

»Eto, napisala sam vam svoje ljubavno pismo. Bože moj, 
šta sam uradila? Aljoša, ne prezirite me i, ako sam učinila 
nešto vrlo ružno i vas ražalostila, oprostite mi. Sada je tajna 
moga, možda, zauvijek propalog ugleda u vašim rukama. 

»Danas ću sigurno plakati. Do viđenja, do užasnoga viđenja. 
Lise.« 

»P. S. Aljoša, ali svakako, svakako, svakako dođite! Lise.« 

Aljoša pročita pismo u čudu, pročita ga dvaput, onda raz- 
misli i odjedanput se tiho, slatko nasmije. On se strese, taj mu 
se smijeh učini grešan. Ali poslije jednog trenutka opet se na- 
smija isto tako tiho, isto tako sretno. Polagano složi pismo u 
kuvertu, prekriži se i legne. Zbunjenosti u njegovoj duši od- 
jedanput nesta. »Gospode, smiluj se nevinima, svima ovima, 
sačuvaj nesretne i nemirne, i uputi ih. Ti imaš putove: spasi 
ih tim putovima! Ti si ljuvav, ti ćeš svima poslati radost!« 
mrmljaše Aljoša križajući se i padajući u miran san. 

DRUGI DIO 


ČETVRTA KNJIGA 


LOMOVI 


OTAC FERAPONT 


Aljošu probudiše rano izjutra, još prije svitanja. Starac se 
probudio i osjetio veliku slabost, ali je ipak zaželio da ga 
prenesu s postelje u naslonjač. Bio je pri potpunoj svijesti; 
njegovo lice, iako je bio vrlo umoran, ipak bijaše vedro, gotovo 
radosno, a pogled veseo, prijazan, kao da zove. »Možda neću 
preživjeti današnjeg dana«, reče on Aljoši, zatim zaželi da se 
odmah ispovijedi i pričesti. Njegov duhovnik bio je oduvijek 
otac Pajsij. Kada su obavljena oba otajstva, otpoče posljednja 
pomast. Sakupiše se jeromonasi i, malo-pomalo, napuni se 
soba skitnicima. Međutim je bilo već sasvim svanulo. Počeše 
dolaziti i iz manastira. Kad se završi bogoslužje, starac zaželi 
da se sa svima oprosti i izljubi. Kako je ćelija bila tijesna, 
izlazili su oni koji su prije došli i ustupali mjesto: drugima. 
Aljoša je stajao kraj starca koji je opet prešao u naslonjač. On 
je govorio 1 poučavao, koliko je mogao, njegov glas, iako 
slab, bio je još dosta krepak. »Tolike sam vas godine učio i 
tolike godine naglas govorio da mi je nekako postalo navikom 
da govorim, a govoreći da vas učim, i to u tolikoj mjeri da bi 
mi šutnja bila gotovo teža nego govor, dragi oci i draga braćo, 
i sad, u slabosti mojoj« — našali se on gledajući radosno one 
što su se zgurali oko njega. Aljoša se i poslije sjećao mnogo toga 

što im je on onda rekao. Ali, iako je govorio jasno i glasom 
dosta krepkim, ipak je njegov govor bio prilično nepovezan. 
Govorio je o mnogočemu i, činilo se, da je htio reći sve, pono- 
viti sve još jedanput prije samrtnog časa, sve što nije dorekao 
u životu, i ne samo zbog same pouke, nego iz želje da podijeli 
svoju radost i svoj ushit sa svima i sa svakim, da još jedanput 
u životu izlije svoje srce... 

»Oci, volite jedan drugoga, pouči starac« (koliko se poslije 
Aljoša sjećao). »Volite narod božji. Nismo mi zato svetiji od 
svjetovnjaka što smo ovamo došli i zatvorili se u ove zidove, 
već je, naprotiv, svaki onaj koji je ovamo došao, spoznao već 
samim tim što je ovamo došao da je gori od svih svjetovnjaka, 
od svih i od svakog na svijetu, I što bude kaluđer poslije duže 
živio među ovim zidinama, morat će to sve osjećajnije shva- 
ćati... Jer, u protivnom slučaju, nije ni imao zašto da dolazi 
ovamo. A kada spozna da je ne samo gori od svih svjetov- 
njaka, nego da je 1 kriv svima ljudima za svakog i za sve, za 
grijehe ljudske, svjetske i pojedinačne, onda će se tek cilj naše 
osame postići. Jer, znajte, dragi, da je svaki pojedini od nas 
nesumnjivo kriv za svakog i za sve na zemlji, ne samo radi 
opće zemaljske krivnje, nego je svaki pojedini kriv za sve ljude 
i za svakog čovjeka na ovoj zemlji. Ova spoznaja kruniše 
put kaluđera, a i svakog čovjeka na zemlji. Kaluđeri, naime, 
nisu drukčiji ljudi, već upravo takvi kakvi bi morali biti i svi 
ljudi na zemlji. Tek onda bi se srce naše zagrijalo za ljubav 
bezgraničnu, svemirsku, koja ne zna za sitost. Onda će svaki 
od vas moći da ljubavlju osvoji cijeli svijet, a suzama svojima 
da spere sve svjetske grijehe... Svaki neka se brine za svoje 
srce, svaki neka se ispovijeda sebi neprekidno. Ne bojte se gri- 
jeha svoga, čak ako ga i spoznate, samo ako se kajete, a Bogu 
ne stavljajte uvjete. I opet vam velim — ne budite oholi. Ne 
budite oholi ni pred malima, ne budite oholi ni pred velikima. 
Ne mrzite one koji vas se odriču, koji vas sramote, koji vas 
grde i koji vas kleveću. Ne mrzite ateiste, lažne učitelje, mate- 
rijaliste, čak ni zle među njima, a pogotovo ne dobre, jer i 
među njima ima mnogo dobrih, osobito u ovo naše doba. Spo- 
minjite ih u molitvi ovako: spasi, Gospode, sve za koje nema 
tko da se moli, spasi i one koji neće tebi da se mole. I nado- 
vežite tu još i ovo: ne molim se, Gospodine, za ovo iz oholosti, 
jer sam sam gadniji od svih i od svega... Volite narod božji, 
ne dajte da vam došljaci kradu stado, jer ako zaspite u lije- 
nosti | ogavnoj oholosti, a ponajviše u sebičnosti, onda će doći 

sa svih strana i oteti vam stado. Tumačite narodu evanđelje ne- 
prestano... Ne kaišarite... Ne volite srebro i zlato, ne dr- 
Žite... Vjerujte i visoko držite zastavu. Visoko je dižite.. .« 

Starac je, uostalom, govorio isprekidanije nego što je ovdje 
izneseno, i kako je Aljoša poslije zabilježio. Nekad bi umuk- 
nuo sasvim, kao da skuplja snagu, gušio se, ali je bio kao u 
nekakvu zanosu. Slušali su ga ganuto, iako su se mnogi čudili 
njegovim riječima i naslućivali u njima pomrčinu... Poslije su 
se svi sjetili tih riječi. Kad bi se Aljoša morao na trenutak uda- 
ljiti iz ćelije, bio je iznenađen sveopćim uzbuđenjem i iščekiva- 
njem braće što su se bila sjatila u ćeliju i pred ćelijom. Neki su 
očekivali uznemireno, drugi svečano. Svi su iščekivali da će se 
odmah dogoditi nešto veliko čim starac umre. To očekivanje 
bilo je s nekog izvjesnog stajališta gotovo lakoumno, ali su 
mu podlijegali 1 najstroži starci. Najstrože lice bilo je u jero- 
monaha Pajsija. Aljoša se udaljio iz ćelije samo zato jer ga je 
potajno i po jednom kaluđeru izazvao Rakitin, koji je stigao 
iz grada i otud donio Aljoši jedno neobično pismo od gospođe 
Hohlakove. Ona je javljala Aljoši jednu zanimljivu i zaista 
dobrodošlu vijest. A riječ je bila o tome da je jučer među 
običnim vjernicama, koje su došle da se poklone starcu i prime 
njegov blagoslov, bila nekakva baka iz grada, Prohorovna, 
podoficirska udova. Ona je pitala starca da li može održati 
parastos svome sinku Vasenjki, koji je po službi otputovao da- 
leko u Sibir, u Irkutsk, i od koga nije dobila već godinu dana 
nikakva glasa? Nato joj je starac odgovorio strogo, zabranivši 
ga i nazvavši takav parastos nekom vrstom vračanja. Ali joj 
je poslije oprostio zbog njena neznanja, te nadovezao »kao da 
čita iz knjige budućnosti« (tako se izrazila gospođa Hohlakova 
u svome pismu), kao utjehu, »da je njen sin Vasja svakako živ, 
te da će naskoro ili sam doći ili će joj poslati pismo, a ona 
neka ide kući i čeka. I što bi?« pridodala gospođa Hohla- 
kova zanosno. »Proročanstvo se zbilo doslovno, i još više 
nego to.« Tek što se baka vratila kući, odmah joj predadoše 
pismo iz Sibirije koje ju je čekalo. Ali to je još malo: u tom 
pismu, napisanom na putu, iz Jekaterinburga, javlja Vasja 
svojoj materi da putuje u Rusiju, da se vraća s jednim činov- 
nikom i da se »nada da će zagrliti svoju mater« tri sedmice 
po primitku ovoga pisma. Gospođa Hohlakova molila je 
uporno i vatreno Aljošu neka bez oklijevanja priopći ovo 
»čudo proročanstva«, koje se netom desilo, igumanu i svoj 
ostaloj braći. »Ovo mora biti svima, svima poznato!« usklik- 

nula je ona na kraju pisma. Pismo je bilo napisano u žurbi, na 
brzu ruku i u svakom retku se opažalo koliko je bila uzbu- 
čena ona koja ga je pisala. Ali Aljoša nije imao šta da saopći 
braći, jer su svi sve znali; Rakitin, koji je poslao kaluđera po 
nj, naložio mu je neka “najponiznije priopći njegovoj svetosti 
ocu Pajsiju da ima, on, Rakitin, s njim nekakva posla, ali 
tako važna da ne smije ni trenutak propustiti a da mu se ne 
javi, a zbog smjelosti svoje, najponiznije ga moli da mu opro- 
sti.« A kako je kaluđerčić priopćio ocu Pajsiju molbu Raki- 
tinovu prije nego Aljoši, ne preosta Aljoši, kad je stigao na- 
polje i pročitao pismo, ništa drugo nego da ga preda ocu 
Pajsiju tek kao dokument. I, eto, taj surovi i nepovjerljivi 
čovjek, koji se namrgodio kad je pročitao vijest o »čudu«, 
nije mogao potpuno da zatomi neki osjećaj u sebi. Oči su mu 
se zasjale, a usta se važno i značajno osmjehnula. 

— A hoćemo li to dočekati? — ote se njemu iznenada, 

— Hoćemo li to dočekati, hoćemo li još dočekati! — po- 
noviše unaoko kaluđeri, ali otac Pajsij, koji se opet namrgodio, 
zamoli sve neka makar neko vrijeme ne kazuju nikome ništa 
o tome, »dok se još bolje ne potvrdi, jer je među svjetov- 
njacima mnogo lakoumnosti, a i slučaj se mogao dogoditi posve 
prirodno«, nadovezao on oprezno da umiri svoju savjest, 
gotovo ni sam ne vjerujući svome domišljanju, što su vrlo do- 
bro opazili slušatelji. U tom su trenutku, razumije se, saznali 
za »čudo« svi u manastiru, čak i mnogi svjetovnjaci koji su 
došli u manastir na službu božju. Ali kao da je ovo čudo naj- 
više potreslo onoga malog kaluđera što je jučer stigao »od 
svetog Silvestra«, iz malog manastira Obdorskog na dalekom 
sjeveru. On se jučer poklonio starcu i, stojeći kraj gospođe 
Hohlakove i pokazujući na »iscijeljenu« njenu kćer, zapitao 
starca značajno: »Kako se usuđujete činiti ovakva djela?« 

Posrijedi je bilo to što je on sad bio u nekoj nedoumici, te 
gotovo nije znao čemu da vjeruje. Još je sinoć posjetio ma- 
nastirskog oca Feraponta u njegovoj odijeljenoj ćeliji iza pče- 
linjaka, te bijaše potresen tim posjetom koji je na njega učinio 
neobično strašan dojam. “Taj starac, otac Ferapont, bio je onaj 
isti prestarjeli kaluđer, veliki isposnik i šutljivac, o kome 
smo već govorili kao o protivniku oca Zosime i, što je glavno 
— staraštva, koje je on držao za štetnu i lakoumnu novinu. 
Taj je protivnik bio neobično opasan, unatoč tome što kao 
šutljivac nije gotovo ni s kim govorio ni riječi, A opasan je 
bio najviše zato što su mnoga braća pristajala uz njega, a i 

mnogi svjetovni posjetioci držali su ga za velika pravednika i 
borca unatoč tome što su vidjeli da je slabouman. Ali ih je ta 
slaboumnost i osvajala. Taj otac Ferapont nije nikad odlazio 
ocu Zosimi. Mada je živio u skitu, nisu mu suviše dosađivali 
skitskim pravilima, a sve zato što se on ponašao potpuno sla- 
boumno. Imao je sedamdeset i pet godina, ako ne 1 više, a sta- 
novao je iza skitskog pčelinjaka, u kutu zida, u staroj, gotovo 
razvaljenoj ćeliji, sagrađenoj još u prošlom vijeku također za 
jednog velikog isposnika i šutljivca, oca Jonu, koji je doživio 
stotinu i pet godina, o čijim su se djelima pričale još i sada 
u manastiru i manastirskoj okolici mnoge vrlo zanimljive pri- 
če. Otac Ferapont postigao je, najzad, da su ga prije sedam 
godina smjestili u tu istu osamljenu ćeliju, to jest prostu kolibu, 
a koja je vrlo nalikovala na kapelicu, jer je u njoj bilo neo- 
bično mnogo darovanih ikona pred kojima su vječno gorjela 
također darovana kandila, te ga postaviše da pazi na ta kan- 
dila i da ih užiže. On je trošio, kako su kazivali (a to je bila 
istina) u tri dana svega dvije funte kruha, i ništa više; kruh mu 
je donosio svaki treći dan pčelar koji je također živio ovdje 
kraj pčelinjaka, ali je otac Ferapont 1 s tim pčelarom, koji ga 
je posluživao, također malokad progovorio neku riječ, Te 
Četiri funte kruha, uz nedjeljnu proskuru koju je otac iguman 
redovno slao blaženome poslije kasne službe, to je eto bila 
sva njegova hrana za cijelu sedmicu. Vodu u krčagu mijenjali 
su mu svaki dan. Na službu božju je malokad dolazio. Poklo- 
nici koji su dolazili vidjeli su kako se kadšto moli po cijeli dan 
i ne dižući se s koljena 1 ne obazirući se. Ako se katkad i upu- 
Štao s njima u razgovor, bio je kratak, odrješit, čudan i gotovo 
uvijek surov. Događalo bi se ipak, doduše ponekad, da bi 
progovorio s došljacima, ali bi onda izustio tek kakvu neobičnu 
riječ koja bi bila posjetitelju uvijek vrlo zagonetna, a zatim se 
nije više upuštao u dalja objašnjenja, makar ga ne znam koliko 
moliti. On nije imao svećeničkog čina, nego je bio tek prosti 
kaluđer. Kolao je vrlo neobičan glas, ali među najneobrazovani- 
jim svijetom, da otac Ferapont opći s nebeskim dusima i da se 
samo s njima razgovara, i eto zašto šuti pred ljudima. Obdorski 
kaluđerčić, koji je našao put do pčelinjaka po uputi pčelara, 
također vrlo šutljiva i smrknuta kaluđera, pošao je u kut 
gdje se nalazila ćelija oca Feraponta. »Možda će progovoriti s 
vama kao s došljakom, a možda nećete ništa postići,« upozori ga 
pčelar. Kaluđerčić je prilazio, kako je kasnije sam kazivao, u 
najvećem strahu. Bilo je već dosta kasno. Otac Ferapont je 

sjedio u tom trenutku pred vratima ćelije na niskoj klupici. 
Nad njim je lagano šumio golemi brijest. Spuštala se večernja 
hladovina. Obdorski kaluđer pade ničice pred blaženim i za- 
moli ga za blagoslov. 

— Želiš li, kaluđere, da i ja padnem pred tobom ničice? — 
progovori otac Ferapont. — Diži se! — Kad se blagoslivlje, 
budi blagoslovljen, sjedi uza me. Otkuda dolaziš? 

Jadnog je kaluđerčića najviše iznenadilo to što je otac Fe- 
rapont, usprkos nesumnjivom i velikom isposništvu i pored 
toliko godina, bio naoko još snažan, visok starac, koji se drži 
ravno, ne pogrbljeno, lica svježa, iako mršava, ali zdrava. Bez 
sumnje se u njemu još jednako održala i velika snaga. Građen 
je bio atletski. Unatoč svojim godinama nije bio ni potpuno 
sijed, a imao je još gustu, nekad sasvim crnu kosu i bradu. 
Oči su mu bile sive, krupne, sjajne, ali neobično ispupčene, 
što je neobično upadalo u oči. U govoru je jako naglašavao 
o. Odjeven je bio u sivu, dugačku, široku suknenu haljinu od 
grubog, kažnjeničkog, kako se prije nazivalo, sukna, a potpa- 
san debelim konopcem. Vrat i prsa imao je raždrljena. Košulja 
od najdebljeg platna, gotovo već posve crna, koju nije mje- 
sece i mjesece svlačio, virila mu ispod haljine. Kazivali su 
da nosi na sebi ispod haljine lanac težak trideset funti. Nosio 
je stare, već sasvim raspale cipele, obuvene na bosu nogu, 

— Iz malog Obdorskog manastira, od svetog Silvestra — 
smjerno progovori pridošli kaluđerčić motreći pustinjaka br- 
zim, radoznalim, jako nešto preplašenim očicama. 


— Bio sam kod tvoga Silvestra. Ondje sam Živio. Je li 
zdrav tvoj Silvestar? 


Kaluđerčić promuca nešto. 
— Vi ste nerazumni ljudi! Kako obdržavate post? 


— Naš je red jela po starom skitskom propisu ovako 
sastavljen: uz časni post ne postavlja se stol u ponedjeljak, 
srijedu i petak. U utorak i četvrtak bijeli kruh za braću, 
jelo s medom, misirače ili usoljen kupus i miješana prekrupa. U 
subotu čorba od kelja, rezanci s grahom, kaša sa sosom, sve 
na ulju. Nedjeljom, uz čorbu od kelja, suha riba 1 kaša. Ve- 
likog tjedna od ponedjeljka pa čak do subote uvečer, šest da- 
na, kruh s vodom i nekuhan kupus, ali i to umjereno; ali, 
ako je moguće, ne jesti svaki dan, i kako je već rečeno za 
prvu sedmicu. Na sveti Veliki petak ništa ne jesti, a isto tako i 
na Veliku subotu postiti- do tri sata, a onda založiti malo 

kruha s vodom i ispiti jednu čašu rakije. Na sveti Veliki če- 
tvrtak jedemo jelo bez ulja, pijemo rakiju, uz to još i suhu 
hranu. Jer sabor Laodikijski ovako govori o Velikom če- 
tvrtku: »Jer ne dostoji se u Četrdesetnici!, četvrtak u po- 
sljednjem tjednu prekinuti i cijelu Četrdesetnicu obeščastiti.« 
Eto kako je kod nas. Ali što je to kad se usporedi s vama, 
veliki oče — nadoveza kaluđerčić, osokolivši se — jer vi se 
cijelu godinu, pa čak i na sveti Uskrs, hranite samo kruhom 
i vodom, i koliko nama treba hljeba za dva dana, toliko 
izmogne vama za cijelu sedmicu. Zaista je divna tako velika 
umjerenost. 

— A gljive? — zapita odjedanput otac Ferapont izgova- 
rajući slovo g kao h. 

— Gljive? — priupita začuđeni kaluđerčić, 

— O tome je riječ. Ja ću se odreći njihova kruha, ne 
treba mi ga nikako makar u šumu otišao, i ondje ću Živjeti od 
pečuraka i od jagoda, ali oni ovdje, oni se ne mogu odreći 
svog kruha kao da ih je đavo za nj vezao. Danas, kažu ne- 
vjernici, ne treba toliko postiti. To je njihovo oholo i pogano 
mišljenje. 

— Ah, to je istina — uzdahnu kaluđerčić. 

— Jesi li kod njih vidio đavole? — zapita otac Feraponr. 

— Kod njih? Kod koga? — raspitivaše se kaluđerčić stra- 
šljivo. 

— Prošle godine o Duhovima bio sam kod igumana, a 
od onda im nisam odlazio. Onda sam vidio kako u jednoga 
na grudima sjedi, kako se sakriva pod mantiju, i samo mu 
roščići proviruju; u drugoga viri iz džepa, brzo prevrće očima, 
mene se boji; kod trećeg se uselio u trbuh, u samu nečistu 
njegovu trbušinu, a u nekog visi o vratu, prikvačio se, i on 
ga nosi i ne vidi. 

— Avi... vidite? — zapita kaluđerčić. 

— Kažem da vidim, skroz vidim. Kad sam pošao od igu- 
mana, gledam — jedan se preda mnom sakriva iza vrata, neki 
matorac, visok jedan i po aršina ili nešto više, repa debela, 
mrka, dugačka. Vrh od repa zapao mu između vrata i dovrat- 
ka, a ja ne budi lud, već odmah zalupih vratima i prištinem 
mu rep. Kako je propištao, kako se otimao, a ja njega znakom 
križa, do tri puta, i smrtno sam ga prekrižio. Tu je i crko, 
kao prignječen pauk. Dosad je već sigurno u njih sagnjio i 

smrdi, a oni ne vide, ne osjećaju. Godina je dana kako nisam 
bio ondje. Ovo kazujem samo tebi kao strancu. 

— Strašne su vaše riječi! A što, veliki i blaženi oče — 
sve slobodniji i slobodniji postajaše kaluđerčić — je li istina 
da se o vama velika slava pronosi, čak do najudaljenijih ze- 
malja, kako vi neprestano općite sa svetim Duhom? 

— Sleti. Dešava se. 

— Kako sleti? U kakvu obliku? 

— Kao ptica. 

— Sveti Duh u obliku goluba? 

— Čas sveti Duh, a čas Svetoduh. Svetoduh je nešto 
drugo, on može sići i kao kakva druga ptica: sad kao lasta- 
vica, sad kao češljugar, a nekad i kao sjenica. 

— Kako ga raspoznajete od sjenice? 

— Govori. 

— Kako govori, kakvim jezikom? 

— Čovječjim. 

— A šta vam govori? 

— Eto, danas mi je javio da će me posjetiti budala i pi- 
tati koještarije. Kaluđeru, mnogo hoćeš da znaš. 

— Strašne su vaše riječi, najblaženiji i najsvetiji oče — 
mahao je glavom kaluđerčić. U njegovim plašljivim očima 
opažalo se ipak i nepovjerenje. 

— A vidiš li ovo drvo? — zapita ga otac Ferapont, za- 
šutjevši na čas. 

— Vidim, najblaženiji oče. 

— Ti misliš da je ovo brijest, a za mene je nešto drugo. 

— Šta? — kaluđerčić zašutje i uzalud iščekivaše. 

— To biva noću. Vidiš ove dvije grane. Noću pruža Krist 
ruke prema meni i traži me tim rukama, ja to vidim ja- 
sno i strepim. Strašno je, o, strašno! 

— Što da je strašno kad je Krist? 

— A ako me zgrabi i odnese? 

— Živa? 

— U duhu i slavi Ilijinoj, zar nisi za to čuo? Obuhvati 
i odnese... 

Iako se obdorski kaluđer vratio poslije tog razgovora u će- 
liju jednog brata, koja mu je bila određena, u prilično velikoj 
nedoumici, ipak ga je srce nesumnjivo više privlačilo ocu 
Ferapontu nego ocu Zosimi. Kaluđerčić obdorski držao je 
prije svega mnogo do posta, te nije ništa čudnovato što je ta- 
kav veliki posnik, kakav je bio otac Ferapont, 1 »čuda vi- 

dio«. Riječi su mu bile naravno nekako sulude, ali Gospod 
znade šta je u tim riječima, a u svih ostalih, koji su Krista 
radi suludi, nema ni takvih riječi ni postupaka. On je bio 
sklon da iz sve duše i prezadovoljan povjeruje u prištinut 
đavoljev rep, ne samo u prenesenom nego i u pravom smislu. 
Osim toga, on je još otprije, prije dolaska u manastir, bio 
pun predrasuda prema staraštvu koje je poznavao dotle je- 
dino po pripovijedanju i, povodeći se za drugima. držao ga 
za posve štetnu novinu. Pošto je proboravio jedan dan u 
manastiru, uspio je zapaziti i potajno mrmljanje neke lako- 
umne braće koja nisu odobravala staraštva. A već i po pri- 
rodi bio je taj kaluđer njuškalo, lukav i vrlo radoznao. I eto 
zašto ga je velika vijest o novom »čudu«, što ga je učinio 
starac Zosima, bacila u neobičnu sumnju. Aljoša se kasnije 
sjetio da je među kaluđerima, koji su se bili nagurali oko 
starca i njegove ćelije, mnogo puta promicao lik radoznala 
obdorskog gosta koji je njuškao po svim skupinama, svuda 
prisluškivao i o svemu se raspitivao. Ali je tada obraćao 
malo pažnje na nj i tek se poslije svega sjetio... A 1 nije 
mu bilo do toga: starac Zosima, koji je ponovo osjetio ma- 
laksalost i opet legao u postelju, odjedanput se, sklapajući već 
oči, sjeti njega i pozva ga. Aljoša dotrča bez oklijevanja. U 
tom su se trenutku nalazili kraj starca jedino otac Pajsij, otac 
jeromonah Josif i iskušenik Porfirij. Starac otvori umorne 
oči, pozorno pogleda Aljošu i naglo ga zapita: 

— A čekaju li tebe tvoji, sinko? 

Aljoša se smete. 

— Nisi li potreban svojima? Da nisi obećao kome da ćeš 
doći jučer ili danas? 

— Obećao sam ocu...braći,..i drugima. 

— Eto vidiš. Otiđi svakako. Ne žalosti se. Znaj da neću 
umrijeti a da ne kažem pred tobom svoju posljednju riječ 
na zemlji. Tebi ću reći tu riječ, sinko, tebi ću je zavještati. Te- 
bi, mili sine, jer me voliš. A sada, međutim, idi onima ko- 
jima si obećao. 

Aljoša se odmah pokori, iako mu je bilo teško da ode. Ali 
obećanje da će čuti njegovu posljednju riječ na zemlji i, što 
je glavno, da tu riječ zavješta njemu, Aljoši, potrese njegovu 
dušu do ushita. On se požuri da posvršava sve u gradu pa 
da se što prije vrati. A i otac Pajsij održao mu je popratnu 
riječ koja je učinila na njega vrlo snažan i neočekivan dojam. 
To je bilo kad su već obojica bili izašli iz starčeve ćelije. 

— Zapamti, mladiću, zauvijek (tako je otvoreno i bez 
svakog uvoda otpočeo otac Pajsij), da je svjetska nauka, sje- 
dinjena u snažnu silu, oborila, osobito u posljednjem vijeku, 
sve ono nebesko što nam je obećano u svetim knjigama, i 
poslije nemilostive analize učenjaka ovog svijeta, ne ostade 
apsolutno ništa od svekolike prijašnje svetinje. Ali su oni 
oborili samo dijelove, a cjelinu pregledali, kao da im je čudom 
nekim na oči palo sljepilo. I tako stoji cjelina pred njihovim 
očima nepokolebljiva kao i prije, i vrata paklena neće je nad- 
vladati. Zar nije ona živjela devetnaest vjekova, zar ne živi 
i sada u pokretima pojedinih duša i u pokretima narodnih go- 
mila? Ona čak živi nepokolebljivo, kao i dosad, u dušama onih 
istih ateista koji su sve razrušili. Jer su i oni, koji su se od- 
rekli kršćanstva i koji dižu protiv njega bunu, u biti i sami 
sačuvali istu onu Kristovu sliku i zadržali je, jer sve dosad 
nije mogla ni njihova mudrost, ni žar njihova srca da stvori 
čovjeku i njegovu dostojanstvu viži uzor, nego što je onaj 
uzor na koji je u staro doba ukazao Krist. A koliko je god 
bilo pokušaja, ti su urodili jedino nakazama. Ovo osobito 
zapamti, mladiću, jer te je tvoj starac, koji umire, odredio za 
svijet. Možda nećeš, sjećajući se ovoga velikog dana, zaboraviti 
ni mojih riječi koje ti od srca kao popudbinu dajem, jer ti 
si mlad, a sablazni su u svijetu teške i nećeš im svojim silama 
moći odoljeti. A sada idi, siroto! 

Rekavši ovo, otac ga Pajsij blagoslovi. Kad je Aljoša 
izlazio iz manastira i razmišljao o tim neočekivanim riječima, 
on je odjedanput shvatio da je u tom kaluđeru, koji je dosad 
bio prema njemu strog i surov, našao sad novog i neočekiva- 
nog prijatelja i novog vođu koji ga voli — baš kao da mu 
ga je otac Zosima obećao na samrti. »A možda je tako zbilja 
među njima ugovoreno«, pomisli odjedanput Aljoša. Neoče- 
kivano 1 učeno njegovo razlaganje koje je maloprije čuo, | 
baš to, a ne kakvo drugo, svjedočilo je jedino o toplini srca 
oca Pajsija: on se već žurio da, što je moguće prije, naoruža 
mladi njegov um za borbu s iskušenjima i da ogradi mladu 
dušu, koja mu je bila zavještana, ogradom, od koje nije mogao 
ni sam jače zamisliti. 

II 


KOD OCA 


Aljoša je pošao najprije ocu. Prilazeći kući, on se sjeti kako 
je otac jučer uporno navaljivao da dođe nekako krišom od 
brata Ivana. »A zašto?«, pomisli sad odjedanput Aljoša. »Ako 
otac hoće da mi kaže nešto nasamo, potajno, zašto onda da 
ulazim u kuću krišom? Sigurno je jučer, onako uzrujan, htio 
nešto reći, ali nije mogao«, zaključi on. I zato se obradovao 
kad je Marfa Ignatjevna, koja mu je otvorila vrata (Grigorij 
je bio, kako je poslije saznao, bolestan i ležao u pobočnoj 
zgradi), odgovorila na njegovo pitanje da je Ivan Fjodorovič 
već prije dva sata izišao. 

— Aotac? 

— Digao se, pije kavu — nekako hladno odgovori Marfa 
Ignatjevna. 

Aljoša uđe. Starac je sjedio za stolom, u papučama i starom 
kaputu, te razgledao zabave radi i dosta površno nekakve 
račune. Bio je posve sam u kući. (Smerdjakov je također izašao 
da kupi šta treba za ručak.) Ali njega nisu računi zanimali. 
Iako je ustao rano ujutro iz postelje i junačio se, ipak je naoko 
bio smalaksao i slab. Čelo, na kome su preko noći iskočile 
goleme crvene otekline, bilo je omotano crvenim rupcem. Nos 
mu je također preko noći podobro otekao, i na njemu se ta- 
kođer pojavilo nekoliko maća nalik na pjege koje su davale 
cijelom licu nekakav osobito pakostan i ljutit izraz. Starac je 
to i sam znao te je nekako neprijazno pogledao Aljošu kad je 
ušao. 

— Kava je studena — viknu on oporo — neću te nuditi. 
I ja, brate, sam protavorih danas jedino s posnom ribljom 
čorbom i ne pozivam nikoga. Zašto si došao? 

— Da se raspitam za vaše zdravlje — reče Aljoša. 

— Tako. A osim toga sam ti jučer rekao da dođeš. To je 
sve glupost. Badava si se potrudio. Uostalom, znao sam da ćeš 
se odmah doklatariti... 

On je ovo izgovorio najneprijaznim tonom. Međutim se 
digao s mjesta i zabrinuto ogledao u ogledalu (možda već 
četrnaesti put od jutros) svoj nos. Zatim je stao zgodnije na- 
mještati na čelo svoju crvenu maramu. 

— Crvena je bolja, a bijela podsjeća na bolnicu — pripo- 


menu on poučno. — Pa, kako je ondje kod tebe? Šta radi 
tvoj starac? 
— Loše mu je; možda će još danas umrijeti — odgovori 


Aljoša, ali ga otac nije ni čuo, a i pitanje je odmah zaboravio, 

— Ivan je otišao — reče on odjedanput. — Svom silom 
preotima Mitji zaručnicu, zato i živi ovdje — nadoveza on 
pakosno i, nakrivivši usta, pogleda Aljošu. 

— Zar vam je možda on sam to kazao? — zapita Aljoša. 

— Jest, i to još odavno. Ali, šta misliš: ima već tri sedmice 
kako je kazao. Da nije i on došao da me potajno zakolje? Ipak 
je zbog nečeg došao, je li? 

— Šta govorite? Zašto tako govorite? — zbuni se Aljoša. 

— Novaca, istina, ne traži, ali ipak neće dobiti od mene ni 
šipka. Ja, najmiliji Alekseju Fjodoroviču, namjeravam da pro- 
Živim na svijetu što je moguće duže, znajte to, i zato mi je 
potrebna svaka kopjejka, i što budem duže živio, to će mi biti 
potrebnija — produži on hodajući po sobi iz kuta u kur i 
držeći ruke u džepovima svog širokog, zamašćenog ogrtača od 
Žute ljetne materije. — Zasad sam ipak još muškarac, svega mi 
je pedeset i pet godina, ali ja hoću još dvadeset godina da se 
održim kao muškarac, a kad ostarim — i postanem ružan, 
onda mi neće dolaziti drage volje, onda će mi, eto, zatrebati 
novci. I zato skupljam sve više i sve više, jedino za sebe sama, 
mili moj sine Alekseju Fjodoroviču, znajte to, hoću u sramoti 
do kraja da proživim, i to znajte. U sramoti je slađe: svi je 
grde, a svi žive u njoj, drugi tek potajno, a ja otvoreno. I, eto, 
zbog te moje prostodušnosti nasrnuli na mene svi razuzdani 
ljudi. A u raj tvoj, Alekseju Fjodoroviču, ne idem, znajte to, 
jer je za čestita čovjeka taj tvoj raj čak nepriličan, ako ga 
uopće ima. Da je po mome, ja bih zaspao i ne bih se probudio, 
i svemu bi bio kraj. Ako hoćete, održite mi pomen!, a ako 
nećete, onda neka vas nosi đavo. To je moja filozofija. Jučer je 
Ivan ovdje dobro govorio, mada smo bili svi pijani. Ivan je 
hvalisavac, u njega nema nikakve velike učenosti... pa čak 
nije ni osobito obrazovan, šuti i smješka se na te šutke — eto, 
čime se služi. 

Aljoša ga slušaše šuteći. 

— Zašto ne govori sa mnom? A ako govori, pravi se važan. 
Podlac je tvoj ivan! A Grušenjku ću odmah uzeti, samo ako 


? Molitva za pokoj duše, 

zaželim. Tko ima novaca, taj treba samo da zaželi, Alekseju 
Fjodoroviču, i sve će biti. Toga se eto i boji Ivan i pazi na 
mene da se ne oženim, a zbog toga i Mićku podbada da on 
uzme Grušenjku: na taj način želi i mene sačuvati od Gru- 
šenjke (kao da bih mu ostavio novaca ako ne uzmem Gru- 
šenjku!), a s druge strane, ako Mićka uzme Grušenjku, onda će 
Ivan uzeti njegovu bogatu zaručnicu, eto kako on računa! 
Nitkov je tvoj Ivan! 

— Kako ste vi razdražljivi. 'To je sve zbog onog jučeraš- 
njeg. Idite i lezite — reče Aljoša. 

— To ti kažeš — napomenu odjedanput starac baš kao da 
mu je to sada prvi put palo na pamet — to ti kažeš, a ja se na 
te ne srdim, a na Ivana bih se, kada bi mi to isto rekao, ra- 
srdio. Samo sam s tobom jedinim proveo lijepe trenutke, a 
inače sam zao čovjek. 

— Niste vi zao čovjek, nego pokvaren — osmjehnu se 
Aljoša. 

— Čuj, danas sam htio razbojnika Mićku strpati u zatvor, 
a i sad još ne znam na šta ću se odlučiti. Dakako, u današnje 
moderno doba smatra se za predrasudu poštivanje oca 1 ma- 
tere, ali po zakonu nije, čini se, ni u naše doba dopušteno stare 
roditelje natezati za čupe, bacati ih na pod i po licu udarati 
petama, i to još u njihovoj rođenoj kući, i onda doći pa se 
pohvaliti kako će ih ubiti — i sve to pred svjedocima. Kad 
bih htio, mogao bih ga smožditi i mogao bih ga zbog onog 
jučerašnjega strpati odmah u buturu. 

— Vi, dakle, hoćete da podignete tužbu, je li tako? 

— Ivan me je odgovorio. Pljujem na Ivana, ali ja znadem 
nešto drugo... 

I on se nagnu prema Aljoši, te produži povjerljivo šapćući: 

— Ako ga, hulju, dadem zatvoriti, ona će dočuti i odmah 
potrčati njemu. A ako danas čuje da je on mene, slabog 
starca, izbio na mrtvo ime, onda će ga možda ostaviti i poho- 
diti me... Eto, takvim smo mi karakterima obdareni — tek 
da radimo jedan uz nos drugome. Ja nju skroz-naskroz poz- 
nam! A nećeš li gucnuti konjaka? Uzmi hladne kavice, a ja ću 
ti priliti četvrt čašice, to je dobro, brate, daje dobar okus. 

— Ne, ne treba, hvala. Evo, uzet ću ovaj kruščić i ponijeti 
sa sobom, ako mi ga date — reče Aljoša, i uzevši francusku 
žemičku od tri kopjejke, turi je u džep na mantiji. — A ko- 
njaka ne biste ni vi smjeli piti — posavjetova on obazrivo, 
pogledavajući u starčevo lice. 

— Pravo kažeš, razdražuje i ne da mira. Ali samo jednu ča- 
šicu.. . Donijet ću iz ormarića. 

On otključa »ormarić«, nali čašicu, ispi, zatim zaključa 
ormar, a ključ turi u džep. 

— To je dosta, od jedne čašice neću crći. 

— Eco, sad ste se i prodobrili — osmjehnu se Aljoša. 

— Hm! Ja tebe i bez konjaka volim, a s nitkovima sam 
nitkov. Vanjka ne ide u Čermašnju — zašto? Mora da uhodi: 
neću li mnogo dati Grušenjki ako dođe. Svi su podlaci! I 
Ivana ne priznajem uopće, neću da znam za nj. Na koga se 
izmetnuo! Ni traga od naše duše. I kao da ću mu nešto ostaviti? 
Ni oporuke neću ostaviti, znajte to. A Mićku ću zgnječiti, kao 
žohara. Ja gazim žohare noću papučom: čisto pukne, kad na 
nj staneš. Puknut će i tvoj Mićka. Mićka je zato tvoj jer 
ga voliš. Eto, ti ga voliš, a _ ja se ne bojim što ga ti voliš. 
A kada bi ga Ivan volio, ja bih se bojao za se što ga on voli. 
Ali Ivan nikoga ne voli. Ivan nije naš čovjek, takvi ljudi 
kao što je Ivan nisu naši ljudi, to je uzvitlana prašina. Pirne 
vjetar, i prašine nestane. Jučer mi je glupost pala na pamet 
kada sam ti rekao da dođeš danas: htio sam od tebe nešto o 
Mićki saznati, bi li, naime, on, prosjak i nevaljalac, htio 
odavde otići, na pet godina, a još bolje na trideset i pet go- 
dina, ali bez Grušenjke, i nje se potpuno odreći kad bih mu 
sad izbrojio tisuću, pa i dvije, a? 

— Jaću...jaću ga pitati... — promrmlja Aljoša. — Ako 
bi sve tri tisuće, onda će, možda, on... 

— Lažeš! Sada ne treba pitati, ništa ne treba! Predomislio 
sam se. Jučer mi se ta hudslatina zbog moje gluposti u tikvu 
zabila. Ništa ne dam, ni mrvice, meni su samom moji novci 
potrebni — zamahnu starac rukom. — I bez toga ću ga kao 
žohara zgnječiti. Ne kazuj mu ništa, jer će se onda još nadati. 
Pa i ti nemaš kod mene nikakva posla, odlazi. Hoće li poći 
za nj ili neće ta njegova zaručnica, Katerina Ivanovna, koju je 
sve vrijeme preda mnom tako brižno krio? Ti si bio, čini se, 
jučer kod nje? 

— Ona ga neće nipošto ostaviti. 

— Te nježne gospođice i vole takve bekrije i nitkove! Ka- 
žem ti, te su blijede gospođice đubretare; to, i ništa drugo... 
Eh! Da mi je njegova mladost i moje nekadašnje lice (jer sam 
bio ljepši od njega u dvadeset i osmoj godini), ja bih isto tako 
kao i on pobjeđivao. On je nitkov! A Grušenjku ipak neće 
dobiti! U blato ću ga zgnječiti. 

On se opet razbjesni pri posljednjim riječima. 

— Tornjaj se i ti, danas nemaš kod mene nikakva posla — 
reče on oporo. 

Aljoša priđe da se s njim oprosti i poljubi ga u rame. 

— Čemu to? — začudi se donekle starac. — "Ta još ćemo 
se vidjeti. Ili misliš da se nećemo vidjeti? 

— Nije to, Ja sam to slučajno. 

— Dobro, dobro, i ja sam to onako... — gledaše u njega 
starac, — Čuješ li, čuješ li — viknu on za njim — dođi opet 
što prije, na riblju čorbu, spremit ću riblju čorbu, odličnu, ne 
kao ovu današnju, svakako dođi! Sutra, čuješ li, sutra dođi! 

Jedva što Aljoša izađe iz sobe, a on opet priđe ormaru i 
iskapi još pola čaše. 

— Više neću! — promrmlja on zastenjavši, opet zaključa 
ormar, turi ključ u džep, zatim pođe u spavaću sobu te se 
iscrpljen izvali na postelju i u tren oka zaspa. 


NI 


SPETLJAO SE S ĐACIMA 


»Bogu hvala što me nije zapitao za Grušenjku«, pomisli 
sad Aljoša, odlazeći od oca i uputivši se kući gospođe Hohla- 
kove, »onda bih mu, vjerojatno, morao pričati o jučerašnjem 
sastanku s Grušenjkom.« Aljošu zaboli kad se sjeti da su borci 
preko noći prikupili nove snage, a srca im se u toku dana opet 
skamenila: »Otac je razdražen i bijesan, on je nešto smislio i 
toga se drži. A Dmitrij? I on je također preko noći postao 
odlučniji, i on je sigurno također razdražen i ljutit, i dakako, 
da je 1 on također nešto smislio... O, bezuvjetno se moram 
danas naći s njime, pošto-poto . . .« 

Ali Aljoši nije bilo suđeno da dugo razmišlja: usput nenadano 
doživje nešto što, naoko, nije bilo osobito važno, ali ga veoma 
iznenadi. Jedva što je bio prošao trg i skrenuo u pobočnu 
uličicu, pa se nađe u Mihajlovskoj ulici, paralelnoj s glavnom 
ulicom, od koje ju je dijelio jedino kanal (sav naš grad ispre- 
sijecan je kanalima), spazi dolje pred mostićem malu skupinicu 

đaka, sve malih dječaka od devet do najviše dvanaest godina. 
Išli su kući iz škole s torbacima na leđima, drugi s kožnatim 
torbicama koje su im na remenu visile preko ramena, jedni 
samo u kaputićima, a drugi u ogrtačima, a neki u visokim, 
na goljenicama naboranim čizmama, u kakvim osobito vole da 
paradiraju mali dječaci koje maze njihovi bogati očevi. Cijela 
je skupina o nečem živahno raspravljala, očito su se o nečem 
dogovarali. Aljoša nije nikad mogao ravnodušno proći pored 
djece, a to je isto već i u Moskvi radio, mada je najviše volio 
djecu od tri godine ili oko tri godine, ali su mu se i đaci od 
deset do jedanaest godina neobično sviđali. I zato mu se od- 
jedanput prohtjede, iako je bio sad vrlo zabrinut, da im priđe 
1 da se s njima porazgovori. Prilazeći im, on se zagleda u nji- 
hova rumena, živahna lišca, i spazi odjedanput da svaki dječak 
drži u ruci kamen, a neki i po dva. Preko kanala, nekih tri- 
deset koračaja od skupine, stajao je kraj plota još jedan dje- 
čak, također đak i također s torbicom o boku, naoko od 
svojih deset godina, a možda i nešto manje, blijed, bolešljiv 
i sjajnih očica. On je pažljivo i ispitujući motrio skupinu od 
šest đaka, očito njegovih drugova, s kojima je maloprije izašao 
iz škole, ali s kojima je očito bio u zavadi. Aljoša priđe, obrati 
se jednom kuštravom, plavokosom, rumenom dječačiću u crnu 
kaputu, premjeri ga i reče: 

— Kad sam ja nosio ovakvu torbu kao što je vaša, onda 
smo je nosili s lijeve strane da se može desna ruka lako zavući 
u nju; a vaša torba visi o desnom ramenu, i vama je nezgodno 
zavući ruku u torbu. 


Aljoša je otpočeo otvoreno bez svakog namjernog lukavstva 
tom ozbiljnom napomenom, jer odrastao čovjek 1 ne smije 
otpočeti drukčije ako hoće odmah steći povjerenje djeteta, 
a osobito cijele skupine djece. Mora se, naime, početi ozbiljno 
i poslovno, kao da si im ravan; Aljoša je to shvaćao instink- 
tivno.! 

— Ali je on ljevak — odgovori odmah drugi, snažan i 
zdrav jedanaestogodišnji dječak. 

Ostala petorica dječaka upriješe oči u Aljošu. 


1 'To je bio uobičajeni način Fjodora Mihajloviča kad je morao razgo- 
varati s djecom. Šetajući po Staroj Rusi, Fjodor Mihajlovič je često raz- 
govarao s nepoznatom djecom, i djeca su kasnije sama dolazila k njemu 
s različitim pitanjima — toliko im je povjerenja uspio uliti. (Napomena 
A. G. Dostojevske.) 

U taj tren doleti kamen do skupine i, okrznuvii malo malog 
ljevaka, proletje dalje, mada je bio bačen vješto i snažno. 
Bacio ga je onaj dječak s onu stranu kanala. 

— Udri ga, gađaj u njega, Smurove! — zavikaše svi. 

Ali Smurov (ljevak) nije ionako dopustio da čekaju, nego 
odmah uzvrati: on baci kamen na dječaka s onu stranu ka- 
nala, ali promaši: kamen udari o zemlju. Dječak s onu stranu 
kanala baci odmah drugi kamen put skupine, ali ovaj put 
ravno u Aljošu, i udari ga dosta snažno u rame. Dječak s onu 
stranu kanala imao je pune džepove kamenja. 'To se vidjelo iz 
daljine od trideset koračaja, jer su mu se toliko bili napeli 
džepovi ogrtačića, 

— 'To je on u vas, u vas, namjerno u vas gađao. Niste li vi 
Karamazov, Karamazov? — povikaše dječaci, kikoćući se. — 
E, a sad svi odjedanput po njemu, udri! 

I odjedanput poleti šest kamenova iz skupine. Jedan pogodi 
dječaka u glavu, i on pade, ali u tren oka skoči i stane bijesno 
uzvraćati kamenje u skupinu. Otpoče s obje strane neprekidno 
nabacivanje, jer su i mnogi u skupini imali u pripremi pune 
džepove kamenja. 

— Šta radite! Nije li vas stid, gospodo! Šestorica na jed- 
noga, ta vi ćete ga ubiti! — povika Aljoša. 

On istrča naprijed i stade pred kamenje što je letjelo da so- 
bom zakloni dječaka s onu stranu kanala. Dva-tri dječaka na 
časak prestadoše bacati. 

— On je sam prvi počeo! — viknu dječak u crvenoj košulji 
razdraženim djetinjim glasom. — On je nitkov, čas prije je u 
razredu Krasotkina nožem parnuo, krv mu je potekla. Samo 
sto Krasotkin nije htio da tuži, a onog treba izbiti... 

— Zašto? Sigurno ga vi bockate? 

— Eto, opet vam je jedan kamen u leđa bacio. On vas 
pozna — zavikaše djeca. — Sada gađa u vas, a ne u nas. De, 
svi opet po njemu, Smurove, nemoj da promašiš! 

I opet otpoče nabacivanje, ali ovaj put vrlo ozbiljno. Dje- 
čaka s onu stranu kanala udari kamen u prsa: on vrisnu, stade 
plakati i potrča uza stranu, u Mihajlovsku ulicu. U skupini 
zagalamiše: »Aha, uplašio se, bježi, likov ispirač!« 

— Vi još ne znate, Karamazove, koliko je on podao, malo 
je da ga ubiješ — ponavljaše dječak u kaputiću, vatrenih očiju 
1 očito najstariji. 

— A kakav je on? — zapita Aljoša. — Je li tužibaba? 


197 


Dječaci se podrugljivo zgledaše. 

— I vi ćete, je li, onamo u Mihajlovsku? — produži isti 
dječak. — Onda ćete ga stići. Eno, vidite, zastao je opet, čeka 
i u vas gleda. 

— U vas gleda, u vas gleda! — prihvatiše dječaci. 

— Onda ga zapitajte da li voli raščihan kupaonički likov 
ispirač. Čujte, tako ga pitajte. 

Razlijegnu se opći smijeh. Aljoša gledaše u njih, a oni u 
njega. 

— Nemojte ići, on će vas udariti — viknu Smurov opomi- 
njući ga. 

— Gospodo, ja ga neću pitati za ispirač, jer ga vi time si- 
gurno bockate, ali ću doznati zašto ga toliko mrzite... 

— Doznajte, doznajte — nasmijaše se dječaci, 

Aljoša prijeđe mostić i pođe uza stranu, pored ograde, ravno 
prema omraženom dječaku. 

— Pazite — vikahu za njim dječaci, opominjući ga — on se 
vas ne boji i odjedanput će vas ubosti krišom ,.. kao Krasot- 
kina. 

Dječak ga je čekao, ne mičući se s mjesta. Kad je Aljoša 
prišao sasvim blizu, ugleda pred sobom dijete, koje nije bilo 
starije od devet godina, slabo i nedoraslo, blijeda, mršava i 
dugoljasta lišća, krupnih crnih očiju koje su pakosno gledale 
u njega. Bio je odjeven u prilično iznošen stari ogrtač, koji mu 
je nakazno stajao, jer ga bijaše prerastao. Gole ruke stršile su 
iz rukava. Na desnom koljenu hlača imao je veliku rupu, očito 
crnilom dobro premazanu. Oba nabrekla džepa njegova ogr- 
tača bila su puna puncata kamenja. Aljoša zasta na dva koraka 
pred njim i gledaše ga upitno. Dječak je odmah poznao po 
Aljošinim očima da ga on neće tuči, te popusti u borbenosti i 
čak sam prvi progovori: 


— Ja sam sam, a njih je šest... Sam ću ih sve izlupati — 
reče odjedanput, a oči mu sijevnuše. 

— Vas je jedan kamen sigurno dobro udario — napomenu 
Aljoša. 

— A ja sam Smurova u glavu pogodio! — uzviknu dječak, 

— Oni su rekli da vi mene poznajete, pa zašto ste se onda 
na mene kamenjem nabacivali? — zapita Aljoša. 

Dječak ga mračno pogleda. 

— Ja vas ne poznajem. Zar vi mene poznajete? — pitaše 
Aljoša dalje. 

— Okanite me se! — iznenada viknu dječak razdraženo, 
ali se ipak ne mače s mjesta, kao da nešto cčekuje, te opet 
pakosno sijevnu očima. 

— Dobro, idem — reče Aljoša — tek ja vas ne poznajem 
1 ne bockam. Oni su mi rekli kako vas bockaju, ali ja vas neću 
bockati. Zbogom. 

— Kaluđer u garniturskim hlačama! — ciknu dječak, pra- 
teći Aljošu istim onim pakosnim i izazivačkim pogledom, te se 
odmah ispravi, računajući da će sad Aljoša sigurno nasrnuti na 
nj, ali se Aljoša samo osvrnu, pogleda ga i pođe dalje. Ali 
jedva što je triput zakoračio, kad se dječak za njim baci naj- 
krupnijim šljunkom što ga je imao u džepu i snažno ga udari 
u kičmu. 

— Pa s leđa? Oni su, dakle, istinu rekli da vi napadate iz 
potaje? — okrenu se opet Aljoša, ali sad dječak u bijesu po- 
novo baci kamen na Aljošu, i to pravo u lice, ali je Aljoša 
uspio da se makne za vremena, i kamen ga pogodi u lakat. 

— Kako vas nije sram! Šta sam vam učinio? — povika on. 

Dječak je šutio i prkosno iščekivao da će tek sad Aljoša ne- 
sumnjivo nasrnuti na nj, ali kad je vidio da ga ovaj čak ni 
sad ne napada, on se sasvim razbjesni kao zvijer, skoči s mjesta 
te pojuri sam na Aljošu, i on nije dospio još ni da se makne, 
kada ga pakosni dječak, sagnuvši glavu, ščepa objema rukama 
za lijevu ruku i snažno ugrize za srednji prst. On se upio u 
njega zubima i nije ga ispuštao desetak sekundi. Aljoša vrisnu 
od bola i trzaše iz sve snage prst. Dječak ga najzad ispusti i 
odskoči na prijašnju udaljenost. Prst je bio dobrano izgrižen, 
kod samog nokta, duboko, do kosti; briznu krv. Aljoša izvadi 
rubac te njim čvrsto poveza ranjenu ruku. Povezivao ju je 
gotovo cijelu minutu, a dječak je i dalje stajao i čekao. Najzad 
podiže Aljoša prema njemu svoj mirni pogled. 

— Pa dobro — reče on — vidite li kako ste me strašno 
ujeli, ali vam je sad, vjerojatno, dosta, je li tako? A sad mi 
recite šta sam vam ja učinio? 

Dječak ga pogleda u čudu, 

— [ako vas ne poznajem, te vas prvi put danas vidim — 
produži Aljoša isto tako mirno — ipak ne može biti da vam 
nisam ništa učinio, jer me ne biste uzalud tako strašno mučili. 
Recite, dakle, šta sam učinio i šta sam vam skrivio? 

Djećak mjesto odgovora iznenada udari u glasan plač i po- 
bježe od Aljoše. Aljoša pođe za njim u Mihajlovsku ulicu, i 
još je dugo vidio kako dječak u daljini trči, ne usporujući 


199 


trčanja, ne osvrćući se i sigurno jaučući glasno. On čvrsto 
odluči da će, čim samo ugrabi vremena, potražiti dječaka i 
razjasniti tu zagonetku, koja ga je silno potresla. Sada nije 
imao za to vremena. 


IV 
KOD HOHLAKOVIH 


On je naskoro stigao do kuće gospođe Hohlakove, do 
kuće od kamena, njene, jednokatne, lijepe, jedne od najljep- 
ših kuća u našem gradu. Mada je gospođa Hohlakova boravila 
većinom u drugoj guberniji, gdje je imala vlastelinstvo, ili u 
Moskvi, gdje je imala vlastitu kuću, ipak je i u našem gradu 
imala svoju kuću, koju je naslijedila od otaca i djedova. Pa 
iako je vlastelinstvo što ga je imala u našem kotaru bilo naj- 
veće od sva tri njena vlastelinstva, ona je dosad dolazila malo- 
kad u našu guberniju. Ona je istrčala pred Aljošu čak u 
predsoblje. 

— Dobiste li, dobiste li pismo o novom čudu? — progovori 
ona brzo i nervozno. 

— Jest, dobio sam. 

— Jeste li razglasili, pokazali svima? On je materi sina vra- 
tio! 

— On će danas umrijeti — reče Aljoša. 

— Čula sam, znam, o, kako želim da se s vama porazgo- 
vorim! S vama ili s kim drugim o svemu tome. Ne, s vama, s 
vama! I kako mi je žao što ga ne mogu nikako vidjeti! Cijeli 
je grad uzbuđen, svi nešto očekuju. Ali sada... znadete li da 
je sad kod nas Katerina Ivanovna? 

— E, baš sreća — uskliknu Aljoša. — Eto, sastat ću se 
s njom kod vas, jer mi je jučer rekla da joj svakako dođem 
danas. 

— Sve znam, sve znam. Čula sam sve podrobno što se 
jučer desilo kod nje... i o svima tim užasima s onim... stvo- 
renjem. C*est tragique!, 1 ja bih na njenu mjestu — ne znam 


1 "To je potresno. 

šta bih učinila na njenu mjestu! Pa kakav je taj vaš brat Dmit- 
rij Fjodorovič — 0, bože, Alekseju Fjodoroviču, ja se zaple- 
ćem. Zamislite: ondje sjedi vaš brat, to jest, ne onaj, ne užasni, 
jučerašnji, već drugi, Ivan Fjodorovič, sjedi i razgovara s 
njom; njihov je razgovor svečan... I kad biste mogli samo 
povjerovati što se sada među njima događa — ta to je užasno, 
to je, kažem vam, lom, to je strašna bajka u koju je nemoguće 
povjerovati: oboje se ubijaju, ne znam zašto, sami znaju zašto i 
sami uživaju u tome. Ja sam vas čekala! Ja sam žudjela za 
vama! A što je glavno, ja to ne mogu da podnesem. Odmah 
ću vam sve ispričati, a sad nešto drugo i najglavnije — ah, čak 
sam zaboravila da je to najglavnije, ah, čak sam zaboravila da 
je to najglavnije: recite zašto je Lise dobila histeričan napad? 
Tek što je čula da vi dolazite, a nju spopala histerija! 

-— Maman, vas je sad spopala histerija, a ne mene — za- 
cvrkuta odjedanput iz susjedne sobe glasić Lise kroz pukotinu 
na vratima. Pukotinica je bila sasvim mala, a glasić ispreki- 
dan, na dlaku onakav kao kad nekome dođe da se od srca 
nasmije, te se upinje da priguši smijeh. Aljoša je odmah spazio 
tu pukotinicu, a sigurno ga je Lise iz svojih kolica promatrala 
kroz nju, ali to on nije mogao vidjeti. 

— Ne bi bilo nikakvo čudo, Lise, nikakvo čudo... od 
tvojih kaprica dobit ću i ja histeriju, a, uostalom, ona je tako 
bolesna, Alekseju Fjodoroviču, svu noć je bila tako bolesna, u 
vatri, jecala je! Jedva sam dočekala jutro i Gercenštubea. On 
kaže da ništa ne može da shvati i da treba pričekati. Kad god 
dođe taj Gercenštube, uvijek kaže da ništa ne može da 
shvati. Čim ste vi prišli kući, ona je ciknula i pala u nesvijest 
i naložila da je prevezu ovamo u njenu prijašnju sobu... 

— Mama, nikako nisam znala da dolazi, i nisam htjela 
zbog njega da prijeđem u ovu sobu. 

— 'To već nije istina, Lise, Julija je dotrčala da ui kaže da 
Aleksej Fjodorovič dolazi. 'Ti si je postavila da stražari. 

— Draga r predraga majko, to je od vas strašno neoštro- 
umno. A ako hoćete da popravite i da kažete odmah nešto vrlo 
pametno, onda recite, mila majko, milostivom gospodaru Alek- 
seju Fjodoroviču, koji je ovaj čas ušao, da je on već time 
dokazao da nije oštrouman kad se odlučio da dođe danas, 
poslije svega onog jučerašnjeg i uza sve to što ga ismjehuju. 

— Lise, ti sebi i suviše mnogo dopuštaš, i uvjeravam te da 
ću najzad poseći za strožim mjerama. Tko njega ismjehava, ta 

meni je drago što je došao, jer mi je neophodno potreban. Oh, 
Alekseju Fjodoroviču, ja sam neobično nesretna! 

— Pa šta vam je, majko draga? 

— Ah, te tvoje kaprice, Lise, tvoja kolebljivost, tvoja bo- 
lest, ova strašna noć u vatri, vječno taj užasni Gercenštube, 
što je glavno, vječno, vječno i vječno! I, najzad, sve, sve... 
I najzad, čak i to čudo! O, kako me je začudilo, kako me je 
potreslo to čudo, Alekseju Fjodoroviču! I sada ta tragedija 
ondje u gostinskoj sobi koju ne mogu podnijeti, ne mogu, 
unaprijed vam velim da ne mogu. Možda je to komedija, a ne 
tragedija. Recite, hoće li starac Zosima živjeti do sutra, hoće li 
živjeti? O bože moj! Šta mi je! Svaki čas sklapam oči i vidim 
da je sve glupost, sve glupost. 

— Lijepo bih vas molio — prekinu je odjedanput Aljoša — 
da mi dadete kakvu čistu krpicu da povežem prst. Dobro sam 
ga oderao i strašno me sad boli. 

Aljoša razveza svoj ugriženi prst. Rubac je bio jako 
natopljen krvlju. Gospođa Hohlakova vrisnu i zažmiri. 

— Bože, kakva rana, to je strašno. 

A Lise, čim spazi kroz pukotinu Aljošin prst, odmah širom 
otvori vrata. 

— Ulazite, ulazite — viknu ona snažno i zapovjednički — 
ali sad već bez gluposti! O bože, što ste stajali i šutjeli toliko 
vremena? Mogao je izgubiti svu krv, mama! Otkuda ta rana, 
šta se desilo? Najprije vode, vode! Mora se rana isprati, na- 
prosto uroniti u studenu vodu da prestanu bolovi, i držati, 
neprestano držati... Brže, brže vode, mama, u umivaoniku. 
Ta brže — završi nervozno. Ona bijaše kao izbezumljena; 
Aljošina ju je rana prenerazila. 

— Ne bismo li poslali po Gercenštubea? — uskliknu gos- 
pođa Hohlakova. 

— Mama, vi ćete me ubiti. Vaš će Gercenštube doći i reći 
da ne može shvatiti! Vode, vode! Mama, boga radi, odlazite 
sami, požurite Juliju koja se negdje zaglibila i nikad ne dolazi 
brzo. Ali brže, mama, inače ću umrijeti .. . 

— Ta to su sitnice! — uzviknu Aljoša uplašivši se njihova 
straha. 

Julija dotrči s vodom. Aljoša umoči prst u vodu. 

— Mama, zaboga, donesite šarpije, šarpije i one ljute mutne 
vode za rane, ta kako se zove! Mi je imamo, imamo, imamo... 
Mama, vi znate gdje je boca, u vašoj spavaćoj sobi u ormariću 
nadesno, ondje je poveća boca išarpija.., 

— Odmah ću sve donijeti, Lise, samo ne viči i ne uznemiruj 
se. Vidiš kako Aleksej Fjodorovič junački podnosi svoju ne- 
sreću. I gdje ste se mogli tako užasno raniti, Alekseju Fjodo- 
roviču? 

Gospođa Hohlakova žurno izađe. Lise je samo to 1 čekala. 

— Najprije odgovorite na pitanje — progovori ona Aljoši 
brzo — gdje ste se to tako izvoljeli raniti? A poslije ću se već 
razgovarati s vama o nečem sasvim drugom. Onda? 

Aljoša je instinktivno osjećao da je njoj vrijeme do povratka 
materina dragocjeno — te joj brzo, ispustivši i skrativši što- 
šta, ali ipak točno i jasno, ispriča o svom zagonetnom su- 
sretu s đacima. Saslušavši ga, Lise pljesnu rukama: 

— Jeli moguće, je li moguće da se vi, pa još u ovoj haljini, 
petljate s deranima — povika ona ljutito kao da ima neko 
pravo nad njim. — Napokon, vi ste i sami deran, najmanji 
deran kakav samo može da postoji! Međutim, svakako, na bilo 
koji način saznajte za tog nevaljalog dječaka i recite meni, 
jer tu je neka tajna. Sada drugo, ali najprije pitanje: možete li 
vi, Alekseju Fjodoroviču, unatoč bolovima govoriti o savrše- 
nim tričarijama, ali govoriti pametno? 

— Mogu svakako, a sad me toliko i ne boli. 

— To je zato što je prst u vodi. Voda se mora odmah 
promijeniti jer se začas ugrije. Julija, odmah donesi komad 
leda iz podruma i drugi umivaonik s vodom. Eto, ona je sad 
otišla, a ja prelazim na glavno: izvolite mi odmah, dragi Alek- 
seju Fjodoroviču, vratiti moje pismo što sam vam jučer po- 
slala — odmah, jer ovaj čas može doći mama, a ja neću... 

— Pismo nije u mene. 

— Nije istina, ono je u vas. Ja sam znala da ćete vi tako 
odgovoriti. Ono je u vas, u ovom džepu. Svu sam se noć neo- 
bično kajala zbog te lude šale. Vratite pismo odmah, dajte ga! 

— Ostavio sam ga ondje. 

— Nećete me valjda držati za djevojčicu, za malu — 
maljucnu djevojčicu, nakon moga pisma i ove glupe šale! Ja 
vas molim da mi oprostite tu glupu šalu, ali pismo mi svakako 
donesite, ako nije zbilja u vas — još danas donesite svakako, 
svakako! 

— Danas ne mogu jer idem u manastir i neću vas moći 
pohoditi dva-tri, a možda i četiri dana, jer starac Zosima... 

— Četiri dana, kakva glupost! Čujte, vi ste mi se sigurno 
valjano smijali, nije li istina? 

— Nisam vam se uopće smijao. 

— A zašto? 

— Jer sam zaista u sve povjerovao. 

— Vi me vrijeđate! 

— Nikako. Čim sam pročitao, odmah sam pomislio da će 
tako sve i biti, jer ja moram odmah otići iz manastira čim 
starac Zosima umre. Zatim ću produžiti studije i položiti ispit, 
a kada dođe određeni rok, mi ćemo se uzeti. Ja ću vas voljeti. 
lako nisam još imao vremena da razmišljam, ali sam pomislio 
da neću naći bolje žene od vas. A meni naređuje starac da se 
oženim... 

— Ali ja sam bogalj, mene u kolicima voze! — nasmija se 
Lise, a rumenilo joj se prosu po obrazima. 

— Vozit ću vas u kolicima, ali sam uvjeren da ćete vi dotle 
ozdraviti. 

— Ta vi ste ludi —- progovori Lise razdraženo. — Iz takve 
Šale izvedoste takvu glupost... Ah, evo i mame, možda baš 
u dobar čas. Mama, vi uvijek zakasnite, kako možete tako 
dugo izbivati. Evo i Julije s ledom. 

— Ah, Lise, ne viči, glavno je — ne viči. Meni od te 
vike... A šta sam mogla uraditi... kad si ti šarpiju na drugo 
mjesto turila... Tražila sam, tražila... Sumnjam da si to 
namjerno učinila. 

— Ta nisam mogla znati da će doći nagrižena prsta, a 
možda bih inače zbilja namjerno učinila. Anđele, majko, vi 
počinjete govoriti neobično oštroumno. 

— Neka je i oštroumno, ali šta ja osjećam, Lise, zbog 
prsta Alekseja Fjodoroviča i svega ovoga! Ah, dragi Alekseju 
Fjodoroviču, mene ne ubijaju pojedinosti, ni nekakav Gercen- 
Šštube, već sve skupa, sve u cjelini, eto šta ja ne mogu pod- 
nositi. 

— Dosta je, mama, dosta o Gercenštubeu — veselo se smi- 
jaše Lise. — Dederte brže šarpiju i vodu. To je naprosto olov- 
na voda, Alekseju Fjodoroviču, sada sam se sjetila kako se 
zove, ali je divna voda. Zamislite, mama, on se usput pobio s 
dječurlijom na ulici, i jedan ga je deran ujeo, de, pa nije li on 
sam mali, majušni čovječac, i može li se on, mama, poslije 
toga oženiti, zamislite, mama, da se ženi. Zamislite da je 
on oženjen, ta ne bi li to bilo smiješno, ne bi li to bilo 
užasno? 

I Lise se neprestano smijala svojim nervoznim sitnim smije- 
hom i lukavo gledala Aljošu. 

— Pa, kako da se ženi, Lise, i kakve to ima veze sa Ženid- 
bom? To je sasvim neumjesno od tebe... jer taj je dječačić 
bio možda bijesan. 

— Ah, mama, zar ima bijesnih dječaka? 

— Zašto ne bi bilo, Lise, kao da sam glupost rekla. Vašeg 
je dječaka ugrizlo bijesno pseto, i on je pobjesnio, pa će 1 
on ugristi nekog iz svoje okoline. Kako vam je dobro povezala, 
Alekseju Fjodoroviču, ja ne bih tako umjela. Osjećate li sada 
bolove? 

— Sad tek malo. 

— Anebojite li se vode? — zapita Lise. 

— Onda, dosta je, Lise, ja sam možda zbilja brzopleto 
rekla o bijesnom dječaku, a ti izvodiš dalje. Čim je Katerina 
Ivanovna čula da ste došli, Alekseju Fjodoroviču, odmah je 
dotrčala do mene, željno vas čeka, željno čeka. 

— Ah, mama! Odlazite sami onamo, on ne može sada ići, 
boli ga strašno. 

— Ni najmanje ne boli, i mogu lako ići... — reče Aljoša. 

— Kako? Vi odlazite? Takvi ste vi? Takvi ste vi! 

— Pa zašto? Kada svršim ondje, opet ću doći, i možemo 
se opet razgovarati koliko vas volja. A ja bih neobično želio 
da se što prije vidim s Katerinom Ivanovnom, jer svakako 
želim da se danas što je moguće prije vratim u manastir. 

— Mama, zgrabite ga i odvedite što prije. Alekseju Fjodo- 
roviču, ne žurite se meni poslije razgovora s Katerinom Iva- 
novnom, već otiđite ravno u svoj manastir. Sretan vam pur! 
A ja ću spavati jer nisam svu noć spavala. 

— Ah, Lise, to se ti samo šališ, ali kako bi bilo da zbilja 
zaspiš? — uskliknu gospođa Hohlakova. 

— Ja ne znam čime sam... Ostat ću još tri minute, ako 
hoćete i pet — promrmlja Aljoša. 

— Čak i pet! Ta vodite ga, mama, brže, ovo je čudovište. 

— Lise, ti si poludjela. Idemo, Alekseju Fjodoroviču, ona 
je danas suviše mušičava, bojim se dražiti je. O, nevolja je 
s nervoznom ženom, Alekseju Fjodoroviču. A možda je ona 
zbilja htjela da spava u vašoj nazočnosti. Kako ste je vi to 
samo tako brzo uspavali, i kako je to lijepo! 
= Ah, mama, kako ste opet nešto zgodno rekli, poljubit 
ću vas, majčice, za to. 

— Ai ja tebe. Lise. Čujte, Alekseju Fjodoroviču — progo- 
vori gospođa Hohlakova tajanstveno i brzim šapatom, odla- 
zeći s Aljošom. — Neću da bilo što sugeriram, ni da podižem 


205 


zavjese, ali ćete ući i sami vidjeti sve što se ondje događa; to 
je užas, najfantastičnija komedija: ona voli vašeg brata Ivana 
Fjodoroviča, i uvjerava na sve moguće načine sama sebe da 
voli vašeg brata Dmitrija Fjodoroviča. To je strašno! I ja ću 
ući s vama i, ako me ne potjeraju, ostat ću do kraja. 


V 
LOM U GOSTINSKOJ SOBI 


Ali je razgovor u gostinskoj sobi bio već pri kraju: Katerina 
Ivanovna bila je vrlo uzbuđena, iako je naoko bila odlučna. 
U onom trenutku kada uđoše Aljoša i gospođa Hohlakova, 
Ivan Fjodorovič se već dizao da ode. Lice mu je bilo ponešto 
blijedo, i Aljoša ga je uznemiren pogledao. Posrijedi je bilo 
da se sada ovdje rješavala jedna od Aljošinih sumnja, jedna 
zagonetka koja ga je uznemiravala i od nekog vremena mučila. 
Njega su još prije mjesec dana uvjeravali, i to već nekoliko 
puta i s nekoliko strana, da brat Ivan voli Katerinu Iva- 
novnu i, što je glavno, da zaista namjerava da je »preotme« 
od Mitje. Sve doskora Aljoši se činilo da je to nemoguće, iako 
ga je neobično uznemirivalo. On je volio oba brata i bojao 
se tog suparništva među braćom. Međutim mu je jučer sam 
Dmitrij Fjodorovič iznenada otvoreno rekao da se čak raduje 
suparništvu brata Ivana, i da će to njemu, Dmitriju, u mnogo 
čemu pomoći. U čemu će mu pomoći? Hoće li se oženiti Gru- 
šenjkom? Ali je to Aljoša smatrao za nešto očajno i krajnje. 
Osim toga, Aljoša je nesumnjivo vjerovao sve do sinoć da 
Katerina Ivanovna strastveno i tvrdoglavo voli njegova brata 
Dmitrija — ali to je vjerovao samo do sinoć. Osim toga, 
njemu se, tko zna zašto, pričinjalo da ona ne može voljeti 
takva čovjeka kakav je Ivan, već da voli njegova brata Dmi- 
trija, onakva kakav jest, uza svu nakaznost takve ljubavi. Ali 
jučer, prilikom prizora s Grušenjkom, odjedanput je izbilo 
nešto drugo. Od riječi »lom«, koju je maloprije izustila go- 
spoda Hohlakova, on je čisto zadrhtao, jer je baš ove noći, 
kada se pred zoru upola probudio i, vjerojatno još u vezi sa 
svojim. snom, iznenada povikao: »Lom, lom!« Svu je noć sa- 

njao o jučerašnjem prizoru kod Katerine Ivanovne. I sada je 
Aljošu odjedanput iznenadilo otvoreno i tvrdokorno uvjera- 
vanje gospođe Hohlakove da Katerina Ivanovna voli brata 
Ivana 1 da ona namjerno, kao da se igra, »kao da se lomi«, 
obmanjuje samu sebe i muči svojom usiljenom ljubavi prema 
Dmitriju, i to kao iz neke zahvalnosti: »A možda se zaista i 
nalazila prava istina baš u tim riječima!« Ali, u tom slučaju, 
kakav je položaj brata Ivana? Aljoša je osjećao nekako in- 
stinktivno da takav karakter, kao što je Katerina Ivanovna, 
mora zapovijedati, a zapovijedati bi mogla samo takvome ka- 
kav je Dmitrij, a nikako takvome kakav je Ivan. Jer bi 
ona mogla, najzad, jedino Dmitrija upokoriti (mada poslije 
dužeg vremena) »na sreću njegovu« (što je Aljoša čak i želio), 
ali Ivana ne bi mogla. Ivan joj ne bi nikad mogao biti 
pokoran, a i ta pokornost ne bi mu donijela sreće. Takav je 
sud stvorio Aljoša o Ivanu i nehotice. I, eto, sva ta kolebanja 
i razmišljanja sinula su mu i proletjela kroz mozak u tre- 
nutku kad je ulazio u gostinsku sobu. Sinula mu je još jedna 
misao, iznenada i snažno: »A što ako ona nikog ne voli, ni 
jednog, ni drugog?« Napominjem da se Aljoša gotovo stidio 
takvih misli i korio sebe zbog njih kada su ga, posljednjeg 
mjeseca, slučajno spopadale: »A što se ja razumijem u ljubav 1 
u žene, i kako mogu ovako suditi o tome?« mislio je on i korio 
sebe poslije svake svoje misli i slutnje. A, međutim, nije mo- 
gao da ne misli. On je instinktivno osjećao da je sad, na prim- 
Jer, to suparništvo za sudbinu njegove dvojice braće i suviše 
važno pitanje, o kome vrlo mnogo zavisi. »Jedan će gad po- 
jesti drugoga gada«, izustio je jučer brat Ivan, govoreći u 
ljutini o ocu i o bratu Dmitriju. Dakle je brat Dmitrij u 
njegovim očima gad, i možda već odavno gad? Možda odonda, 
otkada je brat Ivan upoznao Katerinu Ivanovnu? Te su se 
riječi, dakako, otele jučer Ivanu nehotice, ali zato važnije što 
su se otele nehotice. Ako je tako, kakav može ovdje biti mir? 
Nisu li to, naprotiv, novi povodi za mržnju i neprijateljstvo u 
njihovoj porodici? A glavno je, koga da on, Aljoša, žali? I šta 
da poželi svakome? On voli obojicu, ali šta da poželi svakome 
od njih sred takvih strašnih opreka? U takvoj zbrci mogao se 
čovjek sasvim izgubiti, a Aljošino srce nije moglo podnositi 
neizvjesnosti, jer se karakter njegove ljubavi sastojao u tome da 
je ona uvijek bila djelotvorna. On nije mogao da voli pasivno, 
a kada je zavolio, odmah je i pomagao. 1 zato je morao sebi 
postaviti cilj, morao je sigurno znati šta je za svakog poje- 

dinog dobro i potrebno, a kada se uvjeri o točnosti cilja — 
prirodno je da je morao i svakom pojedinom pomoći. Ali, 
mjesto određena cilja, bila je u svemu samo nejasnoća i zbrka. 
Maloprije je bilo rečeno: »lom«! Ali šta je on mogao shvatiti, 
čak iz tog loma? On ne razumije čak ni cigle riječi u cijeloj 
toj zbrci! 

Kad je Katerina Ivanovna ugledala Aljošu, reče naglo i 
radosno Ivanu Fjodoroviču, koji se već bio digao sa svoga 
mjesta i htio da pođe: 

— Još časak! Ostanite još jedan časak. Ja hoću da čujem 
mišljenje evo ovog čovjeka, kojemu vjerujem cijelim svojim 
bićem. Katerina Osipovna, ne odlazite ni vi — nadoveza ona 
obrativši se gospođi Hohlakovoj. Ona posadi Aljošu kraj 
sebe, a gospođa Hohlakova sjede njima nasuprot, uporedo s 
Ivanom Fjodorovičem. 

— Ovdje su svi moji prijatelji, svi oni koje imam na svi- 
jetu, dragi prijatelji moji — vatreno poče ona glasom u kome 
su podrhtavale iskrene patničke suze, i srce je Aljošino opet 
bilo uz nju. — Vi ste, Alekseju Fjodoroviču, bili jučer svje- 
dokom onog... užasa, i vidjeli kakva sam bila. Vi to niste 
vidjeli, Ivane Fjodoroviču, a on je vidio. Šta je on jučer po- 
mislio o meni — ne znam, ali znam jedino to — ako se ono 
isto ponovi danas, sad, da ću iskazati one iste osjećaje, reći 
one iste riječi i napraviti iste pokrete. Vi se sjećate mojih 
pokreta, Alekseju Fjodoroviču, vi ste me sami sprečavali u 
jednom... (Kad je to rekla, ona je pocrvenjela i oči joj sije- 
vnuše.) Velim vam, Alekseju Fjodoroviču, da se ni sa čim ne 
mogu pomiriti. Čujte, Alekseju Fjodoroviču, ja čak ne znam 
volim li sad njega. Ja ga sada žalim, a to je loše svjedočanstvo 
ljubavi. Kad bih ga voljela, onda ga možda ne bih sada žalila, 
već naprotiv, mrzila... 


Glas joj zadrhta, a suzice zasjaše na trepavicama. Aljoša se 
strese u sebi; ova je djevojka pravedna i iskrena, pomisli on 
—i... ona više ne voli Dmitrija. 


— Tako je, tako! — uskliknu gospođa Hohlakova. 


— Strpite se, draga Katerino Osipovna, ja nisam rekla 
ono glavno, nisam rekla ono što sam najzad odlučila ove noći. 
Osjećam da je moja odluka možda užasna — za mene, ali 
predosjećam da je neću više promijeniti nizašto, nipošto, cijelog 
svog živora, a rako će i biti. Moj dragi, moj dobri, moj svaki- 
dašnji i velikodušni savjetnik i duboki poznavalac srdaca i 

jedini prijatelj kojega imam na svijetu, Ivan Fjodorovič, odo- 
brava mi u svemu i hvali moju odluku... On je zna. 

— Jest, ja je odobravam — izusti Ivan Fjodorovič tihim, 
ali krepkim glasom. 

— Ali ja želim da i Aljoša (ah, Alekseju Fjodoroviču, opro- 
stite, što sam vas nazvala naprosto Aljošom), ja želim, da mi 
kaže sada i Aleksej Fjodorovič pred oba moja prijatelja — 
imam li pravo ili nemam? Instinktivno predosjećam da ćete vi, 
Aljoša, brate moj dragi (jer vi ste moj brat ) — produži ona 
svečano, uhvarivši njegovu studenu ruku svojom vrelom rukom 
— ja predosjećam da će mi vaša odluka, vaše odobrenje, po- 
red svih mojih muka, donijeti mir, jer ću se poslije vaših 
riječi stišati 1 primiriti — ja to predosjećam. 

— Ne znam šta ćere me pitati — reče Aljoša porumenjevši 
u licu — samo znam da vas volim i da vam u ovom tre- 
nutku želim više sreće nego sebi samom! Ali ja se ništa ne ra- 
zumijem u sveto... — pridoda on žurno. 

— U svemu tome, Alekseju Fjodoroviču, u svemu tome sada 
je glavno — čast i dužnost, i ne znam šta još, ali nešto više, 
čak možda više i od dužnosti. Moje mi srce govori o tom 
neodoljivom osjećaju i ono me neodoljivo vuče. Sve se, uosta- 
lom, sastoji od dvije riječi, i ja sam već odlučila; ako on čak 
i uzme ono... stvorenje — otpoče ona svečano — kome ne 
mogu nikad oprostiti, ja ga ipak neću ostaviti! — izusti ona 
u nekakom lomu nekakva blijeda, patnička zanosa. — To 
jest, ja se neću za njim vući, izlaziti mu svaki časak na oči, 
mučiti ga — nipošto, ja ću otići u neki drugi grad, u koji 
hoćete, ali ću ga cijeloga života, cijeloga svoga života ne- 
umorno nadzirati. A kad bude s onom nesretan, a to će biti 
sigurno odmah, onda neka dođe meni, i u meni će naći pri- 
jatelja, sestru... Dakako, samo sestru, i to zauvijek, ali će se 
napokon uvjeriti da je ta sestra — zaista njegova sestra, koja 
ga voli i koja mu je cijeli svoj život žrtvovala. Ja ću postići, 
ja ću nastojati da me on najzad upozna i da mi povjeri sve 
bez stida — uskliknu ona kao u nekoj ekstazi. — Ja ću biti 
njegov bog, kome će se on moliti — jer to mi on, u najmanju 
ruku, duguje za svoju nevjeru i za sve ono što sam jučer 
pretrpjela zbog njega. I neka on zna da ću, dokle god je živ, 
ostati vjerna cijelog života njemu i svojoj jedanput zadanoj 
riječi, unatoč tome što je on bio nevjeran, te se iznevjerio. I 
ja ću biti... Ja ću se pretvoriti u sredstvo njegove sreće 
(ili kako da to kažem), u instrument, u stroj njegove sreće, i to 


209 


dokle god živi, dokle god živi, dokle god živi, pa da mu je to 
pred očima unapredak cijeloga života! Eto, to je moja odluka! 
Ivan Fjodorovič uglavnom mi odobrava. 

Ona se zadihala. Ona je možda htjela da kudikamo dos- 
tojnije, vještije i prirodnije, izrazi svoju misao, ali je ispalo 
previše brzopleto, previše jasno. Tu je bilo mnogo mladenačke 
nestrpljivosti, mnogo toga je bilo tek izljev jučerašnje raz- 
draženosti, potrebe da se pohvali, a to je ona sama osjetila. 
Lice joj se nekako odjedanput smrklo, a oči poprimile zao 
izraz. Aljoša to odmah osjeti i u srcu se njegovu pokrenu sa- 
žaljenje. A sad je, upravo u zgodan čas, i brat Ivan pridodao: 


— Iznio sam samo svoje mišljenje — reče on. — Svaka bi 
druga žena iznijela sve ovo namješteno, izmučeno, a vi — ne. 
Druga ne bi imala pravo, a vi imate pravo. Ja ne znam kako 
da ovo obrazložim, ali ja vidim da ste posve iskreni, i zato 
i imate pravo. 

— Ali samo u ovom trenutku... A šta je ovaj trenurak? 
Tek samo jučerašnja'uvreda — eto šta znači ovaj trenutak — 
reče odjedanput gospođa Hohlakova, ne mogavši da se svlada. 
Ona nije, očito, htjela da se miješa u razgovor, ali nije mogla 
da se suspregne, nego je iznenada izrekla vrlo točnu misao. 

— Tako je, tako — prekine je Ivan nekako nenadano 
žestoko i očito ljut što ga prekinuše — tako je, ali za drugu bi 
taj trenutak bio jedino jučerašnji dojam i tek samo jedan 
trenutak, ali, s obzirom na karakter Katerine Ivanovne, taj će 
trenutak trajati koliko 1 cijeli njen Život. Što je za druge samo 
obećanje, to je za nju vjekovječna, teška, možda žalosna ali ne- 
prekidna dužnost. L.ona će se hraniti osjećajem te izvršene du- 
Žnosti! Vaš će život, Katerino Ivanovna, prolaziti odsad u pat- 
ničkom promatranju svojih osjećaja, svoga djela i jada, ali 
poslije će se te patnje ublažiti, 1 vaš će se život prometnuti u 
slatko promatranje jednom zauvijek izvršene čvrste i ponosne 
misli, zaista na svoj način ponosne, u svakom slučaju očajničke, 
ali koju vi izvojevaste, i svijest o tome donijet će vam najzad 
najpotpuniju zadovoljštinu 1 izmiriti vas sa svim ostalim... 

On je ovo rekao neobično pakosno, očito namjerno, čak i 
želeći možda da sakrije svoju namjeru, to jest da ovo govori 
namjerno i podrugljivo. 

— O, bože, kako je sve ovo pogrešno! — uskliknu gospođa 
Hohlakova. 


— Alekseju Fjodoroviču, kažite svoje mišljenje. Neobično 

mi je potrebno da znam šta ćete vi rcći! — uzviknu Katerina 
Ivanovna i odjedanput je obliše suze. Aljoša ustade s divana. 
— Nije ništa, nije ništa! — produži ona u plaču. — To je 
zato što sam smušena zbog prošle noći, ali pored takva dva 
prijatelja, kao što ste vi i vaš brat, osjećam da sam još 
snažna... jer znam... da me vi nećete nikad ostaviti. 

— Na nesreću, ja ću morati možda već sutra otputovati 
u Moskvu i ostaviti vas na duže vrijeme. I to se, na žalost, 
ne da promijeniti . . . — reče odjedanput Ivan Fjodorovič. 

— Sutra u Moskvu! — i lice se Katerine Ivanovne izne- 
nada iskrivi. — Ali... ali, bože moj, kakva sreća! — povika 
ona u tren oka promijenjenim glasom i odjedanput zaustavi 
suze, tako da im nije ni traga ostalo. Što bi okom trenuo, do- 
godila se u njoj neobična promjena koja je neobično začudila 
Aljošu: mjesto jadne, uvrijeđene žene koja je u ovom času 
plakala u nekom lomu svojih osjećaja, pojavila se odjedanput 
žena koja je potpuno vladala sobom, čak, tko zna zašto, neo- 
bično zadovoljna, baš kao da se iznenada nečemu obradovala. 

— O, ne mislim da je sreća što vas gubim, razumije se, nije 
— popravi se ona odjedanput uz ljubazan i blag smiješak. — 
Takav prijatelj kao što ste vi ne može to ni pomisliti. Ja sarn 
naprotiv, i suviše nesretna što vas gubim (ona neobično brzo 
priđe Ivanu Fjodoroviču, uhvati ga za obje ruke i stisne ih 
toplo); ali, evo, u čemu je sreća, o čemu ćete sada moći osobno 
obavijestiti u Moskvi tetku i Agašu o mom položaju, o mom 
sadašnjem užasu, dakako, potpuno otvoreno samo Agašu, a 
štedeći dragu tetku, onako kako najbolje umijete. Vi ne možete 
ni zamisliti kako sam bila jučer i jutros nesretna, ne znajući 
kako da im napišem to užasno pismo... jer to se u pismu ne 
da nikako i nipošto opisati... Sada ću ga lako napisati, jer 
ćete biti ondje nazočni i sve im objasniti. O, kako mi je drago! 
Ali se samo tome radujem, vjerujte mi. A vas, dakako, ne može 
nitko nadomjestiti. Idem odmah da napišem pismo — završi 
ona odjedanput i čak već zakorači da pođe iz sobe. 

— A Aljoša? A mišljenje Alekseja Fjodoroviča, koje ste 
svakako htjeli da čujete? — povika gospođa Hohlakova. U 
njenim riječima zazvuča nešto zajedljivo i jetko. 

— Ja nisam to zaboravila — zastade odjedanput Katerina 
Ivanovna. — 1 zašto ste tako neprijateljski raspoloženi prema 
meni u ovom času, Katerino Osipovna? — zapita ona gorko 
i vrlo prijekorno. — Šta sam rekla, kod toga i ostajem. Po- 
trebno mi je njegovo mišljenje, i još više: treba mi njegova 

odluka! Kako on rekne, onako će biti — eto, koliko sam, 
naprotiv, željna da čujem vaše riječi, Alekseju Fjodoroviču. 
“Ta šta vam je? 

— Nikad nisam mislio i nikako ne mogu to da zamislim! 
— uskliknu iznenada Aljoša tužno. 

— Što, što? 

— On odlazi u Moskvu, a vi povikaste da se radujete — 
to ste vi namjerno uzviknuli! A poslije ste odmah rekli da se 
ne veselite tome već da, naprotiv, žalite što... gubite prija- 
telja... ali i to ste namjerno odigrali... odigrali kao u kaza- 
lištu u komediji! 

— U kazalištu? Kako? Šta to znači? — uskliknu Katerina 
Ivanovna neobično začuđena, planuvši i spustivši obrve. 

— Ma koliko tvrdili da žalite za njim kao prijateljem, 
ipak mu tvrdite u oči da ste sretni što odlazi — reče Aljoša 
gotovo se gušeći. On je stajao kraj stola i nije sjedao. 

-— Ne razumijem o čemu to govorite... 


— Isam ne znam... Kao da me je odjedanput nešto pro- 
svijetlilo... Ja znam da se ne izražavam dobro, ali ću ja ipak 
sve kazati — produži Aljoša istim uzdrhtalim i isprekidanim 
glasom. — Moje prosvjetljenje sastoji se u tome da vi mog 
brata Dmitrija, možda, nikako i ne volite... od samog po- 
četka... A 1 brat Dmitrij, možda, ne _ voli također vas 
uopće... od samog početka... nego vas samo poštuje. Ja 
zbilja ne znam kako sve ovo smijem sada da kažem, ali ne- 
roj moram istinu reći... jer ovdje neće nitko istine da 

aže. 


— Kakvu istinu? — povika Katerina Ivanovna i nešto 
histerično zazvuča u njenu glasu. 
— A eto kakvu — prošapta Aljoša brzopleto. — Zovnite 


odmah Dmitrija — ja ću ga naći — i neka on dođe ovamo, 
uzme vas za ruku, zatim neka uzme za ruku brata Ivana i 
Spoji vaše ruke. Jer vi mučite Ivana samo zato što ga volite... 
a mučite ga zato jer Dmitrija volite lomeći se... jer ga ne 
volite istinski . ... i jer ste tako uobrazili sebi... 

Aljoša zape i zašutje. 

— Vi... vi... vi ste mala bena,! eto što ste! — odbrusi 
odjedanput Katerina Ivanovna poblijedjela lica i usana is- 


! U originalu: jurodivi; ruski puk zove tako ljude koji su ludi od 
rođenja jer vjeruje da imaju sposobnost proricanja. 

krivljenih od bijesa. Ivan se Fjodorovič iznenada nasmija i 
usta. Šešir mu je bio u rukama. 

— Ti si se prevario, Aljoša — progovori on, a lice mu 
poprimi takav izraz, kakav nije Aljoša još nikad vidio u njega, 
izraz neke mladićke iskrenosti i snažne, neodoljive otvore- 
nosti. —- Katerina Ivanovna me nije nikad voljela. Ona je 
cijelo vrijeme znala da je ja volim, mada joj nisam nikad ni 
riječi spominjao o svojoj ljubavi — ona je to znala, ali me 
nije voljela. A, također, ni prijatelj joj nisam nikad bio, ni 
jedan jedini dan: oholoj ženi nije bilo potrebno moje pri- 
jateljstvo. Držala me je kod sebe da mi se neprestano sveti. 
Ona se osvećivala meni i na meni za sve uvrede koje je nepre- 
kidno za sve to vrijeme podnosila od Dmitrija, uvrede koje 
su počele od prvog njihova susreta. Jer je prvi njihov susret 
ostao u njenu srcu kao uvreda. Eto kakvo je njeno srce! Za 
sve to vrijeme nisam ništa drugo radio nego slušao o njenoj 
ljubavi prema njemu. Sad odlazim, ali znajte, Katerino Iva- 
novna, da vi zaista volite jedino njega. I šta vas više vrijeđa, 
to ga volite sve više i više. Eto, zato se vi i lomite. Vi ga 
volite baš onakva kakav je, vi ga volite što vas vrijeđa. 
Kad bi se on popravio, vi biste ga odmah odbacili i prestali 
uopće voljeti. Ali vam je on potreban da možete neprekidno 
promatrati svoju junačku vjernost, a njega prekoravati zbog 
nevjere. I sve zato jer ste oholi. O, u tome ima mnogo potiš- 
tenosti 1 poniženja, a sve zbog oholosti. Ja sam i odviše mlad 
i odviše sam vas žarko volio. Ja znam da vam ne bih smio 
ovo govoriti, da bi bilo od mene mnogo dostojanstvenije da 
vas jednostavno ostavim; a i za vas ne bi bilo toliko uvred- 
ljivo. Ali ja odlazim daleko i neću se nikad vratiti, Odlazim 
zauvijek. Neću da budem pored loma... Uostalom, ne znam 
više govoriti, sve sam rekao... Zbogom, Katerino Ivanovna, 
vi se ne možete na mene ljutiti, jer sam ja stoput jače od 
vas kažnjen: kažnjen sam već time što vas neću nikad vidjeti. 
Zbogom. Ne treba mi vaša ruka. I suviše ste me svjesno mučili 
da bih vam mogao u ovom trenutku oprostiti. Poslije ću 
oprostiti, a sada mi ne treba vaša ruka 


Den Dank, Dame, begehr ich nicht! 


1 Zahvalnosti, gospođo, ne tražim! — Jedan od posljednjih srihova 
Schillerove balade  »Rukavica«. Ivan Karamazov primjenjuje na 
sebe legendu o vitezu koji je donio iz lavljeg brloga rukavicu što ju je 
onamo bacila lijepa Kunigunda da iskuša njegovu ljubav. Vitez je zatim 
zauvijek napustio okrutnu ljepoticu. 

—- nadoveza on kreveljeći se, dokazavši, uostalom, potpuno 
nenadano, da i on umije čitati Schillera tako da ga nauči na- 
pamet, u što Aljoša prije ne bi vjerovao. On izađe iz sobe, 
a da se nije ni oprostio s domaćicom, gospođom Hoblakovom. 
Aljoša pljesnu rukama. 


— Ivane — viknu on za njim kao izbezumljen —- vrati se, 
Ivane! Ne, ne, on se neće sad nizašto vratiti — uskliknu on 
opet u žalosnoj spoznaji — a tome sam ja kriv, ja sam za- 
počeo! Ivan je govorio pakosno, ružno. Nepravedno i pa- 
kosno... On mora opet doći ovamo, on se mora vratiti, mora 
se vratiti — podvikivaše Aljoša kao sulud. 


Katerina Ivanovna ode naglo u drugu sobu. 


— Ništa niste uradili. Divno ste postupali, kao anđeo — 
brzo i oduševljeno šaptaše gospođa Hohlakova rastuženom 
Aljoši, — Sve ću poduzeti da Ivan Fjodorovič ne otputuje. 

Radost je sjala na njenu licu na veliki Aljošin jad, ali se 
Katerina Ivanovna brzo vrati, držeći u rukama dvije stoti- 
njarke. 

— Moram vas za nešto veliko zamoliti, Alekseju Fjodoro- 
viču — otpoče ona, obraćajući se Aljoši prividno mirnim i 
jednoličnim glasom, baš kao da se maloprije nije ništa dogo- 
dilo. — Prije sedmicu dana, jest, čini mi se prije sedmicu 
dana — učinio je Dmitrij Fjodorovič jedan nagao, neprave- 
dan i vrlo ružan istup. Ovdje postoji jedno ozloglašeno mje- 
sto, jedna krčma. Tu se on sreo s jednim oficirom u ostavci, 
s onim štapskapetanom kojeg je vaš tatica upotrebljavao za 
neke svoje poslove. Dmitrij Fjodorovič se rasrdio zbog nečeg 
na tog štapskapetana, ščepao ga za bradu i pred svima izveo 
tako poniženog na ulicu i dugo ga još vodao po ulici. Kažu 
da je dječačić, sin tog štapskapetana, đak ovdašnje škole, i još 
dijete, kad je to vidio počeo naokolo trčati i naglas plakati i 
moliti za oca, obraćajući se svima neka uzmu u obranu nje- 
gova oca, ali su se svi samo smijali. Oprostite, Alekseju Fjo- 
doroviču, ja ne mogu spomenuti bez negodovanja taj njegov 
sraman postupak .,, jedan od takvih postupaka na koji se 
može odlučiti jedino Dmitrij Fjodorovič obuzet ljutinom ... i 
strašću! Ja vam to ne mogu ni ispričati, nisam kadra. Zaple- 
ćem se! Ja sam se raspitala za tog uvrijeđenog 1 saznala da 
je to vrlo siromašan čovjek. Zove se Snegirev. On je nešto 
skrivio u službi, izbaciše ga, ne znam reći zašto, i sada je 
pao u krajnju bijedu sa svojom porodicom, bolesnom djecom 

i ženom, koja je, čini se, luda. On je već davno ovdje u 
gradu, bavi se koječim, bio je negdje pisar, i odjedanput mu 
ustegoše plaću! Ja sam bacila oko na vas... to jest mislila 
sam — ne znam, sve se bunim — vidite, htjela sam da vas 
zamolim, Alekseju Fjodoroviču, predobri moj Alekseju Fjo- 
doroviču, da odete do njega, da se domislite kako ćete ih po- 
hoditi, to jest tog štapskapetana — 0, bože, kako sam zbu- 
njena — i da mu delikatno, oprezno — onako kako to samo 
vi jedini znate (Aljoša iznenada pocrvenje) — dadete ovu 
pripomoć, evo ovih dvjesta rubalja.., On će sigurno pri- 
miti... to jest, nagovorite ga neka primi... Ili kako druga- 
čije? Da znate, ovo nije plaća da se on primiri, da ne tuži 
(jer on je, čini mi se, htio da tuži), već naprosto izraz suosje- 
ćanja, želja da mu se pomogne, i to moja želja, zaručnice 
Dmitrija Fjodoroviča, a ne njegova... Jednom riječi, vi ćete 
već umjeti... Ja bih sama otišla, ali vi ćete znati mnogo 
bolje od mene. On stanuje u Jezerskoj ulici, u kući mještanke 
Kalmikove... Boga radi, Alekseju Fjodoroviču, učinite mi to, 
a sad sam se malo... umorila. Do viđenja. 


Ona se odjedanput tako naglo okrenu i nesta za zastorom 
da Aljoša nije dospio ni riječi reći — a htio je da kaže. Hrio 
je da je zamoli za oproštenje, da optuži sebe — ili da kaže 
ma šta, jer mu je srce bilo prepuno i bez toga nije nikako htio 
otići iz sobe. Ali ga gospođa Hohlakova uze za ruku i izvede, 
U predsoblju ga zaustavi kao i ono maloprije. 


— Ohola je, bori se sa sobom, ali je dobra, prekrasna, veli- 
kodušna! — polušaptom uskliknu gospođa Hohlakova. — O, 
kako je volim, osobito ponekad, i kako se sad opet svemu, 
svemu radujem! Dragi Alekseju Fjodoroviču, niste to znali: 
znajte, dakle, da svi_mi, svi — ja, obje njene tetke — svi, 
čak i Lise, već evo cijeli mjesec samo to želimo i molimo se 
Bogu da se ona raziđe s vašim ljubimcem Dmitrijem Fjodo- 
rovičem, koji neće ni da zna za nju, niti je imalo voli, te da 
se uda za Ivana Fjodoroviča, obrazovana i prekrasna mladića, 
koji je ljubi više nego išta na svijetu. Mi smo ovdje cijelu 
zavjeru skovali, i ja možda jedino zbog toga i ne odlazim... 

— Ali je ona plakala, opet je uvrijeđena! — povika Aljoša. 

— Ne vjerujte ženskim suzama, Alekseju Fjodoroviču — ja 
sam u tom slučaju protiv žena, a uz muškarce. 

— Mama, vi ga kvarite i upropašćujete — začu se iznenada 
tanak glasić Lise kroz vrata. 


— Nije tako, ja sam svemu uzrok, ja sam užasno skrivio! 
— ponavljaše neutješni Aljoša, stideći se užasno zbog svog 
ispada i čak od stida skrivaše lice. 

— Naprotiv, vi ste se ponijeli kao anđeo, anđeo, i ja 
sam spremna da to tisuću puta ponovim. 

— Mama, zašto se on ponio kao anđeo? — začu se opet 
glas Lise. 

— Meni se, kad sam sve promotrio, odjedanput, tko zna 
zašto, pričinilo — produži Aljoša kao da nije čuo Lise — da 
ona voli Ivana, te sam i kazao tu glupost... i šta će sad biti! 

— S kim, s kim? — viknu Lise. — Mama, vi doista želite 
da me ubijete. Ja vas pitam — a vi mi ne odgovarate. 

U taj tren utrča sobarica. 

— Katerini Ivanovnoj je zlo... Plače... histerija, pra- 
ćaka se. 

-— Šta je — povika Lise već uzbuđenim glasom, — Mama, 
mene će spopasti histerija, a ne nju! 

— Lise, zaboga, ne viči, ne ubijaj me. Ti si još u godinama 
kad ne smiješ sve znati što i odrasli znaju. Ja ću se požuriti 
natrag i ispričati sve ono što ti se može reći. O, bože moj! 
Trčim, učim... Histerija — to je dobar znak, Alekseju Fjo- 
doroviču, baš je izvrsno što je dobila napad. To baš i treba. 
Ja sam u tom slučaju uvijek protiv žena, protiv svih tih histe- 
rija i ženskih suza. Julijo, trči i kaži da već letim. A što je 
Ivan Fjodorovič tako izašao, sama je kriva. Ali on neće otići. 
Lise, zaboga, ne viči! Ah, to ne vičeš ti nego vičem ja, oprosti 
svojoj mamici, ali ja sam ushićena, ushićena! A jeste li pri- 
mijeuli, Alekseju Fjodoroviču, kako je kao mlad junačina 
izišao maloprije Ivan Fjodorovič, kazao sve ono, pa izišao. 
Mislila sam da je on nekakav učenjak, akademik, a kad tamo 
on tako odjednom vatreno, iskreno i mladenački, neiskusno i 
mladenački, i sve tako prekrasno i divno, kao vi... I onaj 
je stih njemački rekao, upravo kao vi! Ali trčim, trčim. Alek- 
seju Fjodoroviču, požurite se s onom porukom i vratite se što 
prije. Lise, treba li ti što? Zaboga, ne zaustavljaj Alekseja 
Fjodoroviča ni na minutu, on će se odmah vratiti. 

Gospođa Hohlakova najzad otrča. Aljoša je htio, prije nego 
što pođe, da otvori vrata Lisine sobe. 

— Nipošto! — viknu Lise. — Sad već nipošto! Govorite 
ovako kroz vrata. Zašto ste vi među anđele dospjeli? Samo to 
jedino želim da znam. 

— Zbog užasne gluposti, Lise! Zbogom! 

—- "Ne smijete tako otići! — povika Lise. 

— Lise, mene tišti ozbiljan jad! Odmah ću se vratiti, ali me 
muči velik, velik jad! 

I on istrča iz sobe. 


VI 
LOM U IZBI 


A zaista ga je tištio ozbiljan jad, takav jad kakav je dosele 
malokad osjetio. On se zatrčao i »učinio glupost« — i to 
još u čemu — u ljubavnim osjećajima! »A šta se ja razumijem 
u to, šta ja tu mogu objasniti?« ponavljao je stoti put u sebi, 
crveneći se. — »Oh, sramota nije ništa, sramota je tek zaslu- 
žena kazna, ali nevolja je u tome što ću ja biti sad odista uzro- 
kom novih nesreća... A starac me slao da mirim i sjedinjujem. 
Tako li se zar sjedinjuje?« Sada se opet iznenada sjetio kako 
je »sjedinio ruke«, i opet se strašno zastidio. »Premda sam sve 
to iskreno učinio, ali odsada moram biti pametniji«, odluči 
on odjedanput, ali se nije čak ni nasmijao svojoj odluci. 

Poruka Katerine Ivanovne vodila ga je u Jezersku ulicu, 
a brat Dmitrij stanovao je baš tu usput, u jednoj uličici neda- 
leko od Jezerske ulice. Aljoša odluči da svakako svrne do 
njega prije nego što ode štapskapetanu, iako je predosjećao da 
ga neće zateći kod kuće. On je naslućivao da će se on sada ne- 
kako i namjerno kriti pred njim — ali ga je pošto-poto morao 
nači. Vrijeme je odmicalo. Misao o starcu na umoru nije ga na- 
puštala ni na minutu, ni na sekundu, sve od onog trenutka 
kad je otišao iz manastira. 

U poruci Katerine Ivanovne iskrsla je jedna okolnost koja 
je i njega veoma zainteresirala: kad je Katerina Ivanovna spo- 
menula malog dječaka, đaka, sina štapskapetana koji je trčao 
oko oca i glasno plakao — Aljoša se već i onda odmah do- 
sjetio da je taj dječak sigurno onaj đak koji ga je ujeo za prst 
kad ga Aljoša pitao šta mu je nažao učinio. Sada je Aljoša bio 
već potpuno uvjeren o tome, ne znajući još ni sam zašto. I 

tako, zanesen uzgrednim mislima, posta rastresen, te odluči 
da »ne misli o nesreći« što ju je maloprije prouzročio i da ne 
muči sebe kajanjem, već da izvrši poruku, a onda što bude, to 
će i biti. Ta ga je misao napokon ohrabrila. Kada je zavio u 
pokrajnu ulicu, koja vodi bratu, osjeti glad, te izvadi žemičku 
što ju je uzeo kod oca i putem pojede, 'To ga ojača. 

Dmitrij nije bio kod kuće. Kućevlasnik — stari stolar, nje- 
gov sin i njegova žena — čak su sumnjivo pogledali Aljošu. 
» Već je treći dan kako nije noćio, možda je nekud otputovao«, 
odgovorio je starac na Aljošino navaljivanje. Aljoša je shvatio 
da odgovara po dobivenoj uputi. Na njegovo pitanje: »Nije 
li kod Grušenjke, i ne krije li se opet kod Fome« (Aljoša se 
namjerno poslužio ovolikom otvorenošću), svi su ga ukućani 
gotovo prestravljeno pogledali. »Vole ga, sigurno, drže mu 
stranu«, pomisli Aljoša, »to je dobro«. 

Najzad je našao Jezersku ulicu i kuću mještanke Kalmikove, 
staru kućicu, naherenu, sa svega tri prozora s ulice, prljava 
dvorišta, posred koga je stajala osamljena krava. U trijem 
se ulazilo iz dvorišta; lijevo od trijema stanovala je gazdarica 
sa svojom starom kćerkom, i, čini se, obje bijahu gluhe. Na 
njegovo pitanje o štapskapetanu, koje je morao nekoliko puta 
ponoviti, jedna od njih, razumjevši najzad da pita za stanare, 
upre prstom na suprotnu stranu trijema, pokazujući vrata 
prave izbe. Stan štapskapetana bio je zaista samo obična izba. 
Aljoša već htjede prihvatiti željeznu kvaku da otvori vrata, 
ali ga iznenadi neobična tišina za vratima. On je, međutim, 
znao, po kazivanju Katerine Ivanovne, da umirovljeni štaps- 
kapetan ima porodicu: »Ili svi spavaju ili su možda čuli da 
sam došao te čekaju dok otvorim; bit će najbolje da najprije 
zakucam« — i on zakuca. Začu se odgovor, ali ne odmah, već 
“možda poslije desetak sekundi. 

— Tko je? — viknu netko gromkim i ubrzanim srditim 
glasom. 

Aljoša otvori tada vrata i prekorači prag. On se našao 
u izbi, iako dosta prostranoj, ali strašno pretrpanoj i ljudima 
i svakojakim pokućstvom. Lijevo se nalazila velika. ruska peć. 
Od peći pa do lijevog prozora, a preko cijele sobe, bilo je 
zapeto uže na kome su visile razne tralje. Uz jedan i drugi 
zid, desno i lijevo, bila je po jedna postelja, prekrivena plete- 
nim pokrivačem. Na jednoj od njih, na lijevoj, bila su složena 
uvrh četiri jastuka presvučena jeftinim platnom. A na drugoj 
postelji, desno, ležao tek jedan. vrlo mali jastuk. Dalje, u pred- 

njem kutu, desno, bio je malen prostor pregrađen zavjesom ili 
ponjavom, također prebačenom preko užeta, zapetog u kutu. 
I iza te zastirke opažala se još jedna postelja napravljena od 
klupe i primaknute stolice. Prost, drven, četvorouglast seljački 
sto bio je odmaknut iz najbližeg kuta prema srednjem prozor- 
čiću. Sva tri prozora, svaki sa četiri mala, zelena, pljesniva 
okna, bila su vrlo mutna i čvrsto zatvorena, tako da je u 
sobi bilo zagušljivo i prilično mračno. Na stolu je stajao tiganj 
s ostacima jaja, isprženih na oko, načet komad kruha, a osim 
toga nalazila se i poluokanica s malo ostataka zemaljskih ra- 
dosti još samo na dnu. Pored lijeve postelje sjedila je na stolici 
žena, nalik na damu, u cicanoj haljini. Ona je bila u licu 
vrlo mršava, žuta: neobično upali obrazi govorili su, na prvi 
pogled, da je bolesna. Ali je najviše iznenadio Aljošu pogled 
bijedne dame — pogled neobično radoznao, ali i užasno 
uznosit. I sve dotle dok nije dama sama progovorila, i cijelo 
vrijeme dok se Aljoša razgovarao s domaćinom, ona je isto 
tako uznosito i upitno prenosila svoje krupne oči sa jednog 
govornika na drugog. Uz tu damu, kraj lijevog prozorčića, 
stajala je mlada djevojčica prilično ružna lica, rijetke riđe 
kose, siromašno, iako vrlo čisto odjevena. Ona je, gnušajući se, 
premjerila Aljošu kad je ušao. Desno, također do postelje, 
sjedilo je još jedno žensko čeljade. To je bilo vrlo jadno stvo- 
renje, također mlada djevojka, dvadesetih godina, ali gurava i 
hroma, osušenih nogu, kako poslije rekoše Aljoši. Njene štake 
bile su uza nju, u kutu između postelje i zida. Napadno pre- 
krasne i dobre oči jadne djevojke pogledale su Aljošu nekak- 
vom mirnom smjernošću. Za stolom, kupeći ostatke jaja, sjedio 
je gospodin od četrdeset i pet godina, onizak, mršav, slabe 
tjelesne građe, riđ, riđe rijetke bradice, vrlo nalik na raščijan 
ispirač (to uspoređenje, a osobito riječ »ispirač« iskrsnula je 
zbog nečeg na prvi pogled u umu Aljošinu, čega se poslije 
sjetio). Vjerojatno je baš taj gospodin viknuo kroz vrata: »Tko 
je?«, jer drugog muškarca nije bilo u sobi. Ali kad je Aljoša 
ušao, on je gotovo skočio s klupe na kojoj je sjedio i pritrčao 
Aljoši, brišući se žurno poderanim ubrusom. 

— Kaluđer koji prosi za manastir pogodio je koga će poho- 
diti! — progovori međutim glasno djevojka što je stajala u 
lijevom kutu. 

Ali gospodin, koji je pritrčao Aljoši, okrenu joj se u tren 
oka na petama, te joj odgovori uzbuđenim glasom koji se ne- 


kako orkiđao: 

— Nije, Varvara Nikolajevna, nije riječ o tome, niste 
pogodili! Dopustite da vas zapitam — okrenu se on opet naglo 
Aljoši — što vas je nagnalo da posjetite... ovo podzemlje? 

Aljoša pažljivo gledaše u njega, on je prvi put vidio ovog 
čovjeka. U njemu je bilo nešto uglato, okretno i razdražljivo. 
Premda je, očito, ovaj čas pio, nije bio pijan. Lice mu je odra- 
žavalo neku krajnju drzovitost i, u isto vrijeme — što je bilo 
čudnovato — očito kukavičluk. Nalikovao je na čovjeka koji 
je bio dugo vremena podložan i koji se mnogo napatio, ali koji 
bi iznenada skočio 1 htio pokazati tko je. Ili još bolje, na 
čovjeka, koji bi neobično volio da vas lupi, ali se strašno boji 
da ćete vi njega udariti. U njegovu govoru i intonaciji njegova 
prilično oštra glasa osjećao je luđački humor, čas zao, čas 
plašljiv, koji nije bio kadar da održi ton, te se prekidao. Pi- 
tanje o »podzemlju« zadao je dršćući, izbuljivši oči i prisko- 
čivši Aljoši tako blizu da je ovaj nehotice ustuknuo za jedan 
korak. Gospodin je imao na sebi taman, vrlo loš ogrtač od 
nankinga, iskrpljen i zamrljan. Hiače su mu bile nekako neo- 
bično jasne boje kakve već nitko odavno ne nosi, od nekakve 
prugaste, vrlo tanke tkanine, dolje zgužvane, zbog čega su mu 
se dizale gore baš kao da ih je prerastao kao kakav dječačić. 

— Ja sam... Aleksej Karamazov... — odvrati Aljoša. 


— Izvrsno sam uspio shvatiti — odsiječe odmah gospodin, 
obznanjući mu time da on i bez toga znade tko je on. — A ja 
sam opet štapskapetan Snegirev, ali bi ipak bilo poželjno saz- 
nati šta vas je upravo natjeralo... 


— Samo sam tako svrnuo. Htio bih vam reći jednu riječ... 
ako samo dopustite... 

— U tom slučaju evo stolac, izvolite zauzeti mjesto. Tako 
su u starinskim komedijama govorili! »Izvolite zauzeti mje- 
sto ...« — i štapskapetan ščepa brzim pokretom slobodan sto- 
lac (prosti, seljački, drven i bez ikakve presvlake) i namjesti 
ga gotovo u sredinu sobe; zatim dočepa drugi isti takav stolac 
za sebe, sjedne nasuprot Aljoši i opet isto onako blizu, tako da 
su im se koljena gotovo dodirivala. 

— Nikolaj Iljič Snegirev, bivši ruski pješadijski Štaps- 
kapetan, iako posramljen zbog svojih poroka, ali još i sad 
štapskapetan. Prije bi trebalo reći: štapskapetan Slovojersov!, 


1 Slovo jers (skraćenica »s«) dolazi od riječi »sudar« što znači gospo- 
dar, gospodin, Snegirev ga često dodaje u govoru. 

a ne Snegirev, jer sam tek u drugoj polovini svog života počeo 
izgovarati slovo jers. Slovo »jers« dodaje se iz poniznosti, 

— Sasvim tako — osmjehnu se Aljoša — a dodaje li se 
nehotice ili namjerno? 

— Vidi bog, nehotice. Nikako ga nisam mogao izgovoriti, 
cijelog života nisam izgovarao slovo jers, odjedanput sam pao i 
digao se sa slovom jers. To je učinila viša sila. Vidim da se 
zanimate za suvremena pitanja. Čime sam, međutim, mogao 
pobuditi toliku radoznalost, jer živim u prilikama sasvim nez- 
godnim za gostoprimstvo ... 

— Došaosam...zbogonoga... 


— Zbog onoga? — nestrpljivo ga prekinu štapskapetan. 
— U povodu onog vašeg susreta s mojim bratom Dmitrijem 
Fjodorovičem — odgovori Aljoša smeteno. 


— A kakva to susreta? Zar baš onog? Dakle zbog ispirača, 
kupaoničkog ispirača? — i on se odjedanput tako nagnu da 
je zaista grunuo Aljošu koljenima. 

Usne se njegove nekako osobito stisnuše kao konac. 

— Kakva ispirača? — promrmlja Aljoša. 

— On je došao, oče, da se na me potuži! — viknu iza 
zavjese u kutu Aljoši već poznat glas onog današnjeg dječaka. 
— Ja sam ga ujeo za prst. — Zavjesa se razmaknu, i Aljoša 
opazi u kutu pod ikonom, na postelji namještenoj na klupi i 
stolici, svog današnjeg neprijatelja. Dječak je ležao pokriven 
svojim ogrtačem i još nekim starim vatiranim pokrivačem. 
Očito, bio je bolestan i, sudeći po usplamtjelim očima, bijaše u 
groznici. On je sad neustrašivo, a ne kao danas, gledao Aljošu: 
»Kod kuće me, čini se, nećeš zgrabiti.« 

— A za kakav je to prst ujeo? — poskoči sa stolice štaps- 
kapetan. — To je on vas za prst ujeo? 

— Jest, mene. Maloprije se s dječacima kamenjem nabaci- 
vao; šestorica se bacaju na nj, a on sam. Pošao sam mu, a on se 
na me kamenom bacio, a zatim me je drugim pogodio u glavu. 
Ja sam ga zapitao šta sam mu skrivio? A on odjedanput nasrnu 
na me i strašno me ujede za prst, ni sam ne znam zašto. 

— Sad ću ga išibati! Ovaj ću ga čas izbiti! — skoči napokon 
štapskapetan sa stolice. 

— Ali ja se uopće ne žalim, ja samo pripovijedam... Ja 
eta ne želim da ga išibate! A on je sada, čini se, i bo- 
estan... 


to 
[5] 
-a 


— A vi ste mislili da ću ga išibati? Da ću Iljušku odmah 
zgrabiti i pred vama istući da vam dam potpunu zadovolj- 
štinu? Želite li to odmah? — progovori štapskapetan i okrenu 
se naglo Aljoši takvom kretnjom; kao da hoće da poleti na 
njega. — Žao mi je, gospodine, vašeg prsta, ali ne želite li da 
ja, prije nego što izbijem Iljušku, sad pred vašim očima, evo 
ovim nožem odsiječem sam sebi četiri svoja prsta i vama pru- 
žim opravdanu zadovoljštinu? Držim da će četiri prsta biti do- 
voljna da ugase žeđ za osvetom, ili želite i peti? — On 
odjedanput zastade, gotovo se gušeći. Svaka se crtica na nje- 
govu licu micala i drhtala, i on je gledao Aljošu neobično iza- 
zivački. Bio je kao izbezumljen. 

— Meni je, čini mi se, sada sve jasno — odgovori Aljoša 
tiho i tužno, ne dižući se s mjesta. — Dakle, vaš je dječak — 
dobar dječak, voli oca, a nasrnuo je na mene kao na brata 
vašeg uvreditelja... Sada mi je to jasno — ponovi on za- 
mišljeno. — Ali se moj brat Dmitrij Fjodorovič kaje zbog 
svog postupka, to mi je poznato, i bude li mogao da dođe do 
vas, ili, još bolje, da se sastane s vama u onoj istoj krčmi, on će 
vas pred svima zamoliti za oproštenje... ako to zaželite. 

— 'To jest isteglio mi bradu i moli za oproštenje... Sve je, 
dakle, obavio i izdovoljio se, tako, zar ne? 

— O, nije tako, naprotiv, učinit će sve što budete željeli i 
kako budete željeli. 

— Dakle, kada bih zamolio njegovu svjetlost da klekne 
preda me u onoj istoj krčmi — »Prijestolnica«, tako se zove 
— ili na trgu, on bi dakle kleknuo? 

— Jest, on bi kleknuo. 

— Probodoste me. Natjerali ste mi suze i proboli me..1 
suviše sam sklon osjećajnosti. Dopustite da vam se valjano 
predstavim: moja porodica, moje dvije kćeri, moj sin — moj 
rod. Ako umrem, tko će ih zavoljeti? A dok sam živ, tko će 
voljeti mene, gadnog, osim njih? Veliko to djelo namijenio je 
Gospod svakom čovjeku moje vrste. Jer, potrebno je da i 
čovjeka moje vrste tko zavoli... 

— Ah, to je potpuna istina! — uskliknu Aljoša. 

— Ta prestanite, najzad, pretvarati se, dođe bilo kakva 
budala, a vi se odmah sramotite! — uzviknu nenadano dje- 
vojka do prozora, obraćajući se ocu gadljivo i prezirno. 

— Strpite se malo, Varvara Nikolajevna, dopustite da 
držim pravac — doviknu joj otac zapovjednički, ali ju je ipak 

pogledao kao da potpuno odobrava. — Takva smo već ka- 
raktera — reče on 1 okrene se opet Aljoši. 

I ništa u cijeloj prirodi 

Ne htjede .on da blagoslovi. 


To jest, trebalo bi reći u ženskom rodu: ne hrjede ona da 
blagoslovi. A sada dopustite da vas predstavim i svojoj su- 
pruzi: ovo je ovdje Arina Petrovna, dama bez nogu, četrdeset 
i tri joj je godina, noge joj služe, ali slabo. Prosta je roda. 
Arina Perrovna, ispravite vaše crte; ovo je ovdje Aleksej Fjo- 
dorovič Karamazov. Ustanite, Alekseju Fjodoroviču — on ga 
uhvati za ruku i snažno, što čovjek ne bi očekivao od njega, 
iznenada podiže — kad vas predstavljam dami, treba da 
ustanete. Nije ovo onaj Karamazov, mamice, koji je... hm! 
i tako dalje, već njegov brat koji se blista od smjernih vrlina. 
Dopustite, Arino Petrovna, dopustite mamice, dopustite da 
najprije poljubim vašu ruku. 

I on s poštovanjem, čak i nježno, poljubi ruku svoje su- 
pruge. Djevojka kraj prozora okrenu im negodujući. leđa, 
oholo sumnjičavo lice njegove supruge dobi odjedanput neo- 
bično prijazan izraz. 

— Dobro došli, sjedite, gospodine Černomazove — pro- 
govori ona. 

— Karamazov, majko, Karamazov (mi smo prosta roda): — 
prišapnu on ponovo. 

— Pa Karamazov, ili kako mu drago, a ja uvijek Černoma- 
zov... Sjednite, i zašto vas je digao? On kaže, dama bez nogu, 
ali ja noge imam, samo su otečene kao vedra, a ja se sva 
osušila. Kako sam prije bila debela, a sada kao da sam iglu 
progutala... 

— Mi smo prosta roda, prosta roda — dobaci kapetan još 
jedanput. 

— Tata, ah, tata! — odjednom progovori gurava djevojka 
koja je dosad šutjela na svom stolcu, i brzo pokri oči rupcem. 

— Lakrdijaš! — lupi djevojka do prozora. 

— Gledajte kakve su u nas novine — i mamica raširi 
ruke te pokaže na kćeri. — Idu baš kao oblaci; prođu li oblaci, 
opet stara svirka. Prije, dok smo još kod vojske bili, dolazilo 
nam je mnogo takvih gostiju. Ja neću to, oče, da uporedim s 
ovim položajem. Tko nekog voli, neka ovaj i njega voli. Došla 


.* Posljednji stihovi Puškinove pjesme »Demon«. 


đakonovica i veli: »Aleksandar Aleksandrovič je čovjek pre- 
krasne duše, a Nastasja«, kaže, »Petrovna, to je odrod pak- 
Jeni.« — »Onda«, rekoh na to, »kako tko koga obožava, ali si 
ti mala hrpica, pa ipak smrdiš.« — »A tebe bi«, kaže, »trebalo 
pritegnuti«. — »Ah, ti, crna kusturo«, kažem joj, »koga si ti 
došla da učiš?« — »Ja«, kaže ona, »ispuštam čisti zrak, a ti 
nečisti«. — »A pitaj«, odgovorih joj, »svu gospodu oficire da li 
je u mene čist zrak ili kakav drugi?« I tako mi to od onog 
vremena na duši leži da sam, neki dan kad sam evo ovdje sje- 
dila kao sad i vidjela da je ušao onaj isti general što je ovamo 
dolazio o Uskrsu: »Što mislite«, rekoh mu, »vaša preuzviše- 
nosti, smije li plemenita dama slobodan zrak puštati« — »Jest«, 
odgovori on, »i u vas bi trebalo otvoriti odušku ili vrata, jer 
mi se čini da kod vas nije zrak svijež?« Pa i svi tako! A što 
im smeta moj zrak? Od mrtvaca još jače zaudara. »Ja«, kažem, 
»ne kvarim vaš zrak, ali ću naručiti sebi cipele i otići.« Oče, 
mili moji, ne prekoravajte rođenu mater! Nikolaju Iljiču, zar 
ti nisam ugađala, a meni je jedino ostao Iljušečkin dolazak iz 
škole i njegova ljubav. Jučer je donio jabuku. Oprostite, oče, 
oprostite, mili moji, materi rođenoj, oprostite meni samohranoj, 
a i zbog čega vam je mcj zrak postao odvratan? 

I nesretnica udari odjedanput u plač i suze joj u mlazovima 
poteku. Štapskapetan joj strelimice priskoči. 

— Majčice, majčice, draga, dosta je, dosta! Nisi ti samo- 
hrana. Svi te vole, svi te obožavaju! — I on joj stade ljubiti 
obje ruke i nježno gladiti lice dlanovima; zatim dohvati ubrus 
i otre joj s lica suze. Aljoši se čak učinilo da su se i njemu za- 
sjale suze. — Onda, jeste li vidjeli? Jeste li čuli? — okrenu mu 
se on odjedanput nekako ljutito, pokazujući rukom na jadnu 
ludu. 

— Vidim i čujem — promrsi Aljoša. 

— Tata, tata! Kako možeš s njim... Ostavi ga, tata, neka 
odlazi! — ciknu odjedanput dječačić koji se bio pridigao na 
svojoj posteljici i gledao oca usplamtjelim pogledom. 

— 'Ta okanite se, napokon, lakrdijanja, vaših glupih pre- 
tvaranja, koja ipak nikada ničemu ne vode! — dreknu iz kuta 
Varvara Nikolajevna, koja se bila već sasvim razbjesnila te čak 
i nogom o pod lupila. 

— Ovaj put ste se izvoljeli sasvim opravdano razbjesnjeti, 
Varvaro Nikolajevna, 1 ja ću vas brzo zadovoljit. Ali, Alek- 
seju Fjodoroviču, metnite svoju kapu, a ja ću uzeti ovaj 
kačket — pa hajdemo. Moram vam reći jednu ozbiljnu riječcu, 

ali samo izvan ovih zidova. Eno ona djevojka što sjedi — to 
je moja kćerka — ona vam je utjelovljeni anđeo božji... koji 
je sletio smrtnim ljudima... samo ako možete to pojmiti... 

— Sav se trese kao da ga je uhvatio grč — produži Var- 
vara Nikolajevna negodujući. 

— A ova, evo, što sad zbog mene udara nogom i što me 
je maloprije nazvala lakrdijašem — to je također utjelovljeni 
anđeo božji, i ima potpuno pravo da me tako naziva. Haj- 
demo, Alekseju Fjodoroviču, treba da svršimo... 


VII 
NA ČISTU ZRAKU 


— Ovdje je čist zrak, a u mojim odajama zbilja nije zrak 
svjež; čak u svakom smislu. Pođimo, gospodine, korakom. Neo- 
bično bih vas htio zainteresirati. 

— Ija imam s vama obaviti jedan osobit posao... — na- 
pomenu Aljoša — samo ne znam kako bih počeo. 

— Kako ne bih shvatio da imate sa mnom posla? Bez 
posla ne biste u moj stan nikada ni zavirili. Ili ste zbilja došli 
da se samo na malog potužite? To je nevjerojatno. Što se pak 
dječaka tiče, nisam vam mogao ondje sve razjasniti, nego ću 
vam sada ovdje opisati cijeli prizor. Vidite li, ispirač moj bio je 
gušći još prije sedmicu dana — govorim o svojoj bradici, jer 
bradicu su moju prozvali ispiračem, a osobito đaci. Dakle, 
vuče me onda vaš bratac Dmitrij Fjodorovič za moju bradicu, 
ni kriva, ni dužna, nadigao viku, ja se slučajno ondje desio, i 
izvukao me iz krčme na trg, a baš u tom trenutku prolaze đaci 
iz škole, a s njima Iljuša. Čim me je ugledao u takvu položaju 
— potrčao meni: »Tata«, viče, »tatal« Hrvata se za mene, grli 
me rukama, otima me, viče mome napadaču: »Pustite ga, pus- 
tite, to jo moj tata, oprostite mu« — tako viče: »oprostite mu«, 
i zagrlio ga također, te ga poljubio u ruku, baš u ruku. Sjećam 
se kakvo je u tom trenutku bilo njegovo lice, nisam to zabora- 
vio 1 neću nikad zaboraviti. 

— Kunem vam se — uskliknu Aljoša — da će vas brat 
moj najiskrenije zamoliti za oproštenje, pa makar i klečeći 
na istom trgu... Nagnat ću ga, jer mi inače nije brar! 

— Aha, dakle se to nalazi još u začetku. Ne potječe to iz- 
ravno od njega, nego jedino iz plemenitosti vašeg vatrena 
srca. 'To ste morali reći. Onda, u takvu slučaju, dopustite 1 
meni da govorim o najvišoj viteškoj i oficirskoj plemenitosti 
vašeg brace, jer ju je onda pokazao. Kada je prestao da me 
vuče za ispirač i pustio, reče mi: »Ti si, kažu, oficir, a i ja sam 
oficir, i ako možeš naći sekundanta, čestitog čovjeka, pošalji 
ga, dat ću ti zadovoljštinu iako si gad!« Eto šta je rekao. 
Zaista viteški duh! Ja i Iljuša odosmo, ali porodična, rodo- 
slovna slika zauvijek se usjekla u Iljušinu dušu i pamet. Ne, 
gdje bismo mi mogli ostati plemići. I prosudite sami, malo- 
prije ste izvoljeli sami biti u mojim odajama — i šta ste vid- 
jeli? Sjede tri žene, jedna hroma i luda, druga hroma i grbava, 
a treća zdravih nogu, ali i odviše pametna, studentkinja, opet 
bi u Petrograd da ondje na obalama Neve traži prava za 
ruske žene, O Iljuši i ne govorim, njemu je svega devet godina 
i sam je kao prst, jer, umrem li ja — šta će biti od cijelog 
ovog podzemlja, to vas tek jedino pitam? A kad je tako, i ja 
njega pozovem na dvoboj, a on mene odmah ubije, pa šta 
onda? Šta će svi oni? A još gore, ako me ne ubije, već me samo 
ubogalji: raditi ne možeš, a usta ipak ostaju, tko će onda na- 
hraniti moja usta, i tko će sve njih nahraniti? Valjda da 
Iljuša napusti školu i da ide svaki dan u prošnju? Eto šta bi 
bilo od mene da ga izazovem na dvoboj, to je naprosto glupost, 
i ništa više. 

— On će vas moliti za oproštenje, nasred trga poklonit će 
vam se do nogu — povika Aljoša usplamtjela pogleda. 

— Htio sam da ga tužim sudu — produži štapskapetan -— 
ali rasklopite naš zakonik, pa recite mogu li dobiti od napa- 
dača punu zadovoljštinu za uvredu, meni osobno nanesenu? 
A onda me još pozva Agrafena Aleksandrovna i dere se: »Ne 
smiješ ni pomisliti! Ako ga tužiš, onda će biti moj posao da 
sav svijet sazna da te je tukao zbog tvog lopovluka, i onda će 
još i tebe povući na sud.« A Gospod jedini vidi od koga je taj 
lopovluk potekao i po čijoj sam zapovijedi postupao kao ništa- 
rija — zar nisam po njenom nalogu i po nalogu Fjodora Pav- 
loviča? »A osim toga«, nadovezala ona, »otjerat ću te zauvijek 
i nećeš više ništa kod mene zaslužiti. Trgovcu ću mome tako- 
đer reći (ona njega, starca, naime, tako naziva: moj trgovac), 
pa će te i on protjerati.« Eto, mislim, ako me čak i trgovac 
progna, kod koga ću onda služiti? To dvoje mi je još jedino 
preostalo, jer vaš otac, Fjodor Pavlovič, ne samo da nema u 

mene povjerenja zbog nekog nuzgrednog razloga, nego je 
ugrabio neke moje priznanice pa me još i sam hoće da preda 
sudu. Zbog svega toga sam se pomirio, i vi ste vidjeli pod- 
zemlje. A sad dopustite da zapitam: Je li vas Iljuša nedavno 
dobrano ugrizao za prst? U kući i pred njim nisam se usudio 
upuštati u potankosti. 

— Jest, još kako, a bio je i neobično razdražen. On se meni 
kao Karamazovu zbog vas osvetio, sada mi je to jasno. Ali da 
ste vidjeli kako se s drugovima đacima kamenjem nabacivao? 
To je vrlo opasno, oni ga mogu ubiti, oni su još djeca, glupi, 
kamen leti i može glavu razbiti. 

— Pa već je dobio svoje, iako ne u glavu, a ono u prsa, 
udario ga danas kamen poviše srca, pozna se modrica, došao 
kući, plače, stenje, pa se i razbolio. 

— A znate li da on sam prvi napada sve ostale, razbjesnio 
se zbog vas, i oni kazuju da je neki dan jednog dječaka, Kra- 
sotkina, ubo nožićem u slabinu. 

— Slušao sam i za to, to je opasno: Krasotkin je ovdašnji 
činovnik, i još može biti nevolje... 

— Ja bih vam savjetovao — produži Aljoša vatreno — da 
ga neko vrijeme i ne šaljete u školu dok se ne stiša... i dok ga 
taj gnjev ne prođe. 

— Gnjev — povika Šštapskapetan — baš gnjev. Maleno 
stvorenje, a veliki gnjev. Vi sve znate. Dopustite mi da vam to 
posebno objasnim. Riječ je o tom da su ga poslije onog doga- 
đaja počeli svi đaci u školi dražiti E pniika. Školska su djeca 
čeljad bez srca; svatko je za sebe anđeo božji, a kad su skupa, 
osobito u školi, onda su veoma nemilosrdni. Kad su ga počeli 
dražiti, prenuo se u Iljuše plemeniti duh. Običan mladić, loš 
sin — taj bi se time pomirio, svog bi se oca postidio, a ovaj je 
zbog oca sam ustao protiv sviju. Zbog svog oca, zbog istine i 
zbog prava. Jer što je on onda podnio kad je vašem braci 
ljubio ruke i vikao: »Oprostite tatici, oprostite tatici«, to zna- 
demo jedino Bog i ja. I, eto kako naša djeca — to jest ne 
vaša, nego naša, djeca prezrenih, ali plemenitih prosjaka, već 
u devetoj godini saznaju šta je istina na zemlji. Gdje bi bogata 
to znala: ona neće cijeloga života dostići takve dubine, a moj 
je Iljuša istog onog trenutka u samu istinu prodro. I ušla 
je u njega ta istina, ubila ga zauvijek — reče štapskapetan 
strastveno i ponovo izbezumljen, udarivši se pri tom šakom po 
lijevom dlanu, kao da želi očigledno pokazati kako je njegova 
Iljušu ubila »istina«. — Još istog dana dobio je groznicu i 

svu noć buncao. Cijeli taj dan malo je sa mnom govorio, čak 
je neprekidno šutio, primijetio sara ovo: gleda u mene iz kura, 
sve se više i više sagiba prema prozoru 1 gradi se kao da uči 
zadaću, a ja vidim da mu nije zadaća ni na pameti. Sutradan 
sam se ja, grešnik, opio od žalosti, i mnogo čega se ne sjećam. 
A i mamica je počela da plače — ja mamicu neobično volim — 
pa sam od žalosti gucnuo zbog svega što se dogodilo. Ne- 
mojte me, gospodine, prezirati: u nas su, u Rusiji, pijanci naj- 
bolji ljudi. Najbolji su ljudi kod nas i najveće pijanice. Ležim 
ja, 1 tog sam dana vrlo malo mislio na Iljušu. A tog su dana 
ujutro baš i otpočeli đaci u školi Iljušu ismijavati: »Ispirač«, 
viču mu, »tvog su oca za ispirač vukli iz krčme, a ti trčiš 
uz njega i moliš za oproštenje«. Treći dan došao opet iz 
škole, gledam ga, sav se promijenio u licu, poblijedio. Šta ti je, 
kažem? Šuti. Ali, u našem stanu i ne možeš razgovarati, jer 
se odmah počnu miješati i mamica i djevojke — a uz to su dje- 
vojke već bile sve saznale, odmah prvog dana. Varvara Niko- 
lajevna već stala vrčati: »Lakrdijaši, pajaci, može li kod nas 
biti što pametno?« — »Sasvim je tako«, kažem, »Varvara 
Nikolajevna, zar može kod nas šta pametno biti?« Time sam se 
je taj put otresao. Podvečer sam izveo dječaka u šetnju. A ja 
sam s njim, to treba da znate, i prije toga svaku večer izlazio 
u šetnju, baš ovim istim putem kojim sad idemo, sve od naših 
vratašca pa do onog ondje velikog kamena što leži na putu 
kraj plota kao siroče i gdje otpočinje gradska utrina: mjesto 
pusto i divno. Idemo ja 1 Iljuša, kao i obično, njegova je ruka 
u mojoj ruci. Ručica je majušna, prstići tanki, studeni — jer 
boluje na plućima. — »Tata«, kaže, »tata«! — »Što je«, kažem 
mu i vidim kako mu očice sijevaju. — »Tata, kako je on tebe 
onda, tatal« — »Što ćemo, Iljuša«, rekoh. »Ne miri se s njim, 
tata, ne miri. Đaci vele da ti je zato dao deset rubalja.« — 
»Nije«, kažem, »Iljuša, ja neću sada primiti od njega novaca 
nizašto.« A on se sav stresao, uhvatio moju ruku s obje svoje 
ručice i poljubio je. »Tata«, veli, »tata, izazovi ga na dvoboj, u 
školi me draže da si ti kukavica i da ga nećeš izazvati na dvo- 
boj, a deset ćeš rubalja od njega primiti.« — »Ja ga, Iljuša, 
ne mogu izazvati na dvoboj«, odgovorio sam mu i ukratko 
izložio sve ono što sam o tome i vama maloprije izložio. Kad 
je saslušao sve, reče: »Tata, tata, ipak se ne miri: kad ja odras- 
tem, ja ću ga sam izazvati i ubiti!« Očice njegove sijevaju i 
plamee. Ali sam ja uz to i otac, te sam morao da mu rečem is- 
tinu: grešno je, kažem mu, ubiti, makar i u dvoboju. — »Tata«, 

kaže, »tata, kad budem velik, ja ću ga oboriti, izbit ću mu sab- 
lju svojom sabljom, nasrnuti na njega, povaliti ga, zamahnuti na 
nj sabljom i reći mu: mogao bih te sad odmah ubiti, ali ti opraš- 
tam, sad si dobio svoje!« Vidite li, vidite li, gospodine, što se sve 
odvijalo u njegovoj glavici za ta dva dana, jer on je dan i 
noć mislio, a noću sigurno i buncao o tome kako će se baš 
sabljom osvetiti. Tek iz škole je počeo dolaziti kući veoma 
izudaran, što sam pred tri dana saznao, i vi imate potpuno 
pravo: neću ga više slati u školu. Neobično sam se uplašio za 
njega kad sam saznao da sam ustaje protiv cijela razreda i da 
sve sam izaziva, da se razbjesnio, a srce njegovo se zapalilo. 
Opet odlazimo u šetnju. »Tata«, pita on mene, ,»tata, je li, 
bogati su najjači na svijetu?« — »Jeste«, rekoh, »Iljuša, nema 
na svijetu jačeg od bogataša.« — »Tata«, kaže, »tata, ja ću se 
obogatiti, poći ću u oficire i sve pobiti, car će me nagraditi, a 
ja ću doći ovamo i nitko te neće smjeti dirati.« Zatim je časak 
prošutio i onda nastavio, a usnice su mu neprestano, kao i 
prije, drhtale. — »Tata«, kaže, »kako je ovaj naš grad zao, 
tatal« — »Jeste«, kažem, »Iljuška, naš grad nije baš najbolji.« 
— »Tata, da se preselimo u drugi grad, u bolji«, veli, »grad 
gdje za nas i ne znaju.« — »Preselit ćemo se«, kažem, »Iljuška, 
preseliti — samo dok skupimo novaca.« Obradovao sam se 
tome što sam ga uspio odvratiti od mračnih misli, i nas dvojica 
stali sanjati o tome kako ćemo se preseliti u drugi grad, kupiti 
konja i kola. Mamicu ćemo i sestre posaditi u kola, pokrit 
ćemo ih, a mi ćemo ići kraj kola, ponekad ćeš sjesti i ti, a ja 
ću ići uz vas, jer moramo čuvati svoje konjiće, ta ne možemo 
svi posjedati, i tako ćemo putovati. Zanio se on time, a naj- 
više zato što će imati svog konjića i voziti se. A poznato je već 
da se ruski dječačić rađa s konjem.! Dugo smo čavrljali; hvala 
bogu, mislim, razonodio sam ga i utješio. To je bilo preksinoć, 
a sinoć je bilo već drukčije. Opet je ujutro pošao u tu školu i 
vratio se mračan. Uvečer sam ga uzeo za ruku, poveo u šetnju, 
šuti, ne govori. Podigao se vjetrić, sunce potamnjelo, osjeća se 
jesen, a već se i smrkavalo — nas dvojica idemo, i obojica smo 
tužni. — »Onda, mali, kako će biti«, kažem, »kad nas dvojica 
krenemo na put?« — Mislim, navest ću ga na jučerašnji raz- 


£ "To je često govorio Fjodor Mihajlovič videći koliko voli konje naš 
najstariji Fedja koji je neprekidno zapitkivao oca o konjima, a Fjodor 
Mihajlovič mu je odgovarao spremno i opširno da bi zadovoljio njegovu 
radoznalost. (Napomene A, G. Dostojevske.) 

govor. Šuti. Samo osjetih kako njegovi prstići zadrhtaše u 
mojoj ruci. E, mislim, zlo je, nešto je novo izbilo. Došli smo, 
kao 1 sada, sve do ovog kamena, ja sjeo na kamen, a po nebu 
pušteni sami zmajevi, zuje i trešte, vidimo trideset zmajeva. 
Sada je vrijeme zmajeva. »Eto«, kažem, »Iljuša, da i mi pus- 
timo našeg prošlogodišnjeg zmajića. Popravit ću ga, gdje sl ga 
spremio?« Šuti moj dječačić, gleda u stranu, okrenuo mi se po- 
rebarke. Ali iznenada zazvižda jak vjetari uzvitla prašinu... 
A on mi odjedanput priskoči, ogrli mi vrat objema rukama i 
privuče sebi. Znate, ima djece koja su šutljiva i ohola i koja 
mogu da dugo savlađuju suze, ali ako im suze zbog kakve ve- 
like tuge odjedanput provale, onda te suze ne procure, već 
briznu kao potoci. Takvim toplim mlazevima pokvasio je i on 
cijelo moje lice. Zajecao je kao da su ga grčevi spopali, zatresao 
€, privijao me uza se, a ja sjedim na kamenu. »Tatice,« uz- 
vikuje on, »tatice, kako je on tebe ponizio!« Sada sam i ja 
zaplakao, i mi smo sjedili i tresli se u zagrljaju. »Tatice«, veli, 
»taticel« — »Iljuška«, kažem ja, »Iljuška!« Nitko nas nije onda 
vidio, jedino nas je Bog vidio, možda će mi to upisati u osob- 
nik. Zahvalite za to vašem bratu, Alekseju Fjodoroviču. Ne, 
neću ja izbiti svog dječaka da vama udovoljim. 

I on je opet završio svojim maloprijašnjim zlobnim i šaša- 
vim načinom. Aljoša je, međutim, osjetio da mu on već vje- 
ruje, a da je tko drugi bio na njegovu mjestu, onda se ovaj 
čovjek ne bi s njim ovako »razgovarao«, niti bi mu ispričao 
sve ono što je njemu eto sad ispričao. To je ohrabrilo Aljošu, 
čija je duša drhtala u suzama. 

— Ah, kako bih ja želio da se pomirim s vašim dječakom! 
— uskliknu on. — Kad biste vi to udesili... 

— Drage volje — promrmlja štapskapetan, 

— Ali o tome nije sad riječ, čujte — klicaše Aljoša 1 dalje. 
— Čujte! Imam jednu poruku za vas: isti taj moj brat, taj 
Dimitrij, uvrijedio je također svoju zaručnicu, najplemenitiju 
djevojku za koju ste već sigurno čuli. Ja sam ovlašten da vam 
otkrijem sve o toj uvredi što joj je nanesena, čak sam dužan 
da to učinim jer mi je ona, kad je saznala za vaš nesretni 
slučaj, naložila maloprije... sad na... da vam donesem ovu 
njenu pripomoć... ali samo njenu, a ne Dmitrijevu, koji je i 
nju ostavio, a ni moju, njegova brata, ni bilo čiju, već njezinu, 
jedino njezinu. Ona vas moli da primite od nje pomoć... vas 
je oboje uvrijedio isti čovjek ... Ona se sjetila vas onda kad ju 

je uvrijedio isto (po težini uvrede) kao i vas! To znači da 
sestra dolazi bratu u pomoć. Ona mi je naložila neka vas na- 
govorim da primite od nje ovih dvjesta rubalja kao od sestre. 
Nitko neće za to saznati, ne mogu nastati otud nikakve ne- 
poštene spletke... evo tih dvjesta rubalja, i ja se kunem -—— 
morate ih primiti, jer inače... inače bi svi na svijetu morali 
biti jedan drugome neprijatelji! Ta ima i na svijetu braće.., 
U vas je plemenita duša... i vi morate to razumjeti, morate! 

I Aljoša mu pruži dvije nove novcate šarene stotinjarke. 
Obojica su stajali upravo kraj velikog kamena, pored plota, i 
nikog nije bilo u blizini. Novčanice su učinile, činilo se, na 
štapskapetana strašan dojam: on je zadrhtao, ali u prvi mah 
kao od sama čuđenja; on nije ništa slično ni slutio, niti je 
uopće očekivao takav ishod. O nečijoj pomoći, i to još tako 
velikoj, nije ni u snu sanjao. Uze novčanice i gotovo cijelu 
minutu nije mogao odgovoriti, i nešto sasvim novo izbi na 
njegovu licu. 

— To meni, meni, toliko novaca, dvjesta rubalja! Gospo- 
dine! Ta ja nisam već četiri godine vidio ovoliko novaca — 
gospode! I kaže da je sestra... je li to istina, istina? 

— Kunem vam se da je sve istina što sam vam rekao! — 
poviče Aljoša. Štapskapetan pocrvenje. 


— Čujte, dragi moj, čujte, ako i primim, neću valjda biti 
hulja! U vašim očima, Alekseju Fjodoroviču, neću valjda biti 
hulja? Ne, Alekseju Fjodoroviču, čujte, čujte — užurba se on 
i neprestano se doticaše Aljoše objema rukama. — Vi me na- 
govarate, eto, da uzmem, jer da mi to »sestra« šalje — a nećete 
hi me prezirati ako primim, a? 

— Ta neću, ta neću! Kunem vam se svojim spasom da 
neću! I nitko nikad neće osim nas: ja, vi, i ona, 1 još jedna 
gospođa, njena najbolja prijateljica... 


— Gospođa? Poslušajte, Alekseju Fjodoroviču, poslušajte, 
jer sad j je došao onaj časak kad treba sve saslušati, jer vi ne 
možete ni zamisliti šta mogu za me značiti tih dvjesta rubalja 
— nastavi jadnik, padajući postupno u nekakav .nemiran, 
gotovo. divlji zanos. Bio je nekako zbunjen. Govorio je strašno 
Žurno i brzopleto, baš kao da je bio poludio i baš kao da mu 
ne daju da sve izgovori. — Znate li, osim toga, jer ovo je 
dobiveno pošteno i od toliko uvažene i svete »sestre« da ja 
mogu sada liječiti mamicu i Ninočku — onog svog guravog 
anđela, moju kćerku? Dolazio mi doktor Gercenštube, po 

dobroti svog srca, pregledavao ih obje cijeli sat. »Ne razu- 
mijem«, kaže, »ništa«, a, međutim, mineralna voda, što se do- 
biva u ovdašnjoj ljekarni (i koju je on propisao), nesumnjivo bi 
joj pomogla, a propisao joj je i lijekove za parenje nogu. Mi- 
neralna voda stoji trideset kopjejaka, a treba da ispije možda 
četrdeset bočica. Onda sam uzeo recept i metnuo ga na policu 
ispod ikona, te i sad ondje leži. A Ninočki je naredio da se 
kupa u nekakvoj rastopini, u vrućoj kupki, i to svaki dan 
izjutra i uvečer; a kako bismo ih mi mogli tako liječiti kod 
nas, u našem stanu, bez posluge, bez pomoći, bez kade 1 bez 
vode? Ninočka je, međutim, skroz-naskroz reumatična, to vam 
nisam još ni rekao, noću je trga cijela desna strana, pati se, 1, 
vjerujete li, anđeo se božji svladava da nas ne uznemiri, ne 
ječi da nas ne probudi. Jedemo šta bilo, šta imamo, a ona 
uzme posljednji zalogajčić što se samo psima baca: »Ja nisam 
vrijedna«, kaže, »tog zalogaja, a od vas otimam i samo sam 
vam na teret«. Eto što nam želi kazati njen anđeoski pogled. 
Mi je dvorimo, a njoj je to nesnosno: »Ne zavređujem ja to, ja, 
nevaljali, nepotrebni bogalj« — a kako da ona to ne zavre- 
duje kad nas je ona sve iskupila u Boga svojom anđeoskom 
smjernošću, bez nje, bez njene blage riječi bio bi kod nas 
pakao, i čak je Varju smekšala. A nemojte ni Varvaru Niko- 
lajevnu osuđivati, ona je također anđeo, i ona je vrijedna. 
Kad je ljetos došla nama, donijela je sa sobom šezdeset rubalja 
što ih je zaslužila održavanjem satova i spremila za odlazak, 
kako bi se s tim novcem u rujnu, to jest sad, vratila u Petro- 
grad. A mi smo uzeli njen novac i potrošili, te joj ga sad 
ne možemo vratiti, tako je to. A i ona se ne može vratiri, jer 
radi za nas kao robijaš. Upregli smo je i osedlali kao kljuse, 
donosi sve što treba, krpa, pere, mete sobe, mater sprema u 
postelju, a mama je cmizdrava, mušičava, mama je luda! A 
sada ću moći s te dvije stotine rubalja uzeti sluškinju, razu- 
mijete li, Alekseju Fjodoroviču, poduzeti liječenje dragih stvo- 
rova, studentkinju poslati u Petrograd, kupiti govedine, uvesti 
novu dijetu. Gospode, ta to je san! 

Aljoša je bio veoma radostan što je donio toliku sreću, i što 
je nesretnik pristao da bude usrećen. 

— Stanite, Alekseju Fjodoroviču, stanite — uhvati se štaps- 
kapetan za novu maštariju koja je iznenada pred njim iskrsla, 
te opet stade brbljati vrlo brzo 1 kao izbezumljen. — A znate li 
da ćemo sad ja 1 Iljuška možda zaista oživotvoriti svoj san: 
kupit ćemo konjića i kola, vranca, jer je molio da bude sva- 

kako vranac, pa ćemo krenuti kako smo prekjučer uglavili.! 
Imam u K-skoj guberniji poznata odvjetnika, prijatelja i izma- 
lena, i on mi je poručio po pouzdanu čovjeku da će mi dati 
u svojoj pisarni mjesto perovođe, ako samo dođem, a tko zna, 
možda će miidati... Dakle, u kola ćemo smjestiti mamicu, 
smjestiti Ninočku, Tjuška će sjesti sprijeda i goniti, a ja ću 
uz njih pješice, i sve ću ih onamo prevesti... Gospode, samo 
da naplatim ovdje još jedan propali dug, možda bi za sve to 
doteklo. 

— Doteći će, doteći — uskliknu Aljoša. — Katerina Iva- 
novna poslat će vam još, koliko želite, a i ja imam svojih 
novaca, pa uzmite koliko vam treba, kao od brata, kao od 
prijatelja, a poslije ćete već vratiti... (Jer vi ćete se obo- 
gatiti!) I, znate, nikad niste mogli ništa pametnije smisliti od 
tog preselenja u drugu guberniju! U tome je | vaš spas, a što je 
glavno, spas vašeg dječaka — i, znate, požurite prije zime, 
prije studeni, a otale ćete nam se javiti, i mi ćemo ostati 
braća... Ne, to nisu tlapnje! 


Aljoša je htio da ga zagrli, toliko je bio zadovoljan. Ali 
kad ga je pogledao, odjedanput zasta: on je stajao ispružena 
vrata, razvučenih usnica, mahnita i i blijeda lica, te neprestano 
micao usnama kao da želi nešto da kaže; glas se nije čuo, ali 
je, međutim, neprestano šaptao što je bilo vrlo neobično. 

— Šta vam je? — zadrhta odjedanput Aljoša tko zna zašto. 

— Alekseju Fjodoroviču... ja... vi — mrmljaše štaps- 
kapetan isprekidano i gledaše u nj netremice neobično i divlje, 
kao čovjek koji je odlučio da se surva u provaliju, ali i kao da 
se i dalje smješkaše usnicama. — Ja... vi... A ne biste li 
htjeli da vam sad odmah pokažem jedan hokus-pokus! — 
prošapta odjedanput brzim 1 odlučnim Šaptom, ne kidajući 
riječi više. 

— Kakav hokus-pokus? 

— Hokus-pokus, jedan hokus-pokus — neprestano šap- 
taše Stapskapetan; usta mu se iskrivila u lijevu stranu, na 
lijevo oko zažmirio, i ne skidajući pogleda, gledaše Aljošu, 
kao da je prikovan za nj. 

— Ta šta vam je, kakav hokus-pokus? — viknu ovaj već 
sasvim prestrašen. 


1 Naš sin Fedja koji je veoma volio konje molio je oca da mu kupi 
»svakako vranca«. (Napomena A. G. Dostojevske.) 

I pokazavši mu obje šarene novčanice što ih je neprestano, 
za cijela razgovora, držao za krajičak palcem i kažiprstom 
desne ruke, on ih odjedanput iznenada zgrabi kao u ludilu, 
zgužva i čvrsto stisnu u pesnici desne ruke. 

— Jeste li vidjeli! — ciknu prema Aljoši, blijed i bijesan, 
pa digavši uvis šaku, izmahnu što je jače mogao, te baci obje 
zgužvane novčanice u pijesak. — Jeste li vidjeli? — viknu 
opet pokazujući na njih prstom. — Ali, evo, gledajte! ... 

I onda podigne desnu nogu, te ih stade u divljem bijesu 
gaziti petom, povikujući i gušeći se pri svakom udarcu nogom. 

— Evo vaših novaca! Evo vaših novaca! Evo vaših novaca! 
Evo vaših novaca! — reče on i odjedanput odskoči natrag i 
isprsi se pred Aljošom. Cijela njegova vanjština izražavaše 
neopisiv ponos. 

— Javite onima koji su vas poslali da ispirač ne prodaje 
svoje časti! — dreknu on, pružajući ruke uvis. Zatim se naglo 
okrenu i udari u trk, ali nije učinio ni pet koraka, kada se 
opet potpuno okrenu, dobaci Aljoši rukom pozdrav i potrča 
dalje. Ali i opet nije odmakao dalje pet koraka, kad se po- 
sljednji put okrenu, ali ovaj put mu nije lice bilo iskrivljeno od 
smijeha, već se, naprotiv, cijelo treslo od plača. I on stade 
da viče, govoreći brzo, plačući, isprekidano i zagrcavajući se: 

— A šta bih ja rekao svome dječaku da sam na našu 
sramotu uzeo novac? — i kad to reče, poče opet trčati, ali se 
sad više ne okretaše. Aljoša je gledao za njim neizmjerno 
tužno. O, on je shvatio da onaj nije znao sve do posljednjeg 
trenutka da gužva i odbacuje novčanice. Više se nije u bijegu 
nijedanput osvrnuo, Aljoša je i znao da se neće osvrnuti. Nije 
htio da pođe za njim, da ga zove, a znao je i zašto. Kad je već 
nestao iz očiju, Aljoša podiže obje novčanice. Bile su samo 
vrlo zgužvane, zgažene i stjerane u pijesak, ali posve čitave i 
čak su zašuštale, kao nove, kada ih je Aljoša razmotavao i 
izravnavao. A kada ih je izravnao, smota ih i turi u džep, 
ena Katerini Ivanovnoj da je obavijesti o uspjehu njene po- 
ruke, 


234 


PETA KNJIGA 


PRO [| CONTRA 


ZARUKE 


Gospođa Hohlakova opet je prva srela Aljošu. Ona se 
žurila: desilo se nešto važno; histerija Katerine Ivanovne svr- 
šila se nesvjesticom, zatim ju je spopala »užasna, strašna 
nernoć«, ona je legla, svela oči i počela buncati. Sad je u vatri, 
poslali su po Gercenštubea, poslali po tetke. Tetke su već 
ovdje, a Gercenštubea još nema. Svi sjede u njenoj sobi i 
čekaju. Nešto će biti, jer je bez svijesti. »A što ako bude 
groznica?« 

Dok je gospođa Hohlakova govorila, bila je ozbiljna i upla- 
Šena: »Svakako je ozbiljno!« dodavala ona svakoj riječi, kao 
da sve ono što se prije događalo nije bilo ozbiljno. Aljoša je 
sasluša rastužen, stade joj izlagati svoje zgode, ali ona ga kod 
prvih riječi ušutka. Ona nije imala kad, i zamolila ga je da 
posjedi kod Lise i da je kod Lise pričeka. 

— Meni je Lise, najmiliji Alekseju Fjodoroviču — šapnu 
ona njemu gotovo u uho — mene je Lise maloprije strašno 
začudila, ali me je 1 tronula, i zato joj moje srce sve oprašta. 
Zamislite, čim ste otišli počela se odmah iskreno kajati što vam 
se juče i danas rugala. Ali ona se nije rugala, ona se samo 
šalila. Ali se tako ozbiljno kajala da je skoro proplakala, što 
me je začudilo. Ona se nije nikad prije ozbiljno kajala kada bi 
se meni rugala, a sve iz šale. A znate l!, ona se meni katkad 
ruga. A sad se, eto, ozbiljno kaje, sada je sve počelo ozbiljno. 
Ona neobično cijeni vaše mišljenje, Alekseju Fjodoroviču, i, 
ako možete, otrpite uvredu i ne ljutite se. Ni ja ništa drugo 

ne činim nego je štedim, jer je ona takav mudrijaš, vjerujte mi. 
Maloprije je govorila da ste joj prijatelj iz djetinjstva — »naj- 
ozbiljniji prijatelj iz djetinjstva« — zamislite, »najozbiljniji«, 
a što sam ja bila? U nje su, što se toga tiče, neobično ozbiljni 
osjećaji, i čak uspomene, a što je glavno, te fraze i riječce, 
najneočekivanije riječce, i ničemu se ne nadaš, a ono odjedan- 
put iskrsnu. Tako, na primjer, nedavno o boru: bio je, kod 
nas u bašči, u njenu najranijem djetinjstvu, bor, a možda je i 
sada ondje, te i nije potrebno govoriti u prošlom vremenu. 
Borovi nisu ljudi, oni se često ne mijenjaju, Alekseju Fjodoro- 
viču. »Mama«, veli ona, »ja se sjećam tog bora kroz san« — to 
jest bora kao kroz san! — ona se nekako drukčije izrazila, jer 
ovo je neka zbrka, bor je glupa riječ, ali samo mi je u povodu 
toga rekla nešto tako originalno što se nipošto ne usuđujem 
ponoviti. A i zaboravila sam sve. Ali, do viđenja, vrlo sam 
potresena i sigurno ću šenuti pameću. Ah, Alekseju Fjodoro- 
viču, ja sam dva puta u životu sišla s uma, i mene su liječili. 
Ouđite do Lise. Ohrabrite je kako vi to uvijek umijete divno 
učiniti. Lise — viknu ona prišavši vratima -— evo, dovela sam 
Alekseja Fjodoroviča koga si toliko uvrijedila, i on se nimalo 
ne srdi, uvjeravam te, baš naprotiv, čudi se kako si zo mogla 
pomisliti! 

— Merci?, maman, ulazite, Alekseju Fjedoroviču. 

Aljoša uđe. Lise je gledala nekako zbunjeno i odjedanput sva 
pocrvenje. Ona se očito nečeg stidjela, i kao što uvijek pri 
tom biva, navrat-nanos stala da govori o nečem sasvim uz- 
grednom, kao da ju je jedino to uzgredno i zanimalo u ovom 
trenutku. 

— Mama mi je baš maloprije, Alekseju Fjodoroviču, ispri- 
čala cijeli slučaj o one dvije stotine rubalja i o tome što vam 
je stavljeno u dužnost... za onog bijednog oficira... zatim 
mi je ispričala cijelu onu užasnu priču kako su ga uvrijedili, i 
znate, mada mama priča vrlo zbrkano... jer ona uvijek 
preskače... ali sam je slušala i plakala. Ali, kako ste predali 
novce i kako je sad tom nesretniku? 

— To i jest ono što nisam predao, to je cijela priča — 
odgovori Aljoša, gradeći se kao da i njemu zadaje najviše brige 
baš to što nije predao novac, a međutim je Lise vrlo dobro 
opazila da i on očito nastoji da govori o nečem uzgrednom. 


1 Ruski: sasnu kak so sna (igra riječi). 
ž Hvala. 

Aljoša je sjeo za sto i počeo pričati, ali već poslije prvih riječi 
posve nestade njegove zbunjenosti, te je sad oduševio i Lisu. 
Govorio je pod dojmom snažnog osjećaja i nedavnog neobičnog 
ojma, i njemu je pošlo za rukom da ispriča sve valjano 1 
potanko. On joj je i prije, još u Moskvi, još dok je Lise bila 
dijete, rado dolazio i pričao, bilo ono što mu se maloprije 
dogodilo, bilo o onom što je pročitao, ili se pak sjećao onog 
što su proživjeli u djetinjstvu. Kadšto su čak oboje sanjarili 
zajedno i izmišljali udvoje cijele pripovijetke, ali većinom 
vesele i smiješne. I sada su se oboje nekako odjedanput prenijeli 
unatrag za dvije godine, u prijašnje moskovsko doba. Lise je 
bila ganuta njegovim pripovijedanjem; Aljoš ša je umio da toplo 
iznese pred nju sliku »Iljušečke«. Kad je sasvim potanko opisao 
prizor kako je onaj čovjek gazio novac, Lise pljesnu rukama i 
povika neobuzdano: 

— Dakle mu niste predali novac, dakle ste mu dali da 
umakne! Bože moj, bar da ste vi potrčali zanjimistigli ga... 

— Ne, Lise, bolje je što nisam potrčao — reče Aljoša te 
ustane od stola i zabrinuto se ušeta sobom. 

: — Kako bolje, zašto bolje? Sada su oni bez kruha, propast 
e! 

— Neće propasti, jer ih ovih dvjesta rubalja ionako neće 
mimoići. On će ih ipak primiti sutra. Sutra će ih sigurno uzeti 
— progovori Aljoša, koracajući zamišljeno. — Vidite li, Lise 
— produži on i iznenada zastade pred njom — ja sam sam 
učinio ovdje jednu pogrešku, ali je ta pogreška dobro došla. 

— Kakvu pogrešku 1 zašto je dobro došla? 

—. A evo kako: taj je čovjek plašljiva i labava karaktera. 
On je toliko ispaćen 1 vrlo dobar. Ja, eto, sad neprestano 
mislim: zašto se on odjedanput toliko uvrijedio, te je i novac 
zgazio? Zato š to ni on sam, uvjeravam vas, nije znao do po- 
sljednjeg trenutka da će ih zgaziti. 1 meni se čini da je bilo tu 
mnogo toga što ga je uvrijedilo... ai nije moglo biti druga- 
čije u njegovu položaju. Prvo, njega je već to uvrijedilo što se 
preda mnom i suviše obradovao novcu i što to nije preda mnom 
krio. Da se obradovao, ali ne toliko, da nije to pokazao, da se 
prenemagao, kao što se i drugi prenemažu kad primaju novce, 
onda bi još mogao podnijeti i uzeti, ali on se i odveć istin- 
ski obradovao, a to 1 jest uvredljivo. Ah, Lise, on je iskren i 
dobar čovjek, a u tome i jest sva nevolja u ovakvim slučaje- 
vima! Dok je govorio, njegov je glas bio tako slab, malaksao, 
a govorio je tako brzo, neprestano se kikotao nekakvim smije- 

hom, ili je čak plakao:.. zaista, plakao je, jer je toliko bio 
ushićen... i o kćerima je svojim govorio... i o mjestu što će 
ga dobiti u drugom gradu... I jedva što je izlio svoju dušu, a 
on se odjedanput postidio zbog toga što mi je pokazao svoju 
dušu. I zato me je odmah zamrzio. A on spada među one 
siromahe koji se užasno stide. A osobito ga je, eto, uvrijedilo 
to što me je vrlo brzo prigrlio kao prijatelja, i što mi se brzo 
predao: najprije je nasrtao na mene, plašio me, a čim je ugle- 
dao novac, počeo me grliti. Grlio me i neprestano privijao uza 
se. I baš u tom položaju morao je da osjeti cijelo poniženje, a 
ja sam baš tada počinio tu osnovnu pogrešku; rekao sam mu, 
naime, odjedanput, ako mu ne doteče novaca za seobu u drugi 
grad, da će još dobiti, i čak da ću mu ja sam dati od svojib 
novaca koliko želi. Eto, to ga je odjedanput i iznenadilo: 
zašto sam mu i ja, sigurno je pomislio, pritekao u pomoć? 
Znate li, Lise, strašno je teško uvrijeđenu čovjeku kada se svi 
počnu smatrati za njegova dobrotvora ... ja sam to čuo, meni 
je to starac kazivao. Ne znam kako da to izrazim, ali sam to 
često i sam vidio. A i ja sam isto tako osjećam. A što je glavno, 
ako i nije znao sve do posljednjeg trenutka da će novac zgaziti, 
ipak je to svakako predosjećao, I zato je i bio tako neobično 
ushićen što je predosjetio. Ali, mada je sve to tako ružno, ipak 
je poslužilo boljemu. Ja čak mislim, najboljemu, da bolje i ne 
bimoglobiti... 

— A zašto, zašto ne bi moglo biti bolje? — usklikne Lise, 
gledajući u Aljošu veoma začuđeno. 

— Zato, Lise, što bi on, da nije zgazio već uzeo novac, 
došavši kući, poslije sat-dva udario u plač zbog svog poni- 
ženja, a to bi se nesumnjivo dogodilo. On bi proplakao, te bi 
me vjerojatno sutra prije zore pohodio, bacio mi, možda, 
novčanice i zgazio ih kao i maloprije. A sada je otišao strašno 
ponosno i svečano, mada zna da je »sebe upropastio«. I sada, 
dakle, neće biti ništa lakše nego ga primorati da primi tih dvje- 
sta rubalja, i to već sutra, jer on je već dokazao da je častan, 
novac je bacio i zgazio. On nije mogao znati, kada ih je gazio, 
da ću mu ih opet sutra donijeti. A, međutim, njemu je novac 
užasno potreban. Iako je sada ponosan, ipak će danas raz- 
mišljati o tome kakvu je pomoć odbio. Noću će još više 
razmišljati, sanjat će o njemu, a sutra bit će, vjerojatno, spre- 
man da dotrči do mene i zamoli za oproštenje. A. onda ću ja 
ondje osvanuti: »Eto«, kazat ću, »vi ste čovjek ponosan, što ste 
i dokazali, ali uzmite sad i oprostite nam.« I tada će on uzeti! 

Aljoša reče u nekom zanosu: »I tada će on uzeti!« Lise 
zapljeska dlanovima. 

— Ah, to je istina, ah, to mi je sad odjedanput sasvim 
jasno! Ah, Aljoša, otkud vi to sve znate? Tako mlad, i već 
znade šta jeu duši... Ja ne bih to nikad smislila... 

— Sada je glavno da ga uvjerimo da je on nama svima 
ravan, unatoč tome što prima od nas novac — produži Aljoša 
u svome zanosu — i ne samo da je ravan, nego ječakiviši... 

— »I viši« — divota, Alekseju Fjodoroviču, ali govorite, 
govorite! 

— To jest, nisam htio to reći... da je viši... ali ništa 
zato, jer... 

— Ah, ništa zato, ništa zato, dakako, ništa zato! Oprostite, 
dragi Aljoša... Znadete, do sada vas nisam gotovo nimalo 
cijenila, to jest, cijenila sam vas, ali kao ravna sebi, a sada ću 
vas poštovati kao višeg... Dragi, ne ljutite se što se »šegačim« 
— produži ona odmah vrlo osjećajno. — Ja sam smiješna i 
malena, ali vi, vi!... Čujte, Alekseju Fjodoroviču, nismo li 
cijelim ovim našim raspravljanjem... to jest vašim... ali, 
ne, bolje našim... nismo li time prezreli njega, tog nesret- 
nika... time što ste sad tako pouzdano zaključili da će on. 
novac primiti, a? 

— Ne, Lise, nismo ga prezreli — odlučno odgovori Aljoša, 
kao da je već bio spreman na to pitanje. — Ja sam o tome već 
i sam razmišljao kad sam išao ovamo. Razmislite, kako ga 
možemo prezirati kada smo mi kao i on, kad su svi kao i on? 
Jer mi smo baš isto takvi, a ne bolji. A kada bismo 1 bili bolji, 
bili bismo na njegovu mjestu isto takvi... Ja ne znam kako vi 
mislite, Lise, ali ja držim da je moja duša u mnogome sićušna. 
A njegova nije sićušna, već naprotiv osjetljiva... Ne, Lise, ne, 
time ga nismo nikako  prezreli! Znate li, Lise, moj je starac 
rekao jedanput: s ljudima treba isto tako postupati kao s 
djecom, a s nekima kao s bolesnicima u bolnici... 

— Ah, Alekseju Fjodoroviču, ah, prijatelju, hajde da po- 
stupamo s ljudima kao s bolesnicima! 

— Možemo, Lise, ja sam spreman, samo što ja sam nisam 
posve spreman. Katkad sam vrlo nestrpljiv, a drugi put sam za 
sve slijep. A vi ste nešto sasvim drugo. 

— Ah, ne vjerujem! Alekseju Fjodoroviču, kako sam sretna! 

— Kako je lijepo kad to možete reći, Lise. 

— Alekseju Fjodoroviču, začudo ste dobri, ali ste katkad 
pedantni... a međutim, kada bolje pogledaš, onda niste 

uopće pedantni. Idite, pogledajte iza vrata, otvorite ih pola- 
gano i vidite ne prisluškuje li mamica — prošapta odjedanpur 
Lise nekakvim nervoznim, brzim šapatom. 

Aljoša priđe vratima, odškrinu ih i kaza da nitko ne prisluš- 
kuje.. 

— Hodite ovamo, Alekseju Fjodoroviču — produži Lise, 
crveneći sve jače i jače. — Dajte mi vašu ruku, evo ovako. 
Čujte, ja vam moram nešto veliko priznati: jučerašnje vam 
pismo nisam pisala iz šale, već ozbiljno... 

I ona prekri oči rukom. Vidjelo se da se veoma stidi da mu 
to prizna. Iznenada ščepa njegovu ruku te je munjevito triput 
poljubi. 


— Ah, Lise, to je divota — uskliknu Aljoša radosno. — 
A i ja sam bio potpuno uvjeren da ste pisali ozbiljno. 
— Uvjereni, molim vas! — i ona naglo odmače njegovu 


ruku, ali je, međutim, nije ispuštala iz svoje ruke, pri čemu 
je pocrvenjela strašno i, smijući se sitnim sretnim smiješkom, 
rekla: — Ja ga poljubila u ruku, a on veli »divota«. 

Ali ga je karala neopravdano, jer i Aljoša bijaše također 
vrlo zbunjen. 

— Ja bih želio, Lise, da vam se dovijeka sviđam, ali ne 
znam kako da to postignem — promrmlja on jedva i također 
pocrvenje. 

— Aljoša, dragi, vi ste hladni i drzoviti! Vidite! On je iz- 
volio da izabere mene za svoju suprugu, i onda se primirio. 
Već je bio uvjeren da sam mu pisala ozbiljno — kako da to 
nazovem! Ta to je drskost — eto šta je! 

— Ali, zar je to loše što sam bio uvjeren? — nasmija se 
iznenada Aljoša. 

— Ah, Aljoša, baš naprotiv, to je užasno dobro — reče Lise 
i pogleda ga nježno i radosno. Aljoša je stajao i još jednako 
držao svoju ruku u njenoj ruci, a onda se sagnuo nenadano i 
poljubio je u same usne. 

— A šta je sad ovo? Šta vam pada na pamet? — ciknu Lise. 
Aljoša se sasvim zbuni. 

— Ali, oprostite, ako tako... Ja sam, možda, užesno 
glup... Vi rekoste da sam hladan, a ja sam, eto, poljubio... 
Ali sad vidim da je ispalo glupo. 

Lise se nasmija i pokri lice rukama. 

— Tuovoj haljini! — ote joj se kroz smijeh. 

Ali se odjedanput presta smijati i posta ozbiljna, gotovo 
stroga. 

— Ali, Aljoša, još ćemo se suzdržati od poljubaca, jer to 
još oboje ne umijemo, a čekati moramo još vrlo dugo — 
završi ona odjedanput. — Bit će bolje da kažete zašto vi, tako 
pametan, tako misaon, tako pronicav čovjek uzimate mene, 
ovakvu budalu, bolesnu budalu? Ah, Aljoša, ja sam užasno 
sretna, jer ja vas nipošto ne zaslužujem! 

— Zaslužujete, Lise! Ja ću ovih dana zauvijek istupiti iz 
manastira. Kada se vratim u svijet, moram se oženiti, to znam. 
Tako mi je i on zapovjedio... Ta tko je bolji od vas i tko 
će, osim vas, poći za mene? Ja sam o tome već razmišljao. 
Prvo, vi me poznajete iz djetinjstva, drugo, u vas je vrlo mno- 
go sposobnosti kojih ja nemam. Vaša je duša veselija nego 
moja, a što je glavno, vi ste neviniji od mene, jer ja sam već 
mnogo iskusio... Ah, ta vi ne znate da sam i ja Karamazov! 
Ništa zato što se vi podsmjehujete i šalite, i što se čak i meni 
rugate; naprotiv, to je i meni milo. Ali se vi smijete kao mala 
djevojčica, a mislite kao mučenica... 

— Kao mučenica? Kako to? 

— Jest, Lise, eto, ono maloprijašnje vaše pitanje: ne pre- 
ziremo li mi tog nesretnika što tako seciramo njegovu dušu — 
to je pitanje jedne mučenice... Vidite, ja to ne mogu nikako 
da izrazim, ali u koga se pojavljuju takva pitanja, i sam može 
patiti. Vi ste već i do sada, sjedeći u kolicima, morali o mno- 
go čemu razmišljati... 

— Aljoša, dajte mi vašu ruku, što je otimate — izusti Lise 
oslabljenim 1 malaksalim glasićem od sreće. — Čujte, Aljoša, 
šta ćete obući kad izađete iz manastira, kakvo odijelo? 
Ne smijte se, ne srdite se, to je za mene vrlo, vrlo važno. 

— O odijelu, Lise, nisam još ni mislio, ali ću obući kakvo 
želite. 

— Hoću da nosite ugasitomodri kaput od baršuna, bijeli 
prsluk od pikeja i mekan sivi šešir od dlake. Recite, jeste li vi 
meni maloprije povjerovali da vas ne volim kad sam se odrekla 
jučerašnjeg pisma? 

— Ne, nisam povjerovao. 

— O, nesnosni, nepopravljivi čovječe! 

— Vidite li, ja sam znao da vi mene... čini se, kanda 
volite, ali sam se gradio da vam vjerujem da me ne volite, 
kako bi bilo vama... zgodnije... 

— To je još gore. I gore i bolje od svega. Aljoša, ja vas 
užasno volim. Ja sam maloprije naslutila vaš dolazak i rekla 
sebi: zaiskat ću od njega jučerašnje pismo, i ako ga on sasvim 

mirno izvadi i vrati (čemu se može čovjek uvijek nadati od 
njega) — onda to znači da on mene nimalo ne voli, da ništa 
ne osjeća, već da je naprosto glup i nedostojan deran, i da sam 
ja propala. Ali vi ste ostavili pismo u ćeliji, 1 to me je ohrab- 
rilo: vi ste zato ostavili pismo u ćeliji, jer ste predosjećali da 
ću ga tražiti natrag, pa da mi ga onda ne morate vratiti? Je 
li tako? Vjerojatno da je tako? 

— Oh, Lise, baš nije tako, jer pismo je i sad u mene, i 
maloprije je bilo također, evo, u ovom džepu, evo ga. 

Aljoša izvadi, smijući se, pismo i pokaza joj ga izdaleka. 

— Ali vam ga ne dam, gledajte ga samo. 

— Kako? Dakle ste slagali, vi, kaluđer, a slagali? 

— Recimo da sam slagao — smijaše se Aljoša — ali sam 
slagao da vam ne moram vratiti pismo. Mnogo držim do njega 
— pridoda on odjedanput osjećajno i opet pocrvenje — za sve 
vjekove, i ja ga više nikome ne dam. 

Lise ga gledaše ushićena. 

— Aljoša — zaćereta ona opet — pogledajte na vrata ne 
prisluškuje li možda mama? 

— Dobro, Lise, pogledat ću, a ne bi li bilo bolje da ne 
gledam, a? Zašto da sumnjamo da je vaša mati toliko podla? 

— Kako podla? Otkud podla? Što prisluškuje razgovor 
svoje kćeri, to je njeno pravo, i nije zato podla — planu Lise. 
— Budite uvjereni, Alekseju Fjodoroviču, kada i ja budem je- 
danput majka i kad budem imala ovakvu kćer kao što sam 
ja, onda ću 1 ja svakako prisluškivati. 

— Zbilja, Lise? To nije lijepo. 

— Ah, bože moj, šta je tu podlo? Kada bih prisluškivala 
kakav običan društveni razgovor, to bi bilo podlo, ali ovdje 
se rođena kći zatvorila s mladim čovjekom... Čujte, Aljoša, 
treba da znate da ću ja sva vaša pisma raspečaćivati i sve či- 
tati... To vam već unaprijed kažem. 

— Pa, dakako, kad je tako... — mrmljaše Aljoša... — 
samo to nije lijepo. 

— Ah, kakav prezir! Aljoša, dragi, nećemo se svađati već 
sada — bit će bolje da vam kažem svu istinu: dakako da je 
ružno prisluškivati, i ja, dabome, nemam pravo, nego vi imate 
pravo, ali ja ću ipak prisluškivati. 

— Pa prisluškivajre. Što se mene tiče, nećete ništa uvrebati 
— nasmija se Aljoša. 

— Aljoša, a hoćete li mi se pokoravati? I to treba unapri- 
jed ugovoriti. 

— Drage volje, Lise, i sasvim pouzdano, tek ne u onom 
najglavnijem. Ako se ne budete sa mnom slagali u onom naj- 
glavnijem, onda ću ipak učiniti onako kako mi dužnost nalaže. 

— Tako i treba. Dakle, znajte da sam ja, naprotiv, spremna 
da vam se pokoravam ne samo u onom najglavnijem, nego ću 
vam popustiti u svemu, i evo vam se sada kunem da ću vam 
popuštati — u svemu i dok sam živa — povika Lise vatreno 
— i to smatram za sreću, sreću! I još više, kunem vam se da 
neću nikad prisluškivati, ni jedanput 1 nikad, da neću nijedno 
vaše pismo pročitati zato što vi imate pravo, a ne ja. I premda 
će me srce i te kako vući da prisluškujem, jer znam da hoće, 
ipak neću to učiniti, jer vi držite da je to nečasno. Vi ste sad 
nešto kao moja promisao . . . Čujte, Alekseju Fjodoroviču, zašto 
ste vi tako tužni sve ove dane, i jučer i danas. Ja znam da vi 
imate briga, jada, ali ja vidim da vas osim toga muči neka 
posebna tuga — možda potajna, a? 

— Jest, Lise, potajna — reče Aljoša tužno. — Vidim da 
me volite kad ste to pogodili. 

— A kakva tuga? Zbog čega? Možete li mi reći? — plaš- 
ljivo zamoli Lise. 

— Poslije ću vam reći, Lise... poslije... — zbuni se 
Aljoša. — Sada ne biste, vjerojatno, ni razumjeli. A teško da 
bih vam to i ja sam mogao reći. 

— Znam, osim toga, da vas muče vaša braća, i otac? 

— Jest, i braća — progovori Aljoša zamišljeno. 

— Ja, Aljoša, ne volim vašeg brata Ivana Fjodoroviča — 
odjedanput pripomenu Lise, 

Aljoša se začucx toj pripomeni, ali ne odgovori na nju. 

— Braća upropašćuju sebe — produži on — otac također. 
A i druge upropašćuju zajedno sa sobom. 'Tu djeluje »karama- 
zovska zemljana sila«, kako se neki dan izrazio otac Pajsij 
— zemljana i bijesna, neobrađena... Ni to ne znam — lebdi 
li duh božji više te sile. Samo to znam da sam i ja sam Kara- 
mazov... Ja da sam kaluđer, zar ja kaluđer? Jesam li ja 
kaluđer, Lise? Ne rekoste li maloprije da sam kaluđer? 

— Jest, rekla sam. 

— A ja, možda, ni u Boga ne vjerujem. 

— Vi da ne vjerujete, šta vam je? — tiho i oprezno pro- 
govori Lise. Ali Aljoša na to ne odgovori. U tim njegovim 
i suviše iznenadnim riječima bilo je nešto vrlo tajanstveno i 
vrlo subjektivno, možda i njemu samom nejasno, ali nešto što 
ga je nesumnjivo mučilo. 

— 1 sada, povrh svega, odlazi još i moj prijatelj, prvi čov- 
jek na svijetu napušta zemlju. Kad biste vi znali, kad biste 
vi znali, Lise, kako sam ja duševno vezan uz tog čovjeka! I 
eto, ostat ću sam... Ja ću vama doći, Lise. ., odsad ćemo biti 
zajedno... 

— Jest, zajedno, zajedno! Odsada bit ćemo zajedno cijeloga 
Života. Čujte, poljubite me, ja vam dopuštam. 

Aljoša je poljubi. 

— A sad odlazite, Krist bio s vama! (I ona ga prekriži.) 
Odlazite što brže njemu dok je još živ. Ja vidim da sam vas 
mnogo zadržala. Danas ću se moliti za nj i za vas. Aljoša, mi 
ćemo biti sretni! Bit ćemo sretni, je li? 

— Čini mi se da ćemo biti, Lise. 

Kad je Aljoša ostavio Lisu, mislio je da je bolje ne smetati 
gospođi Hohlakovoj, pa se uputio iz kuće i ne oprostivši 
se s njom. Ali jedva što je otvorio vrata i izašao na stepenice, 
iskrsnu odnekud pred njim gospođa Hohlakova. Poslije prvih 
riječi dosjeti se Aljoša da ga je namjerno ovdje čekala. 

— Alekseju Fjodoroviču, to je strašno. To su djetinjarije i 
same gluposti. Nadam se da nećete ni pomisliti da kujete pla- 
nove... To su gluposti, gluposti, gluposti! — nasrnu ona na 
njega. 

— Samo ne govorite to njoj — reče Aljoša — ona će se 
uzrujati, a to će joj škoditi. 

— Čujem pametnu riječ pametnog mladića. Smijem li ovo 
uzeti kao da ste samo zato pristajali uz nju jer niste htjeli, s 
obzirom na njenu bolest, da joj protuslovite? 

— O ne, nipošto nisam, ja sam potpuno ozbiljno s njom 
govorio — reče Aljoša odlučno. 

— Ozbiljnost je ovdje nemoguća, ona se ne da ni zamisliti. 
A prvo, ja vas odsada neću uopće primati, a drugo, ja ću otići 
i odvesti je, to treba da znate. 

— A zašto? — reče Aljoša. — To je još tako daleko, 
možda će se morati čekati još godinu i po. 

— Ah, Alekseju Fjodoroviču, to je, naravno, istina, i za 
godinu i po vi ćete se tisuću puta posvaditi i razići. Ali ja 
sam tako nesretna, tako nesretna. Iako su to same gluposti, 
ipak me je dotuklo. Sad sam kao Famusov! u posljednjem pri- 


1 Osobe iz Gribojedovljeve komedije: » Teško pametnome«. 

zoru, vi ste Čacki, a ona Sofja, i, zamislite, ja sam namjerno 
istrčala ovamo na stepenice da se sastanem s vama, a i ondje 
se sve sudbonosno odigralo na stepenicama. Sve sam čula i 
jedva sam se svladala. Eto, dakle, gdje je objašnjenje svih užasa 
cijele ove noći i današnje histerije. Kćeri ljubav, a materi smrt. 
Lezi u grob. A sada drugo i najglavnije: kakvo je to pismo što 
vam ga je pisala, pokažite mi ga odmah, odmah! 

— Neću, to nije potrebno. Recite, kako zdravlje Katerine 
Ivanovne, to moram svakako znati. 


— I dalje leži u bunilu, još se nije prenula, Tetke su joj 
ovdje, i samo jauču i drže se oholo prema meni, a Gercenštube 
je došao i toliko se prepao da nisam znala šta ću s njim i kako 
da ga spasim, čak sam htjela poslati po liječnika. Odvezli 
su ga kući u mojoj kočiji. I da bude mjera puna, eto sad vas 
s tim pismom. U ime svega što vam je veliko i sveto, u ime 
vašeg starca na umoru, pokažite mi to pismo, Alekseju Fjodo- 
roviču, meni, materi! Ako želite, držite ga prstima, a ja ću ga 
čitati iz vaše ruke. 

— Ne, neću ga pokazati, Katerino Osipovna, makar i ona 
dopustila, neću ga pokazati. Sutra ću doći, i, ako hoćete, raz- 
govarat ću s vama o mnogočemu, a sada — zbogom. 


I Aljoša strča niz stepenice na ulicu. 


nI 
SMERDJAKOV S GITAROM 


A zbilja nije imao vremena, Sinula mu jedna misao dok 
se još opraštao od Lise. Misao: kakvom bi lukavštinom sad 
odmah ulovio brata Dmitrija koji se očito pred njim krije? 
Bilo je dosta kasno, bila su tri sata popodne. Aljošu je cijelo 
njegovo biće vuklo u manastir svom »velikom« samrtniku, ali 
potreba da se vidi s bratom Dmitrijem nadjačala je sve: u 
umu Aljošinu raslo je svakim trenutkom sve jače i jače uvje- 
renje o neminovnoj užasnoj katastrofi koja se mora dogoditi. 
U čemu se baš sastojala ra karastrofa, i šta je želio ovog časa 
da kaže bratu, možda ne bi ni sam mogao odrediti. »Neka 

dobrotvor moj umre i bez mene, ali bar neću prekoravati sebe 
cijeloga Života da sam možda mogao nešto spasiti, a nisam 
spasio, nego sam prošao mimo, žureći se svojoj kući. A ako 
ovako učinim, uradit ću po njegovoj velikoj riječi. , .« 

Plan se njegov sastojao u tome da ulovi brata Dmitrija ne- 
nadano, naime, prijeći će, kao jučer, preko onog plota, ući 
u vrt i sjesti u onaj hladnjak. »Ne bude li ga tamo«, mislio 
je Aljoša, »onda se neću pokazivati ni Fomi, ni gazdaricama, 
nego ću se pritajiti i čekati u hladnjaku, ma i do večeri. Ako 
on, kao i prije, vreba Grušenjkin dolazak, onda će vjerojatno 
doći i u hladnjak... .« Aljoša, uostalom, nije mnogo ni potanko 
razmišljao o svome planu, ali je odlučio da ga izvede, pa ma 
i ne stigao danas u manastir, 

Sve je prošlo bez ikakve smetnje: prešao je preko plota 
gotovo na onom istom mjestu gdje i jučer, i krišom se došu- 
ljao u hladnjak. Nije htio da ga primijete: i gazdarica i Foma 
(ako je ovdje) mogli su pristajati uz brata i slušati njegove na- 
loge, pa, prema tome, ili ne bi Aljošu pustili u vrt ili bi za 
vremena izvijestili brata da ga traže i da se za njega raspituju. 
U hladnjaku nije bilo nikoga. Aljoša sjede na svoje jučerašnje 
mjesto i stade čekati. Razgledao je hladnjak i tko zna zašto 
učini mu se kudikamo stariji nego jučer; sada mu se pričinio 
posve truo. Dan je bio, uostalom, isto tako vedar kao i jučer. 
Na zelenom stolu vidio se otisnut kolobarčić, sigurno se jučer 
prolio konjak iz čašice. Puste misli koje se nisu odnosile na 
ono glavno, kako to uvijek biva za vrijeme dosadna čekanja, 
uvlačile su mu se u glavu: na primjer, zašto je, kad je ušao 
unutra, sjeo baš na ono isto mjesto gdje je i jučer sjedio, a 
ne na neko drugo? Najzad ga obuze tuga, velika tuga zbog 
neizvjesnosti koja ga je uznemirivala. Al: nije prosjedio ni 
četvrt sata, kad se iznenada i dosta blizu začuše akordi gitare. 
Negdje u grmu, najviše dvadeset koračaja daleko, ili je već 
netko sjedio ili je tek ovaj čas sjeo. Aljoši pade odjedanput na 
pamet da je jučer, kad je odlazio od brata iz hladnjaka, vidio, 
ili mu se pričinilo da vidi, lijevo u grmlju, kraj plota, vrtnu, 
zelenu, nisku, staru klupu. Na nju su, vjerojatno, i sada posje- 
dali posjetioci. Tko je to? Ali odjedanput zapjeva, uz pratnju 
gitare, slatkim falsetom neki muški glas kuplet: 


Carska kruna — 
Zdravlje mojoj dragoj. 
Gospodi pomi-i-luj 

Nju imene! 
Nju i mene! 
Nju i menefi 


Glas ušuta. Pjevač je pjevao lakajskim tenorom i na lakajski 
način. Drugi, ženski glas, progovori odjedanput laskavo i ne- 
kako plašljivo, ali ipak ponešto izvještačeno: 

— Zašto nam ne dođoste iako dugo, Pavle Fjodoroviču? 
Zar nas još prezirete? 

— Ni najmanje — odgovori muški glas, iako učtivo, ali 
ipak upornim i postojanim dostajanstvom. Očito je muškarac 
vodio riječ, a žena koketirala. »Muškarac — to je vjerojatno 
Smerdjakov«, pomisli Aljoša, »sudeći po glasu, a žena je 
sigurno kći gazdarice ove kućice, koja je došla iz Moskve i 
nosi haljine sa šlepom, a Marfi Ignatjevnoj dolazi po 
čorbu .. .« 

— Strašno volim svaku pjesmu ako je skladna — produži 
ženski glas — zašto ne nastavite? 


Glas ponovo zapjeva: 


Carska kruna — 
Zdravlje mojoj dragoj. 
Gospodi pomi-i-luj 
Nju i mene! 

Nju i mene! 

Nju i mene! 


— Prošli put je bolje ispalo — napomenu ženski glas. — 
Pjevali ste o kruni: »Zdravlje mojoj ljubljenoj«. Tako je njež- 
nije, vi ste sigurno danas zaboravili. 

— Stihovi su glupost — dobaci Smerdjakov. 

— Ah, nisu, ja neobično volim stihove. 


—- Svaki je stih prava pravcata glupost. I kad bi počeli 
govoriti u stihu, pa i po nalogu vlasti, zar bi mogli mnogo 
reći? Od stiha slaba korist, Marja Kondratjevna. 


1 (Strane 246, 247 i 249.) O Smerdjakovljevu kupletu »Carska kruna« 
Dostojevski je pisao 10. svibnja N, A. Ljubimovu: »Pjesmu nisam ja sa- 
stavio nego sam je zapisao u Moskvi. Čuo sam je još prije četrdeset go- 
dina. Sastavili su je trećerazredni trgovački pomoćnici, a preuzeli je lakaji. 
Nijedan je sakupljač nije nikad zapisao pa se kod mene pojavljuje prvi 
pur.« 

— Kako ste u svemu tako pametni i kako se u sve razumi- 
jete — laskaše sve više i više ženski glas. 

— Ne bih čak ni ovo znao da mi nije ovako suđeno 
izmalena. U dvoboju bih ubio onog iz pištolja koji bi mi rekao 
da sam nitkov što sam rođen bez oca od Smerdjakove, a oni 
su mi u Moskvi to u oči dobacivali, i samo Grigoriju Vasilje- 
viču imam da zahvalim što je to odavle onamo prodrlo. Gri- 
gorij Vasiljevič me prekorava što se bunim protiv svog ro- 
đenja: »Ti si«, kaže On, »utrobu raskinuo.« E, pa neka je tako 
s utrobom, ali ja bih pristao da me ubiju još u utrobi, te da se 
nisam nikako ni rodio. Na trgu su govorili, a 1 vaša se mati 
u prevelikoj neukusnosti zaboravila 1 pričala mi da je imala 
koltun! na glavi, te da je bila visoka svega dva aršina, za 
malenkost više. Zašto za malenkost, kad se može reći prosto, 
i nešto više, kako svi ljudi govore. Ona se htjela dirljivo 
izraziti, ali je to, kažem, seljačka dirljivost, sasvim seljački 
osjećaj. Može li ruski seljak imati osjećaja? Meni je već od 
djetinjstva bilo, kad čujem »za malenkost«, kao da sam natrčao 
na zid. Mrzim cijelu Rusiju, Marja Kondratjevna. 

— Kad biste bili vojnički junker ili mladi husarčić, onda ne 
biste tako govorili, nego biste isukali sablju i cijelu Rusiju 
branili. 

— A ja, Marja Kondratjevna, ne samo da ne želim da 
budem husarčić, već, naprotiv, želim uništenje svih vojnika. 

— A kada dođe neprijatelj, tko će nas braniti? 

— Pa to nije potrebno. Dvanaeste godine bio je veliki 
pohod na Rusiju francuskog imperatora Napoleona prvog, 
oca današnjeg, i dobro bi bilo da su nas onda pokorili ti Fran- 
cuzi: mudar narod pokorio bi vrlo glup i pripojio sebi. Onda 
bi bio kod nas sasvim drugi red. 

— Kao da su oni ondje bolji od naših. Ne bih ja ponekad 
našeg kicoša za tri mlada Engleza promijenila — progovori 
Marja Kondratjevna nježno, sigurno popraćujući u tom tre- 
nutku svoje riječi pogledom punim čežnje. 

— 'To je prema ukusu. 

— A1 vi ste sami baš kao kakav inozemac, kao kakav 
plemeniti inozemac, to vam kažem stideći se. 

-— Ako želite znati, i tamošnji i naši su jednaki što se raz- 
vrata tiče. Sve samo hulje, samo s tom razlikom što tamošnji 


! Zamršena i ulijepljena kosa od prljavštine. Bolest raširena u Poljskoj 
(»Plica polonica«), 

nose lakirane čizme, a naš podlac u svom siromaštvu smrdi i 
ne nalazi u tome ništa ružno. Ruse treba šivati, kako je posve 
pravo rekao jučer Fjodor Pavlovič, iako je on čovjek lud, 
kao i sva njegova djeca. 

— A sami ste govorili da Ivana Fjodoroviča neobično po- 
štujete. 

— Ali je on za me rekao da sam smrdljivi sluga. Oni drže 
da bih ja mogao dizati bunu, ali se varaju. Kad bih ja imao 
u džepu kakvu svotu, ne bi me već ovdje bilo. Dmitrij Fjo- 
dorovič gori je od svakog lakaja, i vladanjem, i umom, 1 svo- 
jom neimaštinom, i ne umije ništa da radi, pa ga ipak svi po- 
štuju, Ja sam, recimo, samo kuhar, ali bih, kad bi mi se nasmi- 
jala sreća, mogao otvoriti u Moskvi na Petrovci kafe-restoran. 
Jer ja gotovim specijalitete, a nijedan od njih u Moskvi, izu- 
zevši strance, ne umije da posluži specijalitete. Dmitrij Fjodo- 
rovič je gologuz, a pozove li na dvoboj prvog grofovskog sina, 
taj će mu se i odazvati, a u čemu je on bolji od mene? Po 
tome što je on kudikamo gluplji od mene. Koliko je novaca 
profućkao utaman! 

— Na dvoboju je, mislim, vrlo lijepo — napomenu od- 
jedanput Marja Kondratjevna. 

— Zašto? 

— Jer je sve tako strašno i junačno, osobito kada mladi 
oficirčići s pištoljima u rukama pucaju jedan na drugoga, a 
zbog bilo kakve. Prava slika. Ah, kada bi puštali djevojke da 
gledaju, ja bih to strašno željela vidjeti. 

— Dobro je kad on pogodi, ali kad njega pogode u njušku, 
onda je to najgluplji osjećaj. Odmah biste pobjegli, Marja 
Kondratjevna. 

— A zar biste i vi pobjegli? 

Ali se Smerdjakov ne udostoji odgovoriti. Poslije vrlo 
kratke šutnje razlegnu se opet akord, a falset zapišta posljed- 
nji kuplet: 


Carska kruna — 
Zdravlje mojoj dragoj. 
Gospodi pomi-i-luj 
Nju i mene! 

Nju i mene! 

Nju i mene! 

I sad se desi nešto neočekivano: Aljoša iznenada kihnu; na 
klupi se sve u tren oka stiša. Aljoša se diže i pođe onamo. 
To je zaista bio Smerdjakov, svečano obučen, napomađen, 
samo što nije bio nakovrčan i u lakiranim cipelama. Gitara 
je ležala na klupi. A dama je bila Marja Kondratjevna, kći 
gazdaričina, u jasnoplavoj haljini sa šlepom od dva aršina. 
Djevojka je bila još prilično mlada i ljepuškasta, ali je imala 
suviše okruglo lice i bila posve pirgava. 

— Hoće li se brat Dmitrij skoro vratiti? — zapita Aljoša 
što je mogao mirnije. 

Smerdjakov se polagano diže sa klupe, a digla se i Marja 
Kondratjevna. 

— A otkud bih ja mogao znati za Dmitrija Fjodoroviča? 
Drugo bi nešto bilo kad bih ja bio njihov stražar! — odgo- 
vori Smerdjakov tiho, odmjereno i nehajno. 

— Samo sam pitao da li možda znate — objasni Aljoša, 

— Ne znam ništa o njihovom boravištu, a i ne želim da 
znam. 

— A brat mi je govorio da ga baš vi obavještavate o svemu 
što se u kući dešava, i da ste mu obećali da ćete ga obavijestiti 
kad dođe Agrafena Aleksandrovna. 

Smerdjakov polagano i hladnokrvno podigne pogled prema 
Aljoši. 

— A kako ste vi izvoljeli sada ovamo ući kad su vrata 
već jedan sat zasunom zatvorena? — zapita on gledajući oštro 
Aljošu. 

— Prešao sam s ulice preko plota ravno u hladnjak. Vi 
ćete mi, nadam se, oprostiti zbog toga — obrati se on Marji 
Kondratjevnoj — morao sam se što prije naći s bratom. 

— Ah, možemo li se na vas ljutiti — otegne Marja Kon- 
dratjevna kojoj je laskala isprika Aljošina — jer i Dmitrij 
Fjodorovič dolazi tako često u hladnjak, mi i ne znamo, a on 
već ovdje sjedi. 

— Tražim ga, i neobično bih želio da se sastanem s njim ili 
da saznam od vas gdje se sad nalazi. Vjerujte mi, posrijedi je 
nešto po nj vrlo važno. 

— On nam to ne kazuje — pročavrlja Marja Kondratjev- 
na. 


— lako sam dolazio ovako kao poznanik — otpoče 
ponovo Smerdjakov — ali oni su me i ovdje nečovječno na- 
padali neprestanim ispitivanjem o gospodinu: kako je, kaže, 

kod njih, tko dolazi, tko odlazi, mogu li im šta drugo priop- 
ćiti? Dvaput mi se, štoviše, zagrozio smrću. 

— Kako smrću? — začudi se Aljoša. 

— A zar je to štogod za njih, kod takva karaktera koji 
ste i sami izvoljeli jučer vidjeni. Ako, kaže, Agrafenu Alek- 
sandrovnu propustim, i ona ovdje premoći — ti prvi nećeš 
biti među živima. Njih se strašno bojira, i kad ih se ne bih 
tako strašno bojao, morao bih ih prijaviti gradskoj vlasti. Sam 
bog zna šta mogu učiniti. 

— Neki dan rekoše im: »U stupi ću te satrti« — pridoda 
Marja Kondratjevna. 

— Ali, ako je rekao: u stupi, onda je to, vjerojatno, samo 
takav izraz... — napomenu Aljoša. — Kad bih ga mogao 
odmah naći, onda bih mu mogao štogod i o tome reći. 

— Ovo vam jedino mogu reći — predomislio se odjednom 
Smerdjakov. — Dolazim ovamo kao stari poznanik iz susjed- 
stva, 1 zašto da ne dolazim? S druge strane, poslao me Ivan 
Fjodorovič još danas u zoru u njihov stan u Jezerskoj ulici, 

ez pisma, a s usmenom porukom da Dmitrij Fjodorovič dođe 
bezuvjetno u ovdašnju krčmu na trgu, pa da zajedno ručaju. 
Otišao sam onamo, a ali nisam zatekao Dmitrija Fjodoroviča u 
njihovu stanu, a bilo je već osam sati. »Bio je, ali je otišao«, 
reče mi njihova gazdarica baš ovim riječima. Baš kao da su se 
dogovorili. Sada, možda, baš ovog trenutka, sjedi s Ivanom 
Fjodorovičem u onoj krčmi, jer Ivan Fjodorovič nije dolazio 
kući na ručak, a Fjodor Pavlovič je prije jedan sat odručao 
i legao da otpočine. Međutim, molimo vas najusrdnije da i im 
o meni i o onom što sam vam spominjao ne govorite, jer će 
me nizašto ubiti... 

— Brat Ivan je pozvao danas Dmitrija u krčmu? — zapita 
Aljoša naglo. 

— Upravo tako. 

— U krčmu »Prijestolnica«, na trgu? 


— U tu istu. 
— To je vrlo vjerojatno! — uskliknu Aljoša neobično 
uzrujan. — Hvala vam, Smerdjakove, vijest je važna, idem 


odmah onamo. 

— Ne odajite me — reče za njim Smerdjakov. 

— Nipošto, svratit ću u krčmu kao sasvim slučajno, budite 
mirni. 

— A kamo ćete, otvorit ću vam vrata — viknu Marja 
Kondratjevna. 

— Ne treba, ovuda je bliže, opet ću preko plota. 

Ta je vijest strašno potresla Aljošu. On se uputi prema 
krčmi. Bilo mu je neprilično da uđe u krčmu u svom odijelu, a 
da se raspita na stepenicama i izazove ih, bilo je nemoguće. 
Ali tek što je bio prišao krčmi, kad se iznenada otvori jedan 
prozor i sam ga brat Ivan pozva s prozora: 

— Aljoša, bi li mogao odmah doći do mene gore ili ne 
bi? Vrlo ćeš me zadužiti. 

— Mogu drage volje, samo ne znam kako ću u ovom 
odijelu. 

— A ja sam, baš kao naručeno, u posebnoj sobi, popni se 
ulaznim stepenicama, a ja ću izaći preda te... 

Poslije jedne minute sjedio je Aljoša s bratom. Ivan je bio 
sam i ručao. 


HI 
BRAĆA SE UPOZNAJU 


Ali Ivan nije bio u posebnoj sobi. To je bilo tek mjesto kraj 
prozora, odvojeno zaslonom, ali ipak drugi nisu mogli vidjeti 
one što su sjedili iza zaslona. Ta je soba bila prva od ulice, 
kroz koju se izlazilo, s bifeom uz pobočni zid. Kroz nju su 
neprestano promicali konobari. Jedini gost bio je ovdje jedan 
starčić, isluženi vojnik, i pio u kutu čaj. Ali se zato ostalim 
sobama krčme razlijegala krčmarska obična galama, čulo se 
dozivanje, otčepljivanje boca, udaranje biljarskih kugala, svi- 
rao je vergl. Aljoša je znao da Ivan gotovo nikad ne zalazi 
u tu krčmu i da krčme uopće ne voli: dakle se jedino zato 
našao ovdje, pomisli on, da se, po dogovoru, sastane s bratom 
Dmitrijem. A, međutim, Dmitrija ipak nije bilo. 

— Naručit ću ti riblju čorbu ili nešto drugo, jer ne živiš 
valjda jedino od čaja — povika Ivan, očito vrlo zadovoljan 
što je ulovio Aljošu. On je već bio ručao i pio čaj. 

— Uzet ću čorbu, a poslije i čaj, jer sam ogladnio — reče 
Aljoša veselo. 

— A slatko od višanja? Ovdje ga ima. Sjećaš li se da si 
još kao mali kod Polenova volio slatko od višanja? 

— A ti se toga sjećaš? Daj 1 slatko, i sada ga volim. 

Ivan pozvoni da dođe konobar, i naruči riblju čorbu, čaj 
i slatko. 

— Svega se, Aljoša, sjećam, sjećam se tebe od jedanaeste 
godine, ja sam onda bio u petnaestoj godini. Petnaest i jeda- 
naest, to je tolika razlika da braća u tim godinama nisu nikad 
drugovi. Čak ne znam jesam li te i volio, jer te se, kad sam 
otišao u Moskvu, prvih godina nisam čak ni sjećao. Poslije 
kada si i ti došao u Moskvu, čini mi se da smo se tek jedanput 
negdje sreli. A i ovdje Živim već četvrti mjesec, i baš sam 
maloprije mislio, sjedeći ovdje, kako da se sastanemo i opros- 
timo, kad ti pređe. 

-- Atisi žarko želio da me vidiš? 

— Žarko, hoću da se s tobom upoznam jedanput zauvijek, 
a tebe da upoznam sa sobom. To će nam bit i oproštaj. Mislim 
da je najbolje upoznati se na rastanku. Vidio sam kako si me 
ti gledao ova tri mjeseca, u tvojim očima bilo je neprestano 
iščekivanje, a ja to ne mogu podnijeti, i zato ti nisam prilazio. 
Ali potkraj se naučih da te poštujem: čvrsto, rekoh, stoji taj 
čovjek. Zapamti da ja goverim sada ozbiljno, iako ss smijem. 
Ti stojiš čvrsto, je li? Volim takve čvrste ljude, držali se bilo 
čega i ma i bili takvi derančići kao što si ti. Pogled tvoj, koji 
je sve nešto iščekivao, nije mi bio, napokon, ni najmanje od- 
vratan; baš obratno, ja sam napokon zavolio taj tvoj pogled, 
Meni se čini, Aljoša, da me ti voliš? 

— Volim, Ivane. Brat Dmitrij kaže za tebe: Ivan je grob! 
A ja kažem za tebe: Ivan je zagonetka. Ti si i sada za me 
zagonetka, ali sam ipak već nešto odgonetnuo u tebi, i to tek 
od jutros... 

-— A šta je to? — nasmija se Ivan. 

— Nećeš se razljutiti? — nasmija se i Aljoša. 

— Onda? 

— Naime to da si isto takav mladić kao i svi ostali mladići 
od dvadeset i tri godine, isto tako mlad, vrlo mlad, svjež i 
krasan dječak, ali ipak Žutokljunac. Pa, jesam li te jako uvri- 
jedio? 

— Naprotiv, iznenadio si me, jer se tvoje mišljenje podu- 
dara s mojim! — povika Ivan veselo 1 vatreno. — Vjeruješ li 
da sam ja poslije našeg nedavnog sastanka kod nje samo o 
tome i razmišljao, o tom mom žutokljunstvu od dvadeset i tri 
godine, i ti baš kao da si uvračao i počeo upravo o tome. Znaš 
li Što sam rekao sebi dok sam evo ovdje sjedio: ma ja i ne 

vjerovao u život, ma se i razočarao u voljenoj ženi, razočarao 
u svcopćem poretku, te se, naprotiv, uvjerio da je sve to pro- 
kleti i možda demonski i zbrkan kaos, pa me i zaprepastili svi 
užasi ljudskog razočaranja — ja ipak hoću da živim, i kad sam 
već jedanput prinio ustima taj pehar, neću ga više oduzimati 
dok ga ne ispijem do posljednje kapi! Uostalom, u tridesetim 
godinama ću, vjerojatno, odbaciti pehar, ma ga i ne ispio do 
dna, iotići... a kamo, to ne znam. Ali znam pouzdano da će 
do moje tridesete godine mladost moja sve pobijediti — svako 
razočaranje, svaku odvratnost prema Životu. Često sam pitao 
sebe: postoji li na svijetu takvo očajanje koje bi pobijedilo u 
meni ovu bijesnu i možda nepriličnu žeđ za životom, te sam 
zaključio da, vjerojatno, ne postoji, to jest, opet samo do 
trideset godina, a onda, kako mi se čini, neću više ni sam 
željeti. Tu žeđ za životom nazivaju neki sušičavi, balavi mo- 
ralisti, a osobito pjesnici, podlom. Istina, to je donekle crta 
karamazovska, i žeđ za životom, koja se ni na što ne obazire, 
nalazi se svakako i u tebi, ali zašto je ona podla? Aljoša, na 
našem planetu ima još strašno mnogo centripetalne sile. Ja želim 
da živim, i ja živim, pa makar 1 protiv logike. Pa ma i ne 
vjerovao u sveopći poredak, ali su mi dragi ljepljivi listići 
što u proljeće listaju, drago mi je modro nebo, drag neki 
čovjek koga kadšto voliš, vjeruješ li mi, i sam ne znaš zašto, 
drago mi je poneko ljudsko djelo u koje sam, možda, već 
odavno prestao vjerovati, ali koje ipak, po staroj navici, 
poštuješ od srca. Eto. donijeli su ti riblju čorbu, jedi, na 
zdravlje. Corba je divna, izvrsno je priređuju. Želim da pu- 
tujem u Evropu, Alješa, odavde ću i otputovati; ali znam da 
idem samo na groblje, ali na veoma, na veoma drago groblje, 
tako je! Ondje leže dragi pokojnici, svaki kamen nad njima 
priča o nekadašnjem vatrenom životu, o strastvenoj vjeri u 
svoj rad, u svoju istinu, u svoju borbu i u svoju nauku, i ja 
ću, to znam već unaprijed, pasti na zemlju, ljubiti to kamenje 
i plakati nad njima — a u isto vrijeme bit ću u dubini svog 
srca uvjeren da je sve ovo već odavno groblje, i ništa drugo. 
I neću plakati iz očaja, nego jednostavno zato što će me usre- 
ćiti moje prolivene suze. Opit ću se vlastitim svojim ganućem. 
Ja volim ljepljive proljetne listiće!, modro nebo, eto, to ti je! 
Nema tu govora o razumu, o logici, tu voliš unutrašnjošću, 
utrobom, voliš prvu svoju mladu snagu. Razumiješ li ti, Aljoša, 


1 Riječi iz Puškinove pjesme »Još pušu hladni vjetrovi«. 

štogod od mog ćaskanja ili ne razumiješ — nasmija se iznenada 
Ivan. 

— Vrlo mnogo razumijem, Ivane: sva unutrašnjost i 
utroba tvoja želi da voli — divno si to rekao i meni je ne- 
obično drago što toliko želiš živjeti — uskliknu Aljoša, — 
Ja mislim da svi na svijetu moraju ponajprije zavoljeti Život. 

— Zavoljeti život više nego njegov smisao? 

— Tako je, baš tako, zavoljeti prije logike, kako ti veliš, 
svakako prije logike, jer samo će onda i smisao razumjeti. 
Eto o čemu već odavno sanjarim. Polovica je tvoga djela, 
Ivane, završena i postignuta: ti voliš da živiš. Sada treba da 
se brineš i za drugu polovicu, i ti si spašen. 

— Ti me već spasavaš, a ja možda uopće nisam još propao? 
A u čemu se sastoji ona — ta tvoja druga polovica? 

— U tome što treba podići od mrtvih tvoje mrtvace koji 
nisu možda nikad ni umrli. De, dodaj mi čaj. Mene veseli, 
Ivane, što se razgovaramo. 

— Ti si, kako vidim, u nekom nadahnuću. Ja strašno volim 
takve professions de foi!, eto, takvih... iskušenika. Ti si, 
Alekseju, čvrst čovjek. Je li istina da ćeš napustiti manastir? 

— Istina j je. Moj me starac šalje u svijet. 

— Vidjet, ćemo se, vjerojatno, u svijetu, srest ćemo se do 
tridesete godine kad budem počeo ostavljati svoj pehar. Otac 
neće da ostavi svoj pehar do sedamdesete godine, a sanja čak 
io osamdesetoj, tako bar sam kaže, i on to misli sasvim oz- 
biljno mada je lakrdijaš. Stao na svoj razvrat kao da je 
pećina... istina, poslije tridesete godine i nema se gotovo 
na što drugo stati nego na nj... Ali do osamdesete, to je 
podlo, bolje do tridesete: može se bar, varajući sam sebe, sa- 
čuvati »neka sjena plemenitosti«. Nisi li vidio danas Dmitrija? 

— Ne, nisam ga vidio, ali sam bio sa Smerdjakovom, 

I Aljoša ispriča bratu na brzinu i i potanko o svom susretu 
sa Smerdjakovom. Ivan poče odjedanput veoma zabrinuto 
slušati, a pogdješto morade mu Aljoša i ponoviti. 

Ivan se namrgodi i zamisli. 

— Ti si se zbog Smerdjakova namrgodio? -— zapita Aljoša. 

— Jest, zbog njega. Neka ga đavo nosi. A s Dmitrijem 
sam se zaista htio sastati, ali sad nije potrebno... — reče 
Ivan preko volje. 

— Auti, brate, zbilja tako brzo odlaziš? 


! Javno izlaganje svojih nazora. 

— Odlazim. 

— A šta će biti s Dmitrijem i ocem? Kako će se to među 
njima svršiti? — zapita Aljoša zabrinuto. 

— Ti pjevaš sve jednako svoju pjesmu! Tiče li se to mene? 
Zar sam ja čuvar, šta li, svoga brata Dmitrija? — odbrusi 
Ivan razdražljivo, ali se odjedanput gorko osmjehnu. — Ka- 
inov odgovor Bogu o ubijenom bratu, je li? Misliš li ti to 
možda ovog trenutka? Ali, do đavola, mogu li zbilja ostati 
ovdje kao njihov stražar? Posvršavao sam svoje poslove, pa 
idem. Valjda ne misliš da sam ljubomoran na Dmitrija i da sam 
mu cijela ova tri mjeseca preotimao ljepoticu Katerinu Iva- 
novnu? E, do đavola, imao sam i ja svojih poslova. Poslove 
sam svršio, i odlazim. Svršio sam maloprije, ti si bio svjedok. 

— Ovo maloprije kod Katerine Ivanovne? 

— Jest, kod nje: odjedanput sam se oslobodio. I šta onda? 
Kakva ja imam posla s Dmitrijem? To se Dmitrija ništa ne 
tiče! Bio je to samo moj posao i Katerine Ivanovne. Ti sam 
znaš da se, naprotiv, baš sam Dmitrij tako držao kao da je 
bio sa mnom u nekakvu dogovoru. Nisam ga nikako molio, 
nego mi ju je on svečano predao i blagoslovio. To je sve nalik 
na lakrdiju. Ne, Aljoša, ne, kada bi ti znao kako se ja sad 
ugodno osjećam! Eto sam ovdje sjedio i jeo, i vjeruješ li mi, 
htio sam da naručim šampanjca i proslavim moj prvi čas slo- 
bode. Phi, gotovo pola godine — i sada sam sve odjedanput 
zbacio. Jučer nisam ni slutio da mogu to bez svake muke svršiti 
samo ako hoću. 

— Govoriš li ti to o svojoj ljubavi, Ivane? 

— O ljubavi, ako hoćeš, jest, zaljubio sam se u gospođicu, 
u institutkinju. Mučio sam se s njom, a i ona je mene mučila. 
Lebdio sam nad njom... i odjedanput je sve odletjelo. Malo- 
prije sam govorio u nadahnuću, a kad sam izašao, prasnuo 
sam u smijeh — vjeruješ li? Zaista mislim doslovno. 

— Ti i sad to veselo pričaš — pripomenu Aljoša i zagleda 
se u njegovo lice koje se zaista odjedanput razvedrilo. 

— A otkud sam mogao znati da je uopće ne volim! He-he! 
I, eto, pokazalo se da je ne volim. A, međutim, kako mi se 
sviđala! Kako mi se čak maloprije sviđala kada sam držao svoj 
govor. A znaš li, i sad mi se strašno dopada — a međutim 
sam je vrlo lako ostavio. Ti misliš da se hvastam? 

— Ne mislim. Ili to, možda, i nije bila ljubav. 

— Aljoška, — nasmije se Ivan — ne upuštaj se u rasprave 
o ljubavi! Tebi to ne pristoji. Baš si, baš si istrčao, ajaoj! 

Zaboravio sam da te poljubim za to. A kako me je mučila! 
Zbilja sam bio pored loma. Oh, ona je znala da je volim! 
Ona je mene voljela, a ne Dmitrija — ustvrdi Ivan veselo. — 
Dmitrij je puki lom. Sve što sam joj maloprije rekao, prava je 
istina. Ali, u tome je baš ono, ono glavno, što je njoj možda 
potrebno petnaest ili dvadeset godina pa da se dosjeti da 
Dmitrija nikako ne voli, nego da voli jedino mene, koga je 
mučila. I zbilja, ona se neće tome nikad dosjetiti, čak i pored 
današnje lekcije. Ali, i bolje je: digao sam se i otišao zauvijek. 
Zbilja, šta ona sad radi? Šta se ondje dogodilo kad sam ja 
otišao? 

Aljoša mu ispriča kako je dobila histerični napad te da je, 
čini se, još i sad u nesvijesti 1 da bunca. 

— A ne laže li Hohlakova? 

— Čini mi se da ne laže. 

— Moram se raspitati. Od histerije nije, uostalom, nitko 
i nikad umro. Ali neka je 1 spopada histerija, jer Bog je iz 
ljubavi prema ženi poslao na nju histeriju. Ja ne idem više 
nikad onamo. Što da se opet namećem? 

—— Međutim si joj maloprije rekao da te ona nije nikad 
voljela. 

— To sam namjerno kazao. Aljoša, da naručim šampanjca, 
pa da pijemo za moju slobodu, Eh, kad bi znao kako mi je 
drago! 

— Neću, brate, bit će bolje da ne pijem — reče naglo 
Aljoša. — A uz to sam nekako tužan. 

— Jest, ti si već dugo tužan, ja to odavno vidim. 

— Dakle, ti svakako sutra ujutro odlaziš? 


— Ujutro? Nisam rekao ujutro. A, uostalom, možda i 
ujutro. Vjeruješ li da sam danas ovdje ručao jedino zato da ne 
jedem sa starcem, toliko mi je postao odvratan. Njega bih već 
odavno ostavio. A što se ti toliko uznemiruješ zbog toga što 
ja odlazim? Ostaje nam još tko zna koliko vremena do od- 
laska. Cijela vječnost, besmrtnost. 


— Ako već sutra odlaziš, kakva je to onda vječnost? 


— A što se to nas dvojice tiče? — nasmija se Ivan. — O 
onom našem, radi čega smo ovamo došli, dospjet ćemo ipak 
razgovarati. Što me gledaš tako začuđeno: zašto smo se ovdje 
sastali? Zar da razgovaramo o ljubavi prema Katerini Iva- 
novnoj, o starcu i o Dmitriju? O inozemstvu? O sudbonosnom 
položaju Rusije? O imperatoru Napoleonu? Valjda zbog toga? 

— Ne, ne zbog toga. 

— Dakle, sam znaš zbog čega. Oni imaju jedno, a mi žu- 
tokljunci drugo, mi moramo prije svega praiskonska pitanja 
riješiti, eto, to je naša briga. Sad cijela mlada Rusija raspravlja 
jedino o vječnim pitanjima. Baš sad kad su se svi starci od- 
jednom počeli baviti praktičnim pitanjima. Zašto si ti puna tri 
mjeseca gledao u mene u nekom iščekivanju? Da me zapitaš: 
» Vjeruješ li ili možda nikako i ne vjeruješ«, eto, na što su se 
svodili vaši pogledi za ova tri mjeseca, Alekseju Fjodoroviču, 
nije li tako? 

— Možda je i tako — osmjehnu se Aljoša. — Ti mi se, 
brate, valjda sada ne rugaš? 

— Ja da se rugam? Neću ljutiti svog bracu koji je tri 
mjeseca gledao u mene u toliku iščekivanju. Aljoša, pogledaj 
mi pravo u oči: ta ja sam na dlaku isto takav mali derančić 
kao i ti, samo što nisam iskušenik. Kako su do sada ruski 
dječaci radili? Neki, naime? Eto, na primjer, ova smrdljiva 
krčma, tu se sakupe i posjedaju u kut. Prije toga nisu jedan 
drugog ni poznavali, a kad izađu iz krčme, opet se neće 
četrdeset godina poznavati, e, pa o čemu se razgovaraju kad 
ugrabe u krčmi taj trenutak? Samo o vječnim pitanjima: 
postoji li Bog, postoji li besmrtnost? A koji ne vjeruju u Boga, 
€, ti povedu razgovor o socijalizmu i anarhizmu, o tome 
kako će se preobraziti cijelo čovječanstvo po novom obrascu 
— tako ispadne uvijek jedan te isti đavo, jer, to su uvijek 
ista pitanja, samo s drugog kraja. I veliko mnoštvo najorigi- 
nalnijih ruskih dječaka i ne radi danas ništa drugo nego ras- 
pravlja o vječnim pitanjima. Nije li tako? 

— Jest, jer suvremena su ruska pitanja: postoji li Bog, 
postoji li besmrtnost, ili kako ti reče, pitanja s drugog kraja, 
dakako, najviša pitanja i najglavnija, a tako i treba — reče 
Aljoša, motreći brata neprestano onim istim blagim i ispiti- 
vačkim smiješkom. 

— Znaš što, Aljoša, biti Rus nije kadšto nikakva mudrost, 
ali ipak se ne može ništa gluplje zamisliti od onog čime se 
danas zanima ruski dječak. Ali ja jednoga ruskog dječaka 
Aljoša, užasno volim. 

— Kako si ti to divno podmetnuo — nasmija se odjedan- 
put Aljoša. 

— Ali, kazuj, čime da počnemo, sam odredi. S Bogom? 
Postoji li Bog? Je li ti pravo? 

— Čime hoćeš, time i počni, makar i »sa drugog kraja«. Ta 
ti si jučer kod oca rekao da Bog ne postoji — pogleda Aljoša u 
brata ispitivački. 

— Jučer sam te kod oca za ručkom navlaš time dražio i 
vidio kako su ti sijevnule oči. Ali sad sam potpuno voljan da 
se s tobom opet o tome porazgovorim, i to ti kažem ozbiljno. 
Želim, Aljoša, da se zbližimo, jer nemam uopće prijatelja. Hoću 
bar da pokušam. Ali, zamisli, možda i ja priznajem Boga — 
nasmija se Ivan — je li, to je za tebe nešto neočekivano? 

— Jest, razumije se, samo ako se i sad ne šališ. 

— Šalim. I jučer su kod oca rekli da se šalim. Vidiš, dragi, 
u osamnaestom vijeku živio je jedan stari grešnik! koji je 
rekao: kad ne bi bilo Boga, onda bi ga trebalo izmisliti, s*/ 
n'existait pas Dieu il faudrait Pinventer. I zaista, čovjek je 
izmislio Boga. I ništa ne bi bilo čudno, ništa ne bi bilo neo- 
bično da Bog zaista postoji, ali je čudno da je takva misao — 
misao o neophodnosti Boga — mogla nići u glavi takve divlje 
i zle Životinje kakav je čovjek, jer ona je toliko sveta, toliko 
dirljiva, toliko mudra i i toliko služi na čast čovjeku. Što se 
mene tiče, ja sam već odavno odlučio da ne mislim o tome: je 
li čovjek stvorio Boga ili Bog čovjeka? A neću, razumije se, 
da počnem pretresati ni sve suvremene aksiome što ih posta- 
više o toj temi ruski dječaci, j jer su oni svi odreda izvedeni iz 
evropskih hipoteza, i što je ondje samo hipoteza, to je za rus- 
kog dječaka odmah aksiom, i ne samo za dječaka već gotovo 
i za neke profesore, jer kod nas su sad i ruski profesori ta- 
kođer često ti isti ruski dječaci. I zato prelazim preko svih 
hipoteza. Jer kakav je sad naš zadatak? Naš je zadatak da ja 
tebi, što mogu brže, objasnim svoju suštinu, to jest kakav sam 
ja čovjek, u što vjerujem i čemu se nadam, nije li tako? I zato 
izjavljujem da priznajem Boga iskreno i jednostavno. Ali evo 
šta treba pripomenuti: ako Bog postoji, i ako je on zaista 
stvorio zemlju, onda ju je stvorio, kako nam je dobro poznato, 
po Euklidovoj geometriji,“ a um čovječji poima tek tri dimen- 
zije. Međutim, bilo je, a ima čak i danas, geometara i filozofa, 
pa čak i vrlo znamenitih ljudi koji ne vjeruju da bi cijeli 
svemir ili, još opširnije — cijeli život bio stvoren po Euklidovoj 


! Voltaire (pravo ime Francois Marie Aronet, 1694—1778) najveći 
književnik francuskog prosvjetiteljskog doba, 
* Naša obična geometrija. Matematik Euklid iz Aleksandrije (oko 300. 
pr. n. ere) dao je prvu sustavnu geometriju u dijelu »Elementi« u 13 
knjiga. 

geome:riji, ali se usuđuju zanositi tom mišlju da su se 
dvije usporedne linije, koje se po Euklidu nikako ne mogu 
sastati na zemlji, ipak sastale negdje u beskonačnosti. Ja sam 
se, dragi, za ovo odlučio: kad ja čak ni to ne mogu pojmiti, 
kako bih mogao onda pojmiti Boga? Ja smjerno priznajem 
da u meni nema nikakvih sposobnosti za rješavanje takvih pi- 
tanja, moj je um euklidski, zemaljski, i kako bismo onda 
mogli rješavati ono što nije ovozemaljsko? A i tebi savjetujem, 
prijatelju Aljoša, da o tome nikad ne misliš, a najmanje o 
Bogu, postoji li on ili ne postoji? Sve su to pitanja koja su 
potpuno nepristupačna našem razumu, stvorenom tek s poima- 
njem triju dimenzija. Dakle, priznajem Boga, i ne samo od srca 
već, Štaviše, ja priznajem i premudrost njegovu i ciljeve nje- 
gove — nama sasvim nepoznate, vjerujem i u poredak, u smi- 
sao života, vjerujem u vječnu harmoniju u kojoj ćemo se svi 
sjediniti, vjerujem u riječ kojoj teži cijeli svemir i koja je sama 
»bila u Boga«, i koja je sama Bog, pa, i tako dalje, i tako 
dalje, u beskonačnost. Mnogo je riječi u tom smislu izrečeno. 
Čini mi se da se već nalazim na dobrom putu, a? E, a sada 
pomisli da ja, koji ipak ovaj božji svijet — ne prihvaćam, iako 
znam da postoji, ipak ga nikako ne priznajem. Ja Boga 
priznajem, što treba da shvatiš, ali ne priznajem svijeta što ga 
je on stvorio, svijeta božjeg, i ne mogu nikako pristati da ga 
priznam. Da se izjasnim: vjerujem poput djeteta da će se 
patnje zaliječiti i nestati, da će sva uvredljiva komičnost ljud- 
skih protuslovlja iščeznuti kao bijedno priviđenje, kao ogavna 
izmišljotina nemoćnog i kao atom malenog čovječjeg euklid- 
skog uma, i da će se, na kraju, u svjetskom finalu, u mo- 
mentu vječne harmonije, desiti i pojaviti nešto toliko dra- 
gocjeno što će doteći svim srcima, što će uništiti sva negodo- 
vanja, iskupiti sve ljudske zločine, svu krv što je oni proliše, 
doteći u tolikoj mjeri da će se moći ne samo oprostiti već i 
opravdati sve što se dogodilo ljudima — ali nska, neka sve to 
bude i dođe, ali ja to ne priznajem i neću da priznam! Neka 
se čak usporedne linije sastanu, i ja to vidim: vidjet ću to i 
reći da su se sastale, ali ipak ne priznajem. To je moja suština, 
Aljoša, to je moja teza. Ovo sam ti ozbiljno rekao. Ja sam 
navlaš otpočeo ovaj naš razgovor tako glupo, da ne može 
gluplje biti, ali sam ga doveo do svoje ispovijedi, jer ona jedino 
tebi i treba. Ti nisi želio da čuješ o Bogu, tebi je bilo tek 
Pogrono da saznaš o čemu živi tvoj ljubljeni brat. I ja ti 
rekoh. 

Ivan završi svoju dugačku, tiradu obuzet nekim osobitim i 
neočekivanim osjećajem. 

— A zašto si otpočeo »da gluplje ne može biti«? — zapita 
Aljoša gledajući u nj zamišljeno. 


— Eto, prvo, pa ma i zbog rusizma: svi se ruski razgovori 
o toj temi vode da ne može biti gluplje. A, drugo, što je glup- 
lje, to bliže srži, što je gluplje, to je jasnije. Glupost je 
kratka, a glupost iskrena i časna. Dotjerao sam raspravu do 
očaja i, što sam je gluplje izložio, to je za mene povoljnije. 

— Ti ćeš mi objasniti zašto »svijeta ne priznaješ«? — 
reče Aljoša. 

— Dakako da ću ti objasniti, nije nikakva tajna, za tim 
sam i težio. Braco moj, neću ja tebe zavesti 1 pomaknuti s 
tvog uporišta, nego sam možda htio sam sebe izliječiti 
tobom — osmjehnu se naglo Ivan isto onako kao mali krotki 
dječarac. Aljoša nije još nikad vidio u njega takva osmijeha. 


IV 
BUNA 


-— Moram ti nešto priznati — otpoče Ivan. — Nikad nisam 
mogao razumjeti kako se može voljeti svoje bližnje. Jer, po 
mom mišljenju, čovjek ne može voljeti bližnje, već jedino“ 
daljnje. Jednom prilikom čitao sam negdje o »Ivanu Milos- 
tivom« (jednom svecu)!, i da je on, kad mu je došao neki gla- 
dan i ozebao prolaznik i zamolio da ga ogrije, legao zajedno 
s njim u postelju, zagrlio ga i stao mu disati u usta koja su bila 
ognojena i zaudarala od neke strašne bolesti. Uvjeren sam da 
je to učinio lomeći se u koži, da je to bila ljubav i iz dužnosti, 
zbog epidemije koju je navukao na sebe. Da možeš zavoljeti 
čovjeka, ne smiješ ga vidjeti, a čim pokaže lice — propade 
ljubav. 


1 Pisac ne misli na Ivana nego na Julija Milostivoga o kome je Flau- 
bert napisao legendu, koju je nekako u to vrijeme Turgenjev preveo i 
objavio u »Vjesniku Evrope«. 

— O tome je često govorio otac Zosima — napomenu 
Aljoša. — On je također govorio da mnogima, u ljubavi ne- 
iskusnim ljudima, lice čovječje često smeta da vole. Ali ima i 
mnogo ljubavi među ljudima, 1 gotovo slične Kristovoj, to i ja 
znam, lvane... 

— Ali to još ne znam, te ne mogu to ni pojmiti, a sa 
mnom ni bezbrojno mnoštvo ljudi. Pitanje je samo da li to 
dolazi od loših osobina ljudi ili zbog toga što je to njihova 
priroda. Po mome je mišljenju Kristova ljubav prema ljudima 
neko svoje vrste čudo, koje je na zemlji nemoguće. Istina, on 
je bio Bog. Ali mi nismo bogovi. Uzmimo, ja mogu, na pri- 
mjer, strašno patiti, ali drugi ne može nikad saznati u kolikoj 
mjeri patim, jer je on drugi a nije ja, a povrh toga, malokad 
pristaje čovjek da prizna drugog patnikom (baš kao da je to 
neki čin). A zašto neće da pristane, šta misliš? Zato, na pri- 
mjer, što iz mene zaudara, što imam glupo lice, što sam ga 
nekad očepio. Pored toga, razlika je između patnje i patnje: 
patnja koja me sramoti i ponizuje, na primjer, glad, tu će još 
priznati moj dobrotvor, ali ako patim uzvišenije, zbog ideje, 
na primjer, tu će on patnju tek ponekad priznati, i to jedino 
zato što će on, na primjer, pogledati mene, i odjedanput spa- 
zii da ja nemam nipošto onakvo lice kakvo mora, prema 
njegovoj fantaziji, da ima čovjek koji pati, na primjer, za 
takvu ideju. I on mi, eto, odmah uskraćuje svoje dobročinstvo, 
i to ne zato što je u njega loše srce. Prosjaci, osobito plameniti 
prosjaci, ne bi se smjeli nikad osobno pokazivati, nego prositi 
milostinju putem novina. Apstraktno je još moguće voljeti bliž- 
njega, i čak katkad izdaleka, ali izbliza gotovo nikad. Kad bi 
sve bilo kao na pozornici, u baletu, gdje se prosjaci, kad do- 
laze, pojavljuju u svilenim dronjama i i poderanim. čipkama i 
prose milostinju i i igraju graciozno, €, onda j još. može čovjek u 
njima uživati. Ali samo uživati u njima, a ne i voljeti ih. Ali 
dosta o tome. Ja sam samo htio da te dovedem do svog staja- 
lišta. Htio sam da govorim o patnjama čovječanstva uopće, ali 
bit će bolje da se zaustavimo samo na dječjim patnjama, To će 
smanjiti opseg moje argumentacije bar za deset puta, dakle, 
bolje da govorimo samo o djeci. Ali zato, razumije se, neće 
biti za me povoljnije. Eto, prvo: djecu čovjek može voljeti čak 
i izbliza, čak i prljavu, i ružna lica (meni se, međutim, čini 
da djeca nemaju nikad ružno lice). Drugo: o odraslima neću 
više da govorim već i stoga što se kod njih — osim toga što 
su odvratni i ne zaslužuju ljubavi — radi i o osveti; oni su 

pojeli jabuku i spoznali dobro i zlo i postali »kao bogovi«. 
I sada je i dalje jedu. Ali djeca nisu ništa pojela i nisu dosada 
ništa skrivila. Aljoša, voliš li ti djecu? Znam da ih voliš, i ti 
ćeš razumjeti što želim govoriti jedino o djeci. Ako djeca na 
zemlji također užasno pate, pate, razumije se, zbog svojih 
otaca, i kažnjena su zbog svojih otaca koji su pojeli jabuku. 
Ali to su razmatranja s drugog svijeta koja su čovječjem srcu 
ovdje na zemlji nepojmljiva. Ne može nevin platiti za drugoga, 
i još tako nevin! Čudim se, Aljoša, ja također neobično volim 
djecu. I zapamti: okrutni ljudi, strastveni, mesožderi, kara- 
mazovci, i oni kadšto neobično vole djecu. Djeca, dok su 
djeca, do sedme godine, na primjer, strašno se razlikuju od 
ljudi: kao da su neka sasvim druga bića i druge prirode. 
Poznavao sam jednog razbojnika u tamnici, kome se za vrijeme 
njegove karijere dešavalo da je, ubijajući cijele porodice u 
kućama u koje je noću provaljivao radi otimačine, uz njih 
poklao i nekoliko djece. Ali, dok se nalazio u tamnici, on ih je 
strastveno volio. Bilo mu je najmilije da gleda kroz tamnički 
prozor djecu koja su se igrala u tamničkom dvorištu. Jednog 
malog derančića priučio je da dolazi pod njegov prozor, i vrlo 
se sprijateljio s njim. Ti, Aljoša, ne znaš zašto ja sve ovo 
govorim? Mene boli glava, i žalostan sam. 

— Ti govoriš nekako čudnovato — pripomenu Aljoša 
zabrinuto — baš kao da si lud. 

— Baš mi sad pade na pamet, a to mi je nedavno pričao u 
Moskvi jedan Bugarin — produži Ivan Fjodorovič kao da i ne 
čuje brata — da ondje kod njih, po cijeloj Bugarskoj, Turci i 
Čerkezi čine nedjela jer se boje općeg ustanka Slavena — to 
jest, pale, kolju, siluju žene i djecu, pribijaju zarobljenike 
čavlima na plot i ostavljaju ih tako preko noći, a ujutro ih 
vješaju, i tako dalje, ukratko, čine što čovjek ne može ni zamis- 
liti. I zaista, ponekad se govori o »zvjerskoj« čovjekovoj okrut- 
nosti, ali to je nepravda 1 uvreda za zvijeri, jer zvijer ne može 
nikad biti tako okrutna kao čovjek, tako artistički, tako um- 
jetnički okrutna. Tigar prosto grize i kida, i umije samo to. Ne 
bi mu nikad palo na pamet da pribije uši čavlima preko noći, 
sve kad bi to i mogao učiniti. A ti su Turci, međutim, mučili 
djecu, naslađujući se, izrezivali ih noževima iz utrobe mate- 
rine, bacali uvis dojenčad sa sise i dočekivali na bajunete pred 
očima majki. Ali me je, međutim, neobično zainteresirala 
jedna sličica. Predstavi sebi: na rukama uzdrhtale majke dijete 
sisanče, a unaokolo upali Turci. Oni smislili veselu šalu: mi- 

luju dijete, smijući se da i njega nasmiju, i to im polazi za 
rukom, dijete se nasmijalo. U taj tren uperi Turčin svoj pištolj 
u njegovo lice iz blizine od četiri veršaka. Dijete se veselo ki- 
koće, pruža ručice da dočepa pištolj, i u tom trenutku odapne 
umjetnik ravno u lice i razmrska mu glavu..,! Je li da je to 
umjetnički? Sada sam se sjetio da Turci neobično vole slarko. 

— Brate, našto sve ovo? — zapita Aljoša. 

— Ja mislim, ako đavo ne postoji, i ako ga je dakle čovjek 
stvorio, onda ga je stvorio na svoju sliku i priliku. 

— Dakle, isto kao i Boga. 

— Začudo kako ti umiješ da izvrćeš riječi, kako veli Po- 
lonije u Hamletu — nasmija se Ivan. — Uhvatio si me u 
riječi; pa neka, milo mi je. Lijep li je tvoj Bog, ako ga je 
stvorio čovjek na svoju sliku i priliku. Ti si maloprije zapitao, 
našto sve ovo: vidiš li, ja sam ljubitelj i skupljač nekih fak- 
tića, i, vjeruješ li mi, skupljam i zapisujem iz novina i pripo- 
vijedaka, otkud bilo, neke vrste anegdota, i već ih imam pri- 
ličnu zbirku. 'Turci su dakako ušli u zbirku, ali to su sve sami 
inozemci. Ali ja imam i domaćih, i čak boljih od turskih. 
Znaš, kod nas se mnogo batina, mnogo šiba prutom i bičem, i 
to je nacionalno; kod nas se ne može ni zamisliti pribijanje 
čavlima, jer smo ipak Evropejci, ali šibe, bič, to je već nešto 
naše, i ne može nam se oduzeti. U inozemstvu ne tuku, čini 
se, uopće, možda su se običaji pročistili ilt su doneseni takvi 
zakoni da čovjek čovjeka ne smije više šibati, ali zato su to 
nadoknadili nečim drugim, također čisto nacionalnim kao i 
kod nas, ali u tolikoj mjeri nacionalnim, da je to kod nas go- 
tovo i nemoguće, iako pokušavaju da ga i kod nas nakaleme, 
osobito nakon vjerskog pokreta u našem višem društvu. Imam 
jednu prekrasnu brošuru, prevedenu s francuskog, u kojoj je 
opisano kako su još nedavno, tek prije svojih pet godina, po- 
gubili u Ženevi jednog zločinca i ubojicu Richarda, čini mi se 
dvadesettrogodišnjeg mladića koji se pokajao i vratio kršćan- 
skoj vjeri pred samim gubilištem. Taj Richard bio je nečiji ne- 
zakoniti sin koga su roditelji, još kao dijete od šest godina, 
darovali nekakvim švicarskim planinskim pastirima i oni ga 
othranili da za njih radi. On je rastao kod njih kao divlja 
zvijer, pastiri ga ne naučiše ničemu, nego su ga, naprotiv, već 
u sedmoj godini slali da pase stado, po kiši 1 studeni, gotovo 


1 Ta se zgoda, vjerojatno, odnosi na grčki ustanak na otoku Kreti 
1869, koji su Turci u krvi ugušili. 

bez odijela 1 hrane. I dakako, nitko se od njih nije kajao, niti 
je sebi razbijao glavu što tako čini, držeći, naprotiv, da ima 
potpuno pravo, jer im je Richard darovan kao stvar, te im nije 
bilo ni na umu da ga hrane. Sam je Richard posvjedočio da je 
u to vrijeme, kao bludni sin u evanđelju, želio da se najede one 
hrane koju su davali svinjama, što su ih gojili za prodaju, ali 
mu čak ni to nisu dali, nego su ga tukli kad je krao ispred 
svinja. I tako je proveo djetinjstvo i mladost, sve dok nije 
odrastao, stao na snagu i pošao u krađu, Divljak je zarađivao 
novac nadničareći u Ženevi, zaradu bi propio, te je živio kao 
propalica i svršio time da je ubio i opljačkao nekog starca. 
Uhvarili su ga, sudili mu i osudili ga na smrt. Ondje nisu sen- 
timentalni. U tamnici se odmah sjatiše oko njega pastiri i čla- 
novi Kristovih bratstava, dobrotvorne dame, 1td. U tamnici su 
ga naučili čitati i pisati, počeli mu tumačiti evanđelje, obraćali 
se njegovoj savjesti, uvjeravali ga, silili ga, dosađivali mu, 
gnjavili, i on je, napokon, svečano priznao da je počinio zlo- 
čin. On se obratio, sam je pisao sudu da je odrod, ali je na- 
pokon pristao na to da i njega ozari Gospod i da mu pošalje 
blagoslov. Sve se uzrujalo u Ženevi, cijela dobrotvorna i po- 
božna Ženeva. Sve što je bilo otmjeno i dobro odgojeno pojuri 
njemu u tamnicu; Richarda ljube, grle: »Ti si naš brat, na tebe 
je sišao blagoslov!« A Richard samo plače od ganuća: »Jest, 
na mene je sišao blagoslov! Prije sam, za cijelog djetinjstva 
i momaštva, bio željan svinjske hrane, a sada je sišao i na 
me blagoslov, i ja umirem u Gospodu!« »Da, da, Richarde, 
umri u Gospodu, ti si prolio krv i moraš umrijeti u Gospodu. 
Makar i nisi kriv što nekad nisi nikako poznavao Gospoda, 
kad si zividio svinjama na hrani, kad su te tukli, kad si im 
krao hranu (što je, uostalom, ružno, jer krađa nije dopuštena) 
— ali si ti prolio krv i moraš umrijeti.« Dolazi posljednji dan. 
Malaksali Richard plače i ništa drugo ne radi nego svaki čas 
ponavlja: »Ovo je moj najljepši dan, ja odlazim Gospodu!« — 
»Jest«, viču pastiri, suci i dobrotvorne dame, »ovo je naj- 
sretniji tvoj dan jer odlaziš Gospodu!« I svi su krenuli prema 
gubilištu za sramotnim kolima u kojima voze Richarda, netko 
u kočiji, netko pješke. I stigli su, eto, do gubilišta: »Umri, 
brate naš«, viču Richardu, »umri u Gospodu, jer je na tebe si- 
šao blagoslov!« I brata Richarda, obasutog bratskim poljup- 
cima, uzvukli na gubilište, povalili na giljotinu i ocaparili mu 
bratski glavu zato što je i na njega sišao blagoslov. Tu su bro- 
Šuru preveli na ruski jezik nekakvi ruski dobrotvorci iz višeg 

društva, koji naginju luteranstvu, i razaslali je radi prosvje- 
ćenja ruskog naroda badava, kao prilog uz novine i druga 
izdanja. Šala sa Richardom dobra je zato što je nacionalna. 
Kod nas bi bilo ružno odrubiti bratu glavu samo zato što je 
postao našim bratom i što je na njega sišao blagoslov, ali po- 
navljam, mi imamo nešto svoje što nije gotovo ništa gore. 
Kod nas postoji povijesno, neposredno i najprisnije uživanje u 
mučenju šibama. Njekrasov ima pjesmu kako seljak bije kljuse 
knutom po očima, »po krotkim očima!«, Tko to nije vidio? To 
je rusizam. On opisuje kako se malaksalo, pretovareno kljuse 
zaglibilo s kolima i ne može ih izvući. Seljak ga tuče, tuče 
bijesno, tuče najzad ne znajući što radi, opijen šibljem, tuče 
žestoko, tuče bez prestanka: »Makar i ne možeš, ali vuci, 
crkni, ali vuci!« Kljusence se napinje, i on počeo da ga, jadnog 
i bez zaštite, tuče po suznim, po »krotkim očima«. I ono, 
posve izbezumljeno, trglo i izvuklo kola i pošlo, sve dršćući i 
bez daha, nekako porebarke, poskakujući nekako neprirodno i 
jadno — strašna je ta Njekrasovljeva pjesma. Ali to je samo 
kljuse, a kljusad je 1 sam Bog dao da ih bijemo. Tako su nas 
naučili Tatari i darovali nam knuto za uspomenu. Ali se može 
i ljude tući. Tako inteligentan i obrazovan gospodin i njegova 
gospođa tuku šibama svoju kćer, svoje dijete od sedam godina? 
— to sam potanko pribilježio. 'Tatici je drago ako je šiba 
čvorugava, »bolje će se primiti«, kaže on, i stao »kaditi« po 
vlastitoj kćeri. Ja znam pouzdano da ima takvih ljudi koji se, 
kada tuku, raspaljuju svakim udarcem do strasti, prave strasti, 
svakim daljim udarcem sve više i više, sve progresivnije. Tuku 
minutu, tuku najzad pet minuta, tuku deset minuta, dalje, 
jače, gušće, oštrije. Dijete dreči, dijete napokon ne može više 
drečati, guši se: »Tata, tata, tatice, tatice!« Nekim đavolskim, 
nesretnim slučajem dolazi slučaj pred sud. Uzima se advokat. 
Ruski je narod već davno prozvao advokata — »ablakatom« 
— najmljenom savješću. Advokat galami u obranu svog kli- 
jenta. »Slučaj je«, kaže, »tako običan, jednostavan, obiteljski, 
otac je izbio svoju kćer i, eto, na sramotu sadašnjice, došlo je 
do suda!« Uvjereni porotnici odlaze i oslobađaju ga optužbe. 
Publika urla od sreće što su oslobodili mučitelja. — Eh, da 
sam ja bio ondje, ja bih im glasno predložio neka osnuju za- 


t Riječ je o Njekrasovljevoj pjesmi »Pred sumrak«. 
2 Ivan Karamazov spominje tadašnji proces protiv bankara Kroneberga 
koji je zlostavljao svoju sedmogodišnju kćer. 

kladu u počast mučiteljeva imena! Prekrasne sličice. Ali ja 
imam, Aljoša, o djeci još ljepših priča, jer ja sam vrlo, vrlo 
mnogo skupio o ruskoj djeci. Malu djevojčicu od pet godina 
zamrzili otac i mati, »poštovani ljudi činovničkog staleža, 
obrazovani i dobro odgojeni ljudi«. Vidiš, još jednom odlučno 
tvrdim da mnogi ljudi imaju jedno osobito svojstvo — to je 
želja za mučenjem djece, ali jedino djece. Prema svim ostalim 
subjektima ljudskog roda ti se isti mučitelji odnose čak pri- 
jazno i smjerno poput obrazovanih i humanih Evropejaca, ali 
neobično vole mučiti djecu, i čak zbog toga i vole djecu. 
Upravo ta nezaštićenost tih stvorova i anđeoska povjerljivost 
djeteta, koje nema kamo da se djene, niti kome da se uteče, 
i zavodi mučitelja i raspaljuje njegovu poganu krv. U svakom 
se čovjeku, razumije se, krije zvijer — zvijer srdžbe, zvijer 
strasti koju su rasplamsali krikovi mučene žrtve, zvijer onoga 
koji je pušten s lanca, zvijer bolesti dobivenih u bludu, kosto- 
bolje, bolesnih pluća, itd. Tu su jadnu petogodišnju djevojčicu 
stavljali ti obrazovani roditelji na sve moguće muke. Oni su 
je tukli, gazili nogama, ne znajući ni sami zašto, i cijelo njeno 
tijelo pretvorili u modrice. I, najzad, dostigli u tome vrhunac 
vještine: zimi, po studeni, zatvarali su je preko cijele noći u 
nužnik, i to jedino zbog toga što nije molila noću da je puste 
na stranu (kao da se petogodišnje dijete, koje spava tvrdim 
anđeoskim snom, može već u tim godinama naučiti da to 
traži), i zato su joj mazali lice izmetom i nagonili da jede 
izmet, a nagonila ju je mati, rođena mati. I ta je mati mogla 
spavati dok su se noću razlijegali uzdasi jadnog djeteta, za- 
tvorena na tom gadnom mjestu! Shvaćaš li ti to kad malo stvo- 
renje koje ne može ni da pojmi šta od njega rade, lupa sebe na 
gadnom mjestu, u mraku 1 na studeni, sićušnom svojom šačicom 
u razmacima u prsa i lije svoje blage i krotke suzice, moleći 
se »malom bogi« da ga zaštiti — shvaćaš li ti tu besmislenost, 
druže moj, iskušeniče ti moj božji i smjerni, shvaćaš li ti zbog 
čega je ta besmislenost toliko potrebna i stvarna? Bez nje, 
kažu, ne bi čovjek mogao ni postojati na zemlji, jer ne bi 
spoznao ni dobra ni zla. A zašto da i spozna to đavolje dobro 
i zlo kada ga to toliko stoji? Ta cijeli svijet spoznaje ne vri- 
jedi tih suzica što ih je prolila ta djevojčica pred »malim bo- 
gom«. Ne govorim o patnjama odraslih, oni su pojeli jabuku, 
davo s njima, i neka ih sve đavo nosi, ali ovi, ovi! Ja te 
Aljoška, mučim, ti kao da nisi pribran. Prestat ću ako želiš. 
— Ništa zato, i hoću da se mučim — promrmlja Aljoša. 

— Jednu, samo još jednu sličicu, i to iz radoznalosti, vrlo 
karakterističnu, i što je najglavnije, ja sam je tek nedavno 
pročitao u jednom zborniku o našim starinama, u Arhivu ili u 
Starini,' ne znam pravo, morao bih najprije potražiti jer sam 
čak zaboravio gdje sam to i pročitao. To je bilo za najmrač- 
nijeg doba kmetstva, još u početku ovog vijeka — slava Oslo- 
bodiocu naroda!" Na početku ovog vijeka živio je neki general, 
general koji je imao velike veze i bio jedan od najbogatijih 
vlastelina, ali od onih (istina, i onda je bilo takvih vrlo malo) 
koji su bili, kad su napuštali službu i polazili u mir, gotovo 
uvjereni da su svojom službom stekli pravo na život i na 
smrt svojih kmetova. Takvih je onda bivalo. I živi tako taj 
general na svom vlastelinstvu od dvije tisuće duša, razmeće 
se i postupa sa svojim malim susjedima kao s tavolizima i 
budalama, Imao je psetarnicu s nekoliko pasa i gotovo stotinu 
psetara koji su bili svi u monduri i svi na konjima. Jedan 
dvorski dječak, derančić od svega osam godina, bacio se u 
igri kamenom i ozlijedio nogu najdražem generalovu lovačkom 
psu. »Zašto je moje najmilije pseto ošepavilo?« Rekoše mu da 
se ovaj dječak bacio na nj kamenom i ozlijedio mu nogu. — 
»A, ti si — reče general mjereći ga — uhvatite ga!« Uhvatili 
ga, otrgli od matere, svu je noć proveo u buhari, a vjutro, čim 
je svanulo, ide general sav uparađen u lov, zajašio konja, a oko 
njega njegovi tavolizi, psi, psetari, lovci, također svi na ko- 
njima. Unaokolo skupila se radi pouke sva dvorska čeljad, a 
pred njima stajala mati dječakova. Izveli dječaka iz zatvora. 
Dan je jesenski, mračan, studen, maglovit, divan za lov. Ge- 
neral zapovjedi da svuku dječaka, njega svukli do gola, on 
dršće, poludio od straha, ne smije ni da pisne... »Gonite ga!« 
komandira general, »bježi, bježi!« viču mu psetari, i dječak 
potrčao... »Drž ga!« dreknu general i pusti na njega cijeli 
čopor hrtova. Lovio ga je kao zeca pred materinim očima, i 
psi rastrgali dječaka na komadiće! Generala su, čini mi se, sta- 
vili pod tutorstvo! Ali... i šta bi s njim? Da ga strijeljaju? 
Da ga strijeljaju i dadu zadovoljštinu moralnom osjećaju? 
Kazuj, Aljoša! 

— Da ga strijeljaju! — progovori Aljoša tiho, blijeda, ne- 
kako kisela osmijeha, podigavši pogled na brata. 


! Najpoznatiji povijesni časopisi toga doba: »Ruski arhiv« i »Ruska 
starina«. 
ž Misli se na Aleksandra II (1818—1831) koji je 1861. ukinuo kmet- 

— Bravo! — uskliknu Ivan gotovo u zanosu. — Kada već 
ti to kažeš, onda... Ej, ti pustinjače! Eto takav đavolčić 
sjedi u srdašcu tvome, Aljoška Karamazove! 

— Rekao sam glupost, ali... 

— 'To i jest onaj đavo, taj ali... — vikaše Ivan. — Znaj, 
iskušeniče, da su gluposti vrlo potrebne na zemlji. Na glu- 
postima stoji svijet, i bez njih se možda ne bi ništa ni desilo, 
Mi znamo šta znamo. 

— Šta ti znadeš? 

— Ne shvaćam ništa — produži Ivan kao u bunilu — i ne 
želim sad bilo šta shvaćati. Hoću da ostanem kod fakta. I 
davno sam odlučio da ništa ne shvaćam. Ako zaželim da 
štogod shvatim, onda ću promijeniti fakta, a ja sam odlučio da 
ostanem kod fakta. 

— A zašto me ispituješ? — uskliknu Aljoša u nekom uzbu- 
đenju bolno. — Hoćeš li mi napokon reći? 

— Dakako da ću ti reći, to sam i ja htio da ti kažem. 'Ti si 
mi drag, ja neću da te izgubim, i ja te neću ustupiti tvome 
Zosimi. 

. Ivan zašutje na časak, i lice mu dobi odjedanput vrlo tužan 
IZraz. 

— Slušaj me: ja sam govorio samo o djeci da ispadne što 
očiglednije, O ostalim suzama čovječanskim kojima je prokva- 
šena sva zemlja od kore do sredine — neću ni riječi da kažem, 
jer sam svoju temu namjerno suzio. Ja sam stjenica, i priznajem 
posve smjerno da ne mogu nikako pojmiti zbog čega je sve to 
tako uređeno. Ljudi su, dakle, sami krivi: dobili su raj, ali se 
njima prohtjelo slobode i ugrabiše vrata s neba, iako su sami 
znali da će biti nesretni, dakle, ne treba ih žaliti. O, po mome, 
po jednom zemaljskom, euklidskom umu, znam tek toliko da 
patnje postoje, a krivaca nema, da sve jedno i iz drugoga izlazi 
jasno i jednostavno, da sve teče i uravnotežuje se — ali ja, 
međutim, znam da .je to tek euklidska glupost po kojoj ne 
mogu pristati da živim. Ali šta ja imam od toga što nema 
krivaca i i što sve jasno i jednostavno jedno iz .drugog izlazi, i 
što ja to znam — meni je potrebna odmazda, jer ću inače sam 
sebe ubiti, I to odmazda ne ma gdje.i ma kad u vječnosti, 
nego već ovdje na zemlji, i da je ja sam vidim. Ja sam vje- 
rovao, ja hoću sam i da vidim, a budem li u to doba već 
mrtav, onda neka me uskrsnu, jer ako se sve bez mene dogodi, 
to bi bilo po me vrlo uvredljivo. Nisam ja zato patio da svo- 
jom ličnošću, svojim nedjelima i patnjama pognojim nečiju 

buduću harmoniju. Ja hoću da vidim svojim očima kako košuta 
liježe pokraj lava i kako zaklani ustaje da se zagrli sa svojim 
ubojicom. Hoću da sam ovdje kada svi budu odjedanput 
saznali zašto je sve tako blizu. Ali to su ipak djeca, šta ću 
onda s njima? To je pitanje koje ne mogu da riješim. Po stoti 
put ponavljam — pitanja je sva sila, ali ja sam se samo djece 
prihvatio, jer je tu_ neizrecivo jasno ono što sam imao da 
kažem. Slušaj: ako moraju svi patiti, da patnjama otkupe 
vječnu harmoniju, šta se to onda djece tiče, reci mi, molim te? 
Sasvim je nerazumljivo zašto moraju i ona da pate i da pat- 
njama kupuju harmoniju. Zašto i ona dospješe također u ma- 
terijal, pa da sobom pognoje nečiju buduću harmoniju? Meni 
je pojmljiva solidarnost u grijehu među ljudima, shvaćam i 
solidarnost u odmazdi, ali nema te solidarnosti u grijehu i s 
djecom, i ako je zaista opravdano da su i djeca solidarna sa 
svojim očevima u svim nedjelima otaca, onda, razumije se, 
nije ta pravednost od ovog svijeta, i ja je ne mogu shvatiti. 
Reći će, možda, kakav šaljivdžija da će dijete svejedno na- 
rasti i dospjeti da mnogo sagriješi, ali, eto, ono nije odraslo, 
njega su kao dječačića od osam godina gonili i raskidali psi. 
O, Aljoša, ja ne hulim na Boga! Ja razumijem kako će sc 
morati potresti cijeli svemir kada se sve na nebu i pod 
zemljom slije u jednu slavopojku i sve što je živo i što je živ- 
jelo usklikne: »Pravedan si ti, Gospode, jer se otkriše putovi 
tvoji!« A kada se mati zagrli s krvnikom koji je dao psima 
raskidati njena sina, i njih sve troje objave u suzama: »Prave- 
dan si ti, Gospode«, onda će, dakako, nastati vrhunac spoz- 
naje, i sve će se objasniti. Ali tu je kvačica, i to ne mogu da 
priznam. Dok sam na zemlji, Žurim se učiniti što mogu. 
Vidiš, Aljoša, možda će se zbilja dogoditi da ću i ja, ako do- 
Živim taj momenat, ili ako uskrsnem, da bih vidio, osobito 
kako se mati grli s krvnikom svog djeteta, uskliknuti s osta- 
lima: »Pravedan si ti, Gospode!« Ali ja ne želim da onda 
tako uskliknem. Dok je još vrijeme, žurim se da zaštitim sebe, 
i zato se posve odričem najviše harmonije. Ne vrijedi ona 
suzica čak ni onog jednog izmučenog djeteta, koje se lupalo 
šačicama u prsa i molilo u smrdljivu nužniku svojim neis- 
kupljenim suzicama »malome bogi!« A ne vrijedi zato jer 
su te suzice ostale neiskupljene. One moraju biti iskupljene, 
jer inače nema harmonije. Ali čime, čime ćeš ih iskupiti? Je li 
to moguće? Zar time što će biti osvećene? Ali, šta će mi nji- 
hova osveta, šta će mi pakao za mučitelje, šta tu može pakao 

popraviti kad su oni mučeni? I kakva je to harmonija ako 
postoji pakao: ja hoću da oprostim, hoću da privijem u za- 
grljaj, ja neću da više pate. I ako se dječje patnje imaju pri- 
računati onoj sumi patnji koja je bila neophodna da se kupi 
istina, onda ja unaprijed tvrdim da sva istina nije vrijedila 
tolike cijene. Neću, naposljetku, da se mati grli s krvnikom 
koji je svojim psima raskidao njena sina! Ona mu ne smije 
oprostiti! Ako hoće, neka mu oprosti u svoje ime, neka oprosti 
krvniku svoje bezgranične materinske patnje, ali patnje svog 
raskidanog sina nema ona pravo da oprosti, ne smije oprostiti 
krvniku, makar mu ih i samo dijete oprostilo! A ako je tako, 
ako ona ne smije oprostiti, gdje je onda harmonija? Ima li 
na cijelom svijetu biće koje bi moglo i imalo prava da oprosti. 
Ne treba mi harmonije, ne treba mi ni zbog ljubavi prema 
čovječanstvu. Meni je draže da ostanem s neosvećenim pat- 
njama, Bolje je da ostanem sa svojim neosvećenim patnjama i 
sa svojim nezasićenim negodovanjem, makar i ne imao pravo. 
Jest, i suviše su visoko procijenili harmoniju, moj džep nije 
toliki da platim ulaznicu. I zato se žurim da vratim svoju 
ulaznicu. I ako sam pošten čovjek, dužan sam da je vratim 
što prije. To i činim. Ne da ja Boga ne priznajem, Aljoša, već 
mu samo najponiznije vraćam ulaznicu. 

— To je buna — reče Aljoša tiho i obori oči. 

— Buna? Ne želim da čujem od tebe takve riječi — od- 
govori Ivan, gledajući ga, pronicavo. — U buni se ne može 
Živjeti, a .ja hoću da živim. Reci mi otvoreno, pozivam te, 
odgovori: zamisli da ti sam gradiš zgradu ljudske sudbe u 
namjeri da na kraju usrećiš ljude i da im na kraju dadeš mir i 
spokojnost, ali da moraš bezuvjetno i neotklonivo izmučiti ma 
i samo jedno sićušno stvorenje, ma i samo ono djetešce što se 
lupalo šačicama u prsa, te na njegovim neosvećenim suzama po- 
dići tu zgradu, bi li ti pristao da budeš graditeljem pod takvim 
uvjetima, reci i ne laži! 

— Ne, ne bih pristao — progovori Aljoša tiho. 

— I možeš li se složiti s idejom da bi ljudi, za koje ti gra- 
diš, pristali sami da prime svoju sreću na nepravedno prolive- 
noj krvi onog malog mučenika, a kad bi i primili, bi li oni 
mogli biti vječno sretni? 

— Ne, ne mogu se složiti. Brate — progovori odjedanput 
Aljoša usplamrjelih očiju — ti si maloprije rekao: postoji li na 
cijelom svijetu biće koje bi moglo i imalo prava da oprosti? 

Ali to biće postoji, i ono može sve oprostiti, sve i sva i za sve, 
jer je ono samo dalo nevinu krv svoju svima i za sve. Ti si za- 
boravio na njega, a na njemu će se i sazidati zgrada i u njemu 
će svi uskliknuti: »Pravedan si ti, Gospode, jer se otkriše 
putovi tvoji«. 

— Ah, taj »jedini bezgrešni« i njegova krv! Ne, nisam za- 
boravio na njega i čudio sam se, naprotiv, cijelo vrijeme što 
ga ti nikako ne spominješ, jer obično svi njega prvog ističu 
u prepirkama. Čuj, Aljoša, ali se nemoj smijati, ja sam jedan- 
put, prije godinu dana, napisao poemu. Ako možeš da potratiš 
sa mnom još deset minuta, ja ću ti je ispričati. 

— Ti si napisao poemu? 

— O, ne, nisam napisao — nasmija se Ivan — i nikad 
nisam u životu napisao ni dva stiha. Ali ja sam tu pjesmu 
smislio i zapamtio. U zanosu sam je smislio. Ti ćeš biti moj 
prvi čitalac, bolje slušalac. Zbilja, zašto da autor izgubi makar 
1 jednog slušaoca — osmjehnu se Ivan. — Da pričam ili da 
ne pričam? 

— Vrlo ću te rado slušati — izusti Aljoša. 

— Poema se moja zove »Veliki inkvizitor«, ona je glupa, 
ali ja ti je želim prepričati, 


V 
VELIKI INKVIZITOR 


— I ovdje ne ide nikako bez predgovora — to jest, bez 
literarnog predgovora, phi! — nasmija se Ivan. — A kakav 
sam ja pisac! Vidiš, događaj se zbiva u šesnaestom vijeku, a 
tada je — uostalom, to moraš znati još iz škole — tada je bilo 
uobičajeno da u pjesničkim djelima dovode nebeske sile na 
zemlju. O Danteu neću ni da govorim. U Francuskoj su sudski 
pisari, a također i po samostanima redovnici davali cijele 
predstave u kojima su izvodili na pozornicu anđele, svece, 
Krista, pa i samoga Boga. Onda je sve to bilo vrlo bezazleno. 
U Notre Dame de Paris Victora Hugoa daje se narodu pod 

Luđovikom XI u gradskoj vijećnici u Parizu, a u slavu ro- 
đenja francuskog dofena, poučna i besplatna predstava pod 
naslovom: Le bon jugement de la tres sainte et gracieuse Vierge 
Marie!, gdje se pojavljuje ona sama 1 donosi svoj bon jugement. 
I kod nas su se u Moskvi, prije Petrove vladavine, davale od 
vremena do vremena takve gotovo dramske predstave, osobito 
iz Starog zavjeta. Ali, za tih dramskih predstava kružilo je po 
cijelom svijetu još i mnogo pripovijedaka i »stihova«, u kojima 
su sudjelovali, po potrebi, sveci, anđeli 1 ostale nebeske sile. U 
našim su se manastirima također bavili prevođenjem, prepisiva- 
njem pa čak i sastavljanjem takvih poema, i to kada — u tatar- 
sko doba. Ima, na primjer, jedna manastirska poema (dakako, 
prijevod s grčkog): Bogorodičin križni put,? sa slikama i smio- 
nošću koja nimalo ne zaostaje za Danteom. Mati Božja po- 
sjećuje pakao, a vodi je križnim putem arhanđeo Mihael. Ona 
gleda grešnike i njihove muke. Ondje se nalazi, između ostalog, 
jedan prezanimljiv odio grešnika u plamenom jezeru: koji greš- 
nici potonu u to jezero toliko da već ne mogu nikako isplivati, 
na te je »već i Bog zaboravio« — izraz neobične dubljine i 
snage. 1, eto, Bogomajka, potresena i zaplakana, pada pred 
prijesto Božji i moli milost za sve koji se nalaze u paklu, za 
sve bez razlike što ih je ondje vidjela. Razgovor njen s Bogom 
neobično je zanimljiv. Ona moli, ona ne odstupa ni onda kada 
joj Bog pokazuje probijene ruke i noge njena sina, i pita je: 
kako ću oprostiti njegovim mučiteljima? A ona zapovjedi 
onda svima svecima, svima mučenicima, svima anđelima 
i arhanđelima da zajedno s njom padnu na koljena i mole 
milost za sve bez razlike. Svršava se time da je izmolila Boga 
da se muke obustave svake godine od Velikog petka do Du- 
hova, a grešnici iz pakla zahvaljuju se Gospodu 1 pjevaju: »Ti 
si pravedan, Gospode, što si tako sudio.« I moja bi poema bila 
iste vrsti da se pojavila u ono doba. I kod mene izlazi na 
pozornicu On: istina, On ništa ne govori u poemi, nego se 
samo pojavljuje i prolazi. Već je proteklo petnaest vjekova 
otkako je napisao njegov prorok: »Gle, dolazim skoro, i o 
danu i satu tom ne zna ni sam sin, već tek jedino otac moj 
nebeski«, kako je rekao on sam dok je još bio na zemlji. Ali 
čovječanstvo čeka s nekadašnjom vjerom i nekadašnjom po- 
božnošću. O, štaviše, još s tvrđom vjerom, jer je već proteklo 


1 »Dobra presuda presvete i premilostive Djevice Marije.« 
“pr. sa 
2 Apokrifi iz XI stoljeća n. e. 


273 


petnaest vjekova otkako prestadoše dolaziti čovjeku jamci s 
neba: 


Vjeruj onom što ti srce kaže, 
Nema jamaca s nebesa. 


Postoji jedino vjera u ono što je rečeno iz srca! Istina, 
onda je bilo i mnogo čudesa. Bilo je svetaca koj: su čudesno 
liječili; nekim pravednicima, kako piše u njihovim životo- 
pisima, silazila je sama carica nebeska. Ali đavo ne drijema, 
1 u čovječanstvu su već počeli sumnjati u istinitost tih 
čuda. Tada se odjedanput pojavila na sjeveru, u Njemačkoj, 
strašna nova hereza," Golema zvijezda, »nalik na svjetionik« 
(to jest na crkvu), »pade na izvore voda i oni postadoše 
gorki«. Te su hereze bogohulno počele odricati čuda. Ali su 
zato vatrenije vjerovali oni koji su ostali vjerni. Suze ljudske 
dižu se put njega kao i do sada, čekaju ga, ljube ga, uzdaju se 
u njega kao i prije, žude da trpe 1 umiru za njega kao i 
prije... I, gle, koliko se vjekova molilo čovječanstvo u vjeri 
1 vatreno: »Javio nam se Bog Gospod«, koliko je vjekova va- 
pilo njemu, što je on, iz svog bezgraničnog miiosrđa poželio 
da siđe onima koji mu se mole. On je i dotle silazio i posje- 
ćivao na zemlji neke pravednike, mučenike i svete pustinjake, 
kako je zapisano u njihovim »žitijama«. Kod nas je Tjutčev, 
koji je duboko vjerovao u istinitost svojih riječi, objavio da 
je 


Pritisnut križem, 

Svu je tebe, zemljo rođena, 
Obišao car nebeski 

U liku roba, blagoslivljajući.? 


A da je apsolutno tako i bilo, to ti ja velim. I On je, eto, 
zaželio da se makar za jedan trenutak javi izmučenom na- 
rodu, napaćenom, koji smrdi od grijeha, ali narodu koji ga 
djetinjski ljubi. Događaj se zbiva u Španjolskoj, u Sevilji, 
u najstrašnije doba inkvizicije“ kada se u onoj zemlji svaki 


1 Stihovi iz Schillerove pjesme »Želja«. 

ž Pisac cilja na reformaciju. 

3 Posljednja kitica iz Tjutčevljeve pjesme »Ta bijedna naselja, ta Štura 
priroda ...« 

4 Doba inkvizicije u Španjolskoj i tip velikog inkvizitora djelomično 
je poznat Dostojevskom i iz Schillerove tragedije »Don Carlos«, koju 
je na ruski preveo njegov brat Mihail. 

dan gorjele u slavu božju lomače i 


Na veličanstvenim lomačama 
Palili zle beretike.! 


O, ovo, dakako, nije onaj silazak kada će se on, po obećanju 
svome, javiti na svršetku vremena, u svoj slavi nebeskoj, i 
koji će biti iznenadan »kao munja«, koja sja od istoka do 
zapada«. Ne, on je želio da makar za trenutak posjeti svoju 
djecu ondje gdje su baš počele buktjeti lomače s hereticima. 
On će u neizmjernom milosrđu svome proći još jedanput kroz 
puk u onom istom čovječjem obliku u kome je prije petnaest 
vjekova prolazio kroz njega trideset i tri godine. On silazi 
na »vruće trgove« južnog grada u kome je baš jučer na »ve- 
ličanstvenoj lomači«, u prisuću kralja, dvora, vitezova, kar- 
dinala i divnih dvorskih gospođa, spalio kardinal, veliki in- 
kvizitor, odjednom gotovo cijelu stotinu heretika ad majorem 
gloriam Dei? On se pojavio tiho, neprimjetno i — gle čuda 
— svi su ga prepoznali. To bi moglo biti jedno od najljepših 
mjesta u poemi — to jest, zašto su ga, naime, prepoznali. Na- 
rod mu juri u susret nezadrživom silom, okružuje ga, gomila 
neprestano raste oko njega i ide za njim. On šutke prolazi 
između njih s blagim osmijehom bezgraničnog milosrđa. 
Sunce ljubavi bukti u njegovu srcu, zrake Svjetla, Prosvjete i 
Snage istječu iz njegovih očiju, utječući u ljude, potresaju 
njihova srca protuljubavlju. On pruža prema njima ruke, 
blagoslivlja ih, i ako ga se tkogod dotakne, čak samo njegova 
odijela, izlijeva se na nj ljekovita moć. Eno, iz gomile dovi- 
kuje starac, slijep od djetinjstva: »Gospode, izliječi me da i 
ja vidim tebe«, i gle, kao da je mrena spala s njegovih očiju, 
slijepac ga vidi. Narod plače i i ljubi zemlju po kojoj on hoda. 
Djeca bacaju preda nj cvijeće, pjevaju i kliču mu: »FHossana!«? 
»To je on, glavom on«, ponavljaju svi, »to je on, nitko drugi 
nego on.« On žastade u predvorju  seviljske katedrale, 
baš u trenutku kad unose u crkvu, uz dječji plač, otvoren 
bijeli lijes: u njemu počiva sedmogodišnja djevojčica, jedinica 
odlična građanina. Mrtvo dijete leži na samu cvijeću. »On će 
uskrsnuti tvoje dijete« — doviknu iz gomile uplakanoj materi. 


1 Proučavatelji Dostojevskoga nisu još uspjeli utvrditi izvor ovih sti- 
hova; nije isključeno da ih je napisao sam Dostojevski. 
Na veću slavu Božju (geslo jezuita). 
3 Spasi! Ovim su uzvikom, po bibliji, pozdravljali Krista kad je svečano 
ulazio u Jeruzalem. 

Katedralni svećenik, koji je izašao u susret lijesu, gleda neod- 
lučno i mršti obrve. Ali se razliježe jauk matere umrlog dje- 
teta. Ona mu pade nice pred noge: »Ako si to ti, uskrsni onda 
moje dijete!« uzvikuje ona pružajući prema njemu ruke. Spro- 
vod zastaje, lijes spuštaju u predvorju do njegovih nogu. On 
gleda sa sućuti a usta njegova tiho i snova izgovoriše: 
»"Talitha_kumi' — i ustade djevojčica«.! Djevojčica ustaje 
u lijesu, sjeda i gleda, osmješkuje se i gleda unaokolo začu- 
đeno, razrogačenih očiju. U rukama joj je kita bijelih ružica 
s kojom je ležala u lijesu. U narodu vika, jauk, 1, gle, tog 
istog trenutka iznenada prolazi trgom ispred crkve glavom 
kardinal — veliki inkvizitor. To je skoro devedesetogodišnji 
starac, visok i plav, uvela lica, upalih očiju, ali iz kojih još 
sjaji blijesak kao vatrena iskrica. O, nije cn u prekrasnom 
svom kardinalskom odijelu, u kome je blistao jučer pred na- 
rodom kada je palio protivnike rimske vjere, ne, sada je samo 
u svojoj staroj gruboj, kaluđerskoj mantiji. Iza njega, na 
određenom razmaku, idu mračni pomoćnici, i njegove sluge, 
i »sveta« straža. On je zastao pred gomilom i motri izdaleka. 
On je sve vidio, on je vidio kako su spustili lijes do njegovih 
nogu, kako je uskrsla djevojčica, i lice se njegovo smrklo. On 
namrgodi svoje sijede guste obrve, pogled njegov sijeva zlo- 
kobnim plamenom. I pruža svoj prst i zapovijeda straži da 
ga uhvate. I, gle, kolika je moć njegova, koliko je već vičan, 
koliko mu je pokoran i u strahu poslušan narod da se gomila 
bez oklijevanja razmakla pred stražom, i ova, posred grobne 
tišine, koja je nastala naglo, polaže na njega ruke i vodi ga. 
Gomila je u tren oka, sva kao jedan čovjek, oborila pred 
starcem inkvizitorom glave do zemlje, i on šutke blagoslivlja 
narod i ide dalje. Straža dovodi sužnja u tijesnu i mračnu 
presvođenu tamnicu u staroj zgradi Svetog suda, i ondje ga 
zatvori. Prolazi dan, nastaje mračna, vrela i »mrtva seviljska 
noć«. Zrak »miriši lovorom i limunom«.* Posred duboka mraka 
odjedanput se otvaraju željezna tamnička vrata, i u tamnicu 
ulazi polagano, sa svijećnjakom u ruci, glavom stari inkvi- 
zitor. On je sam, vrata se odmah za njim zatvaraju. On zastaje 
na ulazu 1 zagleda se dugo, minutu ili dvije, u njegovo lice. 
Napokon prilazi lagano, stavlja svijećnjak na sto i govori mu: 

1 Pisac cilja na zgodu iz evanđelja o mrtvoj djevojci: »I uzevši dje- 
vojku za ruku, reče joj *Talitha kumi', što znači: 'Djevojko, tebi govorim, 


ustani i djevojka odmah ustade i prohoda.« 
* Iz Puškinova »Kamenoga gosta«, drugi prizor. 

— Jesi li to ti? Ti? — Ali kad ne dobi odgovora, nadoda 
brzo: — Ne odgovaraj, šuti. A_i što: bi ti mogao reći? Ja i 
suviše dobro znam šta ćeš reći. Ali ti nemaš prava da nadodaš 
bilo što onome što si prije rekao. Zašto si došao da nam sme- 
taš? Jer ti si došao da nam smetaš, i sam to znaš. Ali, znaš 
li šta će sutra biti? Ja ne znam tko si ti, i neću da znam: 
jest li to ti li tek prilika njegova, ali sutra ću te osuditi i 
sažeći na lomači kao najgoreg heretika, i onaj isti narod koji 
je danas ljubio tvoje noge pojurit će sutra i, na jedan moj mig, 
dovlačiti ugljevlje pod tvoju lomaču, znaš li ti to? Jest, možda 
ti to znaš — nadoveza on motreći pronicavo i u nedoumici 
svog sužnja, ni na trenutak ne skidajući pogleda s njega. 

— Ne razumijem, Ivane, sasvim jasno šta ovo znači? — 

z, < I a A s 
osmjennu se Aljoša, koji je neprekidno šutke slušao. — Je li 
ovo samo beskrajna fantazija ili kakva zabuna starčeva, ne- 
kakvo nemoguće qui pro quo?! 

— Prihvati čak i posljednje — nasmija se Ivan — kad 
te je već toliko razmazio suvremeni realizam te ne možeš da 
podneseš ništa fantastično — ako baš hoćeš qui pro quo, neka 
ti bude. Ono, istina je — nasmija se on ponovo — starcu je 
već devedeset godina, te je mogao već davno poludjeti od 
svojih ideja. Sužanj ga je mogao preneraziti svojom vanj- 
štinom. To je, najzad mogla biti jednostavna tlapnja, priviđenje 
devedesetogodišnjeg starca pred smrt, koji je uz to još bio 
raspaljen jučerašnjim autodafeom, kojom je prilikom bilo spa- 
ljeno stotinu heretika. A nije li meni i tebi svejedno je li qui 
pro quo ili pusta fantazija? Ovdje je riječ jedino o tome što 
starac mora iznijeti svoje mišljenje, što nakon punih devedeset 
godina iznosi svoje mišljenje i govori glasno ono o čemu je 
punih devedeset godina šutio. 

— A sužanj također šuti? Gleda u njega i ne govori ni 
riječi? 

— Pa tako i mora biti čak u svim slučajevima — nasmija 
se Ivan opet. — I starac primjećuje da on nema prava da 
išta nadoda onome što je već prije rečeno. Ako hoćeš, u tome 
i jest najosnovnija crta rimskog katolicizma, bar po mome 
mišljenju: »Ti si«, kaže, »sve predao papi, i sve je, dakle, sada 
u pape, i bit će najbolje da ti nikako i ne dolaziš da nam 
smetaš, bar zasada.« Oni ne samo da u tom smislu govore, 
nego i pišu, osobito jezu:ti. To sam sam čitao u djelima bo- 


1 Jedno mjesto drugoga; nesporazum, zamjena osoba. 

goslova. »Imaš li ti pravo da nam objasniš makar jednu 
tajnu onog svijeta iz koga si došao? »pita ga moj starac i 
sam mjesto njega odgovara: »Ne, nemaš, da ne bi nadodao 
onome što je već rečeno, da ne bi oduzeo ljudima slobodu za 
koju si se toliko borio kad si bio na zemlji. Sve što ti ponovo 
objaviš bit će napadaj na vjersku slobodu ljudi, jer ćeš činiti 
čudesa, a njihova vjerska sloboda bila ti je milija od svega još 
onda, prije tisuću 1 po godina. Nisi li onda često ovako go- 
vorio: "Hoću vas učiniti slobodnima'. A ti si sad vidio 
te slobodne' ljude«, nadoveza odjedanput starac, zamišljeno 
se osmjehujući. — »Jest, ovo nas je djelo skupo stajalo — 
produži on gledajući u nj ozbiljno — ali mi svršismo, napokon, 
to djelo u tvoje ime. Mi smo se petnaest vjekova mučili s tom 
slobodom, ali sada je to svršeno, i to zauvijek svršeno. Ti ne 
vjeruješ da je svršeno zauvijek? Ti me gledaš smireno i čak 
nećeš ni da me udostojiš svojim negodovanjem. Ali znaj da su 
sad, baš sad, ti ljudi uvjereni više nego ikad da su potpuno 
slobodni, a, međutim, oni su nam sami donijeli svoju slobodu i 
ponizno je položili pred naše noge. To smo mi učinili, a jesi li 
ti to želio, takvu slobodu?« 

— Opet ne shvaćam — prekinu ga Aljoša — govori li on 
ironično, ruga li se? 

— Nikako. On osobito upisuje u zaslugu sebi i svojima što 
su uništili slobodu i što su to učinili zato da ljude usreće. Jer 
tek se sad (on govori, naravno, o inkviziciji) prvi put može 
misliti o sreći ljudi. Čovjek je bio sazdan buntovnikom, a zar 
buntovnici mogu biti sretni? » Tebe su upozoravali — veli mu 
on — a bilo je dovoljno opomena i savjeta, ali ti nisi slušao 
one koji su te upozoravali, nego si odbacio jedini put koji je 
vodio do sreće ljudske, ali, na sreću, kad si odlazio, djelo 
si predao nama. Ti si obećao, ti st potvrdio svojom riječi, ti si 
nam dao pravo da vežemo i razvezujemo, i, dakako, ne možeš 
ni pomišljati da nam sad oduzmeš to pravo. Zašto si došao da 
nam smetaš?« 

— A šta znači: bilo je dovoljno opomena i savjeta? — za- 
pita Aljoša. 

— Atojeibilo glavno što je starac htio da kaže. 

— »Strašan i mudar duh, duh samouništenja i nepostojanja 
— produži starac — duh veliki govorio je s tobom u pustinji, 
i nama je predano u knjigama kao da je on tebe *iskušavao!. 
Je li tako? I je li se moglo reći išta istinitije od onog što je on 
objavio tebi u tri pitanja i što si ti odbio, a što se u knjigama 

nazva 'iskušenjima'? A, međutim, ako je na zemlji ikad došlo 
do pravoga gromovitog čuda, onda se to desilo tog dana, na 
dan tih triju iskušenja. Baš u pojavi tih triju pitanja i postalo 
je čudo. Kad bi se moglo 1 pomisliti, jedino zbog pokušaja i 
primjera, da su ta tri pitanja strašnog duha bez traga nestala iz 
knjiga, te da ih treba obnoviti, ponovo izmisliti 1 sastaviti, i 
zbog toga sakupiti sve mudrace na zemlji — vladaoce, prvo- 
svećenike, učenjake, filozofe, pjesnike, i postaviti im zadatak: 
izmislite, sastavite tri pitanja, ali takva koja bi ne samo od- 
govarala veličini događaja nego bi, još povrh toga, izražavala, 
u tri riječi, samo u tri ljudske rečenice, svu buduću povijest 
svijeta 1 čovječanstva — misliš li ti da bi sva premudrost na 
zemlji, sabrana u jedno, mogla izmisliti bilo šta što bi po snazi 
i dubini bilo slično onim trima pitanjima koje ti je onda zaista 
zadao moćni i mudri duh u pustinji? Već samo po tim pita- 
njima, po čudesnosti njihove pojave, može se poznati da tu 
nije riječ o svakidašnjem čovječjem umu, nego o vječnom i 
apsolutnom. Jer u ta tri pitanja kao da bijaše zbijena u jednu 
cjelinu i unaprijed prikazana sva potonja povijest čovječanstva, 
te kao da bijahu pokazana ona tri obrasca, u kojima će se 
usredotočiti sva neriješena povijesna protuslovlja ljudske pri- 
rode na cijeloj zemlji. Onda nije to moglo biti još tako jasno, 
jer je budućnost bila nepoznata, ali sad, kad je proteklo već 
petnaest vjekova, vidimo da je sve u ta tri pitanja tako po- 
gođeno i prorokovano i da se tako ispunilo, da im se zaista ne 
može ni bilo šta dodati ni bilo šta oduzeti. 

»Zaključi sam tko je imao pravo: ti ili onaj koji te je onda 
pitao? Sjeti se prvog pitanja; njegov je smisao, iako ne doslo- 
van: ti hoćeš da pođeš u svijet, 1 polaziš praznih ruku, obe- 
ćavajući nekakvu slobodu koju oni u svojoj prostoti i u uro- 
đenoj nepristojnosti ne mogu ni da shvate, koje se boje i plaše 
— jer za čovjeka i za ljudsko društvo nije bilo nikad ništa 
strašnije od slobode! A vidiš li ovo kamenje po ovoj goloj i 
vreloj pustinji? Pretvori ga u kruh, i za tobom će potrčati 
čovječanstvo kao stado, zahvalno i poslušno, iako vječno u 
strahu da bi im mogao ustegnuti svoju ruku i uskratiti tvoj 
kruh. Ali ti nisi htio da lišiš čovjeka slobode, ti si odbacio pri- 
jedlog, jer kakva je to sloboda, mislio si ti, ako je poslušnost 
kupljena kruhom? Ti si odgovorio da čovjek ne živi samo o 
kruhu, ali, znaš li ti da će se upravo zbog toga zemaljskog 
kruha dići protiv tebe duh zemaljski, i kad se sudari s tobom, 
da će te pobijediti, i svi će pohrliti za njim i klicati: "Iko je 

ravan ovoj zvijeri, ona nam dade vatru s neba! Znaš li da će 
proteći vjekovi, i čovječanstvo će proglasiti, na usta svoje 
premudrosti i nauke, da nema zločina, pa dakle da nema ni 
grijeha, nego da postoje jedino gladni. »Nahrani ih, pa onda 
zahtijevaj od njih vrline!« eto što će napisati na zastavu koju 
će dići protiv tebe i kojom će se razrušiti tvoj hram. Na mjestu 
tvog hrama podići će se novo zdanje, podići će se ponovo 
strašna babilonska kula, te, iako se neće ni ta dozidati, kao ni 
nekadašnja, ipak bi ti mogao izbjeći gradnju te nove kule i za 
tisuću godina skratiti patnje ljudi — jer će nama doći oni koji 
su se tisuću godina namučili sa svojom kulom. Oni će nas 
onda opet potražiti pod zemljom gdje se krijemo po katakom- 
bama (jer mi ćemo biti ponovno gonjeni i mučeni), naći će nas 
i vapiti prema nama: *Nahranite nas, jer oni koji nam obećaše 
vatru s neba, ne dadoše nam je. I onda ćemo mi dograditi 
njihovu kulu, jer dogradit će je onaj tko ih nahrani, a na- 
hranit ćemo ih jedini mi, u tvoje ime, i slagat ćemo im da to 
učinismo u tvoje ime. O, nikada, nikada se oni neće bez nas 
nahraniti. Nikakva im nauka neće dati kruha dok budu slo- 
bodni, i svršetak svega bit će da će oni donijeti i položiti 
svoju slobodu pred naše noge i reći nam: "Bolje je da nas uči- 
nite slugama, ali nas samo nahranite?. I oni će, napokon, sami 
razumjeti da se ne može ni zamisliti da će svi imati dovoljno 
kruha zemaljskog i slobode, jer ih nikada, nikada oni neće 
znati između sebe podijeliti! A shvatiti će također da nikad 
neće biti slobodni, jer su nemoćni, grešni, ništavni i buntovni! 
Ti si im obećao kruh nebeski, ali, ponavljam ti opet, može li 
se on usporediti, u očima nemoćnog, vječno poročnog i vječno 
nezahvalnog plemena ljudskog, s kruhom zemaljskim? I ako 
pođu za tobom zbog kruha nebeskog tisuće i deseci tisuća, a 
što će biti s milijunima, s desetak tisuća milijuna stvorenja 
koja neće imati snage da zbog nebeskog kruha žrtvuju zemalj- 
ski kruh? Ili su ti dragi jedino deseci tisuća velikih i moćnih, 
a ostali, kao morski pijesak mnogobrojni milijuni slabih, ali 
koji te vole, moraju poslužiti tek kao materijal velikim i moć- 
nim? Nipošto, mi cijenimo i slabe. Oni su poročni, buntovnici, 
ali će, na kraju, postat i poslušni. Oni će nam se diviti i smat- 
rat će nas za bogove, rado smo im stali na čelo i pristali da 
ponesemo slobodu i da njima vladamo — toliko će im potkraj 
biti strašna njihova sloboda! A mi ćemo im reći da slušamo 
tebe i da vladamo u tvoje ime. Mi ćemo ih opet obmanurti, jer 
te nećemo više pustiti među nas. U toj obmani će se i sastojati 

naša patnja, jer ćemo morati lagati. Eto šta znači ono prvo 
pitanje u pustinji, i eto šta si u odbacio zbog slobode koju 
si postavio iznad svega. Ali se u tom pitanju nalazi velika 
tajna ovog svijeta. Da si prihvatio kruh, ti bi udovoljio 
sveopćoj i vječnoj brizi čovječanstva, kako svakog pojedinog 
stvora, tako i cijelog čovječanstva, naime, pitanju: “Kome da 
se poklone?' Ta nema za čovjeka teže i mučnije brige nego da, 
čim postane slobodan, š što brže nađe onoga kome će se klanjati. 
Ali čovjek traži da se klanja pred onim što je već sigurno, 
toliko sigurno da svi ljudi odjednom pristaju da se svi pred 
njim poklone. Budući da se briga tih jadnih stvorenja ne sas- 
toji jedino u tome da nađu ono pred č čim ću se ja i netko drugi 
pokloniti, već da nađu nešto takvo u što bi mogli svi povje- 
rovati i pred čim bi se mogli svi pokloniu, i to bezuvjetno 
svi zajedno. 1, eto, ta potreba općeg klanjanja i jest najveća 
muka, kako svakog pojedinog čovjeka, tako i cijelog čovječan- 
stva od postanka svijeta. Zbog općeg klanjanja uništavali su 
jedan drugoga mačem. Oni su stvorili sebi bogove i dovikivali 
jedni drugima: 'Ostavljajte vaše bogove i dođite da se poklo- 
nite našima, jer ćete inače poginuti i vi, i vaši bogovi!? I tako 
će biti do propasti svijeta, čak i onda kada nestane na svijetu 
i bogova, jer će isto tako padati i pred idolima. Ti si znao, 
ti nisi mogao ne znati tu temeljnu tajnu čovječje prirode, ali 
si odbio jedino apsolutno znamenje koje ti se nulo, pa da 
tako sve natjeraš da se bezuvjetno poklone pred tobom — 
znamenje kruha zemaljskog odbio si zbog slobode i kruha ne- 
beskog. Pogledaj šta si dalje učinio. I sve»opet zbog slobode! 
Kažem ti da čovjek nema veće brige, nego da nade onoga 
kome bi što prije predao dar slobode s kojim se to nesretno biće 
rađa. Ali slobodom ljudi zavladat će jedino onaj tko umiri 
njihovu savjest. S kruhom ti se davalo sigurno znamenje: da- 
ješ kruh, i čovjek će ti se pokloniti, jer nema ničeg sigurnijeg 
od kruha, ali, ako netko u isto vrijeme ovlada savješću nje- 
govom mimo tebe, o, onda će ostaviti i tvoj kruh i poći za 
onim tko je zaveo njegovu savjest. U tome si imao pravo. 
Jer tajna čovječjeg Života nije u tome da samo Živi, već u 
tome, zašto živi. Bez čvrste predodžbe zašto živi, čovjek ne bi 
pristao živjeti i prije bi uništio sebe nego ostao na zemlji, 
makar svuda unaokolo njega bio sam kruh. To je doduše 
tako, ali šta se izleglo: mjesto da ovladaš slobodom ljudi, ti si 
im je još uvećao! Ili si zaboravio da je čovjeku miliji mir, 
pa čak i smrt, nego sloboda izbora u poznavanju dobra i zla? 

Za čovjeka nema ništa primamljivije od slobode njegove sa- 
vjesti, ali ni ništa teže. I, eto, mjesto čvrstih osnova za umi- 
renje čovječje savjesti, jedanput zauvijek — ti si uzeo sve što 
je neobično, zagonetno i neodređeno, uzeo sve što je prelazilo 
ljudsku snagu, i uradio, kao da ih nimalo ne voliš. I to tko: 
onaj koji je došao da položi za njih svoj život! Mjesto da si 
zavladao ljudskom slobodom, ti si je umnožio i njome pre- 
opteretio patnjama čovjekovo duševno carstvo zauvijek. 'Ti 
sl želio slobodnu čovjekovu ljubav, pa da on slobodno pođe za 
tobom, zanesen i ushićen tobom. Mjesto strogog starog zakona 
— imao je odsada sam čovjek da presuđuje slobodnim svojim 
srcem što je dobro, a što zlo, imajući pred sobom jedino tvoj 
lik. A zar ti nisi pomišljao da će on, napokon, odbaciti i poreći 
čak i tvoj lik i tvoju istinu ako naprte na nj tako strašno 
breme kao što je sloboda izbora? Oni će, najzad, povikati da 
nije istina u tebi, jer je nemoguće zamisliti da bi ih itko mogao 
ostaviti u većoj zabuni i patnji nego što si ti učinio kad si 
im ostavio tolike brige i toliko nerješivih zadataka. Na taj si 
način ti sam udario temelj rušenju svog carstva, i ne krivi 
za to nikoga drugog. A međutim, je li ti se to predlagalo? Na 
zemlji postoje tri sile, jedinstvene tri sile koje mogu da za- 
uvijek pobijede i zarobe savjest tih nemoćnih buntovnika 
radi njihove sreće — a te su sile: čudo, tajna i autoritet. Ti. 
si odbio 1 jedno, i drugo, i treće, i sam dao primjer za to.! 
Kada te je strašni i premudri duh podigao na vrh hrama i 
rekao: *Ako hoćeš saznati jesi li sin božji, skoči dolje, jer, 
u pismu stoji za te da će te anđeli uzeti na ruke i ponijeti, 
i nećeš pasti, niti se udariti, i spoznat ćeš onda jesi li ti sin 
božji, i dokazati kakva je vjera tvoja u oca tvoga, ali si 
ti, kad si čuo što ti govori, odbio prijedlog, te nisi pristao, 
niti si skočio dolje. O, dakako, ti si onda postupao ponosno i 
veličanstveno, kao Bog, a jesu li ljudi, a je li nemoćno pleme 
što se buni — jesu li oni bogovi? O, ti si onda shvatio da bi 
odmah, čim bi samo zakoračio, čim bi se samo maknuo da 
skočiš, doveo Gospoda u iskušenje 1 izgubio vjeru u nj i 
razmrskao se o zemlju koju si došao da spasiš, a mudri bi se 
duh koji te je iskušavao, radovao. Ali, ponavljam, koliko 
je takvih kao što si ti? I zar si zbilja, makar samo i za jedan 
trenutak mogao pomisliti da će i ljudi moći odoljeti takvu 
iskušenju? I zar je čovječja priroda stvorena da odbaci čudo 
i da se u tim užasnim trenucima u Životu, u trenucima svojih 
najstrašnijih, osnovnih i teških duševnih pitanja, preda jedino 

slobodnoj odluci srca? O, ti si znao da će se tvoj čin sačuvati 
u knjigama, doprijeti do dalekih vremena i u najudaljenije 
krajeve zemlje, te se ponadao da će i čovjek, kad pođe za 
tobom, ostati uz Boga, i da neće tražiti čuda. Ali nisi znao 
da će čovjek, čim odbaci čudo, odmah odbaciti 1 Boga, jer 
čovjek ne traži toliko Boga, koliko čudesa. A kako čovjek ne 
može živjeti bez čuda, to će on sebi postvarati nova čudesa, 
sad već svoja i pokloniti se vračarskom čudu, babinu čaranju, 
ma bio stoput buntovnik, heretik i bezbožnik. Ti nisi sišao s 
križa kada su ti dovikivali, rugali se i dražili te: Siđi s 
križa, i vjerovat ćemo da si to ti. A nisi sišao zato što i 
opet nisi htio da pokoriš čovjeka čudom, nego si žudio za slo- 
bodom i vjerom, a ne za onom koja je plod čuda. Žudio si za 
slobodom ljubavi, a ne za ropskim ushitom sužnja pred silom 
koja mu je jednom zauvijek utjerala strah u kosti. Ali i onda 
si sudio o ljudima odviše visoko, jer su oni, razumije se, 
sužnji, mada su stvoreni za buntovnike. Obazri se i prosudi, 
ta prošlo je već petnaest vjekova, idi i pogledaj ih: koga si ti 
uzdigao do sebe? Kunem ti se, čovjek je stvoren nižim i sla- 
bijim nego što ti misliš! Može li, zar može on izvršiti ono što 
i ti? Poštujući ga toliko, ti si uradio kao da si prestao da ga 
sažaljevaš, jer si i suviše mnogo od njega zahtijevao. I to tko, 
onaj isti koji je zavolio čovjeka više od samoga sebe! 

Da si ga manje poštovao, manje bi od njega i tražio, a to 
bi bilo bliže ljubavi, jer bi mu bio teret lakši. On je slab i 
podao. Šta zato što se on svuda buni protiv naše vlasti i ponosi 
time što se buni? To je ponos djeteta i đačića. To su mala 
djeca što su se pobunila u razredu i istjerala učitelja. Ali će 
doći i kraj veselju te dječurlije, ono će ih skupo stati. Oni će 
porušiti crkve i obliti zemlju krvlju. Ali će se, najzad, luda 
djeca dosjetiti da su oni, iako su buntovnici, ipak nemoćni 
buntovnici koji nisu mogli svoje bune izdržati. Oni će, na- 
pokon, priznati, lijući glupe suze, da im se onaj, koji ih je 
stvorio buntovnicima, bez sumnje htio narugati. Oni će to 
reći u očajanju, a što kažu, bit će hula na Boga, zbog čega 
će biti još nesretniji, jer ljudska priroda ne podnosi bogo- 
hulstva, i uvijek se, na kraju krajeva, sama sebi osvećuje zbog 
toga. Dakle, nemir, zabuna i nesreća — to je sadašnja sudbina 
ljudska poslije svega onoga što si ti pretrpio za njihovu 
slobodu! Veliki tvoj prorok! govori, u slikama i alegorijama, 


1 Ivan Apostol, autor Apokalipse, posljednjeg dijela Novog zavjeta. 

da je vidio sve sudionike prvog uskrsa i da ih je bilo iz svakog 
koljena po dvanaest tisuća. Ali, ako ih je bilo toliko, onda oni 
nisu bili ljudi, nego bogovi. Oni su izdržali tvoj križ, oni su 
izdržali desetke godina glad i golotinju pustinje, hraneći se 
skakavcima 1 korijenjem — i, dakako, ti možeš ponosno da 
pokažeš tu djecu slobode, slobodne ljubavi i prekrasne njihove 
Žrtve što je priniješe u tvoje ime. Ali se sjeti da ih je bilo 
svega tek nekoliko tisuća, a i to bogova, a ostali? I šta su krivi 
ostali slabi ljudi koji nisu mogli podnijeti ono što su mogli 
jaki? Šta je kriva slaba duša “tro ne može da primi toliko 
strašnih darova? I zar je zaista istina da si ti dolazio jedino 
izabranima i radi izabranih? Ali, ako je tako, onda je to 
tajna, i mi je ne možemo shvatiti. A ako je tajna, onda smo 
i mi bili u pravu da propovijedamo tajnu i da ih učimo da 
nije važna slobodna odluka njihova srca, ni ljubav, već tajna 
kojoj se moraju slijepo pokoravati, pa čak i protiv svoje 
savjesti. Mi smo tako i učinili. Mi smo ispravili djelo tvoje i 
utemeljili ga na čudu, tajni i autoritetu. 1 ljudi su se obrado- 
vali što su ih opet poveli kao stado i što im je, najzad, skinut 
sa srdaca tako strašan dar koji im je donio tolike patnje. 
Reci, jesmo li imali pravo što smo tako učinili i radili? Zar 
nismo mi voljeli čovječanstvo kada smo tako srajerno priznali 
njegovu nemoć, kada smo iz ljubavi olakšali njegov. teret i 
dopustili njegovoj slaboj prirodi da i griješi, ali s našim do- 
puštenjem? Zašto si došao sad da nam smetaš? I što tako šutke 
1 pronicavo gledaš u me svojim blagim očima? Razljuti se, 
meni ne treba tvoje ljubavi, jer ni ja “tebe ne volim. I što da 
to krijem od tebe? Ili možda ne znam s kim govorim? Ono 
što sam imao da ti kažem, tebi je već poznato, to ja čitam u 
tvojim očima. Zar ću pred tobom sakri ivati našu tajnu? Možda 
baš želiš da je čuješ iz mojih. usta, čuj je dakle: mi nismo uz 
tebe, nego uz njega, eto, to je naša tajna! Već davno nismo 
uz tebe, nego uz njega — već osam vjekova, Ravno 
iprije osam “vjekova primili smo od njega ono što si 
ti negodujući odbio, onaj posljednji dar što ti ga je 
ponudio kada ti je pokazao sva carstva zemaljska: mi smo 
primili cd njega Rim i mač carev, i sami sebe proglasili 
za zemaljske careve, za jedine careve, iako nismo još sve 
dosad uspjeli da . Potpuno dovršimo naše djelo. Ali tko je kriv? 
O, djelo je to još jednako na početku, ali ono je započeto. 
Još će se dugo čekati na njegov svršetak, i još će mnogo pre- 
patiti zemlja, ali mi ćemo uspjeti, i bit ćemo carevi, i onda 

ćemo pomisliti na sreću ljudi na cijelom svijetu. Međutim, ti si 
mogao još i onda uzeti carev mač. Zašto si odbio taj posljednji 
dar? Da si prihvatio ovaj treći savjet silnog duha, ti bi ispunio 
sve što čovjek traži na zemlji, to jest: kome da se pokloni, 
kome da preda savjest, i kako da se, napokon, sjedine svi bez 
pogovora u opći i složni mravinjak, jer je potreba sveopćeg 
jedinstva treća i posljednja muka ljudska. Čovječanstvo je, u 
cjelini, uvijek doista težilo za jedinstvenim uređenjem. Mnogo 
je bilo velikih naroda koji su imali veliku povijest, ali što 
su ti narodi bili uzvišeniji, to su bili i nesretniji, jer su snaž- 
nije od ostalih osjećali potrebu sveopćeg jedinstva ljudi. Veliki 
osvajači, Timuri i Džingis-kani, prohujaše kao vihor zem- 
ljom, težeći da osvoje svemir, ali i oni su, iako nesvjesno, 
izrazili istu tu potrebu čovječanstva za svjetskim i sveopćim 
ujedinjenjem. Da si primio svijet i carev purpur, ti bi bio 
osnovao svjetsko carstvo i dao svjetski mir. Jer tko će vladati 
ljudima, ako ne oni koji vladaju njihovom savješću i u čijim je 
rukama njihov kruh? A mi smo uzeli carev mač, a kada smo 
ga uzeli, razumije se da smo se odrekli tebe i pošli za njim. 
O, proteći će još vjekovi nedjela slobodnog uma, njihove 
nauke i antropofagije, ali će oni, jer su počeli da grade svoju 
babilonsku kulu bez nas, završiti antropofagijom. Ali onda 
će dopuzati do nas zvijer, te lizati naše noge i kvasiti ih 
krvavim suzama. A mi ćemo zajašiti zvijer i podići putir, a na 
njemu će pisati: » Tajna!« Ali onda, samo onda, otpočet će za 
ljude carstvo mira i sreće. Ti se ponosiš svojim izabranicima, 
ali i ti imaš jedino izabranike, a mi ćemo dati mir svima. A 
pomisli još i to: koliko je tih izabranika, i to snažnih, koji su 
mogli postati izabranicima, napokon sustalo, očekujući tebe, 
te ponijelo, a i još će ih i više prenijeti snagu svoga duha i žar 
svoga srca na drugu njivu, i svršit će tako da će podići svoju 
slobodnu zastavu prouv tebe, A ti si sam uzdigao tu zastavu. 
Kod nas će svi biti sretni, neće se više buniti, ni uništavati 
jedan drugog, kako se u tvojoj slobodi svuda dešava. O, mi 
ćemo ih uvjeriti da će tek onda 1 biti slobodni kada se odreknu 
svoje slobode radi nas, i kada se nama pokore. I hoćemo li 
onda imati pravo, ili ćemo lagati? Oni će se sami uvjeriti da 
imamo pravo, jer će se sjećati do kakvih je strahota ropstva i 
zabuna dovodila tvoja sloboda. Sloboda, slobodan razum i 
nauka zavest će ih u takve mračne gudure i postaviti pred 
takva čuda i nerazrješive tajne da će jedni, oni nepokorni i 
okrutni, uništiti sami sebe, a drugi, nepokorni, ali slabi, 

uništiti jedan drugoga, a treći, što ostanu, nemoćni i nesretni, 
dopuzat će do naših nogu i zavapiti: Jest, vi ste imali pravo, 
vi ste jedini vladali njegovom tajnom, i mi vam se vraćamo, 
spasite nas od nas samih. Dobivajući od nas kruh, oni će 
dakako jasno vidjeti da mi njihov kruh, zarađen njihovim 
rukama, oduzimamo pa im ga dijelimo bez ikakva čuda, vid- 
jet će da nismo pretvorili kamenje u kruh, ali će se, uistinu, 
radovati više tome što ga primaju iz naših ruku, nego samom 
kruhu! Jer će se i suviše dobro sjećati da su se prije, bez nas, 
sami hljebovi, što su ih sami zaradili, pretvarali u njihovim 
rukama u kamenje, a kada su nam se vratili, onda se samo 
kamenje u njihovim rukama pretvaralo u hljebove. Oni će 
i te kako ocijeniti što to znači pokoriti se jednom 
zauvijek! I dokle ljudi ne shvate to, dotle će biti nesretni. Reci 
mi, tko je najviše potpomogao to neshvaćanje? Tko je ras- 
tjerivao stado i rasuo ga putovima nepoznatim? Ali stado će 
se opet okupiti i ponovo se pokoriti, i to jednom zauvijek. 
Tada ćemo im dari tihu, mirnu sreću, sreću slabih stvorenja, 
kakvima su i stvoreni. O, mi ćemo ih, najzad, uvjeriti da se 
ne ponose, jer ti si ih uzdigao, i tako ih naučio da budu oholi. 
Dokazat ćemo im da su nemoćni, da su samo jadna djeca, 
ali da je djetinja sreća najslađa. Postat će smjerni, gledat će 
u nas i privijati se uz nas u strahu kao pilići uz kvočku. Oni 
će nam se diviti, užasavati se i ponositi što smo toliko moćni 
i mudri te smo mogli utišati takvo bijesno stado od nekoliko 
tisuća milijuna, Oni će se, nemoćni, bojati naše srdžbe, um će 
se njihov strašiti, a oči zaliti suzama, kao u žena i djece, ali 
će isto tako lako na mig naš prelaziti u veselje i i smijeh, sjajnu 
radost i sretnu djetinjsku pjesmu. Jest, mi ćemo ih prisiliti da 
rade, ali u časovima kad ne rade, ž život ćemo im udesiti kao 
dječju i igru, s dječjim pjesmama, pjevanjem u koru, s nevinim 
igrama. O, mi ćemo im oprostiti 1 grijehe, j jer su slabi 1 nejaki, 
i oni će nas voljeti kao djeca zato što smo im dopustili da 
griješe. Reći ćemo im da će svaki grijeh biti oprošten, ako 
bude učinjen s našim dopuštenjem, dopuštamo im pak da 
griješe što ih volimo, a kaznu za te grijehe, ako bude potrebno, 
preuzet ćemo na sebe. I primit ćemo je na sebe, a oni će 
nas obožavati kao dobrotvore koji preuzeše pred "Bogom na 
sebe njihove grijehe. I oni neće pred nama ništa tajiti. Dopuštat 
ćemo im ili zabranjivati da Žive sa svojim Ženama i milosni- 
cama, da mogu imati ili ne imati djece, sve prema njihovoj 
poslušnosti — i oni će nam se pokoravati veselo i radosno. 

Najteže tajne savjesti njihove — sve, sve će oni iznositi pred 
nas, i mi ćemo o svemu odlučivati, a oni će radosno vjerovati 
našoj odluci, jer će ih ona izbaviti velike brige i strašnih 
muka osobne i slobodne odluke. I svi će biti sretni, svi milijuni 
bića, o osim stotine tisuća onih koji njima upravljaju. Jer samo 
mi koji čuvamo tajnu, samo ćemo mi biti nesretni. Bit će 
tisuće milijuna sretne djece i stotinu tisuća patnika koji su uzeli 
na se prokletstvo spoznaje dobra i zla. Oni će tiho umrijeti, 
tiho će se ugasiti u tvoje ime, a s onu stranu groba naći će 
samo smrt. A mi ćemo sačuvati tajnu i, zbog njihove sreće, 
mamit ćemo ih nagradom nebeskom i i vječnom. Jer, ako već 1 
bude što na onom svijetu, neće biti dakako za onakve kakvi 
su oni. Kazuju i proriču da ćeš doći i ponovo pobijediti, da ćeš 
doći sa svojim izabranicima, sa svojim ponosnima i silnima, ali 
mi ćemo reći da su oni spasili jedino sebe, a mi da smo spasili 
sve. Vele da će biti osramoćena bludnica što sjedi na zvijeri 
i drži u svojim rukama tajnu!, da će se opet uzbuditi ne- 
moćni, da će razderati njezin purpur i razgoliti njeno gadno? 
tijelo. Ali ja ću onda ustati i pokazati tebi tisuće milijuna 
sretne djece koja nisu znala za grijeh. I mi, koji smo radi 
njihove sreće uzeli na sebe njihove grijehe, stat ćemo pred tebe 
i reći: "Sudi nam ako možeš i smiješ." Znaj da se ja ne bojim 
tebe, znaj da sam i ja bio u pustinji, da sam se i ja hranio 
skakavcima i -korijenjem, da sam i ja blagoslivljao slobodu 
kojom si ti blagoslovio ljude, i spremao se da stupim u red 
izabranika tvojih, u red jakih i silnih, u Žudnji da *popunim 
njihov red. Ali ja sam se prenuo, i nisam 'htio služiti be- 
zumlju. Vratio sam se i prišao kolu onih koji ispraviše djelo 
tvoje. Otišao sam od ponosnih i vratio sam se smjernima 
zbog sreće tih smjernih. Ovo će, što ti govorim, biti, i carstvo 
će se naše osnovati. Ponavljam ti, sutra ćeš vidjeti to poslušno 
stado koje će na prvi mig moj pojuriti da zgrće ugljevlje pod 
tvoju lomaču, na kojoj ću te sažeći zato što si došao da nam 
smetaš. Jer ako je itko zaslužio našu lomaču, to si onda ti. 
Sutra ću te sažeći. Dixi!«? 

Ivan ušutje. On je u govoru bio pao u vatru i govorio u 
zanosu, a kada je završio, odjedanput se nasmiješio. 


i Slika iz Apokalipse. Proročka knjiga koja manje-više obrađuje 
svršetak svijeta: »Ortkrivenje apostola Ivana«. 
2 Rekao sam. 

Aljoša koji ga je neprestano slušao šutke, a potkraj vrlo 
uzbuđeno, nekoliko je puta pokušavao da upadne bratu u 
riječ, ali se očito susprezao, grunu sad odjednom kao iz puške: 

— Pa... to je glupost! — povika on 1 pocrvenje. — Tvoja 
je poema pohvala Isusu, a ne pogrda... kako si ti htio. I 
tko će tebi povjerovati ono o slobodi? Zar je tako treba 
shvaćati! Zar je to shvaćanje pravoslavlja... To je Rim, ali 
nije ni cijeli Rim, to nije istina — to su najgori od svih ka- 
tolika, inkvizitori, jezuiti. A nikako i nije mogla postojati 
takva fantastična ličnost kao što je taj tvoj inkvizitor. Kakvi 
su to ljudski grijesi koje uzimamo na se? 'Tko su ti nosioci 
tajne koji su uzeli na sebe prokletstvo zbog sreće ljudi? Kada 
ih je itko vidio? Mi poznajemo jezuite, o njima govore ružno, 
ali zar su oni takvi kako ih ti opisuješ? Oni nipošto nisu 
takvi, nikako nisu takvi. Oni su naprosto rimski borci za 
buduće svjetsko zemaljsko carstvo s imperatorom — s rimskim 
prvosvećenikom na čelu... to je njihov ideal, ali bez ikakvih 
tajni i uzvišene tuge. Najprostija želja za vlašću, za zemaljskim 
prljavim dobrima, za podjarmljivanjem... za budućim, ot- 
prilike kmetskim uređenjem, ali pod uvjetom da oni budu 
vlastelini... to je sve što se o njima može reći. Možda ne 
vjeruju ni u Boga. A tvoj patnik inkvizitor — samo je 
fantazija... 

-— Ali stani, stani — smijaše se Ivan — kako si se ras- 
palio. Veliš da je fantazija, pa neka bude! Razumije se, fan- 
tazija. Ali, međutim, dopusti: zar ti zbilja misliš da je sav 
taj katolički pokret u posljednjim vjekovima zaista tek jedino 
želja za vlašću i samo radi prljavih zemaljskih dobara? Da 
te nije otac Pajsij tako učio? 

— Nije, nije, otac je Pajsij, naprotiv, govorio jednom pri- 
likom nešto slično što 1 ti, ali, dakako, ne isto, nipošto isto — 
trže se odjedanput Aljoša. 

— Ipak je to vrlo dragocjena vijest, unatoč tvome »nipošto 
isto«. Pitam te, naime, zašto su se tvoji jezuiti i inkvizitori 
ujedinili jedino zbog samih materijalnih prljavih dobara? 
Zašto se među njima ne bi mogao naći nijedan mučenik 
koga muči velika tuga i koji voli čovječanstvo? Vidiš: zamisli 
da se među onima koji teže jedino za materijalnim i prlja- 
vim dobrima našao samo jedan — makar samo jedan takav, 
kakav je moj starac inkvizitor, koji je sam jeo korijenje u 
pustinji i u bijesu pobjeđivao svoje tijelo kako bi postao slo- 
bodan 1 savršen, ali koji je, međutim, cijelog svog života 

volio čovječanstvo i odjedanput progledao i uvidio da nije 
baš veliko moralno blaženstvo ako netko postigne savršenstvo 
volje, a u isto se vrijeme uvjeri kako su milijuni ostalih božjih 
bića stvoreni jedino na sprdnju, kako neće nikad moći 
izići na kraj sa svojom slobodom i da od jadnih buntovnika 
neće nikad postati divovi koji će dograditi kulu, i da nije za 
takve guske maštao veliki idealist o svojoj harmoniji. Kad je 
sve to shvatio, on se vratio i pridružio... pametnim lju- 
dima. Zar se to nije moglo dogoditi? 

— Kome se pridružio, kakvim pametnim ljudima? — uz- 
viknu Aljoša gotovo bijesno. — Nitko među njima nije toliko 
pametan 1 nikakvih misterija i tajni... Osim, možda, njihove 
bezbožnosti — to je cijela njihova tajna. Tvoj inkvizitor ne 
vjeruje u Boga, 1 to je sva njegova tajna! 

— Pa neka. bude i tako! Najzad si pogodio. I zaista je 
tako, zaista je samo u tome cijela rajna. Ali zar to nije pat- 
nja, ma i za takva čovjeka kao što je i on, koji je ubio cijeli 
svoj život kao isposnik u pustinji, i nije se izliječio od ljubavi 
prema čovječanstvu? U predvečerje svog života on se tvrdo 
uvjerio da bi jedino savjeti velikog strašnog duha mogli uvesti 
koliko-toliko podnošljiv poredak među slabim buntovnicima, 
»bićima koja još nisu gotova i koja su stvorena jedino kao 
pokušaj i na porugu«. I kad se o tome uvjerio, vidio je da 
valja poći po uputama mudrog duha, strašnog duha smrti i 
uništavanja, i prihvatiti laž i varku te vodiu ljuđe sasvim 
svjesno smrti i uništenju, a pri tom ih varati cijelim putem, da 
ne bi kako primijetili kamo ih vode, kako bi se ti jadni 
slijepci bar putem osjećali sretnima. I, upamti, ta se obmana 
provodi u ime onog, u čiji je ideal vjerovao starac tako stras- 
tveno cijeloga života! Zar to nije nesreća! I kad bi se makar 
samo jedan takav našao na čelu svih tih boraca »što žude za 
vlašću jedino zbog prljavih dobara«, zar već taj jedan ne bi 
bio dovoljan pa da iz toga ispadne tragedija? I još više, do- 
voljan je 1 jedan takav, što stoji na čelu, pa da se, napokon, 
nađe prava ideja vodilja cijelog rimskog stanovišta, sa svima 
njegovim armadama i jezuitima, najviša ideja toga stanovišta. 
Otvoreno ti velim, da ja čvrsto vjerujem, da se takav čovjek 
nalazi među onima koji stoje na čelu pokreta. Tko zna, 
možda su se i među rimskim prvosvećenicima nalazili takvi 
pojedinci. Tko zna možda taj prokleti starac, koji je toliko 
tvrdoglavo i na svoj način volio čovječanstvo, postoji i sad u 
obliku cijelog mnoštva takvih staraca pojedinaca, i to ne 

slučajno, već postoji kao cjelina, kao tajni savez što je već 
odavno osnovan zbog čuvanja tajne, zbog toga da je čuva od 
nesretnih i nemoćnih ljudi, u namjeri da ih usreći. Ovo je 
sigurno, i tako mora biti. Ja naslućujem da čak i masoni imaju 
u svojim temeljnim principima nešto nalik na tajnu i da zato 
katolici mrze masone jer vide u njima konkurente, drobljenje 
jedinstva ideje, dok, međutim, treba da postoji jedno stado i 
jedan pastir. Uostalom, braneći svoju misao, nalik sam na 
pisca koji nije izdržao tvoje kritike, I dosta o tome. 

— Ti si možda sam mason — ote se iznenada Aljoši. — 
Ti ne vjeruješ u Boga — nadoveza on, ali već neobično tužno. 
Uz to mu se činilo da ga brat gleda podrugljivo. — Kako se 
svršava tvoja poema? — zapta on gledajući u pod. — Ili je 
već svršena? 

— Htio sam je ovako završiti. Kad je inkvizitor zašutio, 
čekao je malo šta će mu sužanj odgovoriti. Teško podnosi nje- 
govu šutnju. On je vidio da ga je sužanj neprekidno. slušao, 
pronicavo i mirno gledao u njegove oči i očito mu nije htio 
ništa odgovoriti. Starac je htio da mu on odgovori makar 
šta, pa ma to bilo gorko i strašno. Ali on iznenada šutke priđe 
starcu i poljubi ga u njegove beskrvne devedesetogodišnje usne. 
To je bio cijeli odgovor. Starac zadrhta. Nešto zatitra na 
krajevima njegovih usnica, on pođe prema vratima, otvori ih 
i reče mu: Odlazi, i ne dolazi više... ne dolazi nikako... 
nikad, nikad! I pusti ga u »mračne ulice gradske«, Sužanj ode. 

— A starac? 


— Poljubac gori na njegovim usnicama, ali starac ne na- 
pušta dosadašnje ideje. 


— Aitisnjim? — uskliknu Aljoša tužno. Ivan se nasmija. 


— Ta ovo je glupost, Aljoša, ovo je samo besmislena poema 
besmislenog studenta, koji nije nikad napisao ni dva stiha. 
Zašto uzimaš to tako ozbiljno? Da nečmisliš možda da ću ja 
otići sad pravo onamo, jezuitima; da bih stupio među one ljude 
koji ispravljaju njegovo djelo? O, Gospode, šta se to mene 
tiče! Ta već sam ti rekao: da mi je da se dovučem samo do 
tridesete godine, a onda... peharom o pod! 

— A ljepljivi listići, a dragi grobovi, a plavo nebo, a 
voljena žena! Kako ćeš onda živjeti, kakc ćeš je voljeti? — 
tužno uskliknu Aljoša. — Zar se može s takvim paklom u 
grudima i u glavi? Ne, ri baš zato odlaziš da mu pristupiš.. 
a ako ne pristupiš, ubit ćeš se sam, jer nećeš moći izdržati! 

— Postoji takva snaga koja može sve podnijeti! — reče 
Ivan hladno se osmjehujući. 

— Kakva snaga? 

— Karamazovska... snaga karamazovske podlosti. 

ma To jest, potonuti u razvratu, ugušiti dušu u sramu, je li, 
je li? 

— Moždaito... tek do tridesete godine možda ću izbjeći, 
aonda... 

— Kako ćeš izbjeći? Na koji ćeš način izbjeći? To se ne 
može tvojim mislima 

— Iopetna karamazovski način. 

— Vjerojatno na način »sve je dopušteno«? Sve je dopušte- 
no, je li tako, je li tako? 

Ivan se namrgodi i odjedanput nekako neobično poblijedi. 

— Ti si se uhvatio za jednu jučerašnju riječcu zbog koje se 
Miusov toliko naljutio... koja mi je nehotice izmakla i koju 
je brat Dmitrij ponovio — osmjehnu se on cereći se. 

— E, pa neka bude: »sve je dopušteno«, kad je već riječ 
izrečena. Ne odričem je se. A _ni redakcija Mitenjkina nije 
loša. 

Aljoša gledaše u nj šutke. 

— Kad sam odlazio, ja sam, brate, mislio da imam na 
cijelom svijetu bar tebe — progovori odjedanput Ivan neo- 
čekivano osjećajno — a sad vidim da ni u tvom srcu nema 
mjesta, moj dragi pustinjače. Formule »sve je dopušteno« ja se 
neću odreći, ali ćeš se ti mene zbog toga odreći, je li tako? 

Aljoša se diže, priđe i poljubi ga šutke 1 tiho u usta. 

— Književna krađa! — povika Ivan, prelazeći iznenada 
u neki zanos. — To si ti ukrao iz moje poeme! Ipak, hvala. 
Diži se, Aljoša, hajdemo, vrijeme je i meni i tebi. 

Oni izađoše, ali zastadoše na ulaznim stepenicama krčme, 

— Još nešto, Aljoša — progovori Ivan sigurnim glasom. — 
Ako se zbilja mašim ljepljivih listića, onda ću ih voljeti jedino 
zbog sjećanja na te. Bit će mi dosta 'ako si ti negdje u blizini, 
i neću izgubiti volju za životom. Je li ti to dosta? Ako hoćeš, 
primi ovo makar i kao izjavu ljubavi. A sad, ti desno, a ja 
lijevo — jer sad je dosta, čuješ li, dosta. To jest, ako ne bih 
sutra otputovao (a kanda ć ću sigurno otputovati), i mi se opet 
nekako sretnemo, ne spominji mi više te teme ni jednom 
riječju. Od srca te molim. A također te izričito molim da 
nikad više ne povedeš sa mnom razgovor o bratu Dmitriju — 
nadoveza on odjedanput ljutito — sve je iscrpeno, sve je 

pretreseno, nije li tako? A ja ti dajem zato, u svoje ime, jedno 
obećanje: kada mi se u tridesetim godinama prohtije »da 
lupim peharom o pod«, doći ću ipak, ma gdje ti bio, da 
se još jedanput s tobom porazgovorim, ma čak 1 iz Amerike, to 

a znaš. Doći ću baš zbog toga. Neobično će me zanimati da 
onda vidim kakav ćeš biti? Kako vidiš, dosta svečano obe- 
ćanje. A možda se zbilja rastajemo na sedam, na deset godina. 
Pa, idi sad svome Pateru Seraphicusu!, jer on umire. Ako 
umre bez tebe, još će se možda na me rasrditi što sam te 
zadržao. Do viđenja, poljubi me još jedanput, tako, a sad idi. 

Ivan se iznenada okrenu i pođe svojim putem i ne osvrćući 
se više. Njegov odlazak nalikovao je na jučerašnji odlazak 
brata Dmitrija od Aljoše, mada je jučer bilo sasvim drukčije. 
Čudnovato ovo opažanje proletje kao strelica kroz rastuženi 
Aljošin um, koji je u tom trenutku bio tužan i zabrinut. On je 
časak pričekao i gledao za bratom. Upalo mu je u oči da se 
Ivan nekako ljulja u hodu i desno rame, gledano straga, čini 
se niže od lijevog. On to nije nikad dosad opazio. All odje- 
danput se i on također okrenu te gotovo potrča prema ma- 
nastiru. Već se bilo dobrano smrklo, i njega bijaše gotovo 
strah; u njemu je raslo nešto novo, a šta, to ni sam nije 
znao. I sad se, kao jučer, opet uzdigao vjetar, i stoljetni su 
borovi mračno zašumjeli oko njega kada je ušao u skitsku 
šumicu. On je gotovo trčao. »Pater Seraphicus« — otkuda mu 
to ime, otkuda? — sinu u Aljošinoj glavi. »Ivane, jadni Ivane, 
kad ću te opet vidjeti?... Evo 1 skita, Gospode! Jest, jest, 
to je on, Pater Seraphicus, on će me spasiti... od njega i 
zauvijek!« 

Poslije se nekoliko puta u svome životu sjećao s velikom 
zlovoljom toga kako je mogao tako brzo poslije rastanka s 
Ivanom posve zaboraviti na brata Dmitrija, iako je još jutros, 
tek prije nekoliko sati, odlučio da ga svakako potraži, da se ne 
vraća prije dok ga ne nađe, pa se te noći i ne vratio u ma- 
nastir. 


1 U posljednjoj slici drugog dijela »Fausta« pojavljuje se otac anđeos- 
kog lika, Pater Seraphicus, Tim imenom naziva Ivan Aljošina duhovnog 
učitelja, starca Zosimu. 

VI 
ZASAD JOŠ VRLO NEJASNO 


A Ivan Fjodorovič, rastavši se s Aljošom, pošao je kući, u 
kuću Fjodora Pavloviča. Ali, čudnovato, njega je odjedan- 
put obuzela nepodnošljiva tuga, i što je najglavnije, ta je tuga 
bivala svakim korakom sve jača i jača što se više primicao 
kući. Nije bilo čudnovato što ga je bila spopala tuga, On je 
prije češće tugovao, i ne bi bilo nimalo čudnovato što ga je 
obuzela tuga baš u tom trenutku kad se spremao da već 
sutra naglo prekine sa svim onim što ga je ovamo dovuklo, i 
da ponovo oštro skrene u stranu i stupi na nov, sasvim ne- 
poznat put, te se i osami kao i dosad, nadajući se mnogo čemu, 
ali sam ne znajući čemu, i suviše mnogo očekujući od života, 
ali ne znajući ni sam odrediti ni šta očekuje, a čak ni šta 
želi. Pa ipak ga nije u ovom trenutku mučilo to, mada mu je 
duša bila uznemirena zbog tog novog i nepoznatog. »Da nije 
gađenje od roditeljske kuće?« pomisli on — »nešto nalik na 
to, jer mi se toliko zgadila, te, iako danas posljednji put 
ulazim u tu gadnu kuću, ipak mi se gadi...« Ali ne, ni to 
nije. Ili da nije tome uzrok oproštaj s Aljošom i naš posljednji 
razgovor: »Toliko sam godina šutio pred cijelim svijetom i 
nisam ga udostojao da se sa mnom razgovara, a sada sam 
odjedanput izbrbljao tolike besmislice.« I, zaista, mogao je to 
biti mladićki jed mladićke neiskusnosti i mladićke taštine, jed 
što nije umio da priopći svoje misli čak ni takvu stvorenju kao 
što je Aljoša, u koga je njegovo srce bez sumnje i vrlo mnogo 
polagalo. Dakako, bilo j je 1 toga, to jest toga jeda, i čak ga je 
svakako morao osjećati, ali ni to nije bilo ono pravo, nije 
bilo sve. »Čama do gađenja, ali ja ne mogu odrediti što 
hoću. Možda da ne mislim ...« 

Ivan Fjodorovič pokuša »da ne misli«, ali ni to mu nije 
pomoglo. Najglavnije je bilo to šta ga je ta turobnost mučila 
i razdraživala time što je imala nekako slučajno, sasvim vanj- 
sko značenje; to se osjećalo. Negdje je stajalo i strašilo ga 
nekakvo biće ili predmet, kao što nekad poduže strši u poslu ili 
u Živu razgovoru nešto pred okom, i ti ga ne opažaš, ali te ono 
srdi, gotovo muči, dok se najzad ne sjeriš da ukloniš nepodesan 
predmet, često vrlo neznatan i smiješan, kakvu stvar koja ne 

stoji na svom mjestu, rubac što je pao na pod, knjigu što nije 
na svom mjestu u ormaru, itd. Napokon je Ivan Fjodorovič 
stigao u najgadnijem i najrazdraženijem raspoloženju do ro- 
diteljske kuće i iznenada se sjeti, kad je iz udaljenosti od svojih 
petnaest koračaja pogledao ulaz, što ga je toliko mučilo i 
uznemiravalo. Na klupi, do ulaza, sjedio je 1 rashlađivao se 
na večernjem zraku sluga Smerdjakov, i Ivan Fjodorovič je, 
čim je prvi put pogledao na nj, shvatio da je u njegovoj duši 
sjedio sluga Smerdjakov, i da baš tog čovjeka ne može da 
podnosi njegova duša. Sve se odjedanput rasvijetlilo i postalo 
jasno. Još maloprije, kad mu je Aljoša pričao o svom susretu 
sa Smerdjakovom, zabolo se odjedanput nešto mračno i gadno 
u njegovo srce i odmah izazvalo u njemu neku mržnju. Poslije 
je, u razgovoru, na neko vrijeme, zaboravio na Smerdjakova, 
ali on mu je, međutim, ostao u duši, i tek što se Ivan Fjo- 
dorovič rastao s Aljošom, te sam pošao kući, počelo je za- 
boravljeno osjećanje da odmah i naglo izbija na površinu 
»Zar me zbilja može ova rđa i nitkov u tolikoj mjeri da 
uznemiruje!« pomisli on obuzet nesnošljivom mržnjom. 
Posrijedi je bilo to da je Ivan Fjodorovič u posljednje 
vrijeme, a osobito posljednjih dana, zaista neobično zamrzio 
ovog čovjeka. On je, čak, sam počeo opažati tu gotovo sve 
veću mržnju prema tom čovjeku. Možda se proces mržnje 
zaoštrio baš zato što je u početku, kad je Ivan Fjodorovič 
tek bio stigao ovamo, bilo sasvim drukčije. Onda je Ivan 
Fjodorovič bio prema Smerdjakovu nekako osobito pažljiv 
i čak našao da je on vrlo originalan. Sam ga je priučio da s 
njim razgovara, ali se, međutim, uvijek čudio nekoj smetenosti 
ili, bolje rečeno, nekoj uznemirenosti njegova uma, ne mogavši 
da shvati što bi to moglo tako postojano i neprekidno da 
uznemiruje »ovog promatrača«. Oni su se razgovarali o filo- 
zofskim pitanjima i čak o tome, zašto je svijetlila svjerlost 
prvog dana, dok su, međutim, sunce, mjesec i zvijezde stvo- 
reni tek četvrti dan, i kako to treba tumačiti. Ali se Ivan 
Fjodorovič brzo uvjerio da se tu ni najmanje ne radi o suncu, 
mjesecu i zvijezdama, te iako su sunce, mjesec i zvijezde 
predmet zanimljiv, da je to ipak nešto što Smerdjakova tek 
uzgred zanima, i da njemu treba nešto sasvim drugo. Bilo 
ovako ili onako, ali se zaista poče kod njega pojavljivati i po- 
kazivati neka bezgranična taština, i to još nekakva povrijeđena 
taština. To se nije Ivanu Fjodoroviču ni najmanje svidjelo, te 
je počelo da izaziva u njemu gađenje. Poslije otpočeše u kući 

neredi, iskrsla Grušenjka, počeli ispadi brata Dmitrija, nastale 
brige — i oni su se razgovarali o tome, ali, iako je Smerdjakov 
govorio o svemu tom uvijek vrlo uzbuđeno, ipak se nikako 
nije moglo saznati za čim teži. Štaviše, čovjek bi se morao 
čuditi nelogičnosti i zbrci nekih njegovih želja, koje su neho- 
tice izbijale na površinu i bile uvijek podjednako nejasne. 
Smerdjakov se neprestano raspitivao, zadavao neka zaobilazna, 
očito izmišljena pitanja, ali zašto — to nije objašnjeno, te je 
obično u žaru raspitkivanja nenadano. zašutio ili prelazio na 
nešto sasvim drugo. Ali ono glavno, što je jednom zauvijek 
razdražilo Ivana Fjodoroviča i ispunilo ga tim gađenjem — 
bila je neka gnusna i osobita familijarnost: koju j je počeo Smer- 
djakov često pokazivati prema njemu, i što dalje, to jače. 
Međutim, on nije htio biti neuljudan nego je, baš naprotiv 
govorio uvijek s nekim izvanrednim poštovanjem, ali je, me- 
đutim, ispalo tako da se Smerdjakov počeo najzad očito sma- 
trati, bog bi znao zašto, za nekakvog istomišljenika Ivana 
Fjodoroviča, te je uvijek govorio takvim tonom kao da je 
među njima bilo već nešto potajno uglavljeno, nešto nekad s 
obje strane rečeno i tek njima dvojici poznato, a ostalim 
smrtnicima, koji su oko njih gmizali, nerazumljivo, Međutim 
Ivan Fjodorovič nije dugo vremena shvaćao da je to pravi 
uzrok njegova sve većeg gađenja, te se, napokon, tek nedavno 
dosjetio š šta je posrijedi. On je i sad, razdražen i gadljiv, htio 
ući kroz ulaz šutke i ne gledajući Smerdjakova, ali je 
Smerdjakov ustao s klupice, i Ivan se Fjodorovič već po 
samoj toj kretnji dosjetio da on želi da se porazgovori s njim 
o nečemu važnom. Ivan Fjodorovič j je pogledao u nj i zastao, i 

to, što je tako nenadano zastao i što nije prošao pored njega, 
kako je želio još prije jedne minute, ozlojedilo ga je toliko da 
je sav drhtao. On je srdito i gadeći se gledao“ uškopljeničku 
1 ispijenu Smerdjakovljevu fizionomiju, začešljane kose na slje- 
poočicama i sa ćubicom na glavi. Njegovo lijevo oko, koje je 
jedva primjetno žmirilo, Žmigalo j jei smješkalo se kao da je 
htjelo kazati: »Kamo ćeš, nećeš li porazgovoriti?« Ivan 
Fjodorovič se sav tresao. 

»Dalje nitkove, zar sam ti ja par, budalo!« htjelo je polet- 
jeti s njegova jezika, ali jena njegovo veliko čudo izletjelo 
nešto sasvim drugo. 

— Onda, spava li otac ili se probudio? — progovori on 
tiho i blago, čemu se ni sam nije nadao, te odjedanput, također 
neočekivano, sjede na klupu. Trenutak jedan bilo mu je 

gotovo strašno, sjetio se toga kasnije. Smerdjakov je stajao 
pred njim s rukama zabačenim na krsta i gledao odlučno i 
gotovo strogo. 

— Još počivaju — odgovori sasvim polagano. (»Sam je 
prvi progovorio — mišljaše on — a ne ja.«) — Čudim vam se, 
gospodine — nadoveza on poslije kratke stanke te nekako 
kicoški obori oči, isturi desnu nogu naprijed i zacupka vrhom 
lakirane cipele. 

— A što se ti meni čudiš? — zapita Ivan Fjodorovič 
kratko i grubo, svladavajući se svom snagom, te odjedanput, 
gadeći se, shvati da .ga je obuzela strašna radoznalost i i da neće 
nipošto odavde otići dok je ne zadovolji. 


— Zašto, gospodine, ne odete u Čermašnju?! — i Smerdja- 
kov podiže naglo prema njemu oči i osmjehnu se prisno. »A 
zašto sam se osmjehnuo«, pomisli on, »mora on sam razmisliti 
ako je pametan čovjek« — kao da je govorilo njegovo ponešto 
pritvoreno oko. 

— A zašto da idem u Čermašnju? — začudi se Ivan Fjo- 
dorovič. 

Smerdjakov opet časak zašutje. 

— Pa sam vas je Fjodor Pavlovič za to molio — reče on 
napokon, ne žureći se i kao da sam ne cijeni svoj razgovor. 
»Izvlačim se«, pomisli on, »nečim sasvim desetim, samo da 
nešto kažem.« 

— E, đavole, govori jasnije, šta hoćeš? — viknu najzad 
Ivan Fjodorovič ljutito, prelazeći iz blagosti u grubost, 

Smerdjakov sastavi desnu nogu s lijevom, ispravi se, ali 
je i dalje gledao isto onako mirno i isto se onako smiješeći. 

— Ništa osobito... rekoh samo tako, u razgovoru... 

Opet nasta šutnja. Šutjeli su gotovo minutu. Ivan Fjodorovič 
je znao da se mora ovaj čas Šići i rasrditi, a Smerdjakov j je 
stajao pred njim i kao da je čekao: »E, vidjet ću, hoćeš li se 
razljutiti ili nećeš?« Tako se bar učinilo Ivanu Fjodoroviču. 
Napokon se on pomaknu da se digne. Smerdjakov ugrabi taj 
trenutak, 

— Užasan je moj položaj, Ivane Fjodoroviču, gotovo ne 
znam kako da si pomognem — progovori on čvrsto i odsječno 


1 Tako se zove malena Sumica što č čini dio imanja »Darovo«, u Tulskoj 
guberniji i Kaširskom kotaru, koja je pripadala roditeljima Fjodora Mi- 
Rajisvie. a sada je u posjedu nasljednika njegove sestre. (A. G. Dosto- 
jevska) 

i kod posljednje riječi uzdahnu; Ivan Fjodorovič odmah po- 
novo sjede. 

— Obojica su vrlo jogunasti, obojica : su posve podjetinjili — 
produži Smerdjakov. — Govorim o vašem roditelju i o vašem 
bratu Dmitriju Fjodoroviču, Eto, čim se sad dignu oni, Fjo- 
dor Pavlovič, odmah me .počnu napastovati svakog trenutka: 
»Zar nije došla? Zašto nije došla?« i tako sve do ponoći, pa 
čak i iza ponoći. A ako Agrafena Aleksandrovna ne dođu 
(zato što vjerojatno nikako ni ne namjeravaju doći), navali na 
mene opet sutra ujutro: »Zašto nije došla? Zbog čega nije 
došla? Kada će doći?« — kao da sam im ja zbog toga nešto 
kriv. A, s druge strane, iskrsne u susjedstvu vaš bratac s 
puškom u ruci: »Pazi, kaže, huljo, čorbaru, ako je vidiš i 
meni ne javiš da je došla — tebe ć ću prvog ubiti«. Prođe noć, 
a ujutro me oni počnu strašno mučiti isto tako kao i Fjodor 
Pavlovič: »Zašto nije došla, hoće li se skoro pojaviti« — i 
opet kao da sam i njima kriv što njihova gospođa nije stigla. 
I toliko su svakim danom i svakim satom obojica sve pakos- 
niji, te kadšto pomislim da ću sam sebe jednog lijepog sata iz 
straha ubiti. Ja se u njih, gospodine, ne uzdam. 

— A zašto si se u ro miješao? Zašto si počeo Dmitrija Fjo- 
doroviča obavješćivati? — zapita Ivan Fjodorovič razdraženo. 

— A kako da se ne umiješam? Ali se ja nisam nimalo mije- 
šao, ako hoćete znati sasvim točno. Od prvog početka samo 
sam šutio jer se nisam usudio da protuslovim, oni su me sami 
odredili za svog slugu — Ličarda. A onda i ne znam za drugu 
riječ: »Ubit ću te, huljo, ako je propustiš!« Sasvim pouzdano 
očekujem, gospodine, da ću sutra dobiti dugotrajnu padavicu. 

— Kakvu to dugotrajnu padavicu? 

— Takav dugotrajni napad koji neobično dugo traje. Potraje 
nekoliko sati, a možda jedan dan i drugi dan. Jedanput me je 
držala tri dana, pao sam onda s tavana; sva tri dana nisam 
dolazio sebi. Onda je Fjodor Pavlovič zvao Gercenštubea, 
ovdašnjeg liječnika, on mi je oblagao tijelo ledom i upotrijebio 
još jedno sredstvo. Mogao sam umrijeti. 

— Ali kažu da je nemoguće unaprijed osjetiti u koje će 
vrijeme naići padavica. Kako ti možeš reći da ćeš je sutra do- 
biti? — osobitom i jetkom radoznalošću zapita Ivan Fjodo- 
rovič. 

— To je istina da se ne može unaprijed znati. 

— Osim toga, ti si onda pao s tavana, 


— Svaki se dan penjem na tavan, pa mogu i sutra pasti 
s tavana. A ako ne s tavana, mogu upasti u podrum, jer svaki 
dan idem poslom u podrum. 


Ivan Fjodorovič se zagleda dugo u nj. 


— Vidim da ti pleteš, i ja te dobro ne razumijem — pro- 
govori on t'ho, ali nekako grozno. — Hoćeš li možda hiniti da 
si dobio padavicu koja će te držati tri dana? A? 

Smerdjakov, koji je gledao u zemlju i cupkao vrhom desne 
noge, osloni se sad na desnu nogu, a mjesto nje isturi naprijed 
lijevu, podigne glavu, osmjehnu se i reče: 


— Kad bih ja i mogao da načinim tako nešto, to jest da 
hinim, što, uostalom, nije tako teško učiniti umješnom čo- 
vjeku, i onda bih imao puno pravo da upotrijebim to sred- 
stvo i izmaknem smrti. Jer kad bih ležao bolestan, i ako bi 
tad Agrafena Aleksandrovna došla njihovu roditelju, ne bi 
onda mogli zapitati bolesna čovjeka: »Zašto nisi javio«. Bilo 
bi ih stid. 

— E, do đavola! — uskliknu iznenada Ivan Fjodorovič, a 
lice mu se naceri od srdžbe. — Što se ti neprestano bojiš za 
svoj život! Sve su te prijetnje Dmitrija tek lude riječi, i ništa 
drugo. Neće on tebe ubiti; ubit će, ali ne tebe. 


— Ubit će kao muhu, a prvog mene. Ali se nečeg drugog 
još više bojim nego toga: da me ne bi držali za njihova su- 
učesnika ako učine kakvu glupost svome roditelju. 


— A zašto da te drže za suučesnika? 


— Zato će me držati za suučesnika što sam im one izvjesne 
znakove priopćio kao veliku tajnu. 


— Kakve znakove? Kome si priopćio? Đavo neka te nosi, 
govori jasnije. 

— Moram istinu priznati — otezaše Smerdjakov cjepi- 
dlačkim mirom — da postoji između mene i Fjodora Pavlo- 
viča jedna tajna. Oni se, kako sami izvoljevate znati (ako 
samo izvoljevate da znate), već nekoliko dana, čim nastane 
noć, pa čak i uvečer, odmah iznutra zaključaju! U posljednje 
vrijeme vraćate se vi svaki put rano i odlazite odmah gore u 
svoju sobu, a jučer niste nikako ni izlazili, i i zato možda i ne 
znate da je on sad počeo da se preko noći brižno zaključava. 
I makar došao i Grigorij. Vasiljevič, neće mu otvoriti dok se 
najprije po glasu ne uvjeri da je to on. Ali Grigorij Vasiljevič 
ne dolazi, i sada ga ja jedini poslužujem u sobama — tako 


298 


su sami odredili od onog časa otkako su otpočeli sve to s 
Agrafenom Aleksandrovnom. A sad odlazim po njihovoj 
zapovijedi preko noći u pobočnu zgradu, ali pod uvjetom da 
ne liježem do ponoći nego držim stražu, da ustajem i obi- 
lazim dvorište 1 čekam kad će Agrafena Aleksandrovna doći, 
jer je oni već nekoliko dana čekaju kao ludi. Oni ovako 
misle: ona se, kažu, boji njega, Dmitrija Fjodoroviča (oni ga 
nazivaju Mićkom), i zato će doći meni pokasnije noću preko 
dvorišta, a ti, kažu, pazi na nju do ponoći, a i duže. I ako 
ona dođe, pritrči vratima i pokucaj rukom na vrata, ili na 
prozor iz bašče, najprije dvaput polaganije, ovako: jedanput 
— drugi put, a onda triput pobrže; tuk-tuk-tuk. I ja ću, kažu, 
odmah znati da je ona došla i otvoriti ću polagano vrata. 
Drugi su mi znak saopćili za slučaj ako se što osobito dogodi: 
najprije dvaput pobrže: tuk-tuk, a poslije kratke stanke još 
jedanput mnogo jače. I oni će onda znati da se desilo nešto 
nenadano i da se moram s njima vidjeti, te će mi otvoriti da 
uđem i da im javim šta je. Ovo je za slučaj ako Agtafena 
Aleksandrovna možda sama ne dođe, nego pošalje koga dru- 
goga s kakvom porukom. Osim toga, može doći i Dmirrij 
Fjodorovič, onda im moram javiti da je u blizini. Oni se 
jako boje Dmitrija Fjodoroviča, te ako bi čak Agrafena 
Aleksandrovna i došla, i oni se s njom zaključali, a međutim 
se i Dmitrij Fjodorovič pojavi u blizini, morao bih im to be- 
zuvjetno odmah dojaviti, pokucavši triput. Prvi znak od pet 
udaraca znači dakle: »Agrafena Aleksandrovna je došla«, 
a drugi znak od tri udarca — »nešto vrlo važno«. Tako su 
me nekoliko puta primjeru učili i tumačili mi. A kako na 
cijelom svijetu za te znakove znamo tek ja i oni, to će oni bez 
ikakve sumnje i bez svakog dozivanja (jer oni se jako boje 
da glasno dozivaju) otvoriti. I ti su eto znaci sada poznati 
Dmitriju Fjodoroviču. 

— Otkud su mu poznati? Jesi li mu ih ti priopćio? Kako 
si se usudio da mu ih priopćiš? 

— Sve iz straha. I kako bih smio tajiti pred njima? Dmitrij 
Fjodorovič je svaki dan nasrtao: »Ti mene varaš, ti od mene 
nešto kriješ. Polomit ću ti obje noge!« Onda sam im i priopćio 
te tajne znakove da vide moju beskrajnu ropsku odanost i 
tako se osvjedoče da ih ne varam, nego da im sve dojavlju- 
jem. 

— Ako misliš da će se on tim znakovima poslužiti i htjeti 
da uđe, ne puštaj ga. 

— Ali ako budem ležao u napadu, kako onda da ih ne 
pustim, sve kad bih se i usudio da ih ne pustim, znajući ko- 
liko su očajni. 

— Eh, neka te davo nosi! Otkud si ti toliko siguran da 

ćeš dobiti padavicu, đavo te odnio? Sprdaš li se ti sa mnom? 


— Kako bih se usudio da se s vama sprdam, 1 zar je meni 
do šale uz ovoliki strah? Predosjećam da ću dobiti padavicu, 
imam takav osjećaj, dobit ću je od pusta straha. 


— Eh, do đavola! Ako ri budeš ležao, držat će stražu Gri- 
gorij. Upozori za vremena Grigorija, on ga neće pustiti. 

— Ne smijem Grigoriju Vasiljeviču nipošto bez dopuštenja 
gospodareva ni pisnuti o znakovima. A što se tiče toga da će 
ih Grigorij Vasiljevič čuti i da ih neće pustiti unutra, o tome 
ne može biti govora, jer su se baš od jučer razboljeli, i Marfa 
Ignatjevna namjerava da ih počne od sutra liječiti. Tako su se 
maloprije dogovorili. A liječenje je njihovo vrlo zanimljivo: 
Marta Ignatjevna znaju nekakvu rakiju i uvijek je u pripravi 
drže, jaku, s nekakvim travama, to je njihova tajna. A oni 
liječe Grigorija Vasiljeviča tim tajnim lijekom triput u godini 
kada ih križa zabole; do triput u godini napadne ih kao neka 
uzetost. Onda oni uzmu ručnik, nakvase ga u toj rakiji, i 
Marfa Ignatjevna mu tare pola sata cijela leđa, sve dok sva ne 
budu suha i dok, štaviše, sasvim ne pocrvene i ne oteknu, a 
onda mu ostatak iz bočice daju da ispije uz nekakvu molitvu, 
ali nikad ne sav, jer ostavljaju u tom izuzetnom slučaju i za 
sebe jedan mali dio, i također ga ispiju. I oboje, kažem vam, 
čim ispiju, klonu odmah i spavaju vrlo dugo tvrdim snom; i 
kad se probudi, Grigorij Vasiljevič se osjeća gotovo odmah 
poslije toga zdrav, a kad se probudi Marfa Ignatjevna, nju 
uvijek poslije toga boli glava. I ako, dakle, Marfa Ignatjevna 
izvrši sutra svoju odluku, onda teško da će išta čuti i Dmitriju 
Fjodoroviču zapriječiti ulaz. Spavat će. 

— Kakva glupost! I sve to da se baš namjerno u isto vri- 
jeme dogodi: u tebe padavica, a njih dvoje bez svijesti! — uz- 
viknu Ivan Fjodorovič. — A nećeš li ti sam udesiti da se sve to 
zajedno dogodi? — ote mu se iznenada, i on prijeteći stušti 
obrve. 

— Kako da udesim... i zbog čega da udešavam kada sve 
zavisi jedino o Dmitriju Fjodoroviču i o njegovim mislima? 
Ako nakane štogod da učine, učinit će, ako ne dođu, neću ih 
valjda sam namjerno dovesti da ih gurnem njihovu roditelju. 

— A zašto da dolazi ocu i to još krišom, kad Agrafena 
Aleksandrovna, kako sam kažeš, neće sigurno doći — produži 
Ivan Fjodorovič, poblijedivši od srdžbe. — Ta sam si to go- 
vorio, a 1 ja sam sve vrijeme, dok sam ovdje živio, bio 
uvjeren da starac fantazira i da mu neće doći onaj stvor... 
Zašto da Dmitrij Fjodorovič nasrće na starca kad ona neće 
doći? Govori! Hoću da znam tvoje misli! 

— Sami izvolijevate znati zašto će doći i čemu onda moje 
misli? Doći će jedino iz zlobe ili iz osvetljivosti, u slučaju, na 
primjer, moje bolesti, posumnjat će i doći te nestrpljivo pre- 
tražiti sve sobe, kao jučer: da nije, pomislit će, prošla kako 
krišom. A oni znaju također sasvim dobro da je Fjodor 
Pavlovič pripravio kuvertu sa tri tisuće, zapečaćenu sa tri 
pečata, prevezanu vrpcom i sa svojeručnim natpisom: »Mome 
anđelu Grušenjki ako ushtjedne doći«, a poslije tri dana još je 
pripisao »i pilencetu«. To je, eto, što izaziva sumnju. 

— Ludost! — dreknu Ivan Fjodorovič gotovo luđački. — 
Dmitrij neće nikad otimati novac i onda još ubiti svog oca. 
On ga je mogao ubiti jučer zbog Grušenjke, kao pobješnjela 
opaka luda, ali neće doći da otima! 

— Njima su sad veoma potrebni novci, Ivane Fjodoroviču, 
prijeko potrebni. Čak i ne znate koliko su im potrebni — iz- 
reče Smerdjakov posve mirno i neobično sigurno. — A osim 
toga smatraju oni te tri tisuće za svoje rođene, jer su mi oni 
sami govorili: »Meni«, kaže, »duguje roditelj ravno tri tisuće.« 
A uz to razmislite, Ivane Fjodoroviču, da je i ovo donekle 
prava istina: mora se reći da je potpuno sigurno da će Agra- 
fena Aleksandrovna, ako im se samo prohtije, svakako nagnati 
samog gospodara, naime, Fjodora Pavloviča, da ih uzmu za 
ženu ako samo zažele — pa, a oni bi to mogli i zaželjeti. Ja, 
doduše, velim da neće doći, ali njima bi se možda moglo 
prohtjeti nešto više, to jest da postanu gospođom. Meni je osob- 
no poznato da joj je govorio njihov trgovac Samsonov sasvim 
otvoreno da to ne bi bila glupost, čemu se ona nasmijala. A ni 
oni sami nemaju ludu pamet. Oni neće poći za golju kakav je 
Dmitrij Fjodorovič. Kada se sve to skupa uzme, prosudite 
sami, Ivane Fjodoroviču — onda neće Dmitriju Fjodoroviču, 
pa čak ni vama, ni bratu vašem, Alekseju Fjodoroviču, poslije 
smrti vašeg roditelja ostati ama baš ništa, ni rubalj jedan, 
jer će Agrafena Aleksandrovna zato i poći za njih da sve na 
sebe prepišu, i sve kapitale što god ih ima na sebe prenesu. 
A ako umre vaš roditelj sad, dok još od svega toga nema 

ništa, zapast će svakog od vas odmah sigurno četrdeset tisuća, 
pa čak i Dmitriju Fjodoroviču, koga toliko mrze, jer oni nisu 
napravili oporuku... Sve je ovo dobro poznato Dmitriju 
Fjodoroviču. 

Lice Ivana Fjodoroviča razvuče se i zadrhta. On odjedan- 
put pocrvenje. 

— I zašto ti savjetuješ meni — prekinu on naglo Smerdja- 
kova — poslije svega ovog da odem u Čermašnju? Šta si ti 
htio time da kažeš? Ja ću otići, a eto šta će se kod vas dogo- 
diti, 

Ivan Fjodorovič jedva disaše. 

— Sasvim tako — reče Smerdjakov tiho i oprezno, motreći, 
međutim, Ivana Fjodoroviča uporno. 

— Kako sasvim tako? — ponovi Ivan Fjodorovič, svlada- 
vajući se jedva i strašno sijevajući očima. 

— Ovo sam rekao, jer mi vas je žao. Na vašem mjestu, 
da sam ja na vašem mjestu, ja bih sve ovo prije ostavio... 
nego da se sam u to zapetljam... — odgovori Smerdjakov, 
gledajući sasvim otvoreno u usplamtjele oči Ivana Fjodoroviča. 

Obojica pošute časak. 

— Ti si, čini se, veliki idiot i, naravno, strašan gad! — reče 
Ivan Fjodorovič i podiže se naglo s klupice. 

Htio je odmah proći kroz ulaz, ali je zastao i okrenuo se 
Smerdjakovu. Dogodilo se nešto neobično: Ivan se Fjodorovič 
iznenada, kao da su ga spopali grčevi ujede za usnu, stisnu 
pesnice, i samo još trenutak jedan, i on bi sigurno nasrnuo 
na Smerdjakova. Ali je on to opazio gotovo istovremeno, za- 
drhtao i ustuknuo cijelim tijelom. Trenutak je sretno prošao po 
Smerdjakova, i Ivan je Fjodorovič šutke i kao u nekoj nedo- 
umici zakrenuo u ulaz. 

— Sutra odlazim u Moskvu ako hoćeš da znaš — sutra u 
ranu zoru — i gotovo! — progovori on odjedanput bijesno, 
odrješito i glasno, čudeći se poslije toga sam sebi zašto je 
maloprije uopće to kazao Smerdjakovu. 

— 'To je najbolje — prihvati on kao da je baš to i očekivao 
— samo što bi vas mogli odovud brzojavno u Moskvi uzne- 
miriti ako se štogod desi. 

Ivan Fjodorovič opet zastade i opet se brzo okrenu Smer- 
djakovu. Ali u ovome kao da se nešto odigralo. Sve prisnosti i 
bezbrižnosti nestade što bi okom trenuo: lice njegovo izraža- 
valo je neobičnu pažnju i, sad već, plašljivo i ponizno iščeki- 
vanje: »Nećeš li zar još štogod reći, nećeš li nadodati?« kao 

da je govorio njegov pažljiv pogled, koji je bio gotovo upio u 
Ivana Fjodoroviča. 

— A zar me iz Čermašnje ne bi pozvali ako se štogod desi? 
— zaurla odjedanput Ivan Fjodorovič, bez razloga podigavši 
svoj glas. 


— U Čermašnji bi vas također... uznemirili... — pro- 
mrmlja Smerdjakov gotovo šapćući, upravo kao da se zbunio, 
ali gledaše i dalje vrlo pažljivo Ivanu Fjodoroviču pravo u oči. 

— Samo što je Moskva dalje, a Čermašnja bliže, pa ti je 
valjda žao novaca za putni trošak kad navaljuješ da idem u 
Čermašnju, ili žališ, možda, mene što ću morati mnogo zao- 
bilaziti? 

— Sasvim tako — mrmljaše Smerdjakov već sasvim sma- 
laksalim glasom, smješkajući se ružno i spremajući se opet gr- 
čevito da na vrijeme ustukne. 

Ivan se Fjodorovič iznenada nasmija, na veliko čudo Smer- 
djakovljevo, te tužno uđe kroz vratašca, smijući se neprestano. 
Da mu je tkogod pogledao u lice, morao bi svakako zaklju- 
čiti da se ne smije što je veseo. A i on teško da bi mogao ob- 
jasniti sebi što se zbilo u njemu u tom trenutku. On se kretao 1 
koracao kao da su ga spopali grčevi. 


VII 


»ZANIMLJIV JE RAZGOVOR 
S PAMETNIM ČOVJEKOM« 


A_i govorio je tako. Kad se, odmah pri ulazu u dvorište, 
sreo s Fjodorom Pavlovičem, on inu je doviknuo, mašući ru- 
kama: »Idem gore u svoju sobu, a ne vama, do viđenja«, 1 pro- 
šao je pored njega, nastojeći čak da i ne pogleda oca. Vjero- 
jatno mu je starac bio u ovom trenu i suviše mrzak, ali ovako 
otvoreno očitovanje neprijateljstva čak ni Fjodor Pavlovič nije 
očekivao. A, međutim, bilo je očito da je starac htio da mu 
nešto brzo priopći, zbog čega je i namjerno došao u dvoranu 
da se ondje s njime sastane; ali kad ču toliku ljubaznost on za- 
stade šutke, te podrugljiva izraza u očima ispraćaše sina, koji 

se uspinjao stepenicama u mezanin, sve dotle dok mu nije ne- 
stao iz očiju. 

— Šta mu je? — zapita on brzo Smerdjakova koji je ušao 
odmah za Ivanom Fjodorovičem. 

— Srde se zbog nečega, tko bi njih razumio — promrmlja 
ovaj okolišajući. 

— Pa neka ide do đavola! Neka se srdi. Donesi samovar, 
a i sam se kupi što brže, živo! Ima li što novo? 

I sad su počela ispitivanja upravo takva zbog kojih se Smer- 
djakov prije jadao Ivanu Fjodoroviču, to jest, sve o očekivanoj 
posjetireljici, ali mi ćemo izostaviti ta pitanja. Poslije pola sa- 
ta bila je kuća zaključana i poludjeli starkelja hodao je sam po 
sobama, strepeći iščekivao da će se, eto, začuti pet ugovore- 
nih otkucaja, i pogledao pokadšto u mračne prozore, ali u nji- 
ma nije vidio ništa drugo osim noći. 

Bilo je već vrlo kasno, a Ivan Fjodorovič je bio još jednako 
budan i razmišljao. Te je noći kasno legao, u dva sata. Ali 
mi nećemo iznositi cijeli tok njegovih misli, a i nije još vrije- 
me da se uvlačimo u tu dušu: i ta će duša doći na red. I čak 
kad bismo i pokušali da štogod kažemo, bilo bi to vrlo teško 
učiniti, jer to nisu bile misli, već nešto vrlo neodređeno, a Što 
je glavno — i suviše uzbudljivo. On je sam osjećao da je po- 
gubio sve konce. Osim toga su ga mučile kojekakve neobične 
1 gotovo sasvim nenadane želje, na primjer, već poslije ponoći 
zaželje odjedanput neodoljivo i odlučno da siđe dolje, da ot- 
ključa vrata, da ode u drugo krilo zgrade i da istuče Smerdja- 
kova, a kad bi ga zapitali zašto, nikako ne bi umio da iznese 
točno ni jedan razlog, osim, možda, što mu je taj sluga postao 
mrzak, jer ga je toliko uvrijedio kako ga još nitko na svijetu 
nije uvrijedio. S druge strane, obuzela je nekoliko puta te noći 
njegovu dušu nekakva neobjašnjiva i ponižavajuća bojažljivost, 
od čega mu je — on je to osjećao — odjedanput gotovo 
smalaksala tjelesna snaga. Glava ga je boljela i zanosila mu 
se. Nekakav osjećaj mržnje gnječio mu je dušu, kao da. se 
spremao da se nekom osveti. Mrzio je čak i Aljošu, sjećajući 
se posljednjeg razgovora s njim, a ponekad je 1 sebe strašno 
mrzio. O Katerini Ivanovnoj gotovo je i zaboravio da.misli, 
1 poslije se tome neobično čudio, to više što se sasvim točno 
sjećao kako je još jučer ujutro, kad se tako razmetljivo hvalio 
kod Katerine Ivanovne da će sutra otići u Moskvu — u 
duši sam sebi odmah prišapnuo: »Ta to je glupost, nećeš otpu- 
tovati i neće ti biti tako lako da se otkineš kako se sad 

razmećeš«. Kad se kasnije, poslije dugog vremena, sjetio te 
noći, Ivanu Fjodoroviču se osobito gadilo kako je naglo 
ustao s divana 1 polagano, kao da se strašno boji da ga tko ne 
motri, otvarao vrata, izlazio na stepenice i slušao poduže, 
nekih pet minuta, obuzet nekom čudnom radoznalošću, pri- 
tajena disanja i nemirna srca, a zašto je sve to činio, zašto je 
priskuškivao, nije, dakako, ni sam znao. On je poslije, cijelog 
svog Života, taj svoj postupak nazivao »gadnim«, i cijelog 
svog života smatrao ga u sebi, u dubini duše — za najpodliji 
svoj postupak š što ga je učinio u životu. Prema Fjodoru Pav- 
loviču nije osjećao u tim trenucima nikakve mržnje, nego je 
tek bio zbog nečeg vrlo radoznao: kako on ondje dolje hoda, 
Šta on, na primjer, sad ondje dolje radi, nagađao je i zamišljao 
kako sad dolje zaviruje u mračne prozore, te kako iznenada 
zastaje nasred sobe pa čeka, neće li tko zakucati. Ivan Fjo- 
dorovič je izlazio zbog toga dvaput na ulazne stepenice. Kada 
se sve utišalo, i već legao i Fjodor Pavlovič, legao je oko dva 
sata i Ivan Fjodorovič Žudno želeći da što prije zaspi, jer se 
osjećao vrlo izmučen. I, zaista, on je odmah čvrsto zaspao i 
spavao bez snova, ali se probudio rano, u sedam sati, kad je 
već bilo svanulo. Čim je otvorio oči, osjetio je odjedanput, 
u čudu, priljev nekakve neobične snage, te je brzo skočio, brzo 
se obukao i izvukao svoj kovčeg i počeo u njega bez ikakva 
oklijevanja spremati stvari. Rublje je, baš kao naručeno, dobio 
od pralje još juče ujutro. Ivan Fjodorovič se čak osmjehnuo 
kad je pomislio kako se sve tako steklo, te nema nikakve za- 
preke da iznenada otputuje. A odlazak je bio zaista iznena- 
dan. Iako je Ivan Fjodorovič rekao jučer (Katerini Ivanovnoj, 
Aljoši, a poslije i Smerdjakovu) da će danas otputovati, ipak 
nije, kako se dobro sjećao, ni pomislio sinoć kad je legao da 
spava, na svoj odlazak, ili bar nije nikako mislio da će ujutro, 
kada se probudi, njegov prvi posao biti da što brže spremi 
svoju prtljagu. Napokon su kovčeg i torba bili spremljeni; 
bilo je nekako oko devet sati kad mu se Marfa Ignatjevna 
uspela s običnim, svakidašnjim Pitanjima: »Gdje izvolite da 
pijete čaj, ovdje ili ćete sići dolje?« Ivan Fjodorovič je sišao 
dolje, naoko je bio gotovo veseo, iako su njegove crte, riječi 
i kretnje bile ponešto rastresene i užurbane. Oca je pozdravio 
učtivo, i čak se raspitao za njegovo zdravlje, ali nije sačekao 
svršetak očeva odgovora, nego je iznenada rekao da za jedan 
sat odlazi u Moskvu, zauvijek, i zamoli da pošalje po konje. 
Starac je saslušao njegovo kazivanje bez ikakva čuđenja i sas- 

vim nepristojno zaboravio da požali sinov odlazak. Mjesto 
toga počeo je odmah da vrlo gorljivo govori o jednom svom 
poslu kojeg se u dobar čas sjetio, 

— Tako! Gle ti njega! Jučer nisi ništa spominjao... pa, 
svejedno, i sada ćemo udesiti. Učini mi jednu uslugu, ti moj 
rođeni, pa svrni u Čermašnju. Morat ćeš skrenuti s Volovje 
stanice samo nešto nalijevo, svega nekih dvanaest vrstica, i eto 
te u Čermašnji. 

— Oprostite mi, ali ne mogu. Do željezničke stanice ima 
osamdeset vrsta, a vlak polazi sa stanice u Moskvu u sedam 
sati uvečer — upravo da na vrijeme stignem. 

— Stići ćeš sutra, najkasnije prekosutra, ali danas svrni u 
Čermašnju. Kakva je to za te muka da roditelja umiriš! Da 
nemam ovdje posla, već bih odavno onamo odletio, jer me 
ondje čeka jedan prešan i važan posao, a ja, međutim, nemam 
sada vremena za taj posao. Vidiš, ondje je moja šuma, u dva 
dijela, u Begičevu i u Djačkinu, na proplancima. Trgovci 
Maslovi, starac i sin, daju za sječu svega osam tisuća, a još 
prošle godine nudio se jedan kupac koji je davao dvanaest 
tisuća, ali nije odavde, i u tome je nevolja. Kod ovdašnjih 
nema, naime, prođe: Maslovi, otac i sin, spekuliraju sa 
stotinama tisuća, i koliko nude, onoliko uzmi, jer se nitko od 
ovdašnjih ne usuđuje s njima natezati. Međutim, ovamo je 
pisao, sad u prošli četvrtak, iljinski pop da je došao Gorst- 
kin, također trgovac, ja ga poznajem; imamo sreću što nije 
ovdažnji, već iz Pogrebova, pa se ne boji Maslovih, jer nije 
odavde. Jedanaest tisuća, kaže, nudi za šumu, čuješ? A boravit 
će ovdje, piše pop, još svega sedmicu dana. Kad bi ti sada 
onamo otišao 1 s njim se dogovorio... 

— Pa pišite popu, i on će se s njim dogovoriti. 

— Ne razumije se on u to, to je trgovina. Taj pop nema 
očiju. Zlatan je čovjek, odmah bih mu dao dvadeset tisuća 
na čuvanje bez potvrde, ali on ništa ne vidi, kao da nije 
čovjek, vrana bi ga prevarila. A ipak je učen čovjek, pomisli. 
Taj Gorstkin je naoko seljak, u modernom pršnjaku, ali je po 
karakteru pravi nitkov, i to je sva naša nesreća: laže, to mu 
je osobina. Ponekad toliko nalaže te se samo čudiš zašto to 
čini. Pred tri godine slagao je da mu je žena umrla i da se već 
po drugi put oženio, ali, pomisli, sve bijaše laž, jer mu žena 
nije umrla nego još i sad živi, i tuče ga svaki treći dan je- 

danput. I sad treba saznati: laže li ili istinu govori da će kupiti 
šumu i dati jedanaest tisuća? 

— Tu neću ni ja moći ništa učiniti, jer ni ja nemam očiju. 

— Stani, čekaj, i ti ćeš biti za to podesan, Ja ću ti priopćiti 
sva obilježja njegova, to jest Gorstkinova, jer ja već odavno 
poslujem s njim. Pazi, moraš mu gledati u bradu: bradicu 
ima riđu, ružnu, rijetku. Ako se bradica trese, a sam kaže da 
se ljuti, onda je dobro, govori istinu, hoće posao da sklopi, a 
ako gladi bradu lijevom rukom i smješka se, e, onda će pre- 
variti, smjera na obješenjaštvo. U oči mu nikad ne gledaj, 
po očima nećeš ništa razabrati, on je mutna voda, obješenjak 
— pazi na bradu. Dat ću ti za nj pismo, i ti mu ga pokaži. 
Taj se Gorstkin ne zove Gorstkin, već Ljagavi, ali ga nemoj 
nazvati Ljagavim, jer će se uvrijediti. Kad se pogodiš 
S njim i vidiš da je dobro, odmah piši. Piši samo: »Mislim 
da ne laže«. Stoj na jedanaest, jednu tisuću možeš pustiti, ali 
više ne puštaj. Pomisli: osam i jedanaest — tri tisuće razlike. 
Te tri tisuće kao da sam našao, ta zar se može brzo kupca naći, 
a novac mi je potreban. Javit ćeš mi je li ozbiljno, i onda ću 
i ja sam odovud doletjeti i svršiti, naći ću za to svakako 
vremena. A sad, šta da onamo jurim ako je popa sve ovo 
izmislio? Onda, hoćeš li ili ne ćeš? 

— Ama nemam kad, oslobodite me toga. 

— Ah, zaduži oca, neću ti to zaboraviti. Svi ste vi bez 
srca, tako je! Što je za tebe dan ili dva? Kamo ćeš sad, u 
Veneciju? Neće propasti tvoja Venecija za dva dana. Poslao 
bih Aljošu, ali što se Aljoša razumije u takve poslove? Jedino 
zato navaljujem na tebe jer si ti pametan čovjek; kao da 
ja to ne vidim! Ne trguješ šumom, ali imaš oči. Ovdje mora 
imati čovjek dobre oči: govori li čovjek ozbiljno ili laže? Ve- 
lim ti, pazi na bradu: trese li se bradica — govori ozbiljno. 

— Sami me, dakle, gurate u tu prokletu Čermašnju, je li? 
— povika Ivan Fjodorovič, osmjehnuvši se zlobno. 

Fjodor Pavlovič nije zamijetio zlobe, ili nije htio da je 
zamijeti, ali se uhvati za osmijeh: 

— Dakle, ideš, ideš? Sad ću ti nadrljati pismo. 

— Ne znam hoću li ići, ne znam, putem ću odlučiti. 

— Šta putem, odluči sad. Dragi, odluči! Kad se pogodiš s 
njim napiši mi dva redića, predaj popi, on će mi odmah poslati 

tvoju cedulju. Dalje te neću zadržavati, tjeraj u Veneciju. Pop 
će te odvesti natrag na Volovju stanicu svojim kolima. 

Starac je bio naprosto ushićen, napisao pismo, poslao po 
konje, donesoše zakusku, konjak. Kad je starac raspoložen, 
uvijek bi postajao bučan, ali se ovaj put nekako obuzdavaše. 
O Drmitriju Fjodoroviču, na primjer, ne progovori ni jedne ri- 
ječi. Rastanak ga nije nimalo dirao. Čak kao da nije ni znao o 
čemu bi govorio; i Ivan je Fjodorovič to dobro opazio. »Ja 
sam mu, međutim, dosadio«, pomisli on u sebi. Tek kad je 
ispratio sina do ulaznih stepenica, starac se malo ustumara i 
prope da se s njim poljubi. Ali mu Ivan Fjodorovič pruži 
brže ruku da se rukuju, očito otklanjajući poljubac. Starac je 
to odmah razumio i trgao se u tren oka. 

— Pa, zbogom, zbogom! — ponavljaše s ulaznih stepenica. 
— Valjda ćeš doći još kadgod u životu? Samo dođi, uvijek 
će mi biti drago. Onda, Krist s tobom! 

Ivan Fjodorovič uđe u tarantas. 

— Zbogom, Ivane, i ne grdi me mnogo! — doviknu mu 
otac posljednji put. 

Svi domaći izađoše da ga isprate: Smerdjakov, Marfa i 
Grigorij. Ivan Fjodorovič darova svakom po deset rubalja. 
Kad je već sjeo u tarantas, pritrči Smerdjakov da namjesti 
bolje ćilim. 

— Vidiš... idem u Čermašnju... — ote se nekako izne- 
nada Ivanu Fjodoroviču, sleti mu samo od sebe s jezika, kao 
ono jučer, čak se nekako nervozno osmjehivao. 


On se toga poslije još dugo sjećao. 

— Dakle, istinu kažu ljudi da je zanimljiv razgovor s pa- 
metnim čovjekom — odgovori Smerdjakov, uporno i proni- 
cavo pogledavši Ivana Fjodoroviča. 


Tarantas se pokrenu i odjuri. Putnik je osjećao u duši 
nemir, ali željno promatraše okolna polja, humke, drveće, jato 
gusaka što je visoko iznad njega letjelo vedrim nebom. I 
odjedanput ga obuze neka vedrina. Pokušao je da povede raz- 
govor s kirijašem. Neobično ga je zanimalo ono što mu je od- 
govorio seljak, ali mu je poslije jedne minute bilo jasno da mu 
je proletjelo mimo uši, te da uistinu nije ni razumio ono što 
mu je seljak odgovorio. On zašutje, dobro je i tako: zrak 
Čist, svjež, postuden, nebo vedro. U mislima mu iskrsnuše li- 
kovi Aljoše i Katerine Ivanovne; ali se blago osmjehnu, tiho 
dunu na draga priviđenja, i ona odletješe. »Doći će već nji- 

hovo vrijeme«, pomisli on. Do prve su stanice stigli brzo, 
izmijenili konje i krenuli prema Volovji. »Zašto je zanimljiv 
razgovor s pametnim čovjekom, i šta je htio time da kaže?« 
zapita se on i gotovo mu zastade dah. — A zašto sam mu re- 
kao da putujem u Čermašnju?« Dojurili su do Volovje stanice. 
Ivan Fjodorovič sišao s tarantasa, i oko njega se sjariše kiri- 
jaši. Pogađali su se da ga odvezu na kirijaškim konjima u 
Čermašnju prijekim poljskim putem, dvadeset vrsta dugim. 
Naloži da prežu. Ušao je u stanicu, obazro se unaokolo, po- 
gledao nadzornikovu ženu i naglo izašao opet na ulazne 
stepenice. 

— Ne idem u Čermašnju. Neću li, braco, zakasniti u sedam 
sati na željeznicu? 

— Sigurno ćemo stići. Da prežem? 

— Preži kao oluja. Hoće li tko od vas ići sutra u grad? 

— Kako nebi, evo ići će Mitrij. 

— Mitriju, bi li mi mogao učiniti uslugu? Otiđi mome 
ocu, Fjodoru Pavloviču Karamazovu, i reci mu da nisam otišao 
u Čermašnju. Možeš li ili ne možeš? 

— Zašto da ne odem, otići ću. Fjodora Pavloviča odavno 
poznajem. 


— Evo ti za čaj, jer ti on možda neće dati... — vedro se 
nasmija Ivan Fjodorovič. 

— Ai zbilja neće dati — nasmija se i Mitrij.— Hvala, 
gospodine, učinit ću svakako. 

U sedam sati uvečer uđe Ivan Fjodorovič u vagon i krenu 
u Moskvu. »Do vraga sve ono dosadašnje, svršeno je jednom 
zauvijek sa starim svijetom, i da ne čujem iz njega više ni 
glaska, ni vijesti; novi svijet, u nova mjesta, i to bez obazi- 
ranja!« Ali, mjesto oduševljenja, naiđe odjedanput na njegovu 
dušu takav mrak, a srce mu podgrizavaše takva tuga kakve 
nije nikad prije osjetio u cijelom životu. Razmišljao je cijelu 
noć; vlak je jurio, i tek u zoru, kad je ulazio u Moskvu, on se 
odjedanput prenu. 

— Ja sam hulja! — prošapta on u sebi. 

A Fjodor Pavlovič bio je neobično zadovoljan kad je ispra- 
tio sina. Puna dva sata bio je gotovo sretan i pijuckao konjak; 
ali se iznenada desi u kući svima vrlo neprijatan i nemio slučaj, 
koji u tren oka uvelike zbuni Fjodora Pavloviča: Smerdjakov 
je pošao po nešto u podrum i pao s najgornje stepenice. Sva 

sreća šta se tada tu desila Marfa Ignatjevna te je za vremena 
čula. Ona nije vidjela kako je pao, ali zato je čula krik, krik 
osobit, necbičan, koji joj je bio već odavno poznat — krik 
padavičara koji se ruši u napadu. Je li ga spopala padavica u 
trenutku kada je silazio niz stepenice tako da se morao, na- 
ravno, odmah bez svijesti survati dolje, ili je, naprotiv, Smer- 
djakov, poznati padavičar, dobio padavicu od pada i potresa 
— to se nije moglo utvrditi, ali su ga našli već na dnu po- 
druma u grčevima, trzavicama i zapjenjenih usta. U prvi mah 
su mislili da je nešto slomio, nogu ili ruku, i da se ugruvao, ali, 
međutim, »sačuvao ga je Bog«, kako se izrazila Marfa Ignat- 
jevna, jer mu se nije ništa dogodilo, tek ga je bilo teško iznijeti 
na danje svjetlo. Ali zamoliše susjede da im pomognu, i ipak 
ga nekako izniješe. Pri toj ceremoniji bio je i Fjodor Pavlovič, 
te je i sam pomagao, očito uplašen i nekako zbunjen. Bolesnik, 
međutim, nije dolazio sebi: napadi, iako su prestajali na neko 
vrijeme, opet su se ponavljali, i svi su zaključili da će se de- 
siti isto što i prošle godine kad je također slučajno pao s ta- 
vana. Sjetiše se da su mu onda oblagali tjeme ledom. Nešto se 
leda još našlo u podrumu, i Marfa Ignatjevna se prihvati po- 
sla, a podvečer je poslao Fjodor Pavlovič po liječnika Gercen- 
štubea, koji je odmah došao. Kad je pomno pregledao bole- 
snika (to je bio najpomniji i najpažljiviji liječnik u cijeloj gu- 
berniji, starčić u godinama i poštovanja dostojan), on je za- 
ključio da je napad neobičan, te da »može prijetiti opasnošću«, 
i da zasad on, Gercenštube, ne može sve da razumije, ali su- 
tra ujutro, ako ne pomognu ova sredstva, odlučit će se da od- 
redi druga. Bolesnika smjestiše u pobočnu zgradu, u sobu do 
stana Grigorijeva i Marfe Ignatjevne. I poslije toga stizale su 
cio taj dan Fjodora Pavloviča nesreća za nesrećom: ručak je 
pripremila Marfa Ignatjevna, i juha je bila, u usporedbi sa 
Smerdjakovljevom, »prave pomije«, a kokoš je bila toliko pre- 
pečena da je nije mogao nikako sažvakati. Marfa Ignatjevna 
odgovarala je na gorke, ali opravdane prigovore gospodareve, 
da je kokoš bila ionako vrlo stara, a ona da nije učila za ku- 
haricu. Podvečer dođe nova nevolja: Fjodoru Pavloviču javiše 
da je Grigorij, koji je već od prekjučer bolovao, sad pao u po- 
stelju od ukočenosti u križima. Fjodor Pavlovič ispi svoj čaj 
što je ranije mogao i zaključa se sam u kući. On je, naime, baš 
tu večer gotovo sigurno očekivao Grušenjkin dolazak; bar ga 
je, još jutros rano, Smerdjakov uvjeravao da su »oni nesum- 
njivo obećali da će doći«. Srce usplahirena starca kucalo je ne- 

mirno, hodao je pustim sobama i prisluškivao. Morao j je napeti 
uši: mogao ju je negdje vrebati Dmitrij Fjodorovič, i i čim ona 
pokuca u prozor (Smerdjakov je još prekjučer uvjeravao Fjo- 
dora Pavloviča da joj je rekao gdje da pokuca), treba što pri- 
je otvoriti vrata i ne zadržati se ni sekunde uzalud u hodniku 
kako se ne bi, što ne dao bog, prepala i utekla. Fjodor Pavlo- 
vič bio je zabrinut, ali još nikad nije srce njegovo bilo puno 
slađe naslade: jer se gotovo pouzdano moglo reći da će ovaj 
put doista doći!... 


ŠESTA KNJIGA 


RUSKI KALUĐER 


STARAC ZOSIMA I NJEGOVI GOSTI 


Kad je Aljoša ušao uznemirena 1 bolna srca u starčevu će- 
liju, gotovo je od iznenađenja zastao: mjesto bolesnika na umo- 
ru, i možda bez svijesti, kako se bojao da će ga zateći, ugleda 
ga kako sjedi u naslonjaču, iako iscrpljena od slabosti, ali ži- 
vahna i vesela lica, okružena gostima s kojima je tiho i živo 
razgovarao. Uostalom, on se digao iz postelje tek četvrt sata 
prije Aljošina dolaska. Gosti su se već bili sakupili u njegovoj 
ćeliji i čekali da se probudi, jer ih je otac Pajsij tvrdo uvjera- 
vao da »će učitelj nesumljivo ustati da se još jedanput poraz- 
govori s onima koji su dragi njegovu srcu, kako je još jutros 
rekao i obećao«. Otac Pajsij je toliko tvrdo vjerovao u to obe- 
ćanje, a isto tako i svakoj riječi umirućeg starca, da ne bi, mo- 
Žda, sve kad bi ga vidio već posve bez svijesti i čak bez daha, 
ali dobio od njega obećanje da će se još jedanput dići i s njim 
oprostiti — ne bi povjerovao ni samoj smrti, nego bi i dalje 
čekao da se samrtnik prene i ispuni obećanje, Kad je otac Zo- 
sima polazio jutros na počinak, rekao mu je sasvim određeno: 
»Neću umrijeti dok se najprije još jedanput ne naužijem raz- 
govora s vama, koji ste mom srcu dragi, dok ne pogledam u 
vaša mila obličja i dok još jedanput ne izlijem svoju dušu 
pred vas.« Oni što su se sakupili na taj, vjerojatno, posljed- 
nji razgovor sa starcem, bili su njegovi najodaniji davnašnji 
Prijatelji. Bila su četvorica: jeromonasi otac Josif i otac Pajsij, 
jeromonah otac Mihail, nadstojnik skita, čovjek koji nije bio 
uopće star, a ni vrlo učen, prosta porijekla, ali snažna duha, 
koji je nepokolebljivo i prostodušno vjerovao, naoko surov, ali 
srca prožeta dubokom nježnošću, iako je, očito, gotovo nekako 

stidljivo krio tu svoju nježnost. Četvrti gost bio je već do- 
brano ostario, prost kaluđerčić, podrijetlom siromašan seljak, 
brat Antim, gotovo nepismen, Šutljivi i tih, koji je malokad s 
kime govorio i bio najsmjerniji među smjernima, te naoko bio 
nalik na čovjeka koga je jedanput zauvijek uplašilo nešto ve- 
liko i strašno što njegov um nije mogao shvatiti. Tog je čov- 
jeka, koji j je gotovo drhtao, starac Zosima neobično volio i i ci- 
jelog se života vladao prema njemu s osobitim poštovanjem, 
iako nije možda za cijelog svog života ni s kim progovorio ma- 
nje riječi nego s njim, unatoč tome što je nekad putovao s njim 
mnogo godina po svoj svetoj Rusiji. Bilo je to još vrlo davno, 
prije nekih četrdeset godina, još onda kada je starac Zosima 
tek bio stupio u kaluđere u jednom siromašnom, malo pozna- 
tom Kostromskom manastiru, i kada je uskoro poslije toga 
pratio na putovanju oca Antima, koji je sabirao milodare za 
njihov siromašni Kostromski manastir. Svi, 1 domaćin i gosti, 
posjedaše u starčevoj drugoj sobi, u kojoj se nalazila njegova 
postelja, u sobi koja je bila, kako je već prije spomenuto, vrlo 
tijesna, tako da su se sva četvorica (osim Porfirija iskušenika 
koji je stajao) jedva porazmještali oko starčeva naslonjača na 
stolice, donesene iz prve sobe. Već sc počelo smrkavati, sobu 
su osvjetljivala kandila i voštane svijeće pred ikonama. Ugle- 
davši Aljošu koji se zbunio pri ulasku 1 zastao na vratima, 
starac mu se osmjehnu i pruži ruku: 

— Zdravo da si, moj tihi, zdravo da si, moj dragi, eto i 
tebe. Ja sam znao da ćeš doći. 

Aljoša mu priđe, pokloni se pred njim do zemlje i zaplaka. 
Nešto se otimalo iz njegova srca, duša mu je drhrala, dođe mu 
da glasno zajeca, 

— Šta radiš, pričekaj s oplakivanjem — osmjehnu se starac 
i položi mu svoju desnu ruku na glavu. — Vidiš, sjedim i i raz- 
govaram, možda ću još i dvadeset godina proživjeti, kao što 
mi je jučer poželjela ona dobra, draga iz Višegorja, s djevojči- 
com Lizavetom u naručju. Spomeni se, Gospode, i i matere i dje- 
vojčice Lizavete! (On se prekriži.) Porfiriju, jesi li odnio njen 
dar kako sam rekao. 

On se sjetio onih šest grivenika što ih je darovala vesela po- 
klonica da ih dade »onoj koja je siromašnija od mene«. Takvi 
se darovi prinose kao epitimija', koja se izreče nad samim so- 
bom zbog nečeg, a prilažu se samo novci, zarađeni jedino svo- 


1 Kanonsko-crkvene kazne. 

jim radom. Starac je još jučer poslao Porfirija jednoj našoj mje- 
štanki, udovici s djecom, koja je nedavno pogorjela te poslije 
požara prosila. Porfirij se požurio da kaže da je sve u redu, 
1 da je Petar predao, kako mu je rečeno, »od jedne nepoznate 
dobrotvorke«. 

— Diži se, dragi — produži starac govoriti Aljoši. — 
Deder da te vidim. Jesi li bio kod svojih i vidio brata? 

Aljoši se učini čudno što ga on tako odlučno i jasno pita 
samo za jednog brata — ali za kojega? Možda ga je on zbog 
toga brata i slao i jučer i danas. 

— Jednog sam brata vidio — odgovori Aljoša. 

— Mislim onog jučerašnjega, starijeg, kome sam se do zem- 
lje poklonio. 

— Tog sam samo jučer vidio, a danas ga nisam mogao ni- 
kako naći — reče Aljoša. 

— Požuri se da ga nađeš, sutra otiđi opet da ga što prije 
nađeš, sve ostalo ostavi i požuri se. Možda ćeš još uspjeti da 
spriječiš nešto strašno. Ja sam se jučer poklonio njegovoj veli- 
koj patnji. 

On odjedanput zašutje i kao da se zamisli. Riječi njegove 
bile su neobične. Otac Josif, koji je bio svjedok kako se starac 
jučer do zemlje poklonio, izmijeni pogled s ocem Pajsijem. 
Aljoša nije mogao dalje izdržati. 

— Oče i učitelju — progovori on neobično uzbuđen. — 
Isuviše su nejasne vaše riječi. Kakva ga to patnja očekuje? 

— Ne ispituj. Prikazalo mi se jučer nešto strašno... kao da 
je cijelu njegovu sudbinu izražavao njegov pogled. Tako je je- 
danput pogledao... da me je trenutno obuzeo u srcu užas 
zbog onog što taj čovjek sam sebi sprema. Jedanput ili dvaput 
u životu vidio sam u nekih ljudi takav izraz lica... koji kao 
da je izražavao cijelu sudbinu tih ljudi, i sudbina se njihova, 
na žalost, zbila. A poslao sam te njemu, Alekseju, jer sam mi- 
slio da će mu pomoći tvoj bratski lik. Ali sve dolazi od Gospo- 
da, pa i sve sudbine naše. »Ako zrno pšenično padnuvši na 
zemlju ne umre, onda samo ostane, ako li umre, mnogo roda 
rodi.« Zapamti to. A ja sam tebe, Alekseju, mnogoput u mi- 
slima blagoslovio zbog tvog obličja, to treba da znaš — reče 
starac blago se osmjehnuvši. — Ovo je pak moje mišljenje o 
tebi: izići ćeš iz ovih zidova, a u svijetu ćeš biti kaluđer. Mno- 
go ćeš imati protivnika, ali i sami tvoji neprijatelji voljet će 
te. Mnogo će ti nesreće donijeti život, ali zbog njih ćeš biti 
sretan i blagoslivljat ćeš život. a i druge ćeš nagnati da ga bla- 

goslivljaju — što je najvažnije. Pa, eto, kakav si. Oci i uči- 
telji moji, — reče on, smješkajući se ganutljivo, i obrati se svo- 
jim gostima — nikad do danas nisam rekao ni njemu, zašto je 
"mojoj duši toliko drago bilo obličje ovog mladića, Tek ću sada 
kazati: obličje njegovo nekako mi je bilo kao sjećanje i proro- 
čanstvo. U zoru mojih dana, još dok sam bio malo dijete, imao 
sam starijeg brata koji je umro pred mojim očima kao mladić 
od sedamnaest godina. 1 poslije, u toku mog života, ja sam se 
postepeno uvjerio da je taj moj brat bio u sudbini mojoj neka 
uputa i predodređenje s neba, jer da se on nije pojavio u mom 
Životu, ili da ga uopće nije bilo, ne bih ja, možda, bar po mo- 
me mišljenju, nikad primio kaluđerski čin i stupio na ovaj 
dragocjeni put. Ta prva pojava pada još u moje djetinjstvo, 1 
gle, već pri kraju mog puta iskrsla je ona ponovo po drugi put 
pred mojim očima. Neobično je to, oci i učitelji, da mi se Alek- 
sej, mada licem nalikuje na nj tek donekle, čini duhovno to- 
liko nalik na onoga, da sam ga često držao za onog mladića, 
za mog brata, koji je tajanstveno došao meni potkraj moga pu- 
ta da me na nešto podsjeti i o nečem obavijesti, tako da sam 
se čak sam sebi čudio, sam sebi i takvoj čudnoj svojoj tlapnji.! 
Čuješ li ovo, Porfiriju — okrenu se on iskušeniku koji ga je 
posluživao. — Mnogo puta sam vidio na tvom licu negodo- 
vanje što ja Alekseja volim više nego tebe. Sada znaš zašto je 
bilo tako, ali ja i tebe volim, to treba da znaš, i čak sam bio 
Žalostan što se ljutiš. A vama, mili gosti, želim da pričam o 
tom mladiću, mome bratu, jer u mom životu nije bilo pojave 
koja bi bila od ove vrednija, proročanskija i dirljivija. Rado- 
sno je moje srce, i ja promatram cijeli svoj život u ovom tre- 
nutku kao da ga opet ponovo proživljujem ... 

Ovdje moram napomenuti da se taj posljednji starčev raz- 
govor s gostima, koji su došli da ga obiđu posljednjeg dana 
njegova života, sačuvao donekle zapisan. A zapisao ga je po 
sjećanju Aleksej Fjodorovič Karamazov nešto poslije starčeve 
smrti. A je li sve ovo samo tadašnji razgovor ili je ponešto 


1 Takav je u očima Fjodora Mihajloviča bio Vladimir Sergejevič Solo- 
vjev, koji ga je svojom dušom podsjećao na Ivana Nikolajeviča Šidlovskog, 
koji je neobično povoljno utjecao na Fjodora Mihajloviča u njegovoj mla- 
dosti. Jedanpur je u šali Fjodor Mihajlovič, preda mnom, rekao Vladimiru 
Solovjevu: — Sve mi se čini da je u vas prešla duša Šidlovskoga. — A 
kad je on umro? — upita Solovjev. — 'Te i te godine. — Ol, ja sam se 
rodio te i te, dvadeset godina prije. Znači, vi smatrate da ja prvih dva- 
deset godina uopće nisam imao duše. — Svi smo se nasmijali toj dosjetki. 
(Napomena A. G. Dostojevske.) 

pridodao u svojim bilješkama iz prijašnjih svojih razgovora sa 
starcem, svojim učiteljem, ne mogu tvrditi. A pored toga cijeli 
starčev govor teče u tim bilješkama neprekidno, kao da je u 
razgovoru sa svojim prijateljima izlagao svoj život u obliku 
pripovijetke, dok je, međutim, prema kasnijim pričanjima, za- 
pravo bilo, i bez sumnje, donekle drukčije, jer se te večeri vo- 
dio opći razgovor, te, iako su gosti ponekad prekidali svog do- 
maćina, ipak su i sami govorili, miješali se u razgovor, a mož- 
da i sami pričali i pripovijedali štogod. Osim toga nije moglo 
pričanje teći neprekidno, jer je starac morao kadšto da odahne, 
gubio glas i čak lijegao u postelju da se odmori, mada nije spa- 
vao, a gosti nisu ostavljali svojih mjesta. Jednom ili dvaput 
bio je razgovor prekidan čitanjem evanđelja, koje je čitao otac 
Pajsij. Važno je također da nijedan, međutim, nije držao da će 
on umrijeti te iste noći, to više što je on te posljednje večeri 
svog života, poslije duboka sna po danu, odjedanput našao u 
sebi novu snagu koja ga je krijepila za vrijeme cijelog tog du- 
gačkog razgovora s prijateljima. To je bila posljednja okrepa 
koja je podržavala u njemu nevjerojatnu živahnost, ali samo 
na kratak čas, jer se život njegov prekinuo odjedanput. Ali o 
tome kasnije. Sada ću samo kazati da sam odlučio da radije ne 
izlažem sve potankosti razgovora nego da se ograničim na pri- 
čanje starčevo prema rukopisu Alekseja Fjodoroviča Karama- 
zova. Ovako će biti kraće 1 neće toliko umarati, iako je, razu- 
mije se, što opet napominjem, uzeo Aljoša štošta iz prijašnjih 
razgovora i sažeo u jedan. 


lI 


IZ ŽIVOTA U BOGU UMRLOG JEROSHIMONAHA 
STARCA ZOSIME, SASTAVIO PO NJEGOVIM 
RIJEČIMA ALEKSEJ FJODOROVIČ KARAMAZOV 


BIOGRAFSKI PODACI 
a) O mladiću, bratu starca Zosime 
Ljubazni oci i učitelji, ja sam se rodio u dalekoj sjevernoj 
guberniji, u gradu V, od oca plemića koji nije bio znamenita 


roda ni visoka položaja. On je umro kada su mi bile svega 

dvije godine, i ja ga se nikako ne sjećam. Mojoj majci ostavio 
je malu drvenu kućicu i i nešto gotovine, ali ne puno, pa ipak 
dovoljno da proživi s djecom bez oskudice. A bili smo u ma- 
tere nas dvojica: ja, Zinovij, i stariji moj brat Markel. On je 
bio od mene stariji osam godina, a po karakteru žestok i raz- 
dražljiv, ali dobar, nije bio podrugljiv, ali je bio neobično šut- 
ljiv. osobito kod kuće, preda mnom, pred materom i pred slu- 
žinčadi. U gimnaziji je učio dobro, ali se sa svojim drugovima 
nije slagao, mada se nije s njima ni svađao, tako ga se bar sje- 
ća mati. Pola godine prije svoje smrti, kad j je već bio navršio 
sedamnaest godina, navadio se da odlazi jednom samcu u na- 
šem gradu, nekom političkom prognaniku koga su prognali iz 
Moskve u naš grad zbog slobodoumlja. Taj prognanik bio je 
ugledan učenjak i čuven filozof na sveučilištu. On je zbog ne- 
čeg zavolio Markela i počeo ga primati u svoj dom. Mladić 
je svu zimu provodio kod njega cijele večeri, dok prognanika 
ne pozvaše opet u državnu službu u Petrograd, na vlastitu 
molbu, jer je imao zaštitnika. Nastupi Časni post, Markel neće 
da posti psuje i ismijava post: »Sve je to besmislica«, veli on, 
»i nema nikakva Boga«, tako da je natjerao u užas i materi 
služinčad, a i mene malog, jer sam se, iako mi je bilo svega devet 
godina, ipak veoma uplašio kad sam to čuo. Služinčad naša 
bijahu sami kmetovi, četiri osobe, sve kupljene na ime jednog 
vlastelina, našeg poznanika!. Još se i sad sjećam da je od njih 
četvoro marti prodala jednu, kuharicu Afimju, hromu i staru, 
za šezdeset rubalja u novčanicama, a mjesto nje uzela jednu 
slobodnu. Ali šeste nedjelje posta bi bratu odjedanput gore, on 
je ionako bio uvijek bolestan, bolovao je na plućima, bio slabe 
tjelesne građe i naginjao sušici: uzrasta nije bio niska, ali tanak 
i slab, lica ljepuškasta. Prehladio se, što li, došao liječnik, i na- 
skoro prišapnuo materi da ima brzu sušicu i da neće preživjeti 
proljeća. Mati je počela plakati, stala obzirno moliti brata (po- 
najprije zato da ga ne uplaši), neka posti i neka primi svete 
božje tajne, jer je onda još hodao. Kad je to čuo, on se rasrdi, 
izgrdi crkvu božju, ali se, međutim, zamisli: odmah se dosjeti 
da je bolest opasna, i da ga zato mati, dok je još u snazi, šalje 
da se sprema na ispovijed i pričest. Uostalom, i sam je već 
znao da je odavna bolestan, i još prije godinu dana rekao je 
jednom prilikom za stolom meni i materi sasvim ine 
»Neću ja ostati s vama, možda ni godinu neću proživjeti«, i 


1 Plemić bez zemlje nije mogao kupiti kmeta, 

točno prorekao od riječi do riječi. Protekla tri dana i nastao 
Veliki tjedan, a u utorak pošao brat .da se spremi za pričest. 
»Ja činim ovo, majko, osobito zbog vas, da vas obradujem i 
primirim«, reče joj on. Mati proplaka od tuge i od radosti: 
»Sigurno mu je blizu kraj, kad se odjedanput tako promije- 
nio«, Ali on nije dugo polazio crkvu, pao je u krevet, te su ga 
ispovijedili i pričestili kod kuće. Nastadoše vedri dani, jasni, 
mirisavi, Uskrs je bio kasno. Sjećam se, cijelu je noć kašljao, 
loše spavao, a svakog se jutra oblačio i pokušavao da sjedne 
u meka kolica. Takva ga i pamtim, sjedi tih, krotak, osmje- 
škuje se usprkos bolesti, a lice mu je veselo, radosno. Duševno 
se sasvim promijenio — takva je odjedanput nastala u njemu 
divna promjena! Uđe u sobu stara dadilja: »Dopusti, dragi, da 
i kod tebe užežem kandilo pred ikonom.« Prije nije to dopu- 
štao, nego je čak i sam kandilo gasio. »Užeži, draga, užeži, 
bio sam odrod što sam to prije branio. Ti se moliš Bogu paleći 
kandilo, i ja se molim Bogu veseleći se tebi. Znači istom se Bo- 
gu molimo.« Neobičnima su nam se činile te riječi, a mati, kad 
ode u svoju sobu, neprestano plače i jedino kad ga obilazi utire 
suze i pokazuje veselo lice. »Majko, ne plači, mila moja«, kaže 
on kadšto, »još ću Živjeti, mnogo se veseliti s vama, jer život 
je, život je veselje i radost!« »Ah, mili, kakvo mi je to veselje 
kad svu noć goriš u vatri, kašlješ da ti gotovo grudi, pucaju.« 
— »Mama«, odgovara joj on, »ne plači, život je raj, 1 svi smo 
mi u raju, samo što nećemo to da spoznamo, a kad bismo htjeli 
da spoznamo sutra bi već na cijelom svijetu nastao raj.« I svi 
smo se čudili njegovim riječima, tako je neobično i tako odluč- 
no govorio, svi su bili ganuti i plakali. Dolazili su nam pozna- 
nici: »Mili«, kaže, »dragi, čime sam zaslužio da me volite, za- 
što me ovakva volite, i kako to nisam prije znao i cijenio?« Slu- 
gama koji su ulazili govorio je svaki čas: »Mili moji, dragi, 
zašto me služite, ta zar sam ja vrijedan da me služite? Kad bi 
se meni smilovao Bog i ostavio me u životu, ja bih vama slu- 
Žio, jer svi moramo služiti jedan drugom.« Mati je slušajući to, 
mahala glavom: »Dragi moj, ti tako govoriš što si bolestan!« 
— »Majko, radosti moja«, kaže, »ne može ne biti gospodara i 
slugu, ali neka i ja budem sluga mojih slugu, isto tako kao što 
su oni moje sluge. A još ću ti i to reći, majko, da je svaki od 
nas svima zbog svega kriv, a ja najviše.« Mati se sad čak i os- 
mjehnula, plače i osmješkuje se: »Ali čime si ti, svima najkriv- 
lji? Ima ubojica, razbojnika, a što si ti tako zgriješio da sam 
sebe više nego ostale optužuješ?« — »Majčice, krvi moja«, kaže 

(tada je počeo govoriti takve mile, neočekivane riječi), »krvi 
ti moja draga, radosna, znaj da je zaista svaki svima i za sve 
i sva kriv. Ne znam kako da ti to razjasnim, ali me osjećanje 
da je tako čak i muči. I kako smo mi živjeli, ljutili se, a da ni- 
smo onda ništa znali?« Tako se budio iz sna, svaki dan sve 
umiljatiji i radosniji, i sav dršćući od ljubavi. Dojaši kadšto 
stari liječnik, Nijemac Ejzenšmit. »Pa onda, doktore, hoću li 
proživjeti još jedan dan na svijetu?« šali se on s njim. — »Ne 
dan, nego ćete još mnogo dana proživjeti — odgovara doktor 
— i mjesece i godine ćete još proživjeti.« — »Našto godine, na- 
što mjeseci! — uskliknuo bi on. — Našto dane brojite kada je 
jedan dan dovoljan čovjeku da spozna svu sreću. Dragi moji, 
zašto se mi inatimo i hvališemo jedan pred drugim i jedan dru- 
gome ne opraštamo uvrede; pođimo pravo u vrt, šetajmo se i 
veselimo se, volimo jedan drugog i hvalimo, i cjelivajmo, i ži- 
vot naš blagoslivljajmo.« — »Nije vaš sin više stanovnik ovog 
svijeta — reče liječnik materi kad ga je ona ispratila do ulaz- 
nih stepenica — on od bolesti pada u ludilo.« Prozori njegove 
sobe gledali su u vrt, a naš vrt bio je sjenovit, sa starim drve- 
ćem, po drveću izbili proljetni pupovi, doletjele rane ptice, pa 
mu cvrkuću i pjevaju pred prozorima. I on ih poče, gledajući 
ih i uživajući u njima, moliti za oproštenje: »Ptičice božje, pti- 
čice vesele, i vi mi oprostite, jer sam i vama zgriješio.« To nije 
mogao onda kod nas nitko da razumije, a on od radosti plače: 
»Jest, tolika je bila slava božja oko mene: ptičice, drve- 
će, livade, nebesa, a jedini sam ja sve obeščašćivao, a ljepote i 
slave nisam uopće opažao.« — »Ti isuviše mnogo grijeha to- 
variš na se« — plače ponekad mati. — »Majčice, radosti moja, 
ja ne plačem što sam tužan, nego što sam radostan; sam hoću 
da budem njima kriv, samo ne mogu da ti to rastumačim, jer 
ne znam kako da ih volim. Neka sam grešan svima, ali zato će 
mi svi oprostiti, a to je raj. Zar ja nisam sad u raju?« 

I mnogo toga je još bilo čega se ne mogu sjetiti niti to 
zapisati. Sjećam se da sam jedanput došao sam kad nikog nije 
bilo kod njega. Bilo je vedro predvečerje, sunce je zalazilo i 
svu sobu obasjalo kosim zrakama. Kad me spazi, mahnu mi 
rukom, i ja mu priđoh, a on me uhvati objema rukama za ra- 
mena i zagleda mi se u lice obuzet ganućem i ljubavlju, ali mi 
ne reče ni riječi, nego me samo tako gledaše jednu minutu. »E«, 
reče, »odlazi sad, igraj se i Živi za mene!« I ja odoh i izađoh 
da se igram. Poslije sam se u životu često sjećao sa suzama ka- 
ko mi je naložio da Živim za njega. On je kazivao još mnoge 

takve divne i prekrasne riječi, koje su nam onda bile nerazum- 
ljive. Umro je treće nedjelje poslije Uskrsa, potpuno pri svi- 
jesti, mada je već bio prestao govoriti, ali se nije promijenio 
do posljednjeg trenutka: gleda radosno, u očima mu veselje, 
traži nas pogledima, smije nam se, zove nas. Čak se i u gradu 
govorilo o njegovoj smrti. To me je sve onda potreslo, iako ne 
tako snažno, mada sam plakao kad su ga sahranjivali. Bio sam 
malo dijete, ali u srcu mi je sve ostalo neizbrisivo, sačuvao se 
neki osjećaj. Ali jednom je sve moralo ustati i odazvati se. Ta- 
ko se 1 dogodilo. 


b) O Svetom pismu i životu Zosime 


Onda ostadoh sam s majkom. Naskoro su joj savjetovali 
dobri znanci: eto, rekoše, ostao vam je samo jedan sin, niste 
siromašni, imate gotovine, pa zašto ne biste, kao i drugi, pos- 
lali svog sina u Petrograd, a ako ostane ovdje, lišit ćete ga, 
možda, velike budućnosti. Oni uputili mater neka me odvede 
u Petrograd i smjesti u kadetsku školu, kako bih mogao 
poslije prijeći u carevu gardu. Mati se dugo lomila: kako da 
se rastane s jedinim sinom, ali se, međutim, ipak odlučila, 
iako ne bez mnogo suza, misleći da će time pripomoći mojoj 
sreći. Ona me odvela u Petrograd i ondje smjestila, a od tog 
vremena nisam je više ni vidio, jer je poslije tri godine umrla, 
tugujući i dršćući sve tri godine za nama obojicom. Iz rodi- 
teljske kuće ponio sam jedino dragocjene uspomene, jer nema 
za čovjeka  dragocjenijih uspomena od onih što ih je u naj- 
ranijem djetinjstvu stekao u roditeljskoj kući, i to je gotovo 
uvijek tako, ako u porodici makar samo donekle vlada ljubav 
i sloga. Pa i u najgoroj porodici mogu se sačuvati dragocjene 
uspomene, ako je samo tvoja duša sposobna da nađe što je 
dragocjeno. Među uspomene iz roditeljske kuće ubrajam i us- 
pomene o biblijskoj povjesnici iz koje sam u roditeljskoj kući, 
iako sam bio još dijete, vrlo žudno učio. Imao sam onda 
knjigu, biblijsku povjesnicu s prekrasnim slikama, pod naslo- 
vom: »Stotinu i četiri biblijske pripovijetke iz Starog 1 Novog 
zavjeta«,! i iz nje sam i čitati učio. I sad se nalazi u mene, 
eno ondje na polici, čuvam je kao dragu uspomenu. Ali se 
sjećam da me je i prije nego što sam naučio čitati, još kao 


1 Imena koja se kasnije spominju jesu imena osoba iz tih priča. 

dijete od osam godina, proniklo prvi put neko duhovno sa- 
znanje. Mati me povela samog (ne sjećam se gdje je onda bio 
brat) u hram Gospodnji na službu u ponedjeljak o Velikom 
tjednu. Dan je bio vedar, i, sjećajući se i sad toga, kao da 
ponovo vidim kako se iz kadionice dizao dim od tamjana | 
polagano uspinjao gore, a ozgo, iz kubeta, kroz uzan prozor- 
čić, slijevaju se opet na nas u crkvu božju sunčane zrake, 
i kako se dim od tamjana, dižući se prema njima u valovima, 
rasplinuo u njima. Ja sam to gledao posve raznježen i prvi 
put od svog rođenja primio sam onda u dušu prvo sjeme 
riječi s razumijevanjem. Na sredinu crkve izišao dječak s 
velikom knjigom, toliko velikom da bih je ja, tako mi se onda 
učinilo, mogao jedva nositi, metnuo je na nalonju, rasklopio i 
počeo čitati, i ja sam onda prvi put nešto razumio, prvi put 
u životu shvatio šta se u crkvi božjoj čita. Bio je u zemlji 
Un! čovjek pravedan i bogobojažljiv i imao toliko i toliko 
bogatstvo, toliko deva, toliko ovaca i magaraca, i djeca su se 
njegova veselila, i on ih je vrlo volio i molio se za njih Bogu: 
možda su sagriješili veseleći se. T gle, dođe Gospodu đavo sa 
sinovima božjim i reče Gospodu da je prošao svu zemlju i pod- 
zemlje. »A jesi li vidio slugu moga Joba?« pita ga Gospod. 
I pohvali se Bog đavolu, pokazavši velikog svetog slugu 
svoga. I osmjehnu se đavo na riječi božje: »Predaj ga meni, i 
vidjet ćeš da će psovati sluga tvoj i prokleti ime tvoje.« I 
predade Bog đavolu svog pravednika koga je toliko volio, i 
đavo uništi djecu njegovu i stoku njegovu i rasu bogatstvo 
njegovo, sve u jedan mah, kao gromom božjim, a Job razdrije 
odjeću svoju, pade na zemlju i zavapi: »Go sam izašao iz 
utrobe matere svoje, go ću se 1 vratiti u zemlju. Gospod dade, 
Gospod uze. Da je blagoslovljeno ime Gospodnje od sada i do 
vijeka!« Oci i učitelji, oprostite mi ove moje suze — jer 
cijelo moje djetinjstvo kao da ponovo ustaje preda mnom, i ja 
dišem kao što sam disao onda, svojim djetinjskim osmogodiš- 
njim grudima, i osjećam, kao i onda, divljenje, zbunjenost i 
radost. I kako obuzeše onda moju maštu deve i sotona koji je 
tako s Gospodom govorio, i Bog koji je predao slugu svoga 
propasti, i sluga njegov koji se molio: »Da je blagoslovljeno 
ime tvoje unatoč tome što me kažnjavaš« — a zatim tiho i 
slatko pjevanje u crkvi: »Neka se uzdigne molitva moja«, i 
opet dim tamjana iz svećenikove kadionice i molitva na ko- 


1 Sjeverni dio Arabije gdje je, po bibliji, živio Job. 

ljenima! I od tog vremena ne mogu tu presvetu pripovijest — 
i jučer sam je pročitao — čitati bez suza. A koliko je u njoj 
velikoga, skrivenoga i nepojmljivoga! Poslije sam slušao ri- 
ječi podrugivača 1 hulitelja, riječi ohole: »Kako je mogao 
predati Gospod najmilijeg od svojih svetaca đavolu za zabavu, 
oduzeti mu djecu, poslati na nj bolest i rane da je crijepom 
strugao gnoj sa svojih rana, i to zbog čega — samo da se 
može pohvaliti pred đavlom: *Eto', kaže, “koliko može pre- 
trpjeti svetitelj moj zbog mene! Ali u tome i jest veličina 
što se tu krije tajna — što su se ovdje dotakli prolazni 
zemaljski lik i vječna istina. Pred zemaljskom istinom djeluje 
vječna istina. Ovdje tvorac gleda u Joba i ponovo se hvali 
svojim stvorenjem, kao što je nekad u dane stvaranja svijeta 
svaki dan završavao pohvalom: »Dobro je što sam stvorio«, 
A Job, hvaleći Gospoda, ne služi samo njemu, nego će poslu- 
žitu svemu što je Bog stvorio, od koljena na koljeno i na sve 
vijeke vjekova, jer je za to bio i određen. Gospode, kakva je 
ova knjiga i kakve su u njoj pouke? Kakva je knjiga Sveto 
pismo, kakvo je čudo i kakva je moć u njoj dana čovjeku. 
Zaista slika svijeta i čovjeka i i značajeva ljudskih, u kojoj je 
sve imenovano i označeno na sve vijeke vjekova. I koliko je 
u njoj tajna odgonetanih i otkrivenih: Bog ponovo podiže 
Joba, daje mu opet bogatstvo, prolaze i opet mnoge godine, 
1 on već ima novu, drugu djecu, on ih voli — Gospode: »Kako 
bi on mogao, činilo se, zavoljeti tu novu djecu kad nema one 
prijašnje koju je izgubio? Sjećajući se one djece, može li on 
biti potpuno sretan, kao prije, s novom djecom, ma koliko 
mu ta nova djeca bila draga?« Ali može, može; stari jad, 
kao velika tajna čovječjeg života, postepeno prelazi u tihu, 
skrušenu radost; mjesto mlade vrele krvi nastupa krotka i 
vedra starost: blagoslivljam svakidašnje rađanje sunca, i srce 
mu moje pjeva kao i dosad, ali više volim zalazak njegov, 
njegove dugačke, kose zrake, a s njima tihe, krotke dirljive 
uspomene, "drage slike iz cijeloga dugog i blagoslovljenog 
Života — a nad svima je pravednost božja koja budi ganuće, 
smiruje i sve oprašta. Ja znam i osjećam da se moj život 
primiče kraju, ali opažam svaki dan, koji mi još preostaje, 
kako se moj zemaljski život već dodiruje s novim, beskonač- 


1 »Dugačke, kose zrake« sunca na zalazu često se spominju u djelima 
Fjodora Mihajloviča, kao trenuci dana koje je najvolio. (Napomena A, G. 
Dostojevske). 

nim, nepoznatim, ali već bliskim Životom, i od predosjećanja 
tog života dršće moja duša, svijetli se um i radosno plače 
srce... Prijatelji i učitelji, ja sam često čuo, a osobito se sad 
u posljednje vrijeme mnogo o tome govori, kako se naši sve- 
ćenici božji, a ponajviše seoski, sa suzama i na sve strane 
jadaju na svoju malu plaću i slab položaj, te otvoreno uvjera- 
vaju, čak i u štampi — ja sam to sam čitao — kako sad 
više ne mogu tumačiti narodu Sveto pismo, jer da imaju 
malu plaću, i kad već dolaze luterani i kad heretici već 
počinju da preotimaju stado, neka ga i otimaju, jer je u nas 
mala plaća, Gospode, mislim, dao im Bog mnogo bolju plaću 
koja im je tako dragocjena (jer je opravdana njihova tužba), 
ali uistinu kažem: ako je tko tome kriv, onda smo polovicu 
krivi mi sami! I neka svećenik nema vremena, neka sasvim 
opravdano govori da troši cijelo vrijeme na rad i obrede, ali 
ipak ima toliko vremena, ipak će naći u toku jedne sedmice 
jedan sat da se i Boga sjeti. Pa i ne radi cijele godine! Sakupi 
kod sebe jedanput sedmično, uvečer, isprva tek samo djecu 
—- kad čuju za to očevi, počet će i oni dolaziti. I ne moraš za 
to podizati kuće, naprosto ih primi u svojoj kući. Ne boj se, 
neće ti uprljati sobe, ta samo na jedan sat ih pozivaš. Ras- 
klopi im ovu knjigu i počni čitati bez premudrih riječi i bez 
oholosti, bez uznošenja, dirljivo i krotko, radujući se sam 
tome što im čitaš 1 što te oni slušaju i razumiju, i jer su tii 
samome te riječi drage, zastani tek pokadšto i rastumači im 
poneku riječ, običnom čovjeku nerazumljivu, i nemoj se 
uznemiravati, jer će sve shvatiti, sve će shvatiti pravoslavno 
srce! Pročitaj im o Abrahamu i Sari, o Isaku 1 Rebeki, o 
tome kako je Jakov pošao Labanu i u snu se borio s Gospc- 
dom te rekao: »Strašno je ovo mjesto«, i snažno ćeš djelovati 
na pobožan um obična čovjeka. Pročitaj im, a osobito djeci, 
kako su braća prodala u ropstvo svog rođenog brata, milo 
dijete Josipa, tumača snova i velikog proroka, a ocu rekla da 
je zvijer raskidala njegova sina, i pokazala mu njegove krvave 
haljine. Pročitaj im kako su poslije dolazila braća u Egipat 
po žito i kako ih je Josip, sad već veliki carev doglavnik, 
koga oni nisu prepoznali, mučio, okrivio, brata Benjamina 
zadržao, i to sve iz ljubavi: »Volim vas i iz ljubavi vas 
mučim.« Jer on se cijeloga života neprestano sjećao kako su 
ga prodali trgovcima ondje negdje u žarkoj pustinji, kraj 
bunara, i kako je lomio ruke, plakao i molio braću da ga ne 
prodaju kao roba u tuđinu. I, gle, kada ih je poslije toliko 

godina ugledao, ponovo ih je bezgranično zavolio, ali ih je uza 
svu ljubav kinjio i mučio. Najzad ih napusti i, ne mogavši da 
podnese patnje svog srca, baca se na svoju postelju 1 plače; 
zatim otire svoje lice i izlazi ozaren i veseo, te im objavljuje: 
»Braćo ja sam Josip, brat vaš!« Dalje neka im pročita o tome 
kako se obradovao starac Jakov kad je saznao da je još živ 
njegov dragi dječačić, te je potekao u Egipat, ostavio domo- 
vinu i umro u tuđini i izrekao u svome zavještaju, za sve 
vijeke vjekova, najveću riječ koja je bila cijelog života pri- 
tajena u njegovu krotkom 1 bojažljivom srcu, da će, naime, od 
njegova plemena, od Jude, poteći velika nada svijetu, izmiritelj 
i spasitelj njegov! Oci i učitelji, oprostite i ne srdite se što vam 
kao malo dijete govorim o tome, što već odavno znate i što 
biste vi mene mogli naučiti stoput vještije i krasnorječitije. 
Ovo govorim samo zato jer sam ushićen, i oprostite mi suze 
moje, jer volim ovu knjigu! Neka zaplače i on, svećenik božji, 
i uvidjet će da će se kao u odgovor potresti srca njegovih 
slušalaca. Potrebno je samo malo, sićušno sjeme: neka ga baci 
u dušu obična čovjeka, i ono neće umrijeti nego će živjeti 
u duši njegovoj cijelog njegova života i kriti se u njemu posred 
mraka, posred smrada grijeha njegovih, kao sjajna točka, kao 
velika opomena. I ne treba, ne treba mnogo da govori i 
uči, oni će sve naprosto shvatiti. Mislite li da neće shvatiti 
običan čovjek? Pokušajte, pročitajte mu nadalje priču, potresnu 
i dirljivu, o prekrasnoj Esteri i naduvenoj Vastiji, ili čuđnu 
priču o proroku Joni u kitovoj utrobi. Ne zaboravite također 
ni priča Gospodnjih iz evanđelja po Luki (tako sam i ja činio), 
a onda iz »Djela apostolskih«! obraćenje Savlovo (ovo sva- 
kako, svakako!), a, naposljetku, iz »Četji — Mineja« makar 
samo život Alekseja čovjeka božjeg, i najveće od velikih, ra- 
dosne mučenice, bogolike i kristonosice matere Marije Egip- 
ćanke — prožet ćeš njegovo srce ovim jednostavnim pričama, 
i svega jedan sat sedmično, bez obzira na svoju malu plaću, 
svega jedan satić. I sam ćeš se uvjeriti da je naš narod milo- 
stiv i zahvalan, i zahvalit će ti stostruko, sjećajući se svećeni- 
kove brige i njegovih dirljivih riječi, pomoći će mu dobrovoljno 
na njivi, pomoći u kući, a i poštovat će ga više nego do sada 
— i povećat će se, eto, dohoci njegovi. A toliko je to jedno- 
stavno da se kadšto čak bojimo da to i izrečemo, jer će nas 


1 »Apostolska djela« su nastavak evanđelja do godine 62. n, e. (po 
evanđelistu Luki). 

ismijati, a, međutim, koliko je istinito! Tko ne vjeruje u 
Boga, taj neće povjerovati ni u narod božji. A tko je povje- 
rovao u narod božji, on će ugledati i njegovu svetinju, ma 
dotle nikako i ne vjerovao u nju. Samo narod i buduća 
duhovna snaga njegova obratit će naše atelste koji su se otrgli 
od rođene zemlje. I što je riječ Kristova bez primjera? Pro- 
past će narod bez riječi božje, jer je duša njegova žedna riječi 
1 lijepih dojmova. Još davno, u mojoj mladosti, gotovo prije 
četrdeset godina, putovao sam s ocem Antimom po cijeloj 
Rusiji sakupljajući milostinju za manastir, i jednom smo pri- 
likom noćili s ribarima na obali velike brodoplovne rijeke, 
a do nas je sjeo jedan pristojan mladić, seljak, koji je mogao 
imati osamnaest godina, a Žurio se na svoje mjesto da sutra- 
dan vuče na konopcu trgovačku deregliju. Vidim kako on 
nježno i vedro gleda preda se. Noć je jasna, tiha, topla, 
srpanjska, rijeka široka, a s nje se diže para i osvježuje nas, 
praćaknula se riba, ptičice zašutjele, sve je tiho, prekrasno, 
sve se Bogu moli. Samo nas dvojica ne spavamo, ja 1 taj 
mladić, i mi poveli razgovor o ljepoti ovog božjeg svijeta i 
o velikoj njegovoj tajni. Svaka travčica, svaki kukčić, rarav, 
zlatna pčelica, svi, iako nemaju razuma, znaju zapanjujuće 

točno svoj put, posvjedočavaju tajnu božju te je i sami 
bez prestanka izvršavaju, i ja naslućujem koliko se rasplam- 
tjelo srce milog mladića. On mi je rekao da voli šumu i 
šumske ptičice. Bavio se lovom ptica, poznavao je svaki 
njihov glasić i umio dovabiti svaku pticu: ne znam, reče, da je 
išta ljepše od šume, ali i sve je drugo lijepo. »Zaista«, odgovo- 
rih mu, »sve je lijepo i prekrasno, jer je istina. Pogledaj«, re- 
koh, »konja, životinju veliku koja je bliska čovjeku, ili vola 
koji ga hrani i koji mu radi, pokunjena i zamišljena, promotri 
obličje njihovo: kolika krotkost, kolika odanost čovjeku koji 
ga često tuče bez milosrđa, kolika dobrota, kolika povjerlji- 
vost i kakva ljepota u njihovu obličju. Dirljivo je i to znati da 
je on bez grijeha, jer je sve savršeno, sve bezgrešno, osim čov- 
jeka, i uz njih je Krist prije nego uz nas.« — »Kako bi 
moglo biti drukčije«, rekoh mu, »jer Riječ je za sve, sve što je 
stvoreno, svako biće, svaki listak teži prema Riječi, pjeva 
slavopojke Bogu, vapije prema Kristu, vršeći to sasvim bes- 
vjesno, otajstvom svog bezgrešnog života. Gle«, kažem mu, 
»po šumi se skita strašni medvjed, strašan i krvoločan, ali on 
nije za to ni najmanje kriv«. I ja sam mu ispričao kako je 
jedanput došao medvjed velikom svetitelju koji je ispaštao 

u šumi u ćelijici, te kako se svetitelj sažalio na njega, izišao 
preda nj bez straha i dao mu komadić kruha: »Odlazi«, reče 
mu, »Krist s tobom«, i krvoločna je zvijer otišla poslušno i 
krotko, ne nanijevši mu nikakva zla. I mladić je bio dirnut 
što je otišla, a da mu nije učinila nikakva zla, 1 što je Krist 
s njim. »Ah, kako je to«, reče, »lijepo, kako je sve božje lijepo 
i čudesno!« On je sjedio, zamislio se mirno i slatko. Vidim 
da je shvatio. I zaspao je pored mene blagim, bezbrižnim 
snom. Blagoslovi, Gospode, mladost! I ja se pomolio za nj 
kad sam pošao na počinak. Gospode, pošalji mir i svjetlost 
tvojim ljudima. 


c) Uspomene iz dječačkog i mladićkog doba 
starca Zosime dok je još živio u svijetu. Dvoboj. 


U Petrogradu, u kadetskoj školi, proboravio sam dugo, 
gotovo osam godina, i novim odgojem zatomio mnoge uspo- 
mene iz djetinjstva, iako nisam ništa zaboravio. Mjesto toga 
poprimio sam toliko novih navika, čak i nazora, da sam se 
preobrazio u biće gotovo divlje, surovo i gadno. Polituru 

učtivosti i otmjenog vladanja stekao sam zajedno s francuskim 
jezikom, a vojnike koji su nas posluživali u školi, držali smo 
svi, pa i ja također, za pravu stoku. Ja, možda, još više nego 
svi ostali, jer sam od svih drugova sve najlakše primao. Kad 
smo izišli iz škole kao oficiri, svi smo bili spremni da prolijemo 
svoju krv za povrijeđenu čast naše pukovnije, ali šta je prava 
čast, to nije gotovo nitko od nas znao, a da je znao, on bi je 
odmah sam prvi ismijao. Mi smo se gotovo ponosili pijanstvom, 
razuzdanošću i raskalašenošću. Neću da kažem da smo bili 
nevaljali, jer svi su ti mladići bili dobri, samo što su se ružno 
vladali, a ja ponajgore. Najvažnije je bilo da sam dobio u 
šake svoju gotovinu te počeo živjeti za svoje zadovoljstvo i, 
svom mladićkom čežnjom, bez suzdržavanja, zaplovio svim 
jedrima. Ali, evo šta je čudnovato, ja sam onda i knjige 
čitao, i čak s velikim uživanjem. Jedino biblije nisam u ono 
vrijeme gotovo nikad ni otvorio, ali se nisam nikad s njom ni 
rastajao, nego sam je nosio svuda sa sobom: zaista sam čuvao 
vu knjigu, ni sam ne znajući »za koji dan i sat, za koji mjesec 
i godinu«. Tako sam odslužio četiri godine i našao se napokon 
u gradu K. gdje se onda nalazila naša pukovnija. Gradsko 
društvo bilo je raznoliko, mnogobrojno i veselo, gostoljubivo 

i bogato, mene su svuda lijepo primali jer sam bio od prirode 
veseo, a osim toga nisam slovio kao siromah, što u svijetu 
ne znači malo. I tada se zbi jedan slučaj koji je poslužio kao 
početak svemu ostalome. Prilijepio sam se uz jednu mladu i 
divnu djevojku, pametnu i poštovanu, značaja svijetla 1 
plemenita, kćerku uglednih roditelja. Nisu to bili neki mali 
ljudi, nego bogataši, utjecajniji i moćniji, a mene su primili 
ljubazno i srdačno. I kad mi se učinilo da mi je djevojka u 
srcu sklona — razbuktalo se i moje srce. Poslije sam sam 
uvidio i potpuno se uvjerio da je možda nisam ni toliko 
volio, nego da sam tek poštovao njen um i uzvišeni značaj, a 
i nije moglo biti drukčije. Međutim mi je smetala taština da je 
nisam tada zaprosio: učinilo mi se strašno da se rastanem sa 
slastima razvratna, samačka 1 slobodna života u tako mladim 
godinama, a i zbog toga što sam još imao 1 novaca: Ali sam 
Joj ipak natuknuo. I za svaki slučaj odgodih odlučni korak još 
malo. A tad me iznenada premjestiše na dva mjeseca u drugi 
kotar. Kad sam se vratio poslije dva mjeseca, saznao sam da 
se djevojka već udala za bogata vlastelina koji je imao svoje 
dobro nedaleko od grada — čovjeka koji je od mene bio 
stariji, ali još mlad, 1 koji je imao veze u prijestolnici i u 
najboljem društvu, što ja nisam imao, čovjeka vrlo draga, a i 
obrazovana. Mene je taj neočekivani slučaj toliko potresao 
da mi se čak um pomutio. Ali najgore je bilo to da je taj mladi 
vlastelin, kako sam tada saznao, bio odavno već njen zaručnik 
i da sam ga često sretao u njihovoj kući, ali nisam ništa 
opažao, jer su me toliko bile zaslijepile moje vrline. A to me 
je najviše i uvrijedilo: kako to da su gotovo svi znali, a ja 
jedini nisam ništa znao? I ja sam odjedanput ovsjetio ne- 
podnošljiv bijes. Crveneći se u licu, počeo sam se sjećati koliko 
sam joj puta gotovo izjavio ljubav, a jer me ona nije zadrža- 
vala, zaključio sam da mi se očito ruga. Poslije sam, dakako, 
razmislio 1 dosjetio se da mi se ona nije uopće rugala, već da 
je, naprotiv, takve razgovore prekidala šalom i otpočinjala 
druge — ali onda nisam bio sposoban za takvo razmišljanje, 
i ja planuh osvetom. I sad se čudim, kad se sjetim da su ta 
osveta i bijes bili meni samom i te kako teški i odvratni, 
jer se zbog svoga mirna značaja nisam mogao ni na koga 
dugo ljutiti, a zbog toga sam se sam hotimice raspaljivao, i 
najzad postao gadan i glup. Ja sam tražio priliku 1 jedanput 
mi je uspjelo da nenadano, u jednom velikom društvu, uvri- 
jedim svog »suparnika«, i to u povodu nečeg sasvim bezna- 

čajnog, ismijavši ga naime zbog njegova mišljenja o jednom 
onda važnom događaju — bilo je to dvadeset i šeste godine 
— 1 ljudi su kazivali da sam ga ismijao oštroumno i vješto. 
Zatim sam ga prisilio na objašnjenje, i kod toga se objašnje- 
nja ponio toliko grubo da je on prihvatio moj izazov unatoč 
svim golemim razlikama među nama, jer sam ja bio mlađi, 
neugledan i niska čina. Poslije sam već saznao pouzdano da je 
i on također prihvatio moj izazov iz ljubomore: on je prije, 
dok je ona bila tek njegova zaručnica, bio zbog nje na me 
donekle ljubomoran; a sada je mislio, ako ona sazna da je 
otrpio uvredu, i da se nije odlučio da me izazove, da bi ga 
ona nehotice počela prezirati, te da bi se njena ljubav po- 
ljuljala. Sekundanta sam brzo našao, jednog svog druga, po- 
ručnika naše pukovnije. Iako su onda strogo kažnjavali zbog 
dvoboja, oni su ipak bili u neku ruku u modi među vojni- 
cima — toliko mogu divlje predrasude da narastu i da se 
učvrste. Bilo je potkraj lipnja, i sastanak je bio urečen izvan 
grada za sutradan u sedam sati ujutro — i tada mi se desilo 
nešto gotovo sudbonosno. Kad sam se uvečer vratio kući bije- 
san i neraspoložen, rasrdio sam se na svog momka Afanasija i 
udario ga dvaput iz sve snage po licu da ga je sveg oblila krv. 
On je već odavno kod mene služio, a dešavalo se da sam ga i 
prije tukao, ali još nikad tolikom zvjerskom surovosti. I vje- 
rujete li mi, dragi, da se zbog toga još i sad, poslije četrdeset 
godina stidim i da trpim. Legao sam i odspavao tri sata, i 
probudio se kad je već svitalo. Ustao sam naglo jer nisam više 
mogao spavati, prišao prozoru i otvorio ga — prozor moj 
gledaše u vrt, i ugledah kako se rađa sunašce, toplo, divno 1 
začuh cvrkut ptica. Zbog čega li to, pomislio sam, moju 
dušu obuzima nešto sramotno 1 podlo. Možda zato što idem 
da prolijem krv? Ne, mislim, ipak ne zbog toga, Ili možda 
što se bojim smrti, bojim da budem ubijen? Ne, sigurno 
ne zbog toga, sigurno ne zbog toga... I ja se odmah sjetih 
zbog čega: što sam sinoć izbio Afanasija, ništa drugo! I od- 
jedanput mi je sve ponovo izašlo pred oči, kao da se opet 
ponovilo: on stoji preda mnom, ja izmahujem i udaram ga 
pravo po licu, a on drži ruke na šavovima, glavu uzdigao, oči 
izbuljio kao da je u ratu, zadršće kod svakog udarca, i čak ne 
smije ni ruke podignuti da se obrani — i to je čovjek koji je 
dotle dotjerao, i to je čovjek koji bije drugog čovjeka! Kakav 
zločin! Kao da mi je oštra igla probola srce. Ja stojim kao 
da sam pomjerio pameću, a sunašce svijetli, listići se raduju, 


328 


svjetlucaju, a ptičice hvale Boga... Pokrio sam lice s oba 
dlana, izvalio se na postelju i glasno zaplakao. I tada sam se 
sjetio svog brata Markela i njegovih riječi što ih je rekao 
slugama pred smrt: »Mili moji, dragi, zašto vi mene slu- 
žite, zar sam ja vrijedan da vi mene služite?« »Jest, jesam 
li vrijedan!« sinulo mi je odjedanput u glavi. I zaista, čime 
ja zaslužujem da mi služi drugi čovjek, isto takav kao što sam 
1 ja, slika 1 prilika božja? Onda mi se prvi put u životu usjeklo 
u pamet to pitanje. »Majčice, krvi moja, zaista je svaki svima 
za sve kriv, samo što to ljudi ne znaju, a da znaju — odmah 
bi nastao raj.« Gospode, je li moguće da to nije istina, mislim ja 
plačući — i možda sam ja zbilja od svih najkrivlji, i od svih 
ljudi na svijetu najgori! I preda mnom iskrsnu najednom sva 
istina u svoj svojoj jasnoći: što ću ja to uraditi? Idem da 
ubijem čovjeka dobra, mudra, plemenita, koji mi nije ništa 
kriv, a suprugu njegovu da zauvijek lišim sreće, da je mučim 
i ubijem. Ležao sam na postelji ničice, s licem na jastuku, 
te nisam ni primijetio kako vrijeme protječe. Odjedanput 
ulazi s pištoljima moj drug poručnik koji je bio došao po me: 
»E«, reče, »baš dobro što si ustao, već je vrijeme, hajdemo.« 
Ja se uzvrpoljio i sasvim zbunio, ali smo ipak izašli da sjed- 
nemo u kočiju: »Pričekaj me ovdje časak«, rekoh mu, »trknut 
ću na trenutak unutra, zaboravio sam novčznik.« I ja sam po- 
trčao natrag u svoj stan i ravno u Afanasijevu sobicu: »Afa- 
nasije«, rekoh mu, »ja sam te jučer dvapur udario po licu, 
oprosti mi.« On se stresa kao da se uplašio, i samo gleda — i ja 
spoznah da je to malo, vrlo malo, te odjedanput, onakav 
kakav sam bio, s epcletama, padoh mu pred noge i dotaknuh 
se čelom zemlje: »Oprosti mi!« rekoh mu. On se sad sasvim 
ukočio: »Vaša milosti, oče, gospodine, kako možete... i za- 
zaslužujem li ja« — te zaplaka odjedanput isto onako kao i 
ja maloprije, prekri lice s oba dlana, okrenu se prozoru 1 sav 
se trese od plača. A ja istrčao drugu, uskočio u kočiju i 
viknuo: »Tjeraj! Jesi li vidio«, doviknuh mu, »pobjednika 
— evo ga pred tobom!« Bio sam neobično oduševljen, smijao 
sam se cijelim putem, govorio sam, govorio, i više se ne sjećam 
šta sam govorio. On gledaše u mene: »E, brate, ti si junak, 
vidim da ćeš osvjetlati mundur«. I tako stigosmo na mjesto, 
a oni su nas već čekali. Razmakli su nas, dvanaest koračaja 
jednog od drugog, a on će prvi pucati — ja stojim veseo pred 
njim, licem u lice, ni okom ne trepćem, gledam ga obuzer lju- 
bavlju jer znam šta ću učiniti. On opali, samo mi malo ogrebe 

obraz i okrznu uho. — »Bogu hvala«, doviknuh mu, »n'ste 
ubili čovjeka!« te zgrabim svoj pištolj, okrenem se i bacim u 
visokom luku u šumu s riječima: »Ondje ti je mjesto!« Zatim 
sam se okrenuo protivniku: »Milostivi gospodine«, rekoh, 
»oprostite meni, glupom mladom čovjeku, što sam vas svojom 
krivnjom uvrijedio i sad prisilio da na me pucate. Ja sam deset 
puta gori od vas, a možda još i više. Recite to osobi koju 
cijenite najviše na svijetu.« Ali tek što sam to rekao, kad sva 
trojica zavikaše. »Oprostite — reče moj protivnik čak ljutito 
— Ako se niste mislili tući što ste me uznemirivali?« — » Jučer 
sam«, rekoh mu vedro, »bio još lud, a danas sam se opametio.« 
— »Ono što rekoste za jučer, vjerujem«, reče on, »ali ovo što 
velite za danas, teško je zaključiti iz vašeg postupka.« — 
»Bravo«, povikah ja i pljesnuh dlanovima, »potpuno se 
slažem s vama, jer sam to 1 zaslužio!« — »Hoćete li, milostivi 
gospodine, pucati ili nećete? — »Neću«, rekoh, »a vi, ako 
hoćete, pucajte još jednom, samo bi bolje bilo da ne pucate.« 
Viču i sekundanti, osobito moj: »Tako sramotiti pukovniju, 
stajati na barijeri i moliti za oproštenje! Da sam ja to znao!« 
Ja stadoh pred njih, ali se više nisam smijao. »Gospodo moja«, 
rekoh, »zar je zbilja u naše doba neobično ako se nađe čovjek 
koji se kaje zbog svojih gluposti i koji sam javno priznaje što 
je skrivio?« »Ali ne na barijeri«, viče moj sekundant ponovno. 
»To je zaista čudnovato«, odgovorih ja. »Mogao sam valjda 
priznati svoju krivicu čim smo ovamo stigli, još prije njihova 
prvog hitca, i ne navoditi ih na veliki i smrtni grijeh, ali mi 
smo na svijetu dotle dotjerali u rugobi da bi takav moj 
postupak bio gotovo nemoguć, jer tek poslije toga, kad sam već 
dočekao njihov hitac u razmaku od dvanaest koračaja, mogu 
moje riječi za njih nešto vrijediti, a da sam to učinio prije 
hitca, čim smo ovamo stigli, onda bi naprosto rekli: kukavica, 
prepao se pištolja, ne treba ga ni slušati. Gospodo -— uskli- 
knuh ja od svega srca — pogledajte unaokolo darove božje: 
vedro nebo, čisti zrak, nježnu travku, ptičice, prekrasnu i 
bezgrešnu prirodu, a mi, samo mi bezbožnici i glupani ne 
shvaćamo da je život raj, a trebalo bi samo da zaželimo da to 
shvatimo, i odmah bi on nastao u svoj svojoj ljepoti, dakle, 
zagrlimo se i zaplačimo.« Htio sam da produžim, ali nisam 
mogao, izgubih dah, bilo mi je tako slatko i mlađahno u 
duši, a u srcu osjetih takvu sreću kakvu nisam još nikad u 
životu osjećao. »Sve je to pametno i bogobojažljivo«, reče moj 
protivnik, »i vi ste svakako originalan čovjek.« — »Smijte 

se samo«, odgovorih mu i ja smijući se, »a poslije ćete me sami 
pohvaliti.« — »Sad sam spreman da vas pohvalim«, reče on, 
»izvolite, pružam vam ruku, jer mi se čini da ste vi zbilja is- 
kren čovjek.« — »Ne«, rekoh, »ne treba sad odmah, već po- 
slije kad postanem boljim i zaslužim vaše poštovanje, onda ćete 
mi pružiti ruku — i dobro ćete učiniti.« Mi se vratili kući, moj 
sekundant je cijelim putem psovao, a ja njega neprestano lju- 
bio. Odmah su to doznali ostali drugovi i skupili se još istog 
dana da mi sude: »Mundur je«, kažu, »uprljao, neka podnese 
ostavku.« Našlo se i branitelja: »Hitac je«, rekoše, »ipak do- 
čekao.« — »Jest, ali se prepao idućih hitaca i na barijeri za- 
molio za oproštenje«, — »A da se uplašio hitaca«, odgovaraju 
branitelji, »ispalio bi pištolj prije nego što je zamolio za opro- 
štenje, a on ga je onako puna bacio u šumu, ne, tu se desilo 
nešto drugo, originalno.« Slušam, gledam ih i uživam. »Lju- 
bazni«, rekoh im, »prijatelji i drugovi moji, ne uznemirujte se 
radi moje ostavke, ja sam to već učinio, podnio sam je još 
jutros u pisarni, i čim mi bude prihvaćena ostavka, odmah 
idem u manastir, jer zbog toga i dajem ostavku.« Čim sam to 
rekao, a oni svi do jednoga prasnuli u smijeh. »Morao si nam 
to odmah u početku reći, ali se sad sve objasnilo, jer kaluđeru 
ne možemo suditi«, smijali se oni neprestano, ali ne podrug- 
ljivo, već su se smijali prijazno, veselo i odjedanput me svi 
zavolješe, pa čak i najljući protivnici, i poslije su me cijeli 
taj mjesec, dok nije stigla moja ostavka, gotovo na rukama 
nosili. »Ah, ti kaluđeru«, govorili su mi. I svaki bi mi rekao 
poneku ljubaznu riječ, počeli me odgovarati, čak i sažaljevati: 
»Što činiš od sebe?« — »Pusti«, kažu, »on je naš junak, on je 
dočekao hitac, a iz svog pištolja nije mogao ni da opali jer je 
uoči toga sanjao da treba da se zakaluđeri, i zato je tako 
ispalo.« Gotovo to isto događalo se i u građanskom društvu. 
Prije toga nisu mi poklanjali osobitu pažnju, jedino što su me 
rado primali, a sad su me odjedanput svi upoznali i kao za 
okladu počeli pozivati: ismjehivali su me, ali su me voljeli. 
Napominjem ovdje da je vlast zataškala ovaj događaj, iako se 
onda javno govorilo o našem dvoboju, jer je moj protivnik bio 
bliski rođak našem generalu, a kako se sve svršilo bez krvi, 
kao u šali, a ja podnio i ostavku, okrenuli su ga zbilja na šalu. 
Ja sam, međutim, počeo onda o tome glasno i bez zazora 
govoriti, ne obazirući se na njihov smijeh, jer taj smijeh nije 
bio zloban, već dobar. Svi su se ti razgovori vodili obično 
uvečer u društvu dama, žene su me onda vrlo rado slušale, pa 

su nagonile i muškarce. »A kako to može biti da sam ja za sve 
To kriv«, govorio mi je svaki u oči, smijući mi se u lice. »Ta 
zar ja mogu biti, na primjer, zbog vas kriv?« — »A gdje 
biste vi«, odgovaram im, »mogli to znati kad je cio svijet već 
odavno pošao drugim putem, i kad pravu pravcatu laž držimo 
za istinu, a i od drugih istu takvu laž zahtijevamo. Ja sam, 
eto, jedanput u životu iskreno postupao, i šta se dogodilo, svi 
me drže za neku budalu; iako ste me zavoljeli, ipak me svi, 
rekoh, ismijavate.« — »A kako da vas ne volim kad ste 
takvi?« — smijala mi se naglas domaćica, a kod nje je bilo 
veliko društvo. Odjedanput vidim gdje se iz društva diže 
gospođa, ona ista mlada osoba zbog koje sam onda izazvao 
dvoboj i koju sam još nedavno bio izabrao za zaručnicu. Sve 
dosad nisam primijetio da se i ona nalazila u društvu. Ona se 
digla, prišla mi i pružila ruku. »Dopustite mi«, reče ona »da 
kažem kako vas ja prva ne ismijavam. već vam se, na- 
protiv, sa suzama zahvaljujem, te vam iskazujem svoje 
poštovanje zbog ondašnjeg vašeg postupka.« Onda mi je 
prišao i njen muž, a zatim su potekli odjedanput i svi ostali, 
1 malo te me nisu počeli ljubiti. A meni je bilo tako drago! 
Ali mi je najviše tada pao u oči jedan gospodin, već postariji 
čovjek, koji mi je također prišao i koga sam, istina, po imenu 
poznavao, ali s kojim se nisam nikad upoznao, niti sam ikad 
s njim do te večeri 1 riječi progovorio. 


d) Tajanstveni gost 


On je odavno služio u našem gradu, zauzimao je važno 
mjesto, bio od svih poštovan, bogat, čuven sa svojih dobro- 
činstava, poklonio je poveliku svotu ubožnici i sirotinjskom 
domu, a osim toga je činio mnoga dobročinstva potajno, u 
tišini, što je sve kasnije, poslije smrti njegove, izbilo u javnost. 
Imao je oko pedeset godina, naoko gotovo strog, šutljiv. Ože- 
njen je bio tek neko deset godina još mladom ženom, s kojom 
je imao troje malodobne djece. Sutradan uvečer sjedim ja kod 
kuće, kad se iznenada otvoriše vrata i u sobu uđe isti taj 
gospodin. 

Moram napomenuti da onda nisam više stanovao u prijaš- 
njem stanu, jer sam se, čim sam podnio ostavku, preselio u 
drugi i uzeo stan s poslugom kod jedne stare žene, činovničke 
udovice. U ovaj novi stan preselio sam se samo zato što sam 

onog istog dana, kad sam se vratio s dvoboja, poslao Afanasija 
natrag u njegovu četu, jer me je bilo stid da mu pogledam u oči 


poslije onog postupka prema njemu — toliko je neobra- 
zovan običan čovjek da se stidi čak i nekog svog pravednog 
djela. 


»Ja sam vas — reče mi gospodin koji je ušao — već neko- 
liko dana slušao u mnogim kućama s velikim zanimanjem i na- 
pokon zaželio da se s vama osobno upoznam i još potanje po- 
razgovorim. Možete li mi, milostivi gospodine, učiniti tu veliku 
uslugu?« — »Mogu«, rekoh mu, »s velikim zadovoljstvom, i to 
ću smatrati za osobitu počast«, međutim sam se gotovo uplašio, 
toliki je dojam učinio na me kod prvog našeg susreta. Jer, iako 
su me slušali i poklanjali mi veliku pažnju, ipak mi nije još 
nitko prišao tako ozbiljne i stroge duševnosti. A on je, eto, još 
i osobno došao u moj stan. On je sjeo. » Vidim u vas« produži 
on, »velik snažan značaj jer se niste pobojali da poslužite 
istini 1 pri tom riskirali da vas svi preziru zbog vaše istine.« 
— »Možda me odviše hvalite«, rekoh mu. »Nipošto odviše«, 
odgovori on, »jer je, vjerujte mi, kudikamo teže učiniti nešto 
takvo nego što vi mislite. Na mene je« produži on, »osobito 
to učinilo toliki dojam, i zato sam došao do vas. Ocrtajte mi, 
ako vam se možda ne gadi moja toliko nepristojna radozna- 
lost, šta ste, naime, ako se samo toga sjećate, osjećali u onom 
času kad ste se na dvoboju odlučili da zamolite za oproštenje? 
Ne smatrajte moje pitanje za lakoumno, naprotiv, jer ja, kad 
vas ovo pitam, imam prikriveni cilj koji ću vam objasniti kas- 
nije, bude li Bogu ugodno da se još više zbližimo.« 

Dok je govorio, neprestano sam mu gledao pravo u oči, i 
odjedanput osjetih prema njemu najveće povjerenje, a osim 
toga i neku neobičnu radoznalost, jer sam osjetio da on nosi 
u duši nekakvu osobitu tajnu. 

— Pitate me što sam zapravo osjećao onog trenutka kad 
sam protivnika zamolio za oproštenje — odgovorih mu ja — 
ali, najbolje će biti ako vam ispočetka ispričam što drugima još 
nisam pričao. — I ja mu ispričah šta se dogodilo između mene 
i Afanasija, i kako sam mu se poklonio do zemlje. — Iz ovog 
možete i sami zaključiti — završih — da mi je već za vri- 
jeme dvoboja bilo lakše, jer sam otpočeo još kod kuće, i kad 
sam već jednom stupio na taj put, sve dalje ne samo da nije 
bilo teško nego čak radosno i veselo. 

Kad me je saslušao, pogleda me prijazno: »Sve je ovo«, reče, 
»neobično zanimljivo, i ja ću vam još koji put doći«, I od 

tada mi je dolazio gotovo svaku večer. Mi bismo se bili i te 
kako sprijateljili da je on meni i o sebi govorio. Ali on nije 
o sebi rekao gotovo ni riječi, nego me je neprestano ispitivao 
o meni. I ja sam ga unatoč svemu tome neobično zavolio i 
povjeravao mu sve svoje osjećaje, jer sam mislio: našto će mi 
njegove tajne, ta i bez toga vidim da je pravedan čovjek. Uz 
to je bio čovjek vrlo ozbiljan i stariji po godinama, a dolazi 
meni, mladiću, i ne potcjenjuje me. I ja sam štošta korisno 
naučio od njega, jer je bio vrlo mudar čovjek. »Da je Život 
raj — reče mi on jedanput — o tome ja već odavno razmiš- 
ljam«; i onda brzo nadoveza: »To je jedino o čemu raz- 
mišljam.« On je gledao u me i smješkao se. »Ja sam«, reče, 
»više nego vi o tome uvjeren, poslije ćete saznati zašto.« Slu- 
šam šta on govori i mislim u sebi: sigurno hoće da mi nešto 
otkrije. »Raj je«, veli, »u svakome od nas zapretan, on se i sad 
u meni krije, i prohtje li mi se, on će sutra zaista nastati za 
me i to do moje smrti.« Gledao sam ga: govorio je nježno i 
tajanstveno gledao u me kao da me nešto pita. »Što se pak tiče 
toga«, produži on, »da je svaki čovjek kriv za sve i sva, i mimo 
sve grijehe, vi ste potpuno pravilno sudili, i čudnovato je kako 
ste mogli odjedanput u tolikoj punoći obuhvatiti tu misao. I 
zaista je točno da će za ljude, kada oni shvate tu misao, 
nastati carstvo nebesko u stvarnosti, a ne više u mašti.« — »A 
kada će se to zbiti«, uskliknuh ja tužno, »i hoće li se to ikada 
zbiti? Nije li to samo tlapnja?« — »Eto«, reče on, »vi ne vje- 
rujete, pripovijedate, i sami ne vjerujete. Znajte da će se ova 
tlapnja, kako vi velite, nesumnjivo zbiti, vjerujte, ali ne sad, 
jer sve što se događa, događa se po svojim zakonima. Ovo je 
djelo duševno, psihološko. Da se svijet preobrazi na novi 
način, potrebno je da i sami ljudi psihički krenu drugim 
putem. Prije nego što zaista ne postaneš svakome brat, neće 
nastati bratstvo. Nikad ljudi neće moći nikakvom naukom i 
nikakvim pomoćnim sredstvima podijeliti među sobom svoja 
dobra i svoja prava, a da ne učine jedan drugome krivo. 
Uvijek će svakome biti malo, i uvijek će mrmljati jedan na 
drugoga, zavidjeti jedan drugome i uništavati jedan drugoga. 
Pitate kad će se to zbiti? Zbir će se, ali najprije se mora za- 
vršiti razdoblje ljudske osamljenosti.« — »Kakve osamljenosti?« 
zapitah ga. — »A takve kakva sad posvuda vlada, a osobito 
u našem vijeku, ali se neće još sve završiti jer još nije došlo 
vrijeme, Sada svaki teži da što više izdvoji svoju ličnost, svaki 
želi da iskusi u sebi punoću života, međutim nije posljedica 

cijelog njegova naprezanja punoća života, već potpuno samo- 
ubojstvo, jer, mjesto da potpuno opredijele svoj život, zapa- 
daju u savršenu osamljenost. U naše vrijeme svi su se podijelili 
na jedinice, svaki se povlači u svoju rupu, jedan se od drugog 
udaljuje, krije, a krije i ono što ima, i svršava se time da ga 
svi ljudi odbijaju i da on sam odbija ljude. Osamljen zgrće 
bogatstvo i misli: kako sam sad moćan i osiguran, a i ne zna, 
bezumnik, da se, što više zgrće, sve dublje uvaljuje u samo- 
ubojstvenu nemoć, jer se navikao uzdati u sama sebe, te 
se kao jedinica odijelio od cjeline, priučio svoju dušu da ne 
vjeruje u ljudsku pomoć, u ljude i u čovječanstvo, i samo se 
boji da će mu propasti novci i prava što ih je stekao. Um 
čovječji neće danas da razumije da se prava njegova sigurnost 
ne sastoji u njegovu odvojenom osobnom nastojanju, već u 
općoj ljudskoj cjelokupnosti. Ali je neminovno da će kucnuti 
čas 1 toj strašnoj osamljenosti, i svi će u jedan mah pojmiti 
kako je bilo neprirodno što su se odvajali jedan od drugoga. 
Takav će biti duh vremena, i čudit će se što su tako dugo 
sjedili u mraku, a svjetlosti nisu vidjeli. Tada će se javiti i 
znamenje Sina čovječjeg na nebesima... Ali dotle treba za- 
stavu čuvati. Ali, ma kako bilo teško, ipak mora jedanput, bar 
pojedinac, pa ma bio i sumanut, pokazati primjerom 1 izvesti 
dušu iz osamljenosti do pothvata zajedničke bratske ljubavi 
da ne umre velika misao.« 

Eto, u takvim su nam plemenitim i zanosnim razgovorima 
protjecale večeri jedna za drugom. Čak sam i društvo napustio 
i počeo kudikamo rjeđe odlaziti u posjete, a osim toga sam po- 
čeo izlaziti iz mode. Ne kažem ovo da koga osuđujem, jer 
mene su i dalje voljeli i prema meni se prijazno vladati; ali 
da je u svijetu moda moćna vladarica, to se mora priznati. 
Moj tajanstveni gost počeo me napokon oduševljavati, jer, 
osim toga što sam uživao u njegovu umu, počeo sam predosje- 
ćati da on gaji u sebi neku zamisao i da se sprema možda 
na veliko djelo. Možda mu se i to sviđalo što nisam pokazivao 
radoznalosti da saznam njegovu tajnu, te ga nisam ispitivao ni 
otvoreno, ni krišom. Ali sam najzad primijetio da je i njega 
već počela mučiti želja da mi nešto otkrije. To se već jasno 
opažalo, otprilike mjesec dana pošto mi je počeo dolaziti. 
— »Znate li«, reče mi jedanput, »da se za nas dvojicu neobično 
zanimaju u gradu i čude tome što vam tako često dolazim; ali 
neka ih, naskoro će se sve objasniti.« Ponekad ga je iznenada 
snalazilo snažno uzbuđenje, i on bi tada gotovo uvijek ustajao 

i odlazio. Kadšto je dugo i prodorno gledao u me — i ja bih 
pomislio: »Sada će mi nešto reći«, a on odjedanput prekinuo i 
počeo da govori o nečem poznatom i običnom. Počeo se ta- 
kođer često tužiti na glavobolju. Ali jedanput, poslije duga i 
vatrena govora, opazih da je odjedanput problijedio, da mu 
se lice sasvim iskrivilo i da me gleda netremice. 


— Što vam je? — rekoh. — Da vam nije zlo? — On se baš 
netom tužio na glavobolju. 
— Ja... znadete li, ja sam... ubio čovjeka. 


Kad je to rekao, on se osmjehnuo, ali je problijedio kao zid. 
»Zašto se osmjehuje?« prošla mi ta misao naglo kroz srce prije 
nego što sam mogao išta pomisliti. I sam sam problijedio. 

— Šta velite? — viknuh ja. 

— Vidite li — odgovori on blaga osmijeha — koliko sam 


se namučio da izgovorim tu prvu riječ. Sada sam rekao i, 
čini mi se, da sam stupio na nov put. Poći ću tim putem. 


Dugo mu nisam vjerovao, i nisam mu odjednom povjerovao, 
nego tek nakon tri uzastopna posjeta u tri dana i pošto mi 
je sve ispričao potanko. Držao sam da je lud, ali sam, naj- 
poslije, morao povjerovati, dakako, ne bez velike tuge i 
čuđenja. On je prije četrnaest godina počinio velik i strašan 
zločin ubivši jednu bogatu gospođu, mladu i divnu osobu, 
udovicu-vlastelinku koja je imala u našem gradu svoju kuću, u 
kojoj je odsjedala kad bi ovamo dolazila. On se u nju do ušiju 
zaljubio, izjavio joj ljubav i pokušao da je skloni da pođe za 

nj. Ali ona je već bila poklonila srce drugome, jednom ugled- 
nom vojniku visokog čina koji se tada nalazio u ratu, i čiji je 
povratak uskoro očekivala. Odbijala je njegovu ponudu i za- 
molila ga da joj ne dolazi. Prestao je dolaziui, a kako mu je bio 
dobro poznat raspored njene kuće, veoma se smjelo uvukao 
jedne noći u kuću, iz bašče preko krova, izlažući se opasnosti 
da ga otkriju. Ali, kako vrlo često biva, najčešće polaze za 
rukom upravo zločini izvedeni neobičnom smjelošću. On je 
ušao kroz krovni prozor na tavan, s tavana sišao niza stepe- 
nice u njenu sobu za dnevni boravak, znajući dobro da vrata 
na dnu stepenica, zbog nemara slugu, nisu uvijek zaključana. 
On se i sad pouzdao u taj nemar, 1 zbilja je našao vrata ne- 
zaključana. Kad se ušuljao u sobu za dnevni boravak, pošao 
je po mraku do njene spavaće sobe u kojoj je gorjelo kandilo. 
I baš kao namjerno otišle su te večeri obje njene sobarice kri- 
šom i bez dopuštenja na proslavu imendana u istoj ulici. Os- 

tale sluge i sluškinje spavahu u družinskoj sobi i u kuhinji u 
prizemlju. Kad ju je ugledao gdje spava, raspalila se u 
njemu strast, a zatim je srce obuzeo osvetnički ljubomorni 
bijes, te joj je, posve izbezumljen, prišao i sjurio nož ravno u 
srce da nije ni vrisnula. Zatim je, paklenom i zločinačkom pro- 
računljivošću, udesio sve tako kako bi sumnja pala na sluge: 
nije se ustručavao da uzme njen novčanik, da ključevima koje 
je izvukao ispod njena jastuka otvori njen ormar i pokupi 
neke stvari, upravo tako kako bi to učinio nevježa — sluga, 
to jest ostavio je vrijednosne papire, a uzeo samo novac, uzeo 
nekoliko povećih zlatnih predmeta, a ostavio sitne, deset puta 
skupocjenije stvari. Ponio je još ponešto za uspomenu, ali o 
tome kasnije. Kad je svršio ovo užasno nedjelo, otišao je istim 
putem kojim je i došao. Ni sutradan, kad se podigla uzbuna, 
1 nikada poslije, nikome nije palo na pamet da posumnja na 
pravog zločinca. A i za njegovu ljubav prema njoj nije nitko 
znao, jer je bio uvijek šutljiv 1 nepovjerljiv a nije imao 
prijatelja kome bi povjerio svoju dušu. Držali su ga jedno- 
stavno poznanikom umorene, i to ne prisnim, jer je posljednje 
dvije sedmice nije posjećivao. Posumnjali su odmah na kmeta, 
njenog slugu Petra, i baš kao da su se stekle sve okolnosti da 
potkrijepe tu sumnju, taj je sluga, naime, znao, a to nije ni po- 
kojnica krila, da ga namjerava poslati u vojsku s onim regru- 
tima koje je morala dati od svojih seljaka, jer bijaše samac, a 
povrh toga još i loša vladanja. Čuli su kako se u bijesu i pijan 
prijetio u krčmi da će je ubiti. Dva dana prije njene smrti 
bio je pobjegao i živio negdje u gradu na nepoznatu mjestu. 
Sutradan poslije ubojstva našli su ga na putu, na cesti pri iz- 
lazu iz grada, mrtva pijana, s nožem u džepu, dok mu je desni 
dlan bio uprljan krvlju. On je tvrdio da mu je krv išla iz 
nosa, ali mu nisu vjerovali. Sluškinje su priznale da su bile na 
gozbi, i da su ulazna vrata s ulaznih stepenica ostala nezaklju- 
čana do njihova povratka. A, povrh toga, iskrslo je još mnogo 
sličnih znakova, zbog kojih su nevinog slugu uhapsili. Za- 
tvoriše ga i istraga otpoče, ali nekako poslije sedmicu dana 
dobije uhapšeni vrućicu i umre u bolnici ne osvijestivši se. 
Time se i to svršilo, predali su sve volji božjoj, i svi, i suci, 
i vlast, i cijelo društvo i dalje je vjerovalo da zločin nije 
nitko drugi počinio nego pokojni sluga. Ali sad otpoče kazna, 

Tajanstveni gost, a sada već moj prijatelj, rekao mi je da 
ga isprva savjest nije ni najmanje pekla. Dugo se mučio, ali 
ga nije mučilo to što je počinio zločin, već je jedino žalio što 

je ubio voljenu Ženu, što nje više nema i što je, ubivši nju, 
ubio svoju ljubav, dok mu je, međutim, plamen strasti i dalje 
buktao u krvi. Ali o prolivenoj krvi, o tome da je umorio 
čovjeka, o tome nije onda gotovo ni mislio. Misao o tome da bi 
Žrtva njegova mogla postati ženom drugoga činila mu se ne- 
moguća, i zato je bio dugo uvjeren u duši da nije mogao dru- 
gačije postupati. Isprva ga je donekle peklo što je sluga za- 
tvoren, ali nagla bolest, a zatim i uhapšenikova smrt, pri- 
miriše ga, i on očito nije umro (tako je onda mislio) zbog toga 
što su ga zatvorili ili od straha, već od nazeba koji je za- 
dobio baš na bijegu kada je mrtav pijan ležao cijelu noć na 
vlažnoj zemlji. A ukradene stvari i novac malo su mu briga 
zadavali, jer (tako je dalje mislio) on nije počinio krađu da 
se koristi nego da svrne sumnju na drugu stranu. Osim toga, 
vrijednost ukradenih stvari bila je neznatna, 1 on je naskoro 
cijelu tu svotu, dodavši još podosta, poklonio ubožnici os- 
novanoj u našem gradu. Ovo je namjerno učinio da umiri 
svoju savjest zbog počinjene krađe, a, što je vrlo značajno, on 
se za neko vrijeme, i to poduže, zaista primirio — to mi je sam 
rekao. On se tada prihvatio velikog službenog posla, sam je 
molio da mu povjeravaju naporne i teške dužnosti, kojima se 
dvije godine bavio, a jer je bio tvrda značaja, gotovo je za- 
boravio ono što se dogodilo, i ako se tog kadgod sjetio, 
nastojao je da i ne misli na to, Postade dobrotvorom, mnogo je 
učinio i poklonio u našem gradu, istakao se i u prijestolni- 
cama, te bio izabran u Moskvi i Petrogradu za člana tamo- 
*njih dobrotvornih društava. Ali, najzad, ipak su ga spopale 
duševne patnje koje su prelazile njegovu snagu. Tada mu se 
dopala jedna krasna i razborita djevojka i on se naskoro njome 
oženio, misleći da će ženidbom odagnati svoju tugu koja ga 
u samoći satire, a stupivši na novu stazu i izvršujući revno 
svoje dužnosti prema ženi i djeci, da će se otresti starih uspo- 
mena. Ali dogodilo se baš obratno od onog što je očekivao. 
Još prvog mjeseca bračnog života počela ga je neprekidno 
zbunjivati misao: »Eto, moja žena me voli, a kad bi saznala?« 
Kada je zanijela prvo dijete, te mu rekla, on se odjedanput 
zbunio: »Dajem život, a sam sam život oduzeo.« Stala se 
rađati djeca jedno za drugim: »Kako ću im govoriti o vrlini, 
kad sam sam prolio krv.« Djeca se prekrasno razvijaju, on je 
željan da ih miluje: »A ja ne mogu da gledam u njihova 
nevina, svijetla lica, nisam dostojan.« Napokon mu se počela 
grozno i gorko priviđati krv ubijene Žrtve, njen prekinuti 

mladi Život, krv koja vapi za osvetom. Počeo je sanjati 
užasne sne. Ali jer je bio tvrda srca, podnosio je te patnje 
dugo. »Ispaštati sve ovo potajnom patnjom.« Ali i ova je 
nada bila uzaludna; što dalje, to su patnje bivale sve jače. U 
društvu su ga počeli poštovati zbog njegova dobrotvorna 
rada, iako su ga se svi bojali zbog njegove stroge i mračne 
prirode, ali što su ga više poštovali, njemu je bilo sve teže. 
Priznao mi je da se htio ubiti. Ali, mjesto toga, počela mu se 
javljaui druga misao — misao koju je isprva držao za ne- 
moguću i ludu, ali koja je najzad toliko prirasla njegovu 
srcu da je nije nikako mogao otkinuti. Mislio je ovako: ustat 
ću, izići pred ljude i javno priznati da sam ubio čovjeka. Tri 
godine nosio se tom mišlju, i ona mu se priviđala u različitim 
oblicima. Napokon je cijelim svojim srcem povjerovao da će 
time što javno prizna svoj zločin nesumnjivo izliječiti svoju 
dušu i primiriti se jedanput za uvijek. Ali kad je u to povje- 
rovao, osjetio je u svom srcu užas, jer kako će to izvršiti? I 
iznenada dođe do onog mog dvoboja. »Vaš primjer doveo me 
je do odluke.« Ja ga pogledam, 

— Ma je li moguće — uzviknuh i pljesnuh rukama — da 
je takav mali slučaj mogao roditi u vama takvu odluku? 

— Moja se odluka tri godine rađala — odgovori on — a 
slučaj vaš samo ju je pokrenuo. Gleđajući vas, ja sam sebe 
prekorio i vama pozavidio — reče on gotovo surovo. 

— Ali vam neće vjerovati — napomenuh ja — otada je 
proteklo već četrnaest godina. 

— Imam dokaze, velike. Pokazat ću ih. 

I ja tada zaplakah 1 stadoh ga ljubiti. 

— O jednom odlučite, o jednom! — reče on meni (kao da 
je sad sve o meni zavisilo). — Žena, djeca! Žena će, možda, 
umrijeti od žalosti, a djeca, ako i ne izgube plemstvo i imanje 
— ostat će ipak dovijeka djecom jednog robijaša. A uspo- 
menu, kakvu ću uspomenu ostaviti za sobom u njihovim sr- 
cima! 

Šutim ja. 

— A rastati se s njima, ostaviti ih zauvijek? I to zauvijek, 
zauvijek! 


Šutke i u sebi sam molio. Napokon se dignem jer mi je 
bilo strašno. 


— Šta vi velite? — zapita on gledajući u me. 

— Idite — rekoh — objavite ljudima. Sve će proći, samo 
će istina ostati. Djeca će, kad odrastu, razumjeti koliko je 
velikodušnosti bilo u vašoj velikoj odluci. 

I on je tada otišao, kao da se zaista odlučio. Ali mi je 
ipak poslije toga dolazio više od dvije sedmice svaku večer 
uzastopce, lomeći se neprestano, a nikako da se odluči. Izmučio 
je srce moje. Ali jedne večeri dođe odlučan i reče mi skru- 
šeno: 

— Znam da će nastati za me raj, nastati odmah čim priz- 
nam. Četrnaest godina nalazio sam se u paklu. Hoću da uz- 
mem na se patnju i da počnem živjeti. Neistinom možeš 
proći svijet, ali se nećeš vratiti. Sad ne samo da ne smijem 
voljeti svog bližnjega, već ni djecu svoju. Gospode, ta 
valjda, ta valjda će moja djeca razumjeti koliko me je sta- 
jala moja patnja pa me neće osuditi! Gospod nije u sili, već u 
istini. 

— Svi će shvatiti vaš čin — rekoh mu — ako neće odmah, 
Zvi će poslije, jer ste poslužili istini, višoj istini, nezemalj- 
skoj. 

I on otiđe nekako utješen, a sutradan dođe opet ljut, blijed 
i reče podrugljivo: 

— Svaki put, kad god vas pohodim, gledate me tako znati- 
željno: »Opet«, mislite, »nije priznao?« Štrpite se, ne prezirite 
me suviše. Nije to lako učiniti kako se vama čini. Možda 
neću uopće učiniti. Nećete li me onda progoniti, a? 

A ja, pokatkad, ne samo što sam ga se bojao gledati ludom 
radoznalošću, nego sam se čak bojao i zirnuti u nj. Bio sam 
izmučen kao bolesnik i duša mi je ljuto plakala. Čak me je 
besanica noću morila. 

— Dolazim upravo od žene — produži on. — Razumijete 
li vi šta je to žena? Djeca su mi na odlasku doviknula: »Zbo- 
gom, tatice, požurite se da čitate s nama ,Dječje štivo'.« Ne, 
vi to ne razumijete! Tuđa nevolja nije nikog opametila. 

A oči mu sijevnule i usne zadrhtale. Odjedanput je udario 
šakom o sto tako da su sve stvari na stolu poskočile. Inače je 
bio čovjek blag, to je prvi put učinio. 

— I zar je potrebno? — uskliknu on. — Zar je potrebno? 
Nitko nije bio osuđen, nitko nije bio poslan zbog mene na 
robiju, sluga je od bolesti umro. A za prolivenu krv bio sam 
kažnjen mukama. A neće mi ni vjerovati, nikakvim mojim 
dokazima neće vjerovati. Je li potrebno da priznam, je li po- 
trebno? Za prolivenu krv spreman sam da još cijelog života 

patim, samo da ženu i djecu ne utučem. Je li pravedno da i 
njih i sebe upropastim? Ne varamo li se nas dvojica? Gdje je 
tu istina? A hoće li ti ljudi poznati istinu, hoće li je ocijeniti, 
poštovati? 

»Gospode! — pomislih. — On misli u ovakvu trenutku o 
poštovanju ljudi!« I toliko mi ga je onda bilo žao da bih bio 
pripravan da s njime podijelim sudbinu, samo da mu olakšam. 
Vidim da je gotovo izbezumljen. Mene je spopao užas kad sam 
razumio, ne samo pameću, već i živom dušom, koliko stoji 
takva odluka, 

— Odlučujte mojom sudbinom — uskliknu on opet. 

— Otiđite i priznajte — rekoh mu šapćući. Glas me je 
bio izdao, ali sam prošaptao odlučno. Tada sam uzeo sa stola 
evanđelje u ruskom prijevodu i pokazao mu Ivanovo, glavu 
XII, stih 24. 

»Zaista, zaista vam kažem: ako zrno pšenično, padnuvši 
na zemlju, ne umre, onda samo ostane; ako li umre, mnogo 
roda rodi.« Ja sam taj stih pročitao upravo prije njegova do- 
laska. 

Pročitao ga je i on: »Istina«, reče on, ali se osmjehnu gorko, 
— Jest — reče on poslije kratke stanke — strahota je Što se 
sve u tim knjigama nalazi. Lako ih je drugome pod nos turati. 
I tko ih je pisao, vjerojatno ljudi? 

— Pisao ih je Duh sveti — kažem. 

— Lako je vama brbljati — osmjehnu se on opet, ali sad 
već gorko. Uzeh ponovo knjigu, otvorih je na drugom mjestu, 
pokažem mu u poslanici Židovima, glava X, stih 31, i on 
pročita: 

»Strašno je pasti u ruke Boga živoga.« 

On pročita i odmah odbaci knjigu. Zadrhta čak cijelim 
tijelom. 

— Srrašan stih — reče. — Što da kažem, dobro ste izabrali, 
— On usta sa stolice. — Onda — reče — zbogom, možda 
neću više doći... vidjet ćemo se u raju. Dakle, već četrnaest 
godina kako sam »pao u ruke Boga živoga« — tako se si- 
gurno tih četrnaest godina zove. Sutra ću zamoliti te ruke neka 
me puste. 


1 Misli se na poslanicu Pavla Židovima — dio Novog zavjeta. U X 
glavi govori se o sudnjem danu i »revnosti ognja« za one koji su »primili 
poznanje istine« a griješe. 

Htio sam da ga zagrlim i poljubim, ali se nisam usudio — 
njegovo se lice bilo toliko nacerilo da mi ga je bilo teško po- 
gledati. On izađe. »Gospode«, pomislio sam, »kamo ide taj 
čovjek!« Ja padoh na koljena pred ikonom presvete Bogorodice 
i u suzama molih se za nj brzoj zaštitnici i pomoćnici. Već 
sam se pola sata klečeći u suzama molio, a bila je već duboka 
noć, oko dvanaest sati. Odjedanput, vidim, otvaraju se vrata, 
i on ponovo ulazi. Začudih se. 

— Ali gdje ste bili? — zapitah ga. 

— Ja sam — veli — ja sam, čini mi se, nešto zaboravio... 
rupčić, čini mi se... Ali, mada nisam ništa zaboravio, dopus- 
tite da sjednem... 

— On sjeo na stolac, a ja stao kraj njega. »Sjedite«, reče, »i 
vi.« Sjedoh i ja. Tako smo sjedili dvije minute, on me gledao 
netremice i odjedanput se osmjehnuo, što sam zapamtio, zatim 
se digao, zagrlio me snažno i poljubio. 

— Zapamti — reče — kad sam ti po drugi put dolazio. 
Čuješ, zapamti to! 

Tada mi je prvi put rekao ti. I on otiđe. »Sutra«, pomislio 
sam. 

Tako je i bilo. One večeri nisam znao da je baš sutra nje- 
gov rođendan. Posljednjih dana nisam nikamo izlazio, pa zato 
nisam to mogao ni saznati. Na taj dan bilo je kod njega svake 
godine veliko društvo, skupio bi se cijeli grad. I sad se sve 
steklo. I, gle, gle, poslije večere stupi on na sredinu sobe i 
držaše u rukama spis — pravu prijavu vlasti. A kako je vlast 
bila ovdje na okupu, pročitao je spis naglas pred svima 
uzvanicima — opisavši u njemu cijeli svoj zločin potpuno i do 
najmanjih sitnica! »Kao odroda izopćujem sam sebe iz ljud- 
skog društva, Bog me je posjetio — završi on spis — i ja 
hoću zato da trpim«! Zatim je iznio i poslagao na stol sve 
čime je mislio da će dokazati svoj zločin, i što je četrnaest 
godina čuvao: zlatne predmete umorene, koje je ukrao, misleći 
da njima odbije od sebe sumnju, medaljon i njen križ što joj je 
skinuo s vrata — u medaljonu bila je slika njena zaručnika, 
njenu bilježnicu i, najzad, dva pisma: zaručnikovo pismo 
kojim joj javlja da će skoro doći, : odgovor njen na to pismo 
koje je počela pisati, ali ga nije dovršila, nego ga ostavila na 
stolu da ga sutra preda na poštu. Oba je pisma ponio sa sobom 
— zašto? Zašto ih je poslije čuvao četrnaest godina, mjesto 
da ih uništi kao corpus delicti? I, evo, što se dogodilo; svi su 

se začudili, sve je spopao užas, i nitko nije htio da vjeruje, iako 
su ga svi slušali neobično radoznalo, ali kao čovjeka bolesna, a 
poslije nekoliko dana bilo je već u svim domovima zaključeno 
i presuđeno da je nesretni čovjek poludio. Vlast i sud nisu 
mogli da ne pokrenu postupak, ali su i oni zastali, jer, iako su 
predloženi predmeti i pisma pružali povod za razmišljanje, 
ipak i oni zaključiše da se konačna osuda ne bi mogla izreći 
jedino na temelju tih dokumenata, sve kad bi se utvrdilo da 
su ti dokumenti vjerodostojni. Ta on je te stvari mogao dobiti 
od nje same, kao njen poznanik i kao čovjek koji je uživao 
njeno povjerenje. Čuo sam, uostalom, da su mnogi poznanici 
i rođaci dokazali identičnost stvari umorene i da o tome nije 
moglo biti sumnje. Ali ipak nije bilo suđeno da se cijeli slučaj 
ovako svrši. Poslije pet dana saznali su svi da se jadnik raz- 
bolio i da strepe za njegov život. Od čega se razbolio — ne 
umijem kazati. Govorilo se, srčana mana, ali se saznalo da je, 
na zahtjev njegove supruge, konzilij liječnika ispitivao i 
njegovo duševno stanje i došao do zaključka da je sišao s uma. 
Ja nisam ništa odao, mada su već navalili da me ispituju, a 
kada sam zaželio da ga obiđem, nisu mi dugo dopuštali, a 
osobito njegova supruga: »Vi ste ga«, reče mi, »smutili, on je i 
prije bio mračan, a posljednjih godina svi su opažali kod njega 
neobičnu uzbuđenost i čudnovate postupke, a onda ste ga vi 
upropastili, mučili ste ga čitanjem, i gotovo cijeli mjesec nije 
se gotovo ni micao od vas.« I ne samo njegova supruga, nego 
i ostali u gradu navališe na me i počeše me okrivljivati. »Vi 
ste sve to uradili«, govorili su mi. Šutio sam, ali se radovah 
u duši, jer sam u tome vidio nesumnjivu milost božju prema 
onome koji se sam digao protiv sebe i sam sebe kaznio. A u 
njegovo ludilo nisam mogao da vjerujem. Najzad me pusriše, 
na njegovo navaljivanje, da se sa mnom oprosti. Čim sam ušao, 
odmah sam vidio da su mu odbrojeni ne samo dani nego i 
sati. Bio je slab, žut, ruke su mu drhtale, teško je disao, ali 
je gledao blago 1 radosno. 

— Gotovo je! — reče on. — Odavno žudim za tobom, 
zašto nisi došao? 

Nisam mu rekao da me nisu puštali. 

— Bog se sažalio na me i zove me sebi. Znam da umirem, 
ali sad osjećam, prvi put poslije toliko godina, radost i mir. 
Odmah sam osjetio u svojoj duši raj, čim sam učinio ono što 
sam morao. Sad već smijem voljeti svoju djecu i milovati. Ne 
vjeruju mi, i nitko mi nije vjerovao, ni žena, ni moji suci. 

Neće mi nikad ni djeca vjerovati. U tome vidim milost božju 
prema mojoj djeci. Umrijet ću, i moje će ime za njih ostati 
neokaljano. A sad predosjećam Boga, srce mi je radosno kao 
u raju... izvršio sam svoju dužnost. 

Nije mogao da govori,. gušio se, toplo mi stiskao ruku i gle- 
.dao me plamenim pogledom. Nismo se dugo razgovarali, nje- 
gova je supruga neprestano zavirivala. Ali je ipak uspio da 
mi prišapne: A. 

— A sjećaš li se kad sam te onda pohodio po drugi put, 
o ponoći? Ne rekoh li ti da to zapamtiš? A znaš li zašto sam 
bio došao? Došao sam bio da te ubijem? 


Stresao sam se. 


— Onda sam otišao od tebe u mrak, lutao ulicama _i borio 
se sam sa sobom. I odjedanput sam te toliko zamrzio da mi je 
to srce jedva podnosilo. »Sad je on jedini, mislim, o kome 
zavisim, on je moj sudac, ne mogu izbjeći sutrašnje kazne, 
jer on sve znade.« I nimalo se nisam bojao da ćeš me prijaviti 
(na to nisam ni pomišljao), nimalo, samo sam mislio: »Kako 
ću mu pogledati u oči ako se sam ne prijavim?« Pa ma se ti 
nalazio na kraju svijeta, ali živ, svejedno, ipak bi mi bila ne- 
podnošljiva pomisao da si živ, da živiš, da sve znaš i da me 
osuđuješ. Zamrzio sam te kao da si ti bio uzrok svemu, kriv 
svemu. A vratio sanf se onda do tebe, sjećam se, jer je na tvom 
stolu ležao bodež. Ja sam sjeo i zamolio da i ti sjedneš, i cijelu 
sam minutu razmišljao. Da sam te ubio, morao bih ipak pogi- 
nuti zbog tog ubojstva, sve kad i ne bih otkrio prijašnji zlo- 
čin. Ali na to nisam ni pomišljao, niti sam uopće i htio da o 
tome mislim u onom trenutku. Ja sam jedino tebe mrzio, želio 
iz sve duše da ti se za sve osvetim. Ali je moj Gospod pobi- 
jedio đavola u mome srcu. Međutim, znaj, da nisi nikad bio 
bliže smrti. 

Umro je poslije tjedan dana. Lijes njegov ispratio je do 
groba cijeli grad. Protojerej je održao dirljiv govor. Svi su 
žalili što mu je strašna bolest skratila dane. Poslije njegove 
sahrane digao se protiv mene cijeli grad, čak prestadoše da 
me i primaju. Istina, neki, isprva samo nekolicina, a poslije 
sve više i više, počeše vjerovati u istinitost njegovih izjava i 
počeše me često posjećivati i ispitivati neobično radoznalo i 
radosno, jer čovjek voli pad pravednika i njegovu sramotu. 
Ali sam šutio, i naskoro napustio grad, a poslije pet mjeseci 
udostojao me je Gospod Bog da pođem ovim čvrstim i pre- 

krasnim putom, i ja sam blagoslivljao onaj nevidljivi prst koji 
mi je tako jasno pokazao taj put. A mnogo napaćenoga sluge 
božjeg Mihajla sjećam se u svojim molitvama svaki dan sve 
do danas. 


II 
IZ RAZGOVORA I POUKA STARCA ZOSIME 


€) Nešto o ruskom kaluđeru i o vjerojatnom 
značenju njegovu 


Oci i učitelji, šta je kaluđer? U prosvijećenom svijetu izgo- 
varaju danas neki tu riječ već s podsmijehom, a neki i kao 
pogrdu. A što dalje, to više. Istina je, ah, istina je, i među 
kaluđerima ima mnogo nametnika, pohotljivaca, razvratnika i 
bezobraznih protuha. U te upiru prstom obrazovani svjetov- 
njaci: »Vi«, kažu oni, »lijenčine i nekorisni članovi društva, 
živite od tuđe muke, vi ste bezobrazni prosjaci.« Međutim, 
koliko ima u kaluđerstvu smjernih i krotkih, željnih samoće 
i tople molitve u tišini. Na te manje pokazuju i čak ih i ne 
spominju, a kako bi se začudili kad bih im rekao da će, mo- 
žda, ti krotki i željni molitve u samoći još jedanput donijeti 
spas Rusiji! Jer su se oni zaista spremili u tišini »za dan i sat, 
za mjesec i godinu«. Oni zasad čuvaju u svojoj samoći lik 
Kristov, divan i neiskvaren, u čistoći istine božje, naslijeđen 
od drevnih otaca, apostola i mučenika, i kada bude potrebno, 
objavit će ga poljuljanoj istini svijeta. Ova je misao velika. 
Od istoka zasjat će ova zvijezda. 

Tako ja mislim o kaluđeru, i zar je to lažno, zar je to 
oholo? Pogledajte svjetovnjake i cijeli taj svijet što se toliko 
uznosi nad narodom božjim, nije li se u njemu iskrivilo božje 
obličje i njegova istina? Oni imaju samo nauku, a u nauci 
samo ono što je podvrgnuto osjećanju. A duhovni svijet, uz- 
višeniju polovicu čovječjeg bića poriču sasvim i progone ga 
s nekim slavljem, čak s mržnjom. Svijet je proglasio slobodu, 
osobito u posljednje vrijeme, i što vidimo u toj njihovoj slo- 
bodi: samo ropstvo i samoubojstvo! Jer svijet govori: »Imaš 

potrebe svoje, zadovolji ih dakle, jer imaš isto pravo na to 
kao i najugledniji i najbogatiji ljudi. Ne boj se da ih zado- 
voljiš, Štaviše, umnoži ih« — eto današnjeg svjetovnog učenja. 
U tome oni i vide slobodu. I što proizlazi iz tog prava na 
umnažanje potreba? Kod bogataša osamljenost i duhovno 
samoubojstvo, a kod sirotinje — zavist i ubojstvo, jer su im 
dali pravo, ali im još nisu pokazali sredstva kojima će zado- 
voljiti potrebe. Uvjeravaju da se svijet, što dalje, to više uje- 
dinjuje i okuplja u bratsku zajednicu zbog toga što se skraćuju 
udaljenosti i kroz zrak prenose misli. Ah, ne vjerujte takvu 
sjedinjenju ljudi. Shvaćajući slobodu kao umnažanje i brzo 
zadovoljenje potreba, oni unakazuju svoju prirodu, jer izazi- 
vaju u sebi mnogo bezumnih i glupih želja, navika i najružni- 
jih izmišljotina. Žive samo zato da jedm drugima zavide, da 
ugađaju svome tijelu i da se razmeću. Držati gozbe i kočije, 
ići na izlete, imati činove i robove — poslužitelje — smatra 
se već za toliku neophodnost da se žrtvuju čak i sami životi, 
čast i čovjekoljublje, kako bi se zasitila ta neophodnost, i čak 
ubijaju sami sebe ako je ne mogu zadovoljiti. Kod onih koji 
nisu bogati vidimo to isto, a kod siromašnih nezadovoljenje 
potreba i zavist guše sada pijanstvom. A naskoro će se opiti 
krvlju mjesto vinom, jer ih tome vode. Pitam vas: je li takav 
čovjek slobodan? Poznavao sam jednog »borca za ideju«, koji 
mi je sam pričao da ga je u tamnici, kada su mu zabranili 
pušenje, nepušenje toliko mučilo da je sam pošao da se odreče 
svoje »ideje« samo da mu dadu duhana. A, međutim, taj 
govori: »Idem da se borim za čovječanstvo«, Ali kamo će 
takav poći, i za što je on sposoban? Jedino za kakav nagao 
čin, ali izdržljivost njegova neće biti dugotrajna. I nije ni- 
kakvo čudo što su mjesto slobode dopali ropstva, a mjesto 
služenja bratoljublju i čovječanskom sjedinjenju, pali, napro- 
tiv, u podvojenost i osamljivanje, kako mi je u mladosti go- 
vorio moj tajanstveni gost i moj učitelj. I zato se u svijetu 
sve više i više gasi misao o služenju čovječanstvu, o bratstvu 
i zajednici ljudi, i ta misao zaista se susreće gotovo s podsmi- 
jehom, jer kako da se okani svojih navika, kamo da pođe taj 
rob koji se toliko navikao da zadovoljuje bezbrojne svoje po- 
trebe koje je sam izmislio? On živi sam za sebe, i što ga se 
tiče cjelina. I postigli su da su zgrnuli posjeda vrlo mnogo, a 
radosti je sve manje. 

Drugo je nešto put kaluđerski. Poslušnosti, postu i molitvi 
gotovo se smiju, a međutim se samo u njima nalazi put koji 

vodi pravo istinskoj slobodi: odbacujem od sebe izlišne i su- 
višne potrebe, samoljubivu i oholu svoju volju obuzdavam i 
bičujem poslušnošću, i tako postižem, s pomoću Božjom, 
slobodu duha, a njome i duhovnu radost! Tko je od njih spo- 
sobniji uzdići veliku misao i poći da joj služi — ili osamljeni 
bogataš, ili ovaj koji je oslobođen tiranstva i navika? Kalu- 
đera kore zbog njegove osamljenosti: »Ti si se povukao u 
samoću da se spasiš u manastirskim zidovima, a zaboravio si 
na bratsko služenje čovječanstvu«. Ali, pogledajmo, tko je 
revniji u bratoljublju? Osamljenost ne vlada kod nas, već kod 
njih, samo što je ne vide. A iz naših su redova od starine 
izlazili narodni poslenici, zašto ih ne bi moglo biti i danas? 
Isti onakvi smjerni pobožni isposnici i Šutljivci podići će se 
i poći na veliko djelo. U narodu je spas Rusije. Ruski je ka- 
luđer od iskona bio s narodom. Ako je narod osamljen, onda 
smo i mi osamljeni. Narod vjeruje kao 1 mi, a poslenik koji 
ne vjeruje, ne može kod nas u Rusiji ništa učiniti, pa makar 
bio iskrena srca i genijalna uma. To zapamtite. Narod će do- 
čekati bezbožnika 1 svladat će ga, i nastat će jedinstvena pra- 
voslavna Rusija. Čuvajte narod i sačuvajte njegovo srce. Od- 
gajajte ga u tišini. To je vaš kaluđerski zadatak, jer je ovaj 
narod bogonosac. 


f) Nešto o gospodarima i o slugama, i o tome može li između 
gospodara i slugu postojati uzajamno duhovno bratstvo 


Bože moj, reći će tkogod, i narod je grešan. A plamen uni- 
Štavanja raste, očito, od sata u sat, i poklopit će nas. I u na- 
rodu se već javlja osamljenost: pojavljuju se kaišari i mukraši; 
i trgovac teži već sve više i više za počastima, nastoji da se 
pokaže obrazovanim, iako nema nikakva obrazovanja, te zbog 
toga na ružan način zanemaruje stare običaje i čak se stidi 
vjere otaca. Obilazi knezove, a ipak nije ništa drugo nego 
pokvareni seljak. Narod trune od pijanstva, i više ne može 
da ga se okani. A koliko je okrutnosti prema porodici, ženi, 
pa čak i prema djeci, i sve zbog pijanstva. U tvornicama sam 
vidio djecu od devet godina, slabu, ispijenu, pogrbljenu i već 
razvratnu. Zagušljiva radionica, lupa strojeva, rad po cijeli 
dan božji, razvratne riječi i piće, piće, zar je to potrebno duši 
još tako malena djeteta? Ono treba sunca, dječjih igara i svi- 
jetlih primjera oko sebe i bar trunak ljubavi. Da ne bude 

tako i nadalje, da ne muče više djecu, ustanite, kaluđeri, i 
propovijedajte brzo, bez odlaganja. Ali Bog će spasiti Rusiju, 
jer, premda je puk pokvaren i premda se ne može odreći 
smrdljiva grijeha, ipak zna da je njegov smrdljiv grijeh pro- 
kleo Bog, te da loše čini što griješi. Tako nepokolebljivo još 
uvijek vjeruje naš narod u istinu, priznaje Boga i skrušeno 
plače. Ali nije tako kod viših. Oni se povode za naukom i 
hoće da udese život jedino po svome umu, ali bez Krista, kako 
su prije činili, te su već proglasili da nema zločina, da nema 
grijeha. A po njihovu mišljenju imaju pravo: jer ako nemaš 
Boga, šta je onda zločin? U Evropi već silom ustaje narod 
protiv bogataša, i posvuda ga narodne vođe vode da prolije 
krv, učeći ga da je njegov gnjev opravdan. Ali »neka je njihov 
gnjev proklet, jer je krvoločan«. A Rusiju će spasiti Bog, kao 
što ju je već mnogo puta spasio. Iz naroda će doći spas, iz 
vjere i smjernosti njegove. Oci i učitelji, čuvajte vjeru, ovo nije 
mašta: mene je cijelog vijeka potresalo prekrasno i istinsko 
dostojanstvo našeg velikog naroda, jer sam ga ja vidio, ja 
mogu posvjedočiti da postoji — vidio i divio mu se, vidio po- 
red smrada grijeha i sirotinjske slike našeg naroda. On nije 
ropske duše, iako je dva vijeka robovao. On je slobodan 
vanjštinom i vladanjem, ali ta sloboda nikoga ne vrijeđa. A 
nije ni osvetljiv, ni zavidljiv. »Ti si čuven, ti si bogat, ti si 
mudar i darovit — pa neka si, blagoslovio te Bog. Poštujem 
te, ali znam da sam i ja čovjek. Time što te poštujem bez 
zavisti pokazujem pred tobom svoje čovječansko dostojan- 
stvo.« Zaista, ako to 1 ne kazuju (jer ne umiju još da to 
reknu), ali tako postupaju, ja sam to sam vidio, sam iskusio, 
i vjerujete li mi: što je siromašniji i niži naš ruski čovjek to 
se više opaža u njemu ta prekrasna pravednost, jer oni među 
njima, koji su bogati, kaišari i muktaši, većinom su pokvareni, 
i mnogo, vrlo mnogo toga posljedica je našeg nerada i naše 
nepažnje! Ali će Bog spasiti svoje ljude, jer velika je Rusija u 
svojoj smjernosti. U mašti vidim 1 kao da već zbilja vidim 
našu budućnost: jer bit će tako da će se čak najpokvareniji 
naš gavan najposlije postidjeti svog bogatstva pred siromahom, 
a siromah će, kad to vidi, razumjeti tu smjernost i dati mu 
prvenstvo, te mu radosno i naklonošću uzvratiti za taj ple- 
meniti stid. Vjerujte mi, ovako će se svršiti, to je sigurno. 
Samo je u čovječjem duhovnom dostojanstvu jednakost, i to 
će se spoznati jedino kod nas Rusa. Budu li braća, bit će i 
bratstva, a bez bratstva nikad neće moći podijeliti ono što 

imaju. Čuvajmo lik Kristov, i on će zasjati kao dragi kamen 
cijelom svijetu... Neka tako bude, neka tako bude! 

Oci i učitelji, doživio sam jedanput nešto vrlo dirljivo. Na 
svome putovanju sreo sam jedanput, u gubernijskom gradu 
K. svog nekadašnjeg poslužitelja Afanasija, a od onog dana 
otkako smo se rastali bilo je prošlo već osam godina. On me 
je iznenada spazio na trgu, poznao, pritrčao 1, Bože, koliko 
se obradovao 1 kako je pojurio prema meni: »Gospodine, go- 
spodaru, jeste li vi to? Zar zbilja vas gledam?« Povede me 
svojoj kući. Istupio je iz: vojske, oženio se i već imao dvoje 
djece. Živio je sa ženom od piljarenja na trgu. Soba mu je 
bila siromašna, ali čista i prijatna. On me posadi, pristavi 
samovar, posla po ženu, kao da sam mu svojim dolaskom 
priredio praznik. Dovede mi djecu: »Blagoslovite, gospodine!« 
Zar da ih ja blagoslovim, rekoh mu, ja sam običan i smjeran 
kaluđer. Bogu ću se pomoliti za njih i za tebe, Afanasije Pav- 
loviču, kao što se i dosada molih za tebe Bogu uvijek, svaki 
dan, od onog dana, jer od tebe je, kažem ti, sve poteklo.« I ja 
sam mu to objasnio kako sam znao. Kakav čovjek; gleda u 
me i nikako ne može da zamisli da ja, nekadašnji njegov go- 
spodar i oficir, stojim sad pred njim ovakva obličja i u ovakvu 
odijelu, te čak i zaplaka. »A što plačeš«, rekoh mu, »ti neza- 
boravljeni čovječe, bolje da se iz dubine duše raduješ zbog 
mene, dragi moj, jer radostan je i sjajan moj put.« On nije 
puno govorio, nego je neprestano uzdisao i dirljivo mi klimao 
glavom. »A gdje je vaša zapita me, »imovina?« Ja mu odgo- 
vorih: »Poklonio sam je manastiru, a mi Živimo u zajednici.« 
Poslije čaja pačeo sam se s njim opraštati, kad on odjedanput 
izvadi pola rublja, kao dar manastiru, a drugu polovinu gura- 
še mi u ruku, rekavši užurbano: »A ovo vama«, reče, »starcu, 
putniku, možda će vam dobro doći, oče.« Primio sam pola 
rublja, pozdravio njega i ženu, i otišao veseo, misleći putem: 
»Sada sigurno nas obojica, on kod svoje kuće, a ja na putu, 
uzdišemo i radosno se smješkamo, klimajući glavom, razdra- 
gana srca i ne zaboravljajući kako je Bog naredio da se sret- 
nemo.« I otada ga nisam više nikad vidio. Bio sam njegov 
gospodar, a on moj sluga, a sad,:kada smo se poljubili u lju- 
bavi ganute duše, među nama je došlo do velikog ljudskog 
sjedinjenja. O tome sam mnogo razmišljao, a sada mislim 
ovako: zar zbilja um ne može shvatiti da može doći do ovog 
velikog i prostođušnog sjedinjenja u svoje vrijeme i svuda 

među našim ruskim ljudima? Ja vjerujem da će doći, i da je to 
vrlo blizu. 

A o slugama nadodart ću i ovo: prije, dok sam bio mladić, 
mnogo sam se ljutio na sluge: »Kuharica je donijela vrelo jelo, 
momak nije očistio odijelo.« Ali tada me odjedanput obasjala 
misao mog dragog brata, koju sam čuo od njega u svome 
djetinjstvu: »Zaslužujem li da mi drugi služe, i smijem li da 
ih ćuškam zbog toga što su siromašni 1 neobrazovani?« Onda 
sam se čudio što tako obične i očito jasne misli tako kasno 
iskrsavaju u našem umu. Svijet ne može biti bez slugu, ali 
učini tako da tvoj sluga bude duhovno slobodniji nego što bi 
bio da nije sluga. I što da ja ne bih mogao biti slugom svoga 
sluge, ali da on to čak vidi, i to bez imalo oholosti s moje 
strane, ili manje s njegove? Što ne bi moj sluga bio meni kav 
neki moj rođak, da ga, napokon, primim u svoju porodicu i 
da se radujem tome! To je čak već 1 sada ostvarljivo, ali će 
poslužiti kao temelj budućem divnom jedinstvu ljudi, kad 
čovjek ne bude više tražio sebi slugu, niti će željeti, kao sada, 
da ga služe njemu slični ljudi, nego će nastojati svim silama 
da bude sam sluga svima po riječima evanđelja. I zar je zaista 
samo mašta da će čovjek, napokon, naći svoju radost jedino 
u djelima prosvjećivanja i milosrđa, a ne kao sada u surovim 
radostima — prekomjernom žderanju, bludu, kočoperenju, 
hvalisanju i zavidnom uznošenju jednog nad drugim? Ja tvrdo 
vjerujem da nije, i da je to vrijeme blizu. Smiju se 1 pitaju: 
kada će to vrijeme nastati, i ima li nade da će nastati. A ja 
mislim da ćemo mi s pomoću Kristovom to veliko djelo iz- 
vesti. I koliko je već bilo ideja na zemlji, u povijesti čovje- 
čanstva, na koje se pred svojih deset godina nije moglo ni 
pomišljati, ali koje su se odjedanput pojavile, kad je kucnuo 
njihov tajanstveni čas, i raširile se po svoj zemlji? Tako će 
i kod nas biti, i naš će narod zasjati svijetu, i svi će ljudi reći: 
»Kamen koji odbaciše zidari posta glava od ugla.« A trebalo 
bi te iste podsmjehivače zapitati: ako su naše misli mašta, kad 
ćete vi, jedino svojim umom, a bez Krista, podići svoju zgradu 
i urediti pravedan život? A ako oni sami tvrde da će, baš 
naprotiv, oni doći do jedinstva, onda to zaista vjeruju naj- 
prostodušniji među njima, i čovjek se mora čuditi tolikoj nji- 
hovoj prostodušnosti. Zbilja, oni imaju više sanjalačke fanta- 
zije nego mi! Oni misle da život urede pravedno, ali, odba- 
civši Krista, svršit će tako da će poplaviti svijet krvlju, jer 
krv vapi za krvlju, a tko isuče mač, poginut će od mača. I 

da nema zavjeta Kristova, uništavali bi se međusobno dotle 
dok ne bi ostala samo dva čovjeka na zemlji. Ali ni ta se 
dvojica ne bi znala savladati u svojoj oholosti, te bi posljednji 
smaknuo pretposljednjeg, a onda i sama sebe. I to bi se dogo- 
dilo kad ne bi bilo Kristova zavjeta da će to zbog krotkih i 
smjernih prestati. Imao sam priliku još onda dok sam još bio 
u oficirskoj odori i odmah poslije mog dvoboja da povedem 
u jednom društvu razgovor o slugama i sjećam se kako su 
mi se svi čudili: »Šta, rekoše, da posadimo slugu na divan i 
da ga ponudimo čajem?« Ja sam im onda odgovorio: »A što 
ne bismo i to katkad učinili?« Svi su se smijali. Pitanje je 
njihovo bilo lakoumno, a odgovor moj nejasan, ali ja mislim 
da je u njemu bilo bar nešto istine. 


g) O molitvi, o ljubavi i o dodiru s drugim svjetovima 


Mladiću, ne zaboravljaj molitve. Svaki put u svojoj molitvi, 
ako je iskrena, iskrsne nov osjećaj, a s njim i nova misao koja 
ti je bila prije nepoznata i koja će te ohrabriti, i ri ćeš ra- 
zumjeti da je molitva odgoj. Zapamti još i ovo: svaki dan, 
kad god možeš, ponavljaj u sebi: »Gospode, smiluj se svima 
koji stupiše danas pred tebe.« Jer svakog sata i svakog tre- 
nutka ostavljaju mnoge tisuće ljudi na zemlji svoj život, i 
njihove duše izlaze pred Gospoda — i koliko se rastalo od 
zemlje: osamljenih, nepoznatih, tužnih i žalosnih, koje nitko 
neće požaliti i za koje se čak ni ne zna da sui Živjeli. I možda 
će se s drugog kraja svijeta podići Gospodu tvoja molitva za 
pokoj njegove duše, iako ga ti nisi ni poznavao, a ni on tebe. 
Kako će se ganuti njegova duša kad stane tog trenutka u stra- 
hu pred Gospoda i osjeti da ima netko tko se za njega moli, 
da je ostalo na zemlji stvorenje koje i njega voli. A i Bog 
će milostivije pogledati na vas obojicu, jer.kad si se ti toliko 
sažalio na nj, koliko će se onda sažaliti on, koji je bezgranično 
milostiviji i ljubazniji od tebe. I oprostit će mu tebe radi. 

Braćo, ne bojte se ljudskog grijeha, volite čovjeka i u nje- 
govu grijehu, jer to je slika božanske ljubavi i vrhunac lju- 
bavi na zemlji. Volite svaku božju tvorevinu, i cjelinu, i svako 
zrnce pijeska. Svaki listić, svaku zraku božju. Volite životinje, 
volite biljke, volite svaku stvar. Ako budeš volio svaku stvar, 
otkrit ćeš i tajnu božju u stvarima. Kada je jedanput otkriješ, 
upoznavat ćeš je neprestano sve više i dulje iz dana u dan. 

I zavoljet ćeš, najzad, cijeli svijet potpunom, sveobuhvatnom 
ljubavlju. Volite Životinje, jer i njima je dao Bog klicu misli i 
nepomućenu radost. Ne dirajte ih, ne mučite ih, ne otimajte 
im njihovu radost i ne protivite se božjoj misli. Čovječe, ne 
uznosi se nad životinje: one nisu griješne, a ti svojom veli- 
činom kvariš zemlju, svojom pojavom na njoj ostavljaš iza 
sebe smrdljivi trag — na žalost, gotovo svaki od nas! Osobito 
volite djecu, jer ona su također bez grijeha, kao anđeli, i žive 
zbog čišćenja naših srdaca i nama za primjer. Teško onome, 
tko vrijeđa djecu. A mene je otac Antim učio djecu voljeti: 
na našim putovanjima taj je dragi i šutljivi čovjek pokupovao 
za darovane groščiće paprenjake i poslastice i dijelio djeci. 
On nije mogao da prođe pored djece bez duševnog uzbuđenja 
— takav je to bio čovjek. 

Pred ponekom mišlju zastaneš u sumnji, osobito kada vidiš 
grijeh ljudi, 1 zapitaš se: »Da se poslužim silom ili smjernom 
ljubavi?« Uvijek se odluči za »smjernu ljubav«. Ako se za 
to odlučiš jedanput zauvijek, moći ćeš pokoriti cijeli svijet. 
Smjerna je ljubav — strašna sila, najjača, kojoj nema ravne. 
Svaki dan i sat, svaku minutu pazi na sebe i motri sebe da 
ti pojava bude lijepa. Prošao si, eto, kraj malog djeteta, pro- 
šao si ljutit, govoreći ružne riječi, srdite duše; ti možda nisi 
spazio djeteta, ali ono je vidjelo tebe, i tvoj se ružni i bez- 
božni lik možda usjekao u njegovo nezaštićeno srdašce. Ti to 
nisi znao, možda si već samo time bacio u njega loše sjeme, 
i ono će, vjerojatno, izrasti, a sve zato što nisi pazio da si 
pred djetetom i što nisi odgajao u sebi ljubavi, obazrive i dje- 
lotvorne. Braćo, ljubav je učiteljica, ali je potrebno da je 
umiješ steći, jer ona se teško stječe, teško kupuje dugotrajnim 
radom i polagano, jer ne treba voljeti samo trenutno i slu- 
čajno, već neprestano. A slučajno može svatko voljeti, pa i 
zločinac. Mladić, moj brat, molio je i ptice za oproštenje. To 
je naoko glupo, a ipak ima smisla, jer sve je kao ocean, sve 
teče i sve se dodiruje, na jednom mjestu dotakneš, a na drugom 
kraju svijeta odjekne. Neka je glupost moliti ptice za opro- 
štenje, ali i pticama bi bilo lakše, i djetetu, i svakoj životinji 
uza te, kad bi bio bar za trunak čistiji nego što si sada. Sve 
je kao ocean, velim vam. Onda bi se i pticama molio, mučen 
od sveobuhvatne ljubavi i kao u nekom ushićenju, a molio bi 
ih da ti i one oproste tvoj grijeh. Cijeni to ushićenje, ma kako 
se ono glupo činilo ljudima. 

Prijatelji moji, izmolite u Boga radosti. Budite radosni 
kao djeca, kao ptičice nebeske, I neka vas u vašem radu ne 
zbunjuje grijeh ljudi, ne bojte se da će on uništiti vaše djelo 
i da vam neće dati da ga dovršite. Ne govorite: »Moćan je 
grijeh, moćna bezbožnost, moćna je gadna okolina, a mi smo 
osamljeni i nemoćni, uništit će nas gadna okolina i neće nam 
dati da dovršimo dobro djelo.« Klonite se, djeco, takve pla- 
šljivosti! U ovome je jedini spas: preuzmi na se sve grijehe 
ljudske i učini sebe odgovornim za njih. A tako je zaista, pri- 
jatelju moj, jer čim sebe iskreno učiniš odgovornim za sve i 
za sva, odmah ćeš uvidjeti da tako i jest, 1 da si ti za sve 
i sva kriv. A ako zbog svoje lijenosti i nemoći baciš krivnju 
na ljude, svršit ćeš tako da ćeš se zadojiti sotonskom ohološću 
i zamrmljati na Boga. O sotonskoj oholosti mislim ovako: mi 
je na zemlji teško shvaćamo, i zato tako lako padamo u po- 
grešku i poprimamo je misleći pri tom da činimo nešto veliko 
1 divno. A 1 mnoge od najjačih osjećaja i pokreta naše prirode 
ne možemo ovdje na zemlji da shvatimo, ali nemoj da te to 
zavede i da misliš da će ti to poslužiti kao opravdanje, jer 
vječni sudac traži od tebe samo ono što si mogao shvatiti, a 
ne ona što nisi mogao. O tome ćeš se sam uvjeriti, jer onda ćeš 
sve pravilno spoznati i nećeš se prepirati. Mi na zemlji zaista 
bludimo, a da nemamo pred sobom dragocjenog lika Kristova, 
mi bismo propali i zalutali sasvim, kao rod ljudski prije po- 
topa. Mnogo nam je toga na zemlji nepoznato, ali, mjesto 
toga, darovano nam je tajno i skriveno osjećanje žive naše veze 
s drugim svijetom, sa svijetom najgornjim i najvišim, a i kori- 
jenje naših misli i osjećaja nije ovdje, već u drugim svjetovima. 
Eto zašto i govore filozofi da se suština stvari ne može shva- 
titi na zemlji. Bog je uzeo sjeme s drugih svjetova i posijao 
ga na ovoj zemlji 1 podigao svoj vrt, i niklo je sve što je 
moglo nići, ali ono što je odraslo živi i živo je jedino s pomo- 
ću osjećaja dodira s tajanstvenim drugim svjetovima. Ako 
oslabi ili propadne u tebi osjećanje, onda umire i ono što je u 
tebi uzraslo. Onda ćeš postati ravnodušan prema životu i čak 
ćeš ga zamrziti. Tako ja mislim. 


h) Može li čovjek suditi sebi sličnima? 
O bezgraničnoj vjeri 


Osobito zapamti da ne možeš nikome biti sudac. Jer na 
zemlji ne može nitko biti sudac zločincu prije nego što sam 
ne uvidi da je on isto onakav zločinac kao 1 onaj koji pred 

njim stoji, i da je možda baš on najkrivlji za zločin onoga 
koji pred njime stoji. Kad ovo uvidi, rek onda može biti sudac. 
Ma kako se sve ovo činilo ludo, ipak je istina. Jer da sam 
ja sam pravedan, možda ne bi ni bilo zločinca koji preda 
mnom stoji. Ako možeš preuzeti na se zločin zločinca koji 
pred tobom stoji i koga osuđuje tvoje srce, preuzmi odmah i 
stradaj sam za njega, njega otpusti bez karanja. I kad bi te 
čak i sam zakon postavio za njegova suca, učini i tada u tom 
smislu, ako ti je ikako moguće, jer će on otići i sam sebe 
mnogo teže osuditi nego tvoj sud. A ako ode neosjetljiv za 
tvoje poljupce i ismijavajući te, neka te to ne sablažnjava: 
nije, dakle, još došao njegov čas, ali će doći u svoje vrijeme. 
A ako ne dođe, svejedno je, jer ako nije on, drugi će mjesto 
njega priznati i stradati, osuditi i okriviti sam sebe, i pravdi 
će biti udovoljeno. Vjeruj u to, tvrdo vjeruj, jer u tome i leži 
sva nada i sva vjera svetitelja. 

Radi neprekidno. Ako se noću, polazeći na počinak, sjetiš: 
»Nisam izvršio šta je trebalo«, ustani bez oklijevanja i izvrši. 
Ako se nalaze oko tebe ljudi zlobni i bezosjećajni, koji neće 
da te slušaju, padn: ničice pred njih i zamoli ih za oproštenje, 
jer si zaista i ti kriv što neće da te slušaju. A ako već ne možeš 
da govoriš s ozlojeđenim ljudima, služi im šutke i ponizno, i 
nikad ne gubi nade. Ako te svi ostave i otjeraju silom, te osta- 
neš sam, padni na zemlju i ljubi je, pokvasi je svojim suzama. 
I zemlja će donijeti plod od tvojih suza, mada te nije nitko ni 
vidio ni čuo u tvojoj samoći. Vjeruj bezgranično, pa ma se čak 
i to desilo da svi na zemlji pođu stranputicom, a ti sam ostaneš 
u vjeri, i onda prinesi žrtvu i hvali Boga u, jedini. A nađe li 
vas se dvojica takvih — u vama je već cijeli svijet, svijet žive 
ljubavi, zagrlite se i smjerno veličajte Boga, jer se ipak saču- 
vala njegova istina, pa makar samo u vama dvojici. 

Ako sam zgriješiš, te budeš smrtno žalostan zbog svojih gri- 
jeha, ili zbog grijeha u koji si iznenada pao, raduj se zbog 
drugoga, raduj se zbog pravednika, raduj se tome što nije pra- 
vednik zgriješio kad si već ti zgriješio. 

Ako zločin ljudi izazove u tebi negodovanje i nesavladivu 
tugu da čak poželiš da se osvetiš zločincu — boj se tog osje- 
ćaja više nego ičega; idi odmah i potraži muke, kao da si ti 
sam kriv zbog tog ljudskog zločina. Uzmi na se tu muku i trpi, 
i tvoje će se srce stišati 1 ti ćeš shvatiti da si i sam kriv, jer si, 
kao jedini bez grijeha, mogao svijetliti ljudima, a nisi svijetlio. 
Da si svijetlio, rasvijetlio bi svojom svjetlošću i drugima put, 

i onaj koji je počinio zločin možda ga ne bi bio počinio uz 
tvoju svjetlost. A ako si i svijetlio, pa se ipak uvjeriš da se 
ljudi ne spasavaju uz tvoju svjetlost, ostani čvrst i ne sumnjaj 
u moć nebeskog svjetla; vjeruj, ako se nisu spasili sad, spasit 
će se kasnije. A ako se i poslije ne spase, spasit će se sinovi nji- 
hovi, jer neće umrijeti tvoja svjetlost ako ti umreš. Pravednik 
umire, a svjetlost njegova ostaje. I spasavaju se uvijek poslije 
smrti spasioca. Rod ljudski ne poštuje svoje proroke i zlostav- 
lja ih, ali ljudi vole svoje mučenike i štuju one koje su mučili. 
Ti radiš za cjelinu, radiš za budućnost. Nikad ne traži nagra- 
de, jer je već i bez toga velika tvoja nagrada na ovoj zemlji: 
duhovna tvoja radost, koju jedino pravednik nalazi. Ne boj 
se ni uglednih, ni silnih, ali budi uvijek premudar i čist. Drži 
se mjere, čini sve u svoje doba, nauči to. A kad si sam, moli se. 
Voli padati ničice na zemlju 1 cjelivati je. Zemlju cjelivaj ne- 
umorno, neutaživo cjelivaj, svakoga voli, i traži takav zanos i 
ushit. Pokvasi zemlju suzama svoje radosti i voli te svoje suze. 
A zanosa tog se ne stidi, cijeni ga, jer je on veliki dar božji 
koji se ne daje mnogima, već jedino izabranima. 


i) O paklu i paklenom ognju. Mistično razmatranje 


Oci i učitelji, pitam sebe: »Šta je pakao?« Mislim: »Patnja 
što čovjek ne može više voljeti.« Jedanput, u bezgraničnom 
biću, koje se ne može izmjeriti ni vremenom ni prostorom, bit 
će dana nekom duhovnom stvorenju, koje se pojavilo na ze- 
mlji, prilika da kaže sebi: »Ja postojim i ja volim.« Jedanput, 
samo jedanput bi mu dan trenutak ljubavi djelotvorne, žive, 
a zato dobi zemaljski Život i s njim vremena i rokove, i šta bi: 
to sretno stvorenje odbaci dar skupocjeni, ne ocijeni ga, ne 
zavoli ga, nego pogleda u nj podsmjehujući se, i ostade bez 
osjećaja. I takav, kad je otišao sa zemlje, gleda krilo Abraha- 
movo i razgovara se s Abrahamom, kako se kazuje u priči o 
bogatašu i Lazaru, i gleda raj i može da uđe Gospodu, ali ga 
baš to i muči što će ući Gospodu iako nije ljubio i što će se 
sastati s onima koji su ljubili, a čiju je ljubav on prezreo. On 
sada jasno vidi i govori sam sebi: »Sad već znam, iako sam 
toliko želio voljeni, da više neće biri djela za ljubav moju, 
niti će biti više prilike za žrtvu, jer se svršio život na zemlji, 
i neće doći Abraham da makar kapljom žive vode (to jest, po- 
novnim darom djelotvornog zemaljskog života, kao što je bio 

i prijašnji), rashladi plamen žeđi za duhovnom ljubavi od koje 
sad gorim, a koju sam na zemlji prezreo. Ali živora više nema, 
a vrijeme se ne vraća! Iako bi i svoj život rado dao za druge, 
ali to je sad već nemoguće, jer je već prošao onaj život koji se 
mogao prinijeti za žrtvu, i sad zjapi provalija između onog 
Života i ovog bića. Govore da postoji stvarni pakleni plamen: 
neću da istražujem tu tajnu i bojim se toga, ali, mislim, kad bi 
postojao stvarni plamen, da bi mu se zaista obradovali, jer bi 
u stvarnoj muci, držim, makar za trenutak zaboravili naj- 
strašniju duševnu muku. A i nemoguće je osloboditi se te du- 
ševne muke, jer to nije patnja izvanjska, već unutrašnja. A 
kad bi se i mogli osloboditi, mislim da bi bili još nesretniji 
Pa, iako bi im oprostili pravednici iz raja, gledajući njihove 
muke, i zvali ih sebi u bezgraničnoj svojoj ljubavi, oni bi već 
time još više povećali patnje, jer bi pobudili u njima još silniji 
plamen za sličnom, djelotvornom i blagotvornom ljubavi, koja 
je sad već postala nemoguća. Ipak mislim, strepeći u srcu, da 
bi mi sama svijest o toj mogućnosti morala napokon poslužiti 
kao olakšanje. Jer, primivši ljubav pravednika, a kako nisu 
kadri da je uzvrate, oni će u toj pokornosti, i zbog takve 
smjernosti naći najzad neku vrst one djelotvorne ljubavi, koju 
su prezreli na zemlji, i neko slično djelovanje... Žao mi je, 
braćo i prijatelji moji, što se ne mogu jasnije izraziti, ali 
teško onima koji su se sami uništili na zemlji, teško samouboji- 
cama! Mislin da nema nesretnijih ljudi. Kažu nam da je 
grijeh moliti se za takve Bogu, i crkva ih na vidljiv način 
izopćuje, ali ja mislim u dubini svoje duše da se 1 za njih 
smije moliti. Zbog ljubavi neće se Krist na nas ljutiti. Ispo- 
vijedam vam se, oci i braćo, da sam se za takve cijelog života 
u duši mdlio, a i sada se svaki dan molim. 

O, u paklu ima i takvih koji su živjeli oholo i okrutno uza 
sve nesumnjivo znanje, i uza sve to što su vidjeli nepobitnu 
istinu; ima ih strašnih, koji su se sasvim predali đavolu i nje- 
govu oholu duhu. Za njih je pakao dobrovoljan i nezasitan, 
i oni su prekaljeni mučenici. Jer oni su sami sebe prokleli kad 
su prokleli Boga i život. Oni se hrane svojom pakosnom oho- 
lošću kao kakav gladan putnik u pustinji koji sam siše krv 
iz svoga tijela. Ali se ne mogu nasititi za sve vjekove, te 
odbacuju oproštenje i proklinju Boga koji ih zove. Bez mržnje 
ne mogu da gledaju Boga živoga, i zahtijevaju da ne bude 
Boga živoga, i da Bog uništi sam sebe i sve što je stvorio. 

I oni će vječno gorjeti u vatri svoje srdžbe i željeti smrt 
svoju i bitisanje. Ali smrt neće dočekati... 


Ovdje se svršava rukopis Alekseja Fjodoroviča Karama- 
zova. Ponavljam: on nije potpun, i sastoji se iz odlomaka. 
Biografski podaci, na primjer, obuhvataju tek ranu starčevu 
mladost. Iz njegovih pouka i mišljenja napravljena je kao 
neka cjelina, iako je očito da ih je izrekao u različito doba 
i iz različitih pobuda. A sve što je govorio starac baš u tim 
posljednjim trenucima života i nije točno izloženo, nego je 
iznesena jedino predodžba o duhu i značaju tog razgovora, 
ako se usporedi s onim što je u rukopisu Alekseja Fjodoroviča 
navedeno iz prijašnjih njegovih pouka. Starčeva smrt nastu- 
pila je zaista sasvim neočekivano. Jer, iako je svima koji su 
se te večeri sakupili kod njega bilo potpuno jasno da je 
smrt blizu, ipak nisu mogli predstaviti sebi da će tako izne- 
nada nastupiti. Baš naprotiv, njegovi prijatelji, kako sam 
naprijed spomenuo, videći ga te noći bar naoko toliko srčana 
i razgovorna, bili su čak uvjereni da je njegovo zdravlje 
krenulo primjetno na bolje, mada tek na kratko vrijeme. 
Čak pet minuta prije smrti, kako su poslije u čudu pričali, 
nije se moglo još ništa predvidjeti. On je odjedanput osjetio 
jaku bol u prsima, problijedio i čvrsto pritisnuo ruku na srce. 
Tada su svi poustajali sa svojih mjesta i pritrčali; on se, 
gledajući; unatoč svojim bolovima još jednako osmjehivao, 
spustio lagano s naslonjača na pod, kleknuo, sagnuo do 
zemlje, raširio ruke i, kao da se nalazi u nekom radosnom 
ushitu, poljubio zemlju te, moleći se (kako je sam učio), 
tiho i radosno predao dušu Bogu. Vijest o njegovoj smrti 
odmah se pronijela po skitu i doprla u manastir. Najprisniji 
pokojnikovi prijatelji i oni kojima je to po činu spadalo u 
dužnost počeše opremati njegovo tijelo po starinskom obredu, 
a sva se braća skupiše u sabornoj crkvi. Još prije zore, kako 
se poslije pričalo, stigla je vijest o starčevoj smrti i u grad. 
Ujutro je već gotovo cijeli: grad govorio o događaju i mno- 
štvo je građana pohrlilo u manastir. Ali o tome ćemo pričati 
u narednoj knjizi, a sada ćemo tek toliko dodati, da još nije 
bio prošao ni jedan dan, kad se dogodi nešto tako neočeki- 
vano, a po dojmu što ga je proizvelo u manastiru i u gradu 
toliko neobično, uzbudljivo i nepojmljivo, da se sve do danas, 
poslije toliko godina, sačuvala u našem gradu najživlja 
uspomena na taj za mnoge toliko uzbudljiv dan. 

TREĆI DIO 


SEDMA KNJIGA 


ALJOŠA 


MRTVAČKI ZADAH 


Tijelo pokojnog jeroshimonaha oca Zosime opremili su za 
ukop po propisanom obredu. Umrle kaluđere i shimnike, kako 
je poznato, ne kupaju. »Kada tko od kaluđera otiđe ka Go- 
spodu (piše u Velikom Trebniku!), onda određeni kaluđer (to 
jest koji je za to određen) pere njegovo tijelo toplom vodom, 
načinivši najprije spužvom (to jest grčkom spužvom) znak 
križa na pokojnikovu čelu, na prsima, na rukama i na no- 
gama i na koljenima, i ništa više.« Sve je to izvršio na po- 
kojniku sam otac Pajsij. Poslije pranja obukao ga je u kalu- 
đersko odijelo i umotao mantijom, koju je po pravilu malo 
razrezao da može pokojnika unakrst omotati. Na glavu mu 
je navukao kukuljicu s osmokrakim križem. Kukuljica. je 
ostala otvorena, a lice su pokojnikovo prekrili crnim pokrov- 
čićem. U ruke su mu stavili Spasiteljevu ikonu. Tako oprem- 
ljena položili su ga ujutro u lijes (već davno prije toga pri- 
pravljen). Lijes su namjeravali ostaviti cijeli dan u ćeliji (u 
prvoj velikoj sobi, u onoj istoj u kojoj je pokojni starac pri- 
mao braću i svjetovnjake). A kako je pokojnik bio po činu 
jeroshimonah, morali su jeromonasi i jerođakoni nad njim či- 
tati evanđelje, a ne psaltir, Čitanje je otpočeo odmah poslije 
podušja otac Josif; otac Pajsij, pak, koji je sam zaželio da 
poslije čita cijeli dan i cijelu noć, bio je još zasad vrlo zauzet. 
i zabrinut, kao i otac nadstojnik skita, jer je odjedanput po- 


* Obrednik (ritual); upute o vršenju obređa. 


čelo izbijati, i što dalje sve više, i među manastirskom bra- 
ćom i u skupinama svjetovnjaka što su sc strčali iz manastir- 
skih gostionica i iz grada, nešto neobično, neka nečuvena i 
čak »neprilična« uzrujanost i nestrpljivo očekivanje. I otac 
nadstojnik i otac Pajsij nastojali su uporno da, po moguć- 
nosti, stišaju živo uzbuđen svijet. Kad se već bilo prilično 
razdanilo, počeli su iz grada stizati čak i takvi koji su vodi- 
li sa sobom svoje bolesnike, a osobito djecu — kao da su 
namjerno čekali baš taj trenutak, očito se uzdajući u brzu 
pomoć ozdravljenja koja su se, po njihovu vjerovanju, mo- 
rala odmah očitovati. 1, eto, sad se tek pokazalo koliko su 
se bili navikli kod nas da drže pokojnog starca, još za 
njegova života, pravim i velikim svecem. A među došljacima 
ne bijaše nipošto samo prost svijet. To očekivanje ljudi da će 
se dogoditi nešto veliko, koje je izbilo tako brzo i neprikriveno 
i čak nestrpljivo, i gotovo kao kakav zahtjev, činilo se ocu 
Pajsiju kao nesumnjiva sablazan koju je on već poodavno 
naslućivao, ali koja je zapravo premašila njegovo očekivanje. 
Kad bi se sreo s kojim uzbuđenim kaluđerom, otac ga je 
Pajsij počeo koriti: »Takvo i toliko neodložno očekivanje 
nečega velikog«, govorio je on, »lakoumnost je koja je mo- 
guća jedino među svjetovnjacima, a nama neprilična.« Ali su 
ga jedva slušali, i otac Pajsij je to zamijetio posve uznemi- 
ren, uza sve to što je čak i sam (ako ćemo sve po istini reći) 
— premda ga je uznemiravalo isuviše nestrpljivo očekivanje 
i nalazio u njemu lakoumnost i taštinu — potajno očekivao, 
u dnu duše svoje, gotovo isto što i ti uzrujani ljudi, i to je 
morao sam sebi priznati. Ali ipak su mu zato bili neobično 
neugodni neki susreti koji su izazivali u njemu, zbog nekog 
predosjećanja, veliku sumnjičavost. U skupini koja se gurala 
u pokojnikovoj ćeliji opazio je s gađenjem u duši jzbE čega 
se odmah prekorio), na primjer, Rakitina i kaluđera, gosta 
iz dalekog obdorskog manastira koji se još jednako zadrža- 
vao u manastiru, i obojica su se učinili ocu Pajsiju odjedanput 
zbog nečeg jako sumnjivima — iako mu se nisu samo njih 
dvojica činili sumnjivi. Među onima koji su se uzrujavali, 
obdorski kaluđer najviše se bio uzvrpoljio. Mogao si ga vidjeti 
svuda i na svim mjestima: svuda se raspitivao, svuda prisluš- 
kivao, svuda prišaptavao s_nekim osobitim tajanstvenim obli- 
čjem. Izraz njegova lica izražavao je krajnju nestrpljivost i 
neku razdraženost što se ono očekivano tako dugo ne zbiva. 
A što se Rakitina tiče, on se našao, kako se kasnije pokazalo, 

tako rano u skitu po izričitom nalogu gospođe Hohlakove. 
Ovu je dobru, ali slaba karaktera gospođu, tek što se probu- 
dila i saznala za smrt pokojnikovu, obuzela odjedanput tako 
plahovita radoznalost da je odmah poslala Rakitina s nalo- 
gom da na sve pazi, i da joj odmah pismeno javlja, otprilike 
svako pola sata, o svemu što se događa. Ona je držala Raki- 
tina za najpobožnijeg i najbogobojažljivijeg mladića — tako 
je umio da se sa svakim ophodi i da ugađa svačijim željama, 
ako je samo vidio da će od toga imati i najmanje koristi. Dan 
je bio vedar i svijetao, i mnogi došljaci bogomoljci skupljali 
su se oko skitskih grobova, kojih je bilo najviše oko crkve, 
ali i po cijelom skitu. Obilazeći skit, otac se Pajsij odjedanput 
sjeti Aljoše, a i toga da ga već dugo nije vidio, gotovo još 
od noćas. Ali tek što ga se sjeti, spazi ga odmah u najudaljeni- 
jem kutu skita gdje sjedi kraj ograde na nadgrobnom kame- 
nu nekog odavno umrlog kaluđera, koji je bio čuven sa svo- 
jih djela. Sjedio je leđima okrenut skitu, licem prema ogradi, 
i kao da se skrivaše za spomenikom. Kad mu se otac Pajsij 
sasvim približi, opazi da skriva lice dlanovima, te da plače, 
iako nečujno, ali gorko, i da mu se cijelo tijelo trese od jeca- 
nja. Otac Pajsij postaja časak više njega. 

— Dosta, dragi sine, dosta, prijatelju — reče on napokon 
osjećajno — zašto plačeš? Raduj se, a ne plači. Zar ne znaš 
da je ovaj dan najveći od svih njegovih dana? Sjeti se samo 
gdje je on sad, u ovom trenutku, sjeti se samo! 

Aljoša ga pogleda, otkri svoje lice, naduveno od plača kao 
u malena djeteta, ali se odmah, ne progovorivši .ni riječi, ok- 
renu i ponovo prekri lice dlanovima. 

— E, pa neka, plači — progovori otac Pajsij zamišljeno 
— pa neka, plači, Krist ti je poslao suze. »Nježne suze tvoje 
samo su duševni odmor, i one će samo razveseliti tvoje milo 
srce« — nadoveza on već u sebi, odlazeći od Aljoše i misleći 
o njemu s ljubavlju. A otišao je naglo, jer je osjetio da će i 
on možda brižnuti u plač gledajući u nj. Vrijeme je međutim 
protjecalo, službe i pomeni za pokojnika odvijali su se u 
manastiru svojini redom. Otac Pajsij opazi opet oca Josifa 
kod lijesa i ponovo preuze od njega čitanje evanđelja. Ali još 
nisu bila ni tri sata poslije podne kad se desi nešto o čemu 
sam govorio još na kraju prošle knjige, nešto što nije nitko 
kod rias očekivao i što je bilo toliko protivno sveopćem 
nadanju da se, ponavljam, podrobna i glupa pripovijetka o 
tom događaju sve do danas neobično živo sačuvala u našem 

gradu i u cijeloj našoj okolici. Ovdje ću nadodati sa svoje 
strane: meni je gotovo odvratno spominjati taj glupi i sablaž- 
njivi događaj koji je zapravo običan i prirodan, i ja ga, ra- 
zumije se, ne bih nikako ni spominjao u svojoj pripovijetki 
da nije utjecao neobično snažno i na neki način na dušu i 
srce glavnog, ali tek budućeg junaka moje pripovijetke, Aljo- 
Šu, te izazvao u njemu prijelom i prevrat koji je potresao, 
ali i najzad učvrstio njegovo mišljenje, za cijeli život i s od- 
ređenim ciljem. 

A sad da nastavim pričanje: kada su još prije zore položili 
u lijes starčevo tijelo, spremljeno za ukop, 1 iznijeli ga. u 
prvu, veliku sobu za primanje, izbilo je među onima koji su 
se nalazili pored lijesa pitanje: treba li otvoriti prozore? Ali 
je to pitanje, koje je nabacio netko uzgred i slučajno, ostalo 
bez odgovora i gotovo neopaženo — tek ako su se neki od 
nazočnih obazreli na nj u sebi i jedino u tom smislu da je 
prava glupost očekivati da će tijelo takva pokojnika trunuti 
i širiti oko sebe samrtnički zadah, glupost dostojna sažaljenja 
(ako ne i podsmijeha) i koja pokazuje samo slabu vjeru i la- 
koumnost onog koji je to pitanje postavio. Svi su, naime, 
očekivali nešto posve suprotno. I zaista se odmah iza podne- 
va dogodilo nešto što su pridošlice i oni na odlasku prihva- 
ćali tek Šutke i u sebi, bojeći se čak ikome priopćiti što im 
je palo na um, ali se oko tri sata po podne zamjećivalo već 
tako jasno i nesumnjivo da je vijest o tome proletjela u tren 
oka cijeli skit i obletjela sve bogomoljce, posjetioce skita, 
odmah zatim doprla u manastir i prenerazila sve manastirce, 
a, najzad, za vrlo kratko vrijeme stigla u grad i ondje uzru- 
jala sve, 1 one koji vjeruju, i one koji ne vjeruju. Oni koji 
ne vjeruju, oni su se obradovali, a što se tiče onih koji vjeruju, 
među njima su se našli neki koji su se više obradovali od 
onih koji ne vjeruju, jer »ljudima je mio pad pravednika i 
sramota njegova«, kako reče sam pokojni starac u jednoj 
pouci svojoj. Posrijedi je bilo što se iz lijesa počeo širiti ma- 
lo-pomalo, i postepeno, sve jače, jak mrtvački zadah, koji se 
oko tri sata poslije podne već sasvim jako osjećao i postepeno 
bivao sve jači. Odavno već nije bilo, a niti se itko sjećao u 
svoj prošlosti našeg manastira takve sablazni, grubo razuz- 
dane, inače čak i nemoguće, kakva je izbila odmah iza tog 
događaja čak među kaluđerima. Kasnije, već poslije mnogo 
godina, neki su se razumni kaluđeri, sjećajući se potanko ci- 
jelog tog dana, čudili i užasavali na koji je način mogla sa- 

blazan dostići tolike razmjere. I prije toga se dešavalo da su 
umirali kaluđeri, čiji je čist i pravedan život bio svima očit, 
starci bogobojažljivi, a međutim se i iz njihovih smjernih 
ljesova Širio samrtnički zadah, koji se, prirodno, kod svih 
mrtvaca pojavljuje, ali to nije izazivalo ni sablazni pa čak 
ni najmanje uzrujanosti. Dakako da je bilo kod nas 1 nekih 
već odavno umrlih, o kojima se još živo sačuvala uspomena 
u manastiru, čiji ostaci nisu po predanju trunuli, što je dir- 
ljivo i tajanstveno djelovalo na braću i sačuvalo se u njihovoj 
svijesti kao nešto divno i čudesno, i kao obećanje da će u bu- 
dućnosti poteći od njihovih grobova još veća slava, samo kad 
voljom Božjom dođe tome doba, Tako se osobito sačuvala 
uspomena na.starca Joba koji je doživio stotinu i pet godina, 
bio čuven isposnik, veliki posnik i Šutljivac, te umro davno, 
još desetih godina našeg stoljeća, i čiji su grob pokazivali s 
osobitim i izvanrednim poštovanjem svima bogomoljcima 
koji bi prvi put došli u manastir, spominjući tom zgodom 
tajanstveno nekakve velike nade. (To je onaj grob na kome 
je otac Pajsij zatekao jutros Aljošu gdje sjedi). Osim na 
ovog starca, koji je već odavno umro, živjela je isto tako 
svježa uspomena i na velikog oca jeroshimonaha, oca Var- 
sonofija koji je zapravo nedavno umro — onog istog od 
koga je otac Zosima preuzeo staraštvo i koga su još za života 
svi njegovi bogomoljci, što su dolazili u manastir, otvoreno 
držali za sumahnita. O obojici se sačuvalo predanje da su le- 
žali u svojim ljesovima kao živi, te da su ih sahranili bez 
ikakva traga truljenja, i da su im čak lica u ljesovima ne- 
kako sjala. A neki su se čak točno sjećali da se od njihovih 
tjelesa primjetno osjećao miris. Ali bez obzira na te toliko 
uvjerljive uspomene, ipak bi bilo teško objasniti onaj pravi 
razlog zbog koga je došlo kod mrtvačkog lijesa oca Zosime 
do te lakoumne, glupe i pakosne pojave. Što se mene osobno 
tiče, držim da se tu u isto vrijeme skupilo i štošta drugo i da 
se steklo mnogo različitih uzroka. Među ostalim, na primjer, 
bijaše upravo i ona ukorijenjena mržnja na staraštvo, kao 
štetnu novinu, koja se duboko još jednako skrivala u mana- 
stiru u umovima mnogih kaluđera. A onda je bila, dakako, 
u prvom redu zavist zbog pokojnikove svetosti, koja je već 
bila priznata još za njegova života, te je čak bilo zabranjeno 
prigovorati tome. Jer, iako je pokojni starac i privukao mno- 
ge, ne toliko čudesima koliko ljubavlju, te stvorio oko sebe 
cijeli svijet onih koji ga vole, on je baš zbog toga stvorio 

sebi mnoge zavidnike, a poslije ljute neprijatelje, i javne i 
potajne, i ne samo među manastircima nego čak i među svje- 
tovnjacima. Nikome, na primjer, nije učinio ništa nažao, ali 
se ipak govorilo: »Zašto ga drže tako svetim?« I samo to pi- 
tanje, ponavljajući se postepeno, stvorilo je najzad cijeli po- 
nor nezasitne mržnje. I eto zašto mislim da su se mnogi 
neobično obradovali kad su osjetili zadah truleži što se počeo 
širiti oko njegova tijela, i to još tako brzo, jer ne bijaše pro- 
šao još ni dan od njegove smrti, kao što se god našlo odmah 
među odanima, i među onima koji su ga dosad poštovali, 
i takvih koje je ovaj događaj ražalostio 1 osobno dirnuo. A 
događaji su se, međutim, ovako odvijali. 

Tek što se počeo osjećati trulež, već se i po samom obličju 
kaluđera što su ulazili u pokojnikovu ćeliju moglo zaključiti 
zašto ulaze. Uđe jedan, postoji časak i iziđe da što prije 
potvrdi vijest drugima koji su napolju u gomili čekali, Od 
onih što su čekali vani, neki su tužno klimali glavama, a 
drugi ne htjedoše čak ni skrivati svoje radosti koja je jasno 
izbijala iz njihovih pakosnih pogleda. I nitko ih nije više ko- 
rio, nitko nije izustio ni jedne dobre riječi, što je svakako čud- 
novato, jer je ipak većina u manastiru bila odana pokojnom 
starcu: ali je tako očito sam Gospod htio da ovaj put manji- 
na privremeno pobijedi. Naskoro su počeli dolaziti u ćeliju i 
svjetovnjaci, većinom obrazovani posjetioci, kako bi i oni 
također uhodili. Prostih je ljudi ulazilo malo, iako ih se puno 
tiskalo pred vratima skita. Utvrđeno je da se osobito poslije 
tri sata navala svjetovnjaka pojačala, i to baš zbog te sablaž- 
njive vijesti. Oni koji možda ne bi taj dan nikako ni došli 
ili koji uopće nisu ni mislili doći, sada su namjerno došli, a 
među njima bijahu i neke ličnosti visoka položaja. Uostalom, 
red naoko nije bio još narušen, i otac Pajsij produži da čita 
evanđelje sigurno i otegnuto, stroga lica i glasa, kao da i ne 
primjećuje što se dešava, iako je već dugo primjećivao nešto 
neobično. Ali i do njega su stali stizati glasovi, najprije veo- 
ma tihi, a onda sve jači i smjeliji: » Vidi se da je sud Božji 
drukčiji nego čovječji!«, ču odjedanput otac Pajsij. To je bio 
izustio najprije jedan svjetovnjak, gradski činovnik, čovjek 
postariji i, koliko se o njemu znalo, vrlo pobožan, ali rekavši 
ovo glasno, on je ponovio samo ono što su kaluđeri već odav- 
no kazivali jedan drugom u uho. Oni su već davno izustili 
tu očajnu riječ, i najgore bijaše to Što je s tom riječju gotovo 
svakog trenutka izbijalo i sve više raslo neko likovanje. Me- 

đutim, uskoro se poče i red narušavati, i kao da su svi osje- 
ćali da imaju prava da ga narušavaju. »I kako se ovo moglo 
dogoditi«, govorili su neki kaluđeri, isprva kao da žale, »ti- 
jelo mu je malo, suho, sama kost, i otkud da se osjeća zadah?« 
»Dakle, Bog je namjerno htio nešto da objavi«, brzo su doda- 
vali drugi, i njihovo se mišljenje primalo bez pogovora i od- 
mah, to više što su opet drugi dodavali da se zadah, koji se 
prirodno Širi od svakog grešnog pokojnika, morao osjetiti 
kasnije, bar poslije jednog dana i jedne noći, i ne tako napad- 
no brzo, a »ovaj je pretekao prirodu«, dakle, ovdje ne dje- 
luje nitko drugi nego Bog i osobito njegov prst. On je htio 
nešto da objavi. Ovo je mišljenje djelovalo porazno. Smjerni 
otac jeromonah Josif, bibliotekar i pokojnikov ljubimac, po- 
čeo je odgovarati nekim huliteljima »da je svuda tako« te da 
u pravoslavlju nema takve dogme prema kojoj ne bi tjelesa 
pravednika smjela istrunuti, nego da je to tek mišljenje i da 
se čak i u najpravoslavnijim mjestima, kao, na primjer, na 
Atosu, ne uznemiruju toliko zbog zadaha raspadanja, i da se 
ondje tjelesno raspadanje ne smatra glavnim znakom veli- 
čanja spašenih, već boja kostiju nakon što njihova tjelesa 
preleže najprije mnogo godina u zemlji i čak i istrunu u njoj, 
»i ako se nađu žute, kao vosak, to je onda najjasniji znak da 
je Gospod uzveličao umrlog pravednika; a ako se ne nađu 
Žute, nego crne, onda to znači da ga Bog nije udostojao slave 
— eto kako je na Atosu, mjestu velikom, gdje se od starine 
čuva pravoslavlje netaknuto i u najsjajnijoj čistoći«, završi 
otac Josif. Ali riječi smjernog oca ne ostaviše nikakva dojma 
i čak su izazvale podrugljive prigovore: »To je sve učenost 
i novotarija, ne vrijedi ga ni slušati« — zaključiše kaluđeri 
među sobom. »Nismo imali ništa manje svetih otaca, nego 
oni. Oni žive ondje pod Turcima, pa su sve zaboravili. U 
njih je odavno pravoslavlje okaljano, a ni zvona nemaju«, 
pridodaše najveći podrugljivci. Otac Josif se udalji tužan, to 
više što ni sam nije izrekao svoje mišljenje sasvim odlučno, 
već kao da i sam u nj slabo vjeruje. Ali je, obuzet tugom, 
predviđao da počinje nešto ružno i da čak i sama neposluš- 
nost diže glavu. Povodeći se za ocem Josifom umukoše malo- 
-pomalo svi razumni glasovi, i nekako se tako desilo da se svi 
koji su voljeli pokojnog starca i s pobožnom poslušnošću 
prihvaćali ustanovu staraštva, odjedanput nečeg strašno upla- 
šiše i, kad bi se sretali, pogledahu jedan drugome plašljivo 
u lice. A protivnici staraštva, kao novotarije, podigoše pono- 

sno glavu. »Od pokojnog starca Varsonofija ne samo da se 
nije osjećao zadah nego se širio miris,« podsjećahu oni zlu- 
rado, »ali on nije to.zaslužio staraštvom, već svojom praved- 
nošću.« A odmah zatim osuše nedavno preminula starca osu- 
dama, pa čak i optužbama: »Nije pravo učinio; on je učio da 
je život velika radost, a ne smjernost u suzama,« rekoše neki 
od najglupljih. » Vjerovao je po modi, i nije priznavao mate- 
rijalne vatre u paklu« — nadodaše drugi, još gluplji. »Nije 
se držao strogo posta, dopuštao je sebi slasti, jeo je slatko od 
višanja uz čaj, to je neobično volio, i gospođe su mu ga slale. 
A smije li monah piti čaj?« — čulo se gdje govore neki zavid- 
nici. »Sjedio je tu sav nadut od oholosti« -— prisjećahu se 
surovo najzluradiji — »smatrao se za sveca, pred njim su 
padali na koljena, i on je to primao kao nešto što mu pripa- 
da.« »Zloupotrebljavao je tajnu ispovijedi«, pakosno šapćući 
nadovezivahu najvatreniji protivnici staraštva, i to čak i naj- 
stariji kaluđeri, najgrublji bogomoljci, pravi posnici i šutljiv- 
ci koji su zašutjeli za života pokojnikova, a sad iznenada 
otvorili usta, što je već samo po sebi bilo strašno, jer su 
njihove riječi snažno djelovale na mlade i još kolebljive ka- 
luđere. Sve je to pažljivo slušao i obdorski gost, kaluđerčić 
od svetog Silvestra, duboko uzdišući i klimajući glavom: »Da, 
vidi se, pravo je jučer govorio otac Ferapont«, razmišljaše on 
kad se iznenada pojavi sam otac Ferapont; baš kao da je 
namjerno izišao da uveća uzbuđenje. 

Već sam prije spomenuo da je on malokad izlazio iz svoje 
drvene ćelije u pčelinjaku, čak ni u crkvu nije već odavno 
zalazio te da su mu to kao suludu dopuštali, ne vezujući ga 
pravilom koje je za sve vrijedilo. Ali, ako ćemo reći pravu 
istinu, dopuštalo mu se sve to jer je to bilo nužno. Ta bilo bi 
nekako zazorno tako velika isposnika i šutljivca, koji se mo- 
lio dan i noć (i koji je čak često klečeći zaspao), neprestano 
sputavati općim pravilom, ako se on sam nije htio tome da 
podvrgne. »On je svetiji od nas svih i podnosi više nego što 
pravila propisuju«, govorili su kaluđeri, »a ako ne dolazi u 
crkvu, onda to znači da on sam najbolje zna kada treba da 
dođe, on ima svoje vlastito pravilo.« A da se izbjegne vjero- 
jatnom prigovaranju i sablazni, ostavljali su oca Feraponta 
na miru. Kao što je bilo već svima poznato, otac Ferapont 
nije baš osobito volio starea Zosimu. A sad je odjedanput 
doprla i do njega, u njegovu ćeliju, vijest »da je sud Božji 
drukčiji nego čovječji, i da je on pretekao prirodu«. Vjerojat- 


14 


no mu je prvi dotrčao i donio vijest obdorski gost, koji ga 
je jučer posjetio i od njega otišao užasnut. Spomenuo sam ta- 
kođer da je otac Pajsij, koji je uspravno i mirno stajao i či- 
tao nad lijesom, iako nije mogao čuti i vidjeti što se zbiva 
izvan ćelije, ipak u srcu svome sve ono glavno naslućivao, 
jer je svoju okolinu savršeno poznavao. Nije bio zbunjen, i 
sve buduće događaje očekivao je bez straha i pratio pronica- 
vim pogledom što će se izleći iz tog nemira, iako je, među- 
tim, već u duhu bio stvorio predodžbu o tome. Ali iznenada 
potrese njegov sluh neobična galama u predsoblju, koja je već 
očito narušavala red. Vrata se Širom otvoriše i na pragu se 
pojavi otac Ferapont. Iza njega, kao što se primjećivalo, i 
čak jasno vidjelo iz ćelije, sakupilo se na ulaznim stepeni- 
cama mnogo kaluđera koji su ga pratili, a među njima bijaše 
i svjetovnjaka. Međutim, pratioci nisu ušli, niti su se uspeli 
uz ulazne stepenice, nego su zastali i čekali što će dalje reći 
i učiniti otac Ferapont, jer su predosjećali, i to čak s nekim 
strahom, uza svu svoju drskost, da on nije badava došao. 
Otac Ferapont zastade na pragu, podigne ruke, a ispod nje- 
gove desne ruke provirivale su oštre i radoznale očice obdor- 
skog gosta koji se jedini nije mogao suzdržati nego je, gonjen 
prevelikom znatiželjom, ustrčao za ocem Ferapontom uz ste- 
penice. A svi ostali ustuknuše, naprotiv, u nekom iznenadnom 
strahu još više čim su se vrata uz tresak širom otvorila. Otac 
Ferapont, uzdigavši ruke, iznenada viknu: 


— Izgoneći izgonim! — i odmah se poče okretati redom 
na sve četiri strane, križati rukom sva četiri zida i sva četiri 
kuta u ćeliji. Ovo što je radio otac Ferapont odmah su razum- 
jeli njegovi pratioci, jer su oni znali da on uvijek tako radi 
kad god uđe, i da neće sjesti ni riječi progovoriti dok. ne 
izagna nečistu silu. 

— Sotono, izađi, sotono, izađi! — ponovi on uz svaki 
znak križa. — Izgoneći izgonim! — viknu on opet. Bio je 
u svojoj gruboj mantiji, potpasan konopcem. Ispod konoplja- 
ne košulje provirivala su njegova gola prsa, obrasla sijedom 
dlakom. Noge su mu bile posve bose. Čim je počeo da maše 
rukama, počeše se tresti i zveketati grube verige što ih je 
nosio ispod mantije. Otac Pajsij prekinu čitanje, zakorači 
naprijed i stade pred njega kao da nešto iščekuje. 


— Zašto si došao, časni oče? Zašto narušavaš red? Zašto 
.v . . . 
buniš smjerno stado? — reče on napokon, gledajući ga strogo. 

— Radi čega si došao? Što moliš? U što vjeruješ? — pro- 
dera se otac Ferapont, kreveljeći se kao lud, — Došao sam da 
izagnam ovdašnje vaše goste, davole pogane. Vidim, mnogo 
ih se nakupilo za moga odsuća. Izmest ću ih brezovom met- 
lom. 

— Nečistog izgoniš, a možda mu i sam služiš — produži 
otac Pajsij odvažno. — I tko može za sebe reći: »Svet sam?« 
Zar ti, oče? 

— Pogan sam, a ne svet. Ne sjedam u naslonjač i neću da 
mi se klanjaju kao idolu! — zagrmi otac Ferapont. — Sada 
ljudi upropašćuju svetu vjeru. Pokojnik je, ovaj vaš svetac 
— on se okrenu gomili pokazujući prstom na lijes — poricao 
đavole. Purgativ je protiv đavola davao. Evo su se kod vas 
nalegli kao pauci po kutovima. A danas je i sam zasmrdio. 
U tome vidim veliko znamenje Gospodnje. 


A to se zaista jedanput desilo za života oca Zosime. Jed- 
nom se kaluđeru počela u snu javljati nečista slika, kasnije i 
na javi. Kada je to u najvećem strahu povjerio starcu, sa- 
vjetovao mu je on da se neprekidno moli i što strože posti. 
A kad nije ni to pomoglo, savjetova mu da, ne napuštajući 
posta i molitve, uzme jedan lijek. Zbog toga su se onda mno- 
gi sablažnjavali i, klimajući glavama, razgovarali među so- 
bom — a najviše otac Ferapont koga su odmah izvijestili 
neki klevetnici o toj »neobičnoj« odredbi starčevoj u ovom 
izuzetnom slučaju. 

— Izlazi, oče! — zapovjednički reče otac Pajsij. — Ne 
sude ljudi, već Bog. Možda ovdje vidimo takvo »znamenje« 
koje ne možeš da shvatiš ni ti, ni ja, ni itko drugi. Izlazi, 
oče, i ne buni stada! — ponovi on odlučno. 

— Postova se nije držao prema svom kaluđerskom činu, 
zato se pojavilo i znamenje. Ovo je jasno, a kriti to je 
grijeh! — nikako nije htio da se smiri mahniti zanešenjak 
koji bijaše pao u vatru. — Dao se namamiti slatkišima, go- 
spođe su mu donosile u džepovima, sladio se čajem, žrtvu je 
prinosio svom trbuhu, punio ga slastima, a um svoj oholio 
mislima... Zato je i posramljen... 

— Lakoumne su tvoje riječi, oče — reče otac Pajsij povi- 
šenim glasom — divim se tvome postu i tvojim podvizima, 
ali su lakoumne riječi tvoje, kao da ih je izrekao mladić iz 
svijeta, nepostojan i djetinjeg razuma. Ta izlazi, oče, zapo- 
vijedam ti — zagrmi na kraju otac Pajsii. 

— Izići ću! — progovori otac Ferapont zbunjen, ali još 
jednako srdit. — Vi učenici! Zato što ste velika uma, uznosi- 
te se nad mojim ništavilom. Došao sam ovamo ponešto pis- 
men, a ovdje sam zaboravio i ono što sam znao; sam Gospod 
Bog zaštitio je mene malena od vaše premudrosti. 


Otac Pajsij stajao je tik uz njega i čekao ustrajno. Otac 
Ferapont Šućaše časak i odjedanput se snuždi, pritisne desni 
dlan na obraz te, gledajući lijes pokojnog starca, reče zapije- 
vajući: 

— Sutra će nad njim pjevati »Pomoćnika i Pokrovitelja« 
— divan kanon, a nada mnom, kad crknem, samo »Koja slast 
u Životu« — stihirčicut — reče on u suzama i turobno. — 
Uzoholiše se 1 uzniješe, pusto je ovo mjesto! — zavapi on 
iznenada kao lud i, mahnuvši rukom, okrenu se brzo i naglo 
siđe niz ulazne stepenice. Skupina što ga je dolje čekala sva 
se uskomeša; neki su pošli za njim, a drugi su otezali jer 
je ćelija bila još uvijek otvorena, a otac Pajsij, koji je izišao 
odmah za ocem Ferapontom na doksat, stajao je i motrio. A 
razljućeni starac ne bijaše još sve svršio; kad je odmaknuo 
nekih dvadeset koraka, on se odjedanput okrenu prema sun- 
cu koje je bilo na zalasku, podigne više sebe obje ruke i, kao 
da ga je tkogod pokosio, ljosnu na zemlju uz strašan krik: 

— Moj je Gospod pobijedio! Krist je pobijedio pri zalasku 
sunca! — viknu on bijesno i, pruživši ruke prema suncu, 
pade licem ničice na zemlju, zajeca glasno kao malo dijete, 
sav se tresući od plača i šireći ruke po zemlji. Sad svi potrča- 
še prema njemu i začuše se poklici, glasan plač. Sve kao da 
obuze pomama. 

— Eto, tko je svet! Eto, tko je pravedan! — razlijegali se 
poklici sad već slobodno. — Eto, tko bi mogao biti starac — 
nadovezaše drugi već ljutito. 

— On ne želi da bude starac... Sam je poricao staraš- 
tvo... ne želi da služi prokletoj novotariji . ., ne želi opona- 
Šati njihove budalaštine — odmah prihvatiše drugi glasovi. 
Teško je zamisliti kako bi se to završilo da nije baš u tom 
trenutku zabrujilo zvono, pozivajući na službu. Svi se po- 
češe odjedanput križati. Diže se i otac Ferapont, ogradi se 


1 Kada se iznosi tijelo (iz ćelije u crkvu i poslije opijela iz crkve na 
groblje) monaha ili shimonaha, pjeva se stihira »Koja slast u životu«... 
A ako je pokojnik bio jeroshimonah, onda se pjeva kanon: »Pomoćnik 
i Pokrovitelj«. 

znakom križa i pođe prema svojoj ćeliji ne ogledajući se, 
ali vičući još jednako, ali sad već nešto bez ikakve veze. Za 
njim potrčaše nekolicina, ali u malom broju, a većina se 
poče razilaziti i Žuriti na službu. Otac Pajsij preda čitanje ocu 
Josifu i siđe dolje. Nisu ga mogli pokolebati bijesni poklici 
zanešenjaka, ali mu se srce odjedanput rastuži i sneveseli, 
i on to osjeti. Zastade i iznenada zapita sam sebe: »Zašto 
sam toliko tužan te mi je gotovo i duh klonuo?« i odmah u 
čudu shvati da ga je ta nenadana tuga snašla zbog jednog 
naoko malog, ali osobitog uzroka: posrijedi je bilo to što je 
u gomili, koja se maloprije gurala oko ulaza u ćeliju, spazio 
među drugim uznemirenicima i Aljošu, i on se sjeti da je 
odmah, čim ga je ugledao, osjetio u srcu kao neku bol. »Zar 
je taj mladić sad zbilja toliko prirastao mome srcu?« — za- 
pita on odjedanput sam sebe. Upravo u tom trenutku pro- 
lazio je Aljoša mimo njega, kao da se nekud žuri, ali ne u 
pravcu crkve. Pogledi im se susretoše. Aljoša naglo skrenu 
pogled i obori oči zemlji, i otac se Pajsij dosjeti već po sa- 
moj vanjštini mladićevoj kakva se moćna promjena zbiva u 
njemu u ovom trenutku. 

— Zar si se i ti poveo za njima? — uskliknu odjedanput 
otac Pajsij. — Zar si i ti među sumnjičavima? — nadoveza on 
tužno. 

Aljoša zasta i nekako neodređeno pogleda oca Pajsija, ali 
opet žurno skrenu oči i ponovo ih obori zemlji. Stajaše po- 
rebarke i ne okretaše lica pitaču. Otac ga Pajsij promatraše 
pažljivo. 

— A kamo se žuriš? Zvoni na službu — zapita ponovo, 
ali Aljoša ni sad ne odgovori. 

— Ili odlaziš iz skita? Kako, bez pitanja i bez blago- 
slova? 

Aljoša se odjedanput nekako iskrivljeno osmjehnu, te ču- 
dnovato, vrlo čudnovato pogleda oca koji ga pitaše, onog 
kome ga je na umoru povjerio bivši rukovodilac njegov, 
bivši gospodar njegova srca i uma, ljubljeni starac njegov, 
i odjedanput, kao i prije, bez svakog odgovora odmahnu 
rukom i, gotovo i ne brinući se da oda dužno poštovanje, 
izađe kroz kapiju skita. ; do 

— Još ćeš se ti vratiti! — prošapta otac Pajsij gledajući 
za njim tužno i začuđeno. 

H 
TAKAV TRENUTAK 


Otac Pajsij se, naravno, nije prevario kad je zaključio da 
će se njegov »dragi dečko« opet vratiti, i možda je čak i 
pronikao (iako ne sasvim, ali ipak jasno) u pravi smisao du- 
ševna raspoloženja Aljošina. Ipak moram otvoreno priznati 
da bi i meni bilo vrlo teško da sad jasno iznesem točan smi- 
sao tog neobičnog i neodređenog trenutka u Životu meni to- 
liko dragog i tako još mladog junaka moje pripovijetke. Ali 
na tužno pitanje oca Pajsija, postavljeno Aljoši: »Zar si i ti 
među sumnjičavima?« mogao bih, razumije se, sa sigurnošću 
odgovoriti za Aljošu: »Ne, on nije sumnjičav!« I ne samo to, 
jer tu bijaše nešto čak sasvim protivno: sva njegova zbunje- 
nost nastala je baš zbog toga što je duboko vjerovao. Ali 
zbunjenost je ipak postojala, ipak se javila i bila toliko muč- 
na da je Aljoša, već mnogo kasnije, smatrao taj tužni dan za 
jedan od najtežih i najsudbonosnijih dana u cijelom životu. 
A kad bi zapitali otvoreno: »Ta zar su sva ta tuga i tolika 
uzrujanost mogle nastati u njemu jedino zbog toga što je star- 
čevo tijelo, umjesto da počne odmah pokazivati ljekovitu 
snagu, stalo naprotiv prije vremena trunuti« — odgovaram 
bez okolišanja: »Jest, tako je zaista i bilo.« Samo bih molio 
čitaoca da ne hiti ismijati čisto srce mog mladića. I ja sam, 
ne samo da ne namjeravam moliti za njega oproštenje, ili 
ispričavati i opravdavati njegovu prostođušnu vjeru, recimo, 
njegovim mladim godinama ili slabim uspjehom u naukama 
kojima se prije bavio, itd, itd, nego ću učiniti čak protivno 
i odlučno izjaviti da iskreno cijenim prirođu njegova srca. 
Nema sumnje da bi drugi mladić, koji oprezno prima dojmo- 
ve srca, koji već zna da ne ljubi vatreno već samo toplo, i či- 
Ji je razum istina zdrav, ali prema svojoj dobi i suviše raz- 
ložan (i zato jeftin), da bi takav mladić, velim, izbjegao ono 
što se desilo mom mladiću, ali u nekim je slučajevima zaista 
dostojnije predati se nekom zanosu, makar i nerazumnom, 
koji, međutim, ipak potječe iz velike ljubavi, nego mu se ni- 
kako ne predati. A pogotovo u mladosti, jer je uvijek razbo- 
rit mladić nepouzdan, i niska je cijena njegova — to je eto 
moje mišljenje! »Ali — uskliknut će možda razumni ljudi — 

ne može svaki mladić vjerovati u takve predrasude, i vaš 
mladić nije uzor svima ostalima.« Na to ću i opet odgovoriti: 
jest, moj je mladić vjerovao sveto i nepokolebljivo, ali ja 
zato ipak ne molim da mu se oprosti. 

Vidite li; iako sam naprijed rekao (i možda suviše preura- 
njeno) da ništa neću objašnjavati, da se neću ispričavati i 
opravdavati svog junaka, ipak vidim da je to potrebno, te ću 
radi daljnjeg razumijevanja pripovijetke ponešto objasniti. 
Evo što ću reći: ovdje nije riječ o čudesima. Niti je tu riječ o 
nestrpljivom i lakoumnom očekivanju čudesa. Aljoši nisu 
onda bila potrebna čudesa radi trijumfa nekih uvjerenja (to 
baš nikako), ni zbog kakve prijašnje, unaprijed prihvaćene 
ideje koja bi što prije trijumfirala nad drugom — o ne, ni- 
kako: ovdje je, u svemu tom i prije svega, na prvom mjestu 
stajao pred njim lik, jedino lik — lik njegova ljubljena 
starca, lik onog pravednika koga je on do obožavanja pošto- 
vao. To baš i jest ono, što se sva ljubav koja je ispunjavala 
njegovo mlado i čisto srce prema »svemu i svakome«, bar za 
najjačih izljeva njegova srca u to vrijeme i u toku cijele 
prošle godine, ponekad se cijela usredotočila, možda i ne- 
pravilno, poglavito na jednom biću — na njegovu ljubljenom, 
sada pokojnom starcu. Istina, to je biće tako dugo stajalo 
pred njim kao neoboriv ideal, da sve njegove mlade sile i sve 
njegove težnje nisu ni mogle a da ne streme isključivo prema 
tom idealu, te da je u trenucima zaboravljao čak i »sve i 
svakoga«. (On se poslije sjetio da je tog teškog dana posve 
zaboravio brata Dmitrija, zbog koga je bio još jučer toliko 
zabrinut i tužan; da je zaboravio da odnese Iljušečkinu ocu 
dvije stotine rubalja, što je također još jučer tako vruće želio 
da učini. Nisu mu bila potrebna čudesa, već jedino »viša pra- 
vednost« koja je bila, po njegovu vjerovanju, narušena i zbog 
čega je bilo tako grubo i nenadano ranjeno njegovo srce. I 
koje čudo što je ta »pravednost«, prema Aljošinu očekivanju, 
već zbog samog toka događaja poprimila oblik čuda, koje je 
odmah očekivao od praha svog bivšeg obožavanog vođe. A 
tako su mislili i to isto očekivali svi u manastiru, pa čak i oni 
čijem se umu klanjao Aljoša, na primjer, sam otac Pajsij, i 
Aljoša je, ne uznemirujući sebe nikakvim sumnjama, dao svo- 
joj misli isti oblik kakav su dali i svi ostali, I to je već oda- 
vno, u toku cijele godine njegova boravka u manastiru, po- 
primilo u njegovu srcu takav oblik, i srce se njegovo već na- 
viklo da to očekuje. Ali on je žudio za pravednošću, za pra- 

vednošću, a ne samo za čudesima, I eto, onaj koji je imao 
biti, kako se on nadaše, uzvišen nad sve na cijelom svijetu 
— upravo taj, mjesto da bude po zasluzi uzvišen, bio je 
odjedanput ponižen i osramoćen! Zašto? 'Iko je tako presu- 
dio? Tko je mogao tako odlučiti — eto to su pitanja koja su 
odmah stala mučiti njegovo neiskusno i djevičansko srce. On 
nije mogao da podnese bez boli, čak bez srdžbe u srcu, što 
je najpravedniji među pravednicima izvrgnut takvoj podrug- 
ljivoj i pakosnoj sprdnji tako lakoumne rulje, koja je bila 
toliko niža od njega. Dobro, neka se i ne dogodi čudo uopće, 
neka se ne .desi ništa čudno i neka se ne ispuni ono što se 
odmah očekivalo — ali zašto je moralo doći do onog obeš- 
čašćenja, zašto je dopuštena sramota, zašto to naglo truljenje 
koje je »preteklo prirodu«, kako su govorili pakosni kalu- 
đeri? I zašto to »znamenje« koje su oni sad s ocem Ferapon- 
tom s tolikim likovanjem isticali, i zašto oni vjeruju da su čak 
dobili pravo da tako tvrde? Gdje je providnost i njezin prst? 
Zašto je ona sakrila svoj prst u »najpotrebnijem trenutku« 
(mislio je Aljoša) i kao da se sam htio da porčini slijepim, ni- 
jemim, nemilosrdnim zakonima prirode? 

Eto zašto je krvarilo Aljošino srce. Razumije se, kako 
sam već rekao, ponajprije je tu stajao lik koji je on volio 
više nego išta na svijetu, i sad je on »osramoćen« i »lišen 
slave«. Neka je ovo mrmljanje moga mladića bilo lakoum- 
no i nerazborito, ali ipak, i po treći put ponavljam (unapri- 
jed pristajem da je možda i to također lakoumno) da je meni 
milo što se moj mladić pokazao u tom trenutku ne baš 
osobito razboritim, jer će svaki čovjek, koji nije glup, u 
svoje vrijeme doći do pameti, ali ako u tom neobičnom tre- 
nutku u mladićevu srcu nema ljubavi, kad će je onda biti? 
Međutim, ovom prilikom neću prešutjeti i jednu prilično ne- 
običnu pojavu koja je, iako trenutno, izbila u Aljošinu umu 
u ovom sudbonosnom trenutku po nj. To nešto novo što je 
iskrslo i sinulo u njegovu umu, predstavljalo je mučan dojam 
što ga izazivaše neprekidno sjećanje na jučerašnji razgovor s 
bratom Ivanom. A osobito sad. O, ne mislite da se možda 
poljuljalo u njegovoj duši koje od temeljnih i, tako da kažem, 
prirodnih njegovih vjerovanja. On je ljubio svoga Boga i 
vjerovao u nj nepokolebljivo, iako je sad nenadano stao 
mrmljati na nj. Ali ipak, sjećajući se svog jučerašnjeg razgo- 
vora s bratom Ivanom, sad se odjedanput ponovo pokrenuo 
u njegovoj duši nekakav nejasan, ali mučan i gadan dojam 

koji je sve više i više težio da izbije na površinu. A kad se 
već počelo smrkavati, Rakitin, koji je išao kroz jelovu šumu 
iz skita, primijeti iznenada Aljošu gdje leži pod drvetom, 
licem prema zemlji, nepomično i kao da spava. On mu pri- 
đe i zovnu ga. 

— Ti si ovdje, Alekseju? Zar si i ti... — reče on začu- 
deno, ali ne dovrši nego odjedanput ušuti. Htio je reći: »Zar 
si i ti došao od toga?« Aljoša ga i ne pogleda, ali po nekim 
njegovim kretnjama Rakitin se dovine da ga on sluša i razu- 
mije. 

— Šta ti je? — čudio se on i dalje. 

Ali njegovo čuđenje poče već izmicati na njegovu licu 
pred smiješkom, koji poprimaše sve podrugljiviji izraz, 

— Čuj, tražim te već više od dva sata. Odjedanput si ne- 
stao odande. A što ti ovdje radiš? Kakve su te gluposti spo- 
pale? 'Ta pogledaj bar u mene... 

Aljoša diže glavu, sjede i nasloni se Jeđima na stablo. Nije 
plakao, ali njegovo je lice izražavalo patnju, i u pogledu se 
opažala razdraženost. Uostalom, nije gledao Rakitina, već 
nekud u stranu. 

—Znaš li da si se sasvim promijeno u licu? Nema više 
ni traga one tvoje prijašnje čuvene smjernosti, Jesi li se raz- 
ljutio na koga, šta li? Je li te tko uvrijedio? 

— Ostavi me! — progovori odjedanput Aljoša, još jed- 
nako ne gledajući u nj, i odmahnu rukom. 

— Oho, tako dakle! Počeo si da se izdireš kao i ostali 
smrtnici. I on hoće da je anđeo! E, Aljoša, ti si me začudio, 
znaš li to, iskreno ti velim. Već se odavno ovdje ničemu ne 
čudim. Uvijek sam te držao za obrazovana čovjeka.,. 

Aljoša ga napokon pogleda, ali nekako rastreseno, baš kao 
da ga još jednako slabo razumije. 

— Zar si ti zbilja zato takav što je tvoj starac zasmrdio? 
I zar si zbilja vjerovao da će on početi čuda činiti? — uz- 
viknu Rakitin, prelazeći opet u iskreno čuđenje. 

— Vjerovao sam, vjerujem, hoću da vjerujem, i vjerovat 
ću, pa, što još hoćeš! — viknu Aljoša razdraženo. 

— Baš ništa, prijatelju. Phi, do đavola, u to ne vjeruje 
sad ni trinaestogodišnje đače. A, uostalom, do đavola. Ti si 
se dakle sad rasrdio na svog Boga, pobunio se: obiđoše, mis- 
liš, kod promaknuća, i o prazniku ne dadoše ordene! Eh, vi! 

Aljoša se podugo i, nekako pritvorivši oči, zagleda u Ra- 
kitina i u očima mu nešto odjedanput planu...ali ne srdžba 
na Rakitina. 

— Ne bunim se protiv svog Boga, samo »svijeta njegova 
ne primam« — i Aljoša se odjedanput osmjehnu nekako na- 
cereno. 

— Kako ne primaš svijeta? — razmisli Rakitin na trenu- 
tak o njegovu odgovoru, — Kakva je to zbrka? 

Aljoša ne odgovori, 

— Ali dosta o glupostima, a sad na važnije: jesi li danas 
šta jeo? 

— Ne sjećam se... jeo sam, čini mi se. 

— Ti bi se morao, sudeći po tvom licu, okrijepiti. Kad 
te čovjek pogleda, obuzima ga sažaljevanje. A noćas nisi ni 
spavao, čuo sam da je ondje kod vas bio sastanak, A onda sve 
to brbljanje i galama. Sigurno si tek komadićak nafore! pojeo. 
Imam u džepu kobasicu, kad sam pošao ovamo ponio sam je 
iz grada za svaki slučaj. Samo ti kobasice nećeš,.. 

— Daj kobasice! 

— Aha! Dakle tako! Znači, već prava buna, barikade! E, 
brate, i ne treba tako nešto prezirati. Svrnimo do mene... 
Sad bih i sam rakijice gucnuo, strašno sam umoran. A rakije 
se ne bi sigurno usudio... ili ćeš možda ipak gucnuti? 

— Mogu i rakije. 

— Gle sad! Čudnovato, brate! — pogleda Rakitin divlje. 
— Ali, bilo ovako ili onako, rakija ili kobasica, to su lje- 
pote koje se ne smiju propustiti. Hajdemo! 

Aljoša se šuteći diže sa zemlje i pođe za Rakitinom. 

— Da to vidi brat Vanička, ala bi se čudio! Da, zbilja, 
bratac tvoj Ivan Fjodorovič otkotrljao se jutros u Moskvu. 

— Znam — izusti Aljoša ravnodušno. 

I odjedanput iskrsne u njegovu umu prilika njegova brata 
Dmitrija, ali samo iskrsnu, i premda ga je podsjetio na nešto, 
na nešto prešno što se nije smjelo ni za minutu odložiti, na 
nekakvu dužnost, strašnu obavezu, ni to podsjećanje nije na 
nj nimalo djelovalo, nije doprlo do njegova srca, nego je u 
istom trenutku izletjelo iz njegova sjećanja i nestalo, Ali se 
Aljoša sjetio toga tek mnogo kasnije. 


1 Osraci od onih hljepčića kojima se u pravoslavnoj crkvi svršava 
pričest i koji se izrežu i na kraju bogosluženja dijele narodu. 


23 


— Tvoj bratac Vanječka rekao je jedanput za me da sam 
ja »nesposobna liberalna vreća«. A i ti se također nisi mo- 
gao jednom prilikom svladati, nego si mi kazao da sam »ne- 
pošten«... Pa neka sam! Sad ću vidjeti vašu darovitost i 
poštenje (završi Rakitin za se, šapćući). — Phi, slušaj! — 
otpoče on opet glasno. — Proći ćemo kraj manastira i otići 
stazicom ravno u grad. Hm! Zbilja, sjetio sam se da bih 
morao svrnuti Hohlakovoj. Pomisli: pisao sam joj o svemu 
što se dogodilo i zamisli, ona mi odmah odgovorila pisam- 
cem, olovkom (ta dama strašno voli pisati), da »nije nikako 
očekivala od tako poštovanog starca, kao Što je otac Zosima 
— takav postupak!« Baš je napisala: »postupak«! I ona se 
rasrdila. Ah, svi vi! Stoj! — viknu on opet iznenada, zasta 
odjedanput i, ščepavši Aljošu za rame, zaustavi i njega. 

— Znaš li, Aljoša — i on pogleda ispitivački u njegove 
Oči, nalazeći se sav pod dojmom neke nenadane nove misli 
koja ga je odjedanput ozarila, te, iako se smijao, ipak se 
očito bojao da glasno izreče tu novu nenadanu misao, jer još 
ni sad nije mogao da povjeruje u ovo neobično i za nj sasvim 
neočekivano raspoloženje u kome je sada vidio Aljošu. — 
Aljoša, znaš li kamo bi najbolje bilo da sad odem? — izusti 
on napokon bojažljivo i moleći. 

— Svejedno... kamo hoćeš. 

— Da odemo Grušenjki, a? Ideš li i ti? — reče najzad Ra- 
kitin, sav dršćući i u bojažljivu očekivanju. 

— Pa hajdemo Grušenjki — odgovori Aljoša cdmah i 
mirno. 

I to je bilo toliko neočekivano za Rakitina, to jest taj brzi 
i miran pristanak, da je gotovo ustuknuo. 


— Nuto, nuto! Gle! — viknu on u čudu i odjedanput 
čvrsto ščepa Aljošu ispod ruke, povuče ga brzo stazom, još 
se ozbiljno bojeći da će klonuti njegova odlučnost. Išli su 
šutke, jer se Rakitin čak bojao i progovoriti. 

— A kako će joj drago biti, kako će joj drago biti... — 
promrmlja on i ponovo zašutje. 

Ali on nije vukao Aljošu Grušenjki što će joj to milo biti, 
on je čovjek ozbiljan i nije nikad ništa poduzimao ako nije 
imao koristi. A on je sada imao dvojaki cilj, prvo osvetnički, 
to jest da vidi »sramotu pravednikovu« i vjerojatno »pad« 
Aljošin »iz svetaca među grešnike«, čime se on već od prije 

zanosio, a drugo, imao je pred očima i izvjestan materijalan, 
svoj vrlo probitačan cilj, o kome ćemo govoriti kasnije. 

»Dakle, došao je taj trenutak«, pomisli on razdragano i 
pakosno, »mi ćemo dakle ščepati za šiju taj trenutak, jer nam 
je vrlo dobro došao.« 


IH.“ 
GLAVICA LUKA 


Grušenjka je stanovala u najživljem dijelu grada, u blizini 
Sabornog trga, u kući udovice trgovkinje Morozove, u koje 
je uzela pod najam omaleno drveno krilo u dvorištu. Kuća 
Morozove bila je velika, od kamena, jednokatna, stara i na- 
oko vrlo neugodna; u njoj je osamljeno živjela sama doma- 
Ćica, stara žena, sa svoje dvije nećakinje, također već posta- 
rije djevojke. Nije joj bilo od potrebe da izdaje pod najam 
svoje krilo u dvorištu, ali su svi znali da je primila Gru- 
šenjku u stan (još prije četiri godine) jedino zato da ugodi 
svom rođaku trgovcu Samsonovu, Grušenjkinu javnom po- 
krovitelju. Govorilo se da je ljubomorni starac, kada je smje- 
stio kod Morozove svoju  »favoritkinju«, imao u prvom 
redu na umu oštro staričino oko koje će paziti na vladanje 
nove stanarke. Ali se pokazalo uskoro da to oštro oko nije 
bilo potrebno, i svršilo se tako da se Morozova čak malokad 
i sretala s Grušenjkom, ne dosađujući joj kasnije nikakvim 
nadzorom. Istina, protekle su već četiri godine od onog vre- 
mena kada je starac dovezao u ovu kuću iz gubernijskog 
grada osamnaestogodišnju djevojku, plahu, stidljivu, sitnu, 
mršavu, zamišljenu i tužnu, a od toga je doba mnogo vode 
proteklo. O životu te djevojke znalo se u našem gradu tek 
malo i površno, a nije se znalo ni kasnije više, i čak ni onda 
kada su se već i te kako počeli zanimati za tu »ljepoticu nad 
ljepoticama«, u kakvu se za četiri godine prometnula Agrafena 
Aleksandrovna. Jedino su se širili glasovi da iu je još kao 
djevojčicu od sedamnaest godina zaveo nekakav oficir i za- 
tim odmah napustio. Časnik je otputovao i poslije se negdje 
oženio, a Grušenjka je ostala da živi u sramoti i sirotinji. 

Pričalo se, uostalom, da je Grušenjka, iako ju je njen starac 
zbilja izvukao iz sirotinje, bila iz čestite porodice i potje- 
cala iz svećeničkog staleža, jer da joj je otac nekakav oblasni 
đakon ili nešto slično. I, eto, za četiri godine postade od 
osjetljive, ponižene i jadne sirotice, rumena, punačka ruska 
ljepotica, Žena smiona i odlučna, ponosna i drska, koja se 
razumjela u novce, bila vješta u stjecanju, škrta i oprezna, i 
koja je na dozvoljen ili nedozvoljen način uspjela, kako se 
govorilo, da skuca svoj vlastiti kapiralčić. Tek su jedno 
svi znali: da je do Grušenjke bilo teško doprijeti i da osim 
starca, njena pokrovitelja, nije bilo više ni jednog čovjeka 
koji bi se mogao pohvaliti njenom naklonošću. To je bila ne- 
pobitna činjenica, jer se pojavilo dosta onih koji htjedoše 
steći njenu naklonost, osobito posljednje dvije godine. Ali 
svi su se pokušaji izjalovili, a neki nametljivci, koji su nasto- 
jali da joj se približe, morali su se povući doživjevši komi- 
čan i sramotan rasplet zbog odlučna i podrugljiva otpora 
odlučne mlade osobe. Još se znalo da se mlada osoba upustila, 
osobito posljednje godine, u ono što se naziva »kšeftom«, i 
da je u tom pogledu pokazala takve izvanredne sposobnosti 
da su je najzad mnogi prozvali pravom ćifutkinjom. Nije 
ona davala novac na kamate, ali je, na primjer, bilo poznato 
da je ona s Fjodorom Pavlovičem Karamazovom prekuplji- 
vala mjenice, i to budzašto, po grivenik za rubalj, a poslije 
je dobila na nekim od tih mjenica po rubalj na grivenik. Bo- 
lesni Samsonov, koji se posljednje- godine nije mogao služiti 
svojim otečenim nogama, udovac, tiranin svojih odraslih si- 
nova, i koji je stekao svojih stotinu tisuća, čovjek gadan i 
neumoljiv, pao je međutim pod snažan utjecaj svoje štićeni- 
ce koju je isprva držao na uzdi, u stezi, na tankoj hrani, 
kako su onda govorili lajavci. Ali Grušenjka je uspjela da 
se oslobodi i da ga čak uvjeri u svoju privrženost. 'Taj starac 
(koji je već odavno umro) bio je vrlo vrijedan čovjek i odlu- 
čan, a što je glavno, bio je škrt i tvrd kao kamen, i mada je 
Grušenjkina ličnost na nj porazno djelovala tako da nije 
mogao živjeti bez nje (posljednje dvije godine, na primjer, 
bilo je zaista tako), ipak joj nije namijenio veću i znatniju 
glavnicu, i čak da mu je ona zaprijetila da će ga zauvijek 
ostaviti, ostao bi i onda neumoljiv. Ali zato joj je dao neku 
svoticu, i kad se za to saznalo, svi su se tome veoma čudili. 
»Ti nisi luda žena«, reče joj, dajući joj osam tisuća, »radi 
sama s njima, ali znaj da osim dosadašnjeg godišnjeg uzdr- 

žavanja nećeš ništa više dobiti od mene sve do moje smrti. 
a ni u oporuci neću ti ništa ostaviti«. I održao je svoju riječ: 
umro je, i sve ostavio svojim sinovima koje je cijeloga života, 
kao i njihove žene i djecu, držao kao sluge, a Grušenjku nije 
ni spomenuo u svojoj oporuci. Sve se ovo tek kasnije saznalo. 
Svojim savjetima kako da »radi svojom glavnicom«, dosta 
je pomogao Grušenjki i upućivao je u »kšeftove«. Kada se 
Fjodor Pavlovič Karamazov, koji se najprije zbog jednog 
slučajnog »kšefta« spetljao s Grušenjkom, mimo svakog oče- 
kivanja smrtno zaljubio u nju i gotovo izgubio pamet, gro- 
hotom se smijao stari Samsonov, koji je u to vrijeme već 
mirisao na tamjan. Važno je da je Grušenjka bila prema 
svome starcu za sve vrijeme njihova poznanstva potpuno i 
čak u srcu iskrena, i to, čini se, jedino prema njemu na svi- 
jetu. Najzad, kad se iznenada pojavio sa svojom ljubavi 1 
Dmitrij Fjodorovič, starac se prestao smijati. Naprotiv, on je 
jedanput ozbiljno i strogo savjetovao Grušenjki: »Ako ćeš 
birati između njih dvojice, između oca i sina, onda izaberi 
starca, ali, međutim, pod uvjetom da te stara hulja svakako 
uzme za ženu i da ti unaprijed zapiše neku svotu, A s ka- 
petanom se ne slizuj, iz toga se neće ništa pametno izleći.« 
To su bile riječi što ih je Grušenjki uputio stari bludnik, 
koji je već onda predosjećao svoju blisku smrt, a poslije pet 
mjeseci nakon ovog savjeta zaista i umro. Još ću uzgred spo- 
menuti da je, unatoč tome što su kod nas u gradu znali za 
ono ružno i nakazno suparništvo između Karamazovih, iz- 
među oca i sina, kojemu je bila predmet Grušenjka, pravi 
smisao njenih odnosa prema obojici, prema starcu i prema 
sinu, malo tko onda razumijevao. Čak obje Grušenjkine slu- 
žavke (nakon prohujale katastrofe o kojoj će biti naprijed 
govora) iskazale su poslije na sudu da je Agrafena Aleksan- 
drovna primala Dmitrija Fjodoroviča jedino iz straha, jer 
joj ge prijetio »da će je ubiti«. Imala je dvije služavke, jednu 
veema bolesnu i gotovo gluhu, i njenu unuku, mladu, okret- 
nu djevojku od dvadeset godina, koja joj bijaše kao sobarica. 
Grušenjka je živjela vrlo oskudno, a namještaj joj je bio po- 
sve siromašan. U krilu je imala svega tri sobe, u kojima je 
bilo gazdaričino staro pokućstvo od mahagonija, u stilu dva- 
desetih godina. Već se bilo sasvim smračilo kad su ušli Ra- 
kitin i Aljoša, ali sobe nisu bile još rasvijetljene. Grušenjka 
je ležala u gostinjskoj sobi na svom velikom, nezgrapnom 
divanu s naslonom od mahagonija, tvrdom i presvučenom 

kožom, koja se već davno bila izlizala i poderala. Pod gla- 
vom imala je dva bijela pernata jastuka iz svoga kreveta, 
Ležala je nauznak, ispružena i nepomična, zabačenih ruku 
pod glavu. Odjevena je bila, kao da nekog očekuje, u crnu 
svilenu haljinu, a na glavi je imala laku kapicu od čipaka 
koja joj je lijepo pristajala; preko ramena bijaše prebacila 
čipkasti rubac koji je bio prikopčan masivnim zlatnim bro- 
šem. Sigurno je nekog iščekivala, jer je ležala nekako žalosna 
i nestrpljiva, ponešto blijeda lica, vrelih usnica i očiju, lup- 
kajući nestrpljivo vrškom desne noge o naslon divana. 'Tek 
što se pojaviše Rakitin i Aljoša, nasta neka mala uzbuna: u 
predsoblje se čulo kako je Grušenjka naglo skočila s divana 
1 odjedanput prestrašeno viknula: »Tko je?« Ali goste dočeka 
djevojka i odmah se odazva gospođi: 

— Nisu oni, drugi su. 

— Šta bi ovo imalo da znači? — promrmlja Rakitin uyo- 
deći Aljošu za ruku u gostinsku sobu. 

Grušenjka je stajala kraj divana, kao da je još bila upla- 
šena. Gust pramen ugasito plave kose bijaše joj ispao ispod 
rupca i pao na desno rame, ali ona to nije opazila, ni popra- 
vila, dok nije pogledala goste i prepoznala ih. 

— Ah, to si ti, Rakitka? Gotovo si me uplašio. S kim si 
to? Tko je to s tobom? Gospode, eto, koga si doveo! — us- 
kliknu ona kad je ugledala Aljošu. 

— Reci neka donesu svijeće! — reče Rakitin tako neusi- 
ljeno kao da je najprisniji znanac i blizak čovjek, koji ima 
čak pravo da zapovijeda u kući. 

— Svijeće... dakako... svijeće... Fenja, donesi mu svje- 
ćicu... Baš si izabrao vrijeme kad ćeš ga dovesti! — usklik- 
nu ona opet, klimnuvši glavom Aljoši, i zatim se okrenu ogle- 
dalu i poče brzo da namješta objema rukama kosu, 

Ona kao da je bila nezadovoljna. 


— Zar nisam pogodio? — zapita Rakitin, gotovo se na 
trenutak uvrijedivši. 

— Uplašio si me, Rakitka, eto što je — i Grušenjka se 
smiješeći okrenu Aljoši. — Ne boj se ti mene, dragi Aljoša, 
strašno sam ti se obradovala, ti si moj neočekivani gost. A ti 
si me, Rakitka, prepao: mislila sam, Mitja je provalio u 
kuću. Vidiš, ja sam ga maloprije prevarila i izmamila od nje- 
ga poštenu riječ da mi vjeruje, a ja sam mu slagala. Rekla 
sam mu da idem Kuzmi Kuzmiču, mome starcu, da ću ondje 


28 


ostati cijelu večer i s njime do noći brojiti novce. Odlazim 
mu svake nedjelje na cijelu večer da mu sredim račune. Za- 
ključamo se: on kucka na računaljci, a ja sjedim i u knjige 
unosim — jedino u mene ima povjerenja. Mitja je povjerovao 
da sam ondje, a ja se, eto, kod kuće zaključala — sjedim i 
čekam jednu vijest. Kako vas je smjela Fenja pustiti! Fenja, 
Fenja! Trči na vrata, otvori ih i razgledaj da nije gdjegod 
kapetan. Možda se sakrio i vreba, bojim se smrti. 

— Nikoga nema, Agrafena Aleksandrovna, baš sam malo- 
prije sve okolo razgledala. Svaki čas trčim do pukotine i zu- 
rim, jer ja i sama dršćem od straha. 

— Fenja, jesu li kapci na prozorima zatvoreni? I zastore 
treba spustiti — tako! — i ona sama spusti teške zastore. — 
Jer će odmah naletjeti na svjetlo. — Ja se, Aljoša, danas bo- 
jim tvog brata Mitje. 

Grušenjka je govorila glasno i, premda uznemirena, ipak 
je bila gotovo kao u nekom zanosu. 

— Zašto se danas toliko bojiš Mitenjke? — zapita Raki- 
tin. — 'Ti ga se inače, čini se, ne bojiš, jer on igra kako ti 
sviraš. 

— Rekoh ti, čekam vijest, jedan tako zlatni glasić, i sad 
mi nije nikako potreban. A_i osjećam da mi nije povjerovao 
da idem Kuzmi Kuzmiču, i vreba me. A ako je ondje zasjeo, 
neće ovamo doći, što je i bolje! A Kuzmi Kuzmiču sam zbi- 
lja trknula, Mitja me onamo otpratio — i ja sam mu rekla 
da ću ondje ostati do ponoći, a o ponoći neka svakako dođe 
da me doprati kući. On je otišao, ja sam desetak minuta po- 
sjedila kod starca, pa opet ovamo, uh, što sam se bojala — 
trčala sam da ga ne sretnem. 

— A zašto si se tako nakinđurila? Gle, kakvu imaš za- 
nimljivu kapicu. 

— Kako si ti, Rakitine, radoznao! Rekoh ti da čekam je- 
dnu vijest. Stigne li vijest, skočit ću — poletjet ću i više me 
nećete ovdje vidjeti. 

— A kamo ćeš poletjeti? 

— Ako budeš mnogo znao — brzo ćeš ostarjeti, 

— Gle, gle. Sva sja od radosti, Još te nikad nisam takvu 
vidio. Opremila se kao da ćeš na ples — ogledavaše je Ra- 
kitin. 

— 'Ti se baš mnogo razumiješ u plesove, 

— A ti se razumiješ? 

— Vidjela sam ples. Prije tri godine ženio je Kuzma Kuz- 
mič sina, i ja sam gledala s kora. A što bih se ja, Rakitka, s 
tobom razgovarala kad ovdje stoji ovakav knez. Gledaj, to 
je gost! Aljoša, dragi, ja gledam u te i ne vjerujem: Gospode, 
kako si ti to kod mene iskrsao! Istinu da ti kažem, nisam 
očekivala, nisam ni slutila, a i prije nisam nikad vjerovala 
da ćeš ikada doći! Iako si došao u nezgodan čas, ipak ti se 
strašno radujem! Sjedi na divan, evo, ovdje, eto tako, mje- 
seče ti moj mladi. Zbilja, ja još nikako ne mogu da shvatim... 
Eh, ti, Rakita, da si ga doveo jučer ili prekjučer! Pa, meni je 
milo i ovako. Možda je bolje sada, uoči ovakva trenutka, 
nego prekjučer... 

Ona obijesno sjede do Aljoše na divan, upravo do njega, i 
gledaše ga neobično ushićena. I zaista, ona je bila radosna, 
nije slagala kad je to rekla. Oči su joj plamtjele, usne se 
smijale, ali su se smijale dobroćudno, veselo. Aljoša se nije 
ni nadao da njeno lice može imati tako dobar izraz. On se do 
jučer malokad s njom sretao i imao o njoj strašno mišljenje, 
a jučer je bio toliko potresen njenim pakosnim i lukavim is- 
padom protiv Katerine Ivanovne, te je bio vrlo iznenađen 
što je sad odjedanput u njoj ugledao neko sasvim drugo i 
nepoznato biće. I, ma koliko ga je satirao njegov osobni jad, 
ipak mu se oči zaustaviše pažljivo na njoj. Sve njene manire 
kao da su se od jučer također izmijenile nabolje: nestalo je 
gotovo sasvim one jučerašnje slatkoće u govoru, onih pre- 
nježnih i namještenih kretnja... sve je bilo jednostavno, 
prostodušno, kretnje su bile brze, otvorene, povjerljive, ali 
je ona bila uzrujana. 

— Gospode, zbilja, što se sve danas ne događa — zaćereta 
ona opet. — I zašto sam ti se toliko obradovala, Aljoša, ni 
sama ne znam. Da me zapitaš, ne bih znala. 

— Eh, šta, ti da ne znaš zašto si se obradovala? — 0s- 
mjehnu se Rakitin. — A zašto si me prije salijetala: dovedi 
ga, dovedi... Morala si imati neku namjeru. 

— Prije sam imala drugu namjeru, a sad je to prošlo, nije 
za to vrijeme. A sad ću vas počastiti. Sad sam se probudila, 
Rakitine. Ta sjedi i ti, Rakitka, što stojiš? A ti si već sjeo? 
Ne boj se, Rakitka neće na sebe zaboraviti. Gle, Aljoša, sad 
sjedi ovdje prijeko i uvrijeđen je što nisam prvo njemu ponu- 
dila da sjedne. Oh, uvredljiv je moj Rakitka, uvredljiv! — 

nasmija se Grušenjka. — Ne ljuti se, Rakitka, sad sam dobra. 
A što si ti tako tužan, Aljoša, da me se ne bojiš? — zapita 
ona i veselo se podsmjehujući, pogleda mu u oči. 

— Ojađen je. Ne dadoše čina — reče Rakitin u basu, 

— Kakav čin? 

— Njegov se starac usmrdio. 

— Kako usmrdio! Što melješ gluposti, sigurno hoćeš da 
kažeš nešto ružno? Šuti, budalo, Hoćeš li dopustiti, Aljoša, da 
ti sjednem na koljena, evo ovako! — I ona odjedanput u tren 
oka poskoči i, smijući se, sjede na njegova koljena, te mu 
nježno obuhvati desnom rukom vrat, kao mačka koja se 
umiljava. — Razveselit ću ja tebe, derane moj pobožni! Pa, 
zbilja, hoćeš li dopustiti da sjedim na tvojim koljenima, 
nećeš se ljutiti? Ako zapovjediš — ustat ću. 

Aljoša šutaše. On je sjedio, bojao se da se makne i čuo 
njene riječi »ako zapovjediš — ustat ću«, ali nije odgovorio, 
kao da je zamro. Ali on nije nikako osjećao ono što je, na 
primjer, očekivao ili zamišljao Rakitin koji ga je požudno 
motrio sa svog mjesta, Njegova velika duševna bol progutala 
je sva osjećanja koja su mogla ponići u njegovu srcu, i da je 
sam mogao da dade sebi u tom trenutku potpun odgovor, on 
bi i sam spoznao da se sad nalazi u najčvršćem oklopu koji 
ga brani od svih zavođenja i iskušenja. Ali zato se ipak una- 
toč smetenosti i neuračunljivosti njegove duše, i unatoč jada 
koji ga je mučio, i nehotice čudio jednom novom i neobičnom 
osjećanju koje se rodilo u njegovu srcu: ta žena, ta »strašna« 
žena, ne samo da nije sad izazivala u njemu nekadašnji strah, 
strah koji se prije rađao u njemu pri svakoj pomisli o ženi 
čim bi samo iskrsnula u njegovoj duši, već je, naprotiv, ta 
žena koje se on bojao više nego svih ostalih, 1 koja je sjedila 
na njegovim koljenima i grlila ga, izazivala u njemu sasvim 
drugi neočekivan i neobičan osjećaj, osjećaj nekakva neo- 
bičnog, velikog i nevinog zanimanja za nju, i to sad već bez 
svake bojazni, bez i najmanjeg negdašnjeg straha — a to je 
bilo glavno, i tome se nehotice začudi. 

— Dosta ste brbljali gluposti — povika Rakitin — bit će 
bolje da dadeš šampanjca, i sama znaš da mi duguješ. 

— I zbilja mu dugujem. Ja sam mu, Aljoša, povrh dru- 
goga, obećala šampanjca ako te dovede. Ovamo šampanjac, 
i ja ću s vama piti. Fenja, Fenja, donesi nam šampanjca, onu 
bocu što je Mitja ostavio, trči, brže. lako sam škrta, ali bocu 

ću dati, ali ne tebi, Rakitka, ti si gljiva, već njemu, on je 
knez. Iako mi to sad duša ne traži, ipak ću i ja popiti s va- 
ma, hoću da orgijam. 

— A kakav je to u tebi osobit trenutak i kakva je to 
»vijest« ako smijem pitati? Ili je možda tajna? — opet rado- 
znalo ubaci Rakitin, naprežući se koliko je god mogao da 
pokaže kako ne obraća ni najmanje pažnje na zvrčke koje su 
neprestano letjele na nj. 

— Ah nije tajna, a ti to sam znaš — progovori odjedan- 
put Grušenjka zabrinuto, te okrene glavu prema Rakitinu i 
odmače se malo od Aljoše, iako je još i dalje sjedila na nje- 
govim koljenima i grlila ga. — Oficir dolazi, Rakitine, moj 
oficir dolazi! 

— Čuo sam da dolazi, ali zar je već tako blizu? 

— Sada je u Mokrom, odanle će poslati ovamo glasnika, 
tako je sam pisao, maloprije sam dobila pismo, I ja sad sje- 
dim i čekam glasnika. 

— Gle! A zašto u Mokrom? 

— Morala bih dugo pričati, a za te je i to dosta. 

— A što će sad Mitenjka... ajaoj! Zna li on to ili ne 
zna? 

— Što bi znao! Ništa ne zna! Kad bi znao, ubio bi me. 
Ali ja se toga nimalo ne bojim, ne bojim se sad njegova no- 
ža. Šuti, Rakitka, ne spominji mi Dmitrija Fjodoroviča: on 
mi je cijelo srce zdrobio. Neću o svemu tome sada ni da mi- 
slim. Eto, o Aljoški mogu da mislim, ja Aljošu gledam... 
Ta osmjehni se na me, golube, razveseli se, smij se mojim glu- 
postima i mojoj radosti... Eto, osmjehnuo se, osmjehnuo se! 
Gle, kako nježno gleda. Ja sam, znaš, Aljoša, neprestano mi- 
slila da se ti na mene ljutiš zbog onog što je bilo prekjučer, 
zbog gospođice. Pseto sam bila, i ništa drugo... Ali ipak je 
dobro bilo što se tako desilo. I ružno-je bilo, i dobro je bilo 
— osmjehnu se Grušenjka zamišljeno, i nekakva surova crta 
iskrsnu odjedanput u njenu osmijehu. — Mitja je kazivao da 
sam vikala »treba nju korbačem!« Uvrijedila sam je onda 
ljuto. Pozvala me, htjela je da me pobijedi, da me čokola- 
dom svojom prevari... Ipak, dobro je bilo što se tako desilo 
— osmjehnu se ona ponovo. — Ali, gle, ja se neprestano 
bojim da si se ti zbog toga rasrdio. 

— 'Tko bi to mislio — upade i opet Rakitin, čudeći se oz- 
biljno — ta ona se tebe, Aljoša, zaista boji, takva pilenceta. 

— On je za tebe, Rakitka, pilence, vidiš li... jer ti ne- 
maš savjesti, vidiš li! Volim ga iz dna duše, vidiš li! Vjeruješ 
li, Aljoša, da te ljubim iz dna duše? 

— Ah, ti bestidnice! To ona tebi, Aljoša, ljubav izjav- 
ljuje! 

— Pa šta, volim ga. 

— A oficir? A zlatna vijest iz Mokrog? 

— On je jedno, a ovo je drugo. 

— Gle, kako žene računaju! 

— Ne ljuti me, Rakitka — vatreno prihvati Grušenjka 
— ono je jedno a ovo je drugo. Aljošu volim drugačije. Istina 
je, Aljoša, bio si mi potreban za jedan lukav naum. Ta ja sam 
podla, ja sam bijesna, ali ponekad opet gledam, Aljoša, u te 
kao na svoju savjest. Neprestano mislim: »Kako on, ovakav, 
mora sad mene gadnu da prezire.« I prekjučer sam tako mi- 
slila kad sam od gospođice ovamo trčala. Davno sam ja tebe, 
Aljoša, uočila, i Mitja to zna, ja sam mu govorila. I Mitja to 
shvaća. Vjeruješ li, Aljoša, ponekad, kad te gledam, ja se sti- 
dim, sama se sebe stidim. A kako sam počela o tebi misliti i 
otkada, ne znam i ne sjećam se. 

Uđe Fenja i postavi na stol poslužavnik, na njemu otčep- 
ljenu bocu 1 tri čaše. 

— Evo šampanjca! — viknu Rakitin, — Ti si, Agrafena 
Aleksandrovna, uzrujana i izbezumljena. Kad ispiješ čašu, 
počet ćeš plesati. Ah, ni to nisu znali da urade — nadoveza 
on razgledavajući šampanjac. — Stara je u kuhinji nalila i 
poslala nam toplu bocu i bez čepa. Pa sad kako bilo. 

On priđe stolu, uze čašu, ispi je nadušak i odmah nali 
sebi drugu. 

— Šampanjac se ne pije svaki dan — reče on oblizujući se 
— deder, Aljoša, uzmi čašu i pokaži se. Za što da pijemo? 
Za rajska vrata? Uzmi, Gruša, čašu i pij i ti za rajska vrata. 

— Za kakva to rajska vrata? 

Ona uze čašu, Aljoša uze svoju, otpi gutljaj i vrati čašu. 

— Ne, više ne smijem — osmjehnu se on. 

— A ovamo se hvali! — viknu Rakitin. 

— Pa, kad je tako, neću ni ja — prihvati Grušenjka — 
ai neće mi se. Pij, Rakitine, ispij sam bocu. Kad Aljoša is- 
pije, ispit ću i ja. 

— Kakve su to teleće nježnosti! — pecnu Rakitin. — 
Ali na koljenima mu može sjediti! Njega mori, recimo, jad, 


33 


a Šta je tebi? On se pobunio protiv svog Boga, htio je da je- 
de kobasicu... 


— Kako to? 
— Danas je umro njegov otac, sveti starac Zosima. 
— Dakle je umro starac Zosima! — uskliknu Grušenjka. 


— Gospode, a ja to nisam znala! — Ona se pobožno prekriži. 
— Gospode, a šta ja radim, ja sad sjedim na njegovim ko- 
ljenima! — i ona se odjedanput trže kao prestravljena, u 
tren oka skoči s njegovih koljena i sjedne na divan. 

Aljoša je pogleda dugim začuđenim pogledom, i lice nje- 
govo kao da zasja. 

— Rakitine — reče on odjedanput glasno i odlučno — 
ne draži me da sam se pobunio protiv svog Boga. Neću da 
se ljutim na te, i zato budi i ti bolji. Ja sam izgubio takvo 
blago kakvo ti nisi nikad imao, i ti me ne možeš sada osu- 
đivati, Bolje pogledaj ovamo na nju: jesi li vidio kako mi 
se ona smilovala? Ja sam došao ovamo, nadajući se da ću 
naći zlu dušu — nešto me gotovo vuklo ovamo, ja sam bio 
podao i zao, a našao sam iskrenu sestru, našao blago, dušu 
koja ljubi... Ona me je sada poštedjela. Agrafeno Aleksan- 
drovna, o tebi govorim. Ti si moju dušu u život ponovo po- 
vratila, 

Aljoši zadrhtaše usne i zasta disanje. I on ušutje. 

— Baš kao da te je ona spasila! — nasmije se Rakitin 
pakosno. — Ona je htjela da te proguta, znaš li to? 

— Prestani, Rakitka! — skoči odjedanput Grušenjka. — 
Šutite obojica. Sad ću reći sve: ti, Aljoša, šuti, od takvih 
tvojih riječi obuzima me stid, jer sam zla, a ne dobra. A ti, 
Rakitka, šuti zato što lažeš. U mene se zarodila podla misao 
da ga progutam, a sada ti lažeš, a sad nije više tako... i da 
te više ne čujem. 

Grušenjka sve ovo izgovori vrlo uzrujano. 

— Oboje su pomahnitali! — prosikta Rakitin gledajući 
ih u čudu. — Kao lude, baš kao da sam dospio u ludnicu. 
Uzajamno se raznježili, i još malo pa će zaplakati. 

— Zaplakat ću, i zaplakat ću! — reče Grušenjka. — On 
me je nazvao svojom sestrom, i to mu neću nikad zaboraviti. 
Nego, znaš što, Rakitka, ako sam i zla, ipak sam luk dala. 

— Kakav luk? Phi, do đavola, zbilja su poludjeli! 

Rakitin se čudio što su oni ushićeni, te se osjećao uvrije- 
đenim i ljutio, iako je mogao osjetiti da se u njima oboma u 
isti mah steklo sve što je moglo potresti njihove duše, tako 

kako se tek malokad dešava u životu. Ali Rakitin, koji je 
. a Li . . - . 

umio s mnogo osjećaja shvaćati sve što se ticalo njega sama, 

bijaše vrlo grub u shvaćanju osjećaja i osjećanja svojih bliž- 


njih — koje zbog svoga mladičkog neiskustva, a koje zbog 
prevelike sebičnosti. 
— Vidiš li, Aljošečka — odjedanput se Grušenjka ner- 


vozno nasmija obraćajući mu se — ja sam se pred Rakitinom 
pohvalila da sam dala luk, ali pred tobom se neću hvaliti, 
tebi ću reći u posve drugoj namjeri. To je samo basna, ali 
dobra basna i ja sam je čula još kao dijete od moje Matrjone, 
koja sad služi kod mene kao kuharica. Čuj, ona ovako glasi: 
»Živjela jedna žena, zla, prezla, i umrla. Za sobom nije os- 
tavila ni jedno dobročinstvo. Zgrabiše je đavoli i baciše u 
vatreno jezero. A njen anđeo čuvar stao i razmišlja: meće li 
se možda sjetiti nekog njezinog dobročinstva, pa da Bogu 
kaže. Sjetio se i rekao: ona je u vrtu iščupala luk i dala ga 
prosjaku. A Bog mu odgovori: uzmi, reče, onaj isti luk, pa joj 
ga pruži u jezero neka se prihvati za nj, a ti onda vuci, i ako 
je izvučeš iz jezera, neka ide u raj, a ako se luk prekine, 
neka žena ostane gdje je i sad. Potrčao anđeo ženi i pruži 
joj luk: na, kaže, ženo, prihvati se da te vučem. I on počeo 
oprezno vući, i već ju je bio gotovo cijelu izvukao, ali uto 
spaziše ostali grešnici u jezeru da je vuku napolje, i svi se 
stali hvatati za nju da bi i njih s njom izvukao. Ali je žena 
bila zla, prezla, te se počela nogama ritati: ,Mene vuku, a 
ne vas, moj je luk, a ne vaš Ali tek što je to izrekla, a luk 
se prekine. I pade žena u jezero, i ondje gori sve do danas. 
A anđeo njen zaplaka i otiđe.« Eto, to je ta basna, Aljoša, 
od riječi do riječi sam je zapamtila, jer ja sam upravo ona 
zla žena. Pred Rakitkom sam se pohvalila da sam udijelila 
luk, a tebi ću drugačije reći: u cijelom svom životu dala sam 
tek svega jedan luk, i to je sve moje dobročinstvo. I ne 
hvali me poslije toga, Aljoša, ne drži me za dobru, ja sam 
zla, zla, prezla, a ako me budeš hvalio, zastidjet ćeš me. Ah, 
ta pokajat ću se potpuno. Čuj, Aljoša, ja sam toliko željela 
da te domamim, i toliko sam dodijavala Rakitki da sam mu 
obećala dvadeset i pet rubalja ako te dovede. Stoj, Rakitka, 
čekaj! — Ona žurnim koracima priđe stolu, otvori ladicu, 
izvadi novčanik, a iz njega banknotu od dvadeset i pet ru- 
balja. 

— Kakva glupost! Kakva glupost! — vikaše zbunjeni Ra- 
kitin. 

— Uzmi, Rakitka, ja sam ti dužna, sigurno nećeš odbiti 
jer si me molio. — I ona mu dobaci banknotu. 

— Zašto da odbijem — reče Rakitin u basu, očevidno 
smeten, ali junački krijući stid. — "To će nam dobro doći, bu- 
dale i Žive da pametni ljudi imaju koga iskorištavati. 

— A sad šuti, Rakitka, jer sve što ću sada govoriti nije 
namijenjeno tvojim ušima. Sjedi ovamo u kut 1 šuti, ti nas 
ne voliš, pa Šuti. 

— A zašto da vas volim? — zapita Rakitin zajedljivo, ne 
skrivajući više svoje pakosti. Banknotu od dvadeset i pet 
rubalja turi u džep i doista se zastidje pred Aljošom. Računao 
je da će plaću primiti kasnije, tako da ovaj neće za to saz- 
nati, a sad se od stida razljutio. Do ovog trenutka mislio je 
da je puno bolje da ne protuslovi Grušenjki mnogo, unatoč 
svim njenim zvrčkama, jer je bilo očito da ona ima nad njim 
neku vlast. Ali sad se rasrdi: 

— Tko voli, mora imati za to razlog, a što ste mi vas dvoje 
učinili? 

— A ti voli bez razloga, eto, kao što Aljoša voli. 

— A po čemu on tebe voli i što ti je on učinio da se toliko 
uznosiš? 

Grušenjka stajaše na sredini sobe, govorila je vatreno i u 
njenu su glasu zazvučale histerične note, 

— Šuti, Rakitka, ti nas nikako ne razumiješ! I da se nisi 
usudio da mi odsada govoriš ti, ne dopuštam ti, i odakle ti 
uopće ta smjelost, eto! Sjedni u kut i šuti kao moj sluga! A 
sad ću, Aljoša, jedino tebi reći čistu istinu da vidiš kakvo 
sam stvorenje! Ne govorim Rakitki, već tebi. Htjela sam te 
upropastiti, Aljoša, to je prava istina, i to sam bila čvrsto 
odlučila, i to tako čvrsto da sam Rakitku novcem podmitila 
da te dovede. I zašto sam to željela? Ti, Aljoša, ništa nisi 
znao, nisi znao, okreneš od mene glavu, prođeš — oboriš oči, 
a ja sam te dosad stoput pogledala i počela se raspitivati za 
te. Tvoje mi se lice zasjeklo u srce: »On me prezire«, mislim, 
»i čak neće ni da me pogleda«. I mene napokon obuze takav 
osjećaj da se sama sebi čudim. »Što se ja bojim tog dječačića? 
Cijela ću ga progutati, i onda ću se smijati.« I mene obuze 
bijes. Vjeruješ li: nitko ovdje ne smije reći ni pomisliti da 
bi Agrafeni Aleksandrovnoj došao po ovako zlu poslu; imam 
jedino tog starca, s njim sam vezana i njemu prodana, đavo 
nas je vjenčao, ali drugog — nikog. Ali gledajući tebe, ja 

sam odlučila: njega ću progutati. Progutat ću ga, i smijati se. 
Vidiš li, kakvo sam zlo pseto, a ti si me nazvao sestrom! A 
sad je došao onaj moj zavodnik, i sjedim i čekam poruku. 
A znaš li šta je meni bio onaj zavodnik? Prije pet godina 
dovezao me ovamo Kuzma — a ja, također sjedim, klonim se 
ljudi, da me ne vide i ne čuju, jadna, glupa, sjedim i naričem, 
po cijele noći ne spavam — i mislim: »A gdje je sad on, moj 
zavodnik? Sigurno me s nekom drugom ismijava, i samo da 
mi ga je«, mislim, »vidjeti, a ako se ikad nađemo, vratit ću 
mu već, vratiti!« Tako ponekad viknem u mraku, A kad se 
odjedanput sjetim da mu neću ništa učiniti, i da me on sad 
ismijava, i da me je možda posvema zaboravio, i da me se ne 
sjeća, onda se bacim s kreveta na pod, lijem nemoćne suze, 1 
dršćem — dršćem do zore. Ujutro se dignem ljuća od psa, 
htjela bih da progutam svijet. A poslije, šta misliš da sam 
radila: počela sam zgrtati novac, postala sam nemilosrdna, 
ugojila se — misliš da sam se opametila, je li? Možda nisam; 
nitko to ne vidi, niti tko zna na cijelom svijetu, a kad se 
spusti noćni mrak, činim sve Što sam i nekad prije pet godina 
radila kao djevojčica, ležim ponekad, škripim zubima i svu 
noć plačem i mislim: »Ta ja ću njemul!« Jesi li ti sve ovo 
čuo? Ali sad me već razumiješ; prije mjesec dana stiže izne- 
nada ono pismo: on dolazi, obudovio je i želi da se sa mnom 
vidi. Zastalo mi disanje, Gospode, i ja odjedanput pomislila: 
»Doći će i zazviždati mi, zovnut će me, a ja ću dopuzati do 
njega kao izbijeno štene koje je nešto skrivilo!« Mislim tako 
i sama sebi ne vjerujem: Jesam li podla ili nisam, hoću li mu 
otrčati ili neću?« I taj cijeli mjesec ovlada mome takav bijes 
prema sebi samoj, još gori nego ono prije pet godina. Vidiš 
li sada, Aljoša, kako sam bijesna, kako sam goropadna, ci- 
jelu sam ti istinu kazala! S Mitjom sam se zabavljala samo da 
onom ne otrčim. Šuti, Rakitka, nije tvoje da mi sudiš, nisam 
tebi govorila. Ja sam sad do vašeg dolaska ovdje ležala, če- 
kala, razmišljala, krojila svoju sudbinu, i nikad nećete saznati 
što se dešavalo u mome srcu. Da, Aljoša, reci svojoj gospođi 
da se ne ljuti zbog onog prekjučerašnjeg! I nitko na cijelom 
svijetu ne zna kako mi je sad, i ne može znati... Zato ću, 
možda, ponijeti danas onamo nož, ali još nisam odlučila... 

Kad Grušenjka izusti tu »Žalosnu« riječ, nije mogla dulje 
da izdrži već, i ne dovršivši, prekri lice rukama te se baci na 
divan u jastuke i zakuka kao malo dijete. Aljoša se diže s 
mjesta i priđe Rakitinu. 

— Miša — reče on — ne ljuti se. Ona te je uvrijedila, 
ali ne srdi se. Jesi li čuo maloprije? Ne može se od čovječje 
duše toliko tražiti, treba biti milosrdniji. 

Aljoša izgovori ovo u neodoljivoj pobudi srca. On je morao 
da se izgovori, te se obratio Rakitinu. Da nije bilo Rakitina, 
govorio bi sam sa sobom. Ali Rakitin ga pogleda podrugljivo, 
1 Aljoša naglo zašuti. 

— Tebe su, Aljošenjka, čovječe božji, nabili maloprije tvo- 
jim starcem i ti si svog starca ispalio u mene — reče Rakitin 
osmjehujući se osmijehom punim mržnje. 

— Ne rugaj se, Rakitine, ne smij se, ne govori o pokojniku: 
on je viši od svih koji su živjeli na zemlji! — plačljivo viknu 
Aljoša. — Nisam to govorio kao sudac, već kao posljednji 
optuženik. Šta sam ja prema njoj? Ja sam pošao ovamo 
da propadnem i rekao sebi: »Pa neka, neka!«, toliko sam 
bio malodušan; a ona je, poslije petogodišnjih patnja, čim je 
prvi došao i rekao iskrenu riječ. — sve oprostila, sve  za- 
boravila, i plače! Vratio joj se zavodnik, zove je, a ona mu 
sve oprašta, i žuri mu se radosna, i neće ponijeti noža, neće! 
Ne, ja nisam takav, Ja ne znam kakav si ti, Miša, ali ja ni- 
sam. Danas sam, maloprije, to naučio. Ona je u ljubavi viša 
od nas. Jesi li ikad čuo ovo što nam je sada ispričala? 
Ne, nisi čuo, jer da si čuo, odavno bi sve razumio... i ona 
druga što je uvrijeđena prekjučer, i ona neka joj oprosti! O- 
prostit će kad sazna... a saznat će... Ova se duša nije još 
primirila, treba je štedjeti... u toj se duši, možda, nalazi bla- 

Osa 

: Aljoša zašutje, jer mu je ponestalo zraka. Rakitin gledaše 
začuđeno unatoč svojoj pakosti. Nikad od Aljoše ne bi oče- 
kivao takvu tiradu. 

— Gle, izlegao se fiškal! Ti si se u nju zaljubio, nije li 
tako? Agrafeno Aleksandrovna, isposnik se naš zbilja u te 
zaljubio, pobijedila si! — viknu on smijući se bezobrazno. 

Grušenjka podiže glavu s jastuka i pogleda Aljošu, nježno 
mu se osmjehujućim osmijehom koji joj je zasjao na licu, 
pednadulom od maloprije prolivenih suza. 

— Mani ga, Alioša, kerubine moj, vidiš kakav je, našao je 
kome će govoriti. Ja sam te, Mihaile Osipoviču, — obrati 
se ona Kakitinu — htjela da zamolim za oproštenje što sam 
te izgrdila, ali sad opet neću. Aljoša, hodi meni, sjedi ova- 
mo — pozva ga ona veselo se osmjehujući — tako, evo, ovamo 
sjedi i reci mi (ona ga prihvati za ruku i zagleda mu 

se u lice) — i reci mi: volim li ja onog ili ne volim. Volim li 
svoga zavodnika ili ne volim? Prije vašeg dolaska ležala sam 
ovdje u mraku i neprestano ispitivala srce: volim li onog ili ne 
volim? Pomozi mi da odlučim, Aljoša, vrijeme se primiče, 
kako ti odlučiš, onako će biti. Da mu oprostim? 

— Ta već si mu oprostila — reče Aljoša smješkajući se. 

— I zbilja sam mu oprostila — izusti Grušenjka zamiš- 
ljeno: — Kakvo je podlo srce moje! Za podlo srce moje! 
— i ona naglo zgrabi sa stola čašu, ispi je nadušak, diže uvis 
i iz sve snage lupi o pod. Čaša se razbi i zazveča, Nekakva 
tvrda crta zatitra u njenu osmijehu. 

— A možda mu još nisam oprostila — progovori ona ne- 
kako strašno i obori oči zemlji kao da govori sama sa so- 
bom. 

— Možda se srce tek sprema da oprosti. Još ću se morati 
boriti sa srcem, vidiš li, Aljoša, ja sam zavoljela svoje pe- 
togodišnje suze. Možda sam zavoljela samo nanesenu mi 
uvredu, a ne njega! 

— Zaista ne bih želio biti u njegovoj koži! — procijedi Ra- 
kitin kroz zube. 

— I nećeš, Rakitka, nikad bit u njegovoj koži, nećeš biti. 
Ti ćeš mi cipele šiti, Rakitka, za takav ću te posao upo- 
trijebiti, a ovakvu, kakva sam ja, nećeš nikada vidjeti.., 
Ali ni on, možda, neće vidjeti. 

— Ni on? A zašto si se nagizdala — pecnu je Rakitin pa- 
kosno. 

— Ne prekoravaj me zbog nakita, Rakitka, ti još ne po- 
znaješ cijelo moje srce! Ako mi se prohtije, raskidat ću nakit, 
sad ću ga raskidati, ovog trenutka — viknu ona zvonko. — 
Ne znaš ti, Rakitka, zašto je ovaj nakit! Možda ću mu otići 
i reći: »Jesi li me već vidio ovakvu, ili još nisi«. Ta on me 
je ostavio kao sedamnaestogodišnju, sićušnu, sušičavu plač- 
ljivku. Sjest ću do njega, zanijeti ga i raspaliti: »Vidiš li 
kakva sam sad«, reći ću, »pa se tim zadovolji, milostivi go- 
spodine, niz brkove je teklo, ali u usta nije dospjelo!« — 
Eto, zašto sam se možda ovako nakitila, Rakitka — završi 
Grušenjka pakosno se smiješeći. — Bijesna sam ja, Aljoša, pa- 
kosna. Pokidat ću svoj nakit, unakazit ću sebe. svoju ljepotu, 
opalit ću lice i nožem ga isparati i poći inilostinju prositi. 
Ako mi se prohtije, ne idem sada nikamo i nikome _ a ako 
mi se prohtije, vratit ću sutra Kuzmi sve što mi je poklonio 
i sav njegov novac, te poći da cijelog života radim kao 

nadničarka! Misliš da to neću učiniti, Rakitka, da se neću 
usuditi da to učinim? Učinit ću, učinit ću, odmah mogu uči- 
niti, samo me ne razdražujte... a njega ću protjerati, njemu 
ću šipak pokazati, on me neće vidjeti! 

Posljednje je riječi izbacila posve histerično, ali i opet nije 
izdržala, nego je prekrila lice rukama, bacila se na jastuke 
i opet se sva zatresla od plača. Rakitin se diže s mjesta: 

— Vrijeme je — reče on — kasno je, neće nas pustiti u 
manastir. 

Grušenjka skoči kao oparena. 

— Aljoša, zar zbilja 1 ti hoćeš da odeš! — uskliknu ona 
preneraženo i tužno. — Šra ti sad od mene činiš? Ti si me 
probudio, iskidao na komadiće, i sad opet ta noć, i da opet 
ostanem sama! 

— Valjda neće konačiti kod tebe? Ako hoće — u redu! Sam 
ću otići! — zagrižljivo se našali Rakitin. 

— Šuti, pakosna dušo — doviknu mu Grušenjka razjareno 
— nikad nisam čula od tebe ovakve riječi kakve mi je on 
rekao. 

— A šta ti je on to rekao? — promrmlja Rakitin razdra- 
ženo. 

— Ne znam ja, ne znam šta mi je rekao, srcu je mome 
govorio, on je srce moje prevrnuo... On me je prvi poželio, 
jedini, to ti je! Zašto nisi ti, kerubine, prije došao — i ona 
odjedanput pade pred njim na koljena kao u nekom nastupu. 
— Cijeli sam život iščekivala takva kao što si ti, znala sam 
da će i mene netko zavoljeti, mene gadnu, ali ne jedino zato 
da me osramoti! 

— A šta sam ti to učinio — odgovori Aljoša smješkajući 
se ganuto, prignu se njoj i uze je nježno za ruku — luk sam 
ti dao, samo jedan mali luk, i ništa više! 

I kad je to izgovorio, sam zaplače, Toga se trena odjedan- 
put razlegne u hodniku lupa, netko uđe u predsoblje. 
Grušenjka skoči posve ustrašena. U sobu utrča bučno i vičući 
Fenja. 

— Goaspo draga, gospo, glasnik stiže! — klicaše ona veselo 
i sva zadihana. — Došao iz Mokrog po vas tarantas. Timo- 
fej, kočijaš na trojci, sad baš mijenjaju konje... Pismo, pismo, 
gospo, evo pismo! 

Ona je držala u ruci pismo i neprestano, dok je vikala, 
mahala njime po zraku. Grušenjka joj istrže pismo i prinese 

ga svijeći. Bila je tek ceduljica s nekoliko redaka, i ona je 
u tren oka pročita. 

— Zove me! — viknu ona posve blijeda, a lice joj se 
razvuče od bolna osmijeha. — Zviznuo! Puzi, kuče! 

Ali ona je tek jedan trenutak prestajala neodlučno, a onda 
joj odjedanput pojuri krv u glavu i obli obraze plamenom. 

— Idem! — uskliknu ona naglo. — Mojih pet godina! 
Zbogom! Zbogom, Aljoša, pala je odluka o mojoj sudbini... 
Odlazite, odlazite sad od mene svi da vas više ne vidim! Po- 
letjela je Grušenjka u novi život. I ti, Rakitka, ne spominji 
me po zlu. Možda idem u smrt! Ah! Kao da sam pijana! 

I ona ih naglo ostavi i otrča u svoju spavaonicu. 

— Nije joj sad do nas! — promrmlja Rakitin. — Hajde- 
mo, jer, možda, može opet započeti ta ženska vika, već su 
mi dosadili plačni povici. 

Aljoša se dade bez opiranja izvesti. Na dvorištu je stajao 
tarantas, isprezali su konje, hođali s fenjerom, vrtjeli se. Kroz 
otvorenu kapiju uvodili su odmorne konje. Ali tek što su 
Aljoša i Rakitin sišli niz ulazne stepenice, kad se otvori pro- 
zor na Grušenjkinoj spavaonici i ona viknu zvonkim glasom 
za Aljošom: 

— Aljoša, pokloni se svome braci Mitenjki i reci mu da 
me, zlotvorku svoju, ne spominje po zlu, A i ovo mu isporuči 
kako ti kazujem: »Nitkovu dopala Grušenjka, a ne tebi, ple- 
menitom!« Nadodaj i to da ga je Grušenjka voljela jedan ča- 
sak, samo ga je jedan časak voljela — 1 tog časka neka se 
cijelog života sjeća, tako ti je, kaži, Grušenjka za cijeli život 
odredila... 

Ona završi plačnim glasom. Prozor tresnu. 

— Hm, hm! — promrmlja Rakitin smijući se. — Zaklala 
bracu Mitenjku i još mu zapovijeda da se toga cijelog života 
sjeća. Kakvo mesožderstvo! 

Aljoša ništa ne odgovori kao da nije ni čuo; on je brzo 
koračao uz Rakitina kao da mu se užasno žuri: bio je kao 
izbezumljen i išao je kao stroj. Rakitina odjedanput nešto 
ubode kao da mu je netko prstom dirnuo u živu ranu. Tome 
se nije nipošto nadao kada je svodio Grušenjku i Aljošu; 
sasvim se nešto drugo dogodilo, a ne ono što je on toliko 
želio. 

— On je Poljak, taj njen oficir — progovori on opet 
svladavajući se — a sad nije više ni oficir, služio je kao 
carinski činovnik u Sibiru, tamo negdje na kineskoj granici, 

sigurno kakav žalosni Poljačić. Kažu da je izgubio mjesto. 
Načuo da je Grušenjka sakupila kapitala, i on se vratio — u 
tom grmu leži zec. 

Aljoša kao da opet ne ču. Rakitin ne podnese: 

— Onda, jesi li obratio grešnicu? — nasmija se on pa- 
kosno Aljoši. -— Bludnicu na put istine izveo? Sedam đavola 
izagnao, a? Eto naših čuda koja smo dosele toliko očekivali! 

— Prestani, Rakitine — reče mu Aljoša patnički. 

— Ti me eto »prezireš« zbog onih dvadeset i pet ru- 
balja? Prodao sam, misliš, iskrena prijatelja. Ali ti nist Krist, 
a ja nisam Juda. 

— Ah, Rakitine, uvjeravam te da sam to zaboravio — 


uskliknu Aljoša. — Ti si me sada na to podsjetio. 
Ali se Rakitin posve razbjesni. 
— Neka nosi đavo sve vas i svakoga! — zaurla on od- 


jedanput. — I zašto sam se, do đavola, s tobom spleo. Odsad 
neću da znam za te. Odlazi sam, eto ti puta. 

I on oštro zakrenu u drugu ulicu, ostavivši Aljošu sama 
u mraku. Aljoša iziđe iz grada i uputi se preko polja u ma- 
nastir. 


IV 
KANA GALILEJSKA 


Za manastirske pojmove bilo je već veoma kasno kad je 
Aljoša stigao u skit; vratar ga je pustio na posebni ulaz. 
Odbilo je već devet sati — sat općeg odmora i mira poslije 
dana koji bijaše tako uzbudljiv za sve. Aljoša bojažljivo ot- 
vori vrata i uđe u starčevu ćeliju, u kojoj se sad nalazio nje- 
gov lijes. U ćeliji nije bilo nikoga osim oca Pajsija, koji je 
sam-samcat čitao evanđelje nad lijesom, i mladog iskušenika 
Porfirija, koji je umoran od jučerašnjeg noćnog razgovora 
i današnje trke spavao u drugoj sobi na podu tvrdim mladić- 
kim snom. Otac Pajsij, iako je čuo da je ušao Aljoša, nije ga 
ni pogledao. Aljoša okrenu udesno od vrata, u kut, pade na 
koljena i poče se moliti. Duša njegova bila je prepuna, ali 
nečeg nejasnog, i nijedan osjećaj nije se osobito jasno isticao, 

već je, naprotiv, istiskivao jedan drugoga, kao u tihom, je- 
dnakomjernom okretanju. Ali njegovo srce osjećaše nekakvu 
slatkoću i, začudo, Aljoša se tome nije čudio. On je opet 
vidio pred sobom taj lijes i u njemu potpuno prekrita, voljena 
mrtvaca, ali u duši njegovoj nije bilo, kao ono jutros, plačnog, 
bolnog i mučnog sažaljevanja. I čim je ušao, pao je ničice 
pred lijes, kao pred svetinju, a radost, radost zasja a nje- 
govu umu i srcu. Jedan prozor na ćeliji bio je otvoren, zrak 
je bio svjež i hladan — »dakle, zadah se još jače osjećao, 
kad su odlučili da otvore prozor«, pomisli Aljoša. Ali i ta mi- 
sao o mrtvačkom zadahu, koja mu se činila još maloprije 
tako strašna i sramna, nije u njemu izazvala prijašnje boli 
i prijašnje negodovanje. On se počeo moliti, ali naskoro je 
sam osjetio da se moli gotovo mehanički, U duši njegovoj 
iskrsavali su odlomci misli, planuli kao zvjezdice i odmah 
se ugasili da načine mjesta drugima, ali zato mu je u duši 
bilo nešto cjelovito, čvrsto, utješljivo, što je i on sam osje- 
ćao. Kadšto se vatreno započinjao moliti, jer se toliko želio 
zahvaliti i voljeti. Ali, čim bi počeo moliti, prelazio je odmah 
na nešto drugo, te se zamislio, zaboravio molitvu i ono zbog 
čega ju je prekinuo. Počeo je slušati šta čira otac Pajsij, ali 
je, onako malaksao, stao malo-pomalo drijemati .. 

»] treći dan bi svadba u Kani Galilejskoj« čitaše otac Paj- 
sij. »Ondje bješe Isusova mati. A pozvan bješe Isus i učenici 
njegovi na svadbu«. 

»Svadba? Šta je to... svadba? — vitlaše se kao oluja u 
umu Aljošinu. — Ona je također sretna... odvezla se na 
pir... Ne, ona nije ponijela noža, nije ponijela noža... To 
je bila samo »teška« riječ... Ali... teške riječi treba opraš- 
tati, svakako. Teške riječi umiruju dušu... bez njih bi bilo 
ljudima vrlo mučno u nevolji. Rakitin je svrnuo u sporednu 
ulicu. Dokle god bude Rakitin mislio na nanesene uvrede, 
uvijek će skretati u sporedne ulice... A put... put je ši- 
rok, ravan, sjajan, kristalan, a na njegovu kraju sja sunce. A? 
... StA dila?e 

»...I kad nesta vina, reče mati Isusova njemu: ,Nemaju 
vina ...« priču se Aljoši. 

»Ah, da, to sam prečuo, a nisam htio da prečujem jer to 
mjesto volim. To je Kana Galilejska, prvo čudo. Ah to čudo, 
ah, to milo čudo. Nije Krist poslao žalost, nego ljudsku ra- 
dost kad je prvi put učinio čudo, i u ljudskoj radosti pomo- 

gao... ,Iko voli ljude, taj voli i radost njihovu? To je 
često ponavljao pokojnik, to je bila jedna od temeljnih nje- 
govih misli... Bez radosti se ne može živjeti, kaže Mitja... 
Jest, Mitja... Sve što je istinito 1 prekrasno, uvijek je puno 
opraštanja — to je opet on govorio... .« 

»...Isus joj reće: ,Što je meni i tebi, ženo? Još nije došao 
moj čas? Reče mati njegova slugama: Što god vam reče, 
učinite ..,« 

»Učinite... Radost, radost nekim siromasima, vrlo siro- 
mašnim ljudima... Sigurno siromašnim kad nije ni za 
svadbu doteklo vina. Povjesničari pišu da je oko Genezaret- 
skog jezera i po svim onim krajevima stanovao onda najsi- 
romašniji narod kakav se samo može zamisliti. I znalo je 
drugo veliko srce, drugog velikog bića koje je ondje bilo, 
srce njegove matere, da on nije sišao onda jedino zbog svog 
velikog neobičnog djela, nego da je njegovu srcu blisko 1 
iskreno veselje neobrazovanih i bezazlenih bića koja su ga 
uljudno pozvala na siromašnu svoju svadbu. ,Još nije došao 
čas*, reče on blago se smiješeći (sigurno se krotko osmjehnuo). 
I zaista nije on sigurno sišao na zemlju zbog toga da umno- 
Žava vino na sirotinjskim svadbama? A, eto. ipak je došao 
i učinio na njenu molbu ,.. Ah, on opet čita. 

»... Reče im Isus: ,Napunite sudove vodom'. I napuniše ih 
do vrba, 

I reče im: Zahvatite sad i nosite kumu, i odnesoše. 

A kad okusi kum od vina koje je postalo od vode, i ne 
znadijaše otkuda je (a znadijaku sluge koje su zahvatile vo- 
du), zovnu kum ženika. 

I reče mu: Svaki čovjek najprije dobro vino iznosi, a kad 
se opiju, onda lošije; a ti si sačuvao dobro vino do sada*.« 

»Ali šta je to, šta je to? Zašto se soba širi... Ah, da... 
to je svadba, pir... jest — dakako. Evo i gostiju, evo sjede 
mladoženja i mlada, i veselo društvo i ... i gdje je pre:mnudri 
kum? Ali tko je ovo? Tko? I oper se proširila soba. — 'Tko 
se diže ondje iza velika stola? Kako... I on je ovdje? Ta 
on je u lijesu. Ali on je ovdje,.. digao se, mene je spazio, 
ide ovamo... Gospode!« 

Jest, prišao mu je on, mršavi starčić sitnih bora na licu, 
veseo i smijući se tiho. Lijesa više nema, on je u istoj onoj 
odjeći u kojoj je sjedio jučer s njima, kad su se kod njega sa- 
kupili gosti. Lice mu je sasvim otkrito, a oči mu se sjaje. I 

kako to da je i on došao na pir, zar su i njega pozvali na 
pir u Kanu Galilejsku? 

— Također sam, dragi, također zvan i pozvan — razleg- 
nu se nad njim tihi glas. — Zašto si se ovamo sklonio da te 
nisam mogao vidjeti...dođi i ti među nas. 

Glas je njegov, glas starca Zosime. I kao da nije on kada 
zove? Starac podigne Aljošu rukom, i on ustade. 

— Veselimo se — produži mršavi starčić — pijmo novo 
vino; vino nove radosti, velike; vidiš li koliko ima gostiju? 
Eno i mladoženje i mlade, eno i premudrog kuma, kuša novo 
vino. Što me tako čudno gledaš? Udijelio sam luk pa sam 
sad ovdje. I mnogi su ovdje samo zato što su udijelili luk, 
samo malen luk... Kako ti? I ti si, tihi, i ti si, krotki moj 
dječače, umio danas dati luk jednoj gladnici. Započni, dragi, 
započni, krotki, svoje djelo! A vidiš li sunce naše, vidiš li 
ga? 

— Bojim se... ne smijem ga gledati... —  prošapta 
Aljoša. 

— Ne boj ga se. On je strašan veličinom svojom, užasan 
visinom svojom, ali je zbog bezgranične milosti i ljubavi svo- 
je postao nalik na nas i veseli se, s nama pretvara vodu 
u vino da ne prekine radost gostiju, čeka goste i neprestano 
ih doziva, dosad i na sve vijeke vjekova. Eno, donose vino, 
vidiš, unose sudove. 

Nešto je buktjelo u Aljošinu srcu, nešto ga odjedanput is- 
puni do bola, a suze ushićenja provale iz njegove duše. On 
pruži ruke, viknu i probudi se.« 


Opet lijes, otvoren prozor i tiho, dostojanstveno i razgo- 
vijetno čitanje evanđelja. Ali Aljoša nije više slušao što či- 
taju. Čudnovato, on je zaspao klečeći, a sad je stajao na no- 
gama i odjedanput, kao da se otkinu s mjesta, zakorači triput 
odlučno i brzo se nađe tik pred lijesom. Čak zape ramenom 
O oca Pajsija, a da to nije primijetio. Ovaj na trenutak po- 
digne oči s knjige i pogleda ga, ali ih opet odmah obori, 
shvativši da se mladiću dogodilo nešto neobično. Aljoša je 
gledao neko pola minute u lijes, u prekrivena, nepomična 
u lijesu opružena mrtvaca, s ikonom na prsima i u kukuljici, 
s osmokrakim križem na glavi. On je ovaj čas čuo njegov 
glas, i taj glas je još zvučao u njegovim ušima. On dalje 
osluškivaše, on očekivaše zvukove... ali odjedanput se na- 
glo okrenu i izađe iz ćelije. 

Nije se zaustavio ni na ulaznim stepenicama, nego je brzo 
sišao. Njegova duša, posve ushićena, žudjela je za slobodom, 
prostorom, širinom. Iznad njega pružilo se široko, nedogledno 
nebesko kube, puno tihih i sjajnih zvijezda, Od zenita do ho- 
rizonta nazrijevala se još nejasna Kumovska slama. Svježa, 
tiha i mirna noć pritiskivaše zemlju. Bijele kule i zlatna ku- 
beta crkava blistahu na safirskom nebu. Jesensko bujno cvijeće 
po gredicama oko kuće čekalo je u snu zoru. Zemaljska ti- 
šina kao da se slila s nebeskom, tajna zemaljska dodirivala se 
s tajnom zvijezda... Aljoša stajaše, gledaše i — odjedanput 
se, kao pokošen, baci na zemlju. 

On nije znao zašto je grli, on nije bio svjestan zašto je tako 
neodoljivo zaželio da je cjeliva, cjeliva cijelu, ali on ju je 
cjelivao plačući, jecajući i oblijevajući je svojim suzama, i 
vatreno se zaklinjao da će je voljeti, vječno voljeti. »Oblij 
zemlju suzama radosti tvoje 1 ljubi te suze svoje«... zazvoni 
u njegovoj duši. Zbog čega je plakao? O, on je plakao u svo- 
me zanosu čak i zbog ovih zvijezda što su sjale iz bezdana 
i »nije se stidio te ludosti«. Kao da su se konci svih tih bez- 
brojnih svjetova božjih sastali odjednom u duši njegovoj, i ona 
sva zadrhta od »dodira s ostalim svjetovima«. Želio je da 
oprosti, da oprosti svima i za sve, i da moli oproštenje, o! ne 
za sebe, nego za sve, za svašta i za svakoga, a »za mene se 
i drugi mole«, zazvoni opet u njegovoj duši. Ali on je svakim 
trenutkom osjećao jasno i nekako opipljivo kako mu nešto 
čvrsto i stalno, kao ovaj svod nebeski, silazi u dušu. Kao da 
je nekakva ideja zavladala u njegovu umu — i to za cio 
Život i za sve vjekove. On je pao na zemlju kao slab mladić, 
a digao se kao borac, jak za cijeli život 1 za sve vjekove, 
i to je spoznao i osjetio odjedanput u ovom trenutku svoga 
zanosa, I nikad poslije toga, cijela života, Aljoša nije mogao 
da zaboravi taj trenutak. »Netko je posjetio u tom trenutku 
moju dušu«, govorio je on kasnije, tvrdo vjerujući u svoje 
riječi. 

Poslije tri dana istupio je iz manastira, što je bilo u skla- 
du s riječima pokojnog njegova starca koji mu je zapovje- 
dio »da živi u svijetu«. 


46 


OSMA KNJIGA 


MITJA 


KUZMA SAMSONOV 


Dmitrij Fjodorovič, kome je Grušenjka, kada je odletjela 
u nov Život, »odredila« svoj posljednji pozdrav i preporučila 
mu da se cijelog života sjeća onog satića njene ljubavi, bio je 
tog trenutka, i ne znajući što se njoj dogodilo, strašno uzne- 
miren i zabrinut. Posljednja dva dana nalazio se u takvu ne- 
opisivu raspoloženju da je zbilja mogao oboljeti od upale 
mozga, kako je poslije sam govorio. Aljoša ga nije mogao naći 
izjutra, a brat Ivan nije nikako uspio da se tog dana sasta- 
ne s njim u krčmi. Kućedomaćini, kod kojih je stanovao, 
zameli su mu, po njegovu nalogu, svaki trag. On je ova dva 
dana doslovno jurio na sve strane, »boreći se sa svojom sud- 
binom i spasavajući se«, kako se kasnije sam izrazio, te je 
čak zbog jednog hitnog posla odletio na nekoliko sati izvan 
grada, unatoč tome što se strašno bojao otići te ma i na tre- 
nutak ostaviti Grušenjku bez nadzora, Sve se to poslije ob- 
jasnilo potanko i potkrijepilo dokazima, a sada ćemo spo- 
menuti jedino najpotrebnije činjenice iz događaja tih dvaju 
užasnih dana u životu njegovu, koja su prethodila strašnoj 
katastrofi što se tako nenadano oborila na sudbinu njegovu. 

Istina, Grušenjka, iako ga je voljela načas istinski i iskreno, 
ali ga je zato u isto vrijeme mučila katkad zbilja okrutno i 
nemilosrdno. Najgore je bilo što on nije nikako mogao da 
se dovije što ona namjerava. Ispitati je bilo na lijep način, 
bilo silom, nije također mogao, jer se ona ne bi dala ni za 
živu glavu i još bi se samo rasrdila i zauvijek ga ostavila, 

što je on onda dobro znao. On je sada sasvim točno naslući- 
vao da se i ona neprestano s nečim bori, da je nekako neobič- 
no neodlučna, da se na nešto odlučuje a ne može se nikako 
odlučiti, i zato je sa strepnjom u srcu mislio, ne bez razloga, 
da ona kadšto jednostavno mora mrziti i njega i njegovu 
strast. Tako je možda i bilo, ali zašto je Grušenjka trpjela, 
nije mogao pojmiti. Za njega se cijelo pitanje, koje ga je mu- 
čilo, sastojalo u alternativi »ili on, Mitja, ili Fjodor Pavlovič«. 
Ovom zgodom moram da istaknem nepobitnu činjenicu: on 
je bio potpuno uvjeren da će Fjodor Pavlovič sigurno ponu- 
diti (ako već i nije ponudio) Grušenjki da sklope zakoniti 
brak, i on nije vjerovao ni na trenutak da se stari razvratnik 
nada da će proći samo s tri tisuće rubalja. To je zaključivao 
Mitja odatle što je poznavao Grušenjku i njen karakter, Eto 
zašto se moglo njemu gdjekad činiti da sva Grušenjkina pat- 
nja i sva njena neodlučnost potječu jedino otuda što ne zna 
koga će od njih da izabere i koji će od njih biti za nju pro- 
bitačniji. Ali je čudnovato da on nije ovih dana gotovo ni 
mislio o skorom povratku »oficira«, to jest onog sudbonosnog 
čovjeka u životu Grušenjkinu, čiji je dolazak očekivala tako 
uzrujana i uplašena, Istina, Grušenjka nije s njime u posljed- 
nje vrijeme o tome ni progovorila. Međutim, on je upravo od 
nje saznao za pismo što ga je prije mjesec dana dobila od 
svog nekadašnjeg zavodnika, a bio mu je donekle poznat 
i sadržaj. Jednom prilikom, kad je Grušenjka bila zajedljivo 
raspoložena, pokazala mu je to pismo, ali na njeno veliko 
iznenađenje nije on pripisivao gotovo nikakve važnosti tom 
pismu. A bilo bi vrlo teško i objasniti zašto: možda prosto 
zato što nije mogao, i sam skrhan gadnom i užasnom borbom 
s rođenim ocem zbog ove žene, pretpostaviti za se, bar u to 
vrijeme, ništa strašnije i opasnije. Jednostavno nije vjerovao 
da će odjedanput poslije neko pet godina iskrsnuti odnekud 
nekakav zaručnik, a osobito nije vjerovao da će on uskoro 
doći. Pa i u tom istom prvom oficirovu pismu, koje su poka- 
zali Mitenjki, govorilo se vrlo neodređeno o dolasku tog no- 
vog suparnika: pismo je bilo vrlo maglovito, vrlo patetično i 
puno same bolećivosti. Mora se napomenuti da je Grušenjka 
tom prilikom sakrila od njega posljednje retke pisma, u koji- 
ma se govorilo donekle određenije o povratku. A osim toga, 
Mitenjka se kasnije sjećao da je opazio na Grušenjkinu licu 
nekakav nehotičan i ohol prezir prema toj vijesti iz Sibira. 
Poslije toga nije Grušenjka više ni spominjala Mitji o bilo 

kakvoj daljnoj vezi s tim novim suparnikom i tako je, malo- 
-pomalo, gotovo sasvim zaboravio oficira. On je mislio je- 
dino o tome da je — ma šta se ondje desilo i ma kako se 
okrenulo — skori konačni sudar njegov s Fjodorom Pavlo- 
vičem vrlo blizu i da mora najprije doći do raspleta. Premi- 
rući u duši, on je neprestano čekao Grušenjkinu odluku te i 
dalje vjerovao da će ona pasti nenadano, u nadahnuću. Ona 
će mu odjedanput reći: »Uzmi me, ja sam vječno tvoja« — 
i sve će se svršiti: on će je uzeti i odmah odvesti na kraj svi- 
jeta. O, odvest će je što je prije moguće, što je moguće dalje, 
i ako ne baš na kraj svijeta, ono bar nekamo na kraj Rusije, 
vjenčat će se s njom, nastaniti se s njom incognito, nitko više 
za njih neće znati, ni ovdje, ni ondje, ni bilo gdje. Onda će, 
o, onda će odmah otpočeti sasvim nov život! On je o tom 
drugom, obnovljenom i punom »vrlina« životu  (sigur- 
no, sigurno punom vrlina) sanjario neprekidno i pomamno 
i žudio za tim uskrsnućem i obnovljenjem. Gnusni ponor u 
koji je upao sam svojom voljom, tištio ga je strašno, i on je, 
kao 1 mnogi u takvim slučajevima, polagao najveću nadu 
u promjenu mjesta: samo da ne živi s ovim ljudima, samo da 
ne živi u ovim prilikama, samo da odleti iz ovog prokletog 
mjesta i — sve će se preporoditi, krenuti novim putom, Eto 
u što je on vjerovao i za čim je žudio. 

Ali ovako bi bilo samo u slučaju prvog, sretnog rješenja 
tog pitanja. Ali se moglo i drukčije riješiti, postojalo je 1 
drugo rješenje, prijetio je i džugi, ali strašan ishod. Ona mu 
može odjedanput reći: »Odlazi, ja sam se u ovom času odlu- 
čila za Fjodora Pavloviča, polazim za nj, a ti mi nisi potre- 
ban« — i onda... onda... Mitja, uostalom, nije znao šta 
će biti onda, nije znao sve do posljednjeg časa, i zbog toga ga 
moramo opravdati. On nije imao određene namjere, na zlo- 
čin nije ni pomišljao. On je samo puzio, uhodio, mučio se i 
spremao jedino za prvi, sretan obrat.u svojoj sudbini. On je 
čak odgodio svaku drugu pomisao. Ali tu je već počinjala 
sasvim druga muka, iskrsavala je posve nova i uzgredna, ali 
također sudbonosna i nerješiva okolnost. 

Naime, u slučaju ako mu ona rekne: » Tvoja sam, vodi me«, 
kamo će je odvesti? Gdje su mu sredstva, novci? Tada su baš 
presahnuli svi njegovi prihodi, jer su dosadašnji dohoci, koje 
rau je neprestano davao u toku toliko godina Fjodor Pavlovič, 
presušili sasvim. Dakako, Grušenjka je imala novaca, ali je 
Mitja pri tome iznenada pokazao strašan ponos: on je želio 

da je odvede sam i da otpočne nov život sa svojim sredstvi- 
ma, i nije mogao ni zamisliti da uzme od nje novac, i ta mu 
je mučna misao bila čak i odvratna. Neću ovdje dalje govo- 
riti o toj činjenici nego ću samo napomenuti: takvo je bilo 
njegovo duševno raspoloženje u ovom trenutku. Sve je ovo 
moglo potjecati posredno i čak nesvjesno od potajnih muka 
koje su grizle njegovu savjest, što je na onako lopovski način 
prisvojio novce Katerine Ivanovne: »Pred jednom sam već 
hulja, a pred drugom ću uskoro biti isto hulja«, mislio je 
onda, kako je sam priznao: »A i Grušenjka, kad sazna za to, 
neće htjeti takvu hulju.« Dakle, gdje će naći ta sredstva, gdje 
će naći te sudbonosne novce? Inače će sve propasti i neće biti 
ništa, »a samo zato što nije bilo novaca, o, sramote!« 

Moram istrčati malo naprijed: to baš i jest ono što je on 
možda znao gdje će naći te novce, a možda i znao gdje se 
nalaze. Sada neću o tome ništa da govorim, jer će se kasnije 
sve razjasniti. Ali u čemu se sastojala njegova glavna nevo- 
lja, to ću reći, iako ne sasvim otvoreno: da uzme te novce 
koji su se negdje nalazili te da bi ih imao pravo uzeti, mora 
najprije vratiti one tri tisuće Katerini Ivanovnoj — »inače 
sam džepar, hulja, a nov život neću da započnem kao hu- 
lja«, odluči Mitja i zato odluči da prevrne ako bude potreb- 
no, cijeli svijet, te da svakako i najprije vrati te tri tisuće 
Katerini Ivanovnoj. Najzad je ta odluka sazrela u njemu, 
tako da kažem, u ovim posljednjim satima njegova života, 
kad je naime prije dva dana uvečer posljednji put sreo Aljošu, 
na putu, a poslije one uvrede koju je Grušenjka nanijela 
Katerini Ivanovnoj, i Mitja, kad mu je Aljoša ispričao o toj 
uvredi, priznao da je hulja te naložio Aljoši da joj to priop- 
ĆI, »ako je to može imalo utješiti«. I on je onda, te noći, kad 
se rastao s bratom, u zanosu osjetio da je bolje po nj »da 
ubije i opljačka ma koga, ali samo da vrati Katji dug«. Bolje 
je da me drže, ubijeni 1 opljačkani, i svi ljudi za ubojicu i 
lopova, i da pođem u Sibir, nego da Katja može kazati kako 
sam joj se iznevjerio, ukrao joj novac i s njenim novcem 
pobjegao s Grušenjkom da otpočnem nov i čestit život! To 
ne mogu«! Tako je govorio Mitja škripeći zubima te je zaista 
mogao ponekad zamisliti da će svršiti s upalom mozga. Ali se 
zasad borio... 

Čudnovato: činilo bi se da kod takve odluke ništa drugo 
ne preostaje nego da očajava, jer gdie će odjedanput doći 
do tolikog novca, i to još takav goljo kakav je on? A, među- 

tim, on se do posljednjeg trenutka nadao da će nabaviti te 
tri tisuće, da će one stići, sletjeti mu nekako, same, pa ma i 
s neba. Ali tako se uvijek događa onima koji, kao i Dmitrij 
Fjodorovič, umiju cijeloga života samo da troše i harače novac 
koji su bez muke naslijedili, i koji nemaju ni pojma o tome 
kako se novac stječe. U njegovoj glavi podigla se odmah, 
pošto se prekjučer rastao s Aljošom, prava fantastična bura 
i pobrkala mu misli. Tako je došlo do toga da se odlučio 
na najluđi pothvat. A možda se baš u takvim prilikama čine 
takvim ljudima posve nemogući i fantastični pothvati posve 
ostvarljivi. On se odjedanput odluči da ode do trgovca Sam- 
sonova, pokrovitelja Grušenjkina, i da mu predloži jedan 
»plan« te da na račun toga »plana« dobije od njega odmah 
cijelu potrebnu svotu; nije nikako sumnjao u svoj plan što 
se tiče njegove komercijalne strane nego je sumnjao jedino o 
tome kako će Samsonov gledati na njegov korak, ako ga ne 
bude promatrao jedino s komercijalne strane. Iako je Mitja 
poznavao tog trgovca iz viđenja, ipak se nije s njim znao, 
čak nije s njim nijedanput progovorio. Ali u njemu se zbog 
nečeg, i to već poodavno, utvrdilo uvjerenje da se ovaj stari 
razvratnik, koji je već mirisao na tamjan, neće možda nikako 
protiviti ako Grušenjka nekako pošteno uredi svoj život te 
se uda za »pouzdana čovjeka«. I ne samo da se neće tomu 
protiviti nego će sam to željeti i, nađe li se samo prilika, da 
će to još i potpomoći. Je li on to negdje čuo, ili mu je možda 
to i Grušenjka rekla, ali on je doista zaključio da će on star- 
cu, što se tiče Grušenjke, biti pogodniji od Fjodora Pavloviča. 
Možda će se mnogim čitaocima naše pripovijetke učiniti da 
je ovo računanje Dmitrija Fjodoroviča na takvu pomeć i nje- 
gova namjera da primi svoju zaručnicu, tako reći, iz ruku 
njena pokrovitelja, i suviše grubo i gadno. Mogu napomenuti 
samo ovo, da se Grušenjkina prošlost činila Mitji kao nešto 
što je već zauvijek prošlo. Gledajući na tu prošlost, on ju je 
beskrajno sažaljevao i odlučio u svom žaru svoje strasti da će 
se odmah, čim Grušenjka samo kaže da ga voli i da polazi za 
nj, roditi posve nova Grušenjka, a s njom i posve novi Dmi- 
trij Fjodorovič, sad bez svakog poroka i samo s vrlinama, 
te da će oni jedno drugome sve oprostiti i otpočeti posve nov 
život. Što se tiče Kuzme Samsonova, držao ga je za čovjeka 
koji je bio u nemirnoj prošlosti Grušenjkinoj sudbonosan, ko- 
ga ona, međutim, nije nikad voljela i koji je, što je glavno, 
već također »prošao«, svršio, tako da sada više i ne postoji. 

A uz to nije ga mogao Mitja više ni držati za čovjeka, jer je 
bilo svima i svakome u gradu poznato da je to sad samo 
bolesna ruševina koja se odnosila prema Grušenjki, tako da 
kažem, jedino očinski, a ne kao prije, i da je tako već odavno, 
gotovo već godinu dana, U svakom je slučaju Mitja i ovdje 
pokazao mnogo prostodušnosti, jer je bio, unatoč svim svo- 
jim porocima, vrlo prostodušan čovjek. Zbog te svoje prosto- 
dušnosti bio je, uostalom, zbilja uvjeren da se stari Kuzma, 
spremajući se na odlazak na drugi svijet, iskreno kaje zbog 
svoje prošlosti s Grušenjkom i da ona sad nema predanijeg 
pokrovitelja i prijatelja nego što je taj, sad već bezopasni 
starac, 

Sutradan poslije razgovora s Aljošom u polju, poslije koga 
Mitja nije gotovo cijelu noć ni oka stisnuo, došao je oko deset 
sati ujutro u kuću Samsonova i rekao da ga prijave. To je 
bila kuća stara, mračna, vrlo prostrana, na kat, s dvorišnim 
zgradama i krilima. U prizemlju su stanovala dva Samsono- 
vljeva oženjena sina sa svojim porodicama, njegova već veoma 
stara sestra i neudata kćerka. U krilu stanovala su njegova 
dva pomoćnika, od kojih je jedan imao također mnogobroj- 
nu porodicu. I njegova djeca i pomoćnici stanovali su u vrlo 
tijesnim stanovima, a na gornjem katu stanovao je starac sam, 
te nije dopuštao da stanuje s njim čak ni njegova kći koja 
ga je dvorila i morala u određene sate i na povremene nje- 
gove pozive dotrčati njemu gore, iako je već odavno patila 
od zaduhe. To »gore« sastojalo se od mnogo velikih paradnih 
soba, namještenih na starinski trgovački način, s dugačkim 
dosadnim redovima nezgrapnih naslonjača i stolica od maha- 
gonija, poređanih uza zidove, s kristalnim lusterima, presvu- 
čenim navlakama i mračnim ogledalima između prozora. Sve 
su te sobe bile potpuno prazne i nitko nije u njima stanovao, 
jer se bolesni starčić stisnuo u jednu sobicu, u svoju udaljenu 
spavaću sobu, gdje ga je posluživala stara sluškinja, pove- 
zane glave, i »dječak«, koji je spavao na tezgi u predsoblju. 
Starac nije mogao već gotovo ni hodati, jer su mu noge bile 
otečene, te se tek ponekad dizao iz svog kožnatog naslonja- 
ča, i starica bi ga, pridržavajući ga ispod pazuha, provela je- 
danput-dvaput po sobi. On je bio ozbiljan i nerazgovoran 
čak i s tom staricom. Kad su mu javili da je došao »kapetan«, 
odmah je naložio da ga odbiju. Ali je Mitja bio nasrujiv i 
ponovo se najavio. Kuzma je Kuzmič potanko ispitao dje- 
čaka: kakav je, nije li pijan? Viče li? Dobio je odgovor da je 

»trijezan«, ali da »neće da odlazi«. Starac opet naloži da ga 
odbiju. Tada je Mitja, koji je sve ovo predviđao i upravo 
za ovaj slučaj ponio papira i olovku, napisao razgovijetno 
na komadiću papira jedan red: »Dolazim po vrlo važnom po- 
slu koji se izravno tiče Agrafene Aleksandrovne« i to posla 
starcu. Starac razmisli trenutak, reče dječaku da gosta uvede 
u dvoranu, a staricu posla dolje s nalogom neka njegov mlađi 
sin dođe odmah gore njemu. Najmlađi sin, čovjek dvanaest 
veršoka visok i nevjerojatne snage, obrijana lica i odjeven na 
njemačku (sam je Samsonov nosio kaftan i bradu), dođe od- 
mah i bez pogovora. Svi su oni pred ocem drhtali. Otac nije 
pozvao ovog junačinu zato što bi se možda bojao kapetana, 
jer je on bio vrlo srčan, već onako, za svaki slučaj, tek da 
ima svjedoka. U pratnji sina koji ga je držao ispod ruke, i 
dječaka, dovukoše se ipak nekako u dvoranu. Treba znati 
da je bio i poprilično radoznao. Dvorana, u kojoj je čekao 
Mitja, bila je ogromna, mračna soba, koja je ubijala dušu 
čamom, s dva reda prozora, s galerijom, mramornim zidovima 
i s tri ogromna kristalna lustera, presvučena navlakama. Mit- 
ja je sjedio na stolcu kraj ulaznih vrata i nervozno i nestrplji- 
vo očekivao svoju sudbinu. Kad se pojavio starac na suprot- 
nim vratima, deset hvati udaljenim od Mitjina stolca, poskoči 
on naglo i pođe mu u susret svojim odlučnim, vojničkim i 
aršin dugačkim koracima. Mitja je bio pristojno odjeven, u 
zakopčanu kaputu, s okruglim šeširom u rukama i crnim ru- 
kavicama, na dlaku onako kako je bio odjeven prije tri dana 
u manastiru, kod starca, prilikom porodičnog sastanka s Fjo- 
dorom Pavlovičem i braćom. Starac ga je čekao stojeći, važ- 
no i strogo, i Mitja je odmah osjetio da ga je ovaj, dok mu je 
prilazio, svega pregledao. Mitju je također iznenadilo lice 
Kuzme Kuzmiča, koje je bilo u posljednje vrijeme neobično 
podbulo: donja usna, ionako debela, naličila je sada na otobo- 
ljenu lepinjicu. On se dostojanstveno i šutke naklonio gostu, 
pokazao mu naslonjač kraj divana, a sam se polagano, osla- 
njajući se na sinovljevu ruku i uzdišući bolno, spustio na 
divan nasuprot Mitji, tako da je, kad je vidio njegovo bolno 
naprezanje, odmah osjetio kajanje i tankoćutan stid zbog 
svog sadašnjeg ništavila pred ovom toliko dostojanstvenom 
ličnošću koju je uznemirio. 

— Šta želite, gospodine? — sjednuvši napokon, starac će 
lagano, razgovijetno, strogo, ali učtivo. 

Mitja sav zadrhta, već htjede da skoči, ali opet sjedne. Za- 
tim odmah poče govoriti glasno, žurno, nervozno, gestikuli- 
rajući i kao izbezumljen. Bilo je očito da je taj čovjek dotu- 
čen do kraja, da je propao i traži posljednji izlaz, a ne uspije 
li u tome, pa onda makar odmah i u vodu. Sve je to sigurno 
u jednom trenutku shvatio stari Samsonov, iako mu je lice 
i dalje bilo nepromijenjeno i hladno kao u kipa. 

»Najplemenitiji Kuzma Kuzmič jamačno je već više puta 
slušao o mojim sukobima s mojim ocem Fjodorom Pavlovičem 
Karamazovom, koji je opljačkao moje nasljedstvo što mi je 
ostalo iza rođene matere... jer o tome bruji cijeli grad... 
o tome svi ovdje bruje, iako ih se ne tiče ... A osim toga, 
mogli ste čuti i od Grušenjke... oprostite, od Agrafene Alek- 
sandrovne, od mnogocijenjene i visokopoštovane Agrafene 
Aleksandrovne«... tako je otpočeo Mitja, ali je zapeo već 
kod prve riječi. Ali mi nećemo donijeti od riječi do riječi ci- 
jeli njegov govor, nego ćemo iznijeti tek njegov sadržaj. Ra- 
di se, reče, o tome što se on, Mitja, još prije tri mjeseca naro- 
čito posavjetovao, on je baš rekao »naročito« (a ne namjer- 
no), s odvjetnikom u gubernijskom gradu, »s čuvenim od- 
vjetnikom, Kuzma Kuzmiču, s Pavlom Pavlovičem Korne- 
plođovom, za koga ste vjerojatno izvoljeli čuti? Čelo široko, 
um državnički... on vas poznaje... najljepše je o vama 
govorio«... zape po drugi put Mitja. Ali to zapinjanje nije 
njega zaustavljalo, on je odmah prešao preko njega i jurio 
sve dalje i dalje. I baš taj Korneplodov, pošto ga je potanko 
ispitao 1 pregledao isprave koje mu je Mitja mogao predočiti 
(Mitja se vrlo nejasno izrazio o ispravama i neobično žurio 
na tom mjestu), zaključio je otud da bi se radi sela Čermaš- 
nje, koja, po njegovu mišljenju, pripada njemu, Mitji, kao ma- 
terinstvo, mogla zaista povesti parnica 1 bezobraznog starca 
iznenaditi... »jer nisu još sva vrata zatvorena, a pravda zna 
kuda će se provući«. Jednom riječi, moglo se nadati da će 
Fjodor Pavlovič nadoplatiti šest, pa- čak i sedam tisuća, jer 
Čermašnja ipak vrijedi najmanje dvadeset osam — »trideset, 
trideset, Kuzma Kuzmiču, a ja nisam, zamislite, od toga čo- 
vjeka tvrda srca dobio ni sedamnaest!« Ali ja sam, reče Mitja, 
onda to traženje napustio, jer se ne razumijem u pravo, 
ali kad sam ovamo došao, gotovo sam se skamenio zarekavši 
ovdje protutužbu (ovdje se Mitja opet zapleo i ponovo brzo 
preskočio: ne biste li dakle vi, reče, voljni bili da preuzmete 
na se sva moja prava protiv onog odroda, a meni da date 

samo tri tisuće. Vi ne možete ni u kom slučaju izgubiti, ku- 
nem vam se poštenom riječi, već, naprotiv, možete dobiti 
mjesto tri tisuće šest ili sedam tisuća... A glavno je da se ovo 
svrši »još danas«. »A ja ću vam kod javnog bilježnika, ili 
kako hoćete... Jednom riječi, ja sam na sve spreman, dat ću 
vam sve isprave koje su vam potrebne, sve ću potpisati... 
i mi bismo mogli tu ispravu odmah sačiniti i, ako je moguće, 
samo ako je moguće, još jutros... A vi ćete meni dati tri 
tisuće. Jer tko se može mjeriti s vama, kapitalistom u ovom 
gradiću... I time biste spasli mene... jednom riječi, spasli 
biste moju jadnu glavu radi jednog plemenitog cilja, može se 
reći, radi uzvišenijeg cilja... jer gajim najplemenitije osje- 
ćaje prema izvjesnoj ličnosti koju vi vrlo dobro poznajete 
i za koju se očinski starate. Ne bih ni došao da to nije očin- 
ski. I, ako hoćete, tu su se trojica sudarila čelima, jer sudbina 
je — nešto strašno, Kuzma Kuzmiču! Realizam, Kuzma Kuz- 
miču, realizam! A jer je vas trebalo već odavno isključiti, to 
ostaju još dva čela, možda se nisam vješto izrazio, ali ja ni- 
sam književnik. 'To jest, jedno je čelo moje, a drugo — onog 
odroda. Dakle, birajte: ili ja, ili odrod? Sve je sad u vašim 
rukama —- tri sudbine i dvije kocke... Oprostite, ja sam se 
zbunio, ali vi razumijete... ja vidim po vašim poštovanim 
očima da ste razumjeli ,.. A ako niste razumjeli, ja ću danas 
u vodu, eto!« 

Mitja prekinu svoj besmisleni govor s »eto!« i zatim po- 
skoči s mjesta, te čekaše odgovor na svoj ludi prijedlog. Kod 
posljednje svoje rečenice on je iznenada osjetio da je sve 
propalo, a što je glavno, da je brbljao strašne gluposti. »Čud- 
novato, dok sam išao ovamo, sve se činilo dobro, a sad sve 
sama glupost!« sinu odjedanput u njegovoj očajnoj glavi. Za 
sve vrijeme, dok je on govorio, sjedio je starac nepomično i 
motrio ga ledenim izrazom u očima. Kuzma Kuzmič ga, me- 
đutim, ostavi časak da čeka, a onda mu najzad reče odluč- 
nim i neutješivim tonom: 

— Oprostite, ali se mi takvim poslovima ne bavimo. 

Mitja odjedanput osjeti da su mu klonuje noge. 

— A što će biti sada sa mnom, Kuzma Kuzmiču — pro- 
mrmlja on blijeda osmijeha. — Ta ja sam sad propao, šta 
mislite? 

— Oprostite... 

Mitja još jednako stajaše i neprekidno gledaše nepomično 

i ukočeno, i odjedanput spazi da se nešto pokrenulo na star- 
čevu licu. 

— Vidite li, gospodine, ovakvi poslovi ne priliče nama — 
progovori starac polagano — ima čovjek posla sa sudom, s 
odvjetnicima, prava nevolja! Ali, ako želite, ima ovdje je- 
dan čovjek, obratite se njemu, 

— Bože moj, a tko je to? Vi me uskrsavate, Kuzma Kuz- 
miču — promuca Mitja. 

— Nije ovdašnji čovjek, a sada se ovdje i ne nalazi. On je 
seljak, trguje šumom i zovu ga Ljagavi. On se vcć godinu 
dana pogađa s Fjodorom Pavlovičem za onu vašu šumu u 
Čermašnji, razilaze se u cijeni, možda ste za to i čuli. Sad je 
baš opet došao i stanuje kod iljinskog popa, od stanice Volo- 
vje bit će svojih dvanaest vrsta do sela Iljinsko. On je i meni 
pisao zbog toga posla, zbog te šume, tražio je od mene savjet. 
Fjodor Pavlovič hoće da ga pohodi. Ako preteknete Fjodora 
Pavloviča i Ljagavom predložite isto što ste meni govorili, 
možda će on pristati... 

— Genijalna misao! — prekinu ga Mitja oduševljeno. — 
Baš će njemu dobro doći! On se pogađa, od njega mnogo 
ištu, a sad će dobiti ispravu o vlasništvu, ha-ha-ha! — I Mi- 
tja se odjedanput nasmija svojim kratkim, drvenastim smije- 
hom, sasvim neočekivanim, da je čak Samsonov zatresao gla- 
vom. 

— Kako da vam zahvalim, Kuzma Kuzmiču — reče Mi- 
tja vatreno. 

— Ostavite — reče Samsonov i obori glavu. 

— Ali vi ne znate da ste me spasili, o, mene je vuklo va- 
ma predosjećanje... Dakle, tome popu! 

— Nije vrijedno da zahvaljujete. 

— Žurim se, letim. Zloupotrijebio sam vaše zdravlje. Ni- 
kad vam neću ovo zaboraviti, to vam veli ruski čovjek, 
Kuzma Kuzmiču — da ruski! 

— Lijepo! 

Mitja htjede uhvatiti starca za ruku te je prodrmati, 
ali u starčevim očima sijevnu nešto pakosno. Mitja trgnu 
ruku, ali se odmah prekori zbog toga što se naljutio. »Si- 
gurno je umoran«, iskrsne u njegovoj glavi. 

— Za nju! Za nju, Kuzma Kuzmiču! Vi razumijete da je 
to za nju — prodere se on da je zaorilo dvoranom, zatim se 
pokloni, naglo okrene i pojuri prema izlazu istim onakvim 
brzim i aršin dugačkim koracima. Sav je drhtao od ushita, 

»Već je bilo sve propalo, i eto, spasio me anđeo čuvar«, 
projuri mu kroz glavu. »I kad je već ovako poslovan čovjek, 
kao što je ovaj starac (najplemenitiji starac, i kakav stas!), 
pokazao taj put, onda je, razumije se, na tom putu pobjeda. 
Letim odmah. Do noći ću se vratiti, noću ću se vratiti, ali je 
bitka dobivena. Ta nije se valjda starac sa mnom rugao?« 
Tako uzvikivaše Mitja, koračajući prema svome stanu, i 
drukčije dakako i nije mogao ni misliti, to jest: ili je to bio 
praktičan savjet tog poslovnog čovjeka koji poznaje poslove 
i koji poznaje karakter tog Ljagavog (čudnovato prezime!), 
ili — ili se starac s njim sprdao! Na žalost, samo je posljednja 
misao bila točna! Poslije, već mnogo kasnije, nakon katas- 
trofe, priznao je sam stari Samsonov, smijući se, da je on- 
da ismijao »kapetana«. To je bio pakostan, hladan i podrug- 
ljiv čovjek, ali i bolesno odbojan. Ili je svečana vanjština 
kapetanova, ili glupo uvjerenje tog »raspikuće i rasipnika« 
da će on, Samsonov, zagristi u takvu glupost, kao što je nje- 
gov »plan«, ili pak ljubomora zbog Grušenjke, u ime koje je 
došao taj »vjetrogonja« da na tako glup način izmami od 
njega novaca — ne znam baš zapravo šta je onda pobudilo 
starca, ali u onom trenutku kad je Mitja stajao pred njim i 
osjećao da mu klecaju koljena, te glupo vikao da je propao 
— u tom ga je trenutku pogledao starac bezgranično pa- 
kosno i smislio da ga ismije. Kad Mitja otiđe, Kuzma se Kuz- 
mič, sav ublijedio od srdžbe, obrati svome sinu i naloži mu da 
poduzme sve mjere da unaprijed taj odrpanac i ne prismrdi 
ovamo, da ga čak ni u dvorište ne pusti, jer, inače... 

On nije izrekao svoje prijetnje, ali je 1 njegov sin, koji ga 
je često viđao ljuta, zadrhtao od straha. Starac se poslije 
toga cijeli sat tresao od srdžbe, a podvečer se razbolio i poslao 
po liječnika. 

I 
LJAGAVI 


Morao je dakle »juriti«, a međutim nije imao za kola ni 
prebijene pare, to jest, imao je dva dvogrivenika, i to je bilo 
sve što mu je još preostalo od tolikog nekadašnjeg bugatstva. 
Ali je imao kod kuće stari srebrni sat koji nije već odavno 
išao, i on zgrabi taj sat i odnese ga Židovu uraru koji je 
imao svoju trgovinu na trgu. Ovaj mu je dao šest rubalja. 
»Nisam se nadao da ću toliko dobiti!« povikao oduševljeno 
Mitja (on se sad neprestano nalazio u nekom oduševljenju), 
strpao svojih šest rubalja i potrčao kući. Kod kuće je nado- 
punio svotu, uzajmio je, naime, od kućevlasnika tri rublja 
koje su mu dali drage volje iako su im to bili posljednji nov- 
ci, jer su ga neobično voljeli. Mitja im je cdmah u svome 
oduševljenju otkrio da se tu radi o njegovoj sudbini, izložio 
im dakako navrat-nanos gotovo cijeli svoj »plan«, koji je 
malo prije predložio Samsonovu, priopćio im Samsonovljevu 
odluku i svoje buduće nade, itd. Kućevlasnici su bili i ot- 
prije posvećeni u mnoge njegove tajne, jer oni su gledali u 
njemu svog čovjeka, a ne oholog gospodina. Kad je Mitja ta- 
ko skucao devet rubalja, poslao je po poštanske konje koji 
će ga odvesti do Volovje stanice. I tako je zapamćena i 
utvrđena činjenica »da Mitja nije imao u podne, uoči jednog 
izvjesnog događaja, ni kopjejke 1 da je, samo da dođe do no- 
vaca, prodao svoj sat i uzajmio od svojih kućevlasnika tri 
rublja, i to sve pred svjedocima«. 

Upozoravam na ovu činjenicu unaprijed, a poslije će se 
vidjeti zašto to činim. 

Iako se Mitja, dok je jurio na Volovju stanicu, sav sjao 
od neke radosne slutnje da će se napokon svršiti i rasplesti 
»sve to«, ipak je drhtao od straha: šta će biti sada s Grušenj- 
kom za njegova izbivanja? Zar će baš danas napokon odlu- 
čiti da ode Fjodoru Pavloviču? I zato je i otišao, a da joj 
nije ništa kazao, a i kućevlasnicima je naložio da nipošto ne 
kažu kamo je otišao, ako dođe tko da pita za nj. »Svakako 
se moram još večeras vratiti«, ponavljaše on, drmusajući se 
u kolima, »a Ljagavog morat ću, možda, ovamo dovući... 
da načinimo onu ispravu« — tako, premirući u duši, maštaše 

Mitja, ali, na žalost, ne bi suđeno da mu se snovi ostvare po 
njegovu »planu«. 

Prvo je zakasnio, jer je s Volovje stanice krenuo poljskim 
putom. Onda je doznao da poljski put nije dugačak dvanaest 
vrsta, već osamnaest. Drugo, iljinskog »popu« nije zatekao 
kod kuće, otišao je u susjedno selo. Mitja se uputio u to su- 
sjedno selo s isiim, već umornim konjima, i dok je našao 
ondje popa, bila je već gotovo pala noć. »Popo«, naoko 
plašljiv i prijazan čovjek, odmah mu je rekao da je taj Lja- 
gavi, istina, kod njega isprva stanovao ali da se sad nalazi 
u Suhom Seocu kod lugara, gdje će noćas konačiti, jer se 
i ondje pogađa za šumu. Na vatrenu Mitjinu molbu da ga 
odmah odvede Ljagavom i »time, tako reći, spasi«, pop se, 
istina, isprva kolebao, ali poslije je ipak pristao da ga odve- 
de u Suho Seoce, očito gonjen radoznalošću. Ali mu je na 
nesreću svoju savjetovao da pođu onamo »pješke«, jer đa 
donde ima »nešto malo više od jedne vrste«. Mitja je dakako 
odmah pristao i počeo da koraca svojim aršin dugačkim ko- 
racima, te je jadni pop gotovo za njim trčao. 'To je bio još 
mlad i vrlo oprezan čovjek. Mitja se odmah upustio s njim 
u razgovor o svojim planovima, tražeći od njega vatreno i 
nervozno da mu da savjeta s obzirom na Ljagavog, i pripovije- 
dao cijelim putem. Pop ga je slušao pažljivo, ali mu je ma- 
lo savjetovao. Na Mitjina pitanja odgovarao je izbjegavajući: 
»Ne znam, oh, ne znam, gdje bih ja to znao«, itd. Kad je 
Mitja počeo da govori o svojim sukobima s ocem zbog na- 
sljedstva, pop se gotovo prepao, jer je bio donekle zavisan o 
Fjodoru Pavloviču. Ali ga je, međutim, čudeći se, zapitao 
zašto on toga seljaka, trgovca Gorstkina, naziva Ljagavim, 
te je Mitji povjerljivo razjasnio da tog čovjeka zbilja nazi- 
vaju Ljagavim, ali da se on tako ne zove i da ga taj nadimak 
neobično vrijeđa, i zato neka ga svakako zove Gorstkinom, 
»jer inače neće s njim ništa obaviti, a on vas neće ni slušati«, 
završio popo. Tome se donekle začudio Mitja i rekao da ga 
tako naziva sam Samsonov. Kad je pop saznao za tu okol- 
nost, odmah je prekinuo razgovor o tome, mada bi bio do- 
bro učinio da je onda priopćio Dmitriju Fjodoroviču svoju 
slutnju: ako ga je Samsonov poslao tom seljaku, kao Ljaga- 
vom, nije li to učinio samo zato da mu se naruga i nema 
li u tome što sumnjivo? Ali Mitja nije imao vremena da se 
zaustavlja »na takvim sitnicama«. On se žurio, koračao, i 
tek kad su stigli u Suho Seoce dosjetio se da nisu prešli jednu 

ili jednu i po vrstu, nego sigurno tri vrste. To ga je ozlovo- 
ljilo, ali se svladao. Ušli su u kuću. Lugar, popov znanac, 
stanovao je u jednoj polovici kuće, a drugu, praznu polovicu, 
s druge strane hodnika, ustupio je Gorstkinu. Ušli su u tu 
čistu sobu i zapalili lojanu svijeću. U sobi je bilo strašno 
vruće, Na jelovu stolu stajao je ugašen samovar, poslužavnik 
sa šalicama, ispijena butelja ruma i još ne sasvim ispijena 
boca rakije te mrvice pšenična kruha. Putnik je ležao ispru- 
žen na klupi, pod glavu je metnuo smotan gornji kaput 
mjesto jastuka i strašno hrkao, Mitja zasta časak u nedou- 
mici. »Dakako, treba ga probuditi: moj je posao isuviše va- 
Žan, ja sam se toliko žurio, a Žurim se da se još danas vra- 
tim«, uznemiri se Mitja, ali pop i lugar stajahu šutke, ne 
iznoseći svojih mišljenja. Mitja priđe i stade ga sam buditi, 
budio ga je snažno, ali spavač se nije budio. »Pijan je«, za- 
ključi Mitja, »ali što da radim, Gospode, što da radim!« i 
odjedanput poče neobično nestrpljivo potezati spavača za 
ruke i noge, tresti mu glavu, dizati ga 1 uspravljati na klupi, 
ali je poslije mnogo naprezanja .postigao jedino to da je 
spavač počeo gadno mumljati i strašno, iako nerazgovijetno, 
psovati. 

— Da, bit će bolje da pričekate — reče napokon pop — 
jer se vidi da nije nizašto. 

— Cijeli je dan pio — kaza lugar. 

— Bože — povika Mitja — kad biste samo znali koliko 
je meni potrebno i kako sam sada očajan! 

— Pa bit će bolje da pričekate do jutra — ponovi pop. 

— Do jutra? Smilujte se, to je nemoguće! — i on je u 
svome cčajanju opet htio da navali i budi pijanicu, ali se 
odmah okanio, jer je uvidio da mu je sav napor uzaludan, 
Pop je šutio, a pospani lugar bio smrknut. 

— Do kakvih strašnih tragedija ljude dovodi realizam! 
— progovori Mitja posve očajan. Znoj mu je curio niz lice. 

Pop upotrijebi zgodan trenutak i razloži sasvim razumno 
da on svakako ne bi bio sposoban ni za kakav razgovor, sve 
kad bi. ga i mogli probuditi, jer je pijan, »a, međutim, vi imate 
S njim važna posla, te je ipak bolje ako ostanete do jutar- 
Ca«... — Mitja razmahnu rukama i prista. 

— Ostat ću, oče, ovdje sa svijećom i vrebat ću zgodan 
trenutak, Kad se probudi, počet ću... A za svijeću platit ću 
ti — obrati se on lugaru — za. noćenje također, zapamtit 

ćeš Dmitrija Karamazova. Samo ne znam kako ćete, oče, 
gdje ćete leći? 

— Ne brinite, ja idem kući. Odjašit ću na njegovoj kobi- 
lici — i on pokaza na lugara. — A sad zbogom, želim vam 
da potpuno uspijete. 

I na tom je ostalo. Pop se otputio na kobilici, veseo što se 
napokon izvukao, ali je ipak zbunjeno mahao glavom i raz- 
mišljao: ne bi li bilo dobro da sutra još za vremena obavijesti 
svog dobrotvora Fjodora Pavloviča o ovom zanimljivom slu- 
čaju, »jer ako u zao čas sazna, razljutit će se i prekratiti do- 
bročinstva«. Lugar se počeša i šuteći pođe u svoju sobu, a 
Mitja sjede na klupu da vreba, kako se izrazio, zgodan trenu- 
tak. Duboka tuga, kao težak oblak, pade na njegovu dušu. 
Duboka, strašna tuga! On je sjedio, razmišljao, ali nije mo- 
gao ništa da smisli. Svijeća je dogorijevala, zazrikao zrika- 
vac, u ugrijanoj sobi bilo nesnosno zagušljivo. I odjedanput 
mu se prikaza vrt, prolaz za vrtom, na očevoj kući otvoriše 
se vrata, a kroz vrata utrčala Grušenjka... On skoči s 
klupe. 

— Tragedija! — progovori škrgućući zubima te mehanički 
priđe spavaču i zagleda mu se u lice. Bio je to mršav, još 
mlad seljak, vrlo dugoljasta lica, ugasito plave kovrčaste 
kose i dugačke tanke riđe bradice, u košulji od katuna i 
crnom prsluku, a iz džepa na prsluku izvirivaše lančić sata, 
Mitja je promatrao tu fizionomiju očima punim mržnje i 
zbog nečeg mu je bilo osobito mrsko što je kovrčast. A oso- 
bito ga je strašno vrijeđalo što, eto, on, Mitja, stoji više njega 
a njegov neodloživi posao čeka, što je toliko žrtvovao, toliko 
napustio, neobično se izmučio, a ova danguba, »o kome sad 
zavisi cijela moja sudbina, hrče kao da se ništa ne događa!« 
uskliknu Mitja i odjedanput se sasvim smete te opet poče 
buditi pijana seljaka. Budio ga je bijesno, vukao ga, gurao, 
čak i tukao, i kad se tako mučio pet minuta, a da opet nije 
ništa postigao, vratio se očajan zbog svoje nemoći klupi i 
sjeo. 

— Glupo, glupo! — vikaše Mitja. — I... kako je sve ovo 
nepošteno! — nadoveza on tek onako. Poče ga strašno bo- 
ljeti glava: »Da se okanim? Da sasvim jednostavno odem«, 
iskrsnu u njegovu umu. »Ne, do jutra. Namjerno ću ostati, 
namjerno. Zašto sam onda i došao? A i nemam na čemu da 
odem, kako ću sad odavde otići, o, gluposti!« 

Međutim ga je glava sve jače i jače boljela. Sjedio je ne- 
pomično te nije više ni opažao da je zadrijemao i, odjednom, 
sjeđeći zaspao. Probudi se od nepodnošljive glavobolje, toliko 
nepodnošljive da je gotovo viknuo. U sljepoočicama mu je 
lupalo, tjeme ga boljelo; kad se prenuo, nije se mogao dugo 
pribrati i dokučiti šta mu se dogodilo. Napokon se dosjetio da 
je u vrućoj sobi strašan dim i da je čak mogao umrijeti. A 
pijani je seljak i dalje. ležao i hrkao. Svjećica je bila već sa- 
svim dogorjela i gasila se. Mitja dreknu i pojuri posrčući 
kroz hodnik u lugarevu sobu, Ovaj se brzo probudi, ali kad 
ču da je u drugoj sobi dim, pođe, istina, da učini šta treba, 
ali se vlađaše pri tom tako ravnodušno da se Mitja začudi 
i uvrijedi, 

— Ali, on je umro, on je umro, i onda... šta onda? — 
vikaše Mitja bijesho. 

Otvorili su vrata, rastvorili prozore, odušili dimnjak, Mi- 
tja dovukao iz hodnika posudu s vodom, najprije pokvasio 
svoju glavu, a zatim našao nekakvu krpu, zamočio je u vodu 
i omotao oko Ljagavljeve glave. Lugar se i dalje držao prema 
cijelom događaju nekako prezirno i, otvorivši prozor, reče 
namrgođeno:.»Sve će biti dobro«, te ode opet da spava, 0s- 
tavivši Mitji užasan limeni fenjer. Mitja se zabavio oko pi- 
janice, koga je omamio dim, još neko pola sata i neprestano 
mu kvasio glavu, odlučivši ozbiljno da probdije svu noć, 
ali, kad je posve izmučen sjeo načas na klupu da malo odahne, 
sklopio je na trenutak oči, zatim se odmah sasvim nesvjesno 
ispružio na klupi i zaspao kao zaklan. 

Probudio se vrlo kasno. Bilo je po prilici već devet sati 
izjutra. Sunce je jasno sjalo kroz dva prozora u sobicu. Ju- 
čerašnji kovrčasti seljak sjedio je na klupi, već u polukaf- 
tanu. Pred njim je stajao novi samovar i nova boca. Staru, 
jučerašnju, bio je već ispio, a novu već preko polovice. Mi- 
tja skoči i dosjeti se odmah da je prokleti seljak pijan, i te 
kako pijan. On je gledao u nj jednu minutu izbuljenih očiju. 

eljak je pogledao u nj šutke i lukavo, nekako uvredljivo 
miran, čak naoko prezirno i naduveno, kako se učinilo Mitji. 
Mitja mu se žurno obrati. 

— Dopustite, vidite... ja... sigurno ste čuli od ovdašnjeg 
lugara u onoj sobi: ja sam poručnik Dmitrij Karamazov, sin 
starog Karamazova, s kojim se izvoljevate pogađati za šumu. 

— To ti lažeš! — odjedanput odbrusi seljak odlučno i 
mirno. 

— Kako lažem? Fjodora Pavloviča ipak izvoljevate poz- 
navati? 

— Ne izvoljevam poznavati nikakva tvog Fjodora Pav- 
loviča — progovori seljak, premećući jedva jezikom. 

—- Šumu, šumu od njega kupujete, ta probudite se, pribe- 
rite se. Otac Pavel Iljinski doveo me je ovamo... Vi ste pi- 
sali Samsonovu, i on me je poslao do vas... — gušio se 
Mitja. 

— L-lažeš — opet odbrusi Ljagavi. Mitju zazebe u no- 
gama. 

— 'Ta smilujte se, ovo nije šala! Vi ste možda pripiti. Vi 
možete, napokon, govoriti, razumjeti... inače,., inače ne 
razumijem ništa! 

— Ti si mazalo! 

— Ta smilujte se, ja sam Karamazov, Dmitrij Karamazov, 
imam nešto da vam predložim... vrlo korisno,,. baš što 
se tiče šume. 

Seljak je dostojanstveno gladio bradu. 

— Ne, ti si se samo neprestano pogađao i pokazao si se kao 
hulja. Ti si hulja! 

— Uvjeravam vas da se varate! — i Mitja u očajanju 
zalomi rukama. Seljak je neprestano gladio bradu i odjedan- 
put lukavo zažmiri. 

— Nipošto, evo šta ćeš mi pokazati: pokaži mi takav za- 
kon koji dopušta da se zlo čini, čuješ li! Ti si hulja, razumi- 
ješ li? 

Mitja ustukne namrgođeno i odjedanput kao da ga je »nešto 
udarilo po čelu«, kako je poslije sam rekao. Odjedanput 
mu je nešto sinulo u umu, »buknula zublja, i sve sam shvatio«. 
Stajao je kao skamenjen, ne shvaćajući kako se mogao on, 
koji je ipak kapetan, uvaliti u takvu glupost, kako se mogao 
upustiti u ovakvu pustolovinu i gotovo se cijeli dan i noć 
time baviti i kako se mogao natezati s tim Ljagavim i kva- 
siti mu glavu. »Da, čovjek je pijan, pijan do bezumnosti i pit 
će neprestano još cijelu sedmicu — 1 šta da onda čekam? A 
šta ako me je Samsonov namjerno ovamo poslao? A šta ako 
ona... O, bože, šta sam uradio! 

Seljak je sjedio, gledao ga i smješkao se. U nekoj drugoj 
prilici mežda bi Mitja bio ubio ovu budalu od bijesa, ali sad 
je bio malaksao kao dijete. On priđe lagano klupi, uze svoj 
ogrtač, obuče ga i bez riječi iziđe iz sobe. U drugoj sobi nije 
našao lugara, ondje nije bilo nikoga. On izvadi iz džepa pe- 

deset kopjejaka sitniša i metne ih na sto za noćenje, za svijeću 
i za uznemiravanje. Kad je izašao iz kuće, opazio je da je 
unaokolo sama šuma i ništa drugo. Pođe nasumce i ne raz- 
mišljajući kamo da krene od kuće — desno ili lijevo. Kad se 
jučer Žurio ovamo s popom, nije zapamtio puta. U njegovoj 
duši ne bijaše nikakve osvetljivosti ni prema kome, čak ni 
prema Samsonovu. On je koračao uskom šumskom stazom 
bez misli, kao izgubljen, s »izgubljenom idejom«, i nimalo 
se nije brinuo kamo ide, Moglo ga je oboriti svako dijete, 
toliko je odjedanput smalaksao duševno i tjelesno. Ali je ipak 
nekako izašao iz šume i pred njim su se u nedoglednom pro- 
storu pružila požnjevena, gola polja: »Kakav očaj, kakva 
smrt posvuda!« ponavljao je on koračajući neprestano dalje 
i dalje. 

Spasili su ga putnici: nekakav kirijaš vozio je poljskim 
putem nekog starog trgovca. Kad su bili uporedo, zapita 
Mitja za put i rekoše mu da i oni također putuju na Volovju 
stanicu. Upustiše se u pregovore, i Mitju primiše za saputni- 
ka. Onamo su stigli za tri sata. Na Volovjoj stanici najmio 
Mitja odmah poštanska kola do grada, a onda odjedanput 
osjeti strašnu glad. Dok su uprezali konje, spremiše mu kaj- 
ganu. On je u tren oka pojede, pojede velik komad kruha, 
pojede kobasicu koja se slučajno našla i ispi tri čašice rakije. 
Kad se potkrijepio, bio je opet bodar, a duša mu se razve- 
drila. Jurio je putem, gonio kočijaša da brzo tjera, i odmah 
smislio nov i ovaj put »nepromjenljiv« plan kako će se još 
danas dočepati »tih prokletih novaca«. »I kad čovjek po- 
misli, samo pomisli da zbog te tričave tri tisuće propada čo- 
vjek!« uzviknu on prezirno. »Danas ću se odlučiti!« I da ga 
nije mučila neprekidna misao o Grušenjki i o tome nije li joj 
se što dogodilo, on bi možda bio posve raspoložen. Ali 
misao na nju zabadala mu se svaki čas u srce kao oštar nož. 
Naposljetku su stigli, i Mitja odmah potrča Grušenjki. 

III 
ZLATNI RUDNICI 


To je, naime, bio onaj Mitjin posjet o kojem je Grušenj- 
ka, posve ustrašena, pričala Rakitinu. Ona je onda očekivala 
»glasnika« i bila vrlo radosna što nije Mitja dolazio ni jučer, 
ni danas, nadajući se da se možda, ako bog da, neće vratiti do 
njena odlaska, kad on iznenada banu. Šta je bilo dalje, to nam 
je poznato: da ga skine s vrata, ona ga u tren oka nagovorila 
neka je otprati do Kuzme Samsonova, kamo je morala sva- 
kako otići da »broji novce«, i kad ju je Mitja odmah otpra- 
tio, morao joj je, opraštajući se s njom na Kuzminim vratima, 
obećati da će doći po nju u dvanaest sati da je otprati kući. 
I Mitja se tome radovao: »Prosjedir će kod Kuzme, dakle 
neće otići Fjodoru Pavloviču... ako samo ne laže«, nadoveza 
on odmah. A koliko je vidio, čini se, nije lagala. Njegova je 
naime ljubomora imala tu osobinu da je odmah, čim bi bilo 
kamo otišla ljubljena žena, izmislio tko zna kakve strahote 
o tome što sve ona ne doživljava, kako ga ona ondje »vara«, 
ali bi se odmah, čim bi joj opet dojurio, potresen, satrven i 
potpuno uvjeren da je ipak uspjela da ga prevari, na prvi 
pogled na njeno lice, nasmijano, veselo i prijazno lice te žene 
— preporodio duhovno i odmah bi nestalo svake sumnje, te 
nekako radosno i stidljivo grdio sam sebe zbog ljubomore. 
Kad je Mitja ispratio Grušenjku, požuri kući. O, on je imao 
još štošta da uradi! Ali mu je srcu odlanulo. »Samo bi morao 
što prije saznati od Smerdjakova nije li se ondje sinoć desilo 
štogod, nije li ona dolazila — što ne dao bog — Fjodoru 
Pavloviču! Uh!« iskrsnu u njegovoj glavi. I on bijaše još 
dospio da dotrči do svog stana, kad ljubomora ponovo uzavre 
u njegovu nemirnom srcu. 

Ljubomora! »Otelo nije ljubomoran, on je povjerljiv«! na- 
pomenuo je Puškin, i već samo ta napomena svjedoči o neo- 
bičnoj dubini uma našeg velikog pjesnika. Otelo je prosto 
smrvljena duša, i njegov se pogled na svijet pomutio jer se 
srušio njegov ideal. Ali Otelo se neće kriti, uhoditi, vrebati: 


1'Ta poznata karakterizacija nalazi se u Puškinovim bilješkama 
(1834—1836) u »Table-talk« (»Razgovori za stolom«). 

njegovo je povjerenje bezgranično. Njega, naprotiv, treba na- 
voditi, gurkati, silom raspaljivati, pa da se dosjeti nevjeri. 
Ali pravi ljubomornik nije takav. Prosto je nemoguće predsta- 
viti sebi svu sramotu i moralni pad, s kojim se može sprijate- 
ljiti ljubomornik bez svake grižnje savjesti. I nisu to sve 
same prljave duše. Naprotiv, u čovjeka može biti uzvišeno 
srce, čista ljubav, spremnost na svako samoodricanje, ali se 
on može istodobno kriti pod stolove, potkupljivati najpodlije 
ljude 1 saživjeti se s najružnijom prljavštinom uhođenja i 
prisluškivanja. Otelo se ne bi nikako mogao izmiriti s nevje- 
rom — on bi mogao oprostiti, ali ne izmiriti se, iako je njegova 
duša bez zlobe i nevina, kao duša u djeteta. Ali nije takav 
pravi ljubomornik: teško je predstaviti s čime se može saži- 
vjeti i izmiriti poneki ljubomornik! Ljubomornik može vrlo 
brzo oprostiti (dakako, poslije strašne scene u početku), na 
primjer, već gotovo dokazanu nevjeru, pošto je sam. vidio 
grljenje i ljubljenje, ako bi se mogao, na primjer, u isto vri- 
jeme bilo kako uvjeriti da je ovo bilo »posljednji put« i da 
će njegov suparnik u tom trenutku nestati, otići na kraj svi- 
jeta, ili da će je on sam odvesti nekud na takvo mjesto kamo 
neće više dolaziti taj strašni suparnik. Dakako, izmirenje 
traje samo jedan sat, jer ako bi zbilja i nestao suparnik, on 
će sutra pronaći drugog, novog, i bit će na nj ljubomoran. 
I moglo bi se zapitati, kakva je to ljubav na koju treba to- 
liko paziti, i šta vrijedi ta ljubav koju treba tako pomno 
čuvati? Ali to je pitanje koje neće nikad razumjeti pravi 
ljubomornik, a međutim se nalaze među njima ljudi u 
kojih je zaista uzvišeno srce. Značajno je još i to da ti 
isti ljudi uzvišenih srdaca kada stoje u kakvoj sobici te 
prisluškuju 1 uhode, iako jasno shvaćaju »svojim uzvišenim 
srcem« svu sramotu u koju su dobrovoljno sami zapali, ipak, 
bar u tom trenutku dok stoje u toj sobici, nikad ne osjećaju 
grižnju savjesti. Kad bi vidio Grušenjku, u Mitje je, iščeza- 
vala ljubomora, i on je za trenutak postajao povjerljiv i 
pristojan, te sam sebe prezirao zbog ružnih osjećaja. Ali to 
je značilo samo da je u njegovoj ljubavi prema toj ženi bilo 
nešto kudikamo uzvišenije nego što je on sam mislio, a ne 
tek jedino strast, ne samo jedan »pregib tijela«, o kome je 
govorio Aljoši. Ali zato je Mitja, čim bi nestalo Grušenjke, 
počeo opet da je sumnjiči zbog kojekakvih podlosti i lukave 
nevjere, I pri tom ga nije ni najmanje pekla savjest. 

I tako je, dakle, ponovo uskipjela u njemu ljubomora. Sva- 
kako se morao žuriti. Najprije je morao nabaviti bar nešto 
novaca, makar na kratak rok. Jučerašnjih devet rubalja je 
gotovo posve potrošio na putovanje, a sasvim bez novaca, 
zna se, ne može ni koraka učiniti. Ali je on, razmišljajući 
o svom novom planu, smislio još u kolima gdje će dobiti 
novaca, bar zasad. Imao je par valjanih pištolja za dvoboj 
s nabojima, i što ih nije sve do sada založio bilo je to jedino 
zato što ih je volio više nego sve ostalo što je imao. On se 
u gostionici »Prijestolnica« već odavno površno upoznao s 
jednim mladim činovnikom i ondje nekako saznao da taj 
neženja i prilično imućan činovnik strastveno voli oružje, da 
kupuje pištolje, revolvere, bodeže, da oružje sam razmješta 
po zidovima, pokazuje ga poznanicima i da se hvali kako se 
razumije u sisteme revolvera, nabijanje, pucanje, itd. Mitja nije 
dugo premišljao nego se odmah uputio njemu i ponudio mu 
da uzme pištolje u zalog za deset rubalja. Činovnik ga poče, 
veoma raspoložen, nagovarati neka mu proda pištolje, da 
kamate neće nipošto uzeti. Oni su se rastali kao prijatelji, 
Mitja se žurio i pojurio u svoju sjenicu, koja se nalazila iza 
kuće Fjodora Pavloviča, da što prije dozove Smerdjakova. 
I tako se mogla poslije utvrditi opet jedna činjenica, da Mi- 
tja nije imao tri do četiri sata prije izvjesnog događaja, o 
kome će biti kasnije govora, ni kopjejke, nego da je založio 
za deset rubalja stvari koje su mu bile drage, a međutim su 
se poslije tri sata našle u njegovim rukama tisuće... Ali ja 
.istrčavam. Kod Marje Kondratjevne (susjede Fjodora Pavlo- 
viča) dočeka ga vijest o Smerdjakovljevoj bolesti koja ga je 
neobično potresla i zbunila, On je saslušao priču o njegovu 
padu u podrum, zatim o padavici, dolasku liječnika, staranju 
Fjodora Pavloviča; sa zanimanjem je saslušao da se njegov 
brat Ivan Fjodorovič još jutros odvezao u Moskvu, »Sigurno 
je prije mene prošao kroz Volovju«, promisli Dmitrij Fjodo- 
rovič. Ali zbog Smerdjakova se strašno uznemirio: »Kako će 
sada biti, tko će sada paziti, tko će mi dojavljivati?« Požudno 
je počeo ispitivati žene da li nisu noćas što opazile? One su 
dobro znale o čemu se on raspituje te su ga potpuno razu- 
vjerile: nitko nije dolazio, Ivan Fjodorovič je ondje noćio, 
»sve je bilo u potpunom redu«. Mitja se zamisli. Nema sum- 
nje, i danas mora stražariti, ali gdje: ovdje ili pred Samsono- 
vljevim vratima? On odluči da je to potrebno i ovdje i ondje, 
prema prilikama, a međutim, međutim ... Radi se o tome što 

je opet iskrsnuo pred njim onaj »plan«, maloprijašnji, novi 
i već siguran plan, koji je smislio u kolima i koji se mora 
izvršiti odmah, bez svakog odlaganja. Mitja odluči da žrt- 
vuje za to jedan sat: »Za sat ću se najzad odlučiti, sve saz- 
nati, i onda, najprije Samsonovljevoj kući da se raspitam da li 
je Grušenjka ondje, a onda odmah natrag ovamo, do jeda- 
naest sati ostat ću ovdje, a onda po nju Samsonovu da je 
otpratim kući«, Eto kako je on bio odlučio. 

Potrča kući, umi se, počešlja, očisti odijelo, obuče se i uputi 
gospođi Hohlakovoj. Na žalost, to je bio njegov »plan«. On 
odluči da uzajmi tri tisuće od te gospođe. I što je glavno, u 
njemu je odjedanput i nekako nenadano poniklo neobično 
uvjerenje da ga ona neće odbiti, Možda će se tkogod čuditi 
tome zašto on nije, kad je njegovo uvjerenje bilo toliko čvrsto, 
i prije pošao onamo, tako reći u svoje društvo, već je otišao 
Samsonovu, čovjeku iz drugog sloja s kojim čak.nije znao ni 
kako će govoriti. Ali on je, međutim, posljednji mjesec dana 
poznanstvo s Hohlakovima, koje, uostalom, ni prije nije bilo 
bogzna kakvo, gotovo sasvim zanemario, a osim toga je do- 
bro znao da ga ona ne trpi. Ova ga je gospođa zamrzila 
odmah u početku jednostavno zato što je on zaručnik Ka- 
terine Ivanovne, a međutim je ona zbog nečega željela da 
Katerina Ivanovna napusti njega i da se uda za »milog, vi- 
teški obrazovanog Ivana Fjodoroviča, koji ima. takve divne 
manire«. A Mitjine je manire, međutim, mrzila. Mitja joj se 
čak rugao i jednom je prilikom rekao o njoj da je ta gospođa 
»isto toliko živa i prirodna koliko i neobrazovana«. I, eto, 
kad se jutros vozio u kolima, obasjala ga je sjajna misao: 
»Ako ona ne želi da ja uzmem Katerinu Ivanovnu, i to ni- 
kako ne želi (on je znao da ona to. ne želi gotovo histerično), 
zašto mi onda ne bi sad dala te tri tisuće baš zato da ostavim 
Katju i da otperjam odavde zauvijek? Kad se te razmažene 
gospođe iz višeg društva zbog nečega uzjogune, onda ništa 
ne žale samo da bude po njihovoj volji. A ona je još i bo- 
gata«, mislio je Mitja. A što se tog »plana« tiče, bio je to 
onaj isti, prijašnji, to jest riječ je bila o tome da joj ponudi 
svoja prava na Čermašnju, ali sad ne kao trgovački posao, 
kako je jučer nudio Samsonovu, jer on nije htio da zasljep- 
ljuje tu gospođu, kao jučer Samsonova, mogućnošću da će 
imoći mjesto te tri tisuće zdipiti dvostruku svotu, šest ili se- 
dam tisuća, već da to posluži kao pristojna jamčevina za dug. 
Razvijajući tu svoju novu misao, Mitja je padao u oduše- 

vljenje, a to ga je uvijek spopadalo kad je Što započinjao, 
prilikom svih njegovih naglih odluka. On se svakoj svojoj 
novoj misli predavao strastveno. Ali je zato, kad je stupio 
na ulazne stepenice gospođe Hohlakove, odjedanput osjetio 
kako mu prođoše srsi niz leđa: u tom trenutku uvidio je pot- 
puno i matematski jasno da je ovdje njegova posljednja na- 
da i da mu više ništa ne preostaje na svijetu, ako. ovdje ne 
uspije, »nego da bilo koga zakolje ili opljačka zbog te tri 
tisuće, i ništa drugo«... Bilo je sedam i po kad je povukao 
zvonce. 

U početku kao da mu se sreća nasmiješila; čim se javio, 
odmah su ga neobično brzo primili. »Baš kao da je čekala na 
me«, sinu Mitji u svijesti, a zatim odmah, čim su ga uveli u 
gostinsku sobu, domaćica gotovo utrča i otvoreno mu reče da 
gaječekala... 

— Čekala sam vas, čekala! A ipak nisam mogla ni pomi- 
sliti da ćete doći, priznajte, a ipak sam vas očekivala, divite 
se mom instinktu, Dmitrije Fjodoroviču, ja sam cijelo jutro 
bila uvjerena da ćete danas doći, 

— 'To je zaista, gospođo, neobično — reče Mitja i spusti se 
na stolicu — ali... sam došao po neobično važnom poslu... 
Najvažnijem među najvažnijima, to jest za mene, gospođo, 
jedino za mene ižurim... 

— Znam da dolazite po najvažnijem poslu, Dmitrije 
Fjodoroviču, ovdje nije riječ o nekakvim slutnjama, o na- 
zadnjačkim sklonostima prema čudesima (jeste li čuli za 
starca Zosimu?), ovdje je matematika: vi niste mogli da ne 
dođete poslije svega onog što se desilo Katerini Ivanovnoj, 
niste mogli, niste mogli; to je matematika. 

— Realizam pravog života, gospođo, eto što je to. Ali, 
dopustite, međutim, da vam razložim... 

— Zaista realizam, Dmitrije Fjodoroviču, ja sada iz sve 
duše pristajem uz realizam, sita sam čudesa. Jeste li čuli da 
je umro starac Zosima? 

— Nisam, gospođo, sad prvi put čujem — začudi se 
Mitja malo. U njegovu umu uskrsnu Aljošina slika, 

— Noćas, i zamislite... 

— Gospođo — prekinu je Mitja — zamišljam jedino to 
da se nalazim u najočajnijem položaju, i ako mi vi ne po- 
mognete, sve će propasti. Oprostite mi što sam se trivijalno 
izrazio, ali ja sam u vatri, ja sam u groznici... 

— Znam, znam da ste u groznici, sve znam, vi i ne možete 
biti u drugom duševnom raspoloženju, i štogod biste mi rekli, 
ja znam sve unaprijed. Već odavno pratim vašu dušu, Dmi- 
trije Fjodoroviču, pazim na nju, izučavam ... O, vjerujte, ja 
sam iskusan duševni liječnik, Dmitrije Fjodoroviču. 

— Gospođo, ako ste vi iskusan liječnik, ja sam iskusan 
bolesnik — reče Mitja, naprežući se da bude ljubezan — i 
naslućujem da ćete vi, kad već toliko pazite na moju sudbinu, 
priskočiti joj u pomoć, jer joj prijeti propast, i zato, dopustite 
mi da vam najzad izložim ovaj plan s kojim sam se usudio 
da dođem...i ono što od vas očekujem. Ja sam došao, gos- 
pođo... 

— Ne izlažite, to je uzgredno. A što se tiče pomoći, niste 
vi prvi, Dmitrije Fjodoroviču, koga ja pomažem. Vi ste si- 
gurno čuli za moju sestričnu Beljmesovu,! njen je čovjek pro- 
padao, propao, kako ste se karakteristično izrazili, Dmitrije 
Fjodoroviču, i šta bi, ja sam mu preporučila konjogojstvo, i 
on sada uspijeva. Razumijete li se vi, Dmitrije Fjodoroviču, 
u konjogojstvo? 

— Nikako, gospođo, oh, gospođo, nikako — zavika Mitja 
nervozno i nestrpljivo i gotovo se podiže s mjesta. — Samo 
vas molim, gospođo, da me saslušate, dajte mi samo dvije 
minute da slobodno govorim, da bih vam mogao najprije 
izložiti sve, cijeli projekt s kojim sam došao. A pored toga 
mi je vrijeme skupocjeno, jer mi se užasno žuri! — viknu 
Mitja histerično, jer je predosjećao da će ona odmah početi 
govoriti i nadajući se da će je nadvikati. — Došao sam u 
očajanju — u posljednjem stupnju očajanja da zamolim od 
vas zajam, tri tisuće rubalja, uz najsigurnije jamstvo, gospođo, 
uz najsigurnije osiguranje! Dopustite mi samo da vam raz- 
ložim.,. 

— 'To ćete poslije učiniti, poslije! — i gospođa Hohlakova 
zamaha na nj rukom. — I sve što kanite reći, znam ja una- 
prijed, to sam vam već rekla. Vi tražite nekakvu svotu, vama 
su potrebne tri tisuće, ali ja ću vam dati više, ja ću vas spa- 
siti, Dmitrije Fjodoroviču, ali je potrebno da saslušate. 

Mitja poskoči opet sa svog mjesta. 

— Zar ste vi, gospođo, zbilja tako dobri! — viknu on ne- 
obično očajno. — Gospode, vi ste me spasili. Vi spasavate 


1 Tatarski: neznalica. 

čovjeka, gospođo, od nasilne smrti, od pištolja... Vječna vam 
hvala... 

— Dat ću vam kudikamo, kudikamo više od tri tisuće! — 
zavika gospođa Hohlakova, gledajući i svijetlo se osmjehujući 
oduševljenju Mitjinu. 

— Kudikamo više? Ali mi toliko nije potrebno. Meni su 
potrebne jedino te tri, po me sudbonosne tisuće, i došao sam 
da vam bezgranično zahvalim i zajamčim sigurnost te svote 
i predložim plan koji... 

— Dosta, Dmitrije Fjodoroviču, rečeno-učinjeno — pre- 
ginu ga gospođa Hohlakova bezazleno i svečano kao dobro- 
tvorka. — Obećala sam da ću vas spasiti, i spasit ću vas. Ja 
ću vas spasiti kao i Beljmesova. Šta mislite o zlatnim rudnici- 
ma, Dmitrije Fjodoroviču? 

— O zlatnim rudnicima, gospođo! Nikad nisam ništa o 
njima mislio. 

— A zato sam ja mjesto vas mislila! Mislila i promislila! 
Ima već cijeli mjesec kako vas motrim baš zbog toga. Stoput 
sam vas gledala kad ste prolazili i ponavljala: evo energič- 
nog čovjeka koji treba da pođe u zlatne rudnike. Čak sam 
proučavala vaš hod i zaključila: ovaj će čovjek pronaći mno- 
go rudnika, 

— Po mome hodu, gospođo? — osmjehnu se Mitja. 

— A zašto ne bih i po hodu? Šta, zar vi poričete, Dmitrije 
Fjodoroviču, da se može i po hodu poznati karakter? To po- 
tvrđuju i prirodne nauke. O, ja sam sada realistkinja, Dmit- 
rije Fjodoroviču. Ja sam od danas, poslije onog događaja u 
manastiru koji me je tolika. zbunio, savršena realistkinja i 
hoću da se odam praktičnom radu. Ja sam izliječena. Dosta 
je! — kako reče Turgenjev. 

— Ali, gospođo, one tri tisuće koje ste tako velikodušno 
obećali da ćete uzajmiti... 

— Neće vas mimoići, Dmitrije Fjodoroviču — odmah pre- 
siječe gospođa Hohlakova — te tri tisuće kao da su već u 
vašem džepu, i ne tri tisuće, nego tri milijuna, Dmitrije Fjo- 
doroviču, u najkraćem vremenu! Izložit ću vam svoju ideju: 
vi ćete pronaći rudnik, steći milijune, vratiti se, postati radni 
čovjek te i nas pokretati i upućivati na dobro. Zar da sve 0s- 
tavimo Židovima? Gradit ćete zgrade i osnivati različita po- 
duzeća. Pomagat ćete sirotinju, a ona će vas blagoslivljati. 
Ovo je vijek željeznica, Dmitrije Fjodoroviču. Vi ćete pos- 
tati čuven i prijeko potreban ministarstvu financija koje sad 

oskudijeva u ljudima. Padanje našeg kreditnog rublja ne da 
mi spavati, Dmitrije Fjodoroviču, mene s te strane vrlo sla- 
bo poznaju... 

— Gospođo, gospođo! — prekinu je opet Dmitrij Fjodo- 
rovič, uznemiren nekom slutnjom. — Možda ću vrlo radosna 
srca poslušati vaš savjet — vaš mudri savjet, gospođo — i 
otići ću, možda, onamo, u rudnik... i još ću jedanput doći 
da se razgovaram s vama o tome.., Štaviše mnogo puta... 
ali sad one tri tisuće koje ste tako velikodušno... O, one bi 
me oslobodile okova, i ako je moguće danas... To jest, vidi- 
te li, ja nemam sad ni časka, ni časka vremena... 

— Dosta, Dmitrije Fjodoroviču, dosta — prekinu ga gos- 
pođa Hohlakova odlučno, — Na pitanje idete li u rudnik ili 
ne idete, jeste li se zaista odlučili, odgovarajte matematski 
točno! 

— Idem, gospođo, poslije... Idem kamo hoćete, gospođo 
«AB Ad. 

— Pričekajte! — viknu gospođa Hohlakova, zatim skoči 
i potrča svom prekrasnom birou s bezbrojnim ladicama, po- 
če izvlačiti jednu ladicu za drugom, tražeći nešto neobično 
Žurno. 

»Tri tisuće!« — pomisli Mitja zamirući, — »I to odmah, 
bez zapisa... 0, to je džentimenski! Prekrasna žena, a samo 
da nije toliko razgovorljiva«. 

— Evo! — viknu gospođa Hohlakova radosno, vraćajući 
se Mitji. — Evo što sam tražila, 

To je bila majušna srebrna ikonica na vrpci, jedna od onih, 
kakve se ponekad nose na tijelu s križem. 

— Ovo je iz Kijeva, Dmitrije Fjodoroviču — produži 
ona pobožno — od moći Varvare Velikomučenice. Dopustite 
da vam je ja sama objesim o vrat i blagoslovim vas za novi 
život i za nova djela. 

I ona mu zbilja objesi o vrat ikonicu i stade je namještati. 
M'tja se posve zbunjen prignu i poče joj pomagati te proturi 
napokon ikonicu kroz kravatu i ovratnik na prsa. 

— Tako, sad možete putovati — reče gospođa Hohlako- 
va sjedajući svečano na svoje mjesto. 

— Gospođo, toliko sam tronut... i ne znam kako da vam 
se zahvalim... na ovakvim osjećajima... ali kad biste znali 
kako je meni sad skupocjeno vrijeme! Ta svota, koju toliko 
očekujem od vaše velikodušnosti... O, gospođo, kada ste 
već toliko dirljivo velikodušni prema meni (uskliknu odje- 

danput Mitja u zanosu) — dopustite da vam otkrijem... 
što vi, uostalom, već odavno znate... da ja volim ovdje jed- 
no biće... Ja sam se iznevjerio Katji... hoću da kažem, 
Katerini Ivanovnoj... O, ja sam bio nečovječan i nepošten 
prema njoj, ali ja sam zavolio ovdje drugu... Jednu ženu, 
gospođo,.koju vi možda prezirete, jer već sve znate, ali koju 
ja nikako ne mogu ostaviti, nikako, i zato sad te tri tisuće... 

— Okanite se svega, Dmitrije Fjodoroviču — prekinu ga 
najodlučnijim tonom gospođa Hohlakova. — Okanite se, i 
to osobito žena. Vaš su cilj — rudnici, a žene se ne isplati 
onamo voditi. Poslije, kad se vratite bogat i slavan, naći 
ćete sebi drugu svoga srca u najvišem društvu. To će biti 
djevojka suvremena, učena i bez predrasuda, Do toga će 
vremena upravo sazreti naše žensko pitanje, koje je sada 
načeto, i pojavit će se nova žena... 

— Gospođo, ali ne to, ne to... — i Dmitrij Fjodorovič 
sklopi ruke kao da moli. 

— Baš to, Dmitrije Fjodoroviču, upravo je to ono što 
vama treba, za čim žudite, a da ni sami ne znate. Nisam ni- 
kako protiv sadašnjeg ženskog pitanja, Dmitrije Fjodoroviču. 
Žensko obrazovanje 1 čak politička uloga žene u najbližoj 
budućnosti— to je moj ideal. I sama imam kćer, Dmitrije Fjo- 
doroviču, i s te me strane vrlo malo poznaju. O tome sam 

: ed: RE ra: 
pisala književniku Ščedrinu!. Od toga sam književnika puno 
naučila, od njega sam toliko saznala o pozivu žene, da sam 
mu prošle godine poslala anonimno pismo od dva reda: 
»Grlim vas, volim vas, moj književniče, u ime suvremene že- 
ne, nastavite«. I potpisala sam se »mati«. Htjela sam da se 
potp'šem »suvremena mati«, i kolebala sam se, ali sam za- 
držala prosto mati; u tome je više moralne ljepote, Dmitrije 
Fjodoroviču, a i riječ »suvremena« podsjetila bi ih na Su- 
vremenik* — jednu za nj zbog današnje cenzure gorku uspo- 
menu... Ah, bože, šta vam je? 

— Gospođo — skoči napokon Mitja i sklopi pred njom 
ruke, nemoćno moleći — natjerat ćete me u plač ako budete 
odugovlačili s onim što ste mi tako velikodušno... 


1 Polemika Dostojevskoga sa Salrikovom-Ščedrinom započela je na 
početku 60-tih godina i nastavlja se u »Braći Karamazovima«. 


# »Suvremenik« je bio napredan književni časopis u kojemu je sura- 
đivao Saltikov-Ščedrin a koji je 1866. bio zabranjen, 

— I plačite, Dmitrije Fjodoroviču, plačite! To su pre- 
krasni osjećaji... vas čeka takav put! Od suza će vam odla- 
nuti, poslije ćete se vratiti i radovati ćete se. Ravno ćete do- 
letjeti meni iz Sibira, da se zajedno radujemo... 

— Ali dopustite i meni — zajauka odjedanput Mitja — 
molim vas posljednji put, recite, da li mogu dobiti još danas 
od vas obećanu svotu? Ako ne mogu, kada onda da dođem 
po nju? 

— Kakvu svotu, Dmitrije Fjodoroviču? 

— Obećane tri tisuće... koje ste tako velikodušno... 

— Tri tisuće? Mislite rubalja? Ah, ne, ja nemam tri tisuće 
— izusti gospođa Hohlakova, nekako se mirno čudeći, Mitja 
se ukoči... 

— Ali vi ste,.. maloprije... vi ste rekli.., vi ste čak 
izrazili... da su mi sigurne kao da su već u mom džepu... 

— Ah, nije tako, krivo ste me razumjeli, Dmitrije Fjodo- 
roviču. Ako tako mislite, onda me niste razumjeli. Ja sam 
govorila o rudnicima pa Istina je, ja sam vam obećala više, 
kudikamo više, nego tri tisuće, sad se svega sjećam, ali ja 
sam mislila jedino na rudnike... 

— A novac? A tri tisuće? — uzviknu Dmitrij Fjodorovič 
gotovo luđački. 

— O, ako ste mislili na novac, ja ga nemam, Sad sam posve 
bez novaca, Dmitrije Fjodoroviču, i baš sada ratujem sa svo- 
jim upraviteljem i sama sam ovih dana uzajmila per stotina 
rubalja od Miusova. Ne, ne, ja nemam novaca. I znate li, 
Dmitrije Fjodoroviču, sve kad bih i imala, ne bih vam 
dala. Prvo, ja nikome ne uzajmljujem. Uzajmiti, znači, posva- 
diti se. Ali vama, vama ne bih dala, ne bih vam dala jer 
vas volim, ne bih vam dala da vas spasim, jer vama je po- 
trebno samo jedno: rudnici i rudnici! 

— Oh, neka ih đavo nosi! — zaurla Mitja i iz sve snage 
lupi šakom po stolu. 

—- Jaoj, jaoj — povika Hohlakova  prestrašeno i pobježe 
na drugi kraj gostinske sobe. 

Mitja pljunu i brzim koracima iziđe iz sobe, iz kuće, na 
ulicu, u mrak! Išao je kao lud, lupao se u prsa, po onom is- 
tom mjestu na prsima po kojem se udarao prije dva dana pred 
Aljošom kad se posljednji put sastao s njim uvečer, u mraku, 
na putu. Šta je značilo to lupanje u prsa po istom mjestu i 
što je on htio time da nagovijesti — to je bila zasad još taj- 

na, za koju nije znao nitko na svijetu i koju on nije onda 
otkrio ni Aljoši, ali ta tajna predstavljala je za nj više nego 
sramotu, značila je propast i samoubojstvo, jer se na to bio 
odlučio, ako ne dobije one tri tisuće da ih vrati Katerini Iva- 
novnoj i tako skine sa svojih grudi, »s tog mjesta na grudi- 
ma«, sramotu koju je nosio na njima, i koja je toliko tištila 
njegovu savjest. Sve će to biti čitaocu kasnije potanko objaš- 
njeno, ali je sad, pošto je izgubio i posljednju nadu, taj fi- 
zički toliko snažan čovjek, čim se udaljio nekoliko koraka od 
kuće Hohlakove, odjedanput zaplakao kao malo dijete. On 
je išao nasumce i brisao šakom suze. Tako je dospio na trg 
1 iznenada osjetio da je udario o nešto cijelim tijelom. Začuo 
se piskurljiv lelek nekakve starice koju je gotovo oborio. 

— Gospode, gotovo me ubi! Pazi kud srljaš, vjetrogonjo! 

— Šta, to ste vi? — povika Mitja, poznavši u mraku sta- 
ricu. To je bila ona ista stara služavka što je posluživala 
Kuzmu Samsonova i koju je Mitja jučer dobro uočio. 

— A tko ste vi, prijane? — progovori starica sasvim dru- 
gim glasom. — Ne mogu vas prepoznati u mraku, 

— Ne živite li vi kod Kuzme Samsonova i ne poslužujete 
i ga? 

— 'Tako je prijane, sad sam samo trknula do Prohoriča ... 
A kako to da vas još nikako ne mogu prepoznati? 

— Recite, majko, da li je Agrafena Aleksandrovna sada 
kod vas? Maloprije sam je onamo otpratio. 

— Bila je, prijane, došla, posjedila jedno vrijeme i otišla. 

— Kako? Otišla? — viknu Mitja. — Kad je otišla? 

— Ouišla je odmah, kod nas je bila samo časak. Ispričala 
je Kuzmi Samsonovu jednu priču, raspoložila ga i otrčala. 

— Lažeš, prokleta! — ruknu Mitja. 

— Ajaoj! — vrisnu starica, ali Mitji nije bilo više ni traga, 
on potrča što su ga noge nosile u kuću Morozove. To je bilo 
baš u ono vrijeme kad se Grušenjka odvezla u Mokro, jedno 
četvrt sata poslije njena odlaska, Fenja je sjedila u kuhinji 
sa svojom bakom, kuharicom Matrjonom, kad je iznenada 
utrčao »kapetan«. Čim ga je Fenja ugledala, ona vrisnu 
glasno. 

— Vičeš? — prodera se Mitja. — Gdje je ona? — Ali i ne 
čekajući da Fenja, koja se ukočila. od straha, izusti i riječ, 
pade joj pred noge: 

— Fenja, radi Gospodina našeg Krista,,reci gdje je ona? 

— Gospodine, ništa ne znam, dragi Dmitrije Fjodoroviču, 
ništa ne znam, makar me ubio, ništa ne znam — preklinja- 
še Fenja. — Sami ste maloprije s njom otišli... 

— Ali se ona vratila! 

— Dragi, nije se vratila, bogom se kunem, nije se vratila! 

— Lažeš — viknu Mitja — već i po strahu tvome znam 
gdje je. 

I on potrča napolje. Prestravljena Fenja bila je radosna 
što je jeftino prošla, ali je vrlo dobro znala da se on žuri, jer 
bi nače bilo zlo. Ali kad potrča, iznenadi i Fenju i staru Ma- 
trjonu jednim svojim nenadanim postupkom: na stolu je sta- 
jao tučani mužar, a u njemu tučak, omalen tučani tučak, 
svega četvrt aršina dugačak. Kad protrča i već jednom rukom 
otvori vrata, Mitja zgrabi u trku drugom rukom tučak iz mu- 
žara, gurnu ga u džep na kaputu i nestade... 

— Ah, Gospode, on će nekog ubiti! — uzviknu Fenja i 
pljesnu rukama, 


IV 
U MRAKU 


Kamo je otrčao? Naravno: »Gdje bi bila nego kod Fjo- 
dora Pavloviča? Od Samsonova je trčala ravno njemu, sad 
je to sasvim jasno. Sad je očita cijela spletka, cijela prijevara.« 
Sve je to jurilo kroz njegovu glavu kao oluja. U dvorište 
Marje Kondratjevne nije svraćao: »Onamo ne idem da ne 
bude nikakve gungule... Odmah će dojaviti i odati... Ma- 
rja Kondratjevna je svakako u zavjeri, Smerdjakov također, 
također, svi su podmićeni!« On je promijenio prvobitnu na- 
kanu, te je trkom obišao, kroz pobočnu ulicu, kuću Fjodora 
Pavloviča, protrčao kroz Dmitrovsku ulicu, zatim pretrčao 
preko mosta i stigao u uwsamljenu ulicu sa stražnje strane, 
koja je bila pusta, nenastanjena i s jedne strane obrubljena 
pleterom susjednog vrta, a s druge strane čvrstim visokim plo- 
tom, kojim je bio ograđen vrt Fjodora Pavloviča. Ovdje je 
izabrao mjesto, a, čini se, ono isto gdje je nekad, po predanju 
o kojem je slušao, prešla preko plota Lizaveta Smerdjašča. 

»Ako je ona mogla prijeći« — iskrsnu, tko bi ga znao zašto, 
u njegovoj glavi — »kako ne bih onda ja mogao?« I zaista, 
on je u tren oka uspio da se uhvati za rub plota, zatim se 
snažno uzdigao, i jednim zamahom uspeo i objašio plot. On- 
dje blizu, u vrtu, nalazila se kupaonica, ali su se s plora vi- 
djeli i rasvijetljeni prozori na kući, »Tako je, starčeva je spa- 
vaća soba rasvijetljena, ona je ondje!« 1 on skoči s plota u 
vrt. lako je znao da je Grigorij bolestan, a možda je 1 Smer- 
djakov zbilja bolestan, te, vjerojatno, nema nikoga tko bi 
ga mogao čuti, ipak se pritajio, zamro na mjestu i počeo 
prisluškivati: A svuda je bio grobni muk i baš kao namjer- 
no potpuni mir, nije se osjećao ni najslabiji vjetrić. 

»I samo tišina šapće«, padne mu odnekud na pamet taj stih, 
— »samo da nije tkogod čuo kad sam preskočio, ali mi se 
čini da nije«. Zastao je jednu minutu i onda pošao vrtom, 
po travi; išao je dugo, obilazio drveće i grmove, krio se i 
osluškivao svaki svoj korak. Gotovo pet minuta šuljao se 
do rasvijetljena prozora. On se sjećao da se ondje, ispod samih 
prozora, nalazi nekoliko velikih, visokih, gustih grmova 
bazge i udikovine. Izlazna vrata koja su s lijeve strane pro- 
čelja vodila u vrt bila su zatvorena, i to je on prolazeći na- 
mjerno i pomno razgledao. Napokon je stigao do grmova i 
pritajio se iza njih. Jedva je disao. »Sad moram časak pri- 
čekati«, pomisli on, »ako su čuli moje korake i sada prisluš- 
kuju, neka se razuvjere... samo da se ne nakašljem ili da ne 
kihnem«, 

Čekao je otprilike dvije minute, ali mu je srce užasno lu- 
palo, i on se trenutak gotovo gušio. »Ne, neće prestati udara- 
nje srca«, pomisli on, »ne mogu duže da čekam.« Stajao je 
iza grma u sjeni, prednja strana grma bila je obasjana svjet- 
lošću što je dopirala kroz prozor. »Kako je ovo krasna udi- 
kovina, kako su lijepe jagode« prošapta on, i sam ne znajući 
zašto. Priđe tiho, odmjerenim 1 nečujnim koracima prozoru 
i prope se na prste. Vidio je pred sobom kao na dlanu cijelu 
spavaću sobu Fjodora Pavloviča. Bijaše to sobica, razdijelje- 
na poprečnim crvenim zaslonima, »kineskim«, kako ih na- 
zivaše Fjodor Pavlovič. »Kineski« sinu u Mitjinu umu, »a 
iza zaslona Grušenjka.« Stade motriti Fjodora Pavloviča. On 
je bio u novoj prugastoj svilenoj kućnoj haljini koju nije Mitja 
još nikad vidio na njemu, potpasanoj svilenim gajtanom s 
resama. Ispod ovratnika kućne haljine provirivalo je čisto 
svileno rublje, tanka holandska košulja sa zlatnim zaponci- 

ma. Glava mu je bila povezana onom istom crvenom ma- 
ramom koju je vidio na njemu Aljoša. »Nagizdao se«, po- 
misli Mitja. Fjodor Pavlovič stajao je blizu prozora, očito 
zamišljen, odjedanput je trgao glavom, počeo da prisluškuje, 
a kad nije ništa čuo, prišao stolu, natočio iz bočice pola ča- 
šice konjaka i ispio. Zatim je uzdahnuo iz punih grudi, opet 
trenutak postajao, rastreseno prišao ogledalu što je visilo 
između prozora, pridigao malo desnom rukom crvenu mara- 
mu na čelu i počeo razgledati svoje modrice i uboje koji ioš 
nisu prošli. »Sam je«, pomisli Mitja, »vjerojatno sam«, Fjodor 
Pavlovič se odmakao od ogledala i odjedanput se okrene 
prozoru, te pogleda kroz prozor. Mitja u tren oka odskoči 
u sjenu. 

»Ona je možda za zaslonom, možda već spava«, ubolo ga 
u srce. Fjodor Pavlovič se odmakne od prozora. »Provirivao 
je kroz prozor, dakle, nema je: jer zašto bi inače gledao u 
mrak? Sigurno ga ždere nestrpljenje«. Mitja opet priskoči i 
stade ponovo gledati kroz prozor. Starac je već sjedio kraj 
stolića, očito potišten. Najzad se nalakti i nasloni na desni 
dlan. Mitja ga je požudno motrio. 

»Sam je, sam!« ponavljaše on opet. »Da je ona ovdje, 
bilo bi u njega drugačije lice«.. Začudo, u njegovu je srcu 
odjedanput planyla nekakva luda i čudnovata srdžba što ona 
nije ovdje. »Ne zato što nije ovdje«, pomisli Mitja i odmah 
sam sebi odgovori — »već zato što ne mogu nikako sigurno 
doznati je li ovdje ili nije«. Mitja se poslije sam sjećao da mu 
je u tom trenutku u glavi bilo neobično jasno, da je razmi- 
šljao o svemu do posljednje sitnice i da je točno primjećivao 
svaku crtu. Ali nemir, zbog neizvjesnosti i neodlučnosti, 
rastao mu je u srcu nevjerojatnom brzinom. »Je li ona, najzad, 
ovdje ili nije!« pakosno zakipje u njegovu srcu, I on se odje- 
danput odluči, pruži ruku i tiho zakuca na prozorsko okno, 
On otkuca znak koji je bio ugovoren između starca i Smerd- 
jakova: najprije dvaput polaganije, zatim triput malo brže: 
tuk-tuk-tuk -— znak koji je značio »da je Grušenjka došla«. 
Starac zadrhta, zabaci glavu, brzo skoči i potrča prozoru. 
Mitja odskoči u sjenu, Fjodor Pavlovič otyori prozor i pro- 
turi glavu. 

— Grušenjka, jesi li ti? "Ti si, je li? — progovori on 
nekakvim uzdrhtalim glasom. — Gdje si, majčice, anđeliću, 
gdje si? 

Bio je strašno uzrujan i gušio se. 

»Sam je!« zaključi Mitja. 

— Ta gdje si? — viknu opet starac i još više proturi glavu, 
proturi ramena i ogleda se na sve strane, desno i lijevo. 
— Hodi ovamo, spremio sam ti darčić, hodi, pokazat ću ti! 

»To on misli svežnjić s tri tisuće«, pomisli Mitja. 

— Ta gdje si? Jesi li kod vrata? Sad ću otvoriti... 

Starac se gotovo cijeli nagnu kroz prozor i zagleda na 
desnu stranu gdje su se nalazila vrata što vode u vrt, napre- 
Žući se ne bi li šta opazio u mraku. Poslije jedne sekunde on 
bi sigurno potrčao da otvori vrata, ne sačekavši Grušenjkina 
odgovora. Mitja gledaše njegov profil i nikako se ne micaše. 
Cijeli, njemu toliko odvratan starčev profil, njegov oroboljeni 
podvoljak, kukast nos i njegove usne koje su se smješkale 
— sve je to bilo u pohotljivu iščekivanju, jasno obasjano 
slijeva kosim zrakama svjetiljke iz sobe. Strašna, bijesna srdž- 
ba planu odjedanput u Mitjinu srcu. » To je on, njegov supar- 
nik, njegov mučitelj, mučitelj njegova života!« To je bio 
priljev one nenadane, osvetničke i bijesne srdžbe koju je spo- 
menuo, kao da ju je naslućivao, prije četiri dana u hladnjaku 
u razgovoru s Aljošom kad je odgovorio na Aljošino pitanje: 
»Kako možeš reći da ćeš ubiti oca?« 

»Ne znam, ne znam«, rekao je on onda; »možda ga neću 
ubiti, a možda ću ga ubiti. Bojim se da će mi iznenada pos- 
tati mrzak zbog svoga lica u tom trenutku. Ja mrzim njegov 
podvoljak, njegov nos, njegove oči, njegov bestidni osmijeh. 
Fizički mi je odvratan, Eto, toga se bojim, i ja se neću moći 
svladati . . .« 

U njemu je nezadrživo rasla odvratnost. Mitja više nije 
znao za sebe i naglo izvuče iz džepa tučani tučak... 

»Onda me je sam bog sačuvao«, rekao je poslije sam Mitja. 
Baš u to vrijeme probudio se u svom krevetu bolesni Grigo- 
rij Vasiljevič. On se uvečer tog dana podvrgao poznatom li- 
ječenju o kome je pričao Smerdjakov Ivanu Fjodoroviču, to 
jest, sav se natro uz pomoć svoje žene rakijom, pomiješanom 
s nekakvom tajnom jakom tinkturom, a ostatak popio uz 
»neku molitvu«, koju je nad njim prošaptala njegova supru- 
ga, i legao da spava. Marfa Ignatjevna gucnula je također 
malo, ali, jer nije navikla na piće, zaspala je pored svog muža 
mrtvačkim snom. Ali Grigorij se sasvim neočekivano probu- 
dio te noći, razmišljao malo, sjeo u krevetu, iako je od- 
mah opet osjetio silnu bol u krstima. Zatim je opet malo raz- 


79 


mišljao, digao se i brzo obukao. Možda ga je zapekla savjest 
što spava, a kuća ostala bez čuvara »u ovo opasno vrijeme«. 
Smerdjakov, koga je spopala padavica, ležao je nepomično 
u drugoj sobici. Marfa se Ignatjevna nije micala, »Oslabila 
žena« — pomisli Grigorij Vasiljevič pogledavši je i stenjući 
iziđe na ulazne stepenice. Dakako, on je samo htio da pogle« 
da s ulaznih stepenica, jer hodati nije mogao, osjećao je naime 
nepodnošljivu bol u krstima i desnoj nozi. Ali tada se sjeti 
da nije sinoć zaključao vrtna vratašca, Bio je to čovjek vrlo 
savjestan i točan, koji se strogo držao jedanput zavedenog 
reda i 'mnogogodišnjih navika, Šepajući i grbeći se od bola 
siđe niz ulazne stepenice i uputi se u bašču. I zbilja, vrata 
su bila širom otvorena. Nasumce uđe u bašču: možda mu se 
pričinilo da je načuo nekakav zvuk, ali kad je pogledao na- 
lijevo, spazi otvoren prozor kod gospodara, sad već prazan 
prozor, nitko nije više kroza nj gledao. 

»Zašto je prozor otvoren, sad nije ljeto!« pomisli Gri- 
gorij. 

I odjedanput, baš u tom trenutku i točno ispred njega, pro- 
mače nešto neobično vrtom. Na nekih četrdeset koraka pred 
njim kao da je u mraku protrčao čovjek, kao da se neka- 
kva sjena vrlo brzo kretala. 

— Gospode! — reče Grigorij izbezumljen i, zaboravivši 
svoju bol u krstima, potrča da bjeguncu presiječe put. 

Potrčao je kraćom stazom, jer mu je očito vrt bio bolje 
poznat nego bjeguncu; onaj se uputi prema kupaonici, pro- 
trča kraj nje i pojuri prema plotu. Grigorij pođe za njim ne 
gubeći ga_.iz očiju, i trčaše kao bez duše. On dotrča do plota 
baš u onom trenutku kad je bjegunac već prelazio preko plo- 
ta. Grigorij viknu kao lud, skoči i ščepa objema rukama 
njegovu nogu. 

Zbilja, slutnja ga nije prevarila; on ga prepozna, to je bio 
on, »odrod-ocoubojica«! 

— Ocoubojico! — viknu starac da je sve unaokolo odje- 
kivalo. 

Ali dospije samo viknuti; odjedanput pade kao da ga 
je ošinuo grom. Mitja skoči opet u vrt i nadvi se nad obore- 
noga. U rukama Mitjinim bio je tučani tučak i on ga nes- 
vjesno baci u travu. Tučak je pao dva koraka daleko od 
Grigorija, ali ne u travu nego na stazu, na najvidljivije: mjes- 
to. Nekoliko trenutaka promatraše onoga što je ležao pod 
njim. Glava starčeva bila je sva u krvi; Mitja pruži ruku i 

stade je pipati. On se poslije jasno sjećao kako mu se u tom 
trenutku strašno prohtjelo da se »potpuno uvjeri« je li starcu 
zaista smrskao lubanju ili ga je samo »omamio« udarcem po 
tjemenu? Ali krv je lopila, lopila užasno, i u tren oka oblila 
toplim mlazom Mitjine uzdrhtale prste. On se sjećao da je 
izvadio iz džepa svoj novi bijeli rubac, koji je ponio kad je 
pošao Hohlakovoj, i pritisnuo na starčevu glavu, nastojeći 
da otare krv s njegova čela i lica. Ali se časkom cijeli rubac 
natopi krvlju. 

»Gospode, zašto ovo uradih?« prenu se odjedanput Mitja. 
»Ako sam već razbio lubanju, kako ću se sad o tome osvje- 
dočiti... Ali sad je svejedno!« — .nadoveza on očajno. — 
»Ubio, pa ubio, Natrčao si, starče, pa sad lezi!« — reče on 
glasno i naglo pojuri prema plotu, preskoči u pobočnu uli- 
čicu i dade se u bijeg. 

Krvavi rubac držaše zgužvan u desnoj šaci i u trku turi ga 
u stražnji džep kaputa, Trčao je kao bez glave, i nekoliko slu- 
čajnih prolaznika, koji su ga sreli u mraku u gradskim uli- 
cama, sjetili su se poslije kako su te noći sreli čovjeka koji je 
luđački trčao. Opet je jurio kući Morozove. Fenja je maloprije, 
odmah čim je otišao, potrčala starijem kućnom čuvaru Na- 
zaru Ivanoviču i molila ga u ime »Krista Boga da ne pušta 
više kapetana ni danas, ni sutra.« Nazar Ivanovič, kad sa- 
sluša što ga moli, obeća joj, ali je baš kao usprkos morao 
otići gore gospođi, kamo su ga iznenada pozvali. On se usput 
sreo sa svojim sinovcem, momkom od dvadeset godina koji je 
tek nedavno stigao sa sela, i naložio mu da bude u dvorištu, 
ali mu je zaboravio reći da ne pušta kapetana. Kad Mitja 
dotrči do vrata, poče da lupa. Momak ga odmah prepozna, 
jer mu je Mitja češće davao za čaj. Odmah mu otvori ka- 
piju, pusti ga unutra i, smješkajući se veselo, požuri da ga već 
unaprijed izvijesti kako »Agrafena Aleksandrovna nije sad 
kod kuće«, 

— A gdje je, Prohore? — zapita Mitja i zastade. 

— Odvezla se malo prije, pred dva sata, s Timofejem u 
Mokro. 

— Zašto? — viknu Mitja. 

— Otkud bih ja to znao, nekakvu oficiru, netko ih je 
pozvao, odande su i konje poslali... 

Mitja ga ostavi i kao sulud potrča Fenji. 

V 
NENADANA ODLUKA 


Fenja je sjedila s bakom u kuhinji, obje su se spremale da 
legnu. Uzdajući se u Nazara Ivanoviča, nisu se iznutra čak 
ni zaključale. Mitja utrča, nasrnu na Fenju i zgrabi je snažno 
za grlo. 

— Odmah kazuj gdje je ona, s kime je sada u Mokrom? 
— urlaše on kao pomaman. 

Obje žene vrisnuše. 

—— Ajaoj, reći ću, ajaoj, dragi Dmitrije Fjodoroviču, odmah 
ću sve reći, ništa neću zatajiti — otišla je u Mokro oficiru. 

— Kakvu oficiru? — urlaše Mitja. 

— Nekadašnjem oficiru, onom istom, svom nekadašnjem, 
koga je imala prije pet godina i koji ju je ostavio i otišao — 
promuca Fenja isto tako brzo. 

Dmitrij Fjodorovič spusti ruku kojom joj je stiskao grlo. 
Stajao je pred njom blijed kao mrtvac i nijem, ali se po nje- 
govim očima vidjelo da je sve razumio. Polovica riječi bila 
je dovoljna da odjedanput shvati sve do posljednje sitnice i 
svemu se dosjeti. Ali jadna Fenja nije, dakako, pazila u ovom 
trenutku na to, je li ju razumio ili nije. Ona je i dalje sje- 
dila na kovčegu, isto onako kao i kad je utrčao, uzdrhtala i 
ispruženih ruku preda se, kao da se želi braniti, te se go- 
tovo bila zaledila u tom položaju. Netremice je piljila u nj 
razrogačenim zjenicama svojih prestrašenih očiju. A u njega 
su još i obje ruke bile krvave, Putem, kad je trčao, sigurno 
se doticao rukama čela tarući znoj s lica, te su i na čelu i 
na desnom obrazu ostale crvene mrlje razmazane krvi. Fenju 
je svaki trenutak mogla spopasti histerija, a stara je kuharica 
skočila i gledala kao luda, gotovo izgubivši svijest. Dmitrij 
Fjodorovič postaja časak i onda se “mehanički spusti kraj 
Fenje na stolac, 

On je sjedio, ali ne kao da nešto razmišlja, već kao da ga 
je spopao strah i kao da se ukočio. Ali sve mu je bilo jasno 
kao dan: taj oficir — on je znao za njega, znao je sve odlično, 
znao je od same Grušenjke, znao je da joj je prije mjesec da- 
na pisao. Dakle mjesec, cijeli mjesec to se odigravalo potpuno 
iza njegovih leđa, sve do današnjeg dolaska tog novog čovje- 

ka, a on nije ni pomišljao na nj! Ali kako je mogao, kako je 
mogao da ne misli na nj? Zašto je onda odmah zaboravio tog 
oficira, odmah zaboravio čim je saznao za nj? Eto pitanja 
koje je stajalo pred njim kao neko strašilo. I on je zaista pro- 
matrao to strašilo u strahu, ohladivši se od straha. 

Ali iznenada poče Fenji govoriti tiho i krotko, kao mirno 
i prijazno dijete i kao da je sasvim zaboravio da ju je malo- 
prije onako uplašio, uvrijedio i izmučio. Počeo je ispitivati 
neobičnom i, s obzirom na položaj u kome se nalazio, čak 
čudnovatom točnošću. A Fenja, iako je prestrašeno gledala u 
njegove okrvavljene ruke, ipak mu je, također neobično 
spremno i brzo počela odgovarati na svako njegovo pita- 
nje, i čak, kao da se žurila da mu izloži »pravu pravcatu 
istinu«. Malo-pomalo i ona mu je gotovo nekako radosno 
ispričala sve potankosti, ne želeći ga nikako mučiti, nego 
nekako se žureći da mu koliko-toliko pomogne. Ona mu do 
najmanje sitnice ispriča sve što se dogodilo danas, o posjetu 
Rakitina i Aljoše, kako je ona, Fenja, stajala na straži kad je 
gospođa odlazila, i kako je ona doviknula kroz prozor Aljoši 
neka pozdravi Mitju i da se »vječno sjeća da ga je ona vo- 
ljela jedan časić«. Kad Mitja ču za taj pozdrav, on se odje- 
danput osmjehnu i njegove blijede obraze obli rumenilo. 
Fenja mu u istom trenutku reče, ne plašeći se nimalo svoje 
radoznalosti: 

— A kakve su vaše ruke, Dmitrije Fjodoroviču, sve su kr- 
yave! 

— Jesu — odgovori Mitja mehanički, rastreseno pogleda 
svoje ruke i odmah zaboravi i njih i Fenjino pitanje. 

On opet utonu u šutnju. Otkako je utrčao, bijaše prošlo 
već dvadeset minuta. Prijašnji strah ga je već bio prošao, ali 
njime je očito već potpuno ovladala neka nova nesalomljiva 
odlučnost. On se iznenada diže s mjesta i zamišljeno osmjehnu. 

— Gospodine, šta vam se dogodilo? — progovori Fenja 
sažalno pokazujući opet na njegove ruke, baš kao da mu je 
u njegovu jadu ona sada najbliža osoba. 

Mitja opet pogleda u svoje ruke. 

— To je krv, Fenja — reče on gledajući je očima neobična 
izraza — to je ljudska krv i, bože, zašto je ona prolivena! 
Ali... Fenja... ondje je neki plot (i on je pogleda kao da 
joj zadaje zagonetku), neki visoki plot i strašan naoko, ali... 
sutra u zoru, kada »iskoči sunce«, Mitenjka će preskočiti plot 
... Ne razumiješ, Fenja, koji plot, ali ništa zato... svejedno, 

sutra ćeš čuti i sve razumjeti... a sad zbogom! Neću sme- 
tati i uklonit ću se, ja ću se znati ukloniti. Živi radosti 
moja... voljela si me jedan satić, i sjećaj se vječno Mitenjke 
Karamazova. Ona me je uvijek nazivala Mitenjkom, sje- 
ćaš li se? 

I kad to kaza, iziđe naglo iz kuhinje. A Fenja se tog od- 
laska uplaši gotovo još više nego maloprije kad je utrčao i 
nasrnuo na nju. 

Točno deset minuta poslije toga uđe Dmitrij Fjodorovič u 
stan onog mladog činovnika, Petra Iljiča Perhotina, kod koga 
je nedavno založio pištolje. Bilo je već osam i po, i Petar 
Iljič, koji je popio kod kuće čaj, tek što je bio ponovo obu- 
kao kaput i htio da pođe u gostionicu »Prijestolnica« da igra 
biljara. Mitja ga zateče upravo u času kad je polazio, Čim 
ugleda njegovo okrvavljeno lice, viknu: 

— Gospode! Što vam se dogodilo? 

— A, eto — progovori Mitja žurno — došao sam po svoje 
pištolje i donio vam novac. Hvala vam, Petre Iljiču, izvolite 
brže. 

Petar se Iljič sve više i više čudio: odjedanput spazi u 
Mitjinim rukama hrpu novaca, a što je važno, Mitja je tako 
držao novac i ušao s njim, kako nitko ne drži novac i kako 
nitko ne ulazi s njim; sve je banknote nosio u desnoj pru- 
ženoj ruci, kao da ih pokazuje. Dječak, sluga činovnikov koji 
je sreo Mitju u predsoblju, kazivao je kasnije da je i u pred- 
soblje ušao s novcem u ruci i da ga je sigurno i ulicom nosio 
u desnoj ruci, držeći ga pred sobom. Bile su to sve same sto- 
tinjarke, šarene, i on ih je držao okrvavljenim prstima. Pe- 
tar Iljič je poslije, kad su ga pitale zainteresirane ličnosti, ko- 
liko je bilo novaca, izjavio da je bilo naoko teško utvrditi, 
možda dvije, a možda i tri tisuće, ali svežnjić je bio velik, 
»pozamašan«. A sam Dmitrij Fjodorovič, kako je poslije po- 
svjedočio, »kao da nije bio posve priseban, nije bio pijan, 
ali je bio u nekom zanosu, bio je vrlo rastresen, ali i nekako 
usredotočen, kao da je o nečem razmišljao i na nešto se odlu- 
čivao, a nije mogao nikako da se odluči. On se neobično žu- 
rio, odgovarao je oštro, vrlo čudnovato, a na trenutak kao 
da nije.bio nimalo žalostan već čak veseo.« 

— Ali, šta vam je, šta vam je sad? — ponovo povika Pe- 
tar Iljič motreći gosta u čudu. — Gdje ste se tako okrvavili, 
jeste li pali, šta li? Gledajte! 

On ga uhvati za lakat i dovede pred ogledalo. Kad Mitja 
ugleda svoje okrvavljeno lice, zadrhta i ljutito se namrgodi. 

— Ah, do đavola! Samo je još to trebalo — promrmlja 
on ljutito, brzo premetne novčanice iz desne ruke u lijevu te 
grčevitim pokretom izvuče rubac iz džepa. Ali i rubac bijaše 
posve krvav (on je tim rupcem brisao lice i glavu Grigorije- 
vu), gotovo ni jedno mjestance na njemu nije bilo bijelo, i 
nije bio suh nego se gotovo slijepio u grudu pa se nije dao 
ni raširiti. Mitja ljutito lupi rupcem o pod. 

— Ah, do đavola! Nemate li kakvu krpu... da se obri- 
Šem. 

— Dakle ste se samo okrvavili, a niste ranjeni? Onda je 
bolje da se umijete — odgovori Petar Iljič, — Eno umivao- 
nika, dodat ću vam ga. 

— Umivaonik? To je dobro... ali šta ću s ovim? — po- 
kaza on Petru Iljiču, već neobično zbunjen, svoj svežnjić 
stotinjarki i gledaše ga ispitivački, kao da ovaj treba da 
odluči šta će sa svojim novcima. 

— 'Turite ih u džep ili metnite ovamo na stol, neće pro- 
pasti. 

— U džep? Jest, u džep. To je dobro... Eto, vidite, to je 
sve glupost! — povika on kao da se odjedanput probudio iz 
svoje rastresenosti. — Čujte: najprije ćemo svršiti ono s piš- 
toljima, dajte mi ih, a vama evo vaši novci.,. jer su mi 
nužno potrebni, neobično nužno... a vremena nemam uo- 
pće... 

I on uze sa hrpe gornju stotinjarku i pruži je činovniku, 

— Ali vam ne mogu izvratiti — reče on. — Nemate li 
sitnijeg novca? 

— Nemam — reče Mitja i pogleda opet hrpu, te kao da 
nije ni sam vjerovao svojim riječima, opipa prstima dvije-tri 
gornje banknote — nemam, sve su jednake — nadoveza on 
i opet pogleda ispitivački Petra Iljiča. 

— A kako ste se tako obogatili? — zapita ovaj. — Čekajte, 
poslat ću svog dječaka neka trkne Plotnikovima. Oni zatva- 
raju kasno — oni će sigurno promijeniti. Ej, Miša! — viknu 
on u predsoblje. 

— U dućan Plotnikovima — prekrasno! — viknu i Mitja, 
kao da ga je ozarila nekakva misao. — Miša -- okrenu se on 
dječaku koji je ušao — vidiš, trči Plotnikovima i reci da ih 
Dmitrij Fjodorovič pozdravlja i da će odmah sam onamo 
doći... Ali čuj, čuj, neka do njegova dolaska spreme jedno 

tri tuceta šampanjca i spreme ga kao kad je onda išao u 
Mokro... Onda sam uzeo kod njih četiri tuceta (okrenu se 
on naglo Petru Iljiču), oni već znaju, ne brini se, Miša — 
obrati se on opet dječaku. — Ali čuj: neka spreme sira, 
Štrasburških kolača, sušenih pastrma, šunke, kavijara, dakle 
svega, svega što imaju, tako za stotinu ili stotinu i dvadeset 
rubalja, kao i prošli put... Ali, slušaj: slatkiše neka ne za- 
borave, konfeta, krušaka, lubenice dvije ili tri, ili četiri — ne, 
ne, dosta je jedna lubenica, ali čokolade, kandita, marcipana, 
kolačića od oraha — dakle svega što mi je onda spremio za 
Mokro, ukupno sa šampanjcem za trista rubalja. Ali neka 
sve samo točno spreme. Ali ne zaboravi, Miša, ako se zoveš 
Miša... On se, čini se, zove Miša? — obrati se on opet Pe- 
tru Iljiču. 

— Ta prestanite — prekinu ga Petar Iljič slušajući ga i 
motreći nekako uznemireno — bit će bolje da odete sami i 
naručite, on će sve pobrkati. 

— Pobrkat će, vidim da će pobrkat! Eh, Miša, a ja sam 
te htio poljubit što ćeš sve obaviti... Ako ne pobrkaš, dobit 
ćeš deset rubalja, leti brže. Šampanjac, to je glavno, šampa- 
njac neka izvade, a i konjaka, pa i crvenog i bijelog, i sve 
ono, kao i prije... Oni već znaju kako je onda bilo, 

— "Ta slušajte me! — prekinu ga Petar Iljič (već nestrp- 
ljivo. — Velim vam: neka on samo otrči da promijeni i kaže 
da ne zatvaraju, a vi ćete sami otići i naručiti... Dederte 
mi vašu banknotu, marš Miša, podbrusi pete! 

Petar Iljič je, čini se, namjerno tako naglo otjerao Mišu, 
jer se Miša, stavši pred gosta, ukočio, zinuo od čuda i straha 
i izbečio oči u njegovo okrvavljeno lice i okrvavljene ruke s 
novčanicama u uzdrhtalim prstima, i jamačno da je vrlo 
malo razumio od svega onog što mu je naređivao Mitja, 


— A sad da se operemo — reče Petar Iljič grubo. — No- 
.vac stavite na stol ili ga turite u džep. Dakle, hajdemo. Svu- 
cite kaput. — Ali odjedanput opet uzviknu: 


— Gledajte, i vaš je kaput posve krvav. 

— Ne... nije kaput... Samo ovdje malo na rukavu. 
Samo ovdje gdje je bio rubac. Probila je krv kroz džep. Sjeo 
sam kod Fenje na krvavi rubac, pa je krv probila — objasni 
mu odmah Mitja nekako povjerljivo. 

Kad to ču Petar Iljič, on se namrgodi. 

— Lijepo su vas udesili — mrmljaše on — sigurno ste se 
s kim pobili. 

Otpoče pranje. Petar Iljič je držao krčag i lijevao vodu. 
Mitja se žurio i loše nasapunao ruke. (Ruke su mu drhtale, 
kako se kasnije sjetio Petar Iljič.) Petar Iljič mu odmah na- 
loži da se bolje nasapuna i da jače tare. On kao da je imao 
u tom trenutku neku vlast nad Mitjom, i što dalje, to više. 
Uzgred ćemo napomenuti: mladić nije bio plašljiv. 

— Gledajte, niste oprali sve ispod nokata; a sad otarite 
lice: sljepoočice i oko ušiju. I zar ćete u ovoj košulji ići? A 
kamo vi to idete? Gledajte, sav vam je porub desnog rukava 
krvav. 

— Jest, krvav — reče Mitja razgledajući porub košulje. 

— Pa promijenite rublje. 

— Nemam kad. Ali ja ću, vidite,.. — produži Mitja 
isto tako povjerljivo, tarući ručnikom lice i ruke i oblačeći 
kaput — ja ću posvrnuti porub rukava pa se neće vidjeti 
ispod kaputa... Tako! 

— A sad kazujte gdje su vas tako udesili? Jeste li se 
možda s kime pobili? Možda u krčmi, kao onda? Da niste 
opet s kapetanom, kao prije, pa ga tukli i vukli? — podsjeti ga 
Petar Iljič prijekorno. — Koga ste opet tukli... ili možda, 
ubili? 

— Glupost — reče Mitja. 

— Kakva glupost? 

— Ne vrijedi spomena — odgovori Mitja i nasmija se. 
— Maloprije sam prignječio jednu staričicu na trgu. 

— Prignječili? Staričicu? 

— Starca! — viknu Mitja gledajući Petru Iljiču pravo u 
lice te se poče smijati i vikati kao da je on gluh. 

— Eh, neka đavo nosi starca, staričicu... Jeste li ubili 
koga, što li? 

— Pomirili smo se. Zgrabili smo se — i pomirili. Na jed- 
nom mjestu. Rastali smo se kao prijatelji. Budala.., Buda- 
la... on mi je oprostio... sad mi je već sigurno Oprostio... 
Da je ustao, ne bi mi oprostio — namignu odjedanput Mitja 
— samo da znate, do đavola s njim, čujete li, Petre Iljiču, do 
đavola, ne vrijedi spomena! Neću sada! — prekinu Mitja 
odlučno. 

— Čudim se kako vas veseli da se sa svakim hvatate, kao 
onda zbog trica s onim kapetanom... pobili ste se, i sad na 
terevenku ... u tome je cijeli vaš značaj! Tri tuceta boca 
šampanjca — što će vam toliko! 

— Bravo! Dajte sad pištolje. Bogami, nemam vremena. 

Želio bih da se porazgovorim s tobom, prijane, ali nemam 
kad. A i ne treba, već je kasno i govoriti. A gdje su novci, 
kamo sam ih turio? — povika on i poče turati ruke u dže- 
pove. 

— Sami ste ih metnuli na sto... eno ondje leže. Zar ste 
zaboravili? Zbilja su novci za vas isto što i smeće ili voda. 
Evo vaših pištolja. Čudnovato, u šest sati založili ste ih za 
deset rubalja, a sad, gle, u vas tisuće. Dvije ili tri, je li? 

— Sigurno tri — nasmija se Mitja, gurajući novce u džep 
od hlača. 

— Tako ćete ih izgubiti. Nemate li možda zlatne rudnike, 
što li? 

— Rudnike? Zlatne rudnike! — povika Mitja iz svega gla- 
sa i udari u grohotan smijeh. — Hoćete li, Perhotine, da idete 
u rudnike? Odmah će vam ovdašnja jedna gospođa istresti 
tri tisuće, samo ako hoćete da idete. I meni je istresla, toliko 
volim rudnike! Poznajete li Hohlakovu? 

— Ne poznam, čuo sam za nju i vidio je. Zar vam je zbi- 
lja ona dala te tri tisuće? Istresla? — pogleda ga Petar Iljič 
nepovjerljivo. 

— A vi sutra, čim sunce iskoči, kad iskoči vječno mladi 
Feb, hvaleći i slaveći boga, otiđite sutra do nje, do Hohla- 
kove, i zapitajte je da li mi je istresla tri tisuće ili nije? Ras- 
pitajte se. 

— Meni nisu poznati vaši odnosi!... ali kad tako odlučno 
tvrdite, onda vam je sigurno dala... A kad su dopali novci 
u vaše šake, vi, mjesto u Sibir, na sve tri strane... A zbilja, 
kamo sad namjeravate, je li? 

— U Mokro. 

— U Mokro? Pa već je noć! 

— Imao je Mastrjuk svega, ostao Mastrjuk bez ičega! — 
reče odjedanput Mitja. 

— Kako bez ičega? Tolike tisuće, pa bez ičega? 

— Ne govorim o tisućama. Neka đavo nosi tisuće. Ja go- 
vorim o ženskoj naravi: 


Lakovjerna je ženska narav 
I prevrtljiva i poročna. 


— Slažem se s Uliksom?, to on kaže. 


1 Iz Tjutčevljeve pjesme »Daša« 
2 Uliks, latinsko ime za Odiseja, legendarnog grčkog junaka. 

— Ne razumijem vas. 

— Jesam li pijan, a? 

— Ne, niste pijani, ali još gore. 

— Ja sam duhom pijan, Petre Iljiču, duhom pijan, ali dos- 
ta, dosta, 

— Što radite, nabijate pištolj? 

— Pištolj nabijam. 

Mitja je zbilja otvorio sandučić 3 pištoljima, odvrnuo rog 
s barutom, pažljivo sasuo naboj i čvrsto ga zbio. Zatim je 
uzeo kuglu, i prije nego. što ju je spustio u cijev, podigao je 

s dva prsta prema svijeći, 

— A što razgledate kuglu? — promatraše ga Petar Iljič 
nemirno i radoznalo. 

— Tako. Uobraženje. Kad bi odlučio da satjeraš sebi ovu 
kuglu u mozak, bi li je prije nabijanja razgledao ili ne bi? 

— Zašto da je razgledam? 

— Ući će u moj mozak, pa je interesantno vidjeti kakva 
je. A, uostalom, glupost, trenutna glupost. Tako, sad je go- 
tovo — nadoveza on te spusti kuglu i nabi kučine. — Dragi 
Petre Iljiču, ovo je glupost, sama glupost, i kad bi ti znao 
kolika glupost! A sad mi daj komadić papira. 

— Evo papira. 

— Ne, glatka, čista, na kome se piše. Takva. 

I Mitja zgrabi sa stola pero i Žurno napisa na papir dva 
reda, složi papir načetvero 1 turi u džep od prsluka. Pištolj 
metnu u sandučić, zaključa ga ključićem i uze sandučić u 
e Zatim pogleda Petra Iljiča i osmjehnu se dugo, zamiš- 
jeno. 


— A sad hajdemo — reče on. 
— Kamo da idemo? Ne, čekajte... Možda želite da satjera- 
te sebi kuglu u mozak... — izusti Petar Iljič uznemireno. 


— Kugla je glupost. ja hoću da živim, ja volim život! To 
treba da znate. Ja volim zlatokosog Feba i njegovu vrelu 
svjetlost. Mili Petre iljiču, bi li se ti umio ukloniti? 

— Kako ukloniti? 

— Maknuti se s puta. Maknuti se s puta dragom i i mrskom 
stvorenju. Da mrsko postane dragim — eto, zašto da se mak- 
neš s puta! I da im rečeš: bog s vama, odlazite, prolazite, a 
Jaska 

— A vi? 

— Dosta je, hajdemo. 

— Bogami, reći ću nekome (i Petar Iljič pogleda u njega) 
da vas ne pusti onamo. Šta ćete sad u Mokrom? 

— Žena je ondje, žena, to neka ti bude dosta, Petre Iljiču, 
a sad više ni riječi. 

— Čujte, iako ste divlji, ipak ste mi se uvijek nekako 
sviđali... i ja sam uznemiren zbog vas, 

— Hvala ti, brate. Veliš da sam divlji. Divljaci, divljaci! 
Ja samo jedno ponavljam: divljaci! Eto i Miše, a njega 1 za- 
boravih. 

Miša uđe sav zaduhan s hrpom razmijenjenih novaca i 
odraportira da su se kod Plotnikovih »svi ustrčali«, da iznose 
butelje, ribe i čaj — sad će biti sve spremljeno. Mitja uze de- 
seticu i dade je Petru Iljiču, a drugu deseticu dobaci Miši. 

— Da se nisi usudio! — viknu Petar Iljič. — U mojoj kući 
nema toga, a to je i ružno maženje. Spremite svoje novce, 
evo, ovamo ih metnite, ta zašto da ih razbacujete? Sutra će 
vam dobro doći, sigurno ćete opet doći k meni da tražite 
deset rubalja. A što sve gurate u džep od hlača? Bogami, iz- 
gubit ćete. 

— Čuješ, dragi čovječe, hoćeš li sa mnom u Mokro? 

— A šta ću ja ondje? 

— Čuješ, hoćeš li da sada odmah otvorimo bocu pa da 
pijemo za život! Željan sam da pijem, a osobito s tobom da 
pijem. Nikad nisam s tobom pio, je li? 

— Dobro, u krčmi možemo, idemo, ionako sam htio da 
odem onamo. 

— Za krčmu nemam vremena, ali u dućanu kod Plotniko- 
vih, u stražnjoj sobi. Ako hoćeš, zadat ću ti odmah jednu za- 
gonetku. 

— Zadaj! 

Mitja izvadi iz džepa onaj papirić, razmota ga i pokaza. 
Bilo je napisano razgovijetnim i krupnim rukopisom: 

»Kaznit ću sebe za cijeli Život, cijeli svoj život kažnjavam.« 

— Zbilja, reći ću nekome, sad odmah idem da kažem — 
reče Petar Iljič kad pročita bilješku. 

— Nećeš dospjeti, prijane, idemo da pijemo, marš! 

Dućan Plotnikovih nalazio se na uglu ulice i bio je samo 
za jednu kuću dalje od stana Petra Iljiča. "To je bila najveća 
trgovina delikatesa u našem gradu — svojina bogatih trgo- 
vaca, i vrlo ugledna. U njoj se moglo dobiti sve, kao u svakoj 
delikatesnoj trgovini u prijestolnici: vina iz podruma »Braće 
Jelisejevih«, voća, cigara, šećera, kave, itd. Uvijek su poslu- 

Živala dva pomoćnika i okolo trčala dva momka koji su 
raznosili robu. Jako je naš kraj osiromašio, vlastela se raziš- 
la, trgovina opala, ipak je trgovina delikatesa cvala kao i 
dosad, i čak svake godine sve bolje: za te stvari bilo je uvi- 
jek dosta kupaca. Mitju su nestrpljivo iščekivali u dućanu. 
Oni su se vrlo dobro sjećali kako je on prije tri-četiri sed- 
mice kupio različitih namirnica i vina za nekoliko stotina 
rubalja odjedanput u gotovu (na kredit mu, dakako, ne bi 
ništa ni dali), sjećali kako mu je kao i sad virio iz šaka ci- 
jeli svežnjić šarenih novčanica, i on ih je razbacivao uludo, 
kako se nije pogađao, ni razmišljao, a niti je htio da razmiš- 
lja što će mu tolike namirnice, vino i ostalo, Cijeli je grad 
poslije pričao da je onda, kad se odvezao s Grušenjkom u 
Mokro, »profućkao za jednu noć i idući dan tri tisuće odjed- 
nom i vratio se s terevenke bez groša, kao od majke rođen«. 
Onda je krenuo čitav logor Cigana (koji su se u ono vrijeme 
kod nas zadržavali), i Cigani su izmamili od njega pijana za 
dva dana svu silu novaca i bez mjere neobično mnogo popili 
skupih vina. Pričali su i sprdali se s Mitjom, da je on u Mo- 
krom napojio šampanjcem proste seljake, a nahranio seoske 
djevojke i žene slatkišima i Štrasburškim kolačićima. A smi- 
jali su se kod nas, osobito u krčmama, i tome što je Mitja sam 
otvoreno i iskreno priznao (dakako, nisu mu se smijali u lice, 
jer je to bilo donekle opasno) da je kod Grušenjke za svu tu 
»eskapadu« postigao jedino to »da mu je dozvolila poljubiti 
njenu nožicu, i više ništa«. 

Kad su Mitja i Petar Iljič prišli dućanu, zatekli su pred 
kapijom spremljena kola, trojku, prekrivenu ćilimima, sa 
zvončićima i praporcima, i kočijaša Andreja koji je čekao 
Mitju. U dućanu su već uspjeli »spremiti« jedan sanduk 
s namirnicama i samo su čekali da dođe Mitja pa da ga za- 
kuju i natovare na kola. Petar se Iljič začudi. 

— Otkud ti tako brzo trojka? — zapita on Mitju. 

— Kad sam tebi trčao, sreo sam evo ovog Andreja i re- 
kao mu da dotjera pravo ovamo pred dućan. Ne smije se gu- 
biti vrijeme! Prošli put me je vozio Timofej, ali Timofej se 
sad, he-he-he, odvezao prije mene s jednom čarobnicom. 
Andreju, hoćemo li mnogo zakasniti? 

— Možda će stići jedan sat prije nas, i to jedva, preteći 
će nas svega za jedan sat — odazva se brzo Andrej. — Ja 
sam Timofeja sam opremio, znam kako će se voziti. Njihova 
vožnja — nije naša vožnja, Dmitrije Fjodoroviču, gdje bi on 

s nama! Neće stići ni sat prije nas! — vatreno prekinu Andrej, 
još mlad kočijaš, riđo, mršavo momče u kaftanu bez rukava 
1 s kabanicom preko lijeve ruke. 

— Pedeset rubalja za rakiju, ako samo sat kasnije stigneš. 

— Jamčim za jedan sat, Dmitrije Fjodoroviču, neće nas ni 
za pola sata prestići, a kamoli za sat. 

lako se Mitja ustrčao tamo-amo da sve uredi, ipak je, 
naređujući, govorio nekako neobično, u odlomcima i bez re- 
da. Jedva što bi jedno započeo, a već bi svršetak zaboravio. 
Petar Iljič je smatrao za potrebno da se i on prihvati i po- 
mogne. 

— Za četiri stotine rubalja, ništa manje nego za četiri sto- 
tine, baš kao što je onda bilo — zapovijedaše Mitja. — Četiri 
tuceta šampanjca, ni jednu bocu manje. 

— Zašto, što će ti toliko? Stoj! — viknu Petar Iljič. — 
Kakav je ovo sanduk? Šta je u njemu? Zar da ovdje ima 
za četiri stotine rubalja? 

Odmah su mu uslužni pomoćnici slatkorječivo razjasnili da 
se u tom prvom sanduku nalazi pola tuceta šampanjca i 
»potrebni za prvu pomoć raznovrsni predmeti« za zakusku, 
slatkiši, marcipani, itd. A glavna »narudžba« spremit će se 
i otpremit odmah zasebno, kao i prošli put, na posebnim 
kolima, također trojci, i stići će na vrijeme, »najkasnije će 
stići jedan sat poslije Dmitrija Fjodoroviča na mjesto«. 

— Nikako kasnije od jednog sata, nikako kasnije od jed- 
nog sata, i metnite što više marcipana i kolačića od oraha, 


to ondje vole djevojke — zaintači se Mitja vatreno. 
— Može i kolača od oraha. Ali šta će ti četiri tuceta? 
Dosta je jedan tucet! — gotovo se razljuti Petar Iljič. On se 


poče pogađati, tražio je račun i nikako da se primiri. Ali je 
spasio međutim samo stotinu rubalja. Pogodili su se da ne 
šalju robe više od za trista rubalja. 

— Nosi vas đavo! — viknu Petar Iljič, kao da se odjedan- 
put predomislio. — A što se to mene zbilja tiče? Troši svoje 
novce kad si ih lako stekao! 

— Ovamo, ekonome, ovamo, ne srdi se — i Mitja ga po- 
vuče u stražnju sobu dućana. — Ovdje će nas poslužiti jed- 
nom bocom, pa da srknemo. Eh, Petre Iljiču, hajde sa mnom, 
jer ti si mi čovjek, a ja takve volim. 

Mitja sjedne na pletenu stoličicu pored malenog stola koji 
je bio prekriven prljavim ubrusom. Petar Iljič namjesti se 
prema njemu, i odmah iskrsnu šampanjac. Zapitaše ih, ne 

bi li gospoda željela oštriga, »najboljih oštriga posljednje 
pošiljke«. 

— Do đavola i oštrige, ja ih ne jedem, a i ne treba nam niš- 
ta — zareža Petar Iljič gotovo pakosno. 

— Nemamo vremena za oštrige — napomenu Mitja — a 
ni apetita nemamo. — Znaš li, prijatelju, — progovori on 
odjedanput osjećajno — nikad nisam volio cijeli taj nered. 

— Pa tko ga voli! Tri tuceta, da se bog smiluje, za se- 
ljake, to je da čovjek pobjesni. 

— Ne govorim ja o tome. Ja mislim viši red. U meni nema 
reda... Ali... sve je svršeno, ne treba tugovati. Kasno je, 
pa neka sve đavo nosi. Cijeli je moj život bio nered, tu tre- 
ba zavesti red. Nije li to dosjetka, a? 

— To je buncanje, a ne dosjetka. 


Slava Višnjemu na svijetu! 
Slava Višnjemu u menilt 


Taj mi se stih oteo nekad iz duše, ali to nije stih, to je 
suza... sam sam ga spjevao... ali nikako ne onda, kad sam 
štapskapetana vukao za bradu... 

— Otkud ti sad odjedanput on pade na um? 

— Odjedanput pade na um? Glupost! Sve se svršava, sve 
se izjednačuje, crta — i suma. 

— Zbilja, meni se neprestano priviđaju tvoji pištolji. 

— I pištolji su glupost! Pij i ne fantaziraj. Volim živor, 
previše sam zavolio život, prijane, i to toliko da mi je mrsko. 
Dosta! Za život, za život, prijane, popijmo za život, dižem 
čašu. Zašto sam zadovoljan sobom? Ja sam podao, ali sam 
zadovoljan sobom, A, međutim, mene muči što sam podao, 
ali sam zadovoljan sobom. Blagoslivljam stvorenje, ovaj čas 
sam spremam da blagoslovim Boga i njegovo stvorenje, li de 
treba uništiti jednog smrdljivog kukca da ne puzi i da dru- 
gima ne kvari život. Pijmo za Život, dragi brate! Ima li što 
skupocjenije od života, Ništa, ništa! Za Život i za jednu ca- 
ricu nad caricama! 

— Pa pijmo za život, a ako ćeš i za tvoju caricu, 

Ispili su po čašu. Mitja, iako je bio ushićen i razmetao se, 
ipak je bio nekako tužan. Baš kao da ga je morila nekakva 
nesavladiva i teška briga. 


1 Ovo su stihovi Dmitrija Karamazova, kako on sam kaže u ovom 
poglavlju. 

— Miša... je li to tvoj Miša ušao? Miša, priko, Miša, 
hodi ovamo, ispij ovu čašu za Feba zlatokosog, sutrašnjeg... 

— A što mu daješ! — viknu Petar Iljič razdraženo, 

— Ali dopusti, tako ja hoću. 


— Ah! 
Miša ispi čašu, pokloni se i pobježe. 
— Duže će pamtiti — napomenu Mitja. — Ženu volim, 


ženu! Šta je žena? Carica zemlje! Tuga me mori, tuga, Petre 
Ijiču. Sjećaš li se Hamleta: » Tako sam žalostan, tako žalos- 
tan, Horacije... Ah, jadni Yoriče!« Možda sam ja Yorik. 
Sad sam Yorik, a poslije ću biti lubanja. 

Petar Iljič slušaše i šutaše, na trenutak zašutje i Mitja. 

— Kakvo je ovo u vas pseto? — zapita on odjedanput 
rastreseno pomoćnika spazivši u kutu malo lijepo bolonjsko 
pseto crnih očiju. 

— To je bolonjska kujica Varvare Aleksejevne, naše gos- 
podarice — odgovori pomoćnik — sami ste je negdje prije 
donijeli i zaboravili. Morat ćemo je odnijeti. 

— Ja sam vidio jedno ovakvo... u puku... — reče Mitja 
zamišljeno — samo što je u onog bila slomljena stražnja 
noga. Petre Iljiču, htio bih te onako uzgred zapitati da li 
si ti kadgod u svom životu krao ili nisi? 

— Kakvo je to pitanje? 

— Pa, samo tako pitam. Mislim, onako iz tuđeg džepa? 
Ne govorim o državnoj blagajni, državnu blagajnu svi pljač- 
kaju; a razumije se, i ti također... 

— Neka te đavo nosi. 

— Govorim o tuđem: ravno iz džepa, iz novčarke, a? 

— Ukrao sam jedanput od matere sa stola dva grivenika, 
bilo mi je onda devet godina. Uzeo sam krišom i stisnuo u 
Šaci. 

— E,a onda? ' 

— Ništa. Tri sam ih dana držao kod sebe, poslije me je 
bilo stid, pa sam priznao i vratio. 

—E, a onda? 

— Naravno da su me izbili. Zašto si to pitao, da nisi 
sam ukrao? 

— Ukrao sam — reče Mitja i lukavo namignu. 

— A što si ukrao? — zapita Petar Ilijč radoznalo. 

— Od matere dva grivenika, bilo mi je devet godina, 
treći dan sam ih vratio. 

Kad Mitja to izusti, diže se naglo s mjesta. 

— Dmitrije Fjodoroviču, ne bi li se požurili? — viknu s 
dućanskih vrata Andrej. 

— Je li gotovo? Hajdemo! — trže se Mitja uzrujano. — 
Još samo jednu besjedu i...! Andreju čašu rakije za put, 
brže! A dajte mu osim rakije i čašicu konjaka! Ovaj sandu- 
čić (s pištoljima) metni pod moje sjedište. Zbogom, Petre 
Iljiču, ne spominji me po zlu! 

— Ali ćeš se sutra vratiti? 

— Sigurno. 

— A računčić, ne biste li izvoljeli sada urediti? — prisko- 
či pomoćnik. 

— Ah, da, račun! Svakako!. 

On opet izvuče iz džepa svoj svežnjić novčanica, uze tri 
šarene, baci ih pomoćniku i žurno iziđe iz dućana. Svi po- 
trčaše za njim, klanjahu mu se, ispraćahu ga s pozdravima i 
dobrim željama. Andrej se zakašlja, jer ga je zagolicao u 
grlu ispijeni konjak, i skoči na sjedište. Ali tek što se Mitja 
počeo spremati da sjedne u kola, kad iznenada i neočekivano 
iskrsnu pred njim Fenja. Ona je dotrčala posve zaduhana, 
vrišteći sklopila pred njim ruke i pala mu pred noge. 

— Gospodine, Dmitrije Fjodoroviču, mili, nemojte ubiti 
gospođe! Sve sam vam rekla! Ni njega nemojte ubiti, ta on 
Je prijašnji, njihov! Sad će uzeti Agrafenu Aleksandrovnu za 
Ženu, zato se i vratio iz Sibira... Gospodine, Dmitrije Fjodo- 
roviču, ne oduzimajte tuđega Života! 

— Te-te-te, evo što je posrijedi! Ali, ti ćeš sad ondje na- 
Činiti rusvaj! — promrmlja Petar Iljič za se. — Sad mi je 
sve razumljivo, sad mi je sve jasno. Dmitrije Fjodoroviču, 
daj mi odmah pištolje ako hoćeš da budeš čovjek — viknu 
on glasno Mitji — čuješ li, Dmitrije! 

— Pištolje? Strpi se, prijane, uzgred ću ih baciti u baru — 
odgovori Mitja. — Fenja, ustaj, ne leži preda mnom. Neće 
Mitja ubiti, odsad neće više nikog ubiti taj luđak. Ali čuj, 
Fenja — viknu on već iz kola — maloprije sam te uvrijedio, 
oprosti mi i bog s vama, oprosti nitkovu... A ako ne opros- 
tiš, svejedno! Jer sad je svejedno! Kreći Andreju, živo goni! 

Andrej krenu, zvonca zazvoniše. 

— Zbogom, Petre Iljiču! Tebi posljednja suza! 


1 Vjerojatno je to početak poznatog monologa kaluđera i ljetopisca 
Pimena iz Puškinovog »Borisa Godunova«; Mitja ga, naime, ne citira 
od rijeći do riječi. 

»Nije pijan a kakve gluposti brblja«, pomisli Petar Iljič 
gledajući za njim. Isprva je mislio da ostane i pripazi kako će 
natovariti na kola (na trojku) ostale namirnice i piće, jer je 
slutio da će prevariti i operušati Mitju, ali se odmah sam 
na sebe razljuti, pljunu i pođe u svoju gostionicu da igra 
biljar. 

— Dobar deran, ali budala — mrmljaše cn u sebi putem. — 
O tom tobože »prijašnjem« Grušenjkinu oficiru već sam 
čuo. Ako je stigao, onda... Ah, ti pištolji! Ali, do đavola, 
zar sam ja njegova dadilja, šta li? Neka ih! Na kraju neće 
ništa biti. Bukači i ništa više. Napit će se i pobiti, pobiti 
i pomiriti. Zar su to ljudi od čina? Šta znači »uklonit ću se 
i kazniti sebe« — ništa neće biti! Tisuću puta je u krčmi pi- 
jan vikao u tom stilu. Ali sad nije pijan. »Pijan sam duhom« 
— vole stil, nitkovi. A zar sam ja njegova dadilja, a? I si- 
gurno se potukao, sva mu je njuška krvava. A s kim se po- 
bio? Saznat ću u gostionici. I rubac mu je krvav... Phi, do 
đavola, ostao je kod mene na podu... da pljuneš! 

On je stigao u gostionicu strašno neraspoložen i odmah po- 
čeo partiju. Igra ga razonodi. Dobio je drugu i slučajno poveo 
s jednim igračem razgovor kako Dmitrij Fjodorovič ima 
opet novaca, oko tri tisuće, i da ih je sam vidio, te da se 
ponovo odvezao u Mokro da pijančuje s Grušenjkom. Svi 
slušaoci saslušaše to gotovo izuzetnom radoznalošću. I svi 
povedoše razgovor o tome ne smijući se, nekako neobično 
ozbiljno. I igru čak prekinuše. 

— Tri tisuće? A otkud mu tri tisuće? 

Počeli su ga i dalje ispitivati. Priča o Hohlakovoj bila im 
je sumnjiva, 

— A da nije starca okrao? 

— Tri tisuće. Nešto nije u redu. 

— Javno se hvalio da će ubiti oca, svi su to ovdje čuli. 
Osobito je spominjao tri tisuće... 

Petar Iljič je to slušao i odjedanput počeo da odgovara na 
pitanja suho i škrto. O krvi na licu i rukama Mitjinim nije 
spomenuo ni riječi, iako je mislio, kad je ovamo išao, da i o 
tom pripovijeda. Otpočeše treću partiju, i razgovor o Mitji 
presta malo-pomalo. Ali kad je svršio treću partiju, Petar 
Hj'č nije htio dalje da igra, nego je ostavio štap, te, ne ve- 
čeravši kao što je namjeravao, iziđe iz gostionice. Kad stiže 
na trg, zaokupi ga nekakva sumnja i on se čudio sam sebi. 
I odmah mu bi jasno da je htio sada otići do kuće Fjodora 

Pavloviča i saznati nije li se šta dogodilo. »Zbog gluposti 
koja će sigurno izaći na vidjelo, probudit ću tuđu kuću i na- 
činiti skandal. Phi, do đavola, zar sam ja njegova dadilja, 
šta li?« 

On se strašno neraspoložen uputi pravo svojoj kući i iz- 
nenada se sjeti Fenje: »Gle, do đavola, nju sam morao malo- 
prije ispitati, pomisli on gnjevno, i sve bih znao.« I u njemu 
iznenada planu vatrena i tvrdoglava želja da se porazgovori 
s njom i sazna što se zbilo te se na po puta oštro okrenu i 
pođe prema kući Morozove, u kojoj je stanovala Grušenjka. 
Kad priđe vratima, on zalupa, i zvuk što se razlegao u noć- 
noj tišini, kao da ga odjedanput otrijezni i razljuti. A uz to 
se još nitko ne odazva, jer su u kući svi spavali. »I ovdje ću 
napraviti skandal!« pomisli on osjećajući već nekakav bol 
u duši, ali, mjesto da ode, poče opet lupati što je jače mogao. 
Lupa se razlijegala cijelom ulicom. »Još ništa, ali ću lupati, 
lupati dok ih ne probudim!« mrmljaše on, ljuteći se pri sva- 
kom udarcu na se sve više, ali i podvostručavaše udarce o 
vrata. 


VI 
JA SE VOZIM! 


A Dmitrij Fjodorovič je, međutim, jurio putom. Do Mo- 
krog bijaše nešto preko dvadeset vrsta, ali Andrejeva trojka 
letjela je tako da je mogla stići za sat i četvrt. Brza vožnja 
osvježi donekle Mitju. Zrak je bio čist i postuden, na vedrom 
nebu sjale su zvijezde. To bijaše ista ona noć, a možda i onaj 
isti sat, kad je Aljoša pao ničice na zemlju i »u zanosu se kleo 
da će je voljeti na sve vjekove«. Ali u Mitjinoj duši bijaše 
mračno, pa, iako je sad štošta razdiralo njegovu dušu, ipak 
je u ovom trenutku cijelo njegovo biće neodoljivo težilo samo 
njoj, njegovoj carici, kojoj je jurio da je vidi posljednji put. 
Samo ću jedno reći: njegovo srce nije ni na trenutak krzmalo. 
Možda mi nećete vjerovati kad kažem da ovaj ljubomornik 
nije osjećao ni najmanje ljubomore prema tom novom čovjeku, 
novom suparniku koji kao da je iznikao iz zemlje, prema 

tom »oficiru«. Na svakoga drugog, pa bio to ne znam tko, 
on bi bio ljubomoran, te bi možda ponovo uprljao svoje 
strašne ruke krvlju — ali prema ovom, prema ovom »njenom 
prvom« nije sad osjećao, jureći u svojoj trojci, ni ljubomorne 
mržnje, čak ni neprijateljstva — istina, on ga nije još vi- 
dio. »Ovo je sigurno, to je njeno i njegovo pravo, to je prva 
njena ljubav koju nije ona za pet godina zaboravila: dakle, 
samo je njega voljela za tih pet godina, a ja, zašto sam se ja 
umiješao? I što sam ja ovdje i kakvo imam pravo? Makni se, 
Mitja, i očisti put! I šta sam ja sad? Sad je već i bez oficira 
sve svršeno, i sve da i nije došao, ipak bi sve bilo svršeno.. .« 

Eto, tim je riječima mogao bar približno izložiti svoja 
osjećanja samo da je mogao da razmišlja. Ali on već tada ni- 
je mogao da razmišlja. Sva sadašnja njegova odlučnost ro- 
dila se bez razmišljanja, u jednom trenutku, on ju je osjetio 
odjedanput, primio cijelu sa svim posljedicama, još maloprije 
kod Fenje, poslije prvih njenih riječi. Pa ipak je, uza svu 
odlučnost, u njegovoj duši bilo nejasno, nejasno da ga je 
boljelo: ni odlučnost mu nije donijela mira. I suviše je mnogo 
toga bilo za njim i mučilo ga. I bilo mu je neobično na tre- 
nutke: ta on je sam sebi već napisao osudu perom na papiru: 
»Kažnjavam sam sebe i hoću da se kaznim«; i pismo je 
spremljeno ovdje, u njegovu džepu; pištolj je već nabijen i 
već bijaše odlučio, čim sutra dočeka prvu vrelu zraku »zla- 
tokosog Feba« — a, međutim, ipak nije mogao da obračuna 
s onim prijašnjim, sa svim što je ostalo za njim i mučilo ga, 
i to ga je boljelo, i misao o tome se uvriježila u njegovoj du- 
ši. Htjede u tom trenutku, za putovanja, da zaustavi Andre- 
ja, iskoči iz kola, izvadi nabijeni pištolj i svrši sve još prije 
svitanja. Ali je taj trenutak proletio kao iskra. A 1 trojka je 
jurila »proždirući prostor«, i kako se je sve više primicao 
cilju, misao o njoj, jedino o njoj, sve je jače i jače obuzimala 
njegov duh i tjerala iz njegova srca sva ostala strašna pri- 
viđenja. O, on je toliko želio da je vidi makar letimično, ma- 
kar izdaleka! »Ona je sad s njim, i samo hoću da vidim nju 
s njim, s njezinim nekadašnjim dragim, i više mi ništa ne 
treba.« I nikad još nije stremilo iz njegovih grudi toliko lju-; 
bavi prema toj ženi, toliko kobnoj po nj, toliko novog, još 
nikad neproživljenog osjećaja, osjećaja koji je bio za nj ne- 
očekivan, nježnog osjećaja koji je prelazio čak u molitvu, u 
nestajanje pred njom. »I nestat ću!« reče on odjedanput u 
nastupu nekakva histerična ushita. 


98 


Već su jurili gotovo sat. Mitja je šutio, a Andrej, iako je 
bio vrlo razgovoran seljak, također nije iskao ni riječi, kao 
da se bojao da progovori, i samo je živo gonio svoje »rage«, 
svoju doratastu, mršavu, ali vatrenu trojku. Kad iznenada 
viknu Mitja vrlo zabrinuto: 

— Andreju! A ako spavaju? 

To mu odjedanput pade na pamet, a dotle nije na to ni 
mislio. 

— Lako bi moglo biti da su već legli, Dmitrije Fjodoro- 
viču. 

Mitja se bolno namrgodi: a, zbilja, ako on dojuri.. . obuzet 
ovakvim osjećajima... a oni spavaju... a i ona možda spa- 
va ovdje... — pakost uskipi u njegovu srcu. 

— Goni, Andreju, žuri, Andreju, živo! — povika on iz- 
bezumljeno. 

— A možda još nisu polijegali — zaključi Andrej po- 
slije male stanke. — Danas mi je govorio Timofej da ih se 
ondje mnogo skupilo... 

— Na stanici? 

— Ne na stanici, već kod Plastunovih, u gostionici, to jest 
na privatnoj stanici, 

— Znam. A kako to veliš da ih je mnogo? Otkud mnogo? 
Tko su? — nasrnu Mitja strašno uznemiren tom nenadanom 


viješću. 
— Timofej veli da su sama gospoda: iz grada dvojica, 
koji su — ne znam, samo je Timofej rekao da su dvojica 


ovdašnja gospoda, a onda dvojica koji kao da su doputovali, 
a možda da je još tko, nisam ga potanje pitao, Počeli su se, 
kaže, kartati. 

— Kartati? 

— Onda možda ne spavaju kad su se počeli kartati. Mi- 
slim da će sad jedanaest sati, više nema. 

— Goni, Andreju, goni! — povika opet Mitja nervozno, 

— Nešto bih vas pitao — otpočeo opet Andrej poslije krat- 
ke stanke -— ali bojim se, gospodine, da ćete se na mene rasrditi. 


— A šta? 
— Maloprije vam je Fedosja Markovna pala pred noge i 
molila vas da ne pogubite gospođe i još nekog — to, eto, 


gospodine, i sad ja vas vozim onamo... Oprostite mi, gos- 
podine, ja to pitam jer me tjera savjest, a možda sam i nešto 
ludo kazao. 

Mitja ga odjedanput ščepa odostraga za «ramena. 

— Jesi li ti kočijaš? Kočijaš? — otpoče on izbezumljeno. 

— Jesam, kočijaš... 

— A znaš li ti da se mora micati s puta? Ako si kočijaš, 
ne uklanjaj se nikome s puta, gazi, ja se vozim! Ne, kočijašu, 
ne gazi! Ne smiju se ljudi gaziti, ne smije se ljudima kva- 
riti Život, a ako si pokvario život — kazni sebe,. čim si 
sam pokvario, čim si uništio nečiji život — kazni sebe 1 nes- 
tani. 

Sve se ovo ote Mitji kao da ga je spopala prava histerija. 
Andrej se, istina, čudio gospodinu, ali je produžio razgovor. 

— To je istina, gospodine Dmitrije Fjodoroviču, imate 
pravo da se ne smije čovjeka gaziti, a ni mučiti, kao ni dru- 
ge stvorove, jer je sve stvorove stvorio Bog, kao ovo konjče 
ovdje, ali mnogi goni kao slijep, bezobzirno, makar bio i naš 
kočijaš... On se ne može svladati, već goni, ravno goni... 

— U pakao? — prekinu ga Mitja i zakikoće svojim izne- 
nadnim kratkim smijehom. — Andreju, prosta dušo — i on 
ga opet ščepa čvrsto za ramena — reci: hoće li Dmitrij Fjo- 
dorovič Karamazov dospjeti u pakao ili neće, šta misliš? 

— Ne znam, mili, to zavisi o vama, jer vi ste nama... 
Vidiš, gospodine, kad je Sin božji bio na križu razapet i umro, 
sišao je s križa pravo u raj i oslobodio sve grešnike koji su se 
ondje mučili. I pakao je stao uzdisati, jer da, odsad, mislio 
je, neće doći u nj više ni jedan čovjek. I onda je Gospod re- 
kao paklu: »Ne uzdiši, paklu, jer odsad će dolaziti u te 
kojekakvi velikodostojnici, visoki činovnici, vrhovni suci i 
bogataši i bit ćeš isto tako pun kao što si bio na sve vijeke 
vjekova, sve do onog vremena dok opet ne dođem.« Ovo je 
istina, tako je uistinu bilo rečeno... 

— Narodna bajka, prekrasno. Ošini ljevaka, Andreju! 

— Eto, gospodine, za koga je pakao određen — Andrej 
ošinu ljevaka — a vi mi se činite, gospodine, kao malo dijete 
... zato vas poštujem ,.. Iako ste nagli, gospodine, a to jeste, 
oprostit će vam Gospod zbog vaše prostodušnosti. 

— A hoćeš li mi ti, Andreju, oprostiti? 

— Šta da vam opraštam, niste mi učinili nikakva zla, 

— Ne mislim to, hoćeš li mi oprostiti ti sam u ime svih i 
za sve, sad, u ovom času, ovdje na putu? Govori, ti prosto- 
dušna dušo! 

— Ah, gospodine! Strah me i da vas vozim, jer tako su 
čudni vaši razgovori... 

Ali ga Mitja ne ču. On se, ne znajući za se, molio i divlje 
šaptao riječi preda se. 

— Gospode, primi me u svom mom bezakonju, ali mi ne 
sudi. Propusti me bez suda svoga. Ne sudi mi, jer sam sim 
sebe osudio, ne sudi mi, jer te volim, Gospode! Cpak sam, 
ali te volim: ako me i u pakao pošalješ, i onda ću te voljeti 
i odande ću vikati da te volim na sve vijeke vjekova... Ali 
mi daj da do kraja volim... da ovdje sad do kraja volim, 
svega pet sati, da vrele tvoje zrake... Jer volim caricu du- 
še svoje. Volim i ne mogu da je ne volim. Sam vidiš kakav 
sam. Dojurit ću i pasti pred.nju: pravo si imala što si pokraj 
mene prošla... Oprosti i zaboravi svoju žrtvu, ne uznemiruj 
se nikad! 

— Mokro! — povika Andrej, pokazujući bičem preda se. 

Kroz blijedi noćni mrak zacrnjelo se zbijeno mnoštvo 
zgrada, razbacanih na ogromnom prostoru. Mokro je imalo 
oko dvije tisuće duša, ali je u ovo doba cijelo selo već spa- 
valo i tek se još ovdje-ondje svjetlucalo u mraku poneko po- 
jedinačno svjetlo. 

— Goni, goni, Andreju, ja se vozim! — viknu Mitja kao 
u groznici. 

— Ne spavaju — progovori opet Andrej, pokazujući bi- 
čem na gostionicu Plastunovih koja se nalazila odmah na ula- 
zu u selo i na kojoj se svih šest prozora, što su gledali na 
ulicu, jasno svijetlilo. 

— Ne spavaju! — radosno prihvati Mitja. — Goni, An- 
dreju, da sve tutnji, goni uzagrapce, zvoni, pritjeraj da sve 
praska. Neka svi znaju tko se dovezao! Ja se vozim. Ja se 
vozim, glavom, ja se vozim! — klicaše Mitja izbezumljeno. 

Andrej potjera izmorenu trojku uzagrapce i zaista je tut- 
njeći pritjera visokim ulaznim.stepenicama i u tren oka zau- 
stavi svoje usoptale i polumrtve konje. Mitja skoči s kola, 
i krčmar, koji se doista spremao na počinak, pogleda u tom 
trenutku radoznalo s ulaznih stepenica da vidi tko se to tako 
dovezao, 

— Trifone Borisiču, jesi li to ti? 

Krčmar se nagnu, zagleda da vidi tko je došao, potrča 
strmoglavo niz stepenice i u. poniznom ushićenju pojuri gos- 
tu u susret. 

— Gospodine, Dmitrije Fjodoroviču! Zar vas opet vidim? 

Taj Trifon Borisič bio je dežmekast i zdrav ak, srednjeg 
rasta, nešto posebna lica, obličja stroga i nemilosrdna osobito 

prema mokrovskim seljacima, ali koji je znao da vrlo brzo 
dade svom licu najponizniji izraz, čim bi nanjušio da bi 
mogao imati koristi. Nosio je rusko odijelo, košulju s kosim 
ovratnikom i polukaftan bez rukava, imao je dosta novaca, 
ali je neprestano sanjao o višoj ulozi. Više od polovine se- 
ljaka bilo je u njegovim kandžama, svi su bili kod njega pre- 
zaduženi. Uzimao je pod najam vlasteoske zemlje i sam ku- 
povao, a tu su mu zemlju obrađivali seljaci za dug, iz koga 
se nisu mogli nikad iskopati. Bio je udovac i imao četiri 
odrasle kćeri; jedna je bila već udovica, živjela je kod njega 
sa svoje dvije djevojčice, njegove unuke, i radila u njega kao 
nadničarka. Druga kćerka — seljanka bila je udata za či- 
novnika, nekakva islužena pisara, i u jednoj gostioničkoj so- 
bi mogao je čovjek vidjeti na zidu, među ostalim porodičnim 
minijaturnim fotografijama, i fotografiju tog činovnika u 
munduri i s epoletama. Dvije mlađe kćerke oblačile su na 
dan crkvenog zbora, ili kad bi išle u goste, plave ili zelene 
haljine, sašivene po modi, straga utegnute i s repom od ar- 
šina, a sutradan ujutro, kao i svakog dana, ustajale u zoru 
i brezovim metlama mele sobe, iznosile pomije i skupljale 
ostatke iza gostiju. Trifon Borisič koji je volio, unatoč tome 
što je zgrnuo tisuće, da odere svoje raskalašene goste 1, sje- 
tivši se da još nije prošlo ni mjesec dana kako je zaradio od 
Dmitrija Fjodoroviča prilikom njegove pijanke s Grušenjkom 
za dan i noć nešto više od dvije, ako ne i tri tisuće, dočeka ga 
sad radosno i bučno, jer je već po tome kako je Mitja do- 
grmio pred kućne ulazne stepenice naslućivao da će valjano 
zaraditi. 

— Gospodine, Dmitrije Fjodoroviču, zar vas opet jedan- 
put dočekasmo? 

— Stoj, Trifone Borisiču — otpoče Mitja — najprije glav- 
no: gdje je ona? 

— Agrafena Aleksandrovna? — odmah ga shvati krčmar, 
oštro gledajući u njegovo lice. — I ona se ovdje... nalazi... 

— S kim, s kim? 

— Neki prolazni gosti. Jedan je činovnik, sigurno je Po- 
ljak, sudeći po njegovu govoru, on je i poslao odavde po nju 
konje, a drugi je njegov drug ili suputnik, tko bi znao; u 
civilu su... 

— A onda, banče li? Bogataši? 

— Kakvi banče! Mala veličina, Dmitrije Fjodoroviču. 

— Mala? E, a ostali? 

— Oni su iz grada, dva gospodina... Vraćaju se iz Čer- 
nje, pa su ostali ovdje. Jedan je mlad, sigurno rođak gospodi- 
na Miusova, zaboravio sam kako se zove... A drugoga mi- 
slim da i vi poznajete: vlastelin Maksimov; kaže da je došao 
kao hodočasnik u naš manastir i sad putuje s tim mladim 
Miusovljevim rođakom... 

— Jesu to svi? 

— Svi, 

— Stoj, šuti, Trifone Borisiču, sad kazuj najglavnije: šta 
radi ona, kako je? 

— Maloprije je stigla i sjedi s njima. 

— Je li vesela? Smije li se? 

— Ne, kao da nije osobito raspoložena. Čak se dosađuje, 
mladom je čovjeku češljala kosu. 

— To jest Poljaku, oficiru? 

— Pa on nije mlad, a nije uopće oficir; ne gospodine, 
ne njemu, već onom mladom Miusovljevu rođaku... zabo- 
ravio sam kako se zove, 

— Kalganov. 

— 'Tako je, Kalganov. 

— Dobro, vidjet ću. Kartaju li se? 

— Kartali su se, pa su i prestali, popili su čaj, i činovnik je 
naručio likera. 

— Stoj, Trifone Borisiču, stoj, dušo, sam ću vidjeti. A sa- 
da odgovaraj ono najglavnije: ima li ovdje Cigana? 

— O Ciganima se sada ništa i ne čuje, Dmitrije Fjodoroviču, 
prognala ih vlast, ali ovdje su Židovi, u Roždestvenskoj, svi- 
raju na cimbalima i violinama, mogli bismo odmah po njih 
poslati. Sigurno će doći. 

— Pošalji, svakako pošalji! — povika Mitja. — A biste li 
mogli sakupiti cure, kao onda, svakako Marju, Stepan'du ta- 
kođer, Arinu. Dvjesta rubalja za zbor. 

— Za toliki novac sakupit ću cijelo selo, iako su već poli- 
jegali da spavaju. Ali zaslužuju li, gospodine Dmitrije Fjodo- 
roviču, ovdašnji seljaci i djevojke tol'ku pažnju? Za takvu 
podlost i prostotu dari toliki novac! Zar je za nj, našeg se- 
ljaka, da puši cigare, a ti si im davao. Ta on smrdi, razbojnik. 
A cure su sve, kolikogod ih ima, ušljive. Ja ću ti svoje kćeri 
badava dići, ne za toliki novac, iako su i one tek polilegale, 
ali ja ću im nogom leđa počešati i nagnati ih da ti pjevaju. 
Seljake ste onda šampanjcem napajali, ah! 

Trifon Borisič je tobože žalio Mitju, jer je onda i sam 
sakrio pola tuceta šampanjskih boca i ispod stola digao sto- 
tinjarku i stisnuo u šaci. I ostala mu u Šaci. 

— 'Trifone Borisiču, onda sam profućkao ovdje jednu ti- 
suću. Sjećaš li se? 

— Profućkali, dragi, kako da se ne sjećam, onda ste kod 
nas sigurno tri tisuće ostavili, 

— Pa, ja sam, vidiš, i danas zbog toga došao. 

I on izvadi i turi pravo krčmaru pod nos svoj svežnjić 
novčanica. 

— A sad slušaj i pazi: za jedan sat stići će vino, zakuska, 
kolači, slatkiši —-odmah donesi sve gore. Onaj sandučić, što 
je u Andreja, donesi također odmah gore, smjesta otvori 
Šampanjac i posluži. A glavno je — cure, cure, a svakako 
Marju... 

On se okrenu kolima i izvadi ispod sjedišta svoj sandu- 
čić s pištoljima. 

— Eto ti, Andreju, tvoja plaća! Petnaest rubalja za trojku, 
a pedeset za rakiju... za spremnost i ljubav tvoju... Sjećaj 
se gospodina Karamazova! 

— Ne usuđujem se, gospodine... — uskoleba se Andrej. 
— Dajte mi pet rubalja za čaj, a više neću primiti. Trifon 
Borisič mi je svjedok. I oprostite mi moje lude riječi... 

— Što se bojiš — promjeri ga Mitja pogledom — pa, ne- 
ka te đavo nosi kad je tako! — viknu on bacivši mu pet 
rubalja. 

— A sad me, Trifone Borisiču, provedi krišom da ponaj- 
prije bacim pogled na sve njih, ali da me oni ne vide. Gdje 
su oni, u modroj sobi? 

Trifon Borisič bojažljivo pogleda u Mitju, ali odmah po- 
slušno izvrši njegov nalog: oprezno ga odvede u trijem, sam 
uđe u veliku prvu sobu, do one u kojoj su sjedili gosti, i izne- 
se iz nje svijeću. Zatim polagano uvede Mitju, smjesti ga u 
kut, u mrak, odakle je mogao slobodno promatrati okuplje- 
ne a da ga nitko ne vidi. Ali Mitja nije dugo gledao, a oči 
mu se zamutiše. Ona je sjedila postrance od stola u naslonja- 
ču, a do nje, na divanu, ljepuškasti i još vrlo mladi Kalganov; 
ona ga je držala za ruku i kao da se smijala, a on je, i ne 
gledajući u nju, govorio nešto glasno i gotovo ljutito Mak- 
simovu koji je sjedio s druge strane stola, nasuprot Grušenjki. 
Na divanu je sjedio on, a pokraj divana, na stolici do zida, 
nekakav drugi neznanac. Onaj što je sjedio na divanu, raz- 

govarao se, pušio lulu, i Mitji se učinilo da je to nekakav 
dežmekasti čovjek, široka lica, uzrasta, vjerojatno, oniska i 
kao da je zbog nečeg ljutit. A njegov drug, drugi neznanac, 
učinio se Mitji nekako 1 suviše visok, ali drugo ništa nije mo- 
gao više da vidi. Nesta mu daha. Ni trenutka ne mogaše du- 
lje ovdje ostati, te metnu sandučić na ormar i, osjećajući stu- 
den po tijelu, gotovo bez svijesti, uputi se pravo u modru 
sobu prema društvu. 

— Ah! — vrisnu od straha Grušenjka koja ga je prva 
ugledala. 


VII 
PRIJAŠNJI I PRAVI 


Mitja priđe sasvim do stola svojim brzim i dugačkim kora- 
cima. 

— Gospodo — otpoče on glasno, gotovo vičući i zapinju- 
ći kod svake riječi — ja... ja neću ništa učiniti. Ne bojte 
se! — uskliknu on. — Ništa neću učiniti, ništa — obrati se on 
iznenada Grušenjki, koja se nagnula u svom naslonjaču prema 
Kalganovu i čvrsto ga držala za ruku. — Ja... Ja također 
putujem. Ostajem do jutra. Gospodo, prolaznik sam, putnik 
... mogu li ostati s vama do jutra? Samo do jutra, posljednji 
put u ovoj sobi? 

Čim dovrši, obrati se dežmekastom čovjeku s lulom što je 
sjedio na divanu. Ovaj je dostojanstveno odmakao lulu s 
usnica i rekao strogo: 

— Pane, mi smo ovdje privatno. Ima i drugih soba. 

— A, to ste vi, Dmitrije Fjodoroviču! Što tu neprestano 
govorite — odazva se odjedanput Kalganov. — Ta sjednite 
s nama, dobro došli! 

— Zdravo da ste, dragi čovječe... i neusporedivi! Uvijek 
sam vas poštovao — odgovori Mitja radosno i živo, pru- 
žajući mu odmah ruku preko stola. 

— Ah, kako ste je čvrsto stisnuli! Gotovo ste mi polomili 
prste — nasmija se Kalganov. 

— On tako uvijek stišće, uvijek tako — veselo se javi 
Grušenjka, koja se još jednako plašljivo smješkala, ali, čini 
se, odjedanput se uvjerila po Mitjinu vladanju da neće praviti 
rusvaja, ali gledajući ga još jednako neobično znatiželjna i ne- 
mirna. Na njemu je bilo nešto što ju je neobično prenerazilo, 
i ona nije nikako očekivala da će u ovom trenutku tako 
ući i tako govoriti. 

— Zdravo — slatko se odazva slijeva i vlastelin Maksimov. 

Mitja mu pritrča. 

— Zdravo da ste, i vi ovdje, kako mi je milo što ste ovdje. 
Gospodo, gospodo, ja... (on se opet okrenu panu s lulom, 
očito ga držeći za najuglednijeg čovjeka ovdje). Jurio sam 
... Htio sam da provedem moj posljednji dan i posljednji 
sat u ovoj sobi, u istoj ovoj sobi... gdje sam obožavao... 
svoju caricu!... Oprostite, pane! — viknu on zanosno. — 
Jurio sam i zakleo se. O, ne bojte se, ovo je moja posljednja 
noć. Da pijemo, pane, za izmirenje! Sad će donijeti vino. 
Gle, ovo sam ponio — On tko zna zbog čega izvuče svežnjić 
novčanica. — Dopustite, pane! Hoću svirke, grmljavine, ga- 
lame, sve kao i prije... Ali crv, suvišni crv će zapuzati po 
zemlji i nestati. Dana moje radosti sjetit ću se posljednje 
noći. 

On se gotovo gušio; mnogo je toga, mnogo htio da kaže, 
ali su izlazili samo neobični poklici. Pan je nepom'čno gle- 
dao u nj, u svežnjić banknota, gledao u Grušenjku i bio u 
očitoj nedoumici. 

— Ako dopusti moja kraljica... — otpoče on. 

— Šta je to kraljica, je li to kraljica? — prekinu ga od- 
jedanput Grušenjka. — Smiješno je kako vi govorite. Sjedaj 
Mitja. I Šta ti to govoriš? Ne plaši me, molim te. Nećeš me 
plašiti, nećeš? Ako nećeš, onda ću se radovati... 

— Ja, ja da te plašim? — povika Mitja i podiže ruke 
uvis. — O, prođite mimo mene, prođite, neću vam smetati! — 
I on odjedanput, a da to nije očekivao nitko pa ni on sam, 
naglo sjede na stolac, udari u plač, okrenu glavu prema 
suprotnom zidu i objema rukama snažno obuhvati naslon 
stolca kao da ga grli. 

— Gle gle, kakav si! — uzviknu Grušenjka prijekorno. — 
Isto je takav i meni dolazio — poče da govori, a ja ga ništa 
ne razumijem. Jedanput je već proplakao, a sad drugi put! 
— Kakva sramota! Zašto plačeš? Bar da imaš zašto — na- 

doveza ona zagonetno i nekako razdraženo naglasi posljed- 
nje riječi. 

— Ja...ja ne plačem... Pa, da ste mi zdravo! — okrenu 
se on u tren oka na stolici i odjedanput se nasmija, ali ne 
drvenastim i isprekidanim smijehom, već nekakvim nečujnim, 
dugim, nervoznim i uzdrhtalim smijehom. 

— Eto opet... Pa, razveseli se, razveseli! — nagovaraše 
ga Grušenjka. — Meni je vrlo drago što si došao, vrlo drago, 
Mitja, čuješ li da mi je vrlo drago? Želim da on s nama 
sjedi — obrati se ona zapovjednički svima, iako su se njene 
riječi očito ticale onog što je sjedio na divanu. — Želim, 
želim! A ako on ode, idem i ja, to vam velim! — nadoveza 
ona odjedanput usplamtjelih očiju. 

— Što moja carica želi — to je zakon! — reče pan i po- 
ljubi Grušenjku galantno u ruku. — Molim pana da dođe 
u naše društvo! — obrati se on ljubazno Mitji. Mitja opet 
poskoči i očito namjeravaše da istrese novu tiradu, ali ispa- 
de drugo. 

— Da popijemo jednu, pane! — omaknu mu se odjedanput 
mjesto govora. Svi prasnuše u smijeh. 

— Gospode! A ja pomislih da on opet kani govoriti — 
uzviknu Grušenjka nervozno. — Čuješ, Mitja — nadoveza 
ona odlučno — ne skači više, a što si Šampanjac dovezao, 
to je divno. I ja ću s vama piti, ove likere ne trpim. A naj- 
važnije je što si došao, jer bi inače bilo dosadno... Jesi li 
došao ovamo da opet bančiš? Ta turi novce u džep! Odakle 
ti toliko? 

Mitja, držeći neprestano u,ruci zgužvane novčanice, koje 
su svi primijetili, a osobito panovi, turi ih brzo i zbunjeno 
u džep. On pocrvenje. Baš u tom trenu donese krčmar na 
poslužavniku otčepljenu bocu šampanjca i čaše. Mitja ščepa 
bocu, ali je bio toliko rastresen da nije znao šta da uradi 
s njom. Kalganov uze od njega bocu i natoči mjesto njega. 

— Još, još jednu bocu! — viknu Mitja krčmaru i, zabo- 
ravivši da se kucne s panom koga je tako svečano pozvao da 
pije s njime za izmirenje, ispi sam svoju čašu 1 ne čekajući 
ostale. Cijelo mu se lice odjedanput promijeni. Mjesto dosto- 
janstvenog i tragičnog izraza koji mu se ogledao na licu kad 
je ušao, pojavi se na njemu nešto gotovo djetinje. Odjedan- 
put kao da se sav potpuno smirio i postao ponizan. Gledao 
je sve plašljivo i radosno, često se nervozno kikotao. gleda- 
jući zahvalnim pogledom, kao pas koji se skrivao i koga su 

opet pomilovali i pustili unutra. On kao da bijaše sve za- 
boravio, pa ih promatraše ushićeno i djetinjski se osmjeh- 
ujući. Gledajući u Grušenjku, on se neprekidno smijao i pri- 
makao svoj stolac sasvim do njena naslonjača, Ponekad bi 
pogledao i u oba pana, iako nije mogao sve dosad da stvori 
sud O njima. Pan na divanu pao mu je u oči jedino zbog svog 
držanja, svog poljskog naglaska, a što je glavno — zbog 
svoje lule. »Pa, što onda, i dobro je što puši lulu«, pomisli 
Mitja. Ponešto podbulo, već gotovo četrdesetogodišnje lice, 
vrlo malena nosa, ispod koga su se vidjela dva tanka šiljasta, 
obojena i drska brčića, nije zasad poticalo nimalo na razmiš- 
ljanje. Štaviše, vrlo jadna panova vlasuljica, napravljena u 
Sibiru, i preglupo naprijed začešljani zalisci, misu se 0so- 
bito doimali Mitje: »Dakle, tako mora sigurno biti kad nosi 
vlasulju«, produži on promatrati blaženo. Drugi pak pan, 
čovjek mnogo mlađi od pana na divanu, koji je sjedio do zida 
i gledao cijelo društvo drsko i izazivački te šutljivo i pre- 
zirno slušao razgovor, svrnuo je na sebe Mitjinu pažnju je- 
dino svojim visokim uzrastom, veoma nesrazmjernim prema 
uzrastu pana što je sjedio na divanu. »Kad se digne, bit će 
viši od hvata«, sinu u Mitjinoj glavi. A sinulo mu je u glavi 
i to da je ovaj visoki pan vjerojatno prijatelj i pomoćnik pa- 
na na divanu, kao neki »njegov tjelesni čuvar«, i da pan s 
lulom svakako zapovijeda visokom panu. I sve to činilo se 
Mitji kao vrlo dobro i kako treba. U malom paščetu zamre 
svako suparništvo. Grušenjku i zagonetni ton nekih njenih 
rečenica nije još jasno shvaćao, ali je tek toliko poimao, dr- 
šćući u srcu, da je ona prema njemu ljubazna, da mu je 
»oprostila« i posadila ga do sebe. On je bio kao izbezumljen 
od ushita kad je vidio kako je srknula vino iz čaše. Ali šut- 
nja cijeloga društva kao da ga je, međutim, iznenadila, i on 
počne sve od reda promatrati pogledom, koji kao da je 
nešto iščekivao: »A što mi ovako sjedimo da ništa ne započi- 
njete, gospodo?« kao da pitahu njegove izgubljene oči. 

— On je neprestano lagao, i mi smo se neprekidno smijali 
— otpoče Kalganov, kao da je pogodio njegovu misao, i 
pokaza na Maksimova. 

Mitja pogleda mračno Kalganova, a odmah zatim Maksi- 
mova. 

— Lagao? — nasmija se on svojim kratkim drvenastim 
smijehom, kao da se sad nečemu obradovao. — Ha, ha! 

— Jest. Pomislite, on tvrdi da se, tobože, u dvadesetim 
godinama sva naša kavalerija oženila Poljakinjama; ali to je 
užasna glupost, nije li tako? 

-— Poljakinjama? — dočeka Mitja, sad već potpuno. ushi- 
ćen. 

Kalganov je potpuno dobro shvaćao Mitjin odnos prema 
Grušenjki, naslućivao je i panov položaj, ali ga to nije to- 
liko zanimalo, a možda ga nije nimalo zanimalo, već ga je 
najviše zanimao Maksimov. On je došao ovamo s Maksi- 
movom slučajno i s panovima se našao prvi put u životu 
ovdje u gostionici. Grušenjku je otprije poznavao i jedanput 
je bio s nekim kod nje; onda joj se on nije dopao. Ali ovdje 
ga je ona vrlo prijazno pogledala; do dolaska Mitjina čak 
ga je milovala, ali on je ostao posve neosjetljiv. To je bio 
mlad čovjek, oko dvadeset godina, kicoški odjeven, vrlo mila 
bijela lica i divne guste, ugasitoplave kose. Ali na tom su licu 
bile prekrasne svijetlomodre oči, umna, ponekad duboka iz- 
raza koji nije odgovarao njegovoj dobi, unatoč tome što je 
mladić često govorio i gledao baš kao dijete, što ga, međutim, 
nije nimalo zbunjivalo, a što je on čak i sam znao. On je bio 
uopće neki osobenjak, mušičav, ali uvijek prijazan. Ponekad 
se pojavljivalo u izrazu njegova lica nešto ukočeno i tvrdo- 
glavo: gledao je u vas, slušao vas, a sam kao da je tvrdo- 
glavo maštao o nečem svom. Čas bi bio nekako mlitav i li- 
jen, a čas bi se opet uzrujavao, često, čini se, zbog i najma- 
nje sitnice. 

— Pomislite, ovo je već četvrti dan kako ga vodim sa 
sobom — produži on, pomalo razvlačeći riječi lijeno, ali bez 
svakog prenemaganja, već sasvim prirodno. — Čak odonda, 
ako se sjećate, kad ga je ono vaš brat gurnuo iz kočije, i on 
odletio. Zbog toga sam se onda veoma zainteresirao za nj te 
sam ga poveo sa sobom na selo, a on neprestano laže da me 
je upravo stid. Sad ga vozim natrag. 

— Pan ne vidzjel! poljsku panu i muviž, co ne moglo bit 
— dobaci Maksimovu pan s lulom. 

Pan s lulom govorio je prilično dobro ruski, bar mnogo bo- 
lje nego što je to pokazivao. Kad je upotrebljavao ruske ri- 
ječi, onda ih je izvrtao na poljski način. 


1 Vidio. 
2 Govori, 

— A ja sam sim bio oženjen poljskom panom — odgo- 
vori mu Maksimov kikoćući. 

— A zar ste vi služili kod kavalerije? Maloprije ste go- 
vorili o kavaleriji. Jeste li vi kavalerist? — umiješa se opet 
Kalganov. 

— I zar je on zbilja kavalerist? Ha-ha! — povika Mitja 
koji je požudno slušao i prenosio svoj znatiželjni pogled na 
svakog koji bi progovorio, kao da se nada da će od svakog 
bogzna šta čuti. 

— Nisam — obrati mu se Maksimov. — Govorim, vidite 
li, o tome kako ondje te lijepe panenke... kad otplešu ma- 
zurku s našim ulanom...čim koja, to jest, otpleše s njim 
mazurku a ona mu odmah skoči na koljena, kao bijelo mače, 
pan-otac i pani-matka vide i ne brane... i ne brane... a 
sutradan dolazi ulan i nudi ruku... jest... nudi ruku, hi-hi! 
— kikotaše Maksimov. 

— Pan je lajdak!! — progunđa visoki pan na stolici i 
prebaci nogu preko noge. Mitji je pala u oći samo njegova 
ogromna omašćena čizma, debela i kaljava đona. A i uopće 
su imali oba pana prilično umašćena odijela. 

— Kakva hulja? Zašto on grdi? — rasrdi se odjedanput 
Grušenjka. 

— Pani Agripina, pan vidzjel u poljskem kraju hlopke?, 
a ne šljahetne pane — dobaci Grušenjki pan s lulom. 

— Možeš na to rahovać!? — prezirno dobaci visoki pan 
sa stolice. 

— Zar opet! Ta pustite ga da govori! Ljudi hoće da go- 
vore, i zašto im onda ne date! S njima je bar veselo — reče 
Grušenjka zajedljivo. 

— Ja ne smetam, pani — važno napomenu pan u vla- 
sulji i pogleda Grušenjku dugim pogledom, a onda opet 
svečano zašutje i nastavi da siše svoju lulu. 

— Ali ne, ne, sad je pan istinu rekao — reče Kalganov 
opet vatreno, kao da je riječ o nečemu vrlo važnom, — Ta 
on i nije bio u Poljskoj, pa kako onda može govoriti o 
Poljskoj? Ipak, da se vi niste oženili u Poljskoj, ipak niste? 

— Nisam, nego u Smolenskoj guberniji. Samo što ju je 
prije toga odveo jedan ulan, naime moju buduću suprugu, 


i Hulja! 
2 Seoske djevojke. 
8 Računati. Točan bi prijevod bio: kladio bih se da je tako! 

zajedno s njenom pani-matkom, i s tantom!, i s još jednom 
rođakinjom, i s odraslim sinom, i to baš iz Poljske, upravo iz 
Poljske... i meni ustupio. Bio je to jedan naš poručnik, vrlo 
pristao mlad čovjek. Isprva je htio da se sam njome oženi, 
ali je nije uzeo jer se uvjerio da je šepava. 

— Dakle ste vi šepavu uzeli! — uzviknu Kalganov. 

— Šepavu. Onda su me oboje malko prevarili i to zatajili. 
Mislio sam da ona poskakuje... neprestano poskakuje... a 
sve zato što je vesela. 

— Od veselja što se za vas udaje? — gotovo zaklikta Kal- 
ganov nekim zvučnim djetinjim glasom, 

— Da, od veselja, ali poslije se pokazalo da ona to čini 
zbog nečeg sasvim drugog. Kasnije, kad smo se vjenčali, onu 
istu večer poslije vjenčanja, ona mi je priznala i molila me 
vrlo dirljivo da joj oprostim, jer, reče, da je jedanput u mla- 
dim godinama skočila preko mlake i uganula nogu, hi-hi! 

Kalganov prasnu u takav djetinji smijeh da je gotovo pao 
na divan. Nasmija se i Grušenjka. A Mitja je bio na vrhuncu 
sreće. 

— Znate li, znate, sad govori istinu, sad već ne laže — 
klicaše Kalganov okrenuvši se Mitji. — A znate li, on je bio 
već dvaput oženjen — ovo govori o prvoj ženi — a druga 
mu je žena odbjegla i živi još i sada, znate li to? 

— Zbilja? — okrenu se Mitja Maksimovu a izraz neobična 
čuđenja pojavi mu se na licu, 

— Jest, odbjegla je, doživio sam tu neugodnost — potvrdi 
Maksimov skromno. — S jednim musjeom. A što je glavno, 
najprije je prethodno prepisala na se cijelo moje seoce. Ti si, 
reče, čovjek obrazovan, ti ćeš i sam naći sebi zalogaj. Tako me 
je udesila. Meni je jednom prilikom jedan poštovanja dosto- 
Jan vladika rekao: »Ti si imao jednu ženu šepavu, a drugu 
i odviše lakomu«, hi-hi! 

— Čujte, čujte! — uskipje Kalganov. — Ako i laže — a la- 
že često — on jedino zato laže da sve raspoloži: to nije podlo, 
nije podlo! Znate li, ja ga ponekad volim. On je vrlo podao, 
ali je prirodno podao, je li? Kako vi mislite? Drugi je podao 
radi nekog probitka, a on je jednostavno onako podao, to 
mu je prirođeno, Zamislite na primjer, on tvrdi (jučer se cije- 
lim putem pravdao) da je Gogolj u »Mrtvim dušama« mislio 
njega. Sjetite se da se i ondje spominje vlastelin Maksimov, 


1 Tetka. 

koga je Nozdrjov išibao i bio predan sudu zato »što je pijan 
nanio vlastelinu Maksimovu osobnu uvredu šibanjem« — pa, 
sjećate li se! I pomislite, on tvrdi da je to bio on, i da su 
njega išibali! E, a može li to biti? Čičikov je putovao, naj- 
kasnije, na početku dvadesetih godina, i godine se ni naj- 
manje ne poklapaju. Nisu ga dakle mogli onda išibati. Je li 
da nisu mogli, nikako nisu mogli? 

Teško je zamisliti zašto se Kalganov toliko zagrijao, ali 
on se iskreno zagrijao. Mitju je jednostavno počelo zanimati 
njegovo pričanje. 

— Pa ako su ga zbilja išibali! — viknu on smijući se 
glasno. 

— Nisu me baš išibali, nego samo tako — dobaci odjedan- 
put Maksimov. 

— Kako samo tako? Ili su vas išibali ili nisu? 

— Ktura godzina!, pane? — zapita pan s lulom visokog 
pana na stolici a izraz mu odavaše dosadu, 

Mjesto odgovora, onaj slegnu samo ramenima: ni jedan nije 
imao sata. 

— A što da se ne razgovaramo? Dajte bar drugima da se 
razgovaraju. Ako je vama dosadno, zar da se onda ni drugi 
ne razgovaraju — umiješa se opet Grušenjka, očito s namje- 
rom da se s onim zakvači. I u Mitje kao da sad prvi put 
sinu nešto u glavi. 

— Pani, ja nic ne muvem protiv, nic ne povjedzelem.? 

— Pa dobro, a ti pričaj — doviknu ona Maksimovu. — A 
što ste vi zašutjeli? 

— Pa nemamo o čemu da pričamo, jer su ovo sve same 
gluposti — dočeka odmah Maksimov očito zadovoljan i po- 
malo se prenemažući — a i kod Gogolja je sve u alegorijama, 
Štaviše, izabrao je i sama alegorična prezimena. Jer Nozdrjov 
nije se naime zvao Nozdrjov, već Nosov, a Kuvšinikov — što 
baš nije ni najmanje slično — Škvornjev. A Fenardi se zbi- 
lja zvao Fenardi, samo što nije bio Talijan nego Rus Petrov, 
a i mamzel Fenardi bila je ljepuškasta, divnih nožica u tri- 
kou, u kratkoj suknjičici protkanoj srebrom, i ono se ona 
onda vrtjela, ali samo ne četiri sata, nego svega četiri minu- 
te — isve je zanijela... 

— Ali zašto su te šibali, zašto? — vikaše Kalganov, 


1 Koliko je sati? 
2 Ja vam ne protuslovim, ja nisam ništa rekao. 

— Zbog Pirona — odgovori Maksimov. 

— Zbog kakva Pirona? — izdera se Mitja. 

— Zbog čuvenog francuskog pisca Pirona. Sastalo se onda 
veliko društvo, i svi smo pili vino u krčmi na sajmu. Pozvali 
su i mene, a ja najprvo počeo da govorim epigrame: »Jesi li 
ti to, Boileau, kakav je na tebi smiješan nakit.«! A Boileau 
odgovara. da se spremio za maškaradu, to jest u kupke, hi-hi, 
i oni su to primijenili na sebe, a ja brže-bolje izbacio drugi, 
onaj, svima obrazovanim ljudima dobro poznat i zajedljiv: 


Ti si Safo, ja sam Faun, Sto.ne poričem, 
Ali ti, na žalost moju, 
Ne znaš put do mora? 


Oni se još više uvrijediše i počeše me zbog toga nepristojno 
grditi, a ja, da se izvučem, ispričah im odmah, na svoju ne- 
sreću, vrlo intelektualnu anegdotu o Pironu kako ga nisu 
primili u francusku akademiju, a on, da im se osveti, napisa 
epitaf za svoj nadgrobni spomenik: 


Ci-git Piron qui ne fut rien 
Pas meme acadćmicien.3 


I oni me zgrabili i išibali. 

— A zašto, zašto? 

— Zbog mog obrazovanja. Zar je malo razloga zbog ko- 
jih mogu ljudi da išibaju čovjeka — kratko i poučno završi 
Maksimov. 

— Ah, dosta o tome, sve je to ružno, neću više da slušam, 
mislila sam da će biti što veselo — prekinu odjedanput Gru- 
Šenjka. 

Mitja se prepade i odmah prestade da se smije. Visoki pan 
se diže s mjesta te poče, ohola izraza, kao čovjek kojemu je 
u tuđem društvu dosadno, koračati sobom iz kuta u kut, 
zabacivši tuke za leđa. 


1 Prvi stih Krilovljeva epigrama »Uz prijevod poeme "Art poćtique'«, 

ž Epigram K. Datjuškova uperen protiv pjesnikinje A. P. .Bunine 
»Madrigal novoj Safi«. 

5 Ovdje počiva Piron, koji ne bijaše ništa, čak ni akademik. — »Moj 
eje zbirke »Epigrami« francuskog pjesnika Alexisa Pirona (1689— 

— Gle, koliko se ovaj ushodao! — pogleda ga Grušenjka 
S prezirom. 

Mitju obuze nemir, a onda spazi da ga pan na divanu gle- 
da srdito. 

— Pane — viknu Mitja — da ispijemo jednu, pane! I s 
drugim panom također — da pijemo, panovi! 

I u tren oka primače tri čaše i napuni ih šampanjcem. 

— Za Poljsku, panovi, pijemo za vašu Poljsku, za polj- 
sku zemlju! — povika Mitja. 

— Bardzo mi to milo, pane, vypijem' — važno i dobro- 
namjerno progovori pan na divanu i uze svoju čašu. 

—1 onaj drugi pan, kako se ono zove, ej, svijetlovelemož- 
ni, uzmi čašu! — užurba se Mitja. 

Pan Vrublevski priđe gegajući se stolu i s nogu uze svoju 
čašu. 

— Za Poljsku, panovi, bura! — prodere se Mitja i diže 
čašu. 

Sva trojica ispiše. Mitja zgrabi bocu i odmah ponovo na- 
toči sve tri čaše. 

— Sad za Rusiju, panovi, i da se pobratimo! 
. — Natoči i nama — reče Grušenjka — za Rusiju ću i ja 
ispiti. 

— Ija — prihvati Kalganov. 

— A 1 ja bih također... za Rusijicu, staru bakicu — 
zakikota Maksimov. 

— Svi, svi! — kliktaše Mitja. — Gazda, još koju bocu! 

Donesoše još tri preostale boce što ih je bio donio Mitja. 

Mitja natoči. 

— Za Rusiju, bura! — uzviknu on ponovo. 

Svi ispiše osim panova, a Grušenjka ispi svoju čašu nadu- 
šak. Panovi se ni ne dotakoše svojih čaša. 


—E,a vi, panovi? — povika Mitja. — Šta to znači? 

Pan Vrublevski uze čašu, podiže je i reče zvučnim glasom: 

— Za Rusiju u granicama do sedam stotina sedamdeset i 
druge godine!? 

— Oto bardzo pjenknje!s — povika drugi pan i oba na- 
dušak iskapiše svoje čaše. 


Vrlo mi je milo, pane, popijmo. 
God. 1772. Rusija je otela od Poljske dio njena reritorija. 
Tako valja! 


aw mom 

— Vi ste, panovi, budale! — ote se Mitji. 

— Pa-ne! — zavikaše oba pana prijeteći i nasrnuše kao 
pijetlovi na Mitju. 

Osobito je bio planuo pan Vrublevski. 

— Ale nje možno ne njeć slabosci do svojiga kraju?! — 
uzviknu on. 

— Šutite! Ne svađajte se! Ne želim svađe — ciknu 
Grušenjka zapovjednički i lupi nožicom o pod. 

Lice joj se zažarilo, a oči sijevnule. Tek ispijena čaša već 
djelovaše. Mitja se strašno uplaši. 

— Panovi, oprostite. Ja sam kriv, neću više. Vrublevski, 
pane Vrublevski, neću više. 

— 'Ta šuti bar ti, sjedi, budalo! — zajedljivo i bijesno 
otrese se na nj Grušenjka. 

Svi posjedaše, svi zašutješe, svi pogledahu jedno u dru- 
go. 

— Gospodo, svemu sam ja kriv! — otpoče opet Mitja koji 
nije, očito, razumio Grušenjkina uzvika. — Zašto sjedimo? 
Čega da se prihvatimo... pa da se razveselimo, opet razve- 
selimo? 

— Ah, zaista je strašno tužno — lijeno progunđa Kalga- 
nov. 

— Da se poigramo banka?, kao prije... — zakikota Ma- 
ksimov. 


— Bank? Prekrasno! — prihvati Mitja. — Samo ako pa- 
novi... 

— Puzno je, pane — kao preko volje odazva se pan na 
divanu. 

— 'To je istina — potvrdi i pan Vrublevski. 

— Puzno? Što znači puzno? — zapita Grušenjka. 

— To znači kasno, pani, kasno, kasno doba — objasni 
pan na divanu. 

— I sve im je kasno, i ništa ne mogu! — gotovo vrisnu 
Grušenjka od jada. — Sjede i dosadno im je, pa žele da i 


drugima bude dosadno. Mitja, i prije nego što si ti došao ne- 
prestano su ovako šutjeli i mrgodili se na me. 


1 Zar se može ne voljeti svoju zemlju? 


* Najjednostavnija karvaška hazardna igra: držalac banka nosi sve 
uloge onih suigrača čija je vrijednost karte manja od njegove, 

— Boginjo moja! — viknu pan na divanu. — Co maviš, to 
sen stane. Vidzen nelasken i: jestem smutny. Jestem gotuv, 
pane! — završi on, obrativši se Mitji. 

— Počni, pane — dočeka Mitja i izvuče iz džepa novča- 
nice i odvoji dvije stotinjarke te ih metne na stol. 

— Želim, pane, da mnogo izgubim. Uzmi karte, stavi 
bank. 

— Ali karte, pane, moraju biti gazdine — reče mali pan 
zapovjednički i ozbiljno. 

— To je najbolji sposub* — potvrdi pan Vrublevski, 

— Gospodine? Dobro, razumijem, neka budu gazdine, 
imate pravo — ponovi. — Karte! — zapovjedi Mitja krčmaru. 

Krčmar donese neraspečaćen svežanj karata i javi Mitji 
da se djevojke već sakupljaju, a i Židovi cimbalaši da će 
također brzo doći, ali da trojka s namirnicama još nije sti- 
gla. Mitja skoči od stola, otrča u susjednu sobu da odredi 
šta treba. Međutim su došle samo tri djevojke, a ni Marja 
ne bijaše još stigla. Ali ni on sam nije znao šta treba da odre- 
di i zbog čega je istrčao, te samo naloži da izvade iz sanduka 
slatkiša, kandita i kolačića od oraha i da podijele djevojka- 
ma. — A Andreju rakije, rakije Andreju! — zapovjedi on 
brzo. — A ja sam učinio Andreju nažao. — Ali ga u tom tre- 
nutku uhvati za rame Maksimov koji je istrčao za njim. 

— Dajte mi pet rubalja — prošapta on Mitji — i ja bih 
također riskirao u bank, hi-hi! 

— Vrlo dobro, divota! Uzmite deset, evo! 

. On opet izvuče iz džepa sve novčanice i potraži dese- 
ticu. 

— A ako izgubiš, opet dođi, opet dođi... 

— Dobro — radosno prošapta Maksimov i potrča u dvo- 
ranu. 

I Mitja se odmah vrati i ispriča se što su ga morali čekati. 
Panovi su već bili posjedali i raspečatili karte. Oni gledahu 
više učtivo, nego prijazno. Pan na divanu zapali novu lulu 
i spremi se da miješa; na njegovu licu gotovo se zrcalilo neko 
svečano raspoloženje. 


— Na mjejsca, panovef3 — reče pan Vrublevski. 


1 Kako rečeš, onako će odmah biti. Vidim neraspoloženje i zato sam 
i tužan. Stojim na raspoloženju, pane. 

2 Način. 

3 Na mjesta, gospodo! 

— Ne, ja se neću više kartati — javi se Kalganov — ja 
sam već prije izgubio pedeset rubalja. 

— Pan je bio neščenstlivi!, ali pan može biti oper ščen- 
stlivim* — napomenu pan na divanu. 

. — Koliki je ulog? Koliko tko hoće? — raspali se već Mi- 
tja. 

— Na službu, pane,. možeš stotinu, možeš dvjesta, možeš 
koliko hoćeš uložiti. 

— Milijun! — nasmija se Mitja glasno. 

k — Gospodin je kapetan možda čuo za pana Podvysoc- 
og? 

. Kakva Podvysockog? 

— U Varšavi stavljaju u bank redova. Dolazi Podvysocki, 
vidi tisenc dukata i stavi: va banques. Bankir muvi: »Pan 
Podvysocki, stavljaš zlato ili igraš na honor?« — »Na honor, 
pane«, muvi Podvysocki. »Tim ljepše, pane.« Bankir baca 
karte, Podvysocki uzima tisenc dukat. — »Stoj, pane«, muvi 
bankir, pa izvukal fijoku i da milijun, »uzimaj, pane, oto 
jest tvoj rahunek*!« U banku je bio milijun. »Ja to nisam 
znal«, muvi Podvysocki. — »Pane Podvysocki«, muvi bankir, 
»ti stavil na honor, a i mi na honor.« I Podvysocki uzel mili- 
jun. 

— 'To nije istina — reče Kalganov 

— Pane Kalganov, u šljabetnoj kompaniji tak muvic ne 
pržistoi.* 

— Poljski će ti igrač, ako ti ne treba, dati milijun! — 
viknu Mitja, ali se odmah trgnu. — Oprosti, pane, skrivio 
sam, opet sam skrivio, dat će, dat će milijun na honor, na 
poljsku čast! Vidiš li kako ja govorim poljski, ha-ha! Evo 
stavljam deset rubalja na — donjaka. 

— A ja rubljić na damicu, na zlatnu, lijepu, na paninku, 
hi-hi! — kikotaše Maksimov, jurnuvši naprijed svoju damu 
i, kao da je želio da se sakrije pred svima, pribije se sasvim 
uza stol i brže pod stolom načini znak križa. Mitja dobi 
I rubljić je dobio. 

— Četvrtinu uloga! — viknu Mitja. 


1 Nesretan. 

2 Sretan. 

* Ulog u kartaškoj igri, jednak ulogu cijelog banka. 
“ Račun. 

5 U plemićkom društvu ne pristoji se tako govoriti. 

-- A ja opet jedan rubljić, ja ću jednostruk ulog, ja ću 
mali, mali jednostruk ulog — flažčno mrmljaše Maksimov, 
neobično radostan što je dobio rubljić. 

— Potučena! — viknu Mitja. — Sedmicu na duplo! 

Izgubi na duplo. 

— Prestanite — reče najzad Kalganov. 

— Duplo, duplo — podvostruči Mitja ulog, i što je god 
metnuo na duplo — sve je izgubio. A rubljići su dobivali, 

— Duplo — izdera se Mitja kao bijesan. 

— Dvjesce si proigrao, pane. Hoćeš li još dvjesce staviti? 
— priupita pan na divanu. 

— Šta, zar sam dvjesta proigrao? Dakle još dvjesta! Dvije 
stotine na duplo! — Mitja izvadi iz džepa novac i htjede da 
baci dvjesta rubalja na damu, ali Kalganov iznenada poklo- 
Pi novac šakom. 

— Dosta je! — viknu svojim zvučnim glasom. 

— A šta vi to radite? — obori se na nj Mitja. 

— Dosta je, ne dopuštam. Nećete se više igrati. 

— Zašto? 

— A zato. Pljunite, pa odlazite, eto zašto. Ne dam da se 
dalje kartate! 

Mitja gleda u njega kao izbezumljen, 

— Pusti, Mitja, on možda pravo veli: i bez toga si dosta 
izgubio — reče Grušenjka nekim neobičnim tonom, 

' Oba pana ustadoše sa svojih mjesta strašno uvrijeđenih 
ica. 

— Žartuješ, pane?! — zapita mali pan motreći strogo Kal- 
ganova, 

— Jak sjen považaš to robić, panel? — izdere se na Kal- 
ganova i pan Vrublevski. 

— Ne smiješ se izdirati, ne smiješ! — viknu Grušenjka. — 
Ah, vi purančići! 

Mitja pogleda sve redom i nešto ga iznenada prenerazi na 
Grušenjkinu licu i u tom trenutku nešto sasvim novo sinu u 
njegovu umu — neka neobična nova misao! 

— Pani, Agripina! — otpoče mali pan, sav crven od bi- 
jesa, kad mu iznenada priđe Mitja i lupi ga po ramenu. 

— Svijetlovelemožni, na dvije riječi. 

— Šta hoćeš, pane? 


£ Šališ se, pane? 
2 Kako smijete to raditi? 

— Da odemo u onu sobu, u onu odaju, kazat ću ti dvije 
lijepe riječi, najljepše, bit ćeš zadovoljan. 

Mali se pan začudi i nepovjerljivo pogleda Mitju. Ipak 
odmah prista, ali jedino pod tim uvjetom da pođe s njim i 
pan Vrublevski. 

— Tjelesni čuvar? Neka i on ide, i on je potreban. Potreban 
je, svakako! — povika Mitja. — Marš, panovi! 

— A kamo ćete vi? — zapita Grušenjka uznemireno. 

— Odmah ćemo se vratiti — odgovori Mitja. 

Nekakva srčanost, nekakva neočekivana odvažnost zasja 
na njegovu licu, sasvim drugačijeg lica ušao je prije jedan 
sat u ovu sobu. Panove je odveo u sobu, ne u onu veliku 
u kojoj se skupljao djevojački zbor i postavljao stol, već 
u spavaću sobu u kojoj su se nalazili kovčezi, košare i dva 
velika kreveta s čitavim brijegom cicanih jastuka. Tu je 
gorjela svijeća na malom stolu od tesana drveta, što se na- 
lazio u kutu. Pan i Mitja namjestiše se za stol jedan prema 
drugome, a ogromni pan Vrublevski stade postrance, zaba- 
civši ruke za leđa. Panovi su gledali mrko i očito znati- 
željni. 

— Čemu mogen sluzić panu! — promuca mali pan. 

— A evo čim, pane, neću mnogo govoriti: evo ti novci — 
i on izvadi svoje novčanice. — Ako hoćeš tri tisuće, uzmi ih i 
odlazi kamo znaš. 

Pan pogleda upitno razrogačenih očiju i gotovo se upiljivši 
pogledom u Mitjino lice. 

— Tyši tisenci, pane?? 

On izmijeni pogled s Vrublevskim. 

— 'Trši, panove, trši! Čuj, pane, vidim da si ti pametan 
čovjek. Uzmi tri tisuće i odlazi do stotinu đavola, a i Vru- 
blevskog povedi sa sobom — čuješ li? Ali odmah, ovog tre- 
nutka, i to zauvijek, razumiješ, pane, zauvijek, evo, izaći ćeš 
na ova vrata. Šta imaš ondje: ogrtač, bundu? Ja ću ti iznijeti. 
Ovaj će ti časak upreći trojku i — do vidzenija, pane! Onda? 

Mitja je bio uvjeren da zna odgovor. On nije sumnjao. 
Nešto neobično odlučno iskrsnu na panovu licu. 

— A rublji, pane? 

— Što se rubalja tiče, bit će ovako, pane: sad odmah za 
kola i na račun karata pet stotina rubalja, a dvije tisuće pet 


! Čime mogu služiti panu? 
2 Tri tisuće, pane? 

stotina sutra u gradu — kunem ti se poštenjem da ćeš ih do- 
biti, makar ih morao ispod zemlje nabaviti! — viknu Mitja. 

Poljaci opet izmijeniše poglede. Panovo lice poprimaše sve 
neprijazniji izraz. 

— Sedam stotina, sedam stotina, a ne pet stotina, odmah, 
ovog trenutka u šake! — dometnu Mitja, osjetivši da nešto 
nije kako treba. — Što se skanjuješ, pane? Ne vjeruješ? Neću 
ti valjda dati sve tri tisuće ujedanput. Ako ti dam, a ti ćeš 
se njoj sutra vratiti... A sad i nemam kod sebe sve tri 
tisuće, kod kuće su mi u gradu — uzmuca se Mitja u strahu 
i gubeći odvažnost pri svakoj svojoj idućoj riječi. — Bogami, 
kod kuće su spremljeni... 

— Či ne potšebuješ još co? — zapita on ironički. — Pfe! 
A pfe!! — ion pljunu. 

Pljunu i pan Vrublevski, 

— Ti zato pljuješ, pane — progovori Mitja sav očajan, 
razumjevši da je svemu kraj — zato što misliš da ćeš od Gru- 
šenjke više zdipiti. Vi ste kopuni, eto što ste! 

— Jestem do živego dotknjentnim!! — pocrvenje odje- 
danput mali pan kao rak, te naglo i strašno ljut iziđe iz sobe, 
Kao da ne želi ništa više da čuje. 

Za njim pođe gegajući se i Vrublevski, a za njima i Mitja, 
zbunjen i zaprepašten. On se bojao Grušenjke, jer je slutio 
da će pan odmah sve razbubati. Tako je i bilo. Pan uđe u 
dvoranu i teatralno stade pred Grušenjku. 

— Pani Agripina, jestem do živego dotknjentnim! — uz- 
viknu on, ali Grušenjka odjedanput izgubi svako strpljenje, 
baš kao da su je dirnuli u najbolnije mjesto. 

— Ruski, govori ruski, neću da čujem više ni jedne poljske 
riječi! — ciknu ona na nj. — Prije si ruski govorio, nisi valj- 
da za pet godina zaboravio! 

Ona posve pocrvenje od srdžbe. 

— Pani Agripina... 

— Ja se zovem — Agrafena, meni je ime — Grušenjka, 
govori ruski ili te neću slušati. 

Pan se sav usopio od ponosa i iskvarenim ruskim govorom 
reče brzo i naduveno: 

— Pani Agrafena, ja došal zaboravit staro i oprostit ga, 
zaboravit što bilo prije danas... 


1 Želiš li još štogod? — Sramota! Stid te bilo! 
* Uvrijeđen sam do dna duše! 

— Kako da oprostiš? Ti si došao da meni oprostiš? — 
prekinu ga Grušenjka i skoči sa svog mjesta. 

— Tak jest pani, ja ne malodušni, ja velikodušni. No ja 
bilem zdzivjoni? kad ja vidje! tvojih ljubovnikov. Pan Mitja 
v unoj sobi daval meni trši tisenci da bi odem. Ja pljunul panu 
v fiziju? 

— Kako? On ti je nudio novac za mene? — viknu Gru- 
šenjka histerično. — Mitja, je li to istina? A kako si se usu- 
dio? Zar sam ja na prodaju? 

— Pane, pane — uskliknu Mitja — ona je čista i svijetla, 
i ja nisam nikad bio njen ljubavnik. Ti si to slagao... 

— Kako smiješ da me pred njim braniš? — poviče Gru- 
Ššenjka. — Nisam bila čista zbog neke vrline, ni zato što bih 
se bojala Kuzme, već da mogu biti ponosna i da imam prava 
da mu kažem da je nitkov kad se s njim sastanem. A zar je 
on zbilja uzeo od tebe novaca? 

— Jest, uzeo je, uzeo! — uskliknu Mitja. — Samo je htio 
da mu dam odmah sve tri tisuće, a ja sam davao svega sedam 
stotina u ime kapare. 

— E, sad mi je jasno: nanjušio je da imam novaca pa 
došao da se vjenča. 

— Pani Agripina — zavika pan — ja — ricarš — ja 
šljahtić, a ne lajdak! Ja pšibyl“ vzjat tebe za suprugu, a vidim 
novu pani, ne tu co prežde, a upartu5 i bez stida. 

— Tornjaj se otkud si došao! Kazat ću da te odmah pro- 
tjeraju, i protjerat će te! — zaciča Grušenjka izbezumljeno. 
— Bila sam luda, luda, što sam mučila sebe pet godina. Ali 
se nisam mučila zbog njega, već sam mučila sebe iz zlobe! 
Pa ovo i nije on! Zar je on bio takav? Ovaj bi mu mogao 
biti otac! A gdje si naručio tu vlasulju? Onaj je bio soko, a 
ti si patak. Onaj se smijao i pjesme pjevao... I ja sam pet go- 
dina suze lila — ja, prokleta luda, podla i bestidna! 

Ona klonu u svoj naslonjač i prekri lice dlanovima. U 
tom trenutku razlegnu se iznenada lijevo u susjednoj sobi 
zbor djevojaka, koje su se napokon bile sakupile — i zaori 
burna pjesma za ples. 


1 Iznenađen. 
ž Lice. 

3 Virez. 

i Došao. 

5 Svojeglavu, 

— 'To je Sodoma! — prodera se pan Vrublevski. — Kr- 
čmaru, goni besramnice! 

Krčmar, koji je već odavno radoznalo provirivao kroz vra- 
ta, čuvši viku 1 naslutivši da su se gosti posvadili, uđe odmah 
u sobu. 

— A što se ti dereš, hoćeš li da prodereš grlo? — obrati se 
on Vrublevskom nekom gotovo neshvatljivom neučtivošću. 

— Stoka! — zaurla pan Vrublevski. 

— Stoka? A kakvim si ti kartama maloprije igrao? Dao 
sam ti nove karte, a ti si moje karte sakrio! 'Ti si se kartao 
lažnim kartama! Mogu te zbog lažnih karata otpremiti u 
Sibir, znaš li ti to, jer to je isto što i lažni novci... 

I on priđe divanu, turi prste između naslona i jastuka 1 
izvadi odatle još neraspečaćene karte. 

— Evo mojih karata, nisu još ni raspečaćene. — I gn ih 
podiže uvis i pokaza svima. — Vidio sam, naime, odande ka- 
ko je on ugurao moje karte u šupljinu, a svoje podmetnuo — 
ti si dŽepokradica, a ne pan! 

— A ja sam vidio kako je taj pan dvaput izmijenio karte! 
— povika Kalganov. 

— A, kakva sramota, ah, kakva sramota! — uskliknu 
Grušenjka, pljesnu rukama i zbilja pocrvenje od stida. — 
Gospode, u što se prometnuo ovaj čovjek! 

— I ja sam to mislio! — viknu Mitja. 

Ali jedva što izreče, a pan Vrublevski posve zbunjen i bije- 
san, obrati se Grušenjki 1 prijeteći joj šakom viknu: 

— Droljo! 

Ali tek što to viknu, Mitja jurnu na nj, obuhvati ga obje- 
ma rukama, podiže uvis i u tren ga oka odnese iz dvorane 
u sobu desno, u koju je maloprije bio odveo njih obojicu. 

— Ondje sam ga na pod položio! — kaza on vrativši se 
odmah i gotovo se gušeći od uzbuđenja. — Lupa oko sebe, 
gad, ali ne boj se, neće doći ovamo! 

On zatvori jednu polovicu vrata, a drugu ostavi širom otvo- 
renu, te viknu malom panu: 

— Svijetlovelemožni, ne biste i vi onamo? Pseprašam!! 

— Gospodine Dmitrije Fjodoroviču — reče 'Trifon Borisič 
— uzmi od njega one novce što si izgubio! Ta to je svejedno 
kao da ci ih je ukrao. 


1 Molim ponizno! 

— Ja mu svojih pedeset rubalja neću oduzeti — javi se 
odjedanput Kalganov. 

— A neću ni ja svojih dvjesta! — uskliknu Mitja. — Ni- 
pošto mu to neću oduzeti, neka mu ostanu za utjehu. 

— Divno, Mitja! Ti si pravi momak, Mitja! — povika Gru- 
šenjka i nešto strašno zlobno zazvuča u njenu poviku. 

Mali pan koji je bio pocrvenio od bijesa, ali koji nije bio 
nimalo izgubio od svog dostojanstva, uputi se prema vrati- 
ma, ali odjedanput se zaustavi i reče Grušenjki: 

— Pani, ako hćeš ise za mnom, idzmi, ako ne — bivaj 
zdrova! 

I on iziđe iz sobe dostojanstveno, pušući od ljutine i tašti- 
ne. Bio je to karakteran čovjek; poslije svega što se dogodilo, 
on nije gubio nadu da će pani poći za njim — toliko je 
cijenio sebe. Mitja zalupi za njim vrata. 

— Zaključajte ih — reče Kalganov. 

Ali brava škljocnu, oni se sami zaključaše s druge strane. 

— Divno! — zlobno i nemilosrdno viknu Grušenjka, — 
Divno! Tako im i treba. 


VHI 
BUNILO 


Otpoče gotovo pravo orgijanje, luda terevenka. Grušenjka 
prva viknu da joj donesu vina: »Hoću da pijem, hoću da se 
na mrtvo opijem, kao ono prije, sjećaš li se Mitja, sjećaš se 
kako smo ovdje sklopili poznanstvo!« A Mitja je bio kao u 
nekom bunilu i naslućivao »svoju sreću«. Grušenjka ga je, 
uostalom, neprestano gonila: »Odlazi, veseli se, reci im da 
plešu, da se svi vesele, ,Dođi kućice, dođi pećice?, kao onda, 
kao onda!« produži ona uzvikivati. Bila je neobično uzru- 
jana. Mitja odjuri da sve rasporedi. Zbor se skupio u susjed- 
noj sobi. Ona soba u kojoj su dosada sjedili bila je, osim 
toga, i tijesna, pregrađena na dvoje zavjesom od katuna, iza 

oje se nalazio ogroman krevet s mekom perinom i cijelim 
brdom jastuka, presvučenih isto onakvim cicom. Kreveti su 
se nalazili i u ostale četiri »čiste« sobe u kući. Grušenjka se 

namjestila do samih vrata. Mitja joj je donio naslonjač; ona 
je isto tako sjedila i »onda«, na dan prve njihove pijanke 
ovdje, i odavde gledala zbor i ples. Skupile su se one iste dje- 
vojke koje su i prije dolazile. Već su bili stigli i Židovi s vio- 
linama i cimbalima, a najzad stiže i toliko očekivana trojka s 
pićem i namirnicama. Mitja se ustrča. U sobu su ulazili da 
gledaju i nepozvani, seljaci i žene, koji su već bili legli 
spavati, ali su se probudili, nanjušivši neviđeno čašćenje, kao 
i ono prije mjesec dana. Mitja se pozdravljao i grlio sa znanci=: 
ma, sjećao se njihovih lica, otčepljivao boce i točio svima, 
Šampanjac su osobito željele samo djevojke, ali seljacima se 
bolje sviđao rum, a osobito vrući punč. Mitja naredi da spre- 
me čokoladu za sve djevojke, a tri samovara da budu puna 
svu noć i da vare čaj i punč za namjernika: tko hoće, neka se 
časti. Jednom riječi, otpočelo je nešto bezglavo i ružno, a 
Mitja kao da se nalazio u svom elementu, i što je bivalo ruž- 
nije, to je postajao duhovno živahniji. Da mu je u tom tre- 
nutku zaiskao kakav seljak novaca, on bi odmah izvukao cijeli 
svežnjić i počeo dijeliti desno i lijevo. Zato se jamačno krčmar, 
Trifon Borisič, koji je bio, čini se, odlučio da ne liježe te noći 
i pio vrlo malo (ispio je svega tek jednu čašu pone), samo 
da šciti Mitjine interese, neprestano vrzao oko njega, te 
budno i na svoj način pazio na njegove interese. On ga je, 
kad je trebalo, ljubazno i ponizno zaustavljao i odgovarao, 
ne dajući mu da dijeli kao »onda« seljacima i »cigare i rajn- 
sko vino« i »bože sačuvaj, novce«, te je jako negodovao zbog 
toga što djevojke piju liker i jedu slatkiše: »To je sve sam 
ušljivi smet, Dmitrije Fjodoroviču, govorio je on; — trknut 
ću ih nogom u stražnjicu i još im zapovjediti da to smatraju 
za čast — eto, takve su one!« Mitja se još jedanput sjetio 
Andreja i naložio da mu pošalju punča: »Ja sam mu danas 
nažao učinio«, ponavljaše on tihim ganutljivim glasom. Kal- 
ganov kao da nije htio u početku da pije, i djevojački zbor 
nije mu se isprva osobito dopao, ali pošto je ispio još dvije 
čaše šampanjca, on se neobično razveselio, hodao je sobama, 
smijao se i sve hvalio, i pjesme i svirku. Maksimov, pijan i 
sav blažen, prikrpio se uza nj kao moljac, Grušenjka, koju je 
također počelo hvatiti piće, upozoravala je Mitju na Kalga- 
nova: »Kako je to milo, kako krasno momče!« I Mitja neo- 
bično oduševljen poleti da se ljubi s Kalganovom i Maksimo- 
vom. O, on je mnogo naslućivao: ništa mu još nije rekla, i 
čak je bilo očito da se namjerno suzdržava da mu kaže, i 

samo je ponekad pogledala na nj svojim prijaznim, ali vatre- 
nim okom. Naposljetku ga ščepa čvrsto za ruku i snažno pri- 
vuče sebi. U tom trenutku je sjedila u svome naslonjaču do 
vrata. 

— Kako si ono maloprije ušao, a? Kako si ušao! Ja sam 
se tako prepala, Zar si me htio ustupiti njemu, a? Jesi li 
zbilja htio? 


— Nisam htio da ti pokvarim sreću! — mucaše Mitja 
blaženo. Ali ona i nije čekala njegova odgovora. 
— Pa odlazi... veseli se — goni ga ona opet — ta ne 


plači, opet ću te zrrati. 

On otrča, a ona poče da sluša pjesme i gleda ples, ali ga 
je pratila pogledom, ma gdje bio, a poslije četvrt sata opet bi 
ga zvala, i on bi ponovo dotrčao. 

— Pa, sjedni sad do mene i pričaj kako si jučer saznao da 
sam otišla ovamo, od koga si prvo čuo? 

I Mitja poče da joj sve priča, nesređeno i bez veze; pričaše 
vatreno, ali nekako vrlo čudno, prekidajući pričanje svaki 
čas i mršteći se. 

— A što se ti mrgodiš? — zapita ona. 

— Ništa... jednog sam bolesnika ondje ostavio. Kad bi 
ozdravio, kad bih znao da će ozdraviti, odmah bih za to 
dao deset godina svog života. 

— Pa, bog s njim, ako je bolestan. I zar si se ri zaista htio 
sutra ubiti, ti budalo, i zbog čega? A ja eto takve kao što 
si ti, nerazumne, volim — tepaše ona malo otežalim jezi- 
kom. — 'Ti si, dakle, zbog mene spreman na sve? A? I zar 
si se ti, ludice, zaista htio sutra ubiti! Nemoj, strpi se zasad, 
a sutra ću ti možda jednu riječcu kazati... danas ti neću 
kazati, već sutra. A ti bi htio danas? Neću, danas ti neću 
reći... Ali, odlazi sada, odlazi i veseli se... 

Jedanput ga, međutim pozva, nekako u nedoumici i zabri- 
nuto. 

— Šta tebe tišti? Ja vidim da te tišti.,. Ostavi, ja to vidim 
— nadoveza ona i zagleda mu se oštro u oči. — Iako se ti 
ondje ljubiš sa seljacima i vičeš, ali ja ipak nešto opažam. 
Ostavi, veseli se, ja sam vesela, pa budi i ti veseo. Pogodi 
koga ja ovdje volim? Ajaoj, gle, momče moje zaspalo, opio 
se mili, 

Ona je govorila o Kalganovu: on se zbilja opio i zaspao 
na divanu sjedeći. Ali nije zaspao samo zato što je bio pijan, 
već ga je odjedanput obuzela nekakva tuga, ili, kako sam reče, 

»čama«. Na kraju su ga silno obeshrabrile i djevojačke pjesme, 
koje su se postupno uz piće sve više i više pretvarale u nešto 
isuviše masno i razuzdano. A isto tako i njihov ples: dvije 
su se djevojke preobukle u medvjede, a Stepanida, otresita dje- 
vojka sa štapom u ruci, predstavljala je medvjedara i »po- 
kazivala« ih. »Življe, Marja, — vikaše ona — jer inače ćeš 
dobiti batinom!« Naposljetku su se medvjedi nesako sasvim 
nepristojno izvalili na pod uz gromki smijeh kojekakvih že- 
na i seljaka, kojih se toliko sabralo da se nije moglo proći. 
— »Pa, ostavi ih, ostavi ih — reče Grušenjka osjećajno — 
blažena izraza na licu — osvanuo je i njihov dan veselja, 
pa kako da se ljudi ne raduju?« A Kalganov je gledao, kao 
da se nečim uprljao: »Sye je to svinjarija, sve to narodsko« 
—- pripomiznu on, odlazeći — »takve su i njihove proljetne 
igre kada svu ljetnu noć čuvaju sunce.« A osobito mu se nije 
dopala jedna »nova« pjesma s brzim plesnim pripjevom, ko- 
ja pisa o tome kako se vozio jedan gospodin 1 pitao dje- 
vojke: 


Pitao gospodin djevojke: 
Volite li me, djevojke? 
Ali djevojkama se činilo da ne mogu voljeti gospodina: 
Gospodin će ljuto biti, 
I neću ga voljeti. 


1:. 
i 


Poslije se provezao Ciganin i također pitao: 


Pitao Ciganin djevojke: 
Volite li me, djevojke? 
Ali ni Ciganina ne mogu voljeti: 
Ciganin voli tuđe krasti, 
A ja ću se žalostili. 
I mnogo je tako prošlo ljudi koji su pitali djevojke, pa 
čak i jedan vojnik: 
Pitao vojnik djevojke: 
Volite li me, djevojke? 
Ali vojnika odbile su s prezirom: 


Vojnik će telećak nositi, 
Ajaćuzanjim... 


da 
DS) 

I sad je slijedio jedan vrlo nepristojan versić, koji su ot- 
pjevale tako iskreno da je izazvao pravo divljenje među slu- 
šaocima. Najzad se svršilo na trgovcu: 


Pitao trgovac djevojke: 
Volite l: me, djevojke? 


] njima se činilo da ga neobično vole, jer: 


Trgovac će trgovati, 
A ja ću carevati. 


Kalganov se čak razljutio: 


— Ta je pjesma tek jučer ispjevana — napomenu on glasno 
— i tko im sastavlja te pjesme! Samo je trebalo da se prove- 
ze kakav željeznički službenik ili Židov i zapita djevojke, 
i oni bi sve pobijedili. — I on je, gotovo uvrijeđen, rekao da 
mu je dosadno pa sjeo na divan i odmah zaspao. 

Njegovo lijepo lice bijaše malo poblijedjelo i naslonilo se 
na naslon od divana. 

— Gle, kako je lijep — reče Grušenjka privodeći Mitju 
— maloprije sam ga češljala; kosa mu je kao lan i gusta... 

I ona se sagnu nada nj sva razdragana i poljubi ga u čelo. 
Kalganov odmah otvori oči, pogleda je, podigne se i sasvim 
zabrinuto zapita: 

— Gdje je Maksimov? 

—- Eto, tko mu treba — nasmija se Grušenjka — ta sjedi 
sa mnom časak. Mitja, trči po njegova Maksimova, 

Utvrdiše da se Maksimov nije ni micao od djevojaka, sa- 
mo bi ponekad trknuo da natoči sebi likera, a i čokolade je 
ispio dvije šalice. Lišce se njegovo zarumenjelo, nos pocrve- 
nio, a oči su mu bile vlažne, ljubazne. On dotrča i kaza 
da baš sad namjerava zaplesati »uz jednu melodijicu« ples 
sabotiere.ž 


— Mene su kao mališana učili sve te vrlo otmjene druš- 
tvene plesove. 

— Pa, odlazi, odlazi s njim, Mitja, a ja ću odavde gledati 
kako će ondje plesati. 


! U pismu od 16. studenoga 1879. Dostojevski piše N. A. Ljubimovu: 
»Pjesmu koju pjeva zbor zapisao sam kako sam je Čuo, i doista je pri- 
mjer najnovijeg seljačkog stvaralaštva.« 


Z Ples koji se pleše u klompama (drvene cipele), 

— Ija, i ja idem da vidim — uskliknu Kalganov, odbija- 
jući na najnaivniji način Grušenjkin poziv da s njome posjedi. 
I oni pođu pogledati. Maksimov je zaista otplesao svoj 
ples, ali nije izazvao ushita gotovo ni u koga, osim u Mitje. 
Cijeli se ples sastojao iz skakanja i izvrtavanja nogu u stra- 
nu, s tabanima prema gore, i Maksimov bi se uz svaki skok 
udario dlanom po poplatima. Kalganovu se nije ni najma- 
nje dopao taj ples, a Mitja je čak poljubio plesača. 

— E, hvala ti, ti si se možda umorio, šta se osvrćeš: ne bi li 
možda slatkiša, a? Ili hoćeš možda cigaretu? 

— Cigaretu. 

— Ali ne bi li gucnuo? 

— Ispit ću ondje jedan likerčić.., Čokoladnih slatkiša ne- 
mate? 

— Eno na stolu cijela kola, biraj šta želiš, slatka dušo 
moja! 

— Ne, ja bih onih s vanilijom... takvi su za starčiće... 
Hi-hi! 

— Eh, brate, takve vrsti nema, 

— Čujte! — i starčić se najedanput prignu sasvim do Mi- 
tjina uha. — Ona tamo curica, Marjuška, hi-hi! Ne bih li se 
mogao, ako se može, vašom dobrotom upoznati s njome... 

— Gle šta bi on! Ne može, brate, ti_govoriš gluposti. 

— Mislim da ne činim nikome zlo — prošapta Maksimov 
potišteno. 

— Pa, dobro, dobro. Ovdje se samo pjeva i pleše, a, 
uostalom, do đavola. Pričekaj... Međutim jedi, pij, veseli 
se. A treba li ti novaca? 

— Možda kasnije — osmjehnu se Maksimov. 

— Dobro, dobro... 

Mitji je gorjela glava. On je izišao u trijem i uspeo se na 
gornji drveni trijem, koji se s unutrašnje strane u dvorištu 
pružao uz jedan dio kuće. Svježi ga je zrak oživio. Stajao je 
sam, u mraku, u kutu, i odjedanput se zgrabio objema ru- 
kama za glavu. Raštrkane misli odjedanput se sabraše, a 
osjećanja sjediniše u jedno i obasjaše ga svjetlošću. Strašnom, 
užasnom svjetlošću. »Dakle, ako se mislim ubiti, kad ću ako 
ne sad?« iskrsne u njegovu umu. »Da odem po pištolj, da ga 
donesem ovamo i da svršim ovdje u ovom prljavom i mrač- 
nom kutu?« Stajaše gotovo jednu minutu neodlučno. Prije 
kad je jurio ovamo, stajala je za njim sramota, izvršena, uči- 
njena krađa, i ta krv, krv!... Ali je tada bilo lakše, o, 

kudikamo lakše! Ta onda je bilo sve svršeno: on je izgubio 
nju, ustupio, ona je propala za nj, nestala — 0, osuda mu 
je onda bila snošljivija, bar se činilo neizbježnom, neophod- 
nom, jer zbog čega bi onda ostao na svijetu? A sad! Zar je 
sad kao onda? Sad je bar svršeno s jednom utvarom, stra- 
hom: onaj njezin »nekadašnji«, njen pravi, fatalni čovjek je 
nestao, ne ostavivši za sobom ni traga. Strašna utvara pre- 
tvorila se iznenada u nešto sićušno, komično; njega su na 
rukama odnijeli u spavaću sobu i ondje zaključali. Ona se 
neće nikad vratiti. Ona se stidi, i on vidi već sad sasvim jas- 
no iz njenih očiju koga ona voli. I sad, eto, kad bi trebalo 
da Živi... ne može da živi, ne može, o, prokletstvo! »Bože, 
oživi oborenog kraj plota! Pronesi tu strašnu čašu mimo mene! 
Ta ti si, Gospodine, činio čudesa za isto takve grešnike kakav 
sam i ja! A šta ako je starac živ? O, onda ću ružnu preostalu 
sramotu uništiti, vratit ću ukraden novac, dat ću ga, naći ću 
ga makar pod zemljom. Neće ostati tragova sramote, osim 
jedino u mom srcu za sve vijeke! Ali ne, ne, to su nemogući 
malodušni snovi! O, prokletstvo!« 

Ali ipak kao da je iz mraka sinula zraka nekakve svije- 
tle nade. On se otrgne s mjesta i potrča u sobe — njoj, opet 
njoj, svojoj vječnoj carici! »Zar jedan časak, jedna minuta 
njene ljubavi ne vrijedi koliko cijeli ostali dio života, pa ma- 
kar i u mukama sramote?« To nerazumno pitanje obuze nje- 
govo srce. »Njoj, njoj jedinoj, da je vidim, da je slušam i ne 
mislim ni na što, da sve zaboravim, makar samo za ovu noć, 
za časak, za trenutak!« Na samom ulazu u trijem, još na 
trijemu, sudari se s krčmarom Trifonom Borisičem. Ovaj mu 
se učini mračan i zabrinut i činilo se kao da ga je pošao da 
traži. 

— Šta je, Borisiču, da ne tražiš mene? 

— Ne, ne vas — reče krčmar nekako zbunjeno — zašto 
da vas tražim? A vi... gdje ste vi bili? 

— Zašto si tako mrzovoljan? Ne ljutiš li se? Strpi se, 
uskoro ćeš ići spavati... koje je doba? 

— Bit će tri sata, sigurno je već i četvrti nastao. 

— Da učinimo kraj, da učinimo kraj. 
ji — Molim vas, nije potrebno. Izvolite dokle vas je vo- 
JA 

»Šta mu je?« pomisli Mitja za trenutak i utrča u sobu gdje 
su plesale djevojke. Ali je ondje nije bilo. U modroj je sobi 
također nije bilo; jedino je Kalganov drijemao na divanu. 

Mitja zaviri za zavjesu... bila je ondje. Sjedila je u kutu na 
škrinji, naslonivši ruke i glavu na postelju, i gorko plakala, 
suzdržavajući se što je više mogla i prigušujući glas da je 
ne čuju. Kad ugleda Mitju, ona ga zovnu, i kad joj on pritr- 
ča, ščepa ga čvrsto za ruku. 

— Mitja, Mitja, a ja sam ga ipak voljela! — otpoče ona 
Šapćući. — Toliko sam ga voljela, punih pet godina, sve, sve 
ovo vrijeme. Jesam li njega voljela ili svoju zlobu? Ne, njega! 
Ah, njega! Ja lažem da sam voljela samo svoju zlobu, a ne 
njega! Mitja, ta meni je bilo onda tek sedamnaest godina, a on 
je onda bio tako ljubazan, tako veseo, pjevao mi je pjesme... 
Ili se onda meni, ludoj djevojčici, samo takvim pričinio... A 
sad, Gospode, pa ovo i nije onaj, nikako nije onaj. Ni u li- 
cu nije on, nije on. I po licu ga nisam poznala. Vozila sam 
se ovamo s Timofejem i neprestano mislila, cijelim putem 
mislila: »Kako ću se s njime sastati, šta ću mu reći, kako 
ćemo pogledati jedno drugo?« Sva mi je duša premrla, jer 
on kao da me je ovdje polio pomijama iz vedrice. Govorio 
mi je kao kakav učitelj: sve nešto učeno, važno, dočekao me 
tako dostojanstveno da sam se zaprepastila. Nisam mogla ni 
riječi progovoriti. Isprva sam mislila da se stidi onog svog 
dugonje Poljaka. Sjedim, gledam u njih i mislim: a zbog čega 
ja sada ne umijem s njim ništa da govorim? Znaš, to ga je 
žena iskvarila, ona koju je uzeo kad je onda mene napustio. 
To je ona njega ondje obradila. Mitja, kakva sramota! Ah, 
sram me je, Mitja, sram, cijelog ću se života sramiti! — I 
ona opet poče plakati, ali ne ispuštaše Mitjine ruke, nego 
ju je 1 dalje čvrsto držala. 

— Mitja, dragi moj, ostani ovdje, ne odlazi, kazat ću ti 
jednu riječcu — reče ona i odjedanput podiže prema njemu 
lice. — Čuješ, reci ti meni, koga ja volim? Ja volim ovdje 
jednog čovjeka. Koji je to čovjek? Eto, to ti meni reci. — Na 
njenu licu, podbulom od suza, zasja osmijeh, a oči joj sijev- 
nuše u polutami. — Ušao je maloprije jedan soko, 1 srce mi 
odmah klonulo: »Ti si budala, to je taj koga ti vol'š« — ta- 
ko mi je odmah šapnulo srce. Ušao si ti i sve obasjao. A čega 
se on boji, mislim? A ti si bio ustrašen, sasvim uplašen, nisi 
umio govoriti. Njih se sigurno, mislim, ne boji — jer koga 
se ti možeš uplašiti? To se on mene boji, mislim, samo mene, 
Dakle ti je, ludice, ispričala Fenja kako sam doviknula Aljoši 
kroz prozor da sam jedan časak voljela Mitju, a sad idem 
da volim ... drugoga. Mitja, Mitja, kako sam mogla biti 

luda i pomisliti da poslije tebe volim drugog! Opraštaš li mi, 
Mitja? Opraštaš li mi ili ne opraštaš? Voliš li? Voliš li? 

Ona skoči i zgrabi ga objema rukama za ramena. Mitja, 
nijem od ushita, zagleda joj se u oči, u lice, u njen osmijeh, 
i odjedanput je čvrsto zagrli i stade ljubiti. 

— A hoćeš li mi oprostiti što sam te mučila? Ja sam iz 
zlobe sve vas mučila. Tvoga sam staroga namjerno iz zlobe 
zaludjela... Sjećaš li se kako si jedanput kod mene pio i 
razbio čašu? Ja sam to zapamtila i danas sam također raz- 
bila čašu, pila sam »za podlo srce moje«. Mitja, sokole moj, 
što me ne cjelivaš? Jedanput si me samo poljubio, pa se otr- 
gnuo, te gledaš, slušaš... Cjelivaj me, cjelivaj snažnije, evo 
ovako. Kad se voli, onda se i voli! Sad ću biti robinja tvoja, 
robinja cijelog Života! Slatko je biti robinjom! Cjelivaj! Udri 
me, muči me, radi sa mnom što hoćeš... A i zbilja bi me tre- 
balo mučiti... Čekaj! Strpi se, poslije, neću tako... — i ona 
ga odjedanput odgurnu. — Odlazi, Mitja, sad idem da pijem, 
hoću da se napijem i da pijana plešem, hoću, hoću! 

Ona mu se ote i izađe iza zavjese. Mitja izađe za njom 
kao pijan. »Svejedno, svejedno, dogodilo se sad što mu dra- 
go — za jedan trenutak dat ću cio život« — iskrsnu u njego- 
voj glavi. Grušenjka je zbilja ispila nadušak još jednu čašu 
šampanjca i naglo se posve opila. Sjela je blaženo se osmjehu- 
jući u naslonjač, na staro svoje mjesto. Obrazi su joj buk- 
tjeli, usne gorjele, sjajne joj oči potamnjele, a strastven pogled 
mamio. Čak je i Kalganova ujelo nešto za srce, i on joj priđe. 

— A jesi li ti osjetio kako sam te maloprije poljubila kad 
si spavao? — protepa ona. — Sad sam pijana, vidiš li... 
A ti nisi pijan? Mitja, što ne piješ? Mitja, što ne piješ, ja sam 
pila, atine piješ... 

— Ija sam pijan! I te kako pijan... ti si me opila, a sada 
ću se opiti i vinom. 

I on ispi još jednu čašu i, začudo, njemu se i samom učini 
da se opio tek od te posljednje čaše, odjedanput opio, a dotle 
je bio posve trijezan, sam je osjetio. Od tog trenutka sve se 
počelo oko njega okretati kao u bunilu. Hodao je, smijao se, 
razgovarao se sa svima i sve je to radio kao da ne zna za se. 
Samo se jedan nepomičan i vreo osjećaj javljao neprekidno 
u njemu, »kao Žeravica u duši«, sjetio se on kasnije. On joj 
je prilazio, sjedao do nje, gledao u nju, slušao je... A ona 
je postala vrlo razgovorna, sve je sebi zvala, dozvala bi iz- 

nenada koju djevojku iz zbora, te bi je ili poljubila i otpus- 
tila ili, ponekad, prekrižila rukom. Još trenutak, i ona bi 
mogla zaspati, iako ju je razveseljavao »starčić«, kako je na- 
zivala Maksimova. On svaki čas dotrčavaše da joj ljubi ru- 
čice i »svaki prstić«, a na kraju otpleše još jedan ples, uz 
jednu starinsku pjesmu koju je sam otpjevao. Osobito je 
vatreno plesao uz pripjev: 


Prase čini brju-hrju, brju-brju, 
Tele čini mu-mu, mu-mu, 
Gušće čini ga-ga, ga-ga, 
Koka se po trijemu šetala, 
Tjurju-rju, vju-rju govorila, 
Ah, ah, govorila! 


— Daj mu što, Mitja — reče Grušenjka. — Daruj ga, on 
je siromašan. Ah, ti siromašni, ti pregaženi... Znaš li, Mitja, 
da ću u manastir... Da, zbilja, otići ću jednom. Aljoša mi je 
danas rekao riječi kojih ću se sjećati cijelog života... Jest... 
A danas još da se naplešemo. Sutra u manastir, a danas da 
plešemo. Hoću da ludujem, dobri ljudi, i što zato, Bog će mi 
oprostiti. Kad bih ja bila Bog, svima bih ljudima oprostila: 
»Dragi moji grešnici, od danas opraštam svima.« A ja idem 
da molim za oproštenje. »Oprostite, dobri ljudi, glupoj ženi«, 
tako ću reći. »Zvijer sam, eto šta sam.« A i molit ću se. Udi- 
jelila sam bar luk. Zločinka ovakva, kao što sam ja, zaželje- 
la da se moli! Mitja, neka plešu, ne brani im. Svi su ljudi na 
svijetu dobri, svi odreda. Lijepo je na svijetu. Iako smo gad- 
ni, ipak je na svijetu lijepo. Gadni smo mi i dobri, i gadni i 
dobri. Ali, recite, pitam vas, priđite svi da vas pitam; slušajte, 
svi mi odgovorite: zašto sam tako dobra? Jer ja sam dobra, 
vrlo dobra... Dakle, recite mi: zašto sam tako dobra? — 
Tako je blebetala Grušenjka koju je piće sve više i više oma- 
mljivalo da je, napokon, rekla da će sad i ona plesati. Ona se 
diže sa naslonjača i posrnu. — Mitja, ne daj mi više piti, 
molim te, ne daj. Piće ne donosi mir. I sve se okreće, i peć, 
i sve se okreće. Hoću da plešem. Neka svi vide kako ja ple- 
šem ... Kako ja dobro i divno plešem... 

Ona je ozbiljno namjeravala plesati: izvadi iz džepa bi- 
jeli batisten rupčić i uhvati ga desnom rukom za krajičak da 
njim maše pri plesu. Mitja se ustrča, djevojke zašutješe, spre- 
majući se da na prvi znak grunu u zboru. Kad Maksimov vid- 

je da Grušenjka želi plesati, zavrišti ushićeno i stade pred 
njom poskakivati i pripijevati: 


Nožice tanke, bočine brekću,, 
Repić zakovrčen, 


Ali Grušenjka izmahnu na nj rupčićem i potjera ga. 

— Mir! Mitja, što ne dolaze? Neka svi dođu... gledati. 
Pozovi i one što su zaključani.., Zašto si ih zaključao? Reci 
im da ja plešem, neka i oni gledaju kako ja plešem... 

Mitja priđe teturajući kao pijanac zaključanim vratima te 
stade lupati šakom o vrata. 

— Ej, vi... Podvysocki! Izlazite, ona hoće plesati i zo- 
ve vas. 

— Lajdak! — viknu mjesto odgovora jedan pan. 

— Ati si podlajdak! Jadni nitković, eto što si. 

— Morali biste već jednom prestati da se sprdate s Polj- 
skom — napomenu poučno Kalganov, koji je također popio 
više nego što je mogao podnijeti. 

— Šuti, momče! Ako sam mu rekao da je hulja, to ne 
znači da sam rekao da ie cijela Poljska hulja. Ne čini Polj- 
sku jedan lajdak. Šuti, dobro momče, jedi slatkiše. 

— Ah, kakvi su! Kao da i oni nisu ljudi. Zašto neće 
da se pomire? — reče Grušenjka i pođe da pleše. 

Zbor grunu: »Ah, vi kućice, moje kućice!« Grušenjka već 
zabaci glavu natrag, otvori usta napola, osmjehnu se, zamah- 
nu rupčićem i iznenada se dobrano zaljulja na mjestu te zas- 
tade usred sobe u nedoumici. 

— Slaba sam... — progovori ona nekakvim smalaksalim 
glasom. — Oprostite, slaba sam... ne mogu... oprostite... 

Ona se pokloni zboru, zatim se stade klanjati po redu na 
sve četiri strane: 

— Ponapila se, gospođica, ponapila, lijepa gospođica —. 
začuše se glasovi. 

— Oni su se malo napili — objasni Maksimov djevojkama, 
cerekajući se. 

— Mitja, odvedi me... vodi me Mitja — izusti Grušenj- 
ka smalaksalim glasom. Mitja priskoči, zgrabi je za ruke i 
potrča sa svojim skupocjenim plijenom za zavjese. »E, a ja 
sad odoh« pomisli Kalganov i, izašavši iz modre sobe, pri- 
tvori za sobom oba krila na vratima. Ali veselje u dvorani 
je i dalje tutnjilo, još jače tutnjilo. Mitja položi Grušenjku 
na postelju i upi joj se poljupcima u usne. 

— Ne diraj me — prošapta ona moleći. — Ne diraj me 
dok ne budem tvoja... Rekla sam ti da sam tvoja, ali me 
ne diraj... poštedi me... U njihovoj nazočnosti, u njihovoj 
blizini ne mogu. On je ovdje. Ovdje je ružno. ; 

— Slušam! I ne mislim... osjećam poštovanje — mrmlja- 
še Mitja. — Jest, ovdje je ružno, o, gadno. 

I ne puštajući je iz zagrljaja, spusti se kraj postelje na ko- 
ljena. 

— Ja znam da si ti ipak plemenit čovjek, iako si zvijer — 
teškom mukom izgovaraše Grušenjka. — To mora biti ča- 
sno... unaprijed bit će časno... da budemo i mi časni, do- 
bri, ne zvijeri, već dobri... odvedi me, odvedi daleko, čuješ 
li... Ovdje neću, već daleko, daleko... 

— O, da, da, svakako! — stiskaše je Mitja u zagrljaju. — 
Odvest ću te, odletjet ćemo... Odmah bih dao cijeli život 
za jednu godinu, samo kad bih znao za onu krv! 

— Kakvu krv? — u nedoumici će Grušenjka, 

— Ništa! — zaškrguta Mitja. — Grušenjka, ti želiš da sve 
bude pošteno, a ja sam lopov. Od Katje sam ukrao novce... 
sramota, sramota! 

— Od Katje? Od gospođice? Ne, ti nisi ukrao. Vrati joj, 
uzmi moje... Što vičeš? Sad je sve moje — tvoje. Što će nam 
novci? Mi ćemo ih ionako potratiti... Ovakvi kakvi smo mi, 
pa da ih ne potratimo. Najbolje će biti ako nas dvoje pođemo 
orati zemlju. Ja ću ovim mojim rukama grepsti zemlju. Ra- 
diti se mora, čuješ li? Aljoša je zapovjedio. Neću biti tvoja 
milosnica, ja ću ti biti vjerna, robinja ću tvoja biti i raditi 
za te. Otići ćemo gospođici, oboje ćemo joj se pokloniti, za- 
moliti je za oproštenje i otići. A ako nam ne oprosti, otići 
ćemo i bez oproštaja. A ti joj odnesi novce, a mene voli... 
A nju ne voli. Ne voli je više. A ako je zavoliš, ja ću je ugu- 
šiti... Oba ću joj oka iglom iskopati... 

— 'Tebe volim, jedino tebe, i u Sibiru ću te voljeti... 

— Zašto u Sibiru? Pa šta, i u Sibiru, ako hoćeš, svejedno 
je... radit ćemo... u Sibiru je snijeg... Volim se sanjkati 
po snijegu... ali samo moraju biti zvonci... Čuješ li, zvoni 
zvonce... Gdje to zvoni zvonce? Netko se vozi... čuješ, 
prestalo je zvoniti. 

Ona od nemoći zaklopi oči i naglo na trenutak zaspa. 
Zvonce je zbilja zvonilo negdje daleko i odjedanpur prestalo 
zvoniti. Mitja nasloni glavu na njene grudi. On nije čuo da 
je zvonce prestalo zvoniti, nije čuo ni to da se odjedanput 

stišala pjesma i da mjesto pjesme i pijane graje iznenada 
nekako nenadano nasta u cijeloj kući mrtva tišina. Grušenjka 
otvori oči. 

— Šta je to, jesam li spavala? Jest... zvonce... Spavala 
sam i usnila san: ja se kao sanjkam po snijegu... zvonce 
zvoni, a ja drijemam. Kao da se sanjkam s dragim čovjekom, 
s tobom. I to daleko, daleko. Grlila sam te, ljubila, pripijala se 
uza te, kao da mi je zima, a snijeg se svjetluca... Znaš, kad 
se noću sjaji snijeg, a mjesec gleda, meni je kao da nisam na 
zemlji... Probudila sam se, a dragi kraj mene, kako je to 
lijepo... 

— Kraj tebe — mrmljaše Mitja, cjelivajući joj haljinu, 
grudi, ruke. 

I odjedanput mu se pričini nešto neobično: pričini mu se 
da ona gleda pravo preda se, ali ne u njega, ne u njegovo 
lice, već preko njegove glave, netremice i neobično ukočeno. 
Na licu joj se javi iznenada čuđenje, gotovo strah. 


— Mitja, tko nas odande gleda? — zapita ona naglo. 


Mitja se okrenu i spazi da je zaista netko razmaknuo za- 
vjesu 1 kao da ih motri. I kao da ih je bilo više. On skoči 
i brzo pristupi onome koji je gledao. 

— Ovamo, izvolite ovamo — javi se nečiji glas tiho, ali 
odrješito i odlučno. 

Mitja izađe pred zastore i ukoči se na mjestu. Cijela je 
soba bila puna ljudi, ali ne onih prijašnjih, već drugih. Tre- 
nutna studen prođe mu niz leđa, i on zadrhta. U tren oka 
prepozna sve te ljude. Ovo, ovaj visoki i debeli starac u 
ogrtaču i u kapi s kokardom — to je upravitelj kotarske po- 
licije Mihail Makarovič. A onaj »sušičavi, čisto odjeven ki- 
coš, uvijek u lijepo očišćenim čizmama« — to je pomoćnik 
državnog tužioca. »On ima kronometar od četiri stotine ru- 
balja, koji mi je pokazivao.« A onaj mladi, mali, s naoča- 
rima... Mitja je zaboravio njegovo prezime, ali ga poznaje, 
viđao ga je, to je istražitelj, istražni sudac koji je nedavno 
došao iz »Pravnog zavoda«. A ono je eno -— kotarski pred- 
stojnik Mavrikij Mavrikič, njega već poznaje, znanac mu je. 
A ovi s limenim značkama, što će ti? I još nekakva dva se- 
ljaka... A ondje kod vrata Kalganov i Trifon Borisič. 

— Gospodo... što želite, gospodo? — otpoče Mitja, ali 
odjedanput, kao izbezumljen, kao netko drugi, uzviknu glas- 
no i snažno: 

— Ra-zu-mi-jem! 

Mladi čovjek s naočarima pođe naglo naprijed i pristupi 
Mitji te otpoče, iako dostojanstveno, ali ipak nekako žurno: 

— Imamo s vama... jednom riječi, molim vas ovamo, 
ovamo na divan... prijeka je potreba da se s vama objas- 
nimo. 

— Starac! — viknu Mitja bijesno. — Starac i njegova 
krv... Ra-zu-mi-jem. 

I on, kao da ga je tko pokosio, gotovo pade na stolac što 
se nalazio do njega. 

— Razumiješ? Razumio. si! Ocoubojica i odrod, krv tvog 
starog oca vapi za tobom! — viknu iznenada stari upra- 
vitelj kotarske policije, pristupivši Mitji. Bio je izbezumljen, 
pocrvenio, sav drhtao, 

— Ta to je nemoguće! — povika mladi čovječuljak. — 
Mihaile Makaroviču, Mihaile Makaroviču! To ne ide tako, 
to ne ide tako! Molim, dopustite mi da ja sam govorim. Ni- 
kako nisam mogao očekivati da ćete ovako nešto učiniti... 

— Ali to je bunilo, gospodo, bunilo! — vikaše upravitelj 
kotarske policije. 

— Pogledajte ga: noću, pijan, s raspuštenom djevojkom i 
poprskan krvlju svoga oca... Bunilo, bunilo! 

— Najsrdačnije molim, prijatelju, Mihaile Makaroviču, da 
svladate svoje osjećaje — prošapta žurno starcu pomoćnik 
državnog tužioca — inače ću biti prisiljen poduzeti... 

Ali mali istražni sudac ne dade da dovrši. On se obrati 
Mitji, te reče odlučno, glasno i svečano: 

— Gospodine poručniče u ostavci, Karamazove, moram 
vam saopćiti da ste optuženi zbog ubojstva svog oca Fjodora 
Karamazova koje je izvršeno noćas... ' 

On još nešto reče i državni tužilac također nešto doda, ali 
Mitja ih nije razumio, mada slušaše. On ih sve promatraše 
divljim pogledom. 

DEVETA KNJIGA 


PREDISTRAGA 


POČETAK KARIJERE ČINOVNIKA PERHOTINA 


Petar Iljič Perhotin, koga smo ostavili kako neobično sna- 
Žno lupa o čvrsto zatvorena vrata na kući trgovkinje Moro-. 
zove, postigao je da su ga napokon čuli. Fenja, koja se to- 
liko prepala prije dva sata i koja se još ni sad od uzrujavanja 
i »misli« nije usudila da legnc, bila se sad ponovo prestrašila, 
gotovo histerično, kad je začula takvo bijesno lupanje o 
vrata: pričinilo joj se da opet lupa Dmitrij Fjodorovič (iako 
je sama vidjela kako se odvezao), jer tako »bezobrazno« nije 
mogao lupati nitko drugi osim njega. Ona potrča pazikući, 
koji se bio probudio i na tu lupu pošao prema vratima, da 
zamoli neka nikog ne pušta unutra. Ali kad je pazikuća 
zapitao onog što je lupao, i saznao tko je i da želi vidjeti 
Feodosiju Markovnu zbog nečega vrlo važnog, odluči najzad 
da mu otvori. Kad je Petar Iljič ušao u istu onu kuhinju 
Feodosije Markovne i ona ga zamolila da smije, »kako ne bi 
bilo sumnje«, ući i pazikuća, otpoče ispitivati i natrapa od- 
mah na glavno: to jest da je Dmitrij Fjodorovič, kad je po- 
trčao da traži Grušenjku, zgrabio iz avana tučak, a vratio se 
bez tučka, ali krvavih ruku: »I krv je još kapala, tako ka- 
pala s ruku, tako kapala!« uzvikivala je Fenja, koja je, očito, 
sama stvorila tu užasnu činjenicu u svojoj poremećenoj mašti, 
Ali je krvave ruke vidio i Petar Iljič, iako nije s njih kapala 
krv, on mu je sam pomogao da ih opere, ali pitanje nije 
bilo o tome je li se krv na rukama dotle već osušila, već o 
tome kamo je Dmitrij Fjodorovič otrčao s tučkom, tj. je li 
baš zbilja Fjodoru Pavloviču, i iz čega se to moglo tako si- 

gurno zaključiti? O toj se činjenici raspitivao Peter Iljič do 
u potankosti, i mada, najzad, nije ništa saznao, ipak je go- 
tovo stekao uvjerenje da Dmitrij Fjodorovič i nije mogao 
nikamo drugamo otrčati, nego u roditeljsku kuću, i da se 
dakle ondje svakako moralo nešto dogoditi. »A kad se vratio 
— nadovezala Fenja uzrujano — i ja mu sve priznala, po- 
čela sam ga ispitivati: od čega su vam, prijatelju, Dmitrije 
Fjodoroviču, obje ruke krvave, on kao da joj je ovako odgo- 
vorio: da je ovo krv ljudska i da je maloprije ubio čovjeka 
— tako mi je priznao 1 ovdje se preda mnom zbog toga po- 
kajao, a onda je naglo istrčao kao lud. Ja sam sjela i počela 
razmišljati: kamo li je on sad ovako lud otrčao? Orići će, 
mislim, u Mokro i ondje ubiti gospođu. Onda sam potrčala 
da ga molim da ne ubije gospođe, najprije u njegov stan, a 
onda u dućan Plotnikovih gdje sam vidjela da već polazi i 
đa mu ruke nisu više krvave.« (Fenja je ovo spazila i zapam- 
tila.) Starica, baka Fenjina, potvrdila je, koliko je mogla, sve 
iskaze svoje unuke. Kad se Petar Iljič raspitao još o koječemu, 
izašao je iz kuće još uzrujaniji i nemirniji nego što je ušao. 

Činilo se da bi bilo najjednostavnije i najkraće da se ot- 
puti u kuću Fjodora Pavloviča i sazna nije li se ondje što 
dogodilo, a ako se dogodilo, što se zapravo dogodilo, i, kad 
se već zaista uvjeri, onda tek da pođe do upravitelja kotarske 
policije, kako je bio Petar Iljič čvrsto odlučio. Ali noć je bila 
mrka, vrata kod Fjodora Pavloviča čvrsta, te bi opet morao 
lupati, a s Fjodorom Pavlovičem se znao tek onako — i on 
bi morao lupati dotle dok mu ne bi otvorili, a kad tamo, 
ondje se nije ništa dogodilo, i podrugljivi Fjodor Pavlovič 
poći će sutra da priča po cijelom gradu pričicu kako je o po- 
noći provalio u stan nepoznati činovnik Perhotin da sazna 
nije li se tko ubio. Skandal! A skandala se bojao Petar Iljič 
najviše na svijetu. Ali je ipak osjećaj, koji ga je zanio, bio 
toliko jak da je on, lupivši nogom o zemlju i koreći opet 
sebe, bez oklijevanja udario novim putem, ali koji nije vodio 
Fjodoru Pavloviču, već gospođi Hohlakovoj. Ako ova, mi- 
slio je on, odgovori na pitanje: je li ona dala danas, u to i to 
vrijeme, Dmitriju Fjodoroviču tri tisuće, i on dobije negativan 
odgovor, onda će odmah poći upravitelju kotarske policije i 
ne svraćajući Fjodoru Pavloviču, a u protivnom slučaju od- 
godit će sve do sutra i vratiti se kući. Ovdje, dakako, pada 
u oči da je u odluci mladog čovjeka da pođe noću, gotovo u 
jedanaest sati, u kuću sasvim nepoznate otmjene dame i da 

je digne možda iz postelje da joj zada čudnovato pitanje, bi- 
lo možda kudikamo više vjerojatnosti da izazove skandal 
nego da pođe Fjodoru Pavloviču. Ali tako ponekad, osobito 
u slučajevima nalik na ovaj, rade i najsavjesniji i najflegma- 
tičniji ljudi. A Petar Iljič nije, međutim, bio u ovom trenutku 
nimalo flegmatičan! Poslije se cijelog svog života sjećao kako 
se neodoljivi nemir, koji ga je postepeno obuzimao, uzdigao 
konačno u njemu do muke i nosio ga čak protiv njegove 
volje. Razumije se da je on grdio sebe cijelim putem što ide 
toj gospođi, ali je po deseti put ponovio, škripajući zubima: 
»Izvest ću, izvesti do krajal« I on je postigao svoju na- 
mjeru — i izveo. 

Bilo je točno jedanaest sati kad je ušao u kuću gospođe 
Hohlakove. Dosta su ga brzo pustili u dvorište, ali na pi- 
tanje da li već počiva gospođa ili još nije legla — nije mu 
mogao pazikuća točno odgovoriti, osim, da ona u to doba 
obično već počiva. »Prijavite se gore, ako vas htjednu 
primiti — primit će vas, ako ne htjednu — neće vas primiti.« 
Petar Iljič uspeo se gore, ali tu je išlo poteže. Sluga ga ne 
htjede prijaviti, te napokon zovnu djevojku. Petar Iljič 
uljudno ali odlučno zamoli djevojku neka javi gospođi 
da je, reče, došao jedan ovdašnji činovnik, Perhotin, zbog 
nekog osobito važnog posla — a da to nije tako važno, on se 
ne bi usudio doći — »prijavite me baš tim riječima«, zamoli 
je on. Djevojka ode. On ostade u predsoblju da čeka. Gospođa 
Hohlakova, iako još nije bila legla, bila je već u svojoj spa- 
vaćoj sobi. Bila je rastresena sve od današnjeg Mitjina posjeta 
i već je predosjećala da je neće mimoići migrena, koja ju je u 
sličnim slučajevima obično napadala. Kad sasluša prijavu dje- 
vojke, neobično se iznenadi, ali ipak razdraženo odgovori da 
ga ne prima, unatoč tome što je neočekivani posjet nepoznatog 
»ovdašnjeg činovnika« u ovo doba vrlo zainteresirao njenu 
Žensku radoznalost. Ali Petar Iljič upro ovaj put kao mula, 
i kad je čuo da ga ne primaju, on neobično energično zamoli 
da ga još jedanput najavi, i to baš »ovim riječima«, da je on 
došao »po neobično važnom poslu, i oni će možda kasnije 
sami žaliti ako ga sada ne prme.« »Bilo mi je onda kao da 
sam jurio niz brijeg«, pričaše sam poslije. Sobarica ga po- 
gleda u čudu i pođe da ga po drugi put najavi. Gospođa 
Hohlakova bila je preneražena, trenutak je razmišljala, ras- 
pitala se kakav je, te saznala da je »vrlo pristojno odjeven, 
mlad i učtiv«... Napominjem uzgred u zagradi da je Petar 

Iljič bio prilično ljepuškast mladić i da je to sam znao. Gos- 
pođa Hohlakova odluči da iziđe. Bila je već u svojoj kućnoj 
haljini i u papučama, ali je ipak preko ramena prebacila crni 
šal. »Činovnika« zamoliše neka uđe u gostinjsku sobu, u onu 
istu u kojoj je danas primila Mitju. Domaćica iziđe pred 
posjetioca stroga, upitna izraza te, i ne ponudivši ga da sje- 
dne, odmah upita: »Šta želite?« 

— Odlučio sam da vas uznemirim, gospođo, u povedu za- 
jedničkog našeg znanca, Dmitrija Fjodoroviča Karamazova 
— otpoče Perhotin, ali tek što izusti to ime, na licu domaćice 
se pojavi strašna razdraženost. Ona gotovo zaciča i prekinu 
ga srdito. 

— Kako će me dugo, mučiti s tim užasnim čovjekom! — 
povika ona bijesno. — Kako ste se usudili, milostivi gospo- 
dine, kako ste se odlučili da uznemirite nepoznatu gospođu 
u njenoj kući u ovo doba... i doći da joj govorite o čovjeku 
koji je ovdje u istoj ovoj gostinskoj sobi, prije neko tri sata, 
htio da me ubije, lupao nogama i otišao kako nitko ne od- 
lazi iz čestite kuće. Znajte, milostivi gospodine, da ću vas 
tužiti i da vam to neću oprostiti, izvolite me odmah osta- 
viti... Ja sam mati, ja ću odmah... ja... ja... 

— Ubiti? Dakle je i vas htio ubiti? 

— A zar je već koga ubio? — zapita gospođa Hohlakova 
brzo. 

— Izvolite me saslušati, gospođo, samo pola minute, i ja ću 
vam u dvije riječi sve objasniti — reče Perhotin odlučno. 
— Danas poslije podne u pet sati uzajmio je od mene gospo- 
din Karamazov ovako drugarski deset rubalja, i ja pouzdano 
znam da on nije imao novaca, a opet danas u devet sati 
došao je meni i nosio u rukama sasvim otvoreno svežnjić sto- 
tinjarki, otprilike dvije do tri tisuće rubalja. Ruke i lice bili 
su mu krvavi, a bio je takav kao da je poludio. Na moje 
pitanje otkud mu tolik novac, on mi je sasvim određeno od- 
govorio da ga je dobio maloprije od vas i da ste mu vi uzaj- 
mili svotu od tri tisuće da otputuje u zlatne rudnike... 

Na licu gospođe Hohlakove pojavi se odjedanput neobično 
i bolesno uzbuđenje. 

— Bože! To je on svog oca ubio! — povika ona i pljesnu 
dlanovima. — Nisam mu dala nikakva novca, nikakva! O, 
trčite, trčite! Ne govorite mi više ni riječi! Spasavajte starca, 
trčite njegovu ocu, trčite! 

— Dopustite, gospođo, dakle niste mu dali novaca? Dobro 
se sjećate da mu niste dali ništa? 

— Nisam dala, nisam dala! Odbila sam ga jer ne umije da 
cijeni novac. Izašao je kao bijesan i stao lupati nogama. Po- 
jurio je na me, ali sam izmakla... I još ću vam to reći, kao 
čovjeku pred kim sad ne namjeravam ništa kriti, da je on 
čak pljunuo na me, možete li to zamisliti? A što mi stojimo? 
Ah, sjednite... Oprostite, ja... Ili bit će bolje, trčite, trčite, 
vi morate trčati i spasiti nesretnog starca od užasne smrti. 

— A šta, ako ga je on već ubio? 

— Ah, bože moj, zbilja! Šta ćemo dakle sada raditi? Šta 
mislite, što treba sada raditi? 

Međutim, ona posadi Petra Iljiča i sjedne prema njemu. 
Petar Iljič joj ukratko izloži, ali dosta jasno tok događaja, 
ili bar onaj dio kojemu je sam danas bio svjedokom, ispriča 
joj o svojem maloprijašnjem posjetu Fenji te joj ispriča o 
tučku. Sve su te potankosti užasno potresle uzrujanu gospođu 
koja je uzvikivala i pokrivala oči rukama. 


— Pomislite, a ja sam sve to predosjećala. Obdarena sam 
tom osobinom, sve što mi se pričini, to se i dogodi. I koliko 
put sam, koliko put gledala u tog užasnog čovjeka i uvijek 
mislila: ovo je čovjek koji će na kraju sve pobiti. I tako se 1 
desilo. To jest, ako nije ubio sada mene, već samo svog oca, 
to je zato što je to bio očito prst božji koji me je sačuvao, a 
osim toga ga je bilo stid da me ubije, jer sam mu sama, ovdje, 
na ovom mjestu, objesila o vrat ikonu s moćima velikomu- 
čenice Varvare. T kako sam bila u tom trenutku blizu smrti, 
ja sam prišla tik do njega, i on je prema meni ispružio vrat! 
Znate li, Petre Iljiču (oprostite, rekoste da se zovete Petar 
Uljič), znate li, ja ne vjerujem u čuda, ali ta ikonica i to čudo 
koje se očito dogodilo meni — to me potresa i ja opet poči- 
njem vjerovati u Što hoćete, Jeste li čuli za starca Zosimu? 
A, uostalom, ja ne znam što govorim... I pomislite, on je 
s ikonicom o vratu pljunuo na me... Dakako, samo je plju- 
nuo, a nije ubio, i... i gle, kamo je odjurio! Kamo ćemo, 
kamo ćemo sad, šta mislite? 

Petar se Iljič diže i reče da ide sad pravo upravitelju ko- 
tarske policije i da će mu sve ispričati, a on neka čini kako 
sam najbolje zna. 

— Ah, to je divan, divan čovjek, znam se s Mihailom 
Makarovičem. Svakako, svakako njemu. Kako ste vi dovit- 

ljivi, Perre Iljiču, i kako sre sve ovo dobro zamislili; znate, ja 
ne bih nikad na vašem mjestu na tu misao došla, 

— To više što sam i sam dobar upraviteljev znanac — 
napomenu Petar Iljič koji još neprestano stajaše i očito na- 
stojaše da se na neki način što brže otrese žustre gospođe, 
koja mu nije nikako dala da se s njom oprosti i ode. 

— I znate li, znate li — ćeretaše ona — dođite da mi ka- 
Žete š šta ste ondje vidjeli i saznali ... i šta će se otkriti... 1 
šta će s njim uraditi i kako će ga osuditi... Recite, kod nas, 
je li, nema smrtne kazne? Ali svakako dođite, makar noću u 
tri sata, makar u četiri, pa čak i u četirti po... Kažite neka 
me probude, prodrmusaju, ako se ne budem hrjela dići, O, 
bože, ta neću ni zaspati. Čujte, ne bih li i ja pošla s vama? 

— Ne, ali ako biste htjeli sad odmah da napišete svojom 
rukom tri redića, za svaki slučaj, da niste dali Dmitriju Fjo- 
doroviču nikakve novce, to ne bi možda bilo na odmet... 
za svaki slučaj. 

— Svakako! — oduševljeno potrča prema svom pisaćem 
stolu gospoda Hohlakova, — Znate li, vi me iznenađujete, 
vi me naprosto potresate svojom dosjetljivošću i razumije- 
vanjem u tim poslovima... Služite li ovdje? Kako mi je 
drago čuti da ovdje služite... 

I dok je govorila, ona je brzo napisala na polovici arka 
poštanskog papira ova tri krupna retka: 

»Nikad u svom životu nisam dala u zajam nesretnom 
Dmitriju Fjodoroviču Karamazovu (jer on je sad ipak ne- 
sretan) tri tisuće rubalja, danas, a niti bilo kad, a ni bilo kad 
nikakav drugi novac! Na ovo se zaklinjem svime što je sveto 


na ovom svijetu. Meoblakovsi 


— Evo vam pisma! — okrenu se ona naglo Petru Iljiču. 
— Ta odlazite, spasavajte! To je veliko djelo što ga podu- 
zeste. 

I ona ga triput prekriži! Istrča da ga isprati čak do pred- 
soblja. 

— Koliko sam vam zahvalna! Nećete vjerovati koliko 
sam vam zahvalna što ste svrnuli prvo meni. Kako da se 
nismo dosada našli? Meni će jako laskati da vas i ubuduće 
primam u svojoj kući. I kako je ugodno čuti da ovdje slu- 
Žite... i ovako savjestan, tako dosjetljiv... Ali, oni vas 
moraju cijeniti, moraju napokon razumjeti, i sve što budem 
mogla za vas učiniti, vjerujte... O, ja tako volim mladež! 

Zaljubljena sam u mladež! Mladi ljudi — oni su temelj cijele 
naše današnje paćeničke Rusije, sva njena nada... O, idite, 
idite... 

Ali Petar Iljič već istrča, jer ga inače ne bi tako brzo pu» 
stila. Uostalom, gospoda je Hohlakova učinila na nj pri- 
lično prijatan dojam, koji je donekle stišao njegov nemir što 
se umiješao u tako ružnu zgodu. Ukusi su neobično različiti, 
to je poznato. »I nije ona baš ni tako stara«, pomisli om i bi 
mu nekako ugodno — »naprotiv, držao bih je za njenu 
kćer.« 

A što se tiče gospođe Hohlakove, nju je naprosto očarao 
taj mladić. »Toliko znanje, toliko savjesnosti i sve u tako 
mladom čovjeku u naše doba, a pored toga još takvi maniri 
i vanjština. Eto, kažu za suvremene mladiće da ništa ne 
znaju, ali eto, na primjer, itd, itd.« I tako je ona onaj »stra- 
šni događaj« gotovo i zaboravila, i tek kad se iznenada sje- 
tila, »kako je bila blizu smrti«, reče: »To je užasno, užasno!« 
Ali odmah zaspi vrlo tvrdim snom. Ne bih, uostalom, pri- 
čao o takvim sitnicama i sporednim potankostima da nije taj 
tek opisani ekscentrični susret mlada činovnika s još tako mla- 
dom udovicom poslužio kasnije kao temelj cijele životne ka- 
rijere tog savjesnog i pristalog mladića, čega se sve do danas 
u čudu sjećaju u našem gradu i o čemu ćemo i mi možda 
posebno kazati koju riječ kad se završi dugačka pripovijetka 
o braći Karamazovima. 


II 
UZBUNA 


Naš upravitelj kotarske policije, Mihail Makarovič Ma- 
karov, potpukovnik u ostavci i dvorski savjetnik, bio je do- 
bar čovjek i udovac. Ovamo je došao tek prije tri godine, 
ali već je bio stekao opće simpatije, a najviše zbog toga što 
je »umio da okupi društvo«. Gosti nisu gotovo ni izbi- 
vali iz njegove kuće, te se činilo da on bez njih ne bi mogao 
sam ni Živjeti. Kod njega je sigurno svaki dan netko ručao, 
bar dva, samo dva gosta, ali bez gostiju nije se za stol sjedalo. 
Davao je i veće ručkove, prilikom kojekakvih, često čak 1 pri- 

likom nemogućih slučajeva. Jela, mada nisu bila birana, ali 
su bila obilna, paštete su bile izvrsno priređivane, a vina, 
iako se nisu odlikovala svojom kakvoćom, isticala su se ko- 
ličinom. U prednjoj sobi nalazio se biljar uz vrlo pristojan 
namještaj, a po zidovima je bilo čak i slika engleskih trkač- 
kih konja, u crnim okvirima koji spadaju, kako je poznato, 
među prijeko potrebne ukrasne biljarne sobe čovjeka samca, 
Svaku su se večer kartali, bar za jednim stolom. Ali vrlo se 
često skupljalo i cijelo bolje društvo našeg grada, s mamicama 
i kćerkama, kako bi plesali. Ali, iako je Mihail Makarovič 
bio udovac, ipak je živio porodičnim Životom jer je uza nj 
bila već odavno obudovjela kći i njene dvije kćeri, unuke 
Mihaila Makaroviča. Djevojke su bile već odrasle i završile 
obrazovanje, bile su zgodne vanjštine, vesele naravi, pa, iako 
su svi znali da nemaju nikakva miraza, ipak su one privla- 
čile u djedovu kuću našu omladinu, Poslu nije bio Mihail 
Makarovič baš osobito vješt, ali dužnost svoju nije vršio 
gore od mnogih drugih. Ako ćemo otvoreno reći, bio je to 
čovjek prilično neobrazovan i čak površan što se tiče jasnog 
shvaćanja granica svoje administrativne vlasti. Neke refor- 
me suvremene vladavine, on ne samo da nije mogao pot- 
puno da shvati, već ih je shvaćao često vrlo pogrešno, i to 
ne zbog svoje osobite nespretnosti, već prosto zbog svog bez- 
brižnog značaja, zbog toga što nikako nije imao vremena da 
se s njima upozna. »U meni je, gospodo, više vojničkog nego 
građanskog duha«, govoraše sam o sebi. Čak ni o osnovnim 
načelima seljačke reforme nije još jednako bio stekao konačan 
i stalan pojam, te se s njima upoznavao, tako da kažem, iz 
godine u godinu, popunjujući svoje znanje praktički i slu- 
čajno, iako je i sam bio vlastelin. Petar Iljič znao je sasvim 
pouzdano da će on ove večeri sigurno zateći kod Mihaila 
Makaroviča bar kojega gosta, samo nije znao koga. A me- 
đutim sjedili su kod njega u ovom trenutku, baš kao naruče- 
no, za jeralašem!, državni tužilac i naš kotarski liječnik, Var- 
vinski, mlad čovjek koji tek što bijaše stigao ovamo iz Petro- 
grada, jedan od onih koji su s odličnim svršili petrogradsku 
Medicinsku akademiju. Državni tužilac, to jest pomoćnik 
državnog tužioca, koga su kod nas zvali tužiocem, Ipolit Ki- 
rilovič, bio je osobit čovjek, srednjih godina, imao je svega 
trideset i pet godina, ali je naginjao sušici, i bio oženjen vrlo 


1 Igra u karte. 

debelom i bezdjetnom gospođom — čovjek sebičan i razdraž- 
ljiv, ali međutim vrlo solidne pameti i čak dobra srca. Čini 
se kao da je sva bijeda njegova karaktera potjecala otale što 
je držao do sebe nešto više nego što su to dopuštale njegove 
istinske vrline. I zato je neprestano bio nekako nemiran. Uz 
to je imao neke uzvišenije i čak umjetničke sklonosti, na pri- 
mjer, za psihologiju, za osobito poznavanje čovječje duše, 
osobito sposobnost da otkrije zločinca i njegov zločin: S ob- 
zirom na to držao je da mu je učinjeno krivo, da su ga mimo- 
išli u službi, i uvijek je bio uvjeren da ga ondje u višim kru- 
govima nisu umjeli ocijeniti i da ima neprijatelja. U mračnim 
trenucima čak je prijetio da će prebjeći u kriminalističke od- 
vjetnike. Neobičan slučaj Karamazova, ocoubojstvo, kao da 
ga je svega streslo: »Ovo je takva zgoda da bi se mogla 
pročuti po cijeloj Rusiji.« Ali ja opet istrčavam naprijed. 

U susjednoj sobi sjedio je s gospođicama i naš mladi istraž- 
ni sudac Nikolaj Parfenovič Neljudov, koji je tek prije dva 
mjeseca stigao iz Petrograda. Poslije su kod nas govorili i čak 
se čudili tome kako su se sve te ličnosti nekako kao navlaš 
sastale u kući izvršne vlasti baš one večeri kad je izvršen »zlo- 
čin«. A, međutim, sve je bilo kudikamo jednostavnije i do- 
godilo se sasvim prirodno: suprugu Ipolita Kiriloviča već 
su drugi dan boljeli zubi, i on je morao pobjeći nekamo od 
njena jauka, a liječnik, već po svojoj prirodi, nije mogao biti 
uvečer nigdje drugdje nego uz karte. A Nikolaj Parfenovič 
Neljudov je već prije tri dana računao na to kako će doći 
te večeri Mihailu Makaroviču, tako da kažem, iznenada, te 
neočekivano i lukavo iznenaditi njegovu stariju djevojku, 
Olgu Mihajlovnu, time što zna za njenu tajnu, što zna da joj 
je danas rođendan, i da je ona namjerno htjela da to zataji 
pred našim društvom samo da ne mora pozvati cijeli grad na 
zabavu. Nadao se da će biti mnogo smijeha 1 natucanja na 
račun njenih godina, da se ona tobože boji da ih prizna, i 
da će on sad, jer zna njenu tajnu, sutra to svima pripovije- 
dati, itd, itd. Ljupki mladić bio je, što se toga tiče, velik 
Šaljivdžija, a i naše gospođe prozvale su ga šaljivdžijom, što 
se njemu, čini se, neobično sviđalo. Uostalom, on se vrlo 
lijepo vladao, bio je iz dobre porodice, dobra odgoja i do- 
brih osjećaja, pa iako je volio da uživa, bio je ipak posve ne- 
vin i uvijek pristojan. Po vanjštini bio je malog uzrasta 
te slabe i nježne tjelesne građe. Na njegovim tankim i bli- 
jedim prstićima uvijek se sjalo nekoliko prstenova. Pri vrše- 

nju svoje dužnosti držao se neobično važno, kao da je svoje 
značenje i svoju dužnost smatrao za neku svetinju. Osobito 
je umio prilikom preslušavanja da zbuni ubojice i druge zlo- 
čince iz prostog puka, i zaista, iako ga nisu poštovali, oni su 
mu se ipak divili. 

Kad je Petar Iljič došao upravitelju kotarske policije, bio je 
naprosto preneražen: on je odmah vidio da ondje već sve 
znaju. I zbilja, svi su ostavili karte, svi su stajali i raspravlja- 
li, a čak je 1 Nikolaj Parfenovič dotrčao od gospođica vrlo 
ratoborna i uplašena lica. Petra Iljiča dočekaše s viješću, koja 
ga je zaprepastila, naime, da je stari Fjodor Pavlovič ove no- 
ći zaista ubijen i u svojoj kući orobljen. A to se saznalo tek 
maloprije i evo ovako: 

Marfa Ignatjevna, supruga Grigorija, koji je bio oboren 
kod plota, iako je spavala tvrdim snom u svom krevetu te 
mogla tako prespavati do jutra, ipak se probudila iznenada. 
Tome je pripomogao strašan  epileptički Smerdjakovljev 
uzvik, koji je bez svijesti ležao u susjednoj sobi — onaj uzvik 
kojim su uvijek započinjali njegovi napadi padavice i koga 
se uvijek, cijelog svog Života, strašno bojala Marfa Ignatjev- 
na i koji je djelovao na nju bolno. Ona se nije nikad mogla 
na nj priviknuti. Ona je skočila još bunovna i gotovo kao lu- 
da potrčala u Smerdjakovljevu sobicu. Ali ondje je bilo mrač- 
no, čula je samo da je bolesnik počeo strašno krčati i praća- 
kati se. Sad je Marfa Ignatjevna viknula i počela dozivati 
muža, ali se odmah nekako sjetila da Grigorija, čini se, kad 
je ustajala nije bilo u postelji. Potrčala je natrag postelji i 
počela tražiti i pipati po njoj, ali postelja doista bijaše prazna, 
Sigurno je otišao, ali kamo? Ona je istrčala na ulazne stepe- 
nice i zovnula ga s ulaznih stepenica. Odgovora, dakako, 
nije dobila, ali je zato čula u noćnoj tišini odnekud, kao 
daleko u vrtu, neko ječanje. Poče da prisluškuje; ječanje se 
opet ponovilo, i bilo je jasno da zbilja dolazi iz vrta, »Gos- 
pode, baš kao onda Lizaveta Smerdjašča!« — iskrslo u nje- 
noj zbunjenoj glavi. Zatim je plašljivo sišla niza stepenice i 
spazila da su vrtna vratašca otvorena: »Sigurno je on, moj 
mili, ondje«, pomislila ona i prišla vratašcima i odjedanput 
jasno čula da je Grigorij doziva slabim, stenjućim, strašnim 
glasom: »Marfa, Marfa!« — »Gospode, sačuvaj nas nesreće!« 
prošaptala Marfa Ignatjevna i potrčala onamo otkud je do- 
pirao glas, i tako je, eto, našla Grigorija. Ali ga nije našla 
kraj plota, ne na onom mjestu gdje je bio oboren, već nekih 

dvadesetak koraka daleko od plota. Poslije se utvrdilo da je 
on, kad se osvijestio, počeo puzati i vjerojatno puzao dugo 
i nekoliko puta gubio svijest i padao ponovo u nesvijest. 
Ona je odmah spazila da je sav krvav i vrisnula slabim, 
potmulim glasom. Grigorij je mucao tiho i bez veze: »Ubio 
je... oca ubio... što vičeš, ludo... trči, zovi...« Ali Mar- 
fa Ignatjevna nije prestajala nego je neprestano vikala, i kad, 
je iznenada spazila da je gospodarev prozor otvoren i ras- 
vijetljen, potrčala je onamo i počela zvati Fjodora Pavloviča. 
Ali kad je pogledala kroz prozor, ugledala je strašan prizor: 
gospodar je ležao nauznak na podu, nepomičan. Kućna svi- 
jetla haljina i bijela košulja bile su na prsima krvave. Svje- 
ćica na stolu jasno je osvjetljavala krv i nepomično, mrtvo 
lice Fjodora Pavloviča. Marfa Ignatjevna, koju je bio obuzeo 
neopisiv užas, potrčala je od prozora, istrčala iz vrta, trgla 
zavor na vratima i pojurila iza kuće susjedi Marji Kondratjev- 
noj. Obje susjede, mati i kći, već su odavno spavale ali su 
se probudile na jaku i bijesnu lupu o prozorske kapke i viku 
Marfe Ignatjevne te pritrčale prozoru. Marfa Ignatjevna im 
saopći što se zbilo, bez veze, cičeći i vičući, ali ipak ono glav- 
no, i pozva ih u pomoć. Slučajno je baš te noći spavao kod 
njih skitnica Foma. One ga u tren oka probudiše, i sve troje 
potrčaše na mjesto zločina. Marja Kondratjevna sjetila se 
uzgred da je večeras, u dever sati, čula iz svoje bašče strašan 
i prodirući krik koji je odjeknuo cijelom okolicom — i to 
je bio jamačno onaj isti Grigorijev krik kad je, ščepavši ru- 
kama za nogu Dmitrija Fjodoroviča koji se bio već popeo 
na plot, dreknup: »Ocoubojico!« Viknuo je netko i onda se 
sve stišalo, pričaše Marja Kondratjevna trčeći. Kad su do- 
trčale na mjesto gdje je ležao Grigorij, obje su ga žene uz Fo- 
minu pomoć prenijele u kuću. Kad su upalile svjetlo, primije- 
tile su da se Smerdjakov nije još primirio nego da se još jed- 
nako, izvrnutih očiju, praćaka, a iz usta mu curi pjena. Gri- 
goriju su oprali glavu vodom i octom i poslije toga je odmah 
došao svijesti 1 odmah zapitao: »Je li gospodar ubijen ili nije?« 
Tada su pošle obje žene s Fomom gospodinu, ali kad su ušle 
u bašću, spazile su da je sada ne samo prozor otvoren već da 
su i kućna vrara širom otvorena, dok se, međutim, gospodin 
već cijelu sedmicu svaku noć odmah u večer zaključavao te i 
Grigoriju zabranio da mu bilo zbog čega kuca na vrata. Spa- 
zivšt otvorena vrata, bojale su se obje žene i Foma da uđu 
gospodinu, »da ne bi iz toga štogod kasnije bilo«. A kad su 

se vratile, naložio im je Grigorij da netko odmah otrči upra- 
vitelju kotarske policije. I onda je Marja Kondratjevna otr- 
čala i sve uznemirila kod upravitelja kotarske policne. Ona 
je stigla prije Petra Iljiča svega nekih pet minuta, i tako on 
nije došao samo sa svojim slutnjama 1 zaključcima, već u 
neku ruku kao svjedok očevidac koji je svojim pričanjem 
još jače potvrdio opću slutnju tko je zločinac (u što on, uos- 
talom, nije mogao u dubini duše sve dosad vjerovati). 
Odlučiše da rade brzo i odlučno. Pomoćniku upravitelja 
gradske policije bilo je naloženo da odmah povede četiri 
redara, te su, po svim propisima koje neću ovdje opisivati, 
prodrli u kuću Fjodora Pavloviča i ondje na mjestu obavili 
očevid. Kotarski liječnik, čovjek vatren i novajlija, gotovo 
je molio da može pratiti upravitelja kotarske policije, tužio- 
ca i istražitelja. Spomenut ću samo ukratko: Fjodora Pav- 
loviča našli su mrtva, probijene glave, ali čime? Najvjero- 
jatnije onim istim oruđem kojim je poslije bio udaren i Gri- 
gorij. I to su oruđe našli kad im je Grigorij, kome je liječnik 
pomogao koliko je god mogao, prilično suvislo, iako slabim 
i isprekidanim 'glasom, ispričao kako je bio oboren. Počeli su 
tražiti s fenjerom kraj plota i našli bačeni tučak na stazi, na 
posve vidljivom mjestu. U sobi, u kojoj je ležao Fjodor Pav- 
lovič, nisu zatekli nikakva osobita nereda, ali za naslonom, 
kraj njegova kreveta, podigli su s poda veliku kuvertu od 
debela papira i službena formata s natpisom: »Dar od tri 
tisuće rubalja mome anđelu Grušenjki ako htjedne da dođe«, 
a dolje je bilo pripisano, jamačno naknadno i rukom Fjodora 
Pavloviča »i pilencetu«. Na kuverti su se nalazila tri velika 
crvena pečata, ali je kuverta bila već poderana i prazna: 
novci su bili odneseni, Našli su na podu i tanku crvenu vrpcu 
kojom je bila povezana kuverta. U iskazu Petra Iljiča učini- 
la je osobito jedna okolnost neobičan dojam na državnog tu- 
žioca i istražitelja, naime: slutnja da će se Dmitrij Fjodorovič 
sigurno ubiti u zoru, jer da je on to odlučio i to sam rekao 
Petru Iljiču, pred njim nabio pištolj, napisao pismo, turio ga 
u džep, itd, itd. Kad mu se Petar Iljič, koji nije htio to 
da vjeruje, zaprijetio da će otići i nekome reći da spriječi 
samoubojstvo, Mitja se na nj iskesio i odgovorio mu: »Nećeš 
dospjeti.« Moralo se dakle požuriti na mjesto, u Mokro, i 
uhvatiti zločinca prije nego što on, možda, zaista odluči da 
se ubije, »To je jasno, to je jasno!« ponavljaše tužilac neobič- 
no uzrujan: »Tako na dlaku čine slični obješenjaci: sutra će 

se ubiti, a prije smrti terevenka.« Pričanje kako se opskrbio 
u dućanu pićem i jelom samo je još jače raspalilo tužioca. 
»Sjećate li se onog momka što je ubio trgovca Olsufjeva, 
oteo je tisuću i po i odmah otišao brici da ga očešlja i 
nakovrča, a onda se, i gotovo ne krijući novac nego ga no- 
seći također u šakama, uputio curama.« Međutim, zadržala 
ih je istraga, pretraga kuće Fjodora Pavloviča, formalnost, 
itd. Sve je to iziskivalo vremena, i zato su dva sata prije 
poslali u Mokro kotarskog predstojnika Mavrikija Mavrikije- 
viča Šmercova, koji je upravo jučer ujutro stigao u grad po 
svoju plaću. Mavrikiju Mavrikijeviču dali su instrukcije: ka- 
da stigne u Mokro, neka bez svake buke neprekidno motri 
»zločinca« do dolaska nadležne vlasti, a isto tako neka sku- 
pi svjedoke, sotske!, itd. Tako je Mavrikij Mavrikijevič i 
uradio, sačuvao je incognito i samo je jedino Trifona Bori- 
siča, svog starog znanca, donekle uputio u tajnu. To se do- 
godilo baš u ono doba kad se Mitja susreo u mraku na do- 
ksatu s krčmarom, koji ga je tražio, i kojom je prilikom 
Mitja odmah primijetio. neku promjenu na licu i u govoru 
Trifona Borisiča. Tako nije znao ni Mitja, ni itko drugi, da 
na njega paze; kovčežić s pištoljem već je odavno ugrabio 
Trifon Borisič i spremio na sigurno mjesto. I tek u pet sati, 
gotovo u samu zoru, stigla je sva vlast, upravitelj kotarske 
policije, tužilac i istražitelj u dvije kočije i u dvije trojke. 
Liječnik je ostao u kući Fjodora Pavloviča u namjeri da su- 
tra obavi obdukciju leša umorenog, a osobito što ga je ne- 
obično zainteresiralo, kako je sluzi Smerdjakovu: »Takvi se 
uporni i dugotrajni napadi padavice, koji se neprekidno po- 
navljaju cijela dva dana, malokad dešavaju i oni pripadaju 
nauci«, izjavi svojim kolegama kad su odlazili i sa smijehom 
mu čestitali na nalazu. Tužilac i istražitelj vrlo su dobro za- 
pamtili da je liječnik nadovezao tom zgodom najodlučnijim 
tonom da Smerdjakov neće doživjeti jutra. 

A sada ćemo se, poslije dugog, ali čini se, prijeko potrebnog 
objašnjenja, vratiti onom momentu u našoj pripovijesti gdje 
smo se zaustavili u prošloj knjizi, 


..! Sotski su bili izabrani predstavnici seljaka koji su pomagali poli- 
ciji. 

II 
KRIŽNI PUT DUŠE. PRVA POSTAJA! 


Tako je, dakle, sjedio Mitja i divljim pogledom promatrao 
nazočne ne shvaćajući što mu govore. Odjedanput on usta, 
podiže ruke uvis i glasno viknu: 

— Nisam kriv. Za ovu krv nisam kriv. Za krv svog oca 
nisam kriv... Htio sam ga ubiti, ali nisam kriv. Ja to nisam 
UCINIO, 

Ali jedva što je dospio da to izgovori, iza zastora istrča 
Grušenjka i pade pravo pred noge upravitelja kotarske po- 
licije. 

— Ja sam, ja, prokleta, ja sam kriva! — jaukaše ona gla- 
som koji je razdirao dušu, i sva ui suzama, pružajući prema 
svima ruke. — On je zbog mene ubio! Ja sam ga mučila i do- 
vela dotle. I onog sam jadnog starca pokojnika mučila iz 
svoje zlobe i dovela do ovog! Ja sam krivac, prvi, glavni 
krivac! 

— Jest, ti si krivac! Ti si glavni zločinac! Ti bijesna, ti 
razvratna, ti si glavni krivac — povika upravitelj kotarske 
policije prijeteći joj rukom. 

Ali ga brzo i odlučno primiriše. Tužilac ga čak obujmi 
rukama. 

— Ovo će dovesti do nereda, Mihaile Makaroviču — viknu 
on. — Apsolutno smetate istrazi... kvarite sve — gotovo se 
gušio. 

— Treba mjere poduzeti, mjere poduzeti! — strašno us- 
kipje i Nikolaj Parfenovič. — Inače je apsolutno nemo- 
guće. 

— Osudite nas oboje! — produži da viče Grušenjka po- 
mamno i još jednako klečeći. — Oboje nas kaznite, i ja ću 
poći s njim makar i u smrt! 

— Gruša, Živote moj, krvi moja, svetinjo moja! — reče 
Mitja, te pade do nje na koljena i snažno je zagrli. — Ne 
vjerujte joj — vikaše on — ona nije ništa kriva, ni za kakvu 
krv i nizašto. 

! U originalu: mitarstvo, Mirarstvo je crkvenoslavenska riječ i ne da 


se prevesti jednom riječi, a znači: prijelazi 1 stanja duše poslije ča- 
vjekove smrti. 

On se poslije sjećao kako ga je nekoliko ljudi silom otrglo 
od nje, kako su je iznenada odveli i kako se pribrao tek kad 
je već sjedio za stolom. Kraj njega i iza njega stajahu ljudi 
s limenim pločicama. Prema njemu, s druge strane stola, 
sjedio je na divanu Nikolaj Parfenovič, sudski istražitelj, i ne- 
prestano ga nagovarao da gutne malo vode iz čaše što se 
nalazila na stolu: »To će vas osvježiti, to će vas primiriti, 
ne bojte se, ne uznemirujte se«, nadoveza on neobično učtivo. 
A Mitju je iznenada, kako se poslije sjećao, strašno zainte- 
resiralo njegovo veliko prstenje, jedan od ametista, a drugi jas- 
nožut, prozračan i neobično sjajan. I on se još dugo poslije to- 
ga u čudu sjećao kako je to prstenje neodoljivo privlačilo 
njegov pogled i, štoviše, za sve vrijeme ovih strašnih sati is- 
trage, tako da nije nikako mogao od njih odvratiti pogleda i 
zaboraviti ih — što je bilo u potpunoj opreci s njegovim po- 
ložajem. S lijeve Mitjine strane, na ono mjesto gdje je sinoć 
sjedio Maksimov, sjeo je sad tužilac, a s desne pak strane, na 
ono mjesto gdje je onda sjedila Grušenjka, namjestio se neka- 
kav rumeni mladić u nekakvu lovačkom, veoma iznošenom ka- 
putu, pred kojim su odjedanput iskrsli tintarnica i papir. Doz- 
nalo se da je to bio istražiteljev perovođa koga je on dovezao 
sa sobom. A upravitelj kotarske policije je sad stajao do pro- 
zora, na drugom kraju sobe, pored Kalganova koji je također 
sjeo na stolac do istog prozora. 

— Popijte vode! — meko ponovi istražitelj već po deseti 
put. 

— Pio sam, gospodo, pio... ali... dakle, gospodo, zdro- 
bite me, kaznite, odlučite mojom sudbinom! — uzviknu Mi- 
tja gledajući u istražitelja strašno ukočenim i razrogačenim 
očima. 

— Dakle, vi uporno tvrdite da niste krivi smrti svog oca 
Fjodora Pavloviča? — pitaše istražitelj blago ali odlučno. 

— Nevin sam. Kriv sam za drugu krv, krv drugog starca, 
ali ne mog oca. I to žalim! Ubio sam, ubio starca 1 oborio... 
Ali je teško odgovarati za tu krv drugom krvi, strašnom krvi 
za koju nisam kriv... Strašna je to optužba, gospodo, kao 
da ste me po čelu lupili! Ali tko je ubio oca, tko? Tko ga je 
mogao ubiti, ako nisam ja? Čudo, glupost, nemogućnost! 

— Jest, tko ga je drugi mogao ubiti!.., — otpoče istra- 
žitelj, ali tužilac Ipolit Kirilovič (pomoćnika tužioca nazivat 
ćemo zbog kratkoće tužiocem) izmijeni pogled s istražiteljem 
te se obrati Mirji i reče; 

— Uzalud se uznemirujete zbog starca, sluge Grigorija 
Vasiljeviča. Znajte da je on živ, da se osvijestio i da će si- 
gurno ostati živ unatoč teškoj ozljedi koju ste mu zadali, po 
njegovu iskazu, a i po vašem priznanju — jer tako bar kaže 
liječnik. 

— Živ? Dakle je on živ? — kliknu Mitja i pljesnu ru- 
kama. Njegovo cijelo lice zasja. — Gospode, zahvaljujem ti 
na velikom tvome čudu što si ga učinio meni grešniku i zlo- 
čincu na moju molitvu! Jest, jest, na moju molitvu, jer ja 
sam se molio cijelu noć! 

I on se triput prekriži. Gotovo se gušio. 

— I eto, osobno od tog Grigorija dobismo tako važne 
iskaze o vama da... — htjede tužitelj da nastavi. 

Ali Mitja naglo skoči sa stolca. 

— Jednu minutu, gospodo, boga radi, samo jednu minutu: 
skočit ću donje... 

— Dopustite! U ovom trenutku to nikako ne možete — 
gotovo zakriješta Nikolaj Parfenovič i također skoči na no- 
ge. Mitju zgrabiše ljudi s limenim pločama na prsima, ali 
on međutim sam sjede na stolicu... 

— Gospodo, šteta! Htio sam da odem od nje, samo na 
jedan trenutak... htio sam joj kazati da je isprana, nestala 
ona krv koja je cijelu noć tištila moje srce, i da nisam više 
ubojica! Gospodo, ta ona je moja zaručnica! — reče on odu- 
ševljeno i pobožno, te prijeđe sve pogledom. — O, hvala vam, 
gospodo! O, kako ste me preporodili, kako ste me uskrsli u 
jednom trenutku! 'Taj starac... on je mene nosio na rukama, 
gospodo, kupao me u koritu kada su me kao trogodišnje di- 
jete svi napustili, i bio mi je kao rođeni otac! 

— Dakle, vi... — otpoče opet istražitelj. 

— Dopustite, gospodo, dopustite još jednu minutu — pre- 
kinu ga Mitja, nasloni oba lakta na stol i pokri lice dlano- 
vima; — Dajte mi da se malo saberem, dajte mi da dahnem, 
gospodo. Sve ovo užasno potresa, užasno, nije čovjek koža 
na bubnju, gospodo! 

— Da gutnete opet vodice... — promuca Nikolaj Par- 
fenovič. 

Mitja odmače ruke s lica i nasmija se. Pogled mu je bio 
svjež, on kao da se sav promijenio u jednom trenutku. Pro- 
mijenilo se i cijelo njegovo držanje: sad je sjedio ovdje čovjek 
koji je opet ravan svim ovim ljudima, svima tim prijašnjim 

svojim poznanicima, isto onako kao da su se sastali jučer kad 
se još nije ništa dogodilo, u kakvu otmjenu društvu. Napo- 
minjemo uzgred, ovom prilikom, da su Mitju u početku, po 
svom dolasku, vrlo srdačno primali kod upravitelja kotarske 
policije, ali poslije, osobito posljednjeg mjeseca, nije mu Mi- 
tja gotovo ni odlazio, i upravitelj kotarske policije se, kad 
bi se, na primjer, sreo s njim na ulici, strašno mrgodio i 
odzdravljao mu jedino iz učtivosti, što je Mitja vrlo dobro 
opažao. S tužiocem se još manje znao, iako je suprugu tuži- 
oca, nervoznu i fantastičnu gospođu, ipak iz poštovanja često 
posjećivao ne znajući čak ni sam zašto onamo ide, ali ona 
ga je uvijek ljubazno primala i, tko zna zašto, interesirala se 
za nj sve donedavno. S istražiteljem nije još imao prilike da 
se upozna, iako se s njim sastajao i čak dvaput se s njim i 
razgovarao, i to oba puta o ženama. 

— Vi ste, Nikolaju Parfenoviču, kako vidim, vrlo iskusan 
istražitelj — nasmija se Mitja veselo — ali ja ću vam sad 
sam pomoći. O, gospodo, ja sam uskrsnuo... i ne ljutite se 
na me što se tako prosto i otvoreno vladam prema vama, A 
uz to sam malo pijan, što vam otvoreno kažem. Ja sam, čini 
mi se, imao čast... čast i zadovoljstvo da se sretnem s va- 
ma, Nikolaju Parfenoviču, kod svog rođaka Miusova... 
Gospodo, gospodo, ja ne računam na jednakost, jer ja razu- 
mijem u kakvoj ulozi ja sada sjedim pred vama. Na meni 
leži... ako je samo Grigorij protiv mene svjedočio ,.. leži — 
o, razumije se, već leži — strašna sumnja! — Užas, užas — 
ja to dobro razumijem! Ali, na posao, gospodo, ja sam spre- 
man, i mi ćemo to sad u tren oka svršiti. Jer, čujte, gospodo, 
čujte — kad ja znam da sam nevin, onda je već svršeno, i mi 
ćemo za tren oka svršiti. Nije li tako? Nije li tako? 

Mitja govoraše brzo i mnogo, nervozno i praskavo, kao 
da zaista drži svoje slušaoce za najbolje prijatelje. 

— Dakle, mi ćemo zasad zapisati da vi odlučno odbacuje- 
te optužbu koja je podignuta protiv vas — reče Nikolaj Par- 
fenovič strogo, te se okrenu pisaru i izdiktira poluglasno šta 
treba da zapiše. 

— Da zapišete? Vi hoćete to da zapišete? Šta onda, za- 
pišite, ja pristajem, potpuno pristajem, gospodo... Samo vi- 
dite... Čekajte, zapišite ovako: Kriv je zbog nasilja, kriv je 
zbog teških ozljeda nanesenih jadnome starcu. Da, kriv sam 
još zbog sebe, u dubini srca svoga — ali to ne treba zapisati 
(okrenu se on naglo pisaru), to je već moj privatni život, 

gospodo, to se vas ne tiče, te dubine srca, naime... Ali zbog 
ubojstva starog oca — nije kriv! To je luda pomisao! To je 
sasvim luda pomisao! Ja ću vam dokazati, i ivi ćete se odmah 
uvjeriti. Vi ćete se smijati, gospodo, sami ćete se glasno smi- 
jati svojoj sumnji! 

— Primirite se, Dmitrije _Fjodoroviču — opomenu ga is- 
tražitelj očito želeći da svojim mirom stiša Mitju koji je bio 
kao izbezumljen. — Prije nego što produžimo preslušavanje 
želio bih, ako ste voljni da odgovorite, da čujemo od vas 
osobno potvrdu te činjenice, da vi, čini mi se, niste voljeli 
pokojnog Fjodora Pavloviča i da ste bili s njim u nekoj vječ- 
noj zavadi. Tako ste, bar ovdje, pred neko četvrt sata, čini 
mi se, izvoljeli spomenuti da ste ga čak htjeli ubiti. »Nisam 
ga ubio«, puanuh ste, »ali sam ga htio ubiti!« 

— Ja da sam to viknuo? Ah, i to je moguće, gospodo! 
Jest, na nesreću, ja sam ga htio ubiti, mnogo puta htio... 
na nesreću, na nesreću! 


— Dakle ste htjeli. A ne biste li bili voljni da objasnite 
kakva su vas zapravo načela navodila na takvu mržnju pre- 
ma osobi vašeg roditelja? 

— A što da objašnjavam, gospodo! — reče smrknuto Mitja, 
sleže ramenima i obori pogled u zemlju. — Ta ja nisam krio 
svoje osjećaje, to je poznato cijelom gradu — poznato svima 
u krčmi. Još sam nedavno kazao u manastiru u ćeliji starca 
Zosime... A istog onog dana uvečer udarih i skoro ubih oca 
i zakleh se pred svjedocima da ću opet doći i ubiti ga... O, 
ima tisuću svjedoka! Cijeli sam mjesec vikao, svi su svjedoci! 
Činjenica je očita, činjenica govori, viče, ali — osjećaji, gos- 
podo, osjećaji, to je nešto drugo. Vidite li, gospodo (Mitja se 
smrknu), meni se čini da vi i nemate prava da me ispitujete 
o mojim osjećajima. Tako ste vi vlast, ja to znam, ali ovo se 
tiče samo mene, moje duše, intime, Slik. jer nisam skrivao 
svojih osjećaja ni prije... u krčmi, na primjer, i govorio 
svima i svakome, to... to neću ni sad to tajiti... Vidite li, 
gospodo, meni je jasno da u ovom slučaju govore protiv 
mene strašni dokazi: svima sam govorio da ću ga ubiti, a 
sad ga iznenada i ubiše: kako da onda nisam ja to učinio? 
Ha-ha! Ja vas opravdavam, gospodo, potpuno opravdavam. 
I ja sam preneražen, jer tko ga je onda, napokon, ubio ako 
nisam ja? Nije li tako? Ako nisam ja, tko je onda? Gospodo, 
— viknu on nenadano — ja hoću da znam, ja čak zahtije- 
vam od vas, gospodo, da mi kažete gdje je on ubijen. Kako 

je ubijen, čim i kako? Recite mi — zapita on brzo i pogleda 
tužioca i istražitelja. 

— Našli smo ga gdje leži nauznak na podu u svom ka- 
bineru probijene glave — reče tužilac. 

— To je strašno, gospodo! — zadrhta Mitja te se nalakti 
na stol i pokri lice desnom rukom. 

— Da nastavimo — prekinu ga Nikolaj Parfenovič. — 
Dakle, šta je onda pobuđivalo vašu mržnju? Vi ste, čini mi se, 
javno govorili da je to bila ljubomora? 

— Jest, ljubomora, ali ne samo ljubomora, 

— Svađa zbog novca? 

— Pa, i zbog novca. 

— Ako se ne varam, ticalo se neke tri tisuće koje kao 
da vam nisu još isplaćene u ime vašeg nasljedstva, 

— Kakve tri! Više, više — dobaci Mitja — više nego Šest, 
a možda i deset. Ja sam to svima kazivao, svima vikao! A 
ja sam odlučio da pristanem na tri tisuće samo da bude mir. 
Meni su bile strašno potrebne te tri tisuće... tako da sam 
onu kuvertu s tri tisuće koja se, kako mi je bilo poznato, na- 
lazila pod njegovim jastukom i bila pripravljena za Grušenj- 
ku, doista smatrao kao da je meni ukradena, te držao to, 
gospodo, za svoje, baš kao da je moje vlasništvo. 

Tužilac izmijeni pogled s istražiteljem i uspije mu ne- 
primjetno namignuti. 

— Mi ćemo se još vratiti na taj predmet — progovori 
odmah istražitelj — a vi ćete nam dopustiti da pribilježimo 
i zapišemo baš tu točkicu: da ste vi smatrali novce u onoj 
kuverti kao svoje vlasništvo. 

— Pišite, gospodo, jer mi je jasno da je to opet jedan 
dokaz protiv mene, ali se ne bojim dokaza i sam govorim 
protiv sebe. Čujete li, sam! Vidite, gospodo, vi me držite za 
sasvim drukčijeg čovjeka nego što jesam — napomenu on 
iznenada mračno i tužno. — 5 vama govori plemenit čovjek, 
najplemenitija osoba, a što je glavno — to imajte na umu — 
čovjek koji je počinio mnogo podlosti, ali koji je uvijek bio 
i ostao najplemenitijim bićem, kao biće, u nutrini, u dubini, 
ali, jednom riječi, ja ne umijem da se izrazim... I to me je 
baš i mučilo cijelog života što sam žudio za plemenitošću i 
bio, tako da kažem, patnik plemenitosti, te je tražio s fenje- 
rom, s Diogenovim fenjerom, a međutim sam cijelog vijeka 
činio samo pakosti, kao i svi mi, gospodo... to jest, ja sam, 
sam! Gospodo, mene boli glava — i on se patnički namršti. — 

Vidite li, gospodo, meni se nije sviđala njegova vanjština, 
nešto nečasno, njegovo hvalisanje i gaženje svetinje, podrug- 
ljivost i bezvjerstvo, gadno, gadno! Ali sad, kad je on već mr- 
tav, mislim drukčije, 

— Kako drukčije? 

— Ne drukčije, ali žalim što sam ga toliko mrzio, 

-— Osjećate li kajanje? 

— Ne, ne bih rekao kajanje, to nemojte zapisati. Ni ja 
nisam dobar, gospodo, nisam ni vrlo lijep i zato nisam imao 
prava da ga smatram za odvratna, eto šta. To izvolite zapi- 
sati. 

Kad Mitja to reče, naglo se neobično ražalosti. On je već 
poodavno, odgovarajući na pitanja istražitelja, postepeno po- 
stajao sve mračniji. I baš u tom istom trenutku dođe izne- 
nada do jedne neočekivane scene. Riječ je o ovome: Grušenj- 
ku, koju su bili maloprije uklonili, nisu odveli podaleko, tek 
u treću sobu od modre sobe u kojoj se sad obavljalo preslu- 
šavanje. To je bila mala sobica s jednim prozorom, odmah do 
one velike sobe u kojoj se noćas plesalo i pirovalo. Ona je 
ondje bila sama, a s njom u to vrijeme bijaše samo Maksi- 
mov koji je bio strašno potišten, užasno preplašen, te sc pri- 
lijepio uz nju kao da traži uz nju spas. Pred njihovim vra- 
tima stajao je nekakav seljak s limenom značkom na prsima. 
Grušenjka je plakala i, odjedanput, kad joj je jad već 1 suviše 
obuzeo dušu, ona skoči, pljesnu rukama i glasno zajaukne: 
»Tugo moja, tugo moja!« te potrča iz sobe njemu, svome 
Mitji, i to tako neočekivano da je nije mogao nitko zaustaviti. 
A Mitja, kad ču njen jauk, sav zadrhta, skoči, vrisnu i hitro 
joj pojuri u susret, gotovo i ne znajući za se. Ali im i opet 
nisu dali da se sastanu, iako su već bili ugledali jedno drugo. 
Njega ščepaše čvrsto za ruke: koprcao se, otimao se, trojica 
ili četvorica morali su da ga suzdrže. Zgrabiše i nju, i on je 
vidio kako je ona vičući pružala prema njemu svoje ruke kad 
su je odvodili. Poslije tog prizora, on se opet pribere na 
mjestu gdje je i prije sjedio, za stolom, nasuprot istražitelju, 
te mu se obrati i viknu: 

— A šta će vam ona? Zašto je mučite? Ona je nevina, ne- 
vina! 

Tužilac i istražitelj počeše se savjetovati. Tako prođe neko 
vrijeme, desetak minuta; napokon brzo uđe u sobu Mihail 
Makarovič, koji se bio udaljio, te reče tužiocu vrlo glasno i 
uzrujano: 

— Uklonili smo je, ona je dolje, a ne biste li mi, gospodo, 
dopustili da kažem samo jednu riječ ovom nesretnom čo- 
vjeku? Pred vama, gospodo, pred vama! 

— Izvolite, Mihaile Makaroviču — odgovori istražitelj — 
u ovom slučaju nemamo ništa protiv. 

— Dmitrije Fjodoroviču, čuj prijatelju — otpoče Mihail 
Makarovič obraćajući se Mitji, a cijelo njegovo uzrujano lice 
izražavalo je toplo i gotovo očinsko suosjećanje prema ne- 
sretniku — ja sam sam odveo tvoju Agrafenu Aleksandrov- 
nu dolje i predao je krčmarevim kćerima, a s njom je ondje 
i onaj starčić Maksimov, koji se i ne miče od nje, i posavjeto- 
vao, čuješ li, posavjetovao i primirio, uvjerio je da se ti 
moraš sad opravdati, i neka ti ne smeta i ne rastužuje te, jer 
se inače možeš zbuniti i reći sam što protiv sebe, razumiješ li? 
Dakako, jednom riječi, ja sam joj razložio, i ona je razumjela. 
Ona je, brate, mudra, ona je dobra, ona je meni starcu htjela 
da ljubi ruke, i za tebe je molila. Sama me je poslala ovamo 
da ti kažem da budeš zbog nje miran, a to je i potrebno, 
prijatelju, potrebno, kako bih joj mogao otići i reći da si ti 
miran, i utješen što se nje tiče. Primiri se dakle, čuješ li? Ja 
sam njoj kriv, ona je kršćanska duša, jest, gospodo, to: je 
krotka duša, i ona nije ništa kriva. Dakle, šta da joj kažem, 
Dmitrije Fjodoroviču, hoćeš li sjediti mirno ili nećeš? 

Dobričina reče štošta suvišno, ali jad Grušenjkin, jad ljud- 
ski, prodro je u njegovu dobru dušu i čak su mu se oči zalile 
suzama. Mitja skoči 1 poleti njemu. 

— Oprostite, gospodo, dopustite, o, dopustite! — viknu 
on. — Vi ste, Mihaile Makaroviču, anđeoska duša, anđeoska, 
i hvala vam zbog nje! Bit ću miran, veseo ću biti, javite joj 
u bezgraničnoj dobroti svoje duše da sam veseo i da ću se 
čak početi odmah smijati, jer znam da je uz nju takav anđeo 
čuvar kakav ste vi. Ovog ću časa sve svršiti, i čim budem 
slobodan, odmah ću joj poletjeti, vidjet ćete, neka samo čeka! 
Gospodo — obrati se on naglo tužiocu i istražitelju — sad 
ću vam otkriti svu dušu svoju, svu izliti, mi ćemo ovo u tren 
oka svršiti, veselo svršiti — a na kraju ćemo se smijati, hoće- 
mo li? Ali, gospodo, ova je žena — carica moje duše! O, do- 
pustite mi da vam to kažem, da vam to otkrijem... Ja vi- 
dim da se nalazim u društvu najplemenitijih ljudi: ona je 
svjetlost, ona je svetinja moja, i kad biste vi samo znali! Čuli 
ste njen uzvik: »S tobom ću makar i u smrti« A šta sam joj 
dao, ja, prosjak, goljo, otkud tolika ljubav prema meni i za- 

služujem li ja, nezgrapno, sramotno stvorenje sramotna lica, 
toliku ljubav da ona pođe sa mnom i na robiju? Zbog mene 
je maloprije ležala pred vašim nogama, ona, ponosna i posve 
nevina! Kako da je ne obožavam, kako da ne vapim, ne te- 
žim njoj, kao maloprije? O, gospodo, oprostite mi! Ali, sad, 
sad sam utješen! 

I on pade na stolac, prekri dlanovima lice i glasno zaplaka. 
Ali to su već bile suze sreće. On se učas pribra, Stari upravi- 
telj kotarske policije bio je vrlo zadovoljan, a čini se i prav- 
nici također: oni su osjećali da će preslušanje odmah krenuti 
novim tokom. Mitja se prosto razveseli, isprativši upravitelja 
kotarske policije. 

— Pa, gospodo, sad sam vaš, potpuno vaš. Kad samo ne bi 
bilo tih sitnica, mi bismo se odmah sporazumjeli. Sad sam, 
gospodo, vaš, ali kunem vam se da je tu potrebno povjerenje 
— vaše prema meni, a moje prema vama — inače nećemo 
biti nikad gotovi. Zbog vas govorim. Na posao, gospodo, na 
posao i, što je glavno, ne čeprkajte tako po mojoj duši i ne 
mučite je sitnicama, već pitajte samo bitno i činjenice, i ja 
ću vas odmah zadovoljiti. A sitnice neka đavo nosi! 

Tako vikaše Mitja. Preslušanje otpoče ponovo. 


IV 


DRUGA POSTAJA 


— Nećete vjerovati, Dmitrije Fjodoroviču, kako nas samo 
osokoljujete svojom spremnošću — progovori Nikolaj Parfe- 
novič živahno i s očitim zadovoljstvom koje zasja u njego- 
vim krupnim, jasnosmeđim, ispupčenim i, uostalom kratko- 
vidnim očima, s kojih je pred jednu minutu skinuo naočare. 
— I maloprije ste sasvim pravo napomenuli što se tiče našeg 
uzajamnog povjerenja, bez koga se ponekad ne može čak ni 
u ovako važnim poslovima, u tom slučaju i smislu, naime, 
ako osumnjičena osoba zbilja želi, nada se 1 može da se oprav- 
da. Mi ćemo s naše strane upotrijebiti sve što o nama zavisi, 
i vi ste sami mogli već i do sada vidjeri kako mi ovu istragu 

vodimo... Vi se slažete s time, Ipolite Kiriloviču? — obrati 
se on naglo tužiocu. 

— O, svakako — potvrdi tužilac, iako donekle hladno u 
uspoređenju s poletom Nikolaja Parfenoviča. 

Napomenut ću jedanput zauvijek: Nikolaj Parfenovič, koji 
je tek nedavno došao ovamo, osjetio je već na samom po- 
četku službovanja neobično poštovanje prema tužiocu Ipoliru 
Kiriloviču i gotovo se prisno sprijateljio s njim. To Je bio 
gotovo jedini čovjek koji je bezuvjetno povjerovao u izvan- 
redni psihološki i govornički dar našeg »u službi zapostav- 
ljenog« Ipolita Kiriloviča i doista vjerovao da je bio zaista 
zapostavljen. Za njega je čuo još u Petrogradu, Ali je zato, 
opet, s druge strane, bio mladi Nikolaj Parfenovič također 
jedini čovjek na cijelom svijetu koga je iskreno zavolio naš 
»zapostavljeni« tužilac. Oni su putem ovamo uspjeli da se o 
koječemu razgovore i dogovore s obzirom na buduće istrage, 
i sad bi za stolom oštroumni Nikolaj Parfenovič odmah za- 
mijetio i shvatio svaki mig i svaki pokrer na licu svog sta- 
rijeg sudruga, jer mu je bio dovoljan samo jedan pogled, je- 
dan mig ili pola riječi. 

— Gospodo — užurba se Mitja — pustite me samo da vam 
ispričam, i nemojte me prekidati, sve ću vam u tren oka iz- 
ložiti. 

— Divota. Hvala vam. Ali prije nego što prijeđemo na 
vaše kazivanje, dopustit ćete mi da samo konstatiram još 
jedan fakt, za nas vrlo zanimljiv, naime o onih deset rubalja 
što ste ih jučer oko pet sati uzajmili od svog prijatelja Petra 
Iljiča Perhotina i dali mu u zalog svoje pištolje. 

— Založio sam, gospodo, založio za deset rubalja, i šta 
onda? To je sve; čim sam se vratio u grad s puta, odmah sam 
ih založio. 

— Vratili ste se, dakle, s puta? Bili ste izvan grada? 

— Bio sam, gospodo, četrdeset sam se vrsta vozio, i vi 
niste to znali? 

Tužilac i Nikolaj Parfenovič pogledaše jedan drugog. 

— Uopće, ne biste li htjeli da počnete vaše pripovijedanje 
sistematskim opisom cijelog vašeg jučerašnjeg dana, i to od 
jutra? Dopustite, na primjer, da čujemo zašto ste otputovali 
iz grada, kada ste otputovali i vratili se... i sve te činjeni- 
ce... 

— Tako ste trebali pitati odmah ispočetka — nasmija se 
Mitja glasno — i ako želite, onda ne treba početi od juče- 

rašnjeg dana, već od prekjučerašnjeg dana ujutro, jer tada 
ćete razumjeti kamo sam, kako i zašto otputovao. Prekjučer 
ujutro otišao sam, gospodo, ovdašnjem trgovcu Samsonovu 
da uzajmim od njega tri tisuće uz najsigurnije jamstvo — 
došlo do grla, gospodo, odjednom došlo do grla... 

— Dopustite da vas prekinem — uljudno ga prekinu tu- 
Žžilac. — Zašto vam je tako iznenada ustrebala, i baš tolika 
svota, to jest tri tisuće rubalja? 

— Eh, gospodo, manimo se sitnica: kako, kad i zašto, i 
baš zašto ovoliko novaca, a ne toliko 1 toliko, i sveg tog 
naklapanja — to ne bi stalo ni u tri knjige, a i još bi i epilog 
bio potreban. 

Mitja je sve ovo rekao dobrođušno, ali nestrpljivom po- 
vjerljivošću čovjeka koji je želio da kaže svu istinu i koji je 
bio vrlo dobronamjeran. 

— Gospodo — reče on, kao da se odjedanput sjetio da nije 
dobro kazao — ne ljutite se što se ritam, još jedanput vas 
molim: vjerujte da ja osjećam potpuno poštovanje i da shva- 
ćam sadašnji položaj. Ne mislite da sam pijan. Već sam se 
otrijeznio. A i da sam pijan, ne bi ništa smetalo. Jer kod me- 
ne je ovako: 


Kad se otrijeznio i opametio — oglupavio je, 
Kad se opio i oglupavio — opametio se. 


Ha-ha-ha! A uostalom, vidim, gospodo, da je za sada još 
nepristojno pred vama zbijati šalu, to jest dotle dok ne bu- 
demo načisto. Dopustite da čuvam vlastito dostojanstvo. 
Shvaćam sadašnju razliku: ipak sjedim pred vama kao zlo- 
činac, koji nije dakle vama nipošto ravan, a vaš je zadatak 
da me motrite: zbog Grigorija me nećete sigurno pomilovati 
po glavi, jer se, za sada, ne smiju nekažnjeno razbijati glave 
starcima, i vi ćete me na osnovi presude strpati na pola go- 
dine, pa, ili na godinu dana u popravilište, ali, ne znam 
kako ćete me ondje osuditi, iako bez gubitka prava, zar ne, 
tužioče, bez gubitka prava? E, tako je, gospodo, ja shva- 
ćam tu razliku... Ali, priznat ćete da biste i vi mogli i sa- 
mog Boga zbuniti takvim pitanjima: gdje si stao, kako si 
stao, kuda si stao i na što si stao? Jer ja ću se zbuniti, ako 
budete tako činili, a vi ćete odmah uzeti sve kao gotov 
čin i zapisati, i što će se izleći iz toga? Ništa se neće iz- 
leći! A, napokon, ako sam već sad počeo govoriti gluposti, 
onda je bolje da završim, a vi mi, gospodo, kao ljudi višeg 

obrazovanja i plemeniti, oprostite. A završit ću molbom: odlu- 
čite se, gospodo, tog službenog preslušavanja, to jest, ispr- 
va, vidite li, počni s nečim mizernim, ništavnim: kako je, 
kaže, ustao, šta je pojeo, kako pljunuo, kamo pljunuo, i 
kad »uspavaš zločinčevu pažnju«, naglo ga poklopi pi- 
tanjem koje će ga zbuniti: »Koga si ubio, koga orobio?« 
Ha-ha! To je vaša službenost, to je vaše pravilo, eto, na 
čemu počiva cijelo vaše lukavstvo! Ali vi uspavljujte se- 
ljake takvim lukavštinama, a ne mene, Ja se razumijem u to, 
ja sam služio, ha-ha-ha! Ne srdite li se, gospodo, i opraštate 
li mi moju drzovitost? — viknu on i pogleda neobično do- 
brodušno. — 'Ta rekao je Mitja Karamazov, možete mu 
dakle i oprostiti, jer pametnom se čovjeku ne oprašta, a Mićki 
se oprašta! Ha-ha! 

Nikolaj Parfenovič slušaše i također se smijaše. Tužilac, 
iako se nije smijao, ipak je pomno i ne skidajući oka motrio 
Mitju kao da želi da mu ne umakne ni najmanja riječca, ni 
najmanji njegov pokret, ni najslabiji drhtaj najmanje crtice na 
njegovu licu. 

— Mi smo, međutim, tako s vama počeli na početku — 
odgovori Nikolaj Parfenovič, smijući se i dalje — i nismo vas 
zbunjivali pitanjima: kako ste ustali ujutro i šta ste pojeli, 
već smo otpočeli odmah glavnim pitanjima. 

— Shvaćam, shvatio sam i ocijenio i još više cijenim vašu 
sadašnju dobrotu prema meni, besprimjernu i dostojnu naj- 
plemenitijih duša, Ovdje smo se našla nas tri plemenita čo- 
vjeka, i neka sve tako ostane i počiva na uzajamnom povje- 
renju obrazovanih i otmjenih ljudi, koji su vezani plem- 
stvom i čašću. Svakako mi dopustite da vas smatram za naj- 
bolje svoje prijatelje u ovom trenutku svog života, u ovom 
trenutku moje okaljane časti! 'Ta to vas ne vrijeđa, gospodo, 
je li da ne vrijeđa? 

— Naprotiv, sve ste to tako prekrasno izrekli, Dmitrije 
Fjodoroviču — važno i nekako kao da odobrava potvrdi Ni- 
kolaj Parfenovič. 

— A sa sitnicama, sa svim tim zakučastim sitnicama da- 
lje — uzviknu Mitja oduševljeno — jer inače će se izleći đavo 
bi ga znao šta, nije li istina? 

— Potpuno ću poslušati vaše mudre savjete — umiješa se 
odjedanput tužilac obraćajući se Mitji — ali svog se pitanja 
neću međutim odreći. Nama je zaista potrebno da saznamo 
zašto vam je, naime, bila potrebna tolika svota, to jest, baš 
tri tisuće? 

— Zašto mi je bila potrebna? Pa, za ovo, za ono, pa... 
da platim dug. 

— A kome? 

— Odlučno odbijam, gospodo, da to kažem. Vidite li, ne 
zato što ne bih mogao, ili što ne bih smio reći, ili što se bo- 
jim, jer to je tričarija i savršena glupost — nego neću da 
kažem iz principa: tu je riječ o mom privatnom životu, i ja 
ne dopuštam da se itko uvlači u moj privatni život. To je 
moj princip. Vaše se pitanje ne odnosi na sam događaj, a 
sve što se ne odnosi na događaj, to je moj privatni život. Dug 
sam htio da vratim, dug časti htio sam da vratim — a kome 
— to neću reći. 

— Dopustite da to zapišemo — reče tužilac. 

— Izvolite. Zapišite ovako: da neću reći, nikad neću reći. 
Zapišite, gospodo, da smatram čak za nepošteno da to kažem. 
Ta imate dosta vremena za zapisivanje! 

— Dopustite, milostivi gospodine, da vas upozorim i još 
jedanput podsjetim, ako to niste znali — progovori zašilde 
osobito i vrlo strogo. — Vi imate potpuno pravo da sada ne 
odgovarate na postavljena pitanja, a mi, naprotiv, nemamo 
prava da iznudimo vaš odgovor, ako se sami ustručavate da 
odgovorite zbog ovog ili onog razloga. To je vaše osobno 
mišljenje, ali, međutim, naš je zadatak da vam u slučaju, ka- 
kav je ovaj sadašnji, istaknemo i razjasnimo svu onu štetu 
koju sami sebi nanosite kad se ustručavate da kažete ovo ili 
ono. A sada, molim, da nastavimo... 

— Gospodo, ja se ne ljutim... ja... — zamuca Mitja, 
donekle zbunjen tom napomenom. — Eto, vidite, gospodo, 
taj isti Samsonov, kome sam onda otišao... 

Nećemo, razumije se, potanko ponavljati njegovo pričanje 
o onome što je čitaocu već poznato. Pripovjedač je htio da 
ispriča sve do najmanje sitnice, a u isto vrijeme želio je, kako 
je bio nestrpljiv, da to što brže teče. Ali u toku njegova pri- 
čanja ponešto su zapisivali pa su ga, prema tome, morali 
prekidati. Dmitrij Fjodorovič je to osuđivao, ali se pokora- 
vao, ljutio, ali zasad još dobrodušno. Istina, on je kadgod 
povikao: »Gospodo, to bi samog Boga, razbjesnilo«, ili: »Gos- 
podo, znate li da me sasvim nepotrebno razdražujete?«, ali, 
uzvikujući tako, on još jednako nije mijenjao svoje nesuzdr- 
živo prijateljsko raspoloženje. I tako je ispričao kako ga je 
prekjučer »nasamario« Samsonov. (On je sad potpuno shva- 
tio da su ga onda nasamarili.) Prodaja sata za šest rubalja 

da dođe do putnog troška, koja je bila do sada sasvim nepo- 
znata istražitelju i tužiocu, izazvala je odmah njihovu ne- 
običnu pažnju, i pored neobičnog Mitjina negodovanja: sma- 
trahu za potrebno da tu činjenicu potanko zapišu, kao po- 
novni dokaz okolnosti da on uoči zločina nije imao ni pare 
u džepu. Malo-pomalo, i Mitja je postajao sve mračniji, Za- 
tim je, kad je opisao svoje putovanje Ljagavom i provedenu 
noć u sobi punoj dima, itd, i dotjerao u svom pripovijedanju 
do svog povratka u grad, počeo sam od sebe, a da ga nije 
nitko posebno pitao, potanko opisivati svoje muke zbog lju- 
bomore na Grušenjku, Slušali su šutke i pažljivo i osobito 
su obratili pažnju na tu okolnost da je već odavno zbog Gru- 
šenjke udesio sebi u kući Marje Kondratjevne, a za kućom 
Fjodora Pavloviča, zgodno mjesto za motrenje, a i na to da 
mu je Smerdjakov donosio vijesti, što su osobito istakli u za- 
pisniku. O svojoj ljubomori govorio je vatreno i naširoko, 
iako se u duši stidio što iznosi svoje najintimnije osjećaje, 
tako reći, na »sveopću porugu«, ali je očito svladao stid sa- 
mo da bude iskren. Nesmiljena strogost upornih pogleda is- 
tražitelja, a osobito tužioca, za njegova pričanja, napokon 
poprilično zbuni Mitju: »Ovaj dcran Nikolaj Parfenovič, s 
kojim sam još prije nekoliko dana govorio gluposti o ženama, 
i ovaj bolesni tužilac ne zaslužuju da im ovo pripovijedam«, 
bolno odjeknu u njegovu umu, »sramota«, »Trpi, uzdaj se 1 
Šuti«, završi on svoju misao stihom, ali je ipak ponovo ste- 
gao srce i produžio pričanje. Kad je prešao da priča o Hoh- 
lakovoj, čak se ponovo rasrdio, i gotovo htio da ispriča o 
toj gospođi jednu zgodnu i najnoviju anegdoticu koja se nije 
ticala predmeta, ali ga istražitelj zadrži i zamoli učtivo neka 
prijeđe na ono »što je stvarnije«. Napokon, kad je opisao 
svoje očajanje i ispričao o onom trenutku, kad je, izišavši od 
Hohlakove, čak pomislio na to »da što brže zakolje nekog 
samo da dođe do te tri tisuće« — njega ponovo prekinuše 1 
zabilježiše da je »htio zaklati«. Mitja je bez ijedne riječi do- 
pustio da to zapišu. Najzad je došao u pričanju do onog mo- 
menta kad je iznenada saznao da ga je Grušenjka prevarila i 
otišla od Samsonova odmah čim ju je onamo dopratio, iako 
je sama rekla da će ostati kod starca do ponoći: »Što nisam 
onda ubio, gospodo, onu Fenju, nisam to učinio samo zato 
jer nisam imao vremena« — ote mu se na tom mjestu. I to 
su pomno zapisali. Mitja mračno sačeka dok su zapisivali i 
poče da priča o tome kako je pojurio u očev vrt — kad ga 

odjedanput zaustavi istražitelj, koji otvori svoju veliku torbu 
za spise što je ležala kraj njega na divanu 1 izvadi iz nje 
mjedeni tučak. 

— A poznajejte li ovaj predmet? — pokaza ga on Mitji. 

— Ah, poznajem! — osmjehnu se on mračno. — Kako ga 
ne bih poznavao! Dederte, da ga razgledam... Ah, do đa- 
vola, nije potrebno! 

nj Vi ste ga zaboravili spomenuti — napomenu istraži- 
telj! 

— Ah, do đavola! Sigurno ga ne bih mogao zatajiti, bez 
njega ne bi išlo, je li, samo sam ga smetnuo s uma. 

— Budite dobri pa nam potanko ispričajte kako ste se 
njime oboružali. 

— Na službu, gospodo, bit ću dobar. 

I Mitja pripovjedi kako je uzeo tučak i otrčao. 

— Ali kakav ste cilj imali na umu kad ste se oboružali 
takvim oružjem? 

— Kakav cilj? Nikakav! Zgrabio sam ga i otrčao, 

— A zašto ste ga uzeli kad niste imali cilja? 

U Mitji uzavre bijes. On oštro pogleda »derana« te se 
mračno i pakosno osmjehnu. On se sve više i više stidio što 
je maloprije tako iskreno i uz takvo krvarenje srca ispričao 
»ovakvim ljudima« priču o svojoj ljubomori. 

— Pljujem ja na tučak! — ote mu se iznenada. 

— Aliipak... 

— Uzeo sam ga da se obranim od pasa. Ali u onakvoj 
pomrčini... Pa, za svaki slučaj. 

— A jeste li i prije kad ste odlazili od kuće nosili sa so- 
bom kakvo oružje kad se toliko bojite pomrčine? 

— Eh, do đavola, phi! Gospodo, s vama se, doslovno, ne 
može razgovarati! — povika Mitja potpuno razdražen, za- 
tim se okrenu pisaru posve crven od srdžbe, te nekako bijesno 
reče naglo: — Piši odmah... odmah... da sam ponio tu- 
čak sa sobom da odem i ubijem svog oca... Fjodora Pavlo- 
viča... udarcem u glavu! Dakle, jeste li sad zadovoljni, 
gospodo? Je li vam odlanulo u duši? — zagleda se on izazi- 
vački u istražitelja i tužioca. 

— Vrlo dobro razumijemo — odgovori mu tužilac hlad- 
no — da ste to rekli sada što ste bijesni na nas i ljuti na 
pitanja koja vam zadajemo i koja vi smatrate za sitničava, 
ali koja su, međutim, u svojoj suštini i te kako glavna. 

— Ali, molim vas, gospodo! Pa, uzeo sam tučak.., Pa 
zašto se u takvim slučajevima uzima nešto u ruku? Ja ne 

znam zašto. Zgrabio sam ga i otrčao. To je sve. To je sra- 
mota, gospodo, passons,! a ako nećete, kunem vam se da neću 
dalje pripovijedati! 

On se nalakti na stol i podupre glavu. Sjedio je napola 
okrenut njima, gledao u zid svladavajući u sebi neki ružan 
osjećaj. I zaista, on je neobično želio da ustane i da kaže da 
neće više ni riječi izgovoriti, »pa makar me poveli na gubiliš- 
te«, 

— Vidite, gospodo — reče on iznenada, teškom se mu- 
kom obuzdavajući — vidite, ja vas slušam i meni se pri- 
viđa... ja, vidite, ponekad snivam jedan san... takav san, 
i ja ga često snivam, on se ponavlja, kao da me netko goni, 
netko koga se užasno bojim, goni u mraku, noću, traži me, 
a ja se skrivam bilo gdje, za vrata ili za ormar, krijem se 
sramno, a što je glavno, on vrlo dobro zna kamo sam se pred 
njim sakrio, ali se namjerno pretvara kao da ne zna gdje sje- 
dim, samo da me duže muči, da uživa u mom strahu... Eto, 
to isto činite i vi sada! Nešto nalik! 

— Dakle takve sne vi snivate? — zapita ga tužilac. 

— Jest, takve sne... Nećete li i to zapisati? — osmjehnu 
se on kiselo. 

— Ne nećemo zapisati, ali su ipak zanimljivi vaši snovi. 

— Ali sad nije više san! Realizam, gospodo, realizam istin- 
skog života! Ja sam kurjak, a vi ste lovci, dakle, gonite kur- 
jaka. 

— Vi ste bez razloga izabrali takvu usporedbu... — ot- 
poče vrlo blago Nikolaj Parfenovič. 

— Nisam bez razloga, gospodo, nisam bez razloga! — 
uskipi opet Mitja, ali mu je očito taj nenadani izljev srdžbe 
donio olakšanje duši, i on je poslije svake riječi postajao sve 
blaži. — Vi ne morate vjerovati zločincu ili optuženiku koga 
mučite vašim pitanjima, ali plemenitom čovjeku, gospodo, 
plemenitim težnjama duše (to veoma odvažno dovikujem!) — 
to morate; u to morate vjerovati — čak nemate prava da ne 
vjerujete, ali — 

...Ššuti, srce, 
Trpi, obuzdaj se i šuti! 


Dakle, hoćemo li nastaviti? — prekinu se on mračno. 
— Dakako, bit ćemo vam zahvalni — odgovori Nikolaj 
Parfenovič. 


1 Dosta! 


V 


TREĆA POSTAJA 


lako je Mitja govorio grubo, očito se još više trudio 
da ne zaboravi i ne propusti ni jedne pojedinosti od onog 
što je imao da priopći. Ispripovijedao je kako je preskočio 
plot očeva vrta, kako je išao do prozora i, napokon, o svemu 
što se događalo pod prozorom. On je jasno, baš kao da kuje, 
pričao o osjećajima koji su ga uzbuđivali u onom tre- 
nutku u vrtu kad je tako užasno želio da sazna je li Grušenj- 
ka kod oca ili nije? Ali, čudnovato, i tužilac 1 istražitelj slu- 
šali su ga sada nekako suzdržljivo, gledali ga hladno i zada- 
vali mu kudikamo manje pitanja. Mitja nije mogao ništa da 
dokuči s njihovih lica. »Rasrdili su se i uvrijedili — pomisli 
on — e, pa neka idu do đavola!« A kad je ispričao kako se 
ipak odlučio da dade ocu znak da je Grušenjka došla i da 
ovaj otvori prozor, nisu tužitelj i istražitelj obratili ni naj- 
manje pažnje na riječ »znak«, kao da nisu razumjeli kakvo 
značenje ima ovdje ta riječ, tako da je to čak i Mitji palo u 
oči. Pošto je napokon došao do onog trenutka kad je, spa- 
zivši oca gdje izviruje kroz prozor, uskipio od mržnje, te 
izvadio iz džepa tučak, on odjedanput nekako namjerno 
zasta. Sjedio je, gledao u zid i znao da su se oni gotovo upi- 
li u nj očima. 

— Pa — reče istražni sudac — trgoste oružje i... šta se 
onda dogodilo? 

— Onda? A onda sam ubio... lupio sam ga po tjemenu 
i razmrskao mu lubanju... Tako je bilo, po vašem mišljenju, 
tako! — i njegove oči sijevnuše. 

— Po našem — ponovi Nikolaj Parfenovič — pa, a po 
vašemu? 

Mitja obori oči i dugo Šutaše. 

— Po mom mišljenju, gospodo, po mome, eto kako je bilo 
— progovori on tiho. — Ili su bile nečije suze, ili je moja 
mati molila Boga, ili me je svijetli duh poljubio u tom tre- 
nutku — ne znam, ali đavo bi pobijeđen. Ja sam odjurio od 
prozora i potrčao prema plotu... Otac se prepao, sad me je 
tek prvi put spazio, te viknuo i odskočio od prozora — toga 

se dobro sjećam. A ja sam letio kroz vrt prema plotu — i tu 
me je stigao Grigorij kad sam već sjedio na plotu... 

I sad on napokon podiže oči i pogleda slušaoce. A ovi su 
neobično mirno i pažljivo gledali u nj. Dušu Mitjinu stegnu 
nekakav grč negodovanja. 

— A vi mi se, gospodo, rugate u ovom trenutku! — pre- 
kinu on iznenada. 

— Po čemu to zaključujete? — napomenu Nikolaj Par- 
fenovič. 

— Ne vjerujete ni jednoj mojoj riieči, evo po čemu! Ta 
vidim ja da sam dospio do glavnog mjesta: starac leži sad 
ondje probijene glave, a ja — dirljivo opisavši kako sam htio 
ubiti i kako sam već trgnuo tučak, ja odjedanput bježim od 
prozora... Poema! U stihovima! Može li se povjerovati na 
riječ ovom momku! Ha-ha! Vi ste podrugljivci, gospodo! 

I on se cijelim tijelom okrenu na stolici da je stolica za- 
škripjela. 

— A niste li primijetili — otpoče iznenada tužilac, kao 
da ne obraćaše pažnje na Mitjinu uzbuđenost — niste li pri- 
mijetili, kad ste potrčali od prozora, jesu li vrata što vode 
u vrt i koja se nalaze na drugom kraju kućnog krila bila 
otvorena ili nisu? 

— Ne, nisu bila otvorena. 

— Nisu bila? 

— Baš naprotiv, bila su zatvorena, i tko bi ih mogao ot- 
voriti? Ah, vrata, stanite! — kao da se odjedanput pribra i 
gotovo zadrhta. — A zar ste našli vrata otvorena? 

— Otvorena. 

— Tko ih je onda otvorio, ako ih niste sami otvorili? — 
neobično se odjednom začudi Mitja. 

— Vrata su bila otvorena, i ubojica vašeg oca nesumnjivo 
je ušao na ta vrata i, kad je izvršio ubojstvo, opet je izišao 
na ta ista vrata — reče tužilac polagano, riječ po riječ, kao 
da ih kuje. — To je nama potpuno jasno. Ubojstvo je, očito, 
izvršeno u sobi, a ne na prozoru, što se potpuno jasno vidi 
poslije izvršena očevida, iz položaja tijela i iz svega ostalog. 
Što se toga tiče ne može biti nikakve sumnje. 

Mitju to strašno prenerazi. 

— Ta to je nemoguće, gospodo! — povika on posve zbu- 
njen. — Ja... ja nisam ulazio... ja vam, zaista, posve iskre- 
no kažem da su vrara bila zatvorena cijelo vrijeme dok sam se 
nalazio u vrtu i dok sam bježao iz vrta. Samo sam pod pro- 

zorom stajao i vidio ga kroz prozor, i ništa više... Svega se 
sjećam do posljednjeg trenutka. A sve kad se i ne bih sjećao, 
ipak svejedno znam, jer su znaci bili poznati samo meni, 
Smerdjakovu i njemu, pokojniku, a on ne bi bez znakova 
nikome na svijetu otvorio! 

— Znaci? A kakvi to znaci? — požudno, gotovo histerički 
radoznalo progovori tužilac i u tren oka izgubi suzdržljivost. 
On pitaše kao da stidljivo podilazi, Nanjušio je važnu či- 
njenicu, njemu još nepoznatu, i odmah ga obuze veliki strah 
da je Mitja možda neće htjeti u cijelosti iznijeti. 

— A vi niste za njih znali! — namignu Mitja na nj i 
osmjehnu se podrugljivo i zlobno. — A ako ne htjednem 
kazati? Od koga ćete onda saznati? Za znakove smo znali 
pokojnik, ja i Smerdjakov, i nitko više. Da, još je 1 nebo 
znalo, ali ono vam neće reći. A to je interesantan faktić, 
đavo bi ga znao što bi se moglo na njemu izgraditi, ha-ha! 
Tješite se, gospodo, otkrit ću vam, a vama je glupost na 
pameti, Ne znate vi s kim imate posla! Vi imate posla s 
takvim optuženikom koji sam protiv sebe govori, na svoju 
štetu govori! Jest, jer ja sam vitez časti, a vi — niste! 

Tužilac sve proguta, on samo drhtaše od nestrpljenja da 
sazna za tu novu činjenicu. Mitja im je potanko i opširno 
izložio sve što se ticalo znakova koje je Fjodor Pavlovič iz- 
mislio za Smerdjakova; ispričao je što je, naime, značio svaki 
otkucaj o prozor, te je čak otkucao te znakove na stolu, i na 
Pitanje Nikolaja Parfenoviča, da li je i on, Mitja, kad je 
pokucao starcu na prozor otkucao baš onaj znak koji ozna- 
čuje: »Grušenjka je došla« — odgovori sasvim određeno da 
je baš tako otkucao kao da je, tobože, »Grušenjka došla«. 

— Eto vam, a sad gradite kule na tome! — završi Mitja 
i opet se prezirno okrenu od njih. 

— I za te znakove znao je samo pokojni vaš roditelj, vi 
i Smerdjakov? I nitko više? — još jedanput zapita Nikolaj 
Parfenovič, 

— Jest, sluga Smerdjakov i još nebo. Zapišite i nebo, to 
neće biti na odmet da se zapiše. A i vama će zatrebati Bog. 

I, dakako, počeše zapisivati, ali dok su pisali, tužilac od- 
jedanput, nekako sasvim neočekivano, natrapa na novu mi- 
SAO te reče: 

— A ako je za te znakove znao i Smerdjakov, a vi od+ 
lučno otklanjate od sebe svaku krivnju zbog smrti svog ro- 

ditelja, da nije onda on otkucao ugovorene znakove i naveo 
vašeg oca da mu otvori, a onda i... počinio zločin? 

Mitja pogleda u nj pogledom ieobieni podrugljivim, ali 
. D vV vo» v »“ 

i punim strašne mržnje. On ga gledaše dugo i šutke, tako da 
tužilac zatrepta očima. 

— Opet ste ulovili lisicu! — progovori napokon Mitja. 
— Prištinuli nevaljalici rep, he-he! Vidim vas skroz-naskroz, 
tužioče! Mislili ste da ću odmah skočiti, prihvatiti se onoga 
što mi podmećete, i povikati glasno: »Jest, Smerdjakov, on 
je ubojica!l« Priznajte da ste to mislili, priznajte, onda ću 
nastaviti. 

Ali tužilac ne htjede da prizna. On Šutaše i čekaše. 

— Prevarili ste se, neću povikati na Smerdjakova! — reče 
Mitja. 

— I čak uopće ne sumnjajte na nj? 

— A vi sumnjate? 

— Sumnjali smo i na nj. 

Mitja upre pogled u pod. 

— Na stranu šala — reče on mrko. — Čujte: već od po- 
četka, gotovo još otkako sam maloprije istrčao pred vas 
iza zastora, iskrsla je u meni ta misao: »Smerdjakov!« Ovdje 
sam sjedio za stolom i vikao da sam nevin zbog te krvi, a ne- 
prestano mislim: »Smerdjakov!« I duša mi se nije mogla otresti 
Smerdjakova. Najzad sam opet pomislio; »Smerdjakov«, ali 
samo za trenutak, jer me je odmah zaokupila druga misao: 
»Ne, nije Smerdjakov!« On to nije uradio, gospodo! 

— A ne sumnjate li onda još na koju drugu osobu? — 
oprezno zapita Nikolaj Parfenovič, 

— Ne znam tko ili koja osoba, ili ruka nebesa ili sotona, 
ali,.. Smerdjakov nije! — odlučno odbrusi Mitja. 


— Ali zašto tako odlučno i tako uporno tvrdite da nije 
on? 

— 'To je moje uvjerenje. Takvi dojmovi... Zato što je 
Smerdjakov čovjek najniže prirode i kukavica. To nije ku- 
kavica, to je skup cijelog kukavičluka na zemlji koji hoda 
na dvije noge. Njega je rodila kokoš. Kad je sa mnom razgo- 
varao, strepio je svaki put da ga ne ubijem, a ja nisam, me- 
đutim, ni ruke podizao. Padao mi je pred noge, ljubio mi 
doslovno evo ove moje čizme i molio me da ga »ne plašim«. 
Čujete li: »ne plašim« — kakva je to riječ? A ja sam ga čak 
i darivao. To je bolesna kokoš, padavičarka, slaba umom, 
koju ću izbiti kao osmogodišnje derište. Zar je to priroda? 

Ne, gospodo, nije Smerdjakov, a on ni novce ne voli, daro- 
va nije nikad htio primiti od mene... Pa i zašto da ubije 
starca? Ta on je možda njegov sin, nezakoniti sin, znate li 
vi to? 

— Čuli smo za tu priču. Ali i vi ste njegov sin, pa ste ipak 
svima govorili da ste ga htjeli ubiti. 

— 'To vi meni klip pod noge! I to klip podao, opak! Ne 
bojim se! — O, gospodo, možda je i suviše podlo što mi to 
u oči govorite! I to zato podlo što sam vam sam to kazivao. 
Ne samo da sam htio, nego sam i mogao ubiti, i još sam na 
se dobrovoljno naprtio da sam ga maltene ubio! Ali ga ni- 
sam ubio, mene je spasio moj anđeo čuvar! — a to vi niste 
uzeli u obzir... I zato je to od vas podlo, podlo! Jer ja 
nisam ubio, nisam ubio! Čujete li, tužioče, nisam ubio! 

On se gotovo gušio. Za cijelog preslušavanja nije bio još 
nijedanput toliko uzrujan. 

— A šta vam je rekao, gospodo, on, Smerdjakov? — za- 
vrši on poslije male stanke. — Smijem li vas to zapitati? 

— Možete nas sve pitati — odgovori tužilac hladno i stro- 
ga lica — o svemu što se tiče činjeničnog dijela događaja, a 
mi smo, ponavljam, čak dužni da udovoljimo svakom vašem 
pitanju. Mi smo našli slugu Smerdjakova, za koga pitate, 
gdje leži bez svijesti u svojoj postelji u neobično jakom na- 
padu padavice, koji se možda deset puta uzastopce ponavljao. 
Liječnik, koji je bio s nama, pregledao je bolesnika i rekao 
da neće možda ni do jutra preživjeti. 

— Ali je onda đavo ubio oca! — ote se iznenada Mitji 
kao da je baš do tog trenutka sam sebe pitao: »Je li Smerdja- 
kov ili nije Smerdjakov?« 


— Još ćemo se vratiti na tu činjenicu — zaključi Nikolaj 
Parfenovič — a sad, ne biste li željeli da produžite svoje 
kazivanje? 


Mitja zamoli da predahne. Dopustiše mu najuljudnije. Kad 
se odmorio, nastavi pričati. Ali se vidjelo da mu je teško. 
Bio je izmučen, uvrijeđen i moralno potresen. A uz to ga i 
tužilac, baš kao da je to namjerno činio, počeo sad nepres- 
tano dražiti, hvatajući se za »sitnice«. Tek što Mitja opisa 
kako je sjedeći na plotu udario po glavi Grigorija koji ga je 
ščepao za lijevu nogu, i zatim odmah priskočio oborenom, 
tužilac ga prekinu i zamoli da potanje opiše kako je sjedio na 
plotu. Mitja se začudi. 

— Ta, eto, kako sam sjedio, jahao sam, jedna noga ondje, 
druga ovdje. 

— A tučak? 

— 'Tučak u ruci. 

— A ne u džepu? Vi se toga dobro sjećate? Onda, jeste 
li snažno zamahnuli rukom? 

— Sigurno da sam snažno, a što će vam to? 

.—)A ne biste li htjeli sjesti na stolicu isto onako kako ste 
sjedili onda na plotu, da nam pokažete očigledno, radi ob- 
jašnjenja, kako ste i kamo zamahnuli, na koju stranu? 

— A ne sprdate li se vi sa mnom? — zapita Mitja i oholo 
pogleda u pitača, ali ovaj ni okom ne trenu. 

Mitja se grčevito okrenu, zajaha stolicu i zamahnu ru- 
kom. 

Me Eto, kako sam udario! Eto, kako sam ubio! Želite li još 
šta? 

— Hvala vam. A ne biste li se sad potrudili da nam raz- 
jasnite: zašto ste zapravo skočili dolje, zbog čega i šta ste 
zapravo htjeli? 

— Ali, do đavola... priskočio sam oborenome... Ne 
znam zašto! 

— Onako uzrujan? I bježeći? 

— Jest, uzrujan i bježeći. 

— Jeste li htjeli da mu pomognete? 

— Kako da mu pomognem? A možda sam i htio da mu 
pomognem, ne sjećam se. 

— Niste Ji bili izbezumljeni? 'To jest, da Ji ste bili čak 
nekako omamljeni? 

— O, ne, nikako omamljen, svega se sjećam. Svega do naj- 
sitnije sitnice. Skočio sam dolje da ga razgledam, i rupcem 
sam mu otro krv. 

— Mi smo vidjeli vaš rubac. Jeste li se nadali da ćete obo- 
renoga povratiti u život? 

— Ne znam jesam li se nadao. Prosto sam htio da se 
uvjerim je li živ ili nije. 

— Ato ste vi htjeli! I onda? 

— Nisam liječnik, nisam mogao ništa da ustanovim. Po- 
bjegao sam, jer sam mislio da sam ga ubio, a kad tamo, on se 
osvijestio. 

— Divota — završi tužilac. — Hvala vam. Samo sam to 
htio znati. Budite dobri pa nastavite. 

Na žalost, Mitji nije ni palo na pamet da ispriča, iako se 
toga sjećao, da je skočio dolje iz sažaljenja, nadnio se nad 
»ubijenog« i čak rekao nekoliko sažalnih riječi: »Natrčao si, 
starče, šta ćemo, pa sad leži.« Tužilač je izveo samo jedan 
zaključak, da je čovjek skočio dolje »u takvu momentu i u 
takvu uzbuđenju« jedino zbog toga da se zbilja uvjeri: je li 
Živ ili nije jedini svjedok njegova zločina. I kolika je, dakle, 
morala biti snaga, odlučnost, hladnokrvnost i opreznost u to- 
ga čovjeka, koji je čak u tom trenutku, itd, itd. Tužilac je 
bio zadovoljan: »Razdražio sam bolesna čovjeka sitnicama, 
i on se izbrbljao«. 

Mitja jedva pričaše dalje. Ali ga odmah ponovo prekinu 
Nikolaj Parfenovič: 

— Kako ste mogli utrčati u kuhinju sluškinje Fedosje 
Markovne tako krvavih ruku i, kako se kasnije pokazalo, 
krvava lica? 

— Ja nisam onda ni opazio da sam krvav! — odgovori 
Mitja. 

— 'To će biti istina, jer se to dešava — reče tužilac i iz- 
mijeni pogled s Nikolajem Parfenovičem. 

— Zbilja nisam opazio, to ste dobro napomenuli, tužioče 
— odobri Mitja. Zatim je došla na red iznenadna odluka 
Mitjina da se »ukloni« i »da propusti sretne«. Ali nije više 
nikako mogao, kao ono maloprije, da se odluči i ponovo 
otvori svoje srce te da priča o »carici svoje duše«. Gadilo 
mu se da priča o tome pred ovim hladnim ljudima koji su 
se »upijali u nj kao stjenice«. I zato je odgovorio na ponovo 
zadana pitanja kratko i osorno: 

— Pa odlučio sam da se ubijem. Zašto da živim dalje? 
To je pitanje samo od sebe iskrsavalo preda mnom. Pojavio 
se njen prijašnji, pravi, njen zavodnik, ali je došao s ljubavlju 
da poslije pet godina zagladi uvredu zakonitim brakom. 1 
ja sam uvidio da je za me sve propalo... A za mnom sra- 
mota i, eto, ta krv, krv Grigorijeva ... Zašto da živim? I oti- 
đoh da iskupim založene pištolje, da ih nabijem i pred zoru 
stjeram sebi tane u tikvu. 

— A noćna terevenka? 

— Noćna terevenka. Eh, do đavola, svršavajte brže, gos- 
podo. A htio sam doista da se ubijem, nedaleko odavde, u 
okolici, i već odredio doba, u pet sati ujutro, a u džepu sam 
imao gotovo pismo što sam ga napisao kod Perhotina kad sam 
nabio pištolje. Evo tog pisma, čitajte ga. Ne pripovijedam 

ovo zbog vas! — nadoveza on odjedanput prezirno. Izvadi iz 
džepa na prsluku ceduljicu i baci je pred njih na sto: članovi 
istražnog povjerenstva pročitaše je sa zanimanjem i priklopiše, 
kako je običaj, spisima. 

— A da ruke operete, na to niste, je li, ni pomišljali, pa čak 
ni onda kad ste pohodili gospodina Perhotina? Sigurno se ni- 
ste bojali sumnje. 

— Kakve sumnje? Sumnjali vi — ili ne sumnjali, to je sve- 
jedno, ja bih dojurio ovamo i ubio se u pet sati, i vi ne biste 
dospjeli da išta učinite. Da nije bilo tog slučaja s ocem, ne 
biste ništa saznali, ni ovamo došli. O, to je đavo uradio, đavo 
je ubio oca, ali od đavola ste vi tako brzo i saznali. A kako 
ste ovamo tako brzo stigli? Čudo, fantazija! 

— Gospodin Perhotin nam je rekao da ste, ulazeći u nje- 
govu sobu, držali u rukama... u okrvavljenim rukama.. 
novce... puno novaca... svežnjić stotinjarki, i da je to vi- 
dio i dječak koji poslužuje. 

— Tako je bilo, gospodo, sjećam se da je tako bilo. 

— A sad još jedno malo pitanje. Ne biste li nam mogli reći 
— otpoče Nikolaj Parfenovič neobično blago — otkud vam 
odjedanput toliki novac kad iz spisa izlazi da ni vremenski 
niste mogli svratiti kući? 

Tužilac se malo namrgodi što je pitanje bilo tako sječimice 
sastavljeno, ali ne prekidaše Nikolaja Parfenoviča. 

— Ne, nisam svraćao kući — odgovori Mitja naoko vrlo 
mirno, ali obori oči zemlji. 

— Onda ćete mi dopustiti da ponovim pitanje -— produ- 
ži Nikolaj Parfenovič nekako se prikradajući. — Otkud vam 
odjedanput tolika svota kad ste, po svome priznanju, još u 
pet sati tog istog dana... 

— Trebalo mi je deset rubalja i založih u Perhotina piš- 
tolje, a poslije sam išao Hohlakovoj po tri tisuće, a ona nije 
dala, i tako dalje, i sva ta zbrka — prekinu ga Mitja osorno. 
— Jest, gospodo, trebalo mi je, a odjedanput se našle u mene 
tri tisuće, nije li tako? Znate, gospodo, vi se sad obojica straš- 
no bojite: a što ako ne kaže otkud ih je uzeo? A tako će ii biti: 
neću vam reći, gospodo, pogodili ste, nećete saznati — odbru- 
si Mitja neobično odlučno. 

Istražitelji malo pošutješe. 

— Razumijte, gospodine Karamazove, da je prijeko po- 
trebno da to saznamo — progovori Nikolaj Parfenovič tiho 
i smjerno. 

— Razumijem, a ipak vam neću reći. 

Umiješa se i tužilac i opet napomenu da pitani može, da- 
kako, i ne odgovoriti na pitanja, ako drži da je to za nj po- 
voljnije, itd, ali, s obzirom na to kakvu Štetu može osumnji- 
čeni da nanese sam sebi svojom šutnjom, osobito kad se tiče 
Pitanja od tolike važnosti, koja... 

— I tako dalje, gospodo, i tako dalje. Dosta sam se na- 
slušao tih propovijedi već dosad! — opet ga prekinu Mitja. 
— 1 sam shvaćam od kolike je to važnosti, i da je riječ upra« 
vo o suštini, ali vam ipak neću reći. 

— 'To se nas ne tiče, a nije riječ o nama već o vama, sami 
ćete sebi naškoditi — nervozno pripomenu Nikolaj Parfe- 
novič. 

— Čujte, gospodo, šalu na stranu — podiže Mitja oči i 
oštro pogleda obojicu. — Već sam od početka naslućivao da 
ćemo se na ovom mjestu sudariti glavama. Al:, u početku, 
kad sam otpočeo svoje kazivanje, sve je to još bilo u dalekoj 
magli, sve je plivalo, i ja sam bio čak toliko bezazlen da sam 
predložio »uzajamno povjerenje«. A sad i sam vidim da tog 
povjerenja nije moglo biti, jer bi svejedno morali stići do tog 
prokletog plota! I sad smo eto stigli! Ne mogu, i gotovo! 
Uostalom, ja vas ne krivim, jer mi ne možete vjerovati na ri- 
ječ, to mi je jasno! 

I on mračno zašutje. 

— A ne biste li mogli, ne gazeći nimalo svoje odluke da 
prešutite ono najglavnije, ne biste li mogli bar donekle na- 
govijestiti kakvi su to tako jaki motivi koji su vas mogli 
navesti da ne govorite o ovoj po vas toliko opasnoj točki 
vašeg iskaza? 

Mitja se osmjehnu tužno i naoko zamišljeno. 

— Mnogo sam bolji nego što mislite, gospodo, reći ću vam 
zašto i dati mig, iako to ne zaslužujete. Zato, gospodo, šu- 
tim, jer je to za me sramota. U odgovoru na pitanje: otkuda 
vam ti novci, tolika je sramota za me da se ne bi moglo s njom 
usporediti čak ni ubojstvo mog oca, ni pljačka, da sam ga 
ubio i opljačkao. Eto, zašto ne mogu da govorim. Od sramote 
ne mogu. Šta, gospodo, zar ćete i to zabilježiti? 

— Jest, zabilježit ćemo — promuca Nikolaj Parfenovič, 


— Ne bi trebalo da zabilježite ono o »sramoti«, To sam 
vam rekao jedino po dobroti svoje duše, a mogao sam da vam 
i ne kažem, ja sam vam to, tako da kažem, poklonio, a vi 
to odmah ozbiljno uzimate. Ali pišite, pišite šta hoćete —- 

završi on prezirno i gadljivo. — Ne bojim vas se... ja imam 
više ponosa od vas, 

— A ne biste li nam rekli kakve je vrsti ta sramota? — 
bubne Nikolaj Parfenovič. 

Tužilac se strašno namršti. 

— Ne, c'est finill Ne mučite se. Nije vrijedno da se ka- 
ljam. Ionako ste me već ukaljali... Vi niste vrijedni, ni vi, 
ni bilo tko drugi... Dosta je, gospodo, prekidam. 

On to reče odlučno. Nikolaj Parfenovič presta da nava- 
ljuje, ali se iz pogleda Ipolita Kiriloviča odmah uvjeri da 
ovaj još ne gubi nade. 

— Ne biste li nam bar mogli navesti koliko je iznosila 
ona svota u vašim rukama kad ste pohodili gospodina Per- 
hotina, to jest, koliko rubalja? 

— "To vam ne mogu reći. 

— Gospodinu Perhotinu ste, čini se, govorili o tri tisuće, 
koje kao da ste dobili od gospođe Hohlakove. 

— Možda sam to rekao. Dosta je, gospodo, neću reći koliko 
je bilo. 

— Onda budite dobri pa nam opišite kako ste se ovamo 
vozili i šta ste radili kad ste ovamo stigli? 

— Ah, o tome pitajte sve ovdašnje. A, uostalom, ja ću 
vam i sam ispričati. 

I on ispriča, ali mi nećemo ponavljati njegovo pričanje. 
Pričao je suhoparno i površno. Svoga ljubavnoga ushita nije 
ni spominjao. Ali je, međutim, ispričao kako je napustio svo- 
ju odluku da se ubije »u povodu novih fakata«. Pričao je bez 
motivacije, ne upuštajući se u potankosti. A ni istražitelji ga 
nisu sad toliko uznemiravali: jasno je bilo da ni za njih nije 
ovo bilo glavno. 


— Sve ćemo ovo provjeriti, na sve ovo vratit ćemo se pri- 
likom preslušavanja svjedoka, koje će se, razumije se, obaviti 
u vašoj prisutnosti — završi Nikolaj Parfenovič preslušava- 
nje. — A sad dopustite da se obratim na vas s molbom da 
položite ovamo na sto sve svoje stvari što ih imate kod sebe, 
a svakako sav novac što ga imate uza se. 

— Novac, gospodo? Izvolite, razumijem da mora tako 
biti. Štoviše, čudim se da niste i prije bili radoznali. Istina, 
ne bih nikamo otišao, svima sam vam na očima. Ali, evo mog 
novca, prebrojte ga i uzmite, sav je tu, čini se. 


1 Svršeno je! 

I on izvadi sve iz džepova, čak i sitniš, dva svoja grivenika. 
izvadi iz džepa na prsluku. Izbrojivši novce, bijaše u svemu 
osam stotina trideset i šest rubalja 1 četrdeset kopjejaka, 

— Jeli ovo sve? — zapita istražitelj. 

— Sve! 

— Maloprije ste izvoljeli reći, u svojim izjavama, da ste 
ostavili u dućanu kod Plotnikovih trista rubalja. Perhotinu 
ste dali deset, kirijašu dvadeset, ovdje ste dvjesta prokartali, 
aonda... 

Nikolaj Parfenovič sračuna sve. Mitja mu je usrdno poma- 
gao. Sjetiše se svake kopjejke i uniješe je u račun, Nikolaj 
Parfenovič zbroji na brzu ruku. 

— S ovih osam stotina morali ste dakle u početku imati 
samo oko tisuću i po? 

— Može biti — reče Mitja kratko. 

— A kako onda drugi tvrde da je bilo mnogo više! 

— Neka tvrde. 

— Pai vi ste sami tvrdili. 

— Ija sam sAm tvrdio. 

— Sve ćemo ovo još provjeriti svjedočanstvima drugih 
osoba koje nisu još preslušavane; zbog vaših novaca nemojte 
se uznemirivati, oni će biti sačuvani gdje treba i stavit će 
vam se na raspolaganje kad se svrši... započeto... ako se 
pokaže, ili bolje rečeno, dokaže da imate na njih nesumnjivo 
pravo. E,asad... 

Nikolaj se Parfenovič iznenada diže i odlučno izjavi Mitji 
da je »prisiljen i đužan« da obavi najtočniju i najpodrobniju 
pretragu, »kako vašeg odijela, tako i svega ostalog«. 

— Izvolite, gospodo, sve ću džepove izvratiti ako želite, 

I on zaista poče izvraćati džepove. 

— Nužno je da i odijelo svučete. 

— Kako da se svučem? Phi, do đavola! Pa pretražite me 
ovako! Zar ne možete i ovako? 

— Ne možemo nikako, Dmitrije Fjodoroviču. Morate se 
svući. 

— Kako hoćete! — pokori se Mitja smrknuto — samo vas 
molim, ne ovdje, već iza zastora. Tko će me pretražiti? 

— Dakako, iza zastora — nakloni glavu Nikolaj Parfe- 
novič za znak da pristaje, a lice njegovo izražavaše pri tom 
neko osobito zadovoljstvo. 

VI 


TUŽILAC ULOVIO MITJU 


Ali sad otpoče nešto što Mitja nije nikako očekivao i što 
ga neobično začudi. On ne bi nipošto mogao prije, čak ni 
prije jedne minute, zamisliti da bi se netko usudio tako po- 
stupati s njim, s Mitjom Karamazovom. A što je glavno, sad 
izbi na površinu nešto što ga je Ponizivalo, a 1 »njihova 
oholost i prezir prema njemu«. To što je morao skinuti kaput 
nije bilo ništa, ali ga zamoliše da se i dalje svlači. I ne da su ga 
zamolili, nego su mu zapravo zapovjedili; on je potpuno ra- 
zumio, On se iz ponosa i prezira posve pokori, bez ijedne 
riječi, Za zavjesu su ušli osim Nikolaja Parfenoviča i i tužilac 
i još nekoliko seljaka, »sigurno da imaju pri ruci silu«, po- 
misli Mitja, »a možda još i zbog nečeg drugog«. 

— Šta, zar ću i košulju svući? — zapita on osorno, ali 
mu Nikolaj Parfenovič ne odgovori, već se s tužiocem udubi 
u razgledavanje kaputa, hlača, prsluka i i kape, i bilo je očito 
da ih je razgledanje neobično zanimalo: »Ni najmanje 
se ne ustručavaju«, pomisli Mitja, »ne paze čak ni na naj- 
običniju uljudnost.« 

— Pitam vas po drugi put: je li potrebno da svučem ko- 
Šulju ili nije? — progovori on još osornije i razdraženije. 

— Ne uznemirujte se, već ćemo vam kazati — odgovori 
Nikolaj Parfenovič gotovo zapovjednički. Bar se Mitji tako 
učini. 

Međutim su se istražitelj i tužilac među sobom vrlo živo 
i poluglasno savjetovali, Pronašli su na kaputu, a osobito na 
lijevoj stražnjoj polovici, velike mrlje krvi, sasušene, okor- 
jele i vrlo malo istrte. Na hlačama također. Osim toga je 
Nikolaj Parfenovič vlastoručno, a u prisutnosti mjesnih svje- 
doka, prešao prstima po ovratniku, reverima i svim šavovima 
kaputa i hlača, očito tražeći nešto — svakako novac. A što 
je glavno, pred Mitjom nisu krili svoje sumnje da je on mo- 
gao i bio kadar čak da ušije novac u odijelo. »Sad već upravo 
tako postupaju kao da imaju posla s lopovom a ne s ofici- 
rom«, promrmlja on za sebe. Oni su svoje misli priopćivali 
jedan drugom neobično otvoreno pred Mitjom, Tako je, na 
primjer, pisar koji se također nekako našao iza zavjese i ondje 

užurbano pomagao, svrnuo pažnju Nikolaja Parfenoviča 
na kapu koju su također opipali. »Sjećate li se pisara Gri- 
denke«, spomenu pisar: »On se ljetos odvezao da primi plaću 
za cijeli ured, a kad se vratio, rekao je da je novac izgubio u 
pijanstvu — i gdje su ga našli? Eto, u ovim istim porubima, 
u kapi, stotinjarke su bile savijene u cjevčice i ušite u poru- 
be.« Gridenkova su se slučaja sjećali vrlo dobro i istražitelj i 
tužilac i zato su stavili i Mitenkinu kapu na stranu, te odlu- 
ćE da će je morati poslije pomno razgledati, a i cijelo odi- 
jelo. 

— Dopustite — viknu iznenada Nikolaj Parfenovič, spa- 
zivši posve krvavu, unutra posvrnutu manžetu desnog ru- 
kava Mitjine košulje — dopustite, je li ovo krv? 

— Krv — odsiječe Mitja. 

— To jest, kakva... i zašto je manžeta unutra posvr- 
nuta? 

Mitja ispriča kako je zaprljao manžetu kad se bavio oko 
Grigorija, i da ju je posvrnuo unutra još kod Perhotina kad je 
ondje prao ruke. 

— Vašu ćemo košulju morati također uzeti, to je vrlo 
važno... kao stvarni dokaz. — Mitja pocrvenje i pobje- 
sni. 

— A ja da ostanem gol? — prodera se on. 

— Ne uznemirujte se.., pomoći ćemo vam nekako, a sad 
izvolite i čarape svući. 

— Ne šalite li se? Zar je to zbilja prijeko potrebno — sije- 
vnu Mitja očima. 

— Nama nije do šale! — odbi Nikolaj Parfenovič strogo. 


— Dakle, kad je potrebno... ja... — promrmlja Mitja 
te sjede na postelju i počne svlačiti čarape. Bio je užasno 
zbunjen: svi su odjeveni, a on je g0, i za čudo — ovako go 
on je nekako sam osjećao da je njima kriv i, što je najglav- 
nije, sam gotovo priznao da je odjedanput postao zaista miži 
od njih svih te da oni sad imaju potpuno pravo da ga preziru. 
»Kad su svi goli, onda nema stida, a kad si sam go, a svi te 
gledaju — to je sramota!« iskrsavalo neprestano u njegovoj 
glavi. »Baš kao u snu, ali u snu nisam nikad takve sramote 
doživio.« Ali svući čarape bijaše mu vrlo neugodno: bile su 
jako prljave, a i donje rublje, i to. su vidjeli. A što je glavno, 
sam nije volio svoje noge, i palci na obje njegove noge činili 
su mu se cijelog Života nekako nakazni, a osobito onaj 

grubi, spljošteni i dolje posvrnuti nokat na desnoj nozi, i 
sad će svi to vidjeti. I on postajaše zbog nepodnošljivog stida 
sve grublji, i to namjerno. Sam je zaderao sa sebe košulju. 

— Pa, nećete li još negdje tražiti ako vas nije stid? 

— Ne, za sada nije nužno. 

— Što, zar ću ostati ovako g6 — nadoveza on bijesno. 

— Jest, za sada je to prijeko potrebno... Izvolite, među- 
tim, sjesti ovamo, možete uzeti s postelje pokrivač i umotati 
se, aja... ja ću sve urediti. 

Sve su stvari pokazali svjedocima, sastavili spis o pretrazi, 
i najzad je Nikolaj Parfenovič izišao a za njim su iznijeli i 
odijelo. Ipolit Kirilovič također iziđe. S Mitjom ostadoše 
seljaci, koji su nijemo stajali ne skidajući oka s njega. Mitja 
se umota u pokrivač jer mu je bilo studeno. Gole su mu noge 
virile ispod pokrivača, i on nije nikako mogao da prebaci 
preko njih pokrivač i da ih pokrije. Nikolaj Parfenovič se, 
tko zna zašto, dugo ne vraćaše, »mučno dugo«, »smatra me 
za Štene« zaškrguta zubima Mitja. »I ono đubre, tužilac, ta- 
kođer je otišao, sigurno jer me prezire, gadi mu se da me 
gleda golog.« Mitja je ipak držao da negdje vani razgledaju 
njegovo odijelo i da će mu ga natrag donijeti. Ali koliko je 
bilo njegovo negodovanje kad se Nikolaj Parfenovič vrati 
A Puvim drugim odijelom, koje je nosio za njim jedan se- 
jak. 

— Pa, evo vam odijela — reče on prirodno, očito vrlo 
zadovoljan uspjehom svoje šetnje. — To vam poklanja gos- 
podin Kalganov u povodu ovog interesantnog slučaja, a 
isto tako i čistu košulju. Na sreću, našlo se kao naručeno u 
njegovoj putnoj torbi. Donje rublje i čarape možete zadržati 
svoje. 

Mitja strašno planu: 

— Ne treba mi tuđeg odijela! — dreknu on užasno. — 
Dajte mi moje! 

— To je nemoguće. 

— Dajte mi moje, a Kalganov neka ide do đavola zajedno 
sa svojim odijelom. 

Dugo su ga nagovarali. Nekako ga opet umiriše. Utuvili su 
mu da se njegovo odijelo, jer je uprljano krvlju, mora »pri- 
ložiti zbirci stvarnih dokaza« i da oni »nemaju čak ni prava 
da mu ga sad ostave... s obzirom na to kako se može svršiti 
slučaj«. Napokon je to Mitja donekle shvatio. Mračno za- 
šutje i poče se oblačiti. Kod oblačenja je samo napomenuo da 

je bolje od njegovog starog te da on ne bi htio da nekog »isko- 
risti«, Pored toga je »ponižavajući tijesno. Valjda da u njemu 
izigravam komedijaša — vama na veselje?« 

I opet ga uvjeriše da on i sad pretjeruje, jer je gospodin 
Kalganov, istina, od njega viši, ali samo nešto malo, i jedino 
će mu možda hlače biti nešto predugačke. Ali mu je kaput 
bio zaista tijesan u ramenima. 

— Neka ga đavo nosi, jedva ga mogu zakopčati — mrm- 
ljaše Mitja. — Budite tako dobri, i izvolite odmah u moje ime 
kazati gospodinu Kalganovu kako ga nisam molio da mi da 
svoje odijelo te kako su me preobukli u komedijaša, 


— On sve to razumije i žali... to jest, ne žali za svojim 
odijelom već žali što vas je to snašlo. — reče Nikolaj Parfeno- 
vič oklijevajući. 

— Pljujem ja na njegovo sažaljevanje! E, a kamo zada? 
Ili ću dovijeka ovdje sjediti? 

Zamoliše ga da iziđe opet u »onu sobu«, Mitja iziđe na- 
mrgođen od bijesa i nastojaše da ne gleda ni u koga, U tu- 
đem odijelu osjećao se posve osramoćen, čak i pred tim se- 
ljacima i pred Trifonom Borisičem, čije je lice tko zna zašto 
odjedanput iskrslo na vratima i nestalo. »Došao je da vidi 
maškaru«, pomisli Mitja. On sjede na onaj prijašnji stolac. 
Priviđala mu se neka ružna mora, i činilo mu se da nije pri 
pameti. 

— Šta je sad, hoćete li me možda početi šibati jer drugo 
ništa ne preostaje — zaškrguta on zubima obrativši se tužiocu. 
Nikolaju Parfenoviču nije se više htio ni obraćati, baš kao 
da mu je bilo ispod časti da s njime govori. »Isuviše je paž- 
ljivo pregledao moje čarape, i još je, hulja, rekao da ih 
izvrnem, a to je namjerno učinio samo da svima pokaže kako 
je moje rublje prljavo.« 

— A sad će se prijeći na preslušavanje svjedoka — reče 
Nikolaj Parfenovič kao da odgovara na pitanja Dmitrija 
Fjodoroviča. 

— Jest — progovori tužilac zamišljeno, kao da o nečemu 
razmišlja. 

— Mi smo, Dmitrije Fjodoroviču, učinili u vašem interesu 
sve što smo mogli — produži Nikolaj Parfenovič — ali kada 
ste tako odlučno uskratili da nam objasnite otkud potječe 


ona svota koja se kod vas nalazila, mi smo u tome momen- 
tus. 

— Kakav to imate prsten? — prekinu ga odjedanput Mi- 
tja, kao da se prenuo iz nekakve zamišljenosti te pokaza 
prstom na jedan od tri velika prstena što su ukrašavali desnu 
ruku Nikoloja Parfenoviča. 

— Prsten? — zapita Nikolaj Parfenovič začuđeno, 

— Da, eto taj... taj na srednjem prstu, sa žilicama, ka- 
kav je to kamen? — zaintači se Mitja nekako razdraženo kao 
kakav tvrdoglavi deran. 

— 'To je plavičasti topaz — osmjehnu se Nikolaj Parfe- 
novič. — Hoćete li ga vidjeti, skinut ću ga... 

— Ne, ne skidajte ga — viknu Mitja bijesno, pribravši se 
i razljutivši se sam na sebe. — Ne skidajte ga, nije potreb- 
no... Do đavola... Gospodo, opoganili ste moju dušu. Zar 
mislite da bih ja krio pred vama da sam ubio oca, da bih se 
ulagivao, lagao i skrivao! Ne, nije takav Dmitrij Karamazov, 
on ne bi to mogao podnijeti, i kad bih ja bio kriv, kunem vam 
se da ne bih čekao vaš dolazak i rađanje sunca, kako sam 
namjeravao isprva, nego bih se ubio još prije zore! Ja to sad 
jasno osjećam. Za dvadeset godina moga života nisam toliko 
naučio koliko ove proklete noći. I zar ja, zar bih ja bio ove 
noći, i sad, ovog trenutka, kad sjedim s vama — zar bih 
ovako govorio, ovako se kretao, ovako gledao u vas i u 
ljude da sam zaista ocoubojica, kad mi čak to nehotično 
ubojstvo Grigorija nije dalo mira cijele noći — ali ne zato 
što sam se bojao, o, ne samo zato što sam se bojao vaše kazne! 
Sramota! I vi želite da ja takvim podrugljivcima kakvi ste 
vi, koji ništa ne vide i ničemu ne vjeruju, slijepim krticama 
i podrugljivcima, počnem otkrivati i pričati još i svoju novu 
podlost, novu sramotu, iako bi me to spasilo vaše optužbe? 
Bolje na robiju! Onaj koji je otvorio očeva vrata i ušao na 
ta vrata, taj ga je i ubio i opljačkao. 'Tko je on — gubim se 
u slutnjama i mučim, ali to nije Dmitrij Karamazov, to znaj- 
te — i ovo je sve što vam mogu reći, i nek bude dosta, dosta, 
ne navaljujte... Šaljite me u progonstvo, pogubite, ali me ne 
razdražujte dalje. Ja sam zašutio. Pozovite svoje svjedoke! 

Mitja izgovori svoj nenadani monolog kao da je već bio 
odlučio da unaprijed šuti kao zaliven. Tužilac ga je nepre- 
stano motrio i, tek što je on zašutio, reče hladno i vrlo mirno, 
kao da je riječ o nečemu najobičnijem: 

— Vidite, baš što se tiče tih otvorenih vrata koja ste ma- 
loprije spomenuli, možemo vam baš u pravi čas, naime sad 
odmah, priopćiti jednu neobično zanimljivu izjavu ozlijeđe- 

nog Grigorija Vasiljeviča, koja je neobično važna, i za vas i 
za nas. Kad se opet osvijestio, odgovorio nam je na naše pi- 
tanje, jasno i bez kolebanja, da je još onda kad je izišao na 
ulazne stepenice i začuo u vrtu neku buku odlučio đa uđe u 
vrt kroz vratašca koja su bila otvorena te da je još prije no 
što vas je spazio gdje trčite u mraku, kako ste nam i sami 
rekli, od otvorenog prozora na kome ste vidjeli svog rodi- 
telja, on, Grigorije, bacio pogled nalijevo i zaista spazio taj 
otvoreni prozor, ali je i ugledao, mnogo bliže, i širom otvo- 
rena vrata, za koja rekoste da su bila zatvorena dok ste se 
nalazili u vrtu. Neću kriti od vas da sam Vasiljevič odlučno 
tvrdi i svjedoči da ste morali istrčati na vrata, iako vas on, 
dakako, nije vidio svojim očima kako ste istrčali, jer da vas je 
prvi put spazio nešto podalje, na sredini vrta, kako trčite 
prema plotu. 

Mitja još u polovici govora skoči sa stolca. 

— Glupost! — zaurla on bijesno. — Bezabrazna prijevara! 
On nije mogao vidjeti otvorena vrata jer su bila onda za- 
tvorena... Laže. 

— Smatram za svoju dužnost ponoviti da je njegova iz- 
java pouzdana. On se ne koleba. On ne odstupa od nje. Ne- 
koliko puta smo ga ispitivali. 

— Baš sam ga ja nekoliko puta ispitivao! — vatreno po- 
tvrdi Nikolaj Parfenovič. 

— Nije istina, nije istina. To je ili kleveta protiv mene, ili 
luđakova halucinacija — produži Mitja da viče. — Njemu se 
jednostavno pričinilo kad se osvijestio, zbog bunila, zbog krvi 
irane...isad bunca. 

— Jest, ali on nije opazio otvorena vrata kad se osvijestio 
od rane, već prije toga, još kad je silazio u vrt niz ulazne ste- 
penice. 

— Nije istina, nije istina, to ne može biti!... To on iz 
zlobe kleveće mene... On nije mogao vidjeti. Nisam istrčao 
na vrata — gušio se Mitja. 

Tužilac se okrenu Nikolaju Parfenoviču i reče važno: 

— Pokaži mu. 

— Je li vam poznat ovaj predmet? — i Nikolaj Parfenovič 
metnu na stol veliku kuvertu od debela papira, kancelarij- 
skog formata, na kojoj su bila vidljiva još tri čitava pe- 
Čata. 

Kuverta je bila prazna i s jedne strane rastrgana. Mitja 
zabulji u nju. 

— Toje... to je sigurno očeva kuverta — promrmlja on 
— ona ista u kojoj su bile tri tisuće... i ako ima natpis, do- 
pustite da vidim: »Pilencetu«... Ovdje piše: tri tisuće! — po- 
vika on — tri tisuće, vidite li? 

— Dakako da vidimo, ali novaca u njoj nismo više našli, 
bila je prazna i ležala na podu kraj postelje, iza zaslona. 

Mitja stajaše nekoliko minuta kao omamljen. 

— Gospodo, to je Smerdjakov! — povika on odjedanput 
glasno. — On ga je ubio, on ga je orobio! Jedino je on znao 
gdje je sakrivena starčeva kuverta... On je, sad mi je 
jasno! 


— Ali vi ste znali za kuvertu i da je pod jastukom. 

— Nisam nikad znao; ja je nisam nikad vidio, sad je prvi 
put vidim, a prije sam samo od Smerdjakova čuo... On je 
jedini znao gdje ju je starac sakrio, a ja nisam znao... — 
I Mitja presta disati. 

— A, međutim, prije ste nam rekli da je kuverta bila pod 
jastukom vašeg pokojnog roditelja. Baš ste rekli da je pod 
jastukom, dakle ste znali gdje se nalazi. 

— Tako smo i zabilježili! — potvrdi Nikolaj Parfenovič. 

— Besmislica, glupost! Nisam pouzdano znao da je pod 
jastukom ... A možda i nije bila pod jastukom ... Rekao sam 
tek tako da je pod jastukom. Šta veli Smerdjakov? Jeste li ga 
pitali gdje se nalazila? Šta kaže Smerdjakov? To je glavno... 
Namjerno sam nalagao na sebe. Slagao sam bez razmišljanja 
da se nalazila pod jastukom, a vi sad... Ali 1 sami znate, 
sleti čovjeku s jezika 1 slaže. A znao je za nju jedino Smer- 
djakov, i nitko više! On nije ni meni otkrio gdje se nalazi! 
Ali je on, to je on, to je nesumnjivo on ubio, to mi je sad 
jasno kao sunce — klicaše Mitja sve pomamnije, te bez veze 
ponavljaše jedno te isto, ljuteći se i razdražujući. — Shva- 
tite to i zatvorite ga brzo, što brže... On je sigurno ubio kad 
sam ja pobjegao, a Grigorij ležao bez svijesti, sad je to ja- 
sno... On je dao znak, i otac mu je otvorio. Jer samo on je 
znao-znakove, a bez znakova ne bi otac nikom otvorio. 

— Ali opet zaboravljate tu okolnost — napomenu tužilac 
isto onako odmjereno, ali već donekle likujući — da nije ni 
potrebno bilo davati znakove, ako su vrata bila otvorena 
još dok ste se nalazili u vrtu... 

— Vrata! Vrata! — mrmljaše Mitja i nijemo pogleda u 
tužioca; on opet nemoćno klonu na stolicu. Svi zašutješe. 

— Jest, vrata! 'To je fantom! Bog je protiv mene! — uzvik- 
nu on buljeći tupo preda se. 

— Eto vidite — progovori tužilac važno — i prosudite 
sad sami, Dmitrije Fjodoroviču: s jedne strane taj iskaz o 
otvorenim vratima, na koja ste vi istrčali, koji tišti vas i nas. 
S druge strane vaša nepojmljiva, tvrdoglava i gotovo surova 
Šutnja o tome odakle vam novci koji su se iznenada pojavili 
u vašim rukama, iako ste tri sata prije no što se pojavila 
svota, po svome priznanju, založili svoj pištolj da dobijete 
samo deset rubalja. S obzirom na sve to, odlučite sami: čemu 
da vjerujemo i na čemu da ostanemo? I ne predbacujte nam da 
smo »hladni cinici i podrugljivci« koji ne mogu da vjeruju 
u plemenite težnje vaše duše. Prenesite se, naprotiv, u naš po- 
ložaj... 

Mitja bijaše u nepojmljivu uzbuđenju, sav ublijedio. 

— Dobro! — uzviknu on naglo. — Otkrit ću vam svoju 
tajnu, otkrit ću otkud mi novci! Otkrit ću svoju sramotu da 
ne krivim poslije ni vas, ni sebe. 

— I vjerujte, Dmitrije Fjodoroviču — prihvati Nikolaj 
Parfenovič nekakvim ganutljivim i veselim glasom — da 
svako vaše iskreno i potpuno priznanje, što ga učinite upravo 
sada, može kasnije pridonijeti neobično velikom olakšanju 
vaše sudbine i da još osim toga... 

Ali tužilac ga lagano gurnu ispod stolca, i ovaj dospije da 
na vrijeme ušuti. Mitja ga, dakako, nije ni slušao, 

— Gospodo — otpoče on još uvijek jednako uzrujan — 
— ti novci... hoću sve da priznam... ti su novci bili 
moji. 

U tužioca i istražitelja lica se gotovo izduljiše, oni se nisu 
tome nadali. 

— Kako vaši — promuca Nikolaj Parfenovič — kad još 
u pet sati onoga dana, po svome priznanju... 

— Eh, neka ide do đavola pet sati onog dana 1 moje pri- 
znanje, jer o tome sad zije riječ! 'Ti su novci bili moji, mo- 
ji = to jest, ukradeni moji — ne moji, to jest, ukradeni, koje 
sam ukrao, a bilo ih je tisuću i po, i ja sam ih nosio uza se, 
cijelo sam vrijeme nosio uza se 

— Aotkud ste ih uzeli? 

— S vrata, gospodo, uzeo s vrata, evo s mog vrata 
ovdje su bili kod mene na vratu, ušiveni u krpicu i visili o 
vratu, već odavno, ima već mjesec dana kako sam ih nosio 
o vratu u stidu i sramoti. 

— Ali od koga ste ih. prisvojili? 

— Hrjeli ste valjda reći »ukrali«? Kažite otvoreno. Jest, 
ja držim da je to isto kao da sam ih ukrao, a ako hoćete, za- 
ista »prisvojio«. Ali, po mome mišljenju, ja sam ih ukrao. A 
sinoć sam ih ukrao. A sinoć sam ih istom doista ukrao, 


— Sinoć? Ali ste maloprije rekli da ima već mjesec dana 
kako ste ih... dobili. 

— Jest, ali ne od oca, ne od oca, ne uznemirujte se, ni- 
sam ih od oca ukrao, već od nje. Pustite me da pričam 1 
ne prekidajte me. Teško je to. Vidite: prije mjesec dana poz- 
vala me Katerina Ivanovna Verhovceva, moja bivša zaručni- 
ca Poznajete li je? 

— Kako ne bismo, molim vas. 

— Znam da je poznajete. Plemenita duša, najplememtija 
od svih najplemenitijih, ali koja me je već odavno mrzila, 0, 
odavno, odavno... 1 opravdano, opravdano mrzila! 

— Katerina Ivanovna? — zapita istražitelj začuđeno 

I tužilac upre u čudu oči u nj. 

— O, ne spominjite njeno ime bez potrebe! Nitkov sam što 
sam je uvukao u naš razgovor. Jest, vidio sam da me je mrzi- 
la. . odavno, još od početka, još ondje, od prvog našeg su- 
sreta u mom stanu —. Ali dosta, dosta, niste vrijedni da to sa- 
znate, a nije ni potrebno... Potrebno je reći jedino da me je 
ona pozvala prije mjesec dana, predala mi tri tisuće da ih po- 
šaljem u Moskvu njenoj sestri 1 još nekoj rođakinji (kao da 
nije mogla sama poslati!), a ja sam... bilo je to onog sud- 
bonosnog trenutka u mom životu kad sam ja. . dakle, je- 
dnom riječi, tek što sam ja zavolio drugu, nju, sadašnju, eno 
je gdje sad sjedi ondje dolje, Grušenjku. .i doveo je ovamo, 
u Mokro, te proćerdao ovdje za dva dana polovicu od one 
proklete tri tisuće, to jest tisuću i po, a drugu polovicu zadr- 
žao za se. A onu tisuću i po što sam zadržao, nosio sam uza 

se O vratu, mjesto amajlije, a jučer sam je raspečatio i profuć- 
kao. Ostatak od osam stotina rubalja je u vašim rukama, Ni- 
kolaju Parfenoviču, to je ostatak od jučerašnjih tisuću i po 
rubalja. 

— Dopustite, kako to, ta vi ste onda, prije mjesec dana, 
spiskali ovdje tri tisuće, a ne tisuću i po? To svi znaju. 

— A tko zna? Tko je brojio? Kome sam dao da broji? 

— Ali, oprostite, sami ste svima kazivali da ste onda pro- 
ćerdali ravno tri tisuće. 

— Istina, govorio sam, cijelom sam gradu govorio i cijeli 
je grad govorio, i svi su to mislili, i ovdje, u Mokrom, svi su 
držali da sam potrošio tri tisuće. Ali ipak nisam proćerdao 
tri tisuće, već samo tisuću i po, a drugu tisuću i po ušio 
sam u kesicu kao amajliju. Tako je eto bilo, gospodo, i otud 
ti jučerašnji novci. 

—, To je gotovo nevjerojatno — promuca Nikolaj Parfe- 
novič. 

— A dopustite da vas zapitam — progovori napokon tu- 
žilac — niste li prije bilo koga obavijestili o toj okolnosti... 
to jest, da ste onda, prije mjesec dana, zadržali kod sebe tisu- 
ću i po rubalja? 

— Nikome nisam spominjao. 

— 'To je čudnovato! Zar niste baš nikome? 

— Baš nikome. Nikom, baš nikom. 

— A zašto ste o tome šutjeli? Šta vas je nagnalo da to dr- 
Žite kao tajnu? Točnije ću se izraziti: vi ste nam, napokon, 
otkrili svoju tajnu, po vašim riječima toliko »sramotnu«, iako 
je u suštini — govoreći, dakako, tek relativno — taj postupak, 
to jest prisvajanje tuđih triju tisuća rubalja, i doista samo pri- 
vremeno, bar po mome mišljenju samo u višem stupnju, po- 
stupak lakouman, a ne toliko sramotan ako se, osim toga, uz- 
me još u obzir i vaš značaj... Pa recimo da je on čak 1 zazo- 
ran u najvećoj mjeri, što također dopuštam, ali zazoran po- 
stupak još nije sramotan postupak. To jest, hoću samo to 
istaknuti kako su već prije jednog mjeseca mnogi naslućivali 
da ste potrošili one tri tisuće gospođe Verhovceve, I ja sam 
čuo tu priču, a i Mihail Makarovič, na primjer, čuo je tako- 
đer. I, napokon, nije to bila više priča nego je o tome cijeli 
grad brbljao. A osim toga ima tragova da ste i sami, ako se ne 
varam, nekom priznali da su to novci gospođe Verhovceve. 
I zato se neobično čudim da ste do sada, to jest upravo do 
ovog trenutka, od toga što ste zadržali kod sebe, po va- 

šim riječima, tisuću i po, načinili tako neobičnu tajnu i po- 
vezali s tom svojom tajnom čak i neki užas... Nevjerojatno 
je da vas je priznanje takve tajne moglo stajati tolikih mu- 
ka... jer ste maloprije vikali da volite i na robiju nego da je 
otkrijete... 

Tužilac zašutje. On se bio raspalio. On nije krio svoje 
ljutine, čak bijesa, te je prosuo sve što se u njemu skupilo, 
bez veze i gotovo zbrkano, ne brinući se nimalo za ljepotu 
stila. 

— Nije sramota zbog tisuće i po rubalja već zbog toga što 
sam tisuću i po odijelio od one tri tisuće — reče Mitja 
odlučno. 

— Ali, kako to — osmjehnu se tužilac jetko — da je bilo 
baš u tome nešto sramotno što ste od one tri tisuće, koje ste 
uzeli zazorno ili, ako želite, sramotno, odijelili polovicu po 
svojoj volji? Važnije je što ste prisvojili tri tisuće nego Maka 
ste s njima raspolagali. Uostalom, da vas ovom zgodom za- 
pitam zašto ste baš tako raspolovili, to jest odijelili tu po- 
lovicu? Zašto ste, s kakvim ciljem ste to učinili, možete li nam 
to razjasniti? 

— O, gospodo, u tom cilju leži sve! — uzviknu Mitja. — 
Odijelio sam to iz podlosti, to jest iz računa, jer račun i jest 
u ovom slučaju podlost... I cijeli se mjesec vukla ta pod- 
lost! 

— Nepojmljivo. 

— Čudim vam se. A, uostalom, još ću sve bolje objasniti 
jer je možda zbilja nepojmljivo. Slušajte, pazite: ja prisvajam 
tri tisuće, povjerene mom poštenju, pijančujem za taj no- 
vac i spiskao sam sve, a ujutro joj dolazim i velim: »Katja, 
oprosti, proćerdao sam tvoje tri tisuće« — pa, je li to lijepo? 
Ne, nije lijepo — to je nepošteno i malodušno kad čovjek 
postane zvijer i nema snage da se suzdrži i ne poživinči. Je 
li tako, je li tako? Ali još nisam lopov? Nisam pravi lopov, 
ne pravi, priznajte! Propio sam, a ne ukrao! A sad drugi, još 
pogodniji slučaj; pazite, jer ću se opet vjerojatno zbuniti — 
nekako mi se u glavi vrti — dakle drugi slučaj: proharačio 
sam ovdje od one tri tisuće samo tisuću i po, to jest, polovicu. 
»Katja, uzmi od mene, gada i lakoumna podlaca, ovu polo- 
vicu, jer sam profućkao polovicu, jer ću jamačno i tu polo- 
vicu profućkati, uzmi da grijeh bude manji!« Pa, šta je u 
tom slučaju? Sve što hoćete, i zvijer i podlac, ali ne više lo- 
pov, ne potpuni lopov, jer kad bih bio lopov, sigurno ne bih 

donio natrag ostatak nego bih ga zadržao. I ona će odatle što 
sam donio polovicu, uvidjeti da ću donijeti i ostalo, to jest 
proćerdano, da ću dok sam živ nastojati i raditi, a kad sku- 
cam, vratiti. I tako bih istina bio podlac, ali ne lopov, ne 
lopov, štogod hoćete, ali ne lopov! ,.. 

— Recimo, da postoji neka razlika — hladno se osmjehnu 
tužilac. — Ali je čudnovato da u tome vidite takvu sudbo- 
nosnu razliku. 

— Jest, vidim sudbonosnu razliku! Podlac može biti svatko, 
a i jest dvjerojatno svatko, ali lopov ne može biti svatko, 
već jedino arcipodlac. Ja možda ne razumijem te finoće. Ali 
samo je lopov podliji od podlaca, to je moje uvjerenje. Slu- 
šajte: ja nosim taj novac cijeli mjesec na sebi, sutra se mogu 
odlučiti da ga vratim, i ja nisam više podlac, ali se ja, vidite, 
ne mogu odlučiti, iako svaki dan pokušavam da se odlu- 
čim i svaki dan gurkam sebe: »Odluči se, odluči, podlače.« 
I ja se, vidite, cijeli mjesec ne mogu odlučiti! Šta, je li to lije- 
po, po vašem mišljenju, lijepo? 

— Recimo da nije lijepo, i da to vrlo dobro shvaćam i ne 
poričem — odmjereno odgovori tužilac. — I uopće, okanimo 
se svake prepirke o tim finoćama i razlikama i vratimo se 
opet, ako vam je ugodno, na ono o čemu je riječ. A riječ je, 
naime, o tome što još niste bili toliko dobri da nam razjasnite, 
iako smo vas pitali: zašto ste prvobitno tako razdijelili te 
tri tisuće, to jest, jednu ste polovicu spiskali, a drugu sakrili? 
Zašto ste je zapravo sakrili 1 na što.ste zapravo htjeli da upo- 
trijebite tu skrivenu tisuću i po? Na tom ja pitanju jašem, 
Dmitrije Fjodoroviču. 

— Ah, zbilja — povika Mitja i lupi se po čelu — oprostite, 
ja vas mučim, a glavno nisam objasnio, inače biste odmah 
shvatili, jer u cilju, u tom cilju i leži sramota! Vidite, taj 
starac, pokojnik, neprestano je uznemirivao Agrafenu Ale- 
ksandrovnu, a ja sam bio ljubomoran i mislio da se ona ko- 
leba između mene i njega. Svaki sam, eto, dan mislio: a što 
ako se ona iznenada odluči, ako se umori mučeći me i odje- 
danput mi rekne: »Tebe volim, a ne njega, vodi me na kraj 
svijeta.« A u mene svega dvije grivnje — čime ćeš je odvesti, 
šta ćeš onda raditi? Propao bih. Onda je nisam poznavao, 
nisam razumijevao, mislio sam da njoj treba novaca i da mi 
neće oprostiti siromaštva. I onda sam podmuklo odbrojio po- 
lovicu od tri tisuće i ušio ih iglom hladnokrvno, ušio s ra- 
čunom, ušio još prije bančenja, a poslije, kad sam već ušio, 

pošao sam da pijančujem s ostalom polovicom. Ne, to je po- 
dlost! Jeste li sad razumjeli? 

Tužilac se glasno nasmija, a istražitelj također. 

— Po mome mišljenju bilo je to čak pametno i moralno 
što ste se svladali te niste sve spiskali — kikotaše Nikolaj 
Parfenovič — jer šta je u tome strašno? 

— To što sam ukrao, eto to, vidite! O, bože, užasavate 
me svojim neshvaćanjem. Sve dok sam nosio na grudima 
ušivenu tu tisuću i po, govorio sam sebi svaki dan, svaki 
sat: »Ti si lopov, ti si lopov!« Zato sam i bjesnio onaj mjesec, 
zato sam se i tukao u krčmi, zato sam i oca izbio, jer sam 
osjećao da sam lopov. Čak se nisam usudio ni bratu svome 
Aljoši kazati za tu tisuću i po, tolikim sam se osjećao pod- 
lacem i džeparom! Ali znajte da sam u isto vrijeme dok sam 
nosio na sebi taj novac, govorio sebi svaki dan i svaki sat: 
»Ne, Dmitriju Fjodoroviču, ti možda još nisi lopov.« A zašto? 
Baš zato? Baš zato što možeš sutra otići i vratiti Katji tu 
tisuću i po. I eto, tek sam jučer, kad sam išao od Fenje k Per- 
hotinu, odlučio da otkinem s vrata svoju kesicu, a od tog se 
trenutka nisam mogao odlučiti, i čim sam je otkinuo, postao 
sam odmah pravi utvrđeni lopov, lopov i do smrti nepošten 
čovjek. A zašto? Zato što sam s kesicom razderao svoju 
namjeru da odem Katji i da joj kažem: »Nitkov sam, ali ni- 
sam lopov!« Shvaćate li sad, shvaćate li? 

— A zašto ste se baš sinoć na to odlučili? — prekinu ga 
Nikolaj Parfenovič. 


— Zašto? Smiješno pitanje: zato što sam osudio sebe na 
smrt, ovdje, u pet sati ujutro, u svitanje. »Svejedno je«, po- 
mislio sam, »hoću li umrijeti kao nitkov ili kao pošten čo- 
vjek!« Ali ipak nije tako, nije se pokazalo da je svejedno. 
Vjerujte mi, gospodo, da me te noći nije najviše mučilo to što 
sam »ubio« starog slugu i što mi je prijetio Sibir, i to onda 
kad je moja ljubav bila okrunjena i kad mi se ponovo otvorilo 
nebo! O, i to me je mučilo, ali ne toliko, ipak ne toliko koli- 
ko ono prokleto saznanje da sam naposljetku otkinuo s grudi 
te proklete novce, te ih profućkao, i da sam sad već sigurno 
pravi lopov! O, gospodo, ponavljam vam okrvavljena srca da 
sam mnogo saznao te noći! Saznao sam da je ne samo nemo- 
guće živjeti kao nitkov, nego da je nemoguće i umrijeti kao 
nitkov... Ne, gospodo, urhirati se mora pošteno! 

Mitja je bio blijed. Lice mu je imalo izmožden i izmoren 
izraz, unatoč tome što je bio raspaljen. 

— Počinjem vas shvaćati, Dmitrije Fjodoroviču — otegnu 
tužilac blago i sažalno — ali svemu su tome krivi, ne uzmite 
mi za zlo, po mome mišljenju, samo nervi... bolesni vaši 
nervi, i ništa drugo. I kako niste mogli, na primjer, da biste 
se oslobodili tolikih muka koje su trajale gotovo cijeli mjesec 
— otići i vratiti taj novac onoj osobi koja vam ga je povje- 
rila, i kad biste se napokon s njom objasnili, zašto ne biste 
mogli s obzirom na vaše tadašnje raspoloženje, toliko strašno 
kako ga vi opisujete, pokušati kombinaciju koja se tako pri- 
rodno nameće umu, to jest, zašto ne biste mogli poslije časnog 
priznanja svoje pogreške, zamoliti od osobe svotu koja vam je 
bila potrebna, a koju vam ona ne bi, onako plemenita srca 
i videći vašu poremećenost, sigurno uskratila, a pogotovo uz 
jamstvo koje ste nudili trgovcu Samsonovu i gospođi Hohla- 
kovoj? Držite još i sada taj zalog sigurnim? 

Mitja iznenada pocrvenje. 

— Zar me držite za tolikog nitkova? Ne vjerujem da oz- 
biljno govorite! — on će negodujući, gledajući tužitelju u oči 
i gotovo ne vjerujući da je to od njega čuo. 

—- Uvjeravam vas da sam rekao sasvim ozbiljno. A po 
čemu mislite da nije ozbiljno? — začudi se tužilac. 

— O, kako bi to bilo podlo! Gospodo, znate li da vi mene 
mučite! Ako izvolite, ja ću vam sve reći, neka bude, ja ću 
vam sad priznati svu svoju infernalnost, ali vi ćete se po- 
stidjeti, vi ćete se sami začuditi do kakve podlosti može do- 
tjerati kombinacija čovječjih osjećaja. Znajte da sam ja već 
imao sam tu kombinaciju, onu istu koju ste, tužioče, prije 
spomenuli! Jest, gospodo, i u meni je iskrsla ta misao za vrije- 
me onog prokletog mjeseca, i ja sam se već bio gotovo odlu- 
čio da odem Katji, toliko sam bio podao! Ali poći njoj, pri- 
znati joj nevjeru, i za tu nevjeru, za izvršenje te nevjere, i u 
ime troškova potrebnih za tu nevjeru, od nje, od Katje, iz- 
moliti novaca (izmoliti, čujete li, izmoliti) i odmah od nje 
uteći s drugom, s njenom suparnicom koja je mrzi i koja ju je 
ujela za srce — molim vas, tužioče, niste li poludjeli? 

— Nisam baš poludio, ali nisam, dakako u žestini, ni 
pomislio ... na tu žensku ljubomoru, ako je tu zbilja posrijedi 
bila ljubomora kako vi tvrdite.. . ali, sigurno je posrijedi bilo 
nešto slično — osmjehnu se tužilac. 

— E, to bi već bio preveliki bezobrazluk — reče Mitja i 
lupi šakom po stolu — to bi tako smrdjelo da se ne može ni 
reći kako! — A znate li vi da bi ona mogla meni dati te nov- 

ce, a i dala bi, sigurno bi dala, jer to je također infernalna 
duša i žena velikoga gnjeva. A ja bih novac uzeo, i onda 
cijelog života... o, bože! Oprostite, gospodo, zato toliko vi- 
čem jer me je ta misao obuzela još nedavno, još prekjučer, 
naime one noći kad sam se natezao s Ljagavim, a onda opet 
jučer, jest jučer, cijeli jučerašnji dan, sjećam se toga sve do 
one zgode... 

— Do koje zgode? — dobaci Nikolaj Parfenovič radozna- 
lo, ali ga Mitja ne ču. 

— Nešto sam vam strašno priznao — završi Mitja mrko. 
— Ocijenite to, gospodo. Al; je malo, malo da ocijenite, ne 
ocijenite, nego cijenite to, a ako nećete, ako i to proleti pokraj 
vaših duša, onda me otvoreno ne cijenite, gospodo, evo što 
velim, i ja ću umrijeti od stida što sam priznao takvima 
kakvi ste vi! O, ja ću se ubiti! Jest, ja već vidim da mi ne 
vjerujete! Šta, vi hoćete i to da zapišete? — povika on već u 
strahu. 

— Jest, to što ste maloprije rekli — u čudu gledaše u nj 
Nikolaj Parfenovič — to jest da ste sve do posljednjeg sata 
neprestano namjeravali da pođete gospođi Verhovcevoj i da 
je zamolite za tu svotu. Uvjeravam vas da je taj iskaz za nas 
vrlo važan, vrlo važan, Dmitrije Fjodoroviču, to jest... . za cio 
ovaj slučaj... a osobito je po vas, po vas važan. 

— Imajte srca, gospodo — pljesnu Mitja rukama — bar to 
ne zapisujte, stidite se! Ta ja sam, tako da kažem, dušu 
svoju napola razderao pred vama, a vi ste to iskoristili i kop- 
kate prstima po ranjenu mjestu obiju polovica ,.. O, bože! 


I on u očaju prekri lice rukama. 


— Ne uznemirujte se toliko, Dmitrije Fjodoroviču — za- 
vrši tužilac — sve ovo što se sad zapisuje, bit će vam poslije 
pročitano, i čime ne budete sporazumni, promijenit ćemo po 
vašim riječima. A sad vam po treći put ponavljam još jedno 
malo pitanje: zar nije zbilja nitko, baš apsolutno nitko čuo 
od vas za taj novac što ste ga ušili u kesicu? To je, velim vam, 
gotovo nemoguće zamisliti. 

— Nitko, nitko, rekao sam vam. A ako ne vjerujete, onda 
niste ništa razumjeli! Ostavite me na miru. 

— Kako želite, ali to se mora razjasniti, i mi imamo za 
to još dosta vremena, ali zasad razmislite: mi imamo možda 
desetak svjedočanstava kako ste vi baš sami širili i čak svuda 
trubili da ste proharačili tri tisuće, a ne tisuću i po, a i sad, 

kad su iskrsli jučerašnji novci, našli ste priliku da natuknete 
mnogima da ste i opet donijeli tri tisuće... 

— Ne desetak, već stotine svjedočanstava imate u rukama, 
dvije stotine svjedočanstava, dvije stotine je ljudi čulo, tisuća 
ih je čula! — povika Mitja. 

— Pa, eto vidite, svi, svi svjedoče. A riječ svi znači ipak 
nešto. 

— Ne znači ništa, ja sam slagao, a za mnom su počeli 
lagati svi. 

— A zašto vam je bilo potrebno da lažete, kako to obraz- 
lažete? 

— A đavo bi ga znao. Možda zato da se mogu pohvaliti 
i reći: gledajte koliko sam novaca profućkao.., A. možda 
i da zaboravim onaj ušiven novac... jest, zato... ali, do 
đavola... kolikoput mi je već zadano to pitanje? Slagao sam, 
i gotovo, slagao sam i nisam više htio da poližem. Zašto 
čovjek ponekad laže? 

— Vrlo je teško prosuditi, Dmitrije Fjodoroviču, zašto 
čovjek laže — reče tužilac važno, — Međutim, recite nam je 
li bila velika ta, kako je vi sami nazivate, amajlija o vašem 
vratu? 

— Ne, nije bila velika. 

— A kolike je otprilike bila veličine? 

o Ako popola savijete stotinjarku, eto vam njene veli- 
čine. 

— Ane bi li bilo najbolje da nam pokažete krpice? Zar 
nisu negdje kod vas? 

— Ah, do đavola... kakve su to gluposti... zar ja znam 
gdje su krpice? 

— Ali, međutim, dopustite: gdje ste i kada ste skinuli 
amajliju s vrata. Sigurno niste svraćali kući, jer tako bar sami 
rekoste? 

— Kad sam otišao od Fenje i pošao Perhotinu, otkinuo 
sam je usput s vrata i izvadio novac. 

— U mraku? 

— A zar mi je trebala za to svijeća? Prosto sam je prstom 
razderao. 

— Bez škara i na ulici? 

— Ako se ne varam, na trgu. A šta će mi škare? Bila je to 
sasvim stara krpica koja se odmah razderala. 

— A kamo ste poslije s njom? 

— Ondje sam je bacio. 

— Gdje? 

— Pa na uwgu, negdje na trgu! Neka sam đavo zna na kom 
mjestu na trgu. A zašto hoćete i to da znate? 

— 'To je od neobične važnosti, Dmitrije Fjodoroviču, jer je 
to jedan važan stvarni dokaz u vašu korist, i čudim se kako 
nećete to da shvatite. Tko vam je prije mjesec dana pomo- 
gao da ušijete novac? 

— Nitko mi nije pomogao, sam sam ga ušio. 

— Zar znate šiti? 

— Svaki vojnik zna šiti, a ovdje i nije bilo potrebno neko 
znanje. 

— A otkud vam materijal, to jest ona krpa u koju ste ga 
ušili? 

— Rugate li se vi meni? 

— Nipošto, nije nam ni do kakva ruganja, Dmitrije Fjo- 
doroviču. 

— Ne znam gdje sam našao krpu, negdje sam je našao. 

— A kako da se tog ne sjećate? 

— Bogami, ne sjećam se, možda sam poderao štogod od 
rublja. 

— To je vrlo zanimljivo: sutra bi se možda mogla naći 
u vašem stanu košulja od koje ste oderali krpu. Kakva je bila 
krpa, lanena ili pamučna? 

— Neka sam đavo zna kakva je bila. Ali stanite: nisam, 
čini mi se, ni od čega oderao krpu. Bila je od cica. Ušio sam, 
čini se, u gazdaričinu kapicu, 

— U gazdaričinu kapicu? 

— Jest, odnio sam njezinu kapicu. 

— Kako odnijeli? 

— Vidite, sad se sjećam, zbilja sam odnio njezinu kapicu 
za zakrpu ili za otiranje pera. Uzeo sam je kradom, bio je to 
komadić krpe bez svake vrijednosti, a kod nas su se krpe 
svuda povlačile — i u nju sam ušio onu tisuću i po. Mislim 
da sam novac baš u tu krpu ušio. To je bilo staro đubre, 
stoput prano. 

— Ivi se toga dobro sjećate? 

— Ne mogu sasvim sigurno reći da se dobro sjećam. Ali 
mi se čini da je bila kapa. Uostalom, pljujem ja na to. 

— Onda bi se mogla baš vaša gazdarica sjetiti da joj je 
nestalo kape? 

— Ne bi nikako, ona nije ni primijetila da je nestala, Bio 

je to stari dronjak, kažem vam, stari dronjak koji nije ni 
pare vrijedio. 

— A otkud vam igla, konac? 

— Prekidam, neću dalje, Dosta je! — rasrdi se napokon 
Mitja. 

— Ipak je neobično da ste već sasvim zaboravili na kom 
ste mjestu na trgu bacili tu... amajliju. 

— Zapovjedite neka sutra pometu trg, možda ćete naći — 
osmjehnu se Mitja. — Dosta je, gospodo, dosta! — završi on 
malaksalim glasom. — Jasno vidim: ne vjerujete mi! Ni u 
kom pogledu, ni za paru. Ja sam kriv, a ne vi, nisam se 
trebao upuštati. Zašto sam, zašto sam se okaljao priznavši 
svoju tajnu! A vi se tome smijete, vidim vam na očima. To 
ste mi vi, tužioče, izmamili. Pjevajte sebi himnu, ako može- 
te... Da ste prokleti, mučitelji! 

On obori glavu i prekri lice rukama. Tužilac i istražitelj 
Šutahu. Poslije jedne minute podigne on opet glavu i pogleda 
ih. Na njegovu licu vidjelo se da ga je obuzelo potpuno i 
neotklonjivo očajanje, i on je nekako tiho zašutio, sjedio kao 
da ne zna za se. Međutim valjalo je svršavati: moralo se bez 
odlaganja prijeći na preslušavanje svjedoka. Bilo je već osam 
sati izjutra. Svjetla su već davno bila pogašena. Mihail Ma- 
karovič i Kalganov, koji su za vrijeme cijelog preslušavanja 
čas ulazili, čas izlazili iz sobe, sad su opet ponovo izašli. 
Tužilac i istražitelj bili su također vrlo umorni. Jutro je 
bilo kišovito, oblaci su prekrili cijelo nebo, i kiša je lijevala 
kao iz kabla. Mitja je tupo gledao u prozor, 


— A smijem li pogledati kroz prozor? — zapita on izne- 
nada Nikolaja Parfenoviča. 
— O, možete koliko želite — odgovori on. 


Mitja usta i priđe prozoru. Kiša je šibala u mala zelenkasta 
stakla na prozorčićima. Baš ispod prozora bila je blatna cesta, 
a malo podalje, u kišnoj magli, crni, jadni, ružni redovi 
kućica koje su bile, kako se činilo, od kiše još crnje i jadnije. 
Mitja se sjetio »Feba zlatokosog« i kako se htio ubiti čim 
zasja prva njegova zraka: »U ovakvo bi jutro bilo možda i 
bolje«, osmjehnu se on i odjedanput zamahnu rukom odozgo 
prema dolje te se okrenu »mučiteljima«. 

— Gospodo! — povika on. — Već vidim da sam propao. A 
ona? Recite mi, molim vas, zar će i ona propasti? Ta ona je 
nevina, ta ona je jučer kao luda vikala da je »svemu kriva«, 
Ona nije ništa, ništa kriva! Svu noć sam tugovao dok sam 

sjedio s vama... Zar ne možete, zar ne možete da mi kažete 
Šta ćete s njom učiniti? 

— Što se toga tiče, budite sasvim mirni, Dmitrije Fjodoro- 
viču — odgovori tužilac odmah, očito se žureći. — Mi ne- 
mamo zasad nikakvih važnijih motiva da bilo zbog čega uz- 
nemirujemo osobu za koju se toliko zanimate. Dalji tok 
događaja, nadam se, pokazat će isto. Naprotiv, mi ćemo, što 
se toga tiče, učiniti sve što možemo. Budite potpuno mirni. 

— Gospodo, hvala vam, znao sam da ste ipak pošteni i 
pravedni ljudi. Skinuli ste teret s moje duše... E, a šta ćemo 
sad raditi? Ja sam spreman. 

— Jest, moramo se požuriti. Bez oklijevanja moramo pri- 
jeći na preslušavanje svjedoka. I sve se to mora obaviti u 
vašoj nazočnosti, a onda... 

— A zar ne bismo najprije popili čaj? — prekinu ga Niko- 
laj Parfenovič — jer, čini mi se, da smo zaslužili? 

Odlučili su, ako je dolje čaj gotov (s obzirom na to što 
je Mihail Makarovič sigurno otišao da »počajuje«), da ispiju 
po čašu a zatim »dalje 1 dalje«. Pravi čaj i »zakusku« odložili 
su dok budu imali više slobodnog vremena. Čaj je bio zbilja 
dolje spremljen i brzo su ga donijeli gore. Mitja je najprije od- 
bio čašu koju mu je ljubazno ponudio Nikolaj Parfenovič, 
ali poslije je sam zamolio i pohlepno je ispio. On je uopće 
naoko bio nekako neobično malaksao. Šta bi mogla za nj 
značiti, činilo se, kod onakve divovske snage, jedna proban- 
čena noć, pa ma i uz najburnija osjećanja? Ali, međutim, on 
je sam osjećao da jedva sjedi, a od vremena do vremena po- 
čeli bi mu se svi predmeti micati i vrtjeti pred očima. »Još 
malo i ja ću sigurno početi buncati«, pomisli on. 


VIII 
ISKAZI SVJEDOKA. DJETEŠCE 


Započe preslušavanje svjedoka, Ali ne mislimo naše pri- 
povijedanje produžiti onako podrobno kako smo to dosad 
činili. I zato ćemo prijeći preko onog kako je Nikolaj Par- 
fenovič stavljao na dušu svakom pozvanom svjedoku da mo- 

ra govoriti istinu i po savjesti i da će poslije morati svoj iskaz 
ponoviti pod prisegom. Kako se, napokon, od svakog svje- 
doka zahtijevalo da potpiše u zapisniku iskaze, itd. Napomi- 
njemo samo toliko da je najelavnija točka, na koju su vodi- 
telji istrage obraćali svu pažnju, bila uglavnom ono isto pi- 
tanje o tri tisuće, to jest, jesu li bile tri tisuće ili samo tisuća 1 
po kad se Dmitrij Fjodorovič prvi put pred mjesec dana 
provodio ovdje u Mokrom, i jesu li bile tri tisuće ili samo 
tisuću i po jučer kad je Dmitrij Fjodorovič po drugi put ovdje 
bančio. Ali, na žalost, svi svjedoci, svi do jednoga, bili su 
protiv Mitje, i ni jedan za njega, a neki svjedoci iznijeli su 
čak nove, gotovo porazne činjenice koje su opovrgavale nje- 
gove navode. Prvog su preslušali Trifona Borisiča. On je 
stajao pred istražnim povjerenstvom bez ikakva straha, čak 
stroga i surova izraza negodovanja protiv optuženika, i time 
nesumnjivo pridavao sebi obličje neobične istinitosti i osob- 
nog dostojanstva. Govorio je malo, odmjereno, čekao na pi- 
tanja, odgovarao na pitanja točno i smišljeno. On je odlučno 
i bez okolišanja rekao da prije mjesec dana nije moglo biti 
poirošeno manje od tri tisuće, što će svi ovdašnji seljaci 
potvrditi, i da su čuli od samog »Dmitrija Fjodoroviča« da je 
zbilja proharačio tri tisuće. »Koliko je samo Cigankama 
novaca razbacao. Njih je sigurno više od tisuće zapalo.« 


— Nisam im možda ni pet stotina dao — napomenu na to 
Mitja smrknuto — samo što nisam onda brojio, bio sam pi- 
jan, ašteta... 

Mitja je sada sjedio postrance, okrenut leđima zavjesi, te 
slušao mračno, tužna i umorna izraza i kao da je htio da kaže: 
»Ah, sviedočite šta hoćete, sad je svejedno!« 

— Njima ste dali više od tisuće, Dmitrije Fjodoroviču — 
poricaše 'Trifon Borisič odlučno. — Bacali ste novac uludo, a 
one su kupile. To su kradljivci i varalice, oni su konjokradice, 
njih su odavde protjerali, a inače bi sami kazali koliko su od 
vas izvukle. Sam sam onda vidio u vašim rukama svotu — 
brojio dakako nisam, niste mi davali da izbrojim, to je isti- 
na, ali, sudeći nzoko, sjećam se da je bilo mnogo više od ti- 
suće. Oko tisuću i po! Vidjeli smo mi već novaca i možemo 
prosuditi... 

Što se tiče jučerašnje svote, kazao je 'Trifon Borisič otvoreno, 
rekao mu je sam Dmitrij Fjodorovič, čim je sišao s kola, da 
je donio tri tisuće. 

— "Ta manite, zar je zaista tako, Trifone Borisiču — od- 
govori Mitja. — Zar sam vam zbilja tako određeno rekao da 
sam donio tri tisuće? 


— Rekli ste, Dmitrije Fjodoroviču. Pred Andrejem ste mi 
rekli. Ovdje je Andrej, još nije otišao, zovnite ga. A ondje u 
dvorani kad ste častili zbor, razgovijetno ste vikali da ostav- 
ljate ovdje šestu tisuću — to jest s prijašnjim, tako treba ra- 
zumjeti. Čuli su Stjepan i Semjon, i Petar Fomič Kalganov 
stajali su onda uz vas, možda se i oni toga sjećaju... 


Iskaz o šestoj tisući učinio je dubok dojam na istražno po- 
vjerenstvo. Sviđala im se nova redakcija: tri i tri, dakle šest, 
5 . . . . J . . 
sigurno tri tisuće onda, sada tri tisuće, skupa šest, to je sasvim 

jasno. 


Preslušavali su sve svjedoke koje je naveo Trifon Borisič, 
seljake Stjepana i Semjona, kočijaša Andreja i Petra Fomiča 
Kalganova. Seljaci i kočijaši potvrdili su bez okolišanja iskaz 
Trifona Borisiča. Osim toga su naročito zabilježili, prema An- 
drejevu iskazu, riječi koje je Mitja izrekao u razgovoru što ga 
je usput poveo s njim: »Kamo ću«, reče, »dospjeti ja, Dmitrij 
Fjodorovič: u nebo ili u pakao, i hoće li mi na onom svijetu 
oprostiti?« »Psiholog« Ipolit Kirilovič saslušao je sve ovo bla- 
go se smijući, te naposljetku odredio da se i iskaz o tome ka- 
mo će dospjeti Dmitrij Fjodorovič »priloži aktima«, 

Pozvani Kalganov ušao je nevoljko, smrknut, ćudljiv, i 
razgovarao s tužiocem i Nikolajem Parfenovičem kao da 
ih sada vidi prvi put u životu, a zapravo je bio njihov davni 
i svakidanji znanac. On je otpočeo kako »o svemu tome ništa 
ne zna, a i neće da zna«. Ali se utvrdilo da je i on čuo o šestoj 
tisući, i on je priznao da je u tom trenutku stajao uz Mitju. 
Po njegovu mišljenju bilo je u Mitjinim rukama novaca »ne 
znam koliko«. Što se tiče toga da su Poljaci u kartama varali, 
on je potvrdio taj iskaz. Izjavio je također, na ponovljeno pi- 
tanje, da se položaj Mitjin poslije izgona Poljaka kod Agra- 
fene Aleksandrovne zaista popravio i da je ona sama rekla da 
ga voli. O Agrafeni Aleksandrovnoj govorio je suzdržljivo i 
s poštovanjem, kao da je ona bila gospođa iz najboljeg druš- 
tva, i čak je izbjegavao da je ijedanput nazove »Grušenjkom«. 
lako se očito vidjelo da se mladom čovjeku gadi da svjedoči, 
ipak ga je Ipolit Kirilovič dugo ispitivao i jedino je od njega 
potanko saznao sve ono što je, tako reći, sačinjavalo Mitjin 
»roman« te noći. Mitja nije prekinuo Kalganova ni jedan 

jedini put. Napokon su mladića otpustili, 1 on se udaljio 
otvoreno negodujući. 

Preslušali su i Poljake. Iako su oni u svojoj sobi legli da 
spavaju, ipak nisu svu noć zaspali, a kad je stigla vlast, od- 
mah su se brže-bolje obukli i spremili, znajući dobro da će i 
njih pozvati. Ušli su dostojanstveno, iako ne bez nekog straha. 
Utvrdilo se da je glavni, to jest mali pan, bio činovnik dva- 
naeste klase u ostavci, da je služio u Sibiru kao veterinar, a 
prezime mu je bilo Musjalovič. Pan Vrublevski bio je, među- 
tim, privatni dentisr ili, ruski rečeno, zubar. Obojica su, 
čim su ušli u sobu, odmah stali odgovarati Mihailu Makaro- 
viču koji je stajao postrance, bez obzira na to što im je pi- 
tanja stavljao Nikolaj Parfenovič, jer su ga iz neznanja 
držali za najvišu ličnost koja zapovijeda, i dodavali uz sva- 
ku riječ: »pane pulkovniku«. I tek kad ih je nekoliko puta 
upozorio sam Mihailo Makarovič, dosjetili su se da moraju 
odgovarati jedino Nikolaju Parfenoviču. Utvrdilo se da oni 
potpuno pravilno govore ruski, samo što su neke riječi po- 
grešno izgovarali. O svojim nekadašnjim odnosima prema 
Grušenjki počeo je pan Musjalovič govoriti vatreno i oholo, 
da je Mitja odmah pobjesnio i viknuo kako on ne dopušta 
»hulji« da tako pred njim govori! Pan Musjalovič svratio je 
odmah pažnju na riječ »hulja« i zamolio da se to zabilježi u 
zapisnik. Mitja je sav kipio od bijesa. 

— I jesi hulja, i jesi hulja! Ubilježite to, a ubilježite tako- 
đer da mu ja, bez obzira na zapisnik, ipak dovikujem da je 
hulja! — prodera se on. 

Nikolaj Parfenovič, iako je to dao ubilježiti u zapisnik, po- 
kazao je u ovom neugodnom slučaju najpohvalniju sposob- 
nost i vještinu u vođenju rasprave: nakon što je strogo opo- 
menuo Mitju, prekinuo je sam sva dalja pitanja koja su se 
odnosila na romantičnu stranu i prešao brzo na bitno. A kao 
bitno bio je jedan iskaz panova, koji je izazvao neobičnu 
znatiželju istražnog povjerenstva: naime iskaz kako je Mitja 
htio u drugoj sobi da podmiti pana Musjaloviča i nudio mu 
tri tisuće da odustane, i to tako da mu isplati sedam stotina 
na ruke, a ostale dvije tisuće i tri stotine »sutra ujutro u gra- 
du«, te da se kleo poštenom riječi i izjavio da nema uza se, 
u Mokrom, toliko novaca, već da su mu novci u gradu. Mitja 
napomenu vatreno da on nije rekao da će mu sigurno dati 
sutra u gradu, ali pan Vrublevski potvrdi iskaz, a i sam je 
Mitja, kad je malo promislio, namrgođeno priznao da je si- 

gurno tako bilo kako panovi govore, ali da je onda bio jako 
raspaljen te je mogao zaista tako što i reći. Tužilac se prihvati 
za taj iskaz: za istragu postalo je jasno (kako su zbilja poslije 
izveli) da je polovica ili jedan dio od te tri tisuće, koje su 
dospjele u Mitjine ruke, mogao zaista biti sakriven negdje u 
gradu, a možda čak i negdje ovdje u Mokrom, tako da je na 
taj način tako bila razjašnjena i ona po istragu škakljiva 
okolnost da je u Mitje nađeno samo osam stotina rubalja — 
okolnost koja je dosada bila jedini i prilično slab dokaz, ali 
ipak neki dokaz koji je govorio Mitji u prilog. A sad se 
srušio i taj jedini dokaz koji govori u njegovu korist. Na 
Pitanje tužiočevo: gdje bi uzeo one dvije tisuće 1 tri stotine 
i dao sutra panu kad sam tvrdi da je imao svega tisuću i po, 
a međutim je uvjeravao pana poštenom riječi da će sigurno 
dobiti novac, odgovorio je Mitja odlučno da nije namjeravao 
dati sutra »Poljačiću« novce, nego da mu je htio ponuditi 
svoja prava na Čermašnju, ona ista prava koja je nudio Sam- 
sonovu i Hohlakovoj. Tužilac se nasmijao tom »naivnom 
izgovoru«. 

— Ivi mislite da bi on pristao da primi ta »prava« mjesto 
dvije tisuće i tri stotine rubalja gotova novca? 

— Sigurno bi pristao — reče Mitja kratko i vatreno. — 
Molim vas, on bi mogao odatle izvući ne samo dvije, nego 
četiri, pa čak i šest tisuća! Odmah bi uzeo svoje advokatiće, 
Poljačiće i čivutiće, i ne samo da bi oteli starcu tri tisuće, ne- 
go cijelu Čermašnju. 

Razumije se da su iskaz pana Musjaloviča unijeli u zapisnik 
sasvim potanko. Nato su pane otpustili. Ono o varanju kod 
kartanja nisu gotovo ni spomenuli; Nikolaj Parfenovič bio 
im je ionako prezahvalan i nije htio da ih uznemiruje sitni- 
cama, to više što je to bila obična svađa pijanih ljudi kod 
karata, i ništa drugo. Zar je bilo malo bančenja i svinjarija te 
noći... I tako ostade dvjesta rubalja u džepu panova,. 

Zatim su pozvali starca Maksimova. On je ušao plašljivo, 
prišao sitnim koracima, i činilo se kao da je sav smožden i 
vrlo tužan. Sve to vrijeme bio se ugnijezdio dolje, kraj Gru- 
šenjke, sjedio s njom Šuteći i »malo malo, pa počne pred 
njom da emizdri, a oči briše modro kariranim rupcem« — 
kako je poslije pričao Mihail Makarovič; Grušenjka ga je mo- 
rala stišavati i rješiti. Starčić je odmah sa suzama priznao da 
je kriv što je uzajmio od Dmitrija Fjodoroviča »deset rubalja 
zbog svog siromaštva« i da je spreman da ih vrati... Na 

direktno pitanje Nikolaja Parfenoviča da li je primijetio ko- 
liko je Dmitrij Fjodorovič imao novaca u rukama, jer je on 
mogao vidjeti novac u njegovim rukama kad je od njega 
dobivao u zajam, bolje nego svi ostali, odgovorio je Maksi- 
mov najodlučnije da je bilo novaca »dvadeser tisuća«, 

— A jeste li vi kadgod prije vidjeli dvadesec tisuća? — 
zapita ga Nikolaj Parfenovič osmjehujući se. 

— Dakako da sam vidio, ali ne dvadeset, nego sedam, kad 
je moja supruga založila moje seoce. Dala mi je da ih samo 
izdaleka pogledam, pohvalila se preda mnom. Bio je jedan 
krupan svežnjić, sve same Šarene. I u Dmitrija Fjodoroviča 
bile su sve same šarene. 


Njega su brzo otpustili. Napokon je došla 1 Grušenjka na 
red. Članovi istražnog povjerenstva bojali su se onog dojma 
što bi ga mogla učiniti njena pojava na Dmitrija Fjodoroviča, 
i Nikolaj Parfenovič mu je promrmljao nekoliko riječi i opo- 
menuo ga, ali je Mitja mjesto odgovora šutke oborio glavu i 
time upozorio da »neće biti nereda«. Grušenjku je uveo Mi- 
hail Makarovič. Ona je ušla stroga i smrknuta lica, naoko 
sasvim mirna, i tiho je sjela na pokazani stolac, nasuprot 
Nikolaju Parfenoviču. Bila je blijeda i kao da joj je bilo 
studeno, jer se dobro umotala u svoj divni crni šali I zaista 
ju je počela tresti ona neka grozničava jeza — početak duge 
bolesti koju je odbolovala poslije te noći. Njeno strogo obličje, 
otvoren i ozbiljan pogled i mirno držanje učiniše vrlo po- 
voljan dojam na sve. Nikolaj Parfenovič bio je čak jedan 
trenutak donekle »očaran«. On je poslije sam pripovijedao 
i priznao da je tek sad prvi put opazio kako je ta žena »lje- 
puškasta«, a prije, iako ju je viđao, da ju je uvijek držao za 
neku vrst »kotarske hetere«. »Ona ima manire kao da je iz naj- 
boljeg društva«, oduševljeno je izbrbljao u jednom društvu 
dama. Ali su ga saslušali s najvećim negodovanjem i odmah 
ga zbog toga nazvali »šarlatanom«, što mu, uostalom, nije 
bilo neugodno. Kad je Grušenjka ulazila u sobu, ona je samo 
kao uzgred pogledala Mitju koji ju je, međutim, gledao ne- 
mirno, ali ga je njeno obličje u tom trenutku primirilo. Po- 
slije prvih neophodnih pitanja i opomena zapitao ju je Niko- 
laj Parfenovič, iako se bio malo uzmucao, ipak vrlo učtivo: 


1 U tom se romanu često spominje »crni šal«, jer je šezdesetih godina 
bio u modi. Fjodor Mihajlovič je želio da i ja u Dresdenu kupim ta- 
kav šal, pa ga je čak i izabrao. (Napomena A. G. Dostojevske.) 

»U kakvim je odnosima bila s poručnikom u ostavci Dmi- 
trijem Fjodorovičem Karamazovom?« Na to je Grušenjka od- 
govorila mirno i odlučno: 

— Bio je moj poznanik, i kao poznanika primala sam ga 
u prošlom mjesecu. 

Na iduća radoznala pitanja izjavila je otvoreno i iskreno 
da joj se on, istina, »na trenutke« i sviđao, ali da ga nije 
voljela nego da ga je zavodila iz »gadne moje pakosti«, 
kao i onog »starčića«, jer je vidjela da je Mitja veoma lju- 
bomoran na Fjodora Pavloviča i na svakog, što je nju zabav- 
ljalo. Fjodoru Pavloviču nije uopće namjeravala otići nego 
ga je samo ismijavala. »Ovoga mjeseca nije mi bilo ni do 
jednog od njih, ja sam očekivala drugog čovjeka koji je meni 
kriv... Tek mislim«, završila ona, »da zbog toga nemate 
zašto biti radoznali i da ja ne moram na to odgovoriti, jer 
se to tiče isključivo mene.« 

A Nikolaj je Parfenovič tako bez otezanja i učinio: on je 
odmah odustao da dalje jaše na »romantičnim« točkama, te 
je prešao na ozbiljnije činjenice, to jest, i opet na ono naj- 
glavnije pitanje o tri tisuće. Grušenjka je potvrdila da su pri- 
je mjesec dana u Mokrom zaista potrošene tri tisuće rubalja, 
istina, ona nije novac brojila, ali je čula upravo od Dmitrija 
Fjodoroviča da su bile tri tisuće. 

— A je li vam to rekao nasamo ili pred kim drugim, 
ili ste samo čuli kako je drugima pred vama kazivao? — za- 
pita tužilac. 

Grušenjka je na to izjavila da je čula i pred drugim ljudima, 
čula kako je govorio drugima, a čula i nasamo od njega 
sama. 

— Jeste li čuli od njega nasamo samo jedanput ili višeput? 
— opet zapita tužilac i dozna da je Grušenjka čula od njega 
nasamo nekoliko puta. 

Ipolit Kirilovič bio je vrlo zadovoljan tim iskazom. Dalj- 
njim preslušavanjem saznalo se također i to da je Grušenjka 
znala otkud su ti novci, i da ih je Dmitrij Fjodorovič dobio 
od Katerine Ivanovne. 

— A jeste li bar i jedanput čuli da je prije mjesec dana 
potrošio ne tri tisuće, već manje, i da je Dmitrij Fjodorovič 
sačuvao cijelu polovicu? 

— Ne, to nisam nikad čula — reče Grušenjka. 

Nadalje se čak utvrdilo da joj je, naprotiv, Mitja cio ovaj 
mjesec spominjao kako nema ni kopjejke. »Neprestano se na- 
dao da će dobiti od oca«, završi Grušenjka. 

— A nije li ponekad govorio pred vama... ili rekao uz- 


gred, ili u srdžbi — upade odjedanput Nikolaj Parfenovič 
— da namjerava oduzeti život svom ocu? 
— Ah, govorio je — uzdahnu Grušenjka. 


— Jedanput ili višeput? 

— Višeput je spominjao, uvijek kad je bio ljut, 

— Ivi ste vjerovali da će on to učiniti? 

— Ne, nikad nisam vjerovala! — odlučno odgovori ona. 
— Vjerovala sam u njegovu plemenitost. 

— Gospodo, dopustite — povika Mitja — dopustite da 
reknem pred vama Agrafeni Aleksandrovnoj samo jednu 
riječ. 

— Recite — dopusti Nikolaj Parfenovič. 

— Agrafena Aleksandrovna — reče on, ustavši sa stolice 
— vjeruj Bogu i meni: nevin sam krvi mog jučer ubijenog oca! 

Kad je Mitja to rekao, opet je sjeo na stolac. Grušenjka 
se pridigla i pobožno prekrižila prema ikoni. 

— Slava tebi, Gospode! — reče ona vatreno i osjećajno i 
ne sjedajući na svoje mjesto, obrati se Nikolaju Parfenoviču 
te nadoveza: — I što je on sada rekao, tome vjerujte! Pozna- 
jem ga dobro: klepeće sve koješta, ili iz šale, ili iz jogunstva, 
ali kad se savjesti tiče, neće prevariti. Otvoreno će reći istinu, 
tome vjerujte! 

— Hvala, Agrafena Aleksandrovna, okrijepila si moju 
dušu! — odazva se Mitja uzdrhtalim glasom. 


Na pitanje o jučerašnjem novcu ona je izjavila da ne zna 
koliko ga je bilo, ali je čula kako je jučer višeput rekao lju- 
dima da je donio sa sobom tri tisuće. A što se tiče toga otkud 
mu novci, on je jedino njoj rekao da ih je »ukrao« od Kate- 
rine Ivanovne, i da mu je na to odgovorila da ih nije ukrao 
i da sutra treba da vrati novac. Na odlučno pitanje tužioca: 
o kom je novcu govorio da ga je ukrao od Katerine Ivanov- 
ne, da li o jučerašpje tri tisuće, ili o onima što ih je proćerdao 
prije mjesec dana, odgovorila je ona da je govorio o onima 
od prije mjesec dana i da ga je ona tako razumjela. 

Grušenjku su napokon otpustili, i tom prilikom obrati joj 
se Nikolaj Parfenovič vrlo živo, da se može, ako hoće, sad 
odmah vratiti u grad, 1 ako joj on može sa svoje strane u 

bilo čemu pomoći, na primjer, što se tiče kola, ili, na primjer, 
ako želi da je tkogod prati, to će on... sa svoje strane... 

— Ponizno vam se zahvaljujem — pokloni mu se Gru- 
šenjka. — Ja ću poći s ovim starčićem, vlastelinom, odvest 
ću ga u grad, a dotle ću, ako dopustite, sačekati dolje da vi- 
dim šta ćete ovdje odlučiti o Dmitriju Fjodoroviču. 

Ona izađe. Mitja je bio miran i čak se činilo kao da se 
ohrabrio, ali samo na trenutak. Nekakva čudnovata fizička 
nemoć obuzimala ga je sve više i više. Oči su mu se sklapale 
od umora. Napokon završiše preslušavanje svjedoka, Prihva- 
tiše se konačno redakcije zapisnika. Mitja ustade i prijeđe od 
stolca u kut, do zavjese, prilegnu na neki krčmarov kovčeg 
pokriven sagom, i odmah zaspa. Usnio je nekakav neobičan 
san koji nije nikako odgovarao ni mjestu, ni vremenu. On se 
vozi nekamo stepom, onuda gdje je nekad služio, a vozi ga se- 
ljak po nevremenu, u kolima s dva konja. Mitji je studeno, 
početak je studenog, snijeg pada u krupnim vlažnim pahulja- 
ma i topi se čim padne na zemlju, Žustro ga vozi seljak, veselo 
izmahuje bičem, ima ugasitoplavu dugačku bradu, nije još 
star, oko pedeset godina, a na njemu sivi seljački zobun. U 
blizini je selo, vide se kućice crne-precrne, a polovica je kuća 
izgorjela i strše jedino ogorjele grede. A na ulazu u selo 
poređale se po putu Žene, mnogo žena, cio red, sve su mršave, 
ispijene, a lica su im zagasite boje. Osobito pada u oči jedna 
s kraja, čini se da joj je četrdeset godina, a možda ima svega 
dvadeset, lice joj je dugačko, mršavo, a na rukama joj plače 
dijete, i dojke su joj se sigurno toliko sasušile da u njima 
nema ni kaplje mlijeka. I plače, plače dijete, pruža ručice, 
gole, sa šačicama koje su mu od studeni pomodrile, 

— Što plaču? Zašto plaču? — pita Mitja vozeći se brzo 
mimo njih. 

— Djetešće — odgovara mu kirijaš — djetešce plače. 

I Mitja se iznenadi što mu je on rekao po svome, po se- 
ljački »djetešce«, a ne dijete. I njemu se dopalo što je seljak 
rekao djetešce: kao da je u tome više sažaljenja. 

— A zašto plače? — navaljuje Mitja kao da je gluh. — 
Zašto su mu ručice gole, što ih ne umotaju? 

Promrzlo je djetešce, studen probija kroz haljinicu i ona ne 
brani od stuđeni. 

— A zašto je to tako? Zašto? — zaintačio se glupi Mitja. 

— Siromašni su, pogorelci, nemaju krušca, prose za pogo- 
rjelo selo, 

— Ne, ne — reče Mitja, kao da još uvijek ne razumije — 
reci mi zašto stoje pogorjele majke, zašto su siromašni ljudi, 
siromašno djetešce, zašto je gola stepa, zašto se ne grle, ne 
ljube, zašto ne pjevaju vesele pjesme, zašto su pocrnjeli 
od crne bijede, zašto ne hrane dijete? 

I on osjeća u sebi da pita, istina, ludo i glupo, ali da sva- 
kako hoće baš tako pitati i da baš tako i mora pitati. I 
on još osjeća da mu se u srcu podiže neko još nikad neošjećano 
ganuće, da želi plakati, da želi učiniti svima nešto takvo 
da djetešce prestane plakati, da ne plače i pocrnjela, ispijena 
djetinja mati, i da ovog trenutka više nitko ne prolijeva suze, 
i da on to mora odmah učiniti, bez odlaganja i ne obazirući 
se ni na što svom svojom karamazovskom neobuzdanošću, 

— A ja sam s tobom, ja te neću ostaviti, cijelog života 
ići ću s tobom — razliježu se kraj njega mile, osjećaiem prot- 
kane riječi Grušenjkine. 

Njegovo je cijelo srce planulo i poletjelo prema nekakvoj 
svjetlosti, i on hoće da živi i Živi, da ide i ide na nekakav 
put prema novoj svjetlosti koja ga zove, i to što brže, brže, 
sad odmah! 

— Šta? Kamo? — povika on, te otvori oči i sjede na kov- 
čeg, baš kao da se prenuo iz nesvjestice, a na usnama mu za- 
tira sjajan osmijeh. 

Više njega stajao je Nikolaj Parfenovič i zvao ga da sasluša 
i potpiše zapisnik. Mitja shvati da je spavao duže od sata, 
ali nije slušao Nikolaja Parfenoviča. Iznenadilo ga je da se 
sad odjedanput našao pod njegovom glavom jastuk, koga, 
međutim, nije bilo kad je nemoćan klonuo na kovčeg, 

— Tko mi je podmetnuo jastuk pod glavu? Tko je bio taj 
dobri čovjek! — povika on nekako oduševljeno, zahvalno i 
nekim plačnim glasom, i kao da su učinili bogzna kakvo 
dobročinstvo. 

Tko je bio taj dobri čovjek, nije se nikad ni doznalo: 
možda je to učinio tkogod od stražara, a možda je i pisarčić 
Nikolaja Parfenoviča odredio iz sažaljenja da mu podmetnu 
pod glavu jastuk, ali sva njegova duša kao da se tresla od su- 
za. On priđe stolu i reče da će potpisati sve što žele. 

— Ja sam, gospodo, usnio lijep san — nekako neobično 
reče on, nekako drugačije, gotovo radošću obasjana lica, 

IX 
ODVEDOŠE MITJU 


Kad je zapisnik bio potpisan, okrenu se Nikolaj Parfenovič 
svečano optuženiku i pročita mu »odluku«, koja je glasila 
da je te i te godine, tog i tog dana, tu i tu, istražitelj tog 
i tog okružnog suda, nakon preslušavanja tog i tog (to jest 
Mitje optuženika, koji se optužuje zbog ovog 1 ovog (sve to- 
čke optužbe bile su pomno navedene), ali s obzirom na to da 
se optuženik ne priznaje krivim zbog zločina koji mu se u 
grijeh upisuje, a za opravdanje svoje ništa nije naveo, dok 
međutim svjedoci (ti i ti) i okolnosti (te i te) dokazuju njegovu 
potpunu krivnju, na osnovu tog i tog paragrafa kaznenog 
zakona, itd, odredio: da se taj i taj (Mitja), kako bi ga se 
potpuno spriječilo da izbjegne istrazi i sudu, zatvori u tu i tu 
tamnicu, o čemu se ima optuženi obavijestiti, a kopija ove 
odluke pomoćniku tužioca dostaviti, itd, Jednom riječi, Mitji 
su saopćili da je od ovog trenutka uhapšenik i da će ga sad 
odmah prevesti u grad, gdje će ga zatvoriti na jednom vrlo 
neprijatnom mjestu. Kad je Mitja sve pažljivo saslušao, on 
je samo slegnuo ramenima. 

— Pa, gospodo, ja vas ne krivim, ja sam spreman... Ja- 
sno mi je da vam ništa drugo ne preostaje. 

Nikolaj Parfenovič saopći mu blago da će ga odmah od- 
vesti kotarski pristav Mavrikij Mavrikijevič, koji se slučajno 
ovdje našao... 

— Čekajte! — prekinu ga Mitja i, obraćajući se svima u 
sobi, progovori nimalo ne obuzdavajući osjećaja. — Gospodo, 
svi smo mi surovi, svi smo mi odrodi, svi nagonimo na plač 
ljude i djecu na sisi, ali od svih — neka se to sada zna — 
od svih sam ja najpodliji gad. Jest, ja! Svakog dana u životu 
lupao sam se u prsa i obećavao da ću se popraviti, a svaki dan 
sam činio neprestano iste prljavštine. Sad uviđam da je za 
ovakve, kao što sam ja, potreban udarac, udarac sudbine, da 
budu umočeni i sputani izvanjskom silom. Ja se sam po sebi 
ne bih nikad, nikad podigao! Ali grom je pukao. Primam te- 
ret optužbe i javne sramote, hoću da patim i da se patnjom 
očistim! Možda ću se, gospodo, i očistiti, šta mislite? Ali 
čujte, međutim, još posljednji put: ja sam nevin krvi svoga 

oca! Ne primam kaznu za to što sam ga ubio, već za to što 
sam ga htio ubiti, a možda bih ga zbilja i ubio. Ali ipak na- 
mjeravam da se s vama borim, i to vam objavljujem. Borit 
ću se s vama do zadnjeg daha, a onda neka odluči Bog! Zbo- 
gom, gospodo, ne ljutite se što sam za vrijeme preslušavanja 
vikao na vas, 0, ja sam onda bio još tako glup. Za trenutak 
bit ću uhapšenik, i sad vam posljednji put Dmitrij Kara- 
mazov kao slobodan čovjek pruža svoju ruku, Opraštajući 
se s vama, opraštam se s ljudima! 

Njegov glas zadrhta i on zbilja pruži ruku, ali Nikolaj 
Parfenovič, koji je najbliže do njega stajao, nekako odje- 
danput, gotovo nekakvim grčevitim pokretom, sakri ruke iza 
leđa. Mitja je to odmah opazio i zadrhtao i svoju pruženu 
ruku odmah spustio. 

— Istraga još nije dovršena -— promuca Nikolaj Parfeno- 
vič ponešto zbunjeno — produžit ćemo još u gradu, i ja sam, 
dakako, sa svoje strane, spreman da vam poželim svaki us- 
pjeh... Što se tiče vašeg opravdanja... Uvijek sam, Dmitrije 
Fjodoroviču, sklon da vas smatram, tako da kažem, za čo- 
vjeka više nesretna nego kriva... Mi smo svi ovdje, ako 
sam slobodan da izjavim u ime svih, svi mi ovdje spremni 
smo da vas smatramo u suštini za plemenita mladića koji je, 
na žalost, donekle i suviše ponesen nekim strastima... 

Mali lik Nikolaja Parfenoviča odavao je potkraj njegova 
govora potpuno službeno dostojanstvo. U glavi Mitjinoj is- 
krsnu odjednom da će ga eto taj »derančić« sad odmah uzeti 
ispod ruke, odvesti u drugi kat i ondje obnoviti s njim nji- 
hov nedavni razgovor o »curicama«. Ali koliko posve uz- 
grednih misli, koje nemaju veze s datim određenim slučajem, 
iskrsne ponekad čak i u zločinca koga vode na gubilište? 

— Gospodo, vi ste dobri, vi ste humani — mogu li se vi- 
djeti s njom i oprostiti posljednji put? — zamoli Mitja. 

— Svakako, ali ne nasamo... jednom riječi, sad je do- 
pušteno samo u nazočnosti... 

— Dobro, budite nazočni! 

Dovedoše Grušenjku, ali oproštaj je bio kratak 1 bez mnogo 
riječi, što nije zadovoljilo Nikolaja Parfenoviča. Grušenjka 
se duboko pokloni Mitji. 

— Rekla sam ti da sam tvoja i da ću biti tvoja i ići s tobom 
uvijek, ma kamo te poslali. Zbogom, čovječe, koji si nevin 
sam sebe upropastio. 

Usne joj zadrhtaše, a suze potekoše iz očiju. 

— Oprosti mi, Gruša, oprosti mi, zbog moje ljubavi i 
zbog toga što sam svojom ljubavlju i tebe upropastio. 

Mitja je htio još nešto reći, ali iznenada ušutje i iziđe. 
Oko njega se odmah nađoše ljudi koji nisu skidali očiju s 
njega, Dolje, kod stepenica, do kojih se on sinoć s onakvim 
tutnjem dovezao na Andrejevoj trojci, već su stajala dvoja 
spremljena kola. Mavrikij Mavrikijevič, onizak dežmekast 
čovjek podbula lica, bio je, tko zna zašto, ljut, zbog nekakva 
nereda što se dogodio, te se srdio i vikao. On je nekako i 
suviše grubo pozvao Mitju u kola. »Prije, dok sam ga na- 
pajao u krčmi, bilo je u čovjeka sasvim drugo lice«, pomisli 
Mitja sjedajući u kola. Niz stepenice siđe Trifon Borisič. 
Pred vratima se načetiše ljudi, seljaci i žene, kočijaši, i svi se 
zagledaše u Mitju. 

— Zbogom, ljudi božji! — viknu Mitja iz kola, 

— Oprosti nam — začula se dva-tri glasa. 

— Zbogom i ti, Trifone Borisiču! 

Ali Trifon Borisič se nije ni osvrnuo, možda je bio previše 
zabavljen poslom. I on je također nešto vikao i ustrčao se. 
Posrijedi je bilo ovo: druga kola, na kojima su imala pratiti 
Mavrikija Mavrikijeviča dva pozivara, nisu još bila posve 
spremna. Seljačić koji je imao da dade drugu trojku navlačio 
je zobun, oštro se prepirao da nije njegov red da ide, već 
Akimov. Ali Akima nije bilo, te otrčaše po nj, ali seljačić je 
gonio svoje i molio da ga pričekaju, 

— Baš ovaj narod, Mavrikije Mavrikijeviču, nema nikakva 
stida! — vikaše Trifon Borisič. — "Tebi je dao Akim prekjučer 
dvadeset i pet kopjejki, ti si ih zapio, a sad vičeš. Čudim se 
samo vašoj dobroti prema ovom podlom narodu, Mavrikije 
Mavrikijeviču, to je sve što mogu da kažem. 

— A šta će nam druga trojka? — umiješa se Mitja. — Haj- 
demo na jednoj, ne boj se, Mavrikije Mavrikijeviču, neću se 
buniti, neću ti uteći, pa šta će onda straža? 

— A izvolite se, gospodine, naučiti sa mnom govoriti, ako 
to još ne znate, ja nisam vama ti, nemojte se tikati, a i savje- 
te sačuvajte za drugi put... — bijesno odbrusi Mitji Mavrikije 
Mavrikijevič, baš kao da se obradovao da može na nekom 
iskaliti srce, 

Mitja zašutje. On sav pocrvenje. Za trenutak spopade ga 
odjedanput studen. Kiša je prestala, mutno nebo bilo je po- 
sve zastrto oblacima, puhao je oštar vjetar pravo u lice. »Je 
li to groznica, šta li?« pomisli Mitja i strese ramenima. Na- 

pokon se uspe u kola i Mavrikij Mavrikijevič, te sjede teško, 
široko i, kao da nije primijerio, pritisnu Mitju. Istina, on je 
bio loše raspoložen i nije mu se sviđala povjerena dužnost. 

— Zbogom, Trifone Borisiču! — opet viknu Mitja i sam 
osjeti da nije sad viknuo dobrodušno, već bijesno, protiv 
svoje volje. 

Ali Trifon Borisič stajaše oholo, zabacivši obje ruke na 
leđa, upiljivši se ravno u Mitju, te gledaše strogo i ljutito ne 
odgovorivši ništa Mitji. 

— Zbogom, Dmitrije Fjodoroviču, zbogom! — začu se od- 
jedanput glas Kalganova koji se iznenada odnekud stvo- 
rio. 

On pritrči kolima i pruži Mitji ruku. Bio je bez kape. 
Mitja još uspije da ščepa i stisne njegovu ruku. 

— Zbogom, dragi čovječe, neću zaboraviti tvoje veliko- 
dušnosti! — viknu on toplo. 

Ali kola krenuše i njihove se ruke rastaviše. Zazvonilo je 
zvonce — odvezoše Mitju. 

A Kalganov utrča u predsoblje, sjede u kut, sagne glavu, 
prekri rukama lice i zaplaka; dugo je tako sjedio i dn — 
plakao kao da je još mali dječak, a ne dvadesetogodišnji mla- 
dić. O, on je gotovo potpuno vjerovao da Mitja nije kriv! 
»Kakvi su ovo ljudi i kakvi nakon svega toga mogu biti lju- 
di«, vikao je on zbrkano, gorko ražalošćen, gotovo očajan. U 
ovom trenutku bio je gotovo izgubio volju da živi. »Je li 
vrijedno, je li vrijedno!«, vikao je ogorčeni mladić. 

ČETVRTI DIO 


DESETA KNJIGA 


DJEČACI 


KOLJA KRASOTKIN 


Početak je studenog. Kod nas je nastupila studen od jeda- 
naest stupnjeva i poledica. Preko noći palo je na smrznutu 
zemlju nešto malo suha snijega, i »suh i oštar« vjetar diže ga 
i vitla po dosadnim ulicama našega gradića, a osobito na 
sajmenom trgu. Jutro je tmurno, ali snijeg je prestao da pa- 
da. Nedaleko trga, a u blizini dućana Plotnikovih, stoji oma- 
lena, vrlo čista izvana i iznutra, kućica činovničke udovice 
Krasotkine. Gubernijski sekretar Krasotkin umro je već pdav- 
no, pred neko četrnaest godina, a njegova udovica, trideseto- 
godišnja gospođa, još i sad dopadljiva lica, živa je i živi u 
svojoj čistoj kućici od »svoje gotovine«. Ona živi časno i 
smjerno, po naravi je nježna, ali dosta vesela. Obudovjela je 
u svojoj osamnaestoj godini, tek što je rodila sina, proživ- 
jevši sa svojim mužem jedva godinu dana, i to odmah pošto 
mu je rodila sina. Od tog vremena, od njegove smrti, posve- 
tila se ona odgoju svog siročeta, malog Kolje, ali, iako ga je 
voljela svih četrnaest godina do ludila, ipak je podnijela 
zbog njega kudikamo više patnje nego što je doživjela ra- 
dosti, dršćući i umirući od straha gotovo svaki dan da će se 
razboljeti, prehladiti, da će načinti kakvu ludoriju, popeti 
se na stolac i odonud se stropoštati, itd, itd. A kad je Kolja 

počeo ići u školu, a kasnije u našu progimnaziju, navalila 
mati da izučava s njim sve nauke, da mu pokaže i ponavlja 
S njim zadaće, pregla da se upozna s učiteljima i njihovim 
ženama i, štoviše, umiljavala se i đacima, Koljinim drugo- 
vima, i prenemagala se pred njima, samo da ne diraju Kolju, 
da mu se ne rugaju i da ga ne tuku. Dotjerala je dotle da su 
mu se dječaci zbilja počeli zbog nje rugati i dražiti ga da je 
mamin sinčić. Ali dječak se umio braniti. On je bio srčan 
dječak, »strašno jak«, kako se ubrzo pronio i utvrdio o nje- 
mu glas u razredu, bijaše spretan, jogunasta karaktera, smi- 
ona duha i poduzetan. Učio je dobro, i o njemu se čak pro- 
nosio glas da je u aritmetici i općoj povijesti pečeniji od 
samog nastavnika Dardaneiova. Ali, iako je dječak gledao sve 
s visoka i dizao nos, ipak je bio dobar drug i nije se uznosio. 
Poštovanje svojih drugova smatrao je za nešto što mu pri- 
pada, ali se vladao prema njima prijateljski. A što je glavno, 
znao je mjeru, i u određenim prilikama umio da se svladava, 
a u vladanju prema starješinama nije nikad prelazio određenu, 
posljednju i svetu granicu, iza koje se prijestup više ne trpi, 
već se smatra za nered, bunu i nezakonitost. A međutim 
je bio vrlo, vrlo sklon da učini u svakoj zgednoj prilici kakvu 
obijest, kao svaki najgori deran, i ne toliko da učini obijest, 
koliko da učini sprdačinu, budalaštinu, da »zabiberi«, poka- 
Že otmjenost i izvještačenost. A. što je glavno, bio je vrlo 
samoljubiv. On je čak i svoju majku sebi pokorio i vladao se 
prema njoj gotovo despotski. Ona se i pokorila, već odavno 
pokorila, i jedino nije mogla nikako podnijeti pomisli da je 
dječak »malo voli«. Neprestano joj se činilo da je Kolja prema 
njoj »bezosjećajan«, i dešavalo se da ga je ona, lijući histe- 
rične suze, prekoravala zbog njegove hladnoće. Dječak nije 
to volio, i što su više od njega tražili srdačnih izljeva, činilo 
se da je namjerno sve nepristupačniji. Ali to se nije doga- 
đalo u njemu namjerno, nego nehotično, takav je već bio u 
njega značaj. Ali mati se varala: on je svoju mamu neobično 
volio, samo nije volio »teleće nježnosti«, kako se on izraža- 
vao na svom đačkom jeziku. Poslije oca ostao je ormar u 
kome se sačuvalo nekoliko knjiga; Kolja je volio čitati, te je 
već neke pročitao. Mati se nije zbog toga uznemirivala i samo 
se ponekad čudila kako to da dječak, mjesto da se ide igrati, 
prestoji kraj ormara po nekoliko sati nad kakvom knjigom. 
I tako je Kolja pročitao koješta što u svojoj dobi nije još 
smio čitati. Uostalom, iako dječak u posljednje vrijeme nije 

volio da u svojim ludorijama prelazi izvjesnu granicu, ipak 
su se počeli događati i takvi ispadi koji su majku ozbiljno za- 
brinuli — istina, ne nemoralni, ali zato opasni, vratolomni. 
"Tako se desilo baš ovog ljeta, u mjesecu srpnju, o praznicima, 
da je mati otišla sa sinom na sedmicu dana u goste u susje- 
dni kotar, sedamdeset vrsta daleko, svojoj daljnjoj rođakinji, 
koje je muž bio namješten na jednoj željezničkoj stanici (na 
onoj istoj, najbližoj našem gradu, s koje je Ivan Fjodorovič 
Karamazov otputovao prije mjesec dana u Moskvu). Ondje je 
Kolja najprije pomno razgledao željeznicu, upoznao se s 
njenim uređenjem, znajući dobro da će moći, kad se vrati 
kući, blistati svojim novim znanjem među đacima naše pro- 
gimnazije. Ali ondje se nalazilo u to vrijeme još nekoliko 
dječaka s kojima se on upoznao; jedni su stanovali u stanici, 
a drugi u susjedstvu — u svemu je bilo šest ili sedam dje- 
čaka između dvanaest godina i petnaest godina, a među nji- 
ma i dvojica iz našeg grada. Dječaci su se zajedno igrali i 
zbijali ludorije i četvrtog ili petog dana pošto stigoše u goste 
na stanicu sklopiše glupa djeca jednu nevjerojatnu okladu o 
dva rublja: Kolja, koji je bio gotovo najmlađi te su ga zbog 
toga stariji donekle prezirali, predložio je, naime, iz samo- 
ljublja ili drske odvažnosti da će on noću, kad u jedanaest 
sati stigne vlak, leći ničice među tračnice i preležati nepo- 
mično dok vlak ne projuri iznad njega punom parom. Istina, 
oni su najprije načinili pokus, te se pokazalo da se zbilja 
može tako opružiti i stisnuti između tračnica pa vlak pro- 
juri a da ne zapne za ono što leži, ali, međutim, trebalo je 
ipak ležati! Kolja je ostao nepokolebljiv pri tome da će pre- 
ležati. Isprva su ga ismijavali, nazvali ga lažovom, hvališom, 
i time ga još jače razdražili. A što je glavno, ti su petnaesto- 
godišnjaci isuviše dizali pred njim nos i njega, »kao malog«, 
nisu isprva htjeli smatrati za svog druga, a to je bilo za nj 
strašno uvredljivo. Zaključiše, dakle, da odu uvečer jednu 
vrstu dalje od stanice kako bi vlak, krenuvši sa stanice, jurio 
već punom brzinom. Dječaci se sakupiše. Mjesečine nije bilo, 
i noć, ne da je bila tamna, već mrka. Kolja je legao u odre- 
đeni čas među tračnice. Ostala petorica koja su se kladila 
čekala su premrzla srca, a onda u strahu i kajanju podno 
nasipa, kraj pruge, u grmlju. Najzad zatutnji u daljini vlak 
koji je bio krenuo sa stanice. Zasjaše iz mraka dva crvena 
fenjera, zagrmje neman što se primicala. »Bježi, bježi dolje s 
tračnica!« doviknuše Kolji iz grmlja dječaci koji su umirali od 

straha, ali je već bilo kasno, vlak naleti i projuri. Dječaci 
potrčaše Kolji:s on je ležao nepomično, Počeše ga drmusati, 
podizati. On se odjedanput diže i siđe s nasipa. Kad je sišao 
dolje, reče im da je namjerno ležao u nesvijesti da ih uplaši, 
ali je zaista bio izgubio svijest, što je poslije dužeg vremena 
sam priznao svojoj majci, I tako se zauvijek utvrdila njegova 
slava da je »nebojša«. Vratio se kući na stanicu blijed kao 
krpa. Drugog je dana obolio od lagane Živčane groznice, ali 
duševno je bio vrlo veseo, radostan i zadovoljan. Za ovaj 
događaj nije se odmah saznalo, nego je tek u našem gradu 
izbio na javu u progimnaziji i dopro do ušiju uprave. Ali je 
Koljina majka potrčala da moli upravu za svog dječaka, te 
je uspjela da se za nj zauzeo i branio ga uvaženi i utjecajni 
nastavnik Dardanelov, i sve se zataškalo kao da nije nikad 
ništa ni bilo. Taj Dardanelov, čovjek neženja i još dosta mlad, 
bio je već nekoliko godina strastveno zaljubljen u gospođu 
Krasotkinu i već se jednom, prije godinu dana, najponiznije, 
premirući od straha i zbunjenosti, usudio da joj ponudi ruku, 
ali ona ga je kratko odbila, držeći da bi svojim pristankom 
izdala svog sinčića, iako je Dardanelov po nekim tajanstve- 
nim znacima imao i prava da se donekle zanosi snovima kako 
nije baš sasvim mrzak krasnoj, ali isuviše kreposnoj i nježnoj 
udovici. Ali luda vratolomija Koljina kao da je probila led, 
i Dardanelov se zbog svoga zauzimanja ponadao, istina, ne 
baš osobito, ali je i sam Dardanelov bio uzor čistoće i stid- 
ljivosti, i zato je za nj bilo zasad i ovo dovoljno da bude 
potpuno sretan, On je dječaka volio, ali je smatrao za po- 
niženje da mu se umiljava te je bio prema njemu u razredu 
strog i od njega mnogo tražio. Ali i Kolja ga je sam držao 
na pristojnoj udaljenosti, gradivo je uvijek izvrsno svladavao, 
u razredu je bio drugi đak, prema Dardanelovu se držao 
suho, i cijeli je razred tvrdo vjerovao da je u općoj povijesti 
pečen da može i samog Dardanelova »pobiti«, I zaista, Kolja 
mu jedanput zadade pitanje: tko je osnovao Troju? — Ali 
Dardanelov je odgovorio samo općenito o narodima, njiho- 
vim kretanjima i seobama, o drevnoj starini i legendama, 
ali na to tko je baš osnovao Troju, to jest koja ličnost, nije 
mogao odgovoriti, te je čak zbog nečeg držao da je to pita- 
nje isprazno i nerazumno. I tako su dječaci stekli uvjerenje 
da Dardanelov ne zna tko je osnovao Troju. A Kolja je čitao 
O osnivačima Troje u Smaragdovu, koji se sačuvao u or- 
maru među knjigama što su ostale iza njegova oca. Svršilo 

se time da su se počeli najzad svi dječaci zanimati za to tko 
je zapravo osnovao Troju, ali Kolja nije otkrio svoje tajne, 
1 slava o njegovu znanju ostala je nepoljuljana. 

Poslije događaja na željeznici nasta neka promjena u Ko- 
ljinim odnosima prema majci. Kad je Ana Fjodorovna (udo- 
vica Krasotkina) saznala za pothvat svog sinčića, ona je go- 
tovo poludjela od užasa. Dobila je tako strašne histerične 
napade, koji su potrajali, s prekidima, nekoliko dana, da joj 
je Kolja, koji se već bio ozbiljno prepao, zadao poštenu i 
časnu riječ da se slične ludorije neće više ponoviti. On se kle- 
čeći zakleo pred ikonom, zakleo očevom uspomenom, kako 
je zahtijevala sama gospođa Krasotkina, kojom se prilikom 
»srčani« Kolja rasplakao od »osjećaja« kao šestogodišnje di- 
jete, i mati i sin padali su toga cijeloga dana jedno drugom 
u zagrljaj i tresli se od plača. Sutradan probudio se Kolja 
»bezosjećajan«, kao i do sada, a međutim je postao šurljiviji, 
skromniji, stroži i zamišljeniji. Istina, poslije mjesec i po da- 
na bio je opet umiješan u jedan nestašluk i za nj je doznao čak 
i naš mirovni sudac, ali je taj nestašluk bio sasvim druge 
vrsti, čak je bio smiješan i glup, a i on sam, kako se pokazalo, 
nije bio u tome kolovođa nego je bio tek umiješan u to. Ali 
o tome ćemo pričati nekom drugom prilikom. Mati je i dalje 
drhtala i mučila se, a Dardanelov se, što su njene brige bivale 
veće, sve više nadao. Moramo napomenuti da je Kolja shva- 
ćao i pogađao na što Dardanelov smjera, i zato ga je, dakako, 
zbog njegovih »osjećaja« duboko prezirao, a prije je bio čak 
toliko neučtiv te je pokazivao taj prezir pred majkom, pod- 
sjećajući je, izdaleka, da shvaća za čim Darđanelov teži. Ali 
poslije slučaja na željeznici, on je i što se toga tiče promije- 
nio svoje držanje: izbjegavao je svako nagoviještanje, pa i 
najmanje, a o Dardanelovu počeo je da govori pred majkom 
s najvećim poštovanjem, što je odmah, u srcu beskrajno zah- 
valna, shvatila osjetljiva Ana Fjodorovna, ali zato je pri naj- 
manjoj i čak slučajnoj riječi koju bi kakav nepoznat gost iz- 
rekao o Dardanelovu u Koljinoj nazočnosti, odjedanput sva 
pocrvenjela od stida kao ruža. U tim bi trenucima Kolja ili 
gledao kroz prozor ili razgledao nisu li mu čizme progledale, 
ili bi bijesno zovnuo »Perezvona«, čupavo, prilično veliko šu- 
gavo pseto koje je prije mjesec dana negdje dobio, dovukao ku- 
ći i, tko zna zašto, držao sakriveno u sobama, ne pokazujući ga 
nijednom drugu. On ga je strašno tiranizirao učeći ga ne- 
kakvim vještinama i majstorijama, i doveo je jadno pseto 

dotle da je urlalo kad bi on otišao u školu, a kad bi se vratio, 
cičalo bi od ushita, skakalo kao ludo, šenilo, valjalo se po 
zemlji, pravilo se da je mrtvo, itd, jednom riječi, pokazivalo 
sve vještine kojima su ga naučili, i ne na zapovijed, već je- 
dino iz svog vatrenog oduševljenja i zahvalnog srca. 

Zbilja: zaboravio sam spomenuti da je Kolja Krasotkin 
bio onaj isti dječak koga je čitaocu već poznati dječak Iljuša, 
sin štapskapetana u ostavci Snegireva, ubo nožićem u butinu 
Pa svog oca koga su đaci nazivali posprdno »ispira- 

em«. 


lI 
DJEČURLIJA 


Dakle, tog hladnog i burnog jutra u mjesecu studenom sje- 
dio je dječak Kolja Krasotkin kod kuće. Bila je nedjelja i 
škole nije bilo. Ali je već odbilo jedanaest sati, i on je morao 
svakako da ode od kuće »zbog jednog vrlo važnog posla«, a 
međutim je bio u cijeloj kući sam, i to kao pravi njen ču- 
var, jer se nekako desilo da su svi stariji stanari otišli od 
kuće zbog nekakva izvanrednog i neobičnog slučaja. U kući 
udovice Krasotkine bio je još jedan mali stan sa dvije so- 
bice, koji je bio odijeljen hodnikom od stana u kome je ona 
stanovala; taj se stan davao u najam i u njemu je stanovala 
doktorica sa svoje dvoje nedorasle djece. Doktorica je bila 
istih godina kao i Ana Fjodorovna i njena prijateljica, a muž 
njen, doktor, otputovao je prije godinu dana najprije u Oren- 
burg, a poslije u Taškent, i već je prošlo pola godine a od 
njega nije bilo ni glasa ni traga, te da niie bilo tog prijateljstva 
s gospođom Krasotkinom, koje je donekle ublažavalo jad na- 
puštene doktorice, bila bi se ona dosad, zbog jada, sigurno 
rastopila od suza. I, eto, moralo se još i to desiti da udarci 
sudbine prevrše mjeru, te je iste te noći, od subote na nedje- 
lju, Katerina, jedina doktoričina služavka, odjednom i 1z- 
nenadivši neobično svoju gospođu, neočekivano priopćila da 
će zacijelo pred zoru roditi. Kako se samo moglo dogoditi da 
nitko to nije prije opazio, bilo je svima pravo čudo. Prene- 

ražena doktorica odlučila je da smjesti Katerinu, još za vre- 
mena, u jedan zavod koji je bio za takve slučajeve ureden 
kod jedne babice u našem gradu. A kako je ona neobično 
cijenila tu služavku, to je odmah i izvela svoju odluku i otpre- 
mila je onamo, i sama ostala uz nju. Sutradan ujutro bilo je 
zbog nečeg potrebno i prijateljsko učešće i pomoć i gospođe 
Krasotkine, koja je mogla u tom slučaju kod nekog nešto iz- 
moliti i pomoći. I tako su bile obje gospođe nenazočne, a 
sluškinja gospođe Krasotkine, baba Agafja, otišla na trg, i 
Kolja je tako ostao sam, te je privremeno bio čuvar i stra- 
žar »mjehurića«!, to jest sinčića i djevojčice doktoričine koji 
ostadoše sami samcati. Kolja se nije bojao čuvati kuću, a uza 
nj je bio još i Perezvon, kome je bilo zapovjeđeno da leži u 
predsoblju pod klupom potrbuške i »mirno«, i koji je baš 
zato svaki put kad bi Kolja, koji je šetao sobama, ušao u 
predsoblje, zatresao glavom i, umiljavajući se, dvaput čvrsto 
lupio repom po podu, ali, na žalost, ne bi zvižduka da ga 
vabne. Kolja bi strašno pogledao nesretnog psa, i ovaj bi opet 
zamro, poslušno se ukočivši. Ali, ako je išta uznemirivalo 
Kolju, to su bili jedino »mjehurići«. Katerinu je zbog neoče- 
kivana slučaja, razumije se, najdublje prezirao, ali je osiro- 
tjele mjehuriće neobično volio i već im je bio donio nekakvu 
dječju knjižicu. Nastja, starija djevojčica, koja je imala već 
osam godina, znala je čitati, a mlađi »mjehurić«, sedmogodišnji 
dječačić Kostja, neobično je rado slušao kad mu je Nastja 
čitala. Dakako, Krasotkin ih je umio zabavljati zanimljivije, 
to jest svrstati ih oboje u red i početi se s njima igrati vojni- 
ka ili pak skrivača po cijeloj kući. On je to učinio već više 
puta i nije se sramio da to učini — pa se čak u njegovu raz- 
redu pročulo kako se Krasotkin igra kod kuće sa svojim ma- 
lim stanarima konja, kako poskakuje kao zaprežni konj i 
savija glavu, ali Krasotkin je ponosno odbio to prekoravanje, 
ističući da bi zaista bilo sramotno kad bi se u »našem vijeku« 
igrao konja s vršnjacima, trinaestogodišnjacima, ali da on 
to čini zbog »mjehurića«, jer ih voli, a u njegove osjećaje ne 
smije se nitko miješati. Zato su ga i obožavala oba »mjehu- 
rića«. Ali ovaj put mu nije bilo do igre. On je imao da obavi 
jedan vrlo važan osobni posao i, čini se, čak tajanstven, me- 
đutim je vrijeme protjecalo, a Agafja, kojoj bi mogao osta- 
viti djecu, nije se još jednako vračala s trga. On je već neko- 


1 Djeca debela, puna kao mjehurići. 

liko puta prošao kroz predsoblje, otvarao vrata od doktori- 
čina stana i zabrinuto obišao »mjehuriće« koji su po njegovoj 
zapovijedi sjedili za knjigom i svaki put, kad bi otvorio 
vrata, osmjehnuli se na nj široko, osjećajući da će on ući i 
učiniti nešto divno i zabavno. Ali Kolja je bio u duši uzbu- 
đen i nije ulazio. Napokon je izbilo jedanaest, i on je tvrdo 
odlučio da će otići od kuće ako se za deset minuta ne vrati 
»prokleta« Agafja, i ne čekajući više na nju, ali će mu »mje- 
hurići« morati svečano obećati da se neće bez njega bojati, 
učiniti kakvu ludoriju i da neće od straha plakati, Zaokup- 
ljen tim mislima, on ogrnu svoj vatirani ogrtač s krznenim 
ovratnikom od neke mačke, prebaci preko ramena svoju tor- 
bu te je — ne obazirući se na prijašnje česte majčine molbe da 
po »takvoj studeni«, kad pođe od kuće, uvijek obuje kaljače 
— prošao kroz predsoblje, samo ih prezirno pogledao i otišao 
u samim čizmama. Kad ga je Perezvon ugledao odjevena, .po- 
čeo je još jače lupati repom o pod i nervozno se tresti cijelim 
tijelom i čak tužno zavijati, ali kad je Kolja vidio toliko 
strastvenu plahovitost svog psa, zaključio je da to škodi 
disciplini pa ga je još bar minutu zadržao pod klupom a kad 
je već otvorio vrata od predsoblja, odjedanput mu zvizne. 
Pas skoči kao lud i poče skakati pred njim od radosti, Ko- 
lja prijeđe predsoblje i otvori vrata na sobi »mjehurića«, 
Oboje su sjedili kao prije za stolićem, ali već nisu čitali nego 
su se vatreno prepirali o nečem. Ta su se djeca često prepi- 
rala o različitim važnim životnim pitanjima, pri čemu je Nas- 
tja, kao starija, uvijek odnosila pobjedu, a Kostja, ako se 
nije mogao da složi s njom, odlazio je Kolji Krasotkinu da 
apelira, i kako je on presudio, vrijedilo je kao konačna pre- 
suda za obje strane. Ali ovaj put je prepirka »mjehurića« 
donekle zainteresirala Krasotkina, i on je zastao na vratima 
da sluša. Kad su djeca vidjela da ih sluša, produžili su još 
većim žarom da se prepiru. 

— Nikad, nikad neću povjerovati da malu djecu nalaze 
babice u vrtu među kupusnim gredicama. Sad je već zima i 
nema više gredica, i babica nije mogla donijeti Katerini 
kćerku. 

— Fi-ju! — zviznu Kolja tiho. 

— A gle kako: one donose odnekud, ali samo onima koje 
su udate. 

Kostja pažljivo pogleda Nastju te slušaše duboko zamišljen 
i razmišljaše. 

— Nastja, aP si ti luda — reče on napokon čvrsto i bez 
vatre. — Kako bi Katerina mogla imati dijete kad nije udata? 

Nastja se strašno raspali. 

— Ti ništa ne razumiješ — prekinu ga ona jetko — možda 
ona ima čovjeka koji sjedi u tamnici, i ona je eto rodila. 

— A zar ona ima muža u tamnici? — ozbiljno zapita 
razumni Kostja. 

— Ili, znaš — naglo ga prekinu Nastja, posvema napus- 
tivši i zaboravivši svoje nagađanje — ona nema muža, to 
imaš pravo, ali ona hoće da se uda, i počela je misliti kako 
će se udati, te je neprestano mislila, jednako mislila i dotle 
mislila dok nije mjesto muža dobila dijete. 

— Pa, osim ako je tako — prista sasvim pobijeđeni Kostja 
— ali ti to nisi prije rekla, otkud bih mogao onda znati? 

— Onda, dječurlijo — reče Kolja, stupivši u sobu — vi 
ste, kako vidim, opasni! 

— I Perezvon je s vama? — iskesi se Kostja i stade puc- 
ketati prstima i zvati Perezvona. 

— Mjehurići, nalazim se u teškom položaju — otpoče 
Krasotkin važno — i vi mi morate pomoći: Agafja je sigurno 
slomila nogu kad je dosad nema, to je već odlučeno i zapeča- 
ćeno; ali ja moram svakako otići od kuće. Puštate li me ili ne 
puštate? 

Djeca pogledaše zabrinuto jedno u drugo i njihova dosad 
nasmijana lica izražavala su nemir. Oni nisu, uostalom, još 
potpuno shvaćali što on od njih zahtijeva. 

— Nećete praviti ludorije za moga izbivanja? Nećete se 
uspinjati na ormar i slomiti nogu? Nećete plakati od straha 
što ste sami? 

Na dječjim licima pojavi se strašna tuga. 

— A ja bih vam zato mogao pokazati jednu stvarčicu, 
topić od mjedi, iz koga se može pucati pravim barutom. 

Dječja se lica u tren oka razvedriše. 

— Pokaži topić — reče Kostja, a lice mu zasja. 

Krasotkin turi ruku u svoju torbu, izvadi iz nje topić od 
bronce i metnu ga na stol. 


— Aha, pokažite! Gledaj, ima točkove — i on provoza 
topić po stolu. — I pucati se može iz njega. Nabiti sačmom 1 
pucati, 


— Tubit će? j 
— Sve će ubiti, samo treba dobro naciljati. 
I Krasotkin im rastumači kako se meće barut, kamo se si- 

pa sačma, pokaza rupicu u obliku upaljača, ispriča im kako 
topić natrag trgne kad opali. Djeca su slušala neobično rado- 
znalo. Osobito je zadivilo njihovu maštu što topić unatrag 
trgne, 

— A imate li baruta? — raspita se Nastja, 

— Imam. 

— Pokažite nam i barut — otegla ona i osmjehnu se mo- 
leći. 

Krasotkin opet turi ruku u torbu i izvadi iz nje malenu 
bočicu, u kojoj se zaista nalazilo nešto malo pravog baruta, a 
u papirnatom tuljčiću bilo je nekoliko zrna sačme. On je čak 
otčepio bočicu i izasuo malo baruta na dlan. 

— Samo ako gdjegod u blizini nema vatre, jer će se ras- 
prsnuti i sve nas pobiti — upozori ih Krasotkin zbog snaž- 
nijeg dojma. 

Djeca su motrila barut u pobožnu strahu koji je još po- 
jačao njihovo uživanje. Ali se Kostji bolje dopala sačma. 

— A sačma ne gori? — zapita on. 

— Sačma ne gori. 

— Poklonite mi malo sačme — reče on moleći. 

— Poklonit ću ti malo sačme, eto, uzmi, ali ne pokazuj 
svojoj mami prije nego se ja ne vratim, jer će pomisliti da je 
to barut i umrijeti od straha 1 vas išibati. 

— Nas mama nikad ne tuče šibom — odmah napomenu 
Nastja. 

— Znam, rekao sam jedino zbog ljepote stila. I mamu ni- 
kad ne varajte, samo ovaj put — dok se ne vratim. Dakle, 
mjehurići, mogu li otići? Nećete plakati od straha kad mene 
ne bude ovdje? 


— Pla-kat će-mo — otegnu Kostja spremajući se već da 
zaplače. 
— Plakat ćemo, sigurno ćemo plakati — dočeka Nastja 


brže-bolje i plašljivo. 

— Ah, djeco, kako su opasne vaše godine, Šta se može, 
ptići, morat ću s vama prosjediti ne znam dokle. A vrijeme, 
vrijeme, ah! 

.— Zapovjedite Perezvonu neka se umrtvi — zamoli Kos- 
tja. 

— Ne pomaže ništa, morat ću se poslužiti i Perezvonom. 
Ici,l Perezvone! — I Kolja stade zapovijedati psu, a on je po- 


1 Ovamo. 

kazivao sve šta je znao. 'To je bilo pseto dugačke čupe, veliko 
kao obično kućno pseto i nekakve sivkastomodre dlake. Na 
desno oko bilo je ćoravo, a lijevo uho bilo mu je bogzna za- 
što razrezano. Ono je cičalo, i skakalo, šenilo, hodalo na straž- 
njim nogama, lijegalo poleđice i sve četiri noge dizalo uvis i 
ležalo a da se ne bi ni pomaklo, kao da je mrtvo. Za te po- 
sljednje majstorije otvorila su se vrata i na pragu se pojavila 
Agafja, debela služavka gospođe Krasotkine, žena od svojih 
četrdeset godina, koja se vratila s trga sa zavežljajem naku- 
povana živeža u ruci. Ona zastade i, sa zavežljajem koji joj 
je visio o lijevoj ruci, gledaše pseto. Kolja, mada je željno 
iščekivao Agafju, ipak nije prekinuo predstavu, i tek kad je 
Perezvon neko određeno vrijeme preležao kao mrtav, on 
mu napokon zviznu: pseto skoči i poče skakati od radosti što 
je izvršilo svoju dužnost. 

— Vidi, to je pas! — progovori Agafja poučno. 

— A što si ti, Ženska glavo, okasnila? — zapita Krasot- 
kin prijeteći. 

— Ženska glavo? Gle ti čviljka! 


— Čviljak? 
— Jest, čviljak. I što se tebe tiče što sam zakasnila? Si- 
gurno je moralo tako biti kad sam zakasnila — mrmljaše 


Agafja, prihvativši se posla oko peći, ali ne nezadovoljna 
i srdita, već, baš naprotiv, vrlo zadovoljna, kao da se raduje 
prilici da se može našaliti s veselim gospodičićem, 

— Čuj, lakoumna ženo — otpoče Krasotkin ustajući sa 
divana — možeš li se zakleti svime Što ti je sveto na svijetu, 
i povrh toga i još čim drugim, da ćeš za moga izbivanja ne- 
prekidno paziti na mjehuriće? Odlazim od kuće. 

— A zašto da ti se zaklinjem? — nasmija se Agafja. — I 
bez toga ću pripaziti na njih. 

— Neću, inače neću, već ako mi se zakuneš spasenjem 
svoje duše, Drugačije ne idem. 

— Ati ne idi. Tiče li se to mene, napolju je studen, sjedi 
kod kuće. 

— Mjehurići — obrati se Kolja djeci — ova će žena 
ostati do mog povratka ili do povratka vaše mame, jer i ona 
se morala već odavno vratiti. Osim toga, dat će vam doru- 
čak. Hoćeš li im, Agafja, što dati? 

— Ito se može. 

— Do viđenja, ptići, odlazim mirne duše. A ti, ženturačo 
— reče on poluglasno i važno, prolazeći pored Agafje — na- 

dam se da im nećeš brbljati vaše obične ženske gluposti o Ka- 
terini — poštedi njihovo djetinjstvo. Ici, Perezvon! 

— Da, idi zbogom — reče Agafja zajedljivo i već ljuti- 
ta. — Smiješan deran! Trebalo bi ga išibati za rakve riječi, 
eto što bi trebalo. 


II 
ĐAK 


Ali Kolja više nije slušao. Najzad je mogao da ode. Kad 
iziđe napolje, on se obazre oko sebe, strese ramenima i reče: 
»Studeno!« te se uputi najprije pravo ulicom, a zatim skrenu 
desno kroz pobočnu ulicu prema trgu. Ali, prije nego što je 
stigao do trga, zastade pred jednom kapijom, izvadi iz džepa 
zviždaljku i zazvižda vrlo snažno, kao da daje urečeni znak. 
Nije čekao više od jedne minute: kroz vratašca dotrča do 
njega jedanaestogodišnji rumeni dječačić, također u toplom, 
čistom i čak kicoškom ogrtaču. 'To je bio mladi Smurov, đak 
pripravnog razreda (dok je, međutim, Kolja Krasotkin bio 
već za dva razreda stariji), sin bogatog činovnika kome nisu, 
kako se čini, roditelji dopuštali da se druži s Krasotkinom, 
kao s poznatim drskim obješenjakom, i Smurov je sad očito 
umakao kradom. Taj je Smurov bio, ako nije čitalac zabo- 
ravio, jedan iz one gomile dječaka što se prije dva mjeseca 
nabacivala kamenjem preko jarka na Iljušu, i koji je onda 
pričao Aljoši Karamazovu o Iljuši. 

-— Ja vas, Krasotkine, čekam već cijeli sat — reče Smu- 
rov vrlo odlučno, i dječaci pođoše prema trgu. 

— Zakasnio sam — odgovori Krasotkin. — Bilo je razloga. 
A tebe neće izbiti što ideš sa mnom? 

— Ta manite, kao da me ne biju? I Perezvon je s vama? 

— IPerezvon. 

— I niega vodite onamo? 

— Injega! 

— Ah, da jei Žućka! 

— Žućke ne možemo odvesti. Žućka ne postoji. Žućka je 
nestala u mraku neizvjesnosti. 

— Ah, ne biste li mogli tako učiniti — zasta iznenada 
Smurov. — Iljuša kaže da je Žućka imala dugačku čupu, da 
je bila isto tako sijeda, boje kao dim, poput Perezvona — i 
ne biste li mogli reći da je to ta ista Žućka, i on će možda 
povjerovati? 

— Đače, boj se laži, to je prvo; čak i onda kad se tiče 
dobrog djela, to je drugo. A što je naglavnije, da nisi ondje 
govorio da ću i ja doći? 

— Bože sačuvaj, i ja shvaćam. Ali s Perezvonom ga nećeš 
utješiti — uzdahnu Smurov. — Znaš šta: njegov otac, onaj 
kapetan, ispirač, kazivao nam je da će mu danas donijeti 
štene, pravo midelandsko!, crna nosa; misli da će time utje- 
šiti Iljušu, ali teško. 

— A kako je sad Iljuški? 

— Ah, zlo, zlo. Misiim, ima sušicu. On je još pri sebi, ali 
diše — diše, strahota je kako diše. Neki dan je zamolio da ga 
provodamo; obuli smo mu čizme, htio je da pođe, ali ie pao. 
»Ah«, veli, »ja sam ti govorio, oče, da su moje čizme loše, to 
su one prijašnje, i prije sam teško hodao u njima«. Mislio 
je da su čizme krive što je pao, a pao je naprosto od slabosti. 
Neće preživjeti sadmicu dana. Dolazi mu Gercenštube. Sad 
su opet bogati, imaju puno novaca. 

— Hulje. 

— Tko su hulje? 

— Liječnici, i sva medicinska fukara, govoreći uopće, i, 
također, razumije se, pojedinačno. Ja poričem medicinu. 'To je 
jedna potpuno nekorisna ustanova. Ali ću, uostalom, sve to 
istražiti. A kakve su to, međutim, sentimentalnosti ondje kod 
vas otpočele? Ondje se, čini se, cijeli razred sakuplja? 

— Ne cijeli, neko deset drugova naših dolazi onamo uvi- 
jek, svaki dan. I ništa drugo. 


— U svemu tome me iznenađuje uloga Alekseja Karama- 
zova: njegovu će bratu sutra ili prekosutra suditi zbog ta- 
kva zločina, a on ima još toliko vremena da sentimentalizira 
s dječakom! 

— Ovdje nema uopće nikakva sentimentaliziranja. Pa i ti 
sam ideš da se izmiriš s Iljušom. 


— Da se izmirim? Smiješan izraz. Ja, uostalom, nikom ne 
dopuštam da analizira moje postupke. 


1 Vrsta buldoga. 

— A kako će ti se Iljuša obradovati! On i ne pomišlja da 
ćeš ti doći, Zašto, zašto nisi htio tako dugo da ideš? — uzvik- 
nu Smurov vatreno. 

— Dragi dječačiću, to je moj posao a ne tvoj. Ja idem 
iz osobne pobude, jer je to moja volja, a vas je sve dovukao 
onamo Aleksej Karamazov, to je ipak neka razlika. I otkud 
ti znaš, možda i ne idem onamo da se mirim? Glup izraz. 

— Nipošto nije Karamazov, sigurno nije on. Naši su pro- 
sto sami počeli onamo odlaziti, razumije se, najprije s Kara- 
mazovom. I ništa tu nije bilo, nikakvih gluposti. Najprije je 
otišao jedan, a poslije drugi. Njegov otac nam se neobično 
obradovao. Znaš li, on će prosto poludjeti ako Iljuša umre. 
On vidi da će Iljuša umrijeti. Ali mu je drago što smo se 
izmirili s Iljušom. Iljuša je za te pitao i drugo ništa nije do- 
dao. Zapitao je i zašutio. A otac će mu šenuti umom ili će se 
objesiti. On se i prije vladao kao lud. Znaš, on je plemenit 
čovjek, a onda smo pogriješili. Svemu je kriv onaj ocoubo- 
jica što ga je onda tukao, 

— A ipak je Karamazov za me zagonetka. Ja sam se mogao 
već odavno upoznati s njim, ali ja volim u ponekim slu- 
čajevima biti ponosan. Pored toga sam stvorio o njemu odre- 
đeno mišljenje koje se mora još provjeriti i razjasniti. 

Kolja važno zašutje, a Smurov također. Smurov je, na- 
ravno, osjećao strahopoštovanje prema Kolji Krasotkinu i nije 
smio ni pomisliti da se mjeri s njim. A sad je bio vrlo rado- 
znao, jer je Kolja rekao da ide onamo »iz vlastite pobude«, i u 
tome se morala sigurno kriti neka zagonetka što je Kolja od- 
jedanput naumio da ide onamo, i to baš danas. Oni su pre- 
lazili preko trga na kome se nalazilo u ovom trenutku mnogo 
seljačkih kola i bilo mnogo dognane Živadi. Građanke su 
prodavale pod svojim Šatricama žemičke, konce, itd. Takvo 
nedjeljno trgovanje nazivaju kod nas u gradu naivno sajmo- 
vima, i takvih sajmova ima u godini vrlo mnogo. Perezvon 
je trčao u najveselijem duševnom raspoloženju; svrćući ne- 
prestano sad desno, sad lijevo, da negdje nešto onjuši. Kad bi 
se sreo s drugim psima, on bi se neobično usrdno obnjušio s 
njima po svim psećim pravilima. 

— Volim promatrati realizam, Smurove — progovori 
odjedanput Kolja. — Jesi li primijetio kako se psi, kad se 
sretnu, obnjuše? To je kod njih neki opći prirodni zakon. 

— Jest, ali vrlo smiješan. 

— 'To jest, nije smiješan, ti si se loše izrazio, U prirodi 
nema ničega smiješnog, ma kako se čovjeku zbog njegovih 
predrasuda činilo, Kad bi psi mogli da razmišljaju i da kriti- 
ziraju, sigurno bi našli isto toliko smiješnog, a možda i mnogo 
više, u socijalnim odnosima ljudi, njihovih gospodara — a 
možda i mnogo više. Ja ovo ponavljam zato što sam tvrdo 
uvjeren da je kod nas mnogo više gluposti. Ovo je misao 
Rakitinova, značajna misao. Ja sam, Smurove, socijalist. 

— A što je to socijalist? — zapita Smurov. 

— "To je, kad su svi jednaki, kad svi imaju jedan zajed- 
nički imutak, kad nema brakova, a vjeru i zakone bira svatko 
po svojoj volji, pa, i sve ostalo. Ali ti nisi još dorastao tome, 
za te je Još rano. A ipak je studeno. 

— Jest. Dvanaest stupnjeva. Maloprije gledao je moj otac 
na termometar. 

— I jesi li opazio, Smurove, da se usred zime, kod pet- 
naest ili čak osamnaest stupnjeva, ne čini da je tako studeno 
kao, na primjer, sad, na početku zime, kad odjedanput izne- 
nada naiđe studen kao sad, od dvanaest stupnjeva, a osobito 
kad ima malo snijega. To znači da se ljudi nisu još navikli. 
Kod ljudi je sve navika, u svemu, čak u državnim i politič- 
kim odnosima. Navika je — glavni pokretač. Gle, kako je ono 
smiješan seljak. 

On pokaza stasita seljaka u kožuhu, dobroćudna lica, koji 
je kraj svojih kola pljeskao zbog studeni rukama u rukavi- 
cama. Po njegovoj dugačkoj, ugasitoplavoj bradi bilo se uhva- 
tilo inje od studeni. 

— U seljaka se brada smrzla! — viknu Kolja glasno i iza- 
Zzivački, prolazeći pokraj njega. 

— U mnogih se smrzla — odgovori seljak mirno i odmje- 
reno. 

Ne zadirkuj u nj — napomenu Smurov. 
Ne brini se, neće se rasrditi, on je dobar. Zbogom Mat- 


4 

IIIa ESNI 


Zbogom. 

A zar se ti zbilja zoveš Matvej? 
Matvej? A ti nisi znao? 

Nisam znao; nasumce sam rekao. 
Gle, sigurno si đak? 

Jest, đak sam. 

A tuku li te? 

— Ne baš jako, tako. 

— Abolili te? 

— Bez toga ne može biti. 

— E-eh! — uzdahnu seljak od svega srca. 

— Zbogom, Matveju! 

— Zbogom. Drag si ti momčić, zaista, 

Dječaci krenuše dalje. 

— To je valjan seljak — reče Kolja Smurovu. — Volim 
da se porazgovorim s narodom i uvijek se radujem što mogu 
biti pravedan prema njemu. 

— A zašto si mu slagao da nas tuku? — zapita Smurov. 

— Morao sam ga obradovati! 

— A čime? 

— Vidiš, Smurove, ja ne volim ako tko od prve riječi ne 
shvaća, nego ponovo zapitkuje. Mnogome ne koristi ni tuma- 
čenje. Po seljakovu shvaćanju đake tuku i moraju tući: jer 
kakav je, misli on, đak, ako ga ne tuku? I ako mu odjedanput 
kažeš da nas ne tuku, on će se ražalostiti. A, uostalom, ti to 
ne razumiješ. S narodom treba umjeti govoriti. 

— Samo ne zadirkuj, molim te, jer se može izleći priča 
kao ono s guskom. 

— A ti se bojiš? 

— Ne smij se, Kolja, ja se, bogami, bojim. Otac će se veo- 
ma rasrditi. Meni je strogo zabranjeno da se družim s to- 
bom. 

— Ne uznemiruj se, ovaj put se neće ništa dogoditi. Zdra- 
vo, Nataša — doviknu on jednoj piljarici pod šatorom. 

— Kakva sam ja Nataša, ja sam Marja — odgovori pilja- 
rica, još mlada žena, vičući. 

— Baš je lijepo što se zoveš Marja, zbogom! 

— Ah, ti đavole, nema te šta vidjeti a već si takav! 

-— Nemam vremena, nemam kad s tobom razgovarati, is- 
pričat ćeš mi iduće nedjelje — zamahnu rukom Kolja, baš 
kao da se ona o njega očešala, a ne on o nju. 

— A šta bih ti imala u nedjelju pripovijedati? Ti si se o me- 
ne očešao, a ne ja o tebe, bezobrazniče — razvikala se Marja. 
— Istući bi te trebalo, eto što, ti si poznato zadirkivalo, jest, 
to si! 

Među drugim piljaricama koje su do Marje prodavale na 
svojim klupama razlegnu se smijeh kad odjedanput istrča, 
tko zna zbog čega, ispod arkada gradskih dućana nekakav 
ljutit čovjek, nalik na trgovačkog pomoćnika, ali ne naš do- 
maći, već stranac, u modru kaftanu dugačkih pola, u kapi 

sa štitom, još mlad, tamnoplave kudrave kose i dugačka, bli- 
jeda, hrapava lica. On je bio nekako glupo uzbuđen i odmah 
poče prijetiti Kolji šakom. 

Ja te poznam — vikaše on razdraženo — ja te poz- 
nam! 

Kolja pažljivo pogleda u nj. On se nikako nije mogao sje- 
titi da se ikad sukobio s tim čovjekom. A zar je imao malo 
sukoba po ulicama, svih se nije mogao sjećati! 

— Poznaješ? — zapita ga on ironično, 


— Ja te poznam! Ja te poznam! — zaintači kao budala 
građanin. 

— 'To bolje po tebe. A sad nemam vremena, zbogom! 

— Što zadirkuješ? — zavika građanin. — Hoćeš opet da 
zadirkuješ? Ja te poznam! Opet zadirkuješ. 

— "To se tebe, brate, ne tiče, ako ja zadirkujem — reče 


Kolja, zasta i premjeri ga od glave do pete. 

— Kako me se ne tiče? 

— Tako, tebe se ne tiče. 

— A da koga? Koga? Nego koga? 

— "To se, brate, sad tiče Trifona Nikitiča, a ne tebe. 

— Kakva to Trifona Nikitiča? — zapita momak čudeći 
se kao lud i još jednako ljut, te se zagleda u Kolju. Kolja ga 
važno promjeri pogledom. 

— A jesi li dolazio Voznesenju? — zapita ga on odjedan- 
put strogo i odlučno. 

— Kojem Voznesenju? Zašto? Ne, nisam odlazio — zbu- 
nio se ponešto momak, 

— Poznaješ li Sabanejeva? — produži Kolja još odlučnije 
i još strože. 

— Kojega Sabanejeva? Ne, ne poznam. 

— E, onda neka te đavo nosi! — odsiječe naglo Kolja te 
se oštro okrenu nadesno i brzo pođe svojim putem kao da mu 
je zazorno da govori s takvim bukvanom koji čak ni Saba- 
nejeva ne poznaje. 

— Stoj! Ej! Koga to Sabanejeva misliš? — kao da se do- 
sjetio momak, i opet vrlo uzrujan. — A što je on to govorio? 
— okrenu se on naglo piljaricama, gledajući u njih glupo. 

Žene se nasmijaše. 

— Pametan dečko — reče jedna. 

— A kog on to Sabanejeva misli? — uporno je ponavljao 
momak bijesno, mašući desnom rukom. 

— A sigurno onog Sabanejeva što je služio kod Kuzmiče- 
vih, po svoj će prilici tako biti — dosjeti se jedna žena. 

Momak se glupo zagleda u nju. 

— Ku-zmi-če-va? — ponovi druga žena. — Ali kakav je 
on Trifon? Onaj se zove Kuzma, a ne Trifon, a derančić ga je 
nazvao Trifonom Nikitičem, dakle neće biti on. 

— 'To nije, vidiš, ni Trifon, ni Sabanejev, već Čižov — 
umiješa se treća Žena koja je do sada šutjela i ozbiljno slušala, 
— Zove se Aleksej Ivanič. Čižov, Aleksej Ivanovič. 

— Ibit će da je Čižov — odlučno potvrdi četvrta žena. 

Smeteni momak pogleda čas jednu, čas drugu. 

— Ali zašto je pitao, zašto je to pitao, dobri ljudi? — vi- 
kaše on gotovo u očajanju. — »Poznaješ li Sabanejeva?« Đavo 
neka zna koji je to Sabanejev! 

— Ala si ti budalast čovjek, pa kažu ti da nije Sabanejev, 
nego Čižov, Aleksej Ivanovič Čižov, on je to! — doviknu mu 
važno jedna piljarica. 

— Koji Čižov? Koji to? Govori ako znaš. 

— A onaj dugački, balavi, što je ljetos sjedio ovdje na 
pijaci. 

— A kog će mi đavola taj Čižov, recite mi, ljudi božji? 

— A otkud da mi znamo kog će ti đavola Čižov? 

— A tko bi znao što ti treba — dočeka druga. — Sam mo- 
raš znati što ti treba kad galamiš. Ta on je tebi govorio, a ne 
nama, budalo jedna! I zar ga zbilja ne poznaješ? 

— Koga? 

— Čižova. 

— Neka đavo odere i Čižova i tebe zajedno s njim! Izle- 
mat ću ga, eto što ću učiniti! On mi se rugao! 

— Šta, Čižova ćeš izlemati? Ili će on tebe. Ti si lud, i 
ništa drugo! 

— Ne Čižova, ne Čižova, ti pakosna, opaka ženo, derana 
ću izdevetati, eto koga! Dajte ga, dajte ovamo, on mi se ru- 
gao. 

Žene prasnuše u smijeh. A Kolja je koracao već daleko 
pobjedonosna izraza na licu, Smurov je išao pored njega, 
osvrćući se na skupinu što je u daljini vikala. I on je također 
bio vrlo raspoložen, iako se još bojao da ne zapadne s 
Koljem u kakvu nepriliku. 

— Za kojega si ga ti Sabanejeva pitao? — zapita on Ko- 
lju iako je već unaprijed slutio šta će mu odgovoriti. 

— A otkud ja znam za kojega? Sad će ondje do noći ga- 
lamiti. Volim da u svim društvenim slojevima predrmam 
budale. Gle, još jednako stoji onaj glupak, eno, onaj seljak, 
Zapamti, kaže se: »Nema ništa glupljeg od glupa Francuza«, 
ali i ruska lica odaju sebe. Pa, zar nije napisano na licu onog, 
eno onog ondje seljaka da je budala, je li? 

— Ostavi ga, Kolja, da prođemo kraj njega. 

— Nizašto ga neću ostaviti, sad sam istom počeo. Ej, zdra- 
vo, seljače? 

Snažan seljak što je prolazio kraj njih i bio već vjerojatno 
pripit, okrugla bezazlena lica i prosijede brade, podiže glavu 
i pogleda dječake. 

— E pa, dobar dan, ako se ne šališ — progovori on ne 
Žureći se. 

— A ako se šalim? — nasmija se Kolja. 

— Ako se šališ, šali se, bog bio s tobom. Ništa zato, i to se 
smije. Našaliti se uvijek smije. 

— Oprostite, brate, našalio sam se. 

— Neka ti bog oprosti. 

— A opraštaš li ti? 

— Drage volje opraštam, Odlazi. 

— Vidiš, ti si, čini mi se, pametan seljak. 

— Pametniji od tebe — neočekivano odgovori seljak dosto- 
janstveno kao i maloprije. 

— 'Teško — smete se malo Kolja. 

— Sigurno, velim ti. 

— A možda je i tako. 

— Jest, jest, brate. 

— Zbogom, seljače. 

— Zbogom. 

— Seljaka ima različitih — pripomenu Kolja Smurovu 
poslije kratke stanke. — Kako bih znao da ću natrapati na 
pametnoga. Ja sam uvijek spreman da priznam um u naroda. 

Daleko, na satu saborne crkve, izbi jeđanaest i po. Dječaci 
požuriše i još preostali, prilično daleki put do Štapskapetana 
Snegireva, prijeđoše brzo, i gotovo ne razgovarajući se. Kad 
su stigli na neko dvadeset koračaja od kuće, Kolja zasta i 
naloži Smurovu neka pođe naprijed i pozove napolje Kara- 
mazova. 


— Moramo se najprije onjušiti — kaza on Smurovu, 

— A zašto da ga zovem — odgovori Smurov. — Uđi, oni 
će ti se neobično obradovati. A što da se na studeni upozna- 
jete? 

— Ja znam zašto je potrebno da izađe ovamo na stu- 
den — odbrusi Kolja despotski (što je neobično volio da čini 
s ovim »malima«), i Smurov potrča da izvrši nalog. 


IV 
ŽUČKA 


Kolja se važna izraza u licu prisloni na plot i čekaše Aljo- 
šu. Jest, on je već davno želio da se s njim sastane. On je 
mnogo čuo o njemu od dječaka, ali je sve dosad uvijek samo 
naoko pokazivao prezirno i ravnodušno lice kad su mu go- 
vorili o njemu, i čak »kritizirao« Aljošu, slušajući što mu 
pričaju o njemu. Ali je u sebi vruće, vruće želio da se s njim 
upozna: u svemu onome što je čuo o Aljoši bilo je nešto sim- 
patično i privlačno. I stoga je sadašnji trenutak bio važan; 
ponajprije ne smije obraz svoj baciti u blato, nego se poka- 
zati samostalnim. »Inače će pomisliti da sam 1 ja isto onakav 
trinaestogodišnji dječak kao 1 svi ostali. Ali grozno je što sam 
tako malena rasta. Tuzikov je mlađi od mene, a za pola 
je glave viši. Lice mi je, uostalom, pametno; nisam lijep, 
znam da sam ružan u licu, ali je lice moje pametno, A ne 
treba se također odmah izbrbljati, jer će odmah početi grlje- 
nje, i on bi mogao pomisliti. ., Phi, kako bi bilo gadno kad 
bi on pomislio. . .« 

Tako se uzrujavaše Kolja, trudeći se što je više mogao da 
poprimi najslobodnije obličje. Najviše ga je mučio njegov 
mali rast. On je kod kuće, u kutu na zidu, još prošle godine 
povukao olovkom crtu kojom je označio svoju visinu i od 
tog doba prilazio je uzrujano svaka dva mjeseca da ponovo 
mjeri koliko je narastao. Ali je, na žalost, narastao vrlo ma- 
lo što ga je ponekad dovodilo prosto u očajanje. Što se tiče 
lica, ono nije bilo ni najmanje »ružno« već, naprotiv, pri- 
jatno, bijelo, blijedo i pirgavo. Njegove sive, male, ali Žive 
očice gleđale su srčano i često bi planule od unutrašnjeg 


228 


osjećanja. Jagodice su mu bile .malo poširoke, usne malene, 
ne jako debele, ali vrlo crvene; nos malen i jako prćast; »sa- 
svim frntast, sasvim frntast!« mrmljaše Kolja u sebi kad bi se 
gledao u ogledalu i uvijek od ogledala odlazio nezadovoljan. 
»A zbilja, teško da mi je i lice pametno?« pomislio bi ponekad, 
te je čak i u to sumnjao. Uostalom, ne smije se misliti da je 
briga o licu i o rastu zaokupljala svu njegovu dušu. Baš 
naprotiv, ma kako bile otrovne minute pred ogledalom; on je 
brzo zaboravljao na njih i na duže vrijeme, »predajući se 
sav idejama i zbiljskom životu«, kako je sam opisao svoju 
djelatnost. 

Aljoša izađe odmah i pođe žurno prema Kolji; on je, dok 
ih je još dijelilo nekoliko koračaja, opazio da je Aljošino lice 
nekako sasvim vedro. »Zar mi se zbilja toliko raduje?« po- 
misli Kolja zadovoljno. Ovdje ćemo uzgred spomenuti da se 
Aljoša jako promijenio otkad smo ga ostavili: on je odbacio 
mantiju i nosio sad lijepo sašiven kaput, mekan okrugao 
šešir i bio kratko ošišan. Sve ga je to poljepšalo, i on je zbilja 
nalikovao na prava ljepotana. Njegovo ljepuškasto lice bilo je 
uvijek vedro, ali je ta vedrina bila nekako blaga i mirna. 
Kolju začudi što je Aljoša izašao onako kako je sjedio u sobi, 
bez ogrtača, i bilo je očito da se žuri. On bez oklijevanja 
pruži Kolji ruku. 

— Evo, napokon, i vas, kako smo vas svi očekivali! 

— Postojali su razlozi koje ćete odmah saznati. Doista 
mi je drago što smo se upoznali. Davno sam očekivao priliku 
i mnogo sam o vama slušao — mrmljaše Kolja ponešto zadi- 

an. 

— Ja bih se s vama ionako upoznao, jer sam i ja o vama 
mnogo čuo, ali ovdje, ovamo ste zakasnili. 

— Recite kako je ovdje? 

— Iljuši je vrlo zlo, on će sigurno umrijeti. 

— Šta velite? Priznajte, Karamazove, da je medicina ga- 
darija — uzviknu Kolja vatreno. 

— Iljuša vas je često spominjao, čak, čujte, i u snu, u bu- 
nilu. Vidi se da ste mu prije bili vrlo, vrlo dragi... do onog 
slučaja... s nožićem. A ima još jedan razlog... Recite je 
li to vaš pas? 

— Moj. Perezvon. 

— A ne Žućka? — Aljoša žalosno pogleda Kolji u oči. — 
Ona je dakle nestala? 

— Znam, znam, svi biste htjeli da opet dobijete Žućku, čuo 
sam sve — zagonetno se osmjehnu Kolja. — Čujte, Karama- 
zove — otpoče on živahno — objasnit ću vam sve, ja sam 
upravo zbog toga i došao, zato sam vas i pozvao da vam 
cijeli skandal objasnim i prethodno i prije nego što uđemo, 
Vidite, Karamazove, u proljeće je Iljuša stupio u pripravni 
razred. Pa svatko zna šta je naš pripravni razred: dječaci, 
dječurlija. Iljušu počeše odmah zadirkivati. Ja sam dva raz- 
reda stariji i, razumije se, gledam izdaljeg, sa strane. Vidim, 
dječak je sićušan, slabašan, ali se ne da, čak se s njima tuče, 
ponosan je, oči mu plamte. -Ja takve volim. A oni ga sve više 
zadirkuju. A što je glavno, on je onda imao loše odijelo, 
hlače okraćale, a čizme zijevaju. I zbog toga su ga dražili. 
Ponizuju ga. Ne, ja to ne volim, odmah sam se za nj zauzeo 
i zabiberio im. Ja ih tučem, a oni mene obožavaju, je li vam 
to poznato, Karamazove? — pohvali se Kolja vatreno. — 
Ja uopće volim dječurliju. I sad mi kod kuće vise o vratu 
dva ptića, oni su me danas čak i zadržali. I tako su prestali 
Iljušu tući, i ja sam ga uzeo pod svoju zaštitu. Vidim, dječak 
je ponosan, velim vam, ponosan je, ali mi se ropski predao, 
izvršuje i najmanji moj nalog, sluša me kao boga, ugleda se 
u me. Za vrijeme odmora između satova eto ga odmah meni, 
i mi se šetamo. Nedjeljom također. Kod nas se u gimnaziji 
rugaju kad se stariji s mlađim tako sprijatelji, ali to je pred- 
rasuda. Ja hoću tako, i basta, nije li istina? Ja ga učim, ja 
ga podižem — i zašto, recite, ne bih smio da ga podižem kad 
mi se sviđa? Vi ste se, vidite, Karamazove, spregli sa svima 
tim ptičicama, dakle, želite da djelujete na mlado pokoljenje, 
da ga podižete, da budete korisni? I ja priznajem da me je 
ta crta u vašem karakteru, za koju sam saznao po čuvenju, 
najviše zainteresirala. Uostalom, sad na ono glavno: opažam 
da se u dječaku razvija nekakva osjetljivost, sentimentalnost, 
a ja sam, znate, odlučni protivnik svake teleće nježnosti, čak 
od rođenja. A pored toga još i protuslovlje: ponosan je, a 
meni je odan ropski — ropski odan, ali iznenada mu sijevnu 
oči i ne slaže se sa mnom, prepire se, hoće glavom kroz zid. 
Katkad sam izlagao različite ideje, a on, ne da se nije slagao 
s mojim idejama, nego naprosto vidim da se budi osobno 
protiv mene zato što sam ravnodušan prema njegovim njež- 
nostima. I ja, da mu se oprem, što je on nježniji, ja postajem 
sve hladnokrvniji, i tako namjerno postupam, jer takvo je 
moje uvjerenje. Namjeravao sam da odgojim njegov značaj, 

da ga popravim, stvorim čovjekom... pa, ali... vi me, ra- 
zumije se, shvaćate, vama je dovoljno pola riječi. Odjedan- 
put sam primijetio da je zbunjen jedan dan, drugi, treći, da 
je tužan, ali ovaj put ne zbog nježnosti, već zbog nečeg 
drugog, krupnijeg, višeg. Mislim, kakva je to tragedija? Ja na- 
valio na nj i saznao za ovo: on se na neki način združio sa 
slugom vašeg pokojnog oca (koji je onda bio još živ), Smer- 
djakovom, i ovaj ga je, budalicu, naučio glupoj šali, to jest 
zvjerskoj šali, podloj šali — da uzme komadićak kruha, me- 
kote, da zabode u nju pribadaču i baci ga nekom psu čuvaru 
koji će, ogladnio, bez žvakanja, progutati komadić kruha, i 
pazi što će dalje biti. I oni udesili takav komadić i bacili ga 
onoj istoj čupavoj Žućki kojoj sad toliku pažnju poklanjaju, 
jednoj kućnoj kuji iz neke kuće gdje je jednostavno nisu hra- 
nili i ona je cio dan u vjetar lajala. (Volite li vi, Karamazove, 
to glupo lajanje? Ja ga ne mogu podnositi.) Oni joj dakle ba- 
cili, pseto progutalo i stalo cičati, zavrtjelo se i udarilo u bijeg, 
bježalo i cičalo te nestalo — tako mi je opisao sam Iljuša. On 
mi je sve priznao i stao da plače, plače, da me grli i sav se 
trese, »Bježi i ciči, bježi i ciči« — samo je to ponavljao, to- 
liko ga je potresao taj prizor. E, vidim, peče ga savjest. Ja sam 
to shvatio ozbiljno. Uglavnom, htio sam da ga i zbog ovog i 
prijašnjeg dozovem pameti i priznajem da sam se poslužio 
lukavstvom i pretvarao se kao da je moja zlovolja tolika, 
kolika možda i nije bila: »Ti si se«, rekoh mu, »ponio podlo, 
ti si podlac, ja dakako neću o tome trubiti okolo, ali zasad 
prekidam s tobom sve odnose. Ja ću razmisliti o svemu i po- 
ručiti ti po Smurovu (onom istom dječaku što je sad došao 
sa mnom i koji mi je uvijek bio odan), hoću li i dalje održa- 
vati s tobom vezu ili ću te zauvijek napustiti kao podlaca.« 
To ga je strašno potreslo. Priznajem, ja sam odmah onda 
osjetio da sam bio isuviše strog, ali što sam mogao učiniti, 
moje je mišljenje onda bilo takvo. Sutradan sam poslao Smu- 
rova i poručio mu po njemu da s njim više »ne govorim«, 
to jest, tako se kod nas kaže kad dva druga prekinu odnose. A 
potajna mi je namjera bila da se držim prema njemu kao pre- 
ma otpadniku samo neko vrijeme, a onda, kad vidim da se 
kaje, da mu opet pružim ruku. To je bila moja čvrsta namjera. 
Ali šta mislite: kad je čuo od Smurova moju poruku, sijevnule 
iznenada njegove oči: »Isporuči«, povika on, »Krasotkinu, da 
ću odsad bacati svima psima zalogaj s pribadačama, svima, 
svima!« »A«, pomislio sam, »zadojio se slobodom duha, treba 

da se izduše«, i počeh ga duboko prezirati, pri svakom susretu 
ili sam se okrenuo od njega ili sam mu se ironično nasmiješio. 
I onda se iznenada desi ono njegovu ocu, sjećate li se, s ispi- 
račem? Bit će vam jasno da je on zbog toga već unaprijed bio 
spreman da se strašno razbjesni. Kad su dječaci vidjeli da sam 
ga napustio, nasrnuli da ga draže: »Ispirač, ispirač«. I onda 
su otpočele bitke, što strašno žalim, jer su ga onda, čini mi 
se, vrlo ljuto izbili. Jedanput, kad smo izlazili iz škole, na- 
srnuo on na sve, a ja sam baš u tom trenutku stajao neko 
deset koračaja podalje i gledao ga. I kunem vam se, ne sjećam 
se da sam se onda smijao, već, naprotiv, meni je bilo veoma, 
veoma žao, i još trenutak i ja bih bio poletio da ga branim. 
Ali se naši pogledi odjednom sukobiše: što mu se prividjelo, 
ne znam — ali on izvadi nožić, nasrnu na me i zabi mi ga u 
bedro, evo, ovdje u desnu nogu. Ja se nisam ni pomakao i 
moram vam priznati, Karamazove, da sam ponekad hrabar, 
te sam prezirno pogledao u nj, kao da sam pogledom htio 
reći: »Ako želiš još«, pomislio sam, »za sve moje prijateljstvo, 
stojim ti na raspolaganju.« Ali me ne ubode drugi put, nije 
mogao da izdrži već se uplašio, bacio nožić, zaplakao glasno 
i nagao u bijeg. Ja ga, razumije se, nisam tužio, a i svima 
ostalima sam naložio da šute da ne dopre upravi do ušiju, 
čak sam i materi kazao kad je rana zacijelila, ali je rana bila, 
zapravo, neznatna, tek ogrebotina. Poslije sam čuo da se tog 
istog dana nabacivao kamenjem i da je vas ujeo za prst — ali 
treba da znate u kakvu je onda raspoloženju bio! I, šta sam 
mogao učiniti, učinio sam glupost: kad se razbolio, nisam 
otišao da mu oprostim, to jest da se pomirim s njim, i sad se 
kajem. Ali, međutim, iskrsli su preda mnom novi ciljevi. Eto, 
to je cijela priča... samo mi se čini da sam glupo ura- 
dio... 

— Ah, kolika šteta — uskliknu Aljoša uzbuđeno — što 
nisam prije znao za te vaše odnose jer bih već odavno došao 
da vas zamolim da sa mnom pođete do njega. Vjerujte mi, on 
je buncao o vama u vrućici, u bolesti. Ja nisam znao koliko 
ste mu vi dragi! I zar zbilja, zar zbilja niste mogli naći onu 
Žućku? Njegov otac i svi dječaci tražili su je po cijelom gradu. 
Vjerujete li, on je, onako bolestan, triput u suzama ponovio 
preda mnom: »Ja sam zato bolestan, tata, što sam onda ubio 
Žućku, to me je Bog kaznio.« — Nikako da mu to izbiješ iz 
glave! I kad bi mu sad pribavili Žućku i pokazali da nije 


232 


crkla, već da je živa, čini mi se da bi uskrsnuo od radosti. 
Svi smo se u vas uzdali. 

— Recite zbog čega ste se nadali da ću ja naći Žućku, to 
jest, da ću je baš ja naći? — zapita Kolja neobično radoznalo. 
— Zašto ste baš na me računali, a ne na koga drugog? 

— Pronosio se glas da je vi tražite, i kad je nađete, da ćete 
je dovesti. Smurov je spominjao nešto slično. Neprestano na- 
stojimo da ga uvjerimo da je Žućka živa, da su je negdje vi- 
djeli. Dječaci su mu odnekud pribavili živa zečića, ali ga je 
samo pogledao, osmjehnuo se jedva primjetno i zamolio da 
ga puste u polje. Tako smo i učinili. Ovog se časka vratio 
otac i donio mu midelandsko štene, koje je također negdje 
dobio misleći da će ga time obradovati, ali je, čini se, samo 
gore učinio . 

— Još mi recite, Karamazove, kakav je njegov otac? Ja 
ga poznajem, ali šta je on po vašem mišljenju: lakrdijaš, ko- 
medijaš? 

— Ah, nije, ima ljudi koji duboko osjećaju, ali su nekako 
pritiješnjeni. Njihovo je lakrdijanje neka vrst pakosne ironije 
prema onima kojima oni ne smiju da kažu istinu u oči zbog 
toga što su u vječnoj poniznosti strahovali od njih. Vjerujte, 
Krasotkine, da je takvo lakrdijaštvo često tragično. Za njega 
se sada sve, sve na zemlji usredotočilo u Iljuši, i ako Iljuša 
umre, on će ili poludjeti od žalosti ili oduzeti sebi život. O 
tome sam potpuno uvjeren kad ga samo pogledam! 

— Razumijem vas, Karamazove, vi poznajete čovjeka — 
nadoveza Kolja pronicavo. 

— Kad sam vas opazio sa psom, pom'slio sam odmah da 
ste doveli Žućku. 


— Strpite se, Karamazove, možda ćemo je naći, a ovaj — 
ovo je Perezvon. Pustit ću ga sad u sobu i možda će Iljušu 
više razveseliti nego midelandsko štene. Strpite se, Karama- 
zove, odmah ćete koješta saznati. Ah, bože moj, koliko ja vas 
zadržavam — povika odjedanput Kolja naglo. — U samom 
kaputiću na takvoj studeni, a ja vas zadržavam; vidite li, 
vidite kakav sam sebičnjak! O, svi smo mi sebičnjaci, Kara- 
mazove! 

— Ne uznemirujte se, istina, studeno je, ali ja nisam zi- 
momoran. Međutim, hajdemo. Zbilja: kako se zovete, ja znam 
da vam je ime Kolja, a dalje? 

— Nikolaj, Nikolaj Ivanov Krasotkin, ili, kako se kaže 

službeno: sin Krasotkinov — i Kolja se, tko zna zašto, na- 
smija, ali odmah nadoveza: 

— Ja, razumije se, mrzim svoje ime Nikolaj. 

— A zašto? 

— Trivijalno je, službeno... 

— Vama je trinaest godina? — zapita Aljoša. 

— To jest četrnaest, za dvije sedmice četrnaest, vrlo brzo. 
Unaprijed vas upozoravam na jednu moju slabost, Karamazo- 
ve, ali samo vas, jer smo se istom upoznali, da odmah upozna- 
te moju narav: ja mrzim kad me tko pita za godine, više nego 
išta mrzim... i, najzad, mene, na primjer, kleveću da sam se 
prošle sedmice igrao razbojnika s đacima pripravnog tečaja. 
Da sam se igrao, to je istina, ali da sam se igrao zbog sebe, 
zbog svog vlastitog zadovoljstva, to je savršena kleveta. Imam 
razloga misliti da je to i do vas doprlo, ali ja se nisam zbog 
sebe igrao, već sam se igrao zbog dječurlije, jer oni sami ne 
mogu bez mene ništa smisliti. I kod nas se vječno same glu- 
posti pronose. Ovo je grad spletaka, uvjeravam vas. 


— Pa da ste se i igrali zbog svoga zadovoljstva, što 
onda? 

— Zbog svoga? A da li biste se igral; konja? 

— Zamislite ovako — osmjehnu se Aljoša. — U kazalište, 
na primjer, idu odrasli ljudi, a u kazalištu se prikazuju ta- 
kođer doživljaji mnogih junaka, a ponekad prikazuju čak i 
razbojnike i ratove — zar to nije isto, dakako, na svoj način, 
Igra rata mladića u časovima odmora, ili razbojnika — to je 
umjetnost u zametku, buđenje potrebe za umjetnošću u 
mladoj duši, i te se igre ponekad izvode skladnije nego pred- 
stave u kazalištu, samo je razlika u tome što u kazalište idu 
da gledaju glumce, a ovdje su glumci sama mladež. A to je 
sasvim prirodno. 

— Vi tako mislite? Je li to zbilja vaše uvjerenje? — zapita 
Kolja i pogleda ga pažljivo. — Znate li, vi ste prilično za- 
nimljivu misao izrekli: kad dođem kući, promozgat ću o to- 
me. Priznajem, nadao sam se da se od vas čovjek može ko- 
ječemu naučiti. Došao sam, Karamazove, da od vas učim — 
završi Kolja vatreno i uvjerljivo. 

— A ja od vas — osmjehnu se Aljoša i stisnu mu ruku. 

Kolji se bio neobično dopao Aljoša. Iznenadilo ga je što 
se vlada kao da mu je posve ravan i što se razgovara s njim 
kao s »velikim«. 

— Odmah ću vam, Karamazove, pokazati jednu vještinu, 
također jednu kazališnu predstavu — nasmija se on nervozno 
— zato sam i došao. 

— Svrnimo najprije nalijevo, gazdama, ondje svi vaši 
ostavljaju svoje ogrtače, jer je u sobi vruće i tijesno. 

— O, došao sam samo na trenutak, ući ću i posjediti u 
ogrtaču. Perezvon će ostati ovdje u predsoblju i umrijeti: »Žci, 


Perezvon, lezi i umri!« — Vidite li, on je umro. Najprije 
ću ući i vidjeti kakve su prilike, a onda ću, kad bude tre- 
balo, zviznuti: »Žci, Perezvon« — i vi ćete vidjeti, on će 


odmah utrčati kao pomaman. Samo neka Smurov ne zabo- 
ravi otvoriti vrata u tom trenutku. Ja ću već sve narediti, 
i vi ćete vidjeti majstoriju... 


V 
UZ ILJUŠINU POSTELJICU 


U sobi koja nam je već poznata, u kojoj je stanovala po- 
rodica poznatog nam štapskapetana u ostavci Snegireva, bilo je 
sada zagušljivo i tijesno, jer se u njoj sakupilo mnogobrojno 
društvo. Nekoliko je dječaka sjedilo kraj Iljuše, te, iako su 
svi odreda bili spremni da poriču, kao 1 Smurov, da ih je 
skupio i izmirio s Iljušom Aljoša, ipak je to bila istina. Sva 
vještina njegova u ovom slučaju sastojala se u tome da ih 
je dovodio [ljuši jednog po jednog bez »telećih nježnosti«, 
kao nehotice i slučajno. To je bilo za Iljušu veliko olakšanje 
u njegovim patnjama. Bio je čak tronut kad je vidio goto- 
vo nježno prijateljstvo i suosjećanje svih onih dječaka, dosa- 
dašnjih svojih neprijatelja. Samo je jedino još Krasotkin 
nedostajao, i to je ležalo na srcu njegovu kao strašan teret. 
Ako je među gorkim uspomenama Iljušečkinim bilo nešto naj- 
gorče, to je bio baš onaj slučaj s Krasotkinom, nekadašnjim 
jedinim njegovim prijateljem i zaštitnikom, na koga je on 
onda nasrnuo nožićem. Tako je mislio i pametni dječak 
Smurov, koji je prvi došao da se izmiri s Iljušom. Ali je 
Krasotkin, kad mu je Smurov izdaleka natuknuo da Aljoša 

želi da dođe k njemu »zbog nečega«, odmah presjekao i spri- 
ječio dolazak, poručivši Smurovu neka odmah obavijesti »Ka- 
ramazova« da on sam zna što mu je činiti, da ne traži ni 
od koga savjeta, i ako pođe bolesniku, zna kad će poći, jer 
ima »svoj račun«. To je bilo nekako dvije sedmice prije 
ove nedjelje. I eto zašto mu Aljoša nije pošao sam, kako je 
bio namjeravao. Uostalom, iako je čekao, ipak je slao Smu- 
rova drugi pa i treći put Krasotkinu, Ali je Krasotkin oba 
puta odbio najnestrpljivije i najnabusitije, poručivši Aljoši 
ako dođe po nj, da onda on neće nikad doći Iljuši, i neka mu 
više ne dosađuju. Štoviše, Smurov nije znao sve do posljed- 
njeg dana da se Kolja odlučio da ode Iljuši ovog jutra, i tek 
uvečer uoči tog dana, Kolja mu je opraštajući se sa Smuro- 
vom, nenadano i oporo saopćio da ga čeka sutra ujutro kod 
kuće, jer da će s njim poći do Snegireva, ali da, međutim, 
ne smije nikog obavijestiti o njegovu dolasku jer želi da dođe 
iznenada. Smurov ga posluša. A misao da će dovesti izgub- 
ljenu Žućku ponikla je u Smurovu na osnovu Krasotkinovih 
uzgrednih riječi da su »svi oni magarci kad ne mogu naći pseto 
ako je samo živo«. A kad je Smurov ugrabio zgodan tre- 
nutak i bojažljivo natuknuo Krasotkinu svoju slutnju što 
se tiče psa, ovaj se iznenada strašno razljutio: »Zar sam ja 
magarac da tražim po cijelom gradu tuđe pse kad imam svog 
Perezvona? I zar se može i zamisliti da je pseto koje je 
progutalo čiodu ostalo živo? Teleća nježnost, i ništa dru- 
o!« 

Međutim Iljuša nije već gotovo dvije sedmice ni silazio sa 
svoga krevetića u kutu, ispod ikone. U školu nije odlazio sve 
odonda kad se sreo s Aljošom i ujeo ga za prst. Uostalom, on 
je od toga dana i počeo bolovati, iako je mogao još cio mjesec 
kako-tako da hoda po sobi i predsoblju, ustajući ponekad 
iz kreveta. Napokon je sasvimi smalaksao, tako, da se bez 
očeve pomoći nije mogao ni maknuti. Otac je strepio nad 
njim, čak je posve prestao piti i gotovo je pomjerio pameću 
od straha da će umrijeti njegov mali, te je često, osobito 
pošto bi ga ispod ruke provodao po sobi i opet namjestio u 
krevetić — naglo istrčao u predsoblje, u mračan kut, prislonio 
čelo na zid te počeo naricati jecajućim i grčevitim plačem, 
prigušujući svoj glas da Iljuška ne bi čuo njegovo narica- 
nje. 

s. kad bi se vratio u sobu, obično bi počeo bilo čime za- 
bavljati i razveseljavati svog dragog dječaka, pričati mu bajke, 

smiješne priče ili oponašati razne smiješne ljude s kojima se u 
Životu sretao, čak je oponašao i životinje, njihovu smiješnu 
riku i dernjavu. Ali Iljušečka nije nikako volio kad se otac 
krivio i pravio od sebe budalu. Dječak je, iako se naprezao da 
ne pokaže kako mu je to neprijatno, ipak bolna srca uviđao 
da je otac u društvu ponižen i uvijek se, neminovno, sjećao 
»ispirača« i onog »strašnog dana«. Ninočka, hroma, tiha i 
krotka Iljušečkina sestra, također nije voljela kad se otac 
prenemagao (što se Varvare Nikolajevne tiče, ona je već 
odavno otišla u Petrograd na studije), ali zato se poluluda 
mamica veoma radovala i od srca smijala kad je njezin suprug 
počeo da nešto predstavlja ili da izvodi kojekakve smiješne 
pokrete. Samo ju je to moglo razveseliti, a sve ostalo vrijeme 
ona je neprekidno gunđala i plakala kako su je sad svi 
zaboravili, kako je nitko ne poštuje, kako je vrijeđaju, 
itd. Ali se posljednjih dana ona iznenada nekako sva promi- 
jenila. Često je pogledala u kut u Iljušečku i tonula u misli. 
Postala je mnogo šutljivija, smirila se i, ako je plakala, pla- 
kala je tiho da je ne čuju. Štapskapetan je u tužnoj nedou- 
mici primijetio tu promjenu na njoj. Nije joj se u početku 
sviđalo dolaženje dječaka i samo ju je ljutilo, ali ju je poslije 
vesela vika i pričanje djece počelo zabavljati, 1 geliko joj 
se, na kraju, dopalo da bi se sigurno neobično ražalostila kad 
bi prestali dolaziti. Kad su djeca štogod pripovijedala ili se 
počela igrati, ona se smijala i pljeskala dlanovima. Pone- 
ke je zvala sebi i ljubila ih. Dječaka Smurova osobito je za- 
voljela. Što se tiče štapskapetana, pojava djece u njegovu 
stanu, koja su dolazila da zabavljaju Iljušu, ispočetka ispuni 
njegovu dušu oduševljenom radošću i čak nadom da će 
Iljuša sad prestati tugovati i zbog toga možda brže ozdra- 
viti. Ni jednog trenutka, sve do nedavna, nije sumnjao, una- 
toč svoj svojoj strepnji za Iljušku, da će njegov dječak od- 
jedanput ozdraviti. On je očekivao male goste pobožno, bio 
je prema njima pažljiv, bio uslužan i spreman da ih na sebi 
nosi, i zbilja ih je počeo nositi, ali se Iljuši nisu sviđale te 
igre, i oni su ih prekinuli. Kupovao im je slatkiše, papre- 
njake, orahe, spremao im čaj i mazao maslac na kruh. Moram 
napomenuti da nije bio nikad, za sve to vrijeme, bez novaca. 
One dvije stotine rubalja od Katerine Ivanovne primio je na 
dlaku onako kako je Aljoša prorekao. A poslije ih je Kate- 
rina Ivanovna, kad je potanje saznala za njihove prilike i 
Iljušinu bolest, osobno posjetila, upoznala se sa cijelom po- 

rodicom, i čak uspjela da očara poluludu štapskapetanicu. 
Otada nije ruka njena prestala da daje, a štapskapetan, satr- 
ven užasom od same pomisli da će njegov dječak umrijeti, 
zaboravio je svoj prijašnji ponos i smjerno primao darove. 
Doktor Gercenštube dolazio je na poziv Katerine Ivanovne 
svaki dan redovno bolesniku, ali je bilo malo koristi od nje- 
govih posjeta, iako ga je strašno kljukao ljekarijama. Ali zato 
su tog dana, tog nedjeljnog jutra, očekivali kod štapskapeta- 
na novog doktora koji je trebao da dođe iz Moskve i koga 
su u Moskvi držali znamenitim. Njemu je osobno pisala i 
pozvala ga iz Moskve Katerina Ivanovna za masne pare — 
ne radi Iljušečke, već zbog nekog drugog cilja, o kome će biti 
govora poslije na svom mjestu, a kad je došao, zamolila ga 
je da posjeti Iljušečku, o čemu je štapskapetan bio unaprijed 
obaviješten. Da će doći Kolja Krasotkin, on nije slutio, iako 
je već odavno želio da napokon dođe onaj dječak za kojim je 
Iljušečka toliko čeznuo. Upravo u ovom trenutku kad je Kra- 
sotkin otvorio vrata i pojavio se u sobi, bili su se svi, i štaps- 
kapetan i dječaci, okupili oko bolesnikove posteljice i raz- 
gledali tek doneseno malo midelandsko štence, koje se istom 
jučer oštenilo, ali ga je već prije sedmicu dana naručio Štaps- 
kapetan da obveseli i razonodi Iljušečku, koji je žalio za 
nestalom i, dakako, već uginulom Žućkom, Ali je Iljuša, koji 
je već čuo i saznao prije tri dana da će mu pokloniti malo 
psetance, i to ne prosto, već pravo midelandsko (što je, ra- 
zumije se, bilo vrlo važno), istina, pokazivao, kao dijete 
istančana i nježna osjećaja, da se raduje daru, ali svima je, 
i ocu i dječacima, bilo jasno da je novo psetance možda samo 
još jače raspirilo u njegovu srcu uspomene na nesretnu Žućku, 
koju je on ubio. Štene je ležalo kraj njega i puzalo, on se 
bolno smješkao i gladio ga svojom tankom, blijedom, izmršav- 
ljenom rukom: štoviše, vidjelo se da mu se psetance dopalo, 
ali... Ali to ipak nije bila Žućka, ipak nije bila Žućka, a 
nI bi Žućka i štene bili zajedno, e, onda bi to bila prava 
sreća! 

— Krasotkin! — povika iznenada jedan od dječaka koji 
je prvi opazio Kolju kad je ušao. Nastalo je očito uzbuđenje, 
dječaci su se razmakli i stali s obje strane posteljice tako da je 
odjedanput ugledao cijelog Iljušečku, Štapskapetan poleti 
Kolji u susret... 

— Izvolite, izvolite... dragi goste — promuca on. — 
Iljušečka, gospodin Krasotkin je došao da te obiđe... 

Ali mu Krasotkin brže-bolje pruži ruku i u tren oka 
pokaza svoje neobično poznavanje društvene pristojnosti. On 
se odmah, i to najprije, obrati štapskapetanovoj supruzi koja 
je sjedila u svom naslonjaču (ona je baš sad bila užasno ne- 
zadovoljna i mrmljala je što su dječaci zaklonili sobom Ilju- 
šečkinu posteljicu i tako joj smetaju da vidi novo psetance), 
i izvanredno učtivo strugnu pred njom nožicom, a zatim se 
okrenu Ninočki i njoj se, kao dami, isto tako pokloni. Taj 
učtivi postupak učinio je na bolesnu gospođu neobično prija- 
tan dojam. 

— Odmah se vidi dobro odgojen mladić — reče ona 
glasno i razmahnu rukama. — A ostali naši gosti: samo ula- 
ze sve jedan na drugom. 

— Kako, mamice, kako to jedan na drugom? — pro- 
muca štapskapetan, iako ljubazno, ali se ipak pomalo bo- 
jeći za »mamicu«, 

— A tako i ulaze. Zajaše u predsoblju jedan drugome na 
rame i ulaze u sobu plemenite porodice jašući. Kakav je to 
gost? 

— A tko to, mamice, tako ulazi, tko? 

— Eno onaj je deran na onom deranu danas tako uja- 
hao, a ovaj je na ovome... 

Ali je Kolja već stajao kraj Ijušine postelje. Bolesnik je 
očito poblijedio. Pridignu se u krevetu i pogleda Kolji pravo 
u oči. Kolja nije vidio nekadašnjeg svog malog prijatelja već 
dva mjeseca i odjedanput je zastao pred njim posve prene- 
ražen: on nije mogao ni pomisliti da će ugledati tako ispijeno 
i požutjelo lišce, tako usplamtjele oči, usplamtjele u grozni- 
čavoj vatri i nekako strašno povećane, takve mršave ručice, 
Rastuži se i začudi kad spazi da Iljuša vrlo duboko i ubrzano 
diše i da su mu usne sasvim suhe. Zakorači prema njemu, 
pruži mu ruku i gotovo sasvim zbunjeno progovori: 

— Pa, moj stari... kako ti je? 

Ali je zašutio, neusiljenosti mu nije izmoglo, lice mu se 
razvuklo i nešto zadrhtalo oko usnica. Iljuša se bolno smiješ- 
kao na nj, još jednako nemoćan da kaže i jednu riječ. Kolja 
odjedanput podiže ruku i pogladi dlanom Iljušu po kosi. 

— Ništa — promuca on tiho, i ne hrabreći ga, ne 
znajući ni sam zašto je to rekao, Oni zašutješe opet na tre- 
nutak. 

— Šta, ti imaš novo Štene? — zapita iznenada Kolja 
posve ravnodušno. 

— Da-a-a! — odgovori Iljuša otegnutim šapatom i teško 
dišući. 

— Ima crn nos, to je znak da će biti pakostan i da će 
se morati vezati — napomenu Kolja važno i pouzdano, kao 
da nije ni o čemu drugom riječ nego baš o štenetu i o njegovu 
crnom nosu. Ali je glavno bilo da je on još jednako iz sve 
snage nastojao prigušiti u sebi želju da zaplače kao »mali«, 
a međutim, još je jednako nije mogao prigušiti. — Kad od- 
raste, morat ćeš ga vezati, to već vidim. 


— Bir će golem! — uzviknu jedan dječačić iz skupine. 

— Razumije se, midelandski je golem, kao tele — javi 
se još nekoliko glasova. 

— Kao tele, pravo tele — priskoči štapskapetan. — Ja 


sam namjerno potražio takva, najpakosnijeg, i roditelji su 
mu golemi i vrlo pakosni, od poda ovako visoki ... Sjednite, 
evo ovdje do Iljuškina kreveta ili ovamo na klupu. Molimo 
ponizno, dragi goste, davno očekivani goste... Jeste li izvo- 
ljeli doći s Aleksejem Fjodorovičem? 

Krasotkin sjede kraj kreveta do Iljušinih nogu. On se 
možda spremio putem čime će neusiljeno započeti razgovor, 
ali sad je potpuno izgubio nit. 

— Ne... došao sam s Perezvonom. Imam sad pseto ko- 
je se zove Perezvon. Slavensko ime. Ondje čeka ... čim zviz- 
nem, odmah će uletjeti. I ja sam doveo sa sobom pseto — 
okrenu se on naglo Iljuši. — Sjećaš li se, stari, Žućke? — skres- 
nu mu on iznenada to pitanje u lice. 

Iljušečkino se lice iskrivi. On patnički pogleda u Kolju. 
Aljoša, koji je stajao kraj postelje, namrgodi se i krišom 
mahnu glavom na Kolju da ne spominje Žućke, ali ovaj to 
ne primijeti, ili nije htio da primijeti. 

— A gdje je... Žućka? — zapita Iljuša malaksalim 
glasom. 

, — Pa, brate, tvoja Žućka... fuć! Uginula je tvoja Žuć- 

a. 

Iljuša zašuti i ponovo pogleda Kolju pravo u oči. Aljoša, 
uhvativši Koljin pogled, zaklima opet prema njemu, ali on 
opet svrnu pogled i držaše se kao da nije ni sad opazio. 

— Odbjegla je nekamo i uginula. Kako da ne lipsa od 
onakva zalogaja — rezaše Kolja nemilosrdno, a međutim 
mu je, tko zna zašto, ponestalo daha. — Ali zato ja imam 
Perezvona... Ima slavensko ime... Ja sam ti ga doveo... 

— Ne treba mi! — reče Iljuša iznenada, 

— Ipak, ipak ti treba, svakako ga moraš vidjeti... Ra- 
zonodit ćeš se. Namjerno sam ga doveo... isto je onako 
čupav kao i ona... Vi ćete, gospođo, dopustiti da zovnem 


pseto? ... — obrati se on naglo gospodi Snegirevoj, obuzet 
nekim necbičnim uzbuđenjem. 
— Ne treba mi, ne treba, nije potrebno! — uzviknu 


Iljuša, a u glasu mu zazvuča duboki bol. Prijekor mu sijevnu 
u očima, 

— Ne bi li... — skoči naglo štapskapetan sa kovčega 
kraj zida na kome je sjedio — ne bi li... drugom prilikom 
— promuca on, ali Kolja, nezadrživo navaljujući i žureći 
se, iznenada viknu Smurovu; »Smurove, otvaraj vratal«, i 
tek što ih ovaj otvori, zviznu on u zviždaljku, Perezvon kao 
munja uleti u sobu. 

— Skači, Perezvone, Šeni! Šeni! — povika Kolja posko- 
čivši s mjesta, a pseto se diglo na stražnje noge i ispravilo 
upravo pred Iljušinom posteljicom. Desilo se nešto što nije 
nitko očekivao: Iljuša zadrhta i odjedanput se jedva cijelim 
tijelom pomače naprijed, nagnu prema Perezvonu i zagleda 
u nj gotovo premirući. 

— "To je... Žućka — ciknu on iznenada glasićem iz- 
nemoglim od patnje i sreće, 

— A šta si ti mislio? — povika Krasotkin iz svega grla 
zvučnim, veselim glasom i, sagnuvši se psetu, ščepa ga i podiže 
prema Iljuši. 

— Gledaj, stari, ćoravo oko i lijevo uho rovašeno, isti 
oni znaci koje si mi onda spomenuo. Ja sam je i našao po 
tim znacima. Našao sam je još onda, odmah, poslije onog. 
Bila je nečija, bila je nečija! — objasni on okrećući se naglo 
štapskapetanu, njegovoj supruzi, Aljoši i onda ponovo Iljuši. 
— Bila je kod Fedotovih u stražnjem dvorištu, obikla se 
ondje, ali oni je nisu hranili... To je nekakav pas skitnica 
koji je dolutao sa sela... Ja sam je napokon našao... Vidiš, 
stari, ona sigurno nije onda progutala tvoj komadić. Da ga 
je progutala, svakako bi lipsala, sigurno. Dakle, uspjela je 
da ispljuje kad je još i sad živa. A ti nisi ni opazio da je 
ispljunula. Bježala je i cičala, a ti si mislio da je zaista 
progutala. Morala je strašno cičati, jer psi imaju jako nježnu 
kožu u ustima... nježniju nego čovjek, kudikamo nježniju! 
— vikaše Kolja kao pomaman, usplamtjela lica koje se sjalo 
od oduševljenja. 


241 


A Iljuša nije mogao govoriti. On je gledao u Kolju svo- 
jim krupnim i nekako strašno izbuljenim očima, otvorenih 
usta i blijed kao krpa. I da je Krasotkin, koji nije ništa 
slutio, mogao znati kako je bolno i smrtonosno mogao dje- 
lovati takav trenutak na zdravlje bolesnog dječaka, on se ne 
bi ni za živu glavu odlučio da priredi ovakvu šalu kakvu je 
sad priredio. Možda je Aljoša jedini u sobi to shvaćao. Što 
se tiče štapskapetana, on kao da se pretvorio u posve malog 
dječaka. 

— Žućka? Dakle, ovo je Žućka! — uzvikivaše on ra- 
dosnim glasom. — Iljušečka, ovo je Žućka! Mamice, ovo je 
Žućka! 

— A ja se nisam dosjetio! — uskliknu Smurov tužno. — 
Vidiš ti Krasotkina, ta ja sam govorio da će on naći Žućku, 
i evo, on ju je i našao. 

— Jest, i našao ju je! — javio se radosno još netko. 

— Sila je Krasotkin! — jeknu treći glas. 

— Sila! Sila — povikaše svi dječaci i stadoše pljeskati. 

— Ta stanite, stanite! — upinjaše se Krasotkin da sve 
nadviče. — Ja ću vam ispričati kako je to bilo, riječ je o to- 
me kako je bilo, i ni o čemu drugom! Ja sam je našao, dovu- 
kao kući i odmah sakrio, i štaviše, kuću sam zaključao i ni- 
kom je nisam pokazivao sve donedavna, 'Tek je jedino Smurov 
saznao pred dvije sedmice, ali ja sam ga uvjerio da je to 
Perezvon, i on nije ništa slutio, a u slobodno vrijeme naučio 
sam Žućku kojekakvim majstorijama. Gledajte, gledajte sa- 
mo kakve ona sve vještine zna! Zato sam je i učio, starče, da 
ju dovedem tebi izučenu i uglađenu: »Gle, stari, reći ću ti ka- 
kva je tvoja Žućka sada!« A nemate li kakav komadić gove- 
dine, ona će vam odmah pokazati takvu vještinu da ćete po- 
padati od smijeha — govedine, komadićak, pa, zar zbilja 
nemate? 

Štapskapetan poleti brže-bolje kroz predsoblje u gaz- 
daričinu sobu gdje se kuhalo i štapskapetanovo jelo. A Kolja, 
da ne gubi dragocjeno vrijeme i žureći se očajno, viknu Pere- 
zvonu: »Umri!« I on se odmah zavrtje, leže na leđa i umrtvi 
se, podigavši sve četiri noge uvis. Dječaci su se smijali, Iljuška 
je gledao i dalje bolno se osmjehujući, ali se »mamici« naj- 
više dopalo to što je Perezvon umro. Ona se raskikotala 
glasno zbog psa, stala puckati prstima i zvati: 

— Perezvon, Perezvon. 

— Nizašto se neće dići, ni za Živu glavu — makar 
cijeli svijet vikao, a ja čim viknem, skočit će u tren oka! Ici. 
Perezvon! 

Pas skoči i poče skakati i cičati od radosti. Štapskapetan 
utrča s komadićem kuhane govedine. 

— Nije li vruća? -— brže-bolje i stručnjački zapita Kolja 
primajući komadić, — Ne, nije vruća, jer psi ne vole vruće 
jelo. Pazite svi... Iljušečka gledaj, ta gledaj stari, što ne 
gledaš? Ja ga doveo, a on neće ni da gleda. 

Nova se vještina sastojala u tome da je psu, koji je morao 
nepomično stajati i pružiti nos, metnuo na sam nos ukusan 
komadić govedine. Nesretno pseto moralo je nepomično 
prostajati s komadićem na nosu koliko je gospodar htio — 
nije se smjelo maći, ni pokrenuti čak i pola sata. Ali Pere- 
zvon je morao trpjeti samo kratak čas. 

— Pille! — viknu Kolja i komadić sleti s nosa u Pere- 
zvonova usta. 

Društvo se, razumije se, oduševljeno divilo. 

— I zar niste zbilja dolazili sve vrijeme samo zato da 
obučite pseto? — uskliknu Aljoša kao da nehotično preko- 
rava. 

— Upravo zato! — uzvrati Kolja sasvim prostodušno. — 
Htio sam ga pokazati u svom sjaju. 

— Perezvon! Perezvon! — zapucka odjedanput Iljuša svo- 
jim mršavim prstićima mameći pseto. 

— Ne trebaš ga mamiti! Ako hoćeš, on će odmah sam 
skočiti na tvoju postelju. Ici, Perezvon! — i on lupi dlanom 
po postelji. 

I Perezvon kao strijela poleti Iljuši. Ovaj hitro ogrli nje- 
govu glavu objema rukama, a Perezvon zbog toga odmah 
obliza njegov obraz. Iljušečka se privi uza nj, diže se u pos- 
telji i sakri svoje lice u njegovu čupu. 

— Gospode! Gospode! — klicaše štapskapetan. 

Kolja sjede opet na Iljušinu postelju. 

— Iljuša, ja ti mogu još nešto pokazati. Donio sam ti to- 
pić. Sjećaš li se, ja sam ti još onda govorio o tom topiću, a 
ti si rekao: »Ah, kad bih ga mogao vidjetil« E, sad sam ga 
donio. 

I Kolja izvadi žurno iz torbe brončani topić. On se žu- 
rio zato što je bio i sam vrlo sretan: u drugoj prilici on bi 


1 Puci ga! 

sačekao dok prođe snažan dojam što ga je izazvao Perezvon, 
ali se sad Žurio, izbjegavajući svako odugovlačenje: »Već ste 
toliko sretni, evo vam još nove sreće!« pomisli on. Bio je kao 
opijen. 

— Ja sam ovu stvarčicu već odavno uočio kod činovnika 
Morozova — za tebe, starče, za tebe, Stajala je kod njega 
sasvim izlišno, a dobio sam je od njegova brata i dao mu u za- 
mjenu knjižicu iz očeva ormara: »Muhamedov rođak ili lje- 
kovita ludost«. Stotinu je godina stara ta knjižica, nekad je 
bila na glasu, izašla je u Moskvi kad još nije postojala cen- 
zura, a Morozov je ljubitelj takvih stvarčica... Jo$ mi se 
zahvalio... 

Kolja držaše topić u ruci i svima pred očima, tako da su 
ga mogli svi vidjeti i uživati. Iljuša se podigao i, grleći i dalje 
desnom rukom Perezvona, promatrao ushićeno igračku. Do- 
jam je dosegao svoj vrhunac kad je Kolja rekao da ima i 
baruta, da bi mogli odmah i opaliti, »ako to samo ne bi 
uznemirilo gospođe«. »Mamica« odmah zamoli da joj dadu 
da izbliže razgleda igračku, što odmah i učiniše. Neobično joj 
se svidio brončani topić na točkovima i ona ga poče vozati na 
svojim koljenima. Na pitanje Kolje smije li pucati, ona je 
pristala vrlo rado, ne shvaćajući, međutim, Što je pita. Kolja 
pokaza barut i sačmu. Štapskapetan, kao bivši vojnik, preuze 
na se da nabije topić, te usu vrlo malu količinu baruta, a 
zamoli da sačmu ostave za drugi put. Topić su postavili na 
pod, cijev okrenuli u prazno mjesto, utisli u upaljač tri zrna 
baruta i zapalili šibicu. Hitac je bio neobično sjajan. »Mami- 
ca« je malo zadrhtala, ali se odmah nasmijala od radosti, 
Dječaci su gledali nijemo i ushićeno, a najblaženiji bio je 
štapskapetan, gledajući u Iljušu. Kolja diže topić i bez okli- 
jevanja ga pokloni Iljuši, zajedno sa sačmom i barutom. 

— 'To je bilo tebi namijenjeno, tebi! Davno sam to već 
spremio -— ponovi on još jedanput sav sretan. 

— Ah, poklonite ga meni! "Ta poklonite topić radije meni 
— odjedanput poče moliti »mamica« kao kakvo dijete, 

Na licu joj se ogledaše tuga i nemir od straha da joj neće 
pokloniti. Kolja se zbuni. Štapskapetan se uzrujano uzvr- 
polji. 

— Mamice, mamice! — priskoči joj on. — Topić je tvoj, 
ali neka ostane u Iljuše, jer su ga njemu poklonili, ali je isto 
kao da je i tvoj. Iljušečka će ti uvijek dati da se s njim igraš, 
on će biti vaš zajednički, opći... 

— Ne, neću da bude zajednički, ne, neka bude samo moj, 
a ne Iljušin — produži mamica spremajući se da zaplače. 

— Mama, uzmi ga, evo, uzmi ga! — vikne iznenada Ilju- 
ša. — Krasotkine, smijem li ga pokloniti mami? — obrati se 
oa naglo Krasotkinu a lice mu izražavaše molbu, kao da se 
boji da će se ovaj uvrijediti što je njegov poklon darovao 
drugom. 

— Možeš, drage volje! — odmah pristade Krasotkin i uze 
topić iz Iljušinih ruku te ga sam preda »mamici«, učtivo se 
poklonivši. 

— Iljušečka, mili moj, eto tko voli svoju mamicu! — uz- 
viknu ona nježno i odmah stade ponovo vozati topić na 
svojim koljenima. 

— Mamice, de da te poljubim u ruku — priskoči joj sup- 
rug i odmah izvrši svoju namjeru, 

— Evo tko je isto tako mio mladić, to je ovaj dobri dje- 
čak! — progovori zahvalna gospođa, pokazujući na Kra- 
sotkina. 

— A baruta ću ti, Iljuša, sada donositi koliko hoćeš. Mi 
sad sami pravimo barut, Borovikov je saznao za sastav: 
dvadeset i četiri dijela salitre, deset sumpora i šest brezova 
ugljena, sve skupa stucati, naliti vođe, miješati dok ne po- 
stane mekano tijesto i protrti kroz kožu na bubnju — i eto 
baruta, 

— Meni je Smurov već govorio o vašem barutu, ali otac 
kaže da to nije pravi barut — odgovori Iljuša. 

— Kako da nije pravi? — pocrvenje Kolja. — Naš gori: 
Uostalom, ne znam... 

— Nije tako, ništa nisam rekao — priskoči štapskapetan 
i izraz mu bijaše kao u krivca, — Kazao sam, istina, da se 
pravi barut tako ne pravi, ali ništa zato, može se i tako pra- 
viti. 

— Ne znam, vi znate bolje. Mi smo ga u kamenom lon- 
čiću od pomade zapalili, divno je gorio i sav je izgorio, 
samo je ostalo malo čađe. A to je bilo samo tijesto, ali kad se 
protre kroz kožu... Uostalom vi znate bolje, ja ne znam. 
Bulkina je istukao otac zbog našeg baruta, jesi li to čuo? — 
obrati se on Iljuši. 

— Čuo sam — odgovori Iljuša. On se beskrajno zanimao 
i uživao u Koljinu pričanju. 

— Mi smo napravili punu bocu baruta, on ga je čuvao pod 
svojom posteljom. Otac opazi. Može, reče, prsnuti, i odmah 

ga je ondje izbio. Htio me je tužiti u gimnaziji. Sad ga ne 
puštaju sa mnom, sad nikog ne puštaju sa mnom. Smurova 
također ne puštaju, kod svih sam se proslavio — vele da 
sam »mahnit« — osmjehnu se Kolja prezirno. Sve je to po- 
čelo od onoga na pruzi. 

— Ah, mi smo čuli i za tu vašu vratolomiju! — uzviknu 
štapskapetan. — Kake ste samo mogli mirno ležati? I zar 
se niste baš nimalo bojali kad ste ležali pod vlakom? Jeste li 
strahovali? 

Štapskapetan se strašno ulagivaše Kolji. 

—— Ne baš osobito! — nemarno odgovori Kolja. — Moj je 
ugled najviše potkopala ona prokleta guska — okrenu se on 
opet Iljuši. Ali, ma koliko nastojao da dade svome pričanju 
nehajan ton, ipak nije mogao potpuno vladati sobom te pro- 
duži nekako smeteno. 

— A i za gusku sam čuo — nasmija se Iljuša, sjajeći se 
sav. — Meni su pričali, ali nisam dobro razumio, Je li istina 
da te je sudac osudio? 

— 'To je bila posve luda i sasvim neznatna dogodovština, od 
koje su kod nas, po običaju, načinili cijelog sl&cna — otpoče 
Kolja neusiljeno. — Jednoć sam išao trgom, i baš tada do- 
gnaše guske. Stao sam i gledam guske. Iznenada me opazio 
jedan ovdašnji momak, Višnjakov, koji sad služi kod Plotni- 
kovih kao raznosač, te mi reče: »A što ti te guske gledaš?« 
Pogledao sam ga: glupa, okrugla njuška, momuku bijaše oko 
dvadeset godina, ja, znate, nikad ne prezirem naroda. Vo- 
lim s narodom... Mi smo zaostali za narodom — to je aksiom 
— vi se, čini se, smijete, Karamazove? 

— Nipošto, bože sačuvaj, ja vas pomno slušam — odgovori 
Aljoša veoma prostodušna izraza na licu, i nepovjerljivi se 
Kolja odmah ohrabri. 

— Moja je teorija, Karamazove, jasna i jednostavna — 
produži on žurno i veselo. — Vjerujem u narod i uvijek že- 
lim biti pravedan prema njemu, ali ga ne mazim nimalo, to 
je sine qua... 4 Ali ja sam htio da pričam o guski.., Okrenuo 
se ja toj budali i odgovorim mu: »Eno, gledaj«, rekoh mu, 
»stoje kola zobi. Iz vreće curi zob, a guska pružila vrat pod 
sam točak i kupi zrno — vidiš li?« »Vidim dobro«, reče, — 
»Pa, dakle«, rekoh, »kad bi se kola samo za mrvu pomakla 
naprijed — bi li točak prerezao guski vrat ili ne bi?« — 


1 Obavezan uvjet. 

»Svakako bi«, reče, »prerezao«, i nasmiješio se cijelim ustima, 
topeći se. »Pa«, rekoh, »momče, deder da pokušamo.« — »Pa 
deder«, reče on. I nismo se morali dugo mučiti; on je ne- 
primjetno stao do uzda, a ja sa strane da gusku namamim. 
A seljak se u tom trenutku zablenuo i razgovarao s nekim 
pa nisam ni morao da je mamim: guska je sama od sebe 
pružila vrat pod kola, pod sam točak. Namignem momku, 
on cuknu i — k-krk — točak presječe guskin vrat! — I baš 
se moralo pak tako desiti da su nas u tom času opazili svi se- 
ljaci i odmah zagalamili: » To si ti namjerno učinio!« — »Ne, 
nisam namjerno.« — »Jesi namjerno!« A onda povikali: »Mi- 
rovnom sucu!« Zgrabili su i mene. »I ti si«, rekoše, »tu bio, 
ti si mu pomagao, tebe cijelo sajmište poznaje!« A mene je 
zbilja, tko zna zašto, cijelo sajmište poznavalo — pri- 
doda Kolja samoljubivo. — Potegli mi svi mirovnom 
sucu, nose i gusku. Gledam, a moj se momak prepao 
i zaplakao kao kakva žena. A marveni trgovac viče: »Tako 
možeš, koliko hoćeš, pognjaviti gusakal« I svjedoka se, da- 
kako, našlo. Mirovni sudac u tren oka svrši: za gusku treba 
platiti rubalj, a gusku neka nosi momak, I da se odsad više 
ne upušta u takve šale. A momak neprestano plače kao žena: 
»Nisam ja«, reče on, »to me je on nagovorio«, i na mene po- 
kazuje. Ja odgovaram sasvim hladnokrvno da ga nisam uopće 
učio, nego da sam samo iznio osnovnu misao i govorio jedino 
o projektu. Mirovni se sudac osmjehnu, ali se odmah razljutio 
na se što se osmjehnuo: »Odmah ću vas prijaviti vašoj upravi 
da se ubuduće ne upuštate u takve projekte, umjesto da sje- 
dite za knjigom i učite svoje gradivo.« Upravi me nije tužio, 
on se samo šalio, ali slučaj se zbilja pročuo i dopro do ušiju 
uprave, jer kod nas imaju dugačke uši. Osobito je ustao klasik 
Kolbasnikov, ali Dardanelov me opet obranio. A Kolbasnikov 
je sada na sve ljut kao ris. Ti si, Iljuša, sigurno također čuo 
da se oženio, dobio je od Mihajlovih tisuću rubalja miraza, a 
njegova nevjesta ima usta kao kapija prve veličine i najpros- 
tije vrste. Đaci trećeg razreda odmah su sastavili epigram: 


Sav je treći razred od čuda zinuo 
Da se smrdljivi Kolbasnikov oženio, 


Eto, i tako dalje, vrlo smiješno, ja ću ti poslije donijeti. O 
Dardanelovu neću ništa da kažem: to je čovjek koji nešto 
zna, zaista zna. Ja takve poštujem, ali ne zato što me je 
obranio... 

— Ti si ga, međutim, ipak zbunio pitanjem tko je osnovao 
Troju! — umiješa se odjedanput Smurov koji se ovog tre- 
nutka očito ponosio Krasotkinom. Neobično mu se dopala 
pripovijetka o guski. 

— I zar.ste ga zbilja zbunili — prihvati štapskapetan ula- 
gujući se — pitanjem tko je osnovao Troju? To sam već čuo 
da se sapleo. Iljušečka mi je onda pričao... 

— On, tata, sve zna, zna više nego mi svi! — upade Ilju- 
ša. — On se samo pretvara da je takav, a najbolji je đak iz 
svih predmeta... 

Iljuša je, neopisivo sretan, gledao Kolju. 

— A ono o Troji bila je glupost, trice. Sam smatram to 
pitanje za beznačajno — odgovori Kolja ponosno i smjerno. 
On je poslije ipak uspio da nađe pravi ton, iako je bio, 
uostalom, ponešto uzbuđen: osjećao je da je vrlo uzbuđen 
i da je o guski, na primjer, ispričao i previše od srca, a Aljoša 
je, međutim, šutio dok je on pričao i bio ozbiljan, i samo- 
ljubiva je dječaka počelo malo-pomalo kopkati u srcu: »Ne 
šuti li možda zato što me prezire i misli da tražim da me po- 
hvale? A. tada ću, ako se usudi tako misliti, ja... .« 

— Za mene je to pitanje bilo potpuno beznačajno — reče 
on ponovo odsječno i ponosno. 

— Ja znam tko je osnovao Troju — sasvim iznenada pro- 
govori jedan dječak koji nije dosad rekao gotovo ni riječi, 
Šutljiv i očito plašijiv, vrlo ljepuškast, od neko jedanaest go- 
dina, prezimenom Kartašov. On je sjedio tik uz vrata, Kolja 
u čudu i važno pogleda u nj. Riječ je, naime, o tome da je 
pitanje »Tko je osnovao Troju?« postalo zaista u svim raz- 
redima nekom tajnom i da se ta tajna otkrije, moralo se za- 
viriti u Smaragdova. Ali Smaragdova nije imao nitko osim 
Kolje. I jednom zgodom kad se Kolja okrenuo, Kartašov je 
krišom brže-bolje otvorio Smaragdova koji se nalazio među 
njihovim knjigama, i slučajno baš na onom mjestu gdje se 
govorilo o osnivačima Troje. To se dogodilo već poodavno, 
ali se on sve nekako snebivao te se nije usuđivao da javno 
kaže da i on zna tko je osnovao Troju, bojeći se da se otud 
što ne izleže i da ga zbog toga ne dovede Kolja u nepriliku. 
A sad se odjedanput, tko zna zašto, nije mogao da svlada te 
se izlanuo. Ali on je već odavno želio da to učini. 

— Pa, tko je osnovao? — nadđuveno i s visoka zapita Kolja, 
koji je već po njegovu licu poznao da on zaista zna, i dakako, 

bio odmah spreman na sve posljedice. U općem raspoloženju 
nastalo je, štono se kaže, nesuglasje. 

— Troju su osnovali Teukros, Dardanos, Ilis i Iros — 
reče dječak naglašavajući svaku riječ, i odmah sav pocrvenje, 
toliko pocrvenje da je bila žalost i pogledati u nj. Ali su svi 
dječaci gledali u nj netremice, gledali cijelu minutu, i odje- 
danput se sve te oči, što su netremice gledale, naglo okrenu 
Kolji. Ovaj je 1 dalje hladnokrvno mjerio prezirnim pogle- 
dom drskog dječaka. 

— To jest, a kako su osnovali? — udostoja se on napokon 
da progovori. — A, i uopće, šta znači to osnovati grad ili 
državu? Da nisu, možda, došli i svaki metnuo po ciglu? 

Razliježe se smijeh. Dječak, koji se osjećao krivim i bio 
rumen, sad je pocrvenio kao mak. On je šutio i bio spreman 
da odmah zaplače, Kolja ga ostavi tako još jednu minutu. 

— Tko hoće da govori o takvim povijesnim događajima, 
kao što je osnivanje nacionalnosti, mora najprije razumjeti 
što to znači — odbrusi on poučno. — Ja, međutim, ne pri- 
dajem tim bapskim pričama nikakve važnosti, a i uopće opću 
povijest ne poštujem bogzna kako — nadoveza on nemarno, 
obraćajući se svima. 

— Opću povijest? — gotovo u strahu upita štapskape- 
tan. 

— Jest, opću povijest. Izučavanje niza ljudskih gluposti, 
i ništa drugo. Poštujem jedino matematiku i prirodopis — 
izbaci Kolja hvalisavo i na trenutak pogleda Aljošu: on se 
bojao ovdje jedino njegova mišljenja. 

Ali Aljoša je neprestano šutio i bio kao i dosad ozbiljan. 
Da je sad Aljoša rekao štogod, na tome bi se i svršilo, ali 
je Aljoša i dalje šutio, a »njegova Šutnja mogla je značiti pre- 
Zir«, i to je užasno ljutilo Kolju. 

— I sad opet ti klasični jezici kod nas: samo ludilo i ništa 
drugo... Vi se, opet, čini mi se, ne slažete sa mnom, Ka- 
ramazove? 

— Ne slažem se — osmjehnu se Aljoša suzdržljivo. 

— Klasični su jezicijt ako hoćete da čujete pravo moje 
mišljenje o njima — policijske mjere, evo, zašto su jedino i 


11J sedamdesetim godinama prošlog stoljeća reakcionarni ministar 
prosvjete D, Tolstoj naredio je da se u školama poveća broj sati kla« 
sičnih jezika na račun broja sati prirodnih nauka, kao dio borbe protiv 
realističkog pravca revolucionarnih demokrata. 

uvedeni — Kolja poče odjednom sve teže i teže disati. — Oni 
su uvedeni zato što su dosadni i što otupljuju sposobnosti. Bi- 
lo je dosadno, i što da urade da bude još gluplje? I eto, iz- 
misliše klasične jezike. Ovo je pravo moje mišljenje o njima i 
nadam se da ga neću nikad izmijeniti — oštro završi Kolja. 

Na oba njegova obraza iskočiše crvenice. 

— To je istina — iznenada povladi zvučnim i uvjerenim 
glasićem Smurov koji je sve pažljivo slušao. 

— A sam je prvi iz latinskog jezika! — viknuo iz sku- 
pine jedan dječačić. 

— Jest, tata, on to samo govori, a prvi je u razredu iz 
latinskog — javi se Iljuša. 

— Pa onda? — osjeti Kolja potrebu da se brani, iako mu 
je bila draga ta pohvala. — Latinski nabiflam jer moram, jer 
sam obećao materi da ću svršiti školu, moj je običaj da sve 
valjano radim čega se god jedanput prihvatim, ali u duši 
duboko prezirem klasicizam i svu tu gadariju... Slažete li 
se sa mnom, Karamazove? 

— A zašto baš »gadariju«? — osmjehnu se opet Aljoša. 

— Ali, molim vas, svi su klasici prevedeni na sve jezike i, 
dakle, nikako nije potreban latinski jezik za izučavanje kla- 
sika, već jedino zbog policijskih mjera i otupljivanja sposob- 
nosti. Kako da nije onda gadarija? 

— De, a tko vas je sve to naučio? — uskliknu naposljetku 
začuđeni Aljoša. 

— Prvo, ja mogu i sam shvaćati, bez tuđeg učenja, a dru- 
go, znajte, što sam vam maloprije rekao o prevedenim kla- 
sicima, govorio je javno pred cijelim trećim razredom gla- 
vom učitelj Kolbasnikov... 

— Došao je liječnik! — povika iznenada Ninočka koja 
je sve do sada šutjela. 

I zaista, pred kućna vrata bila je stigla kočija gospođe 
Hohlakove. Štapskapetan koji je cijelo jutro iščekivao liječ- 
nika poleti prema vratima da ga dočeka. »Mamica« popravi 
na sebi haljine i namjesti se dostojanstveno. Aljoša priđe Ilju- 
Ši i poče mu popravljati jastuk. Ninočka je iz svog naslo- 
njača nemirno motrila kako on popravlja postelju. Dječaci 
se stadoše brže-bolje opraštati, a neki od njih obećaše da će 
doći uvečer. Kolja zovnu Perezvona, i on skoči s postelje. 

— Ja neću otići, neću otići! — reče Kolja brzo Iljuši. — 
Pričekat ću u predsoblju i opet doći kad ode liječnik, doći ću 
s Perezvonom, 

Ali je liječnik već ulazio — dostojanstvena figura u bundi 
od medvjedovine, dugačkih zalizaka i glatko obrijana pod- 
bratka. Kad prekorači prag, on iznenada zasta i zabezeknu 
se: njemu se sigurno učinilo da nije došao gdje treba. »Šta je 
ovo? Gdje sam ja?« promrmlja on ne skidajući bunde, ne ski- 
dajući s glave kapu od mačke sa štitom. Rulja, siromaštvo 
sobe, u kutu na uzici razastrto rublje — sve ga je to zbunilo. 
Štapskapetan se triput pred njim duboko sagne, 

— Ovdje ste, ovdje — mrmljaše on ponizno — ovdje kod 
mene, meni ste... 


— Sne-gi-rev? — reče liječnik važno i glasno. — Gospo- 
din Snegirev — vi ste to? 

— Jest, ja! 

— Ah! 


Liječnik još jedanput gadljivo razgleda sobu i zbaci sa sebe 
bundu, Svima zasja pred očima visoki orden na vratu, Štaps- 
kapetan prihvati dobačenu bundu, a liječnik skinu kapu. 

— A gdje je pacijent? — zapita on glasno i odlučno, 


VI 
PRERANI RAZVITAK 


— Što mislite da će reći doktor? — progovori Kolja brzo- 
reko. — Kakva je ipak u njega odvratna njuška, zar nije 
tako? Ja ne trpim medicine! 

— Iljuša će umrijeti. Čini mi se da je to sigurno — odgo- 
vori Aljoša tužno. 

— Nitkovi! Medicina je nitkov! A meni je ipak milo što 
sam se upoznao s vama, Karamazove. Odavno sam htio da 
se upoznam s vama. Samo mi je jedino žao što smo se sreli 
u ovako žalosnoj prilici... 

Kolja je jako neobično želio da kaže nešto još toplije, još 
osjećajnije, ali kao da ga je nešto bilo stislo. Aljoša je to 
primijetio, osmjehnuo se i stisnuo mu ruku. 

— Ja sam već odavno naučio da poštujem u vama neo- 
bično biće — promrmlja opet Kolja zbunjeno i zaplećući se. 
— Čuo sam da ste mistik i da ste bili u manastiru, Ja znam 

da ste vi mistik, ali... to me nije odbijalo. Dodir sa stvar 
nošću će vas izliječiti... Kod priroda, kakva ste vi, ne biva 
drukčije. 

— A šta vi nazivate mistikom? Od čega izliječiti? — za- 
čudi se ponešto Aljoša. 

— Pa, mislim, Bog i sve ostalo. 

— Šta, zar vi ne vjerujete u Boga? 

— Baš naprotiv, nemam ništa protiv Boga. Naravno, Bog 
je samo hipoteza...ali... priznajem da je on potreban zbog 
reda... zbog svjetskog reda, i tako dalje... i kad ne bi bilo 
Boga, morali bismo ga izmisliti — nadoveza Kolja i pocrvenje. 

Odjedanput mu pade na pamet da će Aljoša odmah po- 
misliti kako on hoće da se istakne svojim znanjem i pokaže 
da je »veliki«. »A ja zaista neću da se ističem pred njim svojim 
znanjem«, negodujući pomisli Kolja. I on se iznenada strašno 
razljuti. 

— Priznajem da nemam ni najmanje volje upuštati se u 
sve te diskusije — reče on odlučno — ali se može čovjećanski 
voljeti i bez Boga, šta vi mislite? Voltaire nije vjerovao u 
u a volio je čovječanstvo! (Opet, opet! pomisli on u 
sebi, ) 

— Voltaire je vjerovao u Boga ali, čini se, malo, a kao 
da je i čovječanstvo malo volio — reče Aljoša tiho, suzdrž- 
ljivo i sasvim prirodno kao da razgovara sa svojim vršnjakom 
ili čak s čovjekom od sebe starijim. 

Kolju je osobito iznenadilo što Aljoša, kako se čini, tako 
malo vjeruje u svoje vlastito mišljenje o Voltaireu, te da u 
neku ruku njemu, malom Kolji, prepušta odluku o tom pi- 
tanju. 

— A zar ste čitali Voltairea? — zapita Aljoša napokon. 

— Ne, nisam ga baš čitao... Ja sam, uostalom, Candida 
čitao u ruskom prijevodu... u starom, nakaznom prijevodu, 
smiješnom ... (Opet, opet!) 

— 1 razumjeli ste ga? 

—O,da,sve...to jest... a po čemu mislite da ga nisam 
razumio? Ondje ima, dakako, mnogo paprenoga... Ja mo- 
gu, razumije se, shvatiti da je to roman filozofski i napisan 
zato da izloži ideju... — splete se Kolja sasvim. — Ja sam 
socijalist, Karamazove, ja sam nepopravljivi socijalist — is- 
trese iznenada Kolja bez svakog povoda. 

— Socijalist? — nasmija se Aljoša. — A kad brže dospjeste 
da to postanete? TA vi, čini se, imate tek trinaest godina? 


252 


Kolju nešto steže. 

— Prvo, nemam trinaest nego četrnaest, za dvije sedmice 
navršit ću četrnaest godina — planu on — a drugo, sasvim 
mi je nepojmljivo kakve to ima veze s mojim godinama. Riječ 
je o tome kakva sam uvjerenja, a ne koliko mi je godina, je li? 

— Kad budete stariji, onda ćete uvidjeti što znači dob za 
uvjerenje. Meni se također učinilo da to nisu vaše riječi — 
odgovori Aljoša skromno i mirno, ali ga Kolja vatreno pre- 
kinu. 

— Molim vas, vi želite poslušnost i misticizam. Priznat 
ćete da je, na primjer, kršćanska vjera poslužila jedino bo- 
gatašima i uglednicima da drže u ropstvu niže slojeve, nije 
li tako? 

— Ah, znam gdje ste to pročitali, i vas je sigurno netko 
naučio! — uskliknu Aljoša. 

— Molim vas, a zašto bih to morao pročitati? Mene nije 
ama baš nitko naučio. Mogu i sam... I ako hoćete, ja ni- 
sam protiv Krista. To je bila sasvim humana ličnost, i da on 
živi danas, on bi se sigurno priključio nama revolucionarima 
i možda bi igrao važnu ulogu...! To je čak sigurno. 

— Pa, a gdje ste vi to pohvatali? S kakvom ste se buda- 
lom spleli? — uzviknu Aljoša. 

— Molim vas, istina se ne da sakriti. Ja se, dakako, o 
nečem često razgovaram s gospodinom Rakitinom, pa... Ali 
to je naš stari Bjelinski također govorio, kažu, govorio. 

— Bjelinski? Ne sjećam se. On to nije nigdje napisao. 

— Ako nije napisao, ali je govorio, govorio. 'To sam čuo 
od jednog... uostalom... do đavola... 

— A Bjelinskog ste čitali? 

— Vidite... nisam... nisam ga cijelog pročitao... ali 
ono mjesto o Tatjani, zašto nije pošla za Onjegina, to sam 
čitao. 

— Kako nije pošla za Onjegina? Zar vi to već... razu- 
mijete? 

— Molim vas, vi kao da me držite za malog Smurova — 
ljutito se iskesi Kolja. — Uostalom, molim vas, ne mislite 
da sam baš takav revolucionar, Vrlo se često ne slažem s 
gospodinom Rakitinom. Ako sam spomenuo Tatjanu, ipak ni- 
sam nikako za emancipaciju žena. Priznajem da je žena 


1 Ovo su riječi Bjelinskoga iz jednog razgovora s Dostojevskim (»Iz 
piščeva dnevnika«). 

niže stvorenje i da mora slušati. Les femmes tricottent!, kako 
reče Napoleon — osmjehnu se tko zna zašto Kolja — i bar 
se u tome potpuno slažem s uvjerenjem toga pseudovelikog 
čovjeka. Smatram na primjer, da je također bježanje iz do- 
movine u Ameriku — podlost, gore od podlosti — glupost. 
Zašto da bježe u Ameriku kad mogu i kod nas mnogo koris- 
titi čovječanstvu? Osobito sad. Toliko plodonosna rada. Tako 
sam im i odgovorio. 

— Kako odgovorili? Kome? Zar vas je već tkogod zvao 
u Ameriku? 

— Priznajem, nagovarali su me, ali sam odbio. To je, ra- 
zumije se, Karamazove, među nama, čujte, nikome ni riječi. 
Nipošto ne želim dopasti šapa Trećem odjeljenju i slušati 
predavanja kod lančanog mosta: 


Sjećat ćeš se kuće 
Kod lančanog mosta!? 


Sjećate li se? Prekrasno! Čemu se smijete? Da ne mislite mož- 
da da sam vam golu laž nadrobio? (A što ako sazna da ja 
imam u očevu ormaru tek samo jedan broj »Zvona« i da osim 
toga nisam iz njega ništa drugo ni čitao? — pomisli Kolja 
mimogred, ali sa zebnjom.) 

— Nikako, ja se ne smijem, a ne mislim ni da ste me na- 
garavili. To i jest zlo što ja to ne mislim, jer je sve to na ža- 
lost, prava istina! Ali recite, jeste li čitali Puškina. »Onje- 
g'na«, naime? Jer maloprije ste spomenuli Tatjanu.. 

— Ne, još nisam čitao, ali ću ga pročitati. Ja nemam 
predrasuda, Karamazove Hoću da čujem i jednu i drugu 
stranu. Zašto ste me pitali? 


— Tako. 


— Recite, Karamazove, vi me sigurno strašno prezirete? 

— zapita Kolja odlučno i sav se protegnu pred Aljošom, kao 
i : i A nae 

da zauzima obrambeni stav. — Izvolite reći bez okolišanja. 


1 Žene pletu. 

2 Stihovi iz satire D, D. Minajeva (1835—1889) koji je u njoj ismi- 
jao pučka predavanja što su se bez uspjeha održavala u jednoj zgradi 
nedaleko od spomenutog mosta. Kasnije je ova satira dobila druga- 
čiji smisao, jer su je ljudi primjenjivali na jednu drugu zgradu kraj 
istog mosta, u kojoj je bilo sjedište najvišeg carskog organa ža poliričke 
istrage, tzv. » Treći odjel«. 

— Ja da vas prezirem? — pogleda u nj Aljoša u čudu, — 
A zašto? Mene samo tišti što je takva prekrasna priroda kao 
što je vaša, koja još nije ni otpočela živjeti, već iskvarena 
svim tim glupostima. 

— Ne brinite se za moju prirodu — prekinu ga Kolja 
nekako samozadovoljno — a da sam nepovjerljiv, to je 
istina. Glupo nepovjerljiv. Grubo nepovjerljiv. Sami ste se 
baš sad osmjehnuli, 1 meni se učinilo kao da vi... 

— Ah, osmjehnuo sam se zbog nečeg sasvim drugog. Čujte 
zašto sam se osmjehnuo: nedavno sam pročitao mišljenje je- 
dnog inozemnog Nijemca, koji je živio u Rusiji, o našoj 
sadašnjoj školskoj omladini: »Pokažite — piše on — ruskom 
đaku kartu zvjezdanog neba, o kojoj nije imao dosada ni- 
kakva pojma, i on će vam sutra donijeti tu kartu isprav- 
ljenu.« Nemaju nikakva znanja, a strašno su samoljubivi, 
eto što je hrio da kaže taj Nijemac o ruskom đaku, 

— Ah, pa to je sasvim točno! — nasmija se iznenada 
Kolja glasno. — 'Točnissimo, na dlaku! Bravo, Nijemče! Me- 
đutim, Švabo nije uočio i dobre strane, šta mislite? Uobra- 
Ženost — toga ima, to donosi mladost, i to će se ispraviti 
samo ako je potrebno da se ispravlja, ali zato postoji i ne- 
zavisan duh, gotovo od samog djetinjstva, i smjelost misli i 
uvjerenja, a ne duh njihova kobasičarskog puzanja pred 
autoritetima! Ali, Nijemac je ipak dobro rekao! Bravo, Ni- 
jemče! Ali ipak treba Nijemce daviti. Iako.su oni toliko 
snažni u naukama, ipak ih treba daviti.., 

— A zašto daviti? — osmjehnu se Aljoša. 

— Pa možda sam rekao glupost, priznajem. Ponekad sam 
užasno dijete, i kad se čemu rađujem, onda ne mogu da se 
svladam i spreman sam da brbljam gluposti. Čujte, nas dvo- 
jica, međutim, klepećemo ovdje koješta, a onaj se liječnik 
ondje nešto dugo zadržava. Uostalom, možda on ondje pre- 
gledava i »mamicu« i hromu Ninočku. Znate li da mi se ta 
Ninočka dopala. Ona mi je iznenada prišapnula kad sam 
izlazio: »A zašto niste već prije dolazili?« I takvim glasom, 
gotovo prijekorno! Meni se čini da je ona neobično dobra i 
nesretna. 

— Jest, jest! Kad počnete dolaziti, uvjerit ćete se kakvo 
je to stvorenje. Za vas će biti vrlo korisno da upoznate baš 
takva bića, pa da možete cijeniti i još štošta drugo što ćete 
saznati upoznajući se s tim bićima — napomenu Aljoša 
vatreno. — To će vas najprije promijeniti. 

— O, koliko žalim i prekoravam sebe Što nisam prije do- 
lazio! — uskliknu Kolja gorko. 

— Jest, velika šteta. Sami ste vidjeli koliko ste obrado- 
vali jadnog dječačića. I koliko se on mučio čekajući vas! 

— Ne spominjite mi to! Vi mi razdirete srce. A, međutim, 
i pravo mi je: ja nisam dolazio iz samoljublja, iz sebičnog 
samoljublja i podlog despotizma koga ne mogu da se oslo- 
bodim cijelog života, iako se lomim cijelog života. Ja to sad 
uviđam, Karamazove, ja sam u mnogočemu nitkov! 

— Ne, vi ste prakrasna priroda, iako iskvarena, i ja vrlo 
dobro shvaćam zašto ste mogli toliko utjecati na ovog ple- 


menitog i bolesno osjetljivog dječaka! — odgovori Aljoša 
vatreno. 
— Ivi to govorite meni — povika Kolja — a ja, zamis- 


lite, ja sam pomislio već nekoliko puta otkako sam ovdje 
da me prezirete! Kad biste samo znali kako mi je dragocjeno 
vaše mišljenje. 

— A zar ste zbilja tako nepovjerljivi? U tim godinama! 
Pa, predstavite sebi, ja sam pomislio ondje u sobi, gledajući 
vas kad ste pričali, da ste užasno nepovjerljivi. 

— Dakle ste ipak pomislili? Kakvo je, međutim, u vas oko, 
vidite, vidite! Kladio bih se da je to bilo na onom mjestu 
kad sam pričao o guski. Meni se baš na onom mjestu učinilo 
da me duboko prezirete što sam nastojao da se predstavim 
kao neka junačina, i zato sam vas iznenada zamrzio i počeo 
govoriti gluposti. Poslije mi se učinilo (već ovdje, malo- 
prije) na onom mjestu kad sam rekao: »Ako nema Boga, 
trebalo bi ga izmisliti«, da se isuviše Žurim da pokažem 
svoje obrazovanje, to više što sam tu frazu u knjizi pročitao. 
Ali, kunem vam se, ja se nisam žurio iz taštine, već tako, 
ne znam zbog čega, od radosti, bogami, kao od radosti.., 
iako je to vrlo sramotna crta kad se čovjek od radosti svima 
penje na glavu. Ja to znam, Al: zato sam sad uvjeren da vi 
mene ne prezirete, i da sam sve to ja sam izmislio. O, Kara- 
mazove, strašno sam nesretan. Umišljam kadšto koješta: da 
me svi ismijavaju, sav svijet, i ja sam onda, ja sam onda na- 
prosto. spreman da uništim cijeli poredak, 

— I mučite svoju okolinu — osmjehnu se Aljoša, 

— 1 mučim svoju okolinu, a osobito majku, Karamazove, 
recite mi, nisam li ja sad neobično smiješan? 

— Ta ne mislite na to, ne mislite uopće na to — uzviknu 
Aljoša. — A i šta to znači biti smiješan? Zar je čovjek ma- 

lokad smiješan ili se bar čini smiješnim? A pored toga se 
danas gotovo svi sposobni ljudi užasno boje da su smiješni, i 
zato su nesretni, Samo se čudim da ste vi to tako rano zapo- 
čeli osjećati, iako ja to, uostalom, već odavno opažam, i to 
ne samo kod vas. Sad već djeca od toga pate. To je gotovo 
ludilo. U rom se samoljublju utjelovio đavo i ušao u cijelo 
pokoljenje, jest, đavo — nadoveza Aljoša, ali se nije ni na 
trenutak osmjehnuo, kako se učinilo Kolji koji ga je netremi- 
ce gledao. — Vi ste kao i svi — završi Aljoša — to jest, kao 
većina, samo što ne valja biti kao i svi, čujete li. 

— Čak i bez obzira na to Što su svi takvi? 

— Jest, i bez obzira na to što su svi takvi. Pokušajte da vi 
jedini ne budete takvi. A vi zbilja i niste kao svi: eto, vi 
se niste sad postidjeli da priznate ono što je ružno i smiješno 
u vama. A tko to danas priznaje? Nitko, čak i ne osjećaju 
potrebe da sami sebe osuđuju. Ne budite onakav kakvi su 
svi, makar vi jedini ne bili takvi, ali ipak ne budite takvi. 

— Prekrasno! Ja se nisam u vama prevario. Vi umijete 
utješiti! O, kako me je vuklo srce vama, Karamazove, kako 
već odavno tražim priliku da se sastanem s vama! A zar ste 
doista na me mislili? Maloprije rekoste da ste mislili na me. 

— Jest, čuo sam za vas i također mislio na ves... iako 
vas je i sad nagnalo samoljublje da to zapitate, ali ništa 
zato. 

— Čujte, Karamazove, naše su izjave nalik na izjave lju- 
bavi — reče Kolja nekim malaksalim i stidljivim glasom. — 
Nije li to smiješno, nije li smiješno? 

— Nije ni najmanje smiješno, a da je i smiješno, ništa zato 
jer je dobro — osmjehnu se Aljoša prijazno. 

— A znate li, Karamazove, priznajte da se vi sad mene 
malo stidite... Vidim vam u očima — osmjehnu se Kolja 
lukavo i nekako gotovo sretno, 

— Zbog čega? 

— A zašto ste pocrvenjeli? 

— 'To ste vi krivi Što sam pocrvenio! — nasmija se Aljoša 


i zbilja sav pocrvenje. — Pa jest, malo me je stid, sam bog 
: y : 

zna zašto, ja ne znam zašto... — mrmljaše on gotovo zbu- 

njeno. 


— O, kako vas volim i cijenim u ovom trenutku baš zato 
Što se i vi mene zbog nečeg stidite! Jer vi ste baš kao i ja! — 
uzviknu Kolja upravo ushićen. 

Obrazi su mu buktjeli, a oči sjale. 

— Čujte, Kolja, vi ćete biti u životu vrlo nesretan čovjek 
— reče odjedanput Aljoša. 

— Znam, znam. Kako vi to sve predosjećate! — potvrdi 
odmah Kolja. 

— Ali ipak ćete blagoslivljati život u cjelini. 

— Sigurno! Hura! Vi ste prorok! O, mi ćemo se slagati, 
Karamazove. Znate, mene ponajviše ushićuje što se vladate 
prema meni kao da sam vam posve ravan, Ali mi nismo rav- 
ni, nismo ravni, vi ste nada mnom. Ali mi ćemo se složiti! 
Znate li, ja sam cijeli posljednji mjesec govorio sebi: »Ili 
ćemo se nas dvojica odjedanput sprijateljiti zauvijek, ili 
ćemo se razići kao krvni neprijatelji!« 

— I kad ste to govorili, sigurno ste me već voljeli! — ve- 
selo se smijaše Aljoša. 

— Volio sam, silno volio i sanjao o vama! I kako vi to sve 
predosjećate? Gle, evo i liječnika. Gospode, što li će reći, 
gledajte kakvo je u njega lice! 


VII 
ILJUŠA 


Liječnik je izlazio iz sobe već ponovo umotan u bundu i s 
kapom na glavi. Lice mu je bilo gotovo ljutito i izražavalo 
gađenje, kao da se bojao da će se o nešto uprljati. Mimogred 
je prešao očima predsoblje i pri tom strogo pogledao Aljošu 
i Kolju. Aljoša domahnu kočijašu, i kočija, na kojoj se do- 
vezao liječnik, priđe ulaznim stepenicama. Stapskapetan žur- 
no izleti za liječnikom, naklonivši se, gotovo se savijajući 
pred njim i stane da čuje posljednju riječ. Jadnikovo lice 
bilo je utučeno, a pogled preplašen, 

— Vaša preuzvišenosti, vaša preuzvišenosti... zar zbi- 
lja?... — otpoče on, ali ne dovrši, nego tek u očajanju 
pljesnu rukama i pogledom dobaci liječniku posljednju molbu, 
kao da je zbilja posljednja liječnikova riječ mogla promije- 
niti osudu, koja je izrečena o jadnom dječaku, 

— Šta se može! Ja nisam Bog — odgovori liječnik ne- 
marno, iako, po navici, uvjerljivo. 

— Doktore... Vaša preuzvišenosti ... hoće li naskoro, na- 
skoro? 

— Bu-di-te spre-mni na sve — reče ovaj naglasivši svaki 
slog i oborivši pogled, spremajući se da prekorači prag. 

— Vaša preuzvišenosti, u ime Kristovo! — zaustavi ga još 
jedanput štapskapetan posvema preplašen. — Vaša preuzvi- 
šenosti... zar ga ništa, baš ništa, uopće ništa ne može spa- 
siti? 

— To sad ne za-vi-si o meni — progovori liječnik nes- 
trpljivo — ali, međutim — zasta on naglo — kad biste vi, 
hm, na primjer, mogli... posla-ti... vašeg pacijenta... 
odmah i bez oklijevanja (riječi »odmah i bez oklijevanja« 
nije izgovorio liječnik strogo, već gotovo ljutito, tako da je 
štapskapetan gotovo zadrhtao) u Si-ra-ku-zu... onda bi.., 
zbog novih po-volj-nih kli-mat-skih uvjeta... mogla, možda, 
nastati... 

— U Sirakuzu... ta to je na Siciliji — reče odjedanput Ko- 
lja odlučno i kao da objašnjava. 

Liječnik pogleda u nj. 

— Na Siciliju! Gospodine, vaša preuzvišenosti — zbuni 
se štapskapetan. — Ali eto, vidjeli ste! — I on razmahnu oko 
sebe objema rukama, pokazujući u kakvim se prilikama na- 
lazi. — A mamica, a porodica? 

— Ne-e, porodica ne mora ići na Siciliju, vašu porodicu 
mogli biste poslati na Kavkaz, u rano proljeće... kćer na 
Kavkaz, a suprugu... kad također svrši kuru na Kavkazu 
zbog svog reumatizma... odmah poslije toga po-sla-ti u 
Pariz, u bolnicu liječnika psi-hi-ja-tra Le-pel-le-tie-ra, ja bih 
vam mogao dati pismo i onda bi... možda, mogla nasta- 
LORA 
— Doktore, doktore! 'Ta vidite! — opet razmahnu rukama 
štapskapetan, pokazujući očajno na gola brvna u predsoblju. 

— E, to ne ovisi o meni — osmjehnu se liječnik. — Re- 
kao sam samo ono što je mogla odgovoriti na-u-ka na vaše 
ae o posljednjim sredstvima, a ostalo... na moju ža- 
ost... 

— Ne bojte se, liječniče, neće vas ujesti moje pseto — reče 
Kolja glasno, primijetivši kako je liječnik pogledao ponešto 
uplašen Perezvona koji je stajao na pragu. 

Koljin je glas zvučao gnjevno. Riječ »liječnik«, mjesto 
doktor, rekao je namjerno, kako je poslije izjavio, »da ga 
uvrijedi«. 


259 


— A šta to znači? — reče liječnik te uzbaci glavu i pogle- 
da u čudu Kolju. — Tko je ovo? — obrati se on odjedanput 
Aljoši kao da traži od njega odgovor. 

— Ovo je gazda Perezvona, liječniče, ne uznemirujte se 
zbog moje osobe — odbrusi Kolja. 

— Zvona? — zapita liječnik ne shvaćajući šta je to Pere- 
zvon. 

— On kao da ne zna gdje je. Zbogom, liječniče, vidjet ćemo 
se u Sirakuzi. 

— Tko je to? Tko, tko? — planu liječnik strašno. 

— To je ovdašnji đak, vjetrogonja, ne obraćajte uopće 


pažnje na nj — reče Aljoša namrgođeno i brzo. — Kolja, 
Šutite! — viknu on Krasotkinu. — Ne osvrćite se, doktore — 
ponovi on već ponešto nestrpljivo, 

— 1-ši-ba-ti, i-ši-ba-ti, trebalo bi ga i-ši-ba-ti! — stade lu- 


pati nogom liječnik koji se bio tko zna zašto razbjesnio. 

—.A znate li, liječniče, moj bi Perezvon možda i mogao 
ujesti! — reče Kolja uzdrhtalim glasom, te poblijedi i sijevnu 
očima. — Ici, Perezvon! 

— Kolja, ako rečete samo još jednu riječ, prekidam s 
vama zauvijek! — viknu Aljoša zapovjednički. 

— Liječniče, na cijelom svijetu ima samo jedno biće koje 
može zapovijedati Nikolaju Krasotkinu, a to je evo ovaj 
čovjek (i Kolja pokaza Aljošu); njemu se pokoravam, zbo- 
gom! 

I on jurnu, otvori vrata i uđe naglo u sobu. Perezvon 
poleti za njim. Liječnik stajaše ukočen još pet sekundi, gle- 
daše u Aljošu, zatim iznenada pljunu i pođe brzo prema ko- 
čiji, ponavljajući glasno: »To, to, to, ja ne znam šta je tol« 
Štapskapetan potrča da mu pomogne pri ulazu u kočiju. Aljo- 
ša otiđe u sobu za Koljom. Ovaj je već stajao kraj Iljušine 
postelje. Iljuša ga je držao za ruku i zvao oca. Poslije jedne 
minute vrati se i štapskapetan. 

— 'Tata, tata, hodi ovamo... mi... — prošapta Iljuša 
strašno uzbuđen, ali očito nemoćan da produži, i odjedanput 
pruži naprijed svoje mršave ruke, te u isti mah zagrli i Kolju 
i oca, stisnu ih u jedan zagrljaj i sam se uz njih privi, 

Štapskapetan se iznenada sav strese od nijema plača, a u 
Kolje zadrhtaše usne i podbradak. 

— Tata, tata! Kako mi je žao tebe, tata! — gorko zajeca 
Iljuša. 

— Iljušečka, dragi... doktor je rekao... da ćeš ozdravi- 
ti... bit ćemo sretni... doktor... -— uzmuca se štapska- 
petan. 

— Ah, tata! TA ja znam šta ti je novi liječnik o meni 
kazao... Vidio sam! — uzviknu Iljuša i opet ih obojicu 
snažno, iz sve snage privuče sebi i nasloni lice na očevo rame. 
— Tata, ne plači, a kad ja umrem, uzmi dobrog dječaka, 
drugog... sam izaberi među njima najboljeg, nazovi ga 
Iljušom i voli mjesto mene... 

— Šuti, stari, ti ćeš ozdraviti! — viknu Kolja kao da se 
razljutio. 

— A mene, tata, mene nikad nemoj zaboraviti — produži 
Iljuša. — Dolazi na moj grobić... A znaš što, tata, sahrani 
me kraj našeg velikog kamena do koga smo nas dvojica išli 
u šetnju, dolazi onamo uvečer s Krasotkinom... i Perezvo- 
nom... A ja ću vas čekati... Tata, tata! 

Glas mu zasta, njih su sva trojica bili zagrljeni i šutjeli. 
Tiho je plakala u svom naslonjaču i Ninočka, a iznenada, 
ugledavši gdje svi ostali plaču, zaplaka i mati. 

— Iljušečka! Iljušečka! — naricaše ona. 

Krasotkin se naglo izvi iz Iljušina zagrljaja. 

— Zbogom, stari, čeka me majka s ručkom, šteta što joj 
nisam unaprijed rekao — reče on žurno. — Bila bi u veliku 
strahu. Ali poslije ručka evo me odmah tebi, na cijeli dan, na 
cijelu večer, a koliko ću ti pričati, koliko ću ti pričati. I Pe- 
rezvona ću dovesti, a sad ću ga povesti sa sobom jer bi ti bez 
mene smetao. Do viđenja! 

I on istrča u predsoblje. Nije htio da se rasplače, ali je u 
predsoblju ipak zaplakao. I takva ga zateče Aljoša. 

— Kolja, morate svakako održati riječ i doći, on će se 


strašno žalostiti — reče Aljoša odlučno. 
. . « v 
— Sigurno! O, koliko se prekoravam što nisam došao 
prije — promrmlja Kolja već u plaču i strašno zbunjen što 
Y 
plače. 


U tom trenutku štapskapetan gotovo istrča iz sobe i odmah 
zatvori za sobom vrata. Lice mu bijaše kao u luđaka, a usne 
mu drhtahu. On stade pred oba mladića i podiže ruke uvis. 

— Ne treba meni dobar dječak! Ne treba meni drugi dje- 
čak! — prošapta on mahnitavim šaptom i škrgućući zubi- 
ma. — Ako zaboravim tebe, Jeruzaleme, da se prilijepi... 

On ne dovrši, nego se zagrenu i klonu nemoćno pred drve- 
nom klupom na koljena. Stisnuo je objema šakama glavu i 

počeo da nariče, ružno cvileći i svladavajući se, međutim, 
koliko je god mogao da ne čuju njegovo jecanje oni u sobi. 
Kolja izleti na ulicu. 

— Zbogom, Karamazove! Hoćete li doći? — doviknu on 
Aljoši oporo i srdito. 

— Sigurno ću doći uvečer. 

— A šta je ono spominjao o Jeruzalemu? Šta to znači? 

— 'To je iz biblije: »Ako zaboravim tebe. Jeruzaleme« — 
to jest, ako zaboravim u sebi sve što je u mene najdragocje- 
nije, ako promijenim za drugo, onda neka me satre... 

— Razumijem, dosta! Dakle, doći ćete! Ici, Perezvone! — 
Za psu već sasvim bijesno i pođe dugim, brzim koracima 

ući, 

JEDANAESTA KNJIGA 


BRAT IVAN FJODOROVIČ 


KOD GRUŠENJKE 


Aljoša se uputi na Saborni trg, u kuću trgovkinje Moro- 
zove, do Grušenjke. Još mu je jutros poslala Fenju s toplom 
molbom da je posjeti. Ispitujući Fenju, Aljoša je saznao da 
se njena gospođica nalazi još od jučer u nekakvoj velikoj i 
neobičnoj brizi. Aljoša je za cijela ova dva mjeseca Siulije 
Mitjina hapšenja vrlo često zalazio u kuću Morozove, i iz 
osobne pobude, i po Mitjinu nalogu. Tri dana nakon Mitjina 
hapšenja Grušenjka se teško razboljela i bolovala gotovo pet 
sedmica. Jednu je sedmicu od tih pet odležala bez svijesti, 
Ona se strašno promijenila u licu, izmršavjela je i požutjela, 
iako su bile prošle dvije sedmice otkako je počela izlaziti iz 
kuće. Ali, po Aljošinu mišljenju, lice joj je bilo nekako još 
privlačnije, i on je volio da se sukobi s njenim pogledom 
kad je ulazio u njenu sobu. U njezinu pogledu zadržalo se 
nešto tvrdo i misaono. Opažao se neki drek prevrat, po- 
javila se nekakva nepromjenljiva, smjerna, ali i blaga 1 ne- 
slomljiva odlučnost. Na čelu, između obrva, izvukla se mala 
okomita borica koja je davala njenu milom licu izraz usre- 
dotočene i, na prvi pogled, gotovo surove zamišljenosti. Od 
prijašnje, na primjer, lakoumnosti ne osta ni traga. Još je 
Aljoši bilo neobično i to Što ona unatoč svoj nesreći koja je 
stigla jadnu ženu, zaručnicu čovjeka koga su uhapsili zbog 
strašnog zločina, gotovo onog istog trenutka kad je postala 
njegovom zaručnicom, unatoč svoj svojoj slabosti i gotovo 
neizbježnoj sudskoj osudi koja mu je prijetila, nije ipak iz- 
gubila svoje mlađenačke veselosti. U njenim, nekad ponosnim 

očima, zasjala je sad nekakva smjernost, iako su... iako 
su... uostalom te oči ipak ponekad sijevale nekakvim zlo- 
kobnim plamenom kad bi je obuzimala jedna stara briga, 
koja se, ne samo ne bijaše ugušila, nego je čak i rasla u nje- 
nu srcu. Predmet te brige bio je uvijek jedan te isti: Katerina 
Ivanovna koju je Grušenjka, dok je još ležala bolesna, spo- 
minjala čak i u bunilu. Aljoši je bilo jasno da je ona bila 
vrlo ljubomorna na nju zbog Mitje, uhapšenika Mitje, uza sve 
to što Katerina Ivanovna nije ovog ni jedanput posjetila u 
tamnici, iako je to mogla učiniti kad je htjela. Sve je to po- 
stalo Aljoši, u neku ruku, teškim bremenom, jer je Grušenjka 
jedino njemu povjeravala svoje srce i neprestano tražila nje- 
gove savjete; često nije mogao da joj bilo šta kaže. 

Ušao je zabrinut u njen stan. Bila je već kod kuće; tek 
prije pola sata vratila se od Mitje, i već po žurnom pokretu, 
kojim mu je skočila u susret s naslonjača kraj stola, mogao 
je zaključiti da ga očekuje neobično nestrpljivo. Na stolu su 
ležale karte, podijeljene za durak, Na kožnatom divanu s 
druge strane stola bio je namješten ležaj i na njemu je napola 
ležao, u noćnoj haljini i papirnatoj kapi, Maksimov, vrlo 
bolestan i malaksao, iako se blaženo smiješio. Taj stari bes- 
kućnik, kako se vratio još onda prije dva mjeseca zajedno s 
Grušenjkom iz Mokrog, tako je i ostao neprekidno uz nju. 
Kad je onda došao s njom po kiši i lapavici, on je, posve 
mokaf i prestravljen, sjeo na divan i zagledao se u nju ni- 
jemo, plašljivo i moleći. Grušenjka, koja je strašno trpjela i 
bila u groznici što ju je već počela tresti i koja je ispočetka 
gotovo i zaboravila na nj zbog raznih poslova, odjedanput 
je nekako pažljivo pogledala u nj: on joj se jadno i zbunjeno 
smijulj'o u oči. Pozvala je Fenju i zapovjedila joj neka mu 
da jesti. On je gotovo cio taj dan prosjedio na svom mjestu 
a da se nije skoro gotovo ni maknuo, a kad se smrklo i kad 
su pritvorili kapke.na prozorima, zapitala je Fenja gospoda- 
ricu: 

— Šta, gospođice, zar će oni noćiti ovdje? 

— Jest, prostri mu na divanu — odgovorila je Grušenjka. 

Kad ga je Grušenjka potanje ispitala, saznala je od njega 
da on zbilja sad nema kamo. »Gospodin Kalganov, dobro- 
tvor moj, otvoreno su mi rekli da me više neće primiti, re su 
mi darovali pet rubalja.« — »E, pa bog s tobom, ostani ov- 
dje« — odlučila Grušenjka onako tužna i osmjehnula se 
na nj sažalno. Starca je potresao njen osmijeh i usne mu za- 


264 


drhtaše u zahvalnu plaču. I tako se onda u nje i zadržao 
skitnica tavoliz. Čak ni za njene bolesti nije otišao iz kuće; 
Fenja i mati njena, Grušenjkina kuharica, nisu ga otjerale, 
nego su ga i dalje hranile i sterale mu ležaj na divanu. Po- 
slije se Grušenjka čak svikla na nj, te bi gotovo uvijek kad 
bi se vraćala od Mitje (koga je počela posjećivati odmah 
čim se malo pridigla, 1 još sasvim neoporavljena) sjela da ubije 
čamu i počela da se razgovara s »Maksimuškom« o kojekak- 
vim sitnicama samo da ne misli na svoj jad. A kako je starac 
umio ponekad koješta pričati, on joj je postao, napokon, 
potreban. Osim Aljoše koji nije, uostalom, dolazio svaki dan, 
i to uvijek samo na kratak čas, nije Grušenjka gotovo nikog 
primala. A starac, njen trgovac, ležao je u to vrijeme već 
teško bolestan i »selio se«, kako su govorili u gradu, te je za- 
ista i umro svega sedmicu dana poslije Mitjine osude. 'Tri 
sedmice prije smrti, osjetivši skori svršetak, pozvao je, napo- 
kon, gore u svuju sobu sinove i njihove žene i djecu i nalo- 
žio im da ga više ne ostavljaju. A slugama je strogo zapovi- 
jedio da Grušenjku nikako ne puštaju, a ako dođe, neka joj 
kažu: »Zapovijedio je da vam rečem neka još dugo u veselju 
Živite i na nj sasvim zaboravite.« Ali je Grušenjka, međutim, 
slala gotovo svaki dan da se raspita za njegovo zdravlje. 

— Napokon si ipak stigao! — viknu ona te baci karte 
i radosno se pozdravi s Aljošom. — A Maksimuška me je ne- 
prestano plašio da možda nećeš više ni doći. Ah, kako si mi 
potreban! Sjedaj za sto. Što želiš, kavu? 

— Može — reče Aljoša sjedajući za sto — jer sam strašno 
gladan. 

— Baš dobro; Fenja, Fenja, kave! — viknu Grušenjka. — 
Već odavno vri, tebe čeka, i piroga donesi, ali vrućih! Ne, 
čekaj, Aljoša, danas sam imala s tim pirozima pravu nevolju. 
Ponijela sam ih njemu u tamnicu, a on ih je, vjeruješ li, 
vratio i nije htio da jede. Jedan je pirog raskinuo napola i 
zgazio nogama. Rekla sam mu: »Ostavit ću ih kod stražara; 
ako ih ne pojedeš do večeras, onda to znači da tebe hrani 
podmukli bijes!«, i nakon tih riječi sam otišla. Opet smo se 
posvadili, vjeruješ li. Čim dođem, a on se svađa, 

Grušenjka izgovori sve ovo nadušak i uzrujano. Maksimov 
se odmah prepade i smješkajući se obori cči. 

— A zbog čega ste se ovaj put svađali? — zapita Aljoša. 

— Ne bih se tome ni nadala! Pomisli, ljubomoran je na 
»prijašnjega«. »Zašto ti njega«, reče, »potpomažeš, 'Ti si ga 

dakle počela potpomagati?« Neprestano je ljubomoran, ne- 
prestano me kinji ljubomorom. I spava i jede — a ljubomoran 
je, čak je prošle sedmice bio ljubomoran i zbog Kuzme. 

— A je li on znao za »prijašnjega«? 

— Ta razumije se. Znao je od samog početka pa do danas, 
a danas je iznenada ustao i počeo da psuje. Sramota je i reći 
šta je govorio. Budala! Kad sam odlazila od njega, došao mu 
je Rakitka. Možda ga Rakitka i podbada, je li? Šta misliš? 
— nadoveza ona nekako rastreseno, 

— On tebe voli, eto šta je, neobično voli. A uz to je baš 
sad razdražen. 

— Kako ne bi bio razdražen kad će mu sutra suditi. Zato 
sam i išla danas da mu o sutrašnjemu reknem koju riječ, jer 
mi je teško, Aljoša, i pomisliti šta će sutra biti! Veliš da je 
razdražen, a i ja sam strašno razdražena. A on meni o Po- 
ljaku! Prava budala! Eto, na Maksimušku sigurno neće biti 
ljubomoran. 

— Moja je supruga bila također vrlo ljubomorna — napo- 
menu Maksimov. 

— Pa, imala je i zašto — nasmija se Grušenjka nehotice. 
— Ina koga je mogla biti ljubomorna zbog tebe? 

— Na sobaricu. 

— Ah, šuti, Maksimuška, nije mi sad do smijeha, Štoviše, 
obuzima me bijes. Ne beči oči na piroške, ne dam ti, škode 
ti, a ni balzama ti ne dam. Još i s njim imam brige, baš kao 
da je kod mene neka ubožnica, zbilja — nasmija se ona. 

— Nisam vrijedan vaših dobročinstava, ja sam ništarija 
— reče Maksimov plačljivim glasom. — Bolje bi bilo da 
obasipate svojim dobročinstvima one koji su potrebniji od 
mene. 

— Ah, svatko je potreban, Maksimuška, i kako možeš 
znati tko je od koga potrebniji. Da i nema tog Poljaka, 
Aljoša, ipak bi smislio da se danas razboli, A ja sam zbilja 
bila kod njega. Sad ću mu namjerno poslati piroga, nisam mu 
ih slala, a Mitja me krivi što mu ih šaljem, i sad ću mu ih 
namjerno poslati, namjerno! Ah, evo i Fenje s pismom! Pa, 
znala sam, opet od Poljaka, opet mole novaca! 

Pan Musjalovič zaista je poslao neobično dugačko i, po 
svom običaju, kićeno pismo u kome moli neka mu posudi tri 
rublja. Pismu je bila priložena priznanica da je novac primio, 
uz obavezu da će ga vratiti u roku od tri mjeseca; na priz- 

nanicu se potpisao i pan Vrublevski. Takvih pisama, i uvijek 
s takvim priznanicama, primala je Grušenjka već mnogo od 
svog »nekadašnjeg«. To je otpočelo otprilike prije dvije sed- 
mice, odmah nakon Grušenjkina ozdravljenja. Ona je, me- 
đutim, znala da su oba pana dolazila i dok je bolovala da se 
raspitaju za njeno zdravlje. Prvo pismo što ga Je dobila 
Grušenjka bilo je vrlo dugo, napisano na poštanskom papiru 
velikog formata, zapečaćeno velikim porodičnim pečatom i 
strašno nejasno i kićeno, tako da ga je Grušenjka pročitala 
samo dopola i bacila, jer nije mogla baš ništa razumjeti. A 
onda joj i nije bilo do pisama. Za tim prvim pismom stiglo 
je sutradan drugo u kome je pan Musjalovič molio neka mu 
uzajmi dvije tisuće rubalja na najkraće vrijeme. Grušenjka 
nije ni na to pismo odgovorila. Zatim je počeo stizati čitav 
niz pisama, svaki dan po jedno, i sva isto tako važna i kićena, 
u kojima se svota koju je molio u zajam postepeno snizavala 
i snizila na stotinu rubalja, na dvadeset i pet, na deset, i naj- 
zad dobila Grušenjka pismo u kome je mole oba pana samo 
za jedan rubalj, priloživši priznanicu na koju su se oba pana 
potpisala. Onda se Grušenjka odjeđanput ražalila, te je u su- 
mrak sama otrčala do pana. Našla je oba Poljaka u strašnoj 
neimaštini, gotovo oskudici, bez hrane, bez drva, bez ciga- 
reta, prezadužena kod gazdarice. Dvjesta rubalja što su ih 
iskartali u Mokrom od Mitje nekud je brzo nestalo, Ali Gru- 
šenjku je, međutim, iznenadilo da su je oba pana dočekali 
oholom dostojanstvenošću i samosviješću, neobičnom etiketom 
i nađuvenim govorom. Grušenjka se samo nasmijala i dala 
svom »nekadašnjem« deset rubalja. Poslije je to, smijući se, 
ispričala Mitji, i on nije bio nimalo ljubomoran. Ali tada su 
se panovi uhvatili za Grušenjku i svaki je dan bombardirali 
pismima s molbom da im uzajmi novaca, i ona im je svaki 
put poslala ponešto. A danas je iznenada sunulo Mitji u glavu 
da postane ljubomoran. 

— Ja sam budala — otpoče Grušenjka i opet žurno i žus- 
tro. — Kad sam išla Mitji, trknula samo na minutu i k njemu, 
mom nekadašnjem panu, jer se i on razbolio — a poslije sam, 
smijući se, pričala Mitji: pomisli, rekoh, mome Poljaku palo 
na pamet da mi uz gitaru pjeva nekadašnje pjesme, misli, ja- 
dan, dirnut će me u srce, i ja ću poći za nj. A Mitja skočio i 
počeo da psuje... Sad ću baš za inat poslati panovima pi- 
roga! Fenja, jesu li opet poslali onu djevojčicu? Na, daj joj tri 
rublja, a desetak piroga umotaj u papir f reci joj neka im 

odnese, a ti, Aljoša, svakako ispričaj Mitji da sam im poslala 
piroga. 

— Neću mu reći ni za živu glavu — odgovori Aljoša smješ- 
kajući se. 


— Ah, ti inisliš da se on zbog toga zbilja grize — reče 
Grušenjka gorko. — On se namjerno pokazuje ljubomornim, 
a njemu je, međutim, svejedno. 

— Kako to namjerno? — zapita Aljoša. 


-— Zaista si glup, Aljoša, ništa ti ne razumiješ kraj sve 
svoje pameti, zaista. Mene ne vrijeđa što je on, zbog mene 
ovakve kakva sam, ljubomoran, ali bi me boljelo kad ne bi 
bio nimalo ljubomoran. Ja sam ti takva. Ljubomora me vri- 
jeđa, jer je i moje srce tvrdo, i ja umijem biti ljubomorna. 
Samo me boli što on mene nikako ne voli, a sad namjerno 
pokazuje da je ljubomoran, eto šta je. Zar sam ja ćorava pa 
ne vidim? Neki mi je dan počeo govoriti o onoj Kaćki: takva 
je, veli, i ovakva, pozvala je zbog mene jednog liječnika na 
raspravu da me spasi, pozvala je odvjetnika prvog, najuče- 
nijeg. Dakle, voli je, kad ju je počeo hvaliti meni u oči, sram 
ga bilo. Meni je kriv, a sad se o mene očešao, kao da sam ja 
prva skrivila, da bi mogao sve na me svaliti: »Ti si«, veli, 
»prva bila s Poljakom, dakle mogu i ja isto s Katjom.« Tako 
je to! Na mene samu hoće da svali svu krivicu. Namjerno je 
zapodjeo kavgu, namjerno, kažem ti, samo što ću ja... 

Grušenjka nije izrekla šta će učiniti nego je prekrila oči 
rupcem i strašno zaplakala. 

— On ne voli Katerinu — reče Aljoša odlučno, 

— Pa, voli li je ili ne voli, to ću sama skoro saznati — 
progovori Grušenjka prijeteća glasa i skinu rubac s očiju, 

Lice joj je bilo unakaženo, Aljoša je rastužen opazio kako 
se odjedanput njeno krotko i blago, vedro lice prometnulo u 
smrknuto i pakosno. 

— Dosta o tim glupostima! — presiječe ona naglo. — Nisam 
te zbog toga zvala. Aljoša, dragi, a šta će sutra, sutra biti? 
Eto, to mene muči! Mene jedino to muči! Motrim sve, nitko 
o tome i ne misli, nikoga se to i ne tiče. A misliš li bar ti o 
tome? 'Ta sutra će mu suditi! Kazuj mi kako će mu ondje 
suditi? Ali njega je sluga, sluga ubio, sluga! Gospode! f zar 
će ga zbilja zbog sluge suditi, i nitko se neće za nj zauzeti? 
A slugu nisu uopće ni dirali, je li? 

— Strogo su ga preslušali — napomenu Aljoša zamišljeno 
— ali su svi zaključili da nije on. Sad Ježi teško bolestan. 

Bolestan je odonda, od onog napada padavice. On je zbilja 
bolestan — nadoveza Aljoša, 

— Gospode, da odeš sam tom odvjetniku i da mu ispričaš 
sve oko u oko. Kažu da su ga pozvali iz Petrograda i obećali 
mu tri tisuće. 

— Nas smo troje dali tri tisuće, ja, brat Ivan i Katerina 
Ivanovna, a liječnika iz Moskve pozvala je ona za dvije 
tisuće. Odvjetnik Fetjukovič tražio bi više, ali se slučaj raz- 
glasio po svoj Rusiji, sve novine i svi žurnali pišu o njemu, 
1 Fetjukovič je pristao da dođe više zbog slave, jer je slučaj 
postao čuven. Jučer sam ga vidio. 

— Dobro, pa šta? Jesi li govorio s njim? — zapita Gru- 
Šenjka brzo. 

— On me je slušao i nije ništa rekao, Rekao je da je on 
već stvorio svoje mišljenje. Ali je obećao da će uzeti u obzir 
moje riječi. 

— Kako to u obzir? Ah, oni nitkovi! Upropastit će ga! Pa, 
a liječnik, zašto je njega pozvala? 

— Kao eksperta. Hoće da dokažu da je brat lud i da je 
ubio u ludilu, ne znajući za sebe — tiho se osmjehnu Aljoša 
— samo brat ne pristaje na to. 

— Ah, ako je ubio, onda je istina! — uzviknu Grušenjka. 
— Onda je bio lud, sasvim lud, i tome sam ja, ja, podla, 
kriva! Ali samo što on nije ubio, nije ubio. Ali svi krive njega 
da je on ubio, cijeli grad. Čak i Fenja, i ona je tako posvje- 
dočila da izlazi kao da je on ubio. A u dućanu, a onaj či- 
novnik, a prije su u krčmi čuli! I svi su, svi protiv njega 1 svi 
tako u jedan glas galame. 

— Jest, svjedočanstva su Se strašno umnožila — napomenu 
Aljoša smrknuto. 

— Ai Grigorij, Grigorij Vasiljevič, taj čvrsto ostaje kod 
svoga da su vrata bila otvorena, tjera svoje da je vidio, ne 
možeš ga od toga odvratiti. I njemu sam otrčala, sama s njim 
govorila. Još psuje! 

— Jest, to je možda najteže svjedočanstvo protiv brata — 
reče Aljoša. 

— A što se tiče toga da je Mitja lud, pa on se i sad vlada 
kao lud — otpoče odjedanput Grušenjka nekakva osobito 
zabrinuta i tajanstvena lica. — Znaš, Aljošenjka, već sam ti 
odavno htjela reći: odlazim svaki dan i prosto se čudim. 
Reci Šta ti misliš: o čemu on to sad neprestano govori? Go- 
vori, govori — i ništa ne mogu da shvatim i, mislim, govori 

o nečem pametnom, e, a ja luda, ne mogu da ga shvatim. 
Odjedanput mi poče govoriti o djetešcetu, to jest o nekakvu 
djetetu i pita: »Zašto je djetčšce siromašno? Zbog djetešceta 
ću i poći sad u Sibir, ja nisam ubio, ali moram poći u Sibir!« 
Šta to znači, kakvo djetešće — nisam baš ništa shvatila. Samo 
su mi suze potekle kad je to govorio, jer je vrlo lijepo go- 
vorio; sam plače, pa i ja zaplakala, a on me iznenada polju- 
bio i prekrižio rukom. Šta to znači, Aljoša, ne bi li mi znao 
reći o kakvu on to »djetešcetu« govori? 

— Rakitin se sad nešto navadio da mu dolazi — osmjehnu 
se Aljoša. — Uostalom... to nije Rakitinovo. Jučer nisam bio 
kod njega, danas idem. 

— Ne, nije Rakitka kriv, to njega zbunjuje njegov brat 
Ivan Fjodorovič, on ga pohađa, to je razlog... — progo- 
vori Grušenjka i naglo zasta, 

Aljoša se zagleda u nju nekako iznenađen. 

— Kako odlazi? Zar ga je on pohodio? Meni je Mitja 
kazivao da Ivan nije bio nijedanput kod njega. 

— Pa... pa, eto, kakva sam! Izbrbljala sam se! — uz- 
viknu Grušenjka smeteno i sva se odjedanput zarumenje, — 
Čekaj, Aljoša, šuti, neka bude kad sam već izlanula, svu ću 
ti istinu kazati: on je bio kod njega dvaput, prvi put odmah 
po svom dolasku — jer onda je odmah iz Moskve dojurio, 
prije nego što sam pala u postelju, a drugi put je bio prije 
sedmicu dana. Mitji je rekao da ti to ne kaže, a ni ikom 
drugom da ne kazuje, dolazio je krišom. 

Aljoša je sjedio vrlo zamišljen i nešto razmišljao, Ta ga 
je vijest očito prenerazila. 

— Brat Ivan nije sa mnom govorio o Mitjinu slučaju — 
reče on polagano — a i uopće je cijela ova dva mjeseca sa 
mnom vrlo malo razgovarao, a kad bih mu došao, bio je vrlo 
nezadovoljan što sam došao, tako da mu već tri sedmice ne 
odlazim. Hm... Ako je bio prije sedmicu dana, to se... 
zaista, u toj sedmici dana dogodila u Mitji nekakva promje- 
Dao 

— Promjena! Promjena! — brzo prihvati Grušenjka, — 
Oni imaju nekakvu tajnu, oni su imali nekakvu tajnu. Mi- 
tja mi je sam kazivao da se tiče nekakve tajne i, znaš, takve 
tajne da se Mitja ne može nikako da primiri. A prije je bio 
veseo, samo, znaš, kad počne glavom mahati, po sobi hodati, 
i evo ovim prstima desne ruke čupkati svoju kosu na sljepo- 

očicama, onda već znam da mu je nemir obuzeo dušu... 
dobro znam... A bio je veseo, a i danas je veseo! 

— Ali si ti rekla da je razdražen? 

— Jest, on je i razdražen i veseo. Neprekidno je razdra- 
žen, i onda opet veseo, a poslije odjedanput ponovo razdra- 
žen. I znaš, Aljoša, uvijek mu se čudim: čeka ga nešto strašno, 
a on se često smije takvim sitnicama, baš kao da je dijete. 

— I zbilja je zabranio da govoriš sa mnom o Ivanu? Je 
li rekao: »ne govori«? 

— Tako je rekao: »ne govori«. Tebe se on, Mitja, ponajviše 
boji. Jer tu je neka tajna, samo je rekao da je tajna... Aljoša, 
dragi, idi i ispitaj: kakvu to oni imaju tajnu, pa dođi da mi 
kažeš -— poskoči Grušenjka i stade moliti — da već jedan- 
put, jadna, znam svoju prokletu sudbinu! Zato sam te i 
zvala. 

— Misliš da se tebe tiče? Onda ti ne bi spominjao o tajni. 

— Ne znam. Možda bi mi i rekao, ali ne smije. Samo me 
priprema na nešto. 'Tajna, reče, postoji, a kakva tajna — to 
nije kazao. 

— A šta ti misliš? 


— Šta mislim? Primakao mi se kraj, eto šta mislim, Kraj 
su mi pripremili sve troje, jer je tu i Katja, umiješana. Kaćka 
je u tome glavna osoba, sve od nje potječe. »Ona je onakva 
1 onakva«, znači, ja nisam takva. To on unaprijed govori, 
unaprijed me priprema. Naumio je da me napusti, eto cijele 
tajne! Utroje su to smislili: Kaćka i Ivan Fjodorovič. Aljoša, 
odavno sam te već htjela da pitam: pred sedmicu dana mi je 
iznenada otkrio da je Ivan zaljubljen u Kačku, jer je vrlo 
često pohađa. Je li mi rekao istinu ili nije? Kazuj po duši, ne 
štedi me. 

— Neću da ti lažem. Ivan nije zaljubljen u Kaćku, tako 
bar ja mislim. 

— Pa, to sam onda i sama pomislila! Laže, besramnik, eto 
šta je! I sad je ljubomoran na me, da poslije može sve na me 
svaliti. Ta on je budala, on ne umije konce sakriti, i suviše 
je iskren. Ali ja ću njemu, ja ću njemu... »Ti«, kaže, »vje- 
ruješ da sam ja ubio« — to on kaže meni, meni, zbog toga 
prekorava mene! Bog s njim! Ali čekaj samo, loše će sa mnom 
proći ta Kaćka na sudu! Reći ću joj ondje takvu riječcu.., 
Ondje ću sve reći! 


- 


i ona opet gorko zaplaka, 


— Evo šta ti mogu, Grušenjka, pouzdano reći — reče 
Aljoša ustajući — prvo, da on tebe voli, voli više nego išta 
na svijetu, 1 jedino tebe, vjeruj mi. Ja to znam. Dobro znam. 
Drugo, reći ću ti da neću od njega ispitivati tajne, a ako mi 
je danas sam otkrije, reći ću mu otvoreno da sam je obećao 
tebi reći. Onda ću još danas doći tebi i reći ti. Samo... čini 
mi se... tu nije Katerina Ivanovna nikako umiješana, tajna 
se tiče nečeg sasvim drugog. I to pouzdano znam, Nema to 
nikakve veze s Katerinom Ivanovnom, tako se bar meni čini. 
A sad zbogom! 

Aljoša joj stisnu ruku. Grušenjka je još jednako plakala, 
On je vidio da je ona vrlo malo vjerovala njegovu tješenju, 
ali je već i to bila za nju blagodat što je njen jad izbio i Sto 
se izgovorila. Bilo mu je žao što je ostavlja u takvu raspolo- 
ženju, ali mu se žurilo. Čekalo ga je još mnogo posla. 


JI 
BOLESNA NOŽICA 


Prvi je posa) imao obaviti kod gospođe Hohlakove, i on se 
Žurio onamo da ondje što prije svrši i da ne zakasni Mitji, 
Gospođa je Hohlakova već tri sedmice pobolijevala: otekla 
joj je tek onako noga, i ona bi, iako nije ležala u postelji, 
ipak danju prilegla u svom budoaru na otomanu, u zamam- 
noj, ali pristojnoj kućnoj haljini. Aljoša je jednom prilikom 
pomislio, nevino se osmjehujući, da se gospođa Hohlakova, 
iako je bila bolesna, počela gotovo kicoški odijevati: poja- 
vile su se nekakve kapice, vrpce, prorezi, i on je naslućivao 
zašto, iako je gonio od sebe takve glupe misli. Posljednja 
dva mjeseca počeo je posjećivati gospođu Hohlakovu, među 
ostalim gostima, mladić Perhotin. Aljoša nije bio kod nje već 
četiri dana i kad je ušao u kuću, odmah se požurio pravo Lizi, 
jer ga je posao vodio njoj, jer mu je Liza još jučer poslala dje- 
vojku s prešnom molbom da joj dođe smjesta zbog »vrlo važ- 
na slučaja«, što je zbog nečeg zainteresiralo Aljošu. Ali dok 
je djevojka otišla da ga najavi Lizi, gospođa Hohlakova već 
je od nekoga saznala da je on došao i smjesta poslala neka ga 

zamole da joj dođe »samo na jednu minutu«. Aljoša smatraše 
da će biti najbolje ako najprije usliša materinu molbu, jer 
će ona ionako svaki čas slati Lizi po nj, dok god bude kod 
Lize. Gospođa je Hohlakova ležala na otomanu, nekako sve- 
čano odjevena i očito u neobičnom živčanom uzbuđenju, 
Aljošu dočeka oduševljeno uzvikujući: 

— Stoljeća, stoljeća, cijela stoljeća vas nisam vidjela! Ci- 
jelu sedmicu, molim vas, ah, uostalom, bili ste prije četiri 
dana, u srijedu. Htjeli ste Lizi, i ja sam uvjerena da ste joj 
htjeli otići pravo, na prstima da vas ja ne čujem. Mili, mili 
dragi Alekseje Fjodoroviču, kad biste znali koliko ona meni 
brige zadaje! Ali o tome kasnije. Iako je to najglavnije, ali 
o tome kasnije. Dragi Alekseje Fjodoroviču, potpuno vam 
povjeravam svoju Lizu. Poslije smrti starca Zosime — neka 
upokoji Gospod dušu njegovu! (ona se prekriži) — poslije nje- 
ga smatram ja vas za isposnika, iako vam odlično stoji vaše 
novo odijelo. Gdje ste našli ovdje takva krojača? Ali ne, ne, 
to nije glavno, o tome ćemo poslije. Oprostite što vas pnne- 
kad zovem Aljošom, ja sam baba, meni je sve dopušteno — 
osmjehnu se ona koketno — nego, i o tome poslije. Glavno, 
samo da ne zaboravim ono glavno. Molim vas, ako se zago- 
vorim, podsjetite me sami i recite: »A glavno?« A otkud ja 
znam šta je sad glavno? Od onog vremena kako je Lise po- 
vukla svoje obećanje — svoje djetinje obećanje, Alekseju 
Fjodoroviču — da će se za vas udati, vi ste, dakako, shvatili 
da je to bila samo nestašna fantazija bolesne djevojčice koja 
je dugo prosjedila u kolicima — hvala bogu, ona sad već 
hoda. Taj novi liječnik koga je Katja pozvala iz Moskve 
zbog vašeg nesretnog brata kome će sutra. Ali što ja spo- 
minjem sutrašnje! Umirem od same pomisli na sutrašnji dan! 
A glavno, od radoznalosti jednom riječi, taj je liječnik bio 
jučer kod nas i pregledao Lizu. > Platila sam mu pedeset 
rubalja za posjet. = Ali sve to nije ono pravo, opet nije ono. 
Vidite sad sam se već sasvim zbunila. Žurim se. Zašto se žu- 
rim? Ne znam. Strahota je kako sad već ništa ne znam. Sve 
se kod mene splelo u klupko. Bojim se da ćete najzad sko- 
čiti i odjuriti od mene iz dosade, a tek sam vas vidjela. Ah, 
bože moj! A što mi sjedimo, i prije svega — kave, Julija, 
Glafira, kave! 

Aljoša se brže-bolje zahvali 1 reče da je maloprije popio 
kavu. 

— Kod koga? 


— Kod Agrafene Aleksandrovne. 

— Kod... kod, one žene! Ah, ona je sve upropastila, a, 
uostalom, ne znam, kažu da se posvetila, iako kasno. Bolje da 
je to učinila prije kad je trebalo, a sad, kakva je sad korist? 
Sutite, šutite, Alekseju Fjodoroviču, imam vam toliko toga 
kazati da vam neću moći, čini mi se, ništa kazati, Taj užasni 
proces... svakako ću se odvesti onamo, već se spremam, 
mene će unijeti u kolicima, i ja ću moći ondje sjediti i imati 
uza se svoje ljude, Sigurno znate da sam i ja svjedok, Kako 
ću govoriti, kako ću samo govoriti! Ne znam šta ću govoriti. 
I moram se zakleti, je li? 

— Tako je, ali ne mislim da ćete se moći ondje pojaviti. 

— Ja mogu sjediti. Ah, zbunjujete me! "Taj proces, taj 
divlji postupak, i onda odlaze svi u Sibir, drugi se žene, i sve 
se mijenja, i najzad, bilo pa prošlo, svi ostare i svi u raku 
gledaju. Ali, svejedno, ja sam se umorila. Ta Katja — cette 
charmante personne)! ona je razbila sve moje nade; sad će 
poći s jednim vašim bratom u Sibir, a drugi vaš brat poći 
će za njom i Živjet će u susjednom gradu, i svi će mučiti 
jedno drugo. Meni to oduzima pamet, a što je glavno, ta 
fama: u svim novinama u Petrogradu i u Moskvi već su mi- 
lijun puta o tome pisali. Ah, pomislite, i mene su metnuli u 
novine da sam bila »draga prijateljica« vašeg brata — neću 
da izgovorim tu gadnu riječ, pomislite, ta, pomislite samo! 

— To ne može biti! Gdje je to pisalo i kako? 

— Sad ću vam pokazati. Jučer sam ih dobila — jučer i pro- 
čitala. Gledajte, ovdje u petrogradskim novinama »Glasovi«. 
Ti »Glasovi« počeli su ove godine izlaziti, ja strašno volim 
glasove, pa sam se pretplatila, i na svoju nesreću: jer, vidite, 
kakvim se glasovima pokazaše. Eto ovdje, na ovom mjestu, 
Čitajte. 

I ona pruži Aljoši novine Što su se nalazile pod njenim 
jastukom. 

Ne samo da je bila smušena nego je bila sva nekako kao 
rastrojena i možda se zbilja u njenoj glavi sve smotalo u klup- 
ko, Novinska vijest bila je vrlo karakteristična i, dakako, 
morala ju je vrlo zagolicati, ali ona, možda na svoju sreću, 
nije bila u ovom trenutku sposobna da se zadrži na jednoj 
točki, i zato je mogla poslije jedne minute zaboraviti čak i 


1 "Ta privlačna osoba, 


274 


novine i preskočiti na nešto sasvim drugo, Za to da se glas 
o užasnom zločinu raznio već po svoj Rusiji znao je Aljoša 
već poodavno, i, bože, kakve je sve besmislene izvještaje i 
dopise imao prilike da pročita za ova dva mjeseca, uz druge 
točne vijesti, o svom bratu, o Karamazovima uopće, i čak o 
sebi samom. Jedne su novine, štoviše, pisale da je on poslije 
bratova zločina iz straha stupio u pustinjake i povukao se; 
druge su to pobijale i pisale da je on, naprotiv, zajedno sa 
svojim starcem Zosimom orobio manastirsku kasu i »pobje- 
gao« s njim iz manastira. A sadašnja vijest u novinama »Gla- 
sovi« imala je naslov: »Iz Skotoprigonjevska! (na žalost, tako 
se zove naš gradić, ali ja sam dugo krio njegovo ime), uz 
proces Karamazova.« Dopis je bio kratak, i o gospođi Hohla- 
kovoj nije bilo ništa direktno napisano, a sva su imena uopće 
bila izostavljena. Javljalo se samo da se zločinac, kome se 
sad s tolikom bukom spremaju da sude, pješački kapetan u 
ostavci, drzovitih manira, lijenčina i pristaša kmetstva, ne- 
prestano bavio ljubakanjem i osobito imao utjecaja na neke 
»dame kojima je dosadno u samoći«. Jedna od takvih »udo- 
vica, kojima je dosadno«, koja se pravi mladom, iako već 
ima odraslu kćer, toliko se zanijela njime da mu je samo 
dva sata prije zločina ponudila tri tisuće rubalja pod uvjetom 
da odmah odbjegne s njom u zlatne rudnike. Ali je zločinac, 
računajući da će ostati nekažnjen, mislio da je bolje ubiti 
oca i oteti njemu tri tisuće, nego da se vucara po Sibiru s 
četrdesetogodišnjim čarima žene koja se dosađuje, 'Taj se ša- 
ljivi dopis, kako i mora biti, završio s plemenitim negodova- 
njem protiv nemoralnog ocoubojstva i nekadašnjeg kmetstva. 
Aljoša je vrlo pažljivo pročitao novine, zatim ih savio i vratio 
gospođi Hohlakovoj. 

— Pa, zar ne misle mene? — zaćereta ona opet, — Pa ja 
sam mu jedan sat prije toga predložila zlatne rudnike, i sad 
odjednom »četrdesetogodišnje čari«, I zar sam mu zato pred- 
lagala? On je to namjerno napisao. Neka mu oprosti vječni 
sudac zbog četrdesetogodišnjih čari, kao što mu i ja praštam, 
ali je to... Znate li tko je to napisao? Vaš prijatelj Ra- 
kitin. 

— Možda — reče Aljoša — iako nisam ništa o tome čuo. 

— On, on, a ne možda! Ja sam ga otjerala... Sigurno 
vam je poznata ta priča? 


1 "Tor za stoku. 

— Znam da ste mu rekli da vas više ne posjećuje, ali za- 
što, to nisam... bar od vas čuo. 

— Onda ste dakle od njega čuli! Šta, psuje me, mnogo 
psuje? 

— Jest, psuje, ali on svakog psuje. Ali zašto ste ga istje- 
rali — to nisam ni od njega čuo. A i uopće se malokad s 
njim sastajem. Mi nismo prijatelji. 

— Dakle, sve ću vam otkriti i, šta mogu, pokajat ću se, 
jer ima jedna crtica zbog koje sam, možda, i sama kriva. 
Samo mala, mala, sasvim sićušna crtica, tako da možda i ne 
postoji. Vidite, mileni moj (gospođa Hohlakova poprimi od- 
jedanput nekakav vragoljast izraz i oko njenih usta zatitra 
ljubazan, iako zagonetan osmijeh), vidite, ja sumnjam... 
oprostite mi, Aljoša, ja vama kao mati... o ne, ne, napro- 
tiv, ja vam sad kao svom ocu... jer mati ovamo nikako ne 
ide... Pa, svejedno, kao ocu Zosimi na ispovijedi, i to je 
sasvim točno, to se sasvim podudara: maloprije sam vas na- 
zvala pustinjakom — ali, eto, tom jadnom mladiću, vašem 
prijatelju Rakitinu (o, bože, ja se prosto ne mogu na njega 
ljutiti; srdim se, pakosna sam, ali ne osobito), jednom riječju, 
tom je lakoumnom mladiću odjedanput, pomislite, čini se, 
palo na pamet da se zaljubi u me. To sam poslije, tek po- 
slije, iznenada primijetila, a u početku, to jest prije mjesec da- 
na, počeo mi je dolaziti češće, gotovo svaki dan, iako smo se 
već i prije poznavali. Ne slutim ništa... i gle, odjedanput kao 
da me ozarilo, i ja počela na svoje čudo opažati. Vama je poz- 
nato da sam već prije dva mjeseca počela primati onog smjer- 
nog, milog i dostojnog mladića Petra Iljiča Perhotina koji 
ovdje služi. Toliko puta ste se našli s njim ovdje. Zar on nije 
dostojan, ozbiljan? Dolazi u tri dana jedanput, a ne svaki 
dan (iako bi mogao, što se mene tiče, dolaziti svaki dan), i 
uvijek je tako lijepo odjeven; ja, Aljoša, uopće volim mladež 
darovitu, skromnu, eto takvu kao što ste vi, a u njega je go- 
tovo državnički um, govori tako milo i ja ću se svakako, 
svakako, zauzeti za nj. To je budući diplomata. On me je 
onog strašnog dana kad je došao noću gotovo spasio od smrti. 
E, a vaš prijatelj Rakitin dolazi uvijek u takvim čizmama i 
pruži ih po ćilimu... jednom riječi, počeo mi je odjedanput 
nešto nagovještavati, a jednom zgodom, kad je polazio, stis- 
nuo mi je strašno ruku. I tek Što mi je stisnuo ruku, a mene 
zaboljela noga. On se i prije kod mene sretao s Petrom Ilji- 
čem i, vjerujete li, neprestano zabadao u nj, neprestano zaba- 

dao i izdirao se na nj ni zbog čega. Kad se njih dvojica sas- 
tanu i ribaju, ja samo gledam u njih i smijem se u duši. Ali 
jedanput ležim sama, a dolazi Mihail Ivanovič i, pomislite, 
donosi mi svoje stihove, sasvim kratke stihove o mojoj boles- 
noj nozi, to jest, on je opjevao u stihovima moju bolesnu 
nogu. Čekajte, kako ono glasi: 


Ta se nožica, ta nožica, 
Malko razboljela... 


ili nekako slično — nikako ne mogu da pamtim stihove — evo 
ih, ovdje kod mene leže — ali, ja ću vam ih poslije pokazati, 
prava krasota, prava krasota i, znate, ne samo o nozi, nego 
ima u njima i pouke, prekrasnih ideja, samo sam ih zabo- 
ravila, jednom riječi, kao stvoreni za album. Pa, ja sam mu 
se, dakako, zahvalila, i to mu je očito laskalo. Ali jedva što 
sam mu se zahvalila, kad iznenada uđe i Petar Iljič, a Mihail 
Ivanovič se smrknu kao noć. Vidim, Mihail Ivanovič mi je 
svakako htio nešto da kaže čim je pročitao stihove, jer to 
sam naslućivala, ali u tome trenu uđe Petar Iljič. Stihove sam 
odmah pokazala Petru Iljiču, ali mu nisam rekla tko ih je 
sastavio. Ali sam uvjerena, da se odmah dosjetio čiji su, 
iako to sve do sada ne priznaje već kaže da se nije dosjetio; 
ali on to samo namjerno tako veli. Petar Iljič se nasmijao 
glasno i počeo odmah kritizirati — traljavi, reče, stihovi, si- 
gurno ih je sastavio kakav seminarist — i, znate, kako, ka- 
ko vatreno to reče. A vaš je prijatelj odgovorio bijesno, mjes- 
to da se nasmije. Gospode, mislila sam, pobit će se: » To sam 
ja«, reče, »sastavio iz šale, jer je za me pisanje stihova pod- 
lost. Ali ipak su moji stihovi dobri. Vašem Puškinu! hoće 
zbog ženskih nožica da podignu spomenik; a moji imaju svoju 
tendenciju, i vi ste sami«, reče, »pristaša kmetstva: vi«, reče, 
»nemate ni truna humanosti, u vama nema nikakvih suvre- 
menih osjećaja, vas se nije dotakao razvitak, vi ste«, reče, 
»činovnik i primate mito!« Sad sam počela i ja vikati i moliti 
ih. Petar Iljič nije, znate, nimalo plašljiv, ali je ipak odmah 
poprimio najplemenitiji ton te ga gledaše podrugljivo, slušaše 
i ispričavaše se. »Ja«, reče, »nisam znao. Da sam znao, ne bih 
ovo rekao, nego bih ih«, reče, »pohvalio. Svi su pjesnici«, 
reče, »tako razdražljivi ...« Jednom riječi, ismijao ga je gad- 


1 Godine 1871. počeli se prikupljati prilozi za Puškinov spomenik. 

no, a na najljepši način. On mi je sam poslije objasnio da je 
to bila samo sprdnja, a ja sam mislila da ozbiljno govori. A 
ja ležim, kao evo sad, i mislim: je li plemenito ili nije ako po- 
tjeram Mihaila Ivanoviča što se neprestano izdire u mojoj kući 
na moga gosta? I kako sam tako ležala, zaklopila sam oči i 
mislila da bi bilo plemenito, i vjerujte mi, nisam se mogla 
odlučiti, a srce mi je lupalo, i ja se mučila, mučila: da vik- 
nem ili da ne viknem? Jedan mi glas govori: viči, a drugi 
vcli: ne, ne viči! Ali tek što je to taj drugi glas rekao, a ja 
iznenada viknula i pala u nesvijest. E, to je, razumije se, iza- 
zvalo viku. Ja se naglo digla i rekla Mihailu Ivanoviču: me- 
ni je neugodno da vam kažem, ali ja vas više ne želim pri- 
mati u svojoj kući. I tako sam ga otjerala, Ah, Alekseju 
Fjodoroviču! Sama znam da sam ružno postupila, sve je bilo 
laž, jer se nisam na nj ni najmanje srdila, a i meni se, što je 
glavno, odjedanput pričinilo da bi bila dobra takva scena ,.. 
Ali, vjerujte mi, ta je scena bila ipak prirodna, jer sam čak 
počela i plakati, i nekoliko sam dana iza toga plakala, a po- 
slije ručka sam sve zaboravila. I tako on ne dolazi već dvije 
sedmice, i ja mislim: zar zbilja više neće doći? To je bilo jučer, 
a kad sinoć, stigli iznenada ti »Glasovi«. Pročitala sam i 
ahnula. Ali tko je to napisao? Sigurno je on napisao, došao je 
onda kući, sjeo — i napisao; poslao — i oni štampali. To je 
bilo prije dvije sedmice. Ali, Aljoša, zar nije ovo užasno Što 
govorim, a ne govorim ono što bi trebalo? Ah, govor dolazi 
sam od sebe! 

— Moram danas svakako na vrijeme stići bratu — pro- 
muca Aljoša, 

— Sigurno, sigurno! Dobro je što ste me na to sjetili. Re- 
cite šta je to afekt? 

— Kakav afekt? — začudi se Aljoša. 

— Sudski afekt. Takav afekt zbog koga sve opraštaju. 
Makar šta učinili — odmah vam sve oproste, 

— A zašto pitate? 

— Evo zašto; ta Katja... Ah, to milo, milo stvorenje, 
samo ne mogu nikako da dokučim u koga je zaljubljena. Ne- 
davno je_bila kod mene, i ja nisam mogla ništa ispitati, A to 
manje što je sad počela đa govori sa mnom tako površno, 
samo o mome zdravlju i ništa drugo, i čak takvim tonom da 
sam sama sebi rekla: pa, neka, pa, bog s vama... Ah, jest, 
taj afekt: dakle, došao i taj liječnik. Znate li da je stigao li- 
ječnik? Pa kako ne biste znali, onaj što otkriva lude, ta vi ste 

ga pozvali, to jest, ne vi nego Katja. Uvijek Katja! Eto, vidi- 
te: sjedi pred vama čovjek koji nije nikako lud, ali iznenada 
padne u afekt. On je pri svijesti, zna šta radi, a, međutim, 
nalazi se u afektu. Pa, tako je sigurno i Dmitrij Fjodorovič 
bio u afektu. Čim su bili uvedeni novi sudovi, odmah se 
saznalo i za afekt. To je blagodat novih sudova. Došao taj 
liječnik i raspituje me za onu večer, pa o zlatnim rudnicima: 
kakav je on, reče, onda bio? Razumije se da je bio u afektu; 
došao i viče: novac, novac, tri tisuće, dajte mi tri tisuće, a 
onda je ubio. Eto, zbog toga će mu upravo oprostiti, jer 
se otimao, a ipak je ubio. 

— Ali on nije ubio — prekinuo je Aljoša oporo. Sve su ga 
više i više obuzimali nemir i nestrpljivost. 

— Znam, ubio je onaj starac, Grigorij... 

— Kako, Grigorij? — povika Aljoša. 

— On je, on, Grigorij. Kad ga je Dmitrij Fjodorovič uda- 
rio, ležao je časak, a poslije se digao, vidio otvorena vrata, 
ušao i ubio Fjodora Pavloviča, 

— Ali zašto, zašto? 

— Pao je u afekt. Kad ga je Dmitrij Fjodorovič lupio, on 
se osvijestio i pao u afekr te ušao i ubio. A što on sam veli 
da nije ubio, on se možda toga i ne sjeća. Ali, vidite, bit će 
bolje, bit će kudikamo bolje ako je ubio Dmitrij Fjodorovič. 
A tako je i bilo, iako kažem da je Grigorij, ali je sigurno 
Dmitrij Fjodorovič, i to je kudikamo, kudikamo bolje! Ah, 
ne zato bolje što je sin ubio oca, ja to ne odobravam, jer djeca 
su, naprotiv, dužna da poštuju svoje roditelje, ali bi ipak bilo 
bolje da je on, onda ne biste imali razloga da plačete, jer 
je ubio u nesvjesnom stanju, ili bolje rečeno sasvim svjesnom, 
samo što nije znao kako je do toga došlo. Pa, od volie im, 
mogu ga i osloboditi, to je tako humano, a i uvidjeli bi blago- 
dat novih sudova. Ali to nisam znala, a kažu da je tako već 
odavno, i kad sam jučer doznala, bila sam toliko iznenađena 
da sam htjela odmah poslati po vas. A poslije, ako ga oslo- 
bode, dovedite ga odmah meni na ručak, i ja ću pozvati poz- 
nanike da pijemo u čast novih sudova. Ne mislim da bi bio 
opasan, a uz to ću pozvati vrlo mnogo gostiju da ga mogu 
odmah izvesti, ako bi htio štogod... A kasnije bi mogao biti 
u nekom drugom građu mirovni sudac ili što drugo, jer su 
takvi, koji su sami pretrpjeli nesreću, bolji suci od drugih, A 
što je najglavnije, tko nije danas u afektu — vi, ja, svi smo 
mi u afektu, i koliko ima primjera: sjedi čovjek, pjeva ro- 

mancu, odjedanput mu se nešto ne sviđa, uzme pištolj i ubije 
bilo koga, a onda mu svi praštaju. Ja sam to nedavno čitala, 
i svi su liječnici to potvrdili. Sad to liječnici potvrđuju, sve 
potvrđuju, sve potvrđuju. Molim vas, i moja je Lise u 
afektu, a ja sam još jučer zbog nje plakala, prekjučer sam 
plakala, a danas sam se dosjetila da je to u nje naprosto 
afekt. Ah, Lise mi zadaje toliko jada! Mislim da je već sa- 
svim poludjela. Zašto vas je pozvala? Je li vas pozvala ili 
ste sami došli? 

— Jest, ona me je pozvala, i idem odmah do nje — reče 
Aljoša i diže se odlučno. 

— Ah, mili, dragi Alekseje Fjodoroviču, u tome i leži mož- 
da ono glavno — povika gospođa Hohlakova te iznenada 
udarivu plač. — Bog vidi da vam iskreno povjeravam Lizu, 
i to nije ništa što vas je ona krijući od majke pozvala. Ali 
Ivanu Fjodoroviču, vašem bratu, oprostite mi, ne bih mogla 
tako lako povjeriti svoju kćer, iako ga i dalje cijenim kao 
najviteškijeg mladića. Ali, pomislite, on je nedavno bio kod 
nje a da ja nisam ništa znala, 

— Kako? Šta? Kada? — neobično se začudi Aljoša. On 
nije više sjedao nego je stojeći slušao. 

— Sve ću vam to ispričati i možda sam vas zbog toga i 
pozvala, jer ja više ne znam zašto sam vas pozvala. Čujte: 
Ivan Fjodorovič bio je kod mene svega dvaput otkako se 
vratio iz Moskve, prvi put je došao kao poznanik da posjeti, 
a drugi put, još nedavno, bila je kod mene Katja, i on je do- 
šao kad je čuo da je ona kod mene, Nisam, dakako, pretendi- 
rala na njegove česte posjete, jer sam znala koliko sad i bez 
toga ima briga, vous comprenez, ceite affaire et la mort 
terrible de votre papa!, ali sam odjedanput saznala da je opet 
dolazio, ali ne do mene već do Lise; to je bilo prije svojih 
Šest dana, došao je, posjedio pet minuta i otišao. To sam 
saznala tek poslije tri dana od Glafire, i to me je neobično 
frapiralo. Odmah sam prizvala Lizu, a ona se smije: on je, 
kaže, mislio da vi spavate, i došao meni da se raspita za vaše 
zdravlje. Dakako, tako je i bilo. Samo Lise, Lise, o bože moj, 
koliku ona meni brigu zadaje! Pomislite, odjedanput ona 
jedne noći — ima tome već četiri dana, odmah poslije onog 
kad ste vi došli i otišli — odjedanput dobila ona noću na- 
pad, viče, ciči, histerija! Zašto ja nikad ne dobijem histerične 


1 Razumijete, taj slučaj i strašna smrt vašeg oca. 

napade? A sutradan opet napad, a onda prekosutra opet na- 
pad, a jučer, eto, taj afekt. I ona iznenada počela vikati: 
»Mrzim Ivana Fjodoroviča, zahtijevam da ga više ne prima- 
te, da mu zabranite dolaziti u našu kuću!« Sva sam se uko- 
čila jer me je to toliko iznenadilo i odgovorila joj: a zbog 
čega da to zabranim tako vrlom mladiću, a uz to čovjeku 
toliko učenom i nesretnom, jer su ipak te sve zgodice — ne- 
sreća, a ne sreća, nije li tako? A ona prasnula u smijeh na 
moje riječi i smijala se, znate, tako uvredljivo. Ali mi je milo, 
mislim što sam je nasmijala, sad će bar napadi proći, to više 
što sam i sama htjela da zabranim dolazak Ivanu Fjodoroviču 
zbog tih njegovih neobičnih posjeta bez mog znanja i da 
zatražim od njega objašnjenje. Ali se jutros Lise iznenada 
probudila i rasrdila na Juliju, pomislite, udarila je rukom 
po obrazu. Ta to je monstruozno, jer ja govorim svojim dje- 
vojkama »vi«. A poslije pola sata grli i ljubi Juliji noge. Me- 
ni je poručila da neće nipošto doći 1 da neće uopće više nikad 
ni dolaziti, a kad sam joj sama došla, navalila je da me ljubi 
i počela da plače, i plačući me izgurala napolje iz sobe bez 
ijedne riječi tako da nisam ama baš ništa doznala. A sad, dragi 
moj Alekseje Fjodoroviču, polažem sve nade u vas, i razu- 
mije se, cijela moja sudbina nalazi se u vašim rukama. Ja vas 
naprosto molim da odete do Lise i saznate od nje sve, kako 
vi to samo znate, i dođete da ispričate meni, meni, materi, 
jer ću, vi razumijete, umrijeti, naprosto umrijeti ako to po- 
traje i dalje, ili ću pobjeći od kuće. Ja više ne mogu izdržati. 
Strpljiva sam, ali mogu izgubiti strpljenje i onda... će biti 
užas. Ah, bože moj. Petre Iljiču, napokon! — povika gospođa 
Hohlekova i sva zasja kad opazi da ulazi Petar Iljič 
Perhotin. — Zakasnili ste, zakasnili! Ali ništa zato, sjedite, 
govorite, odlučujte o sudbini, pa, šta veli onaj odvjetnik? A 
kamo ćete vi, Alekseju Fjodoroviču? 

— Idem do Lise. 

— Ah, jest! Dakle, nećete zaboraviti, nećete zaboraviti što 
sam vas molila? Radi se o sudbini, sudbini! 

— Dakako da neću zaboraviti, ako bude moguće... ali 
sam toliko okasnio — mrmljaše Aljoša izmičući žurno. 

— Ali, sigurno, sigurno dođite, a ne »ako bude moguće«, 
inače ću umrijeti! — viknu za njim gospođa Hohlakova. Ali 
je Aljoša već bio izišao iz sobe. 

NI 


ĐAVOLČIĆ 


Kad je ušao u Lizinu sobu, zatekao ju je kako [leži u onom 
istom naslonjaču u kojem su je vozili dok još nije mogla ho- 
dati: Ona se nije ni pomakla da mu pođe u susret, ali se 
njen pronicavi, oštri pogled čisto upio u nj. Oči su joj bile ma- 
lo zapaljene, a lice blijedožuto. Aljoša se začudi koliko se pro- 
mijenila, čak izmršavjela za tri dana. Ona mu ne pruži ruke, 
On se sam dotače njenih tankih, dugačkih prstića što su ne- 
pomično ležali na njenoj haljini, zatim šuteći sjede njoj na- 
suprot. 

— Ja znam da se Žurite u tamnicu — progovori Liza oporo 
— a mama vas je zadržala dva sata i pričala vam maloprije 
o meni i Juliji. 

— Kako znate? — zapita Aljoša. 

— Prisluškivala sam. Što ste se zablenuli u me? Ako 
želim prisluškivati, prisluškujem, u tome nema ništa ružno. 
Ne molim za oproštenje. 

— A zbog čega ste neraspoloženi? 

— Naprotiv, vesela sam. Baš sam maloprije po trinaesti put 
razmišljala kako je dobro što sam vas odbila i što vam neću 
biti žena. Niste vi za muža: ako pođem za vas i odjedanput 
vam dam pismo da ga odnesete onome koga sam poslije vas 
zavoljela, vi ćete ga uzeti i zaista odnijeti, pa čak i odgovor 
donijeti. I kad vam bude četrdeset godina, i onda ćete još 
odnositi takva moja pisma. 

Ona se iznenada nasmija. 

— U vama ima nešto pakosno, ali i nešto bezazleno — os- 
mjehnu joj se Aljoša. 

— Bezazleno je to što vas se ne stidim. I još više, ne sa- 
mo da vas se ne stidim, nego i neću da vas se stidim, upravo 
vas, upravo vaš. Aljoša, zašto vas ne poštujem? Neobično vas 
volim, ali vas ne poštujem. Kad bih vas poštovala, ne bih 
rekla da vas se ne stidim, nije li tako? 

— 'Tako je. 

— A vjerujete li da vas se ne stidim? 

— Ne, ne vjerujem. 

Liza se opet nervozno nasmijala: govorila je užurbano, 
brzo. 

— Poslala sam vašem bratu Dmitriju Fjodoroviču slatkiša 
u tamnicu. Aljoška, znate li kako ste ljepuškasti! Ludo ću vas 
voljeti zato što ste tako brzo pristali da vas ne volim. 

— Danas ste me, Lise, zbog nečeg zvali? 

— Hrjela sam vam izraziti jednu svoju želju. Hoću da me 
netko muči, da me uzme za ženu, a poslije muči, prevari, na- 
pusti i ode. Ja neću da budem sretna. 

— Zar ste zavoljeli smutnju? 

— Ah, ja sam željna smutnje. Neprestano želim da zapa- 
lim kuću. Zamišljam kako ću se prišuljati i krišom potpaliti, 
svakako krišom. Oni gase, a ona gori. A ja znam i šutim, Ah, 
gluposti! I kako je dosadno! 

Gnušajući se, ona mahnu rukom. 

— Živite u izobilju — izgovori Aljoša tiho, 

— Šta, zar bi bolje bilo da sam siromašna? 

— Bolje. 

— 'To vam je vaš pokojni kaluđer napričao. To nije istina. 
Neka sam bogata, a svi ostali siromašni, ja ću jesti slatkiše i 
piti vrhnje, a nikom od njih ne dam. Ah, ne govorite, ne 
govorite (zamahnu ona rukom, iako Aljoša nije ni usta otvo- 
rio), već ste mi i prije sve to govorili, sve već znadem napa- 
met. Dosadno je. Ako budem siromašna, ja ću makar koga 
ubiti — a ako budem i bogata, možda ću također nekog 
ubiti — jer kakva ima smisla ovako sjediti! A znate li, ja ću 
žeti, raž Žeti. Udat ću se za vas, vi ćete biti seljak, pravi se- 
ljak, imat ćemo ždrijebe, hoćete li? Poznajete li Kalganova? 

— Poznajem! 

— On neprestano švrlja okolo i neprestano mašta. On 
kaže: zašto, zbilja, da se živi, bolje je maštati. Mašrati se mo- 
Že o najveselijem, a Živjeti je dosadno. A misli da se naskoro 
oženi, i meni je već ljubav izjavio. Umijete li vi goniti zvrk? 

— Umijem. 

— On je, eto, kao zvrk: zavrti ga i pusti i goni, goni, goni 
bičem. Udat ću se za nj i cijelog ću ga života goniti. Zar se 
ne stidite sa mnom sjediti? 

— Ne! 

— Sigurno se strašno ljutite što s vama ne govorim o sveti- 
njama. Ne želim biti sveta. Šta će učiniti na onom svijetu 
za najveći grijeh? "To vi morate točno znati. 

na Bog će suditi — reče Aljoša gledajući joj pravo u 
oči. 

— 'To baš i želim. Doći ću, mene će osuditi, a ja ću im se 
svima u oči nasmijati. Strašno želim, Aljoša, da zapalim našu 
kuću, još mi ne vjerujete? 

— A zašto ne bih vjerovao? Ima djece od dvanaest godina 
koju neobično veseli da nešto zapale, i ona zapale. To je kao 
neka bolest. 

— Nije istina, nije istina, možda ima takve djece, ali ja to 
ne mislim. 

— Vi držite zlo za dobro: to je trenutna kriza i tome je, 
možda, kriva vaša prijašnja bolest. 

— Prezirete me, dakle! Naprosto neću da činim dobro, već 
hoću da činim zlo, i tu nema nikakve bolesti. 

— Zašto biste činili zlo? 

— Da nigdje ništa ne ostane. Ah, kako bi bilo lijepo kad ne 
bi ništa ostalo! Znate, Aljoša, ponekad u mislima počinim 
užasno mnogo zla i svakakvih gadarija. Radit ću dugo po- 
tajno, i najzad će svi saznati. Opkolit će me i upirati u me 
prstima, a ja ću ih sve motriti. To je vrlo ugodno. Zašto je 
to tako ugodno, Aljoša? 

— Tako. To je potreba da se uništi nešto lijepo, ili, kako 
kažete, zapali. I to se također dešava. 

— Ali ja ne govorim samo onako, ja ću i učiniti. 

— Vjerujem. 

— Ah, kako vas volim što ste rekli: vjerujem. I vi nikad 
ne lažete. A možda mislite da vam ovo namjerno govorim 
samo da vas dražim? 

— Ne, ne mislim... iako, možda, postoji donekle za io 
potreba. 

— Donekle postoji. Pred vama neću nikad lagati — reče 
ona, a u očima joj sijevnu nekakva vatra. 

Aljošu je najviše iznenadila njena ozbiljnost: ni sjenke pod- 
smijeha i šaljivosti nije sad bilo na njenu licu, iako je nikad 
dotle, i u »najozbiljnijim« njenim trenucima, nije napuštala 
veselost i prokšenost. 

— Ima trenutaka kad ljudi vole zločin — reče Aljoša 
zamišljeno. 

— Jest, jest. Izrekli ste moju misao, svi ga vole, svi ga 
vole i uvijek vole, a ne samo u »trenucima«. Znate, kao da 
su se svi dogovorili da o tome lažu, i svi od toga doba lažu. 
Svi govore da mrze zlo, a u sebi ga svi vole. 

— A vi čitate još i sad, kao i do sada, loše knjige? 

— Jest, čitam. Mama čita i sakriva pod jastuk, a ja od nje 
kradem. 

— Kako se ne stidite što se upropašćujete? 

— Hoću da se upropastim. Ovdje ima jedan dječak koji je 
preležao između tračnica dok su iznad njega jurili vagoni. 
Sretnik! Čujte, sad će vašeg brata osuditi što je ubio oca, a svi 
se raduju što je ubio oca. 

— Raduju se što je oca ubio? 

— Raduju, svi se raduju. Svi vele da je to strašno, ali u 
sebi se raduju. Ja se prva radujem. 

— U vašim riječima da se svi raduju ima ponešto istine — 
reče Aljoša tiho. 

— Ah, kakve su u vas misli! — zaciča Liza ushićeno. — 
I to još od kaluđera! Nećete vjerovati, Aljoša, koliko vas po- 
štujem zato što nikad ne lažete. Ah, ispričat ću vam jedan 
svoj smiješan san: ponekad sanjam u snu đavole, kao noć je, 
ja sjedim u svojoj sobi kraj svjetla, ali iznenada iskrsnu svu- 
da đavoli, u svim kutovima, pod stolom, otvaraju vrata, a 
onamo za vratima ima ih čitava rulja i hoće da uđu i da me 
ščepaju. I već mi prilaze, već me hvataju. A ja se odjedan- 
put prekrižim, a oni svi ustuknu, ali ne odlaze nego stoje do 
vrata i po kutovima i čekaju. I ja odjedanput strašno za- 
želim da glasno psujem Boga, počnem psovati, a oni opet 
hrpimice nasrnu na me i već me zgrabe, ja se opet brzo pre- 
križim — i oni svi uzmaknu. Strašno veselo, čovjeku dah 
zastane. 

— I ja sam to isto sanjao — reče iznenada Aljoša. 

— Zbilja? — povika Liza u čudu. — Čujte, Aljoša, ne 
smijte se, ovo je vrlo važno: zar mogu dvije različite osobe 
usniti jedan te isti san? 

— Doista mogu! 

— Aljoša, velim vam, to je stražno važno — produži Li- 
za, Čudeći se nekako pretjerano. — Nije važan san, već to 
što ste mogli usniti isti san kao i ja. Vi nikad ne lažete pre- 
da mnom, ne lažete ni sad: je li istina? Ne rugate se? 

— Istina je. 

Liza je bila strašno potresena i zašutje na trenutak. 

— Aljoša, pohodite me, pohodite češće — progovori ona 
odjedanput moleći. 

— Uvijek ću vas, cijelog života pohađati — odgovora Aljo- 
ša odlučno. 

— Govorim jedino vama — otpoče opet Liza. — Govo- 
rim jedino sebi i još vama. Vama jedinome na cijelom svije- 
tu. I vama radije nego samoj sebi. I ja se vas uopće ne sti- 
dim, Aljoša, zašto se ja vas baš ne stidim, baš ništa? Aljoša, 
je li istina da Židovi na Pashu kradu djecu i kolju? 

— Ne znam. 

— Imam jednu knjigu, u njoj sam čitala o nekakvu sudu, 
kako je neki Židov četverogodišnjem dječaku odrezao naj- 
prije prste na objema rukama, a poslije ga razapeo na zid, 
pribio čavlima i raspeo, a kasnije na sudu priznao da je 
dječak umro brzo, poslije četiri sata. Kako brzo! Stenjao je, 
reče, stenjao, a on je kraj njega stajao i uživao. Kako je to 
divno! 

— Divno? 

— Divno. Ponekad mislim da sam ga sama raspela. On 
visi i stenje, a ja sjedim pred njim i jedem kompot od ana- 
nasa. Strašno volim kompot od ananasa. Volite li ga vi? 

Aljoša šutaše i gledaše ie. Njeno blijedožuto lice odjedan- 
put se unakazilo, a oči planule. 

— Znate li, kad sam pročitala o onom Židovu, da sam se 
svu noć tresla od plača. Predstavila sam sebi kako dijete 
jauče i. stenje (četverogodišnji dječaci imaju već razum), a 
misli o kompotu ne mogu nikako da se otresem. Ujutro sam 
poslala pismo jednom čovjeku da svakako dođe meni. On je 
došao, i ja mu odmah ispričala o dječaku i kompotu, sve 
sam mu ispričala, sve, i rekla da je to »divno«. On se odje- 
danput nasmijao i rekao da je to zbilja divno. Zatim se di- 
gao i otišao. Bio je kod mene svega pet minuta. Je li me on 


prezreo, prezreo? — ispravi se ona na ležaju i sijevnu oči- 
ma. 

— Recite — progovori Aljoša uzrujano — jeste li sami 
pozvali tog čovjeka? 

— Sama. 


— Poslali ste mu pismo? 

— Jest, pismo. 

— I samo zato da ga pitate o djetetu? 

— Ne zato, nikako ne zato. Ali čim je ušao, odmah ga o 
tome upitah. On je odgovorio, nasmijao se, ustao i otišao. 

— Taj se čovjek pošteno ponio prema vama — reče 
Aljoša tiho. 

— A nije li me prezirao? Rugao mi se? 

— Nije, jer on možda i sam vjeruje u kompot od anana- 
sa. On je, Lise, sad također bolestan na smrt. 

— Jest, vjerujte! — sijevnu Liza očima. 

— On nikog ne prezire — produži Aljoša. — On samo 
nikome ne vjeruje. A ako ne vjeruje, onda, dakako, i prezire. 

— Dakle i mene? Mene? 

— 1 vas. 

— "To je divno — zaškripa zubima Liza. — Kad je izi- 
šao i nasmijao se, osjetila sam da je divno biti prezren. I 
dječak odrezanih prstiju je nešto divno, ali je divno biti i 
prezren. 

Ona planu i nekako se pakosno nasmija Aljoši u oči. 

— Znate li, Aljoša, znate, htjela bih... Aljoša, spasite 
me! — skoči ona naglo s ležaja, poleti mu i snažno ga obuj- 
mi rukama. — Spasite me — gotovo prostenja ona. — Zar 
ću ikomu drugome na svijetu reći ono Što sam vama govo- 
rila? A ja sam istinu, istinu, istinu govorila! Ubiti ću se jer 
mi je sve ogavno! Neću da živim, jer mi se sve gadi! Sve mi 
se gadi, gadi! Aljoša, zašto me nimalo, nimalo ne volite! — 
završi pomamno. 

— Naprotiv, volim! — odgovori Aljoša vatreno. 

— A hoćete li za mnom plakati, hoćete li? 

— Hoću. 

— Ne zato što nisam htjela biti vaša Žena već naprosto 
za mnom plakati, naprosto? 

— Hoću. 

— Hvala vam! Meni su i potrebne samo vaše suze. A 
svi ostali neka me kazne, neka me pogube i zgaze nogom, 
svi, svi, ne izuzimajući nikoga. Jer ja ne volim nikoga. Ču- 
jete li ni-ko-ga! Naprotiv, mrzim! Odlazite, Aljoša, vrijeme 
je da idete bratu! — reče ona i istrgne mu se naglo. 

— Ali u kakvu ćete raspoloženju ostati? — zapita Aljo- 
ša gotovo u strahu. 

— Odlazite bratu, zatvorit će tamnicu, odlazite, evo vam 
šešir! Poljubite Mitju! Odlazite, odlazite! 

I ona gotovo silom izgura Aljošu napolje. On je gledaše 
tužno i neodlučno, ali odjedanput osjeti u svojoj desnoj ruci, 
pismo, pisamce, savijeno i zapečaćeno. On pogleda i odmah 
pročita adresu: »Ivanu Fjodoroviču Karamazovu«. Pogleda 
u Lizu, lice joj je bilo gotovo strašno. 

— Predajte, svakako predajte! — zapovijedaše ona sva 
nekako dršćući. — Još danas, odmah! Inače ću se otrovati! 
Zato sam vas i zvala. 

I brzo zalupi vratima. Brava škljocnu. Aljoša turi pismo 
u džep i uputi se pravo prema stepenicama, ne svraćajući 
gospođi Hohlakovoj, čak i zaboravivši na nju. A Liza je, 
čim je otišao Aljoša, odmah otključala vrata, odškrinula 
ih malo, turila prst između vrata i dovratka te iz sve snage 
zalupila vratima i prignječila prst. A kad su joj poslije de- 
set sekundi oslobodili prst, ona je otišla do svog ležaja, sje- 
la, posve se ispravila i počela pažljivo da razgleda svoj 
pomodreli prst i podsjelu kry ispod nokta. Usne su joj drh- 
tale i ona brzo prošapta u sebi: 

— Baš sam podla, podla, podla, podla! 


IV 
HIMNA I TAJNA 


Bilo je već veoma kasno (a zar je dugačak dan u stude- 
nom) kad je Aljoša pozvonio na vratima tamnice, Već se 
počelo smrkavati. Ali je Aljoša znao da će ga pustiti Mitji. 

U našem je gradu što se toga tiče isto kao i svuda. Iz počet- 
ka, dakako, do svršetka predistrage, bili su posjeti rodbine 
i nekih drugih osoba Mitji vezani uz neke neizbježne for- 
malnosti, ali kasnije, te formalnosti ne da su popustile, već 
su neke osobe koje su posjećivale Mitju postale same po se- 
bi izuzeci, I to je išlo čak dotle da je sastanak s uhapšeni- 
kom bio nekima ponekad dopušten u četiri oka u sobi od- 
ređenoj za sastanke. Uostalom, takvih je osoba bilo vrlo 
malo: naime, jedino Grušenjka, Aljoša i Rakitin. Ali Gru- 
šenjki je bio vrlo naklonjen sam upravitelj kotarske polici- 
je, Mihail Makarovič. Starca je tištalo u srcu što se onako 
izderao na nju u Mokrom. Poslije, kad je saznao suštinu 
svega, on je sasvim promijenio svoje mišljenje o njoj. I, čud- 
novato, mada je bio čvrsto uvjeren da je Mitja počinio zlo- 
čin, ipak je gledao na nj, otkako su ga zatvorili, nekako sve 
blaže: »Ovaj je čovjek, možda, dobre duše, ali je propao 

kao Šveđanin, od pijanstva i raspuštenosti«. Prijašnji užas 
zamijenila je sad u njegovu srcu samilost. Što se Aljoše tiče, 
njega je upravitelj kotarske policije neobično volio i odav- 
no poznavao, a Rakitin, koji se u posljednje vrijeme nava- 
dio da vrlo često dolazi uhapšeniku, bio je jedan od najpris- 
nijih poznanika »upraviteljevih gospođica«, kako ih je on 
sam nazivao, i svaki se bogovetni dan smucao po njihovoj 
kući. On je poučavao u kući nadzornika tamnice, dobroduš- 
na starčića, ali stroga službenika. A Aljoša opet bio je oso- 
biti i davnašnji nadzornikov poznanik, koji je volio da se s 
njim razgovara o »premudrosti« uopće. Ivana Fjodoroviča, 
na primjer, ne samo da je nadzornik poštovao već ga se čak 
bojao, a osobito njegova mišljenja, iako je i sam bio veliki fi- 
lozof, razumije se, »dokle je njegova pamet dosezala«. Ali je 
Aljoša u njemu pobuđivao nekakvu snažnu simpatiju. Upra- 
vo posljednje godine dao se na čitanje apokrifnih evanđelja 1 
neprestano je pričao mladom prijatelju o svojim dojmovima. 
Prije je čak dolazio njemu u manastir i raspravljao s njim 
s jeromonasima po cijele sate. Jednom riječi, ako bi Aljoša 
zakasnio u tamnicu, trebalo je samo da ode nadzorniku, i 
sve bi uvijek bilo u redu, Osim toga na Aljošu su se privikli 
svi tamničarski stražari odreda. Straža, dakako, nije činila 
nikakvih zapreka, samo ako bi starješine dali dopuštenje. 
Mitja je, kad bi ga pozvali, uvijek silazio iz svoje ćelije do- 
lje u sobu određenu za sastanak, Kad je Aljoša stupio u so- 
bu, sukobio se s Rakitinom koji je upravo odlazio od Mitje. 
Obojica su glasno govorili. Mitja ga je ispraćao, nečemu se 
glasno smijao, a Rakitin je gunđao. Rakitin nije volio 0so- 
bito u posljednje vrijeme, da se susreće s Aljošom, nije s njim 
gotovo ni govorio i pozdravljao ga nekako s nategom. Kad je 
ugledao Aljošu da ulazi, on je strašno stuštio obrve i svrnuo 
pogled u stranu, kao da je posve zabavljen zakopčavanjem 
svog dugačkog, toplog ogrtača s krznenim okovratnikom. A 
odmah zatim poče tražiti svoj kišobran. 

— Da ne zaboravim šta svoje — promrmlja on tek da neš- 
to kaže. 

— Samo da ne zaboraviš nešto tuđe — pecnu ga Mitja i 
odmah se glasno nasmija svojoj dosjetki. Rakitin odmah planu. 

— Preporuči to svojim Karamazovima, vi kmetski odrodi, 

a ne Rakitinu! — viknu on 1 sav se strese od bijesa. 
— Šta bulazniš? Našalio sam se! — povika Mitja. — 
Phi, do đavola! Svi su oni takvi — okrenuo se on Aljoši 

pokazavši glavom na Rakitina koji je odlazio. — Neprestano 
je kod mene sjedio, smijao se i bio veseo, a, gle, sad odjedan- 
put planu! Nije ti ni glavom kimnuo: jeste li se možda oz- 
biljno posvadili? A što ti dođe tako kasno? Ne da sam te 
čekao, već sam naprosto čeznuo za tobom, Ali ništa zato. 
Nadoknadit ćemo. 

— A što se navadio da tako često dolazi? Jesi li se spri- 
jateljio s njim, šta li? — zapita Aljoša pokazujući također 
glavom na vrata iza kojih je nestao Rakitin. 

— Ja da sam se s Mihailom sprijateljio? Ne, teško... I 
zašto, on je svinja! Drže da sam... podlac. Ni šale ne ra- 
zumiju... to im je glavna osobina. Nikada neće razumjeti 
šale. To je njihova duša, plosnata i hladna, isto onakvi kak- 
vi su mi se učinili tamnički zidovi kad sam stigao u tam- 
nicu. Ali, pametan je čovjek, pametan. Eh, Alekseju, na- 
strada mi sad glava! 

On sjede na klupicu i posadi do sebe Aljošu. 

— Jest, sutra je suđenje. A zar se ti, brate, zbilja ni naj- 
manje ne nadaš? — zapita ga Aljoša plašljivo. 

— Na šta ti to misliš — reče Mitja i pogleda nekako 
neodređeno. — Ah, ti govoriš o sudu! Pa, do davola! Do- 
sada smo se razgovarali neprestano o glupostima, samo o 
tom sudu, a o glavnom ti ne rekoh ni riječi. Jest, sutra je 
rasprava, ali nisam mislio na sud kad sam ti rekao da mi 
je glava nastradala. Nije glava otišla već ono što je bilo u 
glavi, to je nastradalo. Što me tako kritički motriš? 

— A šta ti pod tim misliš, Mitja? 

— Ideje, ideje, eto šta. Erika. Šta je to etika? 

— Etika? — začudi se Aljoša. 

— Jest, je li to kakva nauka, šta li? 

— Da, ima takva nauka... samo što ti ja, priznajem, ne 
mogu razjasniti kakva je to nauka. 

— Rakitin zna. Rakitin mnogo zna, neka ga đavo odere! 
Neće otići u kaluđere. Sprema se u Petrograd. Ondje će, 
kaže, u odjeljenje za kritiku, ali plemenita pravca. Da može 
koristiti i karijeru načiniti. Ah, u pravljenju karijere, u 
tome su majstori! Do đavola i etika. Propao sam, Alekseju, 
jest, božji čovječe. Volim te više nego sve ostale. Moje srce 
dršće za tobom, to ti velim. A tko je taj Karl Bernard!? 


1 Francuski fiziolog (1813—1878), koji je svojim idejama utjecao na 
E. Zolu. 


299 


— Karl Bernard? — opet se začudi Aljoša. 

— Ne, ne Karl, stoj, lupetam koješta: Claude Bernard, 
Što je to? Kemija, je li? 

— 'To je sigurno kakav učenjak — odgovori Aljoša. — 
Tek priznajem da ti o njemu ne umijem mnogo reći. Samo 
sam čuo da je učenjak, kakav — to ne znam. 

— Pa, neka ga nosi đavo, ni ja ne znam — opsova Mit- 
ja. — Najvjerojatnije da je kakav nitkov, a i svi su oni nit- 
kovi. A Rakitin će se provući. Rakitin će se kroz pukotinu 
provući, i on je Bernard. Uh, Bernardi! Mnogo ih se nako- 
tilo! 

— A šta ti je? — zapita Aljoša odlučno, 

— On hoće o meni, o mome procesu da napiše članak i 
da tim otpočne svoju ulogu u književnosti, zato i dolazi, to 
mi je sam rekao. Hoće da piše u određenom pravcu: »Na- 
grižen od okoline, nije mogao da ne ubije«, i tako dalje, raz- 
jasnio mi je sam. Bit će, kaže, začinjen nijansom socijalizma. 
Pa, kad će biti sa nijansom, neka bude s nijansom, svejedno mi 
je. Brata Ivana ne voli, mrzi ga, a ni tebe ne žali. Ali ga 
ne tjeram od sebe, jer je pametan čovjek. Međutim, neobić- 
no se razmeće. Evo što sam mu maloprije rekao; »Karama- 
zovi nisu hulje, već filozofi, jer su svi pravi ruski ljudi filo- 
zofi, a ti, ako si i učio, nisi filozof nego sluga.« On se smi- 
jao pakosno. A ja njemu: de mislibus non est disputandum!, 
dobra dosjetka, je li? Bar sam u klasicizam ugazio — nasmi- 
ja se iznenada Mitja. 

— Ali zbog čega si nastradao? Maloprije si to rekao — 
prekinu ga Aljoša. 

— Zbog čega sam nastradao? Hm! U suštini... ako se 
sve u cjelini uzme — Boga mi je žao, eto zbog čega! 

— Boga ti je žao, kako to? 

— Zamisli: ondje, u nervima, u glavi, to jest u mozgu 
ima nerava... (pa, neka ih đavo nosi!) ima takvih repića, 
ti nervi imaju naime repiće, e, čim oni ovdje zadršću... 
to jest, vidiš, ja pogledam u nešto očima, evo ovako, i oni 
zadršću, repići naime... a čim zadršću, odmah se pojavi 
slika, ali se ne pojavi odmah, već poslije jednog trenutka, 
proteče jedna sekunda, i onda se pojavi takav moment, te 
jest predmet ili događaj, ali — neka đavo nosi! — Vidiš, 

1 Milja je namjerno izmijenio latinsku poslovicu: de gustibus non est 
disputandum (o ukusima ne treba raspravljati) u »de mislibus... (6 
mislima ne treba raspravljati). 

zašto promatram, a onda mislim... zato, jer je tu repić, a 
nikako zbog toga što imam dušu i što je ondje slika i prili- 
ka, sve su to gluposti. To mi je, brate, Mihail još jučer rastu- 
mačio i kao da me je ožegao. Prekrasna je, Aljoša, ta nau- 
ka! Novi čovjek nastaje, to uviđam... 

— Eh, pa i to je dobro — reče Aljoša. 

— Što mi je Boga žao? Kemija, brate, kemija! Ne pomaže 
ništa, vaša svetosti, sklonite se malo, kemija dolazi! A Ra- 
kitin ne voli Boga, uh, ne voli! To im je svima najranjavije 
mjesto! Ali kriju! Lažu. Pretvaraju se. »Pa što, hoćeš li to 
prokrijumčariti u odjeljenju za kritiku?« pitam ga. — »Ta, 
javno mi neće dopustiti«, veli on i smije se. — Šta je onda, 
pitam ga, poslije svega toga čovjek? Bez Boga, naime, i bez 
budućeg života? Onda je, dakle, sad sve dopušteno, sve se 
smije raditi? — »A zar ti to nisi znao?« reče on i opet se 
smije. — »Pametan čovjek«, veli, »smije sve, pametan čovjek 
umije rakove hvatati, e, a ti si«, kaže, »ubio i uhvatio se i 
truneš u tamnici!« To on meni kaže. Prirodnjačka svinja! Ja 
sam prije takve bacao napolje, e, a sad ih slušam. Ali rekne 
i štošta valjano. A i piše mudro. On mi je prije jedne sedmice 
počeo da čita nekakav članak, namjerno sam ispisao iz njega 
tri reda, čekaj, evo ih. 

Mitja brzo izvadi iz džepa na prsluku papirić i pročita: 

»Da se riješi to pitanje, ponajprije je potrebno da čovjek 
svoju ličnost stavi nasuprot svojoj stvarnosti.« 

— A razumiješ li ti to? 

— Ne, ne razumijem — reče Aljoša, 

On znatiželjno promatraše Mitju 1 slušaše ga. 

— 1 ja ne razumijem. Mračno je i nejasno, ali zato mu- 
dro. »Svi«, kaže, »sada tako pišu, jer takva je sredina...« 
Sredine se boje. I stihove piše, podlac, Opjevao je Hohlako- 
vičinu nožicu, ha, ha, ha! 

— Čuo sam — reče Aljoša. 

— Čuo? A jesi li pjesmicu čuo? 

— Nisam. 

— Imam je, evo je, pročitat ću ti je. Ti ne znaš, nisam ti 
govorio, to je cijela priča. Ugursuz! Pred tri sedmice palo 
mu na pamet da me draži: »Ti si«, kaže, »upao kao budala 
zbog tri tisuće, a ja ću dignuti sto i pedeset tisuća, oženiti se 
jednom udovicom i u Petrogradu kupiti kamenu kuću.« 1 
ispričao mi da udvara Hohlakovoj, ona i kao mlada nije 
bila pametna, a sad je u četrdesetim godinama već sasvim po- 

ludjela. »A i osjetljiva je«, kaže, »vrlo neobično, na to ću je 
upecati. Oženit ću se, odvesti je u Petrograd i ondje ću po- 
četi izdavati novine.« I njemu potekla iz usta strašno po- 
hotljiva slina — ali ne slina za Hohlakovom, već zbog onih 
sto 1 pedeset tisuća. I uvjeravao me, uvjeravao me, svaki mi 
dan dolazi: »predaje se«, kaže. Sav se sjao od radosti. Ali ga 
iznenada istjeraše: Perhotin, Petar Iljič, odnese pobjedu, sila! 
Zbilja, ja bih poljubio tu ludicu što ga je istjerala! On je, 
znaš, onda kad mi je dolazio, sastavio tu pjesmicu. »Prvi 
put«, reče, »kaljam ruke i pišem stihove da je zavedem i, 
dakle, postignem koristan cilj. Ako ugrabim od lude kapital, 
mogu poslije tim novcem koristiti građanstvu.« Oni za svaku 
svoju svinjariju nalaze opravdanje u građanskoj koristi! »A 
ipak sam«, kaže, »napisao bolje nego tvoj Puškin, jer sam 
umio da i u šaljive stihove upletem građansku nevolju.« To 
Što reče o Puškinu, to mi je razumljivo. A ako je zaista bio 
darovit čovjek i samo nožice opisao! I bio ponosan na svoje 
stihove! U tih je ljudi samo taština, jedino taština! »Iscjelje- 
nju nožice moje obožavane« — takav je naslov smislio — 
prokšen čovjek! 

Kakva li je već nožica, 

Nožica malko natekla! 

Doktori je gledaju, liječe, 

Povezuju i iznakazuju. 


Ne žalim ja nožica — 
Neka ih Puškin pjeva: 
Ja žalim glavicu 

Koja ne shvaća ideja. 


Već bi nešto i shvatila, 
Ali, eto, pomela je nožica! 
Ej, neka ozdravi nožica, 
Pa će shvatit glavica. 


Svinja, prava svinja, ali je hulji šaljivo ispalo! I zbilja je 
upleo »građansku«. A kako se razbjesnio kad su ga izjurili. 
Škrgutao je zubima. 

— On se već osvetio — reče Aljoša. — Napisao je dopis 
o Hohlakovoj. 


.! Ovi Rakitinovi kupleti podsjećaju na Minajevljevu parodiju Puše 
kinovih stihova o Petrogradu. 

I Aloša mu ukratko ispriča o dopisu u novinama »Glasovi«. 

— On je, on! — potvrdi Mitja namrgođeno. — On! Ti do- 
pisi... znam... to jest, koliko je već podlosti napisano, na 
primjer, o Grušenjki! I o onoj također, o Katji... Hm! 

I on zabrinuto pređe sobom. 

— Brate, ne mogu dugo ostati — reče Aljoša poslije kratke 
stanke. — Sutra je za te užasan, velik dan: izvršit će se nad 
tobom božji sud... i ja se čudim, ti hodaš i, mjesto da go- 
voriš o tome, pričaš o bogzna čemu... 

— Ne, ne čudi se — prekinu ga Mitja vatreno. — A, zar 
da govorimo o onom smrdljivom psu? O ubojici? Dosta smo 
se o tome narazgovarali. Neću više ni da čujem o smrdlji- 
vom sinu Smerdjašče! Njega će Bog ubiti, vidjet ćeš, Šuti. 

On onako uzrujan priđe Aljoši i naglo ga poljubi. Oči mu 


sijevnu. 
— Rakitin to ne može razumjeti — otpoče on kao u nekom 
zanosu — a ti, ti ćeš sve razumjeti. Zato sam te željno išće- 


kivao. Vidiš, ja sam već odavno htio da ti štošta kažem me- 
đu ovim golim zidovima, ali sam uvijek Šutio o onom glav- 
nom: vrijeme kao da još nije bilo kucnulo. Čekao sam pos- 
ljednji trenutak, pa da ti izlijem svoju dušu. Brate, ja sam 
za ova dva mjeseca osjetio u sebi novog čovjeka, uskrsnuo je 
u meni novi čovjek! Bio je zatvoren u meni i ne bi se nikad 
javio da nije bilo ovoga groma. Strahota! I što zato što ću u 
rudnicima dvadeset godina rudu pijukom kopati — toga se 
nimalo ne bojim, već me nešto drugo sada užasava: da me ne 
napusti uskrsli čovjek! I ondje, u rudnicima, pod zemljom, 
možeš naći kraj sebe, u isto takvu robijašu i ubojici, čovječje 
srce i sprijateljiti se s njim, jer i ondje možeš živjeti i voljeti 
i stradati! U tom se robijašu može preporoditi i uskrsnuti 
zamrzlo srce, može se godine i godine njegovati i napokon iz- 
vesti iz pećine na vidjelo sad već veliku dušu, mučeničku svi- 
jest, preporoditi ga u anđela, uskrsnuti kao junaka. A njih 
ima mnogo, ima ih na stotine, i svi smo mi zbog njih krivi! 
Zašto mi je onda došlo u san »djetešce« u onakvu trenutku? 
»Zašto je dijete siromašno?« To je bilo kao neko proročanstvo 
u tom trenutku! Zbog tog »djetešceta« i idem. Jer su svi za 
sve krivi. Za sve vrijedi »djetešce«, jer ima i velike i male 
djece. Svi su — »djetešce«. Za sve i idem, jer netko mora i za 
sve poći. Ja nisam ubio oca, ali moram da idem. Uzimam na 
se! Sve sam to ovdje shvatio... evo ovdje, među ovim golim 
zidovima! A njih ima mnogo, ima ih ovdje na stotine, mislim, 

onih podzemnih, s pijucima u rukama. O, jest, mi ćemo biti u 
lancima i nećemo biti slobodni, ali ćemo onda, u velikoj na- 
šoj tuzi, ponovno uskrsnuti za radost, bez koje čovjek ne može 
Živjeti, a Bog postoji, jer Bog daje radost, to je njegova velika 
povlastica. Gospode, samo kad bi se čovjek rastopio u mo- 
litvi! Kako bih mogao biti ondje pod zemljom bez Boga! Raki- 
tin laže: ako Boga sa zemlje protjeraju, mi ćemo ga pod zem- 
ljom nači! Robijaš ne može bez Boga opstojati, njemu ie čak 
teže bez njega nego nerobijašu. I onda ćemo mi, podzemni 
ljudi, zapjevati iz zemljinih njedara himnu Bogu, u koga je 
radost! Neka živi Bog 1 njegova radost! Ja ga ljubim! 

Dok je govorio, Mitja se gotovo gušio. Poblijedio je, usne 
su mu drhtale, a iz očiju tekle suze. 

— Jest, život je pun, života ima i pod zemljom! — otpoče 
on ponovo. — Ti nećeš vjerovati, Aljoša, koliko sada želim 
živjeti, kolika se čežnja da postojim i da sam svjestan sebe ro- 
dila u meni baš među ovim golim zidovima! Rakitin ne ra- 
zumije to, njemu da je samo da dođe do kuće i da nađe stana- 
ra, ali ja sam čekao tebe. Pa i šta je to patnja? Ja se nje ne bo- 
jim, pa bila i beskonačna. Sad se ne bojim, a prije sam se bojao. 
Znaš, ja možda i neću odgovarati na sudu... Meni se čini da 
ja imam sad toliko te snage u sebi da ću sve svladati, sve 
patnje, samo da sebi mogu reći i neprestano govoriti: ja 
postojim! U tisućama muka — postojim, previjam se od 
mučenja — ali postojim! Ako me nabiju na kolac, ipak posto- 
jim i vidim sunce, a ako i ne vidim sunca, ipak znam da ono 
postoji. A znati da postoji sunce — to je već potpun život. 
Aljoša, kerubine moj, mene ubijaju razne filozofije, ali neka 
ih đavo nosi! Brat Ivan... 

— Šta brat Ivan? — prekinu ga Aljoša, ali ga on ne ču. 

— Vidiš, prije nije bilo u meni svih tih sumnja, ali se sve 
to u meni krilo. Možda sam baš zato što su u meni bjesnjele te 
nepoznate ideje i pijančevao i tukao se i bjesnio. Ja sam se 
i tukao zato da ih stišam u sebi, da ih primirim i ugušim. 
Brat Ivan — on nije Rakitin, on krije ideju. Brat Ivan je 
sfinga, on šuti, neprestano šuti. A mene muči misao o Bogu. 
Samo me to i muči. A šta onda ako Bog ne postoji? Šta onda 
ako Rakitin ima pravo da je to umjetna ideja čovječanstva? 
Bko on ne postoli, onda je čovjek vladar zemlje, svemira. 
Veličanstveno! Ali kako će postojati vrline bez Boga? Jedno 
pitanje! Ja neprestano o tome mislim. Jer koga će onda voljeti 
čovjek? Kome će biti zahvalan, kome himnu pjevati? Rakitin 

se tome smije. Rakitin kaže da se može čovječanstvo voljeti 
i bez Boga. Ali tako što može tvrditi samo slinavi balonja, 
a ja to ne mogu pojmiti. Lako je živjeti Rakitinu: »Ti se«, 
reče mi on danas, »radije potrudi oko proširenja građanskih 
i ljudskih prava, ili bar oko toga da ne raste cijena govedini, 
tim ćeš jednostavnije i brže ukazati čovječanstvu ljubav, nego 
filozofijom.« Ja sam ga zato valjano pobio: »A ti ćeš«, rekoh 
mu, »bez Boga još i sam govedini povisiti cijenu, ako ti do- 
padne šaka, i dići od kopjejke na rubalj.« On se rasrdio. Jer 
šta je vrlina? Odgovori mi, Aljoša. Za me je vrlina jedno, za 
Kineza drugo — dakle nešto relativno. Ili nije? Nije relativ- 
no? Lukavo pitanje! Ti se nećeš smijati ako ti kažem da 
nisam zbog toga dvije noći spavao. Čudim se sad samo tome 
kako mogu ljudi živjeti a da o tome ništa ne misle. Tišina! 
Ivan nema Boga. On ima ideju. To prelazi moje dimenzije. 
Ali on šuti. Mislim da je on mason. Pitao sam ga jeli — a 
on šuti. Htio sam da se napijem vode iz njegova vrela — on 
šuti, Samo je jedanput rekao jednu riječcu. 

— Šta je rekao? — upade Aljoša žurno. 

— Rekao sam mu: ako je tako, onda je, dakle, sve dopušte- 
no? On se stuštio. »Fjodor Pavlovič«, reče on, »tatica naš, bio 
je prase, ali je mislio pravilno.« Eto, što mi je odbrusio. To 
je sve što mi je rekao. To je ipak čistije od Rakitina, 

— Jest — potvrdi Aljoša gorko. — Kad je bio kod tebe? 

— O tome ćemo poslije, a sada nešto drugo. Do sada ti 
nisam o bratu Ivanu govorio ništa. Odlagao sam za svršetak, 
Kad se ovaj moj slučaj ovdje okonča i izreknu presudu, onda 
ću ti nešto saopćiti, sve ću ti ispričati. Radi se o nečem straš- 
nom... A ti ćeš mi biti sudac u tome. A sada i ne započinji o 
tome, sad šuti. Vidiš, ti govoriš o sutrašnjem, o sudu, a ja, 
vjeruj mi, ne znam ništa. 

— Jesi li govorio s onim odvjetnikom? 

— Ah, kakav odvjetnik! Govorio sam mu o svemu. To 
je okretan nitkov, prijestolnički nitkov, Bernard! Samo mi ne 
vjeruje ni koliko psu. Predstavi sebi, vjeruje da sam ga ja 
ubio — to već vidim. »A zašto ste«, pitam ga, »onda došli da 
me branite?« Pljujem na njih. I liječnika su također pozvali, 
hoće da dokažu da sam lud. To im neću dopustiti! Katerina 
Ivanovna hoće da dokraja izvrši »svoju dužnost«. Sili se! 
(Mirja se gorko osmjehnu.) Mačka! Tvrdo srce! O ona, me- 
đutim, zna da sam kazao za nju onda u Mokrom da je ona 
žena vrlo velikog gnjeva! Dojavili su joj to. A i iskazi su se 

umnožili kao pijesak u moru! Grigorij je ostao pri svome; 
Grigorij je pošten, ali je budala. Mnogi su ljudi pošteni samo 
zato jer su budale. "To je — misao Rakitinova. Grigorij mi je 
neprijatelj. Ponekoga je korisnije imati za neprijatelja nego za 
prijatelja. To kažem za Katerinu Ivanovnu. Bojim se, oh, da 
će ona kod suda ispričati o poklonu do zemlje nakon onog 
slučaja s one četiri tisuće i pet stotina rubalja! Sve ću vratiti 
do posljednje pare. Neću njenih žrtava! Postidjet će me pred 
sudom! Nekako ću to podnijeti? Otiđi joj, Aljoša, i zamoli je 
da to ne spominje na sudu, Ali to je nemogliće? Ali, do đa- 
vola, meni je svejedno, nekako ću ipak podnijeti! Ali je ja ne 
žalim. Sama to želi. Po zasluzi trpi lopov muke. Održat ću 
svoj govor, Alekseju. (On se oper gorko osmjehnu.) Ali... 
ali Grušenjka, Gruša, Gospode! Zašto ona prima sad na se 
toliku patnju? — uskliknu on iznenada u suzama. — Ubija 
me Gruša, pomisao na nju ubija me, ubija! Ona je maloprije 
bila kod mene... 

— Ona mi je sama pričala. Ti si je danas strašno uvrijedio. 

— Znam. Neka me đavo nosi zbog mog karaktera, Bio sam 
na nju ljubomoran. Kad je odlazila, pokajao sam se i polju- 
bio je. Ali oproštenja nisam molio. 

— A zašto nisi zamolio? — zapita ga Aljoša. 

Mitja se iznenada gotovo veselo nasmija. 

— Neka te Bog sačuva, mili mladiću, da ikad od ljubljene 
žene zatražiš oproštenje zbog svoje krivice! Osobito od ljub- 
ljene, osobito, pa ne znam kako joj bio kriv! Jer žena je — 
brate, đavo bi ga znao šta, ali, ja ih bar poznajem! Pokušaj 
priznati pred njom krivicu: »Kriv sam«, reci, »oprosti, molim 
te« — i odmah će se osuti tuča prijekora! Ni za živu glavu 
neće oprostiti otvoreno i naprosto, već će te poniziti kao dro- 
njak, nabrojit će ti i ono što nije nikad ni bilo, sve će izredati, 
ništa neće zaboraviti, još će svoga nadodati i tek će onda 
oprostiti. I to će učiniti najbolja, najbolja među njima! Sa- 
strugat će posljednje strugotine i sasuti ti na glavu — toliko 
se živoderstva nalazi u njima, u svima odreda, u tim anđe- 
lima bez kojih ne možemo Živjeti! Vidiš, dragi, reći ću ti 
otvoreno i jednostavno: svaki pristojan čovjek mora biti pod 
papučom bar jedne žene. To je i moje uvjerenje; ne uvjerenje, 
ja to osjećam. Muškarac mora biti velikodušan, to ga neće 
ukaljati. Ni junaka neće ukaljati, Cezara neće ukaljati! Ali 
oproštenje ipak ne moli, nikad, nipošto. Zapamti ovo pravilo: 
saopćio ti ga je tvoj brat Mitja koga su žene upropastile. Ne, 

ja ću se radije, i ne moleći za oproštenje, nekako drukčije odu- 
Žiti Grušenjki. Ja joj odajem pobožno poštovanje, Alekseju, po 
božno poštovanje! Samo što ona to ne vidi, uvijek joj je malo 
ljubavi. I muči me, ljubavlju me muči. A što je bilo prije! 
Prije su me mučile jedino infernalne konture, a sad sam cijelu 
njenu dušu primio u svoju dušu i po njoj postao čovjekom! 
Hoće li nas vjenčati? I bez toga ću umrijeti od ljubomore. I 
tako svaki dan snivam o nečem... A što ti je ona o meni 
govorila? 

Aljoša ponovi sve što mu je Grušenjka maloprije rekla. 
Mitja sasluša sve pojedinosti, za neke se potanko raspita i bi 
zadovoljan. 

— Dakle, ne ljuti se što sam ljubomoran? — viknu on. 
— Prava žena! »Imam samo tvoje srce.« Ah, volim takva 
tvrda srca, iako ne trpim kad su na me ljubomorna, ne trpim! 
Tući ćemo se... Ali voljeti, voljet ću je bezgranično, Hoće 
li nas vjenčati? Zar robijaše vjenčavaju? 'To je pitanje. A bez 
nje ne mogu živjeti. 

Mitja smrknut prođe sobom. U sobi se bilo već gotovo 
smračilo. On se odjedanput srašno zabrinu. 

— Dakle tajna, kaže, tajna? I nas smo se troje, misli, za- 
vjerili protiv nje, i »Kaćka« je, veli, umiješana? Ne, brate, ne, 
Grušenjka, nije to. Ti si tu promašila, glupo si ženski proma- 
šila! Aljoša, dragi, eh, šta bilo da bilo, otkrit ću ti našu 
tajnu. 

On se obazre na sve strane i naglo priđe sasvim do Aljoše 
koji je pred njim stajao i stade mu šaptati tajanstvena lica, 
iako ga zapravo nije mogao nitko čuti; stari je stražar drije- 
mao u kutu na klupi, a do vojnika stražara nije mogla do- 
prijeti ni jedna riječ. 

— Otkrit ću ti cijelu tajnu! — Šaptaše Mitja žurno. — 
Htio sam ti poslije otkriti, ali mogu li se ja bez tebe na nešto 
odlučiti? Ti si za me sve. Iako kažem da je Ivan od nas viši, 
ali ti si moj kerubin. Samo ti odlučuješ. Možda si ti najviši 
čovjek, a ne Ivan. Vidiš, ovdje se radi o savjesti, o višoj sa- 
vjesti — tajni, toliko važnoj da ja sam nisam mogao s njom 
izaći na kraj i zato sam sve tebi prepustio. A ipak je sad još 
rano da se odlučuje, jer se mora čekati osuda: kad padne osu- 
da, onda ćeš ti odlučiti o mojoj sudbini. Sad ne odlučuj; sada 
ću ti reći sve, sve ćeš čuti, ali ne odlučuj. Čekaj i Šuti. Neću 
ti sve otkriti. Reći ću ti samo ideju, bez pojedinosti, a ti šuti. 
Ni pitanja, ni pokreta, pristaješ li? Uostalom, Gospode, ka- 

Mo ću s tvojim očima? Bojim se da će tvoje oči presuditi pa 
ma ti i šutio. Ah, bojim se! Aljoša, čuj: brat Ivan mi je pred- 
ložic da bježim. Pojedinosti neću spominjati: sve je unaprijed 
udešeno, sve se može izvesti. Šuti, ne odlučuj. U Ameriku 
s Grušom. Jer ja ne mogu živjeti bez Gruše! A što, onda ako 
je onamo meni ne puste? Zar robijaše vjenčavaju? Brat Ivan 
kaže da ne vjenčavaju. A šta ću ja bez Gruše ondje pod zem- 
ljom s pijukom? Tim ću pijukom samo sebi smrskati glavu. 
A, s druge strane, savjest? Pobjegao sam pred patnjama. Dan 
mi je bio znak — i ja znak odbacio, otvoren mi je bio put 
očišćenja — ja sam načinio »nalijevo krug«. Ivan mi kaže da 
mogu biti u Americi »uz dobre nakane« od veće koristi nego 
pod zemljom. A gdje ćemo otpjevati našu podzemnu himnu? 
Sta je Amerika, Amerika je opet taština! A i lopovluka, mi- 
slim, ima mnogo u Americi, Pobjegao sam da me ne raspnu! 
Jer, velim ti, Aljoša, ti jedino možeš to razumjeti i nitko drugi, 
za druge su ovo gluposti, buncanje, sve to što sam ti govorio 
o himni. Reći će da sam pomjerio pameću ili da sam budala. 
Što se himne tiče, razumije i Ivan, o, razumije, samo na to 
ne odgovara, već šuti. Ne vjeruje u himnu, Ne govori, ne 
govori: ta ja vidim kako ti gledaš — ti si već odlučio! Ne od- 
lučuj, poštedi me, ja ne mogu živjeti bez Gruše, sačekaj 
osudu! 

Mitja završi kao u nekom zanosu. Držao je Aljošu objema 
rukama za ramena i čisto se upio u njegove oči svojim po- 
Žudnim plamenim pogledom. 

— Zar robijaše vjenčavaju? — ponovi on po treći put mo- 
leći. 

Aljoša ga slušaše neobično začuđen i bijaše duboko potre- 
sen. 

— Reci mi samo jedno — progovori on. — Navaljuje li 
Ivan mnogo i tko je to prvi smislio? 

— On, on je smislio, on i navaljuje. Neprestano mi je do- 
lazio i odjedanput, prije sedmicu dana, čim je došao, otpočeo 
je odmah s tim. Strašno navaljuje. Ne moli, već zapovijeda. 
Ne sumnja da ću ga poslušati, mada sam mu otvorio cijelo 
svoje srce, kao i tebi, i o himni govorio, ali o tome kasnije. 
Histerično želi. Glavno su novci: deset tisuća, veli, tebi za 
bijeg, a dvadeset tisuća za Ameriku; s deser tisuća divno 
ćemo izvesti bijeg. 

— I rekao da mi nipošto ne spominješ? — zapita ga pono- 
vo Aljoša. 

— Baš nikome, a izričito ne tebi: tebi nipošto. Sigurno se 
boji da ćeš stati preda me kao savjest. Ne govori mu da sam 
ti kazao. Ah, ne spominji mu! 

— Imaš pravo — odluči Aljoša. — Ne može se odlučiti 
prije presude! Poslije osude ćeš sam odlučiti. Onda ćeš u sa- 
mom sebi naći novog čovjeka, i on će odlučiti, 

— Novog čovjeka ili Bernarda, taj će odlučiti na bernard- 
ski način! Jer mi se čini da sam i ja prezreni Bernard! — 
gorko se iskesi Mitja. 

— A zar se ti, brate, zbilja, zbilja uopće ne nadaš da ćeš 
se uspjeti osloboditi optužbe? 

Mitja grčevito uzdigne ramena i odričući mahnu glavom. 

— Aljoša, dragi, vrijeme je da ideš — reče on požurujući 
ga. — Nadzornik se već razvikao u dvorištu, sad će odmah 
ovamo doći. Već je kasno, protivi se propisima. Zagrli me 
brzo, prekriži me, dragi, prekriži za sutrašnji križ... 

Oni se zagrliše i poljubiše. 

— Ivan predlaže — reče Mitja naglo — da bježim, a ipak 
vjeruje da sam ubio! 

Tužan osmijeh pojavi se na njegovim usnama. 

— Jesi li ga pitao: vjeruje ili ne vjeruje? — zapita Aljoša. 

— Ne, nisam ga pitao. Htio sam da ga pitam, ali nisam 
mogao, snage mi nije doteklo. Ali svejedno, poznao sam po 
njegovim očima. Dakle, zbogom! 

Oni se još jedanput brže-bolje poljubiše, i Aljoša je već bio 
izišao kad ga Mitja iznenada ponovo zovnu: 

— Stani preda me, evo ovako. 

I on opet čvrsto uhvati Aljošu objema rukama za ramena. 
Lice mu je odjedanput toliko poblijedilo da je to čak i u 
gotovo potpunom mraku bilo vrlo uočljivo. Usne mu se iskri- 
vile, pogled upio u Aljošu. 

— Aljoša, reci mi čistu istinu, kao pred Gospodom Bo- 
gom: vjeruješ li ti da sam ja ubio ili ne vjeruješ? Ti, naime, 
osobno ti, vjeruješ li ili ne vjeruješ? Čistu istinu, ne laži! — 
viknu on bijesno. 


— Prođi se, što ti... — promuca Aljoša posve zbunjen. 
— Čistu istinu, čistu, ne laži! — ponovi Mitja. 
— Ni trenutka nisam vjerovao da si ti ubojica! — ote se 


Aljoši iz grudi uzdrhtalim glasom i on uzdignu desnu ruku 
uvis kao da priziva Boga za svjedoka. Sreća obasja za tre- 
nutak cijelo Mitjino lice. 

— Hvala ti! — reče on otegnuto, kao da je predahnuo 
poslije nesvjestice. — Sada si me preporodio... Vjeruješ li: 
sve dosad sam se bojao da pitam tebe, i to tebe, tebe! Ali, 
odlazi, odlazi! Ti si me okrijepio za sutrašnji dan, blagoslovio 
te Bog! Ali, odiazi, voli Ivana! — ote se napokon Mitji. 

Aljoša iziđe posve obliven suzama. Toliko nepovjerenje, to- 
liko nepouzdanje, čak u njega, u Aljošu — sve je to odjed- 
nom rastvorilo pred Aljošinim pogledom takvu provaliju be- 
zizlazne tuge i očajanja u duši njegova nesretna brata, kakvu 
on dosad nije ni naslućivao. Odjedanput ga obuze duboko, 
beskrajno suosjećanje i trenutno ga užasno mučaše. Njegovo 
probodeno srce strašno ga je boljelo. »Voli Ivana!« sjetio se 
on maloprijašnjih Mitjinih riječi. A on je i išao Ivanu. Još je 
jutros neobično zaželio da se sastane s Ivanom. Njega nije 
Mitja ništa manje mučio nego Ivan, a sad, poslije sastanka s 
bratom, više nego ikad. 


V 
NISI TI, NISI TI! 


Putem do Ivana morao je proći pored kuće u kojoj je sta- 
novala Katerina Ivanovna. Njeni prozori bili su rasvijetljeni. 
On iznenada zastade i odluči da uđe. S Katerinom Ivanovnom 
nije se vidio već više od sedmice dana. Ali mu je iznenada 
palo na pamet da je Ivan možda sad kod nje, upravo uoči 
takvog dana. Kad je pozvonio i stupio na stepenice slabo os- 
vijetljene kineskim fenjerom, spazio je kako odozgo silazi 
čovjek u kome je, kad je stigao do njega, prepoznao brata. 
Ovaj se sigurno već vraćao od Katerine Ivanovne, 

— Ah, to si samo ti — reče hladno Ivan Fjodorovič. — 
Onda, zbogom. Ideš njoj? 

— Idem. 

— Ne savjetujem ti, ona je uzbuđena, i ti ćeš je još gore 
oneraspoložiti. 

— Neće, neće! — iznenada zavika glas odozgo, s vrata, 
koja su se u tom trenutku otvorila. — Alekseju Fjodoroviču, 
dolazite od njega? 

— Jest, bio sam kod njega. 

— Poručuje li štogod? Ulazite, Aljoša, i vi se, Ivane Fjodo- 
roviču, svakako, svakako vratite. Ču-je-te li! 

Katjin je glas zazvučao tako zapovjednički da je Ivan Fjo- 
dorovič poslije trenutnog oklijevanja ipak odlučio da se po- 
novo uspne zajedno s Aljošom. 

— Prisluškivala je! — prošapta on razdraženo za se, ali 
je Aljoša to ipak čuo. 

— Dopustite mi da ostanem u ogrtaču — reče Ivan Fjodo- 


rovič ulazeći u sobu. — Neću ni sjesti. Ne ostajeri duže od 
jedne minute. 
— Sjednice, Alekseju Fjodoroviču —- reče Katerina iva- 


novna, ali sama ne sjede. Ona se za ovo vrijeme malo promi- 
jenila, ali njene oči sijevale su zlogukira plamenom. Aljoša se 
poslije sjetio da mu se ona učinila tada izvanredno lijepom. 

— A šta mi poručuje? 

— Samo jedno — reče Aljoša gledajući joj pravo u lice — 
da štedite sebe i ne govorite na sudu ništa o onom (on se malo 
smete) što je bilo među vama... u početku vašeg poznan- 
stva... u cnom gradu... 

-— A, o onom poklonu do zemlje zbog onih novaca! — do- 
čeka ona i nasmija se gorko. — Onda, boji li se on za se iji 
za me — je li? Rekao je da Štedim — a koga? Njega ili sebe? 
Recite, Alekseju Fjodoroviču? 

Aljoša je pomno promotri, nastojeći je shvatiti. 

— 1 sebe 1 njega — reče on tiho. 

— Odista — odsiječe ona nekako bijesno i iznenada po- 
crvenje. — Vi me, Alekseju Fjodoroviču, još ne poznajete — 
reče ona prijeteći — a i ja sama još ne poznajem sebe. Možda 
ćete zaželjeti da me poslije sutrašnjeg preslušavanja zgazite 
nogama. 

— Vi ćete svjedočiti pošteno — reče Aljoša — samo je to 
potrebno. 

— Žena je često nepoštena — zaškrguta ona zubima. — 
Još prije jednog sata sam mislila da će mi biti strašno i dotaći 
se onog odroda... kao kakva gada... a sad više ne raislim, 
jer on je još jednako za me čovjek! i je li on ubio? On ubio? 
— povika ona odjedanput histerično, okrenuvši se naglo Iva- 
nu Fjodoroviču. 

Aljoši je edmah bilo jasno. da je ona to isto pitanje već 
zadavala Ivanu Fjodoroviču i, možda, tek minutu jednu prije 

njegova dolaska, i to ne prvi put, nego stoti put, i da su se 
na kraju posvadili. 

— Bila sam kod Smerdjakova... — produži ona obraća- 
jući se neprestano Ivanu Fjodoroviču... — Ti, ti si me uvje- 
rio da je on ocoubojica. Samo sam tebi i povjerovala! — 
Ovaj kao da se s nategom osmjeknu. Aljoša zadrhta kad 
ču gdje mu govori ti. Nije mogao ni slutiti da su u takvim 
odnosima. 

— Pa, ipak je dosta — presiječe Ivan. — Sad idem, Doći 
ću sutra! — I odmah se okrenu, izađe iz sobe i uputi se pre- 
ma stepenicama. 

Katerina Ivanovna ščepa naglo nekakvom zapovjedničkom 
gestom Aljošu za obje ruke. 

— Idite za njim! Stignite ga! Ne ostavljajte ga sama ni 
na trenutak — prošapta ona brzo. — On je poludio. Zar ne 
znate da je on poludio? On ima vrućicu, živčanu vrućicu! 
Rekao mi je liječnik, idite, trčite za njim... 

Aljoša skoči i natisnu se za Ivanom Fjodorovičem. Ovaj je 
bio odmakao tek svojih pedeset koraka. 

— Šta ćeš? — okrenuo se on naglo Aljoši, videći da ga je 
dostigao. — Sigurno ti je zapovjedila da letiš za mnom, jer 
da sam poludio. Znam napamet — nadoveza on razdraženo. 

— Ona se, dakako, vara, ali ima pravo da kaže da si bo- 
lestan — reče Aljoša. — Maloprije sam kod nje motrio tvoje 
lice, rvoje je lice i te kako bolesno, i te kako bolesno, Ivane! 

Ivan je išao ne zaustavljajući se. Aljoša za njim. 

— A znaš li, Alekseju Fjodoroviču, kako čovjek poludi? 
— zapita Ivan sasvim tiho, nimalo liutitim glasom, u kome 
je nenadano zazvučala najprostodušnija znatiželja. 

— Ne, ne znam, ali držim da ima mnogo različitih vrsta 
ludila. 

— A može li se na sebi opažati da silaziš s uma? 

-— Ja mislim da se ne može u takvom raspoloženju trijezno 


promatrati sama sebe — odgovori Aljoša u čudu. 
Ivan zašutje na časak. 
— Ako želiš sa mnom, prijeđi na što drugo — reče on 


nakon stanke. 

— Gle, da ne zaboravim, imam za te pismo — reče Aljoša 
bojažljivo, te izvuče iz džepa Lizino pismo i pruži mu ga. Baš 
u tom trenutku priđoše svjetiljki. Ivan je odmah prepoznao 
rukopis. 

— A, to je od onog đavolčića! — nasmija se on bijesno te, 
i ne otvarajući kuverte, razdere je na nekoliko komadića i 
baci niz vjetar. Papirići se razletješe na sve strane. — Nema 
joj, čini mi se, ni šesnaest godina, a već se nudi! — reče on 
prezirno d pođe dalje. 

— Kako: nudi se? — viknu Aljoša. 

— Zna se kako se nude razvratne žene. 

— Kako možeš, Ivane, tako Šta reći? — zauze se Aljoša 
tužno i vatreno. — Ta to je dijete, ti vrijeđaš dijete! Ona je 
bolesna, i te kako bolesna, i ona također možda silazi s uma. 
Nisam mogao a da ti ne predam njeno pismo... Ja sam se, 
naprotiv, nadao da ću od tebe nešto saznati... pa da je spa- 
sim. 

— Nemaš šta od mene saznati. Ako je ona dijete, nisam 
ja njena dadilja. Šuti, Alekseju, Ne produžuj. Na to čak i ne 
mislim. 

Oni opet Šutahu trenutak. 

— Ona će se sad cijelu noć moliti Majci božjoj da je uputi 
kako da postupa sutra na sudu — progovori on opet oštro i 
bijesno. 

— Ti... govoriš o Katerini Ivanovnoj? 

— Jest. Ili da istupi kao spasitelj ili kao Mitjin upropas- 
titelj! Zato će se moliti da joj prosvijetli dušu. Ona sama, 
vidiš li, ne zna, nije još dospjela da se spremi. I ona želi da 
budem njenom dadiljom, hoće da je uspavljujem. 

— Brate, tebe voli Katerina Ivanovna — progovori Aljoša 
tužno. 

— Možda. Samo što mene srce ne vuče njoj. 

— Ona pati. Zašto joj govoriš... kartkad.., tako da se 
može nadati? — produži Aljoša plašljivo ga prekoravajući. 
— Ta ja znam da si joj ti ulijevao nadu, oprosti što ti govorim 
— nadoveza on. 

— Ne mogu ovdje postupati kako bi trebalo, raskinuti i 
reći joj otvoreno! — reče Ivan jetko. — Mora se pričekati 
dok ne izreknu osudu ubojici. Ako sad raskinem s njom, ona 
će mi se sutra osvetiti i upropastiti na sudu onog nevaljalca, 
jer ga mrzi i zna da ga mrzi. Ovdje je sve laž, laž nad la- 
Žima. A sad, dok još nisam raskinuo s njom, ona se još jed- 
nako nada, ona neće htjeti da upropasti onog odroda, jer 
znade koliko ja želim da ga izvučem iz nevolje. Samo da već 
pukne ta prokleta osuda! 

Riječi »ubojica« i »odrod« bolno se kosnuše Aljošina srca. 


304 


— A čime to ona može upropastiti brata? — zapita on 
razmišljajući o Ivanovim riječima. — Šta može ona iznijeti 
što bi moglo neposredno upropastiti Mitju? 

— Ti to još ne znaš. Ona ima u rukama dokument, Mitjin, 
svojeručni, koji matematski dokazuje da je on ubio Fjodora 
Pavloviča, 

— Ne može biti! — povika Aljoša. 

— Kako ne može? Sam sam ga čitao. 

— Takav dokument ne može postojati! — vatreno ponovi 
Aljoša. — Ne može postojati, jer on nije ubojica. Nije on ubio 
oca, nije on! 

lvan Fjodorovič iznenada stade. 

— "Tko je, dakle, ubojica po vašem mišljenju? — Čisto 
hladno zapira On, a nešto ohola zazvuča u tonu njegova pi- 
tanja, 

— Ti sam znaš tko je — tiho i prodorno progovori Aljoša«. 

— Tko? Ona bajka o onom ludom idiotu, epileptičaru? O 
Smerdjakovu? 

Aljoša odjedanput osjeti da sav dršće. 

— Ti sam znaš tko je — ote mu se mlako. Poče teško di- 
sati. 

— Ali tko je, tko je? — povika Ivan Fjodorovič gotovo već 
bijesno. Sve njegove suzdržljivosti odjedanput nesta. 

— Samo jedno znam — progovori Aljoša još jednako go- 
tovo šapćući. — Nisi ti ubio oca. 

— »Nisi ti?« Šta to znači: nisi ti? — ukoči se Ivan. 

— Nisi ti ubio oca, nisi ti — čvrsto ponavljaše Aljoša. 
Oni su šutjeli gotovo pola minute. 

— I sam znam da nisam ja, buncaš li ti? — reče Ivani 
osmjehne se blijedo, iskrivivši usta. 

— Ne, Ivane, ti si sam sebi nekoliko puta rekao da si 
ubojica. 

— Kad sam rekao? Ja sam bio u Moskvi... Kad sam re- 
kao? — promuca Ivan posve zbunjeno. 

— 'Ti si to rekao sam sebi mnogo puta kad si ostajao sam 
za ova dva strašna mjeseca — produži Aljoša i dalje tiho i 
odmjereno. Ali je govorio kao izbezumljen, kao da ne govori 
od svoje volje, nego kao da se pokorava nekakvoj neodolji- 
voj zapovjedi. — 'Ti si optuživao sebe, ti si priznavao sebi 
da nije ubojica nitko drugi no ti. Ali nisi ti ubio, ti se varaš, 
nisi ti ubojica, čuješ li, misi ti! Mene je bog poslao da ti to 
kažem. 

Obojica zašutješe. Šutnja je trajala jednu cijelu dugu mi- 
nutu. Štajali su i gledali jedan drugom u oči. Obojica su bili 
blijedi. Ali odjedanput se Ivan sav strese i snažno ščepa 
Aljošu za rame. 

— Ti si bio kod mene? — progovori on šapćući i škrgu- 
Ćući zubima, — 'Ti si bio kod mene noću kad je on dola- 
zio... Priznaj... jesi li ga vidio, vidio? 

— O kome ti to govoriš... o Mitji? — zapita Aljoša u ne- 
doumici. 

— Ne o njemu, neka davo nosi odroda! — bijesno viknu 
Ivan. — Zar ti znaš da mi je on dolazio? Kako si saznao, 
kazuj! 

— 'Tko je on! Ne znam o kome ti govoriš — promuca 
Aljoša sad već prestrašen. 

— Ne, ti znaš... kako bi inače... nije moguće da ne 
Znaš: 

Ali on odjedanput zašutje. Stajao je kao da nešto razmišlja. 
Neobičan osmijeh iskrivi njegove usne. 

— Brate — otpoče opet Aljoša uzdrhtala glasa — ovo 
sam ti rekao jer sam znao da ćeš mojim riječima povjerovati, 
to sam znao. Ja sam ti jednom za svagda to rekao: nisi ti? 
Čuješ li, jednom za svagda. I Bog mi je stavio na dušu da 
ti to kažem, makar me ti ovog trenutka zauvijek zamrzio... 

Ali se Ivan Fjodorovič očito uspio već sasvim pribrati. 

— Alekseju Fjodoroviču — progovori on hladna osmijeha 
— ja proroke i epileptičare ne trpim; osobito božje poslanike, 
vi to 1 suviše dobro znate. Ovog trenutka kidam s vama i, 
čini mi se, zauvijek. Molim vas da me odmah na ovom ras- 
kršću ostavite. A i put do vašeg stana vodi kroz sporednu 
ulicu. Osobito se čuvajte da mi večeras ne dođete! Čuje- 
te li? 

On se okrenu i, koračajući odlučno, pođe pravo a da se 
ne osvrnu. 

— Brate — viknu Aljoša za njim — ako ti se danas štogod 
desi, pomisli najprije na me!... 

Ali Ivan ne odgovori. Aljoša je stajao na raskršću do svje- 
tiljke sve dok Ivan nije iščezao u mraku. Onda se okrenu i 
uputi sporednom ulicom kući. I on i Ivan stanovali su za- 
sebno, svaki u svom stanu: nijedan nije htio da stanuje u opu- 
stjeloj kući Fjodora Pavloviča. Aljoša je uzeo u najam namješ- 
tenu sobu kod jedne građanske obitelji; Ivan Fjodorovič sta- 

novao je prilično daleko, u unajmljenom prostranom i dosta 
udobnom stanu u krilu jedne lijepe kuće koja je bila svo- 
jina neke imućne činovničke udovice, Za cijelo kućno krilo 
brinula se samo jedna ostarjela, sasvim gluha bakica, posve 
reumatična, koja je lijegala u šest sati uvečer, a ustajala u Šest 
sati ujutro. ivan Fjodorovič je za ova dva mjeseca imao neo- 
bično male zahtjeve i neobično volio potpunu samoću. Čak je 
i sobu u kojoj je stanovao sam spremao, a u ostale sobe je 
malokad i ulazio. Kad je stigao do svoje kapije i već uhvatio 
za ručicu, on zasta. Osjećao je da sav dršće od bijesa. Ali odje- 
danput je naglo ispustio ručicu zvona, pljunuo, okrenuo se 
i opet brzo pošao u sasvim drugi protivni kraj grada, prema 
jednoj maloj, nakrivljenoj brvnari, koja je bila udaljena oko 
dvije vrste od njegova stana i u kojoj je stanovala Marja Kon- 
dratjevna, bivša susjeda Fjodora Pavloviča, koja je dolazila u 
kuhinju Fjodora Pavloviča po čorbu i kojoj je nekad Smerdja- 
kov pjevao pjesme i svirao na gitari. Ona je prodala svoju pri- 
jašnju kućicu i sad je stanovala s majkom maltene u kolibici, 
a bolesni Smerdjakov, koji je bio gotovo na umoru, preselio 
se njima odmah poslije smrti Fjodora Pavloviča. I, eto, Ivan 
Fjodorovič se uputio sad njemu, gonjen jednom vrlo neobič- 
nom i nametljivom mišlju. 


VI 
PRVI SASTANAK SA SMERDJAKOVOM 


Ivan Fjodorovič je išao sad već po treći put po dolasku iz 
Moskve da razgovara sa Smerdjakovom. Prvi put poslije ka- 
tastrofe sastao se s njim i razgovarao odmah prvog dana kada 
je stigao, zatim ga je obišao još jedanput poslije dvije sedmice. 
Ali je on poslije toga prekinuo sastanke sa Smerdjakovom i 
nije ga vidio više od mjesec dana, niti gotovo išta o njemu 
čuo. A Ivan Fjodorovič vratio se onda iz Moskve tek peti 
dan iza smrti očeve, te nije ni zatekao njegovo mrtvo tijelo, 
jer su ga pokopali upravo uoči njegova dolaska. A zakasnio je 
zbog toga što se Aljoša, koji nije znao njegovu točnu adresu 
u Moskvi, da bi mogao brzojaviti, obratio Katerini Ivanovnoj, 

a ova je, ne znajući također njegove točne adrese, brzojavila 
svojoj sestri i tetki računajući da će ih Ivan Fjodorovič poho- 
diti čim stigne u Moskvu. Ali ih je pohodio tek četvrti dan 
poslije svog dolaska i, čim je pročitao brzojav, odmah, dakako 
navrat-nanos, pojurio kući. Kod kuće se našao najprije s 
Aljošom, i kad je razgovarao s njim bio je vrlo iznenađen što 
ovaj čak neće ni da posumnja na Mitju, nego otvoreno okriv- 
ljuje Smerdjakova, što se potpuno kosilo s općim mišljenjem 
u našem gradu. Kad se zatim našao s upraviteljem kotarske 
policije i tužiocem i saznao za potankosti optužbe i hapšenja, 
on se još više čudio Aljoši i opravdavao njegovo mišljenje 
samo njegovim strašno uzbuđenim bratskim osjećajem 1 sa- 
žaljenjem prema Mitji, koga je Aljoša, što je Ivan znao, volio. 
Ovom zgodom reći ćemo jedanput zauvijek tek dvije riječi 
o Ivanovim osjećajima prema Dmitriju Fjodoroviču: on ga 
uopće nije volio i tek bi ponekad osjetio prema njemu 
neko blago sažaljenje, pomiješano s velikim prezirom, gotovo 
nalik na gađenje. Cijeli Mitja, čak i njegova figura bila mu 
je neobično nesimpatična. Ljubav Katerine Ivanovne prema 
njemu nije mu se dopadala. S optuženim Mitjom sastao se, 
međutim, također na dan svog dolaska, i taj sastanak ne 
samo da nije oslabio u njemu uvjerenje o bratovoj krivnji, već 
ga je čak i pojačao. Brata je onda zatekao uznemirena i bolesno 
uzrujana. Mitja je bio razgovorljiv, ali rastresen i razmetljiv, 
govorio je vrlo otresito, okrivljavao Smerdjakova i strašno se 
zapletao. Najviše je govorio o one tri tisuće koje mu je »uk- 
rao« pokojnik. »Novci su moji, oni su bili moji«, ponavljao 
je Mitja, »a da sam ih i ukrao, imao bih pravo«. Sve činje- 
nice koje su govorile protiv njega nije gotovo ni poricao, i 
ako je tumačio činjenice u svoju korist, činio je to nekako 
smeteno i ružno — kao da se uopće i ne želi da opravda pred 
Ivanom Fjodorovičem ili pred kim drugim, već se, naprotiv, 
ljutio, oholo potcjenjivao optužbe, psovao i žestio se. Svjedo- 
čanstvu Grigorijevu o otvorenim vratima samo se prezirno 
smijao i uvjeravao da ih je »đavo otvorio«, Ali nije mogao 
da navede protiv te činjenice nikakva logična objašnjenja. 
On je, Štoviše, namjerno uvrijedio Ivana Fjodoroviča prili- 
kom tog prvog sastanka, rekavši oporo da nemaju prava da 
ga sumnjiče i ispituju oni koji sami tvrde da je »sve dopu- 
šteno«. On je bio ovaj put uopće vrlo neprijazan prema 
Ivanu Fjodoroviču. Ivan Fjodorovič uputio se onda, odmah 
poslije sastanka s Mitjom, Smerdjakovu. 

Još u vagonu, dok se vozio iz Moskve, neprestano je mislio 
o Smerdjakovu, i o posljednjem razgovoru s njim uoči svog 
odlaska. Štošta ga je bunilo, štošta mu se činilo sumnjivo. 
Ali kad je davao iskaze pred istražnim sucem, Ivan Fjodo- 
rovič je privremeno prešutio taj razgovor. Sve je odložio do 
sastanka sa Smerdjakovom. Ovaj se tada nalazio u gradskoj 
bolnici. Liječnici Gercenštube i Varvinski, koga je Ivan Fjo- 
dorovič sreo u bolnici, odgovarali su odlučno na uporna nje- 
gova pitanja da je Smerdjakovljeva padavica očigledna, i čak 
se začudili pitanju: »Nije li se pretvarao na dan katastrofe?« 
Oni su ga uvjeravali da je taj nastup bio čak neobičan, te 
je trajao i ponavljao se nekoliko dana tako da je život bole- 
snikov bio doista u opasnosti, i da se tek sad, poslije poduze- 
tih mjera može pouzdano reći da će bolesnik ostati živ, iako 
je vrlo vjerojatno (nadovezao je liječnik Gercenštube) da će 
njegov razum ostati pomućen, »ako ne za cijeli život, a ono 
dosta dugo vremena«. Na nestrpljivo pitanje Ivana Fjodo- 
roviča, da li je on »sada, dakle, lud?« odgovoriše mu da »nije 
još u potpunom smislu, ali da se opažaju neke abnormal- 
nosti«. Ivan je Fjodorovič odlučio da sam sazna kakve su to 
abnormalnosti. U bolnici su mu odmah dopustili da ga po- 
sjeti. Smerdjakov se nalazio u posebnom odjeljenju i ležao na 
postelji od dasaka. Do njega se nalazila još jedna takva po- 
stelja, na kojoj je ležao jedan uzeti mještanin, sav nabuhao 
od vodene bolesti, koji mora danas ili sutra umrijeti; i on 
nije mogao smetati razgovaru. Kad je Smerdjakov ugledao 
Ivana Fjodoroviča, on se nepovjerljivo iskesio 1 kao da se 
u prvi trenutak čak prepao. Tako se bar učinilo Ivanu Fjo- 
doroviču. Ali to je potrajalo samo trenutak, i Smerdjakov ga 
je, naprotiv, gotovo iznenadio svojom mirnoćom koju je po- 
kazivao cijelo vrijeme. Ivan Fjodorovič se, na prvi pogled, 
očito uvjerio da je zaista ozbiljno i teško bolestan: on je bio 
vrlo slab, govorio je polagano i nekako je teško micao jezi- 
kom, neobično je izmršavio i požutio. Za cijeloga posjeta koji 
je trajao dvadeset minuta neprestano se tužio na glavobolju 
1 žiganje u svim udovima. Njegovo uškopljeničko, mršavo 
lice nekako se smanjilo, zalisci su mu bili zamršeni, a mjesto 
ćube stršao je uvis samo tanak pramen kose. Ali pritvoreno 
lijevo oko, koje kao da je nešto nagovještavalo, odavalo je 
prijašnjeg Smerdjakova. »S pametnim je čovjekom zanimljivo 
razgovarati«, odmah se sjetio Ivan Fjodorovič. On sjedne na 
stolčić do bolesnikovih nogu. Smerdjakov se, grčeći se od bola, 

pomaknu cijelim tijelom na postelji, ali nije prvi progovorio, 
nego je šutio i gledao nekako ne baš radoznalo. 

— Možeš li se sa mnom razgovarati? — zapita ga Ivan 
Fjodorovič. — Neću te mnogo umarati, 

— Mogu vrlo dobro — progunđa Smerdjakov slabim gla- 
som. — Izvoliste li davno stići? — nadoveza on ponizno kao 
da hoće osokoliti zbunjena posjetitelja. 

— Ne, baš danas... Da kušam kašu što ste je ovdje 
skuhali. 

Smerdjakov uzdahnu, 

— Šta uzdišeš, ta ti si znao? — lupi Ivan Fjodorovič bez 
okolišanja. 

Smerdjakov ozbiljno šutaše trenutak. 

— A kako da nisam mogao znati? Unaprijed je jasno bilo. 
Ali kako sam mogao znati da će oni tako izvesti? 

— Šta izvesti? Ne vrdaj! TA ti si prorekao da ćeš dobiti 
padavicu čim pođeš u podrum? Bar si podrum spomenuo. 

— Jeste li to kod preslušavanja rekli? — zapita Smerdja- 
kov mirno. 

Ivan Fjodorovič se odjedanput razljuti. 

— Nisam, još nisam rekao, ali ću svakako reći. Moraš mi, 
brate, sad štošta objasniti i znaj, prijane, da neću dopustiti 
da se sa mnom titraš. 

— A zašto da se s vama titram kad svu nadu polažem u 
vas, jedino u vas kao u Gospoda Boga! — progovori Smer- 
djakov isto onako mirno, samo što je na trenutak zažmirio. 

— Prvo — reče Ivan Fjodorovič i priđe bliže — znam da 
se napad padavice ne može unaprijed proreći. Raspitao sam 
se o tome, i ne vrdaj. Dan i sat napada padavice ne može se 
proreći. A kako si ti meni onda mogao proreći dan i sat i da 
ćeš je dobiti baš u podrumu? I kako si ti mogao unaprijed 
znati da ćeš se u napadu skotrljati baš u taj podrum ako risi 
namjerno hinio padavicu? 

— U podrum sam morao ionako ići svaki dan po nekoliko 
puta — otegnu Smerdjakov ne Žureći se. — Isto sam tako 
prije godinu dana sletio s tavana. Nesumnjivo je da se ne 
može proreći dan i sat kada će nastupiti padavica, ali se 
može uvijek unaprijed naslutiti. 

— A ti si prorekao dan i sat! 

— Što se tiče moje bolesti, padavice, bit će najbolje ako 
se obavijestite, gospodine, kod ovdašnjih liječnika: je li bila 

prava ili nije bila prava, a ja nemam više šta da kažem o 
tom predmetu. 

— A podrum? Kako si za podrum unaprijed znao? 

— Baš ste se uhvatili za taj podrum! Kad sam onda sila- 
zio u taj podrum, bio sam u strahu i brizi, a osobito sam bio 
u strahu što sam ostao bez vas i što nisam imao više nikog 
na cijelom svijetu tko će me zaštititi. Silazim onda u taj isti 
podrum i mislim: »Sad će doći, sad će me udariti.« Odjedan- 
put me zgrabio u grlu isti onaj neizbježivi grč... eto, i ja 
sam se srozao dolje. Sve ovo i cijeli ondašnji razgovor s vama 
uoči tog dana uvečer kod kapije, kad sam rekao o svom stra- 
hu, i o podrumu — sve sam ja to potanko otkrio gospodinu 
liječniku Gercenštubeu i istražnom sucu Nikolaju Parfeno- 
viču, i sve su to oni u protokol zapisali. A ovdašnji liječnik, 
gospodin Varvinski, istakao je pred svima da se baš zbog 
pomisli i dogodilo, zbog same, to jest te sumnje »hoću li, 
naime, pasti ili neću pasti?« A u onaj me trenutak i spopala. 
Tako su i zapisali, da se to bezuvjetno moralo tako dogoditi, 
od samog, to jest, moga straha. 

Izgovorivši to, Smerdjakov, kao da je malaksao od napora, 
duboko uzdahnu. 

— Dakle, ti si to već očitovao u svom iskazu? — zapita 
ga donekle iznenađeno Ivan Fjodorovič. On ga je baš time 
htio da poplaši što će ispričati njihov tadašnji razgovor, a 
kad tamo, on je već to sam učinio. 

— Čega da se bojim? Neka zapišu svu pravu pravcatu 
istinu — reče Smerdjakov odlučno. 

— A ispričao si i naš razgovor kod kapije sve do poslje- 
dnje riječi? 

— Ne, nisam baš do posljednje riječi. 

— Reci mi sad, zašto si me onda slao u Čermašnju? 

— Bojao sam se da ćete otići u Moskvu, a Čermašnja je 
ipak bliže. 

— Lažeš, sam si me nagovarao da otputujem: putujte, 
rekao si, dalje od grijeha. 

— 'To sam rekao onda jedino iz prijateljstva prema vama 
i zbog svoje srdačne odanosti prema vama, jer sam naslućivao 
bijedu i vas žalio. Ali sam sebe žalio više nego vas. Zato sam 
vam i kazao: odlazite od grijeha, kako biste razumjeli da će 
kod kuće biti zlo te onda ostati da branite oca. 

— Onda si to morao otvoreno reći, budalo! — planu od- 
jedanput Ivan Fjodorovič. 

— Kako sam onda mogao jasnije reći? Jedino je strah iz 
mene govorio, a vi ste se mogli razljutiti. Mogao sam se, ra- 
zumije se, bojati da Dmitrij Fjodorovič ne napravi kakav 
skandal, da ne odnese onaj novac što ga je smatrao svojim, 
a tko je mogao znati da će se svršiti ovakvim ubojstvom? 
Mislio sam, oni će prosto ugrabiti samo one tri tisuće rubalja 
što su ležale pod gospodarevim jastučićem, u kuverti, a oni, 
eto, ubili. A zar bi 1 mogli, gospodine, ovo naslutiti? 

— Kad, dakle, sam veliš da se nije moglo takvo nešto 
naslutiti, kako sam se onda mogao dosjetiti i ostati? Šta se 
zaplećeš? — reče Ivan Fjodorovič nastojeći da prodre u srž. 

— A mogli ste se već otud dosjetiti što sam vas slao u 
Čermašnju umjesto u Moskvu. 

— Tko da se tu dosjeti! 

Smerdjakov je bio naoko veoma malaksao i opet je za- 
Šutio na trenutak. 

— Mogli ste se po tome dosjetiti što vas od Moskve 
odvodim u Čermašnju, da ste, dakle, ovdje potrebni, da želim 
da budete negdje u blizini, jer Moskva je daleko, a Dmitrij 
Fjodorovič, kad bi znao da niste tako daleko, ne bi bio to- 
liko hrabar. A mogli biste mnogo brže stići u slučaju kakve 
potrebe, i mene u obranu uzeti, jer sam vas sam podsjetio na 
bolest Grigorija Vasiljeviča, a i na to da se bojim padavice. 
A kad sam vam saopćio o onim znakovima s pomoću kojih 
se moglo ući pokojniku, i da su oni poznati Dmitriju Fjodo- 
roviču po meni, mislio sam da ćete se onda sami dosjetiti 
da će oni bezuvjetno nešto učiniti te da nećete u Čermašnju 
već ćete ostati ovdje. 

»On govori sasvim logično«, pomisli Ivan Fjodotovič, »iako 
prežvakava. O kakvoj li je to poremećenoj sposobnosti govo- 
rio Gercenštube?« 

— Lisičiš, hoćeš da me nadmudriš, neka te đavo nosi! — 
viknu on ljutito. 

— A ja sam, priznajem, onda pomislio da ste sve pogodili 
— odbi Smerdjakov udarac najprostodušnijim izrazom. 

— Da sam pogodio, bio bih i ostao! — planu opet Ivan 
Fjodorovič. 

— 'Ta-ko, a ja sam mislio da baš zato što sve naslućujete 
tako naglo i odlazite, da se uklonite od grijeha, da makar 
kud umaknete i spasite se straha. 

— Misliš li da su svi kukavice kao ti? 

— Oprostite, pomislio sam da ste i vi kao i ja. 

— Dakako, trebalo se dosjetiti — uzrujavaše se Ivan — 
a i očekivao sam nešto gadno od tebe... Ali ti lažeš, opet 
lažeš — povika on sjetivši se iznenada nečeg. — Sjećaš li se 
kako si onda prišao mome tarantasu i rekao: »Zanimljivo je 
razgovarati s pametnim čovjekom.« Dakle, bilo ti je drago 
što odlazim kad si me pohvalio. 

Smerdjakov uzdahnu dvaput uzastopce. Na licu mu izbi 
slabo crvenilo. 

— Ako mi je bilo drago — reče on, nekako se gušeći — 
bilo mi je jedino zato drago što ste pristali da ne idete u 
Moskvu, već u Čermašnju. Jer ipak je mnogo bliže; ali samo 
što vam onda nisam rekao te riječi kao pohvalu, nego kao 
prijekor. Zar niste to opazili? 

— Kakav prijekor? 

— Zbog toga što ste, iako ste naslućivali toliku nesreću, 
napuštali rođenog oca i niste htjeli da nas branite, jer su 
mene uvijek mogli pritegnuti za one tri tisuće kao da sam 
ih ja ukrao. 

— Neka te đavo nosi! — opet opsova Ivan. — Čekaj: jesi 
li spominjao istražitelju i tužiocu znakove? 

— Rekao sam sve kako je bilo. 

Ivan se Fjodorovič ponovo začudi, 

-— Ako sam onda šta pomislio — otpoče on opet — po- 
mislio sam samo na to da bi samo ti mogao učiniti kakvu 
podlost. Dmitrij je mogao ubiti, ali da bi on ukrao... to 
nisam mogao vjerovati. A od tebe sam onda očekivao svaku 
podlost. Sam si mi pričao da umiješ hiniti padavicu. Zašto 
si mi to rekao? 

— Samo iz prostodušnosti. A ja nisam nikad u svome ži- 
votu namjerno hinio napad padavice, a rekao sam to samo 
zato da se pred vama pohvalim. Prosta glupost. Vas sam 
onda veoma zavolio i bio sam prema vama u svojoj prosto- 
dušnosti sasvim iskren. 

— Brat optužuje upravo tebe da si ti ubio i orobio. 

— Jest, a što im drugo preostaje? — gorko se naceri 
Smerdjakov. — I tko će povjerovati poslije svih tih dokaza? 
Grigorij je vidio otvorena vrata, i šta onda još razmišljaju! 
Ah, šta! Bog s njima! Oni strahuju za svoj spas... ' 

On šutaše neko vrijeme i odjednom, kao da se nečemu do- 
mislio, nadoveza: 

— Čujte, uzmite samo ovo, oni žele da svale na mene, 
da je to djelo mojih ruku — to sam već čuo — uzmite samo 

ovo: kad bih ja zaista bio majstor u hinjenju padavice, zar 
bih vam unaprijed rekao kako umijem hiniti da sam 
zbilja onda naumio nešto protiv vašeg oca? Kad bih već bio 
smislio da izvedem takvo ubojstvo, zar bih mogao, molim 
vas, biti tolika budala da već unaprijed iznesem protiv sebe 
takav dokaz, pa još rođenom sinu? Nalikuje li to na vjero- 
jatnost? Bi li to bilo moguće? 'To jest to, da bi to moglo biti, 
Ne, baš naprotiv, nikad. Vidite, sad nitko ne sluša ovaj raz- 
govor, osim samog promisla božjeg, a kad biste ga saopćili 
tužiocu i Nikolaju Parfenoviču, moglo bi mi to poslužiti 
samo kao obrana: jer kakav je to zločinac kad je već vna- 
prijed toliko povjerljiv? To može svatko lako shvatiti. 


— Slušaj — reče Ivan Fjodorovič prekidajući razgovor i 
dižući se sa svog mjesta preneražen posljednjim Smerdjakov- 
ljevim dokazom — ja u te ni najmanje ne sumnjam, i čak 
mislim da je smiješno što te okrivljuju... naprotiv, ja sam 
tebi zahvalan što si me umirio. Sad idem, i opet ću doći. 
Dotle, zbogom, i gledaj da ozdraviš. Treba li ti štogod? 

— Zahvaljujem najljepše. Marfa Ignatjevna ne zaboravlja 
na me i pomaže me svačim, po staroj svojoj dobroti. Svaki 
dan me obilaze dobri ljudi. 

— Do viđenja. A, uostalom, o tome da ti umiješ hiniti 
neću ništa spominjati... a i tebi savjetujem da ne kazuješ 
— reče nekako iznenada Ivan. 


— Potpuno razumijem. A ako vi o tome ne spomenete, 
neću ni ja spominjati naš ondašnji razgovor kod kapije... 

I tek sad Ivanu Fjodoroviču, koji je naglo izišao i već od- 
makao kojih deset koraka, iznenada pade na pamet da se u 
posljednjoj Smerdjakovljevoj rečenici nalazi neki uvredljiv 
smisao. Već se htjede vratiti, ali je ta njegova odluka bila 
samo trenutna, i on reče »gluposti«, te brže-bolje iziđe iz 
bolnice. A što je glavno, on je osjećao da je zbilja umiren, 
i to baš zbog toga što nije kriv Smerdjakov, već njegov brat 
Mitja, iako bi, čini se, moralo biti obratno. Zašto je tako 
bilo — nije on htio onda ispitivati, čak je osjećao neko 
gađenje pred željom da kopa po osjećajima. Želio je da to što 
brže zaboravi. Zatim se, za nekoliko posljednjih dana, već 
potpuno uvjerio da je Mitja kriv, kad se izbliže i temeljitije 
upoznao sa svima dokazima koji su ga teretili. Bilo je iskaza 
najneznatnijih ljudi, a koji su bili gotovo potresni, kao, na 
primjer, Fenjin i njene majke, O Perhotinu, o krčmi, o du- 

ćanu Plotnikovih, o svjedocima iz Mokrog nije potrebno ni 
govoriti. Najviše su Mitju teretile pojedinosti. Saopćenje o taj- 
nim »znakovima« prenerazilo je istražitelja i tužioca gotovo 
isto toliko koliko i Grigorijev iskaz o otvorenim vratima. 
Žena Grigorijeva, Marfa Ignatjevna, odgovorila je otvoreno 
Ivanu Fjodoroviču na njegovo pitanje, da je Smerdjakov le- 
žao svu noć kod njih iza pregrade, »ni tri koračaja daleko 
od naše postelje«, te se, iako je čvrsto spavala, ipak često 
budila od njegova stenjanja: »Cijelo je vrijeme stenjao, ne- 
prestano. stenjao.« Kad je razgovarao s Gercenštubeom i sa- 
općio mu svoje mišljenje kako Smerdjakov nimalo ne nalikuje 
na luđaka, izazva kod starca samo nježan smiješak. »A znate 
li čime se sad najviše bavi?« — zapita on Ivana Fjodoroviča. 
— »Uči francuske vokabule naizust; pod jastukom ima sveščić 
u koji je netko ispisao francuske riječi ruskim slovima, he-he- 
-he!« Najzad Ivan Fjodorovič napusti sve sumnje. Na brata 
Dmitrija nije više mogao ni pomisliti bez gnušanja. Ali jedno 
je bilo ipak čudnovato: što je Aljoša i dalje ostajao pri tome 
da »nije ubio Dmitrij, nego, po svoj prilici, Smerdjakov«. 
Ivanu je uvijek bilo Aljošino mišljenje vrlo dragocjeno, i zato 
ga sada nije mogao nikako da razumije. A čudnovato je bilo 
i to da Aljoša nije nikad težio da povede s njim razgovor 
o Mirji, nego je samo odgovarao na Ivanova pitanja. To je 
Ivan Fjodorovič vrlo dobro uočio. Uostalom, on je bio u to 
vrijeme vrlo zauzet jednom sasvim uzgrednom okolnosti: kad 
se vratio iz Moskve, prvih se dana sav strastveno predao 
svojoj žarkoj i ludoj strasti prema Katerini Ivanovnoj. Ovdje 
nije mjesto da se priča o toj novoj strasti Ivana Fjodoroviča, 
koja je utjecala na sav potonji njegov život; sve bi to moglo 
da posluži kao gradivo za drugu pripovijetku, drugi roman, 
ali ne znam hoću li ga se ikad prihvatiti. Ali ipak ne mogu 
i sada prešutjeti da je Ivan Fjodorovič onda, kad je išao, 
kako smo već opisali, noću s Aljošom od Katerine Ivanovne, 
i ovome rekao: »Samo što mene ne vuče srce njoj« — strašno 
slagao u tom trenutku, jer ju je volio do ludila, iako je i to 
istina da ju je ponekad toliko mrzio da bi je mogao ubiti. 
Bilo je tome mnogo razloga: sva potresena zbog Mitjina do- 
gađaja, bacila se Katerina Ivanovna u naručje Ivanu Fjodo- 
roviču, koji joj se opet vratio iz Moskve, kao kakvu svom 
spasitelju. Ona je bila povrijeđena, uvrijeđena i ponižena u 
svoiim osjećajima. I sad se, eto, opet vratio čovjek koji ju je 
toliko volio — 0, ona je to vrlo dobro znala — i čiji je um 

i srce ona uvijek kudikamo više cijenila nego svoj um i srce. 
Ali ozbiljna djevojka nije se potpuno žrtvovala, usprkos svim 
karamazovskim neobuzdanim željama svoga dragana i us- 
prkos čarima kojima ju je zanosio. Ali ju je neprestano 
mučilo kajanje što se iznevjerila Mitji, i za strašnih svađa s 
Ivanom (a njih je bilo mnogo) govorila mu to otvoreno. To 
je on i nazvao u razgovoru s Aljošom »laž nad lažima«. Ra- 
zumije se da je u tome bilo zaista i mnogo laži, i to je naj- 
više dražilo Ivana Fjodoroviča... ali o tom kasnije. Jednom 
riječi, on je na neko vrijeme gotovo sasvim zaboravio Smer- 
djakova. Ali, međutim, poslije dvije sedmice pošto ga je po- 
sjetio prvi put, počele su ga ponovo mučiti iste one neobične 
misli kao i prije. Dosta je ako kažemo da je neprestano pitao 
sebe: zašto je on onda, one posljednje noći u kući Fjodora 
Pavloviča, pred sam odlazak, silazio tiho, kao lopov, na ste- 
penice 1 osluškivao što otac dolje radi? Zašto se kasnije toga 
sjetio s gnušanjem, zašto se sutradan ujutro putem odjedanput 
toliko rastužio, a kad je ulazio u Moskvu, rekao sebi: »Ja 
sam nitkov!« I sad mu se odjedanput učinilo da je on zbog 
svih tih mučnih misli možda spreman da zaboravi čak i Ka- 
terinu Ivanovnu, jer su te misli toliko ovladale njime! I baš 
kad je to pomislio, sreo je Aljošu na ulici. On ga odmah zau- 
stavi i upita; 

— Sjećaš li se, kad je poslije ručka prodro Dmitrij u kuću 
i izbio oca, i ja ti poslije rekao napolju da »pravo na želje« 
pridržavam sebi — reci, jesi li ti onda pomislio da ja želim 
očevu smrt? 

— Pomislio sam — odgovori Aljoša tiho. 

— Uostalom, tako je i bilo, tu se nije imalo šta nagađati. 
A nisi li onda pomislio i to, da sam baš zaželio da »jedan 
gad proždre drugoga gada«, to jest, da baš Dmitrij ubije oca, 
ito što prije... a ja sam čak voljan da mu pomognem? 

Aljoša lagano poblijedi i šutke gledaše bratu u oči. 


— Govori! — izdere se Ivan. — Svakako želim da znam 
šta si onda pomislio. Hoću da znam istinu, istinu! 

On teško uzdahnu, a već je i prije nekako bijesno gledao 
u Aljošu. 

— Oprosti mi, i to sam pomislio — prošapta Aljoša i za- 
Šutje, ne nadovezavši ni jedne »olakšavajuće okolnosti«. 


= Bija — reče Ivan kratko i ostavi Aljošu te pođe 
Zurno svojim putem. 

Od tog je vremena Aljoša opažao da ga Ivan napadno 
izbjegava i da je čak prestao da ga voli, tako da je poslije 
prestao i da ga posjećuje. Ali tada nije Ivan Fjodorovič. 
poslije sastanka s Aljošom otišao kući već je iznenada pošao 
Smerdjakovu. 


VII 
DRUGI POSJET SMERDJAKOVU 


U to vrijeme bio je Smerdjakov već otpušten iz bolnice, 
Ivan Fodorovič je znao njegov novi stan: on se, naime, na- 
lazio u onoj istoj maloj naherenoj brvnari s dvije sobice, koje 
je dijelilo predsoblje. U jednoj sobici stanovala je Marja Kon- 
dratjevna s majkom, a u drugoj Smerdjakov. Sam bog zna uz 
kakve se uvjete kod njih nastanio: ili badava ili za novac? 
Kasnije se govorilo da se nastanio kod njih kao zaručnik 
Marje Kondratjevne i da se zasad hranio i stanovao besplat- 
no. I mati i kći su ga neobično poštovale i gledale u njemu 
čovjeka mnogo višeg nego što su one. Ivan Fjodorovič pokuca, 
stupi u predsoblje 1 po uputi Marje Kondratjevne uđe pravo 
u »bijelu sobicu« u kojoj je stanovao Smerdjakov, U toj so- 
bici nalazila se kaljeva peć koja je bila strašno zažarena. Zi- 
dove su krasile plave tapete, istina, sasvim poderane, a u nji- 
hovim pukotinama milili su nebrojeni žohari, veliki i mali, 
te se neprestano čulo šuškanje. Namještaj je bio jadan: dvije 
klupe duž dvije strane zidova i dva stolca kraj stola. Sto, 
iako običan, drveni, bio je ipak pokriven stolnjakom ružiča- 
stih šara. Na svakom od dva mala prozora bio je po jedan 
lonac s geranijama. U kutu se nalazio ćivot! s ikonama. Na 
stolu je stajao mali, vrlo ulupljeni samovar od mjedi i poslu- 
Žavnik s dvije šalice... Ali Smerdjakov je već bio popio čaj, 
i samovar je bio ugašen. On je sjedio na klupi kraj stola, 
gledao u bilježnicu i nešto šarao perom. Pred njim na stolu 
stajala je mala bočica s tintom i svijećnjak od lijevana že- 
ljeza, ali sa starinskom svijećom. Ivan Fjodorovič je odmah 


1 Ormarić, okvir za ikone, 

zaključio po Smerdjakovljevu licu da se potpuno oporavio od 
bolesti. Lice mu je bilo svježe, punije, ćuba izrasla, zalisci 
napomađeni. Sjedio je u šarenoj, pamukom  podstavljenoj 
kućnoj haljini, ali prilično iznošenoj i prilično poderanoj. Na 
nosu je imao naočare koje Ivan Fjodorovič nije do sada vidio. 
Ta tričava okolnost odjedanput je gotovo dvostruko razbje- 
snila Ivana Fjodoroviča: »Ovakvo stvorenje, pa još s nao- 
čarima!« Smerdjakov lagano digne glavu i pažljivo -pogleda 
kroz naočare pridošlicu; zatim ih skine i podigne se s klupe, 
jedino da održi samo najpotrebniju učtivost, bez koje se 
uopće ne može. Sve je to za trenutak izniklo pred Ivanom 
i sve je on to odmah obuhvatio i primijetio, a osobito — 
Smerdjakovljev pogled, očito zloban, neprijazan čak i uzno- 
Sit: »Pa što se vucaraš ovuda, jer smo onda o svemu govorili, 
zašto si opet došao?« Ivan Fjodorovič se jedva svlada. 

— Kod tebe je strašno vruće — reče on stojeći i raskopča 
ogrtač. 

— Svucite se — dopusti mu Smerdjakov. 

Ivan Fjodorovič svuče ogrtač, baci ga na klupu, ščepa uz- 
drhtalim rukama stolac, brzo ga otimao stolu i sjede. Smer- 
djakov se spusti prije njega na svoju klupu. 

— Prvo, jesmo li sami? — zapita Ivan Fjodorovič strogo 
i naprasito. — Neće li nas oni prijeko čuti? 

— Neće nitko ništa čuti. Sami ste vidjeli: predsoblje. 

— Slušaj, dragi, što si ti onda brbljao kad sam odlazio iz 
bolnice, da nećeš, ako prešutim da si majstor u hinjenju pa- 
davice, reći istražitelju ništa o našem razgovoru kod kapije? 
Šta ima da znači to sve? Šta si ti onda pomišljao? Jesi li mi 
prijetio, šta li? Zar sam napravio s tobom kakav sporazum 
i zar te se bojim, je li? 

Ivan Fjodorovič reče to sasvim ljutito, očito ga i naročito 
upozoravajući da se prođe svakog okolišanja i svakog podi- 
laženja i da igra otvorenim kartama. Smerdjakovljeve oči 
sijevnuše pakosno, lijevo mu oko zatrepta i on odmah od- 
govori, iako, po svom običaju, mirno i odmjereno: »Ako, 
dakle, hoćeš čisto«, pomisli on, »onda evo ti najčistije«: 

— A ja sam onda baš to mislio i rekao to zbog toga što 
ste vi, iako ste unaprijed znali za ubojstvo vašeg oca, osta- 
vili ga kao žrtvu da ne bi poslije toga zaključivali ljudi što 
ružno o vašim osjećajima, a možda i o čemu drugom — eto 
zbog čega sam onda obećao da neću kazivati vlastima. 

Smerdjakov izgovori ovo polagano i očito vladajući sobom, 
ali se u njegovu glasu osjećalo nešto sigurno, odlučno, pako- 
sno i drsko — izazovno. On se drzovito zagleda u Ivana 
Fjodoroviča, a ovome je u prvom trenutku gotovo zaigralo 
pred očima: 

— Kako? Šta? Jesi li ti priseban? 

— Posve sam priseban. 

— A zar sam ja onda znao za ubojstvo? — povika napo- 
kon Ivan Fjodorovič i snažno lupi šakom po stolu. — Što 
znači »i o čemu drugom«? — Kazuj, huljo! 

Smerdjakov šutaše te i dalje gledeše Ivana Fjodoroviča 
onim istim drskim pogledom. 

— Govori, smrdljivi nitkove, »i o čemu drugom«? — 
riknu on. 

— S tim »i o čemu drugom« mislio sam u onom trenutku 
da ste onda možda i sami doista željeli očevu smrt. 

Ivan Fjodorovič skoči i udari ga iz sve snage šakom po 
ramenu da ovaj otetura do zida. Suze ga odmah obliše, i on 
reče: »Sramota je, gospodine, tući slaba čovjeka!« te naglo 
prekri oči svojim pamučnim rupcem s modrim kockama i po- 
sve prljavim te se prepusti tihom, suznom plaču. Prođe jedna 
minuta. 

— Dosta je! Prestani! — reče napokon Ivan Fjodorovič 
zapovjednički 1 sjede opet na stolac. — Ne tjeraj me da pot- 
puno izgubim strpljivost. 

Smerdjakov skinu s očiju svoju krpicu. Svaka crtica nje- 
gova smežurana lica izražavala je tek pretrpljenu uvredu. 

— Dakle ti si, huljo, pomislio onda da ću s Dmitrijem 
ubiti oca? 

— Nisam poznavao ondašnje vaše misli — reče Smerdja- 
kov uvrijeđeno — i zato sam vas zaustavio kad ste prolazili 
kroz kapiju da vas ispitam o tome. 

— Šta da ispitaš? Šta? 

— Dakle, u pogledu okolnosti: da li želite ili ne želite da 
vaš otac bude što prije ubijen? 


Ivana Fjodoroviča najviše zbuni taj neprekidni drski ton 
koga nije Smerdjakov nikako napuštao. 

— Pa ti si ga ubio! — Povika on iznenada. 

Smerdjakov se prezirno osmjehnu. 


— Da ga ja nisam ubio, to sami najbolje znate. Mislio sam 
da pametnu čovjeku ne treba više o tome govoriti. 

— A otkud je, otkud ponikla onda u tebi takva sumnja 
na mene? 

— Kako vam je poznato, jedino od straha. Jer ja sam se 
onda nalazio u takvu položaju da sam dršćući od straha na 
svakoga sumnjao. Odlučio sam da također i vas ispitam, jer 
sam mislio, ako i vi isto to želite, što i vaš bratac, onda je 
kraj svemu, i ja ću, međutim, propasti kao muha. 

— Čuj, ti nisi to rekao prije dvije sedmice. 

— 'To sam isto mislio i u bolnici kad sam s vama razgo- 
varao, samo što sam držao da ćete me vi razumjeti bez izliš- 
nih riječi, i da vi, kao vrlo pametan čovjek, ne želite da vam 
se sve sasvim otvoreno kaže. 

— Gle ti njega! Ali odgovaraj mi, odgovaraj, ja to zahti- 
jevam: čime sam ti zapravo mogao onda utuviti u tvoju 
podlu dušu takvu gadnu sumnju na sebe? 

— Da ubijete — to vi ne biste mogli učiniti nizašto na 
svijetu, a i niste htjeli, ali ste željeli da ga tko drugi ubije. 

— I kako samo mirno, kako..mirno govori! 'Ta zašto sam 
to želio i što bih imao od toga? 

— Šra biste imali od toga? A nasljedstvo — upade Smer- 
djakov otvoreno i nekako gotovo osvetljivo. — 'Ta onda bi, 
poslije očeve smrti, zapalo svakog od vas trojice braće gotovo 
četrdeset tisuća, a možda i više, a da se Fjodor Pavlovič 
oženio onom gospođom, Agrafenom Aleksandrovnom, ona bi 
odmah poslije vjenčanja prenijela na se cijeli kapital, jer ona 
nije luda žena, i vama svoj trojici braće ne bi ostala iza očeve 
smrti ni dva rublja. A zar je onda mnogo falilo do vjenčanja? 
Jedna dlačica: valjalo je da ona gospođa samo malim prstom 
makne, i oni bi odmah potrčali za njom u crkvu isplažena 
jezika. 

Ivan Fjodorovič se jedva svlada. 

— Dobro — reče on napokon — vidiš da nisam skočio, 
da te nisam izbio, ni ubio. Govori dalje: ja sam, dakle, tako 
ti misliš, brata Dmitrija unaprijed odredio, na njega računao? 

— A kako ne biste na nj računali! Jer, u slučaju da oni 
ubiju, izgubit će onda sva plemićka prava, čin i imutak i 
otići u progonstvo. Onda će ostati njegov dio iza očeve smrti 
vama i vašem braci Alekseju Fjodoroviču popola, dakle, neće 
vas zapasti svakog po četrdeset, nego po šezdeset tisuća. Vi 
ste onda sigurno na Dmitrija Fjodoroviča računali. 

— I to ću podnijeti od tebe! Slušaj, huljo, da sam onda 
na koga računao, sigurno bih računao na te, a ne na Dmi- 
trija, 1 kunem ti se, da sam naslućivao da ćeš ti učiniti ka- 
kvu opačinu... onda... sjećam se svog dojma! 

— I ja sam onda u jednom trenutku pomislio da. i na 
mene računate — iskesi se Smerdjakov podrugljivo — tako 
da ste se time samo još više preda mnom raskrinkali, jer ako 
ste sumnjali na me i odmah otputovali, onda kao da ste mi, 
dakle, samim tim rekli: ti možeš ubiti mog oca, ja ti neću 
smetati. 

— Huljo! Tako si ti shvatio. 

— A sve zbog one iste Čermašnje. Molim vas! Vi se spre- 
mate u Moskvu i odbijate sve očeve molbe da svrnete u Čer- 
mašnju! I samo na jednu moju glupu riječ odmah pristajete! 
I kakav ste onda imali razlog da pristanete da odete u Čer- 
mašnju? A kad niste pošli u Moskvu, već u Čermašnju bez 
ikakva razloga i samo jedino na moju riječ, onda ste sigurno 
nešto od mene očekivali. 

— Nisam, kunem se, nisam! — izdera se Ivan škripeći 
zubima, 

— Kako da niste? Onda ste, naprotiv, morali vi, sin svog 
oca, da me zbog tadašnjih mojih riječi smjesta izručite poli- 
ciji i dadete išibati... ili ste me morali, u najmanju ruku, 
sami na mjestu ošamariti po gubici, a vi se, molim vas, niste 
nimalo rasrdili, nego ste odmah prijateljski na moju vrlo glu- 
pu riječ pristali i otputovali, što je bilo sasvim ružno, jer ste 
morali ostati da čuvate očev život ... Kako da onda otud 
ne izvedem zaključak? 

Ivan je sjedio namrgođen i grčevito se odupro objema. ša« 
kama o svoja koljena, 

— Jest, žao mi je što te nisam zviznuo po gubici — 0s- 
mjehnu se on gorko. — Onda te nisam mogao vući na poli- 
ciju: tko bi mi povjerovao i na što bih se mogao pozvati, e, 
a po gubici... ah, žao mi je što mi nije to palo na pamet. 
Iako su zabranjena šamaranja po gubicama, ali bih ja načinio 
kašu od tvoje njuške. 

Smerdjakov gotovo uživajući gledaše u nj. 

— U običnim slučajevima u životu — progovori on isto 
onako samozadovoljno i doktrinarskim tonom, kakvim se 
nekad prepirao s Grigorijem Vasiljevičem o vjeri i dražio ga 
stojeći kraj stola Fjodora Pavloviča — u običnim slučajevima 
u životu šamari po ustima zbilja su sad zabranjeni zakonom 

i svi su prestali ćuškati, a u izvanrednim slučajevima u Ži- 
votu, ne samo kod nas nego i u cijelom svijetu, pa ma to bilo 
i u srcu same francuske republike, ipak biju 1 dalje kao i u 
vrijeme Adama i Eve, a i neće nikad prestati tući, a vi se 
onda i u izvanrednom slučaju niste usudili. 

— Je li ti to učiš francuske riječi? — klimnu Ivan na 
bilježnicu što je ležala na stolu. 

— A zašto da ih ne učim i tako upotpunim svoje obrazo- 
vanje, jer mislim da ću možda i ja kadgod živjeti u tim sret- 
nim krajevima Evrope. 

— Čuj, odrode — sijevnu Ivan očima i sav se strese — 
ne bojim se tvojih optužbi, govori protiv mene šta hoćeš, i 
ako te nisam sad izlupao na mrtvo ime, nisam to učinio je- 
dino zato što sumnjam na te zbog tog zločina i što hoću da 
te izvedem pred sud. Ja ću tebe još raskrinkati. 

— A po mome mišljenju bit će najbolje da šutite. Jer šta 
možete navesti protiv mene potpuno nevina čovjeka, i tko 
će vam povjerovati? Ali ako počnete, i ja ću ispričati, jer 
kako ne bih branio sebe? 

— Zar ti misliš da te se bojim? 

— Neka i ne povjeruju na sudu svim ovim riječima što 
sam ih sad izgovorio, ali će zato publika povjerovati, i vas 
će biti stid. 

— To bi sigurno opet imalo da znači: »Zanimljivo je s 
pametnim čovjekom razgovarati« — je li? — zaškrguta Ivan 
zubima. 

— Baš ste točno pogodili. Vi ćete i biti pametni. 

Ivan Fodorovič ustade, sav dršćući od bijesa, obuče ogrtač 
i, ne odgovarajući više Smerdjakovu, čak i ne pogledavši ga, 
iziđe žurno iz sobice. Svježi ga večernji vjetar osvježi. Na 
nebu je jasno sjao Mjesec. Strašna mora misli i osjećaja buk- 
tjela je u njegovoj duši. »Da odem odmah i optužim Smer- 
djakova? Ali zbog čega da ga optužim: on je ipak nevin. 
On, naprotiv, mene optužuje. I, zaista, zašto sam onda pošao 
u Čermašnju? Zašto, zašto?« pitao se Ivan Fjodorovič. »Jest, 
razumije se, ja sam nešto očekivao, on ima pravo...« | on 
se opet po stoti put sjeti kako je posljednje noći provedene 
kod oca osluškivao na stepenicama, ali ga sada, pri sjećanju 
na to, obuze bol da je čak na mjestu zastao, kao proboden: 
»Jest, ja sam to onda očekivao, to je istina! Ja sam želio, 
baš sam ja želio to ubojstvo! A jesam li želio, jesam li želio 
ubojstvo? Moram ubiti Smerdjakova! Ako se ne usudim sada 

ubiti Smerdjakova, onda ne vrijedi ni da Živim« Ivan Fjo- 
dorovič nije svraćao kući nego je pošao pravo Katcrini Iva- 
novnoj i prepao je svojom pojavom: bio je kao lud. Ispričao 
joj je sve što je razgovarao sa Smerdjakovom, sve do sitnice. 
Ali se nije mogao primiriti, iako ga je ona neprekidno umiri- 
vala, nego je neprestano hodao po sobi i govorio isprekidano, 
čudno. Onda je sjeo, nalaktio se na sto, naslonio glavu na 
obje ruke i izrekao neobičan aforizam: 


— Ako nije ubio Dmitrij, već Smerdjakov, onda sam ja, 
dakako, s njime solidaran jer sam ga podbadao. A da li sam 
ga podbadao — to još ne znam. Ali ako je on ubio, a ne 
Dmitrij, onda sam, razumije se, i ja ubojica. 

Kad je Katerina Ivanovna to čula, ona se šutke digla sa 
svog mjesta, prišla pisaćem stolu, otvorila kutijicu što je na 
njemu stajala, izvadila iz nje nekakav papirić i stavila ga 
pred Ivana. To je bio onaj isti dokument o kome je poslije 
pričao Ivan Fjodorovič Aljoši, kao o »matematskom dokazu« 
da je brat Dmitrij ubio oca. To je bilo pismo što ga je na- 
pisao Mitja u pijanstvu Katerini Ivanovnoj one iste večeri 
kad se u polju sreo s Aljošom, koji je išao u manastir, poslije 
one scene u kući Katerine Ivanovne kad iju je uvrijedila Gru- 
šen;ka. Onda je Mitja, kad se rastao s Aljošom, pojurio Gru- 
šenjki: ne zna se je li ju zatekao kod kuće, ali se uvečer našao 
u krčmi »Prijestolnica«, gdje se, naravno, opio. Onako pijan 
zatražio je pero i papirić i našarao taj po nj sudbonosni do- 
kumenat. To je bilo zaneseno, mnogorječivo 1 zbrkano pismo, 
pravo »pijano« pismo. To je pismo nalikovalo na govor pi- 
Jana čovjeka koji se vratio kući, pa počeo s neobičnim žarom 
da priča ženi ili kome od ukućana kako su ga maloprije 
uvrijedili, kako je nitkov onaj što ga je uvrijedio, a on, na- 
protiv, prekrasan čovjek, i kako će on tom nitkovu već po- 
kazati — i sve nadugačko i naširoko, bez veze, uzbuđeno, 
lupajući šakom po stolu i lijući pijanske suze. Papir što su 
mu ga dali u krčmi bio je nekakav prljav komadić obična 
papira za pisma, loše vrste, a na drugoj strani bio je ispisan 
nekakav račun. Njegovoj pijanskoj rječitosti očito nije bilo 
dovoljno mjesta i, Mitja, ne samo da je ispunio cijeli papir 
nego je čak napisao posljednje redove poprijeko, preko već 
napisanog. Ovo je sadržaj pisma: »Sudbonosna Katja! Sutra 
ću dobiti novaca i vratiti Tebi tvoje tri tisuće, i zbogom — 
ženo velikoga gnjeva, ali zbogom — i ljubavi moja! Da svrši- 

mo! Sutra ću tražiti novac od svih ljudi, a ne dobijem li ga od 
ljudi, zadajem 'Ti poštenu riječ da ću otići ocu, razmrskati 
mu glavu i uzeti od njega ispod jastuka, čim samo Ivan ode. 
Poći ću 1 na robiju, ali ću vratiti tri tisuće. A Tebi zbogom! 
Klanjam Ti se do zemlje jer sam nitkov u Tvojim očima. 
Oprosti mi. Ne, bit će bolje da mi ne oprostiš: bit će lakše 
i Tebi i meni! Draža mi je robija nego Tvoja ljubav, jer 
drugu volim, a nju si danas i suviše dobre upoznala, kako bi 
mogla onda oprostiti? Ubit ću onog što prije! Ostavljam sve 
vas i odlazim na Istok da više ni za koga ne znam. I za zju 
također, jer nisi jedino ti mučiteljica, nego je i ona. Zbogom! 

P. S. Prokletstvo pišem, a obožavam 'Te! Osjećam te u 
grudima. Ostala je žica i zvuči. Bolje da srce raskidam. Ubit 
ću sebe, a najprije psa. Otet ću od njega tri tisuće i baciti 
ih Tebi. Neka budem nitkov u Tvojim očima, ali ne i tat. 
Očekuj tri tisuće. Kod psa su pod jastukom, ružičasta vrpca, 
Ja nisam tat, ali ću svog tata ubiti. Katja, ne gledaj me pre- 
zirno: Dmitrij nije tat, već ubojica! Oca je ubio i sebe upro- 
pastio da ne poklekne i da ne mora podnositi Tvoje oholosti. 
I da Te ne voli. 

PP. S. Ljubim 'Ti noge, zbogom! 

PP. SS. Katja, moli se Bogu da mi ljudi dadu novaca. 
Onda neću ogresti u krvi, a ako ne dadu — bit ću krvav! 
Ubij me! 

Rob i neprijatelj 
D. Karamazov« 


Kad je Ivan pročitao »dokument«, ustade uvjeren da je sve 
tako. Dakle, bio je brat, a ne Smerdjakov. Nije Smerdjakov, 
nije dakle ni on, Ivan. 'To pismo dobilo je odmah u njegovim 
očima važnost matematskog dokaza. Više nije mogao nikako 
sumnjati u Mitjinu krivnju. Uzgred napominjemo da Ivan 
nije nikad posumnjao da je Mitja mogao ubiti oca sa Smer- 
djakovom, a to se nije podudaralo ni s činjenicama. Ivan se 
potpuno primirio. Sutradan ujutro sjećao se tek s prezirom 
Smerdjakova i njegova podrugivanja. Poslije nekoliko dana 
čak se čudio kako ga je moglo ioliko vrijeđati njegovo sum- 
njičenje. Odlučio je da ga prezre i zaboravi. Tako je protekao 
mjesec dana. Za Smerdjakova se nije više ni raspitivao, ali je 
dvaput uzgred čuo da je teško bolestan i da nije pri zdravoj 
pameti. »Svršit će u ludnici«, rekao je jednom prilikom o 
njemu mladi liječnik Varvinski, i Ivan je to upamtio. Poslje- 

dnje sedmice ovog mjeseca počeo se i Ivan osjećati loše, Već 
je išao da se posavjetuje s liječnikom, koji je stigao prije sud- 
ske rasprave i koga je pozvala iz Moskve Katerina Ivanovna, 
A baš u to vrijeme zaošrrili su se strašno odnosi između njega 
i Katerine Ivanovne. To su bila nekakva dva neprijatelja, 
zaljubljena jedno u drugo. Već samo vraćanje Katerine 
Ivanovne Mitji, dovodilo je Ivana do potpuna bjesnila. Čud- 
novato da do posljednje, već opisane scene kod Katerine 
Ivanovne, kad joj je ono Aljoša došao od Mitje, nije on, 
Ivan, čuo od nje ni jedanput za cijeli ovaj mjesec dana da 
i najmanje sumnja u Mitjinu krivicu, usprkos svima 
njenim »vraćanjima« njemu, koje je on silno mrzio. A očito 
je još i to da je on, osjećajući da svakim danom sve više i 
više mrzi Mitju, u isto vrijeme shvaćao da ga ne mrzi zbog 
Katjina »vraćanja« njemu, već baš zato što je ubio oca! On 
je to osjećao u svoj punoći i shvaćao. Ali, zato je ipak deset 
dana prije glavne rasprave otišao Mitji i predložio mu plan 
za bijeg — plan koji je on očito već davno smislio. Osim 
glavnog uzroka koji ga je potakao na takav korak, bila je 
tome kriva još i nezacijeljena ogrebotina u njegovu srcu koju 
mu je zadao Smerdjakov jednom svojom riječi, da bi, naime, 
bilo po nj, Ivana, probitačno, ako se svali krivica na brata, 
jer će onda svota koju će on i Aljoša naslijediti od oca na- 
rasti od četrdeset na šezdeset tisuća. I on je zaključio da lično 
žrtvuje trideset tisuća za Mitjin bijeg. Kad se onda od njega 
vratio, bio je vrlo tužan i zbunjen: on je iznenada počeo osje- 
ćati da ne želi bijeg zbog toga da žrtvuje na to trideset tisuća 
i zaliječi ogrebotinu, već zbog nečeg drugog. »Možda zato 
što sam ja u duši svojoj isto tako ubojica?« zapita on sebe, 
Nešto daleko, ali plameno, morilo je njegovu dušu. Ali oso- 
bito je cijelog tog mjeseca patio njegov ponos, ali o tome 
kasnije... Kad je poslije razgovora s Aljošom uhvatio već 
za zvono svog stana i iznenada odlučio da ode do Smerdja- 
kova, Ivan Fjodorovič se pokorio nekom osobitom negodo- 
vanju koje je iznenada zakipjelo u njegovoj duši. On se od- 
jedanput sjeti kako mu je maloprije doviknula Katerina Iva- 
novna pred Aljošom: »Ti si me jedino i uvjerio da je on (to 
jest, Mitja) ocoubojica!« Kad se Ivan toga sjetio, on se gotovo 
ukočio: nikad je u Životu nije on uvjeravao da je Mitja ubo- 
Jica, nego čak sam sebe pred njom osumnjičio kad se vratio 
od Smerdjakova. Baš naprotiv, ona mu je iznijela onda »do- 
kument« i dokazala bratovu krivicu! A sad mu je doviknula: 

»Ja sam sana bila kod Smerdjakova!« Kad je bila? Ivan nije 
dosad to znao. Dakle, ona baš nije bila toliko uvjerena u 
Mitjinu krivicu! I šta joj je mogao reći Smerdjakov? Šta joj 
je, šta joj je zapravo mogao reći Smerdjakov? Strašna srdžba 
planu u njegovu srcu. Nije mogao pojmiti kako je mogao 
prije pola sata dopustiti da ona izgovori te riječi, a da nije 
onda viknuo. On ispusti zvonce iz ruke i potrča Smerdja- 
kovu. »Ja ću ga, možda, ovoga puta ubiti«, pomisli putem. 


VIII 


TREĆI I POSLJEDNJI SASTANAK 
SA SMERDJAKOVOM 


Još napo puta podigne se oštar, suh vjetar, isti kao i danas 
rano ujutro, i sipaše sitan, gust snijeg. On je padao na zemlju, 
ali se nije lijepio nego ga je vjetar okretao u kovitlac i na- 
skoro se digla prava mećava. U onom dijelu grada u kome 
je stanovao Smerdjakov gotovo i nije bilo svjetiljki. Ivan 
Fjodorovič je koračao po mraku a da nije ni opažao mećave, 
i instinktivno nalazio put. Boljela ga je glava i tuklo mu u 
sljepoočicama. U ručnim zglobovima osjećao je grčeve. U bli- 
zini kuće Marje Kondratjevne srete Ivan Fjodorovič iznenada 
nekog pijanog, oniskog seljačića, u zakrpanu gunjčiću, koji je 
teturao tamo 1 amo te gunđao i psovao, i odjedanput prestao 
psovati i otpočeo pjevati promuklim glasom: 


Ah, odvezao se Vanjka u Piter!, 
Ja ga neću čekati... 


Ali je uvijek poslije drugog stiha prestajao i opet započi- 
njao nekoga grditi, a zatim opet zapjevao istu pjesmu. Ivan 
Fjodorovič je već poduže osjećao prema njemu strašnu mr- 
žnju, a da nije o njemu ni mislio, i odjedanput ga shvati, 
I odmah neobuzdano zaželi da šakom obori seljačića. Oni su 
baš u tom trenutku stigli naporedo, i seljačić, koji je dobrano 
tturao, iznenada i iz sve snage udari o Ivana. Ovaj ga bije- 


1 Pučka kratica za (Sankt-) Petersburg (Petrograd). 

sno odgurnu, Seljačić odleti i ljosnu kao panj o smrzlu zem- 
lju, bolno zastenja samo jedanput »0-0!« i zašutje. Ivan zako- 
rači prema njemu. Seljak je ležao nauznak, nepomično i bez 
svijesti: »Smrznut će se!« pomisli Ivan i produži prema Smer- 
djakovu. 

Marja Kondratjevna, koja je istrčala sa svijećom u ruci da 
mu otvori vrata, prišapnu mu još u predsoblju da su- Pavel 
Fjodorovič (to jest Smerdjakov) teško bolesni, i ne samo da 
leže nego nisu gotovo ni pri svojoj pameti, i čak nisu ni čaj 
htjeli da piju već su zapovijedili da se odnese. 

— A, bjesni li? — zapita Ivan Fjodorovič grubo. 

— Ni govora, naprotiv, baš su sasvim mirni, samo se ne 
razgovarajte s njim dugo... — zamoli ga Marja Kondra- 
tjevna. 

Ivan Fjodorovič otvori vrata i zakorači u sobicu. 

Sobica je bila isto tako zagrijana kao i prošli put, ali u 
sobici su se opažale neke promjene: jedna od pobočnih klupa 
bila je iznesena i, mjesto nje stajaše na njenu mjestu veliki, 
stari kožni divan od mahagonija. Na njemu je bio namješten 
ležaj s prilično čistim jastucima, Na ležaju je sjedio Smerdja- 
kov u onoj istoj kućnoj haljini. Sto je bio prenesen pred 
divan, te je u sobici bilo vrlo tijesno. Na stolu je ležala 
nekakva debela knjiga Žuta omota, ali Smerdjakov je nije 
Čitao; on je, čini se, sjedio i nije ništa radio. Dočeka Ivana 
Fjodoroviča dugačkim, nijemim pogledom i nije se očito ni 
najmanje začudio njegovu dolasku, Bio se neobično promije- 
nio u licu, strašno bijaše izmršavio i požutio, Oči mu upale, 
a donja se vilica otoboljila. 

— A ti si zbilja bolestan? — zapita ga Ivan Fjodorovič 
i Zasta. — Neću se dugo zadržati, čak — ni ogrtač neću 
svući. Gdje bih mogao sjesti? 

On zađe s drugog kraja stola, primakne stolac i sjede. 

— Što me gledaš i šutiš? Došao sam samo s jednim pita- 
njem i, kunem ti se, neću otići od tebe bez odgovora: je li 
bila kod tebe gospođica Katerina Ivanovna? 

Smerdjakov dugo Šutaše i kao i dosad mirno gledaše u 
Ivana, ali odjedanput mahnu rukom i odvrati od njega lice. 

— Šta ti je? — povika Ivan. 

— Ništa! 

— Kako ništa? 

.— Pa, bila je, ali to se vas, uostalom, ništa ne tiče. Oka- 
nite me se, 

— Ne, neću te se okaniti! Kazuj kad je bila? 

— To sam zaboravio i zapamtiti — osmjehnu se Smer- 
djakov prezirno i ponovo naglo okrenu lice Ivanu te se za- 
gleda u nj nekakvim pogledom punim mržnje, isto onakvim 
pogledom kakvim ga je gledao prilikom onog sastanka prije 
mjesec dana. 

— Ivi kao da ste bolesni, gle kako ste se usukali, nema 
na vama lica — reče on Ivanu. 

— Ostavi ri moje zdravlje, govori šta te pitam. 

— A šta su vam oči požutjele, bjeloočice su vam sasvim 
Žute. Mučite se, je li, strašno? 

On se najprije prezirno osmjehnu, a zatim prasnu u smijeh. 

— Čuješ li, rekao sam ti da neću otići dok ne dobijem 
odgovora! — viknu Ivan strašno raspaljen. 

— A što ste me napali? Što me mučite? — progovori 
Smerdjakov patnički. 

— Ah, do đavola! Baš mi je stalo do tebe. Odgovori na 
pitanje, pa idem odmah. 

— Ja vam nizašto ne moram odgovarati! — reče Smerdja- 
kov i obori oči, 

— Uvjeravam te da ću te prisiliti da mi odgovoriš! 

— Što me neprestano uznemirujete? — odgovori Smerdja- 
kov i zagleda se iznenada u nj, ali ne samo prezirno već ne- 
kako gadljivo. -—— Zacijelo što sutra počinje glavna rasprava? 
Neće vam se ništa dogoditi, vjerujte već jednom! Idite kući, 
spavajte mirno i ničega se ne bojte. 

— Ne razumijem te... čega da se sutra bojim? — začu- 
đeno zapita Ivan i odjedanput ga zbilja spopade nekakav 
strah, koji mu je kao studen prošao kroz dušu. Smerdjakov 
ga premjeri očima. 


— Ne ra-zu-mi-je-te — otegnu on prijekorno. — Kako 
može pametan čovjek imati volje da sa sobom tjera takvu 
komediju! 


Ivan gledaše u nj Šutke. Već sam taj neočekivani ton, ne- 
vjerojatno ohol, kojim mu se sad obraćaše taj bivši njegov 
sluga, bio je neobičan. Ovakva tona nije ipak zamijetio prošli 
put. 

— Velim vam da se ničega ne bojite. Neću ništa protiv 

.. Y4 Ka 
vas govoriti, nema dokaza. Gle kako vam ruke dršću. Zašto 
vam prsti tako igraju? Idite kući, niste vi ubili. 

Ivan zadrhta, sjeti se Aljoše. 

— Ja znam da nisam ja... — promuca on. 

— Zna-de-te? — upade opet Smerdjakov. 

Ivan skoči i ščepa ga za rame. 

— Kazuj sve, gade! Kazuj sve! 

Smerdjakov se ni najmanje ne uplaši. On samo upilji u nj 
pogled pun mržnje. 

— Ako je dakle tako, onda ste vi i ubili — prišapnu mu 
on bijesno. 

Ivan se spusti na stolac, kao da je nešto shvatio.- On se 
pakosno osmjehnu. 

— Ti to još jednako o onom prijašnjem? O čemu si i 
prošli put...? 

— Jest, i prošli put ste preda mnom stajali i sve shvatili, 
a shvaćate i sad. 

— Tek tolizo shvaćam da si ti lud. 

— Kako da ne dosadi čovjeku! Eto, sjedimo jedan prema 
drugome, oči u oči, i zašto, misliš, jedan drugog da obmanju- 
jemo, komediju da igramo? I zar još jednako hoćete sve samo 
na me svaliti, meni u oči? Vi ste ubili, vi i jeste glavni ubojica, 
a ja sam bio samo vaš pomagač, vjerni sluga Lichard, i na 
vašu riječ sam ja to i izvršio. 

— Izvršio? Zar si ga ti ubio? — i Ivana podiđe studen. 
Nešto kao da se potreslo u njegovu mozgu i on osjeti u cije- 
lom tijelu laku, hladnu jezu. A sad je sam Smerdjakov za- 
čuđeno pogledao u nj: vjerojatno ga je, napokon, prenerazilo 
to što se Ivan doista prepao. 

— A zar vi zbilja niste ništa znali? — promuca on nepo- 
vjerljivo i osmjehnu mu se ispod oka. 

E ia neprestano gledaše u nj, u njega kao da mu se ukočio 
jezik, 


Ah, odvezao se Vanjka u Piter, 
Ja ga neću čekati... 


odjeknu iznenada u njegovoj glavi. 

— Znaš šta: bojim se da ti kao san, kao priviđenje preda 
mnom sjediš? — promuca on. 

— Nema tu nikakva priviđenja, samo smo nas dvojica i 
još netko treći. Bez sumnje se on, taj treći, nalazi i sad s 
nama. 

— Tko to? Tko se nalazi? Koji treći? — prestravljeno 
zapita Ivan Fjodorovič te se poče obazirati i brzo tražiti 
očima po kutovima nekog trećeg. 

— Taj treći, to je Bog, Promisao, on je sad ovdje !.raj nas, 
ali ga ne tražite, jer ga nećete naći. 

— Ti si slagao da si ubio — viknu bijesno Ivan. — Ti si 
lud ili me dražiš kao i prošli put! 

Smerdjakov ga je, kao i prije, bez ikakva straha nepre- 
stano ispitivački motrio. On još nikako nije mogao da svlada 
svoje nepovjerenje i još mu se jednako činilo da Ivan »sve 
znade«, tek se pretvara da bi »njemu u oči sve na njega 
svalio«. 

— Čekajte — reče on najzad slabim glasom i odjedanput 
izvuče ispod stola svoju lijevu nogu i poče da posuvraća 
hlače. Na nozi je imao visoku bijelu čarapu i papuču. Smer- 
djakov bez ikakove žurbe skinu podvezicu i turi prst duboko 
u čarapu. Ivan gledaše u nj i iznenada se sav strese u grče- 
vitu strahu, 

— Poludio je — dreknu on i naglo skoči s mjesta, ustuknu 
tako da je udario leđima o zid te se, kao da se prilijepio uza 
zid, ispravi sad kao proštac. U bezumnom užasu gledao je 
Smerdjakova. A ovaj je, ne zbunivši se nimalo njegovom 
stravom, neprestano kopao po čarapi kao da se napreže da 
nešto dohvati i izvuče. Napokon dohvati i stade izvlačiti. 
Ivan Fjodorovič je opazio da je to nekakav papir ili smotak 
papira. Smerdjakov ga izvuče i metnu na stol. 

— Evo! — reče on tiho. 

— Šta? — odgovori Ivan sav dršćući. 

— Izvolite pogledati — isto tako tiho izusti Smerdjakov. 

Ivan skoči prema stolu, uze smotak i poče ga razmatati, 
ali odjedanput trže prste kao da se dotakao kakva gadna, 
strašna gmizavca. 

— Vaši prsti još neprestano dršću — napomenu Smerdja- 
kov te sam polagano razmota papir. Ispod omota pojaviše se 
tri svežnjića šarenih stotinjarki. 

— Sve je ovdje, nedirnute tri tisuće, ne morate ni brojiti. 
Uzmite ih — pozva on Ivana pokazujući glavom novce. Ivan 
se spusti na stolac. Bio je blijed kao krpa. 

— Šta si me uplašio... tom čarapom... — reče on smije- 
Šeći se nekako čudnovato. 

— A zar niste, zar zbilja niste dosad znali? — zapita još 
jedanput Smerdjakov. 

— Ne, nisam znao. Uvijek sam mislio da je Dmitrij. Brat! 
Brat! Ah! — On se odjedanput zgrabi objema rukama za 
glavu. — Čuj: jesi li ga ti sam ubio? Bez brata ili s bratom? 

— Samo sam ga zajedno s vama ubio; nas dvojica smo ga 
skupa ubili, a Dmitrij je Fjodorovič nevin. 

— Dobro, dobro. O meni poslije. A Što ja neprestano drš- 
ćem... Riječi ne mogu progovoriti, 

— A onda ste bili vrlo srčani, »sve je«, rekoste, »dopušte- 
no«, a sad, vidite koliko ste se prepali! — procijedi Smer- 
djakov začuđeno. — Ne biste li limunade, odmah ću naručiti. 
"To će vas možda osvježiti. Ali da ovo najprije prekrijemo. 

I on opet pokaza glavom na novac. Htio je da se digne 
i da vikne kroz vrata Marju Kondratjevnu, neka načini \ 
donese limunadu, ali, tražeći čime će da prekrije novac, iz- 
vadi najprije rubac, ali kako je rubac bio sasvim zabaljen, 
uze sa stola jednu debelu knjigu, što je na njemu ležala i koju 
je opazio Ivan kad je ušao, te njome pritisnu novac. Knjiga 
je imala naslov: Riječ svetog oca našeg Isaka Sirina, Ivan 
Fjodorovič uspije da sasvim mehanički pročita naslov. 

— Ne treba mi limunade — reče on. — A o meni kasnije. 
Sjedi i pričaj kako si to učinio? Sve kazuj... 

— Skinite bar ogrtač jer ćete se oznojiti. 

Ivan Fjodorovič, kao da se toga tek sad sjetig, zbaci sa 
sebe ogrtač i baci ga, ni ne mičući se, sa stoica na klupu. 

— Govori, molim te, govori! 

On se bio sasvim primirio, Bio je uvjeren da ce Smerdja- 
kov sada sve kazati. 

— O tome kako sam to učinio? — uzdahnu Smerdjakov. 
— Učinio sam na najprirodniji način, po vašim riječima... 

— O mojim riječima poslije — prekinu ga Ivan, ali nije 
više vikao kao prije, nego je izgovarao riječi odmjereno, ovla- 
davši sasvim sobom. — Ispričaj do sitnice kako si učinio. 
Sve po redu. Ništa nemoj zaboraviti. Sitnice, glavno su sit- 
nice.! Molim te. 

— Vi ste otputovali, i ja sam pao onda u podrum. 

— U nastupu padavice ili si se pretvarao? 

— Razumije se da sam se pretvarao. U svemu sam se pre- 
tvarao. Sišao sam mirno niza stepenice, do dna, i mirno legao, 
a čim sam legao, počeo sam jaukati. I ritao sam se dok su 
me iznosili. 


— Čekaj! I ti si se sve to vrijeme neprestano pretvarao, 
i poslije, i u bolnici? 


2 Omiljena izreka Fjodora Mihajloviča koju bi izustio kad bi ga što 
zainteresiralo. (Napomena A, G. Dosrojevske.) 

— Nipošto. Sutradan ujutro, još prije nego što sam prešao 
u bolnicu, spopao me pravi i toliko jaki napad kakav već 
nekoliko godina nisam imao. Cijela dva dana bio sam posve 
bez svijesti. 

— Dobro, dobro. Nastavi. 

— Položili su me na onu postelju od dasaka, znao sam 
da će me odnijeti za pregradu, jer me je Marfa Ignatjevna 
svaki put kad sam bio bolestan, preko noći smještala u svoj 
stan iza pregrade. Ona je bila uvijek, sve od mog rođenja, 
nježna prema meni. Noću sam stenjao, ali tiho. Neprestano 
sam čekao Dmitrija Fjodoroviča, 

— Kako čekao? Da ti dođe? 

— Zašto meni. Da dođe u kuću, jer nisam nimalo sumnjao 
da će oni te noći doći, jer da su sad, kad su se mene lišili 
i ostali bez ikakve vijesti, sigurno morali doći u kuću preko 
plota, kako oni već to umiju, i nešto uraditi. 

— A da nije došao? 

— Onda ne bi ništa ni bilo. Bez njih se ne bih ni odlučio. 

— Dobro, dobro... Govori razumljivije, ne Žuri, a što 
je glavno — ništa ne ispuštaj. 

— Očekivao sam da će oni Fjodora Pavloviča ubiti... To 
je bilo sigurno. Jer sam ih na to već pripremio... posljednjih 
dana... a glavno... saznali su za one znakove. Pored nji- 
hove nepovjerljivosti i gnjeva što se bio sakupio u njima u 
te dane, oni su morali s pomoću tih znakova svakako pro- 
drijeti u kuću. Tako se moralo sigurno dogoditi. Zato sam ih 
čekao. 

— Čekaj — prekinu ga Ivan — da je on ubio, uzeo bi 
novce i odnio; to si sigurno morao pomišljati. A što bi onda 
tebi preostalo? Ja ne shvaćam. 

— Ali oni ne bi nikad novca našli. Ja sam im kazao da 
se novac nalazi pod jastukom. Ali to nije bila istina. Najprije 
je ležao u kutijici, tako je, vidite, bilo. A poslije sam nago- 
varao Fjodora Pavloviča, jer su oni samo u me u cijelom 
čovječanstvu imali povjerenje, neka tu kuvertu s novcima pre- 
nesu u kut iza ikone, jer da neće nikome ni na pamet pasti 
da je ondje, a osobito ako taj bude u žurbi. I tako je kuverta 
s novcima ležala kod njih u kutu iza ikone. Bilo bi sasvim 
smiješno držati novac pod jastukom, a kad bi bio u kutijici, 
morao bi se bar zaključati. Ovdje su, međutim, svi povjero- 
vali da je ležao pod jastukom. Glupo mišljenje. Da su Dmi- 
trij Fjodorovič izvršili to ubojstvo, oni bi, kad ne bi ništa 

našli, ili, brže-bolje pobjegli bojeći se svakog šušnja, kako 
uvijek rade ubojice, ili bi bili uhapšeni. I ja sam se mogao 
onda uvijek, sutradan ili čak iste noći, popeti do ikone i 
odnijeti novac, a sve bi se svalilo na Dmitrija Fjodoroviča. 
Na to sam mogao uvijek računati. 

— A kad on ne bi bio ubio, već samo izbio? 

— Ako on ne bi bio ubio, onda, dakako, ne bih smio no- 
vac uzeti, i sve bi bilo uzalud. Ali sam i na to računao da 
će ga izbiti do besvijesti, i ja ću za to vrijeme dospjeti da 
uzmem, a poslije ću reći Fjodoru Pavloviču da su to Dmitrij 
Fjodorovič, pošto su ih istukli, ukrali novac. 

— Čekaj... zbunjujem se. Dakle, ipak je Dmitrij ubio, 
a ti si samo novac uzeo? 

— Ne, oni nisu ubili. Istina, mogao bih i sad reći da su 
oni ubojica... ali sad neću pred vama lagati... jer... jer 
ako zbilja niste, kako vidim, dosada ništa shvatili i ako se 
niste pretvarali preda mnom, da na me svalite svoju očitu 
krivnju, i to meni u oči, ipak ste vi svemu krivi, jer vi ste 
znali za ubojstvo i meni naložili da ubijem, a sami ste otpu- 
tovali mada ste za sve znali. Zato i želim da vam u oči do- 
kažem da ste glavni ubojica ipak samo vi, a ja da sam uz- 
gredni, iako sam ubojstvo izvršio. Pred zakonom vi ste jedini 
pravi ubojica! 

— Kako, kako da sam ja ubojica? O, bože! — Napokon 
nije mogao da izdrži, zaboravivši da je sve što se njega ticalo 
odložio za kraj razgovora. — Opet se vraćaš na Čermašnju? 
Čekaj! Reci mi, zašto ti je bio potreban moj pristanak ako si 
već moj odlazak u Čermašnju držao za pristanak? Kako ćeš 
mi to sad objasniti? 

— Vjerujući u vaš pristanak, vjerovao sam da poslije po- 
vratka nećete podići viku zbog nestale tri tisuće, ako vlast 
zbog nečega posumnja u mene a ne u Dmitrija Fjodoroviča, 
ili u mene kao ortaka Dmitrija Fjodoroviča, nego ćete me, 
naprotiv, još i braniti. A kad dobijete nasljedstvo, moći ćete 
me još kadgod poslije u Životu nagraditi, jer ste ipak izvoljeli 
s mojćm pomoći doći do nasljedstva, a da su se oni oženili 
Agrafenom Aleksandrovnom, zapao bi vas šipak. 

— A! Ti si dakle namjeravao da me poslije mučiš cijelog 
Života! — škrinu zubima Ivan. — A da nisam onda otputo- 
vao nego te prijavio? 


333 


— A što ste onda mogli prijaviti? Da sam vas nagovarao 
da idete u Čermašnju? Ta to su gluposti. A, osim toga, ili biste 
poslije našeg razgovora otputovali ili ostali. Da ste ostali, 
ne bi se bilo ništa desilo, a ja bih znao da vi to ne želite i 
ne bih bio ništa poduzimao. A kad ste otputovali, onda ste 
me, dakle, uvjerili da se nećete usuditi da me prijavite sudu 
i da ćete mi oprostiti one tri tisuće. A i ne biste me mogli 
poslije nikako progoniti, jer bih onda na sudu sve ispričao, 
to jest, ne da sam ja ukrao ili ubio — to ne bih rekao — već 
da ste me vi samo poticali na to da ukradem i ubijem, ali da 
ja nisam na to pristao. Zato mi je i bio potreban vaš prista- 
nak da me ne možete ničim pritisnuti, jer gdje vam je za to 
dokaz, a ja sam, međutim, uvijek mogao da vas stjeram u 
rog kad bih otkrio kako ste požudno željeli očevu smrt, i 
jamčim vam svojom riječi — sva bi mi publika ondje povje- 
rovala, i vi biste bili osramoćeni za cijeli život. 

— Ja sam dakle to želio, požudno želio? — škrinu Ivan 
ponovno zubima. 

— Nesumnjivo je da ste željeli, i svojim pristankom ste 
mi onda Šutke dali znak — reče Smerdjakov i čvrsto pogleda 
Ivana. On je bio neobično smalaksao i govorio tiho i umorno, 
ali ga je podbadalo nešto unutrašnje i pritajeno, očito je 
imao neku namjeru. Ivan je to naslućivao. 

— Nastavi dalje — reče mu on — nastavi o onoj noći. 

— Evo šta je dalje bilo! Ležim ja i čujem kao da je vik- 
nuo gospodar. A Grigorij Vasiljevič digli se maloprije toga i 
izišli i odjedanput jauknuli, a poslije toga tišina, mrak. Ležim 
ja i čekam, srce mi lupa, ne mogu da izdržim. Najzad sam us- 
tao i izišao — vidim ulijevo da je njihov prozor što gleda u 
vrt otvoren, zakoračim još jedanput, da osluhnem jesu li 
oni onamo još živi ili nisu, i čujem gdje se gospodar okreću i 
uzdišu, dakle, živi su. —> Eh — pomislim ja... Prišao sam 
prozoru i doviknuo gospodaru: »Ja sam«, rekoh. A on meni: 
»Bio je, bio i pobjegao.« To jest, bio je, naime, Dmitrij Fjo- 
dorovič. — »Ubio je Grigorija!« — »Gdje?« šapćem ja. — 
»Ondje u kutu«, pokaza on i sam šapćući. »Pričekajte«, ve- 
lim. Pošao sam u kut da potražim i natrapao na Grigorija 
Vasiljeviča gdje leži kraj zida posve krvav i bez svijesti. 
Dakle, sigurno je da je ovdje bio Dmitrij Fjodorovič, sinulo 
mi odmah u glavi i odmah sam ondje odlučio da svršim sve 
bez oklijevanja, jer Grigorij Vasiljevič, ako su još živi, neće 
onako onesviješćeni ništa vidjeti. Postojala je samo jedna 

opasnost da bi se mogla iznenada probuditi Marfa Ignatjevna. 
To sam odmah onog trenutka uvidio, ali me je lakomost 
toliko obuzela da sam gotovo prestao disati. Prišao sam opet 
gospodaru pod prozor i rekao? »Ona je ovdje, došla je, došla 
je Agrafena Aleksandrovna i moli.« A on sav zadrhtao kao 
dijete: — »Gdje ovdje? Gdje?« počeo on da uzdiše, a još ne 
vjeruje. — »Ondje«, velim, »stoji, otvorite!« Gleda on u me 
kroz prozor, vjeruje i ne vjeruje, a boji se da otvori, mene 
se, pomislio sam, boji. I zbilja, smiješno: meni odjedanput 
palo na pamet da pred njihovim očima otkucam o prozorski 
okvir one znakove koji znače da je Grušenjka došla: riječima 
nisu vjerovali, a čim sam otkucao znakove, oni potrčali da 
otvore vrata. I otvorili. Htio sam da uđem, a oni stali i 
prepriječili mi tijelom ulazak: — »Gdje je ona? Gdje je 
ona?« gleda u me i sav dršće... E, pomislio sam: kad me se 
toliko boje, onda je loše! I meni gotovo klecnuše noge od 
straha da me neće pustiti u sobu, ili će viknuti, ili će Marfa 
Ignatjevna dotrčati, ili će se što drugo desiti, i ja se ne sjećam, 
ali mora da sam stajao pred njim blijed. Prišapnuo mu: »Pa 
ondje, ondje pod prozorom, kako da je niste«, rekoh, »vidjeli?« 
— »A ti je dovedi, a ti je dovedi!« — »Boji se«, kažem, »upla- 
šila se vike, sakrila se u grm, idite«, velim mu, »i viknite je 
sami iz kabineta«. On poletio, prišao prozoru i metnuo svi- 
jeću na prozor: »Grušenjka«, viče, »Grušenjka, jesi li ovdje?« 
Tako viče a neće da se nagne kroz prozor, neće da se makne 
od mene od samog straha jer me se strašno bojao, i zato 
ne smije da se makne od mene. »Pa eno je«, rekoh (prišao je 
prozoru i sav se nagnuo kroza nj), »ondje u grmu, smije vam 
se, vidite li?« On odjedanput povjerova i sav se strese, toli- 
ko je bio strašno zaljubljen u nju, 1 posve se nagnu kroz pro- 
zor. A ja sad zgrabio s njihova pisaćeg stola onaj tučani pri- 
tiskivač, sigurno se sjećate tog pritiskivača, ima sigurno tri 
funte, zamahnuo i lupio ga uglom u samo tjeme. Nije ni 
dreknuo. Samo se srozao, a ja i drugi put i treći. Kod trećeg 
udarca osjetio sam da sam mu probio tjeme. On se iznenada 
svalio nauznak, lica okrenuta gore i sav u krvi. Razgledah: 
da nema na meni krvi, da se nisam uprskao, otro pritiskivač, 
metnuo ga na njegovo mjesto, otišao do ikona i izvadio iz 
kuverte novac, a kuvertu bacio na pod, a pored nje i onu 
ružičastu vrpčicu. Sišao sam u vrt i sav se tresao. Pošao sam 
pravo prema jednoj jabuci u kojoj ima duplja — sigurno 
znate za onu duplju, već sam je odavno uočio, u njoj se 

već nalazila krpica i papirić što sam davno spremio, zamo- 
tao sam novac u papir, a onda u krpu i turio duboko u 
duplju. Ondje je ostao više od dvije sedmice, to jest novac, 
a poslije, kad sam već izišao iz bolnice, opet sam ga izvadio. 
Vratio sam se u svoju postelju, legao, i mislim u strahu: 
»Ako je Grigorij Vasiljevič zaista ubijen, može vrlo loše 
ispasti, a ako nije ubijen i osvijesti se, onda će biti vrlo do- 
bro jer će sada biti svjedok da su Dmitrij Fjodorovič dola- 
zili, dakle, oni su ubili i novac ugrabili.« I ja počeo onda u 
svojoj sumnji i svojoj nestrpljivosti glasno stenjati da što 
brže probudim Marfu Ignatjevnu. Ona se napokon digla i 
htjela da potrči meni, ali čim je spazila da nema Grigorija 
Vasiljeviča, istrčala, i ja sam čuo gdje je jauknula u vrtu. I 
tako je onda trajalo svu noć, i ja sam bio potpuno miran. 

Pripovjedač zasta. Ivan ga slušaše cijelo vrijeme grobnim 
mukom, nije se ni maknuo, ni spuštao s njega pogleda, A 
Smerdjakov je, međutim, dok je pričao, tek ponekad pogle- 
dao u nj, ali je, uglavnom, gledao u stranu. Kad je sve ispri- 
čao, bio je očito vrlo uzrujan i teško predisao. Po licu mu se 
o znoj. Međutim se nije moglo pogoditi da li se kaje ili ne 

aje. 

— Čekaj — prekinu ga Ivan razmišljajući. — A vrata? 
Ako je on otvorio vrata jedino tebi, kako je onda Grigorij 
Vasiljevič mogao vidjeti prije tebe da su vrata već bila otvo- 
rena? Jer Grigorij je vidio prije tebe da su otvorena. 

Važno je da je Ivan pitao najmirnijim glasom, čak posve 
drugim tonom, nimalo bijesnim, i da je sad netko otvorio 
sobna vrata i s praga ih pogledao, sigurno bi zaključio da 
oni sjede i mirno razgovaraju o nečem običnom, iako vrlo 
zanimljivom 

— Što se vrata tiče, i da ih je Grigorij Vasiljevič vidio 
otvorena, to se njemu samo tako pričinilo — osmjehnu se 
Smerdjakov kiselo. — Jer to nije, kažem vam, čovjek, već 
pravi tvrdoglavi parip: on nije vidio nego mu se samo Ppri- 
činilo da je vidio — i sad ga neće više nitko razuvjeriti. To 
je za nas obojicu sreća što je to sebi uvrtio u glavu, jer će 
nesumnjivo, najzad, baš time dokazati krivicu Dmitrija Fjo- 
doroviča. 

— Slušaj — reče Ivan Fjodorovič koji kao da se oper 
počeo zapletati i naprezati da nešto dokuči — čuj... Još 
sam te štošta htio pitati ali sam zaboravio... Neprestano 
zaboravljam i zaplećem se. Jest! Reci mi samo još jedno: 

zašto si otvorio kuvertu i ostavio je ondje na podu? Zašto nisi 
kuvertu naprosto odnio? Kad si pripovijedao, meni se činilo 
kao da si rekao da si morao tako učiniti s tom kuvertom... 
a zašto si baš morao... to ne shvaćam... 

— To sam učinio iz jednog razloga. Jer kad bi to bio 
čovjek koji poznaje kućne prilike i navike, kao na primjer, 
eto ja, koji sam sam prije toga vidio taj novac i možda ga 
sam svojim rukama stavljao u taj omot i gledao svojim očima 
kako ga zapečaćuju i pišu na njemu natpis, zbog čega bi onda 
takav čovjek, da je, na priliku, ubio, onda, poslije ubojstva, 
raspečaćivao tu kuvertu, i tako navrat-nanos, kad je već i 
onako dobro znao da se taj novac sigurno nalazi u tom omo- 
tu? Naprotiv, kad bih, na primjer, kradljivac bio ja, onda bih 
prosto turio omot u džep ne raspečativši ga, i s njim što prije 
umakao. Sasvim je nešto drugo Dmitrij Fjodorovič: oni su 
znali za kuvertu samo po čuvenju, nisu je sami vidjeli i kad 
bi je, na priliku, izvukli ispod jastuka onda bi je morali 
odmah na mjestu raspečatiti i uvjeriti se: nalaze li se u 
njoj zaista i ti novci? A kuvertu bi ondje bacili i ne 
razmišljajući da ona može kasnije poslužiti protiv njih kao 
dokaz, jer oni nisu ukrali, jer su rođeni plemić, a ako su se 
sad odlučili da ukradu, nisu zapravo ukrali nego su samo 
došli da uzmu svoje, kako su to unaprijed po cijelom gradu 
razglasili i čak glasno se pred svima hvalili da će otići i svoje 
vlasništvo od Fjodora Pavloviča oteti. Ovu svoju misao nisam 
tužitelju prilikom mog preslušanja jasno iskazao, već sam 
mu, naprotiv, samo o njoj natuknuo, kao da ona ne potječe 
od mene nego da ju je on sam izmislio, a ne da mu je do- 
šaptana... tako da su gospodinu tužiocu pri tom mom na- 
govještaju gotovo sline pocurile... 

— Zar si zbilja mogao sve ovo onda ondje na mjestu 
smisliti? — uskliknu Ivan Fjodorovič kao zgranut od čuda. 
On se opet preplašeno zagleda u Smerdjakova. 

— Molim vas, može li se sve ovo smisliti u onakvoj žurbi? 
Sve sam to unaprijed smislio. 

— Pa... pa... tebi je, dakle, sam đavo pomogao! — vik- 
nu opet Ivan Fjodorovič. — Ne, ti nisi glup, ti si kudikamo 
mudriji nego što sam mislio... 

On ustade u očitoj namjeri da se prošeta po sobi. Obuze 
ga strašna tuga. Ali kako mu je sto stajao na putu, te se mo- 
rao gotovo provlačiti između stola i zida, on se samo okrenu 
i opet sjede. Možda ga je to što nije imao prilike da se pro- 

šeta iznenada i razdražilo, jer je ponovo povikao gotovo 
isto onako bijesno kao i prije: 

— Slušaj, nesretni i prezreni čovječe! Zar ne uviđaš, ako 
te nisam još dosad ubio, da to nisam samo zato učinio što 
te čuvam da odgovaraš sutra pred sudom. Bog vidi (i Ivan 
podiže ruke uvis) — da sam možda i ja bio kriv, možda sam 
1 ja potajno želio da... umre otac, ali kunem ti se da nisam 
bio toliko kriv koliko ti misliš i možda te nisam nikako ni 
poticao. Ne, ne, nisam te poticao! Ali, svejedno, sutra ću na 
sudu sam sebe optužiti, to sam odlučio! Sve ću reći, sve. Ali 
doći ćemo zajedno pred sud! I ma što govorio protiv mene 
pred sudom, ma što svjedočio — sve prihvaćam i ne bojim 
te se — sam ću sve potvrditi. A i ti moraš pred sudom pri- 
znati! Moraš, moraš, idemo zajedno! Tako će i biti. 

Ivan izgovori ovo svečano i odlučno i već se po samom si- 
jevanju njegovih očiju vidjelo da će tako zaista i biti. 

— Vi ste bolesni, vidim, teško bolesni. Oči su vam sasvim 
Žute — reče Smerdjakov, ali bez ikakva podsmijeha, i čak 
nekako sažalno. 

— Zajedno ćemo poći! — ponovi Ivan. — A ako ne budeš 
htio ići — sam ću sve priznati. 

Smerdjakov zašutje kao da o nečem razmišlja. 


— Od toga neće biti ništa, vi nećete poći — zaključi on 
na kraju, kao da tome nema prigovora. 
— Ti me ne razumiješ! — reče Ivan prijekorno. 


— I suviše ćete se stidjeti da o sebi sve priznate. A naj- 
gore je što nećete imati od toga nikakve koristi, jer ću otvo- 
reno reći da vam nisam nikad ništa slično govorio te da ste 
ili bolesni (a tako i jest), ili da ste se toliko sažalili na svog 
bracu da sami sebe žrtvujete zbog njega, a da ste protiv mene 
sve izmislili jer ste me ionako smatrali cijelog života za 
muhu, a ne za čovjeka. De, a tko će vam vjerovati, de, a gdje 
vam je ma i jedan dokaz protiv mene? 

— Slušaj, sad si mi pokazao taj novac, razumije se, da me 
uvjeriš. 

Smerdjakov diže Isaka Sirina s novca i metnu na stranu. 

— Uzmite ovaj novac i ponesite sa sobom — uzdahnu 
Smerdjakov. 

— Dakako da ću ga ponijeti! A zašto mi ga daješ kad si 
zbog njega ubio? — pogleda u nj Ivan neobično začuđeno. 

— Uopće mi nije potreban — odgovori Smerdjakov uz- 
drhtalim glasom i mahnu rukom. — Nekad sam snivao da 

ću moći s tolikom svotom zasnovati svoj život u Moskvi ili, 
još bolje, u inozemstvu, to je bio moj plan — a najviše zbog 
toga jer je »sve dopušteno«. Tako ste me zaista učili i onda 
mi štošta slično govorili: jer ako nema vječnog Boga, onda 
nema ni. vrlina, onda ih uopće i ne treba. Tako ste mi uistinu 
govorili. Tako sam i shvatio. 

— Jesi li došao sam svojim umom do roga? — naceri se 
Ivan. 

— Vi ste me dotle doveli. 

— A sad, sigurno, u Boga vjeruješ kad vraćaš novac? 

— Ne, ne vjerujem — prošapta Smerdjakov. 

— Zašto onda vraćaš? 

— Ta prestanite... ne isplati se! — odmahnu opet Smer- 
djakov rukom. — Onda ste sami neprestano govorili da je 
sve dopušteno, a zašto ste sad uznemireni! Čak hoćete da 
sami protiv sebe svjedočite... Samo što od toga neće biti 
ništa! Vi to nećete učiniti! — odlučno i uvjerljivo zaključi 
opet Smerdjakov. 

— Vidjet ćeš! — reče Ivan. 

— 'Ta ništa neće biti. I suviše ste mudri. Volite novac, to 
mi je poznato, časti rakođer volite jer ste neobično oholi, čari 
ženske neizmjerno volite, a najviše volite da živite u tihom 
zadovoljstvu i da se nikomu ne klanjate — to još najviše 
volite. Nećete zauvijek upropastiti svoj Život i primiti na 
se na sudu takvu sramotu. Vi ste kao i Fjodor Pavlovič, od 
sve djece najviše na njega nalikujete, iste ste duše kao i on. 

— Ti nisi glup — reče Ivan posve iznenađen i krv mu 
udari u lice. — Prije sam mislio da si glup. Ti si sad ozbiljan! 
— napomenu i nekako sasvim drukčije nego dosad pogleda 
Smerdjakova. 

— U oholosti svojoj ste mislili da sam glup. Uzmite no- 
vac. 

Ivan uze sva tri svežnjića i turi ih u džep, ne zamatajući 
ih uopće. 

— Sutra ću ih na sudu pokazati — reče on. 

— Nitko vam ondje neće vjerovati jer sad imate dovoljno 
i svojih novaca, reći će da ste ih izvadili iz kutije i doni- 
jeli. 

— Ponavljam, ako te nisam ubio, nisam to učinio jedino 
zato jer si mi sutra potreban, upamti to i ne zaboravi. 

— E, pa ubijte! Ubijte sad — odjedanput reče Smerdjakov 
nekako neobično i čudno gledajući u Ivana. — Nećete se 

usuditi — napomenu on i osmjehnu se oholo — ništa vi 
ne smijete, nekad smioni čovječe. 

— Do sutra! — viknu Ivan i pokrenu se da pođe. 

— Čekajte... Pokažite mi ih još jedanput. 

Ivan izvadi novčanice i pokaza mu ih. Smerdjakov ih 
gledaše otprilike deset sekundi. 

— Pa, odlazite — reče on i mahnu rukom. — Ivane Fjo- 


doroviču! — viknu on za njim. 
— Šta želiš? — okrenu se Ivan u hodu, 
— Zbogom! 
— Do sutra! — viknu opet Ivan i iziđe iz sobe. Mećava 


je još jednako bjesnjela. U početku je koračao brzo, ali odje- 
danput kao da poče posrtati. »Nešto sasvim fizičko«, po- 
misli on i osmjehnu se. Gotovo kao da se sad neka radost 
spustila u njegovu dušu. Osjeti u sebi neku bezgraničnu snagu: 
kraj je njegovu kolebanju koje ga je strašno mučilo u pos- 
ljednje vrijeme! Stvorio je odluku i »više je neće mijenjati«, 
sav sretan pomisli on. U tom se trenutku o nešto spotaknu i 
umalo ne pade. Zasta i raspozna do svojih nogu seljačića, 
koga je bio oborio i koji je ležao na istom mjestu bez svijesti 
i nepomično. Mećava mu je već bila zasula gotovo cijelo lice. 
Ivan ga naglo podiže i ponese na sebi. Desno, u jednoj uli- 
čici, spazi svjetlost te priđe, pokuca o prozorske kapke i za- 
moli građanina, vlasnika kućice koji mu se javio, da mu po- 
mogne da odnese seljaka na policiju, obećavši mu za to tri 
rublja. Mještanin se spremi i iziđe. Neću potanko opisivati 
kako je onda uspjelo Ivanu Fjodoroviču postići svoj cilj i 
smjestiti seljaka u policiju pod uvjetom da ga dadu odmah 
liječnički pregledati, ostavivši i ovdje darežljivo dosta no- 
vaca »za trošak«. Samo ću tek toliko reći da se zbog toga 
zabavio gotovo cijeli sat. Ali Ivan Fjodorovič bio je potpuno 
zadovoljan. Misli su mu bludile i radile: »Da nisam za sutra 
stvorio takvu čvrstu odluku«, pomisli on iznenada s nasla- 
dom, »ne bih se zadržao cijeli sat da smjestim seljačića, već 
bih prošao mimo njega i pljunuo na to što će se on smrza- 
vati... Međutim, otkud mi toliko snage da promatram sebe?« 
pomisli on u tom trenutku s još većim uživanjem. »A oni 
onamo misle da silazim s uma!« Kad stiže do svoje kuće, zasta 
odjedanput zbog nenadano iskrsla pitanja: »A ne bi li trebalo 
sad odmah poći tužiocu i sve prijaviti?« On odluči, krenuvši 
opet svojoj kući: »Sutra ću sve zajedno!« prošapta on u sebi 
i, za čudo, gotovo sva radost, sve njegovo zadovoljstvo sa 

samim sobom nesta u tren oka. Kad je ušao u svoju sobu, 
iznenada mu neka studen dotače srce, kao neka uspomena, 
ili, bolje rečeno, podsjećanje na nešto nesnosno i gadno što 
se nalazilo upravo toga časa, a i prije u ovoj sobi. Umorno 
se spusti na divan. Starica mu donese samovar, on skuha čaj, 
ali ga ni ne okusi. Staricu otpusti, rekavši da je ne treba do 
sutra. Sjedio je na divanu i osjećao vrtoglavicu. Osjećao je 
da je bolestan i nemoćan. Počeo je drijemati, ali je uzne- 
miren ustao i prošao nekoliko puta sobom da razagna san. 
U trenucima mu se činilo kao da bulazni. Ali ga osobito ne 
zanimaše njegova bolest; kad je opet sjeo, počeo se čas-načas 
osvrtati oko sebe kao da nešto traži. To se ponovilo nekoliko 
puta. Napokon upre pogled u jednu točku. Ivan se osmjehnu, 
ali crvenilo srdžbe osu mu se po licu. On je dugo sjedio na 
svome mjestu, snažno podupro objema rukama glavu i pogle- 
dao, kao i dosad, u prijašnju točku, u divan što se nalazio 
kraj suprotnog zida, očito ga je nešto dražilo, nekakav pred- 
met, uznemirivalo ga, mučilo, 


IX 
ĐAVO, MORA IVANA FJODOROVIČA 


Nisam liječnik, a ipak osjećam da je sad čas kad moram 
svakako objasniti čitaocu nešto o prirodi bolesti Ivana Fjo- 
doroviča. Istrčat ću naprijed i reći samo jedno: sad, ove ve- 
čeri naime, bio je upravo pred napadom alkoholnog ludila 
koje je najzad ovladalo njegovim odavno poremećenim orga- 
nizmom koji se uporno opirao bolesti. Iako se nimalo ne ra- 
zumijem u medicinu, ipak se usuđujem izložiti svoje mišljenje 
da mu je možda zaista pošlo za rukom da strašnim napreza- 
njem volje zaustavi bolest na neko vrijeme, zanoseći se, da- 
kako, da će je posve svladati. Znao je da je bolestan, ali bi 
mu bilo nekako odvratno da se razboli baš sada, baš uoči 
ovih sudbonosnih trenutaka u njegovu životu kad treba biti 
na licu mjesta, kad treba izreći riječ srčano i odlučno i sam 
»pred sobom opravdati sebe«. Uostalom, bio je već jedanput 
kod novog liječnika što je stigao iz Moskve i koga je bila 

pozvala Katerina Ivanovna zbog jednog svog nauma, o ko- 
ime sam već prije govorio. Kad ga je liječnik saslušao i pre- 
gledao, zaključio je da on pati od nekog poremećaja u moz- 
gu, i nimalo se nije začudio kad mu je nešto priznao, iako, 
dakako ne bez nekog gađenja. »Halucinacije su potpuno mo- 
guće u vašoj bolesti«, kaza liječnik, »iako bi ih trebalo tek 
provjeriti... uopće bi se moralo poduzeti ozbiljno liječenje 
bez svakog odlaganja, jer će inače biti zlo.« Ali Ivan Fjodo- 
rovič, pošto ga je ostavio, nije poslušao njegov pametan sa- 
vjet 1 nije htio da legne i da se liječi: »Još mogu da hodam, 
zasad imam još snage, a kad se — svalim, onda će biti nešto 
drugo, onda neka me liječi tko hoće« — zaključio je on i 
mahnuo rukom i tako je sjedio sad gotovo svjestan da_se na- 
lazi u bunilu i, kako sam već rekao, uporno promatrao ne- 
kakav predmet na divanu, što se nalazio uz suprotan zid. 
Ondje je iznenada iskrsnuo i sjedio netko koji je ušao bog bi 
ga znao kako, jer ga nije bilo onda u sobi kad je Ivan Fjodo- 
rovič stupio u sobu vrativši se od Smerdjakova. Bio je to neka- 
kav gospodin ili, bolje rečeno, neke vrste ruski džentlmen ne baš 
mlad, »qui frisait la cinquantaine«!, kako vele Francuzi, tek 
nešto progrušane crne, prilično dugačke i još guste kose i kli- 
naste brade, Na sebi je imao nekakav kratak kaput mrke 
boje, koji je očito sašio izvrstan krojač, ali je već ipak bio 
iznošen, sašiven otprilike još prije tri godine i koji je već 
sasvim bio izišao iz mode i kakve imućniji otmjeni ljudi već 
dvije godine ne nose. Rublje, dugačka kravata nalik na šal, 
sve je to bilo kao u otmjena džentlmena, ali kad bi se rublje 
malo izbliza pogledalo, bilo je prljavo, a širok šal prilično 
iznošen. Posjetiočeve karirane hlače stajale su izvrsno, ali su 
bile i suviše svijetle boje i preuske, kakve se sad više ne nose, 
kao i bijeli mekani šešir koji je gost još sad nosio, iako mu 
je već bila prošla sezona. Jednom riječi, bila je to urednost 
postignuta mršavim sredstvima. Činilo se da džentlmen ide 
u red nekadašnjih vlastelina-besposlenjaka koji su cvali ne- 
kad u doba kmetstva; očito je poznavao svijet i pristojno 
društvo, imao nekad veza i održao ih možda i do danas, ali 
se malo-pomalo, kad je osiromašio poslije vesela života u mla- 
dosti 1 ukidanja kmetstva, prometnuo u nekakva tavoliza dob- 
ra tona koji se skitao od jednog do drugog dobrog poznanika, 
koji su ga primali zbog njegova krotkog i pristalog karaktera, 


1 Koji se primakao pedesetoj. 

a i zato što je bio još jednako toliko pristojan čovjek da si ga 
mogao uz svakog posaditi za sto, iako, razumije se, na skrom- 
no mjesto. Takvi tavolizi, džentimeni pristala karaktera koji 
umiju da pričaju, koji su upotrebljivi kod kartanja i koji ni- 
kako ne vole da im dosađuju različitim zahtjevima — obično 
su samci ili neženje, ili udovci koji možda imaju djecu, ali 
im se djeca uvijek odgajaju daleko od njih, kod kakvih te- 
taka koje džentlmen gotovo nikad i ne spominje u prištojnu 
društvu, kao da se ponešto stidi takva srodstva. Oni se ma- 
lo-pomalo sasvim odviknu od svoje djece, malokad primaju 
od njih o svom imendanu i o Božiću čestitke, na koje po- 
nekad i ne odgovaraju. Lice neočekivana gosta nije baš bilo 
dobroćudno, ali je ipak bilo pristalo i spremno, sudeći po okol- 
nostima, da poprimi najljubazniji izraz. Sata nije imao, ali 
je imao lornjet od kornjačevine na crnoj vrpci. Na srednjem 
prstu kočio se težak zlatan prsten s jeftinim opalom. Ivan 
je Fjodorovič pakosno šutio i nije htio da započinje razgo- 
vora. Gost je čekao i sjedio kao pravi tavoliz koji tek što je 
sišao odozgo iz dodijeljene mu sobe na čaj da zabavlja do- 
maćina, ali je šutio, jer je domaćin zabavljen poslom i o ne- 
čem namrgođeno razmišlja; ali, međutim, spreman na svaki 
ljubazan razgovor, čim ga domaćin samo povede. Odjedan- 
put se pojavi na njegovu licu izraz nenadane zabrinutosti, 

— Slušaj — otpoče on govoriti Ivanu Fjodoroviču — 
oprosti, došao sam samo zato da.te na nešto podsjetim: ti si 
pošao Smerdjakovu u namjeri da saznaš nešto o Katerini Iva- 
novnoj, a otišao si da nisi ništa o njoj saznao, sigurno si za- 
boravio... 

— Ah, jest! — ote se Ivanu i lice mu pomrači zabrinutost. 
— Jest, zaboravio sam... Uostalom, sad je svejedno, sve do 
sutra — promrmlja on tiho. — Ali ti — reče on, te se raz- 
draženo okrenu prema gostu — sam sam se morao maloprije 
toga sjetiti, jer me je zbog toga baš i mučio nemir u srcu! 
Što si istrčao kao da ću ti povjerovati da si me na to podsje- 
tiO, a ne da sam se sam sjetio? 

— A ti ne vjeruj — ljubazno se osmjehnu džentlmen. — 
Jer kakvu vrijednost ima iznuđeno vjerovanje? A, osim toga, 
u pitanjima vjere ne pomažu nikakvi dokazi, osobito ne ma- 
terijalni. Toma! nije povjerovao zato što je ugledao uskrslog 


1 Biblijski apostol Toma, koji je, navodno, rekao da neće vjerovati u 


Kristovo uskrsnuće sve dotle dok mu se ne dotakne rane iz raspeća; 
odatle izraz za čovjeka koji ne vjeruje — nevjerni (nevjerovani) Toma. 

Krista, već zato što je još prije želio da vjeruje. Eto, na pri- 
mjer, spiritiste... ja ih neobično volim... pomisli, oni drže 
da koriste vjeri zato što im đavoli pokazuju roščiće s onog 
svijeta. »To je«, vele, »već dokaz, tako reči materijalan, da 
postoji drugi svijet.« Drugi svijet i materijalni dokazi, ah, 
ljudi! I, napokon, ako je dokazano da postoji đavo, ali se još 
ne zna je li dokazano da postoji Bog? Upisar ću se u idealis- 
tičko društvo i ondje tjerati opoziciju: »Ja sam realista«, reći 
ću, »a ne materijalista, he-he!« 

-— Čuješ — ustade Ivan Fjodorovič naglo od stola. — Ja 
kao da sam sad u bunilu... i nalazim se, razumije se, potpu- 
no u bunilu... brbljaj gluposti kakve hoćeš, meni je svejedno! 
Ti me nećeš natjerati u bjesnilo kao prošli put. Samo se jednog 
stidim... Hoću da hodam po sobi... Tebe ponekad ne vi- 
dim, i čak ne čujem ni tvoga glasa, kao ono prošli put, ali 
uvijek pogađam šta melješ, jer to ja sam, sam govorim, a ne 
ti! Samo ne znam jesam li prošli put spavao ili sam te vidio 
na javi? Vidiš, nakvasit ću ručnik studenom vodom i obložiti 
glavu, i možda ćeš se ispariti. 

Ivan Fjodorovič otiđe u kut, uze ručnik, obavi ga kao što 
je rekao i stade s mokrim ručnikom na glavi hodati gore- 
-dolje po sobi. 

— Meni se sviđa što smo se bez ikakva okolišanja počeli 
tikati — otpoče opet gost. 

— Budalo — nasmija se Ivan. — Što, zar ću ti govoriti vi? 
Sad sam veseo, samo me sljepoočice bole... i tjeme... tek 
molim te, ne filozofiraj kao prošli put. Ako se ne možeš iz- 
gubiti, brbljaj kakve vesele siiposti Spletkari, jer si tavoliz, 
onda spletkari. Nametne se takva mora! Ali te se ne bojim. 
Svladat ću te. Neće me otpremiti u ludnicu! 

— C'est charmanti, tavoliz. Jest, i upravo sam u svom ob- 
ličju. I da što sam drugo na zemlji, ako nisam tavoliz? Uosta- 
lom, ovom zgodom ja tebe slušam i pomalo se čudim, jer, bo- 
gami, ti malo-pomalo počinješ zbilja da me za nešto držiš, a 
ne samo za svoju fantaziju kao ono prošli put. 

— Ne primam te ni jednu minutu za realnu istinu — povi- 
ka Ivan nekako gotovo bijesno. — Ti si laž, ti si moja sla- 
bost, ti si priviđenje. Samo ne znam čime da te uništim, i 
vidim da te moram jedno vrijeme trpjeti. Ti si moja haluci- 


1 'To je divno. 

nacija. Ti si utjelovljenje mene samoga, ali, uostalom, tek 
jedne moje strane... mojih misli i osjećaja, ali samo najgad- 
nijih i najglupljih. S te bi strane mogao biti za me čak i za- 
nimljiv, samo kad bih ja imao vremena da se tobom ba- 
vim... 

— Dopusti, dopusti, ja ću te raskrinkati: nedavno kod 
svjetiljke, kad si nasrnuo na Aljošu i doviknuo mu: »Ti si od 
njega saznao! Odakle znaš da je on meni dolazio?« To si ti 
onda mene spomenuo. Dakle, ipak si na jedan mali trenutak 
povjerovao da zaista postojim -— nasmija se džentlmen blago. 

— Jest, to je bila slabost prirode... ali nisam mogao u to 
vjerovati. Ne znam jesam li prošli put spavao ili hodao. 
Možda sam te onda samo u snu vidio, a nikako na javi. 

— A zašto si onda bio tako surov prema njemu, Aljoši? 
On je drag; ja sam mu kriv zbog starca Zosime. 

— Šuti o Aljoši! Kako se usuđuješ, slugo! — opet se na- 
smija Ivan. 

— Grdiš, a smiješ se — to je dobar znak. Ti si, uostalom, 
danas mnogo ljubazniji sa mnom nego prošli put, a razumijem 
zašto: ona velika odluka... 

— Šuti o odluci! — zavika Ivan grubo. 

— Razumijem, razumijem, c'est noble, cest cbarmant!, ideš 
da braniš sutra brata i sebe žrtvuješ... cest chevaleres- 
que... 

— Šuti, jer ću ti dati nogom! 

— "To će me donekle obradovati, jer ću onda postići svoj 
cilj: ako me možeš udariti nogom, onda, dakle, vjeruješ u 
moj realizam, jer se utvare ne udaraju nogom. Na stranu 
šala: meni je svejedno, grdio ti koliko hoćeš, ali je ipak bolje 
biti bar za trenutak učtivijim, pa čak i prema meni. Budalo, 
slugo, kakve su to riječi! 

— Psujući tebe — sebe psujem! — opet s nasmija Ivan. 
— Ti si — ja, ja sam, tek drukčije njuške. Ti govoriš baš ono 
što ja mislim... i ne možeš mi kazati ništa novo! 

— Ako se slažem s tobom u mislima, onda to čini meni 
samo čast — osobito obzirno i dostojanstveno reče džentl- 
men. 


1 "To je otmjeno, to je divno. 
2 "To je viteški. 

— Ali što odabireš samo moje ružne misli, a Što je glavno 
— glupe. 'li si glup i prost. Ti si strašno glup. Ne, neću te trp- 
jeti! Šta da radim? — zaškripa Ivan zubima. 

— Moj prijatelju, ipak hoću da budem džentlmen i zahti- 
jevam da me kao takva primaju — otpoće gost u nastupu 
nekakve gotovo tavoliške i već unaprijed popustljive i do- 
broćudne ambicije. — Siromašan sam, ali... ne velim da sam 
baš vrlo pošten, pa... obično se drži u društvu kao aksiom 
da sam pali anđeo. Bogami, ne mogu sebi predočiti — kako 
sam nekad mogao biti anđeo. Ako sam i bio nekad, ali vrlo 
davno, nije nikakav grijeh što sam to zaboravio. Sada 
držim samo do reputacije pristojna čovjeka i živim prema pri- 
likama, nastojeći da budem prijatan. Volim ljude iskreno — 
— a mene su zbog koječega oklevetali! Ovdje, kad se kad- 
god vama privremeno preselim, protječe moj život tako kao 
da sam zbilja nešto, i to mi se sviđa više nego išta. Ta ja i 
sam, kao i ti, patim od fantazijt, i zato volim vaš zemaljski 
realizam. Ovdje je kod vas sve obilježeno, ima formula, 
postoji geometrija, a kod nas su sve same neodređene jed- 
nadžbe. Ovdje hodam i maštam. Ja volim maštati. A, osim 
toga, postajem na zemlji praznovjeran — ne smij se, molim 
te: meni se baš to i sviđa što postajem praznovjeran. Ovdje 
primam sve vaše navike: dopalo mi se odlaziti u javne kup- 
ke, možeš li to sebi predočiti, i volim se družiti s trgovcima 
i popovima. Moj je najmiliji san da se utjelovim, ali jednom 
zauvijek i nepovratno, u kakvu debelu, sedam pudova tešku 
trgovkinju i da vjerujem u sve ono u što ona vjeruje. Moj 
je ideal — da uđem u crkvu i od srca pripalim svjećicu, bo- 
gami je tako. Onda će biti kraj svima mojim patnjama. A 
volim kod vas i da se liječim: u proljeće vladaju ospice, oti- 
šao sam u odgojilište da me cijepe protiv ospica — kad bi 
ti znao kako sam bio tog dana zadovoljan: priložio sam za 
braću Slavene deset rubalja!... A ti me i ne slušaš! Čuješ, 
danas nisi nekako dobre volje — reče džentlmen poslije krat- 
ke stanke. — Znam da si jučer bio kod onog liječnika... pa, 
kako tvoje zdravlje? Šta ti je rekao onaj liječnik? 

— Budalo! — odbrusi Ivan. 

— Zato si ti tako pametan. Ti opet grdiš? Nisam te pitao 
iz nekog sažaljenja nego samo onako. Ne moraš odgovoriti, 
A sad je opet reumatizam na rcdu... 


— Budalo! — ponovi opet Ivan. 

— Ti uvijek dereš svoga jarca, a ja sam prošle godine 
uhvatio takav reumatizam da ga se još i sad sjećam. 

— Može li đavo dobiti reumatizam? 

— Zašto ne bi mogao dobiti kad se i ja ponekad utjelov- 
ljujem. A kad se utjelovim, onda preuzimam i posljedice. 
Satana sum et nihil bumanum a me alienum puto! 

— Kako, kako? Satana sum et nihil humanum... to nije 
glupo za jednog đavola! 

— Milo mi je što sam ti napokon ugodio. 

— Ali to nisi uzeo od mene — reče Ivan i iznenada zas- 
tane kao preneražen — to mi nije nikad na pamet padalo, 
10 je neobično... 

— C'est du nouveau, nest ce pas?? Ovaj put ću postupati 
pošteno i sve ti objasniti. Slušaj: u snu i osobito more, bilo 
zbog pokvarenog želuca ili čega drugog, čovjek ponekad 
sniva takve umjetničke sne, takvu kompliciranu i realnu stvar- 
nost, takve događaje ili čak cijeli svijet događaja, povezanih 
takvom intrigom, s takvim neočekivanim potankostima, sve 
od naših najviših pojava pa do posljednjeg dugmeta na plas- 
tronu, da ne bi mogao, kunem ti se, ni sam Lay Tolstoj tako 
što sačiniti, međutim takve sne snivaju ponekad i oni koji 
nisu nikakvi pisci, već sasvim obični ljudi, činovnici, feljto- 
nisti, popovi... To je još sve prava zagonetka: čak mi je 
jedan ministar priznao da mu najbolje ideje padaju na um 
dok spava. Ali, pa tako je i sad. Iako sam ja tvoja haluci- 
nacija, ali govorim, kao u mori, takve originalne misli kakve 
tebi nisu dosada padale na pamet, tako da uopće ne ponav- 
ljam tvoje misli, međutim, ja sam samo tvoja mora i ništa 
drugo. 

— Lažeš. Tvoj je cilj da me upravo uvjeriš da postojiš, a 
ne da si moja mora, i sad eto sam tvrdiš da si san. 

— Prijatelju moj, danas sam se latio sasvim osobite meto- 
de, to ću ti poslije objasniti. Čekaj, gdje smo ono stali? Jest, 
ja sam onda prozebao, ali ne kod vas nego još ondje... 

— Gdje ondje? Reci mi, hoćeš li dugo ostati kod mene, 
ne bi li mogao otići? — uzviknu Ivan gotovo očajno. 


1 Parafraza 'Terencijeve izreke: »Homo sum: humani nihil a me ali- 
enum puto«. (Čovjek sam, i ništa ljudsko nije mi strano.) 


?* "To je novo, je li? 

Ovaj presta hodati, sjede na divan, opet se nalakti na sto 
i stisnu glavu s obje ruke. Strgne s glave mokar ručnik i 
ljutito ga baci, Očito mu nije pomagalo. 

— Tvoji su Živci poremećeni — napomenu džentimen neu- 
siljeno i nemarno, ali ipak posve prijateljska izraza na licu 
— ti se ljutiš na me čak i zbog toga što sam mogao prozepsti, 
a to se, međutim, dogodilo na najprirodniji način. Onda sam 
se žurio na jednu diplomatsku večeru jednoj visokoj petrograd- 
skoj dami koja je ciljala na to da postane gospođa ministarka. 
Dakle, frak, bijela kravata, rukavice, a, međutim, švrljao 
sam bog zna kuda, a da dospijem vama na zemlju, morao 
sam još preletjeti prostor... dakako, to traje samo jedan 
trenutak, ali i sunčeva zraka treba punih osam minuca, a ja, 
zamisli, u fraku i otvorenom prsluku. Dusi se ne smrzavaju, 
ali sam se onda bio već utjelovio, i... jednom riječi, bio sam 
lakouman i spustio se, a u onom prostoru, u eteru, u onoj 
vodi što je iznad zemlje — takva je studen... to jest, kakva 
studen — to se već ne može ni studeni nazvati; možeš pre- 
dočiti sebi: sto i pedeset stupnjeva ispod ništice! Poznara je 
zabava seljačkih djevojaka: na studeni od trideset stupnjeva 
predlažu novajliji da lizne sjekiru; jezik se odmah primrzne 
i šmokljan odere kožu s krvava jezika. Tako je kod trideset 
stupnjeva, a kod sto i pedeset stupnjeva, mislim, kad bi i prst 
pritisnuo na sjekiru, kao da ga nije nikad ni bilo, to jest, kad 
bi se... samo ondje našla sjekira... 

— A može li se ondje naći sjekira? — prekinu ga iznenada 
Ivan Fjodorovič rastreseno i gadljivo. 

Opiraše se iz sve snage da ne povjeruje u svoje trabunjanje 
i da potpuno ne padne u ludilo. 

— Sjekira? — priupita gost u čudu. 

— Pa da, šta će se dogoditi ondje sa sjekirom? — nekako 
bijesno i neobično tvrdoglavo povika Ivan Fjodorovič. 

— Što će se dogoditi u prostoru sa sjekirom? Qvelle idče!! 
Ako padne nekud podalje, počet će, mislim, letjeti oko zemlje 
kao kakav satelit, ne znajući ni sam zašto. Astronomi će 
izračunati izlaženje i zalaženje sjekire, Gatcuk? će unijeti u 
kalendar, i to je sve. 

— Ti si glup, strašno glup! — reče Ivan. — Laži pamet- 
nije, jer te inače neću slušati. Ti hoćeš da me pobijediš svojim 


1 Kakva ideja! 
2 Izdavač novina i kalendara u Moskvi. 

realizmom, da me uvjeriš da postojiš, ali ja neću da vjerujem 
da postojiš! Ne vjerujem! 

— Ali ja ne lažem, sve je istina; na Žalost, istina je uvijek 
neoštroumna. Ti, kako vidim, svakako očekuješ od mene ne- 
što veliko, a možda i prekrasno. To mi je vrlo žao jer dajem 
ono što mogu... 

— Ne filozofiraj, magare! 

— Kako se može filozofirati kad mi je uzeta cijela desna 
strana pa stenjem i ričem. Obišao sam svu medicinu; dijag- 
nozu umiju izvrsno postaviti, cijelu će ti bolest tvoju do u 
tančine opričati, e, a izliječiti, to ne umiju. Našao se ondje 
jedan oduševljeni đačić: »Ako«, reče, »i umrete, barem ćete 
točno znati od kakve ste bolesti umrli!« I opet kako samo 
šalju specijalistima: (»Mi«, vele, »samo utvrđujemo bolest, 
a vi otiđite tome specijalisti, i on će vas izliječiti.« Sasvim je, 
sasvim, velim ti, nestao onaj liječnik koji je liječio od svih 
bolesti, sad su sve sami specijalisti i svi oglašuju u novinama. 
Ako te zaboli nos, šalju te u Pariz, on pogleda nos: ja vam, 
veli, mogu izliječiti samo desnu nosnicu, jer ne liječim lijeve 
nosnice, to nije moj specijalitet, a od mene otiđite u Beč, 
ondje će vam posebni specijalist izliječiti lijevu nosnicu. 
Šta. da se radi? Latio sam se narodnih sredstava, jedan liječ- 
nik Nijemac savjetovao mi je da se dađem u kupki na polici 
natrti medom i solju. I otišao sam samo zato da bih još je- 
danput pohodio kupku: sav sam se ulijepio, i nikakve ko- 
risti. U očajanju sam pisao grofu Matteiu u Milano: poslao mi 
je knjigu i kapljice, ali bog s njim. I, pomisli: pomogao mi je 
Hoffov malc-ekstrakt! Kupio sam ga slučajno, ispio jednu 
i po bocu, i mada sam plesao, ali odnese kao rukom. Odlučio 
sam da mu svakako objavim u novinama »zahvalu«, pro- 
govorio je u meni osjećaj zahvalnosti, i, pomisli, iz toga se 
izlegla druga priča — nijedno uredništvo ne prima! »Bit će 
vrlo nazadno«, kažu, »nitko ne bi vjerovao, le diable n'existe 
point!. Štampajte, savjetuju mi, anonimno.« Ali kakva je to 
»zahvala« kad je anonimna. Šalim se s osobljem u uredniš- 
tvu: »Nazadno je«, kažem, »u našem vijeku u Boga vjerovati, 
a ja sam đavo, u mene se može vjerovati.« — »Razumijemo«, 
vele, »jer tko da ne vjeruje u đavola, ali ipak ne možemo, 
moglo bi škoditi smjeru... A u obliku šale?« Pa, pomislio sam, 
za šalu neće biti dosta oštroumno. I tako je nisam ni štam- 


1 Đavo uopće ne postoji. 

pao. I vjeruješ li, to mi je ostalo kao teret na srcu. Najbolji 
moji osjećaji, kao, na primjer, zahvalnost, formalno su mi 
zabranjeni samo zbog mog socijalnog položaja, 

— Opet si zabludio u filozofiju — zaškrguta Ivan od 
mržnje. 

— Bože sačuvaj, ali se moram ponekad i potužiti. Ja sam 
čovjek koga su oklevetali. I ti mi, eto, svaki čas veliš da sam 
glup. Vidi se da si još mlad. Moj prijatelju, nije sve u pameti. 
Od prirode mi je dobro i veselo srce, »ja sam isto Što i razli- 
čiti vodvilji«. Ti kao da me držiš za posijedjelog Hlestakova, 
a moja je sudbina, međutim, mnogo ozbiljnija. Određen sam 
nekom predvremenskom odlukom, koje nisam nikad mogao 
da shvatim, da »poričem«, a ja sam, međutim, iskreno dobar 
i.za poricanje sasvim nesposoban. Ne, odlazi i poriči, bez po- 
ricanja nema kritike, a kakve su to novine koje nemaju »od- 
jela za kritiku«? Bez kritike bit će samo »hossana«. Ali za 
život je malo samo »hossana«, potrebno je da to »hossana« 
prođe kroz peć sumnje, i tako dalje, u tom stilu. Ne mije- 
šam se, uostalom, u sve to, nisam ja stvorio i zato nisam od- 
govoran. E, a onda su izabrali jarca iskupljenja!, prisilili ga 
da piše u odjelu za kritiku, i život je ostvaren. Razumijemo 
mi svu tu komediju: ja, na primjer, zahtijevam otvoreno i 
naprosto moje uništenje. Ne, kažu, živi, jer bez tebe neće biti 
ništa. Kad bi na zemlji bilo sve pametno, ne bi se ništa dogo- 
dilo. Bez tebe neće biti nikakvih događaja, a treba da bude 
događaja. I ja služim, stisnuvši srce, da bude događaja, i po- 
stupam nerazumno po nalogu. Ljudi uzimaju svu tu kome- 
diju kao nešto ozbiljno, čak i uza sve to što su nesumnjivo 
pametni. U tome i jest njihova tragedija. Pa, dakako, i pate, 
ali... ipak Žive, žive realno, ne u fantaziji; jer patnja i jest 
život. Kakvo bi bilo u njemu zadovoljstvo bez patnje; sve bi 
se pretvorilo u jednu beskrajnu molitvu: bilo bi sveto, ali 
dosadno. Pa, a ja? Ja patim, a ipak ne živim. Ja sam iks u 
neodređenoj jednadžbi. Ja sam neka utvara života koja je 
izgubila sve krajeve i početke i koja je čak sama zaboravila 
kako đa se nazove. "Ti se smiješ... ne, ti se ne smiješ, ti se 
opet ljutiš. Ti se vječno ljutiš, tebi samo da je pameti, a ja 
ti opet ponavljam da bih dao cijeli ovaj Život što se nalazi 


1 Čovjek na koga se svaljuje tuđa krivnja, (Jarac u starih Židova, 
ime koga su prelazili grijesi uz posebne obrede i polaganje ruku greš- 
nika.) 

iznad zvijezda, sve činove i počasti samo za to da se mogu 
prometnuti u dušu trgovkinje od sedam pudova i svjećice bo- 
gu pripaljivati. 

— Zar već ni ti u Boga ne vjeruješ? — obuzet mržnjom, 
Ivan se osmjehnu. 

— 'To jest, kako da ti rečem, samo ako ti ozbiljno... 

— Postoji li Bog ili ne postoji? — viknu Ivan opet bijesno 
i tvrdoglavo. 

— Dakle, želiš li ozbiljno? Dragi moj, bogami, ne znam, 
rekao sam ti, eto, krupnu riječ. 

— Ne znaš, a Boga vidiš? Ne, ti ne postojiš za sebe, ti si 
— ja, ti si ja, 1 ništa drugo. Ti si — đubre, ti si — moja fan- 
tazija! 

— To jest, ako hoćeš, nas dvojica imamo istu fantaziju, 
to će biti pravilnije. Je pense, donc je suis!, to znam sigur- 
no, a sve ostalo oko mene, svi svjetovi, Bog i, štaviše, 
sam đavo, sve je to za me nedokazano, i postoji li ono samo 
za se ili je tek jedino moja emanacija, konzekventno razviće 
moga ja koje je postojalo prije vremena i odvojena... jed- 
nom riječi, ja odmah prekidam, jer mi se čini da ćeš sad sko- 
čiti da se tučeš. 

— Bolje bi bilo da pričaš kakvu priču! — reče Ivan bolno. 

— Znam priču o toj temi, to jest, nije to priča, već prije 
legenda. Ti me koriš zbog nevjerovanja: »Vidiš, a nećeš da 
vjeruješ.« Ali, prijatelju moj, nisam samo ja takav, svi su se 
sad kod nas zbunili, a sve od vaše nauke. Dok su bili atomi, 
četiri elementa, pet čula, onda se još kojekako krpilo. Atoma 
je bilo i u starom svijetu. A kad su ondje kod nas saznali 
da ste ovdje otkrili »kemijske molekule«, pa »protoplazmu« i 
đavo bi ga znao što još, podigli kod nas repove. Jednostavno 
je otpočela besmislica; a što je glavno — praznovjerje, spletke; 
spletaka ima i kod nas isto toliko koliko i kod vas, štoviše, 
mrvu više, pa i denuncijacija, jer i kod nas ima također jedno 
odjeljenje gdje se primaju određene »vijesti«. Ima, vidiš, je- 
dna luda legenda još iz našeg srednjeg vijeka — ne vašeg, već 
našeg — u koju neće nitko da vjeruje čak ni kod nas, osim 
trgovkinje. Sve što kod vas postoji, postoji i kod nas, i ja 
ti ovu našu tajnu iz prijateljstva otkrivam iako je zabranjeno. 


! Ja mislim, dakle jesam. — Aforizam francuskog filozofa i mate- 
matičara Rene Descartesa (1596—1650) iz njegove knjige »Rasprave 
o metodi«, 

Ta legenda je priča o raju. Bio je, priča se, ovdje kod vas na 
zemlji jedan mislilac i filozof koji je »sve odbacivao, zakone, 
savjest, vjeru«!, a što je glavno — budući život. Kad je umro, 
mislio je da će ravno u mrak i u smrt, ali puče pred njim — 
budući život. On se iznenadi i stade negodovati: »To se«, reče, 
»protivi mom uvjerenju.« I njega su, vidiš, zato osudili... 
to jest, molim te, oprosti mi, jer pričam samo ono što sam 
čuo, a ovo je samo legenda... osudili, vidiš, da prijeđe po 
mraku kvadrilijun kilometara (i kod nas se sad računa na 
kilometre) i kad prijeđe taj kvadrilijun, onda će mu otvoriti 
rajska vrata i oprostiti... 

— A kakve muke imate na tom vašem svijetu osim kva- 
drilijuna? — prekinu ga Ivan nekako neobično živnuvši, 

— Kakve muke? Ah, i ne pitaj: prije je bilo i ovako i 
onako, a sad su većinom ušle u običaj moralne, »grižnja sa- 
vjesti« i sve te gluposti. I to je od vas importirano, zbog 
»vaših blaženih običaja«. Pa, i tko je dobio, dobili su jedino 
nesavjesni ljudi, jer Što je njima stalo do grižnje savjesti kad 
i nemaju savjest. Ali su zato nastradali valjani ljudi u kojih 
je još ostalo savjesti i časti. Tako ti je to s reformama koje 
se sade na još nepripravljenu zemljištu, osobito ako su kopije 
tuđih institucija — prava Šteta! Starinski je čovjek bio bolji. 
Pa i tako ti je, vidiš, onaj čovjek osuđen na kvadrilijun, malo 
stao, gledao i legao na put? »Neću da idem, iz principa ne 
idem!« Uzmi dušu ruskog prosvijećenog ateiste i pomiješaj 
je s dušom proroka Jone, koji je tri dana i tri noći proboravio 
u kitovu trbuhu — i eto ti karaktera onog mislioca što je le- 
gao preko puta. 

— A na što je on ondje legao? 

— Pa, sigurno je imao na što. Ti se rugaš? 

— Momčina! — viknu Ivan ioš jednako neobično živahno. 
Sada je slušao nekako znatiželjno. — Pa šta, leži li još i 
sad? 

— To i jest ono što ne leži. Preležao je gotovo tisuću go- 
dina, a onda se digao i pokušao. 

— Pravo magare! — uskliknu Ivan i nasmija se nervozno 
kao da s naporom o nečem razmišlja. — Zar nije svejedno, 
vječno ležati ili ići kvadrilijun kilometara? Ta to je marš od 
bilijun godina? 


4 Riječi Repetilova iz Gribojedovljeve komedije »Zlo od pameti+. 

— Još i mnogo više, i nema toliko olovaka i papira da se 
to izračuna. Ali on je već odavno prešao i sad tek počinje 
priča. 

— Kako prešao? A otkuda mu bilijun godina? 

— Ti misliš uvijek na ovu našu sadašnju zemlju. A i sadaš- 
nja naša zemlja možda se već bilijun puta obnavljala; preži- 
vjela je, pretvorila se u led, raspucala se, prosula, rastvorila 
se u sastavne elemente, opet je bila voda povrh zemlje, pos- 
lije opet postala komet, opet sunce, opet od sunca zemlja — 
i taj se razvoj možda već neizmjerno puta ponavlja, i uvijek 
u jednom te istom obliku, do u tančine. Najneugodnija do- 
sada... 

— Pa, a što je bilo kad je stigao? 

— Jedva što su mu otvorili rajska vrata, i on je ušao unu- 
tra, i tek što je proveo ondje dvije sekunde — i to po satu, 
po satu (iako se, po mom mišljenju, morao njegov sat putem, 
u njegovu džepu, raspadati u svoje sastavne elemente) — 
još nije proveo ni dvije sekunde, a on je već povikao da 
može za dvije sekunde prijeći ne samo kvadrilijun nego kva- 
drilijun kvadrilijuna, štaviše, ako se i oni na kvadrilijunsku 
potenciju podignu. Jednom riječi, počeo je pjevati »hossana« 
i u tome toliko presolio da mu neki, u kojih bijahu plemenite 
misli, ne htjedoše u početku ni ruke pružiti: suviše je brzo 
preveslao u konzervativce. Ruska priroda. Ponavljam: ovo 
je legenda. Po što kupio, po to i prodao. Eto vidiš kakvi 
pojmovi vladaju ondje kod nas još i sad o svemu tom. 

— Sad sam te ukebao! — povika Ivan nekako se gotovo 
djetinjski radujući kao da se najzad ipak nečeg sjetio. — Tu 
priču o kvadrilijunu godina — sam ja napisao! Onda mi je 
bilo sedamnaest godina, išao sam u gimnaziju... onda sam 
tu priču napisao i ispričao jednom drugu po prezimenu Ko- 
rovkinu, to je bilo u Moskvi. Priča je ta toliko karakteris- 
tična da je nisam mogao niotkud posuditi. Bio sam već za- 
boravio na nju... i sad sam se sjetio nesvjesno — ja sam, a 
nisi mi je ti ispričao. Kadšto se i ne hoteći sjetiš tisuća sitnica 
pa čak 1 onda kad te vode na stratište. Vidiš, ti si takav san. 
Ti si san, i ti ne postojiš! 

— Žestina kojom me niječeš — nasmija se džentlmen — 
uvjerava me da ti ipak ne vjeruješ. 


— Nimalo! Ni jednu stotinku ne vjerujem. 

— Ali vjeruješ jednu tisućinku. Homeopatske doze možda 
su najjače. Priznaj da vjeruješ makar jednu desettisućin- 
ku... 

— Ni na trenutak! — bijesno viknu Ivan. — Uostalom, 
želio bih da vjerujem u te! — pridoda on nekako čudno- 
vato. 

— Aha! Gle, i to je neko priznanje! Ali ja sam dobar, ja 
ću ti u tome pomoći. Slušaj: to sam ja tebe ukebao, a ne ti 
mene! Ja sam ti namjerno tvoju priču ispričao, koju si ti već 
zaboravio, da najzad potpuno prestaneš vjerovati u me. 

— Lažeš! Cilj je tvoje pojave da me uvjeriš... da ti po- 
stojiš. 

— Tako je. Ali kolebanja, ali nemir, ali borba vjerovanja 
i nevjerovanja — to je ponekad za savjesna čovjeka, kakav 
si ti, tolika muka da je bolje objesiti se. Ja sam baš zato, jer 
sam znao da ti tek mrvu vjeruješ u me, najzad podjario tvoje 
nevjerovanje time što sam ti ispričao ovu priču. Vodim te 
između vjere i nevjerovanja, jer imam poseban cilj. To je 
nova metoda. Kad ti potpuno prestaneš vjerovati u me, onda 
ćeš me početi odmah u oči uvjeravati da nisam san već da 
zaista postojim, ta ja te već poznajem: i onda ću postići svoj 
cilj, a moj je cilj plemenit. Posijat ću u te samo sićušno zrnce 
vjerovanja 1 iz njega će izrasti hrast — i još kakav hrast, da 
ćeš ti, sjedeći na hrastu, poželjeti da stupiš u »oce pustinjake 
i neporočne žene«!, jer ti to još kako, još kako potajno želiš, 
te ćeš jesti skakavce i povući se u pustinju da budeš ondje 
isposnik! 

— Dakle se ti, huljo, brineš za spasenje moje duše? 

— Moram bar jednom učiniti dobro djelo. Ti se ljutiš, 
ljutiš, kako vidim! 

— Lakrdijaš! A jesi li ti kadgod iskušavao one što jedu 
skakavce, koji se po sedamdeset godina mole u goloj pustinji, 
obrasli mahovinom? 

— Moj dragi, pa to sam samo i radio. Zaboravit ćeš cijeli 
svijet i svjetove i prilijepiti se uz jednog takvog, jer to je i 
vrlo skupocjen briljanr; samo jedna takva duša vrijedi pone- 
kad koliko i čitava zviježđa — i mi imamo svoju aritmetiku. 
Dragocjena je takva pobjeda! Međutim, neki od njih nisu, bo- 
gami, slabijeg duha od tvog, iako ti u to nećeš vjerovati: oni 
mogu da gledaju u jedan te isti momenat takve ponore vjere 


1 Riječi iz Puškinove pjesme »Očevi pustinjaci i neporočne Žene«, 

i bezvjerja, i ponekad se zbilja čini da nedostaje samo još 
jedna vlas — pa da čovjek »poleti naglavce«, kako veli 
glumac Gorbunov!. 

— Pa jesi li otišao obješena nosa? 

— Moj prijatelju — napomenu gost poučno — ipak je 
bolje otići obješena nosa nego ponekad uopće bez nosa, kako 
je još nedavno rekao jedan bolesni markiz (sigurno ga je lije- 
čio kakav specijalist) na ispovijedi svome duhovnom ocu je- 
zuiti. Bio sam nazočan — bilo je zaista divno. »Vratite mi, 
kaže, moj nos!« I počeo se lupati u prsa. — »Sine moj«, po- 
čeo se izvlačiti pater, »sve se događa po nedokučivim za- 
konima providnosti, i velika nesreća povlači ponekad za so- 
bom neobičnu, iako i nevidljivu korist. Ako vas je neumitna 
sudbina lišila nosa, imar ćete otuda tu korist što se neće nitko 
usuditi dok ste živi da vam kaže da ste objesili nos.« — »Oče 
sveti, to je slaba utjeha!« uzviknu jadnik. »Ja bih, naprotiv, 
bio oduševljen kad bih svakog dana do smrti mogao objesiti 
nos, samo kad bi on bio na svom pravom mjestu.« — »Sine 
moj«, uzdiše pater, »sva se dobra ne mogu tražiti istodobno, 
i to je već mrmljanje protiv providnosti koja nije čak ni u 
ovoj prilici na vas zaboravila; jer ako budete vikali, kako ste 
uzviknuli maloprije, da biste s veseljem prihvatili da do 
smrti ostanete obješena nosa, to je i u ovoj prilici posredno 
ispunjena vaša želja: jer, izgubivši nos, vi ste već zbog toga 
ostali obješena nosa«... 

— Phi, kako je to glupo! — viknu Ivan. 

— Moj prijatelju, ja sam samo htio da te nasmijem, ali 
ti se kunem, to je prava jezuitska kazuistika, i kunem ti se, 
sve se ovo dogodilo od riječi do riječi kako sam ti izložio. Taj 
se slučaj nedavno desio i zadao mi je mnogo posla. Kad se ne- 
sretni mladić vratio kući, on se iste noći ustrijelio: bio sam 
ondje i nisam se odmicao od njega do posljednjeg trenutka. 
Što se pak tiče jezuitskih ispovjedaonica, one su zaista moja 
najmilija razonoda u žalosnim trenucima moga života. Evo ti 
još jednog slučaja koji se zbio tek nedavno. Dolazi starcu 
pateru djevojka od svojih dvadeset godina, plavuša, Nor- 
manđanka. Krasota, grudi, priroda — da ti slina poteče. Na- 
gnula se i šapće pateru kroz otvorčić svoje grijehe. »Šta ve- 
lite, kćeri moja, zar ste već opet pali?« uzvikuje pater. — »O 


! Ivan Fjodorovič Gorbunov (1831—1895), glumac, pripovjedač i 


dramski pisac, koga je Dostojevski osobno poznavao i cijenio. 

Sancta_ Marial, šo čujem: i to ne s onim... Pa dokle će 
to trajati i kako vas nije sramota!« — »Ab, mon pčre«*, od- 
govara grešnica, kupajući se u pokajničkim suzama: »Ca lui 
jait tant de plaisir et a moi si peu de peine!«* De, zamisli, 
takav odgovor! U ovoj sam prilici i ja odstupio od svog 
prava: to je bio krik same prirode, to je, ako hoćeš, bolje od 
same nevinosti! Odmah sam joj ondje oprostio grijeh i okre- 
nuo se i pošao, ali sam bio prisiljen da se vratim: čujem, 
pater joj kroz otvorčić određuje sastanak istu večer — a bio 
je starac — kremen, i, eto, pao je odjednom. Priroda, istina, 
priroda je pobijedila! Što opet dižeš nos, zar se opet srdiš? 
Već ne znam čime bih ti ugodio... 

— Okani me se, ti udaraš po mome mozgu kao nametljiva 
mora — bolno prostenja Ivan, nemoćan pred svojim priviđe- 
njem. — Dosadno mi je uz tebe, nepodnošljivo i mučno! Mno- 
go bih dao kad bih te mogao odagnati. 

— Ponavljam ti, umjeri svoje zahtjeve, ne iziskuj od mene 
»sve što je veliko i prekrasno«, i vidjet ćeš kako ćemo se li- 
jepo sprijateljiti — reče džentlmen savjetujući. — Zaista, ti 
se ljutiš na me što ti se nisam javio u vatrenom sjaju »grmeći 
i sijevajući«, s oprženim krilima, nego sam izišao preda te 
skromna lika. Ti si uvrijeđen, prvo, u svojim estetskim osje- 
ćajima, a drugo, u svojoj oholosti: kako, misliš, smije da do- 
đe ovako velikom čovjeku ovakav jadni đavo? Ne, i u tebi 
se nalazi ona romantična žilica koju je toliko ismijao još 
Bjelinski. Šta da se radi, mladiću? Čuj, kad sam se maloprije 
spremao tebi, mislio sam da se radi šale pojavim kao pravi 
državni savjetnik u ostavci koji je služio na Kavkazu i sa 
zvijezdom Lava i Sunca na fraku, ali sam se ipak uplašio da 
to učinim, jer bi me ti izbio samo zato što se nisam usudio 
objesiti bar Polarnu zvijezdu ili Sirijusa. 'Ti uvijek jedno te 
jedno, kako sam glup. Ali, bože moj, ja i ne kanim da se mje- 
rim s tvojim umom. Kad se Mefisto javio Faustu, rekao je za 
se, da želi zlo, ali da čini jedino dobro. Pa, od volje mu, ali 
ja mislim posve protivno. Možda sam jedini čovjek u cijeloj 
prirodi koji voli istinu i iskreno želi dobro. Bio sam nazo- 
čan kad je Riječ koja je umrla na križu uzlazila na nebo i 
nosila na svojim prsima dušu razbojnika koji je bio razapet 


2 O sveta Marijo! 
2 Ah, oče moj! 
3 Za njega je to veliki užitak, a meni zadaje tek malo muke, 

s desne strane, i ja sam čuo radosno povikivanje kerubina koji 
su pjevali i kliktali »hossana« i gromoviti poklič serafina od 
kog se potreslo i nebo i cijeli stvoreni svijet. I, čuj, kunem ti 
se svime što je sveto, htio sam da se priključim koru i da vik- 
nem sa svima »hossana«. I već mi je bilo gotovo sletjelo s 
jezika, već mi se otimalo iz grudi... jer sam, kako znaš, vrlo 
osjetljiv i umjetnički prijemljiv. Ali zdrav razum — o naj- 
sretnije svojstvo moje prirode! — zadržao me i ovdje a pris- 
tojnim granicama, i ja propustih trenutak! Jer šta bi, pomi- 
slio sam u tom trenutku — šta bi se desilo poslije te moje 
»hossane«? Odmah bi se sve ugasilo i više se ne bi ništa zbi- 
valo. I vidiš, samo po službenoj dužnosti i zbog svog soci- 
jalnog položaja, bio sam prisiljen da ugušim u sebi dobru 
pobudu i da ostanem kod svojih prljavština. Svu čast dobra 
netko drugi uzima za se, a meni ostaju samo prljavštine. Ali 
ne zavidim nikome na časti da živi od varanja, nisam často- 
hlepan. Zašto sam samo ja jedini od svih stvorenja na svijetu 
osuđen da me proklinju svi čestiti ljudi i da me udaraju 
čizmama? Jer, kad se utjelovljujem, moram snositi ponekad i 
takve posljedice. Znam da je to tajna, ali mi nizašto neće da 
otkriju tu tajnu, jer bih možda onda, dosjetivši se šta je posri- 
jedi 1, riknuo »hossana«, i onda bi odmah nestao prijeko po- 
trebni minus i u cijelom bi svijetu zavladala razboritost, a s 
njom bi, razumije se, bio svemu kraj, čak i novinama i žur- 
nalima, jer tko bi se onda na njih pretplaćivao. Znam da ću 
se najzad primiriti, prijeći svoj kvadrilijun i saznati tajnu. 
A dotle, dok se to ne dogo blebetat ću i bolna srca vršiti 
svoj poziv: upropašćivati tisuće da se spasi jedan. Koliko je, 
na primjer, moralo biti upropašteno duša i osramoćeno čas- 
nih ugleda pa da se dobije tek jedan jedini pravedni Job s 
kojim su me u ono vrijeme onako namagarčili! Ali, dok ne 
bude otkrivena tajna, postoje za me samo dvije istine: jedna 
tamošnja, njihova, meni zasada sasvim nepoznata, a druga 
moja. I još se ne zna koja će biti čistija... Ti si zaspao? 


— Naravno — prostenje ljutito Ivan. — Sve što je glupo 
u mojoj prirodi, što sam već odavno preživio, samljeo u 
svome umu i odbacio kao strvinu — sve mi to ti sada izno- 


siš kao neku novinu! 

— Ni ovdje nisam pogodio! A ja sam mislio da ću te 
zavesti literarnim izlaganjem: ono »hossana« na nebu nije mi 
zbilja loše uspjelo? Zašto odmah taj sarkastični ton A la 
Heine, a zar nije tako? 

— Nije, nikad nisam bio takav sluga! Kako je samo mo- 
gla moja duša roditi takvog slugu kao što si ti? 

— Moj prijatelju, poznajem jednog divnog i milog ruskog 
gospodičića: mladog mislioca i velikog ljubitelja literature 
i ljepote, autora poeme, koja mnogo obećava, pod naslovom: 
» Veliki inkvizitor«.,. njega sam 1 mislio! 

— Zabranjujem ti da govoriš o »Velikom inkvizitoru« — 
viknu Ivan 1 sav pocrvenje od stida. 

— Pa, a »Geološki prevrat«? Sjećaš li se? To je također 
jedna poemica. 

— Šuti ili ću te ubici! 

— Mene ćeš ubiti? Molim te, oprosti, reći ću sve do kraja. 
I došao sam da se naslađujem tim uživanjem. O, ja ljubim 
snove vatrenih, mladih mojih prijatelja koji drhte od želje 
za životom! »Ondje su novi ljudi«, zaključio si još prošle 
jeseni kad si se ovamo spremao, »oni kane sve razrušiti i po- 
četi s antropofagijom. Budale, mene nisu pitali! Po mome 
mišljenju i ne treba uopće rušiti nego treba jedino srušiti u 
čovječanstvu ideju o Bogu, time treba otpočeti — o, vi sli- 
jepci koji ništa ne razumijete! Kad se jedanput sve čovječan- 
stvo zajednički odreče Boga (a vjerujem da će taj period, 
kao paralela geoloških perioda, nastati), onda će sami od 
sebe, bez antropofagije, pasti svi dosadašnji pogledi na svijet 
i, što je glavno, dosadašnji moral, i nastat će sve novo. Lju- 
di će se udružiti da uzmu od Života sve što on može dati, ali 
svakako samo zbog sreće i veselja na ovom svijetu. Čovjek 
će postati velik s pomoću duha božanskog, titanskog ponosa 
i pojavit će se čovjek-bog. Nezadrživo pobjeđujući prirodu 
od jednog sata do drugog svojom voljom i naukom, čovjek 
će osjećati svakog časa tako veliku nasladu da će mu ona za- 
mijeniti sve dosadašnje nade u nebeske naslade. Svaki će spo- 
znati da je zaista smrtan, da neće uskrsnuti, i dočekat će 
smrt ponosno i mirno, kao Bog. On će iz ponosa uvidjeti da 
nema razloga buniti se zato što njegov život traje jedan tre- 
nutak, i zavoljet će brata svog bez ikakva očekivanja nagra- 
de. Ljubav će zadovoljavati samo trenutačnost života, ali već 
samo svijest o njegovoj prolaznosti pojačat će njegovu vat- 
ru toliko koliko se prije gubio u nadama na zagrobnu vječ- 
nu ljubav«... pa, i tako dalje, i tako dalje u tom smislu. 
Divno! 

Ivan je sjedio začepivši uši rukama i gledao u zemlju, ali 
drhtaše cijelim tijelom. Glas produži: 

— Pitanje je sad o tome, mislio je moj mladi mislilac, može 
li kad-tad nastupiti takav period? Ako nastupi, onda je sve 
riješeno, i čovječanstvo će konačno srediti svoj život. Ali 
ako se to, s obzirom na ukorijenjenu ljudsku glupost, neće 
možda urediti još ni za tisuću godina, to je svakome koji je 
već spoznao istinu dopušteno da uredi svoj život kako mu se 
sviđa, na novim principima. U tom smislu njemu je »sve 
dopušteno«. I još više: ako taj period čak nikad i ne nastupi, 
to je ipak, jer Boga i besmrtnosti ipak nema, novom čovjeku 
dopušteno da postane čovjekom-bogom, i da, dakako, ma 
bio sam na cijelom svijetu, naravno u novom činu, laka srca 
preskoči svaku prijašnju moralnu pregradu prijašnjega roba- 
-čovjeka ako je to potrebno. Za Boga ne postoje zakoni! 
Gdje stane Bog — ondje je već mjesto božje! Gdje stanem ja, 
ondje će odmah biti prvo mjesto... »sve je dopušteno«, i 
kraj! Sve je ovo krasno; ali tko je htio da vara, što mu onda, 
mislim, treba još i sankcija istine? Ali takav je već naš suv- 
remeni ruski čovjek: bez sankcije ne usuđuje se da učini ni 
lopovštine, jer je toliko zavolio istinu. 

Gost je govorio dalje očito zanesen svojom krasnorječivošću 
te sve više i više podizao glas i podrugljivo pogledavao u 
domaćina; ali ne dospije dovršiti: Ivan iznenada zgrabi sa 
stola čašu 1 baci je na govornika. 

— Ah, mais čest bete enfinl! — viknu ovaj te skoči s 
divana i počne otresati prstima sa sebe mlazove čaja. — On 
se sjetio Lutherove tintarnice*! — Smatra me snom, a ovamo 
baca čaše na san! 'To je posve ženski! A ja sam i sumnjao da 
si prividno začepio uši ali da zapravo slušaš... 

Iznenada se začu gdje netko iz dvorišta snažno i odlučno 
lupa u okvir prozora. Ivan Fjodorovič skoči s divana. 

— Čuješ, bit će bolje da otvoriš — povika gost — to je 
tvoj brat Aljoša, došao je s vrlo neočekivanom i vrlo inte- 
resantnom vijesti, to ti jamčim. 

— Šuti, varalico — viknu Ivan kao pomaman — prije te- 
be sam znao da je Aljoša, slutio sam da će doći i dakako ne 
tek onako i, razumije se, »s viješću«! 

— Otvori, ta ovori mu. Napolju je mećava, a on je tvoj 

1 »Ah, ipak je to, napokon, glupo! 


Z Martin Luther je jednom bacio tintarnicu na »đavola« koji ga je, 
tobože, iskušavao. 

brat. Monsieur, sait-il le temps qwil fait? C'est a ne pas mettre 
un chien debors...! 

Kucanje se i dalje razlijegalo. Ivan htjede da poleti prema 
prozoru, ali odjedanput kao da mu nešto sape noge i ruke. 
On se iz sve snage naprezaše da pokida spone, ali bijaše uza- 
lud. Lupa o prozor bivala je sve jača i glasnija. Najzad po- 
pucaše iznenada spone, i Ivan Fjodorovič skoči s divana, 
On se divlje obazre oko sebe. Obje su svijeće bile gotovo 
dogorjele, čaša što ju je maloprije bacio na gosta stajala je 
pred njim na stolu, a na divanu, uz suprotni zid, nije bilo 
nikog. Kucanje o prozorski okvir, iako je još uvijek tra- 
jalo, ipak nije bilo toliko snažno kako mu se maloprije pri- 
činilo u snu nego je, naprotiv, bilo sasvim umjereno. 

— To nije san! Ne, kunem se, to nije bio san, sve se to 
maloprije dogodilo! — dreknu Ivan Fjodorovič i potrča pre- 
ma prozoru te otvori prozorčić, 

— Aljoša, zabranio sam ti da dolaziš — doviknu surovo 
bratu. — Samo u dvije riječi: šta hoćeš? U dvije riječi, ću- 
ješ li? 

— Prije jedan sat objesio se Smerdjakov — odgovori 
Aljoša iz dvorišta. 

— Otiđi na ulazne stepenice, odmah ću ti otvoriti — reće 
Ivan i pođe da otvori Aljoši. 


X 


»TO JE ON REKAO!« 


Kad je Aljoša ušao, kazao je Ivanu Fjodoroviču da je nešto 
prije jednog sata dotrčala u njegov stan Marja Kondratjevna 
i javila mu da je Smerdjakov oduzeo sebi život, »Ušla sam u 
njegovu sobu da priredim samovar, a on visi na zidu o čav- 
lu.« Na pitanje Aljošino »da li je prijavila kome treba?« od- 
govorila je da .nije nikome javljala, već »sam potrčala ravno k 
vama i cijelim putem trčala brže nego sam igda mogla«. 

— Ona je bila kako luda — reče Aljoša — i sva je treptala 
kao list. 


1 Zna li gospodin kako je vani? Ni psa ne bi istjerao napolje. 

Kad je Aljoša dotrčao s njom do njene kućice, našao je 
Smerdjakova gdje još visi. Na stolu je ležala ceduljica: »Odu- 
zimam si Život svojevoljno i dobrovoljno, nek se nikog ne 
optužuje.« Aljoša je ostavio tu ceduljicu na stolu gdje je i 
prije ležala i otišao pravo upravitelju kotarske policije i pod- 
nio prijavu o svemu, »a otud pravo tebi«, završi Aljoša gle- 
dajući pažljivo u Ivanovo lice. I dok je pripovijedao, ni- 
kako nije skidao očiju s njega, kao da ga je nešto neobično 
prenerazilo u izrazu njegova lica, 

— Brate! — povika on. — Ti si sigurno teško bolestan! 
Gledaš kao da ne shvaćaš šta ti pričam. 

— Dobro je što si došao — progovori Ivan nekako za- 
mišljeno i kao da nije ni čuo Aljošina povika, — A ja sam 
znao da se on objesio. 

— Od koga? 

— Ne znam od koga. Ali sam znao. Jesam li znao? Jest, 
on mi je rekao. Maloprije mi je rekao... 

Ivan stajaše nasred sobe i govoraše i dalje isto onako za- 
mišljeno i gledaše u zemlju. 

— 'Tko je to on? — zapita Aljoša i nehotice se ogleda. 

— Strugnuo je. 

Ivan podigne glavu i blago se osmjehne: 

— Tebe se prepao, tebe, dragoga. 'Ti si »čisti kerubin«. 
Tebe Dmitrij naziva kerubinom. Kerubin... Gromki poklič 
ushićenih serafina! Šta je to serafin? Možda cijelo zviježđe, 
A možda to čitavo zviježđe nije ništa drugo nego neka kemij- 
ska molekula. Postoji li zviježđe Lava i Sunca, znaš li? 

— Sjedni, brate! — reče Aljoša neobično preplašen. — 
Sjedni, zaboga, na divan. Ti si u bunilu, prilegni na jastuk, 
eto, tako. Hoćeš li da ti metnem mokar ručnik na glavu? 
Možda će ti biti lakše? 

— Daj ručnik, eno ga ondje na stolcu, maloprije sam ga 
onamo bacio. 

— Ovdje nije. Ne uznemiruj se, ja znam gdje je, evo ga — 
reče Aljoša kad je u drugom kutu sobe, kraj Ivanova stolića 
Za toalecu, našao čist, još savijen i neupotrebljen ručnik, 

Ivan pogleda začuđeno ručnik; u tren oka kao da se po- 
vrati. 

— Čekaj — reče on i diže se s divana — ja sam taj ručnik 
izvadio odande maloprije, prije jednog sata, pokvasio ga i 


361 


metnuo na glavu, a poslije sam ga bacio onamo... Kako 
da je sad suh? Ondje nije bilo drugog ručnika, 

— Ti si metnuo sebi ovaj ručnik na glavu? — zapita ga 
Aljoša. 

. ro Jest i hodao po sobi prije jedan sat... A što su te svi- 
jeće toliko izgorjele? Koliko je sati? 

— Bit će skoro dvanaest. “ 

— Ne, ne, ne! — povika odjedanput Ivan. — To nije bio 
san! On je bio ovdje, sjedio je ondje, eno, na onom divanu. 
Kad si ti počeo lupati o prozor, bacio sam na nj čašu — 
€vo, ovu... Stani, 1 prije sam spavao ali ovaj san nije san. 
I prije se dešavalo. Aljoša, sada sanjam sve... ali to nisu 
sni, to je java: hodam, govorim i vidim... a spavam. Ali on 
je bio ovdje, sjedio je eno na onom divanu..., On je strašno 
glup, Aljoša, strašno glup — nasmija se Ivan i poče da ko- 
rača po sobi. 

— Tko je glup? O kome to govoriš, brate? — zapita opet 
Aljoša tužno. 

— Đavo! Navadio se da mi dolazi. Bio je dvaput, čak 
triput. On me je dražio time kao da se ljutim što je on 
prosto đavo, a ne sotona oprženih krila, s gromom i sjajem. 
Ali on nije sotona, to on laže. On je samozvanac. On je pro- 
sto đavo, kukavni mali đavo. On ide u kupke. Svuci ga, 
sigurno ćeš naći rep, dugačak kao u danskog psa, aršin du- 
gačak, mrk... Aljoša, ti si ozebao, bio si na snijegu, hoćeš 
li čaja? Kako? Studen je? Želiš li da kažem da se podgrije? 
C'est 4 ne pas mettre un chien dehors... 

Aljoša brzo otrča do umivaonika, pokvasi ručnik, nagovori 
Ivana da opet sjedne i obloži mu mokrim ručnikom glavu. 
I sjede do njega. 

— Šta si mi rekao prije o Lizi? — opet otpoče Ivan (on 
je postao vrlo razgovorljiv). — Meni se sviđa Liza. O njoj 
sam ti rekao nešto ružno. Slagao sam, ona mi se sviđa... 
Bojim se sutra za Katju, bojim se najviše. Radi budućnosti. 
Sutra će me napustiti 1 zgaziti nogama. Ona misli da ja iz 
ljubomore prema njoj upropašćujem Mitju! Jest, ona to misli! 
Ali nije tako! Sutrašnji dan donijet će križ, a ne vješala. Ne, 
ja se neću objesiti. Znaš li, Aljoša, da ja ne bih nikad mogao 
oduzeti sebi život! Misliš iz podlosti? Nisam kukavica. Iz 
žeđe za životom! Orkud sam znao da se Smerdjakov objesio? 
Jest, on mi jetosam rekao... 

— Iti si tvrdo uvjeren da je netko ovdje sjedio? — za- 
pita Aljoša. 

— Eno, ovdje na divanu, u kutu. Ti si ga, čini se, protje- 
rao. Jest, ti si ga protjerao: čim si se pojavio, on je nestao 
Drago mi je tvoje lice, Aljoša. Jesi li znao da mi je drago 
tvoje lice? A on — to sam ja, Aljoša, ja sam. Sve što je u 
meni nisko, sve što je u meni podlo i dostojno prezira! Jest, 
ja sam »romantik«, on je to uočio... iako je to kleveta. On 
je strašno glup, ali on time i osvaja. Lukav je, životinjski 
lukav, on je znao čime će me razbjesniti, Neprestano me je 
dražio da ja u njega vjerujem, i tako me nagnao da ga slu- 
šam. Obmanuo me je kao kakva derana. Ali je, uostalom, 
rekao o meni mnogo istine. Ja to ne bih nikad sam sebi re- 


kao. Znaš, Aljoša, znaš — nadoveza Ivan nekako neobično 
ozbiljno i povjerljivo — neobično bih želio da je on zbilja 
on, a ne ja. 


— On te je izmučio — reče Aljoša gledajući sažalno brata. 

— Dražio me je! I, znaš, vješto, vješto: »Savjest! Što je 
savjest? Ja sam stvaram savjest. Zašto se mučim? Iz navike. 
Iz općečovječanske navike koja je stara tisuću godina. Da- 
kle, odviknimo se, i bit ćemo bogovi.« To je on rekao, to je 
on rekao! 

— A nisi ti, nisi ti? — povika Aljoša ne mogavši se svla- 
dati i otvoreno gledajući u brata. — Pa, neka govori, pusti 
ga 1 zaboravi na nj! Neka nosi sa sobom sve što ti sada pro- 
klinješ i neka više nikad ne dođe. 

— Jest, ali on je zao. On mene ismijava. Bio je drzovit, 
Aljoša — reče Ivan dršćući zbog pretrpljene uvrede. — On 
me je oklevetao, zbog mnogo čega oklevetao. Lagao je meni, 
meni u oči. »O, ti ideš da učiniš vrlo djelo, izjavit ćeš da si 
ti ubio oca, da je sluga na tvoj nagovor ubio oca... .« 

— Brate — prekinu ga Aljoša — svladaj se: nisi ti ubio, 
To nije istina! 

— To je on rekao, on, a on to zna. »Ti ideš da izvršiš 
vrlo djelo, a ne vjeruješ u vrlinu — eto zašto se ljutiš i mu- 
čiš, eto zašto si toliko osvetljiv.« — 'To mi je on o meni go- 
vorio, a on zna šta govori. 

— To ti govoriš, a ne on! — uzviknu Aljoša tužno. — I 
govoriš u bolesti, u bunilu, mučeći sam sebe! 

— Nije tako, on zna šta govori. Ti, reče on, ideš iz pono- 
sa, ti ćeš stati i reći: »Ja sam ubio, Što se previjate od užasa, 
vi lažete! Prezirem vaše mišljenje, prezirem vaš užas« — to 

je on o meni govorio i onda nadovezao: »A znaš, ti bi htio da 
te pohvale: zločinac je, ubojica je«, reći će, »a koliko je veliko- 
dušan, htio je da spasi brata i priznao!« To je, Aljoša, laž! — 
povika iznenada Ivan i sijevnu očima. — Neću da mene slu- 
ge hvale! To je on slagao, Aljoša, slagao, kunem ti se! Bacio 
sam na nj čašu, i ona se razbila o njegovu njušku, 


— Brate, primiri se, prestani! — moljaše ga Aljoša. 
— Jest, on umije da muči, on je okrutan — produži Ivan 
ne slušajući ga. — Uvijek sam slutio zašto on dolazi. »Neka 


si«, veli, »pošao iz ponosa, ali si ipak gajio inadu da će Smerd- 
jakova ukebati i poslati na robiju. Mitju osloboditi, a tebe 
osuditi jedino moralno (čuj, on se tu nasmijao) — a drugi će 
te možda i hvaliti. Ali, eto, umro je Smerdjakov, objesio se 
— pa, tko će sad ondje na sudu samom tebi vjerovati? A ti, 
S od pei ra a: Ž 
međutim, ideš, ideš, ti ćeš ipak poći, jer si odlučio da pođeš. 
A zbog čega ideš poslije svega toga?« 'To je strašno, Aljoša, 
ne podnosim takva pitanja. "Iko se usuđuje da mi zadaje tak- 
Va pitanja? 

— Brate — prekinu ga Aljoša premirući od straha, ali 
kao da se još nadaše da će urazumiti brata Ivana — kako 
ti je on mogao govoriti o Smerdjakovljevoj smrti kad još nit- 
ko nije znao za nju, a nije bilo ni vremena da tko za nju 
sazna? 

— On mi je govorio — reče Ivan odlučno, odbijajući sva- 
ku sumnju. — On je, ako hoćeš, samo o tome govorio. »I 
dobro bi bilo«, reče, »da si u vrlinu vjerovao i kazao: neka 
mi ne povjeruju, idem iz principa. Ali ti si prase, kao i 
Fjodor Pavlovič, i šta je tebi vrlina? Što ćeš onamo ići kad 
tvoja žrtva ne može ničemu pomoći? Pa zato, jer ni sam 
ne znaš zašto ideš! I zar si zbilja odlučio? Ti nisi još od- 
lučio! 'Ti ćeš svu noć sjediti i odlučivati: bi li išao, ne bi li 
išao? Ali ćeš ipak poći, i znaš da ćeš poći, sam znaš, ma šta 
odlučio, jer odluka ne ovisi više o tebi. Poći ćeš, jer ne 
smiješ da ne ideš. Zašto ne smiješ — to pogodi sam, eto ti 
zagonetke!« I on se digao i otišao. Ti si došao, on je otišao. 
On me je, Aljoša, nazvao kukavicom! Le mot de Venigme' 
je da sam kukavica! »Takvi orlovi ne uzlijeću u visinu!« To 
je nadovezao. I Smerdjakov je to isto govorio. Njega treba 
ubiti! Katja me prezire, već mjesec dana to vidim, a i Liza 
počinje da me prezire! »Ideš da te pohvale!« — to je zvjer- 


1 Odgonetka, 

ska laž! I ti me, Aljoša, također prezireš. Sada ću te opet 
zamrziti! I odroda mrzim, odroda mrzim! Neću da spasa- 
vam odroda, neka istrune na robiji! Zapjevao je himnu! O, 
sutra ću otići, stati pred njih i svima pljunuti u lice, 

On skoči pomamno, zbaci s glave ručnik i stade ponovo 
da korača po sobi. Aljoša se sjeti njegovih maloprijašnjih 
riječi: »Kao da spavam na javi... Hodam, govorim i gle- 
dam, a spavam.« To isto kao da se i sad događalo. Aljoša 
nije odlazio od njega. Bio je već pomislio da otrči do liječ- 
nika i da ga dovede, ali se bojao da ostavi brata sama, me- 
đutim nije bilo nikog kome bi ga povjerio. Napokon Ivan 
poče, sve malo-pomalo, gubiti svijest. On je i dalje neprestano 
govorio, govorio bez prekida, ali već sasvim bez veze. Čak 
je i riječi nejasno izgovarao i odjedanput se silno zaljulja na 
mjestu. Ali Aljoša uspije da ga prihvati. Ivan se nije pro- 
tivio da ga odvede do postelje, i Aljoša ga kojekako svuče 
i položi u krevet. Prosjedio je uz njega još dva sata. Boles- 
nik je tvrdo spavao, nije se ni micao, tiho je i pravilno di- 
sao. Aljoša uze jastuk i leže, i ne svlačeći se, na divan, Prije 
nego što će usnuti pomoli se Bogu za Mitju i za Ivana. Po- 
činjao je shvaćati Ivanovu bolest: »Pitanje ponosne odluke, 
duboka savjest!« Bog, u koga nije vjerovao, i istina njegova 
savladaše njegovo srce koje se još jednako nije htjelo pokoriti. 
» Jest — sinu u Aljošinoj glavi kad je već ležao na jastuku — 
jest, sad kad je Smerdjakov umro, nitko neće više vjerovati 
Ivanovu iskazu. Ali on će ipak poći i reći!« Aljoša se blago 
osmjehnu: »Bog će pobijediti!« pomisli on. »Ili će uskrsnuti u 
svjetlu istine ili... će propasti u mržnji, sveteći se i sebi 1 
svima za to što je poslužio onome u što ne vjeruje«, nadove- 
za Aljoša gorko 1 opet se pomoli za Ivana, 

DVANAESTA KNJIGA 


SUDSKA POGREŠKA 


KOBNI DAN 


Sutradan poslije opisanih događaja, u deset sati izjutra, 
otvorena je sjednica našeg okružnog suda, i otpoče glavna 
rasprava protiv Dmitrija Karamazova. 

Reći ću unaprijed i odlučno: ne osjećam se dovoljno spo- 
sobnim da iznesem sve ono što se dogodilo na sudu i ne 
samo u svoj punoći, nego čak ni onim redom kako bi trebalo. 
Čini mi se, kad bih sve napomenuo i sve kako valja objasnio, 
da bi bila potrebna cijela knjiga, i to pozamašna. I zato 
neka mi se ne zamjeri što sam saopćio samo ono što je mene 
osobno začudilo i što sam osobno zapamtio. Mogao sam uzeti 
sporedno za glavno i čak previdjeti najuočljivije i najbitnije 
točke... Uostalom, vidim da je bolje da se ne ispričavam. 
Uradit ću kako umijem, i čitaoci će sami priznati da sam 
uradio samo onako kako sam umio. 

Ponajprije, prije nego što uđem u sudsku dvoranu, spo- 
menut ću ono što je mene osobito začudilo tog dana. Uosta- 
lom, nije začudilo samo mene, već, kako se poslije utvrdilo, 
sve. Naime: svi su znali da je ovaj slučaj zainteresirao vrlo 
mnogo ljudi, da su svi gorjeli od nestrpljenja kada će otpo- 
četi suđenje, da se u našem društvu mnogo govorilo, premiš- 
ljalo, uzvikivalo i maštalo već gotovo cijela dva mjeseca. A 
također su svi znali da se ovaj slučaj pročuo pa svoj Rusiji, 
ali ipak nisu slutili da je on toliko vatreno, toliko razdraž- 
ljivo potresao sve i svakoga, i ne samo kod nas već posvuda, 
kako je to izbilo na javu tog dana upravo na raspravi. 
Tog dana doputovali su nama gosti, ne samo iz našeg guber- 

nijskog grada već i iz nekih drugih gradova Rusije, pa čak 
i iz Moskve i Petrograda. Došli su pravnici, došlo je čak i ne- 
koliko visokih ličnosti, a također i mnogo gospođa. Sve: su 
ulaznice bile razgrabljene. Za osobito uvažene i visoke posje- 
tioce muškarce bila su čak priređena sasvim neobična mjesta 
iza stola za kojim su sjedili članovi suda; ondje se pojavio 
cijeli red naslonjača koji su zauzele različite ličnosti što se 
prije nije kod nas dopuštalo. Osobito je mnogo bilo gospođa 
— naših i stranih, mislim, gotovo polovica cijele publike. 
Samih pravnika, koji su došli sa svih strana, bilo je toliko 
da već nisu znali gdje će ih smjestiti, jer su sve ulaznice bile 
već podijeljene, izmoljene, isprošene. Svojim očima sam vidio 
da je na kraju dvorane, iza estrade, privremeno i na brzu 
ruku bila načinjena posebna pregrada u koju su smjestili sve 
te pridošle pravnike, i oni su držali čak za sreću što su mogli 
ovdje bar stajati, jer su svi stolci, samo da bude više prostora, 
bili izneseni iz te pregrade, i sva sakupljena gomila prestaja- 
la je cijelu raspravu, gusto zbijena u skupinu, rame uz rame. 
Neke su se gospođe, osobito strane, pojavile na galerijama 
dvorane izvanredno nakićene, ali većina gospođa zaboravila 
je čak i nakit. Na licima im se ogledala histerična, požudna i 
gotovo bolesna radoznalost. Jedna od najkarakterističnijih 
osobina cijelog tog društva što se sleglo u dvoranu, sastoja- 
la se u tome što su, kako je poslije jasno uočeno, gotovo 
sve gospođe ili bar većina, bile uz Mitju i ža njegovo osloba- 
đanje. Možda najviše zato što je o njemu bila stvorena pre- 
dodžba kao o pobjedniku ženskih srdaca, Sve su znale da će 
doći dvije žene-suparnice. Jedna, to jest Katerina Ivanovna, 
osobito je sve zanimala; pričalo se izvanredno mnogo neobič- 
noga o njoj, o njenoj strasti prema Mitji, čak su se, bez ob- 
zira na njegov zločin, pričale čudnovate priče. Osobito se 
spominjala njena oholost (ona nije gotovo nikog u našem 
gradu posjetila) i njene »veze s aristokracijom«. Govorilo 
se kako ona namjerava da zamoli vlast neka joj dopusti da 
može pratiti zločinca na robiju i vjenčati se s njim negdje u 
rudniku pod zemljom. Ali su s isto tolikim uzbuđenjem oče- 
kivali i pojavu Grušenjke, kao suparnice Katerine Ivanovne, 
Nekom mučnom radoznalošću očekivale su susret dviju su- 
parnica pred sudom — aristokratske ponosne djevojke i »he- 
tere«. Grušenjku su, uostalom, bolje poznavale naše gospođe 
nego Katerinu Ivanovnu. Nju, »upropastiteljicu Fjodora Pav- 
loviča i njegova nesretna sina«, vidjele su naše gospođe i prije, 

i gotovo su se sve do jedne čudile kako su se mogli i otac i 
sin toliko zaljubiti u takvu »najobičniju i čak nimalo lijepu 
rusku malograđanku«. Jednom riječi, govora je bilo mnogo. 
Sasvim pouzdano znam da je, osobito u našem gradu, izbilo 
nekoliko ozbiljnih porodičnih razmirica zbog Mitje. Mnoge 
su se gospođe žestoko posvadile sa svojim muževima zbog 
različitog mišljenja o ovom užasnom slučaju, i stoga je sas- 
vim prirodno da su svi muževi tih gospođa došli u sudsku 
dvoranu, ne samo neraspoloženi prema optuženiku, već čak 
i ozlojeđeni na nj. Vidjela su se stroga, namrgođena lica, a u 
nekih pakosna, i to u velike većine. Ali je istina i to da je 
Mitja mnoge uvrijedio za svog boravka kod nas. Razumije se 
da su mnogi posjetioci bili čak veseli i posve ravnodušni 
prema Mitjinoj sudbini, ali ne i prema predmetu o kojem 
se raspravljalo; sve je zanimao svršetak, i većina muškaraca 
je svakako željela da zločinac bude kažnjen, osim, dakako, 
pravnika koje nije zanimala moralna strana, već, tako reći, 
samo suvremeno-pravna. Svi su bili uzbuđeni zbog dolaska 
čuvenog Fetjukoviča. Njegov talenr bio je posvuda poznat 
i ovo mu nije bila prvina da dolazi u provinciju kao branitelj 
u čuvenim kaznenim predmetima, I poslije njegove obrane 
uvijek su ti slučajevi postali čuveni po svoj Rusiji i dugo se 
pamtili. Širilo se nekoliko anegdota i o našem tužiocu i o 
predsjedniku suda. Pričalo se da se tužilac bojao susreta s 
Fetjukovičem, da su oni stari neprijatelji još iz Petrograda, 
još od početka njihove karijere, i da je naš samoljubivi 
Ipolit Kirilovič, koji je neprestano držao da su ga još 
u Petrogradu uvrijedili, jer nisu bile pravilno ocijenjene nje- 
gove sposobnosti, u povodu procesa Karamazovih ponovo 
duhovno uskrsao i čak snivao da će taj proces njegovu uvelu 
karijeru oživjeti, ali da je strepio samo pred Fetjukovičem, 
A što se tiče straha pred Fetjukovičem, ta mišljenja nisu bila 
nimalo opravdana. Tužilac nije bio od onih naravi koje pred 
opasnošću gube srčanost, već, naprotiv, od onih čije samo- 
ljublje raste i dobiva krila što je opasnost veća. Uopće, treba 
napomenuti da je naš tužilac bio vrlo vatren i bolesno osjet- 
ljiv. Ponekom slučaju predavao se on svom svojom dušom, 
vodio ga tako kao da o njegovu rješenju zavisi cijeli njegov 
Život i sve njegovo dobro. U pravničkom su ga svijetu zbog 
toga pomalo ismijavali, jer je naš tužilac samo zbog te svoje 
osobine stekao čak neki glas, koji je, iako nije dopirao vrlo 
daleko, ipak dopirao dalje nego što se to moglo i pomišljati 

s obzirom na njegov skroman položaj u našem sudu. Osobito 
su se smijali njegovoj strasti za psihologiju. Po mome mušlje- 
nju, svi su se varali: naš je tužilac, kao značaj i čovjek, čini 
mi se, bio kudikamo ozbiljniji nego što su mnogi mislili. Ali 
ovaj bolesni čovjek nije umio, još na početku svoje karijere, 
stvoriti sebi položaj, a nije to umio ni kasnije u životu. 

Što se tiče predsjednika našeg suda, o njemu se može reći 
tek toliko da je to bio čovjek obrazovan, human, koji je 
praktično poznavao svoj posao i vodio računa o suvremenim 
idejama. Bio je prilično samoljubiv, ali se malo brinuo o svo- 
joj karijeri. Glavni cilj njegova života sastojao se u tome da 
bude napredan čovjek. A osim toga je imao veza i bio imu- 
ćan. Slučaja Karamazovih, kako se poslije pokazalo, prihva- 
tio se on dosta vatreno, ali samo onako općenito. Zanimala 
ga sama pojava, njegova klasifikacija, pogled na njega kao 
na produkt naših socijalnih temelja, kao na karakteristiku 
ruskog elementa, itd. Prema konkretnom slučaju, prema nje- 
govoj tragičnosti, ali i prema ličnostima koje u njemu sudje- 
luju, držao se ravnodušno i apstraktno, kako je, uostalom, 
možda i trebalo. 

Već mnogo prije dolaska sudaca, sudska dvorana bijaše 
puna. Naša je sudska dvorana najljepša dvorana u gradu, 
prostrana, visoka, akustična. Desno od sudaca, koji su se 
smjestili na podiju, nalazio se sto i dva naslonjača za porot- 
nike. Slijeva je bilo mjesto za optuženika i njegova branite- 
lja. Na sredini dvorane, do sudaca, stajao je stol sa »stvarnim 
dokazima«. Na njemu je ležala krvava svilena kućna haljina 
Fjodora Pavloviča, kobni mjedeni tučak kojim je bilo, kako 
se mislilo, izvršeno ubojstvo, Mitjina košulja okrvavljena ru- 
kava, njegov kaput s krvavim mrljama otraga kraj džepa, 
u koji je on onda turio svoj krvlju nakvašen rubac, te rubac, 
sav ukrućen od krvi, a sad već sasvim požutio, pištolj što ga 
je Mitja nabio kod Perhotina, u namjeri da izvrši samouboj- 
stvo, ali koji mu je krišom oduzeo u Mokrom Trifon Borisič, 
kuverta s natpisom u kojoj su bile pripremljene tri tisuće za 
Grušenjku, i ružičasta tanka vrpčica kojom je bila prevezana 
kuverta, i mnogi drugi predmeti koje ne spominjem. Malo po- 
dalje, u dnu dvorane, počinjala su mjesta za publiku, ali još 
i pred balustradom bilo je nekoliko naslonjača za one svje- 
doke koji su već dali svoje iskaze i koji su morali ostati u 
dvorani. U deset sati pojavilo se vijeće koje se sastojalo od 
predsjednika, jednog člana i jednog počasnog mirovnog suca. 

Razumije se da je odmah za njim došao tužilac. Predsjednik 
je bio debeo, snažan čovjek, nešto ispod srednje visine, he- 
moroidalna lica, star pedeset godina, crne, prosijede, kratko 
ostrižene kose i s crvenom lentom — ne sjećam se više kakva 
ordena. A tužilac mi se učinio — i ne samo meni već svima, 
nekako vrlo blijed, lica gotovo zelena, koje je nekako izne- 
nada izmršavljelo, možda preko noći, jer sam ga prekjučer 
vidio dok je još bio potpuno nalik na se. Predsjednik otpoče 
pitanjem koje je postavio sudskom pristavu: »Jesu li došli 
svi porotnici?« Ipak vidim da ne mogu ovako dalje nastavi- 
ti već i zbog toga što sam Štošta prečuo, na drugo nisam do- 
bro pazio, treće sam zaboravio da zapamtim, a osobito zato, 
kako sam već naprijed kazao, kad bih spominjao sve što je 
bilo rečeno i što se desilo, da mi, doslovno, ne bi doteklo ni 
vremena ni mjesta. Znam samo toliko da nije jedna ni druga 
strana, to jest ni branilac ni tužilac, nisu odbili mnogo porot- 
nika. Ali se dobro sjećam sastava, četiri naša činovnika, dva 
trgovca i šest seljaka i građana iz našeg grada. Sjećam se da 
su kod nas mnogi još odavno prije sudske rasprave u čuđenju 
pitali u društvu, a osobito gospođe: »Zar se u ovako finom, 
kompliciranom i psihološkom slučaju može prepustiti kobna 
odluka nekakvim činovnicima i čak seljacima, 1 što se u to 
razumije kakav činovnik i čak seljak?« I zaista, sva su ta 
četiri činovnika koja su dospjela među porotnike bili neznat- 
ni ljudi, niska čina, u našem društvu nepoznati, koji tavore 
uz slabe plaće, te sigurno imaju stare žene koje ne mogu ni- 
kamo voditi, i po skupinu djece, možda čak i bose, i koji 
su često razbijali čamotinju gdjegod kartanjem i koji, razu- 
mije se, nisu pročitali ni jedne knjige. A dva trgovca, iako 
ozbiljna obličja, bili su nekako neobično Šutljivi i ukočeni; 
jedan je brijao bradu i bio obučen na njemačku, a drugi, si- 
jede brade, imao je o vratu, na crvenoj vrpci, nekakvu kolaj- 
nu. O građanima i seljacima ne treba ni da govorim, Naši 
skotoprigonjevski građani gotovo su isto što i seljaci, oni čak 
oru zemlju. Dvojica su imala također njemačko odijelo 1 zato 
su možda bili naoko prljavija i neuglednija nego ostala četvo- 
rica. I tako je zaista mogla iskrsnuti misao kao što je, na 
primjer, u meni iskrsla: »Zar mogu ovi shvatiti ovaj slučaj?« 
Ali su zato ipak njihova stroga 1 namrgođena lica činila ne- 
kakav neobično ozbiljan, gotovo prijeteći dojam. 

Najzad predsjednik suda objavi da je predmet rasprave 
ubojstvo titularnog savjetnika u ostavci Fjodora Pavloviča 

Karamazova — ne sjećam se dobro kako se izrazio. Sudskom 
pristavu bi naređeno neka uvede optuženika — i Mitja se 
pojavi. Sve se stiša u dvorani da se mogla muha čuti. Ne 
znam kako se drugih, ali mene se Mitjin lik dojmio vrlo 
neugodno, a osobito zbog tog što se pojavio kao neobičan 
kicoš, u posve novom kaputu, Poslije sam saznao da je naro- 
čito za taj dan naručio kaput iz Moskve, od svog nekadaš- 
njeg krojača koji je imao njegovu mjeru. Imao je sasvim nove 
glacć rukavice i kicoško rublje. Prošao je kroz dvoranu svo- 
jim aršin dugim koracima, gledao preda se nekako ukočeno 
i sjeo ma svoje mjesto bez trunke straha. Kraj njega se 
pojavi i njegov branitelj, čuveni Fetjukovič, i dvoranom 
se razlijegnu nekakvo prigušeno brujanje. To je bio visok, 
mršav čovjek, dugačkih tankih nogu i neobično dugačkih, 
blijedih i tankih prstiju, obrijana lica, skromno začešljane, 
dosta kratke kose, tankih usana koje su se ponekad razvlačile 
da nisi znao da li u osmijeh ili u podsmijeh. Naoko mu je 
moglo biti četrdeset godina. Lice bi mu bilo prijatno, da mu 
nisu oči, ionako malene i neizražajne, bile vrlo neobično bli- 
zu jedno drugom, tako da ih je dijelila samo tanka koščica 
podugačka tanka nosa, Jednom riječi, to je lice imalo nešto 
posve ptičje, što je iznenađivalo. Imao je na sebi frak i bi- 
jelu kravatu. Sjećam se prvog pitanja što ga je predsjednik 
zadao Mitji, naime o imenu, zvanju, itd. Mitja odgovori oš- 
tro, ali nekako neočekivano glasno, tako da je predsjednik 
čak zatresao glavom i gotovo začuđeno pogledao u nj. Za- 
tim pročitaše popis osoba koje su bile pozvane na sudsku ras- 
pravu, to jest imena svjedoka i vještaka. Popis je bio duga- 
čak. Četiri svjedoka nisu došla: Miusov, koji je tada već 
bio u Parizu, ali koji je dao svoj iskaz u predistrazi, gospođa 
Hohlakova i vlastelin Maksimov zbog bolesti, i Smerdjakov, 
zbog nenadane smrti, o čemu je bila priložena svjedodžba po- 
licije. Vijest o Smerdjakovljevoj smrti izazvala je velik nemir 
i šapat u dvorani. Dakako, mnogi u dvorani nisu još znali 
za to iznenadno samoubojstvo. A što je sve osobito prenera- 
zilo — bio je neočekivani Mitjin istup, koji je, tek što je 
čuo to o Smerdjakovu, iznenada viknuo sa svog mjesta da 
je dvorana zaorila: 

— Psu pasja smrt! 

Sjećam se kako mu je priletio branilac, kako mu je pred- 
sjednik zaprijetio da će poduzeti strože mjere ako se ponovi 
sličan ispad. Mitja je isprekidano i klimajući glavom, ali kao 

da se nimalo ne kaje, nekoliko puta ponovio poluglasno svo- 
me branitelju: 

— Neću, neću! Otelo mi se! Više neću! 

I dakako da ta kratka upadica nije bila za nj nimalo 
povoljna, po mišljenju porotnika i publike. Pokazao je svoju 
narav i sam sebe predstavio. Pod tim dojmom pročita sud- 
ski tajnik optužnicu. 

Optužnica je bila dosta kratka, ali temeljita, Izlagali su se 
samo glavni razlozi, zašto je taj i taj stavljen pod optužbu, 
zašto je morao biti predan sudu, itd. Ali je ipak proizvela 
na me snažan dojam. Tajnik je čitao razgovijetno, zvučno, 
jasno. Cijela ta tragedija kao da se ponovo pojavila pred 
svima opipljivo, zgusnuta, rasvijetljena neumoljivom sudbo- 
nosnom svjetlošću. Sjećam se kako je predsjednik odmah, 
čim je optužnica bila pročitana, zapitao Mitju glasno i oz- 
biljno: 

— Optuženiče, priznajete li se krivim? 

Mitja se naglo diže s mjesta: 

— Priznajem da sam kriv zbog pijanstva i razvrata — 
povika on opet nekakvim neočekivanim i gotovo bijesnim 
glasom — radi nereda i raspuštenosti. Htio sam postati zau- 
vijek časnim čovjekom upravo u onom trenutku kada me je 
pokosila sudbina! Ali za smrt starca, mog neprijatelja i oca — 
nisam kriv! A i zbog grabeža — ne, ne, nisam kriv, a i ne 
mogu biti kriv, jer je Dmitrij Karamazov nitkov, ali nije 
lopov! 

Kad je to glasno izgovorio, on sjede, očito sav dršćući. 
Predsjednik mu se ponovo obrati kratkom, ali poučnom opo- 
menom da odgovara jedino na pitanja i da se ne upušta 
u nuzgredno i bijesno uzvikivanje. Zatim je odredio da se 
prijeđe na raspravu. Uveli su sve svjedoke da se zakunu. Sad 
sam ih vidio sve zajedno. Ipak je optuženikovoj braći bilo 
dopušteno da mogu svjedočiti bez prisege. Poslije opomene 
svećenika i predsjednika, opet su izveli svjedoke i porazmje- 
stili ih, koliko je bilo moguće, odijeljeno. Zatim su ih počeli 
pozivati jednog po jednog. 

OPASNI SVJEDOCI 


Ne znam je li predsjednik razdijelio svjedoke optužbe i 
svjedoke obrane u posebne skupine i kojim je redom bilo 
određeno da ih pozivaju. Sigurno da je bilo tako određeno. 
Samo znam da su najprije pozivali svjedoke optužbe. Ponav- 
ljam, ne namjeravam opisivati cijelo preslušavanje i točku po 
točku. Pored toga, bilo bi moje opisivanje donekle i nepotreb- 
no, jer je u govorima tužioca i branitelja, kada su pristupili 
diskusiji, cijeli tok i smisao datih i saslušanih svjedočanstava 
bio sveden na jednu točku s jasnim i karakterističnim osvje- 
tljenjem, a ta dva spomena vrijedna govora, koja sam mjesti- 
mice zapisao od riječi do riječi i koja ću iznijeti u svoje 
vrijeme, ali i jednu neobičnu i sasvim neočekivanu epizodu 
koja se odigrala još prije početka pledoajea i koja je nesumnji- 
vo utjecala na strašan i koban svršetak procesa, Napominjem 
samo toliko da je od prvih trenutaka rasprave izbila jasno 
neka osobita karakterističnost tog »slučaja«, koju su svi zapa- 
zili, naime: neobična snaga optužbe u usporedbi sa sredstvima 
kojima je raspolagala obrana. To su svi uočili odmah u počet- 
ku čim su se u toj strašnoj sudskoj dvorani počele skupljati i 
grupirati činjenice i počeo postepeno izbijati na površinu sav 
taj užas i sva ta krv. Svima je možda bilo jasno još u po- 
četku da je ovo čak neprijeporan slučaj, da nema nikakvih 
sumnji, da u suštini nisu ni potrebne nikakve rasprave, da će 
rasprava biti samo forme radi i da je zločinac kriv, očito 
kriv, svakako kriv. Čak mislim da su i sve gospođe, sve do 
jedne, koje su toliko nestrpljivo željele oslobođenje zanimlji- 
vog optuženika, bile u isto vrijeme potpuno uvjerene da je 
on kriv. I još više, meni se čini da bi se one čak ogorčile kad 
se ne bi njegova krivica jasno dokazala, jer onda, kad bi 
oslobodili zločinca, ne bi bilo takva efekta u raspletu. A da 
će ga osloboditi — u to su, čudnovato, bile sve gospođe pos- 
ve uvjerene gotovo do posljednjeg trenutka: »Kriv je, ali će 
ga osloboditi iz humanosti, zbog novih ideja, zbog novih 
osjećaja koji su sad zavladali« itd, itd. Zato su se 1 sjatile 
ovamo s takvim nestrpljenjem. A muškarce je najviše zani- 
mala borba između tužioca i slavnog Fetjukoviča. Svi su se 

čudili i pitali se: šta može učiniti u ovako bezizlaznom slu- 
čaju, ni iz čega, čak i takav talent kakav je Fetjukovič? I zato 
su korak po korak pratili vrlo pažljivo sve što on čini. Ali 
Fetjukovič je sve do svršetka, sve do svog govora, ostao svi- 
ma zagonetkom. Iskusni ljudi naslućivali su da on ima neki 
svoj cilj, ali kakav — to je bilo gotovo nemoguće pogoditi. 
Njegovo uvjerenje i samopouzdanje padalo je međutim svi- 
ma u oči. Osim toga, svi su odmah sa zadovoljstvom primije- 
tili da je on za tako kratka boravka kod nas, tek za cigla 
tri dana, već možda uspio da se izvrsno upozna sa slučajem 
i »da ga u tančine prouči«. Poslije su s nasladom pričali ka- 
ko je, na primjer, umio da svima svjedocima optužbe za 
vremena »podvali« i da ih, po mogućnosti, zbuni, a osobito 
da okalja njihov moralni ugled, a time i njihove iskaze. Uos- 
talom, držali su da on to čini najviše iz šale, tako reći radi 
nekog pravničkog sjaja, da ne bude propušteno baš ništa od 
uobičajenih advokatskih varki, jer su svi bili uvjereni da on 
ne može postići nikakvu veću i konačnu korist sa svim tim 
»umakanjem« i da on to vjerojatno najbolje sam uviđa, 
imajući u pripravi neku svoju ideju, nekakvo još prikriveno 
oružje, koje će odjedanput pokazati kad bude tome vrijeme. 
Ali se zasad, svjestan svoje snage, igra i provodi nestašluke. 
Tako se, na primjer, kad su ispitivali Grigorija Vasiljeviča, 
nekadašnjeg sobara Fjodora Pavloviča koji je dao najvažniji 
iskaz o »otvorenim vratima u vrtu«, zakvačio branitelj za nj, 
kad je došao na njega red da mu zadaje pitanja. Moramo na- 
pomenuti da je Grigorij Vasiljevič ušao u dvoranu obličja 
mirna i gotovo veličanstvena, ne zbunivši se nimalo dostojan- 
stvenošću suda i prisutnošću tolike publike koja ga je slušala. 
On je davao svoje iskaze toliko uvjerljivo, kao da nasamo 
razgovara sa svojom Marfom Ignatjevnom, tek s nešto većim 
poštovanjem. Nikako ga se nije moglo zbuniti. Isprva ga je 
nadugačko ispitivao tužilac potanko o porodici Karamazovih. 
Porodična slika jasno je iskrsla. Osjećalo se, upadalo je u 
oči da je svjedok čovjek prostodušan i nepristran. I pored 
najdubljeg poštovanja prema uspomeni svog nekadašnjeg gos- 
podara. sn je ipak, na primjer, izjavio da je ovaj bio nepra- 
vedan prema Mitji i da »nije odgajao djecu kako valja«. 
»Njega bi bile, kao malog dječaka, izjele uši da nije bilo 
mene«, nadoveza on, pričajući o Mitjinu djetinjstvu, »A nije 
bilo lijepo od oca da zakida sina za njegovo rođeno materin- 
stvo.« Na tužiočevo pitanje, na čemu osniva svoju tvrdnju 

da je Fjodor Pavlovič prilikom obračuna oštetio sina, nije 
mogao, na sveopće čuđenje, da navede nikakav temeljiti do- 
kaz, ali je ipak ostajao kod toga da obračun sa sinom nije bio 
»pravilan« i da je sigurno da mu je »morao nekoliko tisuća 
nadoplatiti«. Ovom zgodom napominjem da je to pitanje — 
da li je zbilja Fjodor Pavlovič ostao dužan Mitji — zadao 
poslije tužilac osobitom tvrdoglavošću svima onim svjedocima 
kojima ga je mogao zadati, ne isključujući ni Aljošu, ni Ivana 
Fjodoroviča, ali nije dobio ni od jednog svjedoka bilo kakav 
podatak; svi su potvrđivali činjenicu, ali nitko nije mogao 
da da bilo kakav jasan dokaz. Pošto je Grigorij opisao scenu 
za stolom, kad je ono Dmitrij Fjodorovič upao u kuću i izbio 
oca, prijeteći da će se vratiti i ubiti ga — dvoranom prohuja 
mračan dojam, to više što je stari sluga pričao mirno, bez 
suvišnih riječi, svojim jezikom, a ispalo je neobično lijepo. 
Što se tiče uvrede koju mu je Mitja nanio tada, udarivši ga 
i oborivši, on napomene da se ne srdi i da mu je već odavno 
oprostio. O pokojnom Smerdjakovu je rekao, prekrstivši se 
pri tom, da je momak bio sposoban, ali i glup i skrhan bo- 
lešću, a ponajprije bezbožnik i da su ga bezboštvu učili Fjo- 
dor Pavlovič i njegov najstariji sin. Što se tiče njegova poš- 
tenja, potvrdio je vatreno da je bio pošten i izjavio kako 
Smerdjakov, kad je jednom prilikom našao novac što ga je 
izgubio gospodar, nije zatajio nego ga je donio gospodaru, i 
on mu zato »darovao dukat«, i od onda se u svemu u nje- 
ga pouzdavao. A da su vrata što vode u vrt bila otvorena, 
to je ustvrdio tvrdoglavo i uporno. Uostalom, njega su to- 
liko dugo ispitivali da nisam mogao sve zapamtiti. Napokon 
je došao red na branitelja da on postavlja pitanja, i on je 
odmah stao da raspituje za kuvertu u koju je »navodno« 
Fjodor Pavlovič sakrio tri tisuće rubalja za »određenu osobu«. 
»Jeste li je vidjeli sami, vi, koji ste tolike godine bili povjer- 
ljiva osoba svoga gospodara?« Grigorij je odgovorio da je 
nije vidio, i čak da nije ni od koga ni čuo o tom novcu »sve 
do sada, sve dok nisu počeli svi o tome govoriti«. "To pita- 
nje o kuverti zadavao je Fetjukovič također svima svjedo- 
cima kojima je samo mogao da zada, isto onako tvrdoglavo 
kao i tužilac svoje pitanje o podjeli imutka, i od svih je 
dobivao samo jedan odgovor, da kuverte nije nijedan vidio, 
iako su mnogi o njoj čuli, Tu su braniteljevu upornost u 
zadavanju tog pitanja odmah svi primijetili, 

— A sad bih vam mogao, samo ako dopustite, zadati 
jedno pitanje — odjedanput i sasvim neočekivano zapita Fe- 
tjukovič — od čega se sastojao onaj balzam ili, tako da ka- 
žem, ono piće kojim ste natrli one večeri, prije spavanja, bo- 
lesna krsta, kako se to vidi iz predistrage, a u nadi da ćete 
se time izliječiti? 

Grigorij pogleda tupo u ispitivača i pošutjevši trenutak 
promrmlja: 

— Bilo je u njemu žalfije. 

— Samo žalfije? Ne sjećate li se nije li bilo i još šta drugo? 

— Bilo je također i trpuca. 

— 1 papra možda? — ispitivaše Fetjukovič. 

— Bilo je i papra, 

— Itako dalje. I sve u rakiji? 

— U špiritu. 

U dvorani se razlijegnu jedva zamjetljiv smijeh. 

— Vidite li, čak u špiritu, Kad ste natrli krsta, vi ste 
ostatak što se nalazio u boci izvoljeli ispiti uz čitanje odre- 
đene bogoljubne molitve, poznate jedino vašoj supruzi, nije 
li tako? 

— Jest, isplo sam. 

— A koliko ste otprilike ispili? Otprilike? Jednu čašicu, 
dvije? 

— Mogla je biti jedna čaša. 

— Dakle, čak i čaša. A možda 1 čaša i po? 

Grigorij zašutje. On kao da je nešto shvatio. 

— Čaša i po čista špirita — to nije baš loše, šta mislite? 
Ne bi li se mogla poslije toga vidjeti »otvorena i rajska vra- 
ta«, a ne samo vrata što vode u vrt? 

Grigorij neprestano Šutaše. Opet se razlijegnu u dvorani 
smijeh. Predsjednik se uzvrpolji. 

. — A znate li sasvim pouzdano — upijao se Fetjukovič sve 
jače i jače — jeste li drijemali u onom trenutku kad ste 
ugledali otvorena ona vrata što vode u vrt? 

— Stajao sam na svojim nogama. 

— 'To nije dokaz da niste drijemali (opet tih smijeh u dvo- 
rani). — Jeste li, na primjer, u onom trenutku mogli odgo- 
voriti, da vas je tko zapitao štogod, pa, na primjer, koja je 
sada godina? 

— Ne znam, 

— A koja je sada godina, po vašem računu, od rođenja 
Kristova, znate li to? 

Grigorij stajaše zbunjen i netremice gledaše svog mučitelja. 
Ali, čudnovato, zbilja se činilo kao da on zaista ne zna 
koja je sada godina. 

— A možda ipak znate koliko imate prstiju na rukama? 

— Ja nisam slobodan čovjek — reče Grigorij glasno i raz- 
govijetno — i ako je vlasti ugodno da me ismijava, ja moram 
trpjeti. 

To kao da je Fetjukoviča malo poklopilo, ali se umiješa 
i predsjednik, te poučno podsjeti branitelja da se smiju stav- 
ljati samo stvarna pitanja. Fetjukovič sasluša opomenu te 
se dostojanstveno pokloni i reče da je gotov i da neće više 
pitati. Razumije se, i kod publike i kod porotnika mogao je 
ostati mali crvić sumnje u iskaze svjedoka koji može na 
određenom stupnju svog liječenja »vidjeti otvorena rajska 
vrata« i koji pored toga ne zna koja je ovo godina nakon 
Kristova rođenja, tako da je branitelj ipak postigao svoj cilj. 
Ali prije Grigorijeva odlaska desi se još jedna epizoda. 
Predsjednik se obrati optuženiku i zapita ga: »nema li šta da 
napomene u povodu ovih iskaza?« 

— Osim ovoga o vratima, sve je ostalo istinu rekao — 
viknu glasno Mitja. — Što mi je trijebio uši — hvala mu; 
što mi oprašta batine — hvala mu; starac je bio pošten ci- 
jeloga života i vjeran ocu kao sedam stotina pudlova. 

— Optuženi, birajte riječi — reče predsjednik strogo. 

— Ja nisam pudli! — progunđa Grigorij. 

— Dobro, onda sam ja pudl, ja! — viknu Mitja. — Ako 
ga vrijeđa, uzimam na sebe, a njega molim za oproštenje: bio 
sam zvijer i prema njemu surov. A i prema Ezopu sam bio 
surov! 

— Kojem Ezopu? — zapita opet predsjednik strogo. 

— Pa, prema Pierrotu... prema ocu, prema Fjodoru Pav- 
loviču. 

Predsjednik opet ponovo najozbiljnije i najstrože ponovi 
Mitji neka bude oprezniji u izboru izraza. 

— "Time sami sebi škodite u očima vaših sudaca. 

Isto se tako vrlo vješto ponio branitelj i prilikom preslu- 
šavanja svjedoka Rakitina. Napominjem da je Rakitin bio 
jedan od najvažnijih svjedoka, i na nj je tužilac vrlo mnogo 
polagao. Dokazalo se da je on sve znao, neobično mnogo 
znao, da je kod svih bio, sve vidio, sa svima govorio i do 
najmanjih sitnica poznavao biografiju Fjodora Pavloviča i 
svih Karamazova. Istina, i on je o kuverti sa tri tisuće čuo 

osobno od Mitje. Ali je zato potanko opisao Mitjino junaštvo 
u krčmi »Prijestolnica«, sve njegove riječi i pokrete kojima 
se obrukao, te ispričao priču o »ispiraču« štapskapetanu Sne- 
girevu. A što se tiče one osobite činjenice, je li Fjodor Pav- 
lovič ostao što dužan Mitji pri obračunu o imanju — ni 
Rakitin nije mogao ništa da kaže i izvukao se općim fraza- 
ma prezirna sadržaja: »Iko bi mogao uopće da prosudi tko 
je kriv i tko je kome ostao dužan u toj ludoj karamazovštini', 
u kojoj nije nitko mogao sebe da shvati i spozna?« Svu trage- 
diju ovog zločina predstavio je on kao produkt zastarjelih 
običaja kmetstva i nereda u Rusiji, koja pati zbog oskudice 
odgovarajućih institucija. Jednom riječi, njemu je bila dana 
prilika da koješta ispriča. Prilikom tog procesa gospodin se 
Rakitin prvi put istakao i bio zapažen; tužilac je znao da 
svjeđok sprema za novine članak o ovom zločinu, te je poslije 
u svom govoru (kako ćemo niže vidjeti) citirao nekoliko misli 
iz tog članka, dakle, njemu je bio već poznat taj članak. 
Slika što ju je naslikao svjedok, ispala je nekako mračna i 
zlokobna, te je snažno potkrijepila »optužbu«. Uopće je 
izlaganje Rakitinovo očaralo publiku slobodnošću i neobičnom 
plemenitošću poleta. Začula su se čak dva-tri pljeska koja 
su se nehotice otela, i to baš na onim mjestima kad je govo- 
rio o kmetstvu u Rusiji, koja pati od nereda. Ali Rakitin je, 
kao mladić, ipak učinio pogrešku koju je odmah umio divno 
iskoristiti branitelj. Kad je odgovarao na neka pitanja o 
Grušenjki, on se, zanesen svojim uspjehom koji je, razumije 
se, i sam osjećao, i s plemenitaške se visine, na koju se uzdi- 
gao, usudio da nazove Agrafenu Aleksandrovnu, donekle 
prezirno, »milosnicom trgovca Samsonova«. On bi bio poslije 
mnogo zato platio da je mogao povući tu riječ, jer ga je 
na njoj odmah i ulovio Fetjukovič. I sve zato što Rakitin 
nije nikako računao da je on mogao za ovako kratko vrijeme 
tako potanko upoznati cijeli slučaj. 

— Ako se ne varam — otpoče branitelj najljubaznijim 
i čak punim poštovanja osmijehom kad je došao na njega red 
da zadaje pitanja — vi ste sigurno onaj isti gospodin Raki- 
tin čiju sam brošuru »Život u bogu umrlog starca oca Zo- 
sime«, koju je izdala eparhijska vlast, punu dubokih i religi- 


1 »Karamazovština« je termin koji je skovao sam Dostojevski, a 
koji je kasnije ušao u opću upotrebu u smislu moralne raspojasanosti 
i neodgovornosti. 

oznih misli, s prekrasnom i pobožnom posvetom vladici, ne- 
davno pročitao s tolikim uživanjem. 

— Nisam je napisao za štampu... poslije su je sami od- 
štampali — promrmlja Rakitin odjedanput nekako zapanjen 
i gotovo stideći se. 

— O, to je divno! Mislilac, kao što ste vi, može i mora da 
zauzme vrlo široko stanovište prema svakoj društvenoj po- 
javi. Pod pokroviteljstvom vladičinim ta je veoma korisna 
brošura raspačana i donijela izvjesnu korist... Ali, čujte, u 
čemu bih najviše želio da zadovoljite moju znatiželju: vi ste 
prije rekli da ste se vrlo dobro poznavali s gospođom Svjet- 
lovom? (Nota bene. Ispostavilo. se da je Grušenjkino prezime 
»Svjetlova«. "To sam saznao tek danas prvi put, i to u toku 
procesa.) 

— Ja ne mogu odgovarati za sva moja poznanstva ,.. Ja 
sam mlad čovjek... i tko može odgovarati za sve one s ko- 
jima se sretne — odgovori Rakitin 1 sav pocrvenje. 

— 'To shvaćam, vrlo dobro shvaćam! — povika Fetju- 
kovič, kao da se zbunio i kao da se silno Žuri da se ispriča. 
— Vi ste, kao i svaki drugi, mogli tražiti poznanstvo mlade, 
lijepe žene, koja je rado primala cvijet ovdašnje omladine, 
Pa... htio sam doznati: je li vam poznato da je Svjetlova 
prije mjesec dana neobično željela da se upozna s najmlađim 
Karamazovom, Aleksejem Fjodorovičem, i da vam je samo 
zato da joj ga dovedete, i to baš u njegovoj ondašnjoj monaš- 
koj mantiji, obećala dati dvadeset i pet rubalja, i to čim joj 
ga dovedete. 'To je bilo, kako je poznato, baš uvečer uoči onog 
dana koji se završio tragičnom katastrofom, koja je poslužila 
kao podloga ovom procesu. Vi ste doveli Alekseja Karama- 
zova gospođi Svjetlovoj — i jeste li dobili onda tih dvadeset 
i pet rubalja nagrade od Svjetlove, eto što bih ja želio od vas 
čuti? 

— To je bila šala... Ne vidim zašto bi vas moglo to 
zanimati... Primio sam od šale... da poslije vratim... 

— Dakle ste primili. Ali niste vratili dosad... ili ste 
možda vratili? 

— 'To su trice... — mrmljaše Rakitin. — Ja ne mogu na 
takva pitanja odgovarati... Razumije se da ću vratiti... 

Umiješa se predsjednik, ali branitelj izjavi da nema više 
šta ispitivati Rakitina, Gospodin Rakitin siđe s pozornice ma- 
lo nagaravljen. Dojam što ga je proizveo njegov neobično 
plemenit govor bio je pokvaren, i Fetjukovič, koji ga je 

pratio očima, kao da je govorio i pokazivao publici: »Gle- 
dajte, ovakvi su ti vaši plemeniti tužitelji!« Sjećam se, ni ovo 
ne prođe bez Mitjine upadice; bijesan zbog tona kojim je 
Rakitin govorio o Grušenjki, povika on sa svog mjesta: 
»Bernard!« A kad se predsjednik, nakon preslušavanja Raki- 
tinova, obratio optuženiku: želi li da napomene šta, viknu 
Mitja da se sve orilo: 

— On je od mene, kad sam već bio optuženik, uzimao no- 
vac u zajam! Bernard prezreni i karijerist, i u Boga ne vje- 
ruje, a preosvećenog je namagarčio! 

Mitju su, dakako, opet urazumljivali zbog njegovih bijesnih 
izraza, ali gospodin Rakitin je bio potpuno dotučen, Nije us- 
pjelo ni svjedočanstvo štapskapetana Snegireva, ali zbog sa- 
svim drugog razloga. On je došao sav poderan, u prijavu 
odijelu, blatnim čizmama i, uza sav oprez i prethodne »ek- 
spertize«, trešten pijan. Na pitanje o uvredi koju mu je Mitja 
nanio, odbio je odjednom da odgovara. 

— Neka ga voda nosi, Iljušečka je zabranio. Meni će 
Bog ondje platiti. 

— Tko vam je zabranio da govorite? Koga mislite? 

— Iljušečka, sinčić moj: »Tatice, tatice, kako te je on 
ponizio!« To je rekao kod kamena. Sad umire. 

Štapskapetan odjedanput udari u plač i naglo pade pred- 
sjedniku pred noge. Izveli su ga brže-bolje, što publika 
poprati smijehom. Dojam što ga je bio pripremio tužilac pro- 
pade sasvim. 

A branitelj je i dalje iskorišćavao sva sredstva i sve je više 
i više izazivao čuđenje svojim poznavanjem događaja do u 
najmanje sitnice. Tako je, na primjer, iskaz Trifona Borisiča 
proizveo neobično silan dojam i bio je, razumije se, nepovo- 
ljan po Mitju. On je gotovo na prste izračunao da Mitja, 
prilikom prvog svog dolaska u Mokro, a gotovo mjesec dana 
prije katastrofe nije mogao potrošiti manje od tri tisuće ru- 
balja ili »jedva tek nešto manje. Koliko je samo porazbacano 
Cigankama! A našim, našim ušljivim seljacima, ne da su bacali 
putem po pola rublja, nego su im poklanjali novčanice od 
deset i pet rubalja, manje nisu davali. A koliko su onda od 
njega prosto ukrali! Tko je ukrao, taj nije ostavio ondje svoje 
ruke, i gdje bi ga uhvatili, to jesr lopova, kad su sami uludo 
razbacivali! Kod nas su ljudi razbojnici, ne čuvaju svoje du- 
še. A koliko je otišlo curama, našim seoskim curama! Od on- 
da su se kod nas neki obogatili, koji su dotle bili sirotinja.« 

Jednom riječi, on je spomenuo sve što je bilo potrošeno i sve 
točno izračunao, kao na računjalci. I tako je mišljenje da je 
bila potrošena samo tisuća i po, a druga polovica spremljena 
u kesicu, palo u vodu. »Sam sam vidio, u njegovim sam ru- 
kama vidio tri tisuće kao jednu kopjejku, svojim očima mo- 
trio, i kao da se mi ne razumijemo u račun!« vikaše Trifon 
Borisič nastojeći da pošto-poto ugodi »vlasti«. Ali kad je 
opet došao red da branitelj pita, ovaj nije gotovo ni pokušao 
da pobije njegove iskaze, nego je na prečac skrenuo govor na 
to kako su kočijaš Timofej i neki drugi seljak Akim digli u 
Mokrom, prilikom one prve pijanke prije mjesec dana, s po- 
da u trijemu stotinjarku koja je pijanom Mitji ispala i predali 
je Trifonu Borisiču, a ovaj im zato dao svakome po rubalj. 
»A, jeste li vi onda vratili tu stotinjarku gospodinu Karama- 
zovu?« Trifon Borisič, iako je petljao, ali je, poslije preslu- 
šavanja seljaka o nađenoj stotinjarci ipak priznao, samo što 
je nadovezao da je on onda kao sveto sve vratio i uručio 
Dmitriju Fjodoroviču, »sasvim pošteno, ali oni teško da će 
se toga moći sjećati, jer su bili onda posye pijani«. Ali kako 
je on dotle, dok nisu bili pozvani svjedoci seljaci, poricao 
da je nađena neka stotinjarka, to je sasvim prirodno i iskaz 
njegov, da je vratio cijelu svotu pijanom Mitji, postao vrlo 
sumnjiv. I tako je jedan od najopasnijih svjedoka, koga je 
bio spremio tužilac, otišao ipak osumnjičen i vrlo okaljana 
ugleda. Isto tako prođoše i Poljaci: ušli su oholo i samo- 
svjesno. Oni su glasno posvjedočili da su, prvo, obojica »slu- 
žilt kruni« i da im je »pan Mitja« nudio tri tisuće da kupi 
njihovu čast, te da su sami vidjeli mnogo novaca u njegovim 
rukama. Pan Musjalovič je strašno miješao mnogo poljskih 
riječi u svoje rečenice i kad je vidio da to samo podiže njegov 
ugled kod predsjednika i tužioca, okuražio se napokon toliko 
da je počeo govoriti poljski. Ali je Fetjukovič i njih uhvatio 
u svoje mreže: iako je i opet petljao ponovo pozvani Trifon 
Borisič, ipak je morao priznati da je pan Vrublevski zamijenio 
njegove karte sa svojima i da je pan Musjalovič, kad je držao 
banku, varao. To je potvrdio i Kalganov, i oba su se pana 
udaljila ponešto posramljena i ispraćena smijehom publike. 
Zatim se to isto dogodilo gotovo svima najopasnijim svjedo- 
cima. Svakoga od njih umio je Fetjukovič moralno ukaljati i ot- 
pustiti donekle pokunjena. Ljubitelji i pravnici su samo uživali, 
ali nisu, ipak, mogli pravo da shvate čemu bi velikom i ko- 
načnom sve to moglo poslužiti, jer, ponavljam, svi su osjećali 

nepobitnost optužbe koja je sve više i sve tragičnije rasla. 
Ali, po sigurnom držanju »velikog maga«, vidjeli su da je 
on miran te su čekali: nije uzalud došao iz Petrograda »takav 
čovjek«, a to nije bio čovjek koji bi se vratio praznih ruku. 


II 
MEDICINSKA EKSPERTIZA I JEDNA FUNTA ORAHA 


Medicinska ekspertiza nije također baš mnogo pomogla op- 
tuženiku. Pa ni sam Fetjukovič nije, čini se, na nju mnogo 
računao, kako se poslije pokazalo. Ponajviše je bila izvršena 
jedino na navaljivanje Katerine Ivanovne, koja je specijalno 
za to pozvala iz Moskve jednog liječnika. Obrana, dakako, 
nije mogla zbog nje ništa izgubiti, a u najboljem slučaju mo- 
gla je i nešto dobiti. Uostalom, ispalo je donekle čak i ko- 
mično i to zbog nesuglasice liječnika. Kao eksperti javili su 
se: čuveni strani liječnik, zatim naš liječnik Gercenštube i, 
napokon, mladi liječnik Varvinski. Posljednja dvojica poja- 
vila su se i kao obični svjedoci, koje je pozvao tužilac, Kao 
eksperta, prvog su preslušali liječnika Gercenštubea. To je 
bio sedamdesetogodišnji starac, sijed i ćelav, srednje visine i 
snažna tjelesna sastava. Kod nas su ga u građu svi vrlo 
cijenili i poštovali. Bio je savjestan liječnik, čovjek prekra- 
san 1 pobožan, nekakav Herrnhuter! ili »moravski brat« — 
ne znam više pravo. Živio je kod nas već odavno i vladao se 
uvijek neobično dostojanstveno. Bio je dobar i čovjekoljubiv, 
siromašne bolesnike i seljake liječio je badava, sam je odla- 
zio u njihove kolibice i izbice i ostavljao novac za lijekove, 
ali je bio tvrdoglav kao mula, Izbiti mu ideje iz glave bilo 
je nemoguće. Uzgred napominjem da je u gradu bilo poznato, 
kako je strani čuveni liječnik, za ova dva tri dana boravka 
kod nas, dobacio nekoliko neobično uvredljivih riječi na ra- 
čun talenta liječnika Gercenštubea. Posrijedi je bilo što su se 
neki u našem gradu obradovali dolasku moskovskog liječnika 
i, ne Žaleći novaca, navalili njemu po savjete, iako on nije 


1 Stanovnik mjesta Herrnhuta u Gornjoj Lužici, gdje je bio osnovan 
red »Moravske braće«. 


382 


uzimao po posjetu manje od dvadeset i pet rubalja. Sve je te 
bolesnike, dakako, liječio prije njegova dolaska liječnik Ger- 
cenštube, i moskovski je čuveni liječnik svuda osobito osu- 
đivao njegovo liječenje. Napokon je, čim bi došao boles- 
niku, otvoreno pitao: »Onda, tko vas je to ovdje udesio, Ger- 
cenštube? He-he!« Liječnik je Gercenštube, razumije-se, za 
sve to saznao. I, eto, sad su se javila sva tri liječnika, jedan 
za drugim, zbog preslušavanja. Gercenštube je otvoreno iz- 
javio da se »abnormalnost umnih optuženikovih sposobnosti 
vidi sama po sebi«. Zatim je, kad je razložio svoje mišljenje, 
koje ja ovdje ispuštam, nadovezao da se ta abnormalnost, 
uglavnom, ne vidi samo iz mnogih prijašnjih optuženikovih 
postupaka, nego i sad, u ovom trenutku, i kad su ga zamo- 
lili da objasni u čemu se sad očituje u ovom trenutku, upo- 
zorio je stari liječnik, sa svom otvorenošću svoje prostoduš- 
nosti, na to da je optuženik, kad je ušao u dvoranu, »imao 
neobično i, s obzirom na prilike, čudnovato obličje, da je 
stupao kao vojnik i gledao preda se, dok bi, međutim, bilo 
pravilnije da je gledao nalijevo, gdje, među publikom, sjede 
gospođe, da je on bio veliki obožavatelj lijepog spola te je 
morao mnogo misliti o tome šta će sada reći o njemu gospo- 
đe«, završi starčić svojim osobitim jezikom. Moramo napo- 
menuti da je on govorio ruski mnogo i rado, ali je nekako 
svaka njegova rečenica ispadala više njemački, što ga, 
uostalom, nije nikad bunilo, jer je imao za cijelog Života tu 
slabost da smatra svoj govor za. obrazac ruskog jezika, »za 
bolji nego što ga sami Rusi govore«; i čak je neobično volio 
služiti se ruskim poslovicama, uvjeravajući svaki put da su 
ruske poslovice bolje i izrazitije od svih poslovica na svijetu. 
Još napominjem da je on u razgovoru, sigurno zbog rastrese- 
nosti, često zaboravljao najobičajnije riječi, koje je izvrsno 
znao, ali koje su mu se iznenada nekako gubile iz pameti. To 
se isto, uostalom, događalo kad je govorio i njemački, 1 tada 
je uvijek mahao rukom ispred lica, kao da nastoji da nađe 
izgubljenu riječ, i nitko ga ne bi mogao nagnati da produži 
započeti govor dok ne nađe tu izgubljenu riječ. Njegova 
napomena da je optuženik kad je ušao, morao pogledati gos- 
pođe, izazvala je u publici veseo šapat... Starčića su voljele 
kod nas sve gospođe; one su znale da je neženja, pobožan, 
nevin i da gleda na Žene kao na viša i idealnija bića. I zato se 
ova njegova neočekivana napomena učinila svima vrlo neo- 
bičnom, 

Moskovski je liječnik, kad ga zapitaše, također potvrdio, 
oštro i odlučno, da optuženikovo umno stanje smatra za ab- 
normalno, »štoviše, u velikoj mjeri«. On je mnogo i pametno 
govorio o »afektu« i »maniji« 1 zaključivao da se optuženik 
prema svima sakupljenim podacima još nekoliko dana prije 
svog hapšenja doista nalazio u bolesnom afektu, te ako je 
i počinio zločin, ipak je, mada je bio svjestan da čini zločin, 
radio gotovo nehotice, nemajući nimalo snage da se bori 
protiv moralnog nagona koji je ovladao njime. Ali, osim afek- 
ta, konstatirao je liječnik i maniju, što je već unaprijed govo- 
rilo, po njegovim riječima, o ravnom putu koji vodi do pot- 
punog ludila. (N. B. Ja govorim svojim riječima, a liječnik se 
izražavao vrlo učenim 1 specijalnim jezikom.) »Svi njegovi 
postupci protuslove zdravu razumu i logici«, produži on. — 
»Neću ni da govorim o onom što nisam vidio, to jest o sa- 
mom zločinu i cijeloj toj katastrofi, ali čak prekjučer, pri- 
likom mog razgovora s njim, imao je neobjašnjivo ukočen po- 
gled. Iznenadan, bezrazložan smijeh. Nepojmljiva neprekidna 
razdraženost, neobične riječi: »Bernard«, »etika« i druge ko- 
je nisu bile na svome mjestu. Ali osobito je uočio liječnik tu 
maniju u tome što optuženik ne može gotovo ni da govori 
o one tri tisuće, za koje je, po njegovu mišljenju, prevaren, 
bez neke neobične razdraženosti, dok, naprotiv, o svima dru- 
gim nedaćama i uvredama koje su mu nanesene govori i sjeća 
ih se dosta lako. Napokon, prema dobivenim obavještenjima, 
on je isto tako i prije, svaki put kad se radilo o te tri tisuće, 
bio gotovo lud, a međutim govore za nj da nije ni sebičan ni 
gramzljiv. »A što se tiče mišljenja mog učenog subrata — 
pridoda ironički moskovski liječnik na kraju svog govora 
— da je optuženik morao, kad je ulazio, gledati gospođe a 
ne pravo preda se, velim samo ovoliko, da je ono, osim Šša- 
ljivosti, još i sasvim pogrešno; jer, iako se potpuno slažem 
da optuženik, ulazeći u sudsku dvoranu u kojoj se rješava 
o njegovoj sudbini, nije morao onako tupo gledati preda se i 
što bi se zaista moglo smatrati za znak abnormalnog dušev- 
nog stanja u danom momentu, ali u isto to vrijeme tvrdim 
da on nije morao gledati nalijevo, u gospođe, već naprotiv na- 
desno, tražeći očima sveg branitelja, o čijoj obrani zavisi sad 
njegova sudbina.« Liječnik je svoje mišljenje izrekao odlučno 
i uvjerljivo. Ali je osobito komično djelovalo protuslovlje 
učenih eksperata nakon neočekivana izvoda liječnika Var- 
vinskog, koga su posljednjeg preslušali. Po njegovu mišljenju 

optuženik je, kao i prije, tako i sada, u sasvim normalnom 
stanju, pa iako je zaista morao biti prije hapšenja nervozan i 
izvanredno uzbuđen, to je moglo potjecati iz mnogih, sasvim 
očitih uzroka: zbog ljubomore, srdžbe, neprekidnog pijanstva, 
itd. Ali to nervozno stanje nije moglo sadržavati u sebi ne- 
kakav osobit »afekt«, o kome je maloprije govoreno. A što 
se tiče toga je li optuženik morao, kad je ulazio u dvoranu, 
gledati nalijevo ili nadesno, morao je on, ulazeći u dvoranu, 
»po njegovu skromnom mišljenju«, gledati baš pravo preda 
se, kako je zbilja i gledao, jer su pravo pred njim sjedili pred- 
sjednik i članovi suda o kojima sad zavisi njegova sudbina: 
i on je baš time što je gledao pravo preda se i dokazao pot- 
puno normalno duševno stanje u »danom trenutku«, završi 
mladi liječnik gotovo vatreno svoj »skromni« iskaz, 

— Bravo, liječniče! — viknu Mitja sa svog mjesta. — Baš 
je tako! 

Mitju su, razumije se, prekinuli, ali mišljenje mladog li- 
ječnika djelovalo je odlučno, kako na sud tako i na publiku, 
jer su se, kako se poslije vidjelo, svi s njime složili. Međutim 
je liječnik Gercenštube, kad su ga poslije preslušavali, ali kao 
svjedoka, sasvim neočekivano pomogao Mitji. Kao srarosje- 
dilac u gradu, koji je već odavno poznavao porodicu Karama- 
zovih, dao je nekoliko vrlo interesantnih iskaza za »optužbu«, 
ali je odjedanput, kao da se nečeg sjetio, dodao: 

— Međutim, mogla je mladom čovjeku pasti u dio kudi- 
kamo bolja sudbina, jer je bio dobra srca i u djetinjstvu i 
poslije, što je meni dobro poznato. Ali ruska poslovica veli: 
»Ako tko ima jednu pamet, to je dobro, ali ako mu dođe u 
goste još i pametan čovjek, to je još bolje, jer onda će biti 
dvije pameti, a ne samo jedna .. .« 

— Jedna je pamet dobra, a dvije su... bolje — dobaci 
nestrpljivo tužilac, kome je bio već odavno poznat starčev 
običaj da govori sporo, razvučeno, ne dajući se nimalo zbuniti 
dojmom što ga izaziva takvim govorom, a ni time što će pri- 
morati druge da čekaju, nego je, naprotiv, još više cijenio 
svoje nategnuto, krumpirsko, i uvijek radosno samozadovolj- 
no njemačko oštroumlje. Starčić je volio da pravi dosjetke. 

— O, je-est, 1 ja to isto velim — upade on tvrdoglavo — 
jedna je pamet dobra, a dvije su kudikamo bolje. Ali njemu 
nije došao drugi s pameću, a on je svoju pustio... Kako se 
ono kaže, kamo ju je pustio? Tu riječ — kamo je pustio 

pamet svoju, zaboravio sam — produži on, vrteći ruku pred 
očima — ah, da, spatzieren,! 

— U šetnju? 

— Pa da, u šetnju, i ja to kažem. I vidite, pamet je nje- 
gova pošla da se prošeta i dospjela je u jedno tako duboko 
mjesto u kome se izgubila. A međutim, to je bio plemenit i 
osjećajan mladić, 0, ja ga se dobro sjećam još kao ovakva 
derančića, koga je otac odagnao u stražnje dvorište, kad je 
trčao po zemlji bez čizmica i u hlačama samo s jednim pu- 
cetom... 

U glasu čestita starčića zazvuča odjedanput nekakva nota, 
osjećajna i dirljiva... Fetjukovič čisto zadrhta kao da nešto 
naslućuje i poče ga pažljivo slušati. 

— O, jest, ja sam onda bio i sam mladić... Meni, pa da, 
ja sam onda imao četrdeset i pet godina, i rek što sam bio 
ovamo stigao. I meni je onda bilo žao dječačića i ja sam 
zapitao sebe: zašto mu ne bih mogao kupiti funtu... funtu 
onog što djeca neobično vole, kako se ono, e, kako se ono 
zove... I liječnik opet zamaha rukama. — Rastu na drvetu, 
beru ih i svima darivaju... 

— Jabuke? 

— O, n-n-e-e! Funta, funta... jabuke se prodaju po deset 
komada, a ne na funte... ne, njih ima mnogo i svi su sitni, 
meću ih u usta i kr-r-rk! 

— Orasi? 

— Pa, jest, orasi, i ja to velim — potvrdi liječnik sasvim 
mirno kao da nije tražio riječ. — I ja sam mu donio funtu 
oraha, jer dječaku još nikada nitko nije donio funte oraha, 
podigao sam svoj prst i rekao: »Dječače! Gott der Vaterž« 
on se nasmijao i reče: »Gotr der Vater.« — »Gott der Sokn.3« 
On se opet nasmijao i promucao: »Gott der Sohn.« — »Gott 
der heilige Geist.*« A on se ponovo nasmijao i rekao, kako je 
mogao: »Gott der heilige Geist.« I ja ctiđoh. Poslije tri dana 
prolazim kraj njihove kuće, a on mi sam viče: »Čiko, Gott 
der Vater, Gott der Sohn«, i samo je zaboravio Gott der 
heilige Geist, ali sam ga ja podsjetio i meni ga je bilo opet 
veoma žao. Ali su njega odvezli, i ja ga nisam više vidio. 
Prošle su dvadeset i tri godine, ja sjedim jednog jutra u svom 


1 Šetati. 

2 Bog otac. 

5 Bog sm. 

* Bog duh sveti 

kabinetu, i već bijele glave, kad iznenada uđe krepak mladić 
koga nisam nikako mogao poznati, ali on podigne prst i 
reče smijući se: »Gott der Vater, Gott der Sohn und Gott 
der heilige Geist. Sad sam baš stigao i došao da vam se za- 
hvalim za funtu oraha, jer meni onda nije nitko kupio fun- 
te oraha, vi ste mi jedini kupili funtu oraha.« I tada sam se 
sjetio svoje sretne mladosti i jednog dječaka u dvorištu bez 
čizmica, i u meni se steglo srce i rekoh: »Ti si zahvalan mladić, 
jer si se cijelog svog života sjećao one funte oraha što sam 
ti ih donio u tvome djetinjstvu.« Ja sam ga zagrlio i blagoslo- 
vio — i zaplakao. A on se smijao, ali je i on plakao... jer 
Rus se često smije ondje gdje bi trebalo da plače. Ali on je i 
plakao, to sam vidio. A sada, kuku!... 

— I sada plačem, Nijemče, plačem, ti čovječe božji! — 
viknu odjedanput Mitja sa svoga mjesta. 

Bilo kako mu drago, ali priča učini na publiku dobar do- 
jam. Ali glavni efekt je izazvao iskaz Katerine Ivanovne u 
Mirjin prilog, o kome ću sad odmah pričati. I, uopće, kada 
su došli na red svjedoci a decbarge!, to jest koje je pozvao 
branitelj, sudbina se gotovo odjedanput i čak ozbiljno nasmije- 
šila Mitji 1, što je najvažnije — neočekivano čak i za samu 
obranu. Ali još prije Katerine Ivanovne bio je preslušan 
Aljoša koji se iznenada sjetio jedne činjenice koja je, kako se 
činilo, mogla poslužiti kao pozitivno svjedočanstvo protiv 
jedne od najvažnijih točaka optužbe, 


IV 
SREĆA SE SMIJEŠI MITJI 


A to se dogodilo sasvim neočekivano čak i za Aljošu. Pre- 
slušavali su ga bez polaganja zakletve, i ja se sjećam da su 
se prema njemu sve stranke već od prvih riječi preslušavanja 
vladale neobično nježno i simpatično. Vidjelo se da je uživao 
dobar glas. Aljoša je govorio smjerno i suzdržljivo, ali je iz 


1 Francuski pravni izraz koji označuje svjedoke koje zove obrana 
da »rasterete« okrivljenika. 

njegovih iskaza očito izbijala topla simpatija prema njegovu 
nesretnom. bratu. Odgovarajući na jedno pitanje, on je ocr- 
tao bratov značaj, kao čovjeka možda nagla i strastvena, ali 
također plemenita, ponosna i velikodušna, spremna čak 1 na 
žrtvu ako se od njega zatraži. Priznao je, uostalom, da se brat 
nalazio posljednjih dana zbog strasti prema Grušenjki, zbog 
suparništva s ocem, u nepodnošljivu raspoloženju. Ali je lju- 
tito odbio i samu pomisao da je brat mogao ubiti zbog gra- 
beža, mada je i to priznao da su se te tri tisuće rubalja pretvo- 
rile u Mitjinu umu gotovo u nekakvu maniju, te je držao da 
je otac tu sumu na prijevaran način zakinuo od njegova nas- 
ljedstva, i da čak nije mogao ni da govori o tim trima tisu- 
ćama a da ga ne bi spopao pomaman bijes. Što se tiče supar- 
ništva dviju »osoba«, kako se izrazio tužilac, to jest Gru- 
šenjke i Katje, odgovarao je zaobilazno, a na jedno ili dva 
pitanja uskratio je čak i odgovor. 

— Je li vam vaš brat govorio bar da namjerava ubiti 
oca? — zapita tužilac, — Možete i uskratiti odgovor ako mis- 
lite da je potrebno — nadoveza on. 

— Neposredno mi nije govorio — odgovori Aljoša. 

— A kako? Posredno? 

— On mi je jednom govorio o svojoj osobnoj mržnji pre- 
ma ocu i da se boji da bi ga... u jednom trenutku... u 
trenutku mržnje... možda mogao i ubiti, 

— Ivi ste, kad ste to čuli, povjerovali? 

— Bojim se reći da sam povjerovao. Ali sam bio uvijek 
uvjeren da će ga neki uzvišeniji osjećaj uvijek spasiti u kob- 
nom trenutku, kao što ga je zaista i spasio, jer on nije ubio 
mog oca — sigurno završi Aljoša gromkim glasom da se po 
svoj dvorani razlijegalo. 

— Budite uvjereni da ja posve vjerujem u potpunu is- 
krenost vašeg uvjerenja, bez obzira na vašu ljubav prema va- 
šem nesretnom bratu, nikako ga ne asimilirajući s njom. Vaše 
izuzetno uvjerenje koje imate o toj tragičnoj epizodi, koja se 
odigrala u vašoj porodici, već nam je poznato iz predistrage. 
Neću da krijem pred vama da je ono potpuno svojevrsno i 
da proturječi svima ostalim iskazima što ih je prikupilo tu- 
žilaštvo. I zato smatram za potrebno da vas odlučno zapitam, 
koji su zapravo podaci vodili vašu misao i doveli je do ko- 
načnog uvjerenja da je vaš brat nevin, a, naprotiv, kriva dru- 
ga ličnost koju ste neposredno optuživali u predistrazi? 

— U predistrazi sam samo na pitanja odgovarao — reče 
Aljoša tiho i mirno — a nisam optuživao Smerdjakova, 

— A ipak ste njega optužili? 

— Ja sam optuživao na temelju riječi brata Dmitrija. Meni 
su još prije mog preslušavanja pričali šta se dogodilo prilikom 
njegova hapšenja, i da je on onda sam optužio Smerdjakova. 
Tvrdo vjerujem da je moj brar nevin. A ako nije ubio on, 
onda... 

— Onda je Smerdjakov? A zašto baš Smerdjakov? I zašto 
vi tako tvrdo vjerujete u nevinost svoga brata? 

— Nisam mogao a da ne vjerujem bratu. Znao sam da mi 
neće slagati. Po licu sam njegovu vidio da mi ne laže. 

-— Samo po licu? I to su svi vaši dokazi? 

— Nemam drugih dokaza. 

— I za Smerdjakovljevu krivnju nemate nikakva drugog 
dokaza osim riječi vašeg brata i izraza njegova lica? 

— Tako je, nemam drugih dokaza. 

Time je tužilac svršio svoje ispitivanje. Aljošini su odgovori 
neobično razočarali publiku. Kod nas se još prije glavne ras- 
prave mnogo govorilo o Smerdjakovu, netko je nešto čuo, 
drugi je nešto pokazivao, govorili su o Aljoši da je sakupio 
izvanredne dokaze u prilog brata i o sluginoj krivici — i sad, 
gle — ništa, nikakvih dokaza, osim moralnih uvjerenja, to- 
liko prirodnih kod njega, optuženikova rođena brata. 

Ali je počeo pitati i Fetjukovič. Na pitanje: kada je optu- 
ženik govorio njemu, Aljoši, o svojoj mržnji prema ocu i o 
tome da bi ga mogao ubiti, i da li je to on čuo od njega, na 
primjer, prilikom njihova posljednjeg sastanka prije katastro- 
fe, Aljoša je, odgovarajući na to pitanje, odjedanput zadrh- 
tao, kao da se tek sada nečega sjetio i shvatio. 

— Sad se sjećam jedne okolnosti koju sam bio sasvim za- 
boravio, ali mi je onda bila nejasna, a sad... 

I Aljoša se u zanosu, natrapavši očito tek sada iznenada na 
misao, sjeti kako mu je Mitja prilikom posljednjeg sastanka 
uvečer, kraj drveta i na putu što vodi u manastir, nekoliko 
puta ponovio da on ima sredstvo da obnovi svoju čast, i 
da se to sredstvo nalazi ovdje, evo ovdje, na njegovim prsima. 

-— Ja sam pomislio onda, kada se udarao o prsa, da govori o 
svome srcu — produži Aljoša — tj. kako bi mogao naći u svom 
srcu snage da se oslobodi nekakve strašne siamote koja ga je 
čekala i koju nije čak ni meni smio da prizna. Priznajem 
da sam onda zaista pomislio da govori o ocu i da dršće od 

sramote pri samoj pomisli da pođe ocu i da učini nad njim 
kakvo nasilje, a, međucim, on kao da je onda pokazivao nešto 
na svojim prsima, i ja se sjećam da mi je onda iskrsla misao 
da se srce čovječje ne nalazi na onom mjestu u prsima, već 
niže, a on udara sebe mnogo više, ovdje, odmah ispod vrata, 
i neprestano pokazuje na to mjesto. Moja mi se misao učinila 
onda glupom, a on je možda pokazivao onda baš onu ke- 
sicu u kojoj je bila ušivena ta tisuća i pol! 

— Baš tako! — povika Mitja sa svog mjesta. — Tako je, 
Aljoša, tako, ja sam onda po njoj lupao šakom. 

Fetjukovič mu prileti brzo i stade ga preklinjati neka se 
primiri i obrati svu svoju pažnju na Aljošu. Aljoša je, ponesen 
svojim sjećanjem, vatreno izrekao svoje mišljenje da se ta 
sramota jamačno sastojala u tome što je on, iako je imao kod 
sebe tu tisuću i po rubalja, te mogao da vrati Katerini Iva- 
novnoj polovicu svog duga, ipak odlučio da joj ne vraća te 
polovice, nego da ih upctrijebi za nešto drugo, to jest za 
odvođenje Grušenjke, ako bi ona pristala... 

— "Tako je, baš je tako — vikaše Aljoša koji se izne- 
nada uzrujao — brat mi je onda upravo doviknuo da bi on 
polovicu sramote (nekoliko puta je ponovio polovicu) mo- 

ao odmah skinuti sa sebe, ali da je toliko nesretan zbog sla- 
boni svog značaja da to neće učiniti... da unaprijed zna 
da to ne može učiniti, jer za to nema snage! 

— Ivi se sigurno i jasno sjećate da se on lupao baš po 
tom mjestu na prsima? — zapita Fetjukovič žurno. 

— Jasno 1 sigurno, jer mi je baš onda naišla pomisao: za- 
što se on lupio tako visoko kad je srce niže, i meni se učinila 
ta moja pomisao glupa... sjećam se da mi se učinila glupa... 
tako mi je iskrslo u pameti, I kako se toga nisam sjetio do 
sada! On je baš onom kesicom pokazivao da ima sredstava, 
ali da neće vratiti tu tisuću i po! A prilikom hapšenja u Mok- 
rom on je viknuo — što mi je dobro poznato jer su mi to 
saopćili — da smatra za najsramotniji čin u cijelom svom ži- 
votu to što se, iako je imao sredstva da vrati polovicu (baš 
polovicu!) duga Katerini Ivanovnoj i tako ne ostane u njenim 
očima tatom, ipak nije odlučio da joj vrati, već mu je bilo 
milije da ga ona drži za tata, nego da se rastane s novcem! 
A kako ga je tištao taj dug! — uzviknu Aljoša na svršetku, 

Razumije se da se umiješao i tužilac. On je zamolio Aljošu 
neka još jedanput opiše kako je sve to bilo i nekoliko puta 

je tvrdoglavo pitao: »Je li optuženik zbilja, kada se lupao u 
prsa, nešto pokazivao. Možda se prosto udarao šakom u prsa?« 

— Ne šakom! — uzviknu Aljoša. — Nego je baš prstom 
pokazivao ovdje, vrlo visoko... Ali kako se toga nisam mo- 
gao nikako sjetiti sve do ovog trenutka! 

Predsjednik upita Mitju šta može da kaže u vezi s ovim 
iskazom. Mitja potvrdi da je sve tako i bilo, da je on poka- 
zivao baš svoju tisuću i po pošto ju je imao na prsima, odmah 
ispod vrata, i da je to, dakako, bila sramota — »sramota ko- 
je se ne odričem, najsramotniji čin u cijelom mom životu!« 
povika Mitja. »Mogao sam vratiti, a nisam vratio. Volio sam 
ostati u njenim očima i tatom, i nisam vratio. A najveća je 
sramota bila u tome što sam unaprijed znao da neću vratiti! 
Ti imaš pravo, Aljoša! Hvala ti, Aljoša!« 

Time se svršilo preslušavanje Aljoše. Važna je bila i zna- 
čajna ta okolnost što se našla bar jedna činjenica, bar samo 
i jedan, recimo, i najmanji dokaz, gotovo sjena dokaza da je 
zaista postojala ta kesica, da se u njoj nalazila tisuća i po 
i da optuženik nije lagao u predistrazi, kada je rekao u 
Mokrom, da je ona tisuća i po »bila moja«. Aljoša je bio 
radostan: on je, sav crven, otišao na određeno mjesto. Još je 
dugo ponavljao u sebi: »Kako sam to zaboravio? Kako sam 
mogao to zaboraviti! I kako sam se toga tek sada odjedan- 
put sjetio!« 

Otpoče preslušavanje Katerine Ivanovne. Tek što se ona 
pojavila, u dvorani se zbi nešto neobično. Gospođe se latile 
za lornjete i binokle, muškarci se pokrenuli, neki poustajali 
sa svojih mjesta da je bolje vide. Svi su poslije tvrdili da je 
Mitja odjedanput poblijedio »kao krpa« čim je ona ušla. Ona 
je, posve u crnini, smjerno i gotovo plašljivo prišla do mjes- 
ta koje joj je bilo određeno. Po njenom licu nije se moglo 
zaključiti da je uzrujana, ali odlučnost je sijevala iz njena 
mrka, sumračana pogleda. Moram napomenuti da su poslije 
mncgi tvrdili da je u tom trenutku bila neobično lijepa. Go- 
vorila je tiho, ali jasno da se čulo po svoj dvorani. Izražavala 
se neobično mirno ili se barem naprezala da bude mirna. 
Predsjednik je otpočeo zadavati pitanja oprezno, s neobičnim 
poštovanjem, kao da se bojao da ne dirne »u druge Žice«, i 
poštujući njenu veliku nesreću. Ali Katerina Ivanovna je sa- 
ma, odmah poslije prvih riječi, odlučno rekla na jedno zadano 
pitanje da je bila optuženikova zaručnica »sve dotle dok me 
nije sam ostavio«, nadoveza ona tiho. Kada su je pitali o tri 

tisuće, povjerene Mitji da ih pošalje njenoj rođakinji, rekla 
je odlučno: »Nisam mu dala baš za to da ih preda na poš- 
tu: ja sam onda naslućivala da su mu novci vrlo potrebni... 
u onom trenutku... Dala sam mu te tri tisuće pod uvjetom 
da ih pošalje, ako hoće, u toku jednog mjeseca. On se poslije 
uzalud mučio zbog toga duga.. .« 

Neću da navodim sva pitanja, a niti točno sve njene od- 
govore, nego ću tek navesti glavni smisao njenih iskaza. 

— Bila sam tvrdo uvjerena da će on sigurno odaslati te 
tri tisuće, čim samo dobije od oca — produži ona odgovara- 
jući na pitanja. — Bila sam uvijek uvjerena da je on ne- 
sebičan i pošten... vrlo pošten... što se novca tiče. On 
je bio tvrdo uvjeren da će dobiti od oca tri tisuće rubalja, i 
nekoliko puta mi je govorio o tome. Znala sam da postoji iz- 
među njega i oca razmirica, i bila sam uvijek, a i sada sam 
uvjerena, da mu je otac učinio krivo. Ne sjećam se da je ikad 
prijetio ocu. Preda mnom bar nije izricao nikakve prijetnje. 
Da je on onda došao meni, bila bih ga odmah oslobodila bri- 
ge zbog onih nesretnih triju tisuća koje mi je dugovao, ali 
mi nije više dolazio... a ja sam... ja sam dospjela u takav 
položaj... Ja ga nisam mogla zvati sebi... Nisam imala ni- 
kakva prava da zahtijevam od njega taj dug — nadoveza ona 
odjedanput i nešto odlučno zazvuča u njenu glasu — on mi je 
osobno učinio jednom zgodom novčanu uslugu, još veću od 
tri tisuće, i ja sam je primila, iako onda još nisam mogla pred- 
vidjeti da ću jednom moći da mu vratim dug... 

U tonu njena glasa osjećalo se nekakvo izazivanje, ali 
baš u tom trenutku dođe red na Fetjukoviča da ispituje. 

— 'To sigurno nije bilo ovdje, već na početku vašeg poz- 
nanstva? — upade Fetjukovič oprezno prilazeći, osjetivši u 
tren oka nešto povoljno. (Napominjem u zagradi da on, i 
pored toga što ga je pozvala iz Petrograda donekle i Kate- 
rina Ivanovna — ipak nije ništa znao o onoj zgodi od pet 
tisuća što joj ih je dao Mitja još u onom gradu i o »poklonu 
do zemlje«. Ona mu nije to rekla, nego je zatajila pred njim! 
I to je bilo čudnovato. Moglo bi se sa sigurnošću pomišljati 
da ni ona sama nije znala do posljednjeg trenutka: hoće li 
ispričati tu zgodu na raspravi ili neće, i kao da je čekala neko 
nadahnuće.) 


— Ne, nikad ne mogu zaboraviti onih trenutaka! — I 
ona poče pričati, te ispriča sve, cijelu zgodu koju je 
Mitja ispričao Aljoši i o »poklonu do zemlje«, o uzrocima, 

o svome ocu, o svome posjetu Mitji, i ni jednom riječi. i ni 
najmanjim nagovještajem ne spomenu da je Mitja sam 
predložio njenoj sestri neka »mu pošalje Katerinu Ivanovnu 
po novce«. To je ona velikodušno zatajila i nije se postidjela 
da iznese kako je ona, ona sama dotrčala onda mladom ofi- 
ciru, iz vlastite pobude, u nadi... da će izmoliti u njega no- 
vaca. To je bilo nešto potresno. Mene je, slušajući, oblila stu- 
den, sav sam drhtao, dvorana je zamrla i gurala svaku riječ. 
To je bilo nešto čemu nema primjera, tako da se čak i od 
takve samosvjesne i do prezira ohole djevojke, kao što je ona, 
nije mogao očekivati takav plemenito iskren iskaz, takva 
žrtva i takav samozator. I zašto, zbog koga? Da spasi onog 
koji joj se iznevjerio i uvrijedio je, da pomogne bilo čime, 
ma i nečim najmanjim, njegovu oslobođenju, izazvavši nje- 
mu u prilog dobar dojam. I zaista: slika oficira koji daje 
svojih posijednjih pet tisuća — sve što je još imao u životu 
— koji se s poštovanjem poklonio pred nevinom djevojkom, 
vrlo je simpatična i privlačna, ali... moje se srce bolno ste- 
glo! Ja sam osjetio da može odatle poslije nastati kleveta (jest 
i nastala je poslije, nastala!)... Kasnije su govorili po cije- 
lom gradu, pakosno se smiješeći, da njeno pričanje nije bilo 
možda sasvim točno, a osobito ne na onom mjestu gdje je ofi- 
cir pustio djevojku, navodno, »samo s poklonom punim poš- 
tovanja.« Natucali su da je tu nešto »ispušteno«. »A ako 
i nije bilo ispušteno, ako je sve istina«, rekle su čak naše naj- 
poštovanije gospođe, »još je i onda pitanje: je li bilo vrlo 
pristojno da tako radi djevojka, ma i željela da spasi oca?« 
I nije li Katerina Ivanovna svojim umom, svojom bolesnom 
pronicljivošću predosjetila da će početi tako govoriti? Sva- 
kako je slutila i, ipak se, eto, odlučila da sve kaže! Razumije 
se, sve su te prljave sumnje u istinitost njena pričanja izbile 
tek kasnije, a u prvom trenutku bili su svi potreseni. Što se 
tiče sudaca, oni su slušali Katerinu Ivanovnu tako reći po- 
božno, i čak stidljivo šuteći. Tužilac se nije usudio zadati 
ni jedno pitanje o toj temi. Fetjukovič joj se duboko pokloni. 
On je gotovo likovao. Mnogo je bilo dobiveno: čovjek koji 
daje u plemenitom zanosu posljednjih pet tisuća, i isti taj čo- 
vjek koji poslije noću ubija oca u namjeri da ugrabi tri 
tisuće — to je bilo nešto što se nije dalo uskladiti. Sad je mo- 
gao Fetjukovič bar grabež otkloniti. Na »slučaj« je odjedan- 
put pala neka nova svjetlost. Iskrslo je nešto simpatično u 
prilog Mitji. A on je — pričalo se o njemu — dvaput htio da 

skoči sa svoga mjesta za vrijeme pripovijedanja Katerine Iva- 
novne, ali bi opet klonuo na svoju klupu i prekrio lice ru- 
kama. Ali kad je ona svršila, pruži prema njoj ruke i povika 
plačljivim glasom: 

— Katja, zašto si me upropastila? 

I zaplaka glasno da je dvorana ječala. Ali se, međutim, 
odmah svlada i opet povika: 

— Sad sam osuđen! 

A zatim, kao da se ukočio na svom mjestu, stisnu zube i 
prekriži ruke na prsima. Katerina Ivanovna ostade u dvorani 
1 sjede na pokazanu joj stolicu. Ona je bila blijeda 1 sjedila 
oborene glave. Oni što su joj bili blizu, pričali su da je dugo 
sva drhtala kao u groznici. Sad je došao red na Grušenjku. 

Približujem se katastrofi koja se iznenada sručila i možda 
zaista upropastila Mitju. Uvjeren sam, i svi ostali također, 
a svi su pravnici poslije govorili da nije došlo do te epizode, 
da bi bar bili popustljiviji prema zločincu. A o tome će biti 
uskoro govora. Ali prije toga da kažem dvije riječi o Gru- 
šenjki. 

Ona je ušla u dvoranu također posve u crnini, sa svojim 
prekrasnim crnim rupcem, prebačenim preko ramena. Prišla 
je balustradi lako, svojim nečujnim hodom, ljuljajući se malo, 
kako ponekad hodaju odeblje žene, te netremice gledala u 
predsjednika, ne pogledavši nijedanput ni desno ni lijevo. 
Po mom mišljenju bila je ona u ovom trenuiku vrlo lijepa i 
nije bila nimalo blijeda, kako su poslije tvrdile gospođe. Tvr- 
dile su također i to da joj je bilo lice nekako pakosno. Ali 
ja mislim da je bila samo razdražena i da je teško osjećala 
na sebi prezirne i radoznale poglede naše publike, željne 
skandala. 'To je bio značaj ponosan, koji ne podnosi prezira, 
i jedan od onih koji čim i najmanje osjete da ih netko prezire 
— odmah planu gnjevom i željom za otporom. Uz to je ra- 
zumije se bilo i plašljivosti i duševnog stida zbog te plašlji- 
vosti, te nije nikakvo čudo što je njen govor bio neujednačen 
— čas ljutit, čas preziran i vrlo grub, a čas bi opet zazvu- 
čala u njemu iskrena, srdačna nota samoosuđivanja i samo- 
optuživanja. Ponekad je govorila kao da se sunovraćuje u 
kakvu provaliju: »Svejedno, bilo što mu drago, a ipak ću 
reći...« Što se tiče poznanstva s Fjodorom Pavlovičem na- 
pomenula je oporo: »Same gluposti, jer zar sam ja kriva što 
se on meni nametnuo?« A poslije je, nakon jedne minute 
nadovezala: »Ja sam svemu kriva, ja sam ismijavala i jednog 

i drugog — starca i ovog — i obojicu sam dotle dovela. 
Zbog mene se sve i dogodilo.« Kad su joj spomenuli Samso- 
nova, otresla se ona pakosno i nekako drsko, izazovno: »Što 
se to koga tiče — on je bio moj dobrotvor, uzeo me bosu kada 
su me izbacili iz roditeljske kuće.« Predsjednik joj je napo- 
menuo, ali uljudno, da treba odgovarati neposredno na pitanja 
ne upuštajući se u nepotrebne potankosti. 

Kuverte s novcima nije vidjela nego je samo čula od »zlo- 
činca« da je u Fjodora Pavloviča nekakva kuverta s tri tisu- 
će. »Ali su to sve samo gluposti, ja sam se tome smijala 
i ne bih bila pošla onamo nizašto.« 

— Koga ste maloprije mislili pod »zločincem«? — zapita 
tužilac. 

— Slugu Smerdjakova koji je ubio svog gospodara i jučer 
se objesio. 

Razumije se, odmah su je zapitali: koji su njeni razlozi da 
tako odlučno optužuje, ali se pokazalo da ni ona također 
nema nikakvih razloga. 

— Tako mi je rekao Dmitrij Fjodorovič, a njemu možete 
vjerovati. Razdvajačica je njega upropastila, tako je, ona je 
jedina svemu uzrok, jest, tako je — nadoveza odjedanput 
Grušenjka tresući se sva od mržnje, a glas joj nekako pakosno 
zazvuča. 

Opet zapitaše koga to ona misli. 

— A gospođicu, eto ovu Katerinu Ivanovnu, Pozvala me 
onda sebi, častila čokoladom, htjela me očarati. U nje ima 
malo pravog stida, tako je... 

Sad je predsjednik čak strogo prekinu i zamoli da umjeri 
svoje izraze. Ali srce ljubomorne žene već se bilo razbukralo, 
i ona je bila spremna čak sunovratiti se i u provaliju. 

— Prilikom hapšenja u Mokrom — podsjeti je tužitelj — 
svi su vidjeli i čuli kako ste vi, kad ste istrčali iz druge sobe, 
viknuli: »Ja sam svemu kriva, zajedno idemo na robiju!...« 
Bili ste, dakle, u onom trenutku uvjereni da je on ocoubo- 
jica? 

— Ne sjećam se šta sam onda sve osjećala — odgovori 
Grušenjka. — Svi su onda vikali da je on ubio oca, i shva- 
tila sam da sam ja tome kriva, da ga je on zbog mene ubio. 
A čim je on rekao da je nevin, odmah sam mu povjerovala, i 
ije vjerujem, i vječno ću vjerovati, jer on nije čovjek koji će 
slagati. 

Počeo je ispitivati Fetjukovič. Između ostalog, sjećam se 
da je pitao o Rakitinu i o dvadeset i pet rubalja »za to što 
vam je doveo Alekseja Fjodoroviča Karamazova«. 

— A zar je kakvo čudo što je uzeo novac — osmjehnu 
se Grušenjka prezirno — on mi je dolazio neprestano da 
moljaka novac, pa bi izmamio mjesečno i po trideset ruba- 
lja, sve za kojekakve gluposti, jer je imao gdje piti 1 jesti 1 
bez mene. 

— Zbog čega ste bili toliko darežljivi prema gospodinu 
Rakitinu? — upade Fetjukovič, usprkos tome što se pred- 
sjednik počeo neobično vrpoljiti. 

— On je moj bratić. Moja mati i njegova mati rođene su 
sestre. Samo me je uvijek molio da to ovdje nikom ne kazu- 
jem, jer se on zbog mene neobično stidio. 

Ta nova činjenica bila je pravo iznenađenje za sve, jer 
to dosada nitko nije znao u cijelom gradu, čak ni u manas- 
tiru, čak ni Mitja to nije znao. Pričali su da je Rakitin sav 
pocrvenio od stida na svom stolcu. Grušenjka je još prije 
ulaska u dvoranu nekako saznala da je on svjedočio protiv 
Mitje i strašno se razbjesnjela. Cijeli maloprijašnji govor gos- 
podina Rakitina, sva njegova plemenština, svi ispadi protiv 
kmetstva, protiv građanske nesređenosti u Rusiji — sve je 
to bilo sad zauvijek izbrisano i uništeno kod javnog mišlje- 
nja. Fetjukovič je bio zadovoljan; opet mu je Bog udijelio u 
kapu. Grušenjku nisu uopće dugo preslušavali, a ona, razu- 
mije se, nije ni mogla iznijeti ništa novo. Ona se publike veo- 
ma neugodno dojmila. U nju je bila uprta stotina prezirnih 
pogleda kad je poslije preslušavanja sjela u dvorani prilično 
podaleko od Katerine Ivanovne. Dok su je preslušavali, Mitja 
je šutio kao skamenjen, oborena pogleda. 

Kao svjedok pojavi se Ivan Fjodorovič. 

V 
IZNENADNA KATASTROFA 


Napominjem da su njega pozvali još prije Aljoše. Ali je 
sudski pristav javio onda predsjedniku da svjedok ne može 
doći zbog nekakve nenadane bolesti ili nekakva napada, ali 
čim se oporavi da će biti spreman da dade svoje iskaze kad 
god zažele. To, uostalom, nije nitko čuo, nego se za to tek 
poslije saznalo. Njegovu pojavu nisu odmah gotovo ni pri- 
mijetili: glavni svjedoci, osobito dvije suparnice, bili su već 
preslušani; znatiželji je bilo zasada zadovoljeno. U publici 
se osjećaše neki umor. Valjalo je preslušati još nekoliko svje- 
doka koji, vjerojatno, nisu mogli ništa osobito iznijeti s ob- 
zirom na ono što je već bilo izneseno. Vrijeme je protjecalo. 
Ivan Fjodorovič priđe nekako neobično polagano, ne gleda- 
jući ni u kog i čak oborene glave, kao da o nečem mračnom 
razmišlja. Njegovu odijelu nije se moglo ništa prigovoriti, 
ali je njegovo lice učinilo, bar na me, mučan dojam: na tom 
licu bilo je nešto što je nekako podsjećalo na zemlju, nešto 
nalik na lice čovjeka koji umire _ Oči su mu bile mutne; on 
ih podiže i polagano prijeđe njima po dvorani. Aljoša naglo 
skoči sa svog stolca i prostenja: »ah!« Toga se sjećam. Ali te- 
ško da je to itko drugi primijetio. 

Predsjednik otpoče time da je on nezakleti svjedok te da 
može po volji svjedočiti ili šutjeti, ali, dakako, sve što kaže 
mora kazati po savjesti, itd, Ivan Fjodorovič slušaše i mutno 
gledaše u nj, ali odjedanput se poče njegovo lice polagano 
razvlačiti u osmijeh i, tek što predsjednik koji ga je začuđeno 
gledao završi, on se iznenada nasmija. 

— Onda, šta još? — zapita on glasno. 

U dvorani se sve stiša kao da se nešto osobito naslućivalo. 
Predsjednik se uznemiri. 

— Niste... možda posve zdravi? — reče on tražeći oči- 
ma sudskog pristava. 

— Ne uznemirujte se, vaša preuzvišenosti, dovoljno sam 
zdrav i mogu vam ispričati štošta zanimljivo — odgovori 
Ivan Fjodorovič odjednom sasvim mirno i učtivo. 

— Imate li nam saopćiti nešto osobito? — produži pred- 
sjednik još jednom nepovjerljivo. 

Ivan Fjodorovič obori glavu, oklijevaše nekoliko sekundi, 
podiže ponovo glavu i reče mucajući: 

— Ne... nemam. Nemam ništa osobito. 

Počeše mu zadavati pitanja. On je odgovarao sasvim kao 
preko volje, nekako vrlo kratko, čak kao da se sve više i 
više gnuša, iako je, uostalom, odgovarao sasvim razložno. Na 
mnoga je pitanja odgovarao da ne zna. O očevu obračunu s 
Dmitrijem Fjodorovičem nije ništa znao. »Nisam se ni zani- 
mao za to«, reče on. Što se tiče prijetnja da će ubiti oca, to 
je čuo od samog optuženika. Za novce u kuverti čuo je od 
Smerdjakova. 

— Sve je to isto — prekinu ga odjedanput umorna izraza 
na licu — ja vam ne mogu sada ništa osobito kazati, 

— Vidim da ste bolesni i razumijem vaše osjećaje... — 
otpoče opet predsjednik. 

On je već htio da se obrati strankama, tužiocu i branitelju, 
i da ih zapita da li smatraju za potrebno da zadaju pitanja, 
kad Ivan Fjodorovič iznenada zamoli malaksalim glasom: 

— Oprostite mi, vaša preuzvišenosti, vrlo mi je loše. 

I on se poslije tih riječi, i ne čekajući dopuštenja, naglo 
okrenu i htjede da izađe iz dvorane. Ali jedva što je zako- 
račio četiri puta, on zastade kao da se predomislio, osmjehnu 
se blago i opet vrati na prijašnje miesto. 

— Ja sam, vaša preuzvišenosti, kao ona seljačka djevojka 
... znate kako ono glasi: »Ako mi ss prohtije — skočit ću, 
ako mi se ne prohtije — neću skočiti«, za njom idu sa sara- 
fanom ili. s panjovom!, ne znam pravo, da uskoči u nju 
pa da je onda svežu i povezu na vjenčanje, a ona govori: 
»Ako mi se prohtije — skočit ću, ako mi se prohtije — neću 
skočiti ...« To je nekako u našem narodu... 

— Šta hoćete time da kažete? — zapita predsjednik strogo. 

— Evo — reče Ivan Fjodorovič i iznenada izvuče svež- 
njić novaca — evo novac... to su oni isti što su se nalazili 
u onoj kuverti (on pokaza glavom na stol sa stvarnim doka- 
zima) i zbog kojih su oca ubili. Kamo da ih metnem? Gos- 
podine sudski pristave, predajte ih. 

Sudski pristav uze cio svežnjić i preda ga predsjedniku. 

— Kako su ti novci dospjeli u vaše ruke.., ako su to oni 
isti novci? — zapita predsjednik u čudu. 


1 Ženska vunena suknja. 

— Dobio sam ih od Smerdjakova, od ubojice, jučer .., Bio 
sam kod njega baš prije nego što se objesio. On je ubio oca, 
a ne brat. On je ubio, a ja sam ga potakao da to učini... 
Tko ne želi smrt svome ocu? 

— Jeste li vi pri pameti? — ote se nehotice predsjedniku. 

— To i jest ono što sam pri pameti... i to pri podloj pa- 


meti, pri takvoj kao i vi, kao sve ove... njuške — i on se 
.. , 1. MA 

okrenu naglo prema publici. -—— Ubili oca, a prenemažu se da 

su se uplašili — zaškrguta on bijesno i prezirno. — Pretvara- 


ju se jedni pred drugima. Lažljivci! Svi žele očevu smrt. 
Jedan gad ždere drugog gada... Da nema ocoubojstva — svi 
bi se razljutili 1 razišli bijesni . . . Igara! »Kruha i igara!« Uos- 
talom, i ja sam krasan! Imate li vode, dajte mi da se napijem, 
Krista radi! — i on se odjedanput zgrabi za glavu, 

Sudski pristav mu se odmah približi. Aljoša odjedanput 
skoči i povika: »On je bolestan, ne vjerujte mu, njega je 
spopalo alkoholno ludilo!« Katerina Ivanovna hitro usta- 
de sa svog stolca i, kao ukočena od užasa, gledaše Ivana Fjo- 
doroviča. Mitja se diže i nekako se luđački kiselo osmjehuju- 
ći požudno gledaše i slušaše brata. 

— Primirite se, ja nisam lud, ja sam samo ubojica! — ot- 
poče opet Ivan. — Od ubojice se ne može tražiti da lijepo 
govori... — pridoda on tek onako i osmjehnu se kiselo. 

Tužilac se, očito zbunjen, nagnu predsjedniku, Članovi su- 
da između sebe nervozno šaptahu. Fetjukovič nape uši i slu- 
šaše. Dvorana bijaše zamrla u iščekivanju. Predsjednik kao 
da se odjedanput pribra. 

— Svjedoče, vaše su riječi nerazumljive i ovdje nepotreb- 
ne. Primirite se, ako možete, i pričajte... ako imate zbilja 
šta da kažete. Čime možete potkrijepiti to priznanje ...... ako 
samo ne buncate? 

— To i jest ono što nemam svjedoka... Pseto Smerdjakov 
vam neće poslati s onog svijeta nikakva iskaza... u kuverti. 
Vama da je samo do kuverte, dosta vam je i jedna. Nemam 
svjedoka. Osim možda jednog... — osmjehnu se zamišljeno. 

— Tko je taj vaš svjedok? 

— Repati, vaša preuzvišenosti, neće biti po propisu. Le 
diable m'existe point! Ne obraćajte na nj pažnje, to je žalos- 
tan, mali đavo — nadoveza on gotovo povjerljivo i presta 
se smijati. — On je sigurno negdje ovdje, eno ondje, pod 
onim stolom sa stvarnim dokazima, jer gdje bi drugdje sjedio 
ako ne ovdje. Vidite, poslušajte me; ja sam mu rekao: neću 

da šutim, a on počeo da govori o geološkom prevratu... 
gluposti! Ali, oslobodite odroda... on je zapjevao himnu, 
jer mu je lako. Meni je svejedno što će se pijani nitkov derati 
»odvezao se Vanjka u Piter«. Ali ja bih za dvije sekunde 
radosti dao kvadrilijun kvadrilijuna. Ne poznajete vi mene! 
O, kako je to kod vas sve glupo! Ali uzmite mene mjesto 
njega! Ja sam zbog nečeg došao... Zašto je, zašto je sve što 
postoji tako glupo? 

I on stade opet polagano i kao zamišljeno gledati po dvo- 
rani. Ali se svi uzbudiše, Aljoša htjede da poleti njemu, ali je 
sudski pristav već bio zgrabio Ivana Fjodoroviča za ruku. 

— A šta to ima da znači — povika on i zagleda se oštro 
u pristava te ga odjedanput ščepa za ramena i bijesno obori 
na pod. 

Ali straža odmah pritrča, zgrabi ga, i on bijesno jauknu. 
I dok su ga iznosili neprestano je jaukao i vikao nešto bez 
veze. 

Nasta metež. Ne sjećam se svega točno, bio sam i sam uzru- 
jan i nisam mogao sve pratiti. Samo znam toliko da je po- 
slije, kad se već sve stišalo i svi shvatili šta je posrijedi, sudski 
pristav dobio svoje, iako je valjano objasnio predsjedništvu 
da je svjedok bio cijelo vrijeme zdrav, da ga je pregledao li- 
ječnik kad mu je prije jednog sata pozlilo, ali da je sve do 
ulaska u dvoranu govorio suvislo, tako da se nije moglo ništa 
predvidjeti, da je, naprotiv, sam zahtijevao i htio da svje- 
doči. Ali prije nego što su se svi koliko-toliko stišali i povra- 
tili, desi se odmah iza te scene i druga: Katerina Ivanovna 
dobi histeričan napad. Ona je glasno cičala, plakala, nije 
htjela da izađe, otimala se, molila da je ne odvedu i odjedan- 
put doviknula predsjedniku: 

— Još vam moram nešto saopćiti, odmah... odmah!... 
Evo papira, pisma... uzmite, pročitajte ga brže, što brže! 
Ovo je pismo ovog odroda, ovog, ovog! — i ona pokaza 
na Mitju. — On je ubio oca, odmah ćete se uvjeriti, on mi 
piše kako će ubiti oca! A onaj je bolestan, onaj ima alkoholno 
ludilo. Već tri dana vidim da ima alkoholno ludilo! 

Tako je ona vikala kao pomamna. Sudski pristav uze papir 
koji je pružila predsjedniku, a ona pade na stolicu, prekri lice 
i stade grčevito i nečujno plakati, neprestano se tresući i pri- 
gušujući i najslabije jecanje od straha da je ne bi odveli iz 
dvorane. Papir što ga je ona predala bilo je ono Mitjino 

pismo iz krčme »Prijestolnica«, koje je Ivan Fjodorovič naz- 
vao dokumentom »martematske« važnosti. I, na Žalost, prizna- 
li su tu njegovu matematsku važnost, i da ne bi tog pisma, 
možda ne bi bio Mitja ni stradao, ili bar ne bi bio tako 
strašno stradao! Ponavljam, teško je bilo pratiti sve pojedi- 
nosti. Ja se i sad svega toga sjećam kao neke gungule. Sigur- 
no je predsjednik odmah pokazao novi dokument vijeću, 
tužiocu, branitelju i porotnicima. Samo se toliko sjećam da 
su svjedokinju stali ispitivati. Na pitenje da li se primirila, 
koje joj je predsjednik zadao nježno, uzviknu Katerina Iva- 
novna brzo: 

— Ja sam spremna, ja sam spremna! Mogu putpuno su- 
vislo odgovarati — nadoveza ona očito u strahu da je neće 
htjeti zbog nečeg saslušati. 

Zamolili su je da objasni podrobnije: kakvo je to pismo, 
pod kakvim ga je okolnostima primila? 

— Dobila sam ga uoči samog zločina, a on ga je pisao 
jedan dan prije toga u krčmi, dakle dva dana prije zločina — 
pogledajte, napisano je na nekakvom računu! — viknu gušeći 
se. — On me je onda mrzio, jer je sam učinio podlost i pošao 
za ovim stvorom... a i zbog toga što mi je dugovao te tri 
tisuće... O, on se osjećao uvrijeđenim zbog svoje podlosti, 
zbog one tri tisuće! A vidite kako je bilo s te tri tisuće — 
preklinjem vas, molim vas da me saslušate: tri sedmice prije 
nego što je ubio oca, došao je jednog jutra meni. Ja sam znala 
da treba novaca, a znala sam i zašto — vidite, baš zato da 
obmane ovog stvora i da ga odvede sa sobom. Znala sam već 
onda da mi se iznevjerio i da hoće da me napusti, i ja sam, 
ja sam mu sama dala onda taj novac, sama ponudila, tobože 
zato da ga pošalje mojoj sestri u Moskvu — i kad sam mu ga 
davala, pogledala sam mu u lice i rekla da ga može poslati 
kad hoće, »ma i poslije mjesec dana«. T kako, kako da nije 
onda shvatio da mu otvoreno govorim u oči: »Potrebni su ti 
novci da mi se iznevjeriš zbog onog stvora, eto ti dakle no- 
vaca, sama ti ih dajem, uzmi ih ako si toliko nepošten da ih 
možeš primiti.« Htjela sam ga raskrinkati. I šta bi? On ih 
uze, uze i odnese, te potrati ondje s tim stvorom za jednu 
noć... Ali on je shvatio, shvatio da ja sve znam, uvjeravam 
vas da je onda shvatio i to da mu dajem novac jedino zato 
da ga iskušam; hoće li biti toliko nepošten da ga od mene 
primi? Gledala sam mu u oči, i on je gledao meni u oči, 
i sve shvaćao, sve shvaćao, te uzeo i odnio moj novac. 

— Istina je, Katja! — viknu odjedanput Mitja. — Gle- 
dao sam ti u oči i razumio da hoćeš da me osramotiš, a ipak 
sam uzeo taj novac! Prezirite nitkova, prezirite svi, to i 


zaslužujem! 
..—— Optuženiče — povika predsjednik — još samo jednu 
riječ — i dat ću vas izvesti. 

— Taj ga je novac tištao — produži Katja u grčevitoj 


Žurbi — on je htio da mi ga vrati, htio je, to je istina, ali 
mu je novac bio potreban i zbog onog stvora. Vidite, i oca je 
ubio, a novac mi nije ipak vratio nego je otišao u selo s 
onim stvorom, gdje su ga uhvatili. Ondje je opet spiskao no- 
vac Što ga je ukrao ubijenom ocu. A dan prije očeva ubojstva 
napisao mi je to pismo, napisao pijan, ja sam to onda od- 
mah shvatila, napisao iz pakosti, jer je znao, pouzdano znao 
da ja neću nikome pokazati to pismo, sve ako ga i ubije. Jer 
inače ga ne bi napisao! On je znao da ja ne želim da mu se 
osvetim i da ga upropastim. Ali, pročitajte, pročitajte paž- 
ljivo, molim vas, najpažljivije, i uvjerit ćete se da je on opi- 
sao u pismu sve unaprijed: kako će ubiti oca, gdje se nalazi 
njegov novac. Pazite, molim vas, ne propustite, ondje se na- 
lazi jedna rečenica: »Ubir ću čim ode Ivan.« Dakle, on je 
već unaprijed promislio kako će ubiti — govorila je sudu 
Katerina Ivanovna zlurado i pakosno. O, vidjelo se da je ona 
do u tančine proučila to kobno pismo, da je ispitala u nje- 
mu svaku sitnicu. — Da nije bio pijan, ne bi mi bio pisao, 
ali gledajte, ovdje je opisano sve unaprijed, sve na dlaku ka- 
ko je kasnije ubio, cijeli program. 

Tako je ona uzviknula kao izbezumljena i, dakako, pre- 
zrela sve posljedice koje bi mogle odatle po nju nastati, iako 
ih je, razumije se, predvidjela možda još prije mjesec dana, 
jer je možda još onda, dršćući od bijesa, razmišljala: »Hoću 
li pročitati ovo na sudu?« A sad kao da se sunovratila s 
brijega. Sjećam se da je, čini mi se, odmah poslije toga proči- 
tao tajnik to pismo naglas i da se ono potresno dojmilo. Za- 
daše Mitji pitanje da li je to pismo njegovo? 

— Moje je, moje! — povika Mitja. — Da nisam bio 
pijan, ne bih ga bio napisao! Mi smo se, Katja, zbog koječe- 
ga mrzili, ali, kunem se, kunem da sam te volio, iako sam te 
mrzio, ali ti nisi — mene! 

Ona se sruši na svoje sjedalo i uze lomiti ruke u očajanju. 
Tužilac i branitelj stadoše zadavati unakrsna pitanja, a uglav- 
nom nalik na ovo »što vas je maloprije ponukalo da zatajite 

ovakav dokument i da prije svjedočite u posve drugom duhu 
i tonu?« 

— Jest, jest, prije sam lagala, sve lagala, protiv POENA i 
savjesti, all maloprije sam ga htjela spasiti što me je toliko 
mrzio i toliko prezirao! — povika Katja kao da je luda. — 
O, on je mene strašno prezirao, uvijek prezirao i znate li, 
znate — on je mene prezirao još od onog trenutka kada sam 
mu se zbog onog novca do nogu poklonila. Ja sam to shva- 
tila... Ja sam to odmah osjetila, ali nisam dugo u to vje- 
rovala. Koliko sam puta pročitala u njegovim očima: »Ipak si 
onda sama meni došla.« O, on nije shvaćao zašto sam onda 
dotrčala, on je takav da u svemu vidi samo podlost. On je 
sudio po sebi, on je mislio da su svi onakvi kakav je on — 
bijesno škrinu Katja zubima, opet kao luda, — A uzeti me 
je htio za ženu samo zato što sam naslijedila, zato, samo zato! 
Uvijek sam sumnjala da je to samo zato! O, to je zvijer! 
On je bio neprekidno uvjeren da ću cijelog vijeka drhtati pred 
njim od stida što sam onda došla, i da će me moći vječno 
zbog toga prezirati i mnome vladati — eto, zašto je htio 
da se mnome oženi! 'Tako je, sve je tako! Pokušavala sam da 
ga pobijedim svojom ljubavlju, ljubavlju bezgraničnom, Ššto- 
više, bila sam spremna da otrpim i nevjeru, ali on nije ništa, 
ništa shvaćao. A zar on i može šta da shvati! To je odrod! 
Ovo pismo dobila sam tek sutradan uvečer, donijeli su mi ga 
iz krčme, a još ujutro, još ujutro tog istog dana htjela sam 
mu sve oprostiti, pa čak i njegovu nevjeru! 

Razumije se da su je umirivali predsjednik i tužilac. Uvje- 
ren sam da su se možda gotovo i stidjeli da toliko zloupotreb- 
ljavaju njenu uzrujanost i da slušaju takva priznanja. Sjećam 
se da sam čuo kako su joj govorili: »Shvaćamo koliko vam 
je teško, vjerujte, mi čak možemo osjetiti«, itd, itd. — 
a ipak su izmamili iskaze od žene koja je bila poludjela od 
histerije. Ona je napokon opisala neobičnom jasnoćom koja 
tako često, makar i kratkotrajno, zasja čak i u trenucima ta- 
kve napetosti, kako je Ivan Fjodorovič cijela dva mjeseca go- 
tovo ludovao kako bi spasio »odroda i ubojicu«, svog brata. 

— On je sebe mučio — vikaše ona — neprestano je htio 
da umanji njegovu krivicu, meni je priznao da ni on sam 
nije volio oca i da je možda i sam želio očevu smrt. O, to je 
duboka, duboka savjest! On je sebe izmučio savješću! On mi 
je sve otkrivao, neprestano je dolazio meni i razgovarao se 
sa mnom svaki dan, kao s jedinim svojim prijateljem. Meni 

je pala u dio ta čast da sam jedini njegov prijatelj! — povika 
ona iznenada kao da izaziva i sijevnu očima. — On je dva- 
put odlazio Smerdjakovu. Jedanput je došao meni i rekao: 
»ako nije ubio brat nego Smerdjakov (jer su tu priču, da je 
ubio Smerdjakov, svi ovdje širili), onda sam možda i ja kriv, 
jer je Smerdjakov znao da ne volim oca, i možda mislio da 
želim očevu smrt.« Onda sam izvadila ovo pismo i pokazala 
mu ga, i on se potpuno uvjerio da je ubio brat, i to ga je 
sasvim dotuklo. On nije mogao podnijeti da mu je rođeni brat 
— ocoubojica! Još prije sedmicu dana vidjela sam da se zbog 
toga razbolio. Posljednjih je dana, kad je sjedio kod mene, 
buncao. Vidjela sam da mu se miješa pamet. Hodao je i bun- 
cao, a takva su ga vidjeli i na ulici. Strani liječnik pregledao 
ga je na moju molbu prije tri dana i rekao mi da je blizu 
ludila — sve zbog njega, sve zbog odroda! A jučer je saznao 
da je Smerdjakov umro — i to ga je toliko potreslo da je sišao 
s uma — i sve zbog odroda, i sve zbog toga da spasi odroda! 

O, razumije se, tako govoriti i tako priznavati može se 
tek možda jedanput u životu — u predsmrtnom času, na pri- 
mjer, kad se penješ na gubilište. Ali Katja je bila u svom 
elementu i taj joj je trenutak najviše pogodovao. To je bila 
ona ista plahovita Katja, koja je onda pojurila mladom blud- 
niku da spasi oca; ona ista Katja, ponosna i nevina, koja je 
malo-prije, pred svom ovom publikom, prinijela sebe i svoj 
djevojački stid na žrtvu te ispričala o »plemenitom Mitjinu 
postupku«, samo da mu koliko-toliko olakša sudbinu koja 
ga čeka. I ona se, eto, i sad isto tako žrtvovala, ali sad već 
za drugoga, i možda je tek sad, tek u ovaj trenutak, prvi put 
osjetila i pravo shvatila koliko joj je drag taj drugi čovjek! 
Ona je žrtvovala sebe zbog njega iz straha, kad joj je izne- 
nada postalo jasno da će on upropastiti sebe svojim iskazom 
da je on ubio, a ne brat, žrtvovala sebe da spasi njega, nje- 
govu slavu, njegov glas! Međutim, sinulo joj je u pameti straš- 
no pitanje: nije li ona legala o Mitji kad je opisivala svoje 
bivše odnose prema njemu — to je pitanje? Ne, ne, ona nije 
namjerno klevetala kad je viknula da ju je Mitja prezirao 
zbog njena duboka poklona do zemlje! Ona je sama vjero- 
vala u to, bila je duboko uvjerena, možda, još od onog poklo- 
na, da joj se prostodušni Mitja, koji ju je onda još obožavao, 
ruga i da je prezire. I ona mu se onda jedino iz ponosa sama 
približila histeričnom i usiljenom ljubavlju, zbog povrijeđena 
ponosa, i ta ljubav nije nalikovala na ljubav, već na osvetu. 

O, možda bi se usiljena ljubav bila pretvorila u pravu lju- 
bav i možda Katja nije ništa drugo ni željela nego to, ali ju 
je Mitja svojom nevjerom uvrijedio do dna duše, i du- 
ša nije oprostila. A trenutak osvete nenadano je doletjeo, i 
sve što se tako dugo i u bolu skupljalo u grudima uvrijeđene 
žene, odjedanput je, i opet tako neočekivano izbilo na povr- 
Šinu. Ona je izdala Mitju, ali je izdala 1 sebe. I razumije se, 
čim je uspjela da se izgovori, popustila je i napetost, 1 nju 
obrva stid. Opet je spopade histerični napad, ona pade jeca- 
jući i uzvikujući. Izniješe je napolje. U trenutku kad su je iz- 
nosili, poleti Grušenjka sa svog mjesta jaučući prema Mitji 
tako naglo da je nisu uspjeli zadržati. 

— Mitja — viknu cna — upropastila te tvoja zmija! Eto, 
pokazala vam se sama! — doviknu ona sucima tresući se od 
bijesa. 

Na predsjednikov je znak zgrabiše i odvedoše iz dvorane. 
Ona se nije dala, bacala se 1 srljala prema Mitji. Mitja zaviče 
i također poleti prema njoj. Napokon ih svladaše. 

Držim da su naše dame gledateljice bile zadovoljne, pred- 
stava je bila sjajna. Zatim se, sjećam se, pojavio liječnik, koji 
bijaše došao iz Moskve. Čini mi se da je predsjednik još 
i prije toga poslao pristava neka odredi da se Ivanu Fjodo- 
roviču pomogne. Liječnik reče da se bolesnik nalazi u vrlo 
opasnom nastupu ludila i da bi ga morali odmah odvesti. Na 
pitanje tužiteljevo i braniteljevo, potvrdio je da je pacijent 
bio kod njega prije tri dana i da mu je on prorekao da će 
ubrzo poludjeti, ali da se on nije htio liječiti. »Bio je pot- 
puno pomućena uma, sam mi je priznao da budan vidi utvare, 
da susreće na ulici mnoge osobe koje su već umrle, i da mu 
dolazi sotona svaku večer u goste«, završio je liječnik. Čuve- 
ni se liječnik udalji poslije svog iskaza. Pismo što ga je pre- 
dala Katerina Ivanovna priložili su uz stvarne dokaze. Na- 
kon savjetovanja sud zaključi: da se nastavi sudska istraga, 
a oba neočekivana iskaza (Katerine Ivanovne i Ivana Fjo- 
doroviča) unesu u zapisnik. 

Ali neću opisivati dalji tok rasprave. A i iskazi ostalih 
svjedoka nisu bili ništa drugo nego ponavljanje i potvrda 
prijašnjih, iako su svi imali svoje karakteristične osobine. 
Ali, ponavljam, sve će biti svedeno na jednu točku u tuži- 
teljevu govoru, na koju ću odmah prijeći. Posljednja katas- 
trofa sve je uzbudila, sve naelektrizirala te su vatreno i ne- 
strpljivo iščekivali još jedino rasplet, optužbu i obranu, i osu- 

du. Fetjukovič je bio očito potresen iskazima Katerine Iva- 
novne. Ali zato ie likovao tužilac. Kad se svršilo preslušava- 
nje, bio je objavljen prekid koji je potrajao gotovo jedan sat. 
Napokon objavi predsjednik nastavak rasprave. Čini mi se 
da je bilo točno osam sati uvečer kad je naš tužilac Ipolit 
Kirilovič otpočeo svoju optužbu. 


VI 
TUŽIOČEV GOVOR. KARAKTERISTIKA 


Ipolit Kirilovič otpoče svoju optužbu, tresući se sav od 
nervozne jeze, obliven hladnim bolesničkim znojem po čelu 
i sljepoočicama, osjećajući naizmjence jezu i vrućinu po ci- 
jelom tijelu. "To je kasnije sam pričao. Držao je taj govor za 
svoj chef d*oeuvre!, za svoj životni chef d'veuvre, za svoju 
labuđu pjesmu. Istina, on je poslije devet mjeseci umro od 
podmukle sušice, tako da je mogao, kako se poslije pokazalo, 
uporediti sebe doista s labudom koji pjeva svoju posljednju 
pjesmu, jer je naslutio svoj svršetak. U taj govor uložio je 
cijelo svoje srce i sav svoj um što ga je imao i, mimo oče- 
kivanja, dokazao da su se u njemu krili i građanski osjećaji 
i »prokleta« pitanja, u najmanju ruku toliko, koliko je moglo 
stati u našeg jadnog Ipolita Kiriloviča. Najvažnije je to da je 
njegov govor osvojio iskrenošću: on je iskreno vjerovao u 
krivicu optuženika i nije ga optuživao po nalogu i jedino po 
svojoj dužnosti, i kad je pozivao na »osvetu«, on je zbilja 
drhtao od želje »da spasi društvo«, Čak su i naše dame slu- 
šateljice, koje su, najzad, ipak bile neprijateljski raspoložene 
prema Ipolitu Kiriloviču, morale priznati da je učinio na njih 
neobičan dojam. Počeo je uzdrhtalim glasom koji ga je če- 
sto izdavao, ali je naskoro njegov glas ojačao i jecao dvora- 
nom, i to sve do svršetka govora. Ali tek što ga je svršio, 
umalo te ne pade u nesvijest. 

»Gospodo porotnici — otpoče tužilac — ovaj se slučaj 
pročuo po cijeloj Rusiji. A čemu da se zapravo čudimo, 

zbog čega da se toliko užasavamo? Mi, upravo mi? 'Ta mi 
smo ljudi navikli na sve ovo! Zbog toga se i užasavamo što 
ovakvi mračni slučajevi gotovo nisu za nas više užasni! Eto 
zbog čega se moramo užasavati, zbog naše navike, a ne 
zbog pojedinih zločina ovog ili onog individuuma. Gdje da 
tražimo uzroke našoj ravnodušnosti, našeg nešto mlaka drža- 
nja prema takvim slučajevima, takvim znacima vremena 
koji nam proriču ne baš zavidnu budućnost? Možda u 
našem cinizmu, u preranoj izmorenosti uma i mašte našeg 
još mladog društva, koje je, međutim, prije vremena toliko 
ostarjelo? Možda u našim moralnim načelima koja su do te- 
melja poljuljana, ili najzad, u tome što mi tih moralnih te- 
melja možda uopće i nemamo? Neću da rješavam ta pitanja, 
ali zato ipak nisu ona ništa manje tegobna, i svaki građanin, 
ne samo da mora, nego je čak dužan da trpi zbog njih. Naša 
štampa, početnička i još plašljiva, učinila je, međutim, dru- 
štvu već neke usluge, jer bez nje ne bismo nikad, ma i dje- 
lomično, saznali za one užase razuzdane slobode i moralnog 
pada, koje ona neprekidno objavljuje na svojim stranicama 
svima, a ne samo onima koji posjećuju dvorane našeg novog 
javnog suda, koji nam je darovala sadašnja vlada. I šta či- 
tamo gotovo svaki dan? O, ponekad o takvim pojavama 
pred kojima čak 1 ovaj dabi slučaj blijedi i čini se go- 
tovo kao nešto sasvim obično. Ali je najvažnije to što većina 
naših ruskih, naših nacionalnih kriminalnih slučajeva, svje- 
doči o nečem općem, o nekoj općoj bijedi koja se saživjela s 
nama i protiv koje se, kao protiv općeg zla, već teško boriti. 
Ondje, vidite, mlad i valjan oficir iz višeg društva, koji je 
jedva počeo svoj život i karijeru, podlo, potajno, bez svake 
grižnje savjesti, kolje mladog činovnika, u neku ruku neka- 
dašnjeg dobrotvora, i njegovu sluškinju da ugrabi svoju ob- 
veznicu, a s njom i ostatak činovnikova novca: ,Dobro će 
mi doći", misli, ,za provod u otmjenom društvu i za moju bu- 
duću karijeru? Kad ih je oboje zaklao, udaljio se, pošto je 
najprije mrtvacima podmetnuo pod glave jastuke. Ondje o- 
pet mladi junak, čija su prsa puna križeva za hrabrost, ra- 
zbojnički ubija na drumu mater svog zapovjednika i dobro- 
tvora i, nagovarajući svoje drugove, uvjerava ih da ga ,ona 
voli kao rođena sina i da će zato poslušati sve njegove sa- 
vjete i neće poduzeti nikakve mjere sigurnosti, Pa bio on 
odrod, ali ja ne smijem sad, u naše vrijeme, više reći da je 
to jedini odrod. Drugi neće zaklati, ali će pomisliti i osje- 

ćati isto tako kao i on, i u svojoj duši isto je tako nepošten 
kao i on. Potajno, nasamo sa svojom savjesti, možda je pi- 
tao sebe: ,Pa što je to čast i nije li krv predrasuda? Možda 
će povikati protiv mene i reći da sam čovjek bolestan, histe- 
ričan, da strašno klevećem, buncam, pretjerujem. Neka je 
tako, neka — i, bože moj, koliko bih se ja prvi tome ra- 
dovao! O, ne vjerujte mi, držite da sam bolestan, ali ipak 
zapamtite moje riječi: ako je u mojim riječima samo deseti, 
makar i dvadeseti dio istina — već je i to užasno! Pogledaj- 
te, gospodo, pogledajte kako se kod nas ubijaju mladi ljudi, 
o, bez ikakvih hamletovskih pitanja: ,Što će ondje biti', bez 
svakog traga pitanja kao da je poglavlje o duhu našem i o 
svemu što nas čeka za grobom, odavno izbrisano u njihovoj 
prirodi, pokopano i zasuto pijeskom. Pogledajte, napokon, 
naš razvrat, naše bludnike, Fjodor Pavlovič, nesretna žrtva 
ovog procesa, prema mnogima gotovo je nevino dijete, a mi 
smo ga međutim svi poznavali, ,on je među nama Živio". 
Jest, psihologijom ruskog zločina bavit će se možda jednom 
pravi umovi, i naši i evropski, jer tema to zavređuje. Ali 
to će se proučiti jednom poslije, u dokolici, a kada sva tra- 
gična glupost našeg sadašnjeg trenutka ostane u drugom 
planu, tako da će se moći razmotriti i pametnije i nepristra- 
nije nego što to mogu učiniti ljudi kao što sam, na primjer, 
ja. A sad, ili se užasavamo ili se pretvaramo da se užasava- 
mo, a sami se naprotiv sladimo predstavom, kao ljubitelji 
jakih ekscentričnih osjećaja koji pokreću našu ,cinično lijenu 
besposlenost*, ili, najzad, kao mala djeca odgonimo od sebe 
rukama strašna priviđenja i krijemo glavu u jastuk dok ne 
prođe strašno priviđenje, pa da odmah poslije toga zabora- 
vimo na nj u veselju i igri... Ali, morat ćemo i mi jednom 
početi živjeti trijezno i razumno, morat ćemo dati našem 
društvenom životu smisao ili bar nastojati da sami ostvari- 
mo smisao za život. Jedan veliki pisac iz prošle epohe! per- 
sonificirao je na kraju svog najvećeg djela Rusiju kao smi- 
onu trojku, koja juri prema nepoznatome cilju, 1 uskliknuo: 
Ah, trojko, ptico trojko, tko je tebe izmislio! te je pono- 
sno i oduševljeno nadodao da se pred trojkom, koja juri vra- 
tolomno, učuvo uklanjaju svi narodi. Dakle, moja gospodo, 
neka se, neka uklanjaju, učtivo ili neučtivo, ali, po mome 
grešnom mišljenju, genijalni je umjetnik završio tako ili u 


1 Ovdje Dostojevski misli Gogolja. 

nastupu mladenački nevinog lijepog mišljenja ili prosto zato 
što se bojao cenzure. Jer kad bi u tu trojku upregao sa- 
mo svoje junake, Sobakeviče, Nozdrjove i Čičikove, ne bi 
dospio s takvim konjima nikamo, pa ne znam tko bio ko- 
čijaš! A to su još nekadašnji konji, koji i te kako zaostaju 
za današnjim, jer mi imamo čistokrvnije.. .« 

Ovdje tužiočev govor prekinuše pljeskanjem. Liberalizam 
u crtanju ruske trojke svidio se. Istina, razlijegla su se sa- 
mo dva-tri pljeska, tako da predsjednik nije našao za po- 
trebno ni da zaprijeti publici da će »očistiti dvoranu«, nego 
je samo strogo pogledao na onu stranu odakle se čuo pljesak, 
Ali Ipolit Kirilovič bi ohrabren: njemu nisu nikad do sada 
pljeskali! Toliko godina nisu htjeli čovjeka ni da slušaju, i 
sad mu se odjedanput dala prilika da se proslavi po cijeloj 
Rusiji! 

»I zaista«, produži on, »što je obitelj Karamazovih, 
koja je iznenada stekla tako žalostan glas čak po cijeloj Ru- 
siji? Možda pretjerujem, ali meni se čini da se u slici te po- 
rodice odrazuju neki opći temeljni elementi našeg suvreme- 
nog inteligentnog društva — 0, ne svi elementi, 1 da su se 
odrazili samo u mikroskopskom obliku, ,kao sunce u maloj 
kapljici vode", ali se ipak nešto odrazilo, ipak se nešto po- 
kazalo. Pogledajte tog nesretnog, razuzdanog i razvratnog 
starca, tog ,oca obitelji* koji je tako žalosno završio svoj 
život. Po rođenju plemić koji je počeo svoju karijeru kao 
jadni tavoliz, a očaju i iznenadnom ženidbom dobio u 
miraz kapitalčić, u početku sićušna varalica i lakrdijaš koji 
se ulaguje, s klicom umnih sposobnosti, i to ne baš malih i, 
ponajprije, zelenaš. Od godine do godine, to jest povećava- 
njem kapitala, postaje on srčaniji. Poniznost i ulizivanje 
nestaje, i ostaje jedino podrugljivi i pakosni cinik i bludnik, 
Duhovna je strana posve izbrisana, a Žudnja za životom ne- 
obična. Došlo je dotle da u životu i ne vidi ništa drugo do 
bludna uživanja, a tome uči i svoju djecu. O bilo kakvim 
očinskim duhovnim dužnostima — ni govora. On se njima 
ruga, svoju malu djecu odgaja u stražnjem dvorištu i raduje 
se što ih od njega odvode. Štoviše, on ih sasvim zaboravlja. 
Sva su moralna pravila starčeva — aprčs moi le deluge". Sve 
se ovo kosi s pojmom građanina, štoviše, to je posvemašnje 
neprijateljsko izdvajanje iz društva: ,Neka gori cio svijet, 


1 Poslije mene potop. 

samo neka je meni dobro. I njemu je dobro, on je potpuno 
zadovoljan 1 želi da poživi još dvadeset, trideset godina. On 
zakida vlastitog sina, i s njegovim novcem, s nasljedstvom 
njegove matere, koje neće da mu dade, preotima od njega, 
od svoga sina, ljubavnicu. Ne, ja neću da prepustim obranu 
optuženika vrlo talentiranom branitelju koji je došao iz Pe- 
trograda. Ja ću i sam reći istinu, ja sam pojmim onaj zbir 
negodovanja koji je on nagomilao u srcu sina. Ali, dosta je, 
dosta o tom nesretnom starcu, on je primio svoju plaću. Me- 
đutim, sjetimo se da je to otac, i to jedan od suvremenih 
otaca. Neću li uvrijediti društvo ako kažem da je to čak je- 
dan od mnogih suvremenih otaca? Na žalost, koliko suvre- 
menih očeva ne pokazuje toliko cinizma kao ovaj jer su 
bolje odgojeni, bolje obrazovani, a u suštini — imaju gotovo 
isto takvu filozofiju kao i on. Ali neka sam ja i pesimist, 
neka. Mi smo se već sporazumjeli da ćete mi oprostiti. Ugo- 
vorimo to već unaprijed: vi mi nećete vjerovati, pa ne vje- 
rujte, ja ću govoriti, a vi ne vjerujte. Ali mi ipak dajte da 
se istresem, možda ipak nećete zaboraviti po neku moju ri- 
ječ. Ali pogledajte sad djecu tog starca, tog oca porodice; 
jedan je pred vama na optuženičkoj klupi, o njemu ću poslije 
govoriti, o drugima ću reći nešto samo uzgred. Od ostale 
dvojice, stariji — on je jedan od suvremenih mladića sjajna 
obrazovanja, razuma prilično jaka, ali koji, međutim, već 
ni u šta ne vjeruje i koji je mnogo, vrlo mnogo u životu od- 
bacio 1 prekrižio na dlaku kao i njegov otac. Mi smo ga svi 
čuli, on je bio priman prijateljski u našem društvu, Mišlje- 
nje svoje nije krio, baš naprotiv, baš naprotiv, što mi i daje 
sada srčanost da govorim o njemu otvoreno, razumije se, 
ne kao o osobi za se, već jedino kao o članu porodice Kara- 
mazovih. Jučer je ovdje na kraju grada počinio samoubojstvo 
jedan bolesni idiot, i te kako upleten u ovaj slučaj, bivši slu- 
ga 1 možda i nezakoniti sin Fjodora Pavloviča, Smerdjakov. 
U histeričnim suzama mi je pričao u predistrazi kako ga 
je mlađi Karamazov, Ivan Fjodorovič, upropastio svojom 
duševnom neobuzdanošću: ,Sve je, reče, ,po njihovu mišljenju, 
dopušteno, bilo što na svijetu, ništa ne smije biti unaprijed 
zabranjeno — eto, čemu su me oni sve učili? Čini se da je 
idiot zbog te teze, kojoj su ga naučili, i sišao konačno s uma, 
iako je, dakako, utjecala na njegovu umnu poremećenost i 
padavica, a čak i ta strašna katastrofa što je snašla njihovu 
kuću. Ali u tog idiota bljesnula je jedna vrlo, vrlo zanimljiva 

napomena, koja bi činila čast i promatraču mnogo pametni- 
jem od njega, i eto, zašto sam to spomenuo: ,Ako je koji od 
sinova*, reče on meni, ,najsličniji po značaju Fjodoru Pavlo- 
viču, onda je to on, Ivan Fjodorovič! Tom napomenom pre- 
kidam otpočetu karakteristiku, jer ne smatram za učtivo da 
nastavim. O, ja neću da izvodim daljih zaključaka i da kao 
gavran graktanjem proričem samo propast mladoj sudbini. 
Mi smo vidjeli i već danas, u ovoj dvorani, da neposredna 
snaga istine još živi u njegovom mladom srcu, da još jednako 
nisu u njemu zaglušeni osjećaji obiteljske privrženosti bez- 
vjerstvom i moralnim cinizmom, stečenim više nasljeđem ne- 
go pravim mislenim patnjama. A sad drugi sin, 0, to je još 
mladić, pobožan i smjeran, koji, sasvim protivno bratovu 
mračnu i pogubnu pogledu na svijet, traži da se prilijepi, ta- 
ko da kažem, za ,narodne principe, ili za ono što se kod 
nas naziva tom mudrom riječi u nekim teoretskim kutovima 
naše misaone inteligencije. On se, vidite li, prilijepio za ma- 
nastir i malo je nedostajalo te se nije postrigao za kaluđera. 
U njemu je, čini se, nekako nesvjesno i tako rano došlo do 
izražaja ono plašljivo očajanje zbog koga sada toliki u našem 
bijednom društvu, bojeći se cinizma i njegova razvrata, te 
pogrešno pripisujući sve zlo evropskoj prosvjeti, jure, ,ro- 
đenoj grudi)? tako da kažem, u materinski zagrljaj ro- 
đene zemlje, kao djeca preplašena avetima, i žele da na usah- 
lim grudima iznemogle matere bar mirno spavaju i čak 
cio Život prespavaju samo da ne vide užase koji ih plaše. 
Ja, sa svoje strane, želim valjanom i darovitom mladiću 
svako dobro, želim da se njegova mlada duševna krasota i 
težnja prema narodnim principima ne prometne poslije, ka- 
ko se to često dešava, u moralnom pogledu u mračni misti- 
cizam, a u građanskom pogledu u tupi šovinizam — dvije 
osobine koje možda prijete naciji još većim zlom nego čak 1 
rano raspadanje zbog krivo shvaćene i badava dobivene ev- 
ropske prosvjete, od čega pati njegov stariji brat.« 

Zbog šovinizma i misticima razlijegoše se opet dva-tri 
pljeska. I, razumije se, Ipolit Kirilovič se zanese, i sve se sad 
ovo malo ticalo konkretnog slučaja, ne obazirući se na to što 
je ispalo prilično nejasno, ali sušičavi i ograničeni čovjek ne- 
obično je želio da se barem jedanput u životu izgovori. Kod 
nas su poslije pričali da se on prilikom ocjenjivanja Ivana 
Fjodoroviča ravnao čak bezobzirnim osjećajem što ga je ovaj 
prilikom diskutiranja dva-tri puta ispreskakao, i Ipolit Ki- 

rilovič, koji je to dobro upamtio, želio sad da mu se osveti. 
Ali ne znam je li se to moglo zaključiti. Svakako je to bio 
tek uvod, a zatim se otvorenije i jasnije približio slučaju. 
»A evo i treći sin oca suvremene porodice — produži Ipo- 
kt Kirilovič — on je na optuženičkoj klupi, on je pred nama. 
Pred nama su i njegova djela, njegov život i njegovi čini: 
kucnuo je čas i sve se razmrsilo, sve se otkrilo. Kao opreka 
»evropeizmu« i »narodnim principima« svoje braće, pred- 
stavlja on neposrednu Rusiju — 0, ne svu, ne svu, i bože 
sačuvaj svu! A, međutim, ona je tu, naša Rusijica, miriše na 
nju, čuje se ona, majčica. O, mi smo neposredni, dobro i zlo 
u nama je divno pomiješano, mi smo ljubitelji prosvjete i 
Schillera, ali i bjesnimo po krčmama i čupamo našoj pijanoj 
mokroj braći brade. O, i mi umijemo biti dobri i lijepi, ali 
samo onda kad je nama dobro i lijepo. Naprotiv, u nama 
— jest, upravo vitlaju — najplemenitiji ideali, ali samo pod 
uvjetom da oni dođu sami od sebe, da nam padnu s neba na 
sto i, što je glavno, badava, badava, da za njih ništa ne pla- 
timo. Mi nikako ne volimo plaćati, ali zato volimo primati, 
i to u svemu. O, dajte nam, dajte sva moguća dobra života 
(upravo sva moguća, na manje ne pristajemo), a osobito ne 
smetajte našem temperamentu ni u čem, tada ćemo i mi do- 
kazati da umijemo biti dobri i lijepi. Mi smo lakomi, ne, 
ali, međutim, dajte nam novaca, mnogo, mnogo, što je mo- 
guće više, i vi ćete se uvjeriti kako ćemo ih velikodušno i još 
kako prezirno prezreni metal razbacati za jednu noć u naj- 
raskalašenijem bančenju. A ne dadu li nam novaca, mi ćemo 
im pokazati kako umijemo doći do njih kad ih se neobično 
zaželimo. Ali o tome poslije, hajdemo, redom. Najprije, pred 
nama je jadni napušteni dječak »u stražnjem dvoru bez čiz- 
mica«, kako se maloprije izrazio jedan naš poštovani i uva- 
ženi sugrađanin, ali, na žalost, tuđinskog porijekla. Još je- 
danput ponavljam — ne prepuštam nikome obrane optu- 
ženika! Ja sam tužilac i branitelj. Jest, nismo mi neljudi već 
ljudi, i mi možemo vrosuditi kako mogu utjecati prvi dojmovi 
djetinjstva i rođenog gnijezda. Ali od dječaka posta već mla- 
dić, već je mlad čovjek, oficir; zbog raspojasanosti i izazova 
na dvoboj šalju ga u jedan udaljeni pogranični gradić naše 
blagoslovljene Rusije. Ondje služi, ondje bekrija i, razumije 
se — za veliku lađu potrebna je i velika voda. Treba nam 
sredstava, u prvom redu sredstava, i, gle, poslije duge svađe 
nagodili se on i otac za posljednjih šest tisuća, koje su mu 

bile i poslane. Pazite dobro, on je izdao ispravu i postoji 
njegovo pismo u kome se svega ostalog gotovo odriče, i s 
tih šest tisuća prestaje spor s ocem zbog nasljedstva. U to 
vrijeme dolazi do njegova sastanka s mladom djevojkom izu- 
zetna karaktera i obrazovanja. O, ja ne smijem da ponavljam 
potankosti, vi ste ih maloprije čuli: tu je čast, tu je samopo- 
žrtvovanje, i ja šutim. Slika mladića, lakoumna i razvrarna, 
ali koji se ipak poklonio pred istinskom plemenitošću, 
pred višom idejom, zatitrala je pred nama neobično simpa- 
tično. Ali odmah iza toga pokazala se u ovoj istoj sudskoj 
dvorani sasvim neočekivano i druga strana medalje. I opet 
ne smijem da se upuštam u naslućivanja i uzdržat ću se od 
analiziranja — zašto se tako dogodilo. Ista osoba, sva u su- 
zama od ogorčenja koje se dugo pritajivalo, objavljuje nam 
da ju je on, on prvi prezreo zbog njene neoprezne, možda 
neobuzdane, ali ipak uzvišene, ipak velikodušne težnje. U 
njega je, u zaručnika te djevojke, najprije trenutno zatitrao 
onaj podrugljivi osmijeh, koji nije mogla podnositi jedino u 
njega. Iako je već znala da joj se on iznevjerio (iznevjerio 
u uvjerenju da ona mora u budućnosti od njega pretrpjeti 
sve, pa čak i njegovu nevjeru), iako je to već znala, ona mu 
namjerno nudi tri tisuće rubalja i nagovješćuje jasno, suviše 
jasno nagovješćuje da mu daje ta; novac da je iznevjeri: 
»Onda, hoćeš li primiti ili nećeš, hoćeš li biti toliko ciničan«, 
govorila mu ona šutke svojim upitnim pogledom. On gleda 
u nju, shvaća potpuno njene misli (sam je ovdje pred nama 
priznao da je sve shvatio) i zaista prisvaja sebi te tri tisuće 
1 spiska ih za dva dana sa svojom novom ljubavnicom! Čemu 
da vjerujemo? Ili prvoj legendi — težnji visoke plemenitosti 
kad daje posljednja sredstva potrebna za život i klanja se 
pred vrlinom, ili drugoj strani medalje, toliko odvratnoj? 
Obično biva u životu da kod dvije opreke treba istinu tražiti 
u sredini; ali u ovom sadašnjem slučaju nije doslovno ovako. 
Najvjerojatnije je da je u prvom slučaju bio iskreno plemenit, 
a u drugom slučaju isto tako iskreno podao. Zašto? A, vidi- 
te, zato što smo mi široke prirode, karamazovske — ja na to 
i smieram — sposobne da ima u sebi sve moguće opreke i 
u isti mah da promatra obje provalije, provaliju nad na- 
ma, provaliju viših ideala, i provaliju pod nama, provaliju 
najnižeg i najsmrdljivijeg pada. Sjetite se sjajne misli koju 
je izrekao maloprije mladi promatrač, gospodin Rakitin, 
koji je pažljivo i izbliza promatrao cijelu porodicu Karama- 

zovih: ,Osjećanje dubine pada isto je tako potrebno tim 
razuzdanim neobuzdanim prirodama, kao i osjećanje više 
plemenitosti" — i to je istina: njima je, naime, potrebna ta 
neprirodna smjesa, vječno i neprekidno. Dvije provalije, 
dvije provalije, gospodo, u jedan te isti trenutak — bez toga 
smo nesretni, nezadovoljni, egzistencija naša nije potpuna. 
Mi smo široki, široki kao cijela naša majčica Rusija, mi će- 
mo sve primiti u se i sa svime se saživjeti! Ovom zgodom, 
gospodo porotnici, kad smo se već dotakli tih triju tisuća, 
bit ću slobodan da donekle istrčim naprijed, Predstavite samo 
sebi da je on, unatoč svome značaju, kad je dobio te tri tisuće 
1 još na takav način, po cijenu tolike sramote, tolike poruge, 
takva krajnjeg poniženja — predstavite samo sebi da je on 
tog istog dana mogao odijeliti polovicu, zašiti je u kesicu te 
imati toliko snage da je nosi poslije toga cijeli mjesec o svom 
vratu, pored svih iskušenja i pored toga što mu je bila neo- 
phodno potrebna! Ni u pijančevanju po krčmama, ni onda 
kad je morao odletjeti iz grada da izmoli tko zna u koga 
novac, koji mu je bio prijeko potreban da skloni svoju ljub- 
ljenu pred sablaznima svoga oca i suparnika — da se ne usu- 
đuje ni dotaći te kesice. Ako ne za drugo, ono zato da bar 
svoju ljubljenu ne ostavi izloženu starčevim sablaznima, na 
koga je bio toliko ljubomoran, morao bi on rasparati kesicu 
i ostati kod kuće kao prijeko potreban čuvar svoje ljubljene i 
čekati onaj trenutak kad će mu ona najzad reći: ,Ja sam tvoja", 
a onda poletjeti s njom bilo kamo dalje iz današnje kobne 
okoline. Ali ne, on se ne dotiče svog talismana, i to pod ka- 
kvim izgovorom? Prvi izgovor bio je, kako već rekosmo, na- 
ime taj, da je ima čime odvesti kad mu kaže: ,Ja sam tvoja, 
vodi me kamo hoćeš. Ali taj prvi izgovor, po riječima sa- 
mog optuženika, iščeznuo je pred drugim, Dakle, da je mislio, 
nosim na sebi taj novac — ,ja sam nitkov, ali ne lopov', 
jer mogu uvijek otići do uvrijeđene zaručnice, metnuti preda 
nju polovicu na prijevaru prisvojene svote te joj uvijek reći: 
»Vidiš li, propio sam polovicu tog novca i time dokazao da 
sam slab i nemoralan čovjek i, ako hoćeš, nitkov (izražavam 
se jezikom samog optuženika) — ali, ako sam i nitkov, ipak 
nisam lopov, jer kad bih bio lopov, ne bih ti donio ovu 
polovicu preostala novca, nego bih je prisvojio kao i prvu 
polovicu.“ Čudnovato objašnjenje činjenice! Isti taj bijesni, 
ali slabi čovjek koji se nije mogao odrvati iskušenju da primi 
na sramotan način tri tisuće rubalja — isti taj čovjek da osjeća 


414 


iznenada u sebi toliku stoičku snagu i nosi o svome vratu 
tisuće rubalja i ne smije da ih se dorakne! Podudara li se to 
ma i najmanje sa značajem što ga analiziramo? Ne, i ja ću 
biti slobodan da vam ispričam kako bi uradio u tom slučaju 
pravi Dmitrij Karamazov, kad bi se zaista odlučio da ušije 
taj novac u kesicu. Kod prvog iskušenja — ali, pa ma i sa- 
mo zato da opet razveseli tu svoju novozavoljelu s kojom je 
već spiskao prvu polovicu tog novca, on bi rasporio kesicu 
i izvadio iz nje — recimo, za prvu potrebu, tek samo sto- 
tinu rubalja — jer zašto da odnese natrag baš polovicu, to 
jest tisuću i po, kad će dosta biti i tisuću i četiri stotine ruba- 
lja — izlazi na jedno: ,Nitkov sam, reći ću, ali ne lopov, 
jer sam ipak donio natrag bar tisuću i četiri stotine, a lopov 
bi uzeo sve i ne bi ništa donio. Poslije nekog vremena po- 
novo bi rasporio kesicu i opet izvadio drugu stotinu, zatim 
treću, onda četvrtu i, napokon, do kraja mjeseca, on bi na- 
pokon izvadio pretposljednju stotinu: ako donesem, rekao bi, 
1 jednu stotinu natrag, ipak bi ispalo na isto: ,Nitkov sam, 
a ne lopov. Spiskao sam dvadeset i devet stotina, ali sam i1- 
pak vratio jednu, a lopov ne bi ni tu vratio. I, najzad, kad 
bi potrošio i tu pretposljednju stotinu, pogledao bi posljednju 
i rekao: ,Pa upravo i nije vrijedno vraćati sto rubalja — 
— daj da i to zapijem! Eto kako bi uradio pravi Kara- 
mazov kakva poznajemo! A legenda o kesici je u tolikom pro- 
turječju sa stvarnošću da se veće ne da ni zamisliti, Sve se 
može zamisliti, samo to ne. Ali mi ćemo se na ovo još 
vratiti.« 

Kad je Ipolit Kirilovič po redu naveo sve što je u sudskoj 
istrazi saznao o sporu oca i sina, i kad je ponovo izveo iz 
toga zaključak da, prema poznatim datima, ne postoji ni naj- 
manja mogućnost da se ustanovi tko je u pitanju podjele na- 
sljedstva koga zakinuo, on se, u povodu tih triju tisuća ru- 
balja koje su se uvrtjele Mitji u glavu kao fiksna ideja, po- 
zvao na medicinsku ekspertizu. 

VII 


POVIJESNI PREGLED 


»Ekspertiza liječnika nastojala nam je dokazati da optu- 
Ženik nije pri zdravoj pameti i da je manijak. A ja tvrdim 
da je on zaista pri zdravoj pameti i da je baš to od svega 
najgore: jer da nije pri zdravoj pameti, on bi bio možda ku- 
dikamo pametniji. Što se tiče toga da je manijak, ja bih se 
mogao s time složiti, ali samo u jednoj točki — u onoj istoj 
na koju se i ekspertiza pozvala, naime u gledištu optuženika 
na one tri tisuće koje mu, tobože, nije otac isplatio. Ali, uza 
sve to možda se može naći neusporedivo prihvatljivije sta- 
jalište da se objasni ona neprestana optuženikova uzrujanost 
zbog tog novca, nego njegovo naginjanje ludilu. Ja se, sa 
svoje strane, potpuno slažem s mišljenjem mladog liječnika 
koji je utvrdio da je optuženik sada, a da je i prije bio po- 
sve i normalno umno sposoban i da je bio jedino razdražen 
i ogorčen. Eto, posrijedi je ovo: nisu te tri tisuće, a očito ni 
sama svota, bile uzrok neprekidna i pomamna optuženikova 
bijesa, već je postojao jedan osobit uzrok koji je izazvao nje- 
gov gnjev. Taj je uzrok — ljubomora!« 

Ovdje je Ipolit Kirilovič opširno predočio cijelu sliku kobne 
optuženikove strasti prema Grušenjki. Počeo je od onog tre- 
nutka kad je optuženi pošao »mladoj osobi« da je »izbije« 
— »izražavam se njegovim riječima« — objasni Ipolit Kirilo- 
vič — »ali mjesto da ju je izbio, ostao je do njenih nogu — 
to je početak te ljubavi. U isto vrijeme baca pogled na tu 
ličnost i starac, otac optuženikov — neobičan i koban stje- 
caj, jer su se oba srca užegla odjedanput, u isto vrijeme, iako 
su i prije i jedan i drugi poznavali tu osobu i sretali je — 
— i užegla su se oba srca najneobuzdanijom, pravom kara- 
mazovskom strašću. Ovdje imamo njeno priznanje: ,Ja sam 
se, kaže ona, ,rugala jednom i drugom, Jest, njoj se odjed- 
nom prohtjelo da se ruga i jednom i drugom: u početku to 
nije željela, a sad joj je iznenada sunula u glavu ta namjera 
— i svršilo se time da su obojica pali pred njene noge kao 
pobijeđeni. Starac koji je obožavao novac kao boga, odmah 
je spremio tri tisuće rubalja samo zato da ona posjeti njegovu 
kuću, ali je poslije dotjerao dotle da bi držao za sreću da 

položi pred njene noge svoje ime i cijeli svoj imutak samo 
da ona pristane da bude njegova zakonita Žena. Za to ima- 
mo sigurna svjedočanstva. Što se tiče optuženika, njegova je 
tragedija očita, ona je pred nama. Tako se ;igrala" mlada 
osoba. Zavodnica nije davala nesretnom mladiću čak ni nade, 
jer nada, prava nada bila mu je dana tek u posljednjem tre- 
nutku kad je klečao pred svojom mučiteljkom i pružao pre- 
ma njoj ruke koje su bile već okrvavljene krvlju svog oca i 
suparnika; i baš u tom položaju bio je uhapšen. ,Šaljite me- 
ne, mene, zajedno s njim na robiju, ja sam ga dotle dovela, 
ja sam najkrivlja! vikala je ta žena kajući se iskreno kad 
su ga uhapsili. Daroviti mladić koji je preuzeo na se da opiše 
konkretan slučaj — onaj isti gospodin Rakitin, koga sam već 
spomenuo — određuje u nekoliko zbijenih i karakterističnih 
rečenica karakter te junakinje: ,Rano razočaranje, rana pri- 
jevara i pad, nevjera zaručnika zavodnika koji je ostavlja, 
zatim neimaština, prokletstvo poštene obitelji i, napokon po- 
kroviteljstvo jednog bogatog starca koga ona, uostalom, sa- 
ma još i sada smatra za svoga dobrotvora. U mladu srcu, 
u kome se možda nalazilo štošta dobro, krije se gnjev još iz 
najmlađih dana. Razvio se značaj koji je računao, zgrtao 
novac. Razvila se podrugljivost i osjetljivost prema društvu. 
Poslije takve ocjene razumljivo je da se ona mogla rugati i 
jednom i drugom, jedino zbog igre, zbog pakosne igre. I, eto, 
u tom mjesecu beznadne ljubavi, moralnog pada, iznevjere- 
nja svojoj zaručnici, prisvajanju tuđeg novca povjerena nje- 
govu poštenju, optuženik također gotovo ludi, bjesni zbog 
neprestane ljubomore, i to još na koga, na vlastitog oca! I 
što je glavno, bezumni starac mami i nastoji da zavede pred- 
met njegove strasti — s one tri tisuće koje sin njegov smatra 
za svoje rođene, materinsko nasljedstvo 1 zbog kojih preko- 
rava oca. Jest, priznajem, to je bilo teško podnositi! Ovdje 
se mogla pojaviti i manija. Nije se tu radilo o novcu, već o 
tome što se tim novcem tako gadno cinički ubija njegova 
sreća!« 

Zatim je Ipolit Kirilovič razložio kako se postepeno ra- 
đala u optuženiku misao da ubije oca i pratio ju je prema 
činjenicama. 

»Isprva samo vičemo po krčmama — cijeli taj mjesec vi- 
čemo. O, mi volimo da živimo među ljudima i da odmah 
kazujemo tim ljudima sve, čak i najinfernalnije i najopasnije 
svoje ideje, mi volimo da sve dijelimo s ljudima i, tko zna 

zašto, odmah zahtijevamo da nas ti ljudi odmah susreću s 
potpunom simpatijom, da sudjeluju u našim brigama i ne- 
voljama, da nam odobravaju i ne stavljaju zapreke našem 
pravu. A ne bude li tako, mi ćemo se razljutiti i rastjerati 
cijelu krčmu. (Ovdje je slijedila anegdota o štapskapetanu 
Snegirevu.) Oni koji su tog mjeseca vidjeli i čuli optuženika 
čak su naslućivali da se on ovdje neće, možda, zadržati na 
samoj vici 1 prijetnji ocu nego da pri takvom bjesnilu mogu 
prijetnje prijeći i u djelo. (Sad je tužilac opisao obiteljski sa- 
stanak u manastiru, razgovor sa Aljošom i ružnu scenu na- 
silja u očinskoj kući kad je optuženi provalio u očev stan 
poslije ručka.) Ne mislimo uporno tvrditi — produži Ipolit 
Kirilovič — da je optuženi do te scene već smišljao i čvrsto 
odlučio da ubojstvom makne oca. Ali, unatoč tome, ta mu 
je ideja nekoliko puta nailazila i on je nju smišljeno razma- 
trao — za ovo imamo činjenicu i svjedoke i samo njegovo 
Priznanje. Priznajem, gospodo porotnici — doda Ipolit Ki- 
rilovič — ja sam se čak sve do danas kolebao da okrivljenog 
optužim zbog potpune i svjesne nakane zločina koji ga tereti. 
Bio sam tvrdo uvjeren da je njegova duša mnogoput već u- 
naprijed gledala koban trenutak, ali samo gledala, predstav- 
ljajući ga sebi tek kao mogućnost, ali još nije bio odredio 
ni rok ni okolnosti. Ali ja sam se kolebao samo do danas 
dok se nije pojavio onaj kobni dokument što ga je danas 
predala sucu gospođa Verhovceva. Vi ste, gospodo, sami čuli 
njen usklik: ,To je plan, to je program ubojstva? — eto 
kako je ocijenila nesretno >pijansko* pismo nesretnog optu- 
ženika. I zaista, to pismo ima potpuno značenje programa i 
predumišljaja. Ono je napisano dva dana prije strašne zami- 
sli — i tako mi sad točno znamo da je optuženik, dva dana 
prije izvršenja svoje strašne namjere, kunući se rekao da će, 
ne dobije li sutra novac, ubiti oca da mu oduzme ispod ja- 
stuka novac što se nalazi u ,kuverti' s crvenom vrpcom, 
,.čim samo Ivan otputuje" — ovdje je dakle bilo sve promiš- 
ljeno, sve okolnosti vagnute — i što je bilo poslije: sve je 
bilo izvršeno kako je bilo napisano! Namjera i promišljenost 
nesumnjive su, zločin je trebalo izvršiti zbog grabeža, to je 
otvoreno rečeno, to je napisano i potpisano. Optuženik se 
ne odriče svog potpisa. Moglo bi se reći: to je pisao pijan 
čovjek. Ali to ništa ne umanjuje, to je čak još važnije: na- 
pisao je pijan ono što je mislio trijezan. Da nije smislio tri- 
jezan, ne bi bio napisao pijan. Reći će, možda: zašto je vikao 

o svojoj namjeri po svim krčmama? Tko se odlučuje na ta- 
kav čin s predumišljajem, taj Šuti o tome i krije to u sebi, 
To je istina, ali on je vikao onda kad još nije bilo plana i 
predumišljaja, nego je postojala jedino želja, sazrijevala samo 
težnja. Poslije je o tome već manje galamio. One večeri kad 
je bilo napisano to pismo, bio je, opivši se u krčmi ,Prije- 
stolnica', mimo svog običaja vrlo šutljiv, nije igrao biljar, 
sjedio je po strani, ni s kim nije razgovarao i samo je otjerao 
s mjesta jednog ovdašnjeg trgovačkog pomoćnika, ali je i to 
učinio gotovo nesvjesno, jer je bio navikao da se svađa, pa 
se, kad bi ušao u krčmu, nije mogao svladati, Istina, pri ko- 
načnoj odluci moralo je optuženika obuzeti i strahovanje što 
je i suviše mnogo unaprijed vikao po gradu, i da to može 
poslužiti protiv njega kao očit dokaz za optužbu kada izvrši 
što je naumio. A šta da se radi, kolanje glasova bilo je već 
gotova činjenica koja se ne da više zataškati, pa napokon, 
1 prije me je izvukla ćorava sreća, izvući će me i sad. Mi 
smo se, gospodo, uzdali u svoju zvijezdu! Ali moramo i to 
priznati da je on mnogo učinio kako bi izbjegao kobni tre- 
nutak, da se vrlo mnogo naprezao kako bi izbjegao krvav 
svršetak. ,Sutra ću moliti tri tisuće od svih ljudi, tako on 
piše svojim osobitim jezikom, ,a ako ne dadu ljudi, prolit će 
se krv. Opet je bilo napisano u pijanstvu i opet u trijezno- 
sti izvedeno kako je bilo napisano!« 

Sad je Ipolit Kirilovič počeo potanko opisivati cijelo na- 
stojanje Mitjino kako bi došao do novaca i izbjegao zločin. 
Opisao je njegov posjet Samsonovu, putovanje Ljagavom — 
dokumentirajući. »Malaksao, ismijan, gladan, prodavši za to 
putovanje svoj sat (iako je na sebi nosio tisuću i po — to- 
bože, 0, tobože!), mučen ljubomorom zbog predmeta svoje 
ljubavi, koji je ostavio u gradu, obuzet sumnjom da će ona 
za njegova odsuća otići Fjodoru Pavloviču, vraća se napokon 
u grad. Hvala bogu! Ona nije bila kod Fjodora Pavloviča. 
On je sam prati do njena pokrovitelja Samsonova. (Čudno- 
vato, na Samsonova nismo ljubomorni, i to je vrlo značajna 
psihološka osobitost u ovom slučaju!) Zatim juri na svoje 
mjesto za motrenje ,sa stražnje strane* i ondje — ondje sa- 
znaje da je Smerdjakov dobio padavicu, drugi sluga da je 
bolestan — zrak je čist, a ,znacP su mu u rukama — kakvo 
iskušenje! Ali on se ipak opire; odlazi gospođi Hohlakovoj, 
koju mi svi osobito poštujemo i koja tek privremeno kod nas 

boravi. Ta mu gospođa, koja ga je već odavno žalila zbog 
njegove nesretne sudbine, daje najpametniji savjet: da se o- 
kani bekrijanja, te ružne ljubavi, tog dangubljenja po krč- 
mama, beskorisna trošenja mlade snage te da pođe u Sibir 
u zlatne rudnike: ,Ondje će se naći izlaz za vašu plahovitu 
snagu, vaš romantičan karakter koji žudi za neobičnim do- 
gađajima. Opisavši svršetak razgovora i onaj trenutak kad 
je optuženi iznenada dobio vijest da Grušenjka nije bila kod 
Samsonova, opisavši trenutačni bijes, nesretnog, nervima ispa- 
ćenog ljubomornog čovjeka koji je mislio da ga je ona preva- 
rila i da je sad kod njega, kod Fjodora Pavloviča, Ipolir 
Kirilovič završi, obraćajući pažnju na kobno značenje jedne 
okolnosti: da mu je sluškinja dospjela kazati da se njegova 
ljubavnica nalazi u Mokrom s ,prijašnjim? i ,pravim' — 
ne bi se ništa dogodilo. Ali je ona bila zbunjena od straha, 
stala se kleti i proklinjati, i što je optuženik nije odmah ubio, 
nije to samo zato učinio što je brže-bolje pojurio za svojom 
zaručnicom. Ali, pazite: ma koliko da je bio neuračunljiv, 
ipak je ponio sa sobom mjedeni tučak, Zašto baš tučak, za- 
što ne kakvo drugo oružje? Ali ako smo već cijeli mjesec 
promatrali tu sliku i za nju se spremali, onda odmah, čim 
nam se nešto trenutno pričini kao oružje, posegnemo za tim 
kao za oružjem. A da sličan predmet može da posluži kao 
oružje — o tome smo mi već cijeli mjesec mislili. Zbog toga 
smo ga tako brzo i bezuvjetno prihvatili za oružje. I zato 
nije optuženi besvjesno i sasvim nehotice zgrabio taj tučak. 
On se nalazi u očevu vrtu — zrak je čist, svjedoka nema, 
duboka noć, mrak i ljubomora. Sumnja da je ona ovdje, s 
njime, s njegovim suparnikom, u njegovom zagrljaju, i možda 
ga ismijava u ovom trenutku — guši ga. I ne samo sumnja 
— jer kako se sad može još govoriti o sumnji, ta to je već 
javna prijevara, očita: ona je ovdje, evo je u ovoj sobi otkud 
pada svjetlost, zaviruje unutra s poštovanjem, primiruje se 
dobroćudno i odlazi mudro što dalje od nesreće da se ne do- 
godi što opasno i nemoralno — nas hoće da o tome uvjere, 
nas koji poznajemo optuženikov značaj, koji shvaćamo u ka- 
kvu se on duševnom raspoloženju nalazio, što nam je po- 
znato iz činjenica, a što je glavno, znajući uz to još za zna- 
kove s pomoću kojih je mogao odmah otvoriti kuću i ući.« 
Ovdje je, u povodu »znakova«, Ipolit Kirilovič prekinuo na 
jedno vrijeme optužbu i našao za potrebno da govori opšir- 
no o Smerdjakovu u namjeri da već jedanput konačno iscrpe 

cijeli taj uvod o sumnji da je Smerdjakov počinio ubojstvo, i 
da svrši s tom mišlju jedanput zauvijek. A on je to učinio 
vrlo potanko, i svima je bilo jasno da je, iako je očito pre- 
zirao to mišljenje, ipak smatrao za veoma važno. 


VIII 
RASPRAVA O SMERDJAKOVU 


»Prvo, otkuda je pak ponikla ovakva sumnja?« — otpoče 
Ipolit Kirilovič tim pitanjem. — »Prvi koji je viknuo da je 
Smerdjakov ubio bio je sam optuženik u času hapšenja, ali 
koji, međutim, sve od tog svog prvog povika, pa sve do ovog 
trenutka rasprave, nije naveo ni jednu činjenicu u prilog svo- 
je optužbe — i ne samo činjenicu, nego čak ni bilo kakav na- 
govještaj činjenice koji bi zadovoljavao ljudsko poimanje. 
Uz to potkrepljuju tu optužbu samo tri ličnosti: oba optuže- 
nikova brata i gospođa Svjetlova. Ali stariji optuženikov 
brat izrekao je svoju sumnju tek danas, u bolesti, u napadu 
nesumnjiva umnog poremećenja i u ludilu, a prije, za cijela 
dva mjeseca, što pouzdano znamo, posve se slagao s mišlje- 
njem o krivici svoga brata, i čak nije ni pokušao da protu- 
slovi toj ideji. Ali mi ćemo se poslije s ovime posebno za- 
baviti. Zatim nam je mlađi optuženikov brat maloprije sam 
kazao da nema nikakve, ni najmanje činjenice kojom bi mo- 
gao potvrditi svoju misao o Smerdjakovljevoj krivici, te da 
to zaključuje jedino iz riječi optuženika i ,po izrazu njegova 
lica" — jest, taj dokaz ponovio je maloprije njegov brat dva- 
put. A gospođa Svjetlova izrazila se, možda, čak još kolosal- 
nije: ,Što vam rekne optuženi, tome vjerujte, on nije čovjek 
koji će lagati Eto, to su svi stvarni dokazi protiv Smerd- 
jakova što ih mogu da navedu te tri ličnosti, koje su, osim 
toga, još i te kako zainteresirane za optuženikovu sudbinu. 
Međutim, optužba protiv Smerdjakova širila se od usta do 
usta i održala se i drži se — može li se tome vjerovati, može 
li se to i zamisliti?« 

Sad je Ipolit Kirilovič našao za potrebno da olako skicira 
značaj pokojnog Smerdjakova, »koji je prekratio svoj život 

u nastupu bolesnog umnog poremećenja i ludila«. Opisao ga 
je kao čovjeka slaboumna, sa zametkom nekog mutnog obra- 
zovanja, smetena filozofskim idejama koje su nadilazile nje- 
govu umnu snagu i koji se uplašio nekih suvremenih nauka 
o dužnostima i ovavezama koje su mu bile izložene općenito 
— praktično, neobuzdanim životom pokojnog njegova go- 
spodara, a možda i cca, Fjodora Pavloviča, a teoretski — 
različitim neobičnim filozofskim razgovorima sa starijim go- 
spodarevim sinom, Ivanom Fjodorovičem, koji je rado dopu- 
štao sebi tu razonodu — vjerojatno iz dosade ili iz potrebe 
da se ruga, a za zadovoljenje te potrebe nije nalazio druge 
i bolje prilike. »On mi je sam pričao o svom duševnom raspo- 
loženju u kojem se nalazio posljednjih dana svog boravka u 
gospodarevoj kući — objasni Ipolir Kirilovič — ali to svje- 
doče i drugi: sam optuženik, njegov brat, pa čak i sluga Gri- 
gorij, to jest svi oni koji su ga svakako poznavali izbliže. 
Osim toga bio je Smerdjakov satrven padavicom i ,plašljiv 
kao kokoš. ,On mi je padao pred noge i ljubio moje noge. 
priopćio nam je sam optuženik u trenutku kad još sam nije 
uviđao kako je to priopćenje za njega u neku ruku nepo- 
voljno — ,to je kokoš koja boluje od padavice, izrazio se 
on o njemu svojim svojstvenim jezikom. I njega sam optuže- 
nik (što i on sam svjedoči) izabire za svog pouzdanika i toliko 
ga straši da je on, najzad, pristao da mu služi kao uhoda i 
doušnik. U tom svojstvu kućnog uhode iznevjeruje se on svo- 
me gospodaru, obavješćuje optuženika da postoji kuverta s 
novcima, saopćuje mu znakove s pomoću kojih može da do- 
pre gospodaru — jest, i kako je mogao da mu to ne saopći! 
Ubit će me, vidio sam jasno da će me ubiti) govorio je on 
u predistrazi i sav se tresao i drhtao čak pred nama, iako 
je njegov mučitelj, koji ie u nj utjerao toliki strah, bio onda 
već u zatvoru te ga nije mogao doći zgaziti. ,Oni su me 
neprestano, svakog trenutka, sumnjičili, i ja sam u strahu i 
drhtanju, samo da utolim njihovu srdžbu, hitao da im pri- 
općim svaku tajnu da oni u tome vide koliko sam nevin u 
njihovim očima i da me živa puste da se kajem." Ovo su 
njegove riječi, ja sam ih zapisao i zapamtio: *Čim oni na 
mene -dreknu, a ja odmah padnem pred njima na koljena. 
A jer je nesretni Smerdjakov bio već po prirodi pošten mla- 
dić, i zato uživao povjerenje svog gospodara, koji se uvjerio 
u njegovo poštenje kad mu je vratio novac što ga je bio izgu- 
bio, možemo samo misliti koliko ga je strašno mučilo kaja- 

nje zbog toga što se iznevjerio svome gospodaru, koga je lju- 
bio kao svog dobrotvora, Oni koji ljuto pate od padavice 
uvijek su skloni, kako to tvrde najpoznatiji psihijatri, nepre- 
kidnom i, razumije se, bolesnom samooptuživanju. Muči ih 
njihova ,krivica* zbog nečeg i u očima nekih, muči ih gri- 
Žnja savjesti često čak i bez ikakva razloga, pretjeruju i, što- 
više, sami izmišljaju različite osobne krivice 1 zločine. I 
takav subjekt postaje onda zaista, zbog straha i zaplašenosti, 
krivac i zločinac. A, osim toga, on je neobično naslućivao da 
se može iz okolnosti koje su se stvarale pred njegovim očima 
izleći nešto loše. Kad je stariji sin Fjodora Pavloviča, Ivan 
Fjodorovič, pred samu katastrofu odlazio u Moskvu, Smerd- 
jakov ga je molio neka ostane, ne usuđujući se, međutim, da 
mu zbog svoje obične plašljivosti iznese svoje strahovanje na 
jasan i kategoričan način. Zadovoljio se samo nagovještaji- 
ma, ali ovi nisu bili shvaćeni. Moramo napomenuti da je on 
u Ivanu Fjodoroviču gledao kao neku svoju obranu, kao 
jamstvo da se neće dogoditi nesreća dok je on kod kuće. Sje- 
tite se izraza u ,pijanom' pismu Dmitrija Karamazova: 
Ubit ću starca čim samo otputuje Ivan', dakle prisuće Ivana 
Fjodoroviča činilo se svima kao jamstvo mira i reda u kući. 
Ali on odlazi, a Smerdjakov dobiva odmah padavicu, jedva 
jedan sat poslije odlaska mladog gospodina. Ali to je potpu- 
no razumljivo. Ovdje moramo spomenuti da je Smerdjakov 
obuzet strahom i nekim očajanjem svoje vrste, osobito pos- 
ljednjih dana da bi ga uskoro padavica, koja ga je i prije 
spopadala, mogla spopasti u trenucima moralna naprezanja i 
potresa. Razumije se, nemoguće je pogoditi dan i sat tih na- 
pada, ali svaki epileptik može osjetiti unaprijed dispoziciju 
za nastup. Tako veli medicina. I, gle, tek Što se Ivan Fjodo- 
rovič udaljuje iz dvorišta, a Smerdjakov, pod utiskom svoje, 
tako da kažem, osamljenosti i nezaštićenosti, odlazi po kuć- 
nom poslu u podrum, silazi niza stepenice i misli: ,Hoće 
li me spopasti padavica ili neće, a što ako me sad odmah 
spopadne? I, vidite, baš zbog tog raspoloženja, te zabrinu- 
tosti, tih pitanja, spopade ga grč u grlu koji dolazi uvijek 
prije padavice, i on se skotrlja naglavce i bez svijesti na dno 
podruma. I u toj, eto, najprirodnijoj slučajnosti, dovijaju se 
neki da vide neku sumnju, neku sumnju i nagovještaje da je 
on namjerno glumio bolest! Ali ako je namjerno glumio, on- 
da odmah nastaje pitanje: zašto? S kakvom namjerom i zbog 
kakva cilja? Neću više ni govoriti o medicini: nauka, recimo, 

laže, nauka se vara, liječnici nisu umjeli da razlikuju istinu 
od pretvaranja — pa neka je tako, neka je i tako, ali mi od- 
govorite, međutim, na pitanje: kakva je imao razloga da se 
pretvara? Valjda ne zato da, poslije već zasnovanog ubojstva, 
napadom svrati na se već unaprijed i odmah pažnju cijele 
kuće? Vidite li, gospodo porotnici, u noći kad se desio zlo- 
čin, nalazilo se u kući Fjodora Pavloviča pet osoba: prvo, 
sam Fjodor Pavlovič — ali on nije sam sebe ubio, to je jasno; 
drugo, njegov sluga Grigorij, a njega samog umalo da nisu 
ubili — treće, žena Grigorijeva, služavka Marfa Ignatjevna, 
ali i pomisliti da je ona ubojica svog gospodara, naprosto je 
sramota. Preostaju, dakle, još samo dvojica: optuženik i 
Smerdjakov. Ali kako optuženik tvrdi da on nije ubio, onda 
je, dakle, morao ubiti Smerdjakov, drugog rješenja nema, jer 
se drugi nitko ne može naći, nikakav se drugi zločinac ne 
može uhvatiti. I otud je, vidite li, otud je sigurno nastala ta 
lukava? i kolosalna optužba protiv nesretnog idiota koji 
je jučer sam sebi oduzeo život! Upravo zato što se nitko dru- 
gi ne može pronaći! Da postoji samo sjena sumnje na koga 
drugoga, na kakvu šestu ličnost, ja sam uvjeren da bi se onda 
i sam optuženik postidio što sumnjiči Smerdjakova, jer ba- 
citi krivicu zbog ubojstva na Smerdjakova pravi je apsurd.« 

»Gospodo, ostavimo psihologiju, ostavimo medicinu, osta- 
vimo čak i samu logiku i obratimo se jedino činjenicama, pa 
da vidimo šta će nam reći činjenice, Ubio je Smerdjakov, ali 
kako? Sam ili u sudioništvu s optuženikom? Da razmotrimo 
najprije prvi slučaj, to jest, da je Smerdjakov ubio sam, Da- 
kako, ako je ubio, ubio je zbog nečeg, zbog neke koristi. 
Ali Smerdjakov koji nije za ubojstvo imao ni sjene onih mo- 
tiva kakve je imao optuženik, kao što je mržnja, ljubomora, 
i tako dalje, mogao je, bez sumnje, ubiti jedino zbog novaca, 
da prisvoji upravo one tri tisuće koje je sam vidio kako ih 
njegov gospodar meće u kuvertu. I, pazite, kad je zasnovao 
ubojstvo, priopćuje on unaprijed jednoj osobi — i to osobi 
koja je bila najviše zainteresirana, naime optuženiku — sve 
okolnosti s obzirom na novac i znakove: gdje leži kuverta, što 
je na njoj napisano, u što je zamotana, a što je glavno, naj- 
glavnije, priopćuje mu one ,znakove s pomoću kojih se mo- 
že ući gospodaru. Kako, zar on to čini samo zato da se izda? 
Ili da nađe sebi suparnika koji možda želi i sam da uđe i da 
prisvoji kuvertu? Jest, reći će mi, ali on je to priopćio iz 
straha. Ali kako to? Čovjek koji je smislio takvo smiono i 

zvjersko djelo i poslije ga izveo a da nije ni trepnuo okom — 
taj da priopćuje takve pojedinosti o kojima na cijelom svi- 
jetu zna samo on i o kojima, ako samo o njima bude šutio, 
ne znam koliko bio plašljiv čovjek, ali kad već smisli takvo 
djelo, sigurno neće nipošto nikome govoriti, bar ne o kuverti 
i O znacima, jer bi to značilo da se već unaprijed posve odaje. 
On bi izmislio bilo šta, namjerno, nalagao bi nešto drugo, 
ako su već bezuvjetno od njega tražili obavijesti, ali bi on 
o tome šutio! Naprotiv, ponavljam, kad bi on prešutio ma 
samo ono o novcima, a poslije ubio i prisvojio novac, ne bi 
ga mogao nitko na cijelom svijetu optužiti, bar ne zbog gra- 
bežnog umorstva, jer taj novac nije vidio nitko osim njega, 
niti je itko znao da se nalazi u kući. A ako bi ga i optužili, 
svakako bi držali da je ubio iz neke sasvim druge pobude. 
Ali kako takve pobude nije nitko prethodno primijetio, nego 
su, naprotiv, svi vidjeli da ga njegov gospodar voli, da mu 
vjeruje, razumije se da bi na nj posljednjeg posumnjali, i naj- 
prije bi posumnjali na onog u koga su bile takve pobude, koji 
je 1 sam vikao da su u njega te pobude, koji: ih nije krio ne- 
go cijelom svijetu pokazivao, jednom riječi, posumnjali bi na 
sina ubijenoga, na. Dmitrija Fjodoroviča. Smerdjakov je ubio 
i orobio, a sina bi okrivili — zar to ne bi bilo po ubojicu 
Smerdjakova probitačno? I vidite, tomu sinu Dmitriju ka- 
zuje o novcu, o kuverti, o znakovima — kako je to logično, 
kako jasno.« 

»Primiče se dan ubojstva koje treba Smerdjakov da ižvrši, 
i, gle, on pada, pretvara se da je dobio padavicu, zašto? Si- 
gurno zato da, prvo, sluga Grigorij koji je bio naumio da se 
liječi, ali videći da nema uopće nikog tko bi čuvao kuću, 
možda odloži svoje liječenje 1 preuzme čuvanje. Drugo, ra- 
zumije se zato da sam gospodar kad vidi da nitko ne stražari, 
a bojeći se strašno sinova dolaska, što nije ni krio, podvo- 
struči svoju nepovjerljivost i opreznost. Napokon, što je gla- 
vno, dakako, zbog toga da njega, Smerdjakova, slomljena 
padavicom prenesu odmah iz kuhinje, gdje je uvijek odije- 
ljeno od svih spavao i imao svoj zaseban izlaz i ulaz, u dru- 
gi kraj krila, u Grigorijevu sobu, njima dvoma za pregradu, 
svega tri koraka udaljenu od njihove postelje, kako je to uvi- 
jek bivalo po gospodarevu nalogu i milostivu srcu Marfe 
Ignatjevne kad bi ga spopala padavica. I on će, ležeći ondje 
iza pregrade, što je najvjerojatnije, samo da što vjernije od- 
glumi bolest, početi, razumije se, da stenje, to jest da ih budi 

svu noć (kako je i bilo prema iskazu Grigorija i njegove že- 
ne) — i sve zato, sve samo zato da može što udobnije ustati 
i poslije ubiti gospodara!« 

»Ali, reći će mi, možda se on baš zato i pretvarao da na 
nj, kao bolesnoga, ne pomisle, a optuženiku je govorio o 
novcu i znakovima zato da ga zavede i da on sam dođe i 
ubije; i kad ovaj, vidite, ubije, otiđe i odnese novac i pri tom 
možda podigne galamu i halabuku, probudi svjedoke, i onda, 
vidite li, ustat će i Smerdjakov i poći — pa, što će poći uči- 
niti? Poći će da po drugi put ubije gospodara, i po drugi put 
odnese već odnesene novce. Gospodo, vi se smijete? I sam se 
stidim Što moram da iznosim takva mišljenja, a, međutim, 
predstavite sebi, upravo sam optuženik tvrdi to: poslije mene, 
veli on, kad sam već izišao iz kuće, oborio Grigorija i po- 
digao galamu, on se digao, pošao, ubio i orobio. O, neću 
ni da govorim o tome kako je mogao Smerdjakov sve una- 
prijed izračunati, kao na prste, i sve saznati, to jest, da će 
razdraženi i bijesni sin doći jedino zbog toga da s poštova- 
njem proviri kroz prozor i vrati se, iako znade za znakove, 
te ostaviti njemu, Smerdjakovu, svoj plijen! Gospodo, sasvim 
ozbiljno zadajem pitanje: u kojemu je trenutku Smerdjakov 
mogao izvršiti zločin? Spomenite mi taj trenutak, jer ga 
se bez toga ne može optužiti.« 

»A možda je padavica bila prava. Bolesnik se iznenada o- 
svijest'o, začuo viku i izašao — pa šta onda? On se obazro 
oko sebe i rekao sebi: idem da ubijem gospodara. A otkuda 
je on saznao šta je ovdje bilo, šta se ovdje događalo, ta on je 
sve do sada ležao u nesvjestici? A, uostalom, gospodo, i fan- 
tazije imaju svoje granice.« 

»A šta onda, reći će vrlo oštroumni ljudi, ako su njih o- 
bojica bili u dogovoru, što ako su njih obojica zajedno ubili 
i novac podijelili, pa što onda?« 

»Jest, zaista, ovo je pažnje vrijedna sumnja i, što je glav- 
no — odmah se nameću kolosalni razlozi koji ovo potkrep- 
ljuju: jedan ubija i preuzima na se posao oko toga, a drugi 
sudionik leži porebarke i pretvara se da ima padavicu — a 
osobito zbog toga da već unaprijed izazove kod svih sumnju, 
kod gospodara strah, kod Grigorija nemir. Interesantno bi 
bilo znati, na osnovu kakvih su pobuda mogla oba sudionika 
smisliti baš ovako lud plan? A možda to Smerdjakovljevo 
sudioništvo nije ni bilo aktivno, već, tako da kažem, pasiv- 
no i patničko; možda je preplašeni Smerdjakov pristao samo 

da se neće protiviti ubojstvu i, sluteći da će ga okriviti što je 
dopustio da ubiju gospodara, što nije vikao, što se nije opirao 
— još prije ishodio u Dmitrija Karamazova dopuštenje da 
može to vrijeme preležati kao da ima padavicu, ,a ti ubijaj 
ondje kako ti je drago, mene se ne tiče? Ali ako je i tako, 
ipak bi ta padavica morala izazvati u kući gungulu, i Dmitrij 
Karamazov koji bi to morao predvidjeti, ne bi nikako mogao 
pristati na takav dogovor, Ali ja dopuštam i to da je on na 
to pristao ali onda ipak izlazi da je Dmitrij Fjodorovič — 
— ubojica, direktni ubojica i začetnik, a Smerdjakov je sa- 
mo pasivni sudionik, štoviše, nije ni sudionik, već je samo 
dopustio iz straha i protiv svoje volje da se izvrši zločin, 
i sud bi morao svakako u tome vidjeti razliku, ali, gle, šta 
vidimo? Tek što je optuženik uhapšen, a on odmah počeo 
svaljivati sve na Smerdjakova i njega jedinog optuživati. On 
ga ne okrivljuje kao svog sudionika, već samo njega: on je, 
kaže, sam to učinio, on ga je ubio i orobio, to je njegovo 
djelo! Ali kakvi su to sudionici koji počinju odmah govoriti 
jedan protiv drugog — takvo se što nikad ne događa. I pa- 
zite kako je to opasno po Karamazova: on je glavni ubojica, 
a onaj nije glavni, onaj je samo dopustio zločin i preležao 
za pregradom, i on svaljuje sve na onog koji je ležao. Ali 
onaj što je ležao, mogao se rasrditi i, samo da spasi sebe, od- 
mah iznijeti pravu istinu: obojica smo, rekao bi, sudjelovali, 
ali ja nisam ubijao već sam samo dopustio i pristao iz straha, 
Jer je on, Smerdjakov, mogao odmah shvatiti da će sud ra- 
zlikovati stupanj njegove krivice i, računati, dakle, da će ga, 
sve ako ga i kazne, kazniti kudikamo blaže nego onog glav- 
nog ubojicu koji je želio da sve na nj svali. I onda bi sigur- 
no nehotice priznao. Ali mi nismo to, međutim, doživjeli. 
Smerdjakov nije ni pisnuo o sudioništvu uza sve to što je 
ubojica otvoreno optuživao njega i cijelo vrijeme pokazivao 
na nj kao na jedinog ubojicu. I još više: Smerdjakov je otkrio 
u predistrazi da je on sam priopćio optuženiku o kuverti s 
novcem i o znacima i da bez njega ne bi ovaj ništa doznao. 
Da je on zaista bio sudionik i krivac, da li bi on to tako ola- 
ko otkrio u predistrazi, to jest, da je on sam sve kazao optu- 
ženiku? Baš naprotiv, on bi stao poricati, izvraćati činjenice 
i umanjivati ih. Ali on nije ni izvrtao, ni umanjivao. Tako 
može da čini samo nevin čovjek koji se ne boji da će ga o- 
kriviti zbog sudioništva. | on se, eto, u nastupu bolesne me- 
lankolije zbog svoje padavice i cijele ove katastrofe jučer 

objesio. Pošto se objesio, nađeno je njegovo pisamce, napisa- 
no originalnim stilom: »Oduzimam si život vlastitom voljom 
i pobudom, nek se nikog ne optužuje.« A šta bi ga stajalo da 
je nadodao: ubojica sam ja, a ne Karamazov. Ali on to nije 
dodao: možda je za jedno imao dovoljno savjesti, a za drugo 
nije?« 

»I onda: maloprije su donijeli ovamo u sud novac, tri tisuće 
rubalja — ,one iste, reče, ,što su bile u onoj kuverti, koja se 
nalazi na stolu među stvarnim dokazima, a dobio sam ih', kaže, 
Jučer od Smerdjakova'. Pa, vi se, gospodo porotnici, sami 
sjećate one maloprijašnje tužne slike. Neću da ponavljam po- 
jedinosti, ali ću, međutim, dopustiti sebi da učinim dvije-tri 
kombinacije i da izaberem one koje su najinteresantnije 
i to baš zato što su neznatne te neće nikome pasti na pamet 
i zaboravit će se. Najprije, dopuštam ponovo: Smerdjakov je 
jučer zbog grižnje savjesti predao novac i onda se objesio. 
(Jer da ga nije grizla savjest, ne bi predao novac.) I, razumi- 
je se, tek je sinoć prvi put priznao Ivanu Karamazovu svoj 
zločin, kako je izjavio i sam Ivan Karamazov, inače, zašto 
bi on sve dosad šutio? Pa, dobro, on je priznao, a zašto nam 
nije, što opet ponavljam, u pismu što ga je napisao prije svo- 
je smrti otkrio cijelu istinu kad je znao da će surra nevini 
optuženik pred strašan sud? Sami novci nisu nikakav dokaz. 
Ja sam, na primjer, i još dvije osobe u ovoj dvorani, slučajno 
saznao još prije sedmicu dana za jednu činjenicu da je, nai- 
me, Ivan Fjodorovič Karamazov slao u gubernijski grad na 
mijenjanje dvije petpostotne zadužnice, svaku od pet tisuća 
rubalja, svega dakle deset tisuća. Spominjem ovo samo zato, 
jer se u određenom roku mogu u svakoj naći novci, i da se 
time što je on donio tri tisuće ne može sigurno dokazati da 
su to oni. isti novci, baš iz one iste ladice ili kuverte. Napo- 
kon, on ostaje miran, iako mu je još sinoć nešto važno pri- 
općio pravi ubojica. Zašto to nije odmah prijavio? Zašto je 
sve odložio do sutra? Držim da imam pravo .naslućivati za- 
što: ima već sedmica dana kako je on, narušena zdravlja, 
sam priznao liječniku i svojim najbližima da mu se štošta 
priviđa, da susreće već umrle ljude, i uoči ludila koje ga je 
baš danas spopalo, kad je iznenada saznao sa Smerdjakovlje- 
vu smrt, počinje odjedanput u sebi ovako umovati: ,Čovjek 
je mrtav, mogu njega optužiti, a brata spasiti. Novaca imam: 
uzet ću svežnjić i.reći da mi ga je Smerdjakov pred smrt pre- 
dao.* Vi ćete reći: to je nepošteno, pa ma bilo 1 protiv mrtva 

čovjeka, ali je nepošteno lagati, pa bilo to i radi bratova spa- 
sa. Tako je, ali šta ako je on slagao nesvjesno, ako je on sam 
sebi uobrazio da je tako i bilo, jer se baš zbog nenadane vi- 
jesti o sluzinoj smrti poremetio posve njegov um? Vi ste vi- 
djeli scenu što se maloprije odigrala, vidjeli u kakvu se ra- 
spoloženju nalazio taj čovjek, On je stajao i govorio; a gdje 
je bio njegov um? Poslije iskaza čovjeka koji je govorio u 
bunilu, slijedi dokument, pismo optuženikovo gospođi Ver- 
hovcevoj što ga je napisao dva dana prije izvršenja zločina, 
u kome je potanko unaprijed izložio plan kako će izvesti 
zločin. Ali, što tražimo plan i njegove sastavljače? Izvedeno 
je na vlas prema tom planu, a nije ga izveo nitko drugi nego 
sastavljač. Jest, gospodo porotnici, ,izvršeno je kako je bilo 
napisano! I nikako, nikako nismo bježali puni poštovanja i 
ustrašeno od očeva prozora, i to još tvrdo uvjereni da je sada 
kod njega naša ljubljena. Ne, to bi bilo glupo i nevjerojatno. 
On je ušao i — izvršio. Vjerojatno je ubio u razdraženosti, 
raspaljen bijesom tek što je ugledao čovjeka koga mrzi, i svog 
suparnika, a kad je ubio, što je učinio možda odjednom, je- 
dnim zamahom ruke, oboružan mjedenim tučkom, i zatim 
se uvjerio, već poslije pomna traženja da je ovdje nema, ali 
nije, međutim, zaboravio da turi ruku pod jastuk i izvadi 
ispod njega kuvertu s novcem koja se, eno, poderana nalazi 
sad na stolu među stvarnim dokazima. Ovo vam govorim 
zato da vas upozorim na jednu okolnost, po mome mišljenju 
vrlo značajnu. Da je bio iskusan ubojica, ubojica koji je išao 
jedino za grabežom — ta, zar bi on ostavio na podu kuvertu 
onakvu kakvu smo je našli kraj leša? Ali, da je to bio, na 
primjer, Smerdjakov, koji bi ubio radi grabeža — on bi pro- 
sto odnio kuvertu sa sobom, ne trudeći se da je raspečati, 
jer je pouzdano znao da su u njoj novci — ta pred njim su 
ih metnuli unutar i zapečatili — i da je kuvertu odnio, onda 
se ne bi uopće znalo je li učinjen grabež. Pitam vas, gospodo 
porotnici, da li bi tako uradio Smerdjakov, da li bi on ostavio 
kuvertu na podu? Ne bi; tako je mogao da učini samo ubo- 
lica koga je obuzeo bijes i koji već loše rasuđuje, ubojica 
koji nije lopov i koji dotle nije još nikad ništa ukrao, a koji 
nije ni sad izvadio novac ispod jastuka kao lopov koji krade, 
već kao onaj koji odnosi svoje vlasništvo od lopova koji je 
ukrao — jer takve su bile ideje Dmitrija Karamazova o te 
tri tisuće koje su se u njemu prometnule u maniju. I vidite, 
kad se dočepao kuverte koju nije prije toga nikad vidio, 

on je dere da se uvjeri jesu li u njoj novci, zatim bje- 
ži s novcem u džepu, gotovo zaboravivši da ostavlja na podu 
protiv sebe kolosalan dokaz u obliku razderane kuverte. A 
sve zato što Karamazov, a ne Smerdjakov, nije pomislio na 
to, niti razmislio o tome; a gdje bi on to i mogao! On bježi, 
čuje zapomaganje sluge koji ga je stigao, sluga ga hvata, za- 
ustavlja i pada pogođen mjedenim tučkom, Optuženi skače 
dolje do njega iz sažaljenja. Predstavite sebi, on nas uvjera- 
va da je onda skočio dolje do njega iz sućuti, iz sažaljenja, 
da vidi ne bi li mu mogao pomoći, Pa je li to bio trenutak 
kad se iskazuje slično sažaljenje? Ne, on je skočio dolje je- 
dino zato da se uvjeri: živi li jedini svjedok njegova zločina. 
Svaki drugi osjećaj, svaki drugi motiv bio bi neprirodan! On 
se brine oko Grigorija, briše mu rupcem glavu i, kad se uvje- 
rio da je mrtav, leti opet sav kao pomaman, sav krvav, u 
kuću svoje ljubljene. Kako mu nije palo na pamet da je sav 
krvav, da će se odmah sve otkriti! Ali nas optuženik uvjera- 
va sam da on nije obraćao pažnje na to što je okrvavljen, u 
to se može vjerovati, to je vrlo vjerojatno, to uvijek čine 
zločinci u tim trenucima. Za jedno — takav paklenski ra- 
čun, a za drugo mu ne dostaje dovitljivosti. Ali on je u onom 
trenutku mislio jedino o tome gdje je ona. On je morao što 
prije saznati gdje je ona, i bježi u stan i saznaje neočekivanu 
kolosalnu vijest: ona se odvezla u Mokro svom ,prijašnjem? 
i ,pravom'!« 


IX 


PSIHOLOGIJA PUNOM PAROM. LETEĆA TROJKA. 
SVRŠETAK TUŽIOČEVA GOVORA 


Kad je došao do tog trenutka u svom govoru, Ipolit Ki- 
rilovič, koji je očito izabrao strogo povijesnu metodu izlaga- 
nja koju neobično vole upotrebljavati svi nervozni govornici, 
i koji namjerno traže strogo određene granice kako bi obu- 
zdali svoj nestrpljivi zanos — Ipolit Kirilovič poče da govori 
nadugačko i naširoko o »prijašnjem« i »pravom«, te je izrekao 
O toj temi nekoliko svoje vrste zanimljivih misli. Karamazov, 

koji je bio na svakog ljubomoran do bjesnila, kao da iznena- 
da i odjedanput pada i nestaje pred »prijašnjim« i »pravim«. 
A što je još čudnovatije, on dotle nije gotovo ni obraćao pa- 
žnju na tu novu opasnost što se približavala u osobi suparnika 
kome se nije nadao. Ali je on zamišljao da je to vrlo daleko, 
a Karamazov živi uvijek samo u sadašnjem trenutku. Vje- 
rojatno je da ga je držao čak za neku fikciju. Ali je u tren 
oka shvatio svojim bolesnim srcem da je, možda, ta žena 
krila toga novog suparnika i maloprije ga prevarila zato što 
taj suparnik, koji je ponovo dojurio, nije bio za nju nikakva 
fantazija i fikcija, već je bio za nju sve, sva njena nada u 
životu — i kad je to shvatio, on se odmah primirio. Ali, 
gospodo porotnici, ja ne mogu prijeći šutke preko te nenada- 
ne osobine u optuženikovoj duši, koji, kako se čini, nije bio 
nikako sposoban da je pokaže, ali je ona ipak odjedanput izbila 
kao neumoljiva potreba za istinom i poštovanjem prema že- 
ni, za priznanjem prava njena srca, i to kad — u onom istom 
trenutku kad je zbog nje okrvavio ruke krvlju svog oca! I 
to je istina da je prolivena krv zavapila već u tom trenutku 
za osvetom, jer je on, upropastivši svoju dušu i cijelu svoju 
ovozemaljsku sudbinu, i nehotice morao da osjeti i zapita 
sebe u tom trenutku: ,Što znači on i što on može sad da 
znači njoj, tom biću koje ljubi više nego svoju dušu, prema 
tom ,prijašnjem' i ,pravom', koji se pokajao i vratio onoj 
ženi, koju je nekad upropastio, s novom ljubavi, s ponudama 
poštenim, obećavajući preporođen i sretan život. A šta joj on, 
nesretnik, može sad dati, šta predložiti. Karamazov je sve to 
uviđao, uviđao da mu je zločin zatvorio sve putove i da je 
on tek na smrt osuđeni zločinac, a ne čovjek pred kojim je 
život! Ta ga je misao smoždila i uništila. I on se trenutno 
zadrži na jednom očajničkom planu koji je, imajući na umu 
Karamazovljev značaj morao iskrsnuti kao jedini i fatalni 
izlaz iz njegova strašnog položaja. Taj je izlaz — samouboj- 
stvo. On trči po svoje pištolje, založene kod činovnika Per- 
hotina i putem, u trku, vadi iz džepa sve svoje novce zbog 
kojih je maloprije uprskao ruke očevom krvlju. O, sada mu 
je novac potrebniji od svega: umire Karamazov, ubija se Ka- 
ramazov, ali to će se pamtiti! Nismo mi uzalud pjesnik, ni- 
smo uzalud sažegli svoj život kao svijeću zapaljenu s oba 
kraja. ,Njoj, njoj — i ondje, o, ondje ću prirediti takvu sjaj- 
nu gozbu kakve još nije bilo, neka se svi sjećaju i o njoj 
dugo pripovijedaju. Posred divlje vike, bezumne ciganske 

pjesme i plesa, dići ćemo pehar i čestitati obožavanoj ženi na 
novoj sreći, a zatim — ondje, kraj njenih nogu, razmrskati 
sebi pred njom lubanju i prekinuti svoj život. Šjetit će se ma 
kad Mitje i uvjeriti se koliko ju je ljubio Mitja, te požaliti 
Mitju!? U ovom ima mnogo slikovitosti, romantična zanosa, 
karamazovske neobuzdanosti i osjećajnosti — ali i još ne- 
čeg dugog, gospodo porotnici, nečeg što vrišti u duši, lupa 
u umu neprekidno i truje srce do smrti — a to nešto, to je 
savjest, gospodo porotnici, njen sud i strašna njena grižnja! 
Ali pištolj će sve izmiriti, pištolj je jedini izlaz i nema drugog, 
a ondje — ne znam je li Karamazov mislio u tom trenutku 
šta će biti ondje i može li Karamazov hamletovski misliti o 
tome šta će biti ondje? Ne, gospodo porotnici, oni imaju Ha- 
mlete, a mi još zasad Karamazove!« 

I sad je Ipolit Kirilovič potanko opisao Mitjine pripreme, 
scenu kod Perhotina, u trgovini, s kočijašima. On je naveo 
silesiju riječi, izraza, kretnji, što su sve potvrdili svjedoci — 
— i slika je strašno uvjerljivo djelovala na slušaoce. A oso- 
bito je djelovala cjelokupnost činjenica. Krivica tog čovjeka, 
što se pomamno i neprestano osvrtao na sve strane i koji se 
već nije nimalo čuvao, iskrsnu kao nepobitna, »A on se više 
nije imao čega čuvati« — reče Ipolit Kirilovič. — »Dva-tri 
puta umalo da nije gotovo sve priznao, čak je nagoviještao 
štošta, samo što nije do kraja izrekao (ovdje su slijedili iskazi 
svjedoka). Čak je kočijašu putem viknuo: ,Znaš li da voziš 
ubojicu? Ali doreći ipak nije mogao: morao je najprije stići u 
selo Mokro i ondje dovršiti pjesmu. Ali što, međutim, čeka 
nesretnika? Riječ je o tome da je on gotovo od prvih trenu- 
taka u Mokrom vidio i najzad shvatio da ,pravi' njegov 
suparnik možda nije više ,pravi* i da čestitanja na novoj 
sreći i njegove zdravice ne žele i ne primaju. Ali su vama, go- 
spodo porotnici, već poznate činjenice iz sudske istrage. Tri- 
jumf Karamazova nad suparnikom bio je potpun, i sad je 
— 0, sad je otpočela nova faza u njegovoj duši, i čak najstra- 
šnija faza od svih faza što ih je preživjela i što će ih pre- 
Živjeti ta duša! Pouzdano se može ustvrditi, gospodo porot- 
nici — uskliknu Ipolit Kirilovič — da se uvrijeđena priroda 
i zločinačko srce — sami sebi još nemilosrdnije osvećuju od 
kakva zemaljskog suda! I još više: sud i zemaljska kazna 
ublažuju čak kaznu prirode; one su čak prijeko potrebne 
zločinčevoj duši u tom trenutku kao spas od očajanja, jer 
ja ne mogu ni zamisliti onaj užas i one moralne patnje Ka- 

ramazovljeve kad je saznao da ga ona ljubi, da zbog njega 
odbacuje svog ,prijašnjeg' i ,pravog? i da njega, njega Mi- 
tju, zove sa sobom u preporođen život i obećava mu sreću, i 
to kad? Kad se za njega već sve svršilo i kad se ništa nije 
moglo učiniti! Ovom zgodom učinit ću uzgred jednu za nas 
vrlo važnu napomenu zbog objašnjenja prave suštine tadaš- 
njeg optuženikova raspoloženja: ta žena, ta njegova ljubav 
sve do te posljednje minute, čak sve do trenutka hapšenja, 
bila je za nj biće nedostiživo, strastveno žuđeno, ali nedo- 
hvatno. Ali zašto, zašto se nije onda ustrijelio, zašto je na- 
pustio namjeru i čak zaboravio gdje mu se nalazi pištolj? A 
vidite, baš ta strastvena žeđ za ljubavlju i ta nada da će je 
ondje ugasiti, suzdržale su ga. U omaglici orgija on se pri- 
lijepio uz svoju ljubljenu, koja je također s njim orgijala i 
bila prekrasna i zavodljiva kao nikad — i nije se odmicao 
od nje, naslađivao se njome, nestajao pred njom. Ta stras- 
tvena žudnja mogla je čak ugušiti u njemu na trenutak ne 
samo strah od tamnice nego i samu grižnju savjesti! Na tre- 
nutak, o, samo na trenutak! Zamišljam tadašnje raspoloženje 
zločinčeve duše u neumoljivoj ropskoj podređenosti trima e- 
lementima koji su je potpuno prigušili: prvo, pijanstvo, dim 
i galama, topot plesa, cika pjesme i ona, ona, sva crvena od 
pića, kako pjeva i pleše i smije mu se pijana! Drugo, daleka 
misao koja ga hrabri da je kobni rasplet još daleko ili bar 
nije blizu — tek će ujutro doći i odvesti ga. Dakle, još ne- 
koliko sati, a to je mnogo, užasno mnogo! Za nekoliko sati 
dade se Štošta smisliti. Mislim da se u njemu dešavalo nešto 
nalik na ono kad zločinca vode na pogubljenje, na vješala: 
još se moraju provesti kroz dugačku ulicu, pa još korakom, 
posred tisuća ljudi, zatim će skrenuti u drugu ulicu i tek na 
kraju te druge ulice nalazi se strašni trg! Meni se čini da 
mora osuđenik na početku tog putovanja, sjedeći na sramot- 
nim kolima, osjećati da je pred njim beskonačan život. Ali, gle, 
međutim, promiču kuće, kola neprestano kreću dalje — o, to 
nije ništa, do zaokreta u drugu ulicu još je vrlo daleko, i on 
još neprestano gleda srčano desno i lijevo u te tisuće rado- 
znalih i bešćutnih ljudi koji su se upili u njega pogledima, i 
njemu se još neprestano čini da je on isto takav čovjek kao i 
oni. Ali evo već i zavoja u drugu ulicu, 0, to nije ništa, ni- 
šta, još preostaje cijela ulica. I ma koliko promaklo kuća, 
on će neprestano misliti: ,Još je preostalo dosta kuća? I 
tako sve do kraja, sve do trga. Ovako je, mislim, bilo onda 

i Karamazovu. ,Još nisu ondje gotovi", misli on, ,i još se može 
nešto pronaći, o, još ima vremena da se sastavi plan obrane, 
smisli otpor, a sad, sad — sad je ona tako divna U nje- 
govoj je duši mračno i strašno, ali on, međutim, dospijeva 
da odijeli na stranu polovicu novca i da ih negdje sakrije — 
inače ne mogu da objasnim sebi kamo je mogla nestati cijela 
polovica od one tri tisuće što ih je maloprije uzeo ispod očeva 
jastuka. On nije u Mokrom prvi put, on je ondje već tere- 
venčio dva dana i dvije noći. Poznata mu je ova stara velika 
drvena kuća, sa svim šupama i galerijama. Pretpostavljam, 
naime, da je on onda sakrio jedan dio novca, i to u toj kući, 
nešto prije hapšenja, u kakvu pukotinu ili rasjelinu, pod ka- 
kvu podnicu, gdjegod u kut, pod krov — zbog čega? Kako 
zbog čega? Karastrofa može, dakako, nastupiti odmah, još ni- 
smo razmislili kako ćemo je dočekati, a nismo ni imali kad, 
a 1 šumi u glavi, a i njoj nas nešto vuče, pa, a novci — novci 
su uvijek potrebni! Čovjek s novcima svuda je čovjek. Možda 
će vam se ova opreznost u ovom trenutku učiniti neprirod- 
nom? Ali on nas sam uvjerava da je još prije mjesec dana, 
također u jednom vrlo uzbudljivom i kobnom trenutku, odi- 
jelio od tri tisuće polovicu i zašio u kesicu, iako to, dakako, 
nije istina, što ćemo odmah i dokazati, ipak je ta ideja Ka- 
ramazova poznata, on ju je držao na umu. I još više, kad 
je poslije tvrdio istražitelju da je odijelio tisuću 1 po u kesicu 
(koja nije nikad postojala), onda je možda i izmislio tu ke- 
sicu, ondje na mjestu, u jednom trenutku, i to zato što je pri- 
je dva sata, zbog nadahnuća koje ga je iznenada ozarilo, o- 
dijelio polovicu novca i sakrio negdje u Mokrom, za svaki 
slučaj do jutra, samo da nije u njega. Dvije provalije, gospo- 
do porotnici, sjetite se da Karamazov može da računa na 
dvije provalije, i to u isti čas! Mi smo tražili u onoj kući, 
ali nismo našli. Možda je taj novac još i sad ondje, a možda 
je sutradan nestao, i sad je u optuženika. Zaista smo ga uhap- 
sili kraj nje, klečao je pred njom, ona je ležala na postelji, 
a on pružao prema njoj ruke i toliko se bio zanio u tom 
trenutku da nije ni čuo dolazak onih koji su ga uhapsili. On 
nije dospio da u svom umu spremi bilo kakav odgovor. I on 
1 njegov um bili su zatečeni.« 

»I sad on stoji pred svojim sucima, pred onima koji će od- 
lučiti o njegovoj sudbini. Gospodo porotnici, ima trenutaka 
kada nam u vršenju dužnosti biva strašno pred čovjekom, 
strašno i zbog čovjeka! To su minute promatranja onog na- 

gonskog užasa kada zločinac već vidi da je sve propalo, ali 
se još jednako bori, još jednako namjerava da se bori s vama. 
To su trenuci kada svi nagoni samoobrane odjednom ustaju 
u njemu i on, hoteći da spasi sebe, gleda u vas prodornim, 
ispitljivim i patničkim pogledom, hvata vaš pogled i ispituje 
vaše lice, vaše misli, čeka s koje će se strane navaliti, i stvara 
odmah u svom uzdrhtalom umu tisuće planova, ali se ipak 
boji da govori, boji se da ne izlane. Ti momenti poniženja 
čovječje duše, taj njen križni put, ta nagonska žudnja za 
spasom — užasni su i izazivaju ponekad drhtanje i samilost 
prema zločincu čak i kod sudaca! I mi smo bili onda svjedoci 
svega toga. On je bio u početku preneražen i u užasu otelo 
mu se nekoliko riječi koje su ga osramotile: ,Krv! Zaslužio 
sam! Ali on se brzo savladao. Što da kaže, kako da odgo- 
vori — sve to nije bilo zasad u njega još spremno, ali spre- 
mno je bilo samo prazno odricanje: ,Nisam kriv očevoj smr- 
ti! "To je zasad naša ograda, a ondje, iza ograde, možda 
ćemo još podići kakvu barikadu. Žuri se da svoje prve povike, 
koji ga sramote, pretječući naša pitanja, razjasni time što 
sebe okrivljuje jedino zbog smrti sluge Grigorija. ,Toj sam 
krvi kriv, ali tko je ubio,oca, gospodo, tko ga je ubio? 'Tko 
ga je mogao ubiti, ako nisam ja? Čujete li to: on pita nas, nas 
koji smo upravo došli da ga isto pitamo! Čujete li riječcu 
kojom istrčava, ,ako nisam ja, nagonsko lukavstvo, tu na- 
ivnost i tu karamazovsku nestrpljivost? Nisam ja ubio, a ti 
i ne misli da sam ja: ,Htio sam ga ubiti, gospodo, htio ubiti", 
priznaje on brže-bolje (žuri se, 0, strašno se žuri!) ,ali ipak 
nisam kriv, jer ga ja nisam ubio! On nam potvrđuje da ga 
je htio ubiti: sami, kaže, vidite kako sam iskren, i zato vje- 
rujte odmah da ga ja nisam ubio. O, u takvim slučajevima 
biva zločinac ponekad nevjerojatna lakouman i lakovjeran. 
Ali sad mu je, kao sasvim slučajno, stavila predistraga jedno 
prostodušno pitanje: ,A da nije Smerdjakov ubio? I dogo- 
dilo se ono što smo očekivali: on se strašno rasrdio što smo ga 
pretekli i iznenada uhvatili, jer još nije dospio da se pripre- 
mi, da izabere i ulovi taj trenutak u kojem bi optužba pro- 
tiv Smerdjakova bila najvjerojatnija. Po prirodi svojoj bacio 
se odmah u krajnost i stao nas uporno uvjeravati da Smerd- 
jakov nije mogao ubiti, da on ne može ubiti. Ali ne vjerujte 
mu, to je samo lukavstvo: on se još nipošto ne odriče Smerd- 
jakova, baš naprotiv, on će ga još optužiti, jer nema nikoga 
drugog koga bi mogao optužiti, ali on će to učiniti u drugom 


435 


trenutku, jer zasad nije uspio. On će optužiti možda tek su- 
tra ili čak poslije nekoliko dana, kad nađe zgodan trenutak 
u kojem će nam doviknuti: ,Vidite li, ja sam poricao upornije 
nego vi da je Smerdjakov ubio, čega se sigurno sjećate, ali 
sad sam se i ja uvjerio da je on ubio, i kako da nije on? A 
dotle on pada u mračno i razdražljivo poricanje, međutim 
mu nestrpljivost i gnjev došaptavaju najnevještije i najnevje- 
rojatnije objašnjenje o tome kako je zavirio kroz očev pro- 
zor i kako se s poštovanjem udaljio od prozora. A što je gla- 
vno, on još ne zna okolnosti i opseg iskaza Grigorija koji 
se bio osvijestio. Prelazimo na pregled i istragu. Istraga ga 
ljuti ali i ohrabruje: nisu našli cijele tri tisuće, nego tek tisu- 
ću i po. I, razumije se, tek u tom trenutku bijesne šutnje i 
poricanja javlja se u njegovoj glavi prvi put u Životu ideja 
o kesici. Nema sumnje, on sam shvaća svu nevjerojatnost iz- 
mišljotine i napreže se, strašno se napreže kako da je učini 
vjerojatnijom i napravi od nje cijeli pravi roman, U takvim 
je slučajevima prvi i najglavniji zadatak istrage — ne dati 
mu da se spremi, poklopiti ga iznenada, da zločinac iznese 
svoje najiskrenije ideje u svoj njihovoj prostodušnosti, nevje- 
rojatnosti i proturječju. A nagnati zločinca da govori, može 
se jedino ako mu se iznenada i sasvim neočekivano priopći 
kakva nova činjenica, kakva okolnost koja ima kolosalno 
značenje, ali za koju on nije do sada znao niti ju je mogao 
naslutiti. Tu činjenicu držali smo u pripravi, o, već odavno 
U pripravi: to je iskaz sluge Grigorija, koji se osvijestio, o 
otvorenim vratima na koja je istrčao optuženi. Na ta vrata 
je on sasvim zaboravio, a da ih je Grigorij mogao vidjeti, to 
nije ni slutio. Efekt je bio kolosalan. On je skočio i odjedan- 
put nam doviknuo: ,Smerdjakov je ubio, Smerdjakov! i eto 
izdao je svoju potajnu, svoju temeljnu misao u najnevjerojat- 
nijem obliku, jer Smerdjakov je mogao ubiti tek poslije pošto 
je on Grigorija oborio i pobjegao. Kad smo mu priopćili da 
je Grigorij vidio otvorena vrata prije svog pada i da je, izla- 
zeći iz svoje spavaće sobe, čuo gdje Smerdjakov stenje iza 
pregrade — Karamazov je zbilja bio satrven. Suradnik moj, 
naš poštovani i oštroumni Nikolaj Parfenovič, rekao mi je 
poslije da ga je u tom trenutku žalio do suza. I vidite, tog 
trenutka, da to popravi, požurio se da nam priča o toj čuve- 
noj kesici; pa nek bude, pomisli, čujte i ovu priču! Gospodo 
porotnici, ja sam već izložio svoje misli, zbog čega držim 
svu tu izmišljotinu o novcu, ušivenu prije mjesec dana u tu 

kesicu, ne samo za glupost, nego i za najnevjerojatniju. izmi- 
šljotinu, koja se mogla u ovom slučaju pronaći. Sve kad bi 
se htjeli kladiti može li se reći i iznijeti nešto nevjerojatnije 
— ni onda se ne bi moglo izmisliti nešto gore. Ovdje može- 
mo, što je najglavnije, ušutkati i u prah satrti likujućeg ro- 
mansijera pojedinostima, i to onim čistim pojedinostima koji- 
ma uvijek toliko obiluje stvarnost i koje uvijek, kao tobože 
sasvim neznatne i nepotrebne sitnice, ignoriraju ti nesretni i 
slučajni autori, te im čak gotovo nikad i ne padaju na pa- 
met. O, njima je u tom trenutku stalo do toga, njihov um 
stvara samo grandioznu cjelinu — i gle, usuđuju se da im 
dolaze s tim sitnicama! Ali time ih i ulove! Stave optuženiku 
pitanje: ,Onda, a gdje ste izvoljeli uzeti materijal za vašu 
kesicu, tko vam ju je sašio?' — ,Sam sam je sašio? — ,A 
gdje ste dobili platna? Optuženik je već uvrijeđen, drži da 
su to sitnice koje ga vrijeđaju, i to, vjerujete li, iskreno, iskre- 
no! Ali svi su oni takvi, ,Oderao sam od svoje košulje“ — 
— Divota. Dakle, sutra ćemo naći među vašim rubljem ovu 
košulju od koje je komadić oderan. I pomislite, gospodo 
porotnici, kad bismo mi zaista našli tu košulju (a kako da 
je ne nađemo u njegovu kovčegu ili ormaru, ako je ta košu- 
lja zaista postojala) — to bi bila već činjenica, opipljiva či- 
njenica u prilog istinitosti njegova iskaza! Ali on to ne može 
zamisliti. — ,Ne sjećam se, možda nisam od svoje košulje; 
sašio sam u gazdaričinu kapu. — ,U kakvu kapu? — 
»Uzeo sam je u nje, ležala je kod nje na zemlji, stari pamučni 
dronjak. — ,I vi se toga sigurno sjećate? — ,Ne, ne sjećam 
se baš sigurno... I on se srdi, srdi, a međutim, pomislite: 
kako se ne bi toga sjećao? Čovjek u najstrašnijim trenucima, 
recimo, kad ga vode na gubilište, zapamti baš te sitnice. On 
će sve zaboraviti, kakav zelen krov, što mu je uz put pro- 
makao ispred očiju ili čavku na križu — to će zapamtiti. 
Kad je šio svoju kesicu, sigurno se krio od ukućana, i zato 
bi se svakako morao sjećati kako je strašno patio od poni- 
ženja i straha radi igle u ruci da tko ne uđe 1 da ga ne za- 
tekne u poslu; kako je na prvo kucanje skakao i bježao za 
pregradu (u njegovu stanu ima pregrada)... Ali, gospodo po- 
rotnici, zašto vam sve ovo spominjem, sve ove potankosti, 
sitnice! — uskliknu odjedanput Ipolir Kirilovič, — A, evo, 
zato što optuženi ostaje još uvijek tvrdokorno kod svoje glu- 
posti! A cijela ova dva mjeseca, sve od one po nj kobne noći 
nije ništa objasnio, nije pridodao svojim fantastičnim iskazi- 

ma i jednu realnu okolnost koja bi mogla što objasniti; sve 
su to, misli on, sitnice, a vi vjerujte na riječ! O, mi bismo 
rado vjerovali, mi smo željni da vjerujemo, makar i samo na 
riječ! Zar smo mi šakali, žedni ljudske krvi? Dajte, pokažite 
nam ma samo jednu činjenicu koja govori u prilog optuženi- 
ku, i mi ćemo se obradovati — ali opipljivu činjenicu, realnu, 
a ne zaključke koji se donose prema izrazu optuženikova lica, 
ili pak iskaz da je on, kad se lupa u prsa, zaista htio upozo- 
riti na kesicu, i to još u mraku. Mi ćemo se obradovati 
novoj činjenici, mi ćemo prvi odustati od optužbe, požurit 
ćemo se da odustanemo. Ali sad vapi pravednost, i mi smo 
odlučni i mi se ničega ne možemo odreći.« Sad Ipolit Kiri- 
lovič prijeđe na završetak. Bio je kao u groznici, vapio je 
zbog prolivene krvi, očeve krvi, koga je ubio sin »u niskoj 
namjeri da ga orobi«. On je odlučno upozoravao na tragičnu 
i vapijuću cjelokupnost činjenica. »I ma šta mi čuli od optu- 
ženikova branitelja, čuvenog sa svog talenta (Ipolit Kirilovič 
nije mogao da se suzdrži), ma kako se lijepe i dirljive riječi 
ovdje zaorile, koje će dirnuti u vaše osjećaje — sjetite se ipak 
da se vi u ovom trenutku nalazite u svetištu našeg pravosuđa, 
Sjetite se da ste zaštitnici naše pravde, zaštitnici naše svete 
Rusije, njenih temelja, njene porodice i svega što joj je sveto! 
Jest, vi predstavljate ovdje u ovom trenutku Rusiju, i vaša 
presuda neće se čuti samo u ovoj dvorani, već po svoj Rusiji, 
i cijela Rusija saslušat će vas kao svoje zaštitnike i suce, te 
će biti vašom presudom ili ohrabrena ili potištena. Ne mu- 
čite Rusije i njena uzdanja, kobna naša trojka leti strelovito 
i možda u propast. I odavno se već po svoj Rusiji pružaju 
ruke i pozivaju da zaustave bijesnu i očajnu trojku. Iako 
se još zasad uklanjaju u stranu ostali narodi ispred trojke 
koja vrtoglavo juri, ne čine to možda iz nekog poštovanja 
prema njoj, kako to hoće pjesnik, već prosto od užasa — 
— to treba da uočite. Od užasa, a možda i od gnušanja, 
ali i to je ioš dobro što se uklanjaju, a šta, ako, recimo, odlu- 
če da se ne uklanjaju, te stanu kao čvrst zid ispred aveti 
koja juri, pa sami zaustave ludu trku naše razuzdanosti da 
spase sebe, prosvjetu i civilizaciju! Te uznemirene glasove već 
ste čuli iz Evrope. Oni već počinju da grme. Ne dovodite ih 
u iskušenje, ne raspirujte njihovu sve veću mržnju zbog pre- 
sude koja bi oslobodila ubojicu rođenog oca!« 

Jednom riječi, Ipolit Kirilovič, iako se bio posve zanio, 
ipak je svršio patetički — i zaista se njegov govor neobično 

dojmio slušaoca. Kad završi svoj govor, iziđe žurno 1, po- 
navljam, skoro pade u drugoj sobi u nesvijest. Dvorana nije 
pljeskala, ali su ozbiljni ljudi bili zadovoljni. Jedino gospo- 
đe nisu bile sasvim zadovoljne, ali njima se ipak dopala kra- 
snorječivost, to više što se one nisu nimalo bojale posljedi- 
ca i sve su očekivale od Fetjukoviča: »Napokon će uzeti 
riječ i sve pobijediti!« Svi su pogledali Mitju; on je za cijelog 
tužiočevog govora sjedio Šutke, stisnutih šaka i zubi i obo- 
rene glave. Tek bi ponekad podigao glavu i osluškivao. O- 
sobito kad je govorio o Grušenjki. Kad je tužlac iznio Raki- 
tinovo mišljenje o njoj, na licu mu je zatitrao preziran i pako- 
stan osmijeh te je dosta glasno rekao: »Bernard!« A kada je 
cpet Ipolit Kirilovič pričao kako ga je ispitivao i mučio u 
Mokrom, Mitja je podigao glavu i slušao strašno radoznalo. 
Na jednom mjestu u govoru kao da je htio da skoči i da nešto 
vikne, ali se ipak svladao i samo prezirno slegao ramenima. 
O samom završetku govora, a osobito o tužiočevim pothvati- 
ma u Mokrom, prilikom zločinčeva preslušavanja, kod nas 
se poslije u društvu mnogo govorilo i mnogi su ismijavali 
Ipolita Kiriloviča: »Nije se mogao suzdržati«, rekoše, »a da 
se ne pohvali svojim sposobnostima.« Rasprava bi prekinuta 
ali na vrlo kratko vrijeme, na četvrt sata, ili najviše na dva- 
deset minuta. U publici su se čuli razgovori i povici. Neke 
sam zapamtio: 

— Ozbiljan govor! — namrgođeno napomenu gospodin u 
jednoj skupini. 

— Psihologije je vrlo mnogo namljeo — začu se drugi 
glas. 

-— Ali sve je istina, nepobitna istina. 

— Jest, u tome je majstor. 

— Izbrojio je na kraju. 

— Inas je, 1 nas je zbrojio — priključio se treći glas. — 
Na početku govora, sjećate li se da smo svi isti kao i Fjodor 
Pavlovič? 

— Ina kraju također. Ali je onda rekao glupost. 

— Ibilo je dosta nejasnosti. 

— Malo se zanio. 

— Nepravedno je, nepravedno. 

— Svejedno, ali je ipak vješto. Dugo je čekao čovjek i sad 
je, eto, rekao svoje, he-he! 

— A šta će branitelj reći? 

U drugoj grupi: 

— A u petrogradskog je bez potrebe dirnuo — »koji će 
dirnuti u vaše osjećaje«, sjećate li se? 

— Jest, to nije nimalo vješto, 

— Prenaglio se. 

— Nervozan čovjek. 

— Vi se smijete, a kako je optuženiku? 

— Jest, kako je Mitjenki? 

— A šta li će branitelj reći? 

U trećoj grupi: 

— Kakva je ono gospođa, s lornjetom, debela, koja na 
kraju sjedi? 

— Nekakva generalica, raspuštenica, ja je poznajem. 

— Aha, s lornjetom. 

— Starudija. 

— Nije, vrlo je pikantna. 

SI Do nje, dva mjesta dalje, sjedi plavuša, ta mi se bolje 
sviđa. 

— Vješto su ga onda u Mokrom iznenadili, je li? 

— Svakako vješto. Opet je to ispričao. A koliko puta je 
već to isto po kućama pričao. 

— Ni sad se nije mogao suzdržati. Samoljublje, 

— Uvrijeđen čovjek, he-he. 

— I osjetljiv čovjek. Prepuno retorike, a i rečenice su mu 
dugačke. 

— A i plaši, jeste li primijetili, plaši. Sjećate li se onog 
o trojci? »Ondje su Hamleti, a kod nas su još Karamazovi!« 
To mu je ispalo vješto. 

— Kadi liberalizmu. Boji se! 

— Ai advokata se boji. 

— Zbilja, šta će reći gospodin Fetjukovič? 

— Pa, rekao što mu drago, ali naše seljake neće smotati. 

— Mislite li? 

U četvrtoj grupi: 

— Ali ono o trojci bilo je dobro, mislim, kad je govorio 
o narodima. 

— A ono je istina, sjećaš li se, kad veli da narodi neće 
čekati. 

— Kako to? 

— U engleskom parlamentu ustao je već prošle sedmice je- 
dan član i upitao ministarstvo o nihilistima: nije li već vri- 
jeme da se pritegne barbarska nacija i da nas obrazuju. Ipo- 

lit je na njega ciljao, ja znam da je na njega, on je o tome 
još prošle sedmice govorio. 

— Gdje bi to šljuke?! 

— Kakve šljuke? Kako, gdje bi? 

— Zatvorit ćemo Kronštat i nećemo im dati žita. Gdje 
će ga dobiti? 

— A u Americi. Sad Amerika izvozi. 

— Ne govori gluposti. 

Ali zvonce zazvoni i svi poletješe na svoja mjesta. Fetju- 
kovič se uspe na tribinu. 


X 
BRANITELJEV GOVOR. BATINA S DVA KRAJA 


Sve se stiša kad padoše prve riječi čuvenog govornika. Ci- 
jela dvorana upre oči u njega. Otpoče otvoreno, jednostavno, 
uvjerljivo, ali bez ikakva zanosa. Nije nastojao da bude 
krasnorječiv, patetičan ni da mu iz riječi izbija osjećajnost. 
To je bio čovjek koji je uzeo riječ u intimnom društvu isto- 
mišljenika. Glas mu je bio divan, zvučan i simpatičan, i čak 
i u glasu kao da je zvučalo već nešto iskreno 1 prostodušno. 
A svima je bilo odmah jasno da se govornik može podići do 
prave patetike i »lupiti po srcima neslućenom snagom.ž« Mo- 
žda je govorio nepravilnije od Ipolita Kiriloviča, ali bez 
dugačkih rečenica i točnije. Nešto se nije svidjelo gospođama: 
on je neprestano nekako grbio leđa, osobito u početku govora, 
ali ne kao da se klanja, već kao da stremi i leti prema svo- 
jim slušaocima, pri čemu bi se nagnuo polovicom svojih du- 
gačkih pleća kao da se na sredini njegovih dugačkih uzanih 
leđa nalazi nekakva šarka koja se može saviti gotovo 
pod pravim kutom. U početku je govorio nekako isprekidano, 
kao bez sisterna, kao da uzima činjenice pojedinačno, a na 
kraju je ispala cjelina. Njegov bi se govor mogao razdijeliti 
na dva dijela: prvi je dio — kritika, pobijanje optužbe, po- 


S Šljuka može u ruskom značiti glupana; ovdje se kanda cilja na En- 
gleze. 
1 Riječi iz Puškinove pjesme »Odgovor anonimnom«. 

nekad pakosno i sarkastično. Ali u drugom dijelu govora kao 
da je odjedanput promijenio i ton, pa čak i sam način govora 
i odjedanput se uzdigao do patetike, a dvorana kao da js to 
jedva dočekala i sva zadrhtala od ushita. On je prosto prišao 
slučaju i otpočeo time da je polje njegova rada Petrograd, 
ali da ovo nije prvi put što posjećuje gradove u Rusiji u ci- 
lju da obrani optuženike, ali takve o čijoj je nevinosti ili 
uvjeren ili je naslućuje. »A tako je isto i u ovom slučaju — 
objasni on. — Već i iz prvih novinskih dopisa nazreo 
sam nešto povoljno po optuženika, što me je neobično 
začudilo. Jednom riječi, mene je prije svega zainteresirala 
izvjesna pravna činjenica koja se, istina, često ponavlja u 
sudskoj praksi, ali, čini se, nikad u tolikoj punoći i s takvim 
značajnim osobitostima kao u konkretnom slučaju. Tu či- 
njenicu morat ću formulirati tek na kraju mog govora, kad 
završim riječ, ali, međutim, reći ću svoju misao na samom 
početku, jer imam tu slabost da predmetu pristupam pravo, 
ne težeći za efektima i ne računajući na dojmove. To je, 
možda, s moje strane loš račun, ali je zato iskreno. Ta je 
moja misao, moja formula — ova: porazna cjelokupnost či- 
njenica protiv optuženika, ali nema ni jedne činjenice koja 
bi mogla izdržati kritiku, ako se razmatra pojedinačno, sa- 
ma za sebe! Prateći dalje glasove i novine, u meni se sve jače 
utvrđivala misao, i iznenada dobih od optuženikovih rođaka 
poziv da ga branim. Ja sam se odmah požurio ovamo i ovdje 
sam se napokcn uvjerio. Eto, da razbijem tu strašnu cjelo- 
kupnost činjenica i iznesem neodrživost i fantastičnost svake 
pojedine činjenice koja tereti optuženika, primio sam se 
obrane ovog slučaja.« 
"Tako otpoče branitelj i odmah zatim nastavi: 


»Gospodo porotnici, ja sam ovdje čovjek stran. Sve doj- 
move primio sam bez predrasuda. Optuženik, značaja pla- 
hovita i neobuzdana, nije me još nikad uvrijedio, kao mo- 
žda stotine osoba u ovom gradu, zbog čega su mnogi već 
unaprijed neraspoloženi protiv njega. Dakako, i ja priznajem 
da je opravdano uzbuđen moralni osjećaj ovdašnjeg društva: 
optuženik je plahovit i neobuzdan. Ali njega su, međutim, 
u ovdašnjem društvu primali, i čak je bio prijateljski doče- 
kivan i u samoj porodici neobično talentiranog tužioca. (Nota 
bene. Kod tih riječi začula se u publici dva-tri smijeha koja 
su bila brzo ušutkana, ali su ih ipak svi čuli. Svi su kod nas 
znali da je tužilac primao Mitju preko volje i samo zato što 

ga je zbog nečega držala zanimljivim tužiočeva gospođu —- 
dama neobično čestita i poštovana, ali fantastična i svojegla- 
va, koja je voljela u nekim slučajevima, a osobito u sitnica- 
ma, da oponira svome mužu, Mitja ih je, uostalom, malokad 
i posjećivao). Ali zato ću se ipak usuditi ustvrditi — produži 
branitelj — da je čak i u tako slobodnom umu i kod tako 
pravednog značaja, kakav je u moga protivnika, mogla za- 
ostati neka predrasuda u odnosu na moga klijenta. Povri- 
jeđen moralni, a još više estetski osjećaj, biva kadšto neumo- 
ljiv. Razumije se, u neobično talentiranoj optužbi svi smo 
čuli strogu analizu značaja i optuženikovih postupaka, strog 
kritički odnos prema slučaju, a, što je glavno, iznesene su 
takve psihološke dubine, kako bi se objasnila suština, da do 
takva duboka pronicanja ne bi moglo uopće doći, kad bi 
postojala i najmanja namjera i pakosna predrasuda u odnosu 
na osobu optuženika, Ali ima nešto što je čak pogibeljnije 
u ovakvim slučajevima i od najvećih pakosti i predrasuda u 
odnosu na slučaj, Naime, ako nas, na primjer, zanese neka, 
tako da kažem, umjetnička igra, potreba umjetničkog stva- 
ranja, tako da kažem, pričanje romana, osobito pored bogat- 
stva psiholoških darova kojima je bog obdario naše sposobno- 
sti. Još u Petrogradu, još dok sam se spremao ovamo upozorili 
su me — ai sam sam znao bez ikakva upozorenja — da ću 
naići ovdje u protivniku duboka i finoga psihologa, koji je 
zbog tog svog svojstva već davno stekao neki osobiti glas u 
našem još mladom pravničkom svijetu. Ali psihologija, go- 
spodo, iako je duboka, ipak naliči na batinu s dva kraja (u 
publici smijurenje). O, vi ćete mi, razumije se, oprostiti moju 
trivijalnu usporedbu; ja nisam baš veliki majstor u krasno- 
rječitosti. Ali, međutim, jedan primjer — uzimam iz govora 
tužiočeva prvi koji mi je pao na um. Noću, u vrtu, bježeći, 
penje se optuženik preko plota i obara mjedenim tučkom slu- 
gu koji ga je ščepao za noge. Poslije toga odmah skače dolje 
u vrt i bavi se cijelih pet minuta oko -oborenog, nastojeći da 
se uvjeri: je li ga ubio ili nije? I, eto, tužilac neće nipošto da 
vjeruje u istinitost optuženikova iskaza; on kaže, »je li mo- 
guća takva osjetljivost u takvu trenutku, ta to je nepriro- 
dno, nego je skočio dolje jedino zato da se uvjeri: je li živ ili 
je ubijen jedini svjedok njegova zločina, a time je, dakle, 
posvjedočio da je on izveo zločin, jer nije mogao da skoči 
dolje u vrt zbog kakva druga razloga, nagona ili osjećaja.« 
To je psihologija. Ali uzmimo tu istu psihologiju i primije- 

nimo je na isti slučaj, ali samo s drugog kraja, onda će izaći 
nešto drugo, što je isto toliko vjerojatno. Ubojica skače do- 
lje iz opreza da se uvjeri je li svjedok živ ili nije, a ovamo 
je taj čas ostavio u kabinetu svog oca koga je ubio, po svje- 
dočanstvu samog tužioca, protiv sebe kolosalan dokaz u o- 
bliku poderane kuverte, na kojoj je bilo napisano da su se 
u njoj nalazile tri tisuće. ,Da je on odnio tu kuvertu sa so- 
bom, nitko na cijelom svijetu ne bi znao da je postojala ku- 
verta i da su se u njoj nalazili novci, da je, dakle, optuženi, 
ukrao novac. 'To su riječi samog tužioca. Ali, vidite, za je- 
dno mu nije dotaklo opreznosti, zbunio se čovjek, prepao i 
pobjegao, ostavio na podu dokaz, a kad je poslije dvije mi- 
nute udario i ubio drugog čovjeka, odmah se kod njega ja- 
vlja, nama u prilog, bezdušan i proračunan osjećaj opreza. 
Ali neka, neka je i bilo tako: u tome i leži finoća psihologije 
da sam u takvim okolnostima odmah krvožedan i S. 
kao kavkavski orao, a iduće minute slijep i plašljiv kao bi- 
jedna krtica. Ali, ako sam već toliko krvožedan, bešćutan 1 
proračunat da sam poslije ubojstva skočio dolje samo zbog 
toga da vidim je li živ svjedok protiv mene ili nije, onda, re- 
kao bih, zašto da se natežem punih pet minuta s tom svojom 
novom žrtvom i naprtim sebi na vrat možda još i nove svje- 
doke? Zašto da kvasim rubac brišući krv s slava oborenoga, 
pa da poslije taj rubac posluži protiv mene kao dokaz? Ne, 
ako sam već toliko oprezan i bešćutan, zar ne bi bilo bolje da 
sam onda, kad sam skočio dolje, lupio oborenog slugu tim 
istim tučkom još nekoliko puta po glavi da ga najzad dotučem 
i, umorivši svjedoka, skinuo sa srca svaku brigu? I, najzad, 
skačem dolje da se uvjerim je li živisvjedok protiv mene ili 
nije, i ostavljam odmah ondje na stazici drugog svjedoka, 
naime onaj isti tučak što sam zgrabio kod one dvije Žene 
koje ga mogu u svako doba prepoznati kao svoj i posvjedoči- 
ti da sam ga od njih dobio. I nikako ga nisam izgubio na 
stazici, ispustio u rastresenosti i zbunjenosti: nikako, ja sam 
odbacio svoje oružje, jer su ga našli na neko petnaest koraka 
dalje od onog mjesta gdje je bio oboren Grigorij. Sad se pita: 
zašto je tako učinio? A učinio je, vidite, baš zato jer mu je 
bilo teško što je ubio čovjeka, starog slugu, a poslije je u 
ljutini odbacio tučak kao oružje ubojstva; drukčije nije mog- 
lo biti, jer zašto bi ga onda odbacio iz sve snage? Ako je 
mogao da osjeti bol i sažaljenje što je ubio čovjeka, mogao je 
to samo zato što nije ubio oca. Da je ubio oca, ne bi iz sa- 

žaljenja skočio dolje do drugog oborenog čovjeka, onda bi 
bio obuzet sasvim drugim osjećajem, jer onda mu ne bi bilo 
do sažaljenja već do vlastitog spasa, i tako bi, razumije se, 
i bilo. On bi mu, naprotiv, ponavljam, posve smrskao glavu, 
a ne bi se mučio oko njega pet minuta. Sažaljenje i dobrota 
pojavili su se samo zato što je njegova savjest bila prije toga 
čista. Ovo je, sigurno, sasvim druga psihologija. Ja sam, go- 
spodo porotnici, sad i sam namjerno pribjegao psihologiji da 
očigledno dokažem kako se iz nje može izvesti sve šta hoćete. 
Sve zavisi o tome u kakvim je rukama. Psihologija zavodi i 
najozbiljnije ljude da pričaju romane, i to sasvim nehotice. 
Mislim, gospodo porotnici, na izlišnu psihologiju i njenu dje- 
lomičnu zloupotrebu.« 

Sad se opet začu u publici smijanje kao znak odobravanja 
i sve na tužiočev račun. Neću iznositi potanko cijeli brani- 
teljev govor, navest ću iz njega tek neka mjesta, neke glav- 
nije točke. 


XI 
NIJE BILO NOVCA. NIJE BILO GRABEŽA 


U braniteljevu govoru bila je jedna točka koja je sve izne- 
nadila — naime, potpuno poricanje da su postojale te tri 
tisuće rubalja, pa, dakle, i mogućnost grabeža, 

»Gospodo porotnici, — nastavi branitelj — u konkretnom 
slučaju iznenađuje svakog stranca i čovjeka bez predrasuda 
jedna značajna neobičnost: optužba zbog grabeža, ali i svaka 
nemogućnost da se faktički i dokaže što je zapravo bilo ugrab- 
ljeno? Ugrabljeni su, kažu, novci, naime tri tisuće — a jesu 
li oni zaista postojali — to nitko ne zna. Prosudite: prvo i 
prvo, kako smo znali da su bile tri tisuće i tko ih je vidio? 
Vidio ih je i izjavio da su bile u kuverti s natpisom — jedi- 
no sluga Smerdjakov. On je to priopćio još prije katastrofe 
optuženom i njegovu bratu Ivanu Fjodoroviču, O tome je 
bila obaviještena i gospođa Svjetlova. Ali sve te tri osobe, 
međutim, nisu vidjele tog novca, vidio ga je opet samo Smcrd- 
jakov. Ali ovdje nastaje pitanje samo od sebe: ako je istina 

da je novac bio i da ga je vidio Smerdjakov, kad ga je on po- 
sljednji put vidio? A šta onda, ako je gospodin izvadio taj 
novac iz postelje i opet ga metnuo u kutiju, a nije njemu re- 
kao? Pazite dobro, po riječima Smerdjakova novci su se na- 
lazili u postelji pod jastukom; optuženik ih je morao izvaditi 
ispod jastuka, a međutim, postelja uopće nije bila zgužvana, 
što je doslovno uvedeno u zapisnik. Kako je to mogao učiniti 
optuženik a da nije uopće zgužvao postelju i da čak nije 
okrvavljenim rukama ukaljao sasvim svježe i fino krevetno 
rublje, koje je bilo prostrto baš za tu večer? Ali, reći će nam: 
a kuverta na podu? Jest, o toj je kuverti i vrijedno govoriti. 
Maloprije sam se čak ponešto začudio: neobično talentirani 
tužilac, kad je počeo da govori o toj kuverti, odjedanput je 
sam — čujete li, gospodo, sam — iznio u svom govoru, nai- 
me na onom mjestu gdje upozorava na glupo mišljenje da je 
ubio Smerdjakov: ,Da nije bilo te kuverte, da nije ostala na 
podu kao dokaz da ju je lopov odnio sa sobom, nitko na 
cijelom svijetu ne bi saznao da je postojala kuverta i da su 
se nalazili u njoj novci i da je, dakle, optuženik odnio no- 
vac. Dakle, jedino je taj poderani komadić papira s natpi- 
som, čak po priznanju tužiočevu, poslužio da se optuženi ok- 
rivi zbog grabeža, ,inače ne bi nitko saznao da je bilo grabe- 
ža, a možda ni da je bilo novaca“ Ali, zar je jedino to, što 
je taj komadić ležao na podu, dokaz da su se u kuverti na- 
lazili novci i đa su ti novci ugrabljeni? Ali odgovaraju, vidio 
ih je Smerdjakov, ali kada, kada ih je posljednji put vidio, eto 
šta ja pitam? Ja sam govorio sa Smerdjakovom, i on mi je 
rekao da ih je posljednji put vidio dva dana prije katastrofe! 
Ali zašto ne bih ja mogao zamisliti, na primjer, ma i tu 
okolnost da je starom Fjodoru Pavloviču, kad se zaključao u 
kuću u nestrpljivu očekivanju svoje ljubljene, u dokolici od- 
jedanput palo na pamet da izvadi kuvertu i da je raspečati: 
"Ah, što" rekao je on sebi, "što je kuverta, još možda neće ni 
povjerovati, a kad joj pokažem trideset šarenih na jednoj hrpi, 
sigurno će jače djelovati, procurit će joj slina* — i on raz- 
dire kuvertu, vadi novac, a kuvertu baca na pod svojom 
rukom i, dakako, ne bojeći se da odmah ostavlja protiv sebe 
dokaz. Slušajte, gospodo porotnici, ima li išta vjerojatnije od 
te zamisli i te Činjenice? Zašto bi ovo bilo nemoguće? Ali, 
ako se moglo bilo šta slično dogoditi, onda optužba zbog gra- 
beža sama od sebe otpada; nije bilo novaca, dakle nije bilo 
ni grabeža. Ako je kuverta ležala na podu kao dokaz da su 

se u njoj nalazili novci, zašto ne bih ja mogao tvrditi obratno, 
naime, da se kuverta povlačila po podu baš zato što se u njoj 
nisu više nalazili novci koje je prije toga izvadio sam gos- 
podar. ,Jest, ali kamo su onda nestali novci ako ih je izvadio 
iz kuverte sam Fjodor Pavlovič, jer prilikom premetačine 
nisu nađeni u kući?" Prvo, u njegovoj se kutiji našao jedan 
dio novca, a drugo, on ih je mogao izvaditi još ujutro, čak 
još uoči tog dana, postupati s njima drukčije, izdati ih, poslati, 
napokon i promijeniti odluku, svoj plan operacija iz temelja, 
a da pri tom nije ni mislio da treba o tome prethodno oba- 
vijestiti Smerdjakova, A ako postoji samo mogućnost takve 
pomisli — kako je onda moguće tako tvrdoglavo i takvom 
sigurnošću optuživati optuženika da je on počinio ubojstvo 
zbog grabeža i da zaista postoji grabež? Ta mi tada stupamo 
na polje romana. Ako se ustvrdi da je neka stvar ukradena, 
onda je potrebno da se pokaže ta stvar, ili barem dokaže da 
je ta stvar postojala. A nju nije čak nitko ni vidio. Nedavno 
je u Petrogradu jedan mladić, gotovo dječak, osamnaestogodiš- 
njak, tržni raznosač, posred bijela dana ušao u jednu mjenjač- 
nicu sa sjekirom i, neobično, tipično drsko, ubio vlasnika mje- 
njačnice i odnio tisuću i po rubalja. Uhvatili su ga već poslije 
per sati i našli kod njega cijelu tisuću i po, osim petnaest ru- 
balja koje je već bio potrošio. Osim toga je izjavio pomoćnik 
na policiji, koji se poslije ubojstva vratio u dućan, ne samo 
koliko iznosi ukradena svota nego i iz kakvih se novaca sas- 
tojala, to jest, koliko je bilo novčanica šarenih, koliko modrih, 
koliko crvenih, koliko zlatnog novca i kakvog, i kod uhapše- 
nog ubojice nađene su baš te novčanice i taj zlatni novac. Uz 
to je, povrh svega i sam ubojica popunio i iskreno priznao: 
da je ubio i odnio te iste novce. To ja, gospodo porotnici, 
nazivam dokazom! Tu ja već znam, vidim, pipam novac i 
ne mogu reći da ga nema ili da ga nije bilo. A je li tako i u 
konkretnom slučaju? A, međutim, radi se o životu i smrti, o 
sudbini jednog čovjeka, ,Tako je", reći će, ,ali on je te no- 
ći terevenčio, razbacivao novac, u njega je nađeno tisuću i 
po rubalja — odakle mu taj novac? Ali baš to što je nađeno 
tek svega tisuću i po, a druga se polovica svote nije nikako 
mogla pronaći ni otkriti — baš to i dokazuje da ti novci nisu 
nikako mogli biti oni, te da nisu nikad ni bili u nekakvoj 
kuverti. Po vremenskom računu (i to po najtočnijem) predis- 
traga je doznala i dokazala da se optuženik, kad je od sluški- 
nja potrčao Perhotinu, nije vraćao kući i da nije nikamo ni 

svraćao, a zatim da se neprekidno nalazio među ljudima, pa, 
dakle, nije mogao od tri tisuće odijeliti polovicu i negdie u 
gradu sakriti. Pa ipak je baš ova kombinacija bila uzrokom 
što je tužilac mislio da su novci sakriveni negdje u pukotini 
u selu Mokrom. A da nije, gospodo, u podrumima Udolfskog 
zamka? Ali, zar nije takvo mišljenje fantastično, romantično? 
1, pazite, čim se uništi samo jedno mišljenje, to jest da je no- 
vac sakriven u Mokrom — odletjet će cijela optužba zbog 
grabeža u zrak, jer gdje je i kamo je nestala onda ta tisuća 1 
po? Kakvim je čudom mogla nestati ako je dokazano da op- 
tuženik nije nikamo svraćao? I mi smo spremni da takvim 
romanima uništimo čovječji život! Reći će: ,Ali on ipak nije 
znao objasniti gdje je uzeo tu tisuću i po, koja je u njega 
pronađena, a, osim toga, svi su znali da do te noći nije imao 
novaca“ A tko je to znao? Ta optuženik je jasno i odlučno 
izjavio otkud mu taj novac i, ako hoćete, gospodo porotnici, 
ako hoćete -— onda nije nikad moglo biti, a niti može biti 
ništa vjerojatnije od tog iskaza, i to još takva koji bi se, osim 
toga, bolje podudarao sa značajem i dušom optuženika. Optuž- 
bi se dopao vlastiti roman: čovjek slabe volje koji se odlučio 
da primi tri tisuće, koje mu je na tako sramotan način ponu- 
dila zaručnica, nije mogao, kažu, odijeliti polovicu i ušiti u 
kesicu, već, naprotiv, ako bi i ušio, parao bi je svaka dva 
dana i vadio po stotinu, te tako profućkao sve za mjesec 
dana. Vi se sjećate da je sve ovo bilo izloženo takvim tonom 
koji ne trpi prigovora. A što onda, ako se to nije možda 
tako dogodilo — što onda ako ste stvorili roman, a u njemu 
sasvim drugu osobu? A to i jest ono što ste stvorili sasvim 
drugu osobu! Možda ćete odgovoriti: ,Ima svjedoka da je on 
propio u selu Mokrom cijele te tri tisuće, što ih primio od 
gospođe Verhovceve mjesec dana prije katastrofe, i to odjed- 
nom, kao jednu kopjejku. i prema tome nije mogao da odijeli 
polovicu. Ali tko su ti svjedoci? Vjerodostojnost tih svje- 
doka već je dokazana pred sudom, Osim toga, u tuđoj ruci 
komad se uvijek čini veći. Napokon, nitko od tih svjedoka 
nije sam brojio novac, već je samo sudio odoka. Eto, svje- 
dok Maksimov, on je posvjedočio da je u optuženikovim ru- 
kama bilo dvadeset tisuća. Vidite, gospodo porotnici, kako je 
psihologija batina s dva kraja, onda mi dopustite da i drugi 
kraj primijenim, pa ćemo vidjeti hoće li biti isto.« 

»Mjesec dana prije katastrofe povjerila je gospođa Verhov- 
ceva optuženiku tri tisuće da ih pošalje poštom, ali je pitanje 


448 


jesu li mu zbilja povjerene na tako sramotan način i koji ga 
je toliko ponizivao, kako je to bilo maloprije objavljeno? Prvi 
iskaz gospođe Verhovceve o tom istom predmetu bio je sas- 
vim drugačiji, sasvim drugačiji; prilikom drugog iskaza čuli 
smo jedino uzvike bijesa i osvete, uzvike davno pritajene mr- 
žnje. Ali već samo to što je svjedokinja jedanput, prilikom 
svog prvog iskaza, govorila neistinu, daje nam prava da za- 
ključimo da i drugi njen iskaz ne mora biti istinit, Tužilac, 
neće, ne smije (njegove riječi) da se dodiruje tog romana. 
Dobro, pa neka, ni ja neću da ga se dotičem, ali ću, među- 
tim, biti slobodan da napomenem, ako čista i neobično mo- 
ralna osoba, kakva je sigurno visokopoštovana gospođa Ver- 
hovceva, ako takva osoba, velim, dopušta sebi da odjednom 
mijenja pred sudom svoj prvi iskaz u očitoj namjeri da upro- 
pasti optuženika, onda je jasno da taj njen iskaz nije bio 
učinjen nepristrano i hladnokrvno. Zar će nam poreći pravo 
da zaključimo kako je žena, koja se osvećuje, mogla u mnogo 
čemu pretjerati? Jest, pretjerati baš što se tiče one sramote i 
poruge kako mu je ponudila novac, Naprotiv, ona je novac 
ponudila tako da ga je još mogao primiti samo tako lako- 
uman čovjek kakav je naš optuženik. A što je glavno, on je 
onda računao da će naskoro dobiti od oca one tri tisuće koje 
mu prema računu duguje. 'To je bilo lakoumno, ali je on baš 
zbog svoje lakoumnosti bio tvrdo uvjeren da će mu ih otac 
dati, da će ih dobiti i da, dakle, može u svako doba otposlati 
novac koji mu je povjerila gospođa Verhovceva i tako svoj 
dug podmiriti. Ali tužilac neće nikako da dopusti da je on 
mogao onog dana, na dan optužbe, odijeliti polovicu dobi- 
venih novaca i ušiti u kesicu. ,Nije on? veli, takav značaj, 
nije mogao tako osjećati. Ali ste sami vikali da je Karamazov 
širok, sami ste vikali o dvije suprotne provalije koje može 
Karamazov da promatra. Karamazov je baš takva priroda 
s dvije strane, s dvije provalije, da se može uza svu nesavla- 
divu potrebu za orgijanjem zaustaviti, ako ga prenerazi nešto 
s druge strane. A ljubav je strana druga — baš ona nova 
ljubav što je onda planula kao barut, a za tu ljubav potreb- 
ni su novci, i potrebniji, o, kudikamo potrebniji nego orgija- 
nje s tom novom draganom. Ako mu ona rekne: ,Tvoja sam, 
ne treba mi Fjodor Pavlovič", on će je zgrabiti i odvesti — 
a imat će čime da je odvede. 'To je važnije od orgijanja. A 
zar da Karamazov to ne shvati? 'Ta on je baš od tog i bolo- 
vao, od te brige — i zar je onda nevjerojatno da je odijelio 

te novce i sakrio ih za svaki slučaj? Ali, međutim, vrijeme 
protječe, a Fjodor Pavlovič ne daje optuženiku tri tisuće, 
naprotiv, govori se da ih je odredio za to da njima primami 
njegovu draganu. ,Ako ne dadne Fjodor Pavlovič', mislio je 
on, onda ću biti u očima Katerine Ivanovne lopov. I u nje- 
mu se rađa misao da ode, i tu tisuću i po, što ju je i dalje 
nosio na sebi u toj kesici, položi pred Katerinu Ivanovnu i 
rekne: ,Ja sam nitkov, ali nisam lopov. I sad, dakle, postoji 
dvostruk razlog da čuva tu tisuću i po kao zjenicu oka, da 
nipošto ne raspara kesicu i ne vadi sve stotinu po stotinu ru- 
balja. Zašto poricati optuženom osjećaj časti? Ne, u njega je 
osjećaj časti, recimo, nepravilan, recimo, vrlo često pogrešan, 
ali on ipak postoji, graniči sa stvarnošću, što je i dokazao. 
Ali, međutim, sve se komplicira, muke ljubomore dosegle su 
vrhunac, i neprestano ona ista prijašnja dva pitanja očituju se 
sve mučnije i mučnije u optuženikovu upaljenu mozgu: ,Ako 
vratim polovicu Katerini Ivanovnoj, čime ću odvesti Gru- 
šenjku?? Ako je on ludovao, pijančevao i bjesnio po krčmama 
cijeli taj mjesec, onda je to činio možda jedino zato što mu 
je bilo nepodnošljivo teško. "Ta su se dva pitanja napokon to- 
liko zaoštrila da su ga najzad natjerala u očajanje. On je htio 
da pošalje najmlađeg brata ocu, neka od njega posljednji put 
zatraži one tri tisuće, ali, i ne čekajući odgovora, silom je 
ušao u njegovu sobu i pred svjedocima izbio starca, Poslije 
toga, razumije se, nije imao više ni od koga da dobije, jer 
mu izmlaćeni otac neće dati. 'Tog istog dana, uvečer, lupa on 
sebe u prsa, upravo po gornjem dijelu prsilu gdje se nalazi 
kesica, i kune se bratu da on ima sredstvo koje će ga spasiti 
da ne postane nitkov, jer predviđa da se neće poslužiti tim 
sredstvom, neće imati duševne snage, neće imati dovoljno 
čvrstoće. Zašto, zašto optužba ne vjeruje iskazu Alekseja Ka- 
ramazova, što ga je dao tako čisto, tako iskreno, bez premiš- 
anja i uvjerljivo? A zašto, naprotiv, nagoni mene da vjeru- 
jem u novac sakriven u nekakvoj pukotini, u podrumima 
Udolfskog zamka?! 'Te iste večeri, poslije razgovora s bra- 
tom, piše optuženik ono kobno pismo, i to je pismo najglav- 
niji, najkolosalniji dokaz da je optuženik počinio grabež! 
,»Iskat ću od svih ljudi, a ako ne dadu ljudi, ubit ću oca i 
uzeti od njega ispod jastuka, iz kuverte s ružičastom vrpcom, 


* »Tajne Udolpha« roman Anne Radcliffe (1764—1823), engleske spi- 
sateljice, čija su djela u to vrijeme bila vrlo popularna, 

čim samo Ivan ode — ta to je pravi program ubojstva, 
kako da nije onda on? ,Dogodilo se kako je bilo napisano! 
uzvikuje optužba. Ali, prvo pismo je napisano u pijanstvu i 
u strašnoj razdražljivosti; drugo, piše o kuverti na osnovu 
Smerdjakovljevih riječi, jer kuverte nije sam vidio, a treće, 
napisano je, jest napisano, ali je li se dogodilo kako je napi- 
sano, čime ćete to dokazati? Je li optuženi izvadio kuvertu 
ispod jastuka, je li našao novac i je li novac uopće postojao? 
I je li optuženik zbog novaca dotrčao, sjetite se toga, sjetite 
se toga! On je dotrčao naglo, ne da otima, već jedino da saz- 
na gdje je ona, ta žena koja ga je upropastila —i, dakle, ne 
po programu, ne kako je bilo napisano, zbog namjeravana 
grabeža, već je dotrčao iznenada, neočekivano, u ljubomor- 
nom bjesnilu! ,Jest, reći će, ,ipak je, kad je dotrčao i ubio, 
i novce ugrabio“ Ali, napokon, je li on ipak ubio ili nije? 
Optužbu zbog grabeža odbacujem s negodovanjem: nemogu- 
će je optuživati zbog grabeža, ako se ne može točno dokazati 
što je oteto, to je aksiom! A nije li on ipak ubio, ubio, a 
da nije počinio grabež? Je li to dokazano? Nije li i to roman? 


XII 
NI UBOJSTVA NIJE BILO! 


»Dopustite, gospodo porotnici, ovdje je posrijedi čovječji 
Život i zato moramo biti oprezniji. Mi smo čuli, kako je sa- 
ma optužba potvrdila, da se sve do posljednjeg dana, do da- 
nas, do dana rasprave, kolebala da optuži optuženika zbog 
ubojstva s očitim predumišljajem, koleba se do onog kobnog 
»Pijanskog' pisma što je danas predano sudu. ,Dogodilo se 
kako je bilo napisano! Ali i opet ponavljam: on je potrčao 
njoj, za njom, samo zato da sazna gdje je ona! To je neobo- 
riva činjenica. Da je ona bila kod kuće, ne bi on nikamo 
potrčao, već bi ostao kod nje i ne bi izvršio ono što je naveo 
u pismu. On je potrčao neočekivano i iznenada, a svog ,pi- 
janskog" pisma nije se možda onda više ni sjećao. ,Zgrabio 
ie, kažu, ,tučak' — i, sjećate li se, kako su iz samog tog tuč- 
ka razvili cijelu psihologiju, zašto je on morao smatrati taj 

tučak oružjem, zgrabiti ga kao oružje, itd. Tom zgodom is- 
krsla mi je jedna sasvim obična misao: €, a što bi bilo da se 
taj tučak nije nalazio na vidljivu mjestu, na polici, s koje 
ga je ščepao optuženik, već da je bio u ormaru — onda ne 
bi bio pao oprtuženiku u oči, i on bi otrčao bez oružja, praz- 
nih ruku, i ne bi možda nikog ni ubio. Kako se onda može 
zaključivati da je tučak dokaz, da se mislio oboružati i da 
je radio s predumišljajem? Jest, ali je on vikao po krčmama 
da će ubiti oca, a prije dva dana, one večeri kad je napisao 
svoje pijansko pismo, bio je miran i posvadio se samo s nekim 
trgovačkim pomoćnikom, ,jer Karamazov nije mogao a da 
se ne svađa". A ja odgovaram na to, ako je naumio da počini 
takvo ubojstvo, i još po planu kako je napisao, onda se si- 
gurno ne bi bio posvadio s pomoćnikom, nego ne bi možda 
ni svratio u krčmu, jer duša koja je zamislila da izvede ta- 
kvo djelo, traži tišinu i skrovitost, traži da se sakrije da je 
nitko ne vidi, nitko ne čuje: ,Zaboravite na me, ako mo- 
Žete', i to ne samo iz računa, već instinktivno. Gospodo, po- 
rotnici, psihologija ima dva kraja, a i mi smo sposobni da 
razumijemo psihologiju. Što se tiče cijele te vike po krčmama 
u toku tog mjeseca, nije nikakva rijetkost da djeca ili pijane 
bekrije viču izlazeći iz krčme i prepirući se: ,Ja ću te ubiti? 
— pa ipak ne ubijaju. A i samo to kobno pismo — ta nije 
li ono također pijana nadraženost, nije li to dizao onog koji 
izlazi iz krčme: ,Ubit ću? veli; ,sve ću vas ubiti! Zašto da 
nije tako, zašto ne bi moglo biti tako? Zašto je to pismo kob- 
no, a zašto nije, naprotiv, smiješno? A, eto, upravo zato jer 
je nađen leš ubijenog oca, zato što je svjedok vidio optuženi- 
ka u vrtu, oboružana i kako bježi, i koji je i njega oborio, 
dakle, dogodilo se sve kako je napisano, i prema tome nije 
ni pismo smiješno, već kobno. Hvala bogu, stigosmo do točke: 
Ako je bio u bašči, jasno je da je ubio". Tim riječima: ako 
je bio, onda je zaista sve jasno, sve je iscrpeno, cijela optuž- 
ba — bio je, dakle, jasno je. A ako nije jasno, mada je i bio? 
O, ja priznajem da su cjelokupnost činjenica i stjecaj činje- 
nica zaista prilično krasnorječivi. Ali, međutim, razmotrite 
sve te činjenice posebno, ne dajući se zavesti cjelokupnošću: 
zašto, na primjer, neće optužba nikako da dopusti da je is- 
tinit iskaz optuženika da je on pobjegao ispod očeva prozora? 
Sjetite se čak i sarkazma u koji se ovdje upušta optužba na 
račun poštovanja i ,pobožnih? osjećaja koji su iznenada obu- 
zeli ubojicu. A što ako je ovdje zaista bilo nešto slično, to jest, 

ako i ne baš poštovanja, a ono ipak pobožnosti? ,Sigurno se 
mati pomolila za me u tom trenutku*, govori u predistrazi 
optuženik — i on je, dakle, pobjegao čim se uvjerio da Svje- 
tlova nije u očevoj kući. ,Ali on se nije mogao uvjeriti kroz 
prozor', odgovara optužba... A zašto ne bi mogao? Ta 
prozor se otvorio čim je optuženi otkucao znakove, Fjodor 
Pavlovič mogao je izustiti neku riječ, njemu se mogao oteti 
kakav uzvik — i optuženik se mogao odmah uvjeriti da 
Svjetlova nije ovdje. Zašto bi se moralo misliti baš onako ka- 
ko mi zamišljamo, kako smo naumili da zamislimo? Uistinu 
mogu trenutno iskrsnuti tisuće pojedinosti koje umaknu oči- 
ma najvještijeg romansijera. ,Jest, ali Grigorij je vidio otvo- 
rena vrata, 1 optuženi je dakle sigurno bio u kući pa, dakle, 
i ubio. Što se tiče tih otvorenih vrata, gospodo porotnici... 
Vidite li, o tome da su bila otvorena vrata svjedoči samo je- 
dna osoba, a i ona se nalazila tada u takvu položaju da... 
Ali neka, neka su bila vrata otvorena, neka optuženi odriče, 
neka niječe u samoobrani koja je tako razumljiva u njegovu 
položaju, neka je provalio u kuću, bio u kući — ali, zašto 
bi, ako je i bio, zaista i ubio? Mogao je provaliti u kuću, 
mogao je protrčati kroz sobe, mogao je odgurnuti oca, mogao 
je čak udariti oca, ali kad se uvjerio da Svjetlova nije ondje, 
onda je pobjegao i radovao se što nije ondje i što je pobjegao 
a da nije ubio oca. Možda je baš zato i skočio poslije jedne 
minute s plota dolje do Grigorija, koga je oborio u žestini, 
što ga je mogao obuzeti čist osjećaj, osjećaj saučešća i saža- 
ljenja, jer je umakao iskušenju da ubije uca, jer je osjećao da 
mu je čisto srce i radovao se što nije ubio oca. Tužilac nam 
opisuje krasnorječivošću, koja graniči s užasom, strašno op- 
tuženikovo raspoloženje u selu Mokrom kad je ponovo iskr- 
sla ljubav koja ga zove u nov život i kad više nije mogao 
da ljubi, jer se iza njega nalazio krvav leš njegova oca, a iza 
leša pogubljenje. Međutim je tužilac, ipak priznao ljubav ko- 
iu je rastumačio svojom psihologijom: ,Pijano', kaže, ,raspo- 
loženje, zločinca vode na stratište, mora još dugo da čeka, 
itd Ali vas pitam ponovo, gospodine tužioče, niste li ipak 
stvorili novu osobu? Zar je tako, tako surov i bezdušan op- 
tuženik da bi mogao u tom trenutku misliti još na ljubav i 
izvlačenje pred sudom, kad bi zaista bio poprskan očevom 
krvlju? Ne, nije i nije! Tek što se otkrilo da ga ona voli, zove 
i obećava novu sreću — o, kunem vam se, on bi morao onda 
osjetiti dvostruku, trostruku potrebu da ubije sebe i sigurno 

bi i ubio sebe da je iza njega ležao leš njegova oca! O, ne, 
ne bi on zaboravio gdje se nalaze njegovi pištolji! Ja po- 
znajem optuženika: divlja, čelična nemilosrdnost, kakvu mu 
pripisuje optužba, ne podudara se s njegovim značajem. On 
bi bio ubio sebe — to je sigurno; a nije ubio sebe samo zato 
što se mati pomolila za nj?, i što njegovo srce nije bilo kri- 
vo za očevu krv. On se mučio, on je tugovao tu noć u Mo- 
krom samo zbog oborenog Grigorija, i molio se u sebi Bogu 
da se starac osvijesti i digne, da njegov udarac ne bude smr- 
tonosan i da ga mimoiđe kazna. Zašto ne bismo prihvatili 
takvo objašnjenje događaja? Odakle nam nepobitan dokaz da 
optuženik laže? Ali, gledajte, tu je leš očev, opomenut će nas 
odmah, on je pobjegao, on nije ubio, ali tko je, dakle, ubio 
starca?« 

»Ponavljam, u tome je sva logika optužbe: ,Tko je ubio ako 
nije on? Nemamo koga', vele, ,da optužimo mjesto njega. Go- 
spodo porotnici, je li to tako? Nemamo li zaista, zbilja ne- 
mamo baš nikog drugog da optužimo? Čuli smo kako je optu- 
žba na prste izbrojila sve one koji su te noći bili i boravili u 
onoj kući. Našlo se pet osoba. Tri su od njih, priznajem, 
isključene od svake sumnje: sam ubijeni, starac Grigorij i nje- 
gova žena. Ostaju dakle optuženik i Smerdjakov, i vidite, 
tužitelj patetički uzvikuje da optuženik samo zato okrivljuje 
Smerdjakova, jer ne može drugog da okrivi, a da je bio ond- 
je i šesti, čak priviđenje šestog, onda bi sam optuženik odmah 
prestao od stida da svaljuje krivnju na Smerdjakova i okri- 
vio bi tog šestog. Ali, gospodo porotnici, zašto ja ne bih mo- 
gao zaključiti sasvim protivno. Ostaju njih dvojica: optuže- 
nik i Smerdjakov — zašto ne bih mogao 1 ja reći da vi optu- 
Žujete mog klijenta samo zato jer nemate nikog drugog 
da optužite? A nikog drugog nemate zate što ste sasvim 
namjerno već unaprijed oslobodili Smerdjakova svake sumnje. 
Jest, istina, protiv Smerdjakova govore samo optuženik, nje- 
gova dva brata, Svjetlova, i nitko više. Ali ima još nekih 
koji govore ovako: to je neko, iako nejasno vrenje jednog 
društvenog pitanja, nekakve sumnje, čuje se nekakav neraz- 
govijetan glas, osjeća se da svi nešto očekuju. Najzad, svje- 
doči o tome i neki vrlo značajan stjecaj činjenica, iako, pri- 
znajem, neodređen: prvo, onaj napad padavice baš na sam 
dan katastrofe, napad koji mora tužilac, zbog nekog razloga, 
tako marljivo da zaštićuje i brani. Zatim ono iznenadno 
Smerdjakovljevo samoubojstvo uoči sudske rasprave. Onda 

ništa manje iznenadan iskaz optuženikova starijeg brata danas 
pred sudom, koji je sve dosad vjerovao u bratovu krivicu, a 
sad odjedanput donio novac i također opet spomenuo Smer- 
djakova kao ubojicu. O, ja sam potpuno uvjeren, zajedno sa 
sudom i tužiocem, da je Ivan Karamazov bolestan i u bunilu, 
i da bi iskaz njegov mogao biti očajnički pokušaj, smišljen uz 
to u bunilu, da spasi brata i svali krivicu na pokojnika, Ali 
je, međutim, ipak izgovoreno ime Smerdjakovljevo, i opet 
kao da se naslućuje nešto zagonetno. Nešto kao da nije do 
kraja izgovoreno, gospodo porotnici, i ostalo nezavršeno. A 
možda će ipak biti dorečeno. Ali ostavimo to zasad na stranu, 
o tome ćemo poslije. Sud je maloprije odlučio da se nastavi 
rasprava, međutim, sad, dok čekamo, mogao bih štošta na- 
pomenuti, na primjer, što se tiče ocjene pokojnog Smerdjako- 
va koju je tako fino i darovito ocrtao ise Ali, iako se 
divim talentu, ne mogu se, međutim, potpuno složiti sa su- 
štinom ocjene. Bio sam kod Smerdjakova, vidio sam ga i go- 
vorio s njim, i on je učinio na me sasvim drukčiji dojam. Bio 
je boležljiv, to je istina, ali značaj, ali srce — 0, ne, nije to 
bio nipošto tako slab čovjek kako je govorila o njemu optuž- 
ba. Osobito nisam našao u njega plašljivosti, one plašljivosti 
koju je tako svojstveno opisivao tužilac. U njemu nije bilo 
ni trunka prostodušnosti, baš naprotiv, ja sam opazio u nje- 
ga neku strašnu nepovjerljivost koja se skrivala iza bezazle- 
nosti, i um, sposoban da mnogošta shvati. O! optužba ga je 
i suviše prostodušno smatrala za slaboumna. Na me je učinio 
dojam sasvim određen, i ja sam otišao od njega uvjeren da 
je ovo stvorenje neobično zlobno, nevjerojatno slavohlepno, 
osvetljivo i pakosno zavidljivo. Sakupio sam o njemu koje- 
kakve podatke: on je mrzio svoje podrijetlo, stidio ga se 
1 osjećao sa škrgutom zubi ,da potječe od Smerdjašče'. Slugu 
Gr gorija i njegovu ženu, svoje dobrotvore, još od djetinjstva 
nije n'malo poštivao. Rusiju je proklinjao i rugao joj se. Uvi- 
jek je maštao o putovanju u Francusku u namjeri da se pre- 
topi u Francuza. Mnogo je i često već 1 prije govorio da ne- 
ma za to sredstava. Meni se čini da on nije nikog volio, osim 
sebe, a sebe je pak neobično mnogo cijenio. Obrazovanje je 
za nj bilo u lijepim odijelima, u čistom plastronu i ulaštenim 
čizmama. Držeći sam sebe (za što postoje dokazi) za nezako- 
nita sina Fjodora Pavloviča, mrzio je svoj položaj i uspo- 
ređivao ga s položajem zakonitih sinova svog gospodara: nji- 
ma, mislio je, sve, a njemu ništa, njima sva prava, njima na- 

sljedstva, a on je samo kuhar. On mi je priopćio da je osobno 
s Fjodorom Pavlovičem metao novac u kuvertu. Namjena te 
svote — svote koja bi mogla udariti temelje njegovoj karijeri 
— bila mu je, dakako, mrska, Osim toga je vidio tri tisuće 
u sjajnim šarenim novčanicama (o tome sam ga namjerno 
pitao). O, ne pokazujte nikad zavidnu i samoljubivu čovjeku 
odjedanput mnogo novaca, a on je prvi put ugledao toliku 
svotu u jednoj ruci. Dojam šarene hrpe mogao se bolesno 
odraziti u njegovoj mašti, ispočetka bez ikakvih posljedica. 
Neobično daroviti tužilac ocrtao nam je vrlo vješto sva vje- 
rojatna pro i contra mišljenja o podizanju optužbe protiv 
Smerdjakova zbog ubojstva i naročito pitao: zbog čega bi se 
on morao pretvarati da je dobio napad padavice? Jest, on je 
mogao da se i ne pretvara, napad je mogao doći sam od sebe, 
ali je mogao i proći sam od sebe, i bolesnik se mogao osvije- 
stiti. Recimo da se i ne izliječi, ali jednom ipak dolazi sebi i 
osvješćuje se, kako to biva kod padavice. Optužba pita: gdje 
je taj trenutak u kojem je Smerdjakov mogao izvršiti 
ubojstvo? Ali pokazati taj trenutak vrlo je lako. On se mo- 
gao prenuti i dići iz duboka sna (jer on se nalazio jedino u 
snu: poslije napada padavice uvijek nailazi dubok san) baš 
u tom trenutku kad je Grigorij ščepao na plotu za nogu op- 
tuženika koji je bježao i viknuo da se razlijegalo po cijeloj 
okolici: »Ocoubojica!« Taj uzvik, neobičan u mraku i tišini, 
mogao je probuditi Smerdjakova, čiji je san mogao i ne biti 
u to doba baš toliko tvrd, jer se mogao sasvim prirodno već 
jedan sat polako buditi. Kad se digao s postelje, odlazi na taj 
uzvik gotovo besvjesno i bez svake namjere da vidi što je. 
Glava mu je još omamljena, pomisao još drijema, ali on stiže 
u vrt, prilazi rasvijetljenim prozorima i čuje strašnu vijest od 
svog gospodara koji mu se, dakako, obradovao. Pomisao od- 
jedanput planu u njegovoj glavi. Od preplašena gospodara 
saznao je sve potankosti. U poremećenu i bolesnu mozgu ra- 
đa se postepeno misao — strašna, ali zanimljiva i neodoljivo 
logična: ubiti, ugrabiti tri tisuće, a poslije svaliti sve na mla- 
doga gospodina, jer na koga će sad pomisliti ako ne na mla- 
dog gospodina, kad sve indicije dokazuju da je on tu bio! 
Strašna pohlepa za novcem, plijenom i pomišlju da neće biti 
kažnjen, zaustavi mu dah. O, re nenadane i neodoljive na- 
vale obuzimaju tako često u nekim slučajevima i što je glav- 
no, obuzimaju nenadano takve ubojice, koji još prije jedne 
minute nisu ni znali da će ubiti! I Smerdjakov je mogao ući 

gospodaru i izvršiti svoj plan, čime, kakvim oružjem — pr- 
vim kamenom koga je podigao u vrtu, Ali zašto, zbog čega? 
A tri tisuće, ta to je karijera. O, ja ne protuslovim sebi: no- 
vac je mogao i postojati. I možda je Smerdjakov jedini znao 
gdje će ga naći i gdje ga baš drži gospodin. ,A omot s nov- 
cima, a na podu razderana kuverta? Maloprije, kad je tu- 
žilac govorio o toj kuverti i izložio svoju neobično izvrsnu 
kombinaciju o tome kako ju je mogao ostaviti na podu samo 
nevješt lopov kao što je Karamazov, a nipošto Smerdjakov, 
koji ne bi nipošto ostavio takav dokaz koji govori protiv 
njega — maloprije, gospodo porotnici, kad sam to slušao, iz- 
nenada sam osjetio da slušam, nešto vrlo poznato. Pomislite, 
baš tu istu kombinaciju, to nagađanje kako bi Karamazov 
morao postupiti s kuvertom, čuo sam upravo već prije dva 
dana od samog Smerdjakova, i osim toga, on me je čak za- 
čudio: meni se, naime, učinilo da se gradi, tobože, naivnim, 
da se istrčava, da mi nameće tu svoju misao, kao da je to 
moja kombinacija, i da mi je došaptava. Nije li on tu kombi- 
naciju došapnuo i istrazi? Nije li je nametnuo i neobično 
darovitom tužiocu? Reći će: a stara Grigorijeva žena? Pa 
ona je bar čula kako je bolesnik kraj nje svu noć stenjao. Do- 
bro, čula je, ali ipak je ta kombinacija neobično labava. Ja 
sam poznavao jednu gospođu koja se gorko jadala da ju je 
svu noć budio ovčarski pas koji je bio u dvorištu, i da joj 
nije dao da spava. Međutim, jadno pseto, kako se poslije sa- 
znalo, lanulo je svega dva-tri puta cijelu noć. I to je priro- 
dno; čovjek spava i odjedanput čuje stenjanje, on se budi 
ljut što su ga probudili, ali odmah zaspi ponovo. Poslije dva 
sata opet stenjanje, i opet se budi i opet zaspi, napokon, i 
opet poslije dva sata još jedanput stenjanje, svega tri puta 
cijele noći. Ujutro ustaje spavač i tuži se da je netko svu noć 
stenjao i neprestano ga budio. A moralo mu se bezuvjetno 
tako učiniti; on je prespavao razmake od po dva sata, i ne 
sjeća ih se, a sjeća se samo minute svog buđenja i njemu se, 
vidite, čini da se budio cijelu noć. Ali zašto, zašto nije Smer- 
djakov priznao u svom pismu, koje je napisao prije smrti? 
»Za jedno je imao dovoljno savjesti, a za drugo nije. Ali 
dopustite: savjest — to je već kajanje, a kajati se nije mogao 
samoubojica, već samo očajavati. Kajanje i očajanje — to 
su dva sasvim različita pojma. Očajanje može biti pakosno i 
nepomirljivo, i samoubojica, kad je digao na se ruke, mogao 
je u tom trenutku dvostruko mrziti one kojima je zavidio ci- 

jela Života. Gospodo porotnici, čuvajte se sudske pogreške! 
Što je nevjerojatno u ovome što sam vam sad predložio i raz- 
ložio? Nađite pogrešku u mome izlaganju, nađite nešto ne- 
moguće, apsurdno? Ali ako ima i sjenke mogućnosti, i sjenke 
vjerojatnosti u mojim mišljenjima — ne donosite osude. A 
zar je ovdje jedino sjenka? Kunem vam se svim što mi je 
sveto da potpuno vjerujem u svoje razmatranje o ubojstvu, 
koje sam vam maloprije izložio. A što je glavno, najglavnije, 
mene neprestano uzbuđuje i ljuti misao da između ove hrpe 
činjenica, što ih baca optužba na optuženika, nema ni jedne ma 
i donekle točne i nepobitne, i da će nesretnik nastradati jedino 
zbog podudaranja tih činjenica. Jest, to je podudaranje stra- 
šno; ta krv, ta krv što curi s prstiju, krvavo rublje, ta mrka 
noć kroz koju se ori vapaj: ,Ocoubojica* i onaj što viče, 
pada razmrskane glave, a zatim ta masa očitovanja, izjava, 
pokreta, povika — 0, to tako djeluje, to može potkupiti 
uvjerenje, a vaše, gospodo porotnici, hoće li i vaše moći uvje- 
renje potkupiti? Sjetite se, vama je dana neograničena vlast 
da vežete i razrješujete. Ali što je veća vlast, to je strašnija 
njena primjena! Ja ni za jotut ne odstupam od onoga što 
sam maloprije rekao, ali neka bude tako, neka se i ja za tre- 
nutak složim s optužbom da je moj nesretni klijent okrvavio 
ruke očevom krvlju. Ponavljam, ovo je samo mišljenje, jer 
ja ni jedan čas ne sumnjam u njegovu nevinost, ali, neka bu- 
de, i ja ću zamisliti da je moj optuženik kriv zbog ocouboj- 
stva, ali, međutim, slušajte moje riječi, kad bih čak i ja do- 
pustio takvu zamisao. Meni leži na srcu još nešto što bih 
vam želio reći, jer ja naslućujem veliku borbu u vašim srci- 
ma i umovima... Oprostite mi te riječi, gospodo porotnici, 
o vašim srcima i umovima. Ali hoću da budem do kraja pra« 
vedan i iskren. Budimo svi iskreni!« 

Na tom mjestu prekinu branitelja dosta jak pljesak. I zaista, 
on je svoje posljednje riječi izgovorio tonom koji je tako isk- 
reno zazvučao da su svi mislili da on zaista ima nešto da kaže 
i da je to, što će sad reći, najvažnije. Ali predsjednik, kad ču 
pljesak, poprijeti glavom da će »očistiti« sudsku dvoranu ako 
se još jedanput ponovi »sličan slučaj«. Sve se stišalo, a Fer- 
jukovič otpoče nekakvim novim, uvjerljivim glasom, sasvim 
drukčijim no što je dotle govorio. 


5 Ime grčkog slova i; ni za jotu — znači: ništa, nimalo. 


458 


XII 


PRELJUBNIK MISLI 


»Ne upropašćuje, gospodo porotnici, moga klijenta samo 
skup činjenica — reče on — ne, moga klijenta upropašćuje, 
zapravo, samo jedna činjenica, a to je — leš starog oca! Da 
je ovo obično ubojstvo, vi biste uz ovakvu beznačajnost i po- 
manjkanje dokaza, uz fantastičnost činjenica, kad ih razma- 
tramo svaku za se a ne sve zajedno — odbacili optužbu ili 
biste barem dobro promislili prije nego što biste upropastili 
čovjeka jedino zbog predrasuda u odnosu na njega, koje on, 
na žalost, zaslužuje! Ali ovo nije prosto ubojstvo, već oco- 
ubojstvo! To se doima toliko da čak i beznačajnost i neo- 
snovanost činjenica koje terete postaju značajnijim i osnova- 
nijim, i to čak u umu s najmanje predrasuda. Kako da se 
opravda takav optuženik? Šta onda ako je ubio i ostane ne- 
kažnjen — eto šta osjeća svatko u svome srcu gotovo neho- 
tice, instinktivno. Jest, strašno je proliti krv oca, krv onoga 
koji me rodio, krv onoga koji me je ljubio, krv onoga koji 
nije žalio svog života radi tebe, koji je od tvoga djetinjstva 
tvoje bolesti zajedno s tobom bolovao, cijelog života radi 
tvoje sreće stradao i koji je jedino od tvoje radosti, tvojih 
uspjeha živio! O, ubiti takva oca — to se ne da ni zamisliti! 
Gospodo porotnici, šta je to otac, pravi otac, kako je to kru- 
pna riječ, kako neobično velika ideja leži u tome nazivu! Mi 
smo tek ovog časa donekle istakli što je i što mora biti pravi 
otac. U ovom slučaju, kojim smo sad svi toliko zauzeti i zbog 
kojeg boluju naše duše — u ovom slučaju ne odgovara otac, 
pokojni Fjodor Pavlovič, ni najmanje ovom pojmu oca kako 
ga je maloprije zamislilo naše srce. 'To je nesreća. Jest, zbilja 
je poneki otac nalik na nesreću. Razmotrimo tu nesreću po- 
bliže — jer, gospodo porotnici, mi se ne smijemo ničega bo- 
jati s obzirom na važnost skore odluke, A osobito se ne mora- 
mo sad bojati i, tako da kažem, zanemarivati izvjesnu ide- 
ju, poput djece ili plašljivih žena, kako se zgodno izrazio 
neobično daroviti tužilac. Ali, u svom vatrenom govoru, moj 
je cijenjeni protivnik (koji mi je postao protivnikom prije nego 
što sam i jednu riječ progovorio), moj je protivnik nekoliko 
puta uzviknuo: ,Ne, ja nikome ne dopuštam da brani optu- 

ženika, ja ne ustupam njegovu obranu branitelju, koji je do- 
šao iz Petrograda — ja sam tužilac, a i branitelj! Eto što 
je on nekoliko puta uzviknuo, a međutim je zaboravio da 
spomene ovo: ako je strastveni optuženik bio pune dvadeset 
i tri godine toliko zahvalan jedino zbog jedne funte oraha 
što ih je dobio od jednog jedinog čovjeka koji gaje kao di- 
jete pomilovao u roditeljskoj kući, onda, naprotiv, takav čo- 
vjek nije mogao da se ne sjeća, sve te dvadeset i tri godine, 
kako je kod oca išao bos, ,u stražnjem dvorištu, bez čizmi- 
ca i u hlačicama s jednim pucetom', kako se izrazio čovje- 
koljubivi doktor Gercenštube. O, gospodo porotnici, zašto da 
razmatramo pobliže tu ,nesreću* i ponavljamo ono što već 
svi znaju! Šta je našao moj klijent kad je stigao ovamo ocu? 
I zašto, zašto da prikazujemo mog klijenta kao čovjeka bez 
osjećaja, egoistu i čudovište? On je neobuzdan, on je divlji i 
plahovit, i mi mu sad zbog toga sudimo, a tko je kriv za nje- 
govu sudbinu, tko je kriv što je dobio ovako loš odgoj una- 
toč dobrim sklonostima, unatoč zahvalnom i osjetljivom srcu? 
Je li ga tko učio razumnosti, je li poučavan u naukama i je 
li ga bilo tko bar malo volio u njegovu djetinjstvu? Moj je 
klijent živio pod okriljem božjim, to jest kao divlja zvijer. 
On je, možda, bio željan da vidi oca poslije toliko godina, 
on je, možda, prije toga tisuću puta, sjećajući se kao kroz 
san svoga djetinjstva, odgonio gadna priviđenja koja je usnio 
u svom djetinjstvu, cijelom dušom želio da opravda i zagrli 
svog oca! I što bi? Njega susreću jedino ciničkim podsmjesima, 
sumnjičenjem i spletkarenjem zbog prijepornih novaca; on 
sluša svaki dan ,uz konjak", samo razgovore i životna pravila 
od kojih mu se prevrće srce, i vidi, najzad, oca gdje preoti- 
ma od njega, sina, ljubovcu, i to sinovim novcem — o, go- 
spodo porotnici, to je gadno i surovo! I taj se starac svima 
jada zbog sinova nepoštivanja i grubosti, blati ga u društvu, 
nanosi mu štetu, kupuje njegove obveznice da ga strpa u za- 
tvor! Gospodo porotnici, te duše, ti naoko tvrda srca, plaho- 
viti i neobuzdani ljudi, kao moj klijent, ponajčešće su neo- 
bično meka srca, samo što to ne pokazuju. Ne smijte se, ne 
smijte se mojim mislima! Daroviti tužilac rugao se maloprije 
nemilesrdno mojemu klijentu, ističući da voli Schillera, da 
voli »divno i uzvišeno«. Ne bih se tako rugao na njegovu 
mjestu, na mjestu tužioca. Jest, ta srca — o, dajte mi da us- 
taznem u obranu tih srdaca koja ljudi malokad i vrlo pogreš- 
no shvaćaju — ta srca vrlo često žude za nježnim, divnim i 

pravednim, i to upravo kao kontrast sebi, svojoj plahovitosti, 
svojoj surovosti — žude nesvjesno, žude upravo neodoljivo. 
Strastveni i grubi izvana, oni su sposobni voljeti, na primjer, 
ženu do bola, i to doista duhovnom i uzvišenom ljubavi. Po- 
novo vas molim, ne rugajte mi se: to najčešće biva u takvih 
priroda. Oni samo ne mogu da sakriju svoju strastvenost, 
ponekad vrlo grubo — i to ih iznenađuje, to opažaju, a ne 
vide čovjeka iznutra. Ali naprotiv, sve se strasti njihove sti- 
Šavaju brzo, i taj čovjek, naoko grub i tvrda srca, traži uz 
plemenito i prekrasno biće svoj preporod, traži priliku da 
se popravi, da postane boljim, uzvišenim i poštenim ,uzvi- 
šenim i divnim?, ma koliko se smijali tim riječima! Malo- 
prije sam rekao da se neću usuditi dotaći romana mog kli- 
jenta i gospođe Verhovceve! Međutim, pola riječi smijem reći: 
mi smo maloprije čuli ne iskaz, već krik neprisebne žene koja 
se sveti, i ona nema, 0, ona nema prava da kori zbog nevjere, 
jer se sama iznevjerila. Da je imala samo malo vremena da 
promisli ne bi tako svjedočila! O, ne vjerujte joj, moj klijent 
nije ,odrod', kako ga je ona nazvala! Raspeti čovjekoljubac, 
spremajući se na križ, rekao je: ,Ja sam pastir dobri; pastir 
dobri dušu svoju daje za ovce da ni jedna ne propadne. Ne 
upropašćujmo ni mi duše čovječje! Maloprije sam pitao, šta 
je to otac, i odgovorio da je to krupna riječ, dragocjen naziv. 
Ali riječi, gospodo porotnici, treba pošteno upotrebljavati, i 
ja ću se usuditi da nazovem jedan predmet pravom njegovom 
riječi 1 njegovim imenom: takav otac, kakav je bio ubijeni 
stari Karamazov, ne može se, i nije dostojan da se nazove 
ocem. Ljubav prema ocu, koje ne zaslužuje otac — glupost 
je i nešto nevjerojatno. Ne da se ljubav stvoriti ni iz čega, 
samo Bog stvara ni iz čega. ,Očevi, ne ogorčavajte djece 
svoje', piše apostol iz duše usplamtjele od ljubavi. Ne na- 
vodim sad ove svete riječi zbog moga klijenta, nego ih govo- 
rim svima očevima. Tko je meni dao tu vlast da učim sve 
očeve? Nitko. Ali kao čovjek i kao građanin dovikujem im 
— vivos vocot. Mi ne boravimo dugo na zemlji, a činimo 
mnoga ružna djela i izgovaramo mnoge ružne riječi. I zato 
iskoristimo svaki zgodan trenutak u našem međusobnom do- 
diru da kažemo jedan drugome i dobru riječ. Tako ću i ja 
učiniti: dok sam na ovom mjestu, iskoristit ću svoj trenutak, 
Nije nam uzalud višom voljom darovana ova tribina — s 
nje nas sluša cijela Rusija. Ne govorim samo ovdašnjim očevi- 


1 Žive pozivam! 

ma nego dovikujem svima očevima: ,Očevi, ne ogorčavajte 
djece svoje! Izvršimo najprije sami zavjet Kristov i tek 
onda smijemo zahtijevati to i od svoje djece! Inače nismo o- 
čevi, već neprijatelji svoje djece, a i ona nisu naša djeca, već 
naši neprijatelji, i mi smo ih sami učinili svojim neprijatelji- 
ma! "Kojom mjerom mjerite, onom će vam se i mjeriti, to 
ne govorim ja, već to propisuje evanđelje: mierite onom mje- 
rom, kojom i vama mjere. Kako možemo kriviti djecu, ako 
nam mjere našom mjerom? Nedavno je bila u Finskoj osum- 
njičena neka djevojka, sluškinja, da je krišom rodila dijete. 
Počeli su paziti na nju i na kućnom tavanu našli su u kutu, 
za ciglama, njenu škrinju, za koju nije nitko znao, otvorili 
je i izvadili iz njega lešić novorođenčeta koje je ubila. U istoj 
škrinji našli su još i dva kostura djece koje je prije rodila i 
ubila iza porođaja, kako je sama priznala. Gospodo porotni- 
ci, je li ovo mati svoje djece? Jest, ona ih je rodila, a je li im 
mati? Hoće li se tkogod od nas usuditi da je nazove svetim 
imenom majke? Budimo srčani, gospodo porotnici, budimo 
čak drzoviti, mi smo čak nužni da budemo takvi u ovom 
trenutku i da se ne bojimo nekih riječi i ideja, kao moskov- 
ske trgovkinje koje se boje ,metala' i ,zapaljiva sumpora". 
Jest, dokažimo, naprotiv, da se i progres posljednjih godina 
dotakao i našeg stupnja razvoja i recimo otvoreno: onaj koji 
je rodio nije još otac, nego je otac onaj koji je rodio i za- 
služio. O, dakako, ima i drugo značenje, drugo tumačenje 
riječi otac koje zahtijeva da moj otac, makar on bio i odrod, 
makar bio i zlotvor svojoj djeci, ostane ipak mojim ocem, 
samo zato što me je rodio. Ali to je već, tako reći, mistično 
značenje koje ne shvaćam umom nego ga mogu primiti je- 
dino na vjeru li, točnije rečeno, na riječ, kao 1 štošta drugo 
što ne razumijem, ali u šta mi religija, međutim, zapovijeda 
da vjerujem. Ali u tom slučaju neka to i ostane izvan obla- 
sti realnog života. A u oblasti realnog Života, koji ima ne 
samo svoja prava nego i sam nameće velike dužnosti — u 
toj oblasti, ako želimo da budemo humani, kršćani, moramo 
i dužni smo da provodimo samo uvjerenje koje je opravdao 
razum i iskustvo, koja su prošla kroz peć analize, jednom 
riječi, raditi razumno, a ne bezumno, kao u snu i u bunilu 
da ne nanesemo štete čovjeku, da ne izmučimo i ne upropasti- 
mo čovjeka. Eto, tada će to biti pravo kršćansko djelo, a ne 
Ke mistično, nego razumno i već zaista čovjekoljubivo 
jelo.« 

Na tom se mjestu razliježe silan pljesak iz mnogih krajeva 
dvorane, ali je Fetjukovič čak sam počeo mahari rukama, kao 
da moli da ga ne prekidaju i da mu dadu da izgovori do 
kraja. Sve se odmah primiri. Govornik produži: 

»Mislite li, gvspodo porotnici, da takva pitanja mogu mi- 
moići našu djecu kad su već, recimo, mladići, kad već, reci- 
mo, počnu razmišljati? Ne, ne mogu, mi nećemo zahtijevati 
od njih nemoguće suzdržljivosti! Lik nedostojna oca, osobito 
kad se usporedi s drugim očevima, dostojnima, u druge djece, 
njegovih vršnjaka, nehotice nameće mladiću mučna pitanja. 
Odgovaraju mu na ta pitanja službeno: ,On je tebe rodio, i 
ti si krv njegova, i zato st ga dužan ljubiti? Mladić se i 
nehotice zadubljuje u misli: ,A zar je on volio mene kad me 
je rađao', pita on, čudeći se sve više i više, ,zar me je rodio, 
radi mene, on mene nije poznavao, čak ni spola moga u tom 
trenutku, u trenutku strasti možda raspaljene pićem, i jedi- 
no mi je možda predao sklonost piću — to je eto sve njegovo 
dobročinstvo... Moram li ga voljeti samo zato što me je ro- 
dio, a poslije me cijelog života nije volio?" O, vama se, mo- 
Žžda, ta pitanja čine gruba i surova, ali ne zahtijevajte od 
mladog uma nemoguće suzdržljivosti! ,Goni prirodu na vrata, 
ona će uljesti kroz prozor"! — a što je glavno, najglavnije, 
nećemo se bojati ,metala' i ,zapaljiva sumpora', nego ćemo 
riješiti pitanje kako zahtijeva razum i čovjekoljublje, a ne 
kako zahtijeva mističko shvaćanje. A kako da ga riješimo? 
Evo ovako: neka sin stane pred oca i razložno zapita osobno 
njega: ,Oče, reci mi, zašto sam dužan da te volim? i ako 
taj otac bude kadar 1 uzmogne da mu odgovori i dokaže — 
to je prava moralna porodica koja se ne osniva samo na mi- 
stičnoj predrasudi nego na temeljima razumnim, samosvjesnim 
i strogo humanim. U protivnom slučaju, ako otac ne dokaže 
— ta porodica propada odmah: on nije njegov otac, a sin 
dobiva slobodu i pravo da odsad smatra svog oca za strana 
čovjeka, čak i za svog neprijatelja. Naša tribina, gospodo po- 
rotnici, mora biti školom istine i zdravih pojmova!« 

Ovdje je bio govornik prekinut snažnim, gotovo luđačkim 
pljeskom. Razumije se, nije pljeskala cijela dvorana, ali po- 
lovica dvorane ipak je pljeskala. Pljeskali su očevi i majke. 
Gore, gdje su sjedile gospođe, čula se cika i vika. Mahali su 


1Izesja N. M, Karamzina »Osjećajan i hladan čovjek. Dva ka- 
raktera«. Te su riječi zapravo slobodan prijevod stihova iz La Fonrai- 
neove basne »Mačka pretvorena u ženu«, 

rupcima. Predsjednik stade iz sve snage zvoniti zvoncem. On 
je bio očito razdražen vladanjem u dvorani, ali »očistiti« 
dvoranu, kako je maloprije zaprijetio, nije se očito usudio, 
jer su čak pljeskali i mahali rupcima govorniku neki dostojan- 
stvenici koji su sjedili straga u posebnim naslonjačima, star- 
čići sa zvijezdama na fraku, tako da se predsjednik, kad se 
stišala galama, zadovoljio samo prijašnjom najstrožom pri- 
jetnjom da će »očistiti« dvarnu, a Fetjukovič, koji je bio u- 
zbuđen i likovao, produži opet svoj govor: 

»Gospodo porotnici, sjećate li se strašne noći o kojoj se toliko 
mnogo danas već govorilo, kad je sin prešao preko plota, 
provalio u očevu kuću i našao se napokon oko u oko sa svo- 
Jim neprijateljem i vređačem koji ga je rodio. Uporno tvr- 
dim da on nije u tom trenutku dotrčao zbog novaca: optu- 
žba zbog grabeža besmislica je, kako sam već prije izložio. 
A nije provalio ni da ga ubije, ne, da je on to izvršio s pre- 
dumišljajem, pobrinuo bi se već prije bar za oružje, a tučani 
tučak zgrabio je instinktivno, ni sam ne znajući zašto. Ali, 
dopustimo, da je on prevario oca znakovima, dopustimo da 
je provalio u njegovu sobu — a ja sam već rekao da ni jedan 
trenutak ne vjerujem u tu legendu, ali zamislimo, ma i za 
jedan trenutak, da je tako bilo! Gospodo porotnici, kunem 
vam se svim onim što je sveto da to nije bio njegov otac, već 
kakav stranac koji ga je kinjio, on bi, pošto bi protrčao kroz 
sobe i uvjerio se da se ta Žena ne nalazi u ovoj kući, pobje- 
gao naglavce, ne nanijevši suparniku nikakva zla, udario ga, 
možda gurnuo, i ništa više, jer njemu nije bilo do toga, on 
nije imao vremena, on je htio da dozna gdje je ona. Ali otac, 
otac — o, sve je učinio samo lik oca koji ga je mrzio od dje- 
tinjstva, svog neprijatelja koji ga je vrijeđao, a sad — stra- 
šna suparnika! Osjećaj mržnje obuzeo ga je nehotice, neodo- 
ljivo, on nije bio sposoban da rasuđuje: sve je iskrslo u jed- 
nom trenutku! 'To je bio afekt bezumlja i ludila, ali i pri- 
rodan afekt koji se osvećuje zbog svojih vječnih zakona, ne- 
obuzdano i slijepo, kao i sve u prirodi. Ali ubojica nije ni 
tu ubio — ja to tvrdim, ja to glasno kažem — nije, on 
je samo mahnuo tučkom u gadljivu negodovanju, ne želeći 
da ubije, ne znajući koga će ubiti. Da nije bilo tog kobnog 
tučka u njegovim rukama, on bi možda samo izbio oca, ali 
ga ne bi ubio. Kad je pobjegao, nije znao je li ubijen starac 
koga je oborio. Takvo ubojstvo nije ubojstvo. Takvo uboj- 
stvo nije ni ocoubojstvo. Ne, ubojstvo takva oca se ne može 

nazvati ocoubojstvom. Takvo se ubojstvo može držati za 
ocoubojstvo samo iz predrasude! A je li zaista, je li zaista 
izvršeno to ubojstvo, dovikujem vam ponovo, i to ponovo iz 
dubine svoje duše! Gospodo porotnici, mi ćemo ga suditi, i 
on će reći sebi: ,Ovi ljudi nisu ništa učinili za moju sudbi- 
nu, za moj odgoj, za moje obrazovanje da me načine boljim, 
da me načine čovjekom. Ti me ljudi nisu ni nahranili, ni na- 
pojili, nisu me gola u tamnici posjetili, i eto sad me poslali na 
robiju. S njima sam obračunao, sad im nisam ništa dužan, i 
nikome nisam dužan na sve vijeke vjekova. Oni su zli, i ja 
ću biti zao. Oni su surovi, i ja ću biti surov. Eto što će on 
reći, gospodo porotnici! I kunem vam se: vašom osudom će- 
te samo pomoći, olakšati mu savjest, on će proklinjati krv 
koju je prolio, ali neće zbog toga žaliti, Istovremeno ubijate 
u njemu priliku da još postane čovjek, jer on će ostati zao i 
slijep Sjela Života. A želite li da ga kaznite strašno, grozno, 
najužasnijom kaznom kakva se samo može zamisliti, ali u 
namjeri da ga spasite i preporodite njegovu dušu zauvijek? 
Ako je tako, onda ga prignječite svojim milosrđem. Vi ćete 
vidjeti, vi ćete čuti kako će zadrhtati njegova duša i užasnuti 
se: ,Zar meni tolika milost, tolika ljubav, i jesam li je do- 
stojan?? — evo što će on uskliknuti! O, ja znam, ja poznajem 
to divlje, ali plemenito srce, gospodo porotnici. Ono će se 
pokloniti pred vašim činom, ono žudi za velikim činom lju- 
bavi, ono će se razbuktati i uskrsnuti zauvijek. Ima duša koje 
u svojoj ograničenosti okrivljuju cijeli svijet. Ali prignječite 
tu dušu milosrđem, ukažite joj ljubav, i ona će ROLI svoje 
djelo, jer u njoj ima toliko dobrih zametaka. Duša će se ra- 
širiti i vidjeti koliko je Bog milostiv i koliko su ljudi divni 
i pravedni. On će se užasnuti i njega će tištati kajanje i veliki 
dug koji će mu odsada lebdjeti pred očima. I onda neće reći: 
Ja sam obračunao", nego će reći: ,Ja sam kriv svima lju- 
dima i najnedostojniji od svih ljudi. Uskliknut će u pokaj- 
ničkim suzama i u vrelu patničkom ganuću: ,Ljudi su bolji 
od mene jer nisu htjeli da me upropaste, već da me spase! 
O, vama je tako lako to učiniti, taj čin milosrđa, jer bez bilo 
kakvih indicija, koje bi bar donekle nalikovale na istinu, 
bic će vama i suviše teško izreći: ,Jest, kriv je*. Bolje je oslo- 
boditi deset krivaca, negoli osuditi jednog nevinog — čujete 
li, čujete li taj veličanstveni glas iz prošlog vijeka naše slav- 
ne povijesti? Zar da ja, nedostojni, podsjećam na to da zada- 
tak ruskog suda nije da samo kažnjava, nego i da spasava 

čovjeka! Ostavite drugim narodima slovo i kaznu, a nama 
duh i smisao, spas i preporod posrnulih. I ako je tako, ako 
je zaista takva Rusija i njen sud — onda — naprijed, Ru- 
sijo, i ne plašite nas, ne plašite nas svojim bijesnim trojkama 
pred kojima se, gnušajući se, uklanjaju ostali narodi! Neće 
bijesna trojka, nego veličanstvena ruska trijumfalna kola sve- 
čano i mirno stići do cilja. U vašim je rukama sudbina mog 
klijenta, u vašim je rukama sudbina naše ruske pravde. Vi 
ćete je spasiti, vi ćete je obraniti, vi ćete dokazati da je ima 
tko čuvati, da je u dobrim rukama!« 


XIV 
SELJACI SE ISKAZAŠE 


Tako završi Fetjukovič, i ovaj put je gromoglasno oduše- 
vljenje slušalaca bilo nezadrživo kao bura. Više nije imalo 
smisla suzbijati ga: žene su plakale, plakali su i mnogi mu- 
škarci, čak 1 dva dostojanstvenika proliše suze. Predsjednik 
se pokorio i čak oklijevao da pozvoni zvoncem: »Obarati 
se na takvo oduševljenje značilo bi obarati se na sveti- 
nju«, kako su poslije kod nas vikale gospođe. I govornik je 
bio iskreno tronut. I u tom trenutku podiže se još jedanput 
Ipolit Kirilovič da  »replicira«. Njegova = pojava  iza- 
zva negodovanje: »Kako? Šta ovo znači? On se još 
usuđuje da replicira?« zaćeretaše gospođe, Ali da su za- 
ćeretale sve gospođe ovog svijeta, a na njihovu čelu  tu- 
Žiočeva Žena, supruga Ipolita Kiriloviča, ni onda ga ne bi 
mogli obuzdati u ovom trenutku. On je bio blijed, tresao se 
od uzbuđenja; prve riječi, prve rečenice što ih je izrekao bile 
su čak nerazumljive. On se gušio, pogrešno izgovarao, bunio 
se. Ali se ipak brzo sabrao. Ali iz tog njegova drugog govora 
navest ću tek nekoliko rečenica. 

»... Nas kore da smo izmislili roman... A šta je ispalo 
kod branitelja, sve roman do romana. Samo još nedostaju 
stihovi. Fjodor Pavlovič, čekajući ljubavnicu, dere kuvertu 
i baca je na pod. Spominje se što je čak i govorio pri tom. A 
zar to nije pjesma? I gdje je dokaz da je on izvadio novac, 

tko je čuo šta je on govorio? A slaboumni idiot Smerdjakov 
pretvoren je u nekakva bajronskog junaka, koji se osvećuje 
društvu, jer je nezakonito dijete — zar to nije pjesma po 
bajronskom ukusu? A sin, koji je provalio u očevu sobu i 
ubio ga, ali i nije ubio, to već nije ni roman, ni pjesma, nego 
sfinga koja zadaje zagonetke, koje, razumije se, ni sama ne 
umije da odgonetne. Ako je ubio onda je ubio, a šta je to, 
ako je ubio, onda nije ubio — tko bi to mogao shvatiti? Za- 
tim nam objavljuje da je naša tribina, tribina istine i zdravih 
pojmova, i s te tribine »zdravih pojmova« ori se kleveta, 
aksiom, da je prosta predrasuda ako se ubojstvo oca naziva 
ocoubojstvom! Ali ako je ocoubojstvo predrasuda i ako bude 
svako dijete pitalo oca: »Oče, zašto te moram voljeti?« — 
šta će onda biti od nas, šta će biti od društvenih temelja, ka- 
mo će se djeti porodica? Ocoubojstvo, to je, čujete li, samo 
»zapaljiv sumpor« moskovske trgovkinje.  Najdragocjeniji, 
najsvetiji zavjeti o svrsi i budućnosti ruskog suda iznose 
se pred nas izopačeno i lakoumno samo da se postigne cilj, 
postigne opravdanje onog što se ne može opravdati, O, pri- 
gnječite ga milosrđem, uzvikuje branitelj — a zločincu samo 
to i treba, i sutra će vidjeti kako će biti prignječen! A nije li 
branitelj suviše skroman, tražeći samo optuženikovo oslo- 
bođenje? Zašto ne zahtijeva da se osnuje stipendija, koja će 
se zvati stipendijom ocoubojice, da bi se ovjekovječilo njegovo 
djelo za potomstvo i mlado pokoljenje? Ispravlja se evanđe- 
lje i religija: to je, kažu, sve mistika, a evo mi imamo pravo 
kršćanstvo, već provjereno analizom razuma i zdravih poj- 
mova, I, vidite, podižu pred nama lažnu sliku Kristovu! Ko- 
jom mjerom mjerite, onom će vam se i mjeriti, uzvikuje bra- 
nitelj i u istom trenutku izvodi da je Krist zapovjedio da 
mjerimo onom mjerom kojom i nama mjere — i to s tribine 
istine i zdravih pojmova! Zavirujemo u evanđelje jedino prije 
naših govora samo zato da se istaknemo poznavanjem čak 
dosta originalnog djela, koje nam može dobro doći i posluži- 
ti, prema mjeri i veličini potrebe, radi nekog efekta. A Krist 
nam izričito zapovijeda da tako ne činimo, da izbjegavamo 
da tako činimo, jer tako rade pakosni ljudi, mi pak moramo 
opraštati i podmetati svoj obraz, a ne mjeriti onom mjerom 
kojom nam mjere oni koji nas vrijeđaju. Vidite, tome nas je 
učio naš Bog, a ne tome da je predrasuda braniti djeci da u- 
bijaju svoje očeve. I nećemo s tribine istine i zdravih pojmo- 
va ispravljati evanđelje našeg Boga, koga se branitelj udosto- 

jio da nazove samo »raspetim čovjekoljupcem«, nasuprot či- 
tave pravoslavne Rusije koja mu kliče: »Ti si Bog naš...« 

Ovdje se umiješao predsjednik i obuzdao zanesena tužioca, 
zamolivši ga da ne pretjeruje i ostane u odgovarajućim grani- 
cama, itd, kako obično govore predsjednici u ovakvim slu- 
čajevima. A i dvorana je bila uznemirena. Publika se kome- 
šala i čuli su se čak uzvici negodovanja. Fetjukovič nije ni 
replicirao, on se samo uspeo na tribinu, položio ruku na srce 
i rekao uvrijeđenim glasom nekoliko dostojanstvenih riječi, 
On se tek površno i podsmjehujući se ponovo dotakao »ro- 
mana« i »psihologije« i uz jednu riječ na jednom mjestu na- 
dovezao: »Jupitere, ti se ljutiš, dakle nemaš pravo« — či- 
me je izazvao odobravanje i smijeh mnogih iz publike, jer 
Ipolir Kirilovič nije nimalo nalikovao na Jupitra. Zatim je 
Fetjukovič na objedu, da on dopušta mladom pokoljenju da 
ubija svoje očeve, napomenuo vrlo dostojanstveno da on na 
to neće ni da odgovara. Što se tiče »lažne Kristove slike« i 
da se nije udostojao da nazove Krista Bogom, već ga je na- 
zvao samo »raspetim čovjekoljupcem«, što je »protivno pra- 
voslavlju i ne bi smjelo biti izrečeno s tribine istine i zdravih 
pojmova«, natuknuo je Fetjukovič o »insinuaciji«, a i to, da 
je on, kad je polazio ovamo, mogao bar na to računati da je 
ovdašnja tribina zaštićena od objeda »opasnih po moju osobu, 
kao građanina i vjernog podanika«, Ali kod tih riječi opo- 
menuo je predsjednik i njega, ali se Fetjukovič poklonio i 
završio svoju repliku, popraćenu sveopćim odobravanjem 
dvorane. Ipolit Kirilovič bio je, po mišljenju naših gospođa, 
»zauvijek smožden«. 

Zatim je dobio riječ i optuženik. Mitja ustade, ali je go- 
vorio vrlo malo. On je bio strašno umoran, i tjelesno i dušev- 
no. Ona upadljiva samostalnost i snaga, koja je jutros izbi- 
jala iz njega kad se pojavio u dvorani, gotovo je nestala. 
On kao da je u tom danu preživio nešto što ga je zauvijek 
urazumilo i naučilo nečem vrlo važnom, što prije nije shva- 
ćao. Glas mu je bio malaksao, nije više vikao kao do sada. 
U riječima njegovim zvučalo je nešto novo, smireno, dotu- 
čeno i krotko. 

»Šta da kažem, gospodo porotnici?  Približuje se osuda, 
osjećam na sebi božju pesnicu. Došao je kraj propalici! Ali 
kao da se Bogu ispovijedam, tako velim i vama: Krvi oca 
svoga — nisam kriv! Posljednji put ponavljam: Nisam ga 
ja ubio! Bio sam raskalašen, ali sam volio dobro. Nepre- 

stano sam težio da se popravim, a živio sam kao divlja zvijer. 
Hvala tužiocu, mnogo mi je toga o meni rekao što nisam 
znao, ali nije istina da sam ubio oca, prevario se tužilac! 
Hvala i branitelju, u suzama sam ga slušao, ali nije istina 
da sam ubio oca, i nije bilo potrebno na to ni pomišljati. 
Liječnicima ne vjerujte, ja sam pri zdravoj pameti, samo je 
mojoj duši teško. Ako mi se smilujete, ako me oslobodite — 
— pomolit ću se Bogu za vas. Bit ću bolji, dajem vam riječ, 
pred Bogom dajem. A ako me osudite, sam ću slomiti nad 
glavom mač i poljubiti krhotine! Ali smilujte mi se, ne liša- 
vajte me mog Boga, poznam sebe: počet ću mrmljati! Teško 
je mojoj duši, gospodo... smilujte se!« 

On je gotovo pao na svoje mjesto, glas mu je zastao i po- 
sljednju je rečenicu jedva izgovorio. Zatim je sud prešao na ob- 
likovanje pitanja i počeo da pita stranke za njihova mišljenja. 
Ali neću opisivati sve potankosti. Najzad su se porotnici di- 
gli da odu i da se posavjetuju. Predsjednik je bio vrlo umoran 
1 zato su mu riječi kojima ih je ispratio bile vrlo nespretne: 
»Budite nepristrani, ne povodite se za lijepim riječima obra- 
ne, ali, međutim, vagnite, sjetite se da na vama leži velika 
odgovornost«, itd, itd. Porotnici se udaljili, i rasprava je bila 
prekinuta. Mogao je čovjek ustati, prošetati se, izmijeniti 
skupljene dojmove, zagristi u bifeu. Bilo je već vrlo kasno, 
jedan sat poslije ponoći,.ali nitko nije odlazio. Svi su bili 
toliko napeti i tako raspoloženi da im nije bilo do spavanja. 
Svi su iščekivali premrla srca, mada, uostalom, nije svima 
premiralo srce. Gospođe su bile tek histerično nestrpljive, ali 
su im srca bila mirna: »Nema sumnje da će ga osloboditi.« 
Svi su očekivali efektni trenutak općeg oduševljenja. Prizna- 
jem, i u muškoj polovci dvorane bilo je mnogo onih koji su 
bili uvjereni da će ga svakako osloboditi. Neki su se rado- 
vali, drugi mrgodili, a neki su prosto objesili nosove: nisu 
željeli da ga oslobode! Sam Fetjukovič tvrdo je vjerovao u 
uspjeh. Njega su sa svih strana opkolili, čestitali mu, ula- 
givali mu se. 

— Postoje — rekao je on u jednoj skupini, kako su poslije 
pričali — postoje nevidljivi konci što vežu branitelja s 
porotnicima. Oni se zapleću i naslućuju još za vrijeme govo- 
ra. Ja sam ih osjetio, oni postoje. Pobjeda je naša, budite 
mirni. 

— A Šta će sad reći naši seljaci? — zapita neki namrgo- 
đeni, debeli i kozičavi gospodin, vlastelin, čije je vlastelin- 

stvo bilo nedaleko od grada, prilazeći jednoj skupini gospode 
koja su se razgovarala. : . 

— Ali nisu u poroti sami seljaci. Ima i četiri činovnika, 

— Jest, i činovnika — prilazeći reče član kotarske uprave, 

— A poznajete li Nazarjeva, Prohora Ivanoviča, onog tr- 
govca s kolajnom, porotnika? 

— A zašto? 

— Silan um. 

— Ali on neprestano šuti, ali to bolje. Neće njega Petro- 
građanin učiti, on bi sam mogao cio Petrograd naučiti, ima 
dvanaestero djece, pomislite! 

— Ali, molim, vas, zar bi se moglo dogoditi da ga_ ne 
oslobode? — vikao je u drugoj skupini jedan naš mlađi či- 
novnik. 

— Sigurno će ga osloboditi — začu se odlučan glas. 

— Sramota bi bila, bruka, ako ga ne oslobode! — vikaše 
činovnik. — Neka je i ubio, ali je razlika otac i otac! I, na- 
pokon, on je bio u takvu raspoloženju... I zaista, mogao 
je samo zamahnuti tučkom, i onaj se srušio. Samo je zlo što 
su slugu umiješali. "To je naprosto smiješan prizor. Ja bih na 
braniteljevu mjestu rekao otvoreno: ubio je, ali nije kriv, 
neka vas đavo nosi! 

— On je tako i učinio, samo što nije rekao: »Neka vas 
đavo nosi.« 

— Ipak, Mihajle Semjonoviču, gotovo je tako kazao — 
— prihvati treći glas. 

— Molim vas, gospodo, kod nas su uz uskršnji post oslo- 
bodili glumicu koja je zakonitoj ženi svog ljubavnika prere- 
zala grkljan. 

— Nije ga baš prerezala. 

— Svejedno, svejedno, počela je da reže, 

— A ono što je o djeci rekao? Veličanstveno! 

— Veličanstveno! 

— Ao mistici, o mistici, a? 

— 'Ta prodite se mistike — povika netko. — Bit će bolje 
da mislite na Ipolita i na njegovu karijeru! Sutra će mu žena 
zbog Mitjenke oči iskopati. 

— Ajeliiona ovdje? 

— Kako ovdje? Da je ovdje, ovdje bi mu ih iskopala. Kod 
kuće sjedi, bole je zubi. He-he-he! 

— He-he-he! 

U trećoj skupini: 

— A Mitjenku će sigurno osloboditi, 

— A šta će imati od svega? Sutra će cijelu »Prijestolnicu« 
tumbe okrenuti, deset će dana bančiti. 

— A đavo! 

— Pa da, đavo ostaje đavo, nije prošlo bez đavola, jer 
gdje bi bio, ako ne ovdje. 

— Gospodo, krisnorječivost, kažu. Ali ipak se ne smiju 
glina razbijati glave kantarima. Inače, dokle bismo dotje- 
rali? 

— A trijumfalna kola, trijumfalna kola, sjećate li se? 

— Od taljiga načinio trijumfalna kola. 

— A sutra će načiniti od trijumfalnih kola taljige, »prema 
mjeri potrebe, sve prema mjeri potrebe«. 

— Izvještio se, bome, svijet. Ima li, gospodo, kod nas u 
Rusiji istine ili je uopće nema? 

Ali zazvoni zvonce. Porotnici su se savjetovali cijeli sat, 
ni više, ni manje. Nasta grobna tišina čim je opet posjedala 
publika. Sjećam se kako su porotnici ušli u dvoranu, Napo- 
kon! Neću da navodim pitanja od točke do točke, a i zabo- 
ravio sam ih. Sjećam se samo odgovora na prvo i glavno pred- 
stednikovo pitanje, to jest, »je li ubio hotimično i u namjeri 
da opljačka« (ne sjećam se teksta). Sve je zamrlo. Pročelnik 
porotnika, onaj, naime, činovnik koji je bio najmlađi, od- 
govori glasno i jasno, sred mrtve tišine u dvorani: 

— Jest, kriv je! 

I zatim je slijedilo na sva pitanja uvijek isto: kriv je, jest, 
kriv je, i to bez ikakva milosrđa. Tome se nije nitko nadao, 
jer su svi očekivali bar obzirnost. Mrtvu tišinu dvorane ni- 
tko nije narušavao kao da su se doslovno svi skamenili — 
— ioni koji su željeli osudu, i oni koji su željeli da bude 
oslobođen. A to je trajalo nekoliko trenutaka, Zatim nasta 
strašan metež. Među muškom publikom bilo ih je mnogo 
koji su bili vrlo zadovoljni. Neki su čak trljali ruke, ne kri- 
jući svoje radosti. A oni koji su bili nezadovoljni, bili su sa- 
svim potišteni, slijegali su ramenima, šaptali između sebe i 
kao da nisu još sve shvatili. Ali, bože moj, šta bi od naših 
gospođa! Mislio sam da će dići bunu. Isprva kao da nisu 
vjerovale svojim ušima. I odjedanput se zaoriše cijelom dvo- 
ranom poklici: »A šta je ovo? Još i to?« One poskakaše sa 
svojih mjesta. Sigurno im se činilo da se može odmah sve opet 
promijeniti i popraviti. U tom se trenutku naglo diže Mitja, 
pruži ruke preda se i potresno zavapi: 

— Kunem se Bogom i strašnim sudom njegovim da ni- 
sam kriv krvi oca svoga! Katja, opraštam tu! Braćo, prija- 
telji, poštedite drugu! 

On ne dovrši, nego zaplaka strašno i glasno da se orilo 
cijelom dvoranom, nekakvim tvrdim, novim, nekako neoče- 
kivanim glasom, koji se, bog bi ga znao otkuda, odjedanput 
u njega pojavio. Gore na galeriji, u najstražnjem kutu, razli- 
ježe se prodoran ženski vrisak: to je vrisnula Grušenjka. Ona 
je prije toga namolila nekog i nju su ponovo pustili u dvo- 
ranu još prije početka rasprave. Mitju su odveli. Proglaše- 
nje presude bilo je odloženo za sutra. Sva se dvorana digla 
u metežu, ali ja više nisam ni čekao, ni slušao. Zapamtio sam 
nekoliko uzvika koje sam čuo na stepenicama kad sam već 
izlazio. 

— Dvadeset će godina rudnike mirisati.! 

— Ne manje. 

— Jest, naši se seljaci iskazaše, 

— I dotukoše našeg Mitjenku! 


: # Po zakonu se za oceubojstvo kažnjavalo doživotnom robijom, ali 
je 1 prototip Dimitrija Karamazova, poručnik Iljinski, bio osuđen na 
dvadeset godina jer mu zločin nije bio dokazan. 

EPILOG 


PLANOVI ZA MITJIN SPAS 


Peti dan poslije Mitjine osude, vrlo rano izjutra, još u de- 
vet sati, došao je Aljoša Katerini Ivanovnoj da se napokon 
dogovori s njom o nečem za njih oboje vrlo važnom, ali i s 
porukom. Ona je sjedila i razgovarala se s njim u onoj istoj 
sobi u kojoj je nekada primila Grušenjku; u susjednoj, dru- 
goj sobi, ležao je u nesvjestici i u groznici Ivan Fjodorovič, 
Katarina Ivanovna naredila je odmah poslije one scene u 
sudu da prenesu bolesnog Ivana Fjodoroviča, koji je bio izgu- 
bio svijest, u njenu kuću, ne obazirući se na buduće, neizbje- 
Žne razgovore u društvu i na to što će je društvo osuđivati. 
Jedna od dviju rođakinja, koje su živjele s njom, otputovala 
je odmah poslije scene na sudu u Moskvu, a druga je ostala. 
Ali da su i obje otputovale, Katerina Ivanovna ne bi bila 
odustala od svoje odluke nego bi ostala da njeguje bolesnika 
i da sjedi uza nj dan i noć. Liječili su ga Varvinski i Gercen- 
štube, a moskovski je liječnik otputovao natrag u Moskvu, 
odbivši da dade svoje mišljenje o vjerojatnom ishodu bolesti. 
Oba liječnika, iako su hrabrili Katerinu Ivanovnu i Aljošu, 
nisu, vidjelo se, mogla dati čvrste nade. Aljoša je dolazio bo- 
lesnom bratu dvaput dnevno. A sad je došao zbog osobita i 
vrlo važna posla i naslućivao kako će mu biti teško da povede 
razgovor o tome, a međutim mu se neobično žurilo; on je 
imao tog istog jutra da obavi još jedan neodložan posao na 
drugom jednom mjestu i morao se požuriti, Već su se raz- 
govarali Četvrt sata, Katerina Ivanovna je blijeda, strašno 
umorna, a i nekako neobično uzbuđena: ona je naslućivala 
zašto joj je, pored astalog, došao Aljoša, 

— Ne uznemirujte se zbog njegove odluke — reče ona 
odlučno Aljoši. — Ovako ili onako, ipak će doći do iste odlu- 
ke; on mora pobjeći! Ovaj dedeki: ovaj junak časti i sa- 
vjesti — ne onaj, ne Dmitrij Fjodorovič, već ovaj koji leži 
iza vrata i koji je sebe žrtvovao radi brata (nadoveza Kate- 
rina Ivanovna usplamtjelih očiju) — on mi je već odavno 
priopćio taj plan bijega. Znate, on je već pohvatao neke 
veze... Ja sam vam već koješta priopćila... Vidite, to će 
se izvesti, po svoj prilici na trećoj etapi odavde, kad po- 
vedu skupinu prognanika u Sibir. O, dotle ima još vremena. 
Ivan Fjodorovič bio je već kod zapovjednika treće etape. 
Samo ne zna tko će biti zapovjednik skupine, a to se i ne 
može unaprijed saznati. Sutra ću vam možda pokazati plan 
sa svim potankostima koji mi je ostavio Ivan Fjodorovič uo- 
či glavne rasprave, za slučaj da se što... To je bilo baš 
onda kada ste nas, sjećate li se, zatekli onu večer da se svađa- 
mo: on je već silazio niza stepnice, a ja sam ga prisilila da 
se vrati kad sam vas opazila, sjećate li se? Znate li zbog čega 
smo se onda posvađali? 

— Ne, ne znam — odgovori Aljoša. 

— Razumije se, on je to onda pred vama zatajio: vidite 
baš zbog tog plana o bijegu. On mi je još tri dana prije toga 
otkrio sve što je glavno — onda smo se i počeli svađati, i 
svađali smo se cijela tri dana. A posvadili smo se što sam 
se odjedanput razljutila kad mi je on priopćio da će Dmitrij 
F odorovič, u slučaju da bude osuđen, pobjeći u inozemstvo 
s onim stvorom — neću vam reći zašto; ni sama ne znam za- 
što... O, zbilja, razljutila sam se onda zbog tog stvora, i 
osobito zato što i ona također bježi s Dmitrijem u inozem- 
stvo! — uzviknu odjedanput Katerina Ivanovna uzdrhtalih 
usana od srdžbe. — Čim je Ivan Fjodorovič onda spazio da 
sam se toliko rasrdila zbog tog stvora, odmah je pomislio 
da sam zbog nje ljubomorna na Dmitrija. Onda smo se, 
vidite, zbog toga prvi put posvadili. Nisam htjela da mu 
išta objašnjavam, oproštenje moliti opet nisam mogla, jer mi 
je bilo teško što je takav čovjek mogao posumnjati da sam 
prije voljela onoga... I to onda kad sam mu sama već dav- 
no prije toga otvoreno rekla da ne volim Dmitrija, nego 
samo njega! Ja sam se razljutila na nj jedino iz bijesa prema 
tom stvoru! Poslije tri dana, naime one večeri kad ste vi ušli, 
donio mi je zapečaćenu kuvertu koju neka odmah raspeča- 
tim ako mu se štogod desi, O, on je predosjećao da će se raz- 

boljeti. Otkrio mi je da se u kuverti nalaze detalji o bijegu 
i da ja u slučaju da on umre ili se teško razboli, sama spasim 
Mitju. Onda je ostavio kod mene novac, gotovo deset tisuća 
— onaj isti novac za koji je tužilac čuo od nekoga, kako je 
bio spomenuo u svom govoru, i koji je on slao da promijeni. 
Strašno sam se iznenadila da Ivan Fjodorovič, iako je još 
jednako bio ljubomoran i još jednako bio uvjeren da volim 
Mićku, nije međutim napustio misao da spasi brata, i meni, 
meni osobno povjerio plan o njegovu spasavanju. O, to je 
bila žrtva! O, vi ne možete, Alekseju Fjodoroviču, shvatiti 
takvo samopožrtvovanje u svoj njegovoj punoći! Htjela sam 
pobožno da padnem pred njegove. noge, ali kad sam pomislila 
da bi on to mogao shvatiti samo kao da se radujem zbog 
Mitjinog spasa (a on bi to svakako pomislio), toliko me je 
bilo razdražilo već samo to da bi on mogao doći na pogrešnu 
pomisao tako da sam opet planula i, mjesto da mu poljubim 
noge, ja mu opet priredim scenu. O, mene nesretne! "Takav 
je moj značaj — užasan, nesretan značaj! O, vi ćete još vi- 
djeti: ja ću učiniti, ja ću ga natjerati da me napusti zbog 
druge, s kojom će moći lakše živjeti, kao Dmitrij, ali onda 
... ne, onda neću moći više izdržati — ubit ću se! A kad 
ste vi onda ušli i kad sam vas pozvala, a njemu naredila da 
se vrati, onda me je, čim je ušao s vama, obuzela tolika srdž- 
ba zbog njegova pogleda puna mržnje i prezira kojim me je 
iznenada pogledao, da sam vam — sjećate li se — viknula 
da me je on, samo on uvjerio da je ubojica njegov brat Dmi- 
trij! Namjerno sam ga oklevetala da ga još jedanput ujedem, 
jer. me nije nikad uvjeravao o tome da je brat — ubojica, 
već, naprotiv, o tome sam ja njega uvjeravala! A. svemu je, 
svemu kriv moj bijes. Ja sam, ja sam priredila onu prokletu 
scenu u sudu, Htio je da mi dokaže kako je zaista plemenit, 
pa ma ja i voljela njegova brata, on ga ipak neće upropastiti 
iz osvete i ljubomore. Vidite, tako je i stupio pred sud... 
Ja sam svemu uzrok, samo sam ja kriva! 

Još se nikad nije Katja ovako ispovjedila Aljoši, i on je 
osjetio da se ona sad nalazi upravo na onom stupnju nepo- 
dnosive patnje kad najponosnije srce u bolu satire svoj po- 
nos i pada srvano od tuge. O, Aljoša je znao za još jedan 
užasan uzrok njene dosadašnje patnje, iako ga je ona i te kako 
krila pred njim sve ove dane poslije Mitjine osude, ali njega 
bi i suviše boljelo kad bi se ona odlučila da padne ničice i 
sama otpočne da razgovara s njime o tom uzroku, Ona je 

patila zbog svoje »izdaje« na sudu, i Aljoša je naslućivao da 
njim, pred Aljošom, i suzama, i vriskom, i histerijom, i uda- 
je goni savjest da zbog toga optuži samu sebe, baš pred 
ranjem čelom o pod. A on se bojao toga trenutka i želio da 
poštedi patnicu. I zato mu je bilo vrlo teško da završi po- 
ruku radi koje je došao. On opet poče govoriti, o Mitji. 

— Ništa zato, ništa zato, za njega se ne bojte! — ponovo 
otpoče Katja tvrdoglavo i odlučno. — Sve je to kod njega 
samo trenutno, ja ga poznam, i suviše dobro poznajem njego- 
vo srce. Budite uvjereni da će pristati na bijeg! I, što je gla- 
vno, to ne mora biti odmah, još ima vremena da se odluči. 
Dotle će Ivan Fjodorovič ozdraviti i ovime sam upravljati, 
tako da ja neću imati ništa da radim. Ne uznemirujte se, 
pristat će na bijeg. A on je već sporazuman s tim, zar on mo- 
Že ostaviti onog svog stvora? A na robiju je neće pustiti, pa 
kako da on onda ne bježi! On se vas osobito boji, boji da ne- 
ćete odobriti bijega s moralnog stajališta, ali mu morate to 
velikodušno dopustiti, ako je već potrebna za to vaša sank- 
cija — nadoveza Katja zajedljivo. Ona načas zašutje i 0s- 
mjehnu se. 

— On ondje govori — prihvati ona opet — o nekoj himni, 
o križu koji mora ponijeti, o nekakvu dugu, sjećam se. Ivan 
Fjodorovič pričao mi je onda mnogo o tome, i kad biste znali 
kako je govorio! — uzviknu odjedanput Katja osjećajno. — 
Kad biste znali kako je ljubio onog nesretnika u onom 
trenutku kad mi je pričao o njemu, i kako ga je, možda, 
mrzio u onom trenutku! A ja, 0, ja sam se onda njegovom 
pričanju i suzama oholo podsmjehivala. O, mene stvora! Ja 
sam stvor, ja! Ja sam ga otjerala u ludilo! A onaj, osuđeni — 
— zar je on spreman da pati — završi Katja razdraženo — 
— i onakav da pati? Onakvi kakav je on nikad ne pate. 


Nekakav osjećaj mržnje i gadljiva prezira zazvuča u tim 
riječima. Međutim, ona ga je ipak izdala. »Pa«, pomisli Aljo- 
ša, »možda ga zato što osjeća da mu je nanijela krivicu 1 
mrzi ponekad.« On je želio da je to samo »ponekad«. U po- 
sljednjim Katjinim riječima čuo je on izazov, ali ga ne pri- 
hvati. 

— Zato sam vas i pozvala danas da mi obećate da ćete ga 
sami nagovoriti. Ili bi i bijeg, po vašemu mišljenju, bio ta- 
koder nešto nepošteno, nešto kukavično ili nešto nekrš- 
ćansko? — nadoveza Katja još otvorenije, izazivajući. 

— Ne, nipošto. Ja ću mu sve reći... — promrmlja Aljo- 
ša. — On vas zove da mu dođete danas — lupi on odje- 
danput, gledajući joj uporno u oči. 

Ona se sva stresla i malo uzmakla od njega na divanu. 

— Mene... zar je to moguće? — promuca ona sva blijeda. 

— Moguće je i mora biti! — otpoče Aljoša odlučno i ži- 
vahno. — Vi ste mu neophodno potrebni, i to baš sada, Ja 
ne bih o tome ni počinjao govoriti, niti bih vas prije vreme- 
na mučio kad to ne bi bilo prijeko potrebno. On je bolestan, 
on je kao lud, on neprestano čezne za vama. Ne zove vas da 
se pomirite, već samo da dođete i da se pojavite na pragu. 
Od onog mu se dana štošta dogodilo. On shvaća koliku vam 
je krivicu nanio. Ali on ne traži da mu oprostite; »Meni se 


ne može oprostiti« — kaže on, već samo želi da se pojavite 
na pragu... 
— Tako ste me iznenada... — promuca Katja, — Ta sam 


sve ove dane slutila da ćete vi zbog toga doći... znala sam 
da će me on pozvati!... To je nemoguće! 

— Neka je i nemoguće, ali ipak učinite. Sjetite se, on je 
prvi put potresen što vas je uvrijedio, prvi put u životu, ni- 
kad prije toga u životu nije on to tako potpuno shvatio! On 
veli: »Ako odbije da dođe, bit ću odsad cijelog života ne- 
sretan.« Čujete li: kažnjenik, osuđen na dvadeset godina, još 
se nada da će biti sretan — zar to nije žalosno? Pomislite: 
posjetit ćete nevino nastradalog — ote se Aljoši izazivački — 
njegove su ruke čiste, na njima nema krvi! Posjetite ga 
sad radi njegovih budućih bezbrojnih patnji!... Dođite, po- 
tražite ga u mraku... stanite na prag, i ništa više... Vi mo- 
rate to učiniti! — završi Aljoša i naglasi neobično riječ »mo- 
rate«. 

— Moram... ali.. ne mogu... — prostenja Katja. — 
On će me gledati ... ne mogu! 

— Vaše se oči moraju sresti. Kako ćete živjeti ako se sad 
ne odlučite? 

— Bolje je patiti cijeli život. 

— Vi morate doći, morate doći — ponovo naglasi Aljoša 
nemilosrdno. 

— Zašto danas, zašto baš sad... Ne mogu ostaviti bo- 
lesnika... 

— Na minutu možete, tek na trenutak, Ako ne dođete, 
on će za jednu noć dobiti vrućicu, Ne govorim vam valjda 
neistinu, budite milosrdni! 


— Budite milosrdni prema meni — gorko ga prekori Ka- 
tja i zaplaka. 

— Dakle, doći ćete! — reče Aljoša odlučno kad spazi nje- 
ne suze. — Idem da mu kažem da ćete odmah doći! 

— Ne, nipošto mu to ne govorite! — vrisnu Katja pre- 
stravljeno. — Doći ću, ali mu unaprijed ne govorite, jer ja 
ću doći, ali možda neću ući... Još ne znam... 

Glas je izda. Ona je teško disala. Aljoša se diže da pođe. 

— A ako se s kim sretnem? — zapita ona tiho i opet sva 
problijedi. 

— Zato je potrebno da idete odmah da se ne biste ondje 
s kim sreli. Ondje nema sad nikog, istinu vam velim, Mi 
ćemo vas čekati — završi on odlučno i iziđe iz sobe, 


1 
NA TRENUTAK JE LAŽ POSTALA ISTINOM 


On se požuri u bolnicu gdje je sad ležao Mitja. Sutradan 
poslije osude dobio je živčanu groznicu, te su ga premjestili 
u našu gradsku bolnicu, u odio za kažnjenike. Ali na molbu 
Aljoše i mnogih drugih (Hohlakove, Lize i drugih) nije liječ- 
nik Varvinski smjestio Mitju među kažnjenike, već zasebno, 
u onu istu sobicu u kojoj je ležao Smerdjakov. Istina, na kra- 
ju hodnika stajao je stražar, a na prozoru su bile rešetke, 1 
Varvinski je mogao biti potpuno miran zbog svoga popu- 
štanja, iako ne sasvim zakonita, ali to je bio mlad čovjek 
dobra srca i milosrdan. Shvaćao je kako je takvu čovjeku, 
kao što je Mitja, vrlo teško odjedanput zakoračiti u društvo 
ubojica i lopova, i da se na to mora najprije obiknuci. Po- 
sjećivanje rodbine i poznanika dopustio je i liječnik, a i ta- 
mnički upravitelj, pa čak 1 upravitelj kotarske policije, ali 
sve krišom. Ali su Mitju ovih dana posjetili jedino Aljoša i 
Grušenjka. I Ratikin je već dvaput navaljivao da se vidi s 
njim, ali je Mitja odlučno zamolio Varvinskog da ga ne pusti. 

Aljoša ga zateče kako sjedi na postelji, u bolničkom dugač- 
kom ogrtaču, nešto grozničava, glave omotane ručnikom na- 
kvašenim u vodi i octu. On je neodređeno pogledao unišlog 

Aljošu, ali u pogledu kao da mu je ipak bljesnuo nekakav 
strah. 

On je bio uopće, sve od osude, strašno zamišljen. Ponekad 
je po pola sata šutio, i činilo se kao da razmišlja o nečem 
mučno i teško, zaboravljajući na nazočne. A kad se trgao iz 
zamišljenosti i počeo da govori, počeo bi uvijek govoriti ne- 
kako iznenada i nikada o onome što je zbilja hmio da kaže. 
Ponekad je nekako bolno gledao brata. S Grušenjkom kao 
da mu je bilo nekako lakše nego s Aljošom. Istina, on nije s 
njom gotovo ni govorio, ali čim bi ona ušla, njegovo bi se cijelo 
lice zasjalo od radosti. Aljoša je šutke sjeo do njega na po- 
stelju. On je ovaj put očekivao Aljošu vrlo uzbuđen, ali 
se nije usudio da ga išta pita. Katjin pristanak da dođe dr- 
žao je za nešto što se ne da zamisliti, ali i osjećao da je do- 
ista nemoguće da neće doći. Aljoša je poimao njegove osje- 
ćaje. 

— Kažu — otpoče Mitja žurno — da je Trifon Borisič 
razrušio svoju krčmu: vadi podnice, diže daske, cijelu je, ve- 
le, »galeriju« na komadiće raznio — neprestano traži blago, 
onaj novac, tisuću i po, za koji je tužilac rekao da sam ga 
ondje sakrio. Čim je stigao kući, odmah je, kažu, otpočeo 
svoj ludi posao. I pravo mu budi, lopovu! To mi je jučer pri- 
čao ovdašnji stražar, on je odande. 

— Slušaj — reče Aljoša — ona će doći, samo ne znam kad, 
možda danas, možda ovih dana, to ne znam, ali će doći, 
doći će sigurno. 

Mitja sav zadrhta, htjede nešto reći, ali zašutje. 'Ta je vi- 
jest strašno djelovala na nj. Bilo je očito da užasno želi da 
potanko sazna njihov razgovor, ali da se ipak boji da od- 
mah zapita: Katjina surovost i prezir bio bi za nj u ovom 
trenutku udarac nožem. 

— Slušaj što je ona između ostalog rekla: neka radi bi- 
jega svakako umirim tvoju savjest. Ako Ivan ne ozdravi 
do tog vremena, ona će še sama latiti tog posla. 


— O tome si mi već govorio — napomenu Mitja zamiš- 
ljeno» 

— Ati si opet rekao Grušenjki — pripomenu Aljoša. 

— Jesam — prizna Mitja. — Ona neće jutros doći — 
— reče on i, snebivajući se, pogleda brata. — Doći se tek 


uvečer. Čim sam joj spomenuo da se i Katja prihvatila po- 
. .a . > .V . v 

sla. ona zašutje, a usne joj se iskriviše. Samo je prošaptala: 
: s k : g : 

»Neka je!« Ona je razumjela da je nešto važno. Nisam se 

usudio da je dalje ispitujem. Shvaća, čini se, da ona ne voli 
mene, nego Ivana? 

— Dakle zbilja? — ote se Aljoši. : 

— Možda i nije tako. Ali jutros neće doći — požuri se 
Mitja da još jedanput istakne. — Ja sam joj povjerio jednu 
dužnost... Čuješ, brat Ivan će sve nas preživjeti. On treba 
da živi, a ne mi. On će ozdraviti. : 

— Pomisli, iako Katja strepi zbog njega, ipak gotovo ni- 
kako ne sumnja da će ozdraviti — reče Aljoša. 

— Dakle je uvjerena da će umrijeti. Ona je samo od stra- 
ha uvjerena da će ozdraviti. 

— Brac je čvrsto građen. I pouzdano se nadam da će 
ozdraviti — napomenu Aljoša uznemireno. “ 

— Jest, ozdravit će. Ali je ona uvjerena da će umrijeti. 
Ona je vrlo tužna. 

Nasta šutnja. Mitju je mučilo nešto vrlo važno. 

— Aljoša, ja strašno volim Grušu — progovori on od- 
jedanput uzdrhtalim, plačnim glasom, 

— Nju neće pustiti onamo tebi — prihvati odmah Aljoša. 

— I evo šta sam ti još htio reći — produži Mićka nekim 
zvonkim glasom. — Ako me počnu putem tući, ili ondje, ja 
se neću dati, ubit ću, i mene će strijeljati. I to će trajati dva- 
deset godina! Već mi ovdje počinju govoriti ti. Stražari mi 
vele ti. Cijelu sam ovu noć ležao i sebi sudio: nisam spre- 
man! Nemam snage da preuzmem na se. Htio sam himnu da 
zapjevam, a stražarsko tikanje ne mogu da podnesem! Zbog 
Gruše bih sve podnio, sve... osim, uostalom, batina... Ali 
nju neće onamo pustiti. 

Aljoša se blago osmjehnu. 

— Slušaj, brate, jednom zauvijek — reče on — evo šta 
mislim o tom. Ti znaš da neću slagati, Slušaj dakle: ti nisi 
spreman i za te nije takav križ. A povrh svega: tebi ovako 
nespremnome nije ni potreban takav velikomučenički križ. 
Da si ti ubio oca, bilo bi mi žao što odbacuješ križ. Ali ti 
si nevin, i takav je križ pretežak za te. Ti si htio da muče- 
njem obnoviš u sebi drugog čovjeka; po mome, sjećaj se sa- 
mo uvijek, dok god budeš živio, i ma kamo pobjegao, tog 
drugog čovjeka — i to će biti dosta. Što nisi preuzeo na se 
veliki križ patnje, poslužit će samo tome što ćeš osjetiti u 
sebi još veći dug i tim ćeš neprekidnim osjećajem u buduć- 
nosti, kroz cijeli život, pomoći svom preporodu možda više 
nego da si pošao onamo. Jer ti nećeš ondje moći izdržati, 

počet ćeš mrmljati, i možda ćeš zbilja najzad reći: »Obraču- 
nao sam.« Odvjetnik je u ovom slučaju istinu kazao. Nisu 
za svakog teška bremena, za neke su ona preteška... To su, 
vidiš, moje misli, ako su ti toliko potrebne. Kad bi zbog tvo- 
ga bijega morali odgovarati drugi: časnici, vojnici, ja ti »ne 
bih dopustio« da bježiš — osmjehnu se Aljoša. — Ali svi 
vele i tvrde (to je sam etapni zapovjednik kazivao Ivanu), 
da se s malo vještine može proći bez velike odgovornosti i 
izvući kojekakvim sitnicama. Dakako, podmićivanje je ne- 
pošteno, čak i u ovom slučaju, ali ovdje ne bih nipošto osu- 
divao, a osobito zato što bih ja, kad bi mi, na primjer, Katja 
i Ivan. zapovjedili da u ovom slučaju poradim za te, pošao 
i podmitio. Dužan sam da ti kažem pravu istinu. A zato i 
ne mogu osuđivati tebe i tvoj postupak, Ali ti treba da znaš 
da ja tebe neću nikad osuditi. A i čudnovato je kako bih ja 
mogao biti u ovom slučaju tvoj sudac? A, sad sam ti, čini 
mi se, sve izložio. 

— Ali ću sam sebe osuditi! — uzviknu Mitja. — Da ću 
pobjeći, to je i bez tebe odlučeno: zar Mićka Karamazov 
može a da ne utekne? Ali zato će se sam csuditi i cijelog vi- 
jeka grijeh ispaštati! Tako govore jezuiti, nije li istina? Kao 
sad nas dvojica, nije li tako? 

— "Tako je — osmjehnu se Aljoša blago. 

— Volim te zato što ti uvijek golu istinu kažeš i ništa ne 
tejiš! — povika Mitja smijući se razdragano. — Ja sam da- 
kle ulovio svog Aljošku u jezuitskim poslovima! Zato bih te 
morao poljubiti, čuješ li! Čuj sad i ostalo, ja ću ti rasklopiti 
i drugu polovicu svoje duše, Evo što sam smislio i odlučio: 
ako i pobjegnem, Štoviše, s novcem i putnicom, pa čak i u 
Ameriku, ohrabruje me misao da neću bježati prema radosti, 
prema sreći, već zaista na drugu robiju koja nije možda ma- 
nja od ove! Ja tu Ameriku, neka je đavo nosi, već sad mr- 
zim. Neka bude i Gruša uza me, ali pogledaj: pa, je li ona 
Američanka? Ona je Ruskinja, do najsitnije koščice Ruski- 
nja, ona će početi tugovati za majčicom rodnom zemljom, 
i ja ću vidjeti svaki sat da ona zbog mene tuguje, da je zbog 

ene uzela na se taj križ, a šta je Ona skrivila? A zar ću ja 
meći podnijeti tamošnje prostake, iako su možda svi do je- 
dnog bolji ljudi od mene? Ja već sad mrzim tu Ameriku! I 
makar oni svi do jednog ondje bili ne znam kako veliki stro- 
jari ili šta drugo — neka idu do đavola, nisu oni moji ljudi, 
nisu ljudi moje duše! Ja, Aljoša, Rusiju volim, ruskog Boga 

volim, iako sam sam nitkov! Ja ću ondje crći! — uzviknu 
on, a oči mu sijevnuše. 

Glas mu zadrhta od suza. 

— Ali slušaj, Alekseju, kako sam odlučio, slušaj! — Otpoče 
on opet svladavši uzbuđenje. — Kad stignem onamo s Gru- 
Ššom — odmah ću ondje orati, raditi, pored divljih medvje- 
da, u samoći, negdje podalje. A ondje će se naći kakvo uda- 
ljeno mjesto! Ondje, vele, ima još crvenokožaca, negdje ondje 
kod njih na kraju horizonta — pa, dakle, otići ću u taj kraj, 
posljednjim Mohikancima. I odmah ćemo se prihvatiti gra- 
matike, ja i Gruša. Rad i gramatika, i tako pune tri godine. 
Za te tri godine govorit ćemo engleski kao pravi Englezi. A 
čim naučimo — zbogom, Ameriko! Pobjeći ćemo ovamo, u 
Rusiju, kao američki građani. Ne boj se, u ovom se gradiću 
nećemo pojaviti. Sakrit ćemo se negdje podalje, na sjever, ili 
na jug. Dotle ću se promijeniti, ona također, ondje, u Ame- 
rici, načinit će mi liječnik umjetnu bradavicu, jer nisu oni 
badava strojari. Ako ne to, iskopat ću si jedno oko, pustit 
ću bradu od aršina, sijedu (posijedjet će za Rusijom) — mo- 
žda me neće poznati. A ako poznaju, neka me opet pošalju 
u progonstvo, svejedno, znači nije mi suđeno. I ovdje ćemo 
gdjegod u zabiti orati zemlju, a ja ću ovdje cijelog života 
predstavljati Američanina. Ali zato ćemo umrijeti na rođenoj 
zemlji. Ovo je moj plan, i taj se ne mijenja. Odobravaš li ga? 

— Odobravam — odgovori Aljoša ne želeći da mu pro- 
tuslovi. 

Mitja zašutje na trenutak, a onda progovori: 

— A kako su to na raspravi udesili? I kako udesili! 

— A da i nisu udesili, ipak bi te osudili! — reče Aljoša i 
uzdahnu, 

— Jest, dosadio sam ovdašnjoj publici! Bog s njima, ali 
je teško! — prostenja Mitja patnički, 

Opet su na trenutak zašutjeli. 

— Aljoša, zakolji me odmah! — viknu on iznenada. — 
— Hoće li odmah doći ili neće, govori! Šta je rekla? Kako 
je rekla? 

— Rekla je da će doći, ali ne znam hoće li danas. Teško 
joj je! — reče Aljoša i pažljivo pogleda brata. 

— Pa kako da nije, kako da nije teško! Aljoša, ja ću 
zbog toga poludjeti. Gruša me neprestano motri. Shvaća, Go- 
spode bože, primiri se: što želim? Kaću želim! Znam li što 

želim? Nepoštena karamazovska neobuzdanost! Ne, ja nisam 
sposoban za patnje! Ja sam podlac, i to je sve! 

— Eto je! — uzviknu Aljoša. 

Uto se Katja pojavi na pragu. Ona je na trenutak zastala, 
promotrivši Mitju nekakvim zbunjenim pogledom. Mitja sko- 
či naglo na noge, lice mu izražavaše strah, on problijedje, ali 
mu odmah preletje preko usana bojažljiv i moleći smiješak, i 
on, ne mogavši da se suzdrži, brzo pruži prema Karji obje 
ruke. Kad ona to spazi, pojuri prema njemu. Ščepa ga za ruke 
i gotovo silom posadi na postelju, sima sjede do njega, 
te ne ispuštajući i dalje njegovih ruku, stiskaše ih snažno i grče- 
vito. Oboje pokušaše nekoliko puta nešto da kažu, ali bi 
samo zaustili i opet šutke, pažljivo, kao da su se upijali jedno 
u drugo pogledima, čudno se osmjehivali. Tako su protekle 
otprilike dvije minute. 

— Jesi li mi oprostila ili nisi? — promuca napokon Mitja 
i okrenu se Aljoši i viknu, lica razvučena od radosti: 

— Čuješ li, šta pitam, čuješ li? 

— Zato sam te i voljela što si velikodušna srca! — ote se 
Kaji. — A tebi ne treba moje oproštenje, već meni tvoje; 
svejedno, oprostio ili ne oprostio — ostat ćeš cijelog života 
kao rana u mojoj duši, a ja u tvojoj — a tako i treba da 
bude... 

Ona zastade da predahne. 

— Zašto sam došla? — otpoče ona opet žurno i kao u 
zanosu. — Da zagrlim tvoje noge, da ti stisnem ruke, vidiš, 
ovako, od bola, sjećaš li se kako sam ti ih u Moskvi stiskala 
— da ti opet kažem da si ti moj bog, moja radost, da ti ka- 
žem da te ljubim do bezumlja — gotovo prostenja ona od 
muke i odjedanput pritisne usne na njegove ruke. 

Suze joj briznuše iz očiju. Aljoša stajaše nijem i zbunjen, 
on se nije nikako nadao da će ovo vidjeti. 

— Ljubav je prošla, Mitja — otpoče opet Katja — ali 
cijenim ono što je bilo iako me boli. Znaj to jednom zauvijek, 
A sada neka bude na trenutak ono što je moglo biti — pro- 
muca ona nacerena osmijeha i ponovo mu se radosno zagle- 
da u oči. — I ti sad voliš drugu, a i ja volim drugog, ali ću 
te ipak vječno voljeti, a ti mene, znaš li to? Čuješ, voli me 
cijelog života, voli! — ciknu ona uzdrhtalim glasom u kojem 
se gotovo osjećala neka prijetnja. 

— Voljet ću te, i... znaš Katja — otpoče Mitja, predi- 
Šući iza svake riječi — znaš, ja sam te volio prije pet dana, 

one večeri... Kad si pala i kad su te iznijeli... Cijelog ži- 
vota! "Tako će biti, tako će vječno biti... 

Tako su oboje mucali jedno drugom riječi gotovo besmi- 
slene i mahnite i možda lažne, ali u ovom trenutku sve je bilo 
istina, i oni su vjerovali jedno drugom potpuno. 

— Katja — viknu odjedanput Mitja — vjeruješ li da sam 
ja ubio? Znam da sad ne vjeruješ, ali _nda.., dok si svje- 
dočila... Je li moguće, je li moguće da si vjerovala! 

— Ni onda nisam vjerovala! Nikad nisam vjerovala! Mr- 
zila sam te i odjednom uvjerila sebe, tog trenutka... Kad 
sam svjedočila... uvjerila sam sebe i vjerovala... a kad 
sam završila svjedočenje, odmah sam prestala vjerovati. To 
neka znaš. Ja sam zaboravila da sam došla sebe kazniti 
— reče ona, a lice joj dobi neki sasvim novi izraz koji nije 
nimalo nalikovao na maloprijašnje zaljubljeno mucanje. 

— Tebi je, ženo teško! — ote se nehotice Mitji. 

— Pusti me — prošapta ona — opet ću doći, a sad mi je 
teško! 

Ona htjede da se digne s mjesta, ali odjedanput glasno vri- 
snu i ustuknu. U sobu je iznenada, iako sasvim tiho, ušla 
Grušenjka. Nitko je nije očekivao. Katja  strelimice pođe 
prema vratima, ali kad je došla do Grušenjke, zasta posve 
blijeda kao kamen i tiho, gotovo šapćući, prostenja: 

— Oprostite mi! 

Grušenjka se netremice zagleda u nju i, počekavši jedan 
trenutak, odgovori zajedljivim glasom punim mržnje: 

— Mi smo, draga, obje zle! Obje zle! Zar da se nama opro- 
sti, tebi i meni! Spasi ga, i ja ću se cijelog svog života za te 
moliti. 

— I nećeš, zbilja, oprostiti? — viknu Mitja Grušenjki ma- 
hnito je prekoravajući. 

— Budi mirna, ja ću ti ga spasiti! — prošapta Katja brzo 
1 istrča iz sobe. 

— Iti si mogla da joj ne oprostiš pošto ti je sama rekla: 
»Oprosti?« — uzviknu opet Mitja gorko. 

— Mitja, da se nisi usudio da je koriš, nemaš prava da 
je koriš! — viknu Aljoša vatreno na brata. 

— Govorila su njena ohola usta, a ne srce — reče Gru- 
šenjka nekako gadljivo. — Ako te spasi ... sve ću oprostiti... 

Ona zašutje kao da želi nešto ugušiti u duši. Još nikako nije 
mogla da se pribere. A ušla je, kako se poslije saznalo, sasvim 

nehotice, ne sluteći i ne očekujući da će se s njom ovdje susre- 
sti. 

— Aljoša, leti za njom! — obrati se Mitja bratu. — Reci 
Joj... ne znam šta... ne daj joj da tako ode. 

— Doći ću ti opet predvečer! — viknu Aljoša i potrči za 
Katjom. 

Stigao ju je kad je već bila izišla iz bolničkog dvorišta. 
Ona je išla brzo, žurila se, ali čim ju je stigao Aljoša, reče 
mu brzo: 

— Ne, pred ovom ne mogu sebe kazniti! Rekla sam joj: 
»Oprosti mi«, jer sam htjela da kaznim sebe zauvijek. Ona 
nije oprostila... Zato je volim! — nadoveza Katja nepromi- 
jenjenim glasom, a oči joj sijevnuše divljom mržnjom. 


— Brat je nije nikako očekivao — promrmlja Aljoša. — 
Bio je uvjeren da neće doći... 
. . =“ 
— Naravno. Ali manimo se toga — reče ona odsječno. 


— Slušajte, ne mogu ići sad s vama onamo na pogreb. Po- 
slala sam im cvijeće da stave na lijesić. Mislim da imaju još 
novaca. Bude li potrebno, recite im da ih ni ubuduće neću 
nikad napustiti... E, a sad me ostavite, ostavite, molim vas. 
Vi ste već ionako zakasnili, već zvoni na kasnu službu. Os- 
tavite me, molim vas. 


II 


ILJUŠEČKIN POGREB. GOVOR KOD KAMENA 


I on zbilja zakasni. Čekali su ga i već su bili odlučili da 
bez njega ponesu u crkvu lijep, cvijećem okićen lijesić. To je 
bio lijesić Iljušečke, jadnog dječaka. On je umro dva dana 
poslije Mitjine osude. Aljošu su još na kućnim vratima doče- 
kali povici dječaka, drugova Iljušečkinih, Oni su ga svi ne- 
strpljivo čekali i obradovali se što je napokon stigao. Saku- 
pilo ih se oko dvanaest, svi su došli sa svojim naprtnjačama 
i torbicama na ramenu. »Tata će plakati, budite uz tatu«, 
zavještao im je Iljušečka na umoru, i dječaci su to zapamtili. 
Kolja Krasotkin im je bio na čelu. 

— Kako mi je milo, Karamazove, što ste došli! — uzvik- 
nu on i pruži Aljoši ruku. — Ovdje je strašno. Zbilja je teško 
gledati. Snegirev nije pijan, pouzdano znamo da nije danas 

ništa pio, a kao da je pijan... Ja sam uvijek tvrd, ali ovo 
je užasno. Karamazove, ako vas ne zadržavam, zapitao bih 
vas još samo nešto prije nego što uđete? 

— O čemu je riječ? — upita Aljoša. 

— Je li vaš brat nevin ili kriv? Je li on ubio oca, ili slu- 
ga? Kako vi rečete, onako će biti. Ta misao nije mi dala da 
spavam četiri noći. 

— Sluga je ubio, a brat je nevin — odgovori Aljoša. 

— I ja to isto velim! — viknu odjedanput dječak Smurov. 

— Ion će dakle stradati kao nevina žrtva pravde? — uz- 
viknu Kolja. — Iako je propao, ipak je sretan! Ja bih mu 
mogao zavidjeti. 

— Šta govorite, zašto? — zapita ga začuđeno Aljoša. 

— O, kad bih i ja mogao da se žrtvujem ma kad za prav- 
du! — uskliknu Kolja zanosno. 

— Ali ne u ovakvu slučaju, ne ovako sramotno, ne ovako 
užasno! — reče Aljoša. 

— Razumije se... ja bih želio da umrem za cijelo čov- 
šečanstvo, a i Što se sramote tiče, svejedno je: i naša će ime- 
na propasti. Ja poštujem vašeg brata! 

— I ja također! — odjedanput neočekivano doviknu iz 
gomile onaj isti dječak što je nekad rekao da zna tko je osno- 
vao Troju, i kad ie doviknuo, pocrvenje isto onako kao i on- 
da, posve do očiju, kao božur. 

Aljoša uđe u sobu. U plavom lijesu koji je bio ukrašen 
bijelim pokrovom ležao je Iljuša skrštenih ruku i zakloplje- 
nih očiju. Crte njegova ispijena lica nisu se gotovo nimalo 
promijenile i, čudnovato, od mrtva tijela nije se osjećao goto- 
vo nikakav zadah. Izraz njegova lica bio je ozbiljan i nekako 
zamišljen. Osobito su mu bile lijepe prekrižene ruke, kao 
isklesane od mramora. U ruke su mu metnuli cvijeće, a cio 
lijes bio je okićen i spolja 1 iznutra cvijećem koje ie još u 
zoru poslala Liza Hohlakova. Ali je stiglo cvijeće i od Kate- 
rine Ivanovne, i kad ie Aljoša otvorio vrata. štapskapetan, 
držeći u uzdrhtalim rukama kiticu cvijeća, posipao je ponovo 
njime svog dragog dječaka. On je jedva vogledao Aljošu 
kad je unišao, a i nije htio uopće nikog gledati, čak ni svoju 
uplakanu ludu ženu, svoju »mamicu«, koja je neprestano po- 
kušavala da se digne na svoie bolesne noge i da izbliza po- 
gleda svog mrtvog diečaka. Ninočku su dječaci digli s nie- 
nim stolcem i primakli tik do lijesa. Ona je sjedila. pritisla 
glavu uz lijes i sigurno također tiho plakala, Snegirevljevo 

lice imalo je živahan izraz, ali nekako zbunjen, ali i bijesan. 
U njegovim kretnjama, u riječima koje bi mu se otele, bilo 
je nešto suludo. »Prijatelju, dragi prijatelju!« uzvikivaše on 
svaki čas gledajući Iljušu. Dok je Iljuša bio živ, imao je 
običaj da mu tepa: »Prijatelju, dragi prijatelju!« 

— 'Tatice, daj i meni cvjetić, uzmi iz njegove ruke, eno 
onaj bijeli, i daj mi ga! — zamoli jecajući luda »mamica«. 
Ili joj se jako dopala bijela ružica, Što se nalazila u Iljušinim 
rukama, ili je htjela da uzme za uspomenu cvjetić, ali ona 
se sva uznemirila i pružala ruke za cvjetićem, 

— Nikome ne dam, ništa ne dam! — nemilosrdno povika 
Snegirev. — Njegovo je cvijeće, a nije tvoje. Sve je njegovo, 
ništa nije tvoje! 

— "Tata, dajte mami cvjetić! — reče Ninočka i podiže izne- 
nada svoje uplakano lice. 

— Ništa ne dam, a pogotovu njoj ne dam! Ona ga nije 
voljela. Ona mu je onda uzela topić, i on joj ga je onda po- 
klo-ni-o — zaplaka odjedanput glasno štapskapetan, sjetiv- 
ši se kako je Iljuša ustupio onda majci topić. Jadna luda pre- 
kri lice rukama i sva se strese od tiha plača. Kad su, na- 
nokon, diečaci vidjeli da otac ne napušta lijesa, a međutim je 
došlo vrijeme da se ponese, stali su oko njega u zbijenoj sku- 
pini i počeli ga dizati. 

— Neću da ga sahrane u groblje! — zavapi odjedanput 
Snegirev. — Sahranit ću ga kraj kamena, kraj našeg dragog 
kamena! 'Tako je Iljuša odredio. Ne dam da ga nosite! 

On je i prije, cijela tri dana govorio da će ga sahraniti 
kraj kamena: ali se umiješao Aljoša, Krasotkin, stanodavka, 
njena sestra i svi dječaci. 

— Gle šta je naumio, da ga sahrani kraj poganog kamena, 
kao kakva utopljenika — strogo reče stara gazdarica, — 
— Ondje je u groblju zemlja s križem. Ondje će se za nj 
moliti. Iz crkve se čuje pjevanje, a đakon čita tako razgovijet- 
no i jasno da će svaki put sve do njega doprijeti kao da mu 
Čitaju nad grobom. 

Štapskapetan stade najzad mahati rukama: »Nosite«, reče, 
»kamo hoćete!« Dječaci podigoše lijes, ali kad su ga pronosili 
pored majke, zastali su na minutu pred njom i spustili ga da 
se i ona oprosti s Iliušom. Ali kad je iznenada ugledala to 
drago lice izbliza. koje je gledala sva tri dana iz neke udalje- 
nosti, ona se odjedanput sva zatresla i počela histerično da 
maše amo-tamo iznad lijesa svojom sijedom glavom. 

— Mamice, prikriži ga, blagoslovi ga, poljubi ga — viknu 
joj Ninočka. Ali je ova, kao automat, neprestano mahala gla- 
vom i počela odjedanput nijemo, lica iskrivljena od bola, uda- 
rati sebe šakom u prsa. Lijes poniješe dalje. Ninočka se po- 
sljednji put upila usnama u usta pokojnog brata kad su ga 
pronosili pokraj nje. Kad je Aljoša izlazio iz kuće, htio je 
da zamoli gazdaricu da pripazi na one koji ostaju, ali ova 
mu nije dala ni da dovrši: 

— Znamo mi što je naša dužnost, ostat ću kod njih, i mi 
smo također kršćani — i starica se zaplaka dok je to govorila, 

Do crkve nije bilo daleko, trista koračaja, ništa više. Dan 
je bio vedar, tih, smrzavalo se, ali ne jako. Zvona su još je- 
dnako pozivala. Snegirev je užurbano i zbunjeno trčao za 
lijesom u svom starom, kratkom, gotovo ljetnom ogrtaču, go- 
loglav, dok je u ruci držao stari, mekani šešir. On se nepre- 
stano brinuo oko nečega, čak je pružao ruku da pridrži čelo 
lijesa, i samo smetao onima koji su nosili, čas je trčao sa stra- 
ne da vidi ne bi li mogao ondje šta pomoći, Pao je jedan 
cvjetić na snijeg, i on poleti da ga digne, kao da je ne znam 
kakva nesreća ako se izgubi taj cvijet. 

— A koričicu, koričicu ste zaboravili — viknu odjedanput 
strašno uplašen. Ali su ga dječaci odmah podsjetili da je on 
sam uzeo koričicu krušca još maloprije i da je ona u njegovu 
džepu. On je odmah izvadio iz džepa i, kad se uvjerio da 
je tu, primiri se. 

— Iljušečka je zapovjedio, Iljušečka — razjasni on odmah 
Aljoši. — Ležao on noću, a ja kraj njega sjedio, i on mi izne- 
nada zapovjedio: »Tatice, kad zaspu moju raku, izmrvi na nju 
koricu krušca da dolete vrapci, a ja ću čuti da su doletjeli, 
i radovat ću se što ne ležim sam.« 

— 'To je vrlo lijepo — reče Aljoša — morate češće donositi. 

— Svaki dan, svaki dan! — promuca štapskapetan i ne- 
kako sav živnu. 

Najzad su stigli u crkvu i posred crkve namjestili lijes. 
Svi su dječaci stali unaokolo lijesa i pristojno odstajali cijelu 
službu. Crkva je bila stara i dosta siromašna, mnoge su ikone 
bile bez okvira, ali u takvim se crkvama bolje moli. Za slu- 
žbe se Snegirev malo primirio, iako je od vremena do vreme- 
na izbijala iz njega ona ista nesvjesna i smetena zabrinutost: 
čas je prilazio lijesu i namještao pokrov, vjenčić, čas je opet, 
kad bi ispala koja svjećica iz svijećnjaka, poletio da je na- 

mjesti i neobično se dugo oko toga bavio. Zatim se već sa- 
svim primirio i stao mirno čelo glave glupo zabrinuta lica, 
na kome se ogledala nekakva sumnja. Poslije apostola pri- 
šapnu on iznenada Aljoši, koji je do njega stajao, da apostol 
nisu najbolje pročitali, ali nije to razjasnio. Za kerubinske pje- 
sme poče i on da pjeva, ali nije pjevao do kraja nego se spu- 
stio na koljena, pritisnuo čelo na kameni crkveni pod i pre- 
ležao u tom položaju prilično dugo. Napokon je otpočelo o- 
pijelo, razdijelili svjećice. I opet se usirčao poludjeli otac, 
ali dirljivo, potresno nadgrobno pojanje probudilo je i po- 
treslo njegovu dušu. On se odjedanput gotovo sav naježio i 
počeo, ispočetka prigušeno, često na mahove jecati, a na kra- 
ju glasno jaukati. A kad su otpočeli da se opraštaju i htjeli 
da zaklope lijes, on ga uhvati rukama kao da ne da da za- 
tvore Iljušečku, i stade ubrzano, požudno ljubiti u usta mrt- 
voga dječaka, ne odvajajući se od njega. Napokon su ga ne- 
kako nagovorili, i on već htjede da siđe sa stepenice, ali iz- 
nenada strelovito pruži ruku i zgrabi iz lijesa nekoliko cvje- 
tića. Gledao je u cvjetiće i kao da ga je ozarila nekakva nova 
misao tako da je na trenutak gotovo zaboravio na ono glavno. 
Malo-pomalo, i on se duboko zamisli i više se nije protivio kad 
su podigli lijes i ponijeli ga prema raci. Raka se nalazila u bli- 
zini, u groblju, tik uz crkvu, i bila je skupa, nju je platila 
Katerina Ivanovna. Poslije običnog obreda, grobari spustiše 
lijes. Snegirev se sa svojim cvjetićima u rukama toliko nagnuo 
nad otvorenu raku, da su ga dječaci, u strahu uhvatili za ogr- 
tač i stali vući. Ali on kao da nije više pravo shvaćao šta se 
zbiva. Kad su počeli zasipati raku, poče on zabrinuto da po- 
kazuje na zemlju što je padala u raku i poče čak nešto go- 
voriti, ali ga nitko nije mogao ništa razumjeti, a i on je 
sam uskoro zašutio. Sad su ga podsjetili da mora razmrviti 
koricu, on se strašno uzrujao, izvadio koricu, stao je mrviti 
i mrvice bacati po grobu: »Ovamo dolijećite ptičice, ovamo 
dolijećite vrapčići!« mrmljaše zabrinuto. Jedan dječak ga upo- 
zori da mu je sa cvijećem u rukama nezgodno mrviti i neka 
ga na trenutak da nekome da ga pridrži. Ali on nije dao, 
nego se čak pobojao za svoje cvijeće, kao da su htjeli da mu 
ga otmu, a onda je pogledao grob i kad se uvjerio da je već 
sve gotovo, da su mrvice razbacane, on se naglo, neočekiva- 
no i čak mirno okrenu i pođe kući. Koraci njegovi bivali su 
međutim sve žustriji i brži, on se žurio, gotovo trčao. Dje- 
čaci i Aljoša nisu zaostajali za njim. 

— Za mamicu cvijeća, cvijeća, za mamicu! Uvrijedili su 
mamicu — poče on odjedanput vikati. Netko mu dovikne 
neka stavi šešir na glavu, jer da je studeno, ali on, kad to 
ču, kao bijesan baci šešir u snijeg i stade se otresati: »Ne treba 
mi šešir, ne treba mi šešir!« Dječak Smurov ga podiže i po- 
nese za njim. Svi su dječaci odreda plakali, a najviše Kolja 
i dječak koji je otkrio Troju, i mada je i Smurov, s kapeta- 
novim šeširom u ruci, također strašno plakao, ipak je dospio 
da u trku zgrabi komadić cigle, koji se crvenio u snijegu na 
stazi, i baci ga na jato vrabaca što je brzo proletjelo kraj 
njih. Razumije se da je promašio i on produži trčati i plakati. 
Na polovici puta Snegirev iznenada zastade, stajaše neko pola 
minute kao da ga je nešto prenerazilo, i zatim se naglo okre- 
nu prema crkvi i potrča prema grobu koji je ostao za njima. 
Dječaci ga odmah stigoše i ščepaše sa svih strana. I on klonu 
nemoćan, kao satrven, u snijeg pa se poče valjati, urlati, pla- 
kati i vikati: »Prijatelju, Iljušečka, dragi prijatelju!l« Aljoša 
i Kolja ga podigoše i stadoše nagovarati i moliti. 

— Kapetane, prestanite, junačan čovjek mora sve podno- 
siti — mrmljaše Kolja. 

— Zgnječir ćere cvijeće — reče i Aljoša — a »mamica« 
čeka na nj, ona sjedi, plače što joj niste maloprije dali Ilju- 
šina cvijeća. Ondje još stoji Iljušina postelja. 

— Jest, jest, mamici — sjeti se opet Snegirev — postelju 
će iznijeti, iznijeti! — nadoveza on kao ustrašen da će je zbi- 
lja iznijeti, pa skoči i ponovo potrča kući. 

Ali su već bili blizu, i svi zajedno dotrčaše. Snegirev na- 
glo otvori vrata i viknu ženi, s kojom se bio maloprije tako 
ljuto porječkao, 

— Mamice, draga, Iljušečka ti je poslao cvijeće, tvoje su 
nožice bolesne! — vikne on pružajući joj kiticu cvijeća koje 
se smrzlo i zgnječilo kad se ono maloprije valjao po snijegu. 

Ali u tom trenutku spazi pred Iljušinom posteljom u kutu, 
Iljušine čizmice, jednu do druge, koje je tek maloprije spre- 
mila gazdarica, stare, rđaste, okorjele čizmice sa zakrpama. 
Kad ih spazi, on podiže ruku i gotovo potrča prema njima, 
pade na koljena, uze jednu čizmicu, pritisne na nju usnice te 
je stao požudno ljubiti i vikati: 

— Prijatelju, Iljušečka, dragi prijatelju, a gdje su tvoje 
nožice? 

— Kamo si ga odnio? Kamo si ga odnio? — jauknu luda 
glasom koji razdiraše srce. 

Sad poče plakati i Ninočka. Kolja istrča iz sobe, a za njim 
stadoše izlaziti i ostali dječaci. Najzad iziđe za njima i Aljoša. 

— Neka se isplaču — reče Kolji — ovdje, razumije se, 
ne vrijedi tješiti. Pričekat ćemo trenutak i vratiti se. 

— Jest, ne vrijedi tješiti, to je užasno — potvrdi Kolja. — 
Znate li, Karamazove — snizi on odjedanput glas da ga 
nitko ne čuje. — Meni je vrlo teško u duši, i kad bi ga mo- 
gli uskrsnuti, ja bih dao za to sve na svijetu! 3 

— Ah, i ja također — reče Aljoša. 

— Šta mislite, Karamazove, da dođem ovamo večeras? 
Ta on će se opiti. 

— Možda će se i opiti. Doći ćemo samo nas dvojica, to je 
dosta, da posjedimo s njima časak, s majkom i Ninočkom, 
jer ako dođemo svi skupa, opet ćemo ih sjetiti svega — sa- 
vjetova Aljoša. 

— Sad prostire ondje kod njih gazdarica sto — bit će si- 
gurno karmine, pop će doći; hoćemo li se, Karamazove, od- 
mah vratiti ili nećemo? 

— Svakako — reče Aljoša. 

— Čudnovato je sve ovo, Karamazove, ovakva žalost i 
odmah zatim blini, kako je to sve neprirodno u našoj reli- 
giji! 

— Bit će i smuđ — napomenu glasno dječak koji je otkrio 
Troju. 

— Ozbiljno vas molim, Kartašove, da više ne ubacujete 
svoje gluposti, osobito kad ne govore s vama i čak ne žele ni 
znati postojite li vi na svijetu — dobaci mu Kolja razdraženo. 

Dječak sav pocrvenje — ali se ne usudi da bilo što odgo- 
vori. Međutim su svi polagano išli stazicom i odjedanput uz- 
viknu Smurov: 

— Evo Iljušina kamena pod kojim su ga htjeli sahraniti! 

Svi su šutke zastali kod velikog kamena. Aljoša pogleda 
preda se i u sjećanju njegovu iskrsnu slika onog što mu je 
nekad pričao Snegirev o Iljušečki, kako je on, plačući i grleći 
oca vikao: »Tatice, tatice, kako je on tebe ponizio!« Nešto 
kao da potrese njegovu dušu. On prijeđe očima, ozbiljno i 
važno, sva ta draga i svijetla lica đaka, Iljušečkinih drugova, 
te im reče: 

— Gospodo, želio bih da vam kažem ovdje, na ovome 
mjestu nekoliko riječi. 

Dječaci ga opkoliše i odmah upriješe u nj svoje pozorne 
poglede pune očekivanja. 

— Gospodo, mi ćemo se naskoro rastati, Ja ću ostati za- 
sad još neko vrijeme sa svoja dva brata, od kojih jedan odla- 
zi u progonstvo, a dvugi leži na samrti. Ali naskoro ću osta- 
viti ovaj grad, i to možda na dulje vrijeme. Mi ćemo se, dakle, 
gospodo, rastati. Zarecimo se ovdje, kod Iljušina kamena, 
da nećemo nikad zaboraviti — prvo Iljušu, a drugo, jedan 
drugoga. I ma šta se poslije u životu desilo, makar se mi 
dvadeset godina ne vidjeli — sjećajmo se ipak kako smo sa- 
hranili bijednog dječaka na koga smo se prije toga nabaci- 
vali kamenjem, sjećate li se, ondje kod mostića? — a kasnije 
smo ga svi toliko zavoljeli. On je bio divan dječak, dobar i sr- 
čan dječak, osjećao je čast i gorku uvredu nanesenu ocu, protiv 
koje je ustao. Dakle, gospodo, najprije, sjećajmo ga se cije- 
log života. I makar bili zauzeti neobično važnim poslovi- 
ma, stekli počasti ili zapali u kakvu veliku nesreću — ipak 
ne zaboravljajte nikad kako nam je bilo jednom svima ovdje 
lijepo, vezanima tako lijepim i dobrim osjećajem, koji je mo- 
žda i nas, dok smo voljeli jednog dječaka, učinio boljima 
nego što zapravo jesmo. Golubovi moji — dopustite da vas 
nazovem golubovima — jer ste vi veoma nalik na njih, na 
plavičaste lijepe ptice, sad, u ovom trenutku, kad gledam va- 
ša dobra i mila lišća — mila moja dječice, vi nećete možda 
razumjeti što ću vam reći, jer često govorim vrlo nerazumlji- 
vo, ali ćete ipak zapamtiti i jednom se kasnije složiti sa mo- 
Jim riječima. Znajte da nema ništa uzvišenije, moćnije, zdra- 
vije i korisnije u kasnijem životu od poneke lijepe uspomene, 
a osobito iz djetinjstva i iz roditeljske kuće. Vama mnogo 
govore o vašem odgoju, a vidite, poneka takva prekrasna, 
sveta uspomena, koja se sačuvala iz djetinjstva, možda je 
najbolji odgoj. Ako čovjek ponese sa sobom u život mnogo 
takvih uspomena, onda je spašen za cijeli život. I, štoviše, 
ako samo jedna lijepa uspomena ostane u našem srcu, to nam 
i ona može jednom poslužiti kao spasenje. Možda ćemo po- 
slije postati zli, čak nećemo imati snage da se uzdržimo od 
lošeg postupka, rugat ćemo se ljudskim suzama i onim lju- 
dima koji govore isto što je maloprije uzviknuo Kolja: »Hoću 
da patim za sve ljude« — i tim ćemo se ljudima možda zlo- 
bno rugati. Ali ipak, ma kako bili zli, što ne dao Bog, ali čim 
se sjetimo kako smo sahranili Iljušu, kako smo ga voljeli 
posljednjih dana i kako smo se evo sad razgovarali prija- 
teljski i ovako zajedno kraj ovog kamena, neće se ni naj- 
nemilosrdniji, ni najpodrugljiviji od nas, ako postanemo ta- 

kvima, usuditi da se u duši naruga tome kako je bio dobar 
i valjan u ovom sadašnjem trenutku! I, štaviše, možda će ga 
baš ta jedina uspomena spriječiti da ne učini kakvo veliko zlo, 
i on će razmisliti i reći: »Jest, ja sam bio dobar, srčan i po- 
šten.« Neka se ruga u sebi, to ništa ne čini, čovjek se često 
ruga dobrom i lijepom, a to biva jedino iz lakoumnosti; ali 
uvjeravam vas, gospodo, čim se počne rugati, odmah će reći 
u srcu svome: »Ne valja, ružno sam učinio što sam se rugao, 
jer se tome ne smije rugati.« 

— Tako će, Karamazove, upravo biti, ja vas razumijem, 
Karamazove! — uzviknu Kolja i sijevnu očima. 

Dječaci se uzrujaše i također htjedoše da nešto kažu, ali 
su se suzdrželi i gledali pozorno i tronuto u govornika. 

— Govorim iz straha da bismo mogli postati lošima — 
— produži Aljoša — ali zašto da postanemo lošima, nije li 
tako, gospodo? Budimo ponajprije, najprije, dobri, zatim po- 
Šteni, a onda — ne zaboravljajmo nikad jedan drugoga. To 
opet ponavljam. Zadajem vam svoju riječ, gospodo, da neću 
ni jednog od vas zaboraviti; svakog ću se lica koje sad, ovaj 
čas gleda u mene, sjećati pa makar i poslije trideset godina. 
Maloprije je Kolja rekao Kartašovu da mi, tobože, ne želimo 
znati »postoji li on na svijetu ili ne postoji?« Ali zar ja mo- 
gu zaboraviti da Kartašov postoji na svijetu i da on nije, gle- 
dajte, pocrvenio sad kao onda kad ie otkrio Troju, nego gleda 
u me svojim divnim, dobrim, veselim očima. Gospodo, draga 
moja gospodo, budimo svi velikodušni i srčani kao Iljušečka, 
pametni, hrabri i velikodušni kao Kolja (ali koji će biti još 
kudikamo pametniji, kad odraste), i budimo tako stidljivi, 
ali i mudri i mili kao Kartašov. Ali što govorim o njima 
dvojici! Svi ste mi, gospodo, od danas dragi, sve ću vas po- 
hraniti u svome srcu, a vas molim da i vi mene pohranite u 
svome srcu! A tko nas je udružio u tom dobrom i lijepom o- 
sjećaju, koga ćemo se odsad sjećati neprekidno cijelog života, 
i odlučiti da ga se sjećamo, tko drugi ako nije Iljušečka, do- 
bri dječak, mili dječak, dječak koji će nam ostati drag na 
sve vijeke vjekova! Ne zaboravimo ga nikad, neka ostane i 
lijepa uspomena na nj u našim srcima sada i na sve vijeke 
vjekova! 

— Jest, jest, vječna, vječna — povikaše dječaci svojim 
zvonkim glasovima i ganutih lica, 

— Sjećat ćemo se i njegova lica, i njegove odjeće, i jadnih 
njegovih čizmica, i njegova lijesa, i njegova nesretnog gre- 

šnog oca, i toga kako je on sam srčano ustao protiv cijelog 
razrcda zbog njega! 

— Sjećat ćemo se, sjećati? — povikaše opet dječaci. — On 
je bio hrabar, on je bio dobar! 

— Ah, kako sam ga volio! — uzviknu Kolja. 

— Ah, dječice, ah, dragi prijatelji, ne bojte se života! Ka- 
ko je lijep život kad učiniš nešto dobro i pravedno! 

— Jest, jest — ponoviše dječaci oduševljeno. 

— Karamazove, mi vas volimo! — kliknu jedan glas koji 
nije mogao da se suzdrži, čini se Kartašovljev, 

— Mi vas volimo, mi vas volimo — prihvatiše i svi ostali. 
Mnogima u očima zasjaše suzice. 

— Živio Karamazov! — oduševljeno uskliknu Kolja. 

— I neka počiva u miru umrli dječak! — ganuto nadoda 
opet Aljoša. 

— Počivao u miru! — prihvatiše ponovo dječaci. 

— Karamazove! — viknu Kolja. — Zar religija ima zbilja 
pravo kad veli da ćemo svi ustati iz mrtvih i oživjeti i ugle- 
Gati opet jedan drugoga, i sve, i Iljušečku? 

— Sigurno ćemo ustati, sigurno ugledati jedan drugog i 
veselo, radosno ispričati jedan drugome sve što je bilo — od- 
govori Aljoša upola se smijući, upola zaneseno. 

— Ah, kako će to biti lijepo! — ote se Kolji. 

— A sad završimo govor i pođimo na njegove karmine. 
Neka nas ne buni što ćemo ondje jesti bline. U tome ima ne- 
što starinsko, vječno i lijepo — nasmija se Aljoša. — Dakle, 
hajdemo! Eto, sad idemo držeći se za ruke. 

— I vječno tako, cijelog života držeći se za ruke! Živio 
Karamazov! — još jedanput kliknu Kolja oduševljeno, i još 
jedanput svi dječaci prihvatiše njegov uzvik. 

NAPOMENA 


BRAĆA KARAMAZOVI 


Potkraj sedamdesetih godina prošloga stoljeća Dostojevski je već pri 
kraju svog životnog puta. Nije još star, štoviše, moglo bi se reći da je 
u godinama kad umjetnik najbolje stvara (nije doživio ni šezdesetu). 
I zaista je to posljednje razdoblje njegova života naplodnije i najzre- 
lije, a Braća Karamazovi, njegov posljednji roman koji je pisao nekako 
grčevito i užurbano, baš kao da predosjeća smrt, dostojna je kruna 
njegova cijelog književnog opusa. 

Iako je bio bolestan (pored padavice od koje je patio gotovo cijeli 
živor, obolio je od emfizema — proširenja pluća nagomilavanjem zraka), 
veliki je pisac Živio razmjerno mirno i zadovoljno u tim godinama. 
Napokon je počeo stjecati službena priznanja za svoj rad — godine 
1877. izabran je za dopisnoga člana ruske Akademije nauka, 1879. za 
člana počasnog odbora Međunarodnog saveza književnika u Londonu 
(počasni je predsjednik bio Victor Hugo), a u lipnju 1880. održao je, 
u povodu otkrivanja spomenika Puškinu u Moskvi, čuveni govor koji je 
izazvao pravu buru oduševljenja (čak ga je i Turgenjev, s kojim se inaće 
nije nikako slagao, izljubio i zagrlio, sa suzama u očima). Slava mu sve 
više raste, a u isto mu se vrijeme popravljaju i materijalne prilike. Do- 
biva sve veće honorare (300 rubalja po arku), izlaze mu nova izdanja, 
Isplaćuje dugove, kupuje obiteljsku kuću u Staroj Rusi, lječilištu uda- 
ljenom oko 300 kilometara od Petrograda, i ne visi mu više mač nei- 
maštine nad glavom. Osobito je sretan u obiteljskom životu. Ana Gri- 
gorjevna, kojoj posvećuje Braću Karamazove, uzorna je žena i savjesno 
obavlja svoje četiri najvažnije funkcije: supruge, majke, domaćice i taj- 
nice. Dostojevski je voli i voli svoju djecu. Kad nije s njima, piše im 
nježna pisma puna skrbi i ljubavi za sve njih. Jedina je nesreća koju 
doživljava u to vrijeme smrt trogodišnjeg sinčića Aljoše, godine 1878. 

Kao osnovni motiv za Braću Karamazove piscu je poslužio istinit 
slučaj koji je opisao još u Zapisima iz Mrtvog doma. Na samu početku 
te knjige pojavljuje se bivši potporučnik Iljinski iz Tobolska koji je 
bio osuđen na dvadeset godina robije zbog ubojstva oca. Taj se mladić 
neobično snažno dojmio pisca koji napominje u knjizi: »Nikako mi ne 
ide iz glave jedan ocoubojica«, i opisuje ga prvog od svojih tamošnjih 
drugova. Pisac je doznao od sugrađana Iljinskoga da je on živio ras- 
kalašeno, da je bio do grla zadužen i da je ubio oca radi nasljedstva. 
»Cijeli je grad u kojem je prije služio taj ocoubojica svejednako pričao 
o tom slučaju.« Iako Iljinski nije nikad, pa čak ni na robiji, priznao da 
je počinio taj zločin, »činjenice su bile toliko očite da čovjek nije mo- 
gao da im ne povjeruje«. 

Zapisi iz Mrtvog doma izlazili su u nastavcima pa je tako to prvo 
poglavlje doprlo i do Tobolska, rodnoga grada Iljinskoga, prije nego 
što je bila objavljena cijela knjiga. Netko je iz Tobolska, pročitavši 
prvo poglavlje, javio u međuvremenu autoru da je dokazana nevinost 
Iljinskoga i da je on pušten na slobodu. 'Ta je vijest prenerazila Dosto- 
jevskoga koji je odmah, u VII. poglavlju drugoga dijela Zapisa, saopćio 
svojim čitaocima da je, prema pouzdanim obavijestima koje je dobio, 
ocoubojica-plemić, kojeg je opisao u prvom poglavlju, deset godina 
uzalud patio na robiji, te da ga je sud službeno proglasio nedužnim. 

Na temelju vjerodostojnih podataka može se zaključiti da je staroga 
Ijinskoga ubio mlađi sin koji je vješto podmetnuo dokaze protiv svoga 
starijeg brata. Tek dvanaest godina nakon izvršenog zločina mlađi je 
brat, ne mogavši više podnositi grižnju savjesti, odlučio priznati svoju 
krivnju i tako osloboditi nedužnoga brata. Obnovljen je proces o ubojstvu 
Iljinskoga-oca. Pravi je ubojica osuđen na robiju, a nedužni robijaš os- 
lobođen. 

Dvanaest godina pošto je primio tu vijest, u jesen 1874, Dostojevski je 
zapisao u svoju bilježnicu; 

»Dne 13. rujna 74. Drama. U Tobolsku, prije dvadesetak godina, 
nešto kao slučaj Iljinskoga. Dva brata, otac: star, u jednoga zaručnica 
u koju je potajno zaljubljen drugi, zavidni brat. Ali ona voli starijega. 
Ali stariji, mlad zastavnik, banči i luduje, svađa se s ocem. Otac ne- 
staje. Nekoliko dana nema mu ni traga ni glasa. Braća govore o baštini, 
a iznenada vlasti iskopaju leš u podrumu. Indicije govore protiv sta- 
rijega (mlađi ne živi s njima). Starijega izvode pred sud i osuđuju na 
robiju. (N. B. Svađao se s ocem, hvalio se baštinom od pokojne matere 
i sličnim glupostima. Kad je ušao u sobu pa se čak i zaručnica okrenula 
od njega, on je, pripit, rekao: ,Zar i ti zbilja vjeruješ? Mlađi je vješto 
podmetnuo dokaze.) Publika ne zna pravo tko je ubio. 

Prizor na robiji. Hoće da ga ubiju. Uprava, On nikog ne odaje. 
Robijaši se pobrate s njim. Upravitelj ga grdi što je ubio oca. 

Brat dolazi nakon dvanaest godina da ga vidi. Prizor u kojemu bez 
riječi razumiju jedan drugoga. Od tada još sedam godina, mlađi na vi- 
sokom položaju, obasut počastima, ali se muči, hipohondar. Priznaje 
ženi da je on ubio. ,Zašto si mi rekao? On ide bratu. Doleti i Žena. 
Žena na koljenima moli robijaša da šuti, da joj spasi muža. Robijaš 
kaže: ,Ja sam navikao. Izmiruju se. ,Ti si ionako kažnjen? — kaže mladi.! 


Rođendan mlađega. Gosti na okupu. On stane pred njih. Ja sam ubio. 
Misle da je kap. 

Kraj: onoga vraćaju, a ovoga odvode. Otpuštaju ga. (Klevetnik.) 
Mlađi moli starijeg da bude otac njegovoj djeci. 

,Na pravi si put stupio!« 

Pošto je godine 1875. završio roman Žutokljunac (koji se u našim 
dosadašnjim prijevodima pojavljivao pod naslovom »Mladić«), Dosto- 


f Očita omaška u pisanju: treba da bude »stariji«, 

jevski je opet, kao i poslije Bjesova (u našim prijevodima Demoni, Zli 
dusi i Nečiste sile), na dulje vrijeme prekinuo književni rad. Iduće dvije 
godine utrošio je, uglavnom, na pisanje za »Piščev dnevnik« koji je 
uređivao i gotovo sam ispunjao publicističkim zapisima i feljionima. Me- 
đutim, već je godine 1875. nabacio u bilježnicu nekoliko misli koje će 
kasnije razviti u Braći Karamazovima. Tako je, primjerice, zapisao ovo: 
»— I tako je jedan brar ateist i očaj. 
— Drugi je puki fanarik. 
— Treći je buduće pokoljenje, živa snaga, novi ljudi. 
(I — najmlađe pokoljenje — djeca).« 

Zanimljivo je što je Dostojevski napisao godinu dana kasnije, 9. 
travnja 1876, u pismu H. D. Alčevskoj: »Iznosite misao da se u ,Dnev- 
niku' gubim u sitnicama. To sam već i ovdje čuo. Ali evo što ću Vam, 
između ostaloga, reći: došao sam do nepobitnog zaključka da pisac- 
-umjetnik mora poznavati, osim pjesničkog zanata, točno do u najmanje 
pojedinosti (povijesne i trenutne), stvarnost koju prikazuje. Kod nas se, 
po mom mišljenju, samo jedan čovjek odlikuje time — grof Lav Tolstoj. 
Victor Hugo, koga neobično cijenim kao romanopisca (zbog čega se, 
zamislite, pokojni F. Tjutčev jednom čak i naljutio na mene i rekao da 
je Zločin i kazna, moj roman, bolji od Miserables), premda je ponekad 
vrlo razvučen u opisivanju pojedinosti, ipak je dao takve začudne stu- 
dije koje bi, da nije bilo njega, ostale svijetu potpuno nepoznate. Eto 
zašto sam, spremajući se da napišem jedan vrlo opsežan roman, naumio 
da se napose zadubim u proučavanje — ne same stvarnosti, koju ionako 
poznajem — nego pojedinosti svakidašnjega života. Jedan je od naj- 
važnijih zadataka u tom svakidašnjem Životu za mene, na primjer, mla- 
di naraštaj, a u isti mah — suvremena ruska obitelj koja, slutim, nije 
nipošto više onakva kakva je bila još prije svega dvadeset godina, Ali 
ima još i štošta drugo pored toga.« 

Nešto više od godinu dana nakon tog pisma, 20. srpnja 1877, Dos- 
tojevski posjećuje svoju sestru V. M, Ivanovu u selu Darovu, o čemu 
piše Ana Grigorjevna u svojim Uspomenama: »Posljednjih je godina 
Fjodor Mihajlovič višeput rekao da mu je žao što nikako ne može da 
ode u Darovo, na imanje svoje pokojne majke gdje je u djetinjstvu pro- 
vodio ljeta. S obzirom da se u ljetu 1877. Fjodor Mihajlovič osjećao 
sasvim dobro, nagovorila sam ga da se na povratku iz Petrograda u 
Miropolje zaustavi u Moskvi pa da se odatle svrati u Darovo. Fjodor 
Mihajlovič je tako i učinio i proveo kod sestre V, M. Ivanove (koja je 
naslijedila to imanje) dva dana. Njegovi su mi rođaci poslije pripovije- 
dali da je moj muž za svoga boravka obišao mnoga mjesta u parku i 
okolici koja su mu bila ostala u lijepoj uspomeni, i da je čak pješice 
otišao u šumarak Čermašnju, koji je u djetinjstvu volio (dvije vrste da- 
leko od majura) i po kojemu je poslije nazvao šumarak u romanu Braća 
Karamazovi. Zalazio je Fjodor Mihajlovič i u kuće seljaka, svojih vr- 
šnjaka, od kojih se mnogih sjećao, Starci i starice i njegovi vršnjaci koji 
su ga se sjećali iz djetinjstva radosno su ga pozdravljali, pozivali kući i 

častili čajem. Boravak u Darovu oživio je svu silu dojmova o kojima 
nam je moj muž nakon povratka vrlo živahno pripovijedao.« 

Na samu početku godine 1878. Dostojevski se rastaje na neko vrijeme 
s čitaocima »Piščeva dnevnika« i piše: »Ove godine ću se odmoriti od 
redovitog izdavanja i ozbiljno ću se latiti pisanja jednog umjetničkog 
djela koje se u meni začelo u ove dvije godine izdavanja ,Dnevnika?, 
neprimjetno i bez moje volje.« U prvim mjesecima te godine nije još 
počeo pisati roman nego je tek pravio nacrt i prikupljao građu, Dne 16. 
ožujka 1878. pisao je pedagogu Mihajlovu: »U Vašem pismu osobito 
mi je privuklo pažnju, između ostaloga, to što volite djecu, mnogo ste 
Živjeli s djecom, a i sad ste često s njima. E pa, evo što Vas molim, 
dragi Vladimire Vasiljeviču: zamislio sam, i uskoro ću započeti pisati, 
velik roman u kojem će, među ostalima, važnu ulogu igrati djeca, i to 
baš mlađa djeca, od 7 do 15 godina otprilike. Djece će biti mnogo. 
Ja ih proučavam, i cijeli sam ih živor proučavao, i vrlo ih volim, i sam 
ih imam, Ali zapažanja takva čovjeka kao što ste Vi bit će mi (to 
mi je jasno) dragocjena. Dakle, napišite mi o djeci sve što znate. I o 
petrogradskoj djeci koja Vas zovu čiko, i o jelizavgradskoj djeci, i o 
svemu što znate. (Zgode, navike, odgovori i brbljarije, značajke, lju- 
bav za obitelj, vjera, zloća i nedužnost, narav i učitelj, latinski itd, 
itd. — jednom riječju sve što znate.) Mnogo ćete mi pomoći, bit ću Vam 
vrlo zahvalan i željno čekam Vaš odgovor.« 

U svibnju 1878. Dostojevskom je umro trogodišnji sinčić Aljoša od 
iznenadnog napada padavice. Pisca je ta smrt neobično potresla i 
spriječila da se prihvati pisanja zamišljenog romana. Njegova žena piše 
o tome u svojim Uspomenama: »Da bih bar malo smirila Fjodora Mi- 
hajloviča i odvratila ga od tmurnih misli, zamolila sam VI. S. Solov- 
jova, koji nas je posjećivao u te dane naše žalosti, da nagovori Fjodora 
Mihajloviča da pođe s njim u manastir Optinu, kamo se Solovjov spre- 
mao da pođe to ljeto. Posjet manastiru Optini bio je davnašnji san Fjo- 
dora Mihajloviča.. .« 

Vladimir Solovjov bio je u to vrijeme mladi filozof koji je vjerovao 
u historijsku misiju ruskog pravoslavlja i koji je svojim idejama snaž- 
no utjecao na Dostojevskoga. Njih su dvojica zaista 18. lipnja 1878. 
otputovala iz Petrograda u Moskvu, a odatle u manastir Optinu gdje su 
se zadržali dva dana. Dostojevski je tu dvaput razgovarao nasamu sa 
»starcem« Amvrosijem, koji mu je kasnije poslužio kao prototip za starca 
Zosimu u Braći Karamazovima. 

Uzgred je pisac izložio svom suputniku zamisao romana koji se spre- 
mao da napiše. Solovjov je poslije zapisao: »Crkva je, kao pozitivan 
društveni ideal, trebalo da bude središnja ideja novog romana, ili novog 
niza romana, od kojih je napisan samo prvi — Braća Karamazovi.« 

Ubrzo nakon povratka iz Optine Dostojevski je u Staroj Rusi počeo 
pisati novi roman. Dne 11. srpnja piše S. A. Jurjevu: »Roman sam 
započeo i pišem ga, ali je još daleko do svršetka — tele sam počeo«, a 
29. kolovoza V. F. Pucikoviču: »Pišem roman, ali ide nekako teško i tek 
sam na početku, tako da sam vrlo nezadovoljan sa samim sobom«. 

U ljetu i jeseni godine 1878. Dostojevski je pisao, najprije u Staroj 
Rusi, a poslije u Petrogradu, prve dvije knjige novog romana: »Živo- 
topis jedne obitelji« i »Nepriličan sastanak«. O tome Ana Grigorjevna 
piše: »Fjodor Mihajlovič mnogo je radio oko plana svog novog djela... 
Rad je tako uznapredovao da je već do prosinca 1878, pored toga što je 
sastavio plan, napisao oko deser tiskarskih araka romana Braća Kara- 
mazovi.« 

Cijeli siječanj 1879. Dostojevski je pisao treću, posljednju knjigu 
prvog dijela romana koja nosi naslov »Bludnici«. Dne 30. siječnja šalje 
cijeli prvi dio uredništvu časopisa »Ruski vjesnik«, u kojemu je taj dio 
objavljen već u veljačkom broju iste godine. U popratnom pismu autor 
je, između ostaloga, napisao: »Nipošto ne smatram da je ta treća knjiga 
koju sad šaljem /oša već, naprotiv, da je uspjela.« 

U veljači i ožujku 1879. Dostojevski piše četvrtu knjigu kojom počinje 
drugi dio romana i koja je objavljena u travanjskom broju »Ruskog vjes- 
nika«. U travnju i na početku svibnja zaokupljen je pisanjem pete knji- 
ge, »Pro i contra«, u kojoj se nalaze poznata poglavlja »Buna« i »Veliki 
inkvizitor«. Na dan 10. svibnja piše uredništvu: »Ova peta knjiga, po 
mome mišljenju, kulminaciona je točka romana pa je moram osobito 
brižljivo dovršiti. Njena je zamisao, kao što ćete vidjeti iz teksta koji 
Šaljem, prikaz krajnjeg bogohuljenja i klice ideje o propadanju našeg 
doba u Rusiji, među mladeži koja je otrgnuta od stvarnosti, a u isti mah 
kanim pobiti bogohuljenje i anarhizam posljednjim riječima Starca Zo- 
sime na samrti, jedne osobe iz romana.« Poglavlja »Buna« i »Veliki 
inkvizitor« izišla su u svibanjskom broju »Ruskoga vjesnika«, a dva 
posljednja poglavlja pete knjige u lipanjskom broju istog mjesečnika. 

Pisac se u to vrijeme nije dobro osjećao pa je potkraj srpnja otišao 
na liječenje u Ems, u Njemačku, gdje je nastavio pisati šestu knjigu. U 
kolovozu šalje odatle tu knjigu uredništvu časopisa u Moskvu i uzgred 
piše: »Mislim da nisam uspio izraziti ni desetinu onoga što sam htio. 
Ipak tu šestu knjigu smatram za kulminaciju romana. Jasno je da mnoge 
pouke moga starca Zosime (ili, bolje reći, način na koji ih iznosi) pri- 
padaju baš njegovu liku, tj. umjetničkom prikazu njegova lika. Imam 
potpuno iste nazore kao i on, ali kad bih ih osobno iznosio, izražavao 
bih se drugim jezikom i na drugi način; on se, međutim nije mogao iz- 
ražavati ni drugim jezikom ni u drugom duhu, već jedino u ovom koji 
sam mu dao. Drugačije se ne bi ni mogao stvoriti umjetnički lik.« 


U kolovozu i na početku rujna 1879. Dostojevski piše u Emsu sedmu 
knjigu koja je najprije nosila naslov »Grušenjka«, a zatim »Aljoša«. U 
pismu uredništvu mjesečnika uz tu knjigu, 16, rujna, pisac kaže: »Molim 
Vas, Nikolaju Aleksejeviču, da ništa ne izbacujeste iz ove knjige, a i ne 
biste imali što, sve je kako treba. Ima samo jedna riječca (o mrtvacu): 
zasmrdio. Ali nju izgovara otac Ferapont, a on ne može govoriti druk- 
čije, a čak i kad bi mogao reći zaudara, ne bi taka rekao, već bi rekao za- 
smrdio, ostavite to, ako boga znate! Nema više ništa drugo. Jedino ono 
O purgativu. Ali je to napisano dobro i uz to je važno, kao prava op- 

tužba. Posljednje poglavlje (koje ću Vam uskoro poslati) »Kana Gali- 
lejska« — najvažnija je u cijeloj knjizi, a možda i u romanu, Tom ću 
pošiljkom završiti s manastirom: više neće biti ništa o manastiru. Idu- 
ćom knjigom (do studenoga) završit ću ovaj dio, a onda dolazi prekid 
koji sam već bio najavio.« 

U rujnu se pisac vraća u Staru Rusu i piše knjigu »Mitja«, koju 
šalje u Moskvu 15. studenoga. Čini se da je tek tada došao na zamisao 
da devetu knjigu posveti predistrazi; »Ova devera knjiga nastala je ta- 
kođer iznenada i neočekivano. Naime, isprva sam se htio ograničiti sa- 
mo na sudsku istragu, na samom sudu, Ali, poš:o sam se posavjetovao s 
jednim javnim tužiocem (vrsnim stručnjakom), odjednom sam uvidio da 
bi tako cijeli jedan neobično zanimljiv i neobično Šepav dio našeg kri- 
vičnog postupka (bolna točka našeg krivičnog postupka) u romanu ne- 
tragom nestao. Taj se dio postupka zove »predistraga«, a u njoj se mi- 
ješaju stara rutina i najnovija zanesenost u likovima mladih pravnika, js- 
tražnih sudaca itd. I zato ću, da završim taj dio, napisati još devetu 
knjigu pod naslovom »Predistraga«, koju ću Vam poslati u prosincu, ili 
još prije, ako uzmognem. Uz to ću još snažnije ocrtati značaj Mitje 
Karamazova: srce i savjest će mu se očistiti u buri nesreće i nepravedne 
optužbe. U duši ne prima kaznu zbog onoga što je učinio, nego zbog toga 
što je bio onako drzak, što je mogao i htio počiniti zločin za koji će 
ga sud nepravedno okriviti. Pravi ruski značaj: ne udari li grom, mu- 
žik se neće prekrižiti, Njegovo moralno oplemenjivanje počinje već za 
ono nekoliko sati predistrage koju i opisujem u devetoj knjizi. Meni je, 
kao autoru, mnogo do toga stalo.« 

Međutim je pisac tu knjigu dovršio tek oko sredine siječnja 1880. jer 
je, između ostaloga, morao »sve pročitati jednom bivšem (provincijskom) 
javnom tužiocu, da se ne bi potkrala kakva teška pogreška ili besmislica 
u opisivanju ,Predistrage', iako sam se za sve vrijeme pisanja savjetovao 
s tim istim tužiocem.« 

Kad je počeo pisati roman, Dostojevski ga je kanio podijeliti u tri 
dijela, ali je potkraj godine 1879, s obzirom na to da je drugi dio ispao 
mnogo veći nego što je bilo predviđeno, odlučio da ga podijeli u četiri 
dijela, a svaki dio u tri knjige. Tako je roman na kraju sadržavao pred- 
govor, dvanaest knjiga i epilog. Vodeći mnogo računa o kompozicijskoj 
ravnoteži svoga djela, pisac se trudio da svaki dio obaseže podjednak 
broj tiskanih araka. 

Na dan 21. siječnja 18S0. Dostojevski piše Pucikoviču: »Jučer sam po- 
slao posljednjih pet araka svog romana ,Ruskom vjesniku pa se sad 
laćam posljednjeg dijela romana«. U veljači i ožujku napisao je desetu 
knjigu »Dječaci«, koju je poslao uredništvu mjesečnika na početku trav- 
nja. Potkraj istog mjeseca obavještava urednika: »Za sedam dana putujem 
s obitelji u Staru Rusu a za tri mjeseca ću završiti cijeli roman.« 

Ali sastavljanje govora o Puškinu, putovanje u Moskvu na proslavu 
i izdavanje jednog broja »Piščeva dnevnika« spriječili su pisca da 0s- 
tvari taj svoj naum u najavljenom roku. Tako tek u kolovozu šalje ured- 
niku mjesečnika svršetak jedanaeste, pretposljednje knjige i piše: »Ja 

mislim da su šesto, sedmo i osmo poglavlje uspjeli. Ali ne znam šta 
ćete reći o devetom poglavlju, veleštovani Nikolaju Aleksejeviču.! Možda 
ćete ga nazvati odviše osebujnim. Ali zbilja nisam htio da budem pošto- 
-poto originalan. Smatram ipak za svoju dužnost da Vas izvijestim da 
sam se već odavno savjetovao s liječnicima (ne samo s jednim). Oni 
tvrde da su moguće ne samo slične more nego i halucinacije prije ,al- 
koholnog ludila, Moj junak, naravno, ima i halucinacije, ali se one ispre- 
pleću s morom, Tu nije riječ samo o tjelesnom (bolesnom) stanju u kojem 
čovjek na mahove gubi moć da razlikuje stvarnost od priviđenja (što, 
uostalem, snalazi svakog čovjeka bar jedanput u Životu), već i o dušev- 
nom stanju koje se poklapa s junakovom naravi: niječući stvarno posto- 
janje priviđenja, on, kad priviđenje nestane, vjeruje u njegovo posto- 
janje. Mučen bezvjerjem, om u isto vrijeme želi (nesvjesno) da priviđenje 
ne bude tlapnja već nešto stvarno. 

Uostalom, Šta ja tu pričam! Kad pročitate, vidjet ćete : sami, vele- 
štovani Nikolaju Aleksejeviču. Ali mi oprostite zbog mog đavla: to je 
samo đavo, sitni đavo, a ne sotona ,oprženih krila', Mislim da poglavlje 
nije previše dosadno, iako je podugačko. Isto tako mislim da nema ničega 
što ne bi moglo podnijeti cenzuru, osim možda dvije riječce: ,historijsko 
pocikivanje kerubina*, Molim Vas, ostavite to tako, to naime govori đavo, 
a on i ne može govoriti drugačije. Ako ne može nikako drugačije, sta- 
vite: rađosno klicanje. Ali samo ako ne može pocikivanje, Ono drugo 
bilo bi previše prozaično i ne bi odgovaralo općem tonu, 

Ne vjerujem da bi nešto od onoga što brblja moj đavo moglo sme- 
tati cenzuri. Dvije pripovijetke o ispovjedaonicama, iako su lakoumne, 
nisu, čini mi se, nimalo neukusne. E Mefisto, u oba dijela Fausta, često 
sližno brblja«. 

U kolovozu i rujnu Dostojevski piše posljednju, dvanaestu knjigu 
romana — »Sudska pogreška«, Iz tih dana potječu i ovi reci iz pisma 
Ivanu Aksakovu: »Nećete mi vjerovati koliko radim, dan i noć, kao 
na robiji! Zapravo, dovršavam Karamazove, tj. sumiram djelo koje, u 
najmanju ruku, cijenim jer u njemu ima dosta mene i moga. Inače, 
općenito radim nekako nervozno, teško i brižljivo. Kad se naprežem pri 
radu, onda sam čak i tjelesno bolestan. Sad se sumira sve ono Što se tri 
godine pretresalo, slagalo i zapisivalo. Treba napisati dobro, tj. u 
najmanju ruku najbolje što mogu. Ne shvaćam kako se radi novca može 
raditi na brzinu. Ali je ipak vrijeme da završim, da završim bez odla- 
ganja. Vjerujte mi da, bez obzira na sve što sam već tri godine zapisi- 
v40 — poneko poglavlje napišem i bacim, pa ga iznova napišem, i iznova 
napišem. Tek pokoja mjesta gdje mi pomogne nadahnuće pišem samo 
jednom, nadušak, a sve je ostalo tegoban posao.« 

Napokon, u listopadu 1880, svega nešto više od tri mjeseca prije smrti, 
Dostojevski piše epilog, očito isto tako teško, što se može razabrati iz 
pisma Gusjevu: »Proživio sam četiri godine u Sibiru, ali su ondje Život 


1 To je poglavlje »Đavo. Mora Ivana Fjodoroviča«, 

i rad bili snošljiviji nego moje sadašnje živovanje. Od 15. lipnja do 1. 
listopada napisao sam dvadeset araka romana i objavio ,Piščev dnevnik? 
od tri arka. Ne mogu raditi na brzinu, moram stvoriti umjetničko djelo. 
To je dužnost prema Bogu, prema poeziji, prema uspjehu onoga što sam 
već napisao i prema cijeloj Rusiji, koja čita i čeka svršetak moga djela. 
I tako sjedim za svojim stolom i pišem doslovno dan i noć. Vjerujete li 
... da nemam vremena da pročitam ni jednu jedinu knjigu, pa čak ni 
novine. Nemam čak vremena ni da popričam sa svojom djecom... A 
zdravlja sam tako slaba da ne možete ni zamisliti kako mi je.« 


Posljednje je strane romana pisac poslao uredništvu 8. studenoga 1880, 
kad je napisao i ove riječi: »E pa, evo, roman je gotov! Pisao sam ga tri 
godine, objavljivao dvije — ovo je za mene važan trenutak. Htio bih 
da do Božića iziđe kao posebna knjiga. Mnogo ga traže i ovdje i knjižari 
po cijeloj Rusiji; već šalju i novac. Dopustit ćete mi da se ne oprostim 
s Vama. Pa, ja još kanim dvadeset godina Živjeti i pisati. Ne sjećajte me 
se po zlu!« 

Roman je kao posebna knjiga izišao već na početku prosinca iste 
godine, gotovo u isto vrijeme kad i epilog u »Ruskom vjesniku«, Po- 
lovica prvog izdanja od 3.000 primjeraka bila je prodana za nekoliko 
dana. Roman je nesumnjivo postigao velik uspjeh, 2li pisac nije imao 
sreću da se dugo raduje tom uspjehu. Umro je 28. siječnja 1881. od 
gubitka krvi koju je bacao. Ana Grigorjevna je poslije zapisala: »Smrt 
ga je pokosila kad je zaista bio pun planova, Želio je cijelu godinu 1881. 
posvetiti ,Dnevniku*, a 1882. latiri se nastavka Karamazovih. Nakon po- 
sljednje stranice Bivih svezaka trebalo je da prođe dvadeset godina, 
Radnja se prenosila u osamdesete godine. Aljoša ne bi više bio mladić, 
nego zreo čovjek koji je proživio zamršenu duševnu dramu s Lizom 
Hohlakovom, Mitja bi se vratio s robije.« Kasnije bi, navodno, Aljoša na- 
pustio Lizu radi lijepe Grušenjke koja bi probudila u njemu »karamazov- 
Štinu« što se u njemu krila. Zanimljivo je i ono šro je A. S. Suvorin 
zapisao u svom dnevniku: »Fjodor Mihajlovič je rekao da će napisati 
roman čiji će junak biti Aljoša Karamazov, Htio ga je provesti kroz ma- 
nastir i načiniti od njega revolucionara, Počinio bi politički zločin. Ka- 
znili bi ga. On bi tražio pravdu i u tom traženju postao bi, naravno, re- 
volucionar.« Međutim, ovi podaci o nastavku Braće Karamazovih nisu 
posve vjerodostojni, a Dostojevski ie, osim toga, često iz temelja mije- 
njao planove dok je pisao neko umjetničko djelo, pa bi zacijelo i ovaj 
osnovni plan pretrpio znatne izmjene, 

Dostojevski nije mnogo izmišljao. Sam je jednom napisac: »Uzmite 
bilo koju činjenicu iz stvarnog života, čak i činjenicu koja je na prvi 
pogled sasvim beznačajna, pa ćete, samo ako imate snage i dobro oko, 
naći u njoj dubinu koje nema ni u Shakespearea.« U Braći Karamazovi- 
ma Dostojevski je izmišljao još manje nego u ostalim svojim djelima. O 
tome svjedoči i ova rečenica iz pisma uredniku spomenutog mjesečnika: 
»Sve su se zgode o djeci zbile, objavljene su u novinama, i mogu vam 
pokazati gdje — ništa nisam izmislio.« Čak su i svi oni primjeri koje 

Ivan Karamazov navodi u svojoj raspri s Aljošom uzeti iz historije ili 
iz tadašnje društvene stvarnosti. Većina je likova također građena na 
temelju živih ličnosti. Fjodor Karamazov donekle je nalik na piščeva oca, a 
Ivan Karamazov na samoga pisca. O tome je piščeva kći zapisala ovo: 
»Meni se uvijek činilo da je Dostojevski, stvarajući lik staroga Karama- 
zOva, imao na umu svog oca. Dakako da to nije vjeran portret... Ipak, 
Oni imaju neke zajedničke crte. Stvarajući lik Fjodora Karamazova, Dos- 
tojevski se možda sjećao očeve škrtosti koja je njegovim mladim sinovima 
nanijela mnogo patnji u školi i ozlojeđivala ih, i njegova pijanstva i 
tjelesnog gađenja koje je ono izazivalo u djeci... Prihvaćam tu pretpos- 
tavku, pogotovo zato što je Dostojevski, prema obiteljskoj predaji, opi- 
sao sama sebe u liku Ivana Karamazova.« 

Moglo bi se čak reći da sva tri brata predstavljaju tri različita aspekta 
iste, piščeve ličnosti, ili tri razvojne faze njegova života. Dmitrij pod- 
sjeća na prvo, romantično razdoblje koje se također završilo robijom, 
Ivan na godine u kojima je pisac bio sklon da se odrekne kršćanske 
vjere i prigrli ateizam i socijalizam, Aljoša na konačni povratak ruskom 
narodu i pravoslavlju, Ipak, ne valja pretjerivati u ovakvim zaključcima 
jer su oni, manje-više, nategnuti i proizvoljni. Dostojevski je, kao i svi 
veliki pisci, crpao građu za svoja književna djela ponajviše iz stvarnosti, 
ali je tu građu umio snagom svoje uobrazilje pretvoriti u jednu višu, 
umjetničku stvarnost. On nije nikakav dokumentarist nego umjetnik. 
Stoga će možda biti najbolje da završimo ovaj dokumentarni prikaz 
nastajanja njegova najvećeg i najsnažnijeg umjetničkog djela mišlju koju 
je on zapisao u to doba, godine 1880: »Nazivaju me psihologom; nije 
istina, ja sam samo realist u jednom višem smislu, to jest prikazujem sve 
dubine ljudske duše.« 

Z.C. 

